
Prefață

Deși mulți oameni cred în Dumnezeu, puțini înțeleg ce înseamnă credința în Dumnezeu și exact cum ar trebui să acționeze ei pentru a fi în concordanță cu intențiile lui Dumnezeu. În ultimă instanță, cauza fundamentală este că, în timp ce omul cunoaște cuvântul „Dumnezeu” și expresii precum „lucrarea lui Dumnezeu”, el nu Îl cunoaște pe Dumnezeu și cu atât mai puțin cunoaște lucrarea lui Dumnezeu. Așadar, nu e de mirare că toți cei care nu Îl cunosc pe Dumnezeu sunt dezorientați în credința lor în El. Omul nu ia în serios credința în Dumnezeu și acest lucru se întâmplă în totalitate pentru că a crede în Dumnezeu îi este prea străin, prea neobișnuit. În acest fel, el este departe de a se ridica la înălțimea cerințelor lui Dumnezeu. Cu alte cuvinte, dacă omul nu Îl cunoaște pe Dumnezeu și nu Îi cunoaște lucrarea, atunci nu poate fi potrivit pentru a fi folosit de Dumnezeu și cu atât mai puțin este el capabil să satisfacă intențiile lui Dumnezeu. „Credința în Dumnezeu” înseamnă a crede că există un Dumnezeu; acesta este cel mai simplu concept al credinței în Dumnezeu. Pentru a merge și mai departe, a crede că există un Dumnezeu nu este același lucru cu a crede cu adevărat în Dumnezeu; este mai degrabă un fel de credință simplă cu puternice conotații religioase. Adevărata credință în Dumnezeu înseamnă următorul lucru: în baza credinței că Dumnezeu este suveran peste toate lucrurile, omul experimentează cuvintele și lucrarea Sa și, prin aceasta, se eliberează de firile sale corupte, satisface intențiile lui Dumnezeu și ajunge să Îl cunoască pe Dumnezeu. Numai o astfel de călătorie poate fi numită „credință în Dumnezeu”. Însă omul vede deseori credința în Dumnezeu ca pe o chestiune foarte simplă și frivolă. Când omul crede astfel în Dumnezeu, el pierde însemnătatea faptului de a crede în Dumnezeu și, cu toate că poate continua să creadă până în ultima clipă, nu va dobândi niciodată aprobarea lui Dumnezeu, pentru că pășește pe calea greșită. Cei care, până în ziua de azi, cred în Dumnezeu doar prin cuvinte și prin doctrine deșarte, încă nu știu că le lipsește esența credinței în Dumnezeu și că nu pot dobândi aprobarea lui Dumnezeu. Ei se roagă în continuare ca Dumnezeu să-i binecuvânteze cu pace și suficient har. Să ne liniștim inimile și să ne gândim bine: a crede în Dumnezeu ar putea oare să fie cel mai ușor lucru de pe pământ? Ar fi oare posibil ca a crede în Dumnezeu să nu însemne, de fapt, nimic mai mult decât a primi mult har de la Dumnezeu? Sunt oamenii care cred în Dumnezeu fără a-L cunoaște sau care cred în Dumnezeu și, totuși, I se opun, într-adevăr capabili să satisfacă intențiile lui Dumnezeu?

Despre Dumnezeu și despre om nu se poate vorbi pe picior de egalitate. Esența și lucrarea Lui sunt cele mai de nepătruns și de neînțeles pentru om. Dacă Dumnezeu nu Își face personal lucrarea și nu Își rostește personal cuvintele în rândul oamenilor, atunci, indiferent de situație, omul nu poate să înțeleagă intențiile lui Dumnezeu. Și, astfel, nici măcar cei care și-au devotat întreaga viață lui Dumnezeu nu vor reuși să Îi primească aprobarea. Dacă Dumnezeu nu începe să lucreze, atunci, oricât de bine ar face omul ceva, va fi totul degeaba, deoarece gândurile lui Dumnezeu vor fi întotdeauna mai înalte decât gândurile omului, iar înțelepciunea lui Dumnezeu nu poate fi pătrunsă de nicio persoană. Și, astfel, spun că aceia care pretind că Îl „înțeleg pe deplin” pe Dumnezeu și lucrarea Lui sunt o adunătură de neisprăviți; sunt toți aroganți și ignoranți. Omul nu ar trebui să restrângă lucrarea lui Dumnezeu; mai mult, omul nu poate să restrângă lucrarea lui Dumnezeu. În ochii lui Dumnezeu, omul este pur și simplu mai mic decât o furnică; deci cum poate omul să pătrundă lucrarea lui Dumnezeu? Cei care declamă mereu: „Dumnezeu nu lucrează în felul acesta sau în celălalt” sau „Dumnezeu este așa sau așa” – nu vorbesc ei cu aroganță? Toți ar trebui să știm că omul, care este al trupului, a fost corupt de Satana, că însăși natura lui este să I se opună lui Dumnezeu și că nu poate fi pe picior de egalitate cu Dumnezeu, cu atât mai puțin poate omul da vreun sfat când vine vorba de lucrarea lui Dumnezeu. Cât despre cum îl călăuzește Dumnezeu pe om, aceasta este lucrarea lui Dumnezeu Însuși. Este de cuviință ca omul să se supună, fără a adăposti cutare și cutare opinie, pentru că omul este doar țărână. De vreme ce este intenția noastră să-L căutăm pe Dumnezeu, nu ar trebui să ne suprapunem noțiunile noastre peste lucrarea lui Dumnezeu pentru ca Dumnezeu să le ia în considerare, cu atât mai puțin ar trebui să ne folosim firile corupte pentru a ne împotrivi în mod voit și viguros lucrării lui Dumnezeu. Nu ne-ar face aceasta antihriști? Cum s-ar putea spune că astfel de oameni cred câtuși de puțin în Dumnezeu? De vreme ce noi credem că există un Dumnezeu și de vreme ce ne dorim să-L mulțumim și să-L vedem, ar trebui să căutăm calea adevărului și calea compatibilității cu Dumnezeu. Nu ar trebui să ne împotrivim Lui cu încăpățânare. Ce bine ar putea să rezulte vreodată din astfel de acțiuni?

Astăzi, Dumnezeu a făcut o lucrare nouă. Poate că nu ești capabil să accepți aceste cuvinte și poate că ți se par neobișnuite, dar te-aș sfătui să nu îți expui naturalețea deocamdată, căci doar cei care într-adevăr flămânzesc și însetează după dreptate în fața lui Dumnezeu pot să dobândească adevărul și doar cei care sunt cu adevărat evlavioși pot fi luminați și călăuziți de El. În căutarea adevărului, se obțin rezultate prin liniște cumpătată, nu prin certuri și controverse. Când spun că „astăzi, Dumnezeu a făcut o lucrare nouă”, Mă refer la chestiunea reîntoarcerii lui Dumnezeu în trup. Poate că aceste cuvinte nu te deranjează; poate că le detești; sau poate chiar sunt de mare interes pentru tine. Indiferent de situație, sper ca toți aceia care tânjesc cu adevărat ca Dumnezeu să Se arate să poată să înfrunte acest fapt și să-l analizeze cu grijă, în loc să tragă concluzii pripite despre el; așa ar trebui să acționeze o persoană înțeleaptă.

Nu este dificil să examinăm un astfel de lucru, dar asta cere fiecăruia dintre noi să cunoască mai întâi acest singur adevăr: Cel care este Dumnezeu întrupat posedă esența lui Dumnezeu și Cel care este Dumnezeu întrupat posedă exprimarea lui Dumnezeu. De vreme ce Dumnezeu S-a întrupat, El aduce cu Sine lucrarea pe care intenționează să o facă; de vreme ce El este Dumnezeu întrupat, exprimă ceea ce este El; de vreme ce El este Dumnezeu întrupat, poate să aducă adevărul omului, să îi dăruiască viață și să îi indice calea. Trupul care nu are esența lui Dumnezeu categoric nu este Dumnezeu întrupat; în privința aceasta nu există nicio îndoială. Dacă omul intenționează să examineze dacă este trupul întrupat al lui Dumnezeu, atunci el trebuie să stabilească acest lucru după firea pe care o exprimă El și după cuvintele pe care le spune. Adică, pentru a determina dacă este sau nu trupul întrupat al lui Dumnezeu și dacă este sau nu adevărata cale, cineva trebuie să discearnă pe baza esenței Lui. Și astfel, cheia pentru a stabili dacă este sau nu trupul lui Dumnezeu întrupat stă în esența Lui (lucrarea Lui, cuvintele Lui, firea Lui și multe alte aspecte), mai degrabă decât în aspectul exterior. Dacă omul examinează doar înfățișarea Lui exterioară și, ca urmare, nu ține seama de esența Lui, aceasta arată că omul e nesăbuit și ignorant. Înfățișarea exterioară nu poate determina esența; în plus, lucrarea lui Dumnezeu nu se poate conforma niciodată noțiunilor omului. Oare nu a contrazis înfățișarea exterioară a lui Isus noțiunile omului? Nu-i așa că înfățișarea și veșmântul Lui nu erau capabile să-I dovedească adevărata identitate? Oare fariseii din vremurile acelea nu I s-au împotrivit lui Isus tocmai pentru că s-au uitat doar la înfățișarea Lui exterioară și nu au acceptat conștiincios cuvintele din gura Lui? Speranța Mea este ca fiecare în parte dintre frații și surorile care caută arătarea lui Dumnezeu să nu repete tragedia istoriei și să nu devină un fariseu al vremurilor moderne și să-L pironească din nou pe Dumnezeu pe cruce. Voi ar trebui să vă gândiți bine cum să întâmpinați întoarcerea lui Dumnezeu și să aveți clar în minte cum să fiți cineva care se supune adevărului. Aceasta este responsabilitatea tuturor celor care Îl așteaptă pe Isus să Se întoarcă pe un nor. Noi ar trebui să ne curățăm ochii spirituali și să nu ne înnămolim în cuvinte pline de fantezie. Ar trebui să ne gândim la lucrarea realistă a lui Dumnezeu și ar trebui să ne uităm la aspectul practic al lui Dumnezeu. Să nu vă lăsați în voia imaginației sau să nu vă pierdeți în reverii, sperând mereu că Domnul Isus Se va pogorî deodată în mijlocul vostru, pe un nor, și că vă va lua pe voi, care nu L-ați cunoscut sau văzut niciodată și care nu știți cum să-I respectați voia. E mai bine să vă gândiți la chestiuni mai realiste!

Poate că ai deschis cartea aceasta cu scopul de a cerceta sau cu intenția de a accepta; oricare ar fi atitudinea ta, sper că o vei citi până la final și că nu o vei lăsa deoparte cu ușurință. Poate că, după ce vei citi aceste cuvinte, atitudinea ta se va schimba, dar acest lucru depinde de motivația ta și de gradul tău de înțelegere. Cu toate acestea, există un lucru pe care ar trebui să îl știi: cuvântul lui Dumnezeu nu poate fi înfățișat ca fiind cuvântul omului și cu atât mai puțin poate cineva să înfățișeze cuvântul omului ca fiind cuvântul lui Dumnezeu. O persoană folosită de Dumnezeu nu este Dumnezeul întrupat, iar Dumnezeul întrupat nu este o persoană folosită de Dumnezeu. În aceasta, există o diferență esențială. Poate că, după ce vei citi aceste cuvinte, nu le vei recunoaște ca pe cuvintele lui Dumnezeu, ci doar ca pe luminarea pe care a primit-o o persoană. În cazul acela, ești prea ignorant. Cum pot cuvintele lui Dumnezeu să fie aceleași cu luminarea pe care a primit-o omul? Cuvintele lui Dumnezeu întrupat deschid o nouă epocă, îndrumă toată omenirea, destăinuie taine și îi arată omului direcția pe care trebuie să o ia în noua epocă. Luminarea primită de om nu reprezintă nimic altceva decât unele simple practici sau cunoștințe. Aceasta nu poate să îndrume întreaga omenire într-o nouă epocă sau să destăinuie tainele lui Dumnezeu Însuși. La urma urmei, Dumnezeu este Dumnezeu, iar omul este om. Dumnezeu are esența lui Dumnezeu, iar omul are esența omului. Dacă omul percepe cuvintele spuse de Dumnezeu drept simplă luminare de la Duhul Sfânt și ia cuvintele apostolilor și ale profeților drept cuvinte rostite personal de Dumnezeu, aceasta ar fi o greșeală a omului. Orice-ar fi, nu ar trebui să inversezi niciodată negrul cu albul sau să înfățișezi ceea ce este înalt drept ceea ce este jos ori să descrii profundul drept superficial; orice-ar fi, nu ar trebui niciodată să combați în mod voit ceea ce știi clar că este adevărul. Toți cei care cred că există un Dumnezeu ar trebui să cerceteze lucrurile din punctul corect de vedere și să accepte noua lucrare a lui Dumnezeu și noile Lui cuvinte din poziția unei ființe create; altfel, vor fi eliminați de Dumnezeu.

După lucrarea lui Iahve, Isus S-a întrupat ca să-Și facă lucrarea printre oameni. Lucrarea Lui nu a fost făcută în izolare, ci a fost construită pe lucrarea lui Iahve. A fost o lucrare pentru o nouă epocă pe care Dumnezeu a făcut-o după ce a încheiat Epoca Legii. În mod similar, după ce lucrarea lui Isus s-a încheiat, Dumnezeu a continuat cu lucrarea Sa pentru următoarea epocă, deoarece întreaga gestionare a lui Dumnezeu progresează mereu. După ce vechea epocă va trece, va fi înlocuită de o nouă epocă, iar odată ce vechea lucrare va fi încheiată, va exista o nouă lucrare pentru a continua gestionarea lui Dumnezeu. Această întrupare este a doua întrupare a lui Dumnezeu, care este ulterioară lucrării lui Isus. Bineînțeles, întruparea aceasta nu se petrece independent; este a treia etapă a lucrării după Epoca Legii și Epoca Harului. De fiecare dată când Dumnezeu inițiază o nouă etapă a lucrării, trebuie să fie mereu un nou început și trebuie să aducă mereu o nouă epocă. La fel, există și schimbări corespunzătoare în firea lui Dumnezeu, în maniera Lui de a lucra, în locația lucrării Lui și în numele Lui. Deci, nu e de mirare că omului îi este greu să accepte lucrarea lui Dumnezeu în noua epocă. Dar, indiferent cum I se opune omul, Dumnezeu Își face mereu lucrarea și conduce mereu înainte întreaga omenire. Când Isus a venit în lumea omului, El a inaugurat Epoca Harului și a încheiat Epoca Legii. În zilele de pe urmă, Dumnezeu S-a întrupat încă o dată și, cu această întrupare, a încheiat Epoca Harului și a inaugurat Epoca Împărăției. Toți cei care sunt în stare să accepte cea de-a doua întrupare a lui Dumnezeu vor fi conduși în Epoca Împărăției și, mai mult, vor putea să primească personal îndrumarea lui Dumnezeu. Deși Isus a venit printre oameni și a lucrat mult, El a îndeplinit doar lucrarea de răscumpărare a întregii omeniri și a slujit drept jertfă pentru păcatele omului; El nu l-a scăpat pe om de toate firile sale corupte. Deplina mântuire a omului de influența Satanei nu necesita doar ca Isus să devină jertfa pentru păcat și să poarte păcatele omului, ci necesita și ca Dumnezeu să facă o lucrare și mai mare pentru a-l scăpa pe om cu totul de firile sale corupte de Satana. Și astfel, după ce omul a fost iertat de păcatele lui, Dumnezeu S-a întors în trup pentru a-l conduce pe om în noua epocă și a început lucrarea de mustrare și judecată. Lucrarea aceasta a adus omenirea pe un tărâm mai înalt. Toți cei care se supun stăpânirii Lui se vor bucura de un adevăr mai înalt și vor primi binecuvântări mai mari. Ei vor trăi cu adevărat în lumină și vor dobândi adevărul, calea și viața.

Dacă omul rămâne blocat în Epoca Harului, atunci nu va scăpa niciodată de firile sale corupte și cu atât mai puțin va cunoaște firea inerentă a lui Dumnezeu. Dacă omul trăiește mereu în mijlocul unei abundențe de har, dar nu are calea vieții care îi permite să Îl cunoască pe Dumnezeu sau să-L mulțumească, atunci el nu Îl va câștiga niciodată cu adevărat pe Dumnezeu în credința sa în El. Acest tip de credință e de-a dreptul deplorabil. După ce vei fi terminat de citit această carte, după ce vei fi trăit fiecare pas al lucrării lui Dumnezeu întrupat în Epoca Împărăției, vei simți că dorințele pe care le-ai avut ani la rând s-au realizat în sfârșit. Vei simți că doar acum L-ai văzut cu adevărat pe Dumnezeu față în față; doar acum I-ai zărit înfățișarea, I-ai auzit cuvântările personale, ai apreciat înțelepciunea lucrării Lui și ai simțit cu adevărat cât de practic și de atotputernic este El. Vei simți că ai câștigat multe lucruri pe care oamenii din vremurile trecute nici nu le-au văzut, nici nu le-au câștigat vreodată. În clipa aceea, vei ști clar ce înseamnă să crezi în Dumnezeu și ce înseamnă să fii în acord cu intențiile lui Dumnezeu. Bineînțeles, dacă te agăți de părerile din trecut și respingi și nu accepți faptul celei de-a doua întrupări a lui Dumnezeu, atunci vei rămâne cu mâna goală, fără a obține nimic și, în cele din urmă, vei fi declarat vinovat de a I te opune lui Dumnezeu. Cei care sunt capabili să se supună adevărului și lucrării lui Dumnezeu vor fi revendicați sub numele celui de-al doilea Dumnezeu întrupat – Atotputernicul. Ei vor putea primi îndrumarea personală a lui Dumnezeu, dobândind mai mult adevăr și mai înalt, precum și viață umană adevărată. Vor vedea viziunea ce nu a fost văzută vreodată de oamenii din trecut: „M-am întors să văd ce glas vorbea cu mine; și când m-am întors, am văzut șapte sfeșnice de aur, iar printre sfeșnice, pe «Cineva Care era ca un fiu al omului». Era îmbrăcat într-o mantie care-I ajungea până la picioare și era încins la piept cu un brâu de aur. Capul și părul Îi erau albe ca lâna albă sau ca zăpada, ochii Îi erau ca flacăra focului, picioarele Îi erau ca bronzul încins, ars în cuptor, iar glasul Îi era asemenea vuietului unor ape mari. În mâna dreaptă avea șapte stele, și din gură Îi ieșea o sabie ascuțită, cu două tăișuri. Fața Lui era ca soarele atunci când strălucește în toată puterea lui” (Apocalipsa 1:12-16). Viziunea aceasta este expresia întregii firi a lui Dumnezeu, iar expresia întregii Sale firi este și expresia lucrării lui Dumnezeu în întruparea Sa prezentă. În torenții mustrărilor și ai judecăților, Fiul Omului Își exprimă firea inerentă prin intermediul cuvântărilor, permițându-le tuturor celor care Îi acceptă mustrarea și judecata să vadă adevăratul chip al Fiului Omului, care este o descriere fidelă a chipului Fiului Omului văzut de Ioan. (Bineînțeles, cei care nu acceptă lucrarea lui Dumnezeu în Epoca Împărăției categoric nu pot să vadă acest lucru.) Adevăratul chip al lui Dumnezeu nu poate fi pe deplin descris folosind limbajul omenesc, așa că Dumnezeu folosește metoda de a-Și exprima firea inerentă pentru a-i arăta omului adevăratul Său chip. Ceea ce înseamnă că toți cei care au apreciat firea inerentă a Fiului Omului au văzut adevăratul chip al Fiului Omului, căci Dumnezeu este prea măreț și nu poate fi descris pe deplin folosind limbajul uman. Odată ce omul a experimentat fiecare pas al lucrării lui Dumnezeu în Epoca Împărăției, atunci va ști adevăratul înțeles al cuvintelor lui Ioan când a vorbit despre Fiul Omului printre sfeșnice: „Capul și părul Îi erau albe ca lâna albă sau ca zăpada, ochii Îi erau ca flacăra focului, picioarele Îi erau ca bronzul încins, ars în cuptor, iar glasul Îi era asemenea vuietului unor ape mari. În mâna dreaptă avea șapte stele, și din gură Îi ieșea o sabie ascuțită, cu două tăișuri. Fața Lui era ca soarele atunci când strălucește în toată puterea lui.” În acea clipă, vei ști fără nicio îndoială că acest trup obișnuit care a spus atât de multe este într-adevăr a doua întrupare a lui Dumnezeu. Mai mult, vei simți cu adevărat cât ești de binecuvântat și te vei simți cel mai norocos. Nu ești dornic să moștenești această binecuvântare?

Lauda a sosit la Sion, iar sălașul lui Dumnezeu a apărut. Gloriosul nume sfânt este preamărit de miriadele de aleși ai lui Dumnezeu și se răspândește. Ah, Dumnezeu Atotputernic! Căpetenia universului, Hristos al zilelor de pe urmă – El este Soarele strălucitor care S-a înălțat în tot universul, peste maiestuosul și mărețul Munte Sion…

Dumnezeule Atotputernic! Strigăm către Tine cu veselie; dansăm și cântăm. Ești cu adevărat Răscumpărătorul nostru, marele Rege al universului! Ai făcut un grup de biruitori și ai îndeplinit planul de gestionare al lui Dumnezeu. Miriadele de aleși ai lui Dumnezeu se vor revărsa spre acest munte. Miriadele de aleși ai lui Dumnezeu vor îngenunchea în închinare înaintea tronului! Tu ești singurul Dumnezeu adevărat și meriți slavă și onoare. Fie toată slava, lauda și autoritatea aduse tronului! Izvorul vieții curge din tron, udându-i și hrănindu-i pe toți oamenii lui Dumnezeu. Viața se schimbă zi după zi; lumină nouă și revelații noi ne urmează, iar noi dobândim necontenit noi percepții despre Dumnezeu. Experimentarea aduce deplina certitudine în privința lui Dumnezeu; cuvintele Lui apar neîncetat, apărând în oamenii potriviți. Suntem într-adevăr atât de binecuvântați! Suntem față în față cu Dumnezeu în fiecare zi, avem părtășie cu Dumnezeu în toate lucrurile și Îl lăsăm pe Dumnezeu să domnească asupra tuturor lucrurilor. Cugetăm cu atenție la cuvântul lui Dumnezeu, inimile noastre se odihnesc liniștite întru Dumnezeu – în acest fel venim înaintea Lui și acolo primim iluminarea Lui. În fiecare zi, viața, acțiunile, cuvintele, gândurile și ideile sunt trăite în cuvântul lui Dumnezeu și există discernământ în orice clipă. Cuvântul lui Dumnezeu ghidează ața prin ac; pe neașteptate, lucrurile ascunse în noi ies la lumină, unul după altul. Părtășia cu Dumnezeu nu suportă nicio amânare; gândurile și ideile sunt descoperite de Dumnezeu. În fiecare moment, trăim înaintea scaunului lui Hristos și experimentăm judecată înaintea scaunului lui Hristos. Fiecare loc din corpurile noastre rămâne ocupat de Satana. Astăzi, pentru a recupera domnia lui Dumnezeu, este necesar ca templul Lui să fie curățit. Pentru a fi în întregime ocupat de Dumnezeu, trebuie să fie experimentată o luptă pe viață și pe moarte. Doar când vechiul sine a fost răstignit pe cruce, viața înviată a lui Hristos poate domni.

Acum, Duhul Sfânt pregătește un atac în fiecare colț al nostru, ca să lupte pentru recuperarea noastră! Atât timp cât ne negăm pe noi înșine de bună voie și suntem dispuși să cooperăm cu Dumnezeu, El ne va ilumina și ne va curăți cu siguranță din interior în orice moment și va revendica din nou ceea ce Satana a ocupat, pentru ca noi să putem fi făcuți compleți de Dumnezeu cât mai repede posibil. Nu pierde timpul, ci trăiește fiecare moment în cuvântul lui Dumnezeu. Fii zidit împreună cu sfinții, lasă-te adus în Împărăție și intră în slavă împreună cu Dumnezeu.

Biserica din Filadelfia a prins formă, ceea ce se datorează în întregime harului și milei lui Dumnezeu. Inimile iubitoare de Dumnezeu se nasc în sfinți, iar ei nu șovăie în călătoria lor spirituală. Sunt de neclintit în credința lor că unicul Dumnezeu adevărat S-a întrupat, că El este Căpetenia Universului, care stăpânește peste toate lucrurile: acest lucru este confirmat de Duhul Sfânt, este incontestabil! Și nu se va schimba niciodată!

O, Dumnezeule Atotputernic! Astăzi, Tu ești Cel care ne-ai deschis ochii spirituali, îngăduind ca orbii să vadă, ca paralizații să meargă și ca leproșii să fie vindecați. Tu ești Cel care a deschis fereastra cerului, îngăduindu-ne să vedem tainele tărâmului spiritual. Fiind pătrunși de cuvintele Tale sfinte și mântuiți din umanitatea noastră coruptă de Satana – aceasta este lucrarea Ta inestimabil de măreață și mila Ta inestimabil de mare. Noi suntem martorii Tăi!

De multă vreme ești smerit într-un mod discret și ești ascuns. Ai trecut prin învierea din morți, prin suferința răstignirii, prin bucuriile și tristețile vieții omenești și prin persecuție și necazuri; ai trăit și ai gustat durerea lumii omenești și ai fost părăsit de epocă. Dumnezeu întrupat este Dumnezeu Însuși. De dragul voii lui Dumnezeu, ne-ai salvat din mormanul de bălegar, susținându-ne cu mâna Ta dreaptă și revărsând cu generozitate asupra noastră harul Tău. Fără a-Ți cruța vreo suferință, ai înrădăcinat viața Ta în noi; sângele inimii Tale și prețul pe care l-ai plătit sunt concretizate în sfinți. Suntem produsul[a] sângelui inimii Tale; noi suntem prețul pe care l-ai plătit.

O Dumnezeule Atotputernic! Doar datorită milei și bunătății Tale iubitoare, a dreptății și a măreției Tale, a sfințeniei și a smereniei Tale, miriadele de aleși ai Tăi se vor pleca înaintea Ta și Ți se vor închina pe vecie.

Astăzi, ai făcut complete toate bisericile – biserica din Filadelfia – și planul Tău de gestionare de 6000 de ani a fost îndeplinit. Sfinții pot acum să se supună cu smerenie înaintea Ta, legați unul de altul în duh și întovărășiți în iubire, reuniți cu sursa fântânii. Apa vie a vieții curge fără încetare, spălând și înlăturând tot noroiul și apa murdară din biserică, purificând încă odată templul Tău. Am ajuns să-L cunoaștem pe Dumnezeul practic și adevărat, am trăit potrivit cuvintelor Sale și ne-am recunoscut propriile funcții și îndatoriri, făcând tot ce am putut pentru a ne consuma de dragul bisericii. Pururi tăcuți înaintea Ta, trebuie să luăm aminte la lucrarea Duhului Sfânt, astfel încât voia Ta să nu fie îngrădită în noi. Printre sfinți există dragoste reciprocă, iar punctele forte ale unora vor compensa cusururile altora. Ei pot umbla în duh în orice moment, iluminați și luminați de Duhul Sfânt. Ei pun adevărul în practică imediat ce îl înțeleg. Țin pasul cu noua lumină și calcă pe urmele lui Dumnezeu.

Cooperează activ cu Dumnezeu; să Îl lași pe El să exercite puterea înseamnă să mergi cu El. Toate ideile, noțiunile și părerile noastre și toate complicațiile laice se risipesc în aer precum fumul. Îl lăsăm pe Dumnezeu să domnească în duhurile noastre, mergem cu El și, astfel, dobândim transcendență, biruim lumea, iar duhurile noastre zboară libere și ating eliberarea: acesta este finalul când Dumnezeu Atotputernic domnește ca Rege. Cum să nu dansăm și să cântăm laude, sa ne oferim laudele și să oferim noi imnuri?

Există cu adevărat multe moduri de a-L slăvi pe Dumnezeu: să Îi strigăm numele, să ne apropiem de El, să ne gândim la El, să ne rugăm și să citim, să avem părtășie, să contemplăm și să chibzuim, precum și rugăciunea și cântecele de slavă. În aceste feluri de a slăvi există bucurie și există ungere. Există putere în slavă, și există și o povară. Există credință în slavă, și există o nouă perspectivă.

Să cooperăm activ cu Dumnezeu, să cooperăm în slujire și să devenim una, să satisfacem intențiile lui Dumnezeu Atotputernic, să ne grăbim să devenim un corp spiritual sfânt, să-l călcăm în picioare pe Satana și să punem capăt destinului Satanei. Biserica din Filadelfia a fost răpită înaintea lui Dumnezeu și este făcută să se manifeste în gloria Lui.

Note de subsol:

a. Textul original nu include cuvintele „produsul”.

Regele triumfător stă pe tronul Său glorios. A înfăptuit răscumpărarea și Și-a condus toți oamenii ca să apară în slavă. Ține toate lucrurile în mâinile Sale, iar cu înțelepciunea și puterea Lui divină a construit și consolidat Sionul. Cu măreția Lui, El judecă lumea cea păcătoasă; a judecat nenumăratele națiuni și popoare, pământul și mările și toate viețuitoarele din ele, cât și pe cei îmbătați de vinul promiscuității. Cu siguranță Dumnezeu îi va judeca și sigur va fi furios pe ei, iar măreția lui Dumnezeu va fi dezvăluită. Judecata Lui va fi instantanee și aplicată fără amânare. Focul mâniei Sale le va incinera cu siguranță păcatele lor abominabile, iar calamitatea se va abate în orice clipă asupra lor; ei nu vor cunoaște nicio cale de scăpare și nu vor avea unde să se ascundă; vor plânge și vor scrâșni din dinți și vor atrage distrugerea asupra lor.

Fiii iubiți ai lui Dumnezeu care au triumfat vor sta cu siguranță în Sion, fără să-l părăsească niciodată. Miriadele de aleși ai lui Dumnezeu Îi vor asculta cu atenție glasul, vor ține cu grijă seama de acțiunile Lui, iar sunetele laudelor acestora nu vor înceta niciodată. Singurul Dumnezeu adevărat S-a arătat! Vom fi siguri de El în spirit și Îl vom urma îndeaproape; ne vom grăbi înainte cu toată puterea noastră și nu vom mai ezita. Finalul lumii se desfășoară înaintea noastră; o viață bisericească potrivită, precum și persoanele, evenimentele și lucrurile care ne înconjoară ne intensifică instruirea chiar și acum. Haideți să ne grăbim să ne luăm înapoi inimile care iubesc lumea atât de mult! Haideți să ne grăbim să ne luăm înapoi viziunea atât de nedeslușită! Haideți să nu pășim mai departe, ca să nu depășim granițele. Să ne ținem gura ca să putem păși în cuvântul lui Dumnezeu și să nu ne mai tăgăduim propriile câștiguri și pierderi. A, renunță la dragostea ta ahtiată după lumea laică și bogăție! A, eliberați-vă de atașamentul strâns față de soți, fiice și fii! Întoarce spatele opiniilor și prejudecăților tale! Trezește-te, timpul este scurt! Privește în sus, privește în sus dinlăuntrul duhului și lasă-L pe Dumnezeu să exercite puterea. Orice s-ar întâmpla, nu deveni ca soția lui Lot. Cât de jalnic este să fii abandonat! Cât de jalnic, într-adevăr! A, trezește-te!

Munții și râurile se schimbă, apele își urmează cursul și viața omului este mai puțin trainică decât cerul și pământul. Doar Dumnezeu Atotputernic este viața eternă reînviată, care continuă generații la rând, pentru totdeauna! Toate lucrurile și evenimentele sunt în mâinile Sale, iar Satana este sub picioarele Sale.

Astăzi, prin selecția predestinată a lui Dumnezeu, El ne mântuiește din prinsoarea Satanei. Este cu adevărat Răscumpărătorul nostru. Viața veșnică, înviată a lui Hristos a fost într-adevăr înrădăcinată în noi, sorocindu-ne să ne conectăm cu viața lui Dumnezeu, ca să putem ajunge cu adevărat față în față cu El, să Îl mâncăm, să Îl bem și să ne bucurăm de El. Aceasta este dedicarea altruistă a sângelui inimii lui Dumnezeu.

Anotimpurile vin și pleacă; Dumnezeu trece prin vânt și îngheț și se confruntă cu atât de multe dureri, persecuții și necazuri ale vieții, atâta respingere și calomniere din partea lumii și atât de multe acuzații false de-ale guvernului și, totuși, nici hotărârea și nici credința lui Dumnezeu nu se diminuează câtuși de puțin. Dedicându-Se din toată inima voii lui Dumnezeu și împlinirii gestionării și planului Său, El Își pune propria viață deoparte. Pentru toți oamenii Lui, nu precupețește niciun efort, hrănindu-i și udându-i cu grijă. Indiferent cât de nesăbuiți sau cât de dificili suntem, e nevoie doar să ne supunem înaintea Lui și viața reînviată a lui Hristos ne va schimba vechea natură… Pentru toți acești fii întâi născuți, El muncește neobosit, zi și noapte, renunțând la mâncare și somn. De-a lungul multor zile și nopți, prin numeroase vipii arzătoare și geruri, El ne veghează cu toată inima în Sion.

Lumea, casa, munca și toate celelalte sunt pe deplin uitate cu bucurie, de bunăvoie, iar plăcerile lumești n-au nicio legătură cu El… Cuvintele din gura Lui chiar lovesc în noi, expunând lucruri ascunse adânc în inimile noastre. Cum să nu fim convinși? Fiecare propoziție ce iese din gura Lui se poate adeveri în orice moment în noi. Orice facem, în prezența Lui sau în taină față de El, nu există niciun lucru pe care El să nu-l știe, nimic ce nu înțelege. Totul este, într-adevăr, dezvăluit înaintea Sa, în ciuda planurilor și aranjamentelor noastre.

Stând înaintea Lui, simțind plăcere în duhul nostru, suntem liniștiți și calmi, dar întotdeauna ne simțim goi pe dinăuntru și cu adevărat îndatorați lui Dumnezeu: aceasta este o minune inimaginabilă și imposibil de împlinit. Duhul Sfânt e suficient pentru a dovedi că Dumnezeu Atotputernic este singurul Dumnezeu adevărat! Este o dovadă incontestabilă! Noi, din acest grup, suntem nespus de binecuvântați! Dacă nu ar fi harul și mila lui Dumnezeu, am putea doar să ne îndreptăm înspre pierzanie și să îl urmăm pe Satana. Doar Dumnezeu Atotputernic ne poate mântui!

O! Dumnezeule Atotputernic, Dumnezeule practic! Tu ești Cel care ne-ai deschis ochii spirituali, permițându-ne să vedem tainele tărâmului spiritual. Perspectivele Împărăției sunt nesfârșite. Haideți să fim atenți cât așteptăm. Ziua nu poate fi prea departe.

Focurile războiului se învolburează, fumul de tun umple aerul, vremea se încălzește, clima se schimbă, o ciumă se va răspândi și oamenii pot doar să moară, cu puține speranțe de supraviețuire.

O! Dumnezeule Atotputernic, Dumnezeule practic! Tu ești cetatea noastră de necucerit. Tu ești refugiul nostru. Ne ghemuim sub aripile Tale și calamitatea nu ne poate ajunge. Aceasta este protecția și grija Ta divină.

Noi toți ne ridicăm vocile în cântec; cântăm întru laudă, iar sunetul laudelor noastre răsună în tot Sionul! Dumnezeu Atotputernic, Dumnezeul practic, ne-a pregătit acea destinație frumoasă. Vegheați – oh, vegheați! Ceasul încă nu este departe.

Arătarea lui Dumnezeu s-a produs deja în toate bisericile. Duhul este Cel care vorbește; El este un foc mistuitor, este măreț și judecă; El este Fiul Omului, îmbrăcat cu o haină lungă până la picioare și încins la piept cu un brâu de aur. Capul și părul Lui sunt albe ca lâna, iar ochii Lui sunt ca o flacără de foc; picioarele Lui sunt ca asemenea aramei strălucitoare, ca și cum ar fi fost încinsă într-un cuptor, iar glasul Lui e ca vuietul multor ape. În mâna dreaptă ține șapte stele, din gura Lui iese o sabie ascuțită cu două tăișuri, iar fața Lui e ca soarele când strălucește în toată puterea lui!

S-a adus mărturie pentru Fiul Omului și Dumnezeu Însuși a fost dezvăluit în mod deschis. Slava lui Dumnezeu a sosit, strălucind aprig precum soarele arzător. Chipul Lui glorios strălucește cu lumină orbitoare; ai cui ochi îndrăznesc să-L trateze cu împotrivire? Împotrivirea duce la moarte! Nu există nici cea mai mică urmă de milă față de orice credeți în inimile voastre, orice cuvânt rostiți sau orice faceți. Voi toți veți ajunge să înțelegeți și să vedeți ce anume ați obținut – nimic altceva decât judecata Mea! Pot oare să îndur atunci când nu depuneți efort în a-Mi mânca și a-Mi bea cuvintele, ci în schimb perturbați construcția Mea în mod arbitrar și o distrugeți? Nu voi fi blând cu o astfel de persoană! Dacă purtarea ta se înrăutățește în mod mai serios, vei fi mistuit de flăcări! Dumnezeul atotputernic Se manifestă într-un corp spiritual, fără nici cea mai mică fărâmă de trup sau sânge care să conecteze capul de picioare. El transcende universul lume, așezat pe tronul slăvit în cel de-al treilea Cer, domnind peste toate lucrurile! Universul și toate lucrurile sunt în mâinile Mele. Eu zic și ce zic ia ființă. Eu poruncesc și este astfel poruncit. Satana este sub picioarele Mele, este în Adânc! Atunci când vocea Mea răsună, cerul și pământul vor pieri și se vor reduce la zero! Toate lucrurile vor fi reînnoite; acesta este un adevăr veșnic neschimbător, care este absolut corect. Am biruit lumea și i-am biruit pe toți cei răi. Stau aici vorbind cu voi, și toți cei care au urechi ar trebui să asculte și toți cei care trăiesc ar trebui să accepte.

Zilele sunt pe cale să se sfârșească; toate lucrurile din această lume se vor reduce la zero și toate lucrurile se vor „naște din nou”. Țineți minte asta! Să nu uitați! Nu puteți fi nepăsători! Cerul și pământul vor trece, dar cuvintele Mele nu vor trece! Lăsați-Mă să vă îndemn din nou: nu fugiți în zadar! Treziți-vă! Întoarceți-vă și țărmul vă este la îndemână! M-am arătat deja printre voi și glasul Meu a apărut. Glasul Meu a apărut înaintea voastră; zi de zi față în față, zi de zi proaspăt și nou. Tu Mă vezi și Eu te văd, îți vorbesc neîncetat și sunt față în față cu tine. Cu toate acestea, tu pur și simplu Mă respingi și nu Mă cunoști. Oile Mele ascultă glasul Meu și, totuși, voi tot ezitați! Voi ezitați! Inima voastră s-a împietrit, ochii voștri au fost orbiți de Satana și nu puteți vedea „chipul” Meu – ce jalnici sunteți! Ce jalnici!

Cele șapte Duhuri dinaintea tronului Meu au fost trimise în tot cuprinsul pământului, iar Eu Îmi voi trimite Mesagerul să le vorbească bisericilor. Sunt drept; sunt credincios; Eu sunt Dumnezeul care scrutează cele mai profunde părți ale inimii omului. Duhul Sfânt le vorbește bisericilor, iar cuvintele Mele sunt cele care se revarsă dinlăuntrul Fiului Meu. Toți cei care au urechi ar trebui să audă! Toți cei care trăiesc ar trebui să accepte! Pur și simplu, mâncați-le și beți-le și nu vă îndoiți! Toți cei care se supun și iau în seamă cuvintele Mele vor primi mari binecuvântări! Toți cei care Îmi caută cu sinceritate chipul vor avea, cu siguranță, o lumină nouă, o nouă luminare și noi înțelegeri; fiecare lucru în parte va fi proaspăt și nou. Cuvintele Mele ți se vor arăta în orice moment, îți vor deschide ochii spirituali și vei fi capabil să vezi toate tainele tărâmului spiritual. Împărăția se află exact în lumea omului. Intră în refugiu și tot harul și toate binecuvântările vor fi asupra ta; nicio foamete și nicio molimă nu vor putea să se apropie de tine, și niciun lup, șarpe, tigru sau leopard nu va fi în stare să-ți facă rău. Tu vei păși cu Mine și vei merge cu Mine și vei intra împreună cu Mine în slavă!

Dumnezeu Atotputernic! Trupul Său glorios se manifestă în mod deschis, trupul Său spiritual sfânt a apărut, iar El este Însuși Dumnezeul complet! Atât lumea, cât și trupul Său sunt schimbate, iar schimbarea Sa la față, pe munte, este persoana lui Dumnezeu. Poartă cununa de aur pe cap, îmbrăcămintea Lui este de un alb pur, e încins la piept cu un brâu de aur, iar lumea și toate lucrurile sunt așternutul picioarelor Lui. Ochii Lui sunt ca o flacără de foc, El are în gură o sabie ascuțită cu două tăișuri și ține în mâna dreaptă șapte stele. Calea către Împărăție este și mai mult de o strălucire nemărginită, iar lumina Lui slăvită apare și strălucește; munții sunt plini de bucurie și apele râd, soarele, luna și stelele se învârt toate în aranjamentul lor ordonat, întâmpinând întoarcerea triumfătoare a singurului Dumnezeu adevărat, Cel care Și-a încheiat planul de gestionare de 6.000 de ani. Toți sar și dansează cu bucurie! Să ne veselim! Dumnezeul atotputernic stă pe tronul Său slăvit! Să cântăm! Steagul învingător al Celui Atotputernic s-a înălțat sus, deasupra întregului măreț și magnific Munte Sion! Fiecare națiune se veselește, miriadele de aleși ai lui Dumnezeu cântă, Muntele Sion râde cu bucurie și slava lui Dumnezeu s-a arătat! Nici în vise n-am crezut vreodată că voi vedea chipul lui Dumnezeu, dar astăzi l-am văzut. Față în față cu El în fiecare zi, vorbesc cu El și îmi deschid inima. El oferă, din belșug, mâncare și băutură. În viață, în cuvinte, în acțiuni, în gânduri, în idei, lumina Lui slăvită iluminează. El conduce fiecare pas din drum, iar dacă se răzvrătește cineva în inima sa, judecata Lui coboară cu repeziciune.

Mâncând, locuind și trăind împreună cu Dumnezeu, fiind împreună cu El, pășind împreună, bucurându-ne împreună, câștigând împreună slavă, câștigând împreună binecuvântări domnind ca regi împreună cu Dumnezeu și fiind împreună în Împărăție – ce plăcere este! Cât de dulce este! Față în față în fiecare zi, vorbind în fiecare zi și conversând în fiecare clipă; fiecare zi aduce o nouă luminare, fiecare zi aduce o nouă înțelegere. Odată cu deschiderea ochilor spirituali, totul este văzut; tainele duhului ni se manifestă. Viața sacră chiar este lipsită de griji; să alergăm repede și să nu ne oprim, să avansăm continuu – există o viață mai minunată înainte. Să nu fim mulțumiți doar să gustăm dulceața; să alergăm până pătrundem pe deplin în Dumnezeu. El este atotcuprinzător și cu adevărat îmbelșugat, și are tot felul de lucruri care nouă ne lipsesc. Să cooperăm proactiv și să intrăm în El, și totul se va schimba. Viața noastră va fi transcendentă și nicio persoană, niciun eveniment sau lucru nu ne vor putea deranja.

Transcendență! Transcendență! Adevărata transcendență! Viața transcendentă a lui Dumnezeu este în interior și toate lucrurile devin cu adevărat relaxate! Transcendem lumea și lucrurile lumești, nu ne simțim atașați de soți sau de copii. Depășim constrângerile bolilor și ale mediului. Satana nu îndrăznește să ne deranjeze. Depășim în mod complet toate dezastrele. Acest lucru Îi permite lui Dumnezeu să preia cârmuirea. Îl călcăm pe Satana în picioare, rămânem fermi în mărturia noastră pentru biserică și expunem cu desăvârșire fața urâtă a Satanei. Biserica este construită în Hristos și corpul glorios S-a înălțat – asta înseamnă să trăiești într-o stare de a fi răpit!

Oamenii pur și simplu nu își pot imagina în ce măsură a crescut ritmul Meu: este o minune care a apărut și care este de nepătruns pentru om. Ritmul Meu a continuat de la crearea lumii și lucrarea Mea nu s-a oprit niciodată. Întregul univers-lume se schimbă de la o zi la alta, iar oamenii, de asemenea, se schimbă neîncetat. Toate acestea fac parte din lucrarea Mea, toate fac parte din planul Meu și, mai mult decât atât, aparțin gestionării Mele și niciun om nu știe și nu înțelege aceste lucruri. Doar atunci când Eu Însumi vă spun, doar când comunic cu voi față în față, veți cunoaște chiar și cel mai mic aspect; în caz contrar, nimeni nu poate avea nici o idee despre modelul planului Meu de gestionare. Aceasta este marea Mea putere și, în plus, acestea sunt acțiunile Mele minunate. Sunt lucruri pe care nimeni nu le poate schimba. Prin urmare, ceea ce spun astăzi e valabil și acest lucru pur și simplu nu se poate schimba. Noțiunile umane nu conțin nici cea mai mică urmă de cunoștințe despre Mine – nu sunt decât vorbe fără noimă! Să nu credeți că v-a ajuns sau că sunteți satisfăcuți! Eu vă spun asta: mai aveți cale lungă de străbătut! Din întregul Meu plan de gestionare, nu știți decât puțin, așa că trebuie să ascultați ce spun și să faceți tot ceea ce vă spun să faceți. Acționați în conformitate cu dorințele Mele în orice, și sigur veți avea binecuvântările Mele; oricine crede, poate primi, pe când cel care nu crede va avea acel „nimic” pe care și-l imagina împlinit în el. Aceasta este dreptatea Mea și, cu atât mai mult, este măreția Mea, mânia Mea și mustrarea Mea. Nu voi lăsa pe nimeni să scape nici măcar cu un singur gând sau acțiune.

Auzind cuvintele Mele, majoritatea oamenilor se tem și tremură, cu fețele încrețite și încruntate de îngrijorare. Chiar v-am nedreptățit? E posibil să nu fii un copil al marelui balaur roșu? Te prefaci chiar și că ești bun! Te prefaci chiar și că ești fiul Meu întâi născut! Crezi că sunt orb? Crezi că nu pot face deosebirea între oameni? Eu sunt Dumnezeul care cercetează în profunzime inimile oamenilor: asta e ceea ce le spun Eu fiilor Mei și ceea ce vă spun și vouă, copiii marelui balaur roșu. Văd totul clar, fără să fac cea mai mică greșeală. Cum să nu știu ce fac? Îmi este foarte clar ceea ce fac! De ce spun că sunt Însuși Dumnezeu, Creatorul universului și al tuturor lucrurilor? De ce spun că Eu sunt Dumnezeul care examinează în profunzime inimile oamenilor? Sunt foarte conștient de situația fiecărei persoane. Credeți că nu știu ce să fac sau ce să spun? Asta nu vă privește. Aveți grijă să nu fiți uciși de mâna Mea; în felul acesta, ați suferi pierderi. Decretele Mele administrative sunt neiertătoare. Înțelegeți? Toate cele de mai sus sunt părți din decretele Mele administrative. Din ziua în care vi le spun, în cazul în care comiteți alte fărădelegi, va exista răsplată, deoarece înainte nu ați înțeles.

Acum promulg decretele Mele administrative pentru voi (în vigoare din ziua promulgării lor, alocând diferite mustrări diferiților oameni):

Îmi țin promisiunile și totul este în mâinile Mele: oricine se îndoiește va fi cu siguranță ucis. Nu există loc pentru nicio considerație; ei vor fi exterminați imediat, eliberându-Mi astfel inima de ură. (De acum încolo, se confirmă faptul că oricine este ucis nu trebuie neapărat să fie membru al Împărăției Mele și trebuie să fie descendent al Satanei.)

În calitate de fii întâi născuți, ar trebui să vă păstrați propriile poziții, să vă îndepliniți bine îndatoririle și să nu fiți băgăcioși. Ar trebui să vă oferiți pentru planul Meu de gestionare și, oriunde mergeți, ar trebui să fiți mărturie bună pentru Mine și să-Mi slăviți numele. Nu comiteți fapte rușinoase; fiți exemple pentru toți fiii și poporul Meu. Nu fiți desfrânați nici măcar pentru o clipă: trebuie să apăreți întotdeauna înaintea tuturor purtând identitatea fiilor întâi născuți și să nu fiți servili; mai degrabă, ar trebui să mergeți mai departe cu capul sus. Vă cer să-Mi slăviți numele, să nu Mi-l necinstiți. Cei care sunt fii întâi născuți au fiecare funcția lor individuală și nu pot face totul. Aceasta este responsabilitatea pe care v-am dat-o și nu trebuie să vă sustrageți. Trebuie să vă dedicați din toată inima, cu toată mintea și toată puterea voastră pentru a îndeplini ceea ce v-am încredințat.

Începând din această zi, pretutindeni în universul-lume, datoria de păstorire a tuturor fiilor Mei și a întregului Meu popor va fi încredințată fiilor Mei întâi născuți pentru a o îndeplini și voi mustra pe oricine nu-și poate dedica toată inima și mintea pentru a o împlini. Aceasta este dreptatea Mea. Nu îi voi cruța și nu voi fi blând nici măcar cu fiii Mei întâi născuți.

Dacă vreunul dintre fiii Mei sau dintre oamenii Mei îl ridiculizează și îl insultă pe unul dintre fiii Mei întâi născuți, îl voi pedepsi aspru, pentru că întâii Mei născuți Mă reprezintă pe Mine; ceea ce le face acel cineva lor, același lucru mi-l face și Mie. Acesta este cel mai sever dintre decretele Mele administrative. Voi permite întâilor Mei născuți, în conformitate cu dorințele lor, să-Mi administreze dreptatea împotriva oricăruia dintre fiii Mei și oamenii Mei care încalcă acest decret.

Voi abandona treptat pe oricine Mă privește în mod frivol și se concentrează doar pe mâncarea, îmbrăcămintea și somnul Meu, participă doar la treburile Mele externe, nu are în vedere sarcina Mea și nu acordă atenție îndeplinirii corecte a propriilor funcții. Acest lucru se adresează tuturor celor care au urechi.

Cine termină să-și facă serviciul pentru Mine, trebuie să se retragă ascultător, fără zarvă. Fii atent, altfel te voi alunga. (Acesta este un decret suplimentar.)

De acum încolo, fiii Mei întâi născuți vor ridica toiagul de fier și vor începe să-Mi execute autoritatea pentru a guverna toate națiunile și popoarele, să meargă printre toate națiunile și popoarele și să îndeplinească judecata, dreptatea și măreția Mea între toate națiunile și popoarele. Fiii mei și poporul Meu se vor teme de mine, Mă vor lăuda, Mă vor aclama și Mă vor proslăvi fără încetare, pentru că planul Meu de gestionare este împlinit și fiii Mei întâi născuți pot domni cu Mine.

Aceasta este o parte a decretelor Mele administrative; după asta, vi le voi spune pe măsură ce lucrarea progresează. Din decretele administrative de mai sus, veți vedea ritmul în care Îmi fac lucrarea, precum și ce etapă a atins lucrarea Mea. Aceasta va fi o confirmare.

L-am judecat deja pe Satana. Pentru că voia Mea este nestingherită și pentru că fiii Mei întâi născuți au câștigat gloria alături de Mine, Eu Mi-am exercitat deja dreptatea și măreția asupra lumii și a tuturor lucrurilor care aparțin Satanei. Nu ridic niciun deget și nu acord deloc atenție Satanei (pentru că nici nu merită să converseze cu Mine). Doar fac în continuare ceea ce vreau să fac. Lucrarea Mea se desfășoară lin, pas cu pas, iar voia Mea este neîngrădită pe întregul pământ. Asta l-a rușinat pe Satana într-o anumită măsură și acesta a fost distrus complet, dar acest lucru în sine nu a fost la înălțimea intențiilor Mele. De asemenea, Eu le permit întâilor Mei născuți să-Mi ducă la îndeplinire decretele administrative asupra lor. Pe de o parte, ceea ce îl las pe Satana să vadă este mânia Mea față de el; pe de altă parte, îl las să vadă gloria Mea (să vadă că fiii Mei întâi născuți sunt martorii cei mai răsunători ai umilinței Satanei). Nu îl pedepsesc în persoană; mai degrabă, îi las pe fiii Mei întâi născuți să-Mi ducă la îndeplinire dreptatea și măreția. Pentru că Satana obișnuia să-Mi maltrateze fiii, să-i persecute și să-i asuprească, astăzi, după ce serviciul lui s-a încheiat, voi permite întâilor Mei născuți maturi să rezolve acest lucru. Satana a fost neputincios în fața căderii. Paralizia tuturor națiunilor din lume este cea mai bună mărturie; oamenii care luptă și țările aflate în război sunt manifestările evidente ale prăbușirii regatului Satanei. Motivul pentru care nu am arătat semne și minuni în trecut a fost să aduc umilință asupra Satanei și să slăvesc numele Meu, pas cu pas. Când Satana este complet terminat, Eu încep să-Mi arăt puterea: ceea ce spun se realizează, iar lucrurile supranaturale care nu sunt conforme cu noțiunile umane vor fi îndeplinite (acestea se referă la binecuvântările care vor veni în curând). Pentru că Eu sunt Însuși Dumnezeul practic și nu am nicio regulă și pentru că vorbesc în funcție de schimbările din planul Meu de gestionare, ceea ce am spus în trecut nu se aplică în mod necesar în prezent. Nu vă agățați de propriile voastre noțiuni! Nu sunt un Dumnezeu care respectă regulile; cu Mine, totul este liber, transcendent și complet eliberat. Poate că ceea ce s-a spus ieri este demodat astăzi, sau, eventual, ar putea fi respins astăzi (cu toate acestea, decretele Mele administrative, întrucât sunt promulgate, nu se vor schimba niciodată). Aceștia sunt pașii din planul Meu de gestionare. Nu vă agățați de regulamente. În fiecare zi există lumină nouă și apar noi revelații, și acesta este planul Meu. În fiecare zi, lumina Mea va fi revelată în tine și glasul Meu va fi eliberat în universul-lume. Înțelegi? Aceasta este datoria ta, responsabilitatea pe care ți-am încredințat-o. Nu trebuie să o neglijezi nici măcar o clipă. Îi voi folosi până la capăt oamenii pe care îi aprob, iar acest lucru nu se va schimba niciodată. Pentru că Eu sunt atotputernicul Dumnezeu, știu ce fel de persoană trebuie să facă un anumit lucru, precum și ce fel de persoană este capabilă să facă acel lucru. Aceasta este omnipotența Mea.

O voce tunătoare răsună, zdruncinând întregul univers, asurzitoare pentru urechi, iar oamenii nu mai au timp să scape de ea. Unii sunt loviți, unii sunt distruși, iar unii sunt judecați. Este cu adevărat o scenă cum nimeni nu a mai văzut până acum. Ascultă îndeaproape: răsunetele tunetelor sunt însoțite de sunetele bocetelor, iar acest sunet vine din Infern; vine din iad. Este plânsul amar al acelor fii ai răzvrătirii care au fost judecați de Mine. Cei care nu au ascultat ceea ce spun Eu și nu Mi-au pus cuvintele în practică au fost judecați cu asprime și au primit blestemul mâniei Mele. Glasul Meu este judecată și mânie; nu arată îngăduință față de nimeni și nu arată milă nimănui, căci Eu sunt Dumnezeul Însuși cel drept, și posed mânie, posed ardere, curățire și distrugere. În Mine nimic nu este ascuns și nu există sentimente omenești, dimpotrivă, există deschidere, dreptate, justețe și imparțialitate. Pentru că fiii Mei întâi născuți sunt deja cu Mine pe tron, conducând nenumăratele națiuni și popoare, acele lucruri și acei oameni care sunt nedrepți și necinstiţi încep acum să fie judecați. Îi voi cerceta unul câte unul, fără să-Mi scape nimic, dezvăluindu-i complet. Căci judecata Mea a fost revelată pe deplin și complet deschisă și nu am reținut absolut nimic; îi voi arunca pe toți cei ce nu sunt în acord cu intențiile Mele și-i voi face să piară pe vecie, în Adânc. Acolo, îi voi face să ardă veșnic. Numai aceasta este dreptatea Mea și numai aceasta este rectitudinea Mea. Nimeni nu poate schimba acest lucru și totul trebuie să se facă după voia Mea.

Cei mai mulți oameni Îmi ignoră cuvântările și cred că sunt simple cuvinte și că faptele sunt fapte. Sunt orbi! Nu știu ei că Eu sunt Însuși Dumnezeul credincios? Cuvintele și faptele Mele se întâmplă simultan. Nu este adevărat acest lucru? Oamenii pur și simplu nu-Mi înțeleg cuvintele și numai cei care au fost luminați pot înțelege cu adevărat. Acesta este un fapt. De îndată ce oamenii Îmi văd cuvintele, se înfricoșează de moarte și se grăbesc să se ascundă peste tot. Ba chiar mai mult atunci când judecata Mea se abate asupra lor. Când am creat toate lucrurile, când distrug lumea și când îi fac compleți pe fiii Mei întâi născuți – toate aceste lucruri se realizează printr-un singur cuvânt din gura Mea. Asta se întâmplă deoarece cuvântul Meu însuși este autoritatea; este judecata. Se poate spune că persoana care sunt Eu este judecata și măreția; acest lucru nu poate fi schimbat. Aceasta este o latură a decretelor Mele administrative; este o cale prin care Eu judec oamenii. În ochii Mei, totul – inclusiv toți oamenii, toate treburile și toate lucrurile – este în mâinile Mele și sub judecata Mea. Nimeni și nimic nu îndrăznește să se comporte frenetic sau îndărătnic și toate trebuie să fie realizate potrivit cuvintelor pe care le rostesc. Din perspectiva noțiunilor oamenilor, toată lumea crede cuvintele persoanei care sunt. Când Duhul Meu glăsuiește, toată lumea este neîncrezătoare. Oamenii nu Îmi cunosc deloc omnipotența Mea și chiar aduc acuzații împotriva Mea. Îți spun acum că, aceia care se îndoiesc de cuvintele Mele și care Îmi nesocotesc cuvintele sunt cei care vor fi distruși; ei sunt fiii veșnici ai pierzaniei. De aici, se poate vedea că foarte puțini sunt fii întâi născuți, pentru că acesta este modul Meu de lucru. Așa cum am spus înainte, Eu înfăptuiesc totul fără să mișc un deget; Îmi folosesc doar cuvintele. Acesta este, așadar, locul unde se află omnipotența Mea. În cuvintele Mele, nimeni nu poate găsi sursa și scopul a ceea ce spun. Oamenii nu pot realiza acest lucru și pot să acționeze doar în timp ce-Mi urmează conducerea și să facă totul în conformitate cu intențiile Mele, potrivit dreptății Mele, pentru ca familia Mea să aibă dreptate și pace, să trăiască pentru totdeauna și să fie veșnic fermă și neclintită.

Judecata Mea vine la toată lumea, decretele Mele administrative ating pe toată lumea, iar cuvintele Mele și persoana Mea sunt revelate tuturor. Acesta este momentul pentru marea lucrare a Duhului Meu (în acest moment, cei care vor fi binecuvântați și cei care vor suferi nenorociri se deosebesc unii de ceilalți). De îndată ce cuvintele Mele ies, îi deosebesc pe cei care vor fi binecuvântați, cât și pe aceia care vor suferi nenorociri. Totul este foarte limpede, iar Eu pot vedea asta dintr-o privire. (Spun asta în legătură cu umanitatea Mea; așadar, aceste cuvinte nu-Mi contrazic predestinarea și alegerea.) Cutreier munții și râurile și, în mijlocul tuturor lucrurilor, în spațiile universului, observ și curăț fiecare loc, astfel încât toate acele locuri necurate și acele ținuturi promiscue să înceteze să existe și să fie incinerate în nimicnicie ca urmare a cuvintelor Mele. Pentru Mine, totul este ușor. Dacă acum ar fi momentul în care să hotărăsc distrugerea lumii, aș putea să o înghit rostind un singur cuvânt. Cu toate acestea, nu acum e momentul. Totul trebuie să fie pregătit înainte să fac această lucrare, ca planul Meu să nu fie deranjat, iar gestionarea Mea să nu fie întreruptă. Știu cum să o fac în mod rezonabil: am înțelepciunea Mea și aranjamentele Mele. Oamenii nu trebuie să miște un deget; aveți grijă să nu fiți uciși de mâna Mea. Acest lucru are deja legătură cu decretele Mele administrative. Din acesta, se pot vedea asprimea decretelor Mele administrative și principiile decretelor din spatele lor, care au două aspecte: pe de o parte, îi omor pe toți cei care nu sunt în conformitate cu intențiile Mele și care Îmi încalcă decretele administrative; pe de altă parte, în mânia Mea, îi blestem pe toți cei care Îmi încalcă decretele administrative. Aceste două aspecte sunt indispensabile și sunt principiile executive din spatele decretelor Mele administrative. Toți sunt tratați în conformitate cu aceste două principii, fără emoție, indiferent de cât de loiali ar putea fi. Acest lucru este suficient pentru a-Mi arăta dreptatea, măreția și mânia care vor arde toate lucrurile pământești, toate lucrurile lumești și toate lucrurile care nu sunt în conformitate cu intențiile Mele. În cuvintele Mele există taine care rămân ascunse și tot în cuvintele Mele există taine care au fost dezvăluite. Așadar, potrivit noțiunilor oamenilor și în mintea lor, cuvintele Mele sunt pentru totdeauna de neînțeles, iar inima Mea este pentru totdeauna de nepătruns. Cu alte cuvinte, trebuie să-i fac pe oameni să se lepede de noțiunile și gândirea lor. Acesta este cel mai important element al planului Meu de gestionare. Trebuie să procedez astfel pentru a-i câștiga pe fiii Mei întâi născuți și pentru a împlini lucrurile pe care vreau să le fac.

Dezastrele lumii se intensifică pe zi ce trece, iar în casa Mea, dezastrele catastrofale devin din ce în ce mai puternice. Oamenii chiar nu au unde să se ascundă, unde să se tăinuiască. Deoarece tranziția are loc acum, oamenii nu știu unde își vor petrece etapa următoare. Acest lucru va deveni evident numai după judecata Mea. Țineți minte! Acestea sunt etapele lucrării Mele și acesta e modul în care lucrez. Pe toți fiii Mei întâi născuți îi voi mângâia unul câte unul și îi voi ridica pas cu pas; iar pe făcătorii de servicii îi voi elimina și îi voi abandona pe toți, rând pe rând. Aceasta este o parte a planului Meu de gestionare. După ce toți făcătorii de servicii au fost dezvăluiți, fiii Mei întâi născuți vor fi, de asemenea, dezvăluiți. (Pentru Mine, acest lucru este extrem de ușor. După ce aud cuvintele Mele, toți acei făcători de servicii se vor retrage treptat din fața judecății și amenințării cuvintelor Mele, și doar fiii Mei întâi născuți vor rămâne. Acesta nu este un lucru voluntar, și nici nu este ceva ce voința umană poate schimba; mai degrabă, este Duhul Meu care lucrează personal.) Nu este un eveniment îndepărtat, iar voi ar trebui, într-o oarecare măsură, să îl puteți percepe din această etapă a lucrării Mele și a cuvintelor Mele. Motivul pentru care aș spune atât de multe și natura imprevizibilă a cuvântărilor Mele sunt de nepătruns pentru oameni. Eu le vorbesc fiilor Mei întâi născuți cu tonuri de mângâiere, milă si iubire (căci mereu îi luminez pe acești oameni și nu îi voi lăsa, pentru că Eu i-am predestinat), în timp ce pe alți oameni, care nu sunt fiii Mei întâi născuți, îi tratez cu judecată aspră, amenințări și intimidare, făcându-i să fie mereu speriați, până în punctul în care nervii lor lucrează mereu. După ce situația se va schimba într-o oarecare măsură, ei vor scăpa din această stare (atunci când voi distruge lumea, acești oameni vor fi în Adânc), dar nu vor scăpa niciodată de judecata mâinii Mele, și nici nu se vor elibera din această situație. Aceasta este, deci, judecata lor; aceasta este mustrarea lor. În ziua în care vor sosi străinii, îi voi dezvălui pe acești oameni unul câte unul. Acestea sunt etapele lucrării Mele. Acum înțelegeți intenția din spatele cuvintelor pe care le-am rostit anterior? În opinia Mea, ceva neîmplinit este și ceva care s-a împlinit, dar ceva care s-a împlinit nu este neapărat ceva care a fost dus la bun sfârșit. Așa stau lucrurile pentru că am înțelepciunea Mea și modul Meu de lucru care, pur și simplu, sunt de nepătruns pentru oameni. Odată ce voi avea rezultate în această etapă (după ce îi voi da în vileag pe toți cei răi care Mi se împotrivesc), voi începe următoarea etapă, pentru că voia Mea este nestingherită și nimeni nu îndrăznește să-Mi zădărnicească planul de gestionare și nimic nu îndrăznește să ridice obstacole – toți trebuie să se dea la o parte! Copii ai marelui balaur roșu, ascultați-Mă! Am venit din Sion și am devenit trup în lume pentru a-i câștiga pe fiii Mei întâi născuți, pentru a-l umili pe tatăl vostru (aceste cuvinte sunt îndreptate spre descendenții marelui balaur roșu), pentru a-i susține pe fiii Mei întâi născuți și pentru a îndrepta relele făcute fiilor Mei întâi născuți. Așadar, nu fiți din nou sălbatici; îi voi lăsa pe fiii Mei întâi născuți să vă trateze. În trecut, fiii Mei au fost hărțuiți și asupriți și, din moment ce Tatăl exercită puterea pentru fiii Săi, fiii Mei se vor întoarce în îmbrățișarea Mea iubitoare, ca să nu mai fie hărțuiți și asupriți. Eu nu sunt nedrept; asta arată dreptatea Mea și înseamnă, cu adevărat, că „iubesc pe cine iubesc și urăsc pe cine urăsc”. Dacă spuneți că sunt nedrept, ar trebui să vă grăbiți să plecați. Nu fiți nerușinați și profitori în casa Mea. Ar trebui să te întorci repede acasă, astfel încât să nu mai fiu nevoit să te văd. Adâncul este destinația voastră și acela este locul unde vă veți odihni. Dacă sunteți în casa Mea, nu va fi loc pentru voi căci sunteți animale de povară; sunteți uneltele pe care le folosesc. Când nu Îmi veți mai fi de folos, vă voi arunca în foc pentru a vă arde. Acesta este decretul Meu administrativ; trebuie să procedez astfel și numai asta arată modul în care lucrez și dezvăluie dreptatea și măreția Mea. Mai important, doar astfel li se va permite fiilor Mei întâi născuți să domnească alături de Mine la putere.

Toți oamenii Mei care slujesc înaintea Mea ar trebui să se gândească la trecut: a fost iubirea voastră pentru Mine întinată de necurăție? A fost loialitatea voastră față de Mine curată și din toată inima? A fost cunoașterea voastră despre Mine adevărată? Cât loc am ocupat în inimile voastre? V-am umplut inimile în întregime? Câte dintre cuvintele Mele s-au împlinit în voi? Nu încercați să Mă păcăliți! Aceste lucruri sunt perfect clare pentru Mine! Astăzi, când vocea mântuirii Mele se face auzită, a existat o sporire a iubirii voastre pentru Mine? A devenit mai curată o parte a loialității voastre față de Mine? A devenit mai profundă cunoașterea voastră referitoare la Mine? Slăvirea oferită în trecut a pus o temelie solidă pentru cunoașterea voastră de astăzi? Cât de mult din voi este ocupat de Duhul Meu? Cât loc ocupă chipul Meu în interiorul vostru? Au atins cuvântările Mele un punct sensibil în voi? Simțiți cu adevărat că nu aveți unde să vă ascundeți rușinea? Credeți cu adevărat că nu sunteți calificați pentru a fi poporul Meu? Dacă sunteți complet inconștienți de întrebările de mai sus, atunci acest lucru este suficient pentru a arăta că faceți totul de mântuială pentru beneficiul personal, că sunteți prezenți doar pentru a înmulți rândurile și că, la momentul predestinat de Mine, veți fi cu siguranță eliminați și aruncați în Adânc pentru a doua oară. Acestea sunt cuvintele Mele de avertizare și oricine nu le ia în serios va fi lovit de judecata Mea și, la momentul stabilit, va întâlni dezastrul. Nu este așa? Trebuie încă să ofer exemple pentru a ilustra lucrul acesta? Trebuie să vorbesc mai simplu pentru a vă oferi un exemplu? De la momentul creației și până astăzi, mulți oameni s-au răzvrătit împotriva cuvintelor Mele și, astfel, au fost abandonați și eliminați de curentul Meu de recuperare; în cele din urmă, trupurile lor pier, iar duhurile lor sunt aruncate în Infern și chiar și astăzi ele încă sunt supuse unei pedepse cumplite. Mulți oameni Mi-au urmat cuvintele, dar au mers împotriva luminării și iluminării Mele și, astfel, au fost dați la o parte de Mine, căzând sub controlul Satanei și devenind unii dintre cei ce se opun Mie. (Astăzi, toți aceia care Mi se opun în mod direct se supun superficialităților cuvintelor Mele, în timp ce se răzvrătesc împotriva esenței lor.) Au existat, de asemenea, mulți care doar au ascultat cuvintele pe care le-am rostit ieri, care au păstrat „gunoiul” din trecut și nu au prețuit „roadele” zilei de astăzi. Acești oameni nu doar că au fost luați prizonieri de Satana, dar au devenit păcătoși eterni și dușmani ai Mei și Mi se opun direct. Astfel de oameni sunt obiectele judecății Mele în culmea mâniei Mele și astăzi sunt încă orbi, încă în temnițele întunecoase (adică, astfel de oameni sunt în cadavre putrede, inerte, care sunt controlate de Satana; deoarece ochii lor au fost acoperiți de Mine, Eu spun că ei sunt orbi). Ar fi bine să ofer un exemplu pentru ca voi să aveți o referință, astfel încât să puteți învăța din el:

La menționarea lui Pavel, vă veți gândi la istoria sa și la unele povești despre el care nu sunt exacte și care nu corespund cu realitatea. El a fost învățat de către părinții săi de la o vârstă fragedă și a primit viața Mea, iar ca rezultat al predestinării Mele, el avea calibrul pe care Eu îl cer. La vârsta de 19 ani, el a studiat diferite cărți despre viață; astfel, nu trebuie să intru în detalii despre cum, datorită calibrului său și datorită luminării și iluminării Mele, el nu numai că putea vorbi cu o anume pricepere despre chestiuni spirituale, dar era, de asemenea, capabil să Îmi înțeleagă intențiile. Desigur, aceasta nu exclude combinația de factori interni și externi. Totuși, singura sa imperfecțiune era faptul că, datorită talentelor sale, deseori vorbea bombastic. Drept rezultat, din cauza răzvrătirii sale, din care o parte îl reprezenta direct pe arhanghel, când Eu am devenit trup pentru prima dată, el a depus toate eforturile pentru a Mi se opune. El era genul de persoană care nu Îmi cunoștea cuvintele, iar locul Meu în inima sa deja dispăruse. Astfel de oameni se opun direct divinității Mele și sunt loviți de Mine și se pleacă și își mărturisesc păcatele doar la final. Astfel, după ce utilizasem punctele lui forte – adică, după ce el lucrase pentru Mine o perioadă de timp – el a revenit din nou la vechile lui obiceiuri și, deși nu s-a răzvrătit în mod direct împotriva cuvintelor Mele, el s-a răzvrătit împotriva îndrumării interioare și a luminării din partea Mea și, astfel, tot ceea ce făcuse el în trecut era inutil; cu alte cuvinte, coroana slavei, despre care vorbea, devenise cuvinte goale, produsul propriei sale imaginații, căci, chiar și astăzi, el încă este supus judecății Mele, în captivitatea lanțurilor Mele.

Din exemplul de mai sus se poate vedea că oricine Mi se opune (prin opoziția nu numai față de trupul Meu ci, mai important, față de cuvintele Mele și față de Duhul Meu – adică, față de divinitatea Mea) primește judecata Mea în trupul său. Când Duhul Meu te părăsește, te prăbușești, coborând direct în Infern. Și, deși corpul tău trupesc este pe pământ, tu ți-ai pierdut rațiunea, ești ca o persoană care suferă de boli mintale. Ai ajuns imediat să te simți de parcă ai fi mort, și chiar Mă implori să îți nimicesc trupul de îndată. Majoritatea dintre voi, care aveți duh, dați dovadă de o înțelegere profundă față de asemenea circumstanțe și nu este nevoie să intru în alte detalii. În trecut, când am lucrat în umanitatea Mea normală, majoritatea oamenilor se „luptaseră” deja cu mânia și măreția Mea și cunoșteau puțin din înțelepciunea și firea Mea. Astăzi, vorbesc și acționez direct în divinitate și există încă unii oameni care vor vedea mânia și judecata Mea cu proprii lor ochi; în plus, principala lucrare a celei de-a doua părți a vremii de judecată este de a face tot poporul Meu să Îmi cunoască faptele în trup, în mod direct, și de a vă face pe toți să contemplați firea Mea, în mod direct. Totuși, deoarece Eu sunt în trup, vă înțeleg slăbiciunile. Speranța Mea este ca voi să nu tratați duhul, sufletul și trupul vostru ca pe niște jucării, dedicându-le, la întâmplare, Satanei. Este mai bine să prețuiți tot ceea ce aveți și să nu tratați totul precum un joc, căci astfel de lucruri au legătură cu soarta voastră. Sunteți cu adevărat capabili să înțelegeți pe deplin adevăratul sens al cuvintelor Mele? Sunteți cu adevărat capabili să arătați considerație față de adevăratele Mele sentimente?

Sunteți dispuși să vă bucurați de binecuvântările Mele pe pământ, binecuvântări care sunt asemănătoare celor din cer? Sunteți dispuși să prețuiți faptul că Mă înțelegeți pe Mine, desfătarea cuvintelor Mele și cunoașterea referitoare la Mine ca fiind cele mai valoroase și semnificative lucruri din viața voastră? Sunteți cu adevărat capabili să vă supuneți complet Mie, fără să vă gândiți la propriile voastre perspective? Sunteți cu adevărat capabili să vă permiteți să fiți omorâți de Mine și conduși de Mine, ca o oaie? Există printre voi vreunul capabil să realizeze astfel de lucruri? Se poate ca toți cei care sunt acceptați de Mine și primesc promisiunile Mele să fie cei care câștigă binecuvântările Mele? Ați înțeles ceva din aceste cuvinte? Dacă vă încerc, puteți cu adevărat să Mă lăsați să orchestrez după cum vreau și, în mijlocul acestor încercări, să căutați intențiile Mele și să înțelegeți inima Mea? Nu doresc ca tu să poți rosti multe cuvinte impresionante sau să spui multe povești palpitante; ci, îți cer să fii capabil să aduci o frumoasă mărturie pentru Mine și să poți intra profund în realitate, în fiecare aspect. Dacă nu aș vorbi direct, ai putea să te lepezi de tot din exteriorul tău și să-ți permiți ție însuți să fii folosit de Mine? Nu este aceasta realitatea pe care o cer? Cine poate să priceapă sensul cuvintelor Mele? Totuși, vă cer să nu mai fiți trași în jos de îndoieli, să aveți o abordare pozitivă în intrarea voastră și să pricepeți esența cuvintelor Mele, ca nu cumva să-Mi înțelegeți greșit cuvintele, să nu vă fie clar ce vreau să spun și, astfel, să-Mi încălcați decretele administrative. Sper că pricepeți intențiile Mele pentru voi din cuvintele Mele. Nu vă mai gândiți la propriile perspective și acționați așa cum ați decis înaintea Mea să-L lăsați pe Dumnezeu să vă orchestreze în toate lucrurile. Toți aceia care stau în casa Mea ar trebui să facă tot ceea ce pot; ar trebui să oferi tot ce ai mai bun ultimei secțiuni a lucrării Mele pe pământ. Ești cu adevărat dispus să pui astfel de lucruri în practică?

23 februarie 1992

Glasul Duhului Meu este expresie a întregimii firii Mele. Înțelegeți? A avea nelămuriri asupra acestui punct este echivalent cu a vă împotrivi Mie direct. Ați înțeles în mod autentic importanța care există în aceasta? Știți cu adevărat cât de mult efort, cât de multă energie cheltuiesc Eu pe voi? Îndrăzniți cu adevărat să dezvăluiți ce ați făcut și cum v-ați comportat înaintea Mea? Și aveți tupeul să vă numiți poporul Meu în fața Mea – nu aveți niciun pic de rușine, cu atât mai puțin vreo rațiune! Mai devreme sau mai târziu, oamenii ca voi vor fi eliminați din casa Mea. Nu te folosi de autoritatea vechimii în fața Mea, presupunând că ai mărturisit ferm pentru Mine! Este aceasta ceva ce omenirea e capabilă să facă? Dacă nu ar rămâne nimic din intențiile și scopurile tale, ai fi luat-o de mult pe altă cale. Crezi că nu știu cât de mult poate rezista inima omului? De acum înainte, în toate lucrurile trebuie să intri în realitatea practicii; doar să dai din gură, așa cum ai făcut în trecut, nu te va mai ajuta. În trecut, majoritatea dintre voi reușeați să fiți paraziți sub acoperișul Meu; faptul că puteți să stați pe picioarele voastre astăzi se datorează în întregime severității cuvintelor Mele. Crezi că Eu vorbesc aleatoriu și fără scop? Imposibil! Privesc de sus la toate lucrurile și de sus Îmi exercit stăpânirea asupra tuturor lucrurilor. În același mod, Mi-am înfăptuit mântuirea pe pământ. Nu există moment când nu privesc, din locul Meu secret, fiecare mișcare a oamenilor și tot ce fac și ce spun ei. Oamenii sunt pentru Mine ca niște cărți deschise: îi văd și îi cunosc pe toți și pe fiecare. Locul secret este sălașul Meu și întreaga boltă cerească este locul unde Mă odihnesc. Forțele Satanei nu Mă pot atinge, căci debordez de măreție, dreptate și judecată. O taină inefabilă sălășluiește în cuvintele Mele. Când vorbesc, deveniți precum păsările de curte care tocmai au fost aruncate în apă, copleșite de confuzie, sau precum bebelușii care tocmai au tras o sperietură, părând că nu știu nimic, deoarece duhurile voastre au căzut într-o stare de stupefacție. De ce spun că locul secret este sălașul Meu? Știi înțelesul profund al cuvintelor Mele? Cine dintre oameni este capabil să Mă cunoască? Cine e capabil să Mă cunoască precum își cunoaște propria mamă și propriul tată? Odihnindu-Mă în sălașul Meu, Eu observ cu atenție: toți oamenii de pe pământ se foiesc, „călătorind în jurul lumii” și alergând încolo și încoace, toate pentru destinul și viitorul lor. Nici măcar unul singur, însă, nu are energie de acordat construirii Împărăției Mele, nici măcar cât efortul necesar pentru a trage aer în piept. Eu am creat oamenii și i-am salvat de multe ori din necazuri, totuși, acești oameni sunt cu toții nerecunoscători: niciunul dintre ei nu poate să enumere toate instanțele în care i-am mântuit. Au trecut atât de mulți ani – atât de multe secole – de la crearea lumii până astăzi; am lucrat atât de multe miracole și Mi-am făcut înțelepciunea să se manifeste de atât de multe ori. Cu toate acestea, oamenii sunt la fel de demenți și amorțiți ca bolnavii mintal și chiar uneori ca fiarele sălbatice alergând prin pădure, fără cea mai mică intenție de a acorda atenție chestiunilor Mele. De multe ori le-am dat oamenilor pedeapsa capitală și i-am condamnat la moarte, dar planul Meu de gestionare nu poate fi schimbat de nimeni. Și ca atare, în mâinile Mele, oamenii continuă să dezvăluie aceleași vechi lucruri de care se agață. Datorită etapelor lucrării Mele, v-am salvat din nou pe voi, ființe care v-ați născut într-o mare familie degenerată, depravată, murdară și sordidă.

Lucrarea planificată de Mine continuă să meargă înainte fără a sta pe loc niciun moment. După ce am trecut în Epoca Împărăției și după ce v-am adus în Împărăția Mea ca fiind poporul Meu, voi avea alte cerințe de la voi; adică, voi începe să promulg înaintea voastră constituția cu care voi guverna această epocă:

Din moment ce sunteți numiți poporul Meu, ar trebui să puteți slăvi numele Meu; adică să mărturisiți ferm în mijlocul încercărilor. Dacă cineva încearcă să Mă flateze și să ascundă adevărul de Mine, sau să facă aranjamente necinstite pe la spatele Meu, astfel de oameni vor fi fără excepție alungați și dați afară din casa Mea să aștepte să-i tratez. Aceia care au fost necredincioși și nefiliali față de Mine în trecut și care se ridică iarăși astăzi pentru a Mă judeca în mod deschis – și ei vor fi alungați din casa Mea. Aceia care sunt poporul Meu trebuie să arate constant considerație față de poverile Mele și, de asemenea, să caute să cunoască ale Mele cuvinte. Doar astfel de oameni vor fi luminați de Mine și ei vor trăi cu siguranță sub îndrumarea și luminarea Mea, neprimind vreodată mustrări. Pe aceia care nu arată considerație față de poverile Mele, se concentrează pe planificarea propriului lor viitor – adică, pe aceia care prin acțiunile lor nu au ca scop să Îmi mulțumească inima, ci, mai degrabă, caută ajutoare bănești – pe aceste făpturi asemănătoare cu cerșetorii refuz complet să le folosesc, deoarece din momentul în care s-au născut nu au știut deloc ce înseamnă să arate considerație față de poverile Mele. Ei sunt oameni cărora le lipsește rațiunea normală; astfel de oameni suferă de „subnutriția” creierului și trebuie să meargă acasă pentru niște „hrană”. Nu am niciun folos după asemenea oameni. În rândul poporului Meu, toată lumea va trebui să considere cunoașterea Mea o datorie de respectat până la final, precum mâncatul, îmbrăcatul și dormitul, ceva ce nu se uită niciun moment, astfel ca, în final, cunoașterea Mea să devină familiară precum mâncatul – ceva ce faci fără efort, cu iscusință. Cât despre cuvintele pe care le rostesc, fiecare dintre ele trebuie primit cu credință absolută și asimilat complet; nu pot exista jumătăți de măsură superficiale. Oricine nu acordă atenție cuvintelor Mele va fi privit ca împotrivindu-Mi-se direct; oricine nu mănâncă din cuvintele Mele sau nu caută să le cunoască va fi privit ca cineva care nu Îmi dă atenție și va fi dat direct pe ușă afară din casa Mea. Asta pentru că, așa cum am spus în trecut, ceea ce vreau Eu nu e un număr mare de oameni, ci excelență. Dintr-o sută de oameni, dacă unul singur este capabil să Mă cunoască prin cuvintele Mele, atunci îi voi elimina cu bună știință pe toți ceilalți pentru a Mă concentra pe luminarea și iluminarea acestuia. Din aceasta, puteți vedea că nu e neapărat adevărat că doar un număr mai mare de oameni Mă pot manifesta și Mă pot trăi. Ceea ce Îmi doresc este grâu (chiar dacă boabele poate nu sunt pline), și nu neghină (chiar atunci când boabele sunt destul de pline încât să fie de admirat). Cât despre cei care nu au grijă să caute, ci care în schimb se comportă într-o manieră delăsătoare, ei ar trebui să plece de bunăvoie; Eu nu doresc să îi mai văd, ca nu cumva să continue să-Mi necinstească numele. Cu privire la ceea ce cer de la poporul Meu, Mă voi opri la aceste precepte momentan și voi aștepta să dau mai multe sancțiuni în funcție de cum se schimbă circumstanțele.

În zilele din trecut, marea majoritate a oamenilor credeau că Eu eram Dumnezeu Însuși al înțelepciunii, că eram Dumnezeul care vedea în adâncul inimilor oamenilor; totuși, asta era doar vorbărie superficială. Dacă oamenii M-ar fi cunoscut cu adevărat, ei nu ar fi tras concluzii greșite, ci ar fi continuat în schimb să încerce să Mă cunoască prin cuvintele Mele. Doar când ei ar fi ajuns la momentul în care să Îmi vadă cu adevărat faptele, ar fi fost vrednici să spună că sunt Înțelept și că sunt Minunat. Cunoștințele voastre despre Mine sunt prea superficiale. De-a lungul veacurilor, atât de mulți oameni Mi-au slujit pentru foarte mulți ani și, văzându-Mi faptele, au ajuns cu adevărat să cunoască ceva despre Mine. Din acest motiv, au avut întotdeauna o inimă supusă față de Mine, neîndrăznind să nutrească nici cea mai mică intenție de a Mi se opune pe motivul dificultății căutării urmelor Mele. Dacă îndrumarea Mea ar fi absentă dintre acești oameni, ei nu ar îndrăzni să acționeze atât de pripit. Așadar, după ce au trecut prin mulți ani de experiență, au generalizat în cele din urmă o parte a cunoașterii despre Mine, spunând că sunt Înțelept, Minunat și Sfătuitor, că vorbele Mele sunt precum o sabie cu două tăișuri, că faptele Mele sunt mărețe, uimitoare și minunate, că sunt înveșmântat în măreție, că Înțelepciunea Mea se înalță mai sus de ceruri și alte observații. Astăzi, însă, voi Mă cunoașteți doar prin temelia pe care au pus-o ei, deci marea majoritate a voastră – precum papagalii – doar rostiți cuvintele pe care le-au rostit ei. Faptul că v-am iertat de atât de multă mustrare este doar pentru că Eu iau în considerare cât de superficial este modul în care Mă cunoașteți și cât de săracă este „educația” voastră. Chiar și așa, marea voastră majoritate încă nu vă cunoașteți pe voi înșivă sau credeți că deja sunteți la înălțimea intențiilor Mele prin faptele voastre și, pentru acest motiv, ați scăpat de judecată; sau că, după ce M-am întrupat, am pierdut din vedere complet faptele omenirii și că, pentru acest motiv, ați scăpat și de mustrare; sau că Dumnezeul în care credeți nu există în spațiile vaste ale universului și, astfel, ați considerat cunoașterea lui Dumnezeu o treabă de făcut în timpul liber în loc să o păstrați în inimile voastre ca pe o datorie care trebuiefăcută, folosind credința în Dumnezeu ca un mod de a face să treacă timpul care altfel ar fi fost petrecut în trândăvie. Dacă nu mi S-ar face milă de lipsa voastră de calificări, rațiune și înțelegere, atunci toți ați pieri în mijlocul mustrării Mele, șterși de pe fața pământului. Cu toate acestea, până când se va termina lucrarea Mea pe pământ, voi rămâne îngăduitor față de omenire. Aceasta este ceva ce trebuie să cunoașteți cu toții și să încetați să confundați binele și răul.

Fii receptiv față de chestiunile spirituale, atent față de cuvintele Mele și capabil să privești Duhul Meu și ființa Mea, și cuvântul Meu și ființa Mea, ca pe un întreg inseparabil, astfel încât toți oamenii să Mă poată mulțumi în prezența Mea. Am pus piciorul peste toate câte sunt, am privit în zare peste nemărginita întindere a universului și am mers printre toți oamenii, gustând dulceața și amărăciunea printre oameni – însă omul nu M-a cunoscut niciodată cu adevărat, nici nu Mi-a dat vreo atenție în timpul călătoriilor Mele. Deoarece am fost tăcut și nu am făcut niciodată fapte supranaturale, nimeni nu M-a văzut vreodată cu adevărat. Astăzi nu mai e ca în trecut: voi face lucruri ce nu s-au văzut vreodată de la începutul creației, voi rosti cuvinte ce nu s-au auzit vreodată de-a lungul veacurilor, pentru că Eu cer ca toți oamenii să ajungă să Mă cunoască întrupat. Acestea sunt etapele gestionării Mele, dar omul nu are nici cea mai vagă idee. Chiar dacă am vorbit pe înțelesul tuturor, oamenii rămân buimaci; e greu să îi lămurești. Nu reprezintă asta josnicia omului? Nu e tocmai asta ceea ce doresc să remediez? Vreme de mulți ani, nu am făcut nimic în om; vreme de mulți ani, cu toate că era în contact direct cu întruparea Mea, nimeni nu a auzit vreodată glasul emis direct din divinitatea Mea. Iată cum, inevitabil, ființelor umane le lipsește cunoașterea despre Mine, cu toate că acest lucru nu a afectat iubirea lor pentru Mine de-a lungul veacurilor. Astăzi, totuși, am înfăptuit în voi o lucrare miraculoasă, o lucrare de nepătruns și fără de măsură și am rostit multe cuvinte. Și totuși, în astfel de circumstanțe, încă mai există mulți care Mi se împotrivesc în mod direct în prezența Mea. Să îți dau acum câteva exemple.

Zilnic, te rogi unui Dumnezeu nedeslușit, încercând să pricepi intențiile Mele și să-ți faci o idee despre viață. Însă când ești pus față în față cu cuvintele Mele, le privești în mod diferit: te uiți la cuvintele Mele și la Duhul Meu ca la un întreg, totuși dai la o parte ființa Mea, considerând că persoana care sunt Eu este incapabilă în mod fundamental de a rosti asemenea cuvinte, că ele sunt dirijate de Duhul Meu. Cum rămâne cu a ta cunoaștere în asemenea împrejurări? Crezi în cuvintele Mele într-o anumită măsură, însă ai noțiuni de diferită gravitate cu privire la trupul cu care Mă îmbrac. Îți petreci fiecare zi studiindu-l și spui: „De ce face El lucrurile în acel mod? Chiar vin de la Dumnezeu? Imposibil! Nu e cu mult diferit de mine – și El e o persoană normală, obișnuită”. Cum se pot explica astfel de circumstanțe?

Cine dintre voi nu le are pe cele de mai sus? Cine nu se ocupă cu astfel de lucruri? Par a fi lucruri la care ții ca la ceva de proprietate personală, fără să fii vreodată dispus să renunți la ele. Cu atât mai puțin cauți să faci eforturi subiective; de fapt, tu aștepți să fac totul Eu Însumi. Sincer să fiu, nicio ființă umană care nu caută nu ajunge să Mă cunoască cu ușurință. Aceste cuvinte cu care vă învăț nu sunt neînsemnate. Deoarece îți pot da un alt exemplu dintr-o altă perspectivă ca referință.

Imediat ce este menționat Petru, oamenii nu mai termină cu lucrurile bune de spus despre el. Imediat își amintesc de cele trei ori când s-a lepădat de Dumnezeu, cum L-a ispitit pe Dumnezeu punându-se în serviciul Satanei și cum, în cele din urmă, el a fost răstignit cu capul în jos pentru Dumnezeu, și așa mai departe. Acum Mă voi concentra pe a descrie cum M-a cunoscut Petru și care a fost sfârșitul lui. Petru avea un calibru bun, dar circumstanțele sale nu au fost precum cele ale lui Pavel; părinții lui M-au persecutat, ei erau demoni care fuseseră posedați de Satana și, ca urmare, nu l-au învățat pe Petru nimic despre Dumnezeu. Petru era isteț, înzestrat și răsfățat de părinții săi încă din copilărie. Însă ca adult, el a devenit dușmanul lor, căci nu a încetat niciodată să caute să Mă cunoască și, prin urmare, le-a întors spatele. Aceasta a fost deoarece, mai presus de orice altceva, el credea că cerul și pământul și toate lucrurile sunt în mâinile Celui Atotputernic și că toate lucrurile pozitive vin de la Dumnezeu și sunt emanate direct de la El, fără a fi prelucrate de Satana. Contraexemplul părinților săi i-a dat lui Petru o mai mare cunoaștere a bunătății și milei Mele, sporind astfel dorința sa de a Mă căuta. El s-a concentrat nu numai să mănânce și să bea cuvintele Mele, dar, mai mult, să priceapă intențiile Mele și a fost veșnic prudent în inima sa. Ca urmare, a fost mereu sensibil în spiritul său și, astfel, a fost în concordanță cu intențiile Mele în tot ce făcea. A menținut constant atenția la eșecurile oamenilor din trecut pentru a se autoimpulsiona, profund temător că ar putea cădea în capcana eșecului. De asemenea, s-a concentrat pe asimilarea credinței și dragostei tuturor acelora care Îl iubiseră pe Dumnezeu de-a lungul veacurilor. În acest mod, el și-a grăbit procesul creșterii – nu numai în aspectele negative, ci, mult mai important, în aspectele pozitive – el a crescut mai rapid, astfel că a sa cunoaștere a devenit cea mai mare dintre toate în prezența Mea. Nu este greu de imaginat, așadar, cum a pus tot ceea ce avea în mâinile Mele, cum a renunțat până și la a lua decizii în privința mâncatului, îmbrăcatului, dormitului și a locului unde trăia și s-a bucurat în schimb de bogățiile Mele pe baza faptului de a Mă mulțumi în toate lucrurile. L-am supus la nenumărate încercări – încercări care, evident, l-au lăsat pe jumătate mort – dar, în mijlocul acestor sute de încercări, el nu și-a pierdut nici măcar o dată credința în Mine și nu s-a simțit dezamăgit de Mine. Chiar și când am zis că Mă lepădasem de el, tot nu s-a lăsat descurajat și a continuat să Mă iubească într-un mod practic și în acord cu principiile de practică trecute. I-am spus că nu aveam să îl laud deși Mă iubea, că într-un final îl voi da pe mâna Satanei. Dar, în mijlocul acestor încercări, încercări care nu au venit asupra trupului său, ci au fost prin cuvinte, el încă s-a rugat Mie și a spus: „O, Dumnezeule! În cer și pe pământ și printre toate lucrurile, există vreo persoană, vreun lucru sau vreun eveniment care să nu fie în mâinile Tale, Cel Atotputernic? Când ești milos cu mine, inima mea mult se înveselește datorită milei Tale. Când mă judeci, așa nevrednic cum sunt, simt cu atât mai mult insondabilitatea faptelor Tale, deoarece ești plin de autoritate și înțelepciune. Deși trupul meu îndură greutăți, duhul meu este alinat. Cum aș putea să nu aduc slavă înțelepciunii și faptelor Tale? Chiar dacă ar fi să mor după ce Te cunosc, cum să nu fac asta bucuros și fericit? O, Atotputernicule! Chiar nu dorești să mă lași să Te văd? Chiar nu sunt potrivit pentru a-Ți primi judecata? Cumva există ceva în mine ce nu vrei să vezi?” În timpul unor încercări ca acestea, deși Petru nu a putut să-Mi priceapă cu exactitate intențiile, era evident că era mândru și onorat să fie folosit de Mine (cu toate că a primit judecata Mea, astfel ca omenirea să Îmi vadă măreția și mânia) și că nu era deznădăjduit de aceste încercări. Datorită loialității sale înaintea Mea și datorită binecuvântării Mele asupra lui, el a fost un exemplar și un model pentru om timp de mii de ani. Nu tocmai asta ar trebui să imitați? Gândiți-vă bine și îndelung de ce am oferit o descriere atât de detaliată a lui Petru; acestea ar trebui să fie principiile după care acționați.

Cu toate că puțini oameni Mă cunosc, Eu nu Îmi vărs furia asupra omului, deoarece oamenii au atâtea neajunsuri și le este greu să ajungă la nivelul pe care îl cer de la ei. Astfel, am fost tolerant față de om timp de mii de ani, tocmai până în ziua de astăzi, dar sper că nu veți fi prea îngăduitori cu voi înșivă pe seama toleranței Mele. Prin Petru, ar trebui să ajungeți să Mă cunoașteți și să Mă căutați; din toate faptele lui de vitejie, ar trebui să fiți luminați ca niciodată înainte și, în acest fel, să ajungeți la tărâmuri ce nu au fost vreodată atinse de om înainte. Pretutindeni în cosmos și pe bolta cerească, printre toate cele din cer și de pe pământ, toate lucrurile de pe pământ și din cer depun toate strădaniile pentru ultima Mea etapă a lucrării. Doar nu doriți să fiți spectatori pe margine, comandați încolo și încoace de forțele Satanei? Satana e veșnic prezent, devorând cunoașterea pe care oamenii o au despre Mine în inimile lor, scrâșnind din dinți și încleștându-și fălcile în ultimele chinuri ale morții. Doriți să cădeți în capcana urzelilor sale înșelătoare de data asta? Doriți să vă distrugeți viața în momentul în care lucrarea Mea este în sfârșit completată? Vă așteptați să Îmi arăt toleranță încă o dată? Să urmăriți să Mă cunoașteți este fundamental, dar să vă concentrați pe practică este indispensabil. Cuvintele Mele vă sunt revelate vouă direct și sper să puteți să-Mi respectați îndrumarea și să nu mai aveți planuri și ambiții pentru voi înșivă.

Când revelațiile Mele vor ajunge la punctul culminant și când judecata Mea se va apropia de final, va fi momentul când toți oamenii Mei vor fi dezvăluiți și făcuți compleți. Călătoresc în toate colțurile universului lume într-o căutare perpetuă a celor care sunt în concordanță cu intențiile Mele și sunt potriviți pentru folosul Meu. Cine se poate ridica și coopera cu Mine? Iubirea oamenilor pentru Mine este minusculă, iar credința lor în Mine este și ea jalnic de mică. Dacă nu aș îndrepta partea cea mai tăioasă a cuvintelor Mele asupra slăbiciunilor oamenilor, ei s-ar lăuda și ar exagera, dând lecții și născocind teorii pompoase, ca și cum ar fi atotștiutori și atotcunoscători cu privire la chestiunile de pe pământ. Dintre cei care Mi-au fost „devotați” în trecut și dintre cei care astăzi „stau neclintiți” înaintea Mea, cine îndrăznește încă să vorbească cu lăudăroșenie? Cine nu este încântat, în secret, de propriile perspective? Când nu i-am expus pe oameni în mod direct, ei deja nu aveau unde să se ascundă și erau chinuiți de rușine. Cu cât mai mult ar fi astfel dacă aș vorbi în manieră diferită? Oamenii s-ar simți și mai îndatorați, ar crede că nimic nu ar putea să îi vindece și ar fi cu toții legați fedeleș de negativitatea lor. Când oamenii își pierd speranța, salutul Împărăției se aude oficial, moment care este, așa cum au spus oamenii, „momentul când Duhul intensificat de șapte ori începe să lucreze”. Cu alte cuvinte, acesta este momentul când viața Împărăției începe oficial pe pământ; este momentul când divinitatea Mea iese la iveală pentru a acționa direct (fără vreo „procesare” mentală). Toți oamenii zoresc de colo-colo, de parcă ar fi reînviat sau s-ar fi trezit dintr-un vis și, la trezire, se găsesc pe neașteptate în astfel de circumstanțe-ceva ce îi uimește cu adevărat. În trecut, am spus multe despre construirea bisericii; am dezvăluit multe mistere, dar când acea lucrare și-a atins apogeul, s-a terminat brusc. Construirea Împărăției, însă, este diferită. Doar când războiul din tărâmul spiritual ajunge în etapa finală, Îmi încep Eu de la capăt lucrarea pe pământ. Adică, doar când toți oamenii sunt în prag de a se retrage, încep Eu în mod oficial și Îmi ridic noua lucrare. Diferența dintre construirea Împărăției și construirea bisericii este că, în construirea bisericii, am lucrat printr-o umanitate care era guvernată de divinitate; Am emondat în mod direct vechea natură a oamenilor, expunându-le în mod direct sinele lor urât și demascându-le substanța, astfel încât să ajungă să se cunoască pe ei înșiși pe această bază și, astfel, să fie convinși în inimile lor și în cuvintele lor. În construirea Împărăției, acționez direct prin divinitatea Mea și permit tuturor oamenilor să cunoască ceea ce am Eu și ceea ce sunt pe temelia cunoașterii cuvintelor Mele de către ei, în final permițându-le să ajungă să Mă cunoască în trup. Astfel se încheie urmărirea de către întreaga omenire a dumnezeului nedeslușit și astfel ea încetează să păstreze în inima sa un loc pentru „Dumnezeul din ceruri”; adică, voi face astfel încât omenirea să cunoască faptele pe care Eu le fac în timp ce sunt întrupat, și astfel voi încheia epoca în care sunt pe pământ.

Clădirea Împărăției are ca scop direct tărâmul spiritual. Adică, starea luptei din tărâmul spiritual este dezvăluită direct printre toți oamenii Mei și asta e suficient pentru a arăta că, nu doar în biserică, ci cu atât mai mult în Epoca Împărăției, toate persoanele sunt permanent în război. În ciuda corpurilor lor fizice, tărâmul spiritual este dezvăluit direct, iar ele intră în contact cu viața tărâmului spiritual. Astfel, când începeți să Îmi fiți devotați, trebuie să vă pregătiți cum se cuvine pentru următoarea parte a lucrării Mele. Ar trebui să vă dăruiți inima în întregime; doar atunci puteți să Îmi mulțumiți inima. Nu Îmi pasă de ce s-a întâmplat înainte în biserică; astăzi, este în Împărăție. În planul Meu, Satana a pândit la fiecare pas în tot acest timp și, ca termen de contrast al înțelepciunii Mele, a încercat întotdeauna să găsească mijloace de a Îmi perturba planul inițial. Însă puteam Eu să cedez în fața uneltirilor sale? Există ceva în cer și pe pământ care nu acționează ca un obiect care prestează servicii pentru Mine? Oare uneltirile Satanei ar putea reprezenta o excepție? Tocmai aici se intersectează înțelepciunea Mea; este exact ceea ce e minunat în privința faptelor Mele și este principiul de funcționare al întregului Meu plan de gestionare. În vremea clădirii Împărăției, tot nu evit uneltirile Satanei, ci continui să fac lucrarea pe care trebuie să o fac. Dintre univers și toate lucrurile, am ales faptele Satanei drept contrast al Meu. Nu este aceasta o manifestare a înțelepciunii Mele? Nu tocmai asta e minunat în privința lucrării Mele? Cu ocazia intrării în Epoca Împărăției, toate lucrurile din cer și de sub acesta sunt transformate în întregime și se bucură și jubilează. Sunteți voi cu ceva diferiți? În inima cui nu se află dulceața mierii? A cui inimă nu debordează de bucurie? Ale cui mâini și picioare nu dansează de încântare? A cui gură nu rostește cuvinte de laudă?

Pricepeți scopurile și originea celor despre care am vorbit și am discutat anterior, sau nu? Dacă nu aș întreba aceasta, majoritatea oamenilor ar crede că vorbesc pur și simplu vrute și nevrute și nu ar putea să pătrundă sursa cuvintelor Mele. Dacă vă gândiți cu atenție la ele, veți afla importanța lor. Ai face bine să le citești cu atenție: care dintre cuvintele Mele nu îți aduc beneficii? Care nu sunt menite să-ți facă viața să crească? Care nu vorbesc despre realitatea tărâmului spiritual? Cei mai mulți oameni cred că ale Mele cuvinte nu au nicio noimă, că sunt lipsite de explicație și interpretare. Sunt cuvintele Mele chiar atât de abstracte și impenetrabile? Vă supuneți cu adevărat cuvintelor Mele? Acceptați cu adevărat cuvintele Mele? Nu le tratați ca pe niște jucării? Nu le folosești pe post de îmbrăcăminte pentru a-ți acoperi înfățișarea urâtă? În această lume vastă, cine a acceptat personal cercetarea făcută de Mine? Cine a auzit personal cuvintele Duhului Meu? Atât de mulți oameni bâjbâie și caută în întuneric; atât de mulți se roagă în toiul necazurilor; atât de mulți, înfometați și înfrigurați, caută sprijin; și atât de mulți sunt legați de Satana; totuși, atât de mulți nu știu încotro să o ia, atât de mulți Mă trădează când sunt în toiul fericirii, atât de mulți sunt nerecunoscători și atât de mulți sunt loiali uneltirilor Satanei. Care dintre voi este Iov? Care este Petru? De ce l-am menționat în mod repetat pe Iov? De ce M-am referit la Petru de atâtea ori? Ați priceput vreodată care sunt speranțele Mele pentru voi? Ar trebui să petreceți mai mult timp gândindu-vă la astfel de lucruri.

Petru Mi-a fost devotat timp de mulți ani, totuși el nu s-a plâns niciodată, nici nu a avut vreo nemulțumire în inima lui; nici măcar Iov nu a fost egalul său și, de-a lungul veacurilor, toți sfinții au fost mult mai prejos decât Petru. El nu numai că a căutat să Mă cunoască, ci a și ajuns să Mă cunoască atunci când Satana își punea în aplicare uneltirile. Și astfel, mulții ani de slujire a lui Petru față de Mine au fost în concordanță cu intențiile Mele și, pentru acest motiv, el nu a fost niciodată exploatat de Satana. Petru a învățat din credința lui Iov, totuși el a perceput clar și lipsurile lui Iov. Deși Iov a fost de mare credință, îi lipseau cunoștințele despre chestiunile tărâmului spiritual, deci a spus multe cuvinte care nu corespundeau cu realitatea; aceasta arată că Iov avea o cunoaștere care rămânea superficială și nu putea atinge desăvârșirea. Prin urmare, Petru s-a concentrat întotdeauna să încerce să priceapă sentimentele din spiritul său și a acordat întotdeauna atenție „observării” dinamicii tărâmului spiritual. Prin urmare, el nu numai că a fost capabil să dobândească puțină conștientizare a intențiilor Mele, ci, de asemenea, a avut un dram de cunoaștere a uneltirilor Satanei. Datorită acestui lucru, el a avut cea mai mare cunoaștere despre Mine dintre toți oamenii de-a lungul veacurilor.

Din experiența lui Petru, nu e greu de văzut că, dacă oamenii doresc să Mă cunoască, ei trebuie să se concentreze să încerce cu atenție să priceapă ce se află în spirit, mai degrabă decât „să-Mi dedice” o anumită cantitate în exterior; aceasta este o preocupare secundară. Dacă nu Mă cunoști, atunci toată credința, iubirea și loialitatea despre care vorbești nu sunt decât iluzii; sunt doar spumă, iar tu vei deveni cu siguranță cineva care spune vorbe mari înaintea Mea, dar care nu se cunoaște pe sine. Ca atare, vei fi din nou prins în mreje de Satana și nu vei putea să scapi; vei deveni un fiu al pierzaniei și cineva care piere. Cu toate acestea, dacă Îmi tratezi cuvintele cu indiferență, atunci, fără îndoială, Mi te împotrivești. Acesta este un fapt. Ai face bine să privești prin poarta tărâmului spiritual la multele și diferitele spirite care au fost mustrate de Mine – pentru care dintre ele nu a fost aceasta urmarea faptului că au avut o atitudine negativă și indiferentă față de cuvintele Mele și nu le-au acceptat? Care dintre ele nu au fost cinice cu privire la cuvintele Mele? Care dintre ele nu au încercat să găsească cusur în cuvintele Mele? Care dintre ele nu Mi-au folosit cuvintele ca „arme de apărare” cu care să se „protejeze”? Ele nu au urmărit să Mă cunoască prin cuvintele Mele, ci doar le-au folosit și s-au jucat cu ele de parcă ar fi fost jucării. Prin aceasta, nu Mi se împotriveau direct? Cine sunt cuvintele Mele? Cine este Duhul Meu? V-am pus astfel de întrebări de atât de multe ori, totuși ați dobândit vreodată înțelegeri mai înalte și mai clare despre ele? Le-ați experimentat vreodată cu adevărat? Vă mai aduc o dată aminte: dacă nu veți cunoaște cuvintele Mele, nici nu le veți accepta, nici nu le veți pune în practică, atunci veți deveni în mod inevitabil obiecte ale mustrării Mele! Veți deveni cu siguranță victime ale Satanei!

29 februarie 1992

Epoca Împărăției este, până la urmă, diferită de cea din vremurile trecute. Nu are legătură cu modul în care se poartă omenirea; mai degrabă, Eu M-am pogorât pe pământ ca să-Mi fac personal lucrarea, fapt pe care ființele umane nu îl pot nici concepe, nici realiza. Pentru atât de mulți ani, încă de la crearea lumii, lucrarea a privit doar construirea Bisericii, dar nimeni nu a auzit vreodată de construirea Împărăției. Deși vorbesc despre asta cu propria Mea gură, există cineva care cunoaște substanța acestui lucru? Odată, am coborât în lumea oamenilor, am experimentat și am observat suferința lor, dar am făcut asta fără a împlini scopul întrupării Mele. Imediat ce construirea Împărăției a fost inițiată, trupul Meu întrupat a început oficial să îndeplinească lucrarea Mea de slujire; adică, Regele Împărăției Și-a preluat oficial puterea suverană. Din aceasta, este evident că pogorârea Împărăției în lumea oamenilor nu are doar un aspect literal; mai mult decât atât, are un aspect practic, care face parte din înțelesul expresiei „realitatea practicii”. Oamenii nu au asistat niciodată măcar la una dintre acțiunile Mele, nici nu au auzit măcar una dintre cuvântările Mele. Chiar dacă ar fi asistat la acțiunile Mele, ce ar fi descoperit ei? Iar dacă M-ar fi auzit vorbind, ce ar fi înțeles? De la un capăt la altul al lumii, toți trăiesc în mila Mea și în bunătatea-Mi iubitoare, dar, la fel, întreaga omenire se află sub judecata Mea și e deopotrivă supusă încercărilor Mele. Am fost milos și iubitor față de oameni, chiar și atunci când toți fuseseră corupți într-o anumită măsură; i-am pedepsit mustrându-i chiar și atunci când toți se predaseră înaintea tronului Meu. Dar există vreo ființă umană care să nu fie în mijlocul suferinței și rafinării pe care le-am trimis Eu? Atât de mulți oameni bâjbâie în întuneric după lumină și atât de mulți se chinuie amarnic în încercările lor. Iov a avut credință, totuși nu-și căuta el o cale de scăpare? Deși poporul Meu poate rămâne neclintit în fața încercărilor, există cineva care, fără a o spune cu voce tare, are credință și în adâncul sufletului? Nu-i așa că oamenii mai degrabă pretind să aibă credință, deși încă se îndoiesc în inima lor? Nu există ființe umane care să fi rămas neclintite în încercări sau care să se fi supus sincer când au fost puse la încercare. Dacă nu Mi-aș acoperi chipul pentru a evita să privesc această lume, întreaga rasă umană s-ar prăbuși sub privirea Mea arzătoare, căci nu cer nimic din partea omenirii.

Când răsună salutul Împărăției – care este și momentul când se aud cele șapte tunete – acest sunet cutremură cerul și pământul, zdruncinând empireul și făcând să vibreze coardele inimii fiecărei ființe umane. Imnul Împărăției se înalță oficial în țara marelui balaur roșu, dovedind că am distrus acea țară și că Mi-am întemeiat Împărăția. Chiar mai important, Împărăția Mea este statornicită pe pământ. În acest moment, îngerii Mei încep să fie trimiși să cutreiere fiecare țară din lume pentru ca ei să-Mi poată păstori fiii și pe poporul Meu; aceasta este, de asemenea, pentru a îndeplini cerințele următoarei etape a lucrării Mele. Totuși, Eu vin personal în locul unde stă încolăcit marele balaur roșu și „Mă încontrez” cu el. Odată ce toți oamenii ajung să Mă cunoască în trup și sunt capabili să-Mi vadă faptele în trup, bârlogul marelui balaur roșu se va transforma în cenușă și va dispărea fără urmă. Ca oameni ai Împărăției Mele, din moment ce detestați marele balaur roșu din tot sufletul, trebuie să-Mi mulțumiți inima cu acțiunile voastre și, astfel, să-l faceți pe balaur de rușine. Simțiți cu adevărat că marele balaur roșu este detestabil? Simțiți cu adevărat că este dușmanul Regelui Împărăției? Aveți cu adevărat credința că puteți aduce mărturie minunată pentru Mine? Chiar aveți credința necesară pentru a învinge marele balaur roșu? Asta este ceea ce vă cer; tot ceea ce am nevoie e ca voi să puteți ajunge până la acest pas. Veți fi capabili să o faceți? Aveți credința că puteți obține asta? Ce anume sunt capabili oamenii să facă? Oare nu o fac Eu Însumi? De ce spun că Eu vin personal în locul în care se dă bătălia? Ceea ce vreau Eu este credința voastră, nu faptele voastre. Ființele umane sunt toate incapabile de a-Mi înțelege cuvintele într-un mod direct, și în schimb le aruncă doar o privire piezișă. V-a ajutat acest lucru să vă atingeți scopurile? Ați ajuns să Mă cunoașteți astfel? Sincer să fiu, dintre oamenii de pe pământ, niciunul nu este capabil să Mă privească drept în față și niciunul nu este capabil să înțeleagă într-un mod pur sensul cuvintelor Mele. Prin urmare, am pus în mișcare pe pământ un proiect fără precedent pentru a-Mi atinge scopurile și a-i permite chipului Meu adevărat să își ocupe locul în inimile oamenilor. În acest mod, voi pune capăt erei în care noțiunile își exercită puterea asupra oamenilor.

Astăzi, nu numai că Mă pogor asupra țării marelui balaur roșu, ci Mă și întorc cu fața spre întregul univers, făcând întregul empireu să se cutremure. Există undeva vreun loc care să nu fie supus judecății Mele? Există oare vreun loc care să nu fie în mijlocul dezastrelor pe care Eu le trimit asupra lui? Oriunde merg, Eu împrăștii tot felul de „semințe ale dezastrului”. Acesta este unul dintre modurile în care lucrez și este, fără îndoială, un act de mântuire pentru omenire, iar ceea ce îi ofer este tot un fel de bunătate iubitoare. Voi îngădui chiar mai multor oameni să Mă cunoască și să Mă vadă și, în acest fel, să ajungă să se teamă de un Dumnezeu pe care nu L-au putut vedea atât de mulți ani, dar care, în momentul de față, este practic. Din ce motiv am creat lumea? De ce oare, după ce oamenii au devenit corupți, nu i-am nimicit complet? Din ce motiv întreaga rasă umană trăiește în mijlocul dezastrelor? Care a fost scopul Meu când M-am înveșmântat personal în trup? Când Îmi îndeplinesc lucrarea, omenirea cunoaște nu numai gustul celor amare, ci și pe al celor dulci. Dintre toți oamenii din lume, cine nu trăiește în harul Meu? Dacă nu aș fi înzestrat ființele umane cu binecuvântări materiale, cine ar fi putut să devină prosper în lume? Să fie oare o binecuvântare faptul că v-am permis să dobândiți statutul de oameni ai Mei? Dacă nu ați fi fost poporul Meu, ci mai degrabă prestatori de servicii, nu ați trăi totuși printre binecuvântările Mele? Nici măcar unul dintre voi nu este capabil să priceapă originea cuvintelor Mele. Oamenii nu prețuiesc titlurile pe care le ofer. Atât de mulți dintre ei, la auzul titlului de „prestator de servicii”, nutresc plângeri în inimile lor, și așa de mulți, la auzul titlului de „popor al Meu”, ajung să aibă iubire pentru Mine în inimile lor. Nimeni nu ar trebui să încerce să Mă păcălească; Eu scrutez toate lucrurile cu ochii Mei! Care dintre voi primește de bunăvoie și are supunere totală? Dacă salutul Împărăției nu ar răsuna, ați fi cu adevărat capabili să vă supuneți până la final? Ceea ce omul este capabil să facă și să gândească și cât de departe poate să meargă – toate acestea le-am predestinat demult.

Marea majoritate a oamenilor Îmi acceptă mistuirea în lumina înfățișării Mele. Marea majoritate a oamenilor, sub încurajarea Mea, se ridică și înaintează în ceea ce urmăresc. Când forțele Satanei Îmi atacă poporul, Eu sunt acolo să le resping; când uneltirile Satanei fac prăpăd în viețile lor, Eu îl pun pe fugă, înfrânt pe deplin și pentru totdeauna, să nu se întoarcă niciodată. Pe pământ, tot felul de duhuri rele dau mereu târcoale în căutarea unui loc unde să se odihnească; ele caută neîncetat cadavrele celor pe care îi pot devora. Poporul Meu! Trebuie să rămâneți sub grija și protecția Mea. Să nu fiți niciodată desfrânați! Să nu vă purtați niciodată cu nesăbuință! Ar trebui să-ți oferi loialitatea în casa Mea, și doar cu loialitate poți lansa un contraatac împotriva intrigilor diavolilor. În niciun caz nu trebuie să te comporți ca în trecut, făcând un lucru în fața Mea și altul pe la spatele Meu; dacă te porți așa, atunci ești deja dincolo de răscumpărare. Nu am rostit oare cuvinte precum acestea mai mult decât îndeajuns? A trebuit să-i amintesc omului în mod repetat tocmai din cauză că vechea lui natură este incorigibilă. Nu vă plictisiți! Ceea ce spun este în întregime pentru binele destinului vostru! Ceea ce îi trebuie Satanei este exact un loc scârbos și mizerabil; cu cât sunteți mai imposibil de răscumpărat și cu cât sunteți mai desfrânați, refuzând să vă supuneți înfrânării, cu atât tot felul de spirite necurate vor profita de orice oportunitate pentru a se infiltra în voi. Dacă ați ajuns în acest punct, atunci loialitatea voastră va fi doar pălăvrăgeală inutilă, fără nicio urmă de realitate în ea, iar hotărârea voastră va fi devorată de spirite necurate și transformată în răzvrătire și în intrigi ale Satanei pentru a-Mi perturba lucrarea, lăsându-vă să fiți loviți de către Mine în orice clipă și în orice loc. Nimeni nu înțelege gravitatea acestei situații; oamenii pur și simplu se fac că nu aud și nu sunt precauți nici măcar un pic. Nu țin minte ce a fost făcut în trecut; chiar te mai aștepți ca Eu să fiu indulgent față de tine, „neținând minte” încă o dată? Deși oamenii Mi s-au împotrivit, nu o să le port pică, căci statura lor este prea mică și, astfel, nu am stabilit cerințe exagerat de înalte pentru ei. Tot ceea ce le cer este să nu fie depravați și să se supună înfrânării. Să fie oare dincolo de capacitatea voastră să îndepliniți această singură condiție? Majoritatea oamenilor se așteaptă ca Eu să le dezvălui și mai multe taine cu care să își bucure ochii. Și totuși, dacă ai ajunge să înțelegi toate tainele cerului, ce s-ar întâmpla? Ți-ar spori iubirea pentru Mine? Ți-ar stârni iubirea față de Mine? Eu nu subestimez omul, nici nu ajung cu ușurință la un verdict în privința lui. Dacă nu ar fi acestea adevăratele circumstanțe ale omului, niciodată nu aș încorona cu ușurință oamenii cu asemenea etichete. Gândiți-vă la trecut: de câte ori v-am defăimat Eu? De câte ori v-am subestimat? De câte ori v-am scrutat fără a lua în seamă circumstanțele voastre adevărate? De câte ori cuvântările Mele au eșuat să vă câștige din toată inima? De câte ori am vorbit fără a atinge o coardă profund sensibilă din voi? Care dintre voi Mi-a citit cuvintele fără frică și fără să tremure, profund temător că îl voi lovi și-l voi arunca în Adânc? Cine nu îndură încercări din cuvintele Mele? În cuvântările Mele sălășluiește autoritatea, dar aceasta nu este pentru a-l judeca superficial pe om; dimpotrivă, din cauza circumstanțelor adevărate ale omului, îi dezvălui constant sensul inerent al cuvintelor Mele. De fapt, există cineva capabil de a-Mi cunoaște atotputernicia din cuvintele Mele? Există cineva care poate înțelege aurul curat din cuvintele Mele? Am rostit cuvinte nespuse – le-a prețuit vreodată cineva?

3 martie 1992


Imnul Împărăției

Mulțimile Mă aplaudă, mulțimile Mă slăvesc; toate gurile Îl numesc pe singurul Dumnezeu adevărat, toți oamenii își ridică ochii pentru a privi faptele Mele. Împărăția se pogoară în lumea oamenilor, persoana Mea este bogată și îmbelșugată. Cine nu s-ar înveseli pentru asta? Cine nu ar dansa de bucurie? O, Sion! Ridică-ți stindardul triumfător pentru a Mă celebra! Cântă-ți cântecul triumfător al victoriei și răspândește-Mi numele sfânt! Toate lucrurile, de până la capătul pământului! Grăbiți-vă să vă curățiți pentru a putea fi făcuți jertfe pentru Mine! Constelații ale cerurilor! Grăbiți-vă la locurile voastre pentru a arăta pe bolta cerească măreața Mea putere! Îmi plec urechea înspre glasurile oamenilor de pe pământ, care își revarsă dragostea infinită și venerația pentru Mine în cântec! În această zi, când toate lucrurile se întorc la viață, Eu Mă pogor în lumea oamenilor. În acest moment, la această răscruce, florile se împodobesc însuflețite, păsările cântă într-un singur glas, toate lucrurile freamătă pline de bucurie! În sunetul salutului Împărăției, împărăția Satanei se năruiește, nimicită în tunetul răsunător al imnului Împărăției, pentru a nu se mai ridica vreodată!

Cine de pe pământ îndrăznește să se ridice și să se împotrivească? Pe când Mă pogor pe pământ, Eu aduc arderea, aduc mânia, aduc toate dezastrele. Împărățiile lumești sunt acum Împărăția Mea! Sus, în cer, norii se rostogolesc și se umflă; sub cer, lacurile și râurile se umflă și deapănă vesele o melodie mișcătoare. Animalele care se odihnesc ies din bârlogurile lor și nenumărații Mei oameni sunt treziți de Mine din somnul lor. Ziua pe care nenumărații Mei oameni o așteaptă a venit în sfârșit! Ei Îmi oferă cele mai frumoase cântece.

În acest moment frumos, în acest timp emoționant,

laudele răsună pretutindeni, în cer și pe pământ. Cine nu ar fi entuziasmat de asta?

A cui inimă nu s-ar lumina? Cine nu ar plânge la această scenă?

Cerul nu mai este cerul de odinioară, acum este cerul Împărăției.

Pământul nu mai este același pământ, acum este pământul sfânt.

După ce ploaia grea a trecut, lumea veche și murdară este total înnoită.

Munții se schimbă… apele se schimbă…

și oamenii se schimbă… toate lucrurile se schimbă…

Munți tăcuți! Ridicați-vă și dansați pentru Mine!

Ape inerte! Curgeți în continuare liber!

Oameni adânciți în vise! Treziți-vă și porniți în urmărire!

Eu am venit… și sunt Rege…

Toți Îmi vor vedea chipul cu proprii lor ochi, toți Îmi vor auzi glasul cu propriile lor urechi,

vor trăi pentru ei înșiși viața în Împărăție…

Atât de dulce… atât de frumoasă…

De neuitat… imposibil de dat uitării…



În arderea mâniei Mele, marele balaur roșu se zbate;

în judecata Mea măreață, diavolii își arată adevăratele forme;

la cuvintele Mele severe, toți simt rușinea și nu au unde să se ascundă.

Își amintesc trecutul, cum M-au batjocorit și au râs.

N-a fost o clipă în care să nu se dea în spectacol, n-a fost o clipă în care să nu se răzvrătească împotriva Mea.

Astăzi, cine nu plânge? Cine nu simte nicio remușcare?

Întregul univers-lume este plin de lacrimi…

Plin de sunetele bucuriei… plin de râsete…

Bucurie fără egal… Bucurie fără seamăn…



O ploaie ușoară răpăie… cade ninsoarea grea…

Oamenii amestecă mâhnire și bucurie… unii râd…

unii suspină… și unii aclamă…

Ca și cum oamenii ar fi uitat… dacă este o primăvară înnorată și ploioasă,

o vară a florilor înflorind, o toamnă a recoltei îmbelșugate,

o iarnă rece ca gheața și chiciura, nimeni nu știe…

În cer norii alunecă, pe pământ, mările se învolburează.

Fiii își flutură brațele… oamenii își mișcă picioarele în ritm de dans…

Îngerii sunt la lucru… îngerii păstoresc…

Oamenii pământului freamătă toți, toate lucrurile pe pământ sporesc.

Atunci când fulgerul se ivește de la Răsărit, este, de asemenea, tocmai momentul în care Eu încep a-Mi rosti cuvintele – când fulgerul se ivește, toate cerurile sunt iluminate și în toate stelele are loc o transformare. Este ca și cum întreaga rasă umană ar fi fost supusă curățirii. Sub strălucirea acestei raze de lumină de la Răsărit, întreaga omenire este dezvăluită în forma sa originală, cu ochii orbiți de strălucire, nesigură ce să facă și cu atât mai puțin sigură cum să-și ascundă trăsăturile urâte. În plus, oamenii sunt ca animalele, fugind de lumina Mea și refugiindu-se în peșterile din munți, totuși, nimic nu poate fi șters din lumina Mea. Toți oamenii sunt uluiți, toți așteaptă, toți privesc; odată cu ivirea luminii Mele, toți se simt norocoși pentru ziua în care s-au născut și, de asemenea, toți blestemă ziua în care s-au născut. Emoțiile contradictorii sunt dificil de articulat; lacrimi de autocondamnare formează râuri și sunt purtate de un torent năvalnic după altul, dispărând fără urmă, într-o clipă. Încă o dată, ziua Mea se apropie de întreaga omenire, trezind rasa umană din nou, oferind omenirii un alt nou început. Inima Mea freamătă și munții saltă într-un acompaniament ritmat și vesel, apele dansează de bucurie, iar valurile se sparg de recifele stâncoase. Este greu să exprim ce este în inima Mea. Voi face toate lucrurile necurate să se facă scrum sub privirea Mea; voi face toți fiii răzvrătirii să dispară din fața ochilor Mei, să nu mai zăbovească niciodată în existența lor. Nu numai că am făcut un nou început în sălașul marelui balaur roșu, dar, de asemenea, am început o nouă lucrare în univers. Curând, împărățiile pământului vor deveni Împărăția Mea; curând, împărățiile pământului vor înceta pentru totdeauna să existe datorită Împărăției Mele, pentru că am obținut deja biruința, pentru că M-am întors triumfător. Marele balaur roșu a epuizat toate mijloacele imaginabile pentru a perturba planul Meu, sperând să șteargă lucrarea Mea de pe pământ, dar oare pot Eu să Mă descurajez din cauza uneltirilor lui? Pot Eu să fiu speriat de amenințările lui încât să-Mi pierd încrederea? Nu a existat niciodată o singură ființă în cer sau pe pământ, pe care nu am ținut-o în palma mâinii Mele; cu cât este mai adevărat acest lucru despre marele balaur roșu, care-Mi slujește ca un contrast? Nu este, de asemenea, un obiect care să fie manipulat în mâinile Mele?

În perioada întrupării Mele în lumea umană, omenirea a ajuns fără să știe, până în această zi, sub îndrumarea Mea, și, pe neștiute, a ajuns să Mă cunoască. Dar, în ceea ce privește modul de a merge pe cărarea care se așterne înainte, nimeni nu are vreo idee, nimeni nu este conștient – și cu atât mai puțin are careva habar în ce direcție îl va duce acea cărare. Numai cu Atotputernicul, care veghează asupra lui, oricine va putea să parcurgă cărarea până la capăt; numai călăuzit de Fulgerul de la Răsărit, oricine va putea să treacă pragul care duce la Împărăția Mea. În rândul oamenilor, nu a fost niciodată cineva care a văzut chipul Meu, cineva care a văzut Fulgerul de la Răsărit; cu atât mai puțin a fost vreunul care a auzit cuvântările din tronul Meu? De fapt, din vremuri străvechi, nicio ființă umană nu a intrat în contact direct cu persoana Mea; doar astăzi, acum că Eu am venit în lume, oamenii au o șansă să Mă vadă. Dar, chiar și acum, oamenii încă nu Mă cunosc, așa cum doar se uită la fața Mea și doar Îmi aud glasul, însă nu înțeleg ce vreau să spun. Toate ființele umane sunt astfel. Fiind unul dintre popoarele Mele, nu simțiți mândrie profundă când Îmi vedeți chipul? Și nu simțiți rușine demnă de dispreț pentru că nu Mă cunoașteți? Eu umblu printre oameni și trăiesc printre oameni pentru că am devenit trup și am venit în lumea oamenilor. Scopul Meu nu este numai de a permite umanității să privească spre trupul Meu; mai important, este de a permite umanității să Mă cunoască. În plus, prin trupul Meu întrupat, voi osândi umanitatea pentru păcatele sale. Prin trupul Meu întrupat, voi învinge marele balaur roșu și voi anihila bârlogul lui.

Deși ființele umane care populează pământul sunt la fel de numeroase ca stelele, Eu le cunosc pe toate la fel de clar ca pe palma propriei Mele mâini. Și, deși ființele umane care Mă „iubesc” sunt, de asemenea, la fel de nenumărate ca firele de nisip în mare, doar câțiva sunt aleși de către Mine: doar aceia care urmăresc lumina strălucitoare, care sunt osebiți de cei care Mă „iubesc”. Nu-l supraestimez pe om, nici nu-l subestimez; mai degrabă, am cereri de la om potrivit cu atributele sale naturale și, astfel, ceea ce Eu cer este genul de persoană care Mă caută sincer, ca să-Mi pot atinge scopul în alegerea oamenilor. Există în munți fiare sălbatice fără număr, dar toate sunt la fel de docile ca oile înaintea Mea; taine de neînțeles se află sub valuri, dar ele Mi se prezintă la fel de clar ca toate lucrurile de pe fața pământului; în cer sunt tărâmuri pe care omul nu le poate niciodată atinge, totuși, Eu mă plimb liber pe acele tărâmuri inaccesibile. Omul nu M-a recunoscut niciodată în lumină, ci M-a văzut doar în lumea întunericului. Nu vă aflați, astăzi, exact în aceeași situație? Atunci când a fost apogeul turbării marelui balaur roșu Mi-am luat în mod oficial trup ca să-Mi fac lucrarea. Când marele balaur roșu și-a dezvăluit pentru prima dată forma adevărată, Eu am fost martor pentru numele Meu. Când M-am plimbat pe drumurile omenirii, nicio ființă, nicio persoană nu a fost surprinsă și trezită și, astfel, atunci când Eu am venit întrupat în lumea umană, nimeni nu a știut aceasta. Dar când, în trupul Meu întrupat, am început să-Mi fac lucrarea, atunci umanitatea s-a trezit și a fost luată prin surprindere din visele sale de glasul Meu tunător și, din acest moment, și-a început viața sub îndrumarea Mea. În rândul poporului Meu, am început iarăși o lucrare nouă. După ce am spus că lucrarea Mea pe pământ nu este finalizată, acest lucru este suficient pentru a arăta că oamenii Mei, despre care am vorbit, nu sunt aceia pe care îi cer în inima mea, dar, cu toate acestea, Eu încă îi aleg pe unii dintre ei. Este evident din aceasta că Eu nu doar îi permit poporului Meu să-L cunoască pe Dumnezeul întrupat, dar îl și curățesc. Ținând cont de severitatea decretelor Mele administrative, marea majoritate a oamenilor sunt încă în pericolul de a fi eliminați de către Mine. Dacă nu faceți toate eforturile pentru a vă emonda pe voi înșivă, pentru a vă supune propriul vostru corp – dacă nu faceți aceasta, cu siguranță veți deveni un obiect pe care Eu îl disprețuiesc și îl resping, urmând a fi aruncat în iad, așa cum Pavel a primit direct mustrare din mâinile Mele, din care nu era nicio scăpare. Ați cules ceva din cuvintele Mele? Voi continua să curăț biserica, să-i purific pe oamenii de care am nevoie, pentru că Eu sunt Dumnezeu Însuși, care este cu totul sfânt și neprihănit. Voi face ca templul Meu să nu fie doar irizat în culorile curcubeului, ci și curat și fără pată, cu un interior pe măsura exteriorului. În prezența Mea, fiecare dintre voi ar trebui să se gândească la ceea ce a făcut în trecut și să hotărască dacă poate astăzi să Îmi dea satisfacție deplină în inima Mea.

Nu numai că omul nu Mă cunoaște în trupul Meu; mai mult decât atât, el nu a reușit să-și înțeleagă propriul sine care locuiește într-un corp trupesc. Atât de mulți ani, ființele umane M-au înșelat, tratându-Mă ca pe un oaspete din afară. Atât de multe ori M-au închis în afara „ușilor caselor lor”; atât de multe ori, stând înaintea Mea, nu Mi-au dat nicio atenție; atât de multe ori au renunțat la Mine în mijlocul altor oameni; atât de multe ori M-au lepădat în fața diavolilor; și de atât de multe ori M-au atacat cu vorbele lor cicălitoare. Cu toate acestea, Eu nu țin cont de slăbiciunile omului și nici nu cer dinte pentru dinte din cauza răzvrătirii sale. Tot ce fac este să aplic medicamente bolilor sale, pentru a-i vindeca bolile incurabile, întorcându-l astfel la sănătate ca să poată să ajungă să Mă cunoască. Oare tot ce am făcut nu a fost de dragul supraviețuirii umanității, de dragul de a-i da o șansă la viață? De multe ori am venit în lumea oamenilor, dar oamenii nu Mi-au dat atenție deoarece venisem în propria Mea persoană în lume; în schimb, fiecare s-a purtat cum a crezut de cuviință și a căutat o ieșire pentru el însuși. Habar nu au că absolut fiecare drum de sub Ceruri provine din mâinile Mele! Habar nu au că absolut fiecare lucru de sub Ceruri este supus orânduielii Mele! Care dintre voi îndrăznește să nutrească resentimente în inima lui? Care dintre voi îndrăznește, cu ușurință, să ajungă la o înțelegere? Eu doar am început, în tăcere, lucrarea Mea în mijlocul umanității – aceasta este tot. Dacă, în timpul întrupării Mele, nu aș fi compătimit slăbiciunea omului, atunci toată umanitatea ar fi fost înspăimântată cumplit doar din cauza întrupării Mele și, prin urmare, ar fi căzut în Infern. Doar pentru că M-am umilit și M-am ascuns, umanitatea a scăpat de catastrofă, a cunoscut izbăvirea de mustrarea Mea și, în acest fel, a ajuns până astăzi. Ținând seama de cât de greu a fost să ajungeți până astăzi, nu ar trebui să prețuiți cu atât mai mult ziua de mâine care urmează să vină?

8 martie 1992


Veseliți-vă, voi toți, oamenilor!

În lumina Mea, oamenii văd din nou lumina. În cuvântul Meu, oamenii dobândesc lucruri ca să se bucure de ele. Am venit din Răsărit, din Răsărit am pornit. Când lumina Mea glorioasă strălucește, miriadele de națiuni sunt luminate, totul este iluminat, nimic nu rămâne în beznă. În Împărăție, viața pe care poporul lui Dumnezeu o trăiește alături de Dumnezeu este peste măsură de fericită. Apele dansează de bucurie față de viețile binecuvântate ale oamenilor, munții se bucură de belșugul Meu împreună cu oamenii. Toți oamenii se străduiesc, muncesc din greu, dovedindu-și devotamentul în Împărăția Mea. În Împărăție, nu mai există răzvrătire, nu mai există împotrivire; cerul și pământul depind unul de altul, Eu și omul ne apropiem în simțăminte profunde, trăind plăcut împreună, sprijinindu-ne unul pe celălalt… În acest moment, Îmi încep oficial viața în ceruri. Tulburarea Satanei nu mai există, iar oamenii intră în odihnă. În univers, aleșii Mei trăiesc în lumina Mea glorioasă, binecuvântați fără egal, nu ca oameni care trăiesc printre oameni, ci ca oameni care trăiesc cu Dumnezeu. Toți oamenii au trecut prin corupția Satanei și au băut până la fund din amărăciunea și din dulceața vieții. Acum, trăind în lumina Mea, cum pot ei să nu se veselească? Cum pot ei să renunțe ușor la acest moment minunat și să-l lase să le scape? O, voi, oamenilor! Grăbiți-vă să cântați cântecul din inimile voastre și dansați de bucurie pentru Mine! Grăbiți-vă să vă înălțați inimile sincere și oferiți-Mi-le Mie! Grăbiți-vă să bateți tobele și cântați plini de veselie pentru Mine! Îmi radiez încântarea de deasupra universului! Oamenilor le dezvălui glorioasa Mea înfățișare! Voi striga cu un glas puternic! Voi transcende universul! Deja domnesc printre oameni! Oamenii Mă preamăresc! Plutesc în cerurile albastre de deasupra și oamenii merg împreună cu Mine. Merg printre oamenii Mei și ei Mă înconjoară! Inimile oamenilor debordează de bucurie, cântecele lor răsunătoare zguduie universul, făcând să trosnească bolțile cerești! Universul nu mai este învăluit în ceață; nu mai există noroi, nu se mai strâng ape murdare. Oameni sfinți ai universului! Sub examinarea Mea, ei își arată adevăratul chip. Nu sunt oameni plini de scârnăvie, ci oameni sfinți, puri ca jadul, ei sunt toți preaiubiții Mei, sunt toți încântarea Mea! Toate lucrurile se reîntorc la viață. Toți cei sfinți s-au întors ca să Mă slujească în ceruri, intrând în îmbrățișarea Mea caldă, fără a mai plânge, fără a-și mai face griji, oferindu-Mi-se, întorcându-se în casa Mea, și în patria lor Mă vor iubi neîncetat! Neschimbători de-a pururi! Unde este durerea! Unde sunt lacrimile! Unde este trupul! Pământul nu mai există, dar cerul este etern. Eu apar în fața miriadelor de popoare și miriadele de popoare Mă laudă. Viața aceasta, frumusețea aceasta, din vremuri imemoriale și până la sfârșitul timpului, nu se vor schimba. Aceasta este viața Împărăției.


Cuvintele lui Dumnezeu către întregul univers - Capitolul 26

Cine a sălășluit în casa Mea? Cine s-a ridicat pentru Mine? Cine a suferit în numele Meu? Cine și-a dat cuvântul înaintea Mea? Cine M-a urmat până acum și cu toate acestea nu a devenit indiferent? De ce sunt toate ființele umane reci și nesimțitoare? De ce M-a abandonat omenirea? De ce se simte omenirea scârbită de Mine? De ce nu există căldură în lumea umană? Cât am fost în Sion, am gustat căldura care este în ceruri și, cât am fost în Sion, M-am bucurat de binecuvântarea care este în ceruri. Din nou, am trăit în mijlocul omenirii, am gustat amărăciunea lumii umane și am văzut cu ochii Mei toate întâmplările care au loc în rândul oamenilor. Fără să-și dea seama, omul s-a schimbat pe măsură ce Eu M-am „schimbat” și numai în felul acesta a ajuns în ziua de azi. Nu am nevoie ca omul să poată face ceva de dragul Meu și nici nu am nevoie ca el să adauge ceva pentru Mine. Vreau doar să fie în stare să acționeze în conformitate cu planul Meu și să nu se răzvrătească împotriva Mea și să nu fie un semn de rușine pentru Mine, ci să aducă mărturie răsunătoare pentru Mine. În rândul oamenilor, au fost aceia care au adus mărturie bună pentru Mine și Mi-au slăvit numele, dar cum pot practicile omului sau comportamentul lui să-Mi mulțumească inima? Cum poate oare el să se alinieze cu inima Mea sau să-Mi satisfacă intențiile? Din munții și apele de pe pământ și din florile, iarba și copacii de pe pământ, totul arată lucrarea mâinilor Mele, totul există pentru numele Meu. Totuși, de ce nu poate omul să atingă standardele cerute de Mine? Oare din cauza micimii sale? Oare pentru că Eu l-am înălțat? Oare din cauză că sunt prea crud față de el? De ce este omul mereu înfricoșat de cerințele Mele? Astăzi, printre aleșii Mei din împărăție, de ce ascultați doar glasul Meu, dar nu vreți să-Mi vedeți fața? De ce priviți doar la cuvintele Mele, fără să le potriviți cu Duhul Meu? De ce Mă separați astfel, între cerul de deasupra și pământul de jos? Oare se poate ca Eu, când sunt pe pământ, să nu fiu la fel cum sunt în ceruri? Oare pentru că Eu, când sunt în ceruri, nu pot să cobor pe pământ? Oare pentru că Eu, când sunt pe pământ, nu sunt demn să fiu înălțat la cer? Este ca și cum Eu, când sunt pe pământ, sunt o creatură inferioară, ca și cum atunci când sunt în ceruri, sunt o ființă nobilă și ca și cum între cer și pământ se află mereu o prăpastie de netrecut. Totuși, în lumea oamenilor, aceștia par să nu știe nimic despre originile acestor lucruri, dar Mi s-au împotrivit mereu, ca și cum cuvintele Mele au doar sunete și niciun înțeles. Toată omenirea depune eforturi pentru cuvintele Mele, făcând cercetări proprii cu privire la înfățișarea Mea exterioară, dar toți se lovesc de eșec, eforturile lor neavând niciun rezultat și, în schimb, sunt loviți de cuvintele Mele și nu îndrăznesc să se ridice din nou.

Când pun la încercare credința oamenilor, niciunul dintre ei nu aduce mărturie adevărată, niciunul dintre ei nu poate să ofere totul; mai degrabă, ei se ascund și refuză să se deschidă, ca și cum aș vrea să le înșfac inima. Nici măcar Iov nu a rămas ferm cu adevărat în timpul încercării lui, și nici nu a emanat un parfum plăcut în mijlocul suferinței. Toți oamenii produc o slabă aluzie de verde în căldura primăverii; ei nu rămân niciodată veșnic verzi sub rafalele reci ale iernii. Cu statura lui osoasă și sfrijită, omul nu poate fi la înălțimea intențiilor Mele. În întreaga omenire, nu există nimeni care să poată servi drept model pentru alții, pentru că toți oamenii sunt în esență asemănători și nu sunt diferiți unul de celălalt, cu puține lucruri care să-i deosebească între ei. Din acest motiv, oamenii nici măcar astăzi nu reușesc să-Mi cunoască pe deplin faptele. Numai când mustrarea Mea va coborî asupra întregii omeniri, oamenii, fără știrea lor, vor deveni conștienți de faptele Mele și fără să fac nimic sau să constrâng pe cineva, oamenii vor ajunge să Mă cunoască și, astfel, să-Mi vadă faptele. Acesta este planul Meu, este modul în care faptele Mele se dezvăluie și ceea ce ar trebui să știe omul. În Împărăție, toate lucrurile încep să se revigoreze și să radieze vitalitate. Datorită schimbărilor în starea pământului, granițele dintre un ținut și altul încep să se schimbe. Am prorocit: atunci când ținutul se va separa de ținut și ținutul se va uni cu ținut, va fi momentul în care voi face fărâme fiecare țară. În acel moment, voi reînnoi și voi schimba toate lucrurile și voi repartiza întregul univers, punând astfel universul în ordine și transformând vechea lui stare într-una nouă – acesta este planul Meu și acestea sunt faptele Mele. Când fiecare țară și fiecare dintre aleșii Mei se vor întoarce înaintea tronului Meu, voi acorda, apoi, omenirii toată abundența cerului pentru ca, mulțumită Mie, lumea să se umple de o abundență fără seamăn. Cât timp vechea lume există, Îmi voi azvârli mânia cea mare asupra fiecărei țări și voi promulga în mod deschis decretele administrative care sunt aduse la cunoștința întregului univers, iar oricine le va încălca va fi mustrat:

când vorbesc întregului univers, toți oamenii Îmi aud glasul, cu alte cuvinte, toți oamenii văd toate faptele pe care le-am făcut în întregul univers. Cei care se împotrivesc intențiilor Mele, adică aceia care Mi se opun cu faptele omului, se vor prăbuși sub mustrarea Mea. Voi reînnoi multitudinea de stele din ceruri; mulțumită Mie, soarele și luna vor fi reînnoite, cerurile nemaifiind așa cum au fost; și toate lucrurile de pe pământ vor fi reînnoite – toate acestea vor fi realizate datorită cuvintelor Mele. Toate țările din univers vor fi împărțite din nou și înlocuite de Împărăția Mea, astfel încât țările de pe pământ vor dispărea pentru totdeauna și va exista doar Împărăția care Mi se închină; toate țările pământului vor fi distruse și vor înceta să mai existe. Dintre ființele umane din univers, toți cei care sunt ai diavolilor vor fi anihilați. Toți cei care se închină Satanei se vor prăbuși la pământ sub focul Meu arzător – cu alte cuvinte, cu excepția celor care se află acum în curent, toți vor fi transformați în cenușă. Când voi mustra fiecare popor, comunitățile religioase se vor întoarce, în diverse măsuri, la Împărăția Mea și vor fi cucerite prin faptele Mele, pentru că vor fi văzut că „Cel Sfânt care călărește pe un nor alb” a sosit deja. Toți oamenii vor fi sortați după felul lor și vor primi diverse mustrări proporționale cu acțiunile lor; toți cei care Mi s-au împotrivit vor pieri, cât despre cei ale căror fapte pe pământ nu M-au implicat pe Mine, aceștia vor continua să existe pe pământ, sub conducerea fiilor Mei și a poporului Meu, datorită modului în care s-au comportat. Mă voi arăta miriadelor de țări și de popoare și Îmi voi exprima propriul Meu glas pe pământ, proclamând finalizarea marii Mele lucrări, permițându-le tuturor oamenilor să vadă asta cu ochii lor.

Pe măsură ce cuvântările Mele devin mai profunde, Eu observ, de asemenea, starea universului. Datorită cuvintelor Mele, toate lucrurile sunt înnoite. De asemenea, cerul se schimbă, la fel și pământul. De asemenea, oamenii își dezvăluie formele originare și, încet, sunt toți sortați după felul lor și, fără să-și dea seama, sunt toți înapoiați „familiilor” lor. Datorită acestui lucru, sunt foarte mulțumit. Sunt eliberat de tulburare și, fără ca nimeni să-și dea seama, marea Mea lucrare este îndeplinită; fără ca nimeni să-și dea seama, toate lucrurile sunt transformate. Când am creat lumea, am luat toate lucrurile care existau și le-am sortat după felul lor, categorisind tot ceea ce avea formă. Când sfârșitul planului Meu de gestionare se apropie, voi restabili starea anterioară a creației; voi readuce totul la asemănarea sa originară, voi schimba totul cu desăvârșire și voi aduce totul în planul Meu. Vremea a sosit! Ultima etapă a planului Meu este pe cale să fie finalizată. O, lume veche și murdară! Cu siguranță va cădea în mijlocul cuvintelor Mele! Cu siguranță va fi redusă la nimicnicie de planul Meu! O, toate lucrurile! Toate vor recăpăta viață în mijlocul cuvintelor Mele – ele Își vor avea „Suveranul”! O, lume nouă, sfântă și fără pată! Cu siguranță va reînvia în mijlocul luminii Mele glorioase! O, Munte Sion! Nu mai tăcea – M-am întors triumfător! Eu observ întregul pământ în mijlocul tuturor lucrurilor. Oamenii de pe pământ au început vieți noi și au speranțe noi. O, poporul Meu! Cum ați putea să nu reveniți la viață în mijlocul luminii Mele? Cum ați putea să nu săriți de bucurie sub călăuzirea Mea? Ținuturile aclamă cu entuziasm, apele vuiesc cu râsete de bucurie! O, Israel înviat! Cum ai putea să nu simți mândrie datorită predestinării Mele? Cine a plâns? Cine s-a jelit? Israelul de odinioară a încetat să mai existe, iar Israelul de astăzi s-a înălțat pentru a sta falnic în lume și s-a ridicat în inimile tuturor oamenilor. Israelul de astăzi va obține cu siguranță, datorită poporului Meu, temelia pentru existență! O, Egipt odios! Sigur nu Mi te mai împotrivești? Cum ai putea să profiți de mila Mea și să încerci să scapi de mustrarea Mea? Cum ai putea să nu exiști în cadrul mustrării Mele? Toți cei pe care îi iubesc vor exista cu siguranță pentru totdeauna. Toți cei care Mi se împotrivesc vor fi cu siguranță mustrați de Mine pentru totdeauna. Căci Eu sunt un Dumnezeu gelos și nu voi ierta cu ușurință nicio persoană pentru niciuna dintre faptele sale. Voi scruta întregul pământ și, cu dreptate, măreție, mânie și mustrare, Mă voi arăta în Estul lumii și Mă voi înfățișa miriadelor de oameni!

29 martie 1992


Cuvintele lui Dumnezeu către întregul univers - Capitolul 29

În ziua în care toate lucrurile au fost înviate, am venit printre oameni și am petrecut zile și nopți minunate cu ei. Doar în acest moment simt oamenii puțin din accesibilitatea Mea și, pe măsură ce interacțiunea lor cu Mine devine mai frecventă, ei văd puțin din ceea ce am și ceea ce sunt – drept urmare, dobândesc ceva cunoștințe despre Mine. Între toți oamenii, Îmi înalț capul și privesc, iar ei Mă văd cu toții. Cu toate acestea, când lumea este lovită de dezastru, ei se neliniștesc imediat, iar imaginea Mea se șterge din inimile lor; cuprinși de panică la sosirea dezastrului, ei nu mai țin seama de îndemnurile Mele. Am petrecut mulți ani printre oameni, dar ei au rămas mereu neștiutori și nu M-au cunoscut niciodată. Astăzi, le spun despre asta cu gura Mea, astfel încât toți oamenii să poată veni înaintea Mea pentru a primi ceva de la Mine, dar ei tot păstrează distanța față de Mine și, în felul acesta, nu Mă cunosc. Când urmele pașilor Mei vor traversa universul și vor ajunge la marginile pământului, omul va începe să reflecteze asupra lui însuși și toți oamenii vor veni la Mine și vor îngenunchea în fața Mea și Mi se vor închina. Aceasta va fi ziua în care voi dobândi slavă, ziua întoarcerii Mele și, de asemenea, ziua plecării Mele. Acum, Mi-am început lucrarea în mijlocul întregii omeniri, desfășurând oficial ultima parte a planului Meu de gestionare în întregul univers. Dacă mai există cineva care nu este precaut, acesta va cădea într-o mustrare nemiloasă în orice clipă. Asta nu pentru că sunt lipsit de inimă; mai degrabă, este un pas din planul Meu de gestionare; totul trebuie să se întâmple conform pașilor planului Meu și niciun om nu poate schimba asta. Când Îmi încep oficial lucrarea, toți oamenii se mișcă odată cu Mine, astfel încât oamenii din univers să se ocupe de lucruri alături de Mine, întregul univers este într-o stare de „forfotă veselă”, iar omul este îndemnat înainte de Mine. În consecință, chiar și marele balaur roșu este aruncat de către Mine într-o stare de dezordine și de năuceală și slujește lucrarea Mea și, chiar dacă nu este dispus, nu-și poate urma dorințele și nu are de ales decât „să Mă lase să orchestrez după cum doresc”. În toate planurile Mele, marele balaur roșu este contrastul Meu, inamicul Meu, dar este și „servitorul” Meu; ca atare, nu Mi-am redus niciodată „cerințele” de la el. Așadar, ultima etapă a lucrării Mele, lucrarea întrupării Mele, se încheie în casa acestuia – asta este mai propice pentru ca marele balaur roșu să presteze cum se cuvine un serviciu pentru Mine, prin care îl voi cuceri și Îmi voi încheia planul. Pe măsură ce Îmi fac lucrarea, toți îngerii Mi se alătură în bătălia decisivă și se hotărăsc să-Mi satisfacă intențiile în etapa finală, astfel încât oamenii de pe pământ să se predea în fața Mea la fel ca îngerii, să nu aibă nicio dorință de a Mi se opune și să nu facă nimic prin care să Mă trădeze. Aceasta este dinamica lucrării Mele din univers.

Scopul și însemnătatea venirii Mele printre oameni este de a mântui omenirea, de a aduce toată omenirea înapoi în casa Mea, de a reuni cerul cu pământul și de a-l face pe om să transmită „semnalele” dintre cer și pământ, căci aceasta este menirea inerentă a omului. Atunci când am creat omenirea, i-am pus toate lucrurile la dispoziție, iar mai târziu, i-am permis omenirii să primească, potrivit cerințelor Mele, bogățiile pe care i le-am dat. Așadar, spun că sub îndrumarea Mea, omenirea întreagă a ajuns să vadă ziua de astăzi. Și toate acestea sunt planul Meu. În întreaga omenire, nenumărați oameni există sub protecția iubirii Mele și nenumărați oameni trăiesc sub mustrarea urii Mele. Deși toți oamenii Mă imploră, ei totuși nu-și pot schimba circumstanțele actuale; odată ce și-au pierdut speranța, ei nu pot decât să lase natura să-și urmeze cursul și să înceteze să se răzvrătească împotriva Mea, căci aceasta este tot ceea ce poate face omul. Când vine vorba de starea actuală a vieții omului, omul nu a găsit încă viața reală, el încă nu a deslușit nedreptatea, nefericirea și condițiile jalnice ale lumii – și, astfel, dacă nu ar fi fost vorba de sosirea dezastrului, cei mai mulți oameni încă ar îmbrățișa natura și ar fi în continuare absorbiți de aromele „vieții”. Nu este aceasta realitatea lumii? Nu este aceasta vocea mântuirii pe care o grăiesc omului? De ce, din rândul omenirii, nimeni nu M-a iubit vreodată cu adevărat? De ce Mă iubește omul doar când e în toiul mustrării și al încercărilor, dar nimeni nu Mă iubește cât se află sub protecția Mea? I-am dat omenirii de multe ori mustrarea Mea. Ei îi aruncă o privire, dar apoi o ignoră, n-o studiază și n-o contemplă în acest moment, așa că tot ceea ce vine asupra omului este judecata nemiloasă. Aceasta este doar una dintre metodele Mele de a lucra, dar este tot pentru a schimba omul și a-l face să Mă iubească.

Eu domnesc în Împărăție și, mai mult de atât, domnesc în tot universul; Eu sunt atât Împăratul Împărăției, cât și Conducătorul universului. De acum înainte, îi voi aduna pe toți care nu sunt cei aleși, și Îmi voi începe lucrarea printre păgâni și Îmi voi proclama decretele administrative întregului univers, astfel încât să pot face fără piedici următorul pas al lucrării Mele. Voi folosi mustrarea pentru a răspândi lucrarea Mea printre păgâni, adică voi folosi „forța” împotriva tuturor celor ce sunt păgâni. Firește, această lucrare se va desfășura în același timp cu lucrarea Mea printre cei aleși. Când poporul Meu va exercita puterea ca regi pe pământ, aceea va fi și ziua în care toți oamenii de pe pământ au fost cuceriți și, mai mult de atât, va fi vremea când Mă voi odihni – și numai atunci Mă voi arăta tuturor celor care au fost cuceriți. Mă arăt Sfintei Împărății și Mă ascund de ținutul murdăriei. Toți cei care au fost cuceriți și au devenit supuși înaintea Mea pot să-Mi vadă chipul cu ochii lor și pot să-Mi audă glasul cu urechile lor. Aceasta este binecuvântarea celor care s-au născut în zilele de pe urmă, aceasta este binecuvântarea predeterminată de Mine și acest lucru nu poate fi schimbat de niciun om. Astăzi, Îmi fac lucrarea în acest fel de dragul lucrării din viitor. Toate lucrările Mele sunt interdependente, în toate există o chemare și un răspuns: niciun pas nu s-a oprit vreodată brusc și niciun pas nu s-a făcut vreodată independent de ceilalți pași. Nu este așa? Nu este lucrarea din trecut temelia lucrării de astăzi? Nu sunt cuvintele din trecut precursoarele cuvintelor de astăzi? Nu sunt pașii din trecut originea pașilor de astăzi? Când deschid în mod oficial sulul, acela este momentul în care oamenii din univers sunt mustrați, când oamenii din toată lumea sunt supuși încercărilor, și este punctul culminant al lucrării Mele; toți oamenii trăiesc într-un ținut fără lumină și toți oamenii trăiesc în mijlocul amenințărilor din mediul lor. Cu alte cuvinte, este viața pe care omul nu a experimentat-o niciodată din momentul creației până în prezent și nimeni nu „s-a bucurat” vreodată, de-a lungul veacurilor, de acest fel de viață, așa că Eu spun că am făcut o lucrare care nu s-a mai făcut niciodată. Aceasta este adevărata stare de fapt și acesta este sensul lăuntric. Fiindcă ziua Mea se apropie pentru întreaga omenire, fiindcă nu pare îndepărtată, ci este chiar în fața ochilor omului, cine ar putea să nu se teamă în consecință? Și cine n-ar putea fi încântat de aceasta? Orașul spurcat al Babilonului a ajuns, în cele din urmă, în ultima sa zi; omul a fost reunit cu o lume nouă, iar cerul și pământul au fost schimbate și reînnoite.

Când Mă arăt miriadelor de națiuni și popoare, norii albi se învârtejesc pe cer și Mă învăluie. De asemenea, păsările de pe pământ cântă și dansează cu bucurie pentru Mine, scoțând în evidență atmosfera de pe pământ și, astfel, făcând toate lucrurile de pe pământ să se trezească la viață, să nu mai „plutească încet în jos”, ci să trăiască în schimb într-o atmosferă de vitalitate. Când Mă aflu printre nori, omul Îmi percepe vag chipul și ochii, iar în acest moment se simte puțin temător. În trecut, el a auzit consemnări istorice despre Mine în legende și, prin urmare, crede doar pe jumătate în Mine și pe jumătate se îndoiește de Mine. El nu știe unde sunt sau cât de mare Îmi este chipul – este la fel de întins ca marea sau de nemărginit ca pășunile verzi? Nimeni nu știe aceste lucruri. Doar astăzi, când omul Îmi vede chipul în nori, el simte că Eu, cel din legende, sunt real și, astfel, devine puțin mai binevoitor față de Mine și numai datorită faptelor Mele, admirația sa pentru Mine mai sporește un pic. Cu toate acestea, omul încă nu Mă cunoaște și vede doar o parte a Mea în nori. După aceea, Îmi întind brațele și le arăt oamenilor. Omul este uluit și își acoperă gura cu mâinile, profund temător de a nu fi lovit de mâna Mea și, astfel, adaugă puțină teamă admirației lui. Omul își fixează ochii asupra fiecărei mișcări ale Mele, profund înfricoșat că va fi lovit de Mine atunci când nu e atent – totuși, a fi urmărit de om nu Mă constrânge și continui să fac lucrarea din mâinile Mele. Doar în toate faptele pe care le fac are omul puțină bunăvoință față de Mine și, astfel, treptat, vine în fața Mea să se asocieze cu Mine. Când Mă voi revela omului în deplinătatea Mea, el Îmi va vedea chipul și, de atunci încolo, nu Mă voi mai feri și nu Mă voi mai ascunde de om. În univers, Mă voi arăta public tuturor oamenilor și toți cei care sunt din carne și oase vor asista la toate faptele Mele. Toți cei care sunt ai duhului vor sălășlui, cu siguranță, în pace în casa Mea și se vor bucura, fără îndoială, de minunate binecuvântări împreună cu Mine. Toți cei de care am grijă vor scăpa, cu siguranță, de mustrare și vor evita, fără îndoială, durerea duhului și agonia trupului. Mă voi arăta public nenumăratelor popoare și voi domni ca Rege, astfel încât mirosul cadavrelor nu va mai impregna universul; în schimb, parfumul Meu proaspăt se va răspândi în întreaga lume, fiindcă ziua Mea se apropie, omul se trezește, totul e în ordine pe pământ și zilele supraviețuirii pământului nu mai există, pentru că Eu am sosit!

6 aprilie 1992


Ce perspectivă trebuie să aibă credincioșii

Ce a dobândit omul de când a început să creadă în Dumnezeu prima dată? Ce ai ajuns să știi despre Dumnezeu? Cât te-ai schimbat datorită credinței tale în Dumnezeu? Astăzi, știți cu toții că credința omului în Dumnezeu nu este doar pentru mântuirea sufletului și bunăstarea trupească, nici nu este pentru a-i îmbogăți viața prin iubirea față de Dumnezeu și așa mai departe. În această situație, dacă Îl iubești pe Dumnezeu pentru bunăstarea trupească sau plăcerea de moment, atunci, chiar dacă, în cele din urmă, iubirea ta față de Dumnezeu atinge cea mai înaltă culme și nu ceri nimic în plus, iubirea aceasta pe care o urmărești rămâne o iubire alterată și nu una plăcută lui Dumnezeu. Aceia care folosesc iubirea de Dumnezeu pentru a-și îmbogăți existențele plictisitoare și pentru a umple un gol în inimile lor sunt genul de oameni care râvnesc după confort, nu aceia care caută cu adevărat să-L iubească pe Dumnezeu. Acest tip de iubire este forțată și este urmărirea satisfacției mentale, iar Dumnezeu nu are nevoie de aceasta. Așadar, ce fel de iubire este iubirea ta? Pentru ce Îl iubești pe Dumnezeu? Câtă iubire adevărată de Dumnezeu este acum în tine? Iubirea celor mai mulți dintre voi este de tipul celei menționate anterior. O astfel de iubire poate doar să mențină un statu-quo; nu poate atinge statornicia și nici nu se poate înrădăcina în om. Genul acesta de iubire este doar ca o floare care înflorește și se ofilește fără să dea roade. Cu alte cuvinte, după ce L-ai iubit o dată pe Dumnezeu astfel, dacă nu există nimeni care să te îndrume pe calea ce-ți stă înainte, te vei prăbuși. Dacă nu poți să-L iubești pe Dumnezeu decât în vremea iubirii pentru El, dar, apoi, viața-fire pe care o ai rămâne neschimbată, atunci vei rămâne sub vălul influenței întunericului, incapabil să scapi, și vei rămâne incapabil să te eliberezi de robia Satanei și să încetezi să fii prostul lui. Niciun om ca acesta nu poate fi pe deplin câștigat de către Dumnezeu; în cele din urmă, spiritul, sufletul și trupul său vor continua să-i aparțină Satanei. Nu poate exista nicio îndoială în privința asta. Toți aceia care nu pot fi pe deplin câștigați de către Dumnezeu se vor întoarce în locul lor inițial, adică se vor întoarce la Satana, și vor merge în iazul de foc și pucioasă pentru a accepta următoarea etapă a pedepsei de la Dumnezeu. Cei câștigați de către Dumnezeu sunt cei care se răzvrătesc împotriva Satanei și scapă de controlul lui. Ei se numără în mod oficial printre oamenii Împărăției. De aici își trag originile oamenii Împărăției. Ești dispus să devii genul acesta de persoană? Ești dispus să fii câștigat de către Dumnezeu? Ești dispus să scapi de controlul Satanei și să te întorci la Dumnezeu? Ești o satană sau ești unul dintre oamenii Împărăției? Aceste lucruri ar trebui să fie deja clare și să nu necesite explicații suplimentare.

În trecut, mulți au urmărit lucrurile cu o ambiție sălbatică și cu noțiuni, le-au urmărit ca urmare a propriilor speranțe. Pentru moment, haideți să lăsăm deoparte asemenea chestiuni; acum, de o importanță crucială este să găsiți o cale de practică, una care să vă permită fiecăruia dintre voi să mențineți o condiție normală înaintea lui Dumnezeu și să vă eliberați treptat de lanțurile influenței Satanei, ca să puteți fi câștigați de către Dumnezeu și să trăiți pe pământ ceea ce cere Dumnezeu de la voi. Doar în acest fel puteți să-I satisfaceți intențiile. Mulți cred în Dumnezeu, și totuși nu știu nici ce vrea El, nici ce vrea Satana. Cred într-o manieră confuză, lăsându-se purtați de val, așa că nu au avut niciodată o viață creștină normală; mai mult decât atât, nu au avut niciodată relații personale normale, cu atât mai puțin o relație normală cu Dumnezeu. De aici se poate vedea că dificultățile și lacunele omului sunt numeroase, ca și alte lucruri care pot împiedica voia lui Dumnezeu. Acest lucru este suficient ca să demonstreze că omul nu a ajuns încă pe calea cea dreaptă a credinței în Dumnezeu, nici nu a intrat în adevărata experiență a vieții omenești. Așadar, ce înseamnă a ajunge pe calea cea dreaptă a credinței în Dumnezeu? Să pășești pe calea cea dreaptă înseamnă că poți să-ți liniștești oricând inima înaintea lui Dumnezeu și să participi la o părtășie normală cu Dumnezeu, ajungând treptat să știi ce lipsuri are omul și câștigând încetul cu încetul o cunoaștere mai profundă a lui Dumnezeu. Prin aceasta, duhul tău dobândește în fiecare zi noi perspective și o nouă luminare; râvna ta crește, cauți să pătrunzi în adevăr și, în fiecare zi, există o nouă lumină și o nouă înțelegere. Prin această cale, te eliberezi treptat de sub influența Satanei și crești în viața ta. Oamenii ca aceștia au intrat pe calea cea dreaptă. Evaluează-ți experiențele concrete și examinează calea pe care ai urmat-o în credința ta în Dumnezeu: când compari aceste lucruri cu ce s-a descris mai sus, ți se pare că ești pe calea cea dreaptă? În ce privințe te-ai eliberat din robia Satanei și de sub influența lui? Dacă încă nu ai pășit pe calea cea dreaptă, atunci legăturile tale cu Satana încă nu au fost tăiate. Astfel stând lucrurile, te va conduce căutarea ta de a-L iubi pe Dumnezeu la o iubire autentică, neîmpărțită și pură? Spui că iubirea ta față de Dumnezeu e neclintită și din toată inima, dar totuși, nu te-ai eliberat din robia Satanei. Nu încerci să-L păcălești pe Dumnezeu? Dacă îți dorești să atingi o stare în care iubirea ta față de Dumnezeu să nu fie alterată și îți dorești să fii pe deplin câștigat de El și să te numeri printre oamenii Împărăției, atunci, trebuie să o iei mai întâi pe calea cea dreaptă a credinței în Dumnezeu.


Omul corupt este incapabil să-L reprezinte pe Dumnezeu

Omul a trăit dintotdeauna sub vălul influenței întunericului, a fost ținut în robie de influența Satanei, incapabil să scape, iar firea lui, după ce a fost supusă lucrării Satanei, devine din ce în ce mai coruptă. Se poate spune că omul a trăit dintotdeauna în mijlocul firii lui corupte satanice și că este incapabil să-L iubească pe Dumnezeu cu adevărat. În această situație, dacă omul dorește să-L iubească pe Dumnezeu, trebuie să se elibereze de neprihănirea de sine, de înfumurare, de aroganță, îngâmfare și altele asemenea – de tot ce aparține firii Satanei. În caz contrar, iubirea lui este o iubire alterată, o iubire satanică și una care sub nicio formă nu poate primi aprobarea lui Dumnezeu. Nimeni nu este capabil să-L iubească pe Dumnezeu cu adevărat fără a fi direct desăvârșit, rupt, emondat, disciplinat, certat și rafinat de Duhul Sfânt. Dacă spui că o parte din firea ta Îl reprezintă pe Dumnezeu și că, prin urmare, ești capabil să-L iubești cu adevărat pe Dumnezeu, atunci ești o persoană ale cărei cuvinte sunt arogante și ești aberant. Asemenea oameni sunt arhangheli! Natura înnăscută a omului nu este capabilă să-L reprezinte nemijlocit pe Dumnezeu; el trebuie să se elibereze de natura sa înnăscută prin desăvârșirea de către Dumnezeu și doar atunci – arătând considerație față de intențiile lui Dumnezeu, satisfăcându-I intențiile și, mai mult, experimentând lucrarea Duhului Sfânt – poate fi recunoscut de Dumnezeu ceea ce trăiește el. Nicio persoană care trăiește în trup nu Îl poate reprezenta nemijlocit pe Dumnezeu, decât dacă este cineva folosit de Duhul Sfânt. Cu toate acestea, nici măcar în cazul unei astfel de persoane nu se poate spune că firea sa și ceea ce trăiește Îl reprezintă întru totul pe Dumnezeu; se poate spune doar că ceea ce trăiește este călăuzit de Duhul Sfânt. Firea unei astfel de persoane nu Îl poate reprezenta pe Dumnezeu.

Cu toate că firea omului este predeterminată de Dumnezeu – acest lucru este incontestabil și poate fi considerat unul pozitiv – ea a fost supusă lucrării Satanei și, astfel, întreaga fire a omului este firea Satanei. Unii oameni spun că firea lui Dumnezeu este să facă lucrurile într-un mod clar și direct, spunându-le pe nume, că aceasta se manifestă și în ei și că și personalitatea lor e astfel și, așadar, spun că firea lor Îl reprezintă pe Dumnezeu. Ce fel de persoane sunt acestea? Poate firea coruptă satanică să-L reprezinte pe Dumnezeu? Oricine spune că firea sa Îl reprezintă pe Dumnezeu Îl hulește pe Dumnezeu și aduce o insultă Duhului Sfânt! Metoda prin care lucrează Duhul Sfânt arată că lucrarea lui Dumnezeu pe pământ este doar lucrarea de cucerire. Prin urmare, multele firi corupte satanice ale omului încă nu au fost curățite, ceea ce trăiește el este tot chipul Satanei, este ceea ce omul crede a fi bun și reprezintă faptele sale trupești; mai precis, îl reprezintă pe Satana și nu Îl poate reprezenta sub nicio formă pe Dumnezeu. Chiar dacă cineva Îl iubește deja pe Dumnezeu în măsura în care se poate bucura de o viață ca în rai pe pământ, dacă poate rosti astfel de cuvinte precum „Dumnezeule! Nu Te pot iubi îndeajuns” și chiar dacă a atins cea mai înaltă sferă, tot nu se poate spune că Îl trăiește sau că Îl reprezintă pe Dumnezeu, întrucât esența omului este diferită de cea a lui Dumnezeu, iar omul nu Îl poate trăi niciodată pe Dumnezeu și cu atât mai puțin nu poate deveni Dumnezeu. Ceea ce trăiește omul sub călăuzirea Duhului Sfânt este în concordanță doar cu ceea ce Dumnezeu îi cere omului.

Toate acțiunile și faptele Satanei se manifestă în om. Astăzi, toate acțiunile și faptele omului sunt o exprimare a Satanei, neputându-L reprezenta, prin urmare, pe Dumnezeu. Omul este întruchiparea Satanei, iar firea omului nu poate reprezenta firea lui Dumnezeu. Unii oameni au o personalitate bună; Dumnezeu poate face unele lucruri prin personalitatea unor astfel de oameni, iar lucrurile pe care aceștia le înfăptuiesc sunt călăuzite de Duhul Sfânt. Cu toate acestea, firea lor nu-L poate reprezenta pe Dumnezeu. Lucrând asupra lor, Dumnezeu nu face decât să se folosească de ceea ce există deja în interiorul lor și să extragă din „materialul” aflat la dispoziție. Fie vorba de profeții din vremurile trecute sau de cei folosiți de Dumnezeu, nimeni nu Îl poate reprezenta nemijlocit. Oamenii ajung cu toții să-L iubească pe Dumnezeu doar forțați fiind de împrejurări și nici măcar unul nu se străduiește să coopereze în baza voinței proprii. Ce sunt lucrurile pozitive? Tot ceea ce vine direct de la Dumnezeu este pozitiv; firea omului a fost, totuși, supusă lucrării Satanei și nu Îl poate reprezenta pe Dumnezeu. Doar iubirea, hotărârea de a suferi, dreptatea, supunerea, smerenia și ascunderea Dumnezeului întrupat Îl reprezintă nemijlocit pe Dumnezeu. Asta pentru că, atunci când El a venit, a venit fără o natură păcătoasă și direct de la Dumnezeu, fără să fi fost supus lucrării Satanei. Isus are doar asemănarea trupului păcătos și nu reprezintă păcatul; prin urmare, acțiunile, faptele și cuvintele Sale de dinaintea îndeplinirii lucrării Sale prin răstignire (inclusiv cele din momentul răstignirii Sale) Îl reprezintă toate nemijlocit pe Dumnezeu. Exemplul lui Isus este suficient pentru a dovedi că niciun om a cărui natură este păcătoasă nu Îl poate reprezenta pe Dumnezeu și că păcatul omului îl reprezintă pe Satana. Cu alte cuvinte, păcatul nu Îl reprezintă pe Dumnezeu și Dumnezeu este fără de păcat. Chiar și lucrarea pe care Duhul Sfânt o face asupra omului poate fi considerată doar călăuzită de Duhul Sfânt și nu se poate spune că a fost îndeplinită de om în numele lui Dumnezeu. În ceea ce-l privește pe om, însă, nici păcatele sale și nici firea sa nu Îl reprezintă pe Dumnezeu. Uitându-ne la lucrarea săvârșită de Duhul Sfânt asupra omului din trecut și până astăzi, omul are tot ceea ce trăiește doar pentru că Duhul Sfânt a lucrat asupra lui. Foarte puțini sunt în stare să trăiască adevărul după ce Duhul Sfânt i-a emondat și i-a disciplinat. Cu alte cuvinte, este prezentă doar lucrarea Duhului Sfânt; cooperarea omului lipsește. Este limpede acum? Așa stând lucrurile, cum vei face tot posibilul să cooperezi cu El și să-ți îndeplinești datoria atunci când Duhul Sfânt lucrează?


Slujirea religioasă trebuie desființată

De când Dumnezeu Și-a început lucrarea în univers, El a predestinat mulți oameni să-L slujească, inclusiv pe cei din toate categoriile sociale, cu scopul ca intențiile Sale să fie satisfăcute și ca lucrarea Sa pe pământ să fie dusă la bun sfârșit fără probleme – acesta este scopul lui Dumnezeu în alegerea oamenilor care să-L slujească. Fiecare persoană care Îl slujește pe Dumnezeu ar trebui să înțeleagă această intenție a Sa. Prin această lucrare a lui Dumnezeu, oamenii văd cu mai mare claritate înțelepciunea și atotputernicia Sa, precum și principiile lucrării Sale pe pământ. Într-o manieră practică, Dumnezeu a venit pe pământ pentru a-Și face lucrarea și a interacționa cu oamenii, astfel încât ei să-I poată cunoaște faptele mai clar. Astăzi, voi – acest grup de oameni – sunteți norocoși să-L slujiți pe Dumnezeul practic. Aceasta este o binecuvântare incalculabilă pentru voi – este cu adevărat înălțarea voastră de către Dumnezeu. În selectarea unei persoane pentru a-L sluji, Dumnezeu are întotdeauna propriile Sale principii. Nu este absolut deloc cazul, așa cum își imaginează oamenii că ar fi, ca o persoană să-L poată sluji pe Dumnezeu atât timp cât are entuziasm. Astăzi, voi vedeți că toți cei care slujesc înaintea lui Dumnezeu o fac datorită călăuzirii lui Dumnezeu și că ei au lucrarea Duhului Sfânt și sunt oameni care urmăresc adevărul. Acestea sunt condițiile minime pentru toți cei care Îl slujesc pe Dumnezeu.

A-L sluji pe Dumnezeu nu este o sarcină simplă. Cei a căror fire coruptă rămâne neschimbată nu pot niciodată să Îl slujească pe Dumnezeu. Dacă firea ta nu a fost judecată și mustrată de cuvintele lui Dumnezeu, atunci firea ta încă îl reprezintă pe Satana, ceea ce demonstrează că slujirea de către tine a lui Dumnezeu este doar oferirea bunelor tale intenții personale, că slujirea ta se bazează pe natura ta satanică. Tu Îl slujești pe Dumnezeu potrivit caracterului tău firesc și preferințelor tale personale. Mai mult, gândești mereu că lucrurile pe care ești dispus să le faci sunt încântătoare pentru Dumnezeu și că lucrurile pe care nu îți dorești să le faci sunt cele pe care Dumnezeu le detestă; lucrezi în conformitate deplină cu propriile preferințe. Se poate numi aceasta slujire a lui Dumnezeu? În ultimă instanță, în viața-fire pe care o ai nu va avea loc nici cea mai mică schimbare; în schimb, slujirea ta o va face și mai încăpățânată, astfel înrădăcinându-ți profund firea coruptă și, drept urmare, în tine se vor forma reguli despre slujirea lui Dumnezeu care, în principal, se bazează pe caracterul tău, și experiență rezultată din slujirea potrivit firii tale. Acestea sunt experiența și lecțiile omului. Este filosofia omului pentru interacțiunile lumești. Oamenii de acest fel sunt farisei și oficiali religioși. Dacă nu se trezesc și nu se pocăiesc acum, atunci cu siguranță vor deveni hristoșii falși și antihriștii care îi induc pe oameni în eroare în zilele de pe urmă. Hristoșii falși și antihriștii despre care s-a vorbit se vor ridica din rândul unor astfel de oameni. Dacă aceia care Îl slujesc pe Dumnezeu sunt călăuziți de propriul lor caracter și acționează potrivit voinței lor proprii, riscă să fie eliminați în orice clipă. Cei care se bazează pe numeroșii lor ani de experiență în slujirea lui Dumnezeu ca să câștige inimile altora de partea lor, să le facă morală și să îi constrângă și să se înalțe – și care nu se pocăiesc niciodată, care nu-și mărturisesc păcatele niciodată și care nu renunță niciodată la beneficiile statutului – acești oameni vor cădea înaintea lui Dumnezeu. Ei sunt de același fel ca Pavel, prevalându-se în mod abuziv de vechimea lor și dominându-i pe alții cu acreditările lor. Dumnezeu nu desăvârșește astfel de oameni. O astfel de slujire constituie o perturbare a lucrării lui Dumnezeu. Oamenii se agață mereu de ce e vechi. Se agață de noțiunile trecutului, de tot ce provine din vremuri apuse. Acesta este un mare obstacol în calea slujirii lor. Dacă nu scapi de ele, aceste lucruri îți vor distruge întreaga viață. Chiar dacă îți rupi picioarele alergând de colo-colo, îţi rupi spatele muncind sau ești chiar martirizat de dragul de a-L „sluji” pe Dumnezeu, El nu te va aproba câtuși de puțin. Dimpotrivă: va spune că ești un răufăcător.

Începând de azi, Dumnezeu va desăvârși în mod oficial pe cei care nu au noțiuni religioase, care sunt dispuși să își lase deoparte vechiul lor sine și care I se supun sincer lui Dumnezeu. El îi va desăvârși pe cei care tânjesc după cuvintele lui Dumnezeu. Acești oameni ar trebui să se ridice și să Îl slujească pe Dumnezeu. În Dumnezeu este o abundență nesfârșită și o înțelepciune nemărginită. Lucrarea Sa uimitoare și cuvintele Sale prețioase așteaptă să fie apreciate de un număr mai mare de oameni. După cum stau lucrurile, celor cu noțiuni religioase, celor care fac uz de vechimea lor și celor care nu-și pot pune deoparte sinele le este greu să accepte aceste lucruri noi. Duhul Sfânt nu are nicio ocazie de a-i desăvârși pe acești oameni. Dacă cineva nu are hotărârea de a se supune și nu însetează după cuvintele lui Dumnezeu, atunci această persoană nu are cum să accepte aceste lucruri noi; va deveni pur și simplu din ce în ce mai răzvrătită, din ce în ce mai șireată și, astfel, va sfârși pe calea greșită. În lucrarea pe care o face la momentul de față, Dumnezeu va ridica mai mulți oameni care Îl iubesc cu adevărat și care pot primi noua lumină, iar El îi va doborî complet pe oficialii religioși care se prevalează în mod abuziv de vechimea lor; El nu vrea pe niciunul dintre asemenea oameni care se împotrivesc cu încăpățânare schimbării. Vrei să fii unul dintre acești oameni? Îți îndeplinești slujirea potrivit propriilor tale preferințe sau conform cu ceea ce îți cere Dumnezeu? Trebuie să fii conștient de acest lucru de unul singur. Ești tu un oficial religios sau ești un nou-născut pe care Dumnezeu îl desăvârșește? Câtă slujire de-a ta este aprobată de Duhul Sfânt? Câtă slujire de-a ta nu va fi absolut deloc amintită de Dumnezeu? Cât de mare e schimbarea din viața ta care a avut loc ca rezultat al tuturor anilor tăi de slujire? Îți sunt clare toate lucrurile acestea? Dacă ai într-adevăr credință, atunci vei renunța la toate noțiunile tale religioase vechi, de dinainte, și Îl vei sluji pe Dumnezeu mai bine, într-un fel nou. Nu este prea târziu să te ridici acum. Vechile noțiuni religioase pot face omul să-și piardă întreaga viață. Experiența pe care o acumulează o persoană o poate face să se îndepărteze de Dumnezeu și să se bazeze pe sine însăși pentru a face lucruri. Dacă nu lași aceste lucruri deoparte, ele vor deveni obstacole în calea creșterii vieții tale. Dumnezeu îi desăvârșește întotdeauna pe cei care Îl slujesc și nu îi elimină cu una, cu două. Dacă vei accepta cu adevărat judecata și mustrarea cuvintelor lui Dumnezeu, dacă vei putea lăsa laoparte practicile și reglementările tale religioase din trecut și vei înceta să mai folosești noțiunile tale religioase anterioare ca măsură pentru cuvintele de astăzi ale lui Dumnezeu, numai atunci vei avea vreo perspectivă despre care să vorbești. Dar dacă te agăți de lucrurile vechi din trecut, dacă încă le prețuiești, atunci cu niciun chip nu poți fi mântuit. Dumnezeu nu bagă în seamă asemenea oameni. Dacă ești cu adevărat dispus să fii desăvârșit, atunci trebuie să te decizi să renunți pe deplin la orice lucru din trecut. Chiar dacă ceea ce s-a înfăptuit înainte a fost corect, chiar dacă a fost înfăptuit de Dumnezeu, tot trebuie să le poți pune pe toate deoparte și să nu te mai agăți de ele. Chiar dacă a fost indubitabil lucrarea Duhului Sfânt, făcută direct de Duhul Sfânt, azi trebuie să o lași deoparte. Nu trebuie să te agăți de ea. Aceasta este ceea ce îți cere Dumnezeu. Totul trebuie reînnoit. În lucrarea lui Dumnezeu și în cuvintele lui Dumnezeu, El nu face în mod unitar nicio referire la lucrurile vechi din trecut, nu răsfoiește paginile trecutului; Dumnezeu este un Dumnezeu mereu nou și niciodată vechi, iar El nu Se agață nici de propriile Sale cuvinte din trecut – ceea ce arată că Dumnezeu nu respectă nicio reglementare. Așadar, dacă tu, ca ființă omenească, te agăți întotdeauna de lucrurile din trecut și refuzi să renunți la ele și le aplici rigid ca pe un șablon, dar Dumnezeu nu lucrează folosind mijloacele de dinainte, atunci nu sunt perturbatoare cuvintele și faptele tale? Nu sunt ele potrivnice lui Dumnezeu? Ești dispus să îți lași întreaga viață să devină praf și pulbere din cauza acestor lucruri vechi? Aceste lucruri vechi vor face din tine o persoană care perturbă lucrarea lui Dumnezeu – o astfel de persoană vrei să fii? Dacă într-adevăr nu-ți dorești asta, atunci oprește-te imediat din ceea ce faci și întoarce-te; ia-o din nou de la capăt. Dumnezeu nu Își va aminti de slujirea ta din trecut.


În credința ta în Dumnezeu ar trebui să I te supui lui Dumnezeu

De ce anume crezi în Dumnezeu? Majoritatea oamenilor sunt încă dezorientați când vine vorba de această întrebare și au întotdeauna două puncte de vedere total diferite despre Dumnezeul practic și despre Dumnezeul din ceruri. Aceasta arată că omul crede în Dumnezeu nu pentru a I se supune, ci pentru a primi anumite beneficii sau pentru a scăpa de suferința pe care o aduce dezastrul; numai atunci este el oarecum supus. Acest gen de supunere este condiționat – propria perspectivă este condiția prealabilă a supunerii lui; se supune pentru că nu are nicio alternativă. Așadar, mai exact, de ce crezi în Dumnezeu? Dacă este doar de dragul perspectivelor și al sorții tale, atunci ar fi mai bine dacă n-ai crede în El. O astfel de credință înseamnă să te amăgești, să te reasiguri și să te admiri pe tine însuți. În cazul în care credința ta nu este construită pe temelia supunerii față de Dumnezeu, atunci, în cele din urmă, vei fi pedepsit pentru că I te-ai opus. Toți cei care nu caută să I se supună lui Dumnezeu în credința lor sunt oameni care I se opun lui Dumnezeu. Dumnezeu îi cere omului să caute adevărul, să fie însetat după cuvintele Sale, să mănânce și să bea cuvintele Lui și să le pună în practică, toate acestea pentru a reuși să I se supună lui Dumnezeu. Dacă aceasta este adevărata ta intenție, atunci Dumnezeu sigur te va înălța și sigur îți va arăta bunăvoință. Acest lucru este indubitabil și de neschimbat. Dacă intenția ta nu este să I te supui lui Dumnezeu și ai alte scopuri, atunci tot ceea ce spui și faci – chiar și rugăciunile tale către Dumnezeu și, mergând și mai departe, fiecare mișcare a ta – va fi potrivnic Lui. Chiar dacă vorbele tale sunt amabile și tu ai un comportament blând, chiar dacă toate mișcările și expresiile tale le par altora cuviincioase, ca și cum tu ai fi o persoană supusă, când vine vorba de intențiile și părerile tale asupra credinței în Dumnezeu, fiecare dintre acțiunile tale se opune lui Dumnezeu, face rău. Oamenii care par ascultători precum oile, dar ale căror inimi adăpostesc intenții rele, sunt lupi îmbrăcați în piei de oaie și cei care Îi aduc o ofensă lui Dumnezeu în mod direct. Dumnezeu nu va cruța pe niciunul dintre ei, iar Duhul Sfânt îl va dezvălui pe fiecare dintre ei. Toată lumea va vedea că toți aceia care sunt ipocriți vor fi cu siguranță disprețuiți și respinși de Duhul Sfânt. Nu-ți pierde răbdarea: Dumnezeu Se va socoti cu fiecare dintre aceștia și îl va elimina pe fiecare în parte.

Dacă nu poți accepta lumina cea nouă de la Dumnezeu și, când nu poți vedea clar ce face Dumnezeu astăzi, nu cauți sau chiar te îndoiești de aceste lucruri, le judeci, le scrutezi și analizezi, atunci nu ești cineva care are de gând să I se supună lui Dumnezeu. Dacă, atunci când apare lumina din prezent, tu totuși pui preț pe lumina de ieri și te opui noii lucrări a lui Dumnezeu, atunci nu ești nimic mai mult decât un absurd – ești unul dintre aceia care I se opun în mod voit lui Dumnezeu. Cheia supunerii față de Dumnezeu este acceptarea celei mai noi lumini și capacitatea de a o accepta și de a o pune în practică. Numai aceasta este adevărata supunere. Cei care nu au hotărârea de a tânji după Dumnezeu sunt incapabili să I se supună în mod voit și nu pot decât să I se opună lui Dumnezeu, deoarece sunt mulțumiți cu situația actuală. Omul nu poate să I se supună lui Dumnezeu fiindcă este stăpânit de cele de dinainte. Lucrurile de până atunci au generat în om tot felul de noțiuni și diverse închipuiri despre Dumnezeu, iar acestea au devenit chipul lui dumnezeu în mintea lui. Astfel, el crede în propriile noțiuni și în standardele imaginației lui. Dacă Îl compari pe Dumnezeul care face lucrare practică astăzi cu dumnezeul din imaginația ta, atunci credința ta vine de la Satana și se bazează pe preferințele tale – Dumnezeu nu dorește o astfel de credință. Indiferent cât sunt de înalte acreditările lor și indiferent de consumările lor – chiar dacă au consumat o viață întreagă de eforturi lucrând pentru El și au mers până într-acolo încât au devenit chiar și martiri – Dumnezeu nu aprobă pe nimeni cu o asemenea credință. Doar le oferă puțin har și le îngăduie să se bucure de acesta pentru o vreme. Astfel de oameni sunt incapabili de a pune adevărul în practică. Duhul Sfânt nu lucrează asupra lor și Dumnezeu îl va elimina pe fiecare pe rând. Bătrâni și tineri deopotrivă, cei care nu I se supun lui Dumnezeu în credința lor și au intenții greșite sunt cei care se opun și perturbă și astfel de oameni vor fi eliminați fără nicio îndoială de Dumnezeu. Cei care nu au nici cea mai mică supunere față de Dumnezeu, care doar recunosc numele Lui și au un fel de simțământ al abordabilității și frumuseții lui Dumnezeu, dar nu țin ritmul cu pașii Duhului Sfânt și nu se supun lucrării și cuvintelor din prezent ale Duhului Sfânt – astfel de oameni trăiesc în mijlocul harului lui Dumnezeu și nu pot fi câștigați sau desăvârșiți de El. Dumnezeu desăvârșește oamenii prin supunerea lor, prin faptul că mănâncă, beau și se bucură de cuvintele lui Dumnezeu și prin suferința și rafinarea din viețile lor. Numai printr-o astfel de credință se pot schimba firile oamenilor și numai atunci pot ei să ajungă la adevărata cunoaștere a lui Dumnezeu. A nu te mulțumi doar cu viața în mijlocul harului lui Dumnezeu, a tânji după adevăr în mod activ și a-l căuta în mod activ și a urmări să fii câștigat de Dumnezeu – aceasta înseamnă a I te supune lui Dumnezeu în mod conștient și acesta este întocmai tipul de credință pe care îl vrea El. Oamenii care nu fac nimic mai mult decât să se bucure de harul lui Dumnezeu nu pot fi desăvârșiți sau schimbați; ei nu pot avea decât o supunere, evlavie, dragoste și răbdare superficiale. Aceia care doar se bucură de harul lui Dumnezeu nu pot să-L cunoască cu adevărat pe Dumnezeu și, chiar și atunci când Îl cunosc pe Dumnezeu, cunoașterea lor este superficială, iar ei spun lucruri precum „Dumnezeu îl iubește pe om” sau „Dumnezeu are milă față de om”. Aceasta nu reprezintă viața oamenilor și nu înseamnă că oamenii Îl cunosc cu adevărat pe Dumnezeu. Dacă, atunci când cuvintele lui Dumnezeu îi rafinează sau atunci când încercările Lui vin asupra lor, oamenii nu I se pot supune lui Dumnezeu – dacă, în loc de aceasta, ei devin îndoielnici și chiar cad – atunci ei nu sunt câtuși de puțin supuși. În ei există multe reguli și restricții în privința credinței în Dumnezeu și chiar experiențe de lungă durată pe care le-au căpătat în urma multor ani de credință sau diverse reglementări care consideră Biblia principiul lor. Ar putea niște oameni ca aceștia să I se supună lui Dumnezeu? Acești oameni sunt plini de lucruri omenești – cum ar putea ei să I se supună lui Dumnezeu? „Supunerea” lor se bazează pe preferințele personale – Și-ar dori Dumnezeu o supunere ca aceasta? Aceasta nu este supunerea față de Dumnezeu, ci respectarea reglementărilor; este mulțumirea și liniștirea lor. Dacă tu spui că aceasta este supunere față de Dumnezeu, nu cumva hulești împotriva Lui? Ești un faraon egiptean. Faci rău și te angajezi în mod voit în lucrarea de opunere față de Dumnezeu – așa vrea Dumnezeu să slujești? Cel mai bine ar fi să te grăbești să te căiești și să încerci să devii oarecum conștient de sine. Dacă nu reușești, mai bine ai pleca acasă; aceasta ți-ar face mai mult bine decât pretinsa ta „slujire a lui Dumnezeu”. Nu ai tulbura, nici nu ai perturba; ți-ai cunoaște locul și ai trăi bine – nu ar fi mai bine? Și nu te-ai opune lui Dumnezeu și nu ai fi pedepsit!


Promisiunile către cei care sunt desăvârșiți

Care este calea prin care Dumnezeu îl desăvârșește pe om? Ce aspecte include ea? Ești dispus să fii desăvârșit de Dumnezeu? Ești dispus să accepți judecata și mustrarea Lui? Ce știi despre aceste chestiuni? Dacă nu ai cunoștințe demne de menționat, atunci este dovada că încă nu cunoști lucrarea lui Dumnezeu, că nu ai fost deloc luminat de Duhul Sfânt. E imposibil ca astfel de oameni să fie desăvârșiți. Lor li se dă doar o cantitate mică de har de care să se bucure pentru scurt timp și care nu va dura îndelung. Oamenii nu pot fi desăvârșiți de Dumnezeu dacă doar se bucură de harul Său. Unii sunt mulțumiți cu pacea și bucuria trupului, cu o viață ușoară, fără necazuri sau nenorociri, când întreaga lor familie trăiește în armonie, fără dezacorduri sau certuri – și pot chiar să creadă că doar aceasta este binecuvântarea lui Dumnezeu. De fapt, este doar harul lui Dumnezeu. Nu trebuie să fiți mulțumiți doar cu a vă bucura de harul lui Dumnezeu. Acest tip de gândire este foarte vulgar. Chiar dacă citești zilnic cuvintele lui Dumnezeu și te rogi în fiecare zi, iar spiritul tău simte o bucurie deosebită și este deosebit de împăcat, dacă, în cele din urmă, nu ai nimic de spus despre cunoștințele tale cu privire la Dumnezeu și la lucrarea Lui și nu ai experimentat nimic și dacă, oricât de mult din cuvântul lui Dumnezeu ai mâncat și ai băut, tot ceea ce simți este pacea și bucuria spirituale și că al lui Dumnezeu cuvânt este nemăsurat de dulce, de parcă nu te poți bucura îndeajuns de el, dar nu ai niciun fel de experiență practică a cuvintelor lui Dumnezeu și ești total lipsit de realitatea cuvintelor Lui, atunci ce poți câștiga dintr-o astfel de credință în Dumnezeu? Dacă nu poți trăi esența cuvintelor lui Dumnezeu, atunci faptul că mănânci și bei aceste cuvinte, ca și rugăciunile tale, nu înseamnă decât credință religioasă. Astfel de oameni nu pot fi desăvârșiți de către Dumnezeu și nu pot fi câștigați de El. Oamenii câștigați de Dumnezeu sunt cei care urmăresc adevărul. Ceea ce Dumnezeu câștigă nu este trupul omului, nici lucrurile care-i aparțin, ci acea parte din el care-I aparține lui Dumnezeu. Prin urmare, când Dumnezeu desăvârșește oamenii, El nu le desăvârșește trupul, ci inimile, îngăduind inimilor oamenilor să fie câștigate de Dumnezeu; cu alte cuvinte, faptul că Dumnezeu îl desăvârșește pe om este, în esență, faptul că Dumnezeu desăvârșește inima omului, astfel încât aceasta să se poată întoarce la Dumnezeu și să-L poată iubi.

Trupul omului este făcut din carne și sânge. Nu servește niciunui scop ca Dumnezeu să câștige trupul omului, pentru că trupul omului este ceva care putrezește inevitabil și nu poate primi moștenirea Sa sau moșteni binecuvântările Sale. Dacă ar fi câștigat trupul omului și dacă doar acesta ar fi în acest curent, atunci, cu toate că omul ar fi în acest curent cu numele, inima lui ar aparține Satanei. Așa stând lucrurile, nu numai că oamenii ar fi incapabili să devină manifestarea lui Dumnezeu, ci ar și deveni povara Sa, iar alegerea oamenilor de către Dumnezeu ar deveni astfel un lucru lipsit de sens. Cei pe care Dumnezeu intenționează să-i desăvârșească vor moșteni cu toții binecuvântările lui Dumnezeu și vor primi moștenirea Lui. Adică, ei acceptă ceea ce are Dumnezeu și ceea ce este, astfel încât asta să devină ceea ce au înăuntrul lor; ei au toate cuvintele lui Dumnezeu lucrate în ei; și indiferent de ceea ce este Dumnezeu, ei sunt capabili să accepte totul exact așa cum este. Astfel, ei trăiesc adevărul. Acesta este felul de persoană desăvârșită de Dumnezeu și câștigată de Dumnezeu. Numai un astfel de om e îndreptățit să moștenească binecuvântările dăruite de Dumnezeu:

1. Să primească întreaga dragoste a lui Dumnezeu.

2. Să acționeze în conformitate cu intențiile lui Dumnezeu în toate lucrurile.

3. Să câștige călăuzirea lui Dumnezeu, să trăiască în iluminarea lui Dumnezeu și să câștige luminarea de la Dumnezeu.

4. Să trăiască pe pământ imaginea pe care o iubește Dumnezeu; să fie ca Petru, care L-a iubit pe Dumnezeu cu adevărat, care a fost răstignit pentru Dumnezeu și vrednic să moară pentru a răsplăti dragostea lui Dumnezeu; să aibă aceeași slavă ca Petru.

5. Să fie iubit, stimat și admirat de toți pe pământ.

6. Să biruiască robia morții și a Infernului în fiecare aspect, fără a-i da nicio posibilitate Satanei să-și facă lucrarea, să fie ocupat de Dumnezeu, să trăiască având un spirit proaspăt și plin de viață și să nu simtă că s-a săturat.

7. Să aibă un simțământ inefabil de exaltare și de entuziasm în orice clipă din viață, de parcă ar fi asistat la venirea zilei slavei lui Dumnezeu.

8. Să dobândească slava împreună cu Dumnezeu și să aibă o înfățișare asemenea celor sfinți preaiubiți ai lui Dumnezeu.

9. Să devină ceea ce Dumnezeu iubește pe pământ, adică un fiu iubit al lui Dumnezeu.

10. Să-și schimbe forma și să se înalțe cu Dumnezeu la al treilea Cer, depășind condiția trupului.

Doar oamenii care pot moșteni binecuvântările lui Dumnezeu sunt desăvârșiți și câștigați de Dumnezeu. Ai câștigat ceva până în clipa de față? În ce măsură te-a desăvârșit Dumnezeu? Dumnezeu nu desăvârșește omul la întâmplare; desăvârșirea omului de către El este condiționată și are rezultate clare, vizibile. Nu e așa cum își închipuie omul, că atât timp cât are credință în Dumnezeu, poate fi desăvârșit și câștigat de Dumnezeu și că poate moșteni pe pământ binecuvântările lui Dumnezeu și primi moștenirea lui Dumnezeu. Asemenea lucruri sunt extrem de dificile – ca să nu mai vorbim de schimbarea formei oamenilor. În prezent, ceea ce ar trebui să urmăriți în principal este să fiți desăvârșiți de Dumnezeu în toate lucrurile, să fiți desăvârșiți de El prin toți oamenii, toate evenimentele și lucrurile cu care vă confruntați și să aveți lucrat în voi de către Dumnezeu mai mult din ceea ce El este. Voi trebuie să primiți mai întâi moștenirea lui Dumnezeu pe pământ; numai atunci veți fi îndreptățiți să moșteniți binecuvântări mai multe și mai mari de la El. Toate acestea sunt lucruri pe care ar trebui să le urmăriți și pe care ar trebui să le înțelegeți înainte de orice altceva. Cu cât veți urmări mai mult să fiți desăvârșiți de Dumnezeu în toate, cu atât mai mult veți fi capabili să vedeți mâna lui Dumnezeu în toate; ca urmare, veți urmări activ să pătrundeți în ființa cuvântului lui Dumnezeu și să pătrundeți în realitatea cuvântului Său prin diferite perspective și în diferite chestiuni. Nu vă puteți mulțumi cu astfel de stări negative, cum ar fi doar să nu comiteți păcate sau să nu aveți noțiuni ori filosofii pentru interacțiuni lumești și nici voință omenească. Dumnezeu îl desăvârșește pe om în nenumărate feluri; există o posibilitate de a fi desăvârșit în toate privințele, iar El te poate desăvârși nu numai în aspectele pozitive, ci și în cele negative, pentru a face mai îmbelșugat ceea ce câștigi. Zi de zi există oportunități de a fi desăvârșit și ocazii de a fi câștigat de Dumnezeu. După ce ai experimentat astfel o perioadă, vei fi foarte schimbat și vei ajunge în mod firesc să înțelegi clar multe lucruri pe care nu le înțelegeai înainte. Nu va mai fi nevoie de învățăminte de la alții; fără să-ți dai seama, Dumnezeu te va lumina astfel încât să primești luminare în toate lucrurile și să pătrunzi în toate detaliile experiențelor tale. Dumnezeu te va călăuzi negreșit, astfel încât să nu cotești nici la stânga, nici la dreapta, și așa vei păși pe calea de a fi desăvârșit de către El.

A fi desăvârșit de Dumnezeu nu se poate limita la desăvârșirea prin a mânca și a bea cuvântul lui Dumnezeu. Experimentarea lucrurilor în acest mod ar fi prea unilaterală și ar include prea puțin, și ar putea doar să limiteze omul la o sferă de acțiune foarte mică. În acest caz, omul ar fi lipsit de o mare parte din hrana spirituală necesară. Dacă doriți să fiți desăvârșiți de Dumnezeu, trebuie să învățați cum să experimentați în toate privințele și să fiți capabili să dobândiți luminare în tot ceea ce vi se întâmplă. Fie că e bun, fie că e rău, ar trebui să-ți aducă foloase și nu ar trebui să te facă negativ. Indiferent de situație, ar trebui să fii capabil să observi lucrurile stând de partea lui Dumnezeu și nu să le analizezi sau să le studiezi din perspectiva omului. (Aceasta ar fi o abatere în experiența ta). Dacă experimentezi lucrurile astfel, atunci inima ta va fi plină de poverile vieții tale; vei trăi mereu în lumina înfățișării lui Dumnezeu și cel mai probabil nu vor exista abateri în practica ta. Astfel de oameni au un viitor strălucit înainte. Există atât de multe oportunități de a fi desăvârșiți de Dumnezeu. Totul depinde de faptul dacă sunteți oameni care-L iubesc cu adevărat pe Dumnezeu și dacă aveți hotărârea de a fi desăvârșiți de Dumnezeu, de a fi câștigați de El și de a moșteni binecuvântările Lui și de a primi moștenirea Lui. Simpla hotărâre nu este suficientă; trebuie să aveți multă cunoaștere, altfel, vor exista întotdeauna abateri în practica voastră. Dumnezeu este dispus să vă desăvârșească pe fiecare în parte. După cum stau lucrurile acum, deși majoritatea oamenilor au acceptat de foarte mult timp lucrarea lui Dumnezeu, ei s-au limitat la a se lăfăi pur și simplu în harul lui Dumnezeu și sunt dispuși doar să-I permită lui Dumnezeu să le dea un oarecare confort al trupului, însă nu sunt dispuși să primească revelații mai multe și mai înalte. Asta arată că inima omului este încă veșnic îndreptată către cele exterioare. Deși lucrarea omului, slujirea lui și inima lui iubitoare de Dumnezeu au mai puține impurități, în ceea ce privește substanța lăuntrică a omului și gândirea sa înapoiată, el tot caută necontenit pacea și bucuria trupului și nu-i pasă care ar putea fi condițiile și scopurile desăvârșirii omului de către Dumnezeu. Așadar, viețile majorității oamenilor sunt încă vulgare și decadente. Viețile lor nu s-au schimbat câtuși de puțin; pur și simplu, ei nu privesc credința în Dumnezeu ca pe o chestiune de importanță majoră, e ca și cum ar avea credință doar de dragul altora, acționând superficial și strecurându-se cu nepăsare, ducând o existență rușinoasă. Puțini sunt cei care sunt capabili să caute să pătrundă în cuvântul lui Dumnezeu în toate lucrurile, să câștige lucruri mai multe și mai îmbelșugate, să devină oameni mai bogați în casa de astăzi a lui Dumnezeu și să primească mai multe dintre binecuvântările lui Dumnezeu. De cauți să fii desăvârșit de Dumnezeu în toate lucrurile și ești capabil să moștenești ceea ce a promis Dumnezeu pe pământ, de cauți să fii luminat de Dumnezeu în toate lucrurile și nu lași anii să treacă pe lângă tine alene, aceasta este cea mai bună cale de a pătrunde în mod activ. Numai în acest fel vei fi calificat și îndreptățit să fii desăvârșit de Dumnezeu. Ești cu adevărat cineva care caută să fie desăvârșit de Dumnezeu? Ești cu adevărat cineva care este serios în toate? Ai același spirit al dragostei pentru Dumnezeu pe care îl avea Petru? Ai hotărârea să-L iubești pe Dumnezeu așa cum a făcut Isus? Ai avut credință în Isus timp de mulți ani; ai văzut cum L-a iubit Isus pe Dumnezeu? Este într-adevăr Isus Cel în care crezi? Tu crezi în Dumnezeul practic de astăzi; ai văzut cum Dumnezeul practic întrupat Îl iubește pe Dumnezeul din ceruri? Ai credință în Domnul Isus Hristos; asta deoarece răstignirea lui Isus pentru răscumpărarea omenirii și minunile pe care le-a înfăptuit El sunt adevăruri general acceptate. Cu toate acestea, credința omului nu vine din cunoașterea și înțelegerea adevărată a lui Isus Hristos. Tu crezi numai în numele de Isus, dar nu crezi în Duhul Lui, căci nu ții deloc seama de modul în care Isus Îl iubea pe Dumnezeu. Credința ta în Dumnezeu este mult prea naivă. Deși crezi în Isus de mulți ani, nu știi cum să-L iubești pe Dumnezeu. Nu te face asta cel mai mare neghiob din lume? Este dovada că ani de-a rândul ai mâncat degeaba „hrana Domnului Isus Hristos”. Nu numai că nu-Mi plac astfel de oameni, dar sunt încredințat că nici Domnului Isus Hristos – pe care tu Îl venerezi – nu I-ar plăcea. Cum să poată fi desăvârșiți astfel de oameni? Nu devii stacojiu de stânjeneală? Nu te simți rușinat? Mai ai îndrăzneala să dai ochii cu Domnul tău Isus Hristos? Înțelegeți cu toții semnificația a ceea ce am spus?


Cei răi cu siguranță vor fi pedepsiți

Cercetați-vă și vedeți dacă practicați dreptatea în lucrurile pe care le faceți și dacă acțiunile voastre rezistă în fața scrutării lui Dumnezeu: acesta este principiul conform căruia își văd de treburile lor aceia care cred în Dumnezeu. Voi veți fi numiți drepți pentru că sunteți capabili să-L mulțumiți pe Dumnezeu și pentru că acceptați grija și protecția lui Dumnezeu. În ochii lui Dumnezeu, toți cei care acceptă grija, protecția și desăvârșirea lui Dumnezeu și care sunt câștigați de către El sunt oameni drepți, iar El îi consideră prețioși. Cu cât acceptați mai mult cuvintele actuale ale lui Dumnezeu, cu atât mai mult veți putea înțelege și pricepe intențiile lui Dumnezeu și, prin urmare, veți putea să trăiți cuvintele lui Dumnezeu și să-I îndepliniți cerințele. Aceasta este însărcinarea dată de Dumnezeu vouă și ceea ce toți ar trebui să fiți în stare să realizați. Dacă vă folosiți noțiunile pentru a-L măsura și limita pe Dumnezeu, ca și cum El ar fi o statuie neschimbătoare din lut și dacă Îl limitați întru totul pe Dumnezeu la Biblie și Îl încadrați într-o sferă limitată a lucrării, acest lucru dovedește că L-ați condamnat pe Dumnezeu. Deoarece evreii din epoca Vechiului Testament L-au considerat pe Dumnezeu un idol cu o formă fixă pe care îl păstrau în inimile lor, ca și cum Dumnezeu ar fi putut fi numit doar Mesia și doar acela care era numit Mesia putea fi Dumnezeu, și pentru că oamenii L-au slujit pe Dumnezeu și I s-au închinat, ca și cum ar fi fost o statuie din lut (lipsită de viață), L-au răstignit pe cruce pe Isus din acea vreme, osândindu-L la moarte – Isus cel fără vină a fost, astfel, condamnat la moarte. Dumnezeu nu comisese nicio crimă, dar omul nu L-a cruțat și L-a condamnat insistent la moarte și, astfel, Isus a fost crucificat. Omul crede întotdeauna că Dumnezeu este neschimbător și Îl limitează în baza unei singure cărți, Biblia, ca și cum omul ar înțelege pe deplin gestionarea lui Dumnezeu, ca și cum omul ar ține în palmă tot ceea ce face Dumnezeu. Omenirea este extrem de absurdă, extrem de arogantă și toți oamenii au o înclinație spre a vorbi cu emfază. Indiferent cât de înaltă este cunoașterea ta despre Dumnezeu, Eu tot spun că nu Îl cunoști pe Dumnezeu, că te împotrivești cel mai mult lui Dumnezeu și că L-ai condamnat, pentru că ești total incapabil să te supui lucrării lui Dumnezeu și să pășești pe calea desăvârșirii de către Dumnezeu. De ce nu este Dumnezeu niciodată mulțumit de acțiunile omului? Deoarece omul nu Îl cunoaște niciodată pe Dumnezeu, pentru că are prea multe noțiuni și deoarece cunoașterea sa despre Dumnezeu nu corespunde în niciun fel realității, ci este plină de clișee și repetitivă, copiată mecanic și aplicată în mod rigid. Și astfel, venind pe pământ astăzi, Dumnezeu este răstignit încă o dată pe cruce de către om. Omenire crudă! Complicitatea și intriga, smulsul și înșfăcatul de la alții, fuga disperată după faimă și câștig, măcelul reciproc – când se vor încheia toate acestea? În ciuda sutelor de mii de cuvinte rostite de Dumnezeu, nimănui nu i-a venit mintea la cap. Oamenii acționează de dragul familiei, al fiilor și al fiicelor lor, pentru carieră, perspective, statut, orgoliu și bani, de dragul mâncării, hainelor, și trupului. Dar există vreun om ale cărui acțiuni să fie cu adevărat de dragul lui Dumnezeu? Chiar și printre cei care acționează de dragul lui Dumnezeu, există foarte puțini care Îl cunosc. Câți oameni nu acționează pentru propriile interese? Câți nu-i oprimă sau ostracizează pe alții pentru a-și apăra statutul? Și astfel, Dumnezeu a fost osândit de nenumărate ori prin forță la moarte și nenumărați judecători cruzi L-au condamnat pe Dumnezeu și L-au răstignit încă o dată pe cruce. Câți pot fi numiți oameni drepți deoarece acționează cu adevărat de dragul lui Dumnezeu?

E oare atât de ușor să fii desăvârșit înaintea lui Dumnezeu, astfel încât să devii om sfânt sau o persoană dreaptă? E adevărată afirmația conform căreia „nu există persoană dreaptă pe pământ, cei drepți nu se află pe lumea aceasta”. Atunci când veniți în fața lui Dumnezeu, gândiți-vă la ceea ce purtați, gândiți-vă la fiecare cuvânt, acțiune și mișcare, la toate gândurile și ideile voastre și chiar și la visurile pe care le aveți în fiecare zi – toate acestea sunt de dragul vostru. Nu este aceasta adevărata situație? „Dreptatea” nu înseamnă să dai pomană altora, nu înseamnă să-ți iubești aproapele ca pe tine însuți și nu înseamnă să te abții de la certuri sau dispute sau să nu jefuiești și să nu furi. Dreptatea înseamnă a primi însărcinarea dată de Dumnezeu ca pe o datorie și a te supune orchestrărilor și rânduielilor lui Dumnezeu ca pe vocația ta trimisă din ceruri, indiferent de timp sau loc, la fel ca tot ceea ce a fost săvârșit de Domnul Isus. Aceasta este dreptatea despre care a vorbit Dumnezeu. Faptul că Lot a putut fi numit drept se datorează faptului că i-a salvat pe cei doi îngeri trimiși de Dumnezeu, fără să se gândească la propriul câștig și la propria pierdere; se poate spune doar că ceea ce a făcut el atunci ar putea fi numit drept, dar el nu poate fi numit un om drept. Lot și-a dat cele două fiice în schimbul îngerilor doar pentru că L-a văzut pe Dumnezeu, dar nu tot comportamentul său din trecut a reprezentat dreptatea. Și, astfel, spun că „nu există oameni drepți pe acest pământ”. Printre cei care se află în curentul recuperării, nimeni nu poate fi numit o persoană dreaptă. Indiferent cât de bune sunt acțiunile tale, indiferent cât pari să cinstești numele lui Dumnezeu, nici lovindu-i sau înjurându-i pe ceilalți, nici jefuindu-i sau prădându-i pe alții, tot nu poți fi numit drept, pentru că de asta e capabilă o persoană normală. Acum, cel mai important lucru este că nu-L cunoști pe Dumnezeu. Se poate spune doar că, în prezent, ai un pic de umanitate normală, dar nu elementele dreptății despre care vorbește Dumnezeu și, astfel, nimic din ceea ce faci nu poate dovedi că-L cunoști pe Dumnezeu.

Înainte, când Dumnezeu era în cer, omul Îl trata pe Dumnezeu cu superficialitate în acțiunile sale. Astăzi, Dumnezeu a fost printre oameni de nenumărați ani – și nimeni nu știe asta. Totuși, oamenii Îl tratează tot cu superficialitate în acțiunile lor. Nu sunt oamenii mult prea înapoiați în gândirea lor? Sunt exact ca Iuda: înainte de venirea lui Isus, Iuda spunea minciuni ca să-i înșele pe frații și pe surorile lui și nu s-a schimbat nici măcar după ce a venit Isus; nu Îl cunoștea câtuși de puțin pe Isus și, în cele din urmă, L-a vândut. Nu s-a întâmplat acest lucru pentru că nu Îl cunoștea pe Dumnezeu? Dacă astăzi voi tot nu Îl cunoașteți pe Dumnezeu, atunci e posibil să deveniți un alt Iuda și, în urma acestui lucru, tragedia crucificării lui Isus în Epoca Harului, cu două mii de ani în urmă, va avea loc din nou. Nu credeți asta? Este o realitate! În prezent, majoritatea oamenilor se află într-o situație similară. Poate că este puțin prea devreme să spun asta, dar oamenii ca aceștia joacă toți rolul lui Iuda. Eu nu spun absurdități, ci Mă bazez pe fapte – iar tu trebuie să fii convins. Chiar dacă mulți oameni pretind că sunt umili, în inimile lor nu se află decât o baltă de apă stătută, un șanț cu apă urât mirositoare. Acum, în biserică sunt prea mulți ca aceștia, iar voi credeți că nu știu absolut nimic despre asta. Astăzi, Duhul Meu se ridică pentru Mine și Îmi aduce mărturie. Crezi că nu știu nimic? Credeți că nu înțeleg nimic din gândurile înșelătoare din inimile voastre, lucrurile pe care le păstrați în inimile voastre? Este atât de ușor să-I dați ordine lui Dumnezeu? Credeți că Îl puteți trata oricum doriți? În trecut, eram îngrijorat ca nu cumva să fiți constrânși, așa că am continuat să vă ofer libertatea, dar oamenii nu au apreciat bunătatea care le-a fost arătată, iar când li s-a dat un deget, ei au luat toată mâna. Întrebați printre voi: aproape niciodată n-am emondat pe nimeni și aproape niciodată n-am certat pe nimeni cu ușurință – totuși, motivațiile și noțiunile omului Îmi sunt foarte clare. Crezi că Dumnezeu Însuși, căruia Dumnezeu Îi aduce mărturie, este nesăbuit? În acest caz, spun că ești prea orb! Nu te voi expune, dar hai să vedem cam cât de corupt poți să devii. Să vedem dacă micile tale șiretlicuri inteligente te pot salva sau dacă silința ta de a-L iubi pe Dumnezeu te poate salva. Azi, nu te voi condamna; să așteptăm până când va veni timpul lui Dumnezeu pentru a vedea cum te va răsplăti El. Acum nu am timp de pălăvrăgeli cu tine și nu sunt dispus să-Mi întârzii lucrarea mai măreață doar din cauza ta. Un vierme ca tine nu este vrednic de timpul necesar lui Dumnezeu să îl emondeze – deci, să vedem cât de dezmățat poți să ajungi. Oamenii ca aceștia nu caută câtuși de puțin cunoașterea lui Dumnezeu, și nici nu au măcar un strop de inimă iubitoare de Dumnezeu, dar tot vor ca Dumnezeu să îi numească oameni drepți – nu este aceasta o glumă? Pentru că un număr mic de oameni sunt într-adevăr onești, Mă voi concentra doar pe a-i oferi continuu omului viață. Voi face doar ce ar trebui să fac azi, dar, în viitor, voi aduce răsplată fiecărei persoane, în funcție de ceea ce a făcut. Am spus tot ce este de spus, căci aceasta este întocmai lucrarea pe care o săvârșesc. Fac doar ceea ce ar trebui să fac și nu ceea ce nu ar trebui să fac. Totuși, sper să vă examinați mai mult: cât din cunoașterea ta de Dumnezeu este adevărată, mai exact? Ești cineva care L-a răstignit încă o dată pe Dumnezeu pe cruce? Ultimele Mele cuvinte sunt acestea: vai de aceia care Îl răstignesc pe Dumnezeu!


Cum să slujim în concordanță cu intențiile lui Dumnezeu

Ar trebui să vă fie clar cum ar trebui o persoană să-L slujească pe Dumnezeu în credința sa, care sunt condițiile care ar trebui îndeplinite și adevărurile care ar trebui înțelese de către cei care Îl slujesc pe Dumnezeu și care sunt abaterile din slujirea voastră. Aceste chestiuni implică modul în care credeți în Dumnezeu și modul în care pășiți pe calea condusă de Duhul Sfânt și Îl lăsați pe Dumnezeu să vă orchestreze cum vrea El în toate lucrurile, permițându-vă astfel să înțelegeți fiecare pas al lucrării lui Dumnezeu asupra voastră. Când veți ajunge în acel punct, veți aprecia ce este de fapt credința în Dumnezeu, cum să credeți în mod corespunzător în Dumnezeu și ce ar trebui să faceți pentru a acționa în concordanță cu intențiile lui Dumnezeu. Acest lucru vă va face complet și întru totul supuși lucrării lui Dumnezeu; nu veți avea plângeri și nu veți judeca sau analiza, cu atât mai puțin veți scruta lucrarea lui Dumnezeu, până într-acolo încât veți fi cu toții capabili să vă supuneți lui Dumnezeu până la moarte, permițându-I lui Dumnezeu să vă călăuzească și să vă sacrifice ca pe niște oi, și încât fiecare dintre voi va putea deveni un Petru al anilor 1990, iubindu-L pe Dumnezeu mai presus de orice chiar și pe cruce, fără cea mai mică plângere. Doar atunci veți fi capabili să trăiți stilul lui Petru din anii 1990.

Oricine are hotărâre Îl poate sluji pe Dumnezeu, însă doar cei care arată considerație față de intențiile lui Dumnezeu și care-I înțeleg intențiile sunt calificați și au dreptul de a-L sluji. Printre voi, am descoperit lucrul acesta: cei mai mulți dintre oameni cred că, atât timp cât predică plini de fervoare calea pentru Dumnezeu, pleacă la drum pentru Dumnezeu, se consumă și renunță la lucruri pentru Dumnezeu și așa mai departe, atunci asta înseamnă a-L sluji pe Dumnezeu. Cei mai mulți dintre oamenii religioși cred că a-L sluji pe Dumnezeu înseamnă a alerga de colo-colo cu o Biblie în mână, predicând Evanghelia Împărăției Cerurilor și mântuindu-i pe oameni prin a-i face să se pocăiască și să-și mărturisească păcatele. Există și mulți oficiali religioși care cred că slujirea lui Dumnezeu înseamnă a ține predici în capele după terminarea unor studii înalte și instruirea la seminar și a-i învăța pe oameni prin lecturi ale versetelor din Biblie. Mai mult, există oameni din „zone sărace” care cred că a-L sluji pe Dumnezeu înseamnă să-i vindece pe cei bolnavi și să izgonească demonii din mijlocul fraților și al surorilor lor, să se roage pentru ei și să-i slujească. Printre voi sunt mulți care cred că a-L sluji pe Dumnezeu înseamnă a mânca și a bea cuvintele lui Dumnezeu și a se ruga la Dumnezeu în fiecare zi, cât și a vizita și a lucra în bisericile de pretutindeni. Există alți frați și alte surori care cred că a-L sluji pe Dumnezeu înseamnă să nu se căsătorească sau să nu-și întemeieze niciodată o familie și să-și dedice întreaga ființă lui Dumnezeu. Cu toate acestea, puțini știu ce înseamnă cu adevărat a-L sluji pe Dumnezeu. Deși oamenii care Îi slujesc lui Dumnezeu sunt la fel de mulți ca stelele de pe cer, numărul celor care Îl pot sluji în mod direct și care sunt capabili să slujească în conformitate cu intențiile lui Dumnezeu este neînsemnat, deosebit de mărunt. De ce spun asta? Spun acest lucru pentru că nu înțelegeți esența sintagmei „a-L sluji pe Dumnezeu” și pentru că înțelegeți atât de puțin despre cum să slujiți în conformitate cu intențiile lui Dumnezeu. Este imperios ca oamenii să înțeleagă exact ce fel de slujire a lui Dumnezeu este în concordanță cu intențiile Lui.

Dacă vă doriți să slujiți în conformitate cu intențiile lui Dumnezeu, trebuie să înțelegeți mai întâi ce fel de oameni sunt plăcuți lui Dumnezeu, ce fel de oameni sunt urâți de Dumnezeu, care sunt oamenii pe care Dumnezeu îi desăvârșește și ce fel de oameni sunt calificați pentru a-L sluji pe Dumnezeu. Ar trebui cel puțin să fiți echipați cu aceste cunoștințe. Mai important, ar trebui să știți scopul lucrării lui Dumnezeu și lucrarea pe care Dumnezeu o va face în prezent. După ce veți înțelege acestea și prin îndrumarea cuvintelor lui Dumnezeu, ar trebui mai întâi să aveți intrare și să acceptați însărcinarea dată de Dumnezeu. Odată ce ați avut experiența practică a cuvintelor lui Dumnezeu și atunci când veți cunoaște cu adevărat lucrarea lui Dumnezeu, veți fi calificați să-L slujiți pe Dumnezeu. Și Dumnezeu vă va deschide ochii spirituali atunci când Îl veți sluji și vă va permite să-I înțelegeți mai bine lucrarea și să o vedeți mai clar. Când intri în această realitate, experiențele tale vor fi mai profunde și mai practice și toți aceia dintre voi care au avut astfel de experiențe vor putea să meargă prin biserici și să ofere aprovizionare fraților și surorilor voastre, ca să vă puteți baza pe tăria celuilalt pentru a compensa propriile defecte și să dobândiți cunoștințe mai bogate în duhul vostru. Numai după obținerea acestui efect veți putea să slujiți în conformitate cu intențiile lui Dumnezeu și veți putea fi desăvârșiți de Dumnezeu în timpul slujirii voastre.

Aceia care Îl slujesc pe Dumnezeu ar trebui să fie apropiații lui Dumnezeu, să fie plăcuți Lui și să fie capabili de o loialitate exclusivă față de Dumnezeu. Indiferent dacă este în privat sau în public, în prezența lui Dumnezeu, acțiunile tale ar trebui să poată fi pe placul lui Dumnezeu și toate ar trebui să poată sta ferm înaintea Lui; indiferent cum te tratează ceilalți, ar trebui să mergi întotdeauna pe calea pe care se cuvine să mergi pentru a arăta considerație față de povara lui Dumnezeu. Numai oamenii ca aceștia sunt apropiații lui Dumnezeu. Faptul că apropiații lui Dumnezeu sunt în măsură să-L slujească în mod direct se datorează faptului că lor le-a fost dată marea însărcinare și povară a lui Dumnezeu, pot să facă din inima lui Dumnezeu propria inimă și din povara lui Dumnezeu propria povară și nu țin cont deloc de câștigarea sau de pierderea propriilor perspective – chiar și atunci când perspectivele lor sunt că nu vor avea nimic și nu vor câștiga nimic, ei vor crede întotdeauna în El cu o inimă iubitoare de Dumnezeu. Și astfel, acest tip de persoană este un apropiat al lui Dumnezeu. Apropiații lui Dumnezeu sunt, de asemenea, și confidenții Lui; numai confidenții lui Dumnezeu ar putea împărtăși sentimentul Lui de urgență și gândurile Sale și, deși trupul lor este suferind și slab, ei sunt capabili să îndure durerea și să se lepede de ceea ce iubesc pentru a-L mulțumi pe Dumnezeu. Dumnezeu dă mai multe poveri unor asemenea oameni și ceea ce Își dorește să facă Dumnezeu se dovedește prin mărturia unor astfel de persoane. Astfel, acești oameni sunt plăcuți lui Dumnezeu, sunt oameni care Îl slujesc pe Dumnezeu într-un mod care este în conformitate cu intențiile Lui, și numai astfel de oameni pot să-și exercite puterea ca regi împreună cu Dumnezeu. Când ai devenit cu adevărat apropiatul lui Dumnezeu, tocmai atunci îți vei exercita puterea ca rege împreună cu Dumnezeu.

Isus a fost capabil să ducă la bun sfârșit însărcinarea dată de Dumnezeu – lucrarea de răscumpărare a întregii omeniri – tocmai pentru că El a putut să arate considerație față de intențiile lui Dumnezeu, fără a face planuri sau rânduieli pentru Sine. El a fost apropiatul lui Dumnezeu – Dumnezeu Însuși – ceva ce voi toți înțelegeți foarte bine. (De fapt, El a fost Dumnezeu Însuși, pentru care Dumnezeu a adus mărturie. Menționez exemplul lui Isus aici pentru a ilustra problema.) El a putut plasa planul de gestionare al lui Dumnezeu chiar în centru și S-a rugat mereu Tatălui ceresc și a căutat voia Tatălui ceresc. S-a rugat și a zis: „Dumnezeu Tatăl! Împlinește ceea ce este voia Ta și nu acționa după dorințele Mele, ci după planul Tău. Chiar dacă omul este slab, de ce Ți-ar păsa de el? Cum să fie omul vrednic de preocuparea Ta, omul care este ca o furnică în mâna Ta? În inima Mea, vreau doar să-Ți împlinesc voia și ca Tu să înfăptuiești în Mine ceea ce dorești să înfăptuiești, după propriile Tale dorințe.” Pe drumul spre Ierusalim, Isus a fost în chinuri, de parcă I s-ar fi răsucit un cuțit în inimă, totuși, nu a avut nici cea mai mică intenție de a da înapoi; a existat întotdeauna o forță puternică ce L-a mânat înainte spre locul unde avea să fie crucificat. În cele din urmă, a fost răstignit și a devenit asemănarea trupului păcătos, ducând la bun sfârșit lucrarea de răscumpărare a omenirii. A depăşit toate constrângerile morții și ale Infernului. Înaintea Lui, moartea, iadul și Infernul și-au pierdut puterea și au fost înfrânte de El. A trăit vreme de treizeci și trei de ani, timp în care a făcut mereu tot posibilul pentru a satisface intențiile lui Dumnezeu în conformitate cu lucrarea lui Dumnezeu din acele vremuri, fără a Se gândi vreodată la câștigul sau pierderea personală, și făcând întotdeauna planuri de dragul intențiilor lui Dumnezeu Tatăl. Astfel, după ce a fost botezat, Dumnezeu a zis: „Acesta este Fiul Meu preaiubit în Care-Mi găsesc plăcerea!” Datorită slujirii Sale înaintea lui Dumnezeu, care era în concordanță cu intențiile lui Dumnezeu, Dumnezeu a pus povara cea grea de a răscumpăra întreaga omenire pe umerii Lui și L-a făcut să o ducă la bun sfârșit, iar El a fost calificat și îndreptățit să finalizeze această sarcină importantă. De-a lungul vieții Sale, El a îndurat suferințe fără margini pentru Dumnezeu și a fost ispitit de Satana de nenumărate ori, dar niciodată nu a fost descurajat. Dumnezeu I-a dat o însărcinare atât de importantă pentru că a avut încredere în El și pentru că L-a iubit, astfel, Dumnezeu Însuși a spus: „Acesta este Fiul Meu preaiubit în Care-Mi găsesc plăcerea!” La acel moment, numai Isus putea îndeplini această însărcinare, iar acest lucru a reprezentat un aspect al circumstanțelor concrete ale finalizării lucrării lui Dumnezeu de răscumpărare a întregii omeniri în Epoca Harului.

Dacă, la fel ca Isus, sunteți capabili să arătați considerație față de povara lui Dumnezeu și să vă răzvrătiți împotriva trupului vostru, Dumnezeu vă va încredința vouă greaua Sa responsabilitate, astfel încât să îndepliniți condițiile cerute pentru a-L sluji pe Dumnezeu. Numai în astfel de circumstanțe veți îndrăzni să spuneți că sunteți oameni care respectă voia lui Dumnezeu, oameni care duc la îndeplinire însărcinarea dată de Dumnezeu și oameni care Îl slujesc cu adevărat pe Dumnezeu. În comparație cu exemplul lui Isus, îndrăznești să spui că ești apropiatul lui Dumnezeu? Îndrăznești să spui că ești o persoană care respectă voia lui Dumnezeu? Îndrăznești să spui că ești o persoană care Îl slujește cu adevărat pe Dumnezeu? Astăzi nu înțelegi cum să-L slujești pe Dumnezeu, dar îndrăznești să spui că ești apropiatul Lui? Dacă spui că ești o persoană care Îl slujește pe Dumnezeu, nu Îl hulești? Gândește-te: Îl slujești pe Dumnezeu sau te slujești pe tine? Îl slujești pe Satana, însă cu toate acestea spui cu încăpățânare că Îl slujești pe Dumnezeu – prin aceasta, nu Îl hulești pe Dumnezeu? Mulți oameni, pe la spatele Meu, se delectează cu beneficiile statutului; se înfruptă din mâncare, le place somnul și acordă toată atenția trupului, mereu temători că nu există scăpare pentru trup. Nu-și îndeplinesc corespunzător funcția în biserică, ci profită de pe urma bisericii sau le țin morală fraților și surorilor folosind cuvintele Mele, constrângându-i pe alții de sus. Acești oameni continuă să spună că sunt oameni care respectă voia lui Dumnezeu și spun mereu că sunt apropiații lui Dumnezeu – nu este absurd? Dacă motivația ta e corectă, dar nu poți să slujești în conformitate cu intențiile lui Dumnezeu, atunci te comporți prostește; dar dacă motivația ta nu e cea corectă și tot spui că ești o persoană care-L slujește pe Dumnezeu, atunci te opui lui Dumnezeu și ar trebui să fii pedepsit de El! Nu am niciun fel de milă pentru astfel de oameni! În casa lui Dumnezeu mănâncă pe gratis, se complac mereu în confortul trupesc și nu se gândesc la interesele lui Dumnezeu. Caută întotdeauna beneficiul personal și nu dau nicio atenție intențiilor lui Dumnezeu. Nu pot accepta scrutarea Duhului lui Dumnezeu în nimic din ceea ce fac. Mereu își înșală frații și surorile, fiind necinstiți și vicleni, și au două fețe. Sunt ca vulpea într-o vie, care mereu fură struguri și distruge via. Ar putea asemenea oameni să fie apropiații lui Dumnezeu? Ești potrivit să moștenești binecuvântările lui Dumnezeu? Nu îți asumi nicio povară față de viața ta și față de biserică, ești potrivit să primești însărcinarea dată de Dumnezeu? Cine ar îndrăzni să aibă încredere în unul asemenea ție? Când slujești în felul acesta, ar putea Dumnezeu să îți încredințeze o sarcină mai importantă? Oare acest lucru nu ar întârzia lucrarea?

Spun aceasta ca să știți ce condiții trebuie îndeplinite pentru a sluji în concordanță cu intențiile lui Dumnezeu. Dacă nu Îi dați inimile voastre lui Dumnezeu, dacă nu arătați considerație față de intențiile lui Dumnezeu asemenea lui Isus, atunci vă va fi dificil să câștigați încrederea lui Dumnezeu și veți sfârși prin a fi judecați de Dumnezeu. Poate că astăzi, în slujirea ta a lui Dumnezeu, ai întotdeauna intenția de a-L înșela pe Dumnezeu și-L tratezi mereu superficial. Pe scurt, indiferent de situație, dacă Îl înșeli pe Dumnezeu, judecata nemiloasă se va abate asupra ta. În acest moment, când abia ați intrat pe calea cea bună de a-L sluji pe Dumnezeu, mai întâi să-I dăruiți lui Dumnezeu inimile voastre; nu puteți avea o inimă împărțită. Indiferent dacă te afli în fața lui Dumnezeu sau în fața altor oameni, inima ta ar trebui să fie îndreptată întotdeauna către Dumnezeu și tu ar trebui să ai hotărârea de a-L iubi pe Dumnezeu, la fel cum a făcut-o Isus. Astfel, Dumnezeu te va desăvârși ca să devii o persoană care-L slujește pe Dumnezeu și care este în conformitate cu intențiile Lui. Dacă dorești cu adevărat să fii desăvârșit de Dumnezeu și dacă dorești ca slujirea ta să fie în concordanță cu intențiile Sale, atunci trebuie să îți schimbi părerile anterioare despre credința în Dumnezeu și să îți schimbi vechile practici de a-L sluji pe Dumnezeu, pentru ca mai mult din ceea ce se află în tine să fie desăvârșit de Dumnezeu. Astfel, Dumnezeu nu te va abandona și, precum Petru, vei sta în fruntea celor care Îl iubesc. Dacă nu te pocăiești, vei avea același final ca Iuda. Toți cei care cred în Dumnezeu ar trebui să înțeleagă acest lucru.


Cu privire la folosirea omului de către Dumnezeu

Cu excepția celor cărora li se oferă călăuzire și îndrumare specială din partea Duhului Sfânt, oamenii nu sunt capabili să trăiască independent. Toți au nevoie de lucrarea de slujire și de păstorirea celor pe care Dumnezeu îi folosește, așadar, în fiecare epocă, Dumnezeu ridică diferiți oameni, care aleargă de zor înainte și înapoi de dragul lucrării Sale, pentru a păstori bisericile. Cu alte cuvinte, lucrarea lui Dumnezeu trebuie făcută prin cei care sunt priviți în mod favorabil de Dumnezeu și pe care El îi consideră vrednici; Duhul Sfânt trebuie să lucreze prin acea parte din ei care este vrednică de folosit, iar ei sunt făcuți potriviți pentru a fi folosiți de Dumnezeu prin desăvârșirea de către Duhul Sfânt. Deoarece capacitatea omului de înțelegere este mult prea redusă, el trebuie păstorit de către cei folosiți de Dumnezeu; este exact la fel ca atunci când Dumnezeu l-a folosit pe Moise, în care a găsit multe lucruri potrivite pentru a fi folosite la acea vreme și pe care le-a folosit pentru a face lucrarea lui Dumnezeu din acea etapă. În această etapă, Dumnezeu folosește un om în timp ce beneficiază, de asemenea, de acea parte din el care poate fi folosită de către Duhul Sfânt pentru a lucra, iar Duhul Sfânt îl călăuzește și, în același timp, desăvârșește partea rămasă, de nefolosit.

Lucrarea îndeplinită de cel folosit de Dumnezeu are în vedere cooperarea în lucrarea lui Hristos sau a Duhului Sfânt. Această persoană este ridicată de Dumnezeu din rândul oamenilor, ea este acolo pentru a-i călăuzi pe toți aleșii lui Dumnezeu și, de asemenea, este ridicată de Dumnezeu pentru a face lucrarea de cooperare umană. Printr-un astfel de om, care poate face lucrarea de cooperare umană, se pot înfăptui mai multe dintre cerințele lui Dumnezeu de la om și din lucrarea pe care Duhul Sfânt trebuie să o facă în rândul oamenilor. Altfel spus, scopul pentru care Dumnezeu îl folosește pe acest om este ca toți cei care Îl urmează pe Dumnezeu să poată înțelege mai bine intențiile Lui și să poată satisface cerințele lui Dumnezeu într-o măsură mai mare. Deoarece oamenii sunt incapabili de a înțelege direct cuvintele lui Dumnezeu sau intențiile Lui, El a ridicat pe cineva care este folosit să îndeplinească o astfel de lucrare. Această persoană folosită de Dumnezeu poate fi descrisă și drept un intermediar prin care Dumnezeu îi călăuzește pe oameni, drept „traducătorul” care comunică între Dumnezeu și oameni. Prin urmare, un astfel de om se deosebește de orice lucrător sau apostol din casa lui Dumnezeu. Cu toții pot fi considerați oameni care Îl slujesc pe Dumnezeu, însă, prin esența lucrării sale și contextul în care Dumnezeu îl folosește, acest om se deosebește foarte mult de ceilalți lucrători și de apostoli. În ceea ce privește esența lucrării sale și contextul în care este folosit, omul folosit de Dumnezeu este ridicat de El, este pregătit de către Dumnezeu pentru lucrarea lui Dumnezeu și cooperează cu lucrarea lui Dumnezeu Însuși. Nicio persoană nu ar putea vreodată să facă lucrarea în locul său – cooperarea umană este cea care este indispensabilă, alături de lucrarea divină. Între timp, lucrarea făcută de alți lucrători sau apostoli nu este decât comunicarea și implementarea multelor aspecte ale rânduielilor pentru biserici în fiecare perioadă sau lucrarea unor simple provizii de viață necesare menținerii vieții bisericești. Acești lucrători și apostoli nu sunt numiți de Dumnezeu, cu atât mai puțin pot ei să fie considerați cei folosiți de Duhul Sfânt. Ei sunt aleși din rândul bisericilor și, după ce au fost instruiți și cultivați o perioadă, cei care sunt potriviți pentru a fi folosiți sunt păstrați, pe când cei care nu sunt potriviți sunt trimiși înapoi de unde au venit. Deoarece acești oameni sunt aleși din rândul bisericilor, unii își dau arama pe față după ce devin lideri, iar alții chiar fac multe lucruri rele și sfârșesc prin a fi eliminați. Omul folosit de Dumnezeu, pe de altă parte, este cineva care a fost pregătit de Dumnezeu, cineva care are un anumit calibru și are umanitate. El a fost pregătit și desăvârșit în prealabil de către Duhul Sfânt, este călăuzit întru totul de către Duhul Sfânt și, mai ales când vine vorba de lucrarea sa, este îndrumat și guvernat de către Duhul Sfânt – ca atare, calea pe care îi conduce pe aleșii lui Dumnezeu nu are nicio abatere, pentru că Dumnezeu Își asumă cu siguranță responsabilitatea pentru propria lucrare și Își face tot timpul propria lucrare.


Poruncile noii epoci

Când experimentați lucrarea lui Dumnezeu, trebuie să citiți cu atenție cuvintele lui Dumnezeu și să vă echipați cu adevărul. Dar în legătură cu ceea ce vreți să faceți sau cum vreți să o faceți, nu e nevoie de ruga voastră stăruitoare sau de implorare și într-adevăr aceste lucruri sunt inutile. Totuși, în prezent, problemele cu care vă confruntați acum sunt că nu știți cum să experimentați lucrarea lui Dumnezeu și că există multă negativitate în voi. Cunoașteți multe doctrine, dar nu aveți multă realitate. Nu este oare această situație un semn de denaturare? În voi, în acest grup, este vizibilă multă denaturare. Astăzi, sunteți incapabili de a trece cu succes prin încercarea de a fi „făcători de servicii” și sunteți incapabili de a vă imagina sau de a atinge alte încercări și rafinări referitoare la cuvintele lui Dumnezeu. Trebuie să aderați la multele lucruri pe care ar trebui să le puneți în practică. Adică oamenii trebuie să adere la multele sarcini pe care ar trebui să le îndeplinească. Acestea sunt lucrurile la care oamenii ar trebui să adere și pe care trebuie să le îndeplinească. Lasă ca Duhul Sfânt să facă ceea ce trebuie făcut de Duhul Sfânt; omul nu poate juca niciun rol în aceasta. Omul ar trebui să adere la ceea ce trebuie făcut de către om și care nu are nicio legătură cu Duhul Sfânt. Nu este vorba de nimic altceva decât ceea ce trebuie să fie făcut de om și la care ar trebui să adere ca poruncă, exact la fel ca aderența la legea din Vechiul Testament. Chiar dacă acum nu este Epoca Legii, încă mai există multe cuvinte la care ar trebui să se adere și care sunt ca acelea rostite în Epoca Legii. Aceste cuvinte nu sunt duse la îndeplinire doar pe baza atingerii Duhului Sfânt, ci, mai degrabă, sunt acelea la care omul ar trebui să adere. De exemplu:

Să nu judeci lucrarea Dumnezeului practic.

Să nu te opui omului în favoarea căruia Dumnezeu a depus mărturie.

Să îți cunoști locul înaintea lui Dumnezeu și să nu fii desfrânat.

Trebuie să fii moderat în vorbire și cuvinte și faptele tale trebuie să urmeze aranjamentele omului în favoarea căruia Dumnezeu a depus mărturie.

Ar trebui să te temi de mărturia lui Dumnezeu. Să nu ignori lucrarea lui Dumnezeu și cuvintele rostite de gura Sa.

Să nu imiți tonul și țelurile declarațiilor lui Dumnezeu.

În exterior, să nu faci nimic care exprimă în mod evident opoziție față de omul în favoarea căruia Dumnezeu a depus mărturie.

Acestea sunt cele la care fiecare persoană ar trebui să adere. În fiecare epocă, Dumnezeu specifică multe reguli care sunt asemănătoare legilor și la care omul trebuie să adere. Prin aceasta El înfrânează firea omului și îi detectează sinceritatea. Gândiți-vă la cuvintele „Cinstește-l pe tatăl tău și pe mama ta” din epoca Vechiului Testament. Aceste cuvinte nu se aplică astăzi; la acea vreme, ele doar înfrânau o parte din firea exterioară a omului, erau folosite pentru a arăta sinceritatea credinței omului în Dumnezeu și erau un semn al celor ce credeau în Dumnezeu. Deși acum este Epoca Împărăției, încă există multe reguli la care omul trebuie să adere. Regulile din trecut nu se mai aplică și astăzi există multe practici mai potrivite pentru a fi îndeplinite de către om și care sunt necesare. Ele nu implică lucrarea Duhului Sfânt și trebuie să fie făcute de om.

În Epoca Harului, multe dintre practicile Epocii Legii au fost înlăturate, pentru că aceste legi nu erau deosebit de eficiente pentru lucrare la momentul respectiv. După ce au fost înlăturate, au fost stabilite multe practici care erau potrivite epocii și care au devenit multele reguli din ziua de azi. Când a venit Dumnezeul de astăzi, aceste reguli au fost înlăturate, nu a mai fost nevoie să se adere la ele și au fost stabilite multe practici potrivite pentru lucrarea din ziua de azi. Astăzi, aceste practici nu sunt reguli, ci sunt, în schimb, menite doar să obțină rezultate; ele sunt potrivite astăzi – mâine, poate vor deveni reguli. Pe scurt, tu ar trebui să aderi la ceea ce este rodnic pentru lucrarea de azi. Nu ține seama de ziua de mâine: Ceea ce se face azi este spre binele zilei de azi. Poate că atunci când va veni ziua de mâine vor fi practici mai bune pe care ți se va cere să le îndeplinești – dar nu acorda prea multă atenție acestui lucru. Mai degrabă, aderă la ceea ce trebuie aderat astăzi ca să eviți să te împotrivești lui Dumnezeu. Astăzi nu este nici un lucru, la care să adere omul, mai important decât următorul:

Tu nu trebuie încerci să-L flatezi pe Dumnezeul care stă în fața ochilor tăi sau să ascunzi vreun lucru de El.

Să nu rostești vorbe murdare sau arogante înaintea Dumnezeului care este în fața ta.

Să nu înșeli pe Dumnezeul dinaintea ochilor tăi prin vorbe dulci și discursuri exemplare pentru a-I câștiga încrederea.

Să nu te porți nerespectuos față de Dumnezeu. Să te supui la tot ce este rostit prin gura lui Dumnezeu și să nu te împotrivești, opui sau să nu contești cuvintele Sale.

Să nu interpretezi după cum crezi de cuviință cuvintele rostite de gura lui Dumnezeu. Ar trebui să îți păzești limba pentru a evita ca aceasta să te facă să cazi pradă planurilor înșelătoare ale celor răi.

Ar trebui să îți păzești pașii pentru a evita depășirea limitelor stabilite pentru tine de către Dumnezeu. Dacă tu comiți fărădelegi, vei ajunge în poziția lui Dumnezeu și să rostești cuvinte arogante și, astfel, vei fi urât de Dumnezeu.

Să nu răspândești în mod nechibzuit cuvintele ieșite din gura lui Dumnezeu, ca nu cumva să fii batjocorit de alții, iar diavolii să își bată joc de tine.

Să fii supus întregii lucrări a Dumnezeului de azi. Chiar dacă nu o înțelegi, să nu o judeci; tot ceea ce poți face este să cauți și să ai părtășie.

Nimeni nu va încălca locul original al lui Dumnezeu. Nu poți să faci nimic mai mult decât să Îi slujești Dumnezeului de astăzi din postura de om. Nu poți să Îl înveți pe Dumnezeul de astăzi din postura de om – a face acest lucru este greșit.

Nimeni nu poate sta în locul omului în favoarea căruia Dumnezeu a depus mărturie; în cuvintele, faptele și cele mai tainice gânduri ale tale, tu stai în poziția de om. Acest lucru trebuie să fie respectat, este responsabilitatea omului și nimeni nu îl poate altera; încercarea de a o face ar încălca decretele administrative. Toți ar trebui să țină minte acest lucru.

Timpul îndelungat pe care Dumnezeu l-a petrecut vorbind și rostind, l-a făcut pe om să considere citirea și memorarea cuvintelor lui Dumnezeu sarcina sa principală. Nimeni nu acordă atenție practicării, și chiar și lucrurile pe care trebuie să le respectați nu le respectați. Aceasta a cauzat multe greutăți și probleme lucrării voastre. Dacă, înainte de a practica cuvintele lui Dumnezeu, nu ai aderat la ceea ce ar trebui să aderi, atunci ești unul dintre aceia care sunt disprețuiți și respinși de Dumnezeu. Când aderi la aceste practici, ar trebui să fii serios și sincer. Nu ar trebui să le tratezi ca pe niște cătușe, ci să aderi la ele ca la niște porunci. Astăzi, nu trebuie să te preocupe efectele care trebuie obținute; pe scurt, acesta este felul în care lucrează Duhul Sfânt și oricine săvârșește o jignire trebuie să fie pedepsit. Duhul Sfânt nu are sentimente trupești și nu-I pasă de înțelegerea ta prezentă. Dacă Îl ofensezi pe Dumnezeu astăzi, atunci te va pedepsi. Dacă Îl ofensezi în sfera jurisdicției Sale, atunci nu te va cruța. Nu-I pasă cât de serios ești în aderența ta la cuvintele lui Isus. Dacă încalci poruncile de astăzi ale lui Dumnezeu, El te va pedepsi și te va condamna la moarte. Cum ar putea fi acceptabil să nu aderi la ele? Trebuie să aderi, chiar dacă asta însemnă să suporți puțină durere! Nu contează religia, categoria socială, națiunea sau confesiunea, în viitor cu toții vor trebui să adere la aceste practici. Niciunul nu este scutit și niciunul nu va fi cruțat! Pentru că ele sunt ceea ce va face Duhul Sfânt astăzi și nimeni nu le poate încălca. Chiar dacă nu sunt mare lucru, trebuie împlinite de către fiecare persoană și sunt poruncile stabilite pentru om de Isus, care a fost înviat și care S-a ridicat la cer. Oare „Calea… (7)” nu spune că Isus te definește ca drept sau păcătos, în conformitate cu atitudinea ta față de Dumnezeu astăzi? Nimănui nu îi este îngăduit să treacă cu vederea acest punct. În Epoca Legii, generație după generație de farisei au crezut în Dumnezeu, însă la venirea Epocii Harului ei nu L-au cunoscut pe Isus și I s-au împotrivit. Astfel că tot ceea ce au întreprins nu a avut nici un rezultat, a fost în zadar și Dumnezeu nu a acceptat faptele lor. Dacă poți înțelege acest lucru, atunci nu vei păcătui cu ușurință. Mulți oameni s-au comparat poate cu Dumnezeu. Ce gust are împotrivirea față de Dumnezeu? Este amar sau dulce? Ar trebui să înțelegi acest lucru; nu te preface că nu știi. Poate că în inima lor, unii oameni rămân neconvinși. Totuși te sfătuiesc să încerci și să vezi – vezi ce gust are. Astfel mulți oameni vor fi împiedicați să fie mereu suspicioși în aceste privințe. Mulți oameni citesc cuvintele lui Dumnezeu, și totuși, în ascuns, I se împotrivesc în inima lor. După ce te-ai împotrivit Lui în felul acesta, nu simți ca și cum un cuțit a fost răsucit în inima ta? Dacă nu există lipsă de armonie în familie, există disconfortul fizic sau suferințele fiilor și fiicelor. Chiar dacă trupul tău este cruțat de moarte, mâna lui Dumnezeu nu te va lăsa niciodată. Crezi că ar putea fi atât de simplu? În special, este chiar și mai necesar pentru cei mulți care sunt aproape de Dumnezeu să se concentreze asupra acestui lucru. Cu trecerea timpului, vei uita și, fără să îți dai seama, vei fi cufundat în ispită și vei deveni indiferent față de tot, iar acesta va fi începutul păcătuirii tale. Ți se pare banal acest lucru? Dacă poți face bine acest lucru, atunci ai șansa de a fi făcut desăvârșit – de a veni înaintea lui Dumnezeu și de a primi îndrumarea Lui din propria Sa gură. Dacă ești nepăsător, atunci vei avea necazuri – vei fi sfidător față de Dumnezeu, cuvintele și faptele tale vor fi depravate și mai devreme sau mai târziu vei fi luat de furtuni puternice și de valuri uriașe. Fiecare dintre voi ar trebui să ia în considerare aceste porunci. Dacă le încalci, deși omul în favoarea căruia Dumnezeu a depus mărturie nu te condamnă, Duhul lui Dumnezeu va mai avea treburi de rezolvat cu tine, iar El nu te va cruța. Poți să înduri consecințele ofensei tale? Astfel, indiferent de ceea ce spune Dumnezeu, trebuie să pui în practică cuvintele Lui și trebuie să aderi la ele prin orice mijloace posibile. Acesta nu este un lucru simplu!


Împărăția Milenară a sosit

Ați văzut ce lucrare va îndeplini Dumnezeu în acest grup de oameni? Dumnezeu a spus odată că până și în Împărăția Milenară, oamenii trebuie să Îi urmeze cuvântările în continuare și că, în viitor, cuvântările lui Dumnezeu vor călăuzi viața oamenilor direct în țara cea bună a Canaanului. Când Moise se afla în pustie, Dumnezeu i-a dat indicații și i-a vorbit direct. Din ceruri, Dumnezeu a trimis hrană, apă și mană pentru ca oamenii să se bucure, iar astăzi este tot la fel: Dumnezeu, personal, a trimis lucruri de mâncat și de băut de care oamenii să se bucure și tot El, personal, a trimis blesteme pentru a mustra oamenii. Și astfel, fiecare pas al lucrării Sale este săvârșit personal de către Dumnezeu. Astăzi, oamenii caută după producerea faptelor, ei caută semne și minuni și este posibil ca toți acești oameni să fie alungați, pentru că lucrarea lui Dumnezeu devine tot mai practică. Nimeni nu știe că Dumnezeu S-a pogorât din cer, ei nu sunt conștienți nici de faptul că Dumnezeu a trimis din cer hrană și tonice – și totuși, Dumnezeu există cu adevărat, iar scenele pline de afecțiune din Împărăția Milenară pe care oamenii și le imaginează sunt, de asemenea, cuvântările personale ale lui Dumnezeu. Așa stau lucrurile și doar asta se numește a domni împreună cu Dumnezeu pe pământ. A domni cu Dumnezeu pe pământ se referă la trup. Ceea ce nu este din trup nu există pe pământ și astfel, toți cei care se concentrează pe a merge la al Treilea cer fac acest lucru în zadar. Într-o zi, când tot universul se va întoarce la Dumnezeu, centrul lucrării Sale din întregul cosmos va urma cuvântările Lui; altundeva, unii oamenii vor folosi telefonul, alții vor lua avionul, unii se vor îmbarca pe un vapor pe mare, iar alții vor folosi lasere pentru a primi cuvântările lui Dumnezeu. Toți Îl vor adora și, dornici, vor veni cu toții aproape de Dumnezeu și se vor aduna împrejurul Lui și toți se vor închina Lui – și toate acestea vor fi faptele lui Dumnezeu. Țineți minte asta! Dumnezeu sigur nu va mai reîncepe vreodată în altă parte. Dumnezeu va împlini acest fapt: îi va face pe toți oamenii din univers să vină înaintea Lui și să I se închine Dumnezeului de pe pământ. Lucrarea Lui din alte locuri va înceta, iar oamenii vor fi forțați să caute adevărata cale. Va fi ca și cu Iosif: toți veneau la el pentru mâncare și i se închinau, pentru că el avea ce să mănânce. Pentru a scăpa de urgia foametei, oamenii vor fi forțați să caute adevărata cale. Întreaga lume religioasă va suferi o foamete severă și numai Dumnezeul zilei de astăzi este izvorul de apă vie, este în posesia izvorului nesecat oferit pentru bucuria omului, iar oamenii vor veni și vor depinde de El. Aceea va fi vremea când faptele lui Dumnezeu vor fi dezvăluite, iar Dumnezeu va dobândi slava; toți oamenii din tot universul se vor închina acestei „ființe umane” neînsemnate. Nu aceasta va fi ziua slavei lui Dumnezeu? Într-o zi, pastori bătrâni vor trimite telegrame căutând apa din izvorul nesecat al apei vii. Ei vor fi în vârstă, dar tot vor veni să I se închine acestei persoane pe care au privit-O de sus. Îl vor recunoaște cu gurile lor și se vor încrede în El din inimi – și nu este acesta un semn și o minune? Atunci când întreaga Împărăție se bucură, va fi ziua slavei lui Dumnezeu și oricine vine la voi și primește vestea bună a lui Dumnezeu va fi binecuvântat de El, iar aceste țări și acești oameni care fac astfel vor fi binecuvântați și îngrijiți de către Dumnezeu. Direcția viitoare va fi următoarea: cei care dobândesc cuvântările din gura lui Dumnezeu vor avea o cale pe care să umble pe pământ și, fie ei oameni de afaceri sau oameni de știință, educatori sau industriași, celor care sunt fără cuvintele lui Dumnezeu le va fi foarte greu să facă până și cel mai mic pas și vor fi forțați să caute adevărata cale. Asta se înțelege prin fraza „Cu adevărul, vei străbate întreaga lume; fără adevăr, nu vei ajunge nicăieri”. Iată cum stau lucrurile: Dumnezeu va folosi Calea (adică toate cuvintele Sale) pentru a cârmui întregul univers și pentru a guverna și a cuceri omenirea. Oamenii speră întotdeauna la o schimbare majoră a mijloacelor prin care Dumnezeu lucrează. Pentru a fi clar, prin cuvinte controlează El oamenii, iar tu trebuie să faci ceea ce spune El, fie că vrei, fie că nu vrei; acesta este un fapt obiectiv și trebuie ascultat de toți și, tot astfel, este inexorabil și cunoscut tuturor.

Duhul Sfânt le inspiră oamenilor un sentiment: după citirea cuvintelor lui Dumnezeu, oamenii se simt statornici și împăcați în inimile lor, pe când cei care nu câștigă cuvintele lui Dumnezeu se simt goi. Astfel este puterea cuvintelor lui Dumnezeu; oamenii trebuie să le citească, iar după citirea lor sunt hrăniți și nu mai pot trăi fără să le citească. E ca și atunci când oamenii iau opiu: le dă energie și, fără de el, îi simt atracția puternică și nu au nicio energie. Asta este și tendința printre oamenii din zilele noastre. Citirea cuvintelor lui Dumnezeu le dă oamenilor tărie. Dacă nu le citesc, se simt slăbiți fizic, dar după ce le citesc, se ridică imediat de pe „paturile lor de suferință”. Acesta este cu adevărat cuvântul lui Dumnezeu care își exercită puterea pe pământ și Dumnezeu care domnește ca Rege pe pământ. Unii oameni vor să plece ori s-au scârbit de lucrarea lui Dumnezeu. Oricum ar fi, nu se pot îndepărta de cuvintele lui Dumnezeu; indiferent cât de slăbit este cineva, el trebuie, cu toate acestea, să trăiască după cuvintele lui Dumnezeu și, indiferent cât de răzvrătit este, el tot nu îndrăznește să părăsească cuvintele lui Dumnezeu. Cuvintele lui Dumnezeu își dezvăluie cu adevărat puterea atunci când Dumnezeu exercită puterea ca Rege; acesta e modul în care lucrează El. Pe scurt, acesta este mijlocul prin care Dumnezeu lucrează și nimeni nu poate fi fără cuvintele lui Dumnezeu. Cuvintele lui Dumnezeu se vor răspândi printre nenumărate cămine, devenind cunoscute tuturor, și numai atunci lucrarea Lui se va fi răspândit în cuprinsul universului. Ceea ce înseamnă că, dacă lucrarea lui Dumnezeu trebuie să se răspândească în întregul univers, atunci cuvintele Lui trebuie să fie răspândite. În ziua în care Dumnezeu dobândește slavă, cuvintele lui Dumnezeu își vor arăta autoritatea și puterea. Fiecare cuvânt al Său, de dinaintea veacurilor și până astăzi, se va îndeplini și se va adeveri. În acest fel, Dumnezeu va fi dobândit slavă pe pământ – altfel spus, cuvintele Sale vor exercita puterea pe pământ. Toți cei răi vor fi mustrați ca urmare a cuvintelor rostite din gura lui Dumnezeu, toți cei care sunt drepți vor fi binecuvântați ca urmare a cuvintelor rostite din gura Lui și totul va fi stabilit și înfăptuit de cuvintele rostite din gura Lui. El nu va manifesta semne sau minuni; totul va fi înfăptuit prin cuvintele Sale, iar cuvintele Sale vor produce fapte. Toți cei de pe pământ vor proclama și vor preamări cuvintele lui Dumnezeu, fie ei adulți sau copii, bărbați sau femei, tineri sau bătrâni, toți oamenii se vor preda sub cuvintele lui Dumnezeu. Cuvintele lui Dumnezeu se arată în trup și, de asemenea, le îngăduie oamenilor să le vadă pe pământ, pline de viață și vii. Aceasta înseamnă să devină Cuvântul trup. Dumnezeu a venit pe pământ în primul rând pentru a împlini faptul „Cuvântul devine trup”, ceea ce înseamnă că El a venit pentru ca ale Sale cuvinte să poată fi emise din trup (nu ca în vremea lui Moise, din Vechiul Testament, când Dumnezeu Și-a transmis glasul direct din cer) și după aceea, toate cuvintele Sale se vor îndeplini în timpul Epocii Împărăției Milenare și vor deveni fapte vizibile înaintea ochilor omului, îngăduindu-i omului să le contemple folosindu-și propriii ochi, fără cea mai mică deosebire. Aceasta este extraordinara semnificație a întrupării lui Dumnezeu. Altfel spus, lucrarea Duhului Sfânt este îndeplinită prin trup și prin cuvinte. Acesta este adevăratul sens al „Cuvântul devine trup” și al „Cuvântul se arată în trup”. Numai Dumnezeu poate spune intențiile Duhului și numai Dumnezeu întrupat poate face rostiri în numele Duhului; cuvintele lui Dumnezeu sunt făcute să se manifeste în Dumnezeu întrupat și toți ceilalți sunt îndrumați de ele. Nimeni nu poate încălca aceste limite; toți există în aceeași sferă. Numai prin aceste cuvântări poate omul să devină conștient; fără ele, omul visează dacă el crede că poate obține cuvântările din ceruri. Astfel este autoritatea demonstrată de trupul întrupat al lui Dumnezeu, făcându-i pe toți să creadă cu toată convingerea. Nici cei mai venerabili experți și pastori religioși nu pot rosti aceste cuvinte. Ei trebuie cu toții să li se predea și nimeni nu va mai putea să facă un alt început. Dumnezeu va folosi cuvinte pentru a cuceri universul. El va face asta nu prin trupul Său întrupat, ci prin folosirea cuvântărilor din gura lui Dumnezeu devenit trup, pentru a-i cuceri pe toți oamenii din întregul univers; numai aceasta este Calea devenită trup și numai aceasta este arătarea Cuvântului în trup. Poate că omului i se pare că Dumnezeu nu a făcut nicio lucrare măreață – dar odată ce Dumnezeu Își rostește cuvintele, toți oamenii vor fi convinși pe deplin și toți oamenii vor rămâne muți de uimire. Fără fapte, toți oamenii strigă și țipă; având cuvintele lui Dumnezeu, toți oamenii amuțesc. Dumnezeu va îndeplini cu siguranță acest lucru, căci acesta este planul demult stabilit al lui Dumnezeu: să înfăptuiască venirea Cuvântului pe pământ. De fapt, nu este nevoie să explic în detaliu – sosirea Împărăției Milenare pe pământ este venirea Cuvântului lui Dumnezeu pe pământ. Pogorârea Noului Ierusalim din ceruri este venirea Cuvântului lui Dumnezeu în mijlocul oamenilor și trăitul alături de ei, însoțindu-le fiecare acțiune, fiecare gând și fiecare idee ale lor. Și acesta este un fapt pe care Dumnezeu îl va aduce la îndeplinire; aceasta e frumusețea Împărăției Milenare. Acesta este planul stabilit de Dumnezeu: Cuvântul Său se va arăta pe pământ pentru o mie de ani și va dezvălui toate faptele Lui și va încheia toată lucrarea Lui pe pământ, după care această etapă a omenirii va ajunge la final.


Ar trebui să știi că Dumnezeul practic este Dumnezeu Însuși

Ce ar trebui să știi despre Dumnezeul practic? Duhul, Persoana și Cuvântul, împreună formează pe Dumnezeul practic Însuși și aceasta este adevărata semnificație a Însuși Dumnezeului practic. Dacă doar cunoști Persoana, dacă Îi cunoști obiceiurile zilnice și personalitatea, dar nu cunoști lucrarea Duhului sau ceea ce Duhul face în trup și dacă acorzi atenție numai Duhului și Cuvântului și te rogi numai înaintea Duhului, însă nu cunoști lucrarea Duhului lui Dumnezeu în Dumnezeul practic, atunci acest lucru dovedește că nu-L cunoști pe Dumnezeul practic. Cunoașterea Dumnezeului practic include cunoașterea și experimentarea cuvintelor Lui și înțelegerea regulilor și principiilor lucrării Duhului Sfânt și modul în care Duhul lui Dumnezeu lucrează în trup. În plus, include și cunoașterea faptului că fiecare acțiune a lui Dumnezeu în trup este călăuzită de Duh, iar cuvintele pe care le rostește sunt exprimarea directă a Duhului. Astfel, pentru a-L cunoaște pe Dumnezeul practic, este extrem de important să știi cum lucrează Dumnezeu în umanitate și în divinitate; acest lucru, la rândul său, se referă la exprimările Duhului, în care toți oamenii interacționează cu Dumnezeu.

Care sunt aspectele exprimărilor Duhului? Uneori, Dumnezeu lucrează în umanitate și, uneori, în divinitate, dar, în ambele cazuri, Duhul este la comandă. Exprimarea externă a Persoanei depinde de Duhul din Ea. Duhul lucrează în mod normal, dar îndrumarea Lui din partea Duhului are două părți: o parte este lucrarea Lui în umanitate, iar cealaltă este lucrarea Lui prin divinitate. Ar trebui să știi clar acest lucru. Lucrarea Duhului variază în funcție de împrejurări: când umanitatea Sa trebuie să lucreze, Duhul călăuzește această umanitate să-și facă lucrarea și atunci când divinitatea Sa trebuie să lucreze, divinitatea intervine direct ca să o aducă la îndeplinire. Deoarece Dumnezeu lucrează în trup și Se arată în trup, El lucrează atât în umanitate, cât și în divinitate. Lucrarea Lui în umanitate este îndrumată de Duh și săvârșită pentru a satisface nevoile trupești ale oamenilor, pentru a le facilita interacțiunea cu El, pentru a le permite să privească normalitatea și caracterul practic al lui Dumnezeu și pentru a le permite să vadă că Duhul lui Dumnezeu a venit în trup, este printre oameni, trăiește cu oamenii și interacționează cu ei. Lucrarea Sa în divinitate este săvârșită pentru a aproviziona viețile oamenilor și pentru a-i îndruma pe oameni în toate lucrurile din partea pozitivă, schimbând firea oamenilor și permițându-le cu adevărat să privească arătarea Duhului în trup. În principal, creșterea în viața omului se realizează direct prin lucrarea și cuvintele lui Dumnezeu în divinitate. Numai dacă oamenii acceptă lucrarea lui Dumnezeu în divinitate, pot realiza schimbări în firea lor și numai atunci ei pot fi săturați în duhul lor; numai dacă, adăugată la aceasta, există o lucrare în cadrul umanității Lui – păstorirea, sprijinul și asigurarea în umanitate ale lui Dumnezeu – rezultatele lucrării lui Dumnezeu pot fi întru totul îndeplinite. Însuși Dumnezeul practic despre care se vorbește astăzi lucrează atât în umanitate, cât și în divinitate. Prin arătarea Dumnezeului practic, se realizează lucrarea și viața Sa umană normală și lucrarea Sa de o divinitate deplină. Umanitatea și divinitatea Lui sunt combinate într-una, iar lucrarea ambelor este realizată prin cuvinte; fie în umanitate, fie în divinitate, El rostește cuvinte. Când Dumnezeu lucrează în umanitate, El vorbește limba umanității, astfel încât oamenii să poată interacționa cu El și să-L poată înțelege mai ușor. Cuvintele Sale sunt rostite simplu și sunt ușor de înțeles, astfel încât acestea să poată fi oferite tuturor oamenilor; indiferent dacă oamenii au cunoștințe sau o educație slabă, toți pot primi cuvintele lui Dumnezeu. Lucrarea lui Dumnezeu în divinitate este realizată și prin cuvinte, dar este plină de hrană, este plină de viață, este nealterată de idei umane, nu implică preferințe umane și nu se supune limitărilor umanității, este liberă de orice constrângeri ale umanității normale; este, de asemenea, realizată în trup, dar este exprimarea directă a Duhului. Dacă oamenii acceptă numai lucrarea lui Dumnezeu în umanitate, atunci ei se vor limita la o anumită sferă, și astfel vor necesita o emondare și o disciplinare perenă, pentru a exista măcar o ușoară schimbare în ei. Fără lucrarea sau prezența Duhului Sfânt, totuși, ei vor recurge întotdeauna la vechile lor căi. Prin lucrarea divinității se compensează acest neajuns și această lipsă, iar oamenii sunt făcuți compleți. În loc de emondare continuă, ceea ce este necesar este o asigurare pozitivă, folosind cuvinte pentru a compensa toate neajunsurile, folosind cuvinte pentru a dezvălui fiecare stare a oamenilor, folosind cuvinte pentru a le îndruma viața, fiecare cuvânt, fiecare acțiune, pentru a le dezvălui intențiile și motivațiile. Aceasta este lucrarea practică a Dumnezeului practic. Astfel, în atitudinea ta față de Dumnezeul practic, ar trebui să te supui înaintea umanității Sale, cunoscându-L și recunoscându-L, și, cu atât mai mult, ar trebui să accepți și să te supui lucrării și cuvintelor Sale în divinitate. Arătarea lui Dumnezeu în trup înseamnă că toată lucrarea și toate cuvintele Duhului lui Dumnezeu se fac prin umanitatea Sa normală și prin trupul Lui întrupat. Cu alte cuvinte, Duhul lui Dumnezeu Își îndrumă umanitatea să realizeze lucrarea și, în același timp, aduce la îndeplinire lucrarea divinității în trup, iar în Dumnezeul întrupat poți vedea atât lucrarea lui Dumnezeu în umanitate, cât și lucrarea Sa în divinitate deplină. Aceasta este semnificația efectivă a arătării Dumnezeului practic în trup. Dacă poți vedea acest lucru în mod clar, vei putea să îmbini toate părțile diferite ale lui Dumnezeu; vei înceta să acorzi o importanță nejustificată lucrării Sale în divinitate și să-I vezi lucrarea în umanitate cu un dispreț nejustificat, și nu vei merge la extreme, nici nu vei merge pe calea greșită. În ansamblu, înțelesul Dumnezeului practic este că lucrarea umanității Sale și a divinității Sale, așa cum este îndrumată de Duh, se exprimă prin trupul Lui, astfel încât oamenii să poată vedea că El este plin de viață și viu, real și adevărat.

Lucrarea Duhului lui Dumnezeu în umanitate are o fază de tranziție. Desăvârșind umanitatea, El permite umanității Sale să primească îndrumarea Duhului, după care umanitatea Lui este capabilă să se îngrijească de biserici și să le păstorească. Aceasta este o exprimare a lucrării normale a lui Dumnezeu. Astfel, dacă poți vedea în mod clar principiile lucrării lui Dumnezeu în umanitate, atunci este puțin probabil să nutrești noțiuni despre lucrarea lui Dumnezeu în umanitate. Indiferent de orice altceva, Duhul lui Dumnezeu nu Se poate înșela. El are dreptate și e fără de greșeală; nu face nimic în mod incorect. Lucrarea în divinitate este exprimarea directă a intențiilor lui Dumnezeu, fără tulburarea umanității. Nu trece prin desăvârșire, ci vine direct de la Duh. Totuși, chiar și atunci când El lucrează în divinitate, se datorează și umanității Sale normale; aceasta nu este deloc supranaturală și pare a fi realizată de o persoană normală. Dumnezeu S-a pogorât din ceruri pe pământ în primul rând pentru a exprima cuvintele lui Dumnezeu prin trup, pentru a finaliza lucrarea Duhului lui Dumnezeu cu ajutorul trupului.

Astăzi, cunoștințele oamenilor despre Dumnezeul practic rămân prea unilaterale, iar înțelegerea lor cu privire la semnificația întrupării este încă insuficientă. În ceea ce privește trupul lui Dumnezeu, oamenii văd, prin lucrarea și prin cuvintele Lui, că Duhul lui Dumnezeu include atât de multe, că El e atât de bogat. Totuși, indiferent de situație, mărturia lui Dumnezeu vine în cele din urmă de la Duhul lui Dumnezeu: ceea ce face Dumnezeu în trup, prin ce principii lucrează El, ceea ce face în umanitate și ceea ce face în divinitate. Oamenii trebuie să cunoască aceste lucruri. Astăzi, poți să te închini acestei Persoane, în timp ce, în esență, te închini Duhului, iar acesta este minimul absolut pe care ar trebui să-l atingă oamenii în cunoștințele lor despre Dumnezeul întrupat. Prin mijloacele trupului, oamenii ajung să cunoască esența Duhului, să cunoască lucrarea divină a Duhului în trup și lucrarea umană în trup, să accepte toate cuvintele și cuvântările Duhului în trup și să vadă modul în care Duhul lui Dumnezeu călăuzește trupul și dezvăluie puterea Lui în trup. Adică, omul ajunge să cunoască, prin trup, Duhul din ceruri; arătarea Dumnezeului practic Însuși printre oameni l-a înlăturat pe dumnezeul nedeslușit din noțiunile oamenilor. Închinarea oamenilor la Însuși Dumnezeul practic a crescut supunerea lor față de Dumnezeu și, prin lucrarea divină a Duhului lui Dumnezeu în trup și prin lucrarea Sa umană în trup, omul primește revelație și este păstorit, iar în viața-fire a lui se petrec schimbări. Aceasta este semnificația reală a sosirii Duhului în trup al cărei scop principal este ca oamenii să poată să interacționeze cu Dumnezeu, să se bazeze pe Dumnezeu și să ajungă la cunoașterea de Dumnezeu.

În principal, ce atitudine au oamenii față de Dumnezeul practic? Ce știi despre întrupare, despre arătarea Cuvântului în trup, despre arătarea lui Dumnezeu în trup, despre faptele Dumnezeului practic? Care sunt astăzi principalele subiecte de discuție? Întruparea, sosirea Cuvântului în trup și arătarea lui Dumnezeu în trup – toate sunt aspecte care trebuie înțelese. Trebuie să ajungeți treptat să înțelegeți aceste probleme și să aveți o cunoaștere clară a lor în experiența voastră de viață, pe baza staturii voastre și a epocii. Procesul prin care oamenii experimentează cuvintele lui Dumnezeu este același cu procesul prin care ei ajung să cunoască arătarea cuvintelor lui Dumnezeu în trup. Cu cât oamenii experimentează mai mult cuvintele lui Dumnezeu, cu atât mai mult cunosc Duhul lui Dumnezeu; prin experimentarea cuvintelor lui Dumnezeu, oamenii înțeleg principiile lucrării Duhului și ajung să cunoască pe Însuși Dumnezeul practic. De fapt, când Dumnezeu îi desăvârșește pe oameni și îi câștigă, El le permite să cunoască faptele Dumnezeului practic; El folosește lucrarea Dumnezeului practic pentru a le arăta oamenilor semnificația reală a întrupării și că Duhul lui Dumnezeu S-a arătat de fapt înaintea omului. Când oamenii sunt câștigați și desăvârșiți de Dumnezeu, asta înseamnă că exprimările Dumnezeului practic i-au cucerit și că – prin intermediul cuvintelor Dumnezeului practic – au fost transformați și li s-a insuflat viața Lui, umplându-i cu ceea ce El este (fie că este vorba de ceea ce este El, în umanitatea Lui, sau de ceea ce este El în divinitatea Lui), umplându-i cu esența cuvintelor Sale și făcându-i pe oameni să trăiască cuvintele Lui. Când Dumnezeu câștigă oameni, El face acest lucru, în primul rând, prin folosirea cuvintelor și cuvântărilor Dumnezeului practic ca pe o cale de a emonda imperfecțiunile oamenilor și pentru a judeca și a expune firea lor răzvrătită, determinându-i să câștige ceea ce au nevoie și să le arate că Dumnezeu a venit printre oameni. Cel mai important dintre toate, lucrarea făcută de Dumnezeul practic este aceea de a mântui fiecare persoană de influența Satanei, scoțând-o din tărâmul mizeriei și smulgându-i din rădăcină firile corupte. Cea mai profundă semnificație a faptului de a fi câștigat de Dumnezeul practic este de a fi capabil să trăiești umanitatea normală cu Dumnezeul practic drept exemplar și model, și de a putea practica în conformitate cu cuvintele și cerințele Dumnezeului practic, fără cea mai mică abatere sau îndepărtare, practicând conform oricăror spuse ale Lui și reușind să realizezi ceea ce cere El. În acest fel, vei fi fost câștigat de Dumnezeu. Când ești câștigat de Dumnezeu, nu doar ai lucrarea Duhului Sfânt; în principal, ești în stare să trăiești cerințele Dumnezeului practic. Simplul fapt de a avea lucrarea Duhului Sfânt nu înseamnă că ai viață. Esențial este dacă poți să acționezi în conformitate cu cerințele Dumnezeului practic față de tine, ceea ce se referă la faptul dacă poți fi câștigat de Dumnezeu. Acesta este sensul suprem al lucrării Dumnezeului practic în trup. Adică, Dumnezeu Se arată cu adevărat și efectiv în trup – plin de viață și viu – lăsându-i pe oameni să-L vadă, și realizează într-o manieră practică lucrarea Duhului în trup și acționează ca un exemplar pentru oameni în trup, prin care El câștigă un grup de oameni. Sosirea lui Dumnezeu în trup este menită în primul rând să le permită oamenilor să vadă faptele practice ale lui Dumnezeu și să materializeze Duhul fără formă în trup, astfel încât oamenii să-L poată vedea și atinge. Doar în acest fel cei care sunt făcuți compleți de El vor trăi ceea ce trăiește El, vor fi câștigați de El și vor fi în concordanță cu intențiile Sale. Dacă Dumnezeu doar ar fi vorbit în ceruri și n-ar fi venit de fapt pe pământ, atunci oamenii ar fi fost în continuare incapabili să-L cunoască pe Dumnezeu; ei ar fi putut numai să propovăduiască faptele lui Dumnezeu folosind teoria goală și nu ar fi avut cuvintele lui Dumnezeu ca realitate. Scopul pentru care Dumnezeu a venit pe pământ este, în primul rând, de a Se institui ca un exemplar și un model pentru cei pe care urmează să îi câștige El; numai astfel oamenii pot să-L cunoască efectiv pe Dumnezeu, să-L atingă pe Dumnezeu și să-L vadă și numai atunci ei pot fi câștigați cu adevărat de Dumnezeu.


Cunoașterea lucrării actuale a lui Dumnezeu

A cunoaște lucrarea lui Dumnezeu în aceste vremuri înseamnă, în cea mai mare parte, a cunoaște care este principala lucrare de slujire a Dumnezeului întrupat al zilelor de pe urmă și ce a venit El să facă pe pământ. Am menționat anterior în cuvintele Mele că Dumnezeu a venit pe pământ (în zilele de pe urmă) pentru a stabili un exemplar înainte de a pleca. Și cum stabilește Dumnezeu acest exemplar? Face acest lucru rostind cuvinte și lucrând și vorbind de la un capăt la altul al pământului. Aceasta este lucrarea din zilele de pe urmă a lui Dumnezeu; El doar vorbește, pentru ca pământul să devină o lume a cuvintelor și astfel încât fiecare persoană să fie aprovizionată și luminată de cuvintele Sale și astfel să vadă lumina din spiritul său și să câștige claritate asupra viziunilor. În zilele de pe urmă, Dumnezeu S-a întrupat și a venit pe pământ mai ales pentru a rosti cuvinte. Când a venit Isus, El a predicat Evanghelia Împărăției Cerurilor și a realizat lucrarea de răscumpărare a răstignirii. El a pus capăt Epocii Legii și a abolit tot ce era vechi. Sosirea lui Isus a încheiat Epoca Legii și a inaugurat Epoca Harului; sosirea lui Dumnezeu întrupat al zilelor de pe urmă a pus capăt Epocii Harului. El a venit în special ca să dea glas cuvintelor Sale – folosind cuvinte pentru a-l desăvârși pe om, pentru a-l ilumina și lumina pe om – și astfel înlătură locul dumnezeului fantezist din inima omului. Când a venit Isus, El nu a făcut această etapă a lucrării. Când a venit El, a făcut multe minuni, i-a vindecat pe cei bolnavi și a alungat demoni și a înfăptuit lucrarea de răscumpărare a răstignirii. Drept urmare, în noțiunile omului, el crede că așa ar trebui să fie Dumnezeu. Pentru că atunci când a venit Isus, El nu a făcut lucrarea de înlăturare a chipului dumnezeului fantezist din inima omului; când a venit, El a fost răstignit, i-a vindecat pe bolnavi și a alungat demoni și a predicat Evanghelia Împărăției Cerurilor. Într-o anumită privință, întruparea lui Dumnezeu în zilele de pe urmă înlătură locul ocupat de dumnezeul fantezist în noțiunile omului, astfel încât în inima omului să nu mai existe chipul dumnezeului fantezist. Prin cuvintele și lucrările Sale practice, vizitele Lui în diverse locuri și lucrarea excepțional de practică și de normală pe care o săvârșește printre oameni, El face ca omul să cunoască acest caracter practic al lui Dumnezeu și îndepărtează locul dumnezeului fantezist din inima omului. În altă privință, Dumnezeu folosește cuvintele rostite de trupul Lui pentru a-l face pe om complet și a îndeplini toate lucrurile. Aceasta este lucrarea pe care Dumnezeu o va îndeplini în zilele de pe urmă.

Ce trebuie să știți:

1. Lucrarea lui Dumnezeu nu este supranaturală, iar voi nu ar trebui să adăpostiți noțiuni despre aceasta.

2. Voi trebuie să înțelegeți lucrarea principală pe care Dumnezeu întrupat a venit să o facă de data aceasta.

El nu a venit să-i vindece pe cei bolnavi, să alunge demoni sau să facă minuni și nu a venit să predice Evanghelia pocăinței sau să acorde omului răscumpărarea. Aceasta deoarece Isus a făcut deja această lucrare și Dumnezeu nu repetă aceeași lucrare. Astăzi, Dumnezeu a venit să pună capăt Epocii Harului și să anuleze toate practicile acesteia. Dumnezeul practic a venit, în primul rând, pentru a-Și dezvălui caracterul practic. Când a venit Isus, El nu a vorbit prea mult; El a înfăptuit în primul rând miracole, a făcut semne și minuni și i-a vindecat pe bolnavi și a alungat demoni sau, în altă situație, a rostit profeții, totul pentru a-i face pe oameni să creadă în El cu toată convingerea și să vadă că El era cu adevărat Dumnezeu și că nu avea sentimente omenești. În cele din urmă, El a împlinit lucrarea răstignirii. Dumnezeul de astăzi nu înfăptuiește semne și minuni, nici nu-i vindecă pe cei bolnavi și nici nu alungă demoni. Când a venit Isus, lucrarea pe care a făcut-o a reprezentat o parte din Dumnezeu, dar de data aceasta, Dumnezeu a venit să facă etapa lucrării datorate. Dumnezeu nu repetă aceeași lucrare. El este Dumnezeul care este mereu nou și niciodată vechi, așa că tot ceea ce vezi astăzi sunt cuvintele și lucrarea Dumnezeului practic.

În zilele de pe urmă, Dumnezeu S-a întrupat în special pentru a-Și rosti cuvintele, pentru a explica tot ce este necesar vieții omului, pentru a indica în ce ar trebui să intre omul, pentru a-i arăta omului faptele lui Dumnezeu și a-i arăta înțelepciunea, atotputernicia și minunăția lui Dumnezeu. Prin multele feluri în care Dumnezeu vorbește, omul vede supremația lui Dumnezeu, măreția Lui și, chiar mai mult decât atât, smerenia și ascunderea Sa. Omul vede că Dumnezeu este suprem, dar că El este smerit și ascuns și poate deveni cel mai neînsemnat dintre toți. Unele dintre cuvintele Lui sunt rostite direct din perspectiva Duhului, unele direct din perspectiva omului și unele din perspectiva unei a treia persoane. În aceasta se poate vedea că modalitatea lucrării lui Dumnezeu variază foarte mult și că El îi permite omului să o vadă prin cuvinte. Lucrarea lui Dumnezeu în zilele de pe urmă este atât normală, cât și practică și, astfel, grupul de oameni din zilele de pe urmă este supus celei mai mari dintre încercări. Datorită normalității și caracterului practic al lui Dumnezeu, toți oamenii au intrat în mijlocul încercărilor; faptul că omul a coborât în încercările lui Dumnezeu se datorează normalității și caracterului practic al Lui. În epoca lui Isus, nu au existat noțiuni sau încercări. Deoarece majoritatea lucrării făcute de Isus era în acord cu noțiunile omului, oamenii L-au urmat și nu au avut noțiuni despre El. Încercările de astăzi sunt cele mai mari cu care s-a confruntat vreodată omul și, când se spune că acești oameni ies din marele necaz, acesta este necazul la care se face referire. Astăzi, Dumnezeu vorbește pentru a clădi credința, dragostea, acceptarea suferinței și supunerea în acești oameni. Cuvintele rostite de Dumnezeu întrupat al zilelor de pe urmă sunt rostite în concordanță cu natura-esență a omului, în funcție de comportamentul și de manifestările omului și de ceea în ce omul ar trebui să intre în prezent. Cuvintele Sale sunt atât practice, cât și normale: El nu vorbește despre ziua de mâine, nici nu se uită înapoi la cea de ieri; El vorbește numai despre în ce ar trebui intrat, ce ar trebui pus în practică și înțeles astăzi. Dacă, în prezent, ar fi să apară o persoană capabilă să arate semne și să facă minuni, să alunge demoni, să-i vindece pe cei bolnavi și să săvârșească multe miracole, iar dacă această persoană pretinde că este Isus care a venit, atunci ar fi vorba despre o impostură a unui spirit rău, ar fi vorba despre un act al unui spirit rău care Îl imită pe Isus. Țineți minte! Dumnezeu nu repetă aceeași lucrare. Etapa lucrării lui Isus a fost deja finalizată, iar Dumnezeu nu va mai întreprinde niciodată acea etapă a lucrării. Lucrarea lui Dumnezeu nu se conformează noțiunilor omului; de exemplu, Vechiul Testament a prezis venirea unui Mesia și s-a dovedit că Isus a fost Cel care a venit. Prin urmare, ar fi greșit să vină un alt Mesia. Isus a venit deja o dată și ar fi greșit dacă „Isus” ar urma să vină din nou de data aceasta. Există un singur nume pentru fiecare epocă, și fiecare nume conține o caracterizare a acelei epoci. În noțiunile omului, Dumnezeu trebuie să facă mereu semne și minuni, trebuie să-i vindece mereu pe cei bolnavi și să alunge demoni, trebuie să fie mereu ca Isus. Însă, de data aceasta, Dumnezeu nu este deloc așa. Dacă, în timpul zilelor de pe urmă, Dumnezeu ar mai face semne și minuni și ar mai alunga demoni și i-ar mai vindeca pe cei bolnavi – dacă ar face exact așa cum a făcut Isus – atunci Dumnezeu ar repeta aceeași lucrare, iar lucrarea lui Isus nu ar avea nicio semnificație sau valoare. Astfel, Dumnezeu realizează o singură etapă a lucrării în fiecare epocă. Odată ce fiecare etapă a lucrării Sale a fost finalizată, spiritele rele încearcă imediat să o imite, iar după ce Satana începe să calce pe urmele Lui, Dumnezeu trece la o metodă diferită. Odată ce Dumnezeu a încheiat o etapă a lucrării Sale, spiritele rele încearcă să o imite. Trebuie să vă fie clar acest lucru. De ce lucrarea de astăzi a lui Dumnezeu este diferită de lucrarea lui Isus? De ce astăzi Dumnezeu nu face semne și minuni, nu alungă demoni și nu-i vindecă pe cei bolnavi? Dacă lucrarea lui Isus ar fi fost aceeași cu lucrarea făcută în timpul Epocii Legii, ar fi putut El să-L reprezinte pe Dumnezeul Epocii Harului? Ar fi putut El să termine lucrarea răstignirii? Dacă Isus ar fi mers la templu și ar fi respectat Sabatul așa cum se făcea în Epoca Legii, fără să fie persecutat de nimeni și fiind îmbrățișat de toți, ar fi putut El să fie răstignit? Ar fi putut El să finalizeze lucrarea de răscumpărare? Ce rost ar avea dacă Dumnezeu întrupat al zilelor de pe urmă ar face semne și minuni, așa cum a făcut Isus? Numai dacă Dumnezeu face o altă parte a lucrării Sale în zilele de pe urmă, una care reprezintă o parte a planului Său de gestionare, omul poate dobândi o cunoaștere mai profundă a lui Dumnezeu și planul Său de gestionare poate fi finalizat.

În timpul zilelor de pe urmă, Dumnezeu a venit în special pentru a-Și rosti cuvintele. El vorbește din perspectiva Duhului, din perspectiva omului și din perspectiva unei a treia persoane; El vorbește în moduri diferite, folosind o modalitate pentru o perioadă de timp și folosește aceste modalități de a vorbi pentru a schimba noțiunile omului și a înlătura chipul dumnezeului fantezist din inima omului. Aceasta este lucrarea principală săvârșită de Dumnezeu. Deoarece omul crede că, atunci când Dumnezeu va veni, El îi va vindeca pe cei bolnavi, va alunga demoni, va face minuni și-i va dărui omului binecuvântări materiale, Dumnezeu îndeplinește această etapă a lucrării – lucrarea de mustrare și de judecată – pentru a elimina astfel de lucruri din noțiunile omului, a-i permite omului să cunoască normalitatea și caracterul practic ale lui Dumnezeu și a îndepărta chipul lui Isus așa cum este El în inima omului, permițând noului chip al lui Dumnezeu să ocupe inima omului în schimb. Odată ce chipul lui Dumnezeu din om se învechește, atunci acesta devine un idol. Când Isus a venit și a îndeplinit acea etapă a lucrării, El nu L-a reprezentat în întregime pe Dumnezeu. El a făcut niște semne și minuni, a rostit câteva cuvinte și, în cele din urmă, a fost răstignit. A reprezentat o parte a lui Dumnezeu. El nu putea să reprezinte tot ceea ce este al lui Dumnezeu, ci L-a reprezentat, mai degrabă, făcând o parte din lucrarea Sa. Aceasta pentru că Dumnezeu este atât de mare și de minunat și de nepătruns, și deoarece Dumnezeu săvârșește numai o parte a lucrării Sale în fiecare epocă. Lucrarea făcută de Dumnezeu în această epocă este în principal provizia cuvintelor vieții pentru om; expunerea naturii-esențe a omului și a firii lui corupte; și eliminarea noțiunilor sale religioase, a gândirii feudale, a gândirii depășite și a cunoștințelor și culturii. Toate aceste lucruri trebuie să fie curățite prin darea în vileag de către cuvintele lui Dumnezeu. În zilele de pe urmă, pentru a-l desăvârși pe om, Dumnezeu folosește cuvinte, și nu semne și minuni. El Își folosește cuvintele pentru a-l dezvălui pe om, a-l judeca, a-l mustra și a-l desăvârși, astfel încât, în cuvintele lui Dumnezeu, omul să ajungă să-I vadă înțelepciunea și frumusețea și să înțeleagă firea lui Dumnezeu; astfel încât, prin cuvintele Lui, omul să Îi vadă faptele. În Epoca Legii, Iahve l-a condus pe Moise afară din Egipt cu ale Lui cuvinte și a rostit câteva cuvinte israeliților; în acel moment, o parte dintre faptele lui Dumnezeu au fost dezvăluite, dar deoarece calibrul omului era limitat și nimic nu-i putea face completă cunoașterea, Dumnezeu a continuat să vorbească și să lucreze. În Epoca Harului, omul a văzut încă o dată o parte din faptele lui Dumnezeu. Isus a fost în stare să arate semne și minuni, să-i vindece pe cei bolnavi, să alunge demoni și să fie răstignit, iar după trei zile a înviat și S-a arătat în trup în fața oamenilor. Omul nu știa mai mult decât atât despre Dumnezeu. Omul știe doar atât cât îi este dezvăluit de Dumnezeu și, dacă El nu i-ar dezvălui nimic mai mult omului, atunci aceasta ar fi măsura în care omul L-ar restrânge pe Dumnezeu. De aceea, Dumnezeu continuă să lucreze, astfel încât cunoașterea omului în privința Lui să poată deveni mai profundă și ca el să poată ajunge treptat să-I cunoască esența. În zilele de pe urmă, Dumnezeu Își folosește cuvintele pentru a-l desăvârși pe om. Firea ta coruptă este dată în vileag de cuvintele lui Dumnezeu și noțiunile tale religioase sunt înlocuite de caracterul practic al Lui. În zilele de pe urmă, Dumnezeu S-a întrupat în primul rând pentru a îndeplini cuvintele „Cuvântul devine trup, Cuvântul vine în trup și Cuvântul Se arată în trup” și, dacă nu cunoști în profunzime acest lucru, atunci nu vei putea rămâne neclintit. În zilele de pe urmă, Dumnezeu intenționează în primul rând să înfăptuiască o etapă a lucrării în care Cuvântul apare în trup și aceasta este o parte a lucrării din planul Său de gestionare. Astfel, cunoștințele voastre trebuie să fie amănunțite; indiferent de modul în care lucrează Dumnezeu, El nu-i permite omului să-L restrângă. Dacă Dumnezeu nu ar face această lucrare în zilele de pe urmă, atunci cunoașterea omului despre El nu ar putea merge mai departe. Ai ști doar că Dumnezeu poate să fie răstignit și să distrugă Sodoma și că Isus poate să se ridice din morți și să i Se arate lui Petru… Dar nu ai spune niciodată despre cuvintele lui Dumnezeu că pot realiza totul și că îl pot cuceri pe om. Doar experimentând cuvintele lui Dumnezeu poți vorbi despre o astfel de cunoaștere. Cu cât experimentezi mai mult din lucrarea Lui, cu atât mai profundă va deveni cunoașterea ta despre El și numai atunci nu-L vei restrânge pe Dumnezeu în propriile tale noțiuni. Omul ajunge să-L cunoască pe Dumnezeu experimentându-I lucrarea; nu există nicio altă cale corectă de a-L cunoaște pe Dumnezeu. Astăzi, există mulți oameni care nu fac altceva decât să aștepte să vadă semne și minuni și vremea marilor dezastre. Crezi în Dumnezeu sau crezi în marile dezastre? Când marile dezastre vor sosi, va fi prea târziu și dacă Dumnezeu nu trimite marile dezastre, atunci El nu este Dumnezeu? Crezi în semne și minuni sau crezi în Dumnezeu Însuși? Isus nu a arătat semne și minuni când a fost batjocorit de alții, dar nu era El Dumnezeu? Crezi în semne și minuni sau crezi în esența lui Dumnezeu? Opiniile omului despre credința în Dumnezeu sunt greșite! Iahve a rostit multe cuvinte în Epoca Legii, dar chiar și astăzi unele dintre ele așteaptă să se împlinească. Poți spune că Iahve nu este Dumnezeu?

Astăzi, ar trebui să vă fie clar tuturor că, în zilele de pe urmă, ceea ce Dumnezeu înfăptuiește în principal este faptul că „Cuvântul devine trup”. Prin lucrarea Sa practică pe pământ, El îi permite omului să-L cunoască, să interacționeze cu El și să-I vadă faptele practice. Îi permite omului să vadă clar că El este capabil să facă semne și minuni și că există și momente în care El nu este capabil să facă acest lucru; asta depinde de epocă. Din aceasta, poți vedea că Dumnezeu nu este incapabil să facă semne și minuni, ci că, în schimb, Își schimbă modul de a lucra conform lucrării pe care trebuie să o facă și în funcție de epocă. În etapa actuală a lucrării, El nu face semne și minuni; în epoca lui Isus, El a făcut câteva semne și minuni, pentru că lucrarea Lui din acea epocă era diferită. Dumnezeu nu face acea lucrare astăzi și unii oameni cred că El este incapabil să facă semne și minuni sau cred că, de vreme ce nu face semne și minuni, El nu este Dumnezeu. Nu este un sofism? Dumnezeu este capabil să facă semne și minuni, dar El lucrează într-o epocă diferită, prin urmare, nu face o asemenea lucrare. În epoci diferite și în concordanță cu diferitele etape ale lucrării Sale, Dumnezeu manifestă fapte diferite. Credința omului în Dumnezeu nu este credința în semne și minuni, nici credința în miracole, ci credința în lucrarea Sa practică din noua epocă. Omul ajunge să-L cunoască pe Dumnezeu prin modul în care lucrează El și această cunoaștere naște în om credința în Dumnezeu, și anume, credința în lucrarea și faptele Sale. În această etapă a lucrării, Dumnezeu vorbește în principal. Nu aștepta să vezi semne și minuni; nu le vei vedea! Și aceasta pentru că nu te-ai născut în Epoca Harului. Dacă te-ai fi născut atunci, ai fi putut vedea semne și minuni, dar te-ai născut în zilele de pe urmă și, astfel, poți vedea numai caracterul practic și normalitatea lui Dumnezeu. Nu te aștepta să-L vezi pe Isus Cel supranatural în zilele de pe urmă. Îl poți vedea numai pe Dumnezeul practic întrupat, care nu este diferit de nicio persoană normală. În fiecare epocă, Dumnezeu manifestă fapte diferite. În fiecare epocă, El manifestă o parte din faptele Sale, iar lucrarea fiecărei epoci reprezintă o parte a firii lui Dumnezeu și o parte din faptele Lui. Faptele pe care El le manifestă variază în funcție de epoca în care lucrează, dar toate permit aprofundarea cunoașterii lui Dumnezeu de către om și îi permit omului să aibă o credință în Dumnezeu mai adevărată și mai solidă. Omul crede în Dumnezeu datorită tuturor faptelor Sale, pentru că Dumnezeu este atât de minunat, atât de mare și de atotputernic, și pentru că El este de nepătruns – de aceea crede omul în Dumnezeu. Dacă tu crezi în Dumnezeu pentru că El este capabil să facă semne și minuni și poate să-i vindece pe cei bolnavi și să alunge demoni, atunci părerea ta este greșită și unii oameni îți vor spune: „Nu sunt și spiritele rele capabile să facă astfel de lucruri?” Nu înseamnă asta a confunda chipul lui Dumnezeu cu chipul Satanei? Astăzi, credința omului în Dumnezeu se datorează multelor Sale fapte și marii cantități de lucrare pe care o face, precum și multelor feluri în care El vorbește. Dumnezeu îl cucerește pe om și îl desăvârșește prin cuvintele Sale. Omul crede în Dumnezeu datorită multelor fapte ale Sale, nu pentru că El este capabil să arate semne și minuni; omul ajunge să-L cunoască pe Dumnezeu numai pentru că-I vede faptele. Doar prin cunoașterea faptelor practice ale lui Dumnezeu, a felului în care El lucrează, a metodelor înțelepte pe care le folosește El, a modului în care vorbește El și în care îl desăvârșește pe om – numai prin cunoașterea acestor aspecte – poți înțelege caracterul practic al lui Dumnezeu și firea Lui, știind ceea ce Îi place, ceea ce detestă și cum lucrează El asupra omului. Înțelegând ce Îi place lui Dumnezeu și ce detestă El, poți să faci diferența între ceea ce este pozitiv și ceea ce este negativ și, prin cunoașterea lui Dumnezeu, progresezi în viața ta. Pe scurt, trebuie să dobândești o cunoaștere a lucrării lui Dumnezeu și să-ți corectezi opiniile despre credința în Dumnezeu.


Este lucrarea lui Dumnezeu la fel de simplă cum și-o imaginează oamenii?

În calitate de credincioși în Dumnezeu, fiecare dintre voi ar trebui să înțeleagă că ați dobândit într-adevăr maxima înălțare și mântuire primind astăzi lucrarea lui Dumnezeu în zilele de pe urmă și toată lucrarea planului Său pe care El o face asupra ta. Dumnezeu a pus tot accentul lucrării Sale din univers asupra acestui grup de oameni. El Și-a sacrificat tot sângele inimii pentru voi; El a retras și v-a dat vouă toată lucrarea Duhului în univers. Iată de ce voi sunteți cei norocoși. Mai mult, El Și-a transferat slava de la Israel, aleșii Lui, către voi, și va face ca scopul planului Lui să se manifeste pe deplin prin acest grup. De aceea, voi sunteți cei care veți primi moștenirea lui Dumnezeu și, chiar mai mult, voi sunteți cei care veți moșteni slava lui Dumnezeu. Poate că vă amintiți cu toții aceste cuvinte: „Căci întristările noastre ușoare de o clipă lucrează pentru noi tot mai mult o greutate veşnică de slavă”. Cu toții ați auzit aceste cuvinte înainte, totuși niciunul dintre voi nu a înțeles adevărata lor însemnătate. Astăzi, sunteți profund conștienți de însemnătatea lor reală. Aceste cuvinte vor fi împlinite de Dumnezeu în timpul zilelor de pe urmă și vor fi împlinite în cei care au fost persecutați cu cruzime de marele balaur roșu în ținutul unde stă încolăcit. Marele balaur roșu Îl persecută pe Dumnezeu și este vrăjmașul lui Dumnezeu și deci, oamenii din acest ținut sunt supuși umilirii și persecutării din cauza credinței lor în Dumnezeu și, ca urmare, aceste cuvinte sunt împlinite în voi, acest grup de oameni. Deoarece Dumnezeu Își desfășoară lucrarea într-un ținut care se împotrivește lui Dumnezeu, toată lucrarea Lui întâmpină piedici enorme, iar multe dintre cuvintele Lui nu pot fi împlinite imediat; așadar, oamenii sunt rafinați ca rezultat al cuvintelor lui Dumnezeu, ceea ce este și o parte a suferinței. Este enorm de dificil pentru Dumnezeu să Își îndeplinească lucrarea în ținutul marelui balaur roșu, dar tocmai prin această dificultate Dumnezeu face o etapă a lucrării Sale, astfel încât să poată dezvălui înțelepciunea și faptele Sale minunate, și Dumnezeu se folosește de această oportunitate pentru a face complet acest grup de oameni. Tocmai prin suferința oamenilor, prin calibrul lor și prin toate firile satanice ale oamenilor din acest ținut murdar, Dumnezeu Își face lucrarea de purificare și cucerire, astfel încât, din asta, El să poată obține slavă și să îi poată câștiga pe cei care aduc mărturie despre faptele Lui. Aceasta este însemnătatea completă a întregului preț pe care l-a plătit Dumnezeu pentru grupul acesta de oameni. Adică, tocmai prin cei care I se împotrivesc face Dumnezeu lucrarea de cucerire și doar astfel se poate dezvălui măreața putere a lui Dumnezeu. Cu alte cuvinte, numai cei din ținutul spurcat sunt vrednici să moștenească slava lui Dumnezeu și numai acest lucru poate evidenția puterea măreață a lui Dumnezeu. Iată de ce tocmai din ținutul spurcat și de la cei ce trăiesc în ținutul spurcat câștigă Dumnezeu slavă – aceasta este intenția lui Dumnezeu. Este exact ca etapa lucrării lui Isus: El putea să câștige slava numai în mijlocul fariseilor care Îl persecutau; dacă n-ar fi existat persecuția fariseilor și trădarea lui Iuda, Isus n-ar fi fost batjocorit și defăimat, cu atât mai puțin răstignit și nu ar fi putut câștiga slava. Locul unde lucrează Dumnezeu în fiecare epocă și unde lucrează El în trup este locul unde El câștigă slavă și unde îi câștigă pe cei pe care intenționează să îi câștige. Acesta este planul lucrării lui Dumnezeu și aceasta este gestionarea Lui.

În planul lui Dumnezeu de câteva mii de ani, două părți ale lucrării sunt făcute în trup: mai întâi este lucrarea răstignirii, pentru care El câștigă slavă; cealaltă este lucrarea de cucerire și desăvârșire din zilele de pe urmă, pentru care El câștigă slavă. Aceasta este gestionarea lui Dumnezeu. Deci nu priviți lucrarea lui Dumnezeu sau însărcinarea dată vouă de Dumnezeu ca pe o chestiune simplă. Sunteți cu toții cei care vor moșteni o greutate mult mai mare și veșnică a slavei lui Dumnezeu și acest lucru a fost poruncit în mod special de Dumnezeu. Din cele două părți ale slavei Lui, una se manifestă în voi; totalitatea unei părți a slavei lui Dumnezeu a fost revărsată asupra voastră, astfel încât să vă poată fi moștenire. Aceasta este înălțarea voastră din partea lui Dumnezeu și este și planul predeterminat de El de multă vreme. Ținând cont de măreția lucrării făcute de Dumnezeu în ținutul unde locuiește marele balaur roșu, dacă această lucrare ar fi fost mutată în altă parte, de mult ar fi adus multă roadă și ar fi fost acceptată de oameni cu promptitudine. Mai mult, această lucrare ar fi mult prea ușor de acceptat de către clericii din occident care cred în Dumnezeu, pentru că etapa lucrării lui Isus servește ca precedent. De aceea, Dumnezeu nu poate îndeplini această etapă a lucrării de câștigare a slavei în altă parte; când lucrarea este susținută de către oameni și recunoscută de stat, slava lui Dumnezeu nu are unde să-și găsească locul. Exact aceasta este semnificația extraordinară pe care această etapă a lucrării o deține în acest ținut. Nu există printre voi nicio persoană care să fie protejată de lege – în schimb, sunteți sancționați de lege. Dificultatea şi mai mare este faptul că oamenii nu vă înțeleg: fie că e vorba de rudele voastre, de părinți, de prieteni sau colegi, niciunul nu vă înțelege. Când sunteți „abandonați” de Dumnezeu, vă e imposibil să continuați să trăiți în această lume, dar chiar și așa, oamenii tot nu pot suporta să fie departe de Dumnezeu. Aceasta este semnificația cuceririi oamenilor de către Dumnezeu și este slava lui Dumnezeu. Ce ați moștenit voi în această zi depășește tot ce au avut apostolii și profeții de-a lungul veacurilor și este mai mare chiar decât ce au avut Moise și Petru. Binecuvântările nu pot fi obținute într-o zi sau în două; ele trebuie câștigate cu un preț mare. Cu alte cuvinte, trebuie să aveți o dragoste care a îndurat rafinarea, trebuie să aveți o mare credință și trebuie să aveți multe adevăruri pe care Dumnezeu vă cere să le obțineți; mai mult, trebuie să vă puteți îndrepta spre dreptate, fără să fiți intimidați sau să dați înapoi și trebuie să aveți o inimă iubitoare de Dumnezeu constantă până la moarte. Trebuie să aveţi hotărâre, viața-fire pe care o aveţi trebuie să se schimbe, corupția voastră trebuie vindecată și trebuie să acceptați toate orchestrările lui Dumnezeu fără cârtire și chiar să puteți să vă supuneți până la moarte. Aceasta este ceea ce ar trebui să dobândiți, acesta este scopul final al lucrării lui Dumnezeu și este lucrul pe care îl cere Dumnezeu de la acest grup de oameni. Din moment ce vă dă, El sigur vă va cere în schimb, și sigur va formula cerințe potrivite pentru voi. Așadar, există un motiv în spatele întregii lucrări pe care o face Dumnezeu. De aici, se poate vedea de ce, în repetate rânduri, Dumnezeu face o lucrare ce stabilește standarde înalte și cerințe stricte. Prin urmare, ar trebui să fiți plini de credință în Dumnezeu. Pe scurt, toată lucrarea lui Dumnezeu este făcută pentru voi, este făcută pentru ca voi să puteți deveni vrednici să primiți moștenirea Lui. În loc să spuneți că este pentru slava proprie a lui Dumnezeu, ar fi mai bine să spuneți că este pentru mântuirea voastră și de dragul de a desăvârși acest grup de oameni care au fost loviți atât de profund în ținutul spurcat. Ar trebui să înțelegeți intenția lui Dumnezeu. Astfel că îi îndemn pe mulți oameni neștiutori, care sunt fără perspectivă sau rațiune: nu-L testați pe Dumnezeu și nu vă mai împotriviți. Dumnezeu a îndurat deja toată suferința pe care omul nu a îndurat-o niciodată, iar cu multă vreme în urmă, a îndurat și mai multă umilință în locul omului. Și atunci, la ce anume nu poți renunța? Ce ar putea fi mai important decât intenția lui Dumnezeu? Ce ar putea fi mai înalt de dragostea lui Dumnezeu? Este deja destul de greu ca Dumnezeu să Își desfășoare lucrarea în acest ținut spurcat; dacă, pe deasupra, omul comite fărădelegi cu bună-știință și în mod deliberat, lucrarea lui Dumnezeu va trebui să dureze mai mult. Pe scurt, asta nu e în interesul nimănui, nu e spre beneficiul nimănui. Dumnezeu nu este limitat de timp; lucrarea Lui și slava Lui sunt pe primul loc. De aceea, atât timp cât un lucru face parte din lucrarea Sa, El va plăti orice preț pentru el, oricât de mult durează. Aceasta este firea lui Dumnezeu: El nu Se va odihni până când lucrarea Lui nu este făcută. Lucrarea Lui se va sfârși doar când El câștigă cea de-a doua parte a slavei Lui. Dacă, în tot universul, Dumnezeu nu finalizează a doua parte a lucrării de a câștiga slava, ziua Sa nu va veni niciodată, mâna Lui nu-i va părăsi niciodată pe aleșii Săi, slava Lui nu se va pogorî niciodată peste Israel, iar planul Lui nu se va încheia niciodată. Ar trebui să fiți capabili să vedeți intenția lui Dumnezeu și ar trebui să vedeți că lucrarea lui Dumnezeu nu este la fel de simplă precum crearea cerului și a pământului și a tuturor lucrurilor. Asta deoarece lucrarea de azi este transformarea celor care au fost corupți, care sunt extrem de amorțiți, este de a-i purifica pe cei care au fost creați, însă procesați de Satana. Nu este de a-i crea pe Adam sau pe Eva, cu atât mai puțin a crea lumina sau a crea fiecare plantă și animal. Dumnezeu curățește lucrurile care au fost corupte de Satana și apoi le câștigă din nou și le face să devină lucruri ce Îi aparțin Lui și să devină slava Lui. Acest lucru nu e la fel de simplu precum crearea cerului și a pământului și a tuturor lucrurilor, după cum își închipuie omul că este, și nu e nici precum lucrarea de blestemare a Satanei să fie aruncat în Adânc, după cum își închipuie omul că este, ci, mai degrabă, este lucrarea de a transforma omul, preschimbând lucrurile care sunt negative și nu Îi aparțin Lui, în lucruri care sunt pozitive și care Îi aparțin. Aceasta este adevărata poveste din spatele acestei etape a lucrării lui Dumnezeu. Trebuie să înțelegeți asta și să evitați să simplificați excesiv chestiunile. Lucrarea lui Dumnezeu este diferită de orice lucrare obișnuită. Minunăția și înțelepciunea sa nu pot fi concepute de mintea omului. Dumnezeu nu creează toate lucrurile în timpul acestei etape a lucrării, dar nici nu le distruge. În schimb, El transformă toate lucrurile pe care le-a creat și curățește toate lucrurile care au fost pângărite de Satana. Și astfel, Dumnezeu pornește un mare proiect. Aceasta este întreaga semnificație a lucrării lui Dumnezeu. Vezi în aceste cuvinte că lucrarea lui Dumnezeu e cu adevărat atât de simplă?


Ar trebui să trăiești pentru adevăr întrucât crezi în Dumnezeu

Problema obișnuită cu care se confruntă toți oamenii este aceea că înțeleg adevărul, dar nu reușesc să îl pună în practică. Acest lucru se întâmplă pentru că, pe de o parte, ei nu sunt dispuși să plătească prețul și, pe de altă parte, pentru că discernământul lor este prea neadecvat; ei nu pot să vadă nenumăratele dificultăți din viața de zi cu zi, așa cum sunt acestea, și nu știu cum să practice în mod corespunzător. Fiindcă experiențele oamenilor sunt prea superficiale, calibrul lor este prea slab și măsura în care înțeleg adevărul este limitată, ei nu au cum să rezolve dificultățile pe care le întâlnesc în viața de zi cu zi. Ei cred în Dumnezeu doar cu vorba și sunt incapabili să-L aducă pe Dumnezeu în viața lor de zi cu zi. Cu alte cuvinte, Dumnezeu este Dumnezeu, viața este viață, și e ca și cum oamenii nu ar avea nicio relație cu Dumnezeu în viața lor. Asta gândesc toți. Crezând astfel în Dumnezeu, în realitate, oamenii nu vor fi câștigați și desăvârșiți de El. De fapt, nu e vorba că al lui Dumnezeu cuvânt nu a fost făcut cunoscut, ci, mai degrabă, că abilitatea oamenilor de a pricepe cuvântul Lui este pur și simplu prea neadecvată. S-ar putea spune că aproape nimeni nu acționează conform dorințelor inițiale ale lui Dumnezeu; mai degrabă, credința lor în Dumnezeu este pe măsura propriilor dorințe, a noțiunilor religioase pe care le-au respectat în trecut și a modului propriu de a face lucrurile. Puțini sunt aceia care se transformă în urma acceptării cuvântului lui Dumnezeu și care încep să acționeze potrivit intențiilor Lui. Mai degrabă, oamenii persistă în credințele lor greșite. Când oamenii încep să creadă în Dumnezeu, fac acest lucru din perspectiva regulilor convenționale ale religiei, și trăiesc și interacționează cu ceilalți întru totul conform propriilor filosofii pentru interacțiuni lumești. S-ar putea spune că așa stau lucrurile cu nouă din zece oameni. Foarte puțini sunt aceia care fac un alt plan și întorc o pagină nouă după ce încep să creadă în Dumnezeu. Omenirea nu a reușit să considere drept adevăr cuvântul lui Dumnezeu sau, luându-l ca adevăr, să-l pună în practică.

Să luăm, de exemplu, credința în Isus. Fie că o persoană abia a început să creadă, fie crede de foarte mult timp, fiecare și-a folosit talentele pe care le avea și și-a demonstrat abilitățile de care dispunea. Oamenii au adăugat, pur și simplu, în viețile lor obișnuite, aceste trei cuvinte, „credința în Dumnezeu”, dar nu au făcut nicio schimbare în firea lor, iar credința lor în Dumnezeu nu a crescut câtuși de puțin. Căutarea lor nu a fost nici caldă, nici rece. Nu au spus că vor renunța la credința lor, dar nici nu au dedicat totul lui Dumnezeu. Nu L-au iubit niciodată cu adevărat pe Dumnezeu și nici nu I s-au supus Lui. Credința lor în Dumnezeu a fost un amestec de sinceritate și falsitate, au abordat-o cu un ochi deschis și unul închis, și nu au fost serioși în practicarea credinței lor. Ei au continuat într-o astfel de stare de confuzie și, în cele din urmă, au avut parte de o moarte confuză. Ce scop au toate acestea? În zilele noastre, în calitate de credincios în Dumnezeul practic, trebuie să pornești pe drumul cel bun. În credința ta în Dumnezeu, nu ar trebui doar să cauți binecuvântări; mai degrabă, ar trebui să urmărești să-L iubești pe Dumnezeu și să-L cunoști. Prin luminarea Lui și prin propria ta urmărire, ar trebui să poți mânca și bea cuvântul Lui, să poți să ajungi la o înțelegere adevărată a Lui și să ai o dragoste adevărată de Dumnezeu care izvorăște din adâncul inimii tale. Cu alte cuvinte, când dragostea ta pentru Dumnezeu este cea mai autentică și nimeni nu o poate distruge sau sta în calea iubirii tale pentru El, acesta este momentul în care te afli pe calea cea bună a credinței tale în Dumnezeu. Aceasta dovedește că Îi aparții lui Dumnezeu, căci inima ta este deja sub stăpânirea lui Dumnezeu și nimic altceva nu mai poate să te stăpânească. Prin experiența ta, prin prețul pe care l-ai plătit și prin lucrarea lui Dumnezeu, poți ajunge să simți o dragoste spontană pentru El – și, când o vei face, te vei elibera de influența Satanei și vei ajunge să trăiești în lumina cuvântului lui Dumnezeu. Numai după ce te-ai eliberat de influența întunericului se poate spune că L-ai dobândit pe Dumnezeu. În credința ta în Dumnezeu, trebuie să încerci să urmărești acest scop. Aceasta este responsabilitatea fiecăruia dintre voi. Niciunul dintre voi nu ar trebui să se mulțumească cu starea actuală a lucrurilor. Nu puteți fi cu mintea împărțită față de lucrarea lui Dumnezeu și nici să o tratați cu ușurință. Ar trebui să vă gândiți la Dumnezeu în toate privințele și neîncetat și să faceți toate lucrurile de dragul Lui. Și în discursul și în acțiunile voastre, ar trebui să puneți pe primul loc interesele casei lui Dumnezeu. Numai astfel puteți fi în conformitate cu intențiile lui Dumnezeu.

În credința lor în Dumnezeu, cea mai mare greșeală a oamenilor este că ei cred doar verbal, iar Dumnezeu este cu totul absent din viața lor de zi cu zi. Într-adevăr, toți oamenii cred în existența lui Dumnezeu, dar, cu toate acestea, Dumnezeu nu face parte din viața lor de zi cu zi. Gurile oamenilor rostesc multe rugăciuni către Dumnezeu, dar Dumnezeu are puțin loc în inima lor, așa că El îi încearcă neîncetat. Fiindcă oamenii sunt impuri, Dumnezeu nu are de ales decât să-i încerce, astfel încât ei să se rușineze și să ajungă să se cunoască în toiul acestor încercări. Altfel, omenirea s-ar transforma în urmașii arhanghelului și ar deveni din ce în ce mai corupți. Pe parcursul credinței sale în Dumnezeu, fiecare persoană se eliberează de multe dintre intențiile și obiectivele personale sub curățirea neîncetată a lui Dumnezeu. Altfel, Dumnezeu nu S-ar putea folosi de nimeni și nu ar avea cum să facă în oameni lucrarea pe care s-ar cuveni să o facă. Mai întâi, Dumnezeu îi curăță pe oameni și, prin acest proces, ei pot ajunge la cunoașterea de sine, iar Dumnezeu îi poate schimba. Numai atunci Își sădește Dumnezeu viața în ei și numai în acest fel poate inima lor să se întoarcă pe deplin către Dumnezeu. Așadar, spun că a crede în Dumnezeu nu este atât de simplu pe cât zic oamenii. Din perspectiva lui Dumnezeu, dacă ai doar cunoaștere, dar nu ai cuvântul Lui drept viață și dacă te limitezi numai la propriile cunoștințe, dar nu poți să practici adevărul sau să trăiești cuvântul lui Dumnezeu, atunci aceasta este încă o dovadă că nu ai o inimă iubitoare de Dumnezeu și arată că inima ta nu-I aparține lui Dumnezeu. Omul poate să ajungă să-L cunoască pe Dumnezeu crezând în El: acesta este obiectivul final și obiectivul a ceea ce urmărește omul. Trebuie să depui efort pentru a trăi cuvintele lui Dumnezeu, astfel încât să poată da roade în practica ta. Dacă ai numai cunoștințe doctrinare, atunci credința ta în Dumnezeu nu va da roade. Numai dacă apoi practici și trăiești cuvântul Lui, credința ta poate fi considerată desăvârșită și în acord cu intențiile lui Dumnezeu. Pe această cale, mulți oameni pot vorbi despre multe cunoștințe, dar în ceasul morții lor, ochii li se umplu de lacrimi și se urăsc pentru că și-au irosit toată viața și au trăit degeaba până la o vârstă înaintată. Ei înțeleg doar doctrine, dar nu pot să pună adevărul în practică sau să aducă mărturie pentru Dumnezeu; doar aleargă de colo-colo, îngropaţi până peste cap în lucrare și doar în ceasul morții văd, în sfârşit, că nu au mărturie adevărată, că nu Îl cunosc deloc pe Dumnezeu. Și nu este oare prea târziu? De ce să nu profiți de prezent și să urmărești adevărul pe care îl iubești? De ce să aștepți până mâine? Dacă în viață nu suferi pentru adevăr sau nu urmărești să-l dobândești, e posibil oare să-ți dorești să simţi regret în ceasul morții tale? Dacă așa stau lucrurile, atunci de ce crezi în Dumnezeu? De fapt, există multe situații în care oamenii pot să pună adevărul în practică și să-L mulțumească pe Dumnezeu dacă depun cel mai mic efort. Numai pentru că mințile oamenilor sunt mereu rătăcite nu pot ei să acționeze de dragul lui Dumnezeu și se grăbesc tot timpul încoace și încolo de dragul trupului, neavând, în cele din urmă, niciun câștig. Din acest motiv, oamenii sunt mereu chinuiți de necazuri și dificultăți. Nu sunt acestea chinurile Satanei? Nu este aceasta corupția trupului? Nu ar trebui să încerci să-L păcălești pe Dumnezeu prin cuvinte goale. Mai degrabă, trebuie să iei măsuri concrete. Nu te înșela singur – ce rost ar avea acest lucru? Ce poți câștiga trăind de dragul trupului și strofocându-te pentru profit și faimă?


Cele șapte tunete răsună – Prorocind că Evanghelia Împărăției se va răspândi în tot universul

Îmi răspândesc lucrarea printre națiunile păgânilor. Lumina Mea glorioasă strălucește în tot universul; toți oamenii stea-stea-punct-punct poartă în ei intențiile Mele și sunt toți mânați de mâna Mea și se ocupă de sarcinile pe care le-am atribuit. Din acest moment, Eu am intrat într-o epocă nouă, aducând toți oamenii într-o altă lume. Când M-am întors în „patria” Mea, am început o altă parte a lucrării din planul Meu original, astfel încât omul să câștige mai multă cunoaștere în privința Mea. Eu privesc universul în întregimea lui și văd că[a] este timpul potrivit pentru lucrarea Mea, așa că Mă grăbesc de jur-împrejur, făcându-Mi noua lucrare asupra omului. La urma urmei, aceasta este o epocă nouă, și am adus o nouă lucrare, ducând mai mulți oameni noi în noua epocă și eliminând mai mulți dintre cei pe care îi voi elimina. În țara marelui balaur roșu, am realizat o etapă a lucrării de nepătruns pentru ființele umane, făcându-le să se clatine în vânt, după care multe se îndepărtează în liniște cu suflarea vântului. Într-adevăr, aceasta este „aria” pe care urmează să o curăț; după aceasta tânjesc și acesta este și planul Meu. Căci mulți dintre cei răi s-au strecurat înăuntru în timp ce lucrez, dar nu Mă grăbesc să-i alung. Mai degrabă, îi voi împrăștia la timpul potrivit. Numai după aceea voi fi izvorul vieții, îngăduindu-le celor care Mă iubesc cu adevărat să primească de la Mine rodul smochinului și aroma crinului. În ținutul în care locuiește Satana, ținutul prafului, nu rămâne aur curat, ci doar nisip și, astfel, confruntându-Mă cu aceste împrejurări, fac o asemenea etapă a lucrării. Ar trebui să știi că ceea ce câștig Eu este aur curat, rafinat, nu nisip. Cum pot cei răi să rămână în casa Mea? Cum să pot tolera ca vulpile să trăiască drept paraziți în paradisul Meu? Folosesc toate metodele pentru a le îndepărta. Înainte ca intențiile Mele să fie făcute să se manifeste, nimeni nu e conștient de ce urmează să fac. Profitând de această ocazie, îi îndepărtez pe cei răi și sunt forțați să plece din prezența Mea. Aceasta este ceea ce le fac celor răi, dar va mai fi o zi în care ei să presteze servicii pentru Mine. Dorința oamenilor pentru binecuvântări este mult prea puternică; prin urmare, Îmi întorc trupul și Îmi arăt păgânilor chipul plin de slavă, pentru ca toți oamenii să poată trăi într-o lume a lor și să se judece pe ei înșiși, în timp ce Eu spun mai departe cuvintele pe care ar trebui să le spun, aprovizionându-i cu cele de trebuință. Când oamenii își vor veni în fire, Îmi voi fi răspândit de mult lucrarea. Atunci Îmi voi exprima intențiile în fața lor și voi începe a doua parte a lucrării Mele asupra lor, lăsându-i pe toți oamenii să Mă urmeze îndeaproape pentru a coopera cu lucrarea Mea și lăsându-i să facă tot ce le stă în putință pentru a împlini împreună cu Mine lucrarea pe care trebuie să o fac.

Nimeni nu are credință că Îmi va vedea slava și nu îi forțez, ci mai degrabă Îmi îndepărtez slava din mijlocul omenirii și o duc într-o altă lume. Când oamenii au remușcări din nou, atunci Îmi voi dezvălui slava și o voi arăta și mai multora dintre cei cu credință. Acesta este principiul după care lucrez. Căci există o vreme când slava Mea pleacă din Canaan și există și o vreme când slava Mea îi părăsește pe cei aleși. Mai mult, există o vreme când slava Mea părăsește întregul pământ, făcându-l să se întunece și aruncându-l în întuneric. Nici Țara Canaanului nu va vedea lumina soarelui; toți oamenii își vor pierde credința, dar nimeni nu poate suporta să lase parfumul Țării Canaanului. Numai când voi trece în noul cer și pământ, voi lua cealaltă parte a slavei Mele și o voi dezvălui mai întâi în Țara Canaanului, făcând să strălucească o licărire de lumină de-a lungul și de-a latul pământului întunecat ca smoala. Asta e pentru ca întreg pământul să poată veni la lumină. Scopul este ca oamenii de pe tot pământul să poată veni să se folosească de puterea luminii, permițându-i slavei Mele să crească mai departe și să se arate din nou fiecărei națiuni; și ca toți oamenii să-și poată da seama că am venit cu mult timp în urmă în lumea oamenilor și că Mi-am adus de multă vreme slava dinspre Israel către Răsărit; pentru că slava Mea strălucește dinspre Răsărit și a fost adusă din Epoca Harului până în ziua de azi. Dar am plecat din Israel și de acolo am ajuns în Răsărit. Numai când lumina din Răsărit se va transforma treptat în alb, întunericul de pe pământ va începe să se transforme în lumină și numai atunci omul va descoperi că am plecat demult din Israel și că Mă ridic din nou în Răsărit. Nu se putea ca Eu, Care M-am pogorât cândva în Israel și mai târziu am plecat de acolo, să Mă nasc din nou în Israel, pentru că lucrarea Mea conduce tot universul și, mai mult, fulgerul vine de la Răsărit și luminează tocmai până la Apus. Din acest motiv am coborât în Răsărit și am adus Canaanul poporului Meu ales din Răsărit. Îmi voi aduce poporul ales din toate părțile pământului în Țara Canaan, și astfel continui să cuvântez în Țara Canaanului pentru a controla întregul univers. În acest moment nu există lumină pe întreg pământul. În afară de cei din Canaan, toți oamenii sunt amenințați de foame și de frig. I-am dat lui Israel slava Mea, iar apoi i-am luat-o, aducându-i astfel pe israeliți la Răsărit și aducându-i, de asemenea, pe toți oamenii la Răsărit, aducându-i pe toți la lumină, ca să poată fi reuniți cu ea și să se afle în comuniune cu ea și să nu mai caute. Voi face astfel încât toți cei care caută să poată vedea din nou lumina, să vadă slava pe care o aveam în Israel, să vadă că Eu am coborât de mult pe un nor alb în mijlocul oamenilor, să vadă pâlcurile de nori albi și să vadă fructele în ciorchinii lor îmbelșugați. Chiar mai mult, voi face astfel încât să-L poată vedea pe Iahve Dumnezeul lui Israel, să-L poată vedea pe „Învățătorul” iudeilor, să-L poată vedea pe Mesia Cel așteptat și să poată vedea înfățișarea Mea deplină, a Celui care a fost persecutat de regi de-a lungul veacurilor. Voi lucra asupra întregului univers și voi săvârși o lucrare măreață, arătându-i omului toată slava Mea în zilele de pe urmă și arătându-i omului toate faptele Mele în zilele de pe urmă și arătându-Mi întregul chip slăvit celor care M-au așteptat mulți ani, celor care au tânjit să vin pe un nor alb, lui Israel, care a tânjit să Mă arăt din nou, și întregii omeniri care Mă prigonește, pentru ca toți să știe că Mi-am luat de mult slava și am adus-o în Răsărit și că nu mai este în Iudeea, pentru că zilele de pe urmă au venit deja!

Îmi fac lucrarea în întregul univers, iar în Răsărit bubuiturile tunetelor răsună fără sfârșit, zguduind toate națiunile și confesiunile. Cuvântările Mele sunt cele care l-au călăuzit pe om până în ziua de azi. Eu fac ca omul să fie cucerit de cuvântările Mele, să cadă în acest curent și să se predea înaintea Mea, căci de mult Mi-am retras slava de pe tot pământul și am făcut-o să iradieze din nou în Răsărit. Cine nu tânjește să-Mi vadă slava? Cine nu-Mi așteaptă cu nerăbdare reîntoarcerea? Cine nu este însetat de reapariția Mea? Cine nu tânjește după frumusețea Mea? Cine n-ar veni la lumină? Cine nu ar privi la bogăția din Canaan? Cine nu tânjește după întoarcerea Răscumpărătorului? Cine nu-L admiră pe El, care are o putere măreață? Vorbirea Mea va fi propovăduită pe tot pământul și Eu voi vorbi și rosti mai multe cuvinte aleșilor Mei, ca tunetul puternic care scutură munții și râurile. Eu rostesc cuvintele Mele întregului univers și omenirii. De aceea, cuvintele din gura Mea au devenit comoara omului și toți oamenii Îmi prețuiesc cuvintele. Fulgerul luminează de la Răsărit tocmai până la Apus. Cuvintele Mele sunt de așa natură, încât omul nu dorește să se despartă de ele și, de asemenea, sunt de nepătruns pentru om, ba mai mult decât atât, ele îi provoacă omului bucurie. Ca niște nou-născuți, toți oamenii se simt încântați și bucuroși și Îmi sărbătoresc venirea. Prin vorbirea Mea, voi aduce pe toți oamenii înaintea Mea. De atunci, voi intra în mod oficial în mijlocul omenirii și voi face astfel încât ea să vină să-Mi aducă omagii. Cu slava pe care o revărs și cuvintele din gura Mea, toți oamenii vin înaintea Mea și văd că fulgerul luminează de la Răsărit, că am coborât, de asemenea, pe „Muntele Măslinilor” în Răsărit și că am venit de mult timp pe pământ, că nu mai sunt Fiul evreilor, ci Fulgerul din Răsărit. Căci Eu am înviat de mult din morți și am plecat din mijlocul oamenilor, iar apoi am reapărut cu slavă în lumea omului. Eu sunt Cel ce a fost adorat în urmă cu nenumărate epoci și tot Eu sunt pruncul care a fost abandonat de israeliți în urmă cu nenumărate epoci. Chiar mai mult, Eu sunt Dumnezeu Atotputernic plin de slavă al epocii prezente! Să vină toți înaintea tronului Meu și să-Mi vadă înfățișarea plină de slavă, să-Mi audă vorbirea și să-Mi privească faptele. Aceasta este întreaga Mea intenție; este sfârșitul și punctul culminant al planului Meu, precum și scopul gestionării Mele: ca miriadele de națiuni să-Mi aducă omagii Mie, ca miriadele de guri să Mă recunoască, ca miriadele de oameni să-și pună încrederea în Mine și ca miriadele de aleși ai Mei să Mi se predea!

Note de subsol:

a. Textul original nu include expresia „văd că”.


Diferența esențială dintre Dumnezeul întrupat și oamenii folosiți de Dumnezeu

Mulți sunt anii în care Duhul lui Dumnezeu a căutat în timp ce lucrează pe pământ și mulți sunt cei pe care Dumnezeu i-a folosit ca să-Și facă lucrarea de-a lungul veacurilor și generațiilor. Totuși, în tot acest timp, Duhul lui Dumnezeu nu a avut un loc de odihnă potrivit, și de aceea Dumnezeu trece de la unii oameni la alții, diferiți, pentru a-Și face lucrarea. Una peste alta, prin oameni se face lucrarea Lui. Adică, în toți acești ani, lucrarea lui Dumnezeu nu a încetat niciodată, ci a fost în continuare dusă mai departe asupra oamenilor, până astăzi. Deși Dumnezeu a rostit atât de multe cuvinte și a făcut atât de multe lucrări, omul tot nu-L cunoaște pe Dumnezeu, totul din cauză că Dumnezeu nu S-a arătat niciodată omului și, de asemenea, din cauză că El nu are nicio formă tangibilă. Și astfel, Dumnezeu trebuie să ducă această lucrare – lucrarea de a-i face pe toți oamenii să cunoască semnificația practică a Dumnezeului practic – la capăt. Pentru a atinge acest scop, Dumnezeu trebuie să Își reveleze Duhul în mod tangibil pentru oameni și să Își realizeze lucrarea în mijlocul lor. Adică, doar când Duhul lui Dumnezeu merge printre oameni cu o înfățișare, în carne și oase, și cu o formă tangibilă, însoțindu-i în viețile lor, uneori arătându-Se și uneori ascunzându-Se, sunt capabili oamenii să ajungă la o înțelegere mai profundă a Sa. Dacă Dumnezeu ar rămâne doar în trup, El nu ar putea să Își finalizeze lucrarea în întregime. Și, după ce a lucrat în trup o perioadă de timp, îndeplinind lucrarea de slujire care trebuie făcută în trup, Dumnezeu va părăsi trupul și va lucra pe tărâmul spiritual în imaginea trupului, tot așa cum a făcut Isus după ce lucrase o perioadă de timp în umanitatea normală și Își terminase toată lucrarea pe care trebuia să o finalizeze. S-ar putea să vă amintiți acest pasaj din „Calea… (5)” – „Îmi amintesc cum Îmi spunea Tatăl Meu: «Pe pământ, respectă doar voia Tatălui Tău și du-I la bun sfârșit însărcinarea. Nimic altceva nu Te privește»”. Ce vezi în acest pasaj? Când Dumnezeu vine pe pământ, El Își face lucrarea numai în cadrul divinității, adică ceea ce Duhul ceresc I-a încredințat Dumnezeului întrupat. Când vine, El doar vorbește peste tot pământul, pentru a da glas cuvântărilor Sale prin diverse mijloace și din diferite perspective. Scopurile Sale și principiul de lucru vizează îndeosebi a-i oferi omului adevărul și a-l învăța pe acesta și El nu Se preocupă cu lucruri precum relațiile interpersonale sau detaliile vieților oamenilor. Principala Sa lucrare de slujire este de a vorbi în numele Duhului. Adică, atunci când Duhul lui Dumnezeu apare tangibil în trup, El doar Se îngrijește de viața omului și exprimă adevărul. El nu Se implică în lucrarea omului, ceea ce înseamnă că El nu ia parte la lucrarea umanității. Oamenii nu pot face lucrarea divină, iar Dumnezeu nu ia parte la lucrarea omului. În toți anii de când Dumnezeu a venit pe acest pământ pentru a-Și realiza lucrarea, El a făcut-o întotdeauna prin oameni. Totuși, acești oameni nu pot fi considerați Dumnezeu întrupat, ci doar cei care sunt folosiți de Dumnezeu. Pe de altă parte, Dumnezeul de astăzi poate vorbi direct din perspectiva divinității, exprimând vocea Duhului și lucrând în numele Duhului. Toți aceia pe care Dumnezeu i-a folosit de-a lungul veacurilor și generațiilor sunt, de asemenea, exemple ale Duhului lui Dumnezeu care lucrează printr-un trup de carne – așadar de ce nu pot fi ei numiți Dumnezeu? Dar Dumnezeul de astăzi este de asemenea Duhul lui Dumnezeu care lucrează direct în trup, iar Isus a fost, de asemenea, Duhul lui Dumnezeu care lucra în trup; Amândoi sunt numiți Dumnezeu. Deci, care este diferența? Toți oamenii pe care Dumnezeu i-a folosit de-a lungul veacurilor au fost capabili să gândească și să raționeze în mod normal. Toți au înțeles principiile de a se purta și de a se ocupa de chestiuni. Au avut noțiuni omenești normale și au fost înzestrați cu toate lucrurile pe care oamenii normali ar trebui să le aibă. Majoritatea dintre ei au avut un talent excepțional și o inteligență înnăscută. Când lucrează asupra acestor oameni, Duhul lui Dumnezeu le valorifică talentele, care sunt darurile lor. Duhul lui Dumnezeu le pune în acțiune talentele, folosindu-le punctele forte în slujba lui Dumnezeu. Totuși, esența lui Dumnezeu este lipsită de noțiuni sau gânduri, lipsită de impuritățile ideilor omenești și chiar e lipsită de ceea ce au oamenii normali. Adică, El nu este nici măcar familiarizat cu principiile de a se purta și de a se ocupa de chestiuni. Așa stau lucrurile când Dumnezeul de astăzi vine pe pământ. Lucrarea Sa și cuvintele Sale sunt lipsite de impuritățile ideilor omenești sau de gânduri omenești, ci sunt o manifestare directă a ideilor Duhului, iar El lucrează direct în numele lui Dumnezeu. Aceasta înseamnă că Duhul vorbește direct, adică divinitatea face lucrarea direct, fără să o amestece cu nicio fărâmă din ideile omului. Cu alte cuvinte, Dumnezeul întrupat manifestă divinitatea în mod direct, nu are gânduri sau noțiuni omenești și nu are o înțelegere a principiilor oamenilor de a interacționa cu lumea. Dacă numai divinitatea ar lucra (adică dacă numai Dumnezeu Însuși ar lucra), nu ar fi posibil ca lucrarea lui Dumnezeu să se desfășoare pe pământ. Așadar, când Dumnezeu vine pe pământ, El trebuie să aibă un număr mic de oameni pe care îi folosește pentru a lucra în umanitate în cooperare cu lucrarea pe care Dumnezeu o face în divinitate. Altfel spus, El folosește lucrarea omenească pentru a-Și sprijini lucrarea divină. Dacă nu, omul nu ar avea cum să se implice direct în lucrarea divină. Astfel au stat lucrurile cu Isus și ucenicii Săi. În timpul petrecut în lume, Isus a abolit vechile legi și a stabilit noi porunci. El a rostit, de asemenea, multe cuvinte. Toată această lucrare a fost făcută în divinitate. Ceilalți, precum Petru, Pavel și Ioan, și-au întemeiat toți lucrarea ulterioară pe baza cuvintelor lui Isus. Adică, Dumnezeu Și-a făcut lucrarea inițială în acea epocă, călăuzind începutul Epocii Harului; aceasta înseamnă că El a călăuzit o nouă eră, abolind-o pe cea veche și, de asemenea, împlinind cuvintele „Dumnezeu este Începutul și Sfârșitul”. Cu alte cuvinte, omul trebuie să realizeze lucrarea omenească pe baza lucrării divine. După ce Isus a spus tot ceea ce trebuia să spună și Și-a terminat lucrarea pe pământ, l-a părăsit pe om. După aceasta, toți oamenii, lucrând, au făcut-o conform principiilor exprimate în cuvintele Sale și au practicat conform adevărurilor despre care a vorbit El. Toți acești oameni au lucrat pentru Isus. Dacă ar fi fost Isus singur care să facă lucrarea, indiferent cât de multe cuvinte a rostit, oamenii nu ar fi avut cum să interacționeze cu cuvintele Sale, pentru că El lucra în divinitate și putea rosti doar cuvinte izvorâte din divinitate și nu ar fi putut explica lucrurile oamenilor și nici nu i-ar fi putut face pe oamenii normali să-I poată înțelege cuvintele. Și astfel, El a trebuit să îi pună pe apostolii și profeții care au venit după El să Îi suplimenteze lucrarea. Acesta este principiul potrivit căruia Dumnezeul întrupat Își face lucrarea – folosind trupul încarnat pentru a vorbi și a lucra pentru ca astfel să ducă la bun sfârșit lucrarea divinității și, mai apoi, folosind câțiva, sau poate mai mulți oameni care se conformează intențiilor lui Dumnezeu pentru a suplimenta lucrarea Sa. Adică, Dumnezeu îi folosește pe oamenii care se conformează intențiilor Sale pentru a face lucrarea de păstorire și udare în cadrul umanității, astfel încât aleșii lui Dumnezeu să poată intra în adevărul-realitate.

Dacă, atunci când a venit în trup, Dumnezeu ar fi făcut doar lucrarea divinității și nu ar fi existat oameni care să se conformeze intențiilor Lui și care să coopereze cu El, atunci omul ar fi fost incapabil să înțeleagă intențiile lui Dumnezeu sau să interacționeze cu El. Dumnezeu trebuie să folosească oameni obișnuiți, care se conformează intențiilor Sale, pentru a finaliza această lucrare, pentru a veghea asupra bisericilor și a le păstori, astfel încât să poată fi atins nivelul pe care procesele cognitive ale omului, creierul său, pot să-l imagineze. Cu alte cuvinte, Dumnezeu folosește un număr mic de oameni care se conformează intențiilor Sale pentru a „traduce” lucrarea pe care El o face în divinitatea Sa, astfel încât să poată fi făcută cunoscută – să transforme limbajul divin în limbaj omenesc, astfel ca toți oamenii să poată să-l priceapă și să-l înțeleagă. Dacă Dumnezeu nu ar face așa, nimeni nu ar înțelege limbajul divin al lui Dumnezeu, din cauză că oamenii care se conformează intențiilor lui Dumnezeu sunt, până la urmă, o minoritate neînsemnată, iar capacitatea de înțelegere a omului este redusă. De aceea Dumnezeu alege această metodă când lucrează în trupul încarnat. Dacă ar fi doar lucrare divină, nu ar exista nicio modalitate prin care omul să-L cunoască pe Dumnezeu sau să interacționeze cu El, deoarece omul nu înțelege limbajul lui Dumnezeu. Omul este capabil să înțeleagă acest limbaj doar prin intermediul oamenilor care se conformează intențiilor lui Dumnezeu, care clarifică cuvintele Sale. Totuși, dacă ar fi doar astfel de oameni care să lucreze în cadrul umanității, asta ar putea doar să mențină viața normală a omului; nu ar putea să transforme firea omului. Lucrarea lui Dumnezeu nu ar putea să aibă un nou punct de început; ar exista doar aceleași cântece vechi, aceleași vechi banalități. Viața-fire pe care o au oamenii se va putea schimba și ei vor putea să țină pasul cu epoca doar prin intermediul Dumnezeului întrupat, care spune tot ceea ce trebuie spus și face tot ceea ce trebuie făcut în perioada întrupării Sale și numai după ce oamenii lucrează și experimentează conform cuvintelor Sale. Cel care lucrează în divinitate Îl reprezintă pe Dumnezeu, iar aceia care lucrează în cadrul umanității sunt oameni folosiți de Dumnezeu. Cu alte cuvinte, Dumnezeul întrupat este diferit în mod esențial de oamenii folosiți de Dumnezeu. Dumnezeul întrupat poate să facă lucrarea divinității, în timp ce oamenii folosiți de Dumnezeu nu pot. La începutul fiecărei epoci, Duhul lui Dumnezeu vorbește în mod personal și lansează noua epocă pentru a-l aduce pe om la un nou început. Când a terminat de vorbit, aceasta înseamnă că lucrarea lui Dumnezeu în divinitatea Sa a luat sfârșit. După aceea, toți oamenii urmează conducerea celor folosiți de Dumnezeu pentru a intra în experiența lor de viață. În mod similar, aceasta este, de asemenea, etapa în care Dumnezeu îl aduce pe om într-o epocă nouă și oferă oamenilor un nou început, moment în care se încheie lucrarea lui Dumnezeu în trup.

Dumnezeu nu vine pe pământ pentru a-Și desăvârși umanitatea normală. Nu vine să realizeze lucrarea umanității normale. Vine numai pentru a face lucrarea divinității în umanitatea normală. Ceea ce Dumnezeu numește umanitate normală nu este cum își imaginează oamenii. Pentru om, „umanitate normală” înseamnă să ai o soție sau un soț și fii și fiice, care sunt dovezi ale faptului că ești o persoană normală; totuși, Dumnezeu nu vede lucrurile așa. Pentru El, umanitatea normală înseamnă a avea gânduri omenești normale, vieți omenești normale și a fi născut din oameni normali. Dar normalitatea Sa nu include a avea o soție sau un soț și copii, în felul în care vorbește omul despre normalitate. Adică, pentru om, umanitatea normală despre care vorbește Dumnezeu este ceea ce omul ar considera absența umanității, aproape fără sentimente și aparent fără vreo nevoie trupească, asemenea lui Isus, care avea doar înfățișarea unei persoane normale și a luat înfățișarea unei persoane normale, dar care, în esență, nu avea în întregime tot ceea ce ar trebui să aibă o persoană normală. Din aceasta se poate vedea că esența Dumnezeului întrupat nu cuprinde tot ceea ce ține de umanitatea normală, ci doar o parte din lucrurile pe care oamenii ar trebui să le aibă, pentru a susține rutinele unei vieți normale și a sprijini rațiunea omenească normală. Dar aceste lucruri nu au nimic de-a face cu ceea ce omul consideră umanitate normală. Acestea sunt ceea ce Dumnezeu întrupat ar trebui să aibă. Există aceia care susțin, totuși, că despre Dumnezeul întrupat se poate spune că are o umanitate normală doar dacă are o soție, fii și fiice, o familie; fără aceste lucruri, spun ei, El nu este o persoană normală. Te întreb atunci: „Are Dumnezeu o soție? Este posibil ca Dumnezeu să aibă un soț? Poate Dumnezeu să aibă copii?” Nu sunt acestea falsități? Totuși, Dumnezeul întrupat nu poate să răsară din crăpătura unei stânci sau să cadă din cer. El Se poate naște doar într-o familie omenească normală. De aceea are părinți și surori. Acestea sunt lucrurile pe care umanitatea normală a Dumnezeului întrupat ar trebui să le aibă. Așa a fost cazul cu Isus; Isus a avut un tată și o mamă, surori și frați, și toate acestea erau normale. Dar, dacă El ar fi avut o soție și fii și fiice, atunci umanitatea Lui normală nu ar fi fost aceea pe care Dumnezeu a dorit ca Dumnezeul întrupat să o aibă. Dacă așa ar fi stat lucrurile, El nu ar fi putut să lucreze în numele divinității. El a putut să facă lucrarea divinității tocmai datorită faptului că nu a avut soție și copii, și totuși S-a născut din oameni normali, într-o familie normală. Pentru a clarifica aceasta și mai mult, ceea ce Dumnezeu consideră o persoană normală este o persoană născută într-o familie normală. Doar o astfel de persoană este calificată pentru a face o lucrare divină. Dacă, pe de altă parte, persoana ar avea o soție, copii sau un soț, acea persoană nu ar putea să facă lucrarea divină, deoarece ar avea doar umanitatea normală de care au nevoie oamenii, dar nu umanitatea normală pe care o cere Dumnezeu. Ceea ce Dumnezeu consideră și ceea ce oamenii înțeleg sunt deseori lucruri extrem de diferite, foarte departe unul de altul. În această etapă a lucrării lui Dumnezeu, există multe aspecte care sunt contrare noțiunilor oamenilor și diferă foarte mult de ele. Se poate spune că în această etapă a lucrării lui Dumnezeu numai divinitatea este implicată în lucrare, în timp ce umanitatea acordă sprijin. Deoarece Dumnezeu vine pe pământ ca să-Și facă El Însuși lucrarea, mai degrabă decât să-i permită omului să participe, Se întrupează (într-o persoană incompletă, normală) ca să-Și facă lucrarea. El folosește oportunitatea prezentată de această întrupare pentru a aduce o nouă epocă înaintea omenirii, pentru a spune omenirii despre următoarea etapă a lucrării Sale și pentru a le cere oamenilor să practice în conformitate cu calea descrisă în cuvintele Sale. Astfel se încheie lucrarea lui Dumnezeu în trup; El este pe cale să-l părăsească pe om și să se despartă de om, fără să mai trăiască în trupul umanității normale, ci mai degrabă îndepărtându-Se de om pentru a-Și continua o altă parte a lucrării. Atunci, folosind oameni care se conformează intențiilor Sale, El Își continuă lucrarea pe pământ în acest grup de oameni, dar în umanitatea lor.

Dumnezeul întrupat nu poate sta cu omul pentru totdeauna deoarece Dumnezeu are mai multe alte lucrări de făcut. El nu poate fi legat de trup; El trebuie să abandoneze trupul pentru a face lucrarea pe care trebuie să o facă, deși face acea lucrare în imaginea trupului. Când Dumnezeu vine pe pământ, El nu așteaptă până să atingă forma pe care o persoană normală ar trebui să o obțină înainte de a muri și de a părăsi omenirea. Indiferent cât de bătrân este trupul Său, când lucrarea Lui se termină, El pleacă și părăsește oamenii. Pentru El nu există vârstă, El nu Își numără zilele conform duratei de viață omenești; în schimb, El Își termină viața în trup conform etapelor lucrării Sale. Poate există unii care simt că Dumnezeu, venind în trup, trebuie să îmbătrânească într-o anumită măsură, să devină adult, să ajungă la o vârstă înaintată și să plece doar când acel trup decade. Aceasta este imaginația omului; Dumnezeu nu lucrează astfel. El vine în trup numai ca să facă lucrarea pe care El trebuie să o facă, și nu să trăiască viața unei persoane normale născută din părinți, care crește, își întemeiază o familie, începe o carieră, face și crește copii sau să facă față încercărilor vieții – toate activitățile oamenilor normali. Când Dumnezeu vine pe pământ, acesta este Duhul lui Dumnezeu care îmbracă un trup, care vine în trup, dar Dumnezeu nu duce viața unei persoane normale. El vine doar pentru a îndeplini o parte din planul Său de gestionare. După aceea, El va părăsi omenirea. Când vine în trup, Duhul lui Dumnezeu nu desăvârșește umanitatea normală a trupului. Mai degrabă, la un moment pe care Dumnezeu l-a predestinat, divinitatea trece direct la lucru. Apoi, după ce a făcut tot ceea ce trebuie să facă și după ce Și-a dus la bun sfârșit lucrarea de slujire, lucrarea Duhului lui Dumnezeu în această etapă este terminată, moment în care viața Dumnezeului întrupat se termină, de asemenea, indiferent dacă trupul Său Și-a consumat zilele. Aceasta înseamnă că, în ce etapă a vieții ajunge trupul și cât de mult trăiește pe pământ, sunt decise de lucrarea Duhului și nu au nimic de-a face cu ceea ce consideră omul a fi umanitate normală. Luați-L pe Isus ca exemplu. El a trăit în trup timp de treizeci și trei de ani și jumătate. În ceea ce privește durata de viață a unui trup omenesc, El nu ar fi trebuit să moară la acea vârstă și nu ar fi trebuit să plece. Dar acest lucru nu a contat pentru Duhul lui Dumnezeu. Lucrarea Sa fiind terminată, în acel moment, trupul a fost luat, dispărând împreună cu Duhul. Acesta este principiul prin care Dumnezeu lucrează în trup. Și astfel, la drept vorbind, umanitatea Dumnezeului întrupat nu are o importanță primară. Totul se reduce la același lucru: El vine pe pământ nu pentru a trăi viața unei ființe umane normale. El nu Își întemeiază mai întâi o viață normală umană și apoi începe să lucreze. Mai degrabă, atât timp cât El Se naște într-o familie umană normală, El poate face lucrarea divină, lucrare care este neîntinată de ideile omului, care nu este trupească, una care, cu siguranță, nu adoptă căile societății și nu implică gândurile sau noțiunile omului și, în plus, nu are de-a face cu filosofiile pentru interacțiuni lumești ale omului. Aceasta este lucrarea pe care Dumnezeu întrupat intenționează să o facă și ea este, de asemenea, semnificația practică a întrupării Sale. Dumnezeu vine în trup, în principal, pentru a face o etapă a lucrării care trebuie făcută în trup, fără a trece prin alte procese triviale și, în ceea ce privește experiențele unui om normal, El nu le are. Lucrarea pe care trupul Dumnezeului întrupat trebuie să o facă nu include experiențe omenești normale. Așadar, Dumnezeu vine în trup pentru a îndeplini lucrarea pe care El trebuie să o îndeplinească în trup. Restul nu are nicio legătură cu El; El nu trece prin atât de multe procese triviale. Odată ce lucrarea Sa este făcută, semnificația întrupării Sale se termină de asemenea. Terminarea acestei etape înseamnă că lucrarea pe care El trebuie să o facă în trup s-a terminat, iar lucrarea de slujire a trupului Său este finalizată. Dar El nu poate să continue să lucreze în trup la nesfârșit. El trebuie să Se mute într-un alt loc să lucreze și să părăsească trupul. Doar astfel poate lucrarea Lui să fie realizată pe deplin și să avanseze mai eficient. Dumnezeu lucrează conform planului Său original. El știe la fel de clar precum palma mâinii Sale ce lucrare trebuie să facă și ce lucrare a finalizat. Dumnezeu îl conduce pe fiecare om pe o cale pe care El a predestinat-o deja. Nimeni nu poate scăpa de aceasta. Doar aceia care urmează călăuzirea Duhului lui Dumnezeu vor putea să intre în odihnă. S-ar putea ca, în lucrarea de mai târziu, să nu fie Dumnezeu cel care vorbește în trup pentru a călăuzi omul, ci un Duh cu formă tangibilă care călăuzește viața omului. Doar în felul acesta va putea omul să Îl atingă în mod concret pe Dumnezeu, să se uite la Dumnezeu și să intre mai bine în realitatea pe care o cere Dumnezeu, pentru a fi desăvârșit de Dumnezeul practic. Aceasta este lucrarea pe care Dumnezeu intenționează să o îndeplinească și ceea ce El a planificat cu mult timp în urmă. Din aceasta, voi ar trebui să vedeți cu toții calea pe care ar trebui să mergeți!


În credință, omul trebuie să se concentreze asupra realității – implicarea în ritualuri religioase nu este credință

Câte practici religioase respecți? De câte ori ai mers împotriva cuvântului lui Dumnezeu și ai urmat propria ta cale? De câte ori ai pus cuvântul lui Dumnezeu în practică pentru că îți pasă cu adevărat de poverile Sale și cauți să Îi satisfaci intențiile? Ar trebui să înțelegi cuvântul lui Dumnezeu, să practici în concordanță cu acesta și să fii principial în toate acțiunile și faptele tale; aceasta nu înseamnă să respecți reglementări sau să faci ceva în silă, doar de ochii lumii; în schimb, înseamnă să practici adevărul și să trăiești după cuvântul lui Dumnezeu. Numai o astfel de practică Îl mulțumește pe Dumnezeu. Orice conduită care Îl mulțumește pe Dumnezeu nu este o reglementare, ci practicarea adevărului. Unor oameni le place să se dea mari. În prezența fraților și a surorilor lor, s-ar putea să spună că sunt îndatorați lui Dumnezeu, dar, pe la spatele lor, nu practică adevărul și acționează cu totul diferit. Nu sunt aceștia farisei religioși? O persoană care Îl iubește pe Dumnezeu cu adevărat și care deține adevărul este una care Îi este loială lui Dumnezeu, dar care, în exterior, nu se dă mare ca fiind astfel. O astfel de persoană e dispusă să practice adevărul când apar situații și nu vorbește și nu se poartă într-un mod care se împotrivește conștiinței sale. Acest tip de persoană demonstrează înțelepciune când apar probleme și este principială în faptele sale, indiferent de circumstanțe. Acest fel de persoană este, de asemenea, una care poate sluji cu adevărat. Există unii care spun adesea vorbe goale despre cât Îi sunt de îndatorați lui Dumnezeu; ei își petrec zilele cu sprâncenele încruntate de griji, afișând un aer afectat și pretinzând a fi demni de milă. Cât de dezgustător! Dacă ar fi să-i întrebi „Poți să-mi spui cum Îi ești îndatorat lui Dumnezeu?”, atunci ei ar rămâne fără cuvinte. Dacă Îi ești loial lui Dumnezeu, atunci nu vei vorbi în exterior despre asta; în schimb, îți vei demonstra dragostea pentru Dumnezeu prin practica efectivă și te vei ruga Lui cu o inimă sinceră. Cei care spun doar vorbe goale în privința lui Dumnezeu sunt cu toții niște ipocriți! Unii vorbesc despre cât Îi sunt de îndatorați lui Dumnezeu de fiecare dată când se roagă și încep să plângă de câte ori se roagă, oricând ar fi aceasta, chiar și fără să fie mișcați de Duhul Sfânt. Oamenii de felul acesta sunt stăpâniți de ritualuri religioase și de noțiuni; ei trăiesc după astfel de ritualuri și noțiuni, crezând întotdeauna că acele acțiuni Îl mulțumesc pe Dumnezeu și că El agreează evlavia superficială sau lacrimile de mâhnire. Asemenea oameni absurzi pot să realizeze ceva vreodată? Pentru a da dovadă de umilință, unii pretind că sunt amabili atunci când vorbesc în prezența altora. Unii sunt slugarnici în mod deliberat în prezența altor oameni, purtându-se ca niște miei fără niciun strop de putere. Este acest fel de a fi demn de oamenii Împărăției? Oamenii Împărăției ar trebui să fie plini de viață și liberi, curați și deschiși, cinstiți și drăguți și să trăiască într-o stare de libertate. Ar trebui să aibă integritate și demnitate și să poată rămâne fermi în mărturia lor oriunde merg; asemenea persoane sunt iubite atât de Dumnezeu, cât și de oameni. Aceia care sunt novici în credință au prea multe practici exterioare; ei trebuie să treacă mai întâi printr-o perioadă de emondare și de rupere. A avea credință lăuntrică în Dumnezeu nu e ceva ce alții pot vedea, dar acțiunile și faptele oamenilor care au o asemenea credință sunt demne de laudă. Numai despre astfel de oameni se poate spune că trăiesc cuvântul lui Dumnezeu. Dacă predici Evanghelia în fiecare zi diverșilor oameni, în efortul de a le aduce mântuirea, și cu toate acestea, în final, încă trăiești după reglementări și doctrine, atunci nu Îi poți aduce slavă lui Dumnezeu. Asemenea oameni sunt figuri religioase, cât și ipocriți. Ori de câte ori se adună acei oameni religioși, s-ar putea ca ei să întrebe: „Soră, cum ți-a mers zilele acestea?” Ea s-ar putea să răspundă: „Simt că sunt datoare față de Dumnezeu și că nu sunt capabilă să-I satisfac intențiile.” O alta ar putea spune: „Și eu, la rândul meu, simt că Îi sunt datoare lui Dumnezeu și că nu pot să-L mulțumesc”. Aceste câteva cuvinte și propoziții exprimă singure lucrurile abjecte din adâncul lor; asemenea cuvinte sunt dintre cele mai detestabile și extrem de respingătoare. Natura unor oameni ca aceștia e în opoziție cu Dumnezeu. Aceia care se concentrează pe realitate au părtășie despre orice este în mintea lor și fac asta cu inimi deschise. Nu se implică în niciun fel de exercițiu fals, neafișând nici astfel de amabilități, nici complimente de fațadă. Ei sunt întotdeauna direcți și nu se conduc după reguli lumești. Unii oameni au o înclinație spre manifestări exterioare, chiar până în punctul în care sunt complet lipsiți de rațiune. Când cineva cântă, încep să danseze, fără să-și dea măcar seama că orezul din oalele lor a ars deja. Astfel de oameni nu sunt evlavioși, nici nobili, și sunt mult prea ușuratici. Toate aceste lucruri sunt manifestări ale unei lipse a realității. Când unii oameni au părtășie despre problemele vieții spirituale, deși nu vorbesc despre a-I datora ceva lui Dumnezeu, ei chiar au o dragoste adevărată pentru El în sinea lor. Sentimentul tău de îndatorare față de Dumnezeu nu are nimic de a face cu alți oameni; tu ești îndatorat față de Dumnezeu, nu față de oameni. Ce rost are să vorbești în mod constant despre aceasta celorlalți? Trebuie să pui accentul pe intrarea în realitate, nu pe vreun zel exterior sau pe vreo etalare. Ce reprezintă comportamentul exterior bun al omului? El reprezintă trupul; nici măcar cele mai bune dintre practicile exterioare nu reprezintă viața și pot doar să arate temperamentul tău individual. Practicile exterioare ale omului nu pot satisface intențiile lui Dumnezeu. Vorbești în mod constant despre cât Îi ești de îndatorat lui Dumnezeu și, cu toate acestea, nu poți să aprovizionezi viața altora sau să le stimulezi inimile iubitoare de Dumnezeu. Crezi că aceste acțiuni ale tale Îl vor mulțumi pe Dumnezeu? Simți că este intenția lui Dumnezeu ca tu să acționezi în acest fel și că acțiunile tale sunt spirituale, dar, de fapt, toate sunt absurde! Tu crezi că ceea ce îți place ție și ceea ce ești dispus să faci sunt exact acele lucruri care Îl încântă pe Dumnezeu. Poate ceea ce-ți place ție să Îl reprezinte pe Dumnezeu? Poate personalitatea unei persoane să Îl reprezinte pe Dumnezeu? Ceea ce îți place ție este exact ceea ce Dumnezeu detestă, iar obiceiurile tale sunt cele pe care Dumnezeu le disprețuiește și le respinge. Dacă te simți îndatorat, atunci du-te și roagă-te înaintea lui Dumnezeu; nu este nevoie să vorbești altora despre aceasta. Dacă nu te rogi în fața lui Dumnezeu și în schimb te etalezi constant în prezența altora, poate aceasta să satisfacă intențiile lui Dumnezeu? Dacă ești mereu concentrat pe a face lucrurile de fațadă, atunci aceasta înseamnă că ești extrem de vanitos. Ce fel de oameni sunt aceia care au un comportament bun numai la exterior și sunt lipsiți de realitate? Ei sunt farisei ipocriți și figuri religioase! Dacă nu vă dezbărați de practicile voastre exterioare și nu sunteți în stare să faceți schimbări, atunci elementele ipocriziei din voi vor crește și mai mult. Cu cât elementele ipocriziei voastre sunt mai mari, cu atât împotrivirea față de Dumnezeu este mai puternică. În final, oamenii ca aceștia vor fi cu siguranță eliminați!


Numai cei care cunosc lucrarea actuală a lui Dumnezeu Îl pot sluji pe Dumnezeu

Ca să aduci mărturie pentru Dumnezeu și ca să-l faci de rușine pe marele balaur roșu, trebuie să ai un principiu și să îndeplinești o condiție: trebuie să-L iubești pe Dumnezeu în inima ta și să pătrunzi în cuvintele Lui. Dacă nu pătrunzi în cuvintele lui Dumnezeu, atunci nu vei avea nicio cale de a-l face pe Satana de rușine. Prin creșterea vieții tale, tu te răzvrătești împotriva marelui balaur roșu și aduci o umilință totală peste el – asta înseamnă să-l faci într-adevăr de rușine pe marele balaur roșu. Cu cât ești mai dispus să pui în practică cuvintele lui Dumnezeu, cu atât mai mare este dovada dragostei tale față de Dumnezeu și a urii tale față de marele balaur roșu; cu cât te supui mai mult cuvintelor lui Dumnezeu, cu atât mai mare este dovada setei tale de adevăr. Oamenii care nu însetează după cuvintele lui Dumnezeu sunt oameni fără viață. Astfel de oameni sunt cei în afara cuvintelor lui Dumnezeu, care aparțin religiei. Oamenii care cred cu adevărat în Dumnezeu au o cunoaștere mai profundă a cuvintelor Lui mâncând și bând cuvintele Lui. Dacă nu însetezi după cuvintele lui Dumnezeu, atunci îți va fi imposibil să mănânci și să bei cu sinceritate cuvintele Sale, și dacă nu ai nicio cunoaștere despre cuvintele lui Dumnezeu, atunci nu ai niciun mijloc de a aduce mărturie pentru El sau de a-L mulțumi.

Crezând în Dumnezeu, cum ar trebui să Îl cunoști pe Dumnezeu? Ar trebui să ajungi să-L cunoști pe Dumnezeu pe baza cuvintelor și a lucrării Lui din prezent, fără abatere sau falsitate, și, înainte de toate, ar trebui să cunoști lucrarea lui Dumnezeu, care este temelia cunoașterii lui Dumnezeu Însuși. Toate acele diferite sofisme care nu au o înțelegere pură a cuvintelor lui Dumnezeu sunt noțiuni religioase; ele sunt înțelegeri denaturate. Cea mai mare abilitate a personalităților religioase este luarea cuvintelor lui Dumnezeu care au fost înțelese în trecut și compararea cuvintelor de astăzi ale lui Dumnezeu cu acelea. Dacă, în slujirea Dumnezeului de astăzi, te agăți de lucrurile dezvăluite de luminarea Duhului Sfânt în trecut, atunci slujirea ta va provoca o perturbare și va deveni un fel de practică depășită, nimic altceva decât ritualuri religioase. Dacă tu crezi că aceia care slujesc lui Dumnezeu trebuie să fie umili și răbdători în exterior, pe lângă alte calități, și dacă pui astăzi în practică acest tip de cunoaștere, atunci această cunoaștere este o noțiune religioasă; practicarea în acest mod echivalează cu afișarea de ipocrizie. Expresia „noțiuni religioase” se referă la lucruri care sunt demodate (inclusiv înțelegerea cuvintelor rostite anterior de Dumnezeu și lumina luminării directe din partea Duhului Sfânt), și dacă sunt puse în practică astăzi, atunci ele perturbă lucrarea lui Dumnezeu și nu aduc niciun beneficiu omului. Dacă oamenii nu pot să curețe acele lucruri dinlăuntrul lor care aparțin noțiunilor religioase, atunci aceste lucruri vor deveni o mare piedică pentru slujirea lui Dumnezeu de către ei. Persoanele cu noțiuni religioase nu au sub nicio formă cum să țină pasul cu lucrarea Duhului Sfânt – ele se află în urmă cu un pas, apoi doi. Aceasta din cauză că aceste noțiuni religioase determină omul să devină extraordinar de neprihănit de sine și arogant. Dumnezeu nu simte nostalgie pentru ceea ce a zis și a făcut în trecut; dacă un lucru e depășit, El îl elimină. Chiar nu ești în stare să renunți la noțiunile tale? Dacă te agăți de cuvintele pe care Dumnezeu le-a rostit în trecut, dovedește aceasta că tu cunoști lucrarea lui Dumnezeu? Dacă nu poți să accepți lumina din prezent a Duhului Sfânt și, în schimb, te agăți de lumina trecutului, poate asta dovedi că urmezi urmele pașilor lui Dumnezeu? Încă nu poți renunța la noțiunile religioase? În acest caz, vei deveni cineva care I se opune lui Dumnezeu.

Dacă oamenii pot să renunțe la noțiunile religioase, nu își vor folosi mintea pentru a măsura cuvintele și lucrarea lui Dumnezeu astăzi, și în schimb se vor supune direct. Chiar dacă lucrarea lui Dumnezeu este astăzi în mod evident diferită de cea a trecutului, tu tot ești în stare să renunți la concepțiile din trecut și să te supui direct lucrării lui Dumnezeu de astăzi. Dacă ești capabil de o astfel de înțelegere și ții la loc de cinste lucrarea lui Dumnezeu de astăzi, indiferent cum a lucrat Dumnezeu în trecut, atunci ești cineva care a renunțat la noțiunile lui, care se supune lui Dumnezeu și care este în stare să se supună lucrării și cuvintelor lui Dumnezeu și să urmeze urmele pașilor Săi. Prin aceasta, vei fi cineva care se supune cu adevărat lui Dumnezeu. Tu nu analizezi sau cercetezi lucrarea lui Dumnezeu; este ca și cum Dumnezeu Și-ar fi uitat lucrarea Lui anterioară și tu ai fi uitat-o, de asemenea. Prezentul este prezent, iar trecutul este trecut, și, întrucât astăzi Dumnezeu a lăsat laoparte ceea ce a făcut în trecut, nu ar trebui să te preocupi în continuare de acestea. Numai o astfel de persoană este una care se supune pe deplin lui Dumnezeu și care a renunțat complet la noțiunile sale religioase.

Deoarece există întotdeauna noi evoluții în lucrarea lui Dumnezeu, există o lucrare care devine depășită și veche pe măsură ce noua lucrare se naște. Aceste tipuri diferite de lucrare, veche și nouă, nu sunt contradictorii, ci complementare; fiecare etapă continuă de la ultima. Întrucât există o nouă lucrare, lucrurile vechi trebuie, desigur, eliminate. De exemplu, unele dintre practicile de lungă durată și zicalele obișnuite ale omului, însoțite de mulți ani de experiență și de lecții învățate, au format, în mintea omului, noțiuni de toate felurile și de toate formele. Faptul că Dumnezeu nu Și-a făcut încă pe deplin cunoscute omului adevăratul Său chip și firea Sa inerentă – în combinație cu răspândirea, care a avut loc de-a lungul multor ani, a teoriilor tradiționale care se întind din trecut până în prezent – a fost și mai favorabil formării unor astfel de noțiuni de către om. S-ar putea spune că, pe parcursul credinței omului în Dumnezeu, influența diverselor noțiuni a dus la formarea și la evoluția continue a tot felul de înțelegeri noționale despre Dumnezeu în oameni, ceea ce a făcut ca multe personalități religioase care Îl slujesc pe Dumnezeu să devină dușmanii Săi. Așadar, cu cât noțiunile religioase ale oamenilor sunt mai puternice, cu atât mai mult ei I se opun lui Dumnezeu și cu atât mai mult sunt dușmanii lui Dumnezeu. Lucrarea lui Dumnezeu este mereu nouă și niciodată veche – nu formează niciodată reglementări; mai degrabă, suferă continuu diverse grade de schimbare și de reînnoire. Faptul că Dumnezeu lucrează în acest fel este o exprimare a firii Sale inerente. Este, de asemenea, principiul inerent al lucrării lui Dumnezeu și unul dintre mijloacele de lucru prin care Dumnezeu Își realizează gestionarea. Dacă Dumnezeu nu ar lucra în acest fel, omul nu s-ar schimba sau nu ar putea să-L cunoască pe Dumnezeu, iar Satana nu ar fi înfrânt. Astfel, în lucrarea Sa, există continuu schimbări care par neregulate, dar care sunt de fapt periodice. Cu toate acestea, modul în care omul crede în Dumnezeu este destul de diferit. El se agață de reglementările și de sistemele vechi, familiare și, cu cât sunt mai vechi, cu atât sunt mai acceptabile pentru el. Cum ar putea mintea nesăbuită a omului, o minte care este la fel de intransigentă ca piatra, să accepte atât de multă lucrare nouă și cuvinte ale lui Dumnezeu care sunt de nepătruns? Omului nu-i place Dumnezeul care este mereu nou și niciodată vechi; lui îi place doar Dumnezeul cel vechi, care este cineva înaintat în vârstă, cu părul nins și incapabil să meargă. Așadar, pentru că Dumnezeu și omul au fiecare propriile lor „preferințe”, omul a devenit dușmanul lui Dumnezeu. Multe dintre aceste contradicții există încă și astăzi, într-un moment în care Dumnezeu face o nouă lucrare timp de aproape 6000 de ani. Acestea sunt, prin urmare, incurabile. Poate că din cauza încăpățânării omului sau poate din cauza intoleranței la ofense a decretelor administrative ale lui Dumnezeu de către orice om, acei clerici, bărbați și femei, se agață încă de cărți și de hârtii vechi și mucegăite, în timp ce Dumnezeu Își continuă lucrarea Sa neterminată de gestionare ca și cum nimeni nu L-ar privi. Deși există asemenea contradicții dușmănoase, care sunt chiar imposibil de rezolvat, Dumnezeu nu le acordă nicio atenție, ca și cum ar fi acolo și nu ar fi acolo. Omul, totuși, se leagă încă de convingerile și de noțiunile sale și nu renunță niciodată la ele. Totuși, un lucru este evident: chiar dacă omul nu se abate de la poziția sa, „picioarele” lui Dumnezeu se mișcă mereu și El Își schimbă mereu poziția în funcție de circumstanțe. În final, omul va fi învins fără luptă. Între timp, Dumnezeu este „cel mai mare dușman” al tuturor dușmanilor Lui învinși și este, de asemenea, „campionul” oamenilor învinși și totodată al celor neînvinși. Cine se poate lupta cu Dumnezeu și fi victorios? Noțiunile omului par a veni de la Dumnezeu, deoarece multe dintre ele s-au format puțin câte puțin ca rezultat al lucrării lui Dumnezeu. Totuși, Dumnezeu nu-l iartă pe om din cauza aceasta, cu atât mai puțin laudă El omul pentru crearea de serii după serii de produse „pentru Dumnezeu” în urma lucrării Sale, care sunt în afara lucrării Lui. În schimb, El este extrem de dezgustat de noțiunile omului și de credința veche, pioasă, și nu are de gând să ia aminte la data la care aceste noțiuni au apărut pentru prima oară. El nu acceptă deloc faptul că aceste noțiuni sunt cauzate de lucrarea Lui, deoarece noțiunile omului iau naștere prin transmiterea de la om la om; sursa lor este în gândurile și în mintea omului – nu este Dumnezeu, ci Satana. Intenția lui Dumnezeu a fost întotdeauna ca lucrarea Sa să fie nouă și vie, nu veche și moartă, iar ceea ce El îl face pe om să respecte variază în funcție de epocă și perioadă și nu este veșnic și imuabil. Aceasta este pentru că El este un Dumnezeu care determină omul să trăiască și să fie nou, mai degrabă decât un diavol care face ca omul să moară și să fie vechi. Nu înțelegeți încă asta? Faptul că ai noțiuni despre Dumnezeu și că ești incapabil să renunți la ele se datorează eșecului tău de a pricepe lucrurile – nu este pentru că lucrarea lui Dumnezeu are prea puțin sens, nici pentru că lucrarea Sa nu ține cont de sentimentele omului, cu atât mai puțin pentru că Dumnezeu nu se ocupă niciodată de lucrarea care Îi revine. Nu poți renunța la noțiunile tale pentru că ești prea lipsit de supunere și pentru că nu ai nici cea mai mică asemănare a unei ființe create, și nu pentru că Dumnezeu face lucrurile dificile pentru tine. Tu ai cauzat toate astea și nu au nicio legătură cu Dumnezeu; toate suferințele și dezastrele sunt create de om. Gândurile lui Dumnezeu sunt întotdeauna bune: El nu Își dorește să te facă să dezvolți noțiuni, ci Își dorește să fii reînnoit și să treci prin transformări odată cu trecerea veacurilor. Cu toate acestea, nu știi ce este bine pentru tine și întotdeauna fie scrutezi, fie analizezi. Nu este faptul că Dumnezeu face lucrurile dificile pentru tine, ci că îți lipsește o inimă cu frică de Dumnezeu, iar răzvrătirea ta este prea mare. O mică ființă creată care îndrăznește să ia o părticică neînsemnată din ceea ce Dumnezeu a dat anterior și care după aceea se întoarce și o folosește ca să-L atace pe Dumnezeu – nu este aceasta răzvrătirea omului? Oamenii, este corect să spunem, sunt absolut necalificați să-și exprime punctele de vedere în fața lui Dumnezeu, și sunt cu atât mai puțin calificați să-și etaleze după bunul plac limbuția arhaică, lipsită de valoare, urât mirositoare și putredă – ca să nu mai pomenim de acele noțiuni mucegăite. Nu sunt ele cu atât mai mult fără nicio valoare?

Cineva care slujește cu adevărat lui Dumnezeu este cineva care este în concordanță cu intențiile lui Dumnezeu, care este potrivit pentru folosul lui Dumnezeu și care este capabil să renunțe la noțiunile religioase. Dacă vrei să mănânci și să bei eficient cuvintele lui Dumnezeu, atunci trebuie să renunți la noțiunile tale religioase. Dacă dorești să Îi slujești lui Dumnezeu, atunci este cu atât mai necesar să renunți mai întâi la noțiunile religioase și să te supui cuvintelor lui Dumnezeu în toate. Asta ar trebui să aibă cineva care Îi slujește lui Dumnezeu. Dacă îți lipsește această cunoaștere, de îndată ce vei sluji, vei cauza perturbări și tulburări, iar dacă nu renunți la noțiunile tale, atunci vei fi în mod inevitabil „doborât la pământ” de Dumnezeu, fără să te mai poți ridica vreodată. Luați prezentul, de exemplu: multe dintre cele ce se spun și o mare parte din lucrare nu se aliniază la Biblie și la lucrarea făcută anterior de Dumnezeu și, dacă nu ai o inimă de supunere, atunci vei cădea oricând. Dacă-ți dorești să slujești în concordanță cu intențiile lui Dumnezeu, atunci trebuie să renunți mai întâi la noțiunile religioase și să-ți revizuiești opiniile. În viitor, multe dintre cele ce se vor spune nu se vor alinia la cele ce s-au spus în trecut și dacă acum nu ai hotărârea de a te supune, nu vei putea merge pe calea ce urmează. Dacă una dintre metodele de lucru ale lui Dumnezeu s-a înrădăcinat înăuntrul tău și nu ai renunțat niciodată la ea, atunci această metodă va deveni noțiunea ta religioasă. Dacă ceea ce este Dumnezeu s-a înrădăcinat în tine, atunci ai câștigat adevărul, și dacă cuvintele și adevărul lui Dumnezeu devin viața ta, atunci nu vei mai avea noțiuni despre Dumnezeu. Cei ce posedă o adevărată cunoaștere de Dumnezeu nu vor avea noțiuni și nu vor respecta reglementări.

Pune-ți aceste întrebări pentru a te menține atent:

1. Cunoașterea din tine tulbură slujirea ta față de Dumnezeu?

2. Câte practici religioase există în viața ta de zi cu zi? Dacă doar afișezi aparența pietății, înseamnă că viața ta a crescut și s-a maturizat?

3. Când mănânci și bei cuvintele lui Dumnezeu, poți renunța la noțiunile tale religioase?

4. Când te rogi, ești în stare să te descotorosești de ritualurile religioase?

5. Ești cineva potrivit pentru folosul lui Dumnezeu?

6. Câte dintre cunoștințele tale despre Dumnezeu conțin noțiuni religioase?


Cunoaște cea mai recentă lucrare a lui Dumnezeu și urmează-I urmele pașilor

Acum, trebuie să urmăriți să deveniți poporul lui Dumnezeu și veți începe să intrați pe drumul cel bun în toate lucrurile. Să fiți poporul lui Dumnezeu înseamnă să intrați în Epoca Împărăției. Astăzi începeți, în mod oficial, să intrați în procesul de instruire pentru Împărăție, iar viețile voastre viitoare vor înceta să mai fie la fel de lâncede și de nepăsătoare cum erau înainte; trăind în acest fel, este imposibil să atingeți standardele cerute de Dumnezeu. Dacă nu simți nicio urgență, atunci acest lucru arată că nu ai nicio dorință de a face progrese, că ceea ce urmărești e vag și confuz și că este incapabil să satisfacă intențiile lui Dumnezeu. Intrarea în instruirea pentru Împărăție reprezintă debutul vieții poporului lui Dumnezeu – ești dispus să accepți o astfel de instruire? Ești dispus să ai un sentiment de urgență? Ești dispus să trăiești sub disciplinarea lui Dumnezeu? Ești dispus să trăiești sub mustrarea lui Dumnezeu? Când cuvintele lui Dumnezeu vor veni peste tine și te vor încerca, cum vei acționa? Și ce vei face când te vei confrunta cu tot felul de fapte? În trecut, atenția ta nu era concentrată asupra vieții; astăzi, trebuie să te concentrezi asupra intrării în viața-realitate și să urmărești schimbări în viața-fire a ta. E ceea ce trebuie să dobândească oamenii Împărăției. Toți cei care formează poporul lui Dumnezeu trebuie să aibă viață, trebuie să accepte instruirea pentru Împărăție și să urmărească schimbări în viața-fire a lor. Asta cere Dumnezeu de la oamenii Împărăției.

Cerințele lui Dumnezeu pentru oamenii Împărăției sunt după cum urmează:

1. Ei trebuie să accepte însărcinările date de Dumnezeu. Adică trebuie să accepte toate cuvintele rostite în lucrarea din zilele de pe urmă a lui Dumnezeu.

2. Ei trebuie să pătrundă în instruirea pentru Împărăție.

3. Ei trebuie să urmărească să le fie atinse inimile de Dumnezeu. Când inima ta s-a întors complet spre Dumnezeu și ai o viață spirituală normală, vei trăi pe tărâmul libertății, ceea ce înseamnă că vei trăi sub grija și protecția dragostei lui Dumnezeu. Numai dacă trăiești sub grija și protecția lui Dumnezeu ești cineva care este ales de Dumnezeu.

4. Ei trebuie să fie câștigați de Dumnezeu.

5. Ei trebuie să devină o manifestare a gloriei lui Dumnezeu pe pământ.

Aceste cinci puncte reprezintă însărcinările Mele pentru voi. Cuvintele Mele sunt rostite către poporul lui Dumnezeu și, dacă nu ești dispus să accepți aceste însărcinări, nu te voi forța – dar, dacă le accepți cu adevărat, atunci vei fi în stare să respecți voia lui Dumnezeu. Astăzi, începeți să acceptați însărcinările date de Dumnezeu și urmăriți să deveniți oamenii Împărăției și să atingeți standardele cerute pentru a fi oamenii Împărăției. Acesta este primul pas al pătrunderii. Dacă dorești să respecți întru totul voia lui Dumnezeu, atunci trebuie să accepți aceste cinci însărcinări și, dacă ești capabil să le îndeplinești, vei fi în concordanță cu intențiile lui Dumnezeu și, cu siguranță, Dumnezeu Se va folosi mult de tine. Ceea ce este crucial astăzi e să pătrunzi în instruirea pentru Împărăție. Pătrunderea în instruirea pentru Împărăție implică viața spirituală. Anterior, nu s-a vorbit despre viața spirituală, dar astăzi, pe măsură ce începi să pătrunzi în instruirea pentru Împărăție, tu intri în mod oficial în viața spirituală.

Ce fel de viață este viața spirituală? Viața spirituală este aceea în care inima ta s-a întors complet spre Dumnezeu și este capabilă să se gândească la dragostea lui Dumnezeu. Este aceea în care trăiești în cuvintele lui Dumnezeu și nimic altceva nu îți ocupă inima, ești capabil să pricepi intențiile din prezent ale lui Dumnezeu și ești călăuzit de lumina din prezent a Duhului Sfânt pentru a-ți face datoria. O astfel de viață între om și Dumnezeu este viața spirituală. Dacă nu reușești să urmezi lumina din prezent, atunci relația ta cu Dumnezeu va deveni distantă – poate chiar se va încheia – și tu vei fi lipsit de o viață spirituală normală. O relație normală cu Dumnezeu este construită pe temelia acceptării cuvintelor actuale ale lui Dumnezeu. Ai o viață spirituală normală? Ai o relație normală cu Dumnezeu? Ești cineva care urmează lucrarea Duhului Sfânt? Dacă ești capabil să urmărești lumina din prezent a Duhului Sfânt, să pricepi intențiile lui Dumnezeu din cuvintele Sale și să ai intrare în cuvintele Lui, atunci ești cineva care urmează curentul Duhului Sfânt. Dacă nu urmezi curentul Duhului Sfânt, atunci ești, fără îndoială, cineva care nu urmărește adevărul. Duhul Sfânt nu are nicio șansă de a lucra în cei care nu doresc să facă progrese și, prin urmare, astfel de oameni nu pot niciodată să-și adune puterile și sunt întotdeauna negativi. Astăzi, urmezi curentul Duhului Sfânt? Ești în curentul Duhului Sfânt? Ai ieșit dintr-o stare negativă? Toți cei care cred în cuvintele lui Dumnezeu, care iau lucrarea lui Dumnezeu drept temelie și urmează lumina din prezent a Duhului Sfânt – sunt cu toții în curentul Duhului Sfânt. Dacă tu crezi despre cuvintele lui Dumnezeu că sunt în mod neechivoc adevărate și corecte și dacă tu crezi cuvintele lui Dumnezeu indiferent de ceea ce spune El, atunci ești cineva care urmărește pătrunderea în lucrarea lui Dumnezeu și, astfel, satisfaci intențiile lui Dumnezeu.

Pentru a pătrunde în curentul Duhului Sfânt, trebuie să ai o relație normală cu Dumnezeu și trebuie să te eliberezi mai întâi de starea ta negativă. Unii oameni urmează întotdeauna mulțimea, iar inimile lor se îndepărtează prea mult de Dumnezeu; astfel de oameni nu au nicio dorință de a face progrese, iar standardele pe care le urmăresc sunt prea scăzute. Intenția lui Dumnezeu este doar urmărirea iubirii de Dumnezeu și a câștigării de către Dumnezeu. Există oameni care își folosesc conștiința doar pentru a răsplăti dragostea lui Dumnezeu, dar acest lucru nu poate fi la înălțimea intențiilor lui Dumnezeu; cu cât sunt mai înalte standardele pe care le urmărești, cu atât acest lucru va fi mai în concordanță cu intențiile lui Dumnezeu. Ca oameni normali și ca oameni care caută să-L iubească pe Dumnezeu, a intra în Împărăție și a deveni poporul lui Dumnezeu este viitorul vostru adevărat și o viață de cea mai mare valoare și semnificație; nimeni nu este mai binecuvântat decât voi. De ce spun asta? Pentru că cei care nu cred în Dumnezeu trăiesc pentru trup și trăiesc pentru Satana, dar astăzi voi trăiți pentru Dumnezeu și trăiți pentru a respecta voia lui Dumnezeu. De aceea spun că viețile voastre au cea mai mare semnificație. Numai oamenii din acest grup, care au fost selectați de Dumnezeu, pot să trăiască o viață de maximă însemnătate: nimeni altcineva de pe pământ nu poate trăi o viață de o asemenea valoare și semnificație precum a voastră. Pentru că ați fost selectați de Dumnezeu și ați fost înălțați de Dumnezeu și, cu atât mai mult, datorită iubirii lui Dumnezeu, ați priceput viața adevărată și știți cum să trăiți într-un fel care este de o valoare maximă. Aceasta nu se datorează bunei voastre urmăriri, ci harului lui Dumnezeu; Cel care v-a deschis ochii spirituali a fost Dumnezeu, iar Cel care v-a atins inimile a fost Duhul lui Dumnezeu, dându-vă șansa de a veni înaintea Lui. Dacă Duhul lui Dumnezeu nu v-ar fi luminat, atunci ați fi incapabili să vedeți ce este încântător la Dumnezeu și nici nu ar fi posibil să-L iubiți. Numai pentru că Duhul lui Dumnezeu a atins inimile oamenilor, acestea s-au întors la Dumnezeu. Uneori, când te bucuri de cuvintele lui Dumnezeu, spiritul tău este atins și simți că trebuie neapărat să-L iubești pe Dumnezeu, că există o mare putere în tine și că nu există nimic la care să nu poți renunța. Dacă simți astfel, atunci ai fost atins de Duhul lui Dumnezeu, iar inima ta s-a întors în totalitate la Dumnezeu și te vei ruga lui Dumnezeu și vei spune: „Dumnezeule! Am fost cu adevărat predestinați și aleși de Tine. Mă mândresc cu slava Ta și simt că este o onoare să fiu unul dintre oamenii Tăi. Mă voi consuma întru totul și voi oferi tot ce am pentru a respecta voia Ta și Îți voi dedica toți anii mei și toată energia pe care o am în această viață.” Când te rogi așa, în inima ta vor exista iubire infinită și supunere adevărată față de Dumnezeu. Ai avut vreodată o experiență ca aceasta? Dacă oamenii sunt adesea atinși de Duhul lui Dumnezeu, atunci vor oferi rugăciuni cu un devotament deosebit față de Dumnezeu: „Dumnezeule! Doresc să văd ziua în care vei câștiga slavă și doresc să trăiesc pentru Tine – nimic nu este mai demn sau mai semnificativ decât să trăiesc pentru Tine și nu am nici cea mai mică dorință de a trăi pentru Satana și pentru trup. Permițându-mi să trăiesc pentru Tine astăzi, Tu mă înalți.” Când te vei fi rugat în acest fel, vei simți că trebuie neapărat să-I dai inima ta lui Dumnezeu, că trebuie să-L câștigi pe Dumnezeu și că ai urî să mori fără să-L fi câștigat cât timp ești în viață. După ce ai rostit o astfel de rugăciune, va exista o putere inepuizabilă în tine și nu vei ști de unde vine; în inima ta va fi o putere nelimitată și vei avea sentimentul că Dumnezeu este atât de încântător și că merită să fie iubit. Acesta este momentul în care vei fi fost atins de Dumnezeu. Toți aceia care au avut o astfel de experiență au fost atinși de Dumnezeu. Cei care sunt deseori atinși de Dumnezeu au parte de schimbări în viața lor, sunt capabili să se hotărască să-L câștige pe Dumnezeu întru totul, inimile lor iubitoare de Dumnezeu sunt relativ mai puternice, iar inimile lor s-au întors complet spre Dumnezeu. Ei alungă întru totul din mintea lor familiile, lumea, situațiile complicate și perspectivele lor și sunt dispuși să-I dedice lui Dumnezeu toată energia pe care o au în viață. Toți cei care sunt atinși de Duhul lui Dumnezeu sunt oameni care urmăresc adevărul și care au speranța de a fi desăvârșiți de Dumnezeu.

Ți-ai întors inima către Dumnezeu? Ți-a fost atinsă inima de Duhul lui Dumnezeu? Dacă nu ai avut niciodată o astfel de experiență și dacă nu te-ai rugat niciodată în acest fel, atunci asta arată că Dumnezeu nu are niciun loc în inima ta. Toți cei care sunt călăuziți de Duhul lui Dumnezeu și care sunt atinși de Duhul lui Dumnezeu au lucrarea lui Dumnezeu, ceea ce arată că dragostea și cuvintele lui Dumnezeu au prins rădăcini în ei. Unii oameni spun: „Nu sunt la fel de serios ca tine în rugăciunile mele, nici nu sunt atât de atins de Dumnezeu; uneori – când meditez și mă rog – simt că Dumnezeu este încântător, iar inima mea este atinsă de Dumnezeu.” Nimic nu este mai important decât inima omului. Când inima ta s-a întors la Dumnezeu, toată ființa ta se va fi întors la El și, în acel moment, inima ta va fi fost atinsă de Duhul lui Dumnezeu. Cei mai mulți dintre voi au avut o astfel de experiență – doar că profunzimile experiențelor voastre nu sunt aceleași. Unii oameni zic: „Eu nu spun multe cuvinte de rugăciune, doar ascult părtășia altora și puterea crește în mine.” Aceasta arată că ai fost atins de Dumnezeu pe dinăuntru. Oamenii care sunt atinși de Dumnezeu pe dinăuntru sunt inspirați atunci când ascultă părtășia altora; dacă inima unei persoane rămâne complet nemișcată atunci când aude cuvinte care inspiră, atunci asta dovedește că lucrarea Duhului Sfânt nu este în ea. Nu există nicio tânjire înlăuntrul său, ceea ce dovedește că nu are deloc hotărâre și, astfel, este fără lucrarea Duhului Sfânt. Dacă o persoană este atinsă de Dumnezeu, ea va avea o reacție când va auzi cuvintele lui Dumnezeu. Dacă o persoană nu este atinsă de Dumnezeu, atunci nu va fi capabilă să interacționeze cu ale lui Dumnezeu cuvinte; cuvintele lui Dumnezeu nu vor avea nimic de-a face cu ea și ea nu va primi nicio luminare. Cei care au auzit cuvintele lui Dumnezeu și nu au avut nicio reacție sunt oameni care nu sunt atinși de Dumnezeu – sunt oameni fără lucrarea Duhului Sfânt. Toți cei care sunt capabili să accepte noua lumină sunt atinși de Duhul Sfânt și au lucrarea Duhului Sfânt.

Evaluează-te:

1. Ești în mijlocul lucrării din prezent a Duhului Sfânt?

2. S-a întors inima ta spre Dumnezeu? Ai fost atins de Dumnezeu?

3. Au prins cuvintele lui Dumnezeu rădăcini în tine?

4. Este practica ta construită pe temelia cerințelor lui Dumnezeu?

5. Trăiești sub îndrumarea luminii din prezent a Duhului Sfânt?

6. Inima ta este guvernată de noțiuni vechi sau este guvernată de cuvintele actuale ale lui Dumnezeu?

Auzind aceste cuvinte, care este reacția voastră interioară? După toți acești ani în care ai crezut, ai tu cuvintele lui Dumnezeu drept viața ta? A avut loc o schimbare în firea ta coruptă de dinainte? Conform cuvintelor actuale ale lui Dumnezeu, știi ce înseamnă să ai viață și ce înseamnă să fii fără viață? Vă este clar acest lucru? Cel mai important aspect în urmarea lui Dumnezeu este ca totul să fie conform cuvintelor actuale ale lui Dumnezeu: indiferent dacă tu urmărești intrarea în viață sau satisfacerea intențiilor lui Dumnezeu, totul ar trebui să fie centrat pe cuvintele actuale ale lui Dumnezeu. Dacă lucrurile despre care ai părtășie și în care cauți să intri nu sunt centrate pe cuvintele actuale ale lui Dumnezeu, atunci ești o persoană care se află în afara cuvintelor lui Dumnezeu și care nu are în niciun caz lucrarea Duhului Sfânt. Dumnezeu vrea oameni care să-I calce pe urme. Indiferent cât de minunat și pur este ceea ce ai înțeles înainte, Dumnezeu nu dorește acest lucru și, dacă nu poți să renunți la astfel de lucruri, atunci acestea vor fi un obstacol imens în calea pătrunderii tale în viitor. Toți cei care sunt capabili să urmeze lumina de astăzi a Duhului Sfânt sunt binecuvântați. Oamenii din veacurile și generațiile trecute au urmat, de asemenea, urmele pașilor lui Dumnezeu, dar nu au putut să continue să urmeze până astăzi; aceasta este binecuvântarea oamenilor din zilele de pe urmă. Cei care pot urma lucrarea din prezent a Duhului Sfânt și care sunt capabili să urmeze urmele pașilor lui Dumnezeu, urmându-L pe Dumnezeu oriunde îi conduce – aceștia sunt oameni care sunt binecuvântați de Dumnezeu. Cei care nu urmează lucrarea din prezent a Duhului Sfânt nu au pătruns în lucrarea cuvintelor lui Dumnezeu și, indiferent cât de mult lucrează, cât de mari sunt suferințele lor sau cât de mult aleargă de colo până colo, nimic din acestea nu înseamnă ceva pentru Dumnezeu, iar El nu îi va aproba. Astăzi, toți cei care urmează cuvintele actuale ale lui Dumnezeu sunt în curentul Duhului Sfânt; cei care sunt în afara cuvintelor actuale ale lui Dumnezeu sunt în afara curentului Duhului Sfânt și astfel de oameni nu sunt aprobați de Dumnezeu. Slujirea care este în afara cuvintelor actuale ale Duhului Sfânt este o slujire a trupului și a noțiunilor și e imposibil să fie în concordanță cu intențiile lui Dumnezeu. Dacă oamenii trăiesc printre noțiuni religioase, atunci nu sunt în stare să facă nimic care să fie în concordanță cu intențiile lui Dumnezeu și, chiar dacă Îl slujesc pe Dumnezeu, Îl slujesc în mijlocul închipuirilor și noțiunilor lor și sunt total incapabili de a sluji în concordanță cu intențiile lui Dumnezeu. Cei care nu sunt în stare să urmeze lucrarea Duhului Sfânt nu înțeleg intențiile lui Dumnezeu, iar cei care nu înțeleg intențiile lui Dumnezeu nu-L pot sluji pe Dumnezeu. Dumnezeu vrea o slujire care să fie în concordanță cu intențiile Sale; El nu vrea o slujire care să fie a noțiunilor și trupului. Dacă oamenii sunt incapabili să urmeze pașii lucrării Duhului Sfânt, atunci ei trăiesc printre noțiuni. Slujirea unor astfel de oameni tulbură și perturbă, iar o astfel de slujire este potrivnică lui Dumnezeu. Astfel, cei care nu sunt în stare să urmeze urmele pașilor lui Dumnezeu sunt incapabili să-L slujească pe Dumnezeu; cei care nu sunt în stare să urmeze urmele pașilor lui Dumnezeu se opun cu siguranță Lui și sunt cu siguranță incapabili să fie compatibili cu Dumnezeu. „Urmărirea lucrării Duhului Sfânt” înseamnă să înțelegi intențiile din prezent ale lui Dumnezeu și să fii capabil să acționezi în concordanță cu cerințele din prezent ale lui Dumnezeu, să fii capabil să I te supui și să-L urmezi pe Dumnezeul de astăzi și să pătrunzi în concordanță cu cele mai noi cuvinte ale lui Dumnezeu. Numai o astfel de persoană e cineva care urmează lucrarea Duhului Sfânt și care este în curentul Duhului Sfânt. Astfel de oameni nu numai că sunt capabili să primească aprobarea lui Dumnezeu și să-L vadă pe Dumnezeu, dar pot și să cunoască, din cea mai recentă lucrare a Sa, firea lui Dumnezeu și, de asemenea, noțiunile și răzvrătirea omului, natura și esența omului; în plus, sunt capabili să obțină în mod gradual schimbări în firea proprie în timpul slujirii lor. Numai astfel de oameni sunt cei care sunt în stare să-L câștige pe Dumnezeu și care într-adevăr au găsit adevărata cale. Cei care sunt eliminați prin lucrarea Duhului Sfânt sunt oameni incapabili să urmeze cea mai recentă lucrare a lui Dumnezeu și care se întorc împotriva celei mai recente lucrări a lui Dumnezeu. Faptul că astfel de oameni I se opun în mod deschis lui Dumnezeu este pentru că Dumnezeu a întreprins o lucrare nouă și pentru că chipul Său nu este același cu cel din noțiunile lor – drept urmare, ei I se opun în mod deschis lui Dumnezeu și emit judecăți despre Dumnezeu, ceea ce duce la disprețuirea și respingerea lor de către El. Deținerea cunoștințelor legate de cea mai recentă lucrare a lui Dumnezeu nu este o chestiune ușoară, dar dacă oamenii se pot supune în mod intenționat lucrării lui Dumnezeu și o pot căuta, atunci vor avea șansa de a-L vedea pe Dumnezeu și vor avea șansa de a dobândi cea mai recentă îndrumare a Duhului Sfânt. Cei care se opun în mod intenționat lucrării lui Dumnezeu nu pot primi luminarea Duhului Sfânt sau îndrumarea lui Dumnezeu. Astfel, dacă oamenii pot primi sau nu cea mai recentă lucrare a lui Dumnezeu depinde de harul lui Dumnezeu, precum și de ceea ce urmăresc ei și de intențiile lor.

Toți cei care sunt capabili să se supună cuvintelor actuale ale Duhului Sfânt sunt binecuvântați. Nu contează cum erau oamenii înainte sau cum lucra Duhul Sfânt în ei – toți cei care au câștigat cea mai recentă lucrare a lui Dumnezeu sunt cei mai binecuvântați, iar toți cei care nu reușesc să urmeze astăzi cea mai recentă lucrare vor fi eliminați. Dumnezeu îi vrea pe cei care sunt capabili să accepte noua lumină și îi vrea pe cei care acceptă și cunosc cea mai recentă lucrare a Sa. De ce se spune că trebuie să fii o fecioară castă? O fecioară castă este capabilă să caute lucrarea Duhului Sfânt și să înțeleagă lucrurile noi și, în plus, este capabilă să renunțe la noțiuni vechi și să se supună lucrării de astăzi a lui Dumnezeu. Acest grup de oameni, care acceptă cea mai nouă lucrare de astăzi, au fost predestinați de Dumnezeu înaintea veacurilor și sunt cei mai binecuvântați oameni. Voi auziți direct glasul lui Dumnezeu și vedeți arătarea lui Dumnezeu și, astfel, pretutindeni în ceruri și pe pământ și de-a lungul veacurilor și generațiilor, nimeni nu a fost mai binecuvântat decât voi, acest grup de oameni. Toate acestea sunt datorită lucrării lui Dumnezeu, datorită predestinării și selecției de către Dumnezeu și datorită harului lui Dumnezeu; dacă Dumnezeu nu ar fi vorbit și nu Și-ar fi rostit cuvintele, ar putea condițiile voastre să fie așa cum sunt azi? Astfel, fie ca toată slava și lauda să-I fie închinate lui Dumnezeu, căci toate acestea sunt înălțarea de către Dumnezeu. Având în minte aceste lucruri, ai mai putea fi negativ? Oare puterea ta tot nu ar putea să iasă la suprafață?

Faptul că poți astăzi să accepți judecata, mustrarea, lovirea și rafinarea cuvintelor lui Dumnezeu și, cu atât mai mult, că poți să accepți însărcinările date de El, a fost predestinat de Dumnezeu dinainte de veacuri și, astfel, nu ar trebui să fii prea tulburat când ești mustrat. Nimeni nu vă poate lua lucrarea care a fost făcută asupra voastră și binecuvântările care au fost revărsate asupra voastră și nimeni nu vă poate lua tot ceea ce v-a fost dat. Oamenii religioși nu suportă nicio comparație cu voi. Nu aveți la fel de multă cunoaștere a Bibliei ca ei și nu aveți doctrinele religioase pe care le au ei, dar, pentru că Dumnezeu a lucrat asupra voastră, ați dobândit mai mult decât oricine altcineva de-a lungul veacurilor – și, astfel, aceasta este cea mai mare binecuvântare a voastră. Datorită acestui lucru, trebuie să vă oferiți și mai mult lui Dumnezeu și să-I fiți și mai loiali lui Dumnezeu. Datorită înălțării de către Dumnezeu, trebuie să-ți consolidezi eforturile și trebuie să-ți pregătești statura pentru a accepta însărcinările date de Dumnezeu. Să rămâi ferm în locul care ți-a fost dat de Dumnezeu; să urmărești să devii unul dintre oamenii lui Dumnezeu; să accepți instruirea pentru Împărăție; să fii câștigat de Dumnezeu și, în cele din urmă, să devii o mărturie glorioasă pentru Dumnezeu – ai tu aceste hotărâri? Dacă ai astfel de hotărâri, atunci, în cele din urmă, cu siguranță vei fi câștigat de Dumnezeu și vei deveni o mărturie glorioasă pentru El. Ar trebui să înțelegi că principala însărcinare este să fii câștigat de Dumnezeu și să devii o mărturie glorioasă pentru El. Aceasta este intenția lui Dumnezeu.

Cuvintele actuale ale Duhului Sfânt sunt dinamica lucrării Duhului Sfânt, iar luminarea continuă a omului din partea Duhului Sfânt din această perioadă este tendința lucrării Duhului Sfânt. Și care este astăzi tendința lucrării Duhului Sfânt? Este conducerea poporului lui Dumnezeu în lucrarea actuală a lui Dumnezeu și într-o viață spirituală normală. Există mai mulți pași pentru a pătrunde într-o viață spirituală normală:

1. În primul rând, trebuie să-ți reverși inima în cuvintele lui Dumnezeu. Nu trebuie să urmărești cuvintele pe care Dumnezeu le-a rostit în trecut și nu trebuie să le studiezi, cu atât mai puțin să le compari cu cele de astăzi. În schimb, trebuie să îți reverși complet inima în cuvintele actuale ale lui Dumnezeu. Dacă există oameni care încă doresc să citească ale lui Dumnezeu cuvinte, cărțile spirituale sau alte predici din trecut și care nu urmează cuvintele actuale ale Duhului Sfânt, atunci ei sunt cei mai nechibzuiți oameni; Dumnezeu detestă astfel de oameni. Dacă ești dispus să accepți lumina din prezent a Duhului Sfânt, atunci revarsă-ți pe deplin inima în cuvintele actuale ale lui Dumnezeu. Acesta este primul lucru pe care trebuie să-l realizezi.

2. Trebuie să te rogi pe temelia cuvintelor actuale rostite de Dumnezeu, să pătrunzi în cuvintele lui Dumnezeu, să ai părtășie cu Dumnezeu și să-ți exprimi hotărârile înaintea Lui, stabilind ce standarde dorești să atingi prin ceea ce urmărești.

3. Trebuie să urmărești o pătrundere mai profundă în adevăr pe temelia lucrării din prezent a Duhului Sfânt. Nu te agăța de zicale și doctrine depășite din trecut.

4. Trebuie să cauți să fii atins de Duhul Sfânt și să ai intrare în cuvintele lui Dumnezeu.

5. Trebuie să urmărești intrarea pe calea străbătută în prezent de Duhul Sfânt.

Și cum cauți să fii atins de Duhul Sfânt? Lucrul crucial e să trăiești în cuvintele actuale ale lui Dumnezeu și să te rogi pe temelia cerințelor lui Dumnezeu. Dacă te-ai rugat în acest fel, Duhul Sfânt te va atinge negreșit. Dacă încerci să cauți fără o temelie în cuvintele actuale rostite de Dumnezeu, atunci acest lucru este neroditor. Ar trebui să te rogi și să spui: „Dumnezeule! Mă opun Ție și Îți datorez atât de mult; sunt atât de răzvrătit și nu pot niciodată să Te mulțumesc. Dumnezeule, doresc să mă mântuiești, doresc să prestez servicii pentru Tine până la capăt, doresc să mor pentru Tine. Mă judeci și mă mustri, iar eu nu mă plâng; mă opun Ție și merit să mor, astfel încât toți oamenii să poată să vadă firea Ta dreaptă în moartea mea.” Când te rogi din inimă în acest fel, Dumnezeu te va auzi și te va călăuzi; dacă nu te rogi pe temelia cuvintelor actuale ale Duhului Sfânt, atunci nu există nicio posibilitate ca Duhul Sfânt să te atingă. Să presupunem că te rogi conform intențiilor lui Dumnezeu și conform cu ceea ce Dumnezeu dorește să facă astăzi. Spui: „Dumnezeule! Doresc să accept însărcinările date de Tine și să fiu devotat însărcinărilor date de Tine și sunt dispus să-mi dedic întreaga viață slăvii Tale, astfel încât tot ceea ce fac eu să ajungă la standardele oamenilor lui Dumnezeu și astfel încât inima mea să poată fi atinsă de Tine. Îmi doresc ca Duhul Tău să mă lumineze întotdeauna, să facă astfel încât tot ceea ce întreprind să aducă rușine peste Satana și să pot fi câștigat de Tine în cele din urmă.” Dacă te rogi în acest fel, centrat pe intențiile lui Dumnezeu, atunci Duhul Sfânt va lucra inevitabil în tine. Nu contează cât de multe cuvinte conțin rugăciunile tale – esențial este dacă pricepi sau nu intențiile lui Dumnezeu. Toți poate ați avut următoarea experiență: uneori, în timp ce vă rugați într-o adunare, dinamica lucrării Duhului Sfânt atinge punctul culminant, determinând puterea fiecăruia să sporească. Unii oameni plâng amarnic și varsă lacrimi în timp ce se roagă, copleșiți de remușcări în fața lui Dumnezeu, iar alții își arată hotărârea și fac jurăminte. Acesta este efectul atins prin lucrarea Duhului Sfânt. Astăzi este esențial ca toți oamenii să-și reverse complet inimile în cuvintele lui Dumnezeu. Nu te concentra asupra cuvintelor care au fost rostite înainte; dacă încă te agăți de ceea ce a fost înainte, atunci Duhul Sfânt nu va lucra în tine. Vezi cât de important este acest lucru?

Cunoașteți calea străbătută în prezent de Duhul Sfânt? Cele câteva puncte de mai sus sunt ceea ce urmează să fie realizat astăzi și în viitor de către Duhul Sfânt; ele sunt calea străbătută de Duhul Sfânt și aspectele în care oamenii ar trebui să urmărească să intre. În intrarea ta în viață, trebuie cel puțin să-ți reverși inima în cuvintele lui Dumnezeu și să fii capabil să accepți judecata și mustrarea cuvintelor lui Dumnezeu; inima ta trebuie să tânjească după Dumnezeu, trebuie să urmărești o pătrundere mai profundă în adevăr și obiectivele cerute de Dumnezeu. Când ai această putere, atunci asta arată că ai fost atins de Dumnezeu și că inima ta a început să se întoarcă la Dumnezeu.

Primul pas al intrării în viață este să-ți reverși complet inima în cuvintele lui Dumnezeu, iar al doilea pas este să accepți să fii atins de Duhul Sfânt. Care este efectul ce trebuie obținut acceptând să fii atins de Duhul Sfânt? Este să fii capabil să tânjești după adevăruri mai profunde, să cauți și să explorezi astfel de adevăruri și să fii capabil să cooperezi cu Dumnezeu din perspectiva pozitivă a lucrurilor. Să cooperezi cu Dumnezeu astăzi înseamnă că există un obiectiv pentru ceea ce urmărești, pentru rugăciunile tale și pentru părtășia ta despre cuvintele lui Dumnezeu și că îți faci datoria în concordanță cu cerințele lui Dumnezeu – numai aceasta este cooperarea cu Dumnezeu. Dacă doar vorbești despre faptul că Îl lași pe Dumnezeu să acționeze, dar nu întreprinzi nicio acțiune, nici nu te rogi, nici nu cauți, atunci aceasta ar putea fi numită cooperare? Dacă nu ai nici urmă de cooperare în tine și îți lipsește instruirea pentru intrarea care are un obiectiv, atunci nu cooperezi. Unii oameni spun: „Totul depinde de porunca lui Dumnezeu, totul este făcut de Însuși Dumnezeu; dacă Dumnezeu nu a făcut acel lucru, atunci cum ar putea omul să-l facă?” Lucrarea lui Dumnezeu este normală și nici cea mai mică parte nu e supranaturală, iar Duhul Sfânt lucrează numai prin căutarea ta activă, pentru că Dumnezeu nu forțează omul – trebuie să-I dai lui Dumnezeu oportunitatea de a lucra, și dacă nu urmărești sau nu pătrunzi, dacă nu există nici cea mai mică tânjire în inima ta, atunci Dumnezeu nu are nicio șansă de a lucra. Pe ce cale poți căuta să fii atins de Dumnezeu? Prin rugăciune și prin apropierea de Dumnezeu. Dar, ține minte, cel mai important este să fie pe temelia cuvintelor rostite de Dumnezeu. Când ești atins de Dumnezeu adeseori, nu ești constrâns de trup: soț, soție, copii și bani – toți sunt incapabili să te constrângă, iar tu îți dorești doar să urmărești adevărul și să trăiești înaintea lui Dumnezeu. În acest moment, vei fi cineva care trăiește pe tărâmul libertății.


Dumnezeu îi desăvârșește pe cei care sunt în conformitate cu intențiile Sale

Dumnezeu dorește acum să câștige un anumit grup de oameni, un grup alcătuit din aceia care fac tot posibilul ca să coopereze cu El, care se pot supune lucrării Sale, care cred că ale lui Dumnezeu cuvinte sunt adevărate și care pot să pună în aplicare cerințele Lui; ei sunt cei care au înțelegere adevărată în inimile lor, ei sunt cei care pot fi desăvârșiți și care vor putea să pășească, în mod inevitabil, pe calea spre desăvârșire. Cei care nu pot fi desăvârșiți sunt oameni care nu înțeleg limpede lucrarea lui Dumnezeu, care nu mănâncă și nu beau cuvintele lui Dumnezeu, care nu sunt atenți la cuvintele Sale și care nu au inimi iubitoare de Dumnezeu. Cei care se îndoiesc de Dumnezeul întrupat, care sunt mereu nesiguri în privința Lui, care nu-I iau niciodată cuvintele în serios și încearcă mereu să Îl amăgească sunt oameni care se împotrivesc lui Dumnezeu și care sunt ai Satanei; nu există nicio cale de a desăvârși astfel de oameni.

Dacă dorești să fii desăvârșit, atunci trebuie ca mai întâi să găsești bunăvoință în ochii lui Dumnezeu, deoarece El îi desăvârșește pe cei spre care privește cu bunăvoință și care sunt în acord cu intențiile Sale. Dacă-ți dorești să fii în acord cu intențiile lui Dumnezeu, atunci trebuie să ai o inimă care se supune lucrării Sale, trebuie să faci tot posibilul ca să cauți adevărul și trebuie să accepți scrutarea lui Dumnezeu în toate lucrurile. A fost supus scrutării lui Dumnezeu tot ceea ce faci tu? Este corectă intenția ta? Dacă intenția ta este corectă, Dumnezeu te va aproba; dacă intenția ta este greșită, înseamnă că inima ta nu Îl iubește pe Dumnezeu, ci iubește trupul și pe Satana. De aceea, trebuie să folosești rugăciunea ca pe o cale de a accepta scrutarea lui Dumnezeu în toate lucrurile. Când te rogi, deși Eu nu stau personal în fața ta, Duhul Sfânt este cu tine, iar tu te rogi atât persoanei care sunt Eu, cât și Duhului lui Dumnezeu. De ce crezi în acest trup? Crezi pentru că El are Duhul lui Dumnezeu. Ai crede în această persoană dacă n-ar avea Duhul lui Dumnezeu? Când crezi în această persoană, crezi în Duhul lui Dumnezeu. Faptul că te temi de această persoană înseamnă că te temi de Duhul lui Dumnezeu. Credința în Duhul lui Dumnezeu este credința în această persoană, iar credința în această persoană este și credința în Duhul lui Dumnezeu. Când te rogi, simți că Duhul lui Dumnezeu este cu tine și că Dumnezeu Se află în fața ta și, prin urmare, te rogi Duhului Său. Astăzi, cei mai mulți oameni se tem să își aducă acțiunile înaintea lui Dumnezeu; deși Îi poți amăgi trupul, nu Îi poți amăgi Duhul. Orice chestiune care nu poate rezista scrutării lui Dumnezeu nu este în concordanță cu adevărul și ar trebui dată laoparte; a face altfel înseamnă a-L ofensa pe Dumnezeu. Așadar, fie că te rogi, vorbești și ai părtășie cu frații și surorile tale, fie că îți faci datoria și rezolvi lucrurile, trebuie să-ți așezi inima înaintea lui Dumnezeu. Când îți îndeplinești funcția, Dumnezeu este cu tine și, atât timp cât intenția ta este corectă și este în favoarea lucrării din casa lui Dumnezeu, El va accepta tot ceea ce faci; ar trebui să-ți îndeplinești cu sinceritate funcția. Când te rogi, ar trebui să ai o inimă iubitoare de Dumnezeu și să cauți grija, ocrotirea și scrutarea lui Dumnezeu. Dacă acestea sunt intențiile tale, rugăciunile tale vor fi eficiente. De exemplu, când te rogi la adunări, dacă îți deschizi inima și te rogi lui Dumnezeu și Îi spui tot ce se află în inima ta fără să spui minciuni, atunci rugăciunile tale vor fi cu siguranță eficiente. Dacă ai o inimă sinceră și iubitoare de Dumnezeu, atunci fă un jurământ lui Dumnezeu: „Dumnezeule care ești în ceruri și pe pământ și în toate lucrurile, Îți jur: fie ca Duhul Tău să scruteze tot ce fac, să mă ocrotească și să aibă grijă de mine tot timpul, astfel încât tot ce fac să poată rămâne ferm în prezența Ta. Dacă inima mea nu Te va mai iubi sau dacă Te va trăda vreodată, atunci să mă mustri și să mă blestemi cu asprime. Nu îmi arăta iertare nici în viața aceasta și nici în lumea care va veni!” Îndrăznești să faci un astfel de jurământ? Dacă nu îndrăznești, înseamnă că ești șovăielnic și că încă te iubești pe tine însuți. Aveți această hotărâre? Dacă ești într-adevăr hotărât, ar trebui să faci acest jurământ. Dacă ai această hotărâre și faci un astfel de jurământ, atunci Dumnezeu îți va împlini hotărârea. Când faci un jurământ lui Dumnezeu, El ascultă. Dumnezeu hotărăște dacă ești păcătos sau drept pe baza rugăciunii și practicii tale. Sunteți acum în procesul de a fi desăvârșiți și, dacă ai cu adevărat credință în faptul de a fi desăvârșit, atunci vei aduce tot ce faci înaintea lui Dumnezeu și-I vei accepta scrutarea. Dacă faci ceva revoltător de răzvrătit sau dacă Îl trădezi pe Dumnezeu, atunci El îți va aduce la împlinire jurământul; în acel moment, indiferent dacă te confrunți cu pierzanie sau cu mustrare, vina va fi doar a ta. Ai făcut jurământul, așa că ar trebui să îl respecți. Dacă faci un jurământ, dar nu îl respecți, vei îndura pierzania. Pentru că al tău a fost jurământul, Dumnezeu îți va aduce jurământul la împlinire. Unora le este teamă după ce se roagă și spun: „Totul s-a sfârșit! Am pierdut șansa de a fi desfrânat; s-a dus șansa mea de a face lucruri rele; nu mai am șansa să mă dedau poftelor mele lumești!” Acești oameni tot mai iubesc lumea și păcatul și vor îndura cu siguranță pierzania.

Ca un credincios în Dumnezeu, trebuie să fii capabil să-ți aduci toate faptele și acțiunile înaintea Lui și să-I accepți scrutarea. Dacă ceea ce faci poate fi adus înaintea Duhului lui Dumnezeu, dar nu înaintea trupului lui Dumnezeu, înseamnă că nu ai acceptat scrutarea Duhului Său. Cine este Duhul lui Dumnezeu? Cine este persoana despre care aduce mărturie Dumnezeu? Nu sunt Ei unul și același? Cei mai mulți Îi consideră două ființe separate, crezând că Duhul lui Dumnezeu este Duhul lui Dumnezeu și că persoana despre care aduce mărturie Dumnezeu este doar un simplu om. Dar nu te înșeli? În numele cui lucrează această persoană? Cei care nu Îl cunosc pe Dumnezeu întrupat nu au înțelegere spirituală. Duhul lui Dumnezeu și trupul Său întrupat sunt unul și același, pentru că Duhul lui Dumnezeu se materializează în trup. Dacă această persoană este aspră cu tine, va fi Duhul lui Dumnezeu bun? Nu ești dezorientat? Astăzi, toți cei care nu pot accepta scrutarea lui Dumnezeu nu pot obține aprobarea Sa, iar cine nu-L cunoaște pe Dumnezeu întrupat nu poate fi desăvârșit. Uită-te la tot ceea ce faci și vezi dacă poate fi adus înaintea lui Dumnezeu. Dacă nu îți poți aduce tot ceea ce faci înaintea lui Dumnezeu, înseamnă că ești un răufăcător. Pot fi răufăcătorii desăvârșiți? Tot ceea ce faci, fiecare acțiune, fiecare intenție și fiecare reacție ar trebui aduse înaintea lui Dumnezeu. Aceasta înseamnă că totul, de la viața ta spirituală zilnică – rugăciunea, apropierea de Dumnezeu, mâncatul și băutul cuvintelor lui Dumnezeu, părtășia cu frații și surorile tale și trăirea vieții bisericești – până la slujirea ta în cooperare cu alții, ar trebui adus înaintea lui Dumnezeu pentru scrutarea Sa. O astfel de practică te ajută să dobândești creșterea în viață. Procesul de acceptare a scrutării lui Dumnezeu este procesul de purificare. Cu cât poți să accepți mai mult scrutarea lui Dumnezeu, cu atât ești mai purificat și mai în conformitate cu intențiile lui Dumnezeu, ca să nu cazi în destrăbălare, iar inima ta să poată să trăiască în prezența Lui. Cu cât accepți mai mult scrutarea Lui, cu atât mai mari vor fi umilirea Satanei și puterea ta de a te răzvrăti împotriva trupului. De aceea, acceptarea scrutării lui Dumnezeu este o cale de practică pe care oamenii ar trebui să o urmeze. Indiferent ce faci, chiar și când ai părtășie cu frații și surorile tale, ar trebui să îți aduci faptele înaintea lui Dumnezeu și să cauți scrutarea Lui și ar trebui să te supui în mod intenționat lui Dumnezeu Însuși; acest lucru îți va face practica mult mai precisă. Numai dacă aduci tot ceea ce faci înaintea lui Dumnezeu și accepți scrutarea Lui poți fi o persoană care trăiește în prezența lui Dumnezeu.

Cei care nu Îl înțeleg pe Dumnezeu nu I se pot supune niciodată întru totul. Astfel de oameni sunt fiii răzvrătirii. Sunt prea ambițioși și au prea multă răzvrătire în ei, de aceea se îndepărtează de Dumnezeu și nu doresc să Îi accepte scrutarea. Astfel de oameni nu pot fi desăvârșiți cu ușurință. Unii oameni sunt selectivi atunci când mănâncă și beau cuvintele lui Dumnezeu, precum și când vine vorba să le accepte. Ei acceptă anumite părți din cuvintele lui Dumnezeu care sunt în acord cu noțiunile lor, în vreme ce le resping pe celelalte. Nu este aceasta cea mai fățișă împotrivire și răzvrătire împotriva lui Dumnezeu? Dacă cineva crede în Dumnezeu de ani de zile fără să câștige câtuși de puțin o înțelegere a Lui, atunci acela este un neîncrezător. Cei care sunt dornici să accepte scrutarea lui Dumnezeu sunt cei care urmăresc să Îl înțeleagă, care sunt dornici să accepte cuvintele Sale. Ei sunt cei care vor primi moștenirea lui Dumnezeu și care Îi vor moșteni binecuvântările și sunt cei mai binecuvântați. Dumnezeu îi blestemă pe cei care nu au loc pentru El în inimile lor și îi mustră și îi abandonează pe asemenea oameni. Dacă nu Îl iubești pe Dumnezeu, El te va abandona, iar dacă nu asculți ce îți spun Eu, te asigur că Duhul lui Dumnezeu te va abandona. Încearcă, dacă nu crezi! Astăzi îți arăt clar o cale de practică, dar depinde de tine dacă o pui în practică sau nu. Dacă nu crezi în ea, dacă nu o pui în practică, vei vedea singur dacă Duhul Sfânt lucrează asupra ta sau nu! Dacă nu urmărești să-L înțelegi pe Dumnezeu, atunci Duhul Sfânt nu va lucra asupra ta. Dumnezeu lucrează în aceia care urmăresc și prețuiesc cuvintele Sale. Cu cât prețuiești mai mult cuvintele lui Dumnezeu, cu atât mai mult Duhul Său va lucra asupra ta. Cu cât o persoană prețuiește mai mult cuvintele lui Dumnezeu, cu atât va avea mai multe șanse de a fi desăvârșită de Dumnezeu. Dumnezeu îi desăvârșește pe cei care Îl iubesc cu adevărat și îi desăvârșește pe cei ale căror inimi sunt liniștite înaintea Lui. Ar trebui să prețuiești toată lucrarea lui Dumnezeu, să prețuiești luminarea lui Dumnezeu, să prețuiești prezența lui Dumnezeu, să prețuiești grija și protecția lui Dumnezeu și să prețuiești felul în care cuvintele lui Dumnezeu devin realitatea ta și îți aprovizionează viața – asta e cel mai mult în acord cu intențiile lui Dumnezeu. Dacă prețuiești lucrarea lui Dumnezeu, adică dacă prețuiești toată lucrarea pe care El a făcut-o asupra ta, atunci El te va binecuvânta și va înmulți tot ceea ce îți aparține. Dacă nu prețuiești cuvintele lui Dumnezeu, El nu va lucra asupra ta; îți va oferi doar puțin har pentru credința ta, permițându-ți să ai puțină binecuvântare materială sau dându-i familiei tale un dram de siguranță. Ar trebui să cauți să transformi cuvintele lui Dumnezeu în realitatea ta, să fii capabil să-L mulțumești și să fii în acord cu intențiile Lui; nu ar trebui să cauți doar pentru a te bucura de harul Său. Pentru credincioși, nimic nu este mai important decât să primească lucrarea lui Dumnezeu, să câștige desăvârșirea și să devină cei care respectă voia lui Dumnezeu. Acesta este țelul pe care ar trebui să îl urmărești.

Tot ceea ce a căutat omul în Epoca Harului este acum învechit, pentru că standardul căutării este mai ridicat astăzi; ce se caută este mai măreț și mai practic și poate satisface mai bine cerințele lăuntrice ale omului. Dumnezeu nu a lucrat asupra oamenilor din epocile și generațiile trecute așa cum face astăzi; El nu le-a vorbit atât de mult cum o face astăzi, nici cerințele Lui de la ei nu au fost atât de mari precum cerințele Sale de azi. Faptul că Dumnezeu are acum aceste cerințe de la voi înseamnă că intenția Sa finală este îndreptată asupra voastră, asupra acestui grup de oameni. Dacă îți dorești cu adevărat să fii desăvârșit de Dumnezeu, atunci urmărește acest lucru ca scopul tău central. Nu contează dacă alergi încoace și încolo, dacă te consumi, dacă slujești într-o funcție sau dacă accepți însărcinarea dată de Dumnezeu, țintește mereu să fii desăvârșit și să satisfaci intențiile lui Dumnezeu, să atingi acest obiectiv. Dacă cineva spune că nu urmărește să fie desăvârșit de către Dumnezeu sau intrarea în viață, însă urmărește numai pacea și bucuria trupului, atunci este cel mai orb dintre oameni. Cei care nu urmăresc viața-realitate, ci numai viața veșnică în lumea care va veni și siguranța în această viață sunt cei mai orbi dintre oameni. De aceea, tot ceea ce faci ar trebui să fie cu scopul de a fi desăvârșit și câștigat de Dumnezeu.

Lucrarea pe care o face Dumnezeu asupra oamenilor are scopul de a-i aproviziona în funcție de diferitele lor nevoi. Cu cât viața unui om este mai mare, cu atât acesta are nevoie de mai multe și cu atât mai mult urmărește. Dacă în această etapă nu urmărești nimic, lucrul acesta înseamnă că Duhul Sfânt te-a abandonat. Toți aceia care urmăresc viața nu vor fi niciodată abandonați de Duhul Sfânt; astfel de oameni au mereu ceva de urmărit și mereu năzuiesc la ceva în inima lor. Astfel de oameni nu se mulțumesc niciodată cu starea lor prezentă. Fiecare etapă a lucrării Duhului Sfânt urmărește să obțină un efect în tine, dar, dacă te culci pe o ureche cu privire la starea ta prezentă, dacă nu mai ai nicio nevoie, dacă nu mai accepți lucrarea Duhului Sfânt, atunci El te va abandona. Oamenii au nevoie de scrutarea lui Dumnezeu în fiecare zi; au nevoie de o aprovizionare abundentă din partea lui Dumnezeu în fiecare zi. Pot oamenii să se descurce fără să mănânce și să bea cuvântul lui Dumnezeu în fiecare zi? Dacă cineva simte întotdeauna că nu poate să mănânce și să bea suficient din cuvântul lui Dumnezeu, dacă mereu caută și este mereu înfometat și însetat după dreptate, Duhul Sfânt va lucra întotdeauna asupra lui. Cu cât cineva este mai flămând și mai însetat după dreptate, cu atât este mai capabil să aibă părtășie despre lucruri practice. Cu cât se concentrează mai mult pe căutarea adevărului, cu atât mai repede dobândește creșterea în viață, fapt care îi îmbogățește experiențele și îl face un om bogat în casa lui Dumnezeu.


Cei care se supun lui Dumnezeu cu o inimă sinceră vor fi negreșit câștigați de Dumnezeu

Lucrarea Duhului Sfânt se schimbă de la o zi la alta. Se înalță mai mult cu fiecare pas, revelația de mâine, mai înaltă decât cea de astăzi, urcând tot mai sus, pas cu pas. Astfel este lucrarea prin care Dumnezeu îl desăvârșește pe om. Dacă oamenii nu pot ține pasul, atunci ar putea fi eliminați oricând. Dacă nu au o inimă de supunere, atunci nu vor putea urma până la sfârșit. Vechea epocă a trecut; aceasta este o epocă nouă. Iar într-o epocă nouă, trebuie făcută o nouă lucrare. Mai ales în epoca finală, în care oamenii vor fi desăvârșiți, Dumnezeu va face o lucrare mai nouă, mult mai repede, așa că, dacă oamenii nu se supun intenționat, le va fi greu să urmeze urmele pașilor lui Dumnezeu. Dumnezeu nu Se supune niciunei reglementări, nici nu consideră vreun stadiu al lucrării Sale imutabil pe vecie. În schimb, El face constant lucrare care este tot mai nouă și tot mai înaltă. Cu fiecare etapă, lucrarea Sa devine din ce în ce mai practică și tot mai conformă cu nevoile concrete ale omului. Numai experimentând acest fel de lucrare pot oamenii să obțină transformarea finală a firilor lor. Cunoașterea omului despre viață atinge nivele tot mai înalte și, astfel, și lucrarea lui Dumnezeu atinge nivele tot mai înalte. Numai astfel poate fi omul desăvârșit și deveni potrivit pentru folosul lui Dumnezeu. Dumnezeu lucrează în acest fel, pe de o parte pentru a contracara și inversa noțiunile omului și, pe de altă parte, pentru a conduce omul într-o stare mai înaltă și mai practică, pe cel mai înalt tărâm al credinței în Dumnezeu, astfel încât, în cele din urmă, voia lui Dumnezeu să poată fi înfăptuită. Toți cei cu o natură răzvrătită, care se opun în mod voit, vor fi eliminați de această etapă a lucrării grabnice și strașnice a lui Dumnezeu; doar cei ce se supun intenționat și se smeresc cu bucurie pot ajunge până la capătul drumului. În acest fel de lucrare, voi toți ar trebui să învățați cum să vă supuneți și cum să vă lăsați noțiunile deoparte. Ar trebui să fiți cu băgare de seamă la fiecare pas pe care îl faceți. Dacă sunteți neglijenți, cu siguranță veți fi disprețuiți și respinși de Duhul Sfânt, veți fi cei care perturbă lucrarea lui Dumnezeu. Înainte de a trece prin această etapă a lucrării, reglementările și legile din vechime ale omului au fost atât de multe încât acesta s-a lăsat dus de val și, ca rezultat, a devenit îngâmfat și a uitat de sine. Toate acestea sunt obstacole care împiedică omul să accepte noua lucrare a lui Dumnezeu; sunt dușmanii cunoașterii lui Dumnezeu de către om. Este periculos ca oamenii să nu aibă nici supunere și nici o dorință pentru adevăr în inima lor. Dacă te supui doar muncii și vorbelor simple și nu ești capabil să accepți ceva mai profund, atunci ești un om care se agață de vechile căi și care nu poate ține pasul cu lucrarea Duhului Sfânt. Lucrarea făcută de Dumnezeu diferă de la o epocă la alta. Dacă te supui cum se cuvine într-o etapă a lucrării lui Dumnezeu, dar în etapa următoare supunerea ta față de lucrarea Lui e necorespunzătoare sau nu ești în stare să I te supui, atunci Dumnezeu te va părăsi. Ții ritmul cu Dumnezeu când El face acest pas și trebuie să continui să ții ritmul atunci când trece la următorul pas; numai atunci ești o persoană care se supune Duhului Sfânt. Din moment ce crezi în Dumnezeu, trebuie să rămâi constant în supunerea ta. Nu poți pur și simplu să te supui atunci când ai chef și să refuzi să te supui atunci când n-ai chef. Dumnezeu nu aprobă acest fel de supunere. Dacă nu poți ține pasul cu părtășia Mea despre lucrarea cea nouă și continui să te ții de vechile cuvântări, atunci cum poate să existe progres în viața ta? Lucrarea lui Dumnezeu este ca tu să te hrănești prin cuvintele Sale. Când te supui și accepți cuvintele Lui, Duhul Sfânt va lucra cu siguranță în tine. Duhul Sfânt lucrează exact așa cum spun Eu; fă cum am spus Eu și Duhul Sfânt va lucra cu promptitudine în tine. Eliberez o lumină nouă pe care voi să o vedeți, aducându-vă în lumina prezentului, iar când vei intra în ea, Duhul Sfânt va lucra imediat în tine. Există unii care pot fi sfidători, spunând: „Pur și simplu nu voi pune cuvintele Tale în practică.” În această situație, îți spun că ai ajuns acum la capătul drumului; ești secătuit și ești fără viață. Prin urmare, în experimentarea schimbării firii tale, nimic nu este mai important decât să ții pasul cu lumina prezentă. Duhul Sfânt nu numai că lucrează în anumiți oameni care sunt folosiți de Dumnezeu, dar, chiar mai mult, El lucrează în biserică. El ar putea să lucreze în oricine. S-ar putea să lucreze în tine în prezent, iar tu vei experimenta această lucrare. În perioada următoare, s-ar putea să lucreze în altcineva, caz în care trebuie să-i dai zor să urmezi; cu cât urmezi mai îndeaproape lumina prezentă, cu atât viața ta poate crește. Indiferent ce fel de persoană e cineva, dacă Duhul Sfânt lucrează în ea, atunci trebuie să urmezi. În cursul propriilor tale experiențe, trăiește realmente ce au trăit ei și vei primi lucruri chiar mai înalte. Prin intermediul acestui gen de practică, vei progresa mai repede. Aceasta este calea desăvârșirii pentru om și un mijloc prin care viața crește. Poți ajunge la calea spre desăvârșire prin supunerea față de lucrarea Duhului Sfânt. Tu nu știi prin ce fel de persoană va lucra Dumnezeu pentru a te desăvârși, nici prin ce persoană, eveniment sau lucru îți va permite El să câștigi și să vezi lucruri. Dacă poți să pășești pe această cale dreaptă, aceasta arată că există o mare speranță pentru ca tu să fii desăvârșit de Dumnezeu. Dacă nu poți să faci acest lucru, aceasta arată că viitorul tău este sumbru, lipsit de lumină. Odată ce pășești pe calea cea dreaptă, vei primi revelație în toate lucrurile. Indiferent ce le revelează Duhul Sfânt altora, dacă tu te conduci după cunoștințele lor pentru a experimenta lucruri de unul singur, atunci acest lucru va deveni o parte din viața ta și tu vei putea să-i aprovizionezi pe alții cu această experiență. Cei care îi aprovizionează pe alții cu vorbe pe care doar le repetă sunt oameni care nu au avut nicio experiență; trebuie să înveți să găsești, prin luminarea și iluminarea celorlalți, un mod de a practica înainte de a putea începe să vorbești despre propria ta experiență și cunoaștere concrete. Acest lucru va fi de un mai mare folos pentru viața ta. Ar trebui să experimentezi în acest fel, supunându-te la tot ce vine de la Dumnezeu. Ar trebui să cauți intențiile lui Dumnezeu în toate lucrurile și să înveți lecții din toate lucrurile, pentru ca viața ta să poată să crească. O astfel de practică oferă cel mai rapid progres.

Duhul Sfânt te luminează prin experiențele tale concrete și te desăvârșește prin credința ta. Ești cu adevărat dispus să fii desăvârșit? Dacă ești cu adevărat dispus să fii desăvârșit de Dumnezeu, atunci vei avea curajul să te lepezi de trup, vei putea să practici cuvintele lui Dumnezeu și nu vei fi negativ sau slab. Vei fi în stare să te supui la tot ce vine de la Dumnezeu și vei fi în stare să-I prezinți lui Dumnezeu toate acțiunile tale – fie că sunt făcute în fața altora sau pe la spatele lor. Dacă acționezi ca o persoană cinstită și practici adevărul în toate lucrurile, atunci tu vei fi cel care este desăvârșit. Acei oameni înșelători care acționează într-un fel în fața altora și în alt fel pe la spatele lor nu sunt dispuși să fie desăvârșiți. Ei sunt toți fii ai pierzaniei și fii ai distrugerii; sunt ai Satanei și nu sunt aleși de Dumnezeu. Dumnezeu nu alege astfel de oameni! Dacă acțiunile și comportamentul tău nu pot fi aduse înaintea lui Dumnezeu sau scrutate de Duhul lui Dumnezeu, aceasta este o dovadă că ceva nu este în regulă cu tine. Trebuie să accepți judecata și mustrarea lui Dumnezeu și să te concentrezi pe transformarea firii tale; numai atunci vei putea să pășești pe calea spre desăvârșire. Dacă ești cu adevărat dispus să fii desăvârșit de Dumnezeu și să respecți voia lui Dumnezeu, atunci trebuie să te supui întregii lucrări a lui Dumnezeu, fără să te plângi deloc, fără să emiți judecăți sau concluzii arbitrare despre lucrarea lui Dumnezeu. Acestea sunt cerințele minime pentru a fi desăvârșit de Dumnezeu. Cerința necesară pentru cei ce caută să fie desăvârșiți de Dumnezeu este aceasta: să acționeze cu o inimă iubitoare de Dumnezeu în toate lucrurile. Ce înseamnă să acționezi cu o inimă iubitoare de Dumnezeu? Aceasta înseamnă că toate acțiunile tale și tot comportamentul tău pot fi aduse înaintea lui Dumnezeu. Și pentru că ai intenții bune, fie că acțiunile tale sunt corecte sau greșite, nu-ți este frică să I le arăți lui Dumnezeu sau fraților și surorilor tale și îndrăznești să depui un jurământ înaintea lui Dumnezeu. Trebuie să-ți aduci fiecare intenție, gând și idee înaintea lui Dumnezeu, pentru ca El să le observe; dacă practici și intri în acest fel, atunci viața ta va spori rapid.

De vreme ce crezi în Dumnezeu, trebuie să-ți pui credința în toate cuvintele lui Dumnezeu și în toată lucrarea Lui. Cu alte cuvinte, din moment ce crezi în Dumnezeu, trebuie să I te supui. Dacă nu ești în stare să faci acest lucru, atunci nu este nicio diferență dacă tu crezi sau nu. Dacă ai crezut în Dumnezeu timp de mulți ani și totuși nu I te-ai supus niciodată și nu accepți întregimea cuvintelor Lui, și ceri în schimb ca Dumnezeu să ți Se supună ție și să acționeze conform noțiunilor tale, atunci ești cel mai răzvrătit dintre toți și ești un neîncrezător. Cum ar putea astfel de oameni să reușească să se supună lucrării și cuvintelor lui Dumnezeu care nu se conformează noțiunilor omului? Cei mai răzvrătiți dintre toți sunt cei care refuză intenționat să cedeze în fața lui Dumnezeu și I se împotrivesc. Ei sunt dușmanii lui Dumnezeu, antihriștii. Ei nutresc mereu o atitudine de ostilitate față de noua lucrare a lui Dumnezeu; nu au niciodată nici cea mai mică înclinație de a se supune și nici nu s-au supus ori smerit vreodată de bunăvoie. Înaintea altora, ei sunt cei mai înfumurați și nu se supun niciodată nimănui. Înaintea lui Dumnezeu, se consideră cei mai buni la a ține „predici” și cei mai pricepuți la a face lucrare asupra altora. Ei nu renunță niciodată la „averile” din posesia lor; în schimb, le consideră niște moșteniri de familie pe care să le venereze și despre care să le predice altora și le folosesc pentru a ține prelegeri acelor nătărăi care îi idolatrizează. Există într-adevăr un anumit număr de oameni ca aceștia în biserici. Se poate spune că sunt „o dinastie de eroi neîmblânziți”, care, generație după generație, poposesc în casa lui Dumnezeu. Ei consideră că a ține „predici” (a predica doctrine) este datoria lor supremă. An de an, generație după generație, aceștia își aduc la îndeplinire cu rigurozitate datoria lor „sacră și intangibilă”. Nimeni nu îndrăznește să-i atingă; nici o singură persoană nu îndrăznește să le reproșeze deschis. Ei devin „împărați” în casa lui Dumnezeu, comportându-se ca scăpați de sub control în timp ce îi tiranizează pe ceilalți din epocă în epocă. Această ceată de demoni răi caută să se unească pentru a-Mi distruge lucrarea; cum pot permite acestor diavoli vii să existe în fața ochilor Mei? Nici măcar cei care sunt supuși doar pe jumătate nu pot să continue până la capăt, cu atât mai puțin acești tirani fără cea mai neînsemnată urmă de supunere în inimile lor! Lucrarea lui Dumnezeu nu este câștigată de om cu ușurință. Chiar și folosindu-și toată puterea pe care o are, omul poate să dobândească doar o porțiune din aceasta, permițându-i în cele din urmă să fie desăvârșit. Ce se întâmplă atunci cu descendenții arhanghelului care caută să distrugă lucrarea lui Dumnezeu? Nu au ei oare o speranță și mai mică de a fi câștigați de Dumnezeu? Scopul Meu în a face lucrarea de cucerire nu este numai de a cuceri de dragul cuceririi, ci de a cuceri pentru a dezvălui dreptatea și nedreptatea, pentru a obține dovada pedepsirii omului, pentru a-i condamna pe cei răi și, mai mult decât atât, scopul Meu e de a cuceri de dragul desăvârșirii celor care se supun în mod intenționat. În cele din urmă, toți vor fi sortați după felul lor, iar gândurile și ideile celor care vor fi desăvârșiți vor fi pline de supunere. Aceasta este lucrarea care va fi îndeplinită în cele din urmă. Între timp, cei plini de acte de răzvrătire vor fi pedepsiți și aruncați în focul arzător și vor fi obiectele blestemului veșnic. Când va veni acel moment, acea „dinastie de eroi mari și de neîmblânzit”, care a existat de-a lungul veacurilor, va deveni cea mai josnică și mai disprețuită „dinastie de lași slabi și neputincioși”. Doar acest lucru poate dezvălui toată dreptatea lui Dumnezeu și firea Sa care nu tolerează ofensarea de către om și doar acest lucru poate potoli ura din inima Mea. Nu sunteți de acord că acest lucru este întru totul rezonabil?

Nu toți cei care experimentează lucrarea Duhului Sfânt și nici aceia care se află în acest curent nu pot câștiga viața. Viața nu este o proprietate comună, împărtășită de toți oamenii, și nu toți oamenii pot să-și schimbe cu ușurință firea. Supunerea față de lucrarea lui Dumnezeu trebuie să fie autentică și să fie trăită. Doar supunerea superficială nu poate primi aprobarea lui Dumnezeu și a te supune doar aspectelor superficiale ale cuvântului lui Dumnezeu, fără a urmări o schimbare a propriei firi, nu e în concordanță cu intențiile lui Dumnezeu. Supunerea față de Dumnezeu și supunerea față de lucrarea lui Dumnezeu sunt una și aceeași. Cei ce se supun numai lui Dumnezeu, dar nu și lucrării Lui, nu pot fi considerați supuși, cu atât mai puțin cei ce nu se supun cu adevărat, ci sunt lingușitori fățarnici. Cei ce se supun cu adevărat lui Dumnezeu pot toți dobândi folos din lucrarea Lui și pot dobândi înțelegerea firii și lucrării lui Dumnezeu. Numai astfel de oameni se supun cu adevărat lui Dumnezeu. Astfel de oameni pot ajunge să dobândească o nouă cunoaștere prin noua lucrare și să treacă prin noi schimbări. Numai acești oameni sunt aprobați de Dumnezeu; numai acești oameni vor fi desăvârșiți și doar aceștia sunt cei ale căror firi s-au schimbat. Cei ce sunt aprobați de Dumnezeu sunt cei care se supun cu bucurie lui Dumnezeu și cuvântului și lucrării Sale. Numai acești oameni sunt persoane corecte; numai asemenea oameni Îl doresc sincer pe Dumnezeu și Îl caută cu sinceritate. Cât despre cei ce doar vorbesc despre credința lor în Dumnezeu, dar, în esență, Îl împroașcă cu insulte, aceștia sunt oameni ce își pun o mască, ce poartă veninul șarpelui; sunt cei mai perfizi dintre toți. Mai devreme sau mai târziu, acestei bande de nemernici li se vor smulge măștile lor josnice. Oare nu este aceasta lucrarea care se face astăzi? Oamenii răi vor fi întotdeauna răi și nu vor scăpa niciodată de ziua pedepsei. Oamenii buni vor fi întotdeauna buni și vor fi dezvăluiți când lucrarea lui Dumnezeu se va sfârși. Niciun om rău nu va fi considerat drept și niciunul dintre cei drepți nu va fi considerat rău. Aș lăsa Eu vreun om să fie învinuit pe nedrept?

Pe măsură ce viața ta progresează, trebuie să ai mereu o nouă intrare și o nouă înțelegere mai înaltă, care să devină tot mai profunde cu fiecare pas. În aceasta ar trebui să intre toată lumea. Dacă, prin părtășie, ascultarea predicilor, citirea cuvântului lui Dumnezeu sau rezolvarea vreunei probleme, obții o nouă înțelegere și o nouă luminare, nu trăiești niciodată după reglementările vechi și din timpurile vechi și trăiești mereu în lumina cea nouă, fără să te îndepărtezi de cuvântul lui Dumnezeu, aceasta înseamnă să pășești pe calea cea dreaptă. Nu va fi suficient doar să plătești un preț la un nivel superficial; zi după zi, cuvântul lui Dumnezeu atinge culmi mai înalte și lucruri noi apar în fiecare zi, iar omul trebuie, de asemenea, să aibă o nouă intrare în fiecare zi. Așa cum vorbește Dumnezeu, așa El îndeplinește tot ceea ce a rostit, iar dacă tu nu poți ține pasul, atunci vei rămâne în urmă. Trebuie să mergi mai adânc în rugăciunile tale; a mânca și a bea cuvântul lui Dumnezeu nu pot fi intermitente. Să aprofundezi luminarea și iluminarea pe care le primești, iar noțiunile și închipuirile tale trebuie să se diminueze treptat. De asemenea, trebuie să îți sporești judecata și, cu orice te confrunți, trebuie să ai propriile păreri despre acest lucru și propriile puncte de vedere. Înțelegând unele chestiuni ale spiritului, trebuie să dobândești înțelegere asupra lucrurilor exterioare și să pricepi esența acestor chestiuni. Dacă tu nu ești echipat cu aceste lucruri, cum vei putea oare conduce biserica? Dacă doar pomenești despre cuvinte și doctrine, fără nicio realitate și fără nicio cale de practică, vei putea să reziști doar pentru o perioadă scurtă de timp. Poate fi puțin mai acceptabil atunci când le vorbești unor inițiați în credință, dar după un timp, când noii credincioși au avut o oarecare experiență practică, tu nu vei mai fi capabil să îi aprovizionezi. Atunci cum ești tu potrivit pentru folosul lui Dumnezeu? Fără noua luminare, tu nu poți lucra. Cei care nu au o luminare nouă sunt cei care nu știu cum să experimenteze și astfel de oameni nu dobândesc niciodată noi cunoștințe sau experiențe noi. Și, în ceea ce privește aprovizionarea cu viață, aceștia nu-și pot îndeplini niciodată funcția și nici nu pot fi potriviți pentru folosul lui Dumnezeu. Acest tip de persoană nu este bună de nimic, este o risipă de aer. Într-adevăr, astfel de oameni sunt în totalitate incapabili să-și îndeplinească rolul în lucrare, sunt cu toții netrebnici. Nu numai că nu reușesc să-și îndeplinească rolul, dar de fapt ei aduc bisericii multe necazuri inutile. Îi îndemn pe acești „venerabili bătrâni” să se grăbească și să părăsească biserica, astfel încât ceilalți să nu mai trebuiască să se uite la tine. Astfel de oameni nu au nicio înțelegere a lucrării noi și sunt plini de noțiuni. Ei nu îndeplinesc absolut nicio funcție în biserică; mai degrabă, seamănă discordie și diseminează remarci negative peste tot și chiar comit cu nesăbuință fapte rele și provoacă necazuri în biserică, aruncându-i astfel pe cei cărora le lipsește discernământul în confuzie și dezordine. Acești diavoli vii, aceste spirite rele ar trebui să părăsească biserica cât mai curând posibil, ca aceasta să nu sufere o pierdere din cauza ta. Tu poți să nu te temi de lucrarea de astăzi, dar nu te temi tu oare de pedeapsa dreaptă de mâine? Există un număr mare de oameni în biserică ce sunt paraziți și un număr mare de lupi care caută să distrugă lucrarea normală a lui Dumnezeu. Aceste ființe sunt toate demoni trimiși de șeful demonilor, lupi feroce care caută să devoreze mieii neștiutori. Dacă acești așa-numiți oameni nu sunt excluși, ei vor deveni paraziți ai bisericii, molii ce devorează ofrandele. Mai devreme sau mai târziu, va veni o zi în care acești viermi vrednici de dispreț, ignoranți, abjecți și mizerabili vor fi pedepsiți!


Epoca Împărăției este Epoca Cuvântului

În Epoca Împărăției, Dumnezeu folosește cuvinte pentru a inaugura noua epocă, pentru a schimba mijloacele prin care lucrează și pentru a face lucrarea întregii epoci. Acesta este principiul conform căruia lucrează Dumnezeu în Epoca Cuvântului. El a devenit trup și vorbește din diferite perspective, permițându-i omului să-L vadă cu adevărat pe Dumnezeu, care este Cuvântul care Se arată în trup, și să vadă înțelepciunea și minunăția Sa. Dumnezeu lucrează în acest fel pentru a atinge mai bine obiectivele de cucerire, desăvârșire și eliminare a oamenilor. Acesta este adevăratul sens al folosirii cuvintelor pentru a lucra în Epoca Cuvântului. Prin cuvinte, oamenii ajung să cunoască lucrarea lui Dumnezeu, firea lui Dumnezeu, substanța omului și în ce se cuvine să intre omul. Prin cuvinte, toată lucrarea pe care Dumnezeu dorește să o facă în Epoca Cuvântului este realizată. Prin cuvinte, oamenii sunt dezvăluiți și eliminați și încercați. Oamenii au văzut aceste cuvinte, le-au auzit și le-au recunoscut existența. Drept urmare, ei au ajuns să creadă în existența lui Dumnezeu, atotputernicia și înțelepciunea lui Dumnezeu și inima lui Dumnezeu de iubire și mântuire a omului. Termenul „cuvinte” poate fi obișnuit și simplu, dar cuvintele rostite de gura Dumnezeului întrupat zguduie universul; transformă inimile oamenilor, transformă noțiunile lor și vechile lor firi și transformă modul în care obișnuia să arate întreaga lume. De-a lungul epocilor, numai Dumnezeul de astăzi lucrează în acest fel și numai El vorbește astfel și îl mântuiește pe om astfel. Începând din acest moment, omul trăiește sub îndrumarea cuvintelor lui Dumnezeu, înconjurat de păstorirea și proviziile cuvintelor Sale; oamenii trăiesc cu toții în lumea cuvintelor lui Dumnezeu, printre blestemele și binecuvântările cuvintelor lui Dumnezeu, iar majoritatea oamenilor trăiesc sub judecata și mustrarea cuvintelor Sale. Aceste cuvinte și această lucrare sunt toate de dragul mântuirii omului, împlinirii voii lui Dumnezeu și schimbării aspectului inițial al lumii vechii creații. Dumnezeu a creat lumea folosind cuvinte, îi conduce pe toți oamenii din univers folosind cuvinte, îi cucerește și îi mântuiește folosind cuvinte și, în cele din urmă, va folosi cuvinte pentru a pune capăt întregii lumi vechi, încheindu-Și în întregime planul de gestionare. De-a lungul Epocii Împărăției, Dumnezeu folosește cuvinte pentru a-Și face lucrarea și pentru a obține rezultatele lucrării Sale. El nu face minuni, nici nu săvârșește miracole, ci doar Își face lucrarea prin cuvinte. Datorită acestor cuvinte, toți oamenii sunt hrăniți și aprovizionați și dobândesc cunoaștere și experiență reală. În Epoca Cuvântului, oamenii au fost deosebit de binecuvântați. Ei nu suferă nicio durere fizică și se bucură, pur și simplu, de abundenta aprovizionare a cuvintelor lui Dumnezeu; fără a fi nevoiți să se ducă să mai caute sau să mai alerge de colo până colo orbește, din mijlocul tihnei lor, ei văd arătarea lui Dumnezeu, Îl aud vorbind cu gura Lui, primesc ceea ce oferă El și Îl văd cum Își face, în persoană, lucrarea. Acestea sunt lucruri de care oamenii epocilor trecute nu au putut să se bucure și sunt binecuvântări pe care ei nu le-au putut primi niciodată.

Dumnezeu a hotărât să-l facă pe om complet și, indiferent de perspectiva din care vorbește El, totul este de dragul desăvârșirii oamenilor. Cuvintele spuse din perspectiva Duhului sunt greu de înțeles pentru oameni; ei nu au mijloacele ca să găsească o cale de practică, deoarece capacitatea lor de înțelegere este limitată. Lucrarea lui Dumnezeu obține efecte diferite și, făcând fiecare pas al lucrării, El Își are scopul Său. Mai mult decât atât, este imperativ ca El să vorbească din diferite perspective, căci doar procedând astfel îl poate desăvârși pe om. Dacă El ar vorbi doar din perspectiva Duhului, nu ar exista nicio cale ca această etapă a lucrării lui Dumnezeu să se finalizeze. Din tonul cu care vorbește, poți vedea că este hotărât să facă acest grup de oameni complet. Așadar, care ar trebui să fie primul pas pentru fiecare dintre cei ce doresc să fie desăvârșiți de Dumnezeu? Mai presus de toate, trebuie să ajungi să cunoști lucrarea lui Dumnezeu. Astăzi, o nouă metodă a început cu lucrarea lui Dumnezeu; epoca a trecut printr-o tranziție, modul în care lucrează Dumnezeu s-a schimbat și el, iar metoda prin care vorbește Dumnezeu este, de asemenea, diferită. Astăzi, nu numai că metoda lucrării Sale s-a schimbat, dar s-a schimbat și epoca. Acum este Epoca Împărăției. Este, de asemenea, epoca iubirii față de Dumnezeu. Este o anticipare a Epocii Împărăției Milenare; Epoca Împărăției Milenare este, de asemenea, Epoca Cuvântului, în care Dumnezeu folosește multe mijloace de a vorbi pentru a-l desăvârși pe om și vorbește din diferite perspective pentru a-l aproviziona pe om. La intrarea în Epoca Împărăției Milenare, Dumnezeu începe să folosească cuvintele pentru a-l desăvârși pe om, permițându-i omului să intre în viața-realitate și conducându-l pe calea cea bună. Experimentând atâția pași ai lucrării lui Dumnezeu, omul a văzut că lucrarea lui Dumnezeu nu rămâne neschimbată, ci evoluează și se adâncește neîncetat. Oamenii au experimentat-o atât de multă vreme, timp în care lucrarea s-a schimbat în repetate rânduri, modificându-se iar și iar. Totuși, oricât de mult se schimbă, ea nu se abate niciodată de la scopul lui Dumnezeu de a aduce omenirii mântuirea. Chiar și după zece mii de schimbări, ea nu se îndepărtează niciodată de scopul inițial. Indiferent cum s-ar putea schimba metodele lucrării lui Dumnezeu, lucrarea nu se îndepărtează vreodată de adevăr sau de viață. Schimbările în metoda prin care se face lucrarea implică doar o schimbare în formatul de lucru și în perspectiva din care vorbește Dumnezeu; nu există nicio schimbare în obiectivul central al lucrării Sale. Modificările din tonul vocii lui Dumnezeu și ale metodei Sale de lucru sunt făcute pentru a obține un efect. O schimbare a tonului vocii nu înseamnă o modificare a scopului sau a principiului din spatele lucrării. A crede în Dumnezeu înseamnă îndeosebi a urmări viața; dacă tu crezi în Dumnezeu și, totuși, nu urmărești viața, adevărul sau cunoașterea de Dumnezeu, atunci aceasta nu este credință în Dumnezeu! Și este realist să urmărești încă să intri în Împărăție ca să fii rege? Să dobândești adevărata iubire față de Dumnezeu prin urmărirea vieții – numai acest lucru este realitate; urmărirea și practicarea adevărului – toate acestea sunt realitate. Citind cuvintele lui Dumnezeu și experimentând în același timp aceste cuvinte, vei ajunge să pricepi cunoașterea de Dumnezeu în mijlocul experienței concrete, și asta este o căutare adevărată.

Acum este Epoca Împărăției. Dacă ai intrat în această nouă epocă depinde de intrarea ta în realitatea cuvintelor lui Dumnezeu, dacă ale Lui cuvinte au devenit viața-realitate pentru tine. Cuvintele lui Dumnezeu îi apar fiecărei persoane, astfel încât, în cele din urmă, toți oamenii să trăiască în lumea cuvintelor lui Dumnezeu, iar cuvintele Lui să lumineze și să ilumineze fiecare persoană, din interior. Dacă, în acest timp, ești neatent când citești cuvintele lui Dumnezeu și nu ai niciun interes pentru cuvintele Lui, acest lucru arată că starea ta este în neregulă. Dacă nu ești în stare să intri în Epoca Cuvântului, atunci Duhul Sfânt nu va lucra în tine; dacă ai intrat în această epocă, El Își va face lucrarea. Ce poți face la începutul Epocii Cuvântului pentru a câștiga lucrarea Duhului Sfânt? În această epocă și printre voi, Dumnezeu va îndeplini următorul fapt: fiecare om va trăi cuvintele lui Dumnezeu, va putea să pună adevărul în practică și Îl va iubi pe Dumnezeu cu inima sa; toți oamenii vor folosi cuvintele lui Dumnezeu ca temelie a lor și ca realitate a lor și vor avea inimi cu frică de Dumnezeu; și, prin practicarea cuvintelor lui Dumnezeu, omul va domni apoi împreună cu Dumnezeu. Aceasta este lucrarea care urmează să fie înfăptuită de Dumnezeu. Te poți lipsi de cititul cuvintelor lui Dumnezeu? Astăzi sunt mulți care simt că nu se pot lipsi nici măcar o zi sau două de cititul cuvintelor lui Dumnezeu. Ei trebuie să-I citească în fiecare zi cuvintele și, dacă timpul nu permite acest lucru, va fi suficient să le asculte. Acesta este sentimentul pe care Duhul Sfânt îl dăruiește oamenilor și este modul în care El începe să-i miște. Adică, El controlează oamenii prin cuvinte astfel încât ei să poată intra în realitatea cuvintelor lui Dumnezeu. Dacă, după doar o zi în care nu mănânci și nu bei cuvintele lui Dumnezeu, simți întuneric și sete și nu suporți acest lucru, asta arată că ai fost mișcat de Duhul Sfânt și că El nu S-a îndepărtat de tine. Tu te afli, atunci, în acest curent. Totuși, dacă după o zi sau două fără să mănânci și să bei cuvintele lui Dumnezeu, nu simți nimic, dacă nu ți-e sete și nici nu ești deloc mișcat, asta arată că Duhul Sfânt S-a îndepărtat de tine. Acest lucru înseamnă, atunci, că este ceva în neregulă cu starea ta lăuntrică; nu ai intrat în Epoca Cuvântului și ești unul dintre cei care au rămas în urmă. Dumnezeu folosește cuvintele pentru a-i controla pe oameni; te simți bine dacă mănânci și bei cuvintele lui Dumnezeu și, dacă nu faci acest lucru, nu ai nicio cale de urmat. Cuvintele lui Dumnezeu devin hrana oamenilor și forța care îi motivează. Biblia spune că „Omul nu va trăi doar cu pâine, ci cu orice cuvânt care vine din gura lui Dumnezeu” (Matei 4:4). Astăzi, Dumnezeu va aduce la îndeplinire această lucrare și va desăvârși acest fapt în voi. Cum se face că, în trecut, oamenii se puteau lipsi mai multe zile de cititul cuvintelor lui Dumnezeu, fiind, totuși, în stare să mănânce și să lucreze, ca de obicei, dar astăzi nu mai este cazul? În această epocă, Dumnezeu folosește în primul rând cuvintele pentru a controla totul. Omul este judecat și desăvârșit prin cuvintele lui Dumnezeu și apoi, în cele din urmă, este dus în Împărăție de aceste cuvinte. Numai cuvintele lui Dumnezeu pot aproviziona viața omului și numai cuvintele lui Dumnezeu îi pot da omului lumină și o cale de practică, mai ales în Epoca Împărăției. Atât timp cât nu te îndepărtezi de realitatea cuvintelor lui Dumnezeu, mâncând și bând în fiecare zi cuvintele Sale, Dumnezeu te va desăvârși.

Urmărirea vieții nu e un lucru ce poate fi grăbit; creșterea vieții nu se întâmplă în doar o zi sau două. Lucrarea lui Dumnezeu este normală și practică și există un proces prin care trece, în mod necesar. I-au trebuit lui Isus întrupat treizeci și trei de ani și jumătate pentru a-Și finaliza lucrarea de răstignire – deci cum rămâne cu purificarea omului și transformarea vieții sale, lucrarea de cea mai mare dificultate? Nu este o sarcină ușoară să faci o persoană normală care să-L manifeste pe Dumnezeu. Acest lucru este valabil în special pentru oamenii care se nasc în țara marelui balaur roșu, care au un calibru slab și au nevoie multă vreme de cuvintele și de lucrarea lui Dumnezeu. Deci, nu fi nerăbdător să vezi rezultate. Trebuie să fii proactiv în mâncatul și băutul cuvintelor lui Dumnezeu și să depui mai mult efort în cuvintele lui Dumnezeu. Când ai terminat de citit cuvintele Sale, trebuie să le poți pune în practică reală, crescând în cunoaștere, înțelegere, discernământ și înțelepciune în cuvintele lui Dumnezeu. Prin aceasta, te vei schimba fără să-ți dai seama. Dacă ești în stare să-ți iei ca principiu mâncatul și băutul cuvintelor lui Dumnezeu, cititul lor, ajungerea la cunoașterea lor, experimentarea și practicarea lor, vei ajunge, pe nesimțite, la maturitate. Există cei care spun că nu sunt în stare să pună cuvintele lui Dumnezeu în practică, nici măcar după ce le-au citit. De ce te grăbești? Când vei atinge o anumită statură, vei putea pune cuvintele Sale în practică. Ar spune un copil de patru sau cinci ani că nu este în stare să-și întrețină sau să-și cinstească părinții? Ar trebui să știi cât de mare îți e statura actuală. Pune în practică ceea ce ești în stare să pui în practică și evită să fii cineva care perturbă gestionarea lui Dumnezeu. Doar mănâncă și bea cuvintele lui Dumnezeu și ia-ți acest lucru drept principiu, de acum înainte. Nu te îngrijora, deocamdată, dacă Dumnezeu te poate face complet sau nu. Nu cerceta încă acest lucru. Doar ia cuvintele lui Dumnezeu și mănâncă-le și bea-le și Dumnezeu sigur te va face complet. Cu toate acestea, există un principiu după care trebuie să mănânci și să bei cuvintele Lui. Nu face asta orbește. Când mănânci și bei cuvintele lui Dumnezeu, pe de o parte, caută cuvintele pe care ar trebui să ajungi să le cunoști – acelea care au legătură cu viziunile – și, pe de altă parte, caută ceea ce ar trebui să pui în practica propriu-zisă – ceea în care ar trebui să intri. Un aspect are legătură cu cunoașterea, iar celălalt, cu intrarea. Odată ce le-ai priceput pe amândouă – adică atunci când ai priceput ce ar trebui să cunoști și ce ar trebui să practici – vei ști cum să mănânci și să bei cuvintele lui Dumnezeu.

Mergând înainte, discuția despre cuvintele lui Dumnezeu ar trebui să fie principiul conform căruia vorbești. În mod obișnuit, când vă adunați împreună, ar trebui să vă implicați în părtășie cu privire la cuvintele lui Dumnezeu, luând cuvintele lui Dumnezeu drept conținut al părtășiilor voastre, vorbind despre ceea ce cunoașteți despre aceste cuvinte, cum le puneți în practică și cum lucrează Duhul Sfânt. Câtă vreme ai părtășie despre cuvintele lui Dumnezeu, Duhul Sfânt te va ilumina. Realizarea lumii cuvintelor lui Dumnezeu necesită cooperarea omului. Dacă nu intri în acest lucru, Dumnezeu nu va avea nicio cale de a lucra; dacă ții gura închisă și nu vorbești despre cuvintele Lui, El nu va avea cum să te ilumineze. Ori de câte ori nu ești ocupat altfel, vorbește despre cuvintele lui Dumnezeu și nu te deda pălăvrăgelilor inutile! Lasă-ți viața să fie umplută de cuvintele lui Dumnezeu – numai atunci vei fi un credincios evlavios. Nu contează dacă părtășia ta este superficială. Fără superficialitate, nu poate exista profunzime. Trebuie să existe un proces. Prin instruirea ta, vei pricepe iluminarea Duhului Sfânt asupra ta și modul în care să mănânci și să bei, în mod eficient, cuvintele lui Dumnezeu. După o perioadă de explorare, vei pătrunde în realitatea cuvintelor lui Dumnezeu. Doar dacă ai hotărârea să cooperezi vei putea să primești lucrarea Duhului Sfânt.

Principiul mâncatului și băutului cuvintelor lui Dumnezeu are două aspecte: unul se referă la cunoaștere, iar celălalt la intrare. Ce cuvinte ar trebui să ajungi să cunoști? Ar trebui să ajungi să cunoști cuvintele care au legătură cu viziunile (cum ar fi cele referitoare la epoca în care a intrat lucrarea lui Dumnezeu acum, la ceea ce Dumnezeu dorește să realizeze acum, la ce este întruparea și așa mai departe; toate acestea sunt legate de viziuni). Ce se înțelege prin calea în care ar trebui să intre omul? Acest lucru se referă la cuvintele lui Dumnezeu pe care omul ar trebui să le practice și în care ar trebui să pătrundă. Cele de mai sus sunt cele două aspecte referitoare la mâncatul și băutul cuvintelor lui Dumnezeu. De acum încolo, mâncați și beți cuvintele lui Dumnezeu în acest fel. Dacă aveți o înțelegere clară a cuvintelor Sale referitoare la viziuni, atunci nu mai este nevoie să continuați să citiți tot timpul. De o importanță primordială este să mănânci și să bei mai mult din cuvintele privind intrarea, cum ar fi modul în care să-ți întorci inima spre Dumnezeu, cum să-ți liniștești inima înaintea lui Dumnezeu și cum să te răzvrătești împotriva trupului. Acestea sunt lucrurile pe care ar trebui să le pui în practică. Fără să știi cum să mănânci și să bei cuvintele lui Dumnezeu, părtășia adevărată este imposibilă. Odată ce știi cum să mănânci și să bei cuvintele Lui, când ai priceput ce este esențial, părtășia va deveni liberă și orice problemă se va aduce în discuție, vei fi capabil să ai părtășie și să pricepi realitatea. Dacă, atunci când ai părtășie despre cuvintele lui Dumnezeu, ești lipsit de realitate, atunci nu ai priceput ce este esențial, ceea ce arată că nu știi cum să mănânci și să bei cuvintele lui Dumnezeu. Unora li se pare că a citi cuvintele lui Dumnezeu este plictisitor, ceea ce nu este o stare normală. Ceea ce este normal este să nu te saturi niciodată de a citi cuvintele lui Dumnezeu, să însetezi mereu după ele și să le găsești ca fiind bune. Acesta este modul în care cineva care are intrare adevărată mănâncă și bea cuvintele lui Dumnezeu. Când simți că ale lui Dumnezeu cuvinte sunt deosebit de practice și că sunt exact lucrul în care ar trebui să pătrundă omul, când simți că sunt extrem de utile și de benefice pentru om și că sunt provizia vieții omului, Duhul Sfânt este cel care îți dă acest sentiment, Duhul Sfânt este cel care te mișcă. Asta dovedește că Duhul Sfânt lucrează în tine și că Dumnezeu nu S-a îndepărtat de tine. Unii oameni, văzând că Dumnezeu vorbește mereu, se satură de cuvintele Lui și cred că nu are nicio consecință dacă-I citesc sau nu cuvintele – ceea ce nu este o stare normală. Lor le lipsește o inimă însetată de intrarea în realitate, iar astfel de oameni nici nu tânjesc să fie desăvârșiți, nici nu acordă importanță acestui lucru. Momentele în care găsești că nu însetezi după cuvintele lui Dumnezeu arată că nu te afli într-o stare normală. În trecut, dacă Dumnezeu Se îndepărtase sau nu de tine, putea fi stabilit prin faptul că erai împăcat sau nu în sinea ta și că simțeai sau nu bucurie. Acum, important este dacă însetezi sau nu după cuvintele lui Dumnezeu, dacă ale Lui cuvinte sunt sau nu realitatea ta, dacă ești sau nu loial și dacă ești sau nu în stare să faci tot ce poți pentru Dumnezeu. Cu alte cuvinte, omul este judecat după realitatea cuvintelor lui Dumnezeu. Dumnezeu Își îndreaptă cuvintele spre întreaga omenire. Dacă ești dispus să le citești, El te va lumina, dar, dacă nu ești dispus, nu te va lumina. Dumnezeu îi luminează pe cei flămânzi și însetați de dreptate și pe cei care Îl caută. Unii spun că Dumnezeu nu i-a luminat nici după ce au citit cuvintele Lui. Dar în ce fel ai citit aceste cuvinte? Dacă I-ai citit cuvintele într-o manieră pripită și nu ai acordat nicio importanță realității, cum ar putea Dumnezeu să te lumineze? Cum poate cineva care nu prețuiește cuvintele lui Dumnezeu să fie desăvârșit de El? Dacă nu prețuiești cuvintele lui Dumnezeu, atunci nu vei avea nici adevăr, nici realitate. Dacă prețuiești cuvintele Lui, atunci vei fi în stare să pui în practică adevărul și numai atunci vei avea realitatea. Iată de ce trebuie să mănânci și să bei cuvintele lui Dumnezeu în orice moment, indiferent dacă ești ocupat sau nu, indiferent dacă împrejurările sunt potrivnice sau nu și dacă ești sau nu încercat. Una peste alta, cuvintele lui Dumnezeu sunt temelia existenței omului. Nimeni nu ar trebui să se abată de la cuvintele Lui, ci trebuie să mănânce cuvintele Lui așa cum mănâncă cele trei mese ale zilei. Să fii desăvârșit și câștigat de Dumnezeu ar putea fi atât de simplu? Indiferent dacă înțelegi sau nu în prezent și dacă ai sau nu o percepție clară a lucrării lui Dumnezeu, trebuie să mănânci și să bei mai mult din cuvintele lui Dumnezeu. Aceasta înseamnă să intri într-un mod proactiv. După ce ai citit cuvintele lui Dumnezeu, grăbește-te să pui în practică lucrul în care poți pătrunde și, pentru moment, lasă la o parte lucrul în care nu poți. S-ar putea ca la început să nu înțelegi multe dintre cuvintele lui Dumnezeu, dar după două sau trei luni, poate chiar un an, le vei înțelege. Cum se poate acest lucru? Asta pentru că Dumnezeu nu-i poate desăvârși pe oameni într-o zi sau două. De cele mai multe ori, când Îi citești cuvintele, nu vei înțelege imediat. În acel moment, indiferent cum le citești, vor părea nimic mai mult decât un simplu text; trebuie să le experimentezi o vreme înainte să poți să le înțelegi. Vorbind Dumnezeu atât de mult, ar trebui să faci tot ce-ți stă în puteri pentru a mânca și a bea cuvintele Lui și, apoi, fără să-ți dai seama, vei ajunge să înțelegi, iar Duhul Sfânt te va lumina fără să fii conștient de asta. Când Duhul Sfânt îl luminează pe om, aceasta se întâmplă adesea fără știrea omului. El te luminează și te călăuzește când ești însetat și cauți. Principiul lucrării Duhului Sfânt este acela că este centrat pe cuvintele lui Dumnezeu, pe care le mănânci și bei. Toți cei care nu acordă nicio importanță cuvintelor lui Dumnezeu și au mereu o altfel de atitudine față de cuvintele Lui – gândind, în confuzia lor, că este o chestiune de indiferență dacă citesc sau nu cuvintele Lui – sunt cei care nu au realitatea. Nici lucrarea Duhului Sfânt și nici luminarea Lui nu pot fi văzute într-o astfel de persoană. Oamenii ca aceștia sunt doar niște paraziți și sunt prefăcuți fără calificări adevărate, ca domnul Nanguo din parabolă.

Fără cuvintele lui Dumnezeu ca realitate a ta, nu ai nicio statură reală. Când va veni timpul să fii încercat, vei cădea cu siguranță și, atunci, statura ta adevărată va fi dezvăluită. Dar cei care caută în mod regulat să pătrundă în realitate vor ajunge să înțeleagă scopul lucrării lui Dumnezeu. Cineva care are conștiință și care este însetat după Dumnezeu ar trebui să ia măsuri practice pentru a-L răsplăti pe Dumnezeu pentru dragostea Lui. Cei care nu au realitatea nu pot să rămână neclintiți nici măcar în fața unor chestiuni neînsemnate. Aceasta e diferența între cei cu și cei fără o statură reală. De ce, deși ambele tipuri de oameni mănâncă și beau cuvintele lui Dumnezeu, unii sunt capabili să rămână neclintiți în toiul încercărilor, în timp ce alții fug? Diferența evidentă este că unora le lipsește statura reală; ei nu au cuvintele lui Dumnezeu ca să le slujească drept realitate și cuvintele Lui nu s-au înrădăcinat în ei. Imediat ce sunt încercați, ei nu au nicio cale. De ce, atunci, alții sunt capabili să rămână neclintiți în toiul încercărilor? Acest lucru se datorează faptului că ei înțeleg adevărul, au o viziune și înțeleg intențiile și cerințele lui Dumnezeu și, astfel, pot să fie neclintiți în timpul încercărilor. Aceasta este statura reală și aceasta este și viața. Unii pot și să citească cuvintele lui Dumnezeu, dar nu le pun în practică, nu le iau în serios; cei care nu le iau în serios nu acordă nicio importanță practicii. Cei care nu au cuvintele lui Dumnezeu ca să le slujească drept realitate sunt lipsiți de o statură reală, iar astfel de oameni nu pot să fie neclintiți în timpul încercărilor.

Când sunt rostite cuvintele lui Dumnezeu, ar trebui să le primești imediat și să le mănânci și să le bei. Indiferent cât de mult înțelegi, singurul punct de vedere de care trebuie să te ții strâns este să mănânci și să bei cuvintele Lui, să le cunoști și să le practici. Acesta este un lucru pe care ar trebui să-l poți face. Să nu-ți pese cât de mare poate deveni statura ta; concentrează-te doar asupra mâncatului și băutului cuvintelor Lui. La asta ar trebui să coopereze omul. În viața ta spirituală, ar trebui în principal să încerci să pătrunzi în realitatea mâncatului și băutului cuvintelor lui Dumnezeu și a punerii lor în practică. Nu este treaba ta să te concentrezi la altceva. Cei care conduc biserica ar trebui să fie capabili să-și îndrume toți frații și toate surorile astfel încât ei să știe cum să mănânce și să bea cuvintele lui Dumnezeu. Aceasta este responsabilitatea fiecărei persoane în parte care conduce biserica. Fie ei tineri sau bătrâni, toți ar trebui să acorde o mare însemnătate mâncatului și băutului cuvintelor lui Dumnezeu și să-I aibă cuvintele în inimile lor. Pătrunderea în această realitate înseamnă intrarea în Epoca Împărăției. Astăzi, majoritatea oamenilor simt că nu pot trăi fără să mănânce și să bea cuvintele lui Dumnezeu și că ale Lui cuvinte sunt proaspete, indiferent de moment. Aceasta înseamnă că ei încep să se situeze pe calea cea bună. Dumnezeu folosește cuvinte pentru a-Și face lucrarea și a-l aproviziona pe om. Când toți vor tânji și vor înseta după cuvintele lui Dumnezeu, oamenii vor intra în lumea cuvintelor Lui.

Dumnezeu a spus foarte multe. Cât de multe ai ajuns să cunoști? În cât de multe ai pătruns? Dacă aceia care conduc biserica nu și-au îndrumat frații și surorile în realitatea cuvintelor lui Dumnezeu, atunci ei vor fi fost neglijenți în privința responsabilității lor și nu-și vor fi îndeplinit responsabilitățile! Chiar dacă înțelegerea ta este profundă sau superficială, indiferent de gradul tău de înțelegere, trebuie să știi cum să mănânci și să bei cuvintele Lui, trebuie să acorzi foarte multă atenție cuvintelor Sale și să înțelegi importanța și necesitatea de a le mânca și de a le bea. Dat fiind că Dumnezeu a vorbit atât de mult, dacă nu mănânci și nu bei cuvintele Lui sau dacă nu le urmărești ori dacă nu le pui în practică, acest lucru nu poate fi numit credință în Dumnezeu. Din moment ce crezi în Dumnezeu, atunci trebuie să mănânci și să bei cuvintele Lui, să-I experimentezi cuvintele și să le trăiești. Doar aceasta poate fi numită credință în Dumnezeu! Dacă spui cu gura că tu crezi în Dumnezeu și, totuși, nu poți să pui în practică niciunul dintre cuvintele Lui sau să manifești vreo realitate, asta nu se numește credință în Dumnezeu. Mai degrabă înseamnă „să cauți să mănânci pe săturate”. Să vorbești numai despre mărturii neînsemnate, despre lucruri inutile și despre chestiuni superficiale, fără să ai nici măcar un pic de realitate: acestea nu constituie credință în Dumnezeu, iar tu, pur și simplu, nu ai priceput calea corectă de a crede în Dumnezeu. De ce trebuie să mănânci și să bei mai mult cuvintele lui Dumnezeu? Dacă nu mănânci și nu bei cuvintele Lui, ci cauți doar să mergi la cer, înseamnă acest lucru să crezi în Dumnezeu? Care este primul pas pe care ar trebui să îl facă un om care crede în Dumnezeu? Pe ce cale îl desăvârșește Dumnezeu pe om? Poți fi desăvârșit fără să mănânci și să bei cuvintele lui Dumnezeu? Poți fi considerat o persoană a Împărăției fără să-ți fie cuvintele lui Dumnezeu realitate? Ce înseamnă, de fapt, credința în Dumnezeu? Cei care cred în Dumnezeu ar trebui, cel puțin, să se comporte frumos la exterior; cel mai important dintre toate lucrurile este să ai cuvintele lui Dumnezeu. Indiferent de situație, nu poți niciodată să întorci spatele cuvintelor Lui. Cunoașterea lui Dumnezeu și satisfacerea intențiilor Lui sunt toate realizate prin cuvintele Lui. În viitor, fiecare națiune, confesiune, religie și sector vor fi cucerite prin cuvintele lui Dumnezeu. Dumnezeu va vorbi direct și toți oamenii vor ține cuvintele lui Dumnezeu în mâinile lor și, prin aceasta, vor fi desăvârșiți. Înăuntru și în afară, cuvintele lui Dumnezeu pătrund pretutindeni: toți vor rosti cuvintele lui Dumnezeu cu gura lor, vor practica conform cuvintelor lui Dumnezeu și vor păstra cuvintele lui Dumnezeu în interior, rămânând scăldați în cuvintele Lui atât înăuntru, cât și în afară. În acest fel vor fi desăvârșiți. Cei care satisfac intențiile lui Dumnezeu și sunt capabili să aducă mărturie pentru El sunt cei care au cuvintele lui Dumnezeu ca realitate a lor.

Intrarea în Epoca Cuvântului – adică în Epoca Împărăției Milenare – este lucrarea care se săvârșește astăzi. De acum înainte, practică părtășia despre cuvintele lui Dumnezeu. Doar prin mâncatul și băutul, precum și prin experimentarea cuvintelor lui Dumnezeu, vei putea să trăiești cuvintele lui Dumnezeu. Trebuie să arăți o oarecare experiență practică pentru a-i convinge pe ceilalți. Dacă nu poți trăi realitatea cuvintelor lui Dumnezeu, nimeni nu va fi convins! Toți cei care sunt folosiți de Dumnezeu pot trăi realitatea cuvintelor lui Dumnezeu. Dacă nu poți să produci această realitate ca să aduci mărturie pentru Dumnezeu, asta arată că Duhul Sfânt nu a lucrat asupra ta și că nu ai fost desăvârșit. Aceasta este importanța cuvintelor lui Dumnezeu. Ai o inimă căreia îi este sete de cuvintele lui Dumnezeu? Cei care sunt însetați după cuvintele lui Dumnezeu sunt însetați după adevăr și numai oamenii ca aceștia sunt binecuvântați de Dumnezeu. În viitor, Dumnezeu le va spune mai multe cuvinte tuturor religiilor și tuturor confesiunilor. El vorbește și Își face auzit glasul mai întâi printre voi, pentru a vă face compleți, înainte să treacă mai departe pentru a vorbi și a-Și face auzit glasul printre păgâni, pentru a-i cuceri. Prin cuvintele Lui, toți vor fi convinși, în mod sincer și total. Prin cuvintele lui Dumnezeu și prin dările Lui în vileag, firea coruptă a omului se diminuează, el dobândește înfățișarea unui om și firea sa răzvrătită se domolește. Cuvintele lucrează cu autoritate asupra omului și îl cuceresc pe om în lumina lui Dumnezeu. Lucrarea pe care o face Dumnezeu în epoca actuală, precum și punctele de cotitură ale lucrării Lui, pot fi toate găsite în cuvintele Lui. Dacă nu-I citești cuvintele, nu vei înțelege nimic. Prin faptul că mănânci și bei cuvintele Lui și prin implicarea în părtășia cu frații și surorile tale și prin experiențele tale reale, vei dobândi cunoașterea deplină a cuvintelor lui Dumnezeu. Doar atunci vei fi în stare să le trăiești, cu adevărat, realitatea.


Totul se săvârșește prin cuvântul lui Dumnezeu

Dumnezeu Își rostește cuvintele și Își înfăptuiește lucrarea în funcție de diferitele epoci, iar în diferite epoci, El rostește cuvinte diferite. Dumnezeu nu Se supune reglementărilor, nu repetă aceeași lucrare, nici nu simte nostalgie pentru lucrurile din trecut; El este un Dumnezeu care este întotdeauna nou și niciodată vechi, și El rostește cuvinte noi în fiecare zi. Ar trebui să respecți ceea ce trebuie respectat astăzi; aceasta este responsabilitatea și datoria omului. Este esențial ca practica să fie centrată în jurul luminii și cuvintelor lui Dumnezeu din ziua de astăzi. Dumnezeu nu Se supune reglementărilor și este capabil să vorbească din multe perspective diferite pentru a-Și dezvălui înțelepciunea și atotputernicia. Nu contează dacă vorbește din perspectiva Duhului, a omului sau a unei alte persoane – Dumnezeu este întotdeauna Dumnezeu și nu poți spune că El nu este Dumnezeu din cauza perspectivei umane din care vorbește. Unii oameni au dezvoltat noțiuni ca urmare a diferitelor perspective din care vorbește Dumnezeu. Astfel de oameni nu au nicio cunoaștere a lui Dumnezeu și nicio cunoaștere a lucrării Sale. Dacă Dumnezeu ar vorbi întotdeauna dintr-o singură perspectivă, nu L-ar restrânge omul pe Dumnezeu? Ar putea Dumnezeu să permită omului să acționeze în așa fel? Indiferent din ce perspectivă vorbește Dumnezeu, are motivele Sale pentru care face asta. Dacă Dumnezeu ar vorbi întotdeauna din perspectiva Duhului, ai fi capabil să interacționezi cu El? Astfel, El vorbește uneori din perspectiva unei alte persoane pentru a te aproviziona și a te călăuzi în realitate. Tot ceea ce săvârșește Dumnezeu este potrivit. Pe scurt, totul este săvârșit de Dumnezeu și nu ar trebui să te îndoiești de acest lucru. El este Dumnezeu și, astfel, indiferent din ce perspectivă vorbește, va fi mereu Dumnezeu. Acesta este un adevăr neschimbător. Indiferent de cum lucrează, El tot Dumnezeu rămâne, iar esența Lui nu se va schimba! Petru L-a iubit atât de mult pe Dumnezeu și a fost un om care era în concordanță cu intențiile lui Dumnezeu, dar Dumnezeu nu i-a adus mărturie că El este Domnul sau Hristos, pentru că esența unei ființe este ceea ce este și nu se poate schimba niciodată. În lucrarea Sa, Dumnezeu nu respectă reglementările, ci folosește diferite metode pentru a face lucrarea Sa eficientă și pentru a aprofunda cunoașterea omului despre El. Scopul din spatele fiecăreia dintre metodele Sale de lucru este să îl ajute pe om să-L cunoască și să-l desăvârșească pe om. Indiferent de metoda de lucru pe care El o folosește, fiecare este pentru a construi omul și a-l desăvârși. Deși s-ar putea ca una dintre metodele Sale de lucru să fi durat foarte mult timp, o face pentru a căli credința omului în El. Prin urmare, în inimile voastre nu ar trebui să existe nicio îndoială. Acestea sunt toate etapele lucrării lui Dumnezeu și voi trebuie să vă supuneți lor.

Astăzi se vorbește despre intrarea în realitate – nu despre înălțarea la ceruri sau despre exercitarea puterii ca regi; se vorbește doar despre urmărirea intrării în realitate. Nu există o urmărire mai practică decât aceasta, iar a vorbi despre exercitarea puterii ca regi nu este realist. Omul are o mare curiozitate și măsoară lucrarea de azi a lui Dumnezeu prin noțiunile sale religioase. După ce a experimentat atât de multe dintre metodele de lucru ale lui Dumnezeu, omul încă nu cunoaște lucrarea lui Dumnezeu, caută în continuare semne și minuni și caută încă să vadă dacă cuvintele lui Dumnezeu au fost împlinite. Nu este aceasta o orbire absolută? Fără împlinirea cuvintelor lui Dumnezeu, încă ai mai crede că El este Dumnezeu? Astăzi, mulți astfel de oameni din biserică așteaptă să vadă semne și minuni. Ei spun că, dacă se împlinesc cuvintele lui Dumnezeu, atunci El este Dumnezeu; dacă cuvintele lui Dumnezeu nu sunt împlinite, atunci El nu este Dumnezeu. Deci, crezi în Dumnezeu datorită împlinirii cuvintelor Sale sau pentru că El este Însuși Dumnezeu? Perspectiva omului asupra credinței în Dumnezeu trebuie să fie corectă! Când vezi că ale lui Dumnezeu cuvinte nu s-au împlinit, fugi – ce fel de credincios ești? Când crezi în Dumnezeu, trebuie să lași totul la mila orchestrării lui Dumnezeu și să te supui întregii Sale lucrări. Dumnezeu a rostit atâtea cuvinte în Vechiul Testament – pe care dintre ele le-ai văzut împlinite cu propriii tăi ochi? Poți spune că Iahve nu este adevăratul Dumnezeu pentru că nu ai văzut asta? Chiar dacă multe dintre cuvinte poate că s-au împlinit, omul e incapabil să vadă clar acest lucru pentru că nu are adevărul și nu înțelege nimic. Unii își doresc să fugă atunci când simt că nu s-au împlinit cuvintele lui Dumnezeu. Încearcă. Vezi dacă poți să fugi. După ce ai fugit, tot vei reveni. Dumnezeu te controlează cu al Lui cuvânt, și dacă părăsești biserica și cuvântul lui Dumnezeu, nu vei avea niciun mod de a trăi în continuare. Dacă nu crezi asta, încearcă singur – crezi că poți să pleci pur și simplu? Duhul lui Dumnezeu te controlează. Nu poți pleca. Acesta este un decret administrativ al lui Dumnezeu! Dacă unii oameni vor să încerce, pot! Spui că această persoană nu este Dumnezeu, așa că ofensează-L și vezi ce face El. Este posibil ca trupul tău să nu moară și să fii încă în stare să te hrănești și să te îmbraci singur, dar mental va fi de nesuportat; te vei simți stresat și chinuit; nimic nu va fi mai agonizant. Omul nu poate suporta chinul mental și devastarea – poate că ești în stare să înduri suferința cărnii, dar ești cu totul lipsit de putința de a îndura stresul mental și chinul de lungă durată. Astăzi, unii oameni devin negativi pentru că nu au fost în stare să vadă niciun semn și nicio minune și, totuși, niciunul nu îndrăznește să fugă, indiferent cât de negativ ar deveni, pentru că Dumnezeu îl controlează pe om prin cuvântul Său. În ciuda neapariţiei faptelor, nimeni, totuși, nu poate să fugă. Acestea nu sunt ele fapte ale lui Dumnezeu? Astăzi, Dumnezeu a venit pe pământ pentru a oferi omului viață. El nu te înduplecă mereu prin semne și minuni, așa cum își imaginează oamenii, pentru a asigura o relație pașnică între Dumnezeu și om. Toți cei care nu se concentrează asupra vieții și care, în schimb, se concentrează în a-L face pe Dumnezeu să le arate semne și minuni, sunt farisei! Și fariseii au fost cei care L-au răstignit pe Isus pe cruce. Dacă Îl măsori pe Dumnezeu după propria ta viziune a credinței în Dumnezeu, să crezi în Dumnezeu dacă cuvintele Lui sunt împlinite, și să fii plin de îndoieli și chiar să hulești împotriva lui Dumnezeu dacă nu sunt, atunci nu ești tu cel care Îl pironește pe cruce? Astfel de oameni nu se ocupă de sarcinile cuvenite și râvnesc la confort!

Unul dintre aspectele celei mai mari dificultăți cu care se confruntă omul este că nu cunoaște lucrarea lui Dumnezeu. Deși atitudinea omului nu este una de negare, este una de îndoială. Omul nu neagă, dar nici nu recunoaște pe deplin. Dacă oamenii au o cunoaștere aprofundată a lucrării lui Dumnezeu, atunci ei nu vor fugi. Celălalt aspect e că omul nu cunoaște caracterul practic. Astăzi, fiecare persoană a intrat în contact cu al lui Dumnezeu cuvânt; ca să fim cinstiți, nu te gândi că vei fi capabil să vezi semne și minuni în viitor. Îți spun clar: în stadiul actual, tot ceea ce ești capabil să vezi sunt cuvintele lui Dumnezeu și, deși nu există fapte, viața lui Dumnezeu tot poate fi plăsmuită în om. Aceasta anume este lucrarea principală a Împărăției Milenare și, dacă nu poți percepe această lucrare, atunci vei deveni slab și vei cădea; vei coborî în mijlocul încercărilor și, în cazurile grave, vei fi luat captiv de Satana. Dumnezeu a venit pe pământ mai ales pentru a rosti cuvintele Sale; cu ceea ce intri în contact este cuvântul lui Dumnezeu, ceea ce citești este cuvântul lui Dumnezeu, ceea ce auzi este cuvântul lui Dumnezeu, ceea ce respecți este cuvântul lui Dumnezeu, ceea ce experimentezi este cuvântul lui Dumnezeu și, devenind trup de această dată, Dumnezeu folosește mai ales cuvântul pentru a-l desăvârși pe om. El nu arată semne și minuni și, mai ales, nu face lucrarea pe care a făcut-o Isus în trecut. Cu toate că sunt Dumnezeu, și ambii sunt trup, lucrările Lor de slujire nu sunt la fel. Când a venit Isus, El a făcut, de asemenea, parte din lucrarea lui Dumnezeu și a rostit câteva cuvinte – dar care a fost lucrarea principală pe care a realizat-o? Ceea ce a realizat în principal a fost lucrarea răstignirii. El a devenit asemănare a trupului păcătos pentru a finaliza lucrarea de răstignire și pentru a răscumpăra întreaga omenire și a servit drept jertfă pentru păcat de dragul păcatelor întregii omeniri. Aceasta este lucrarea principală pe care El a realizat-o. În cele din urmă, El a arătat calea crucii celor care au venit mai târziu. Când Isus a venit, a fost în primul rând pentru a finaliza lucrarea de răscumpărare. El a răscumpărat toată omenirea și a adus omului Evanghelia Împărăției Cerurilor și, în plus, a adus calea către Împărăția Cerurilor. Drept urmare, toți cei care au venit după au spus: „Ar trebui să mergem pe calea crucii și să ne sacrificăm pentru cruce”. Desigur, la început, Isus a mai făcut o altă lucrare și a rostit câteva cuvinte pentru a-l face pe om să se pocăiască și să-și mărturisească păcatele. Dar lucrarea Lui de slujire a rămas tot răstignirea, iar cei trei ani și jumătate pe care El Și i-a petrecut predicând calea au fost pentru a-L pregăti pentru răstignirea care a urmat. Cele câteva dăți în care Isus S-a rugat au fost, de asemenea, de dragul răstignirii. Viața umană normală pe care a dus-o și cei treizeci și trei de ani și jumătate pe care El i-a trăit pe pământ erau, în primul rând, de dragul finalizării lucrării de răstignire; trebuiau să-I dea putere să Își asume această lucrare. De aceea se spune că Dumnezeu I-a încredințat lucrarea de răstignire. Ce lucrare va săvârși astăzi Dumnezeu întrupat? Astăzi, Dumnezeu a devenit trup în primul rând pentru a finaliza lucrarea „Cuvântul care Se arată în trup”. El folosește cuvântul pentru a-l desăvârși pe om și îl face pe om să accepte emondarea prin cuvânt și rafinarea prin cuvânt. Prin cuvintele Lui, El te face să câștigi aprovizionare și viață și te face să-I vezi lucrarea și faptele. Dumnezeu folosește cuvântul ca să te mustre și să te rafineze și astfel, chiar dacă suferi durere, este și din cauza cuvântului lui Dumnezeu. Astăzi, Dumnezeu nu lucrează cu fapte, ci cu cuvinte. Doar după ce cuvântul Său a venit asupra ta Duhul Sfânt poate să lucreze în tine și să te facă să înduri durere sau să guști din dulceață. Numai cuvântul lui Dumnezeu te poate aduce în realitate și numai cuvântul lui Dumnezeu te poate desăvârși. Prin urmare, cel puțin, trebuie să înțelegi aceasta: lucrarea făcută de Dumnezeu în zilele de pe urmă este, în principal, cea a folosirii cuvântului Său pentru a desăvârși fiecare persoană și pentru a-l călăuzi pe om. Toată lucrarea pe care o face El este prin cuvânt; El nu folosește fapte pentru a te mustra. Există momente când unii oameni I se împotrivesc lui Dumnezeu. Dumnezeu nu îți provoacă un mare disconfort, trupul tău nu este mustrat și nici nu suferă vreo durere – dar, de îndată ce cuvântul Său vine peste tine și te rafinează, este insuportabil pentru tine. Nu este așa? Pe vremea prestatorilor de servicii, Dumnezeu a spus să îl arunce pe om în Adânc. Oare a sfârșit omul cu adevărat în Adânc? Pur și simplu, prin folosirea cuvintelor pentru a rafina omul, acesta a intrat în Adânc. Prin urmare, în zilele de pe urmă, când Dumnezeu devine trup, El folosește în principal cuvântul pentru a săvârși totul și pentru a face totul să se manifeste. Numai în cuvintele Lui poți vedea ce este El; numai în cuvintele Lui poți vedea că El este Însuși Dumnezeu. Când Dumnezeu întrupat vine pe pământ, El nu face altă lucrare decât să rostească cuvinte – deci nu este nevoie de fapte; cuvintele singure sunt suficiente. Asta pentru că El a venit în primul rând să săvârșească această lucrare pentru a permite omului să vadă marea putere și supremația Sa în cuvintele Lui, pentru a permite omului să vadă în cuvintele Lui smerenia și ascunderea Sa și pentru a permite omului să-L cunoască pe deplin în cuvintele Lui. Tot ceea ce are și tot ceea ce este El se regăsesc în cuvintele Lui. Înțelepciunea și minunăția Sa sunt în cuvintele Lui. Prin aceasta poți vedea multele metode prin care Dumnezeu Își rostește cuvintele. Dumnezeu a lucrat atât de mult timp și în cea mai mare parte El l-a aprovizionat, l-a expus sau l-a emondat pe om. El nu blestemă o persoană cu ușurință, și chiar și atunci când o face, o blestemă prin cuvânt. Prin urmare, în această epocă a lui Dumnezeu devenit trup, nu te aștepta să-L vezi pe Dumnezeu vindecând bolnavii și scoțând demonii din nou și nu mai căuta mereu semne – acestea sunt inutile! Acele semne nu-l pot desăvârși pe om! Pentru a vorbi clar: astăzi, Însuși Dumnezeul practic al trupului nu acționează; El doar vorbește. Acesta e adevărul! El folosește cuvinte pentru a te desăvârși și folosește cuvinte pentru a te hrăni și a te uda. De asemenea, El folosește cuvinte pentru a lucra și folosește cuvinte pentru a înlocui faptele și a te face să cunoști caracterul practic al Lui. Dacă vezi în mod clar această manieră a lucrării lui Dumnezeu, atunci, cel mai probabil, nu vei deveni negativ. În loc să vă concentrați asupra lucrurilor negative, ar trebui să vă concentrați doar pe ceea ce este pozitiv – adică, indiferent dacă sunt sau nu împlinite cuvintele lui Dumnezeu, ori dacă există sau nu apariția faptelor, Dumnezeu îl face pe om să câștige viață din cuvintele Sale, și acest fapt este cel mai mare dintre toate semnele; și, cu atât mai mult, este un fapt incontestabil. Aceasta este cea mai bună dovadă prin care să-L cunoască pe Dumnezeu și este un semn chiar mai mare decât semnele. Numai aceste cuvinte îl pot desăvârși pe om.

De îndată ce Epoca Împărăției a început, Dumnezeu a început să-Și rostească cuvintele. În viitor, aceste cuvinte vor fi împlinite treptat și, la acel moment, viața omului va fi ajuns deja la maturitate. Dumnezeu folosește cuvântul pentru a expune firile corupte ale omului; acest lucru este mai practic și mai necesar. El nu folosește decât cuvântul pentru a-Și face lucrarea în vederea desăvârșirii credinței omului, căci astăzi este a Cuvântului Epocă și aceasta necesită credința, hotărârea și cooperarea omului. Lucrarea din zilele de pe urmă a lui Dumnezeu întrupat este folosirea cuvântului Său pentru a-l servi și a-l aproviziona pe om. Doar după ce Dumnezeu întrupat Și-a terminat de rostit cuvintele, acestea vor începe să se împlinească. În timpul în care El vorbește, cuvintele Lui nu sunt împlinite, pentru că atunci când El este în stadiul trupesc, cuvintele Lui nu pot fi împlinite. Asta e pentru ca omul să poată să vadă că Dumnezeu este trup, și nu Duh; astfel încât omul să poată să vadă caracterul practic al lui Dumnezeu cu proprii săi ochi. În ziua când lucrarea Lui este terminată, când au fost rostite toate cuvintele care trebuie rostite de El pe pământ, cuvintele Lui vor începe să se împlinească. Acum nu este epoca împlinirii cuvintelor lui Dumnezeu, pentru că El nu a terminat încă de rostit cuvintele Sale. Deci, atunci când vezi că Dumnezeu încă Își rostește cuvintele pe pământ, nu aștepta împlinirea cuvintelor Sale; când Dumnezeu nu-Și mai rostește cuvintele, și atunci când lucrarea Sa pe pământ a fost finalizată, atunci va fi momentul în care ale Sale cuvinte vor începe să se împlinească. În cuvintele pe care le rostește pe pământ, există, într-o privință, aprovizionarea vieții, iar pe de altă parte, există profeția – profeția lucrurilor care vor veni, a lucrurilor care vor fi săvârșite și a celor care încă trebuie să fie îndeplinite. Cuvintele lui Isus au conținut, de asemenea, profeție. Într-o privință, El a furnizat viață și, într-o altă privință, a grăit profeție. Astăzi, nu se vorbește despre apariția simultană a cuvintelor și a faptelor deoarece există o prea mare diferență între ceea ce poate fi văzut de propriii ochi ai omului și faptele realizate de Dumnezeu. Se poate spune doar că, odată ce lucrarea lui Dumnezeu a fost încheiată, cuvintele Lui vor fi împlinite, iar faptele vor veni după cuvinte. În zilele de pe urmă, Dumnezeu întrupat vine pe pământ pentru a îndeplini lucrarea de slujire a cuvântului, iar în îndeplinirea lucrării de slujire a cuvântului, El rostește numai cuvinte și nu se preocupă de alte lucruri. De îndată ce lucrarea lui Dumnezeu se va schimba, cuvintele Lui vor începe să fie împlinite. Astăzi, cuvintele sunt folosite mai întâi pentru a te desăvârși; când El va câștiga slava în întregul univers, lucrarea Lui va fi terminată – vor fi rostite toate cuvintele care ar trebui rostite și toate cuvintele vor fi devenit fapte. Dumnezeu a venit pe pământ în timpul zilelor de pe urmă pentru a îndeplini lucrarea de slujire a cuvântului pentru ca omenirea să poată să-L cunoască și astfel să vadă ce este El, precum și înțelepciunea și toate faptele Lui minunate, din cuvântul Său. În timpul Epocii Împărăției, Dumnezeu folosește în principal cuvântul pentru a cuceri întreaga omenire. În viitor, cuvântul Lui va veni și asupra fiecărei religii, a fiecărui sector, a fiecărei națiune și confesiune. Dumnezeu folosește cuvântul pentru a cuceri, pentru a-i face pe toți oamenii să vadă că al Său cuvânt poartă autoritate și putere – și, astfel, astăzi, voi vă confruntați doar cu al lui Dumnezeu cuvânt.

Cuvintele rostite de Dumnezeu în această epocă sunt diferite de cele rostite în timpul Epocii Legii și, astfel, de asemenea, diferă de cuvintele rostite în timpul Epocii Harului. Lucrarea cuvântului nu a fost săvârșită în Epoca Harului; a fost doar pomenită răstignirea lui Dumnezeu pentru a răscumpăra întreaga omenire. Biblia menționează doar motivul pentru care a fost răstignit Isus, suferința la care a fost supus El pe durata răstignirii și cum ar trebui să fie răstignit omul pentru Dumnezeu. În timpul acelei epoci, toată lucrarea săvârșită de Dumnezeu s-a concentrat în jurul răstignirii. În timpul Epocii Împărăției, Dumnezeu întrupat rostește cuvinte pentru a-i cuceri pe toți cei care cred în El. Acesta este „Cuvântul Se arată în trup”; Dumnezeu a venit în zilele de pe urmă pentru a săvârși această lucrare și pentru a îndeplini semnificația reală a Cuvântului care Se arată în trup. El doar rostește cuvinte și, rareori, există apariția faptelor. Aceasta este însăși esența Cuvântului care Se arată în trup, și atunci când Dumnezeu întrupat Își rostește cuvintele, aceasta este apariția Cuvântului în trup și este Cuvântul care vine în trup. „La început a fost Cuvântul, iar Cuvântul a fost cu Dumnezeu, și Cuvântul a fost Dumnezeu, iar Cuvântul S-a întrupat.” Aceasta (lucrarea arătării Cuvântului în trup) este lucrarea pe care Dumnezeu o va săvârși în zilele de pe urmă și este ultimul capitol al întregului Său plan de gestionare și, astfel, Dumnezeu trebuie să vină pe pământ pentru a-Și manifesta cuvintele în trup. Ceea ce este făcut astăzi, ceea ce va fi făcut în viitor, ceea ce va fi săvârșit de Dumnezeu, destinația finală a omului, cine va fi mântuit, cine va fi nimicit și așa mai departe – toată această lucrare ce trebuie realizată în final a fost clar menționată și toate acestea sunt pentru a îndeplini semnificația reală a Cuvântului care Se arată în trup. Decretele administrative și constituția care au fost emise anterior, cine va fi nimicit, cine va intra în odihnă – toate aceste cuvinte trebuie să fie împlinite. Aceasta este lucrarea realizată în principal de Dumnezeu întrupat în zilele de pe urmă, astfel încât oamenii să poată înțelege unde aparțin cei predestinați de Dumnezeu și unde aparțin cei care nu sunt predestinați de Dumnezeu, cum vor fi împărțiți poporul și fiii Săi, ce se va întâmpla cu Israelul, ce se va întâmpla cu Egiptul – în viitor, fiecare dintre aceste cuvinte va fi împlinit. Ritmul lucrării lui Dumnezeu se accelerează. Dumnezeu folosește cuvântul ca pe o modalitate de a dezvălui omului ce se va realiza în fiecare epocă, ce trebuie săvârșit de Dumnezeu întrupat al zilelor de pe urmă și lucrarea Lui de slujire care trebuie să fie săvârșită, iar toate aceste cuvinte sunt pentru a înfăptui semnificația reală a Cuvântului care Se arată în trup.

Am spus anterior că „toți cei care se concentrează să asiste la semne și minuni vor fi abandonați; ei nu sunt cei care vor fi desăvârșiți”. Am rostit atât de multe cuvinte, totuși, omul nu are nici cea mai mică cunoaștere a acestei lucrări și, după ce au ajuns în acest punct, oamenii tot mai cer semne și minuni. Este credința ta în Dumnezeu doar căutarea semnelor și minunilor, sau este pentru a câștiga viață? Isus a rostit și El multe cuvinte și unele dintre ele nu au fost încă împlinite. Poți spune că Isus nu este Dumnezeu? Dumnezeu a adus mărturie că El era Hristos și Fiul iubit al lui Dumnezeu. Poți să negi acest lucru? Astăzi, Dumnezeu rostește doar cuvinte și, dacă nu cunoști pe deplin acest lucru, atunci nu poți rămâne ferm. Crezi în El pentru că El este Dumnezeu sau crezi în El în funcție de faptul dacă ale Lui cuvinte se împlinesc sau nu? Crezi în semne și minuni, sau crezi în Dumnezeu? Astăzi, El nu arată semne și minuni – este El cu adevărat Dumnezeu? Dacă cuvintele pe care le rostește nu sunt împlinite, este El cu adevărat Dumnezeu? Este esența lui Dumnezeu determinată de faptul dacă acele cuvinte pe care El le rostește se împlinesc sau nu? De ce unii oameni așteaptă mereu împlinirea cuvintelor lui Dumnezeu înainte să creadă în El? Asta nu înseamnă că nu Îl cunosc? Toți cei care au astfel de noțiuni sunt cei care Îl neagă pe Dumnezeu. Ei folosesc noțiuni pentru a-L măsura pe Dumnezeu; dacă cuvintele lui Dumnezeu se împlinesc, ei cred în El, dar dacă nu se împlinesc, atunci nu cred în El; și urmăresc întotdeauna să asiste la semne și minuni. Nu sunt acești oameni fariseii din vremurile moderne? Dacă poți sau nu să rămâi ferm depinde de faptul dacă Îl cunoști sau nu pe Dumnezeul practic – acest lucru este foarte important! Cu cât este mai mare realitatea cuvântului lui Dumnezeu în tine, cu atât mai mare este cunoașterea ta despre caracterul practic al lui Dumnezeu, și cu atât mai mult poți să rămâi ferm în timpul încercărilor. Cu cât te concentrezi mai mult să vezi semne și minuni, cu atât mai puțin ești capabil să rămâi ferm, și vei cădea în mijlocul încercărilor. Semnele și minunile nu sunt temelia; numai caracterul practic al lui Dumnezeu este viața. Unii oameni nu cunosc efectele care trebuie obținute prin lucrarea lui Dumnezeu. Ei își petrec zilele în confuzie, fără a căuta cunoașterea lucrării lui Dumnezeu. Scopul căutării lor este doar să-L facă pe Dumnezeu să le îndeplinească dorințele, și abia atunci vor fi serioși în credința lor în Dumnezeu. Ei spun că vor fi în căutarea vieții dacă se vor împlini cuvintele lui Dumnezeu, dar dacă nu se vor împlini cuvintele Lui, atunci nu există nicio posibilitate ca ei să caute viața. Oamenii cred că credința în Dumnezeu este urmărirea asistării la semne și minuni și urmărirea urcării la cer și la al treilea cer. Niciunul dintre ei nu spune că credința lor în Dumnezeu este căutarea intrării în realitate, căutarea vieții și căutarea de a fi câștigat de Dumnezeu. Care e valoarea unei astfel de căutare? Cei care nu urmăresc cunoașterea de Dumnezeu și mulțumirea lui Dumnezeu nu sunt cei care cred în Dumnezeu; sunt cei care Îl hulesc pe Dumnezeu!

Acum înțelegeți ce înseamnă credința în Dumnezeu? Înseamnă credința în Dumnezeu să vezi semne și minuni? Înseamnă să mergi la ceruri? Credința în Dumnezeu nu este câtuși de puțin o chestiune ușoară. Căile religioase de a crede ar trebui eliminate; urmărirea vindecării bolnavilor și alungarea demonilor, concentrarea asupra semnelor și a minunilor, râvnirea la mai mult din harul lui Dumnezeu, la mai multă pace și bucurie, urmărirea perspectivelor și conforturilor trupului – acestea sunt căi religioase de a crede, și astfel de căi de a crede sunt o formă fantezistă de credință. Ce este astăzi credința practică în Dumnezeu? Este a accepta cuvântul lui Dumnezeu drept viața-realitate pe care o ai, a-L cunoaște pe Dumnezeu din cuvântul Său și a dobândi astfel o iubire adevărată pentru El. Ca să fie clar: credința în Dumnezeu există pentru ca tu să poți să te supui lui Dumnezeu, să-L iubești pe Dumnezeu și să îndeplinești datoria care ar trebui îndeplinită de o ființă creată. Acesta este scopul credinței în Dumnezeu. Trebuie să ajungi să cunoști frumusețea lui Dumnezeu, cât de demn de veneraţie este Dumnezeu și modul în care lucrarea pe care o face Dumnezeu asupra ființelor Sale create este mântuirea și desăvârșirea lor – acestea sunt lucrurile absolut esențiale ale credinței tale în Dumnezeu. A crede în Dumnezeu înseamnă în principal a trece de la o viață a trupului la o viață de iubire a lui Dumnezeu și de la a trăi în corupție la a trăi în viața cuvintelor lui Dumnezeu; înseamnă a ieși de sub controlul Satanei și a trăi sub grija și protecția lui Dumnezeu; are ca scop să te poți supune lui Dumnezeu în loc să te supui trupului, pentru ca Dumnezeu să-ți câștige întreaga inimă și să te facă desăvârșit și pentru ca tu să fii eliberat de firile corupte satanice. Credința în Dumnezeu există în principal pentru ca marea putere și slavă a lui Dumnezeu să se poată manifesta în tine, astfel încât să poți să respecți voia lui Dumnezeu, astfel încât planul lui Dumnezeu să poată fi înfăptuit și astfel încât tu să poți aduce mărturie pentru Dumnezeu înaintea Satanei. Credința în Dumnezeu nu ar trebui să aibă legătură cu dorința de a vedea semne și minuni, nici nu ar trebui să fie de dragul propriului tău trup. Ar trebui să fie despre urmărirea cunoașterii lui Dumnezeu, despre a fi capabil să te supui lui Dumnezeu și, asemenea lui Petru, să te supui Lui până la moarte. Scopul principal este să obții acest lucru. Omul mănâncă și bea cuvântul lui Dumnezeu și pentru a-L cunoaște pe Dumnezeu și a-L mulțumi. A mânca și a bea cuvântul lui Dumnezeu îți oferă o cunoaștere mai mare a lui Dumnezeu și abia după aceea poți să te supui Lui. Numai având cunoaștere de Dumnezeu Îl poți iubi și numai acesta e scopul pe care omul trebuie să îl aibă în credința sa în Dumnezeu. Dacă, în credința ta în Dumnezeu, îți dorești mereu să vezi semne și minuni, atunci această perspectivă asupra credinței în Dumnezeu este greșită. Credința în Dumnezeu este în principal acceptarea cuvintelor lui Dumnezeu ca viața-realitate pe care o ai. Când cuvintele care ies din gura lui Dumnezeu sunt puse în practică de oameni și se realizează în ei, scopul lui Dumnezeu este atins. În credința lui în Dumnezeu, omul ar trebui să urmărească să fie desăvârșit de Dumnezeu, să fie capabil să se supună lui Dumnezeu și să ajungă la supunere totală față de El. Dacă poți să te supui lui Dumnezeu fără să te plângi, să fii atent la intențiile lui Dumnezeu și să atingi statura lui Petru, având stilul lui Petru despre care vorbește Dumnezeu, atunci acela va fi momentul în care vei dobândi succes în credința în Dumnezeu și va însemna că ai fost câștigat de Dumnezeu.

Dumnezeu Își face lucrarea în întregul univers. Toți cei care cred în El trebuie să accepte cuvântul Lui și să mănânce și să bea cuvântul Lui; nimeni nu poate fi câștigat de Dumnezeu văzând semnele și minunile arătate de Dumnezeu. De-a lungul veacurilor și generațiilor, Dumnezeu a folosit întotdeauna cuvântul pentru a-l desăvârși pe om. Așadar, nu ar trebui să vă dedicați toată atenția semnelor și minunilor, ci să urmăriți să fiți desăvârșiți de către Dumnezeu. În Epoca Legii Vechiului Testament, Dumnezeu a rostit câteva cuvinte, iar în Epoca Harului, Isus a rostit și El multe cuvinte. După ce Isus a rostit multe cuvinte, apostolii și discipolii de mai târziu i-au călăuzit pe oameni să le practice în conformitate cu poruncile date de Isus și să experimenteze lucruri în conformitate cu acele cuvinte rostite de Isus și cu principiile enunțate de El. În zilele de pe urmă, Dumnezeu folosește îndeosebi cuvântul pentru a-l desăvârși pe om. El nu folosește semne și minuni pentru a-l convinge pe om într-un mod forțat; acest lucru nu poate dezvălui marea putere a lui Dumnezeu. Dacă Dumnezeu ar arăta doar semne și minuni, acest lucru nu ar putea dezvălui caracterul practic al lui Dumnezeu și, astfel, nu ar putea să-l desăvârșească pe om. Dumnezeu nu-l desăvârșește pe om prin semne și minuni, ci folosește cuvântul pentru a-l uda și a-l păstori, după care omul I se poate supune în totalitate lui Dumnezeu și dobândi cunoașterea de Dumnezeu. Acesta este scopul lucrării pe care El o face și al cuvintelor pe care El le rostește. Dumnezeu nu folosește metoda de a arăta semne și minuni pentru a-l desăvârși pe om – El folosește cuvinte și folosește multe metode de lucru pentru a-l desăvârși pe om. Fie că este vorba de rafinarea, emondarea sau aprovizionarea cuvintelor, Dumnezeu vorbește din multe perspective diferite pentru a-l desăvârși pe om și pentru a-i permite omului să dobândească o mai mare cunoaștere a lucrării, înțelepciunii și minunăției lui Dumnezeu. Când omul este făcut complet în momentul în care Dumnezeu încheie epoca din zilele de pe urmă, el va fi calificat să vadă semne și minuni. Când ajungi să Îl cunoști pe Dumnezeu și ești capabil să te supui lui Dumnezeu, indiferent de ce face El, nu vei mai avea noțiuni despre El când vei vedea semne și minuni. În prezent, ești corupt și incapabil de supunere completă față de Dumnezeu – crezi că ești calificat să vezi semne și minuni? Când Dumnezeu arată semne și minuni, acela e momentul când El îl pedepsește pe om și, de asemenea, când se schimbă epoca și, cu atât mai mult, când se încheie epoca. Când lucrarea lui Dumnezeu se săvârșește în mod normal, El nu arată semne și minuni. Lui Îi este extrem de ușor să arate semne și minuni, dar nu acela este principiul lucrării lui Dumnezeu, nici nu este scopul gestionării omului de către Dumnezeu. Dacă omul ar vedea semne și minuni și trupul spiritual al lui Dumnezeu s-ar arăta, de asemenea, omului, n-ar „crede” toți oamenii în Dumnezeu? Am spus anterior că un grup de biruitori va fi câștigat din Est, biruitori care vor ieși din marele necaz. Ce înseamnă aceste cuvinte? Înseamnă că acești oameni care sunt câștigați sunt cu adevărat supuși numai după ce trec prin judecată, mustrare, emondare și tot felul de rafinări. Credința acestor oameni nu este fantezistă, ci practică. Ei nu au văzut niciun semn și nicio minune și niciun miracol; ei nu sunt capabili să spună cuvinte și doctrine elevate sau să dea glas înțelegerilor profunde; în schimb, ei au realitatea, cuvintele lui Dumnezeu și o cunoaștere practică și adevărată a lui Dumnezeu. Nu este un astfel de grup mai în stare să dezvăluie marea putere a lui Dumnezeu? Lucrarea lui Dumnezeu din zilele de pe urmă este o lucrare practică. În timpul epocii lui Isus, El nu a venit să-l desăvârșească pe om, ci să răscumpere omenirea, așa că a arătat câteva minuni pentru a-i face pe oameni să-L urmeze. Căci El a venit, în primul rând, pentru a finaliza lucrarea răstignirii, iar arătarea de semne n-a făcut parte din lucrarea Sa de slujire. Astfel de semne și de minuni au fost o lucrare săvârșită pentru a face lucrarea Sa să fie eficientă; astfel de semne și de minuni au fost o lucrare în plus, și nu au reprezentat lucrarea întregii epoci. În timpul Epocii Legii Vechiului Testament, Dumnezeu a arătat și unele semne și minuni – dar lucrarea pe care o face Dumnezeu astăzi este o lucrare practică și cu siguranță nu mai arată semne și minuni acum. Dacă El ar arăta semne și minuni, lucrarea Lui practică ar fi aruncată în dezordine și El nu ar mai putea să facă nicio altă lucrare. Dacă Dumnezeu ar fi spus să fie folosit cuvântul pentru a-l desăvârși pe om, dar ar fi arătat, de asemenea, semne și minuni, atunci asta ar fi putut scoate la iveală dacă omul crede sau nu cu adevărat în El? Așadar, Dumnezeu nu face astfel de lucruri. Există prea multă religie în om; Dumnezeu a venit în zilele de pe urmă pentru a alunga toate noțiunile religioase și lucrurile supranaturale din om, pentru a-i face cunoscut omului caracterul practic al lui Dumnezeu și pentru a șterge un chip al lui dumnezeu care este fantezist și nerealist și despre care se poate spune că nu există deloc. Și astfel, acum, singurul lucru care este prețios este ca tu să ai o cunoaștere a caracterului practic! Adevărul este mai presus de orice. Cât de mult adevăr deții astăzi? Tot ceea ce arată semne și minuni este Dumnezeu? Spiritele rele pot, de asemenea, să arate semne și minuni; sunt ele toate Dumnezeu? În credința sa în Dumnezeu, ceea ce caută omul este adevărul și ceea ce el urmărește este viața, mai degrabă decât semne și minuni. Acesta ar trebui să fie scopul tuturor celor care cred în Dumnezeu.


Cei care urmează să fie desăvârșiți trebuie să se supună rafinării

În credința ta în Dumnezeu, trebuie să I te supui, să pui adevărul în practică și să-ți îndeplinești toate îndatoririle. În plus, trebuie să înțelegi lucrurile pe care ar trebui să le experimentezi. Dacă experimentezi doar emondarea, disciplinarea și judecarea, dacă doar te bucuri de Dumnezeu, dar ești incapabil să simți când El te disciplinează sau te emondează – lucrul acesta este inacceptabil. Poate în cazul acestei rafinări rămâi neclintit, dar tot nu este suficient; tot trebuie să înaintezi în continuare. Lecția iubirii de Dumnezeu este nesfârșită; nu se va încheia niciodată. Oamenii consideră credința în Dumnezeu ca pe ceva extrem de simplu, dar, odată ce o trăiesc efectiv, își dau seama că a crede în Dumnezeu nu este un lucru atât de simplu pe cât își imaginează. Când Dumnezeu lucrează pentru a-l rafina pe om, omul suferă. Cu cât este mai mare rafinarea unui om, cu atât mai mare va fi inima lui iubitoare de Dumnezeu și cu atât mai mult se va dezvălui în acesta marea putere a lui Dumnezeu. Invers, cu cât un om trece prin mai puțină rafinare, cu atât mai mică va fi inima lui iubitoare de Dumnezeu și cu atât mai puțin se va dezvălui în acesta marea putere a lui Dumnezeu. Cu cât sunt mai mari rafinarea și durerea unei persoane și cu cât îndură mai multe chinuri, cu atât mai profundă va deveni iubirea sa de Dumnezeu, cu atât mai autentică va deveni credința sa în El și cu atât mai profundă va fi cunoașterea sa de Dumnezeu. În experiențele tale, vei vedea că acei oameni care sunt supuși unei mari rafinări și suferințe, care sunt emondați și disciplinați mult au o iubire adâncă pentru Dumnezeu și o cunoaștere mai profundă și mai temeinică a Lui. Cei care nu au experimentat emondarea au doar o cunoaștere superficială. Ei pot să spună numai atât: „Dumnezeu este atât de bun, le dă oamenilor har, astfel ca ei să se poată bucura de El”. Dacă au experimentat emondarea și disciplinarea, atunci sunt capabili să vorbească despre adevărata cunoaștere de Dumnezeu. Așadar, cu cât este mai minunată lucrarea lui Dumnezeu asupra omului, cu atât este mai valoroasă și mai semnificativă. Cu cât este mai de nepătruns pentru tine și cu cât este mai neconformă cu noțiunile tale, cu atât mai mult poate lucrarea lui Dumnezeu să te cucerească, să te câștige și să te desăvârșească. Ce măreață e semnificația lucrării lui Dumnezeu! Dacă Dumnezeu nu l-ar rafina pe om astfel, dacă El nu ar lucra potrivit acestei metode, atunci lucrarea Lui ar fi lipsită de efect și de însemnătate. În aceasta constă semnificația extraordinară a celor menționate în trecut – faptul că Dumnezeu avea să selecteze și să câștige acest grup și să-l facă complet în zilele de pe urmă. Cu cât mai măreață este lucrarea pe care o săvârșește El asupra voastră, cu atât mai profundă și mai pură e iubirea voastră de Dumnezeu. Cu cât mai măreață e lucrarea lui Dumnezeu, cu atât mai capabil e omul să priceapă ceva din înțelepciunea Sa și cu atât mai profund Îl cunoaște omul. În zilele de pe urmă, planul de gestionare al lui Dumnezeu de 6000 de ani va ajunge la final. Chiar se poate încheia cu ușurință? Se va sfârși lucrarea Sa odată ce El îl va cuceri pe om? Poate fi atât de simplu? Oamenii își imaginează că este atât de simplu, dar ceea ce face Dumnezeu nu este atât de simplu. Fiecare parte a lucrării pe care Dumnezeu o săvârșește este de nepătruns pentru om. Dacă ai fi în stare s-o pătrunzi, atunci lucrarea lui Dumnezeu ar fi lipsită de însemnătate sau valoare. Lucrarea săvârșită de Dumnezeu este de nepătruns; este prea neconformă cu noțiunile tale și, cu cât este mai neconformă cu noțiunile tale, cu atât se dovedește că lucrarea lui Dumnezeu este mai plină de sens; dacă ar fi conformă cu noțiunile tale, atunci ar fi lipsită de sens. Astăzi, simți că lucrarea lui Dumnezeu este atât de minunată și, cu cât mai minunată simți că este, cu atât mai mult simți că Dumnezeu este de nepătruns și vezi cât de mărețe sunt faptele Sale. Dacă ar face doar o lucrare superficială, de mântuială, pentru a-l cuceri pe om și apoi nu ar mai face nimic, atunci omul nu ar fi în stare să vadă însemnătatea lucrării lui Dumnezeu. Deși acum treci prin puțină rafinare, aceasta este de mare folos creșterii tale în viață; așadar, este extrem de necesar ca voi să treceți printr-o asemenea suferință. Astăzi treci prin puțină rafinare, dar, apoi, vei fi cu adevărat capabil să vezi faptele lui Dumnezeu și, în cele din urmă, vei spune: „Faptele lui Dumnezeu sunt atât de minunate!” Acestea vor fi cuvintele din inima ta. După ce au experimentat o vreme rafinarea de către Dumnezeu (încercarea prestatorilor de servicii și vremea mustrării), unii oameni au zis în cele din urmă: „Să crezi în Dumnezeu chiar nu este ușor!” Faptul că au folosit cuvintele „chiar nu este ușor” arată că faptele lui Dumnezeu sunt de nepătruns, că lucrarea lui Dumnezeu are o mare însemnătate și valoare și că lucrarea Sa este foarte demnă de a fi prețuită de om. Dacă, după ce am lucrat atât de mult, nu ai avea nici cea mai vagă cunoaștere, atunci ar mai putea lucrarea Mea să aibă valoare? Te va face să spui: „A-L sluji pe Dumnezeu chiar nu este ușor, faptele Sale sunt atât de minunate, iar Dumnezeu este cu adevărat înțelept! Dumnezeu este atât de încântător!” Dacă, după ce treci printr-o perioadă de experiență, ești capabil să spui astfel de cuvinte, atunci acest lucru dovedește că ai câștigat lucrarea lui Dumnezeu asupra ta. Într-o zi, când vei predica în străinătate și cineva te va întreba: „Cum merge credința ta în Dumnezeu?”, vei fi capabil să spui: „Faptele lui Dumnezeu sunt atât de minunate!” El va simți că ale tale cuvinte vorbesc despre experiențe practice. Aceasta este o mărturie adevărată. Vei spune că lucrarea lui Dumnezeu este plină de înțelepciune, că lucrarea Sa asupra ta chiar te-a convins și ți-a cucerit inima și că Îl vei iubi mereu, deoarece El este mai mult decât vrednic de iubirea omului! Dacă poți vorbi despre aceste lucruri, atunci poți impresiona inimile oamenilor. Toate acestea reprezintă o mărturie. Dacă ești capabil să aduci această mărturie în mod răsunător, impresionându-i pe oameni până la lacrimi, asta arată că ești cineva care Îl iubește cu adevărat pe Dumnezeu, căci ești capabil să aduci mărturia iubirii de Dumnezeu și, prin tine, faptele lui Dumnezeu pot fi confirmate prin mărturie. Dacă mărturia ta le permite altora să caute lucrarea lui Dumnezeu, să experimenteze lucrarea lui Dumnezeu și să rămână fermi în orice mediu pe care îl experimentează, acesta este singurul fel de mărturie care este o mărturie adevărată și exact acest lucru ți se cere acum. Ar trebui să vezi că lucrarea lui Dumnezeu este extrem de valoroasă și demnă de a fi prețuită de oameni, că Dumnezeu este atât de prețios și de plin de bogăție; El poate nu doar să vorbească, ci și să-i judece pe oameni, să le rafineze inimile, să le aducă bucurie, să-i câștige, să-i cucerească și să-i desăvârșească. Din experiența ta, vei vedea că Dumnezeu este foarte încântător. Așadar, cât de mult Îl iubești acum pe Dumnezeu? Poți, cu adevărat, să spui aceste lucruri din inimă? Când vei putea să rostești aceste cuvinte din adâncul inimii tale, atunci vei avea mărturie. Odată ce experiența ta a atins acest nivel, vei putea să aduci mărturie pentru Dumnezeu și vei fi calificat să faci acest lucru. Dacă nu atingi acest nivel în experiența ta, atunci vei fi tot prea departe. Este normal ca oamenii să dea dovadă de slăbiciune în timpul procesului de rafinare, dar, după rafinare, ar trebui să poți spune: „Dumnezeu este atât de înțelept în lucrarea Sa!” Dacă ești într-adevăr capabil să dobândești o înțelegere practică a acestor cuvinte, acest lucru va fi prețios, iar experiența ta va avea valoare.

Ce ar trebui să urmărești acum? Dacă ești sau nu capabil să aduci mărturie despre lucrarea lui Dumnezeu, dacă ești sau nu în stare să devii o mărturie pentru Dumnezeu și o manifestare a Lui și dacă ești sau nu potrivit pentru a fi folosit de El – acestea sunt lucrurile pe care ar trebui să le urmărești. Cât de mult a lucrat cu adevărat Dumnezeu asupra ta? Cât de mult ai văzut, cât de mult ai priceput? Cât de mult ai experimentat și gustat? Indiferent dacă Dumnezeu te-a încercat, emondat sau disciplinat, faptele și lucrarea Sa au fost săvârșite asupra ta. Dar, în calitate de credincios în Dumnezeu și ca om care este dispus să urmărească să fie desăvârșit de El, ești capabil să aduci mărturie despre lucrarea lui Dumnezeu în baza experienței tale practice? Poți să trăiești cuvântul lui Dumnezeu prin experiența ta practică? Poți să îi aprovizionezi pe alții prin propria-ți experiență practică și să te consumi întreaga viață ca să aduci mărturie despre lucrarea lui Dumnezeu? Ca să aduci mărturie pentru lucrarea lui Dumnezeu, trebuie să te bazezi pe experiența și cunoașterea ta și pe prețul pe care l-ai plătit. Doar astfel poți să-I satisfaci intențiile. Ești cineva care aduce mărturie despre lucrarea lui Dumnezeu? Ai această hotărâre? Dacă ești capabil să aduci mărturie pentru numele Său și, chiar mai mult, pentru lucrarea Sa, și dacă poți trăi imaginea oamenilor Săi pe care El o cere, atunci ești un martor pentru Dumnezeu. Cum anume aduci tu mărturie pentru Dumnezeu? Dacă tu urmărești și tânjești să trăiești cuvântul Său și să dai mărturie cu gura ta, astfel încât oamenii să poată ajunge să-I cunoască lucrarea și să-I vadă faptele – dacă într-adevăr urmărești aceste lucruri, atunci Dumnezeu te va desăvârși. Dacă nu urmărești decât să fii desăvârșit de Dumnezeu și să fii binecuvântat în final, atunci perspectiva credinței tale în El nu este pură. Ar trebui să urmărești cum să vezi faptele lui Dumnezeu în viața reală, cum să-L mulțumești când El face să se manifeste intențiile Sale în fața ta și să urmărești cum s-ar cuveni să aduci mărturie pentru minunăția și înțelepciunea Sa și cum să aduci mărturie despre modul în care te disciplinează și te emondează. Toate acestea sunt lucruri la care ar trebui să cugeți acum. Dacă inima ta iubitoare de Dumnezeu este așa doar ca să poți dobândi glorie cu El după ce te desăvârșește, atunci tot nu este suficient și nu poate îndeplini cerințele lui Dumnezeu. Trebuie să fii capabil să aduci mărturie pentru lucrarea lui Dumnezeu, să-I satisfaci cerințele și să experimentezi într-un mod practic lucrarea pe care El o face asupra oamenilor. Fie că e vorba de durere, de lacrimi sau de suferință, trebuie să experimentezi toate aceste lucruri în mod practic. Acestea sunt menite să te desăvârșească drept martor al lui Dumnezeu. Ce anume te obligă acum să suferi și să urmărești să fii desăvârșit? Suferința ta actuală este într-adevăr de dragul de a-L iubi pe Dumnezeu și de a aduce mărturie pentru El? Sau este de dragul binecuvântărilor trupului, pentru perspectivele tale de viitor și destinul tău? Toate intențiile, motivațiile și țelurile pe care le urmărești trebuie să fie îndreptate și nu pot fi călăuzite de propria-ți voință. Dacă o persoană urmărește să fie desăvârșită pentru a primi binecuvântări și pentru a exercita puterea ca rege, în timp ce o alta urmărește să fie desăvârșită pentru a-L mulțumi pe Dumnezeu, pentru a aduce mărturie în mod practic pentru lucrarea Sa, pe care dintre cele două metode de căutare ai alege-o? Dacă ar fi să o alegi pe prima, atunci tot ai fi prea departe de standardele lui Dumnezeu. Cândva, am spus că faptele Mele vor fi făcute publice în întregul univers și că voi exercita puterea ca Rege în univers. Pe de altă parte, ceea ce vi s-a încredințat este să aduceți mărturie pentru lucrarea lui Dumnezeu, nu să deveniți regi și să vă arătați întregului univers. A lăsa faptele lui Dumnezeu să umple cosmosul și firmamentul, a-i lăsa pe toți să le vadă și să le recunoască – aceste cuvinte sunt rostite în legătură cu Dumnezeu Însuși, iar ceea ce ar trebui să facă ființele umane este să aducă mărturie pentru Dumnezeu. Cât de mult înțelegi despre Dumnezeu? Pentru cât din Dumnezeu poți aduce mărturie? Care este scopul desăvârșirii omului de către Dumnezeu? Odată ce înțelegi intențiile Lui, cum ar trebui să arăți considerație față de ele? Dacă ești dispus să fii desăvârșit și să fii martor pentru lucrarea lui Dumnezeu prin ceea ce trăiești, dacă ai această forță care te impulsionează, atunci nimic nu este prea dificil. De credință au acum nevoie oamenii. Dacă ai această forță care te impulsionează, atunci este ușor să renunți la orice negativitate, pasivitate, lene, noțiuni ale trupului, filosofii pentru interacțiuni lumești, fire răzvrătită, sentimente și așa mai departe.

În timp ce sunt supuși încercărilor, este normal ca oamenii să fie slabi, să fie negativi în interior, să nu înțeleagă intențiile lui Dumnezeu sau să fie lipsiți de claritate în ceea ce privește calea de practică. Dar, în orice caz, trebuie să ai credință în lucrarea lui Dumnezeu și, întocmai ca Iov, să nu-L tăgăduiești. Deși Iov a fost slab și a blestemat ziua în care s-a născut, nu a negat că toate lucrurile pe care le dețin oamenii după ce se nasc sunt dăruite de Iahve și că tot El este și Cel care le ia înapoi. Indiferent la ce încercări a fost supus, și-a păstrat această credință. În cadrul experiențelor tale, indiferent de rafinarea prin care treci prin cuvintele lui Dumnezeu, ce dorește El, în esență, sunt credința și inima ta iubitoare de Dumnezeu. Credința, iubirea și hotărârea omului sunt ceea ce desăvârșește El lucrând în acest fel. Dumnezeu face lucrarea de desăvârșire asupra omului, care nu poate nici să o vadă, nici să o atingă; în astfel de împrejurări, ți se cere să ai credință. Credința e necesară atunci când ceva nu poate fi văzut cu ochiul liber. Credința e necesară când nu poți renunța la propriile noțiuni. Când lucrarea lui Dumnezeu nu îți este clară, ceea ce ți se cere este să ai credință, să iei o poziție neclintită și să rămâi ferm în mărturia ta. Când Iov a ajuns în acest punct, Dumnezeu i S-a arătat și i-a vorbit. Adică, doar când vei avea credință, vei putea să-L vezi pe Dumnezeu. Când vei avea credință, Dumnezeu te va desăvârși și, dacă nu ai credință, El nu poate să facă asta. Dumnezeu îți va dărui orice speri să dobândești. Dacă nu ai credință, atunci nu poți fi desăvârșit și nu vei fi în stare să vezi faptele lui Dumnezeu, cu atât mai puțin atotputernicia Sa. Când ai, în experiențele tale reale, credința pentru a-I vedea faptele, Dumnezeu ți Se va arăta și te va lumina și călăuzi dinlăuntrul tău. Fără acea credință, Dumnezeu nu va putea să facă asta. Dacă ți-ai pierdut speranța în Dumnezeu, cum vei fi în stare să-I experimentezi lucrarea? Așadar, doar când ai credință și nu nutrești îndoieli față de Dumnezeu, doar când ai credință adevărată în El indiferent ce face, El te va lumina și ilumina prin experiențele tale și numai atunci vei putea să-I vezi faptele. Toate aceste lucruri se dobândesc prin credință. Credința vine doar prin rafinare și, în absența rafinării, credința nu se poate dezvolta. La ce se referă credința? Credința este încrederea adevărată și inima sinceră pe care ar trebui să le aibă oamenii când nu pot să vadă sau să atingă ceva, când lucrarea lui Dumnezeu nu se aliniază noțiunilor umane și este de neatins pentru oameni. Aceasta este credința despre care vorbesc. Oamenii trebuie să aibă credință în momente de suferință și de rafinare și când au credință, sunt supuși rafinării – rafinarea și credința nu pot fi separate. Dacă, indiferent cum lucrează Dumnezeu și indiferent de mediul tău, ești capabil să urmărești viața și să cauți adevărul, să urmărești cunoașterea lucrării lui Dumnezeu și să cauți să-I cunoști faptele și ești capabil să acționezi potrivit adevărului, asta înseamnă că ai credință adevărată și arată că nu ți-ai pierdut credința în Dumnezeu. Dacă, în timpul rafinării, poți să stărui în urmărirea adevărului, să-L iubești cu adevărat pe Dumnezeu și să nu începi să ai îndoieli în ceea ce-L privește și dacă, indiferent ce face El, tu tot practici adevărul pentru a-L mulțumi și poți să-I cauți intențiile în adâncul sufletului și să fii atent la acestea, asta înseamnă să ai credință adevărată în Dumnezeu. În trecut, când Dumnezeu a spus că vei exercita puterea ca rege, L-ai iubit, iar când ți S-a arătat fățiș, L-ai urmărit. Dar acum, Dumnezeu este ascuns, tu nu poți să-L vezi, iar asupra ta s-au abătut greutăți – în acest moment, îți pierzi nădejdea în Dumnezeu? Deci, trebuie să urmărești viața și să cauți să satisfaci intențiile lui Dumnezeu tot timpul. Asta se numește credință adevărată și este cel mai sincer și cel mai frumos tip de iubire.

În trecut, toți oamenii veneau înaintea lui Dumnezeu ca să ia hotărâri și spuneau: „Chiar dacă nimeni altcineva nu-L iubește pe Dumnezeu, eu trebuie să-L iubesc.” Dar, acum, rafinarea vine asupra ta și, de vreme ce nu se aliniază la noțiunile tale, îți pierzi credința în Dumnezeu. Este aceasta iubire adevărată? Ai citit de multe ori despre faptele lui Iov – le-ai uitat? Dragostea adevărată poate să se materializeze doar din credință. Să dobândești o dragoste adevărată pentru Dumnezeu prin rafinările la care ești supus și, în experiențele tale concrete, să fii atent la intențiile Sale cu credință și să te răzvrătești împotriva propriului trup și să urmărești viața cu credință – asta este ceea ce ar trebui să facă oamenii. Dacă faci acest lucru, vei putea să vezi faptele lui Dumnezeu, dar, dacă ești lipsit de credință, nu vei fi în stare să-I vezi faptele sau să-I experimentezi lucrarea. Dacă vrei să fii folosit și desăvârșit de Dumnezeu, atunci trebuie să deții fiecare aspect al adevărului: hotărârea de a suferi, credință, rezistență, supunere și capacitatea de a căuta adevărul și de a înțelege intențiile lui Dumnezeu, capacitatea de a fi atent la mâhnirea Sa și intențiile Sale minuțioase și așa mai departe. Desăvârșirea unei persoane nu este ușoară și fiecare rafinare prin care treci necesită credința și iubirea ta. Dacă vrei să fii desăvârșit de Dumnezeu, nu este suficient doar să alergi de colo-colo, și nici doar să te consumi pentru El. Trebuie să ai multe lucruri ca să devii o persoană care e desăvârșită de Dumnezeu. Când te confrunți cu suferința, trebuie să fii capabil să lași deoparte atenția pentru trup și să nu te plângi de Dumnezeu. Când Dumnezeu Se ascunde de tine, trebuie să poți avea credința de a-L urma, de a-ți păstra iubirea de dinainte fără să o lași să se schimbe sau să se risipească. Indiferent ce face Dumnezeu, trebuie să Îl lași să te orchestreze cum vrea El și să preferi să-ți blestemi trupul, mai degrabă decât să te plângi de El. Când te confrunți cu încercări, trebuie să preferi să înduri durerea de a renunța la ce iubești și să plângi amarnic, mai degrabă decât să nu reușești să-L mulțumești pe Dumnezeu. Doar aceasta este adevărata iubire și adevărata credință. Indiferent care este statura ta reală, mai întâi trebuie să ai această hotărâre de a suferi și credință adevărată. De asemenea, trebuie să ai hotărârea de a te răzvrăti împotriva trupului; trebuie să preferi să suferi și să experimentezi pierderi în privința intereselor tale personale, în loc să nu reușești să satisfaci intențiile lui Dumnezeu. Trebuie, de asemenea, să fii capabil să simți remușcare în inima ta: în trecut, nu ai putut să-L mulțumești pe Dumnezeu și, acum, poți să ai remușcări. Nu trebuie să îți lipsească niciunul dintre aceste lucruri – prin acestea te va desăvârși Dumnezeu. Dacă nu poți să îndeplinești aceste condiții, atunci nu poți fi desăvârșit.

Cineva care Îl slujește pe Dumnezeu nu ar trebui să știe doar să sufere pentru El; mai mult decât atât, ar trebui să înțeleagă că scopul credinței în Dumnezeu este de a urmări să-L iubească pe Dumnezeu. Dumnezeu te folosește nu doar ca să te rafineze și să te facă să suferi, ci, mai degrabă, te folosește astfel încât să poți să-I cunoști faptele, să cunoști adevărata însemnătate a vieții umane și, cu atât mai mult, ca să știi că a-L sluji pe Dumnezeu nu este o sarcină ușoară. Experimentarea lucrării lui Dumnezeu nu înseamnă să te bucuri de har; în schimb, înseamnă mai mult să suferi de dragul iubirii pentru Dumnezeu. De vreme ce te bucuri de harul lui Dumnezeu, trebuie să te bucuri și de mustrarea Lui; trebuie să experimentezi toate aceste lucruri. Dacă poți experimenta cum Dumnezeu te luminează și poți, de asemenea, experimenta cum te emondează și te judecă, experiența ta va fi cuprinzătoare. Dumnezeu Și-a săvârșit lucrarea de judecată asupra ta și Și-a săvârșit și lucrarea de mustrare asupra ta. Cuvântul lui Dumnezeu te-a emondat, dar te-a și luminat și iluminat. Atunci când ești negativ și slab, Dumnezeu încă Își face griji pentru tine. Toată această lucrare te învață că tot ceea ce ține de om se află în orchestrările lui Dumnezeu. S-ar putea să consideri că a crede în Dumnezeu înseamnă doar să suferi sau să faci multe lucruri pentru El sau ca trupul tău să poată fi în pace sau ca tot în viața ta să decurgă fără probleme și ca tu să te poți simți confortabil și în largul tău din toate punctele de vedere. Niciunele dintre acestea nu sunt scopuri pe care oamenii să le aibă în credința lor în Dumnezeu. Dacă pentru aceste scopuri crezi tu, atunci perspectiva ta este incorectă, iar ție îți este pur și simplu imposibil să fii desăvârșit. Faptele lui Dumnezeu, firea Sa dreaptă, înțelepciunea Lui, cuvintele Sale și minunăția și caracterul de nepătruns pe care Le are sunt toate lucruri pe care oamenii s-ar cuveni să le înțeleagă. Prin această înțelegere, ar trebui să ajungi să-ți descotorosești inima de cerințele, speranțele și noțiunile tale personale. Numai prin eliminarea acestor lucruri poți să îndeplinești condițiile cerute de Dumnezeu. Numai prin asta poți să ai viață și să-L mulțumești pe Dumnezeu. Scopul credinței în Dumnezeu este de a-L mulțumi și de a trăi firea pe care El o cere, astfel încât faptele și slava Lui să se poată manifesta prin acest grup de oameni nevrednici. Acesta este punctul de vedere corect asupra credinței în Dumnezeu și, de asemenea, acesta este țelul pe care ar trebui să-l urmărești. Punctul tău de vedere asupra credinței în Dumnezeu trebuie să fie îndreptat și ar trebui să cauți să dobândești cuvintele lui Dumnezeu. Trebuie să mănânci și să bei cuvintele lui Dumnezeu și să poți trăi adevărul și, în special, trebuie să poți să-I vezi faptele practice, faptele Sale minunate din întregul univers, precum și lucrarea practică pe care o săvârșește în trup. Prin experiențele tale concrete, vei ajunge să apreciezi exact cum lucrează Dumnezeu asupra ta și care sunt intențiile Lui față de tine. Scopul tuturor acestor lucruri este ca tu să te poți elibera de firile tale corupte satanice. Astfel, te vei elibera de toată necurăția și nedreptatea din tine, te vei elibera de intențiile tale greșite și vei dobândi o credință adevărată în Dumnezeu. Numai cu credință adevărată Îl poți iubi cu adevărat pe Dumnezeu. Poți să-L iubești în mod autentic pe Dumnezeu doar pe temelia credinței tale în El. Poți obține iubire față de Dumnezeu fără să crezi în El? Din moment ce tu crezi în Dumnezeu, nu poți fi confuz în privința aceasta. Unii oameni devin motivați de îndată ce văd cum credința în Dumnezeu le va aduce binecuvântări, dar apoi își pierd toată motivația imediat ce văd că trebuie să fie supuși rafinărilor. Înseamnă asta a crede în Dumnezeu? În cele din urmă, în credința ta, trebuie să dobândești supunerea deplină și absolută înaintea lui Dumnezeu. Crezi în Dumnezeu, dar dacă totuși ai pretenții de la El, ai multe noțiuni religioase de care nu poți să te lepezi, interese personale la care nu poți să renunți și tot urmărești binecuvântările trupului și-ți dorești ca Dumnezeu să-ți mântuiască trupul, să-ți mântuiască sufletul, atunci manifești comportamentul cuiva cu perspectiva greșită. Deși oamenii cu convingeri religioase au credință în Dumnezeu, ei nu caută să-și schimbe firile și nu urmăresc să-L cunoască pe Dumnezeu, ci mai degrabă urmăresc doar interesele trupului lor. Mulți dintre voi au credințe care fac parte din categoria convingerilor religioase; aceasta nu este adevărata credință în Dumnezeu. Pentru a crede în Dumnezeu, oamenii trebuie să aibă o inimă pregătită să sufere pentru El și hotărârea de a renunța la ei înșiși. Dacă oamenii nu îndeplinesc aceste două condiții, credința lor în Dumnezeu nu este valabilă, iar ei nu vor putea să obțină o schimbare în firile lor. Doar oamenii care urmăresc sincer adevărul, cunoașterea lui Dumnezeu și viața sunt cei care într-adevăr cred în Dumnezeu.

Când încercările vor veni asupra ta, cum vei aborda acele încercări în lumina lucrării lui Dumnezeu? Vei fi negativ sau vei încerca să înțelegi încercarea și rafinarea omului de către Dumnezeu dintr-o perspectivă pozitivă? Ce vei câștiga din încercările și rafinările lui Dumnezeu? Va crește dragostea ta pentru Dumnezeu? Când vei fi supus rafinării, vei putea să abordezi cu seriozitate, în lumina încercărilor lui Iov, lucrarea pe care o face Dumnezeu asupra ta? Prin încercările lui Iov, poți să vezi cum îl încearcă Dumnezeu pe om? Ce fel de inspirație pot să-ți aducă încercările lui Iov? Vei fi dispus să rămâi ferm în mărturia ta pentru Dumnezeu în toiul rafinărilor tale sau îți vei dori să satisfaci trupul într-un mediu confortabil? Care este cu adevărat perspectiva ta asupra credinței în Dumnezeu? Este cu adevărat pentru El, și nu pentru trup? Chiar ai un scop în urmărirea ta? Ești dispus să te supui rafinărilor pentru a putea fi desăvârșit de Dumnezeu sau ai prefera să fii mustrat și blestemat de El? Care este cu adevărat părerea ta despre a aduce mărturie pentru Dumnezeu? Ce ar trebui să facă oamenii în anumite medii ca să aducă mărturie adevărată pentru Dumnezeu? Întrucât Dumnezeul practic a dezvăluit atât de mult din lucrarea Sa practică prin tine, de ce te gândești mereu să pleci? Este credința ta în Dumnezeu pentru Dumnezeu? Cei mai mulți dintre voi se gândesc la ei înșiși și-și urmăresc beneficiul personal. Foarte puțini oameni cred în Dumnezeu pentru Dumnezeu; nu este aceasta răzvrătire?

Scopul lucrării de rafinare este, în principal, de a desăvârși credința oamenilor. În cele din urmă, ceea ce se obține este că vrei să pleci, dar nu poți, că unii oameni sunt în continuare capabili să aibă credință chiar și când sunt lipsiți de orice fărâmă de speranță și că oamenii nu mai au pic de speranță privind propriile perspective. Numai în acest moment se va încheia rafinarea lui Dumnezeu. Dacă oamenii tot nu au ajuns încă în etapa în care plutesc între viață și moarte și nu au gustat moartea, atunci rafinarea lor nu se va fi încheiat. Nici măcar cei care au ajuns în etapa prestatorilor de servicii nu au fost rafinați în măsura maximă posibilă. Iov a fost supus rafinării în măsura maximă posibilă și nu a avut pe ce să se bazeze. Oamenii trebuie să fie rafinați până în același punct – în care nu mai au nicio fărâmă de speranță și absolut nimic pe care să se bazeze. Doar aceasta e adevărata rafinare. Dacă în vremea prestatorilor de servicii inima ta a fost întotdeauna liniștită înaintea lui Dumnezeu și dacă, indiferent ce a făcut El și care au fost intențiile Lui pentru tine, te-ai supus mereu rânduirilor Sale, atunci, la capătul drumului, vei înțelege tot ce a făcut Dumnezeu. Când ești supus încercărilor lui Iov, ești, în același timp, supus încercărilor lui Petru. Când Iov a fost încercat, el a rămas ferm în mărturia sa, iar în final, Iahve i S-a arătat. El a fost demn de a vedea chipul lui Dumnezeu numai după ce a rămas ferm în mărturia sa. De ce se spune: „Mă ascund de țara spurcăciunii, dar Mă arăt Împărăției sfinte”? Asta înseamnă că numai atunci când ești sfințit și rămâi ferm în mărturia ta ești vrednic de a vedea chipul lui Dumnezeu. Dacă nu poți să rămâi ferm în mărturia ta, nu ești vrednic de a vedea chipul Său. Dacă în fața rafinărilor dai înapoi sau te plângi de Dumnezeu, nereușind astfel să rămâi ferm în mărturia ta și devenind obiectul batjocurii Satanei, atunci nu vei câștiga arătarea lui Dumnezeu. Dacă ești ca Iov, care în toiul încercărilor și-a blestemat propriul trup, dar nu s-a plâns de Dumnezeu și a fost în stare să-și urască trupul fără să se plângă sau să păcătuiască prin cuvintele sale, atunci vei rămâne ferm în mărturia ta. Când ești supus rafinărilor până într-un anumit punct și poți să fii ca Iov, pe deplin supus înaintea lui Dumnezeu, fără să ai alte cerințe de la El sau noțiuni proprii, atunci Dumnezeu ți Se va arăta. Acum, Dumnezeu nu ți Se arată pentru că ai atât de multe noțiuni, prejudecăți personale, gânduri egoiste, cerințe individuale și interese trupești și nu ești demn de a-I vedea chipul. Dacă L-ai vedea pe Dumnezeu, L-ai măsura cu propriile noțiuni și, făcând acest lucru, El ar fi pironit pe cruce de către tine. Dacă asupra ta se abat multe lucruri care nu se aliniază la noțiunile tale, dar, totuși, ești în stare să renunți la ele și să ajungi să cunoști faptele lui Dumnezeu din aceste lucruri și dacă în toiul rafinărilor îți dezvălui inima iubitoare de Dumnezeu, atunci asta înseamnă să rămâi ferm în mărturia ta. Dacă ai un cămin liniștit, te bucuri de mângâierile trupului, nimeni nu te persecută, iar frații și surorile tale din Biserică te ascultă, poate fi dezvăluită inima ta iubitoare de Dumnezeu? Poate această situație să te rafineze? Numai prin rafinare poți să-ți arăți inima iubitoare de Dumnezeu și numai prin lucrurile care se întâmplă și care nu se aliniază la noțiunile tale poți fi desăvârșit. Prin slujirea multor lucruri negative și folosind tot felul de manifestări ale Satanei – acțiunile, acuzațiile, tulburările lui și inducerea în eroare – Dumnezeu îți arată clar chipul hidos al Satanei și, astfel, îți dă abilitatea de a-l discerne pe Satana, astfel încât să poți să-l urăști și să te răzvrătești împotriva lui.

Se poate spune că numeroasele tale experiențe de nereușită, de slăbiciune, numeroasele tale perioade de negativitate sunt, toate, încercările lui Dumnezeu. Acest lucru se datorează faptului că totul vine de la Dumnezeu și toate lucrurile și evenimentele sunt în mâinile Sale. Fie că eșuezi sau ești slab și te împiedici, totul depinde de Dumnezeu și se află în stăpânirea Lui. Din perspectiva lui Dumnezeu, aceasta este o încercare a ta și, dacă nu poți recunoaște acest lucru, va deveni o ispită. Există două tipuri de stări pe care oamenii ar trebui să le recunoască: una vine de la Duhul Sfânt și sursa probabilă a celeilalte este Satana. Una este o stare în care Duhul Sfânt te iluminează și îți permite să te cunoști pe tine însuți, să te urăști și să ai remușcări în ceea ce te privește, să poți avea o dragoste autentică pentru Dumnezeu și să iei hotărârea de a-L mulțumi. Cealaltă este o stare în care te cunoști pe tine însuți, dar ești negativ și slab. S-ar putea spune că aceasta este rafinarea lui Dumnezeu și, de asemenea, că este ispita Satanei. Dacă recunoști că aceasta este mântuirea ta de către Dumnezeu și simți că acum Îi ești profund îndatorat – și că, de acum înainte, ar trebui să încerci să-ți repari greșelile, să încetezi să mai trăiești într-o astfel de depravare și să mănânci și să bei cuvintele lui Dumnezeu în mod corespunzător – și dacă întotdeauna consideri că nu ești bun de nimic și ai o inimă care tânjește, atunci aceasta este încercarea lui Dumnezeu. După ce suferința s-a încheiat și vei înainta din nou, Dumnezeu tot te va conduce, te va ilumina, te va lumina și te va hrăni. Dar dacă nu poți să recunoști acest lucru și devii negativ, lăsându-te pur și simplu pradă disperării, dacă gândești astfel, atunci înseamnă că ispita Satanei a venit asupra ta. Când Iov a fost supus încercărilor, Dumnezeu și Satana făceau un rămășag unul cu celălalt, iar Dumnezeu i-a permis Satanei să-l năpăstuiască pe Iov. Chiar dacă Dumnezeu era Cel care îl încerca pe Iov, de fapt, Satana a fost cel care a venit asupra lui. Satana considera că-l ispitea pe Iov, dar Iov a rămas de partea lui Dumnezeu. Dacă nu ar fi stat lucrurile așa, Iov ar fi căzut în ispită. Odată ce oamenii cad în ispită, ei cad în pericol. Se poate spune că trecerea prin rafinare este o încercare de la Dumnezeu, dar, dacă nu ești într-o stare bună, se poate spune că este o ispită din partea Satanei. Dacă viziunile nu îți sunt clare, Satana te va acuza și îți va întuneca percepția viziunilor. Înainte să-ți dai seama, vei cădea în ispită.

Dacă nu experimentezi lucrarea lui Dumnezeu, atunci nu vei putea fi desăvârșit niciodată. În experiența ta, trebuie să intri și în detalii. De exemplu, ce lucruri te fac să capeți noțiuni și multe motive și ce fel de practici adecvate ai ca să rezolvi aceste probleme? Dacă poți să experimentezi lucrarea lui Dumnezeu, înseamnă că ai statură. Dacă doar la suprafață ai vigoare, nu înseamnă că ai statură adevărată și categoric nu vei putea să rămâi ferm. Doar când sunteți capabili să experimentați lucrarea lui Dumnezeu și sunteți capabili să o experimentați și să cugetați la aceasta în orice moment și în orice loc, când sunteți în stare să-i părăsiți pe păstori și să trăiți independent, bizuindu-vă pe Dumnezeu, și puteți să vedeți faptele practice ale lui Dumnezeu – numai atunci veți fi la înălțimea intențiilor Sale. În momentul de față, majoritatea oamenilor nu știu cum să experimenteze, iar atunci când întâmpină o problemă, nu știu să se ocupe de aceasta; ei sunt incapabili să experimenteze lucrarea lui Dumnezeu și nu pot duce o viață spirituală. Trebuie să iei cuvintele și lucrarea lui Dumnezeu în viața ta reală.

Uneori, Dumnezeu îți oferă un anumit tip de sentiment, unul care te determină să-ți pierzi bucuria interioară și să pierzi prezența lui Dumnezeu, astfel încât ești cufundat în întuneric. Acesta este un tip de rafinare. Ori de câte ori faci ceva, întotdeauna merge prost sau te lovești de un zid. Aceasta este disciplinarea de către Dumnezeu. Uneori, atunci când faci un lucru plin de răzvrătire și de împotrivire față de Dumnezeu, e posibil ca nimeni altcineva să nu știe despre asta – dar Dumnezeu știe. El nu te va lăsa să scapi și te va disciplina. Lucrarea Duhului Sfânt este foarte amănunțită. El scrutează cu mare claritate toate cuvintele și acțiunile oamenilor, toate actele și mișcările lor și toate gândurile și ideile lor, oferindu-le conștientizare interioară. Faci ceva o dată și eșuezi, faci ceva din nou și tot eșuezi și, treptat, vei ajunge să înțelegi lucrarea Duhului Sfânt. În urma multor disciplinări, vei ști ce să faci pentru a fi în concordanță cu intențiile lui Dumnezeu și ce nu este în concordanță cu intențiile Sale. La final, vei avea răspunsuri exacte pentru îndrumarea lăuntrică pe care ți-o oferă Duhul Sfânt. Uneori, vei fi răzvrătit și Dumnezeu te va dojeni lăuntric. Totul provine din disciplinarea de către Dumnezeu. Dacă nu prețuiești cuvântul lui Dumnezeu, dacă Îi nesocotești lucrarea, atunci El nu-ți va acorda atenție. Cu cât iei mai în serios cuvintele lui Dumnezeu, cu atât mai mult El te va lumina. Chiar acum, există în biserică unii oameni care sunt confuzi și dezorientați în credința lor în Dumnezeu și fac o mulțime de lucruri care depășesc o limită fără a fi disciplinați, și astfel lucrarea Duhului Sfânt nu poate fi văzută clar în ei. Pentru a câștiga bani, unii oameni își abandonează însărcinarea și se duc să conducă o afacere și nu sunt disciplinați pentru acest lucru; acel tip de persoană este într-un pericol și mai mare. Nu numai că în prezent nu au lucrarea Duhului Sfânt, dar, în viitor, vor fi greu de desăvârșit. Există mulți oameni în care lucrarea Duhului Sfânt nu poate fi văzută și în care disciplinarea de către Dumnezeu nu poate fi văzută. Ei sunt cei cărora nu le sunt clare intențiile lui Dumnezeu și care nu cunosc lucrarea Sa. Dacă, în mijlocul rafinărilor, oamenii pot rămâne neclintiți, Îl pot urma pe Dumnezeu indiferent ce face El, pot cel puțin să nu plece și să realizeze 0,1% din ceea ce a realizat Petru, atunci este suficient. Totuși, astfel de oameni nu au nicio valoare în ceea ce privește folosirea lor de către Dumnezeu. Mulți oameni înțeleg repede lucrurile, au dragoste adevărată pentru Dumnezeu și pot depăși nivelul lui Petru, iar Dumnezeu săvârșește asupra lor lucrarea de desăvârșire. Disciplinarea și luminarea ajung la astfel de oameni și dacă în ei este ceva ce nu este în conformitate cu intențiile lui Dumnezeu, se pot elibera de îndată de acel lucru. Astfel de oameni sunt aur, argint și pietre prețioase – valoarea lor este cea mai mare! Dacă Dumnezeu a săvârșit multă lucrare, dar tu încă ești ca nisipul sau piatra, atunci ești lipsit de valoare!

Lucrarea lui Dumnezeu în țara marelui balaur roșu este minunată și de nepătruns. El va desăvârși un grup de oameni și îi va elimina pe alții, pentru că în biserică există tot felul de oameni – sunt cei care iubesc adevărul și cei care nu-l iubesc; cei care experimentează lucrarea lui Dumnezeu și cei care nu fac asta; cei care își fac datoria și cei care nu și-o fac; cei care aduc mărturie pentru Dumnezeu și cei care nu o fac – și o parte din ei sunt neîncrezători și oameni răi, iar ei cu siguranță vor fi eliminați. Dacă nu cunoști cu claritate lucrarea lui Dumnezeu, atunci vei fi negativ; asta se datorează faptului că lucrarea lui Dumnezeu se poate vedea doar la un număr mic de oameni. În acest moment, se va dezvălui cine Îl iubește cu adevărat pe Dumnezeu și cine nu. Aceia care Îl iubesc cu adevărat pe Dumnezeu au lucrarea Duhului Sfânt, iar aceia care nu Îl iubesc cu adevărat vor fi dezvăluiți cu fiecare etapă a lucrării Sale. Ei vor deveni cei care sunt eliminați. Acești oameni vor fi dezvăluiți pe parcursul lucrării de cucerire și sunt persoane care nu au nicio valoare pentru a fi desăvârșite. Cei care au fost desăvârșiți au fost câștigați pe deplin de Dumnezeu și sunt capabili să-L iubească așa cum a făcut-o Petru. Iubirea celor care au fost cuceriți nu este spontană, ci doar pasivă, iar ei sunt nevoiți să-L iubească pe Dumnezeu. Iubirea spontană se dezvoltă prin înțelegerea dobândită din experiența practică. Această dragoste ocupă inima unei persoane, ceea ce îi permite acesteia să Îi fie în mod voluntar loială lui Dumnezeu, să ia cuvintele lui Dumnezeu drept temelia sa și să sufere pentru Dumnezeu. Desigur, acestea sunt lucruri pe care le are un om care a fost desăvârșit de Dumnezeu. Dacă tu cauți doar să fii cucerit, atunci nu poți să aduci mărturie pentru Dumnezeu; dacă Dumnezeu Își atinge scopul mântuirii doar prin cucerirea oamenilor, atunci etapa prestatorilor de servicii ar fi încheiat sarcina. Cu toate acestea, scopul final al lui Dumnezeu nu este de a-i cuceri pe oameni, ci de a-i desăvârși. Așadar, decât să spui că această etapă este lucrarea de cucerire, spune că este lucrarea de desăvârșire și eliminare. Unii oameni nu au fost pe deplin cuceriți, iar în cursul cuceririi lor, un grup de oameni va fi desăvârșit. Aceste două lucrări sunt săvârșite concomitent. Oamenii nu au plecat nici măcar într-o perioadă atât de îndelungată de lucrare, iar acest lucru arată că obiectivul cuceririi a fost atins – aceasta este o dovadă a faptului că au fost cuceriți. Rafinările nu sunt de dragul de a fi cuceriți, ci de a fi desăvârșiți. Fără rafinări, oamenii nu ar putea fi desăvârșiți. Așadar, rafinările sunt cu adevărat valoroase! Astăzi, un grup de oameni este desăvârșit și câștigat. Toate cele zece binecuvântări menționate anterior sunt destinate celor care au fost desăvârșiți. Aspectul schimbării formei pe pământ se adresează celor care au fost desăvârșiți. Cei care nu au fost desăvârșiți nu sunt calificați să moștenească făgăduințele lui Dumnezeu.


Doar prin experimentarea încercărilor dureroase poți cunoaște frumusețea lui Dumnezeu

Cât de mult Îl iubești pe Dumnezeu astăzi? Și cât de mult știi din tot ceea ce Dumnezeu a făcut asupra ta? Acestea sunt lecțiile pe care ar trebui să le înveți. Când Dumnezeu ajunge pe pământ, tot ceea ce El a făcut asupra omului și i-a permis omului să vadă este astfel încât omul să-L iubească și să-L cunoască cu adevărat. Faptul că omul e capabil să sufere pentru Dumnezeu și a reușit să ajungă atât de departe este, pe de-o parte, datorită iubirii lui Dumnezeu și, pe de altă parte, datorită mântuirii lui Dumnezeu; chiar mai mult, este datorită judecății și lucrării de mustrare pe care Dumnezeu le-a înfăptuit asupra omului. Dacă sunteți fără judecata, mustrarea și încercările lui Dumnezeu și dacă Dumnezeu nu v-a făcut să suferiți, atunci, cu toată sinceritatea, nu-L veți iubi cu adevărat pe Dumnezeu. Cu cât este mai mare lucrarea lui Dumnezeu asupra omului, cu atât este mai mare suferința omului, cu atât mai mult demonstrează cât de semnificativă este lucrarea lui Dumnezeu și cu atât mai mult inima omului este capabilă să-L iubească cu adevărat pe Dumnezeu. Cum este însușită lecția de a-L iubi pe Dumnezeu? Fără greutăți și rafinare, fără încercări dureroase – și dacă, în plus, tot ceea ce Dumnezeu i-a dăruit omului ar fi har, bunătate iubitoare și milă – ai fi tu capabil să atingi punctul în care Îl iubești cu adevărat pe Dumnezeu? Pe de o parte, în timpul încercărilor de la Dumnezeu, omul ajunge să-și cunoască lipsurile și să vadă că este neînsemnat, vrednic de dispreț și josnic, că nu are nimic și nu este nimic; pe de altă parte, în timpul încercărilor, Dumnezeu pregătește unele medii pentru om, astfel încât, în cadrul acestora, omul să fie mai capabil să experimenteze frumusețea lui Dumnezeu. Deși durerea este mare și, uneori, insurmontabilă – ajungând chiar la nivelul unei dureri zdrobitoare – după ce a experimentat-o, omul vede cât de încântătoare este lucrarea lui Dumnezeu asupra lui și numai pe această fundație se naște în om iubirea adevărată pentru Dumnezeu. Astăzi omul vede că, doar cu harul, cu bunătatea iubitoare și cu mila lui Dumnezeu, el este incapabil să se cunoască cu adevărat pe sine însuși și este cu atât mai puțin capabil să cunoască substanța omului, și că doar prin judecata și, deopotrivă, rafinarea lui Dumnezeu și în timpul procesului de rafinare în sine, omul poate să-și cunoască lipsurile și să știe că nu are nimic. Astfel, dragostea omului față de Dumnezeu este construită pe fundația rafinării și judecății de către Dumnezeu. Dacă doar te bucuri de harul lui Dumnezeu, având o viață de familie liniștită sau binecuvântări materiale, asta nu înseamnă că L-ai câștigat pe Dumnezeu, nici nu înseamnă că ai avut succes în credința ta în Dumnezeu. Dumnezeu a desfășurat deja o fază a lucrării harului în trup și a revărsat, într-adevăr, binecuvântări materiale asupra omului, dar omul nu poate fi desăvârșit numai cu har, bunătate iubitoare și milă. În experiențele sale, omul gustă o parte din dragostea lui Dumnezeu și vede bunătatea iubitoare și mila lui Dumnezeu, însă, după ce a experimentat pentru o perioadă, el vede că harul lui Dumnezeu și bunătatea iubitoare și mila Lui sunt incapabile de a-l desăvârși pe om, incapabile de a expune ceea ce e corupt în om și incapabile de a-l scăpa pe om de firea sa coruptă sau de a-i desăvârși dragostea și credința. Lucrarea harului lui Dumnezeu a fost lucrarea unei perioade, iar omul nu se poate baza pe faptul de a se bucura de harul lui Dumnezeu pentru a-L cunoaște pe Dumnezeu.

Prin ce mijloace este împlinită desăvârșirea omului de către Dumnezeu? Este îndeplinită prin intermediul firii drepte a lui Dumnezeu. Firea Lui constă în primul rând în dreptate, mânie, măreție, judecată și blestem, iar El îl desăvârșește pe om în primul rând prin intermediul judecății Sale. Unii oameni nu înțeleg și întreabă de ce Dumnezeu este capabil să desăvârșească omul doar prin judecată și blestem. Ei spun: „Dacă Dumnezeu l-ar blestema pe om, oare omul nu ar muri? Dacă Dumnezeu l-ar judeca pe om, oare nu ar fi omul condamnat? Atunci cum mai poate el să fie desăvârșit?” Astfel sunt cuvintele oamenilor care nu cunosc lucrarea lui Dumnezeu. Ceea ce blestemă Dumnezeu este răzvrătirea omului, iar ceea ce El judecă sunt păcatele omului. Deși vorbește cu asprime și fără a cruța deloc sentimentele omului și expune tot ce este în om, expunând prin câteva cuvinte severe ceea ce este substanțial în om, printr-o astfel de judecată, El dă omului o cunoaștere profundă a substanței trupului și, astfel, omul se supune înaintea lui Dumnezeu. Trupul omului este al păcatului și al Satanei, este răzvrătit și este obiectul mustrării lui Dumnezeu. Astfel, pentru a-i permite omului să se cunoască pe sine, cuvintele judecății lui Dumnezeu trebuie să ajungă la el și trebuie folosite tot felul de rafinări; doar atunci lucrarea lui Dumnezeu poate fi eficientă.

Din cuvintele rostite de Dumnezeu, se poate vedea că El a condamnat deja trupul omului. Nu sunt aceste cuvinte, atunci, cuvinte de blestemare? Cuvintele rostite de Dumnezeu expun adevărata față a omului și, printr-o astfel de expunere, el este judecat, iar când vede că este incapabil să satisfacă intențiile lui Dumnezeu, simte lăuntric mâhnire și remușcare, simte că este atât de îndatorat față de Dumnezeu și că nu se poate ridica la nivelul intențiilor Lui. Există momente când Duhul Sfânt te disciplinează din interior, iar această disciplinare vine de la judecata lui Dumnezeu; există momente când Dumnezeu îți face reproșuri și Își ascunde chipul de tine, când nu-ți acordă nicio atenție și nu lucrează asupra ta, mustrându-te fără o vorbă pentru a te rafina. Lucrarea lui Dumnezeu asupra omului este în primul rând pentru a dezvălui firea Sa dreaptă. Ce mărturie aduce omul în cele din urmă pentru Dumnezeu? Omul aduce mărturia că Dumnezeu este Dumnezeul drept, că firea Lui este dreptate, mânie, mustrare și judecată; omul aduce mărturie pentru firea dreaptă a lui Dumnezeu. Dumnezeu Își folosește judecata pentru a-l desăvârși pe om, El l-a iubit pe om și l-a mântuit – dar cât de multe există în dragostea Lui? Există judecată, măreție, mânie și blestem. Deși Dumnezeu a blestemat omul în trecut, El nu l-a aruncat complet în Adânc, ci a folosit acel mijloc pentru a rafina credința omului; El nu l-a pus pe om într-o situație fără ieșire, ci a acționat pentru a-l desăvârși. Substanța trupului este aceea care este a Satanei – Dumnezeu a spus asta foarte corect – dar faptele îndeplinite de Dumnezeu nu sunt înfăptuite conform cuvintelor Sale. El te blestemă pentru ca tu să poți să-L iubești și să poți cunoaște substanța trupului; El te mustră pentru ca tu să poți fi trezit, pentru a-ți permite să cunoști lipsurile din tine și să cunoști starea de ticăloșie și de nevrednicie a omului. Astfel, blestemele lui Dumnezeu, judecata Lui și măreția și mânia Lui – toate sunt pentru a-l desăvârși pe om. Tot ceea ce face Dumnezeu astăzi și firea dreaptă pe care El o dezvăluie lucrând asupra voastră – totul este pentru a-l desăvârși pe om. Aceasta este dragostea lui Dumnezeu.

În noțiunile tradiționale ale omului, el crede că dragostea lui Dumnezeu este harul, mila și compasiunea Lui față de slăbiciunea omului. Deși aceste lucruri sunt și ele dragostea lui Dumnezeu, sunt prea unilaterale și nu sunt mijloacele principale prin care Dumnezeu desăvârșește omul. Unii oameni încep să creadă în Dumnezeu din cauza bolii. Această boală este harul lui Dumnezeu pentru tine; fără ea, nu ai crede în Dumnezeu și, dacă nu ai fi crezut în Dumnezeu, atunci nu ai fi ajuns atât de departe – și, astfel, chiar acest har este dragostea lui Dumnezeu. În timpul credinței în Isus, oamenii au făcut multe lucruri pe care Dumnezeu nu le-a considerat plăcute, pentru că ei nu înțelegeau adevărul, totuși Dumnezeu are milă și bunătate iubitoare și l-a adus pe om până în acest punct și, cu toate că omul nu înțelege nimic, Dumnezeu tot îi permite să-L urmeze și, mai mult, El l-a condus pe om până astăzi. Nu este aceasta dragostea lui Dumnezeu? Ceea ce se manifestă în firea lui Dumnezeu este dragostea lui Dumnezeu – asta e absolut corect! Când clădirea bisericii a ajuns la apogeu, Dumnezeu a făcut pasul lucrării prestatorilor de servicii și l-a aruncat pe om în Adânc. Cuvintele din vremea prestatorilor de servicii au fost toate blesteme: blestemele trupului tău, blestemele firii tale corupte satanice și blestemele lucrurilor referitoare la tine care nu satisfac intențiile lui Dumnezeu. Ceea ce a exprimat Dumnezeu în acea etapă a lucrării Sale a fost măreție și, la scurt timp după aceea, El a îndeplinit etapa lucrării de mustrare, după care a venit încercarea morții. Într-o asemenea lucrare, omul a văzut mânia, măreția, judecata și mustrarea lui Dumnezeu, dar el a văzut și harul lui Dumnezeu, bunătatea Sa iubitoare și mila Sa. Tot ceea ce a făcut Dumnezeu și firea pe care a manifestat-o El au reprezentat dragostea lui Dumnezeu pentru om, și tot ceea ce a făcut Dumnezeu a putut să satisfacă nevoile omului. El a făcut-o pentru a desăvârși omul și a-l aproviziona pe om în conformitate cu statura sa. Dacă Dumnezeu nu ar fi făcut asta, omul ar rămâne incapabil să vină înaintea lui Dumnezeu și nu ar avea nicio cale de a cunoaște adevăratul chip al lui Dumnezeu. De pe vremea când omul a început să creadă în Dumnezeu până astăzi, Dumnezeu l-a aprovizionat treptat pe om în conformitate cu statura lui, astfel încât, lăuntric, omul a ajuns treptat să-L cunoască. Doar ajungând până astăzi, omul realizează cât de minunată este judecata lui Dumnezeu. Pasul lucrării prestatorilor de servicii a fost prima manifestare a lucrării de blestemare de la momentul creației până astăzi. Dumnezeu l-a blestemat pe om să fie azvârlit în Adânc. Dacă Dumnezeu nu ar fi făcut asta, astăzi omul nu ar avea o adevărată cunoaștere a lui Dumnezeu; doar prin blestemul lui Dumnezeu omul a întâlnit oficial firea Lui. Omul a fost dezvăluit prin încercarea prestatorilor de servicii. El a văzut că îi lipsea loialitatea, că statura lui era prea mică, că era incapabil să satisfacă intențiile lui Dumnezeu și că doar declara prin cuvinte că trebuie să-L mulțumească pe Dumnezeu în orice moment. Deși Dumnezeu l-a blestemat pe om în pasul lucrării prestatorilor de servicii, privind acum în urmă, acel pas al lucrării lui Dumnezeu a fost minunat: a adus un important punct de cotitură pentru om și a provocat o mare schimbare în viața-fire pe care acesta o are. Înainte de vremea prestatorilor de servicii, omul nu a înțeles nimic despre urmărirea vieții, despre ce înseamnă să crezi în Dumnezeu sau despre înțelepciunea lucrării lui Dumnezeu, și nici nu a înțeles că Dumnezeu îl poate încerca pe om în lucrarea Sa. Din timpul prestatorilor de servicii până în ziua de astăzi, omul vede cât de nemaipomenită este lucrarea lui Dumnezeu, considerând-o de nepătruns, și vede că, folosindu-și creierul, el nu este în stare să-și imagineze cum lucrează Dumnezeu. Vede, de asemenea, cât de mică este statura lui și că prea mult în legătură cu el este răzvrătit. Când Dumnezeu l-a blestemat pe om, a fost pentru a obține un efect și nu i-a luat acestuia viața. Deși El l-a blestemat pe om, a făcut asta prin cuvinte; nimic nu s-a abătut, de fapt, asupra omului, căci ceea ce Dumnezeu a blestemat era răzvrătirea omului, iar astfel, și cuvintele blestemelor Lui erau rostite ca să-l desăvârșească pe om. Fie că Dumnezeu judecă omul, fie că îl blestemă, ambele îl desăvârșesc pe om: ambele sunt făcute pentru a desăvârși ceea ce este impur în om. Prin aceste mijloace, omul este rafinat, iar ceea ce lipsește în om este desăvârșit prin cuvintele și lucrarea Lui. Fiecare pas al lucrării lui Dumnezeu – fie că sunt cuvinte dure ori judecată sau mustrare – îl desăvârșește pe om și este absolut potrivit. Niciodată de-a lungul veacurilor și al generațiilor nu a făcut Dumnezeu o lucrare ca aceasta; astăzi, El lucrează asupra voastră și vă face să apreciați înțelepciunea Sa. Deși ați îndurat lăuntric o oarecare durere, inimile voastre se simt mereu statornice și împăcate; faptul că vă puteți bucura de această etapă a lucrării lui Dumnezeu este binecuvântarea voastră. Indiferent de ceea ce sunteți capabili să câștigați în viitor, vedeți că toată lucrarea lui Dumnezeu asupra voastră astăzi este iubire. Dacă omul nu experimentează judecata și rafinarea lui Dumnezeu, făcând mereu lucrurile doar de ochii lumii și manifestând o fervoare exterioară, în timp ce firea sa nu se schimbă niciodată, se consideră oare că a fost câștigat de Dumnezeu? Astăzi, deși există încă multă trufie înlăuntrul omului, firea omului este mult mai stabilă decât înainte. Emondarea ta de către Dumnezeu este făcută pentru a te mântui și, deși s-ar putea să simți o oarecare durere la momentul respectiv, când va veni ziua în care firea ta se va schimba, vei privi în urmă și vei vedea cât de înțeleaptă este lucrarea lui Dumnezeu, iar în acel moment vei putea să înțelegi cu adevărat intenția lui Dumnezeu. Astăzi, există unii oameni care spun că înțeleg intenția lui Dumnezeu, dar acest lucru nu este prea realist. Ei spun falsități. Asta pentru că, în prezent, ei încă nu au ajuns să-și dea seama dacă intenția lui Dumnezeu este de a-l mântui pe om sau de a-l blestema. Poate că nu poți vedea asta clar acum, dar când va veni momentul în care vei vedea că a sosit ziua în care Dumnezeu dobândește slavă și vei vedea cât de plin de sens este să-L iubești pe Dumnezeu – deoarece îți permite să cunoști viața umană și îi permite trupului tău să trăiască în lumea iubirii de Dumnezeu, spiritul tău găsind eliberare, viața ta fiind plină de bucurie, iar tu apropiindu-te mereu de Dumnezeu și privind spre El – atunci vei cunoaște cu adevărat valoarea imensă a lucrării pe care o face Dumnezeu acum.

Astăzi, majoritatea oamenilor nu au această cunoaștere. Ei cred că suferința este fără valoare și că lumea îi respinge, viața lor de familie este tulburată, Dumnezeu nu este mulțumit de ei, iar perspectivele lor sunt sumbre. Unii oameni chiar își doresc să moară când suferă într-o anumită măsură. Aceasta nu este dragoste adevărată pentru Dumnezeu; astfel de oameni sunt lași, nu au perseverență, nu au coloană vertebrală și sunt incompetenți! Dumnezeu este nerăbdător ca omul să-L iubească, dar cu cât omul Îl iubește mai mult, cu atât este mai mare suferința omului și, cu cât omul Îl iubește mai mult, cu atât sunt mai mari încercările omului. Dacă Îl iubești, atunci tot felul de suferințe se vor abate asupra ta – iar dacă nu, atunci poate că totul va merge ca pe roate pentru tine și totul va fi pașnic în jurul tău. Când Îl iubești pe Dumnezeu, vei simți întotdeauna că multe lucruri din jurul tău sunt insurmontabile. Și pentru că statura ta este prea mică, vei fi rafinat și vei fi incapabil de a-L mulțumi pe Dumnezeu – vei simți întotdeauna că intențiile lui Dumnezeu sunt prea înalte, că sunt de neatins de către om. Din cauza tuturor acestor lucruri, vei fi rafinat – pentru că există multă slăbiciune în tine și pentru că ești, în multe privințe, incapabil de a satisface intențiile lui Dumnezeu, vei fi rafinat în interior. Totuși, trebuie să vedeți clar că purificarea este realizată doar prin rafinare. Astfel, în timpul acestor zile de pe urmă, voi trebuie să aduceți mărturie pentru Dumnezeu. Indiferent cât de mare este suferința voastră, ar trebui să mergeți chiar până la capăt și, chiar și la ultima suflare, tot trebuie să fiți loiali lui Dumnezeu și să vă lăsați la mila orchestrării lui Dumnezeu; numai asta înseamnă a-L iubi cu adevărat pe Dumnezeu și doar aceasta e mărturia puternică și răsunătoare. Când ești ispitit de Satana, ar trebui să spui: „Inima mea Îi aparține lui Dumnezeu, iar Dumnezeu m-a câștigat deja. Nu te pot mulțumi pe tine – trebuie să-L mulțumesc pe Dumnezeu în mod corespunzător.” Cu cât Îl mulțumești mai mult pe Dumnezeu, cu atât mai mult te va binecuvânta Dumnezeu și cu atât mai mare va deveni imboldul tău de a-L iubi pe Dumnezeu; vei avea, de asemenea, credință și hotărâre și vei simți că o viață petrecută iubindu-L pe Dumnezeu este cea mai valoroasă și mai plină de sens viață. Se poate spune că, de îndată ce Îl iubești pe Dumnezeu, vei fi lipsit de mâhnire. Deși există momente în care trupul tău este slab și ai multe dificultăți reale, dacă în aceste momente te bazezi cu adevărat pe Dumnezeu, vei fi mângâiat și te vei simți în largul tău și sprijinit în spiritul tău. În acest fel, vei fi capabil să depășești multe situații și nu te vei plânge de Dumnezeu din cauza suferinței pe care o înduri. În schimb, vei dori să cânți imnuri, să dansezi și să te rogi, să participi la adunări și să ai părtășie și să te gândești la Dumnezeu, și vei simți că toate persoanele, evenimentele și lucrurile din jurul tău pe care le-a rânduit Dumnezeu sunt potrivite. Dacă nu Îl iubești pe Dumnezeu, tot ceea ce privești nu va fi pe placul tău și nimic nu va fi plăcut ochilor tăi; nu vei avea nicio eliberare și vei fi înăbușit în spiritul tău și vei nutri mereu plângeri la adresa lui Dumnezeu și vei simți mereu că suferința pe care o înduri este prea mare și că ai fost nedreptățit prea mult. Dacă nu urmărești de dragul fericirii, ci pentru a-L mulțumi pe Dumnezeu și a nu fi acuzat de Satana, atunci o astfel de urmărire îți va da un mare imbold de a-L iubi pe Dumnezeu. Când ești capabil să practici tot ceea ce este rostit de Dumnezeu și tot ceea ce faci poate să-L mulțumească pe Dumnezeu, aceasta se numește a deține realitatea. A urmări să-L mulțumești pe Dumnezeu înseamnă a-ți folosi inima iubitoare de Dumnezeu pentru a pune cuvintele Sale în practică. Indiferent când, ai mereu o inimă iubitoare de Dumnezeu în tine, chiar și atunci când alții sunt fără putere, și tânjești după Dumnezeu și te gândești la El din adâncul sufletului. Aceasta este statura reală. Cât de mare este statura ta depinde de cât de mare e inima ta iubitoare de Dumnezeu, de faptul dacă ești capabil să rămâi ferm când ești încercat, dacă ești slab când o anumită împrejurare vine asupra ta și dacă poți să rămâi pe poziție când frații și surorile tale te resping; sosirea faptelor va arăta cum anume este inima ta iubitoare de Dumnezeu. Dintr-o mare parte a lucrării lui Dumnezeu se poate vedea că Dumnezeu îl iubește într-adevăr pe om atât de mult. Doar că ochii spirituali ai omului încă trebuie să fie deschiși complet, iar el nu e capabil să vadă clar mult din lucrarea lui Dumnezeu și din intențiile Lui, nici multele lucruri despre Dumnezeu care sunt încântătoare; omul are prea puțină iubire adevărată pentru Dumnezeu. Ai crezut în Dumnezeu tot acest timp, iar astăzi Dumnezeu a retezat toate mijloacele de scăpare. Sincer vorbind, nu ai de ales decât să o iei pe calea cea dreaptă, iar judecata aspră și mântuirea imensă de către Dumnezeu sunt cele care te conduc pe această cale dreaptă. Doar după ce experimentează greutăți și rafinare, omul știe că Dumnezeu este încântător. După ce a experimentat până astăzi, se poate spune că omul a ajuns să cunoască o parte din frumusețea lui Dumnezeu, dar încă nu e suficient, pentru că omul este atât de deficitar. El trebuie să experimenteze mai mult din lucrarea extraordinară a lui Dumnezeu și mai mult din rafinarea anevoioasă pregătită de Dumnezeu pentru el. Doar atunci poate fi schimbată viața-fire a omului.


Numai iubirea față de Dumnezeu este credința adevărată în Dumnezeu

Astăzi, pe măsură ce căutați să-L iubiți și să Îl cunoașteți pe Dumnezeu, într-o privință trebuie să îndurați greutăți și rafinare, iar într-o alta, să plătiți un preț. Nicio lecție nu este mai profundă decât lecția de a-L iubi pe Dumnezeu și se poate spune că lecția pe care oamenii o învață de-a lungul unei vieți de credință este să-L iubească pe Dumnezeu. Ceea ce înseamnă că, dacă tu crezi în Dumnezeu, trebuie să-L iubești pe Dumnezeu. Dacă doar crezi în Dumnezeu, dar nu-L iubești și nu ai dobândit cunoașterea de Dumnezeu și nu L-ai iubit niciodată pe Dumnezeu cu o iubire adevărată care vine din inima ta, atunci credința ta în Dumnezeu este inutilă; dacă, în credința ta în Dumnezeu, nu-L iubești pe Dumnezeu, atunci trăiești în zadar și întreaga ta viață este cea mai josnică dintre toate viețile. Dacă, de-a lungul întregii tale vieți, nu L-ai iubit sau nu L-ai mulțumit niciodată pe Dumnezeu, atunci ce rost are să trăiești? Și care este rostul credinței tale în Dumnezeu? Nu este asta o risipă de efort? Cu alte cuvinte, dacă oamenii vor să creadă în Dumnezeu și să-L iubească pe Dumnezeu, atunci ei trebuie să plătească un preț. În loc să caute să acționeze într-un anumit mod la exterior, ar trebui să caute o înțelegere adevărată în adâncul inimii lor. Dacă poți să cânți și să dansezi plin de energie, dar ești incapabil de a pune în practică adevărul, se poate spune că-L iubești pe Dumnezeu? A-L iubi pe Dumnezeu necesită căutarea intențiilor lui Dumnezeu în toate lucrurile, și să cercetezi profund, înlăuntrul tău, atunci când ți se întâmplă ceva, încercând să pricepi intențiile lui Dumnezeu și să vezi care sunt ele în aceste chestiuni, ce îți cere Dumnezeu să realizezi și cum ar trebui să ții cont de intențiile Lui. De exemplu: se întâmplă ceva ce necesită să suferi, moment în care ar trebui să înțelegi care este intenția lui Dumnezeu și cum să fii atent la intenția Sa. Nu trebuie să-ți împlinești dorințele: mai întâi, renunță la tine însuți. Nimic nu este mai josnic decât trupul. Trebuie să cauți să-L mulțumești pe Dumnezeu și trebuie să îți îndeplinești datoria. Cu astfel de gânduri, Dumnezeu te va lumina în mod deosebit în privința acestei chestiuni, iar inima ta va găsi și ea mângâiere. Fie că e un lucru mare sau mic, când ți se întâmplă ceva, trebuie mai întâi să renunți la tine însuți și să consideri trupul ca fiind cel mai de jos dintre toate lucrurile. Cu cât mulțumești mai mult trupul, cu atât își ia mai multe libertăți; dacă-l mulțumești de data aceasta, data viitoare va cere mai mult. Pe măsură ce acest lucru va continua, vei ajunge să iubești trupul și mai mult. Trupul are mereu dorințe extravagante; întotdeauna îți cere să-l satisfaci și să-l mulțumești lăuntric, fie că e vorba despre lucrurile pe care le mănânci, pe care le porți, fie de faptul că îți pierzi cumpătul sau te dedai propriilor slăbiciuni și leneviei… Cu cât mulțumești mai mult trupul, cu atât mai mult cresc dorințele lui și cu atât mai nestăpânit devine, până când ajunge în punctul în care trupul tău găzduiește noțiuni și mai profunde și se răzvrătește împotriva lui Dumnezeu și se preamărește și se îndoiește de lucrarea lui Dumnezeu. Cu cât mulțumești mai mult trupul, cu atât sunt mai mari slăbiciunile acestuia; vei simți întotdeauna că nimeni nu îți ia în considerare slăbiciunile, vei crede mereu că Dumnezeu a mers prea departe și vei spune: „Cum poate Dumnezeu să fie așa de aspru? De ce nu le dă oamenilor o pauză?” Când oamenii satisfac trupul și îl prețuiesc prea mult, atunci se ruinează. Dacă Îl iubești cu adevărat pe Dumnezeu și nu mulțumești trupul, atunci vei vedea că tot ceea ce face Dumnezeu este atât de potrivit și de bun și că blestemul Lui asupra răzvrătirii tale și judecata Lui asupra nedreptății tale sunt justificate. Vor fi momente când Dumnezeu te va certa și te va disciplina și va crea un mediu care te va căli, forțându-te să vii înaintea Lui – și vei simți întotdeauna că ceea ce face Dumnezeu este minunat. Astfel, vei simți ca și cum nu ar fi prea multă durere și că Dumnezeu este atât de încântător. Dacă te complaci în slăbiciunile trupului și spui că Dumnezeu merge prea departe, atunci vei simți că suferi mereu și că ești mereu mâhnit și vei fi nelămurit în legătură cu toată lucrarea lui Dumnezeu, de parcă Dumnezeu nu ar avea deloc înțelegere față de slăbiciunea omului și nu ar cunoaște dificultățile omului. Și, astfel, te vei simți mereu amărât și singur, ca și cum ai fi suferit o mare nedreptate, iar în acest moment vei începe să te plângi. Cu cât te complaci mai mult în slăbiciunile trupului în acest fel, cu atât mai mult vei simți că Dumnezeu merge prea departe, până când situația se va înrăutăți într-atât încât vei nega lucrarea lui Dumnezeu și vei începe să te opui lui Dumnezeu și să devii plin de răzvrătire. Astfel, trebuie să te răzvrătești împotriva trupului și să nu te complaci în el: „Soțul meu (soția mea), copiii, viitorul, căsătoria, familia – nimic din toate acestea nu contează! În inima mea este numai Dumnezeu și trebuie să-mi dau toată silința pentru a-L mulțumi pe Dumnezeu, și nu trupul.” Trebuie să ai această hotărâre. Dacă ești întotdeauna stăpânit de o astfel de hotărâre, atunci când vei pune adevărul în practică și vei renunța la tine, vei putea face acest lucru cu puțin efort. Se spune că era odată un fermier care a văzut un șarpe care era înțepenit de frig pe drum. Fermierul l-a luat și l-a ținut la pieptul său, iar după ce șarpele și-a revenit, l-a mușcat mortal pe fermier. Trupul omului este ca șarpele: substanța trupului e să facă rău vieții omului. Atunci când trupul tău face tot ce vrea, viața ta este pierdută. Trupul este al Satanei. Mereu adăpostește dorințe extravagante; întotdeauna se gândește la sine și își dorește mereu confort și vrea să se complacă în tihnă, fără anxietate sau vreun sentiment de urgență, desfătându-se în trândăvie. Dacă-l satisfaci până la un anumit punct, în cele din urmă, te va devora. Cu alte cuvinte, dacă îl satisfaci de data aceasta, data viitoare îți va cere să-l satisfaci din nou. Acesta are întotdeauna dorințe extravagante și noi cerințe și profită de faptul că îi faci pe plac trupului pentru a te face să-l prețuiești și mai mult și să trăiești în confortul acestuia – și, dacă nu vei putea să-l biruiești niciodată, în cele din urmă, te vei distruge. Dacă poți să câștigi viață înaintea lui Dumnezeu și care va fi finalul tău sunt lucruri care depind de modul în care practici răzvrătirea împotriva trupului. Dumnezeu te-a mântuit și te-a ales și te-a predestinat, dar dacă astăzi nu ești dispus să-L mulțumești, nu ești dispus să pui adevărul în practică și nu ești dispus să te răzvrătești împotriva propriului trup cu o inimă cu adevărat iubitoare de Dumnezeu, în cele din urmă te vei ruina și vei îndura astfel o suferință extremă. Dacă mereu îi faci pe plac trupului, Satana te va înghiți treptat, lăsându-te fără viață sau fără atingerea Duhului, până când va veni ziua când în tine nu va fi decât întuneric. Când vei trăi în întuneric, vei fi fost luat captiv de Satana, nu Îl vei mai avea pe Dumnezeu în inima ta, iar în acel moment Îi vei nega existența și Îl vei părăsi. Astfel, dacă oamenii doresc să-L iubească pe Dumnezeu, trebuie să plătească prețul durerii și să sufere. Nu este nevoie de fervoare exterioară și de greutăți, cum ar fi să citească mai mult sau să alerge de colo până colo mai mult; în schimb, ar trebui să renunțe la lucrurile din interiorul lor: gândurile extravagante, interesele personale și propriile planuri, noțiuni și intenții. Aceasta este intenția lui Dumnezeu.

Felul în care Dumnezeu emondează firea externă a oamenilor este, de asemenea, o parte a lucrării Sale, emondarea, de exemplu, a umanității externe, anormale a oamenilor, a stilului lor de viață și a obiceiurilor, a căilor și a tradițiilor lor, precum și a practicilor lor externe și a fervorii lor. Dar când El cere ca oamenii să pună adevărul în practică și să-și schimbe firile, cele pe care le emondează în primul rând sunt intențiile și noțiunile din sinea lor. A emonda numai firea ta exterioară nu este greu; este ca și cum ți s-ar cere să nu mănânci ceea ce îți place, ceea ce e ușor. Cu toate acestea, când vine vorba de noțiunile din interiorul tău, nu este ușor să renunți la ele. Este nevoie ca oamenii să se răzvrătească împotriva trupului, să plătească un preț și să sufere înaintea lui Dumnezeu. Acest lucru este valabil mai ales în cazul intențiilor oamenilor. De când oamenii au început să creadă în Dumnezeu, ei au nutrit multe intenții incorecte. Când nu pui adevărul în practică, simți că toate intențiile tale sunt corecte, dar când ți se va întâmpla ceva, vei vedea că există multe intenții incorecte în sinea ta. Astfel, când Dumnezeu îi desăvârșește pe oameni, El îi determină să înțeleagă că în ei există multe noțiuni care le obstrucționează cunoașterea lui Dumnezeu. Când recunoști că intențiile tale sunt greșite, dacă ești capabil să eviți să practici conform noțiunilor și intențiilor tale și dacă ești capabil să aduci mărturie pentru Dumnezeu și să rămâi ferm pe poziția ta în tot ceea ce ți se întâmplă, acest lucru dovedește că te-ai răzvrătit împotriva trupului. Când te răzvrătești împotriva trupului, atunci, inevitabil, se va da o luptă în interiorul tău. Satana va încerca să te facă să îl urmezi, va încerca să te facă să urmezi noțiunile trupului și să protejezi interesele trupului – dar cuvintele lui Dumnezeu te vor lumina și ilumina lăuntric și, în acest moment, va depinde de tine dacă Îl urmezi pe Dumnezeu sau pe Satana. Când Dumnezeu le cere oamenilor să pună adevărul în practică, este în primul rând pentru a emonda lucrurile din sinea lor și pentru a le emonda gândurile și noțiunile care nu sunt în concordanță cu intențiile lui Dumnezeu – Duhul Sfânt îi atinge în inima lor și îi luminează și iluminează. Astfel, în spatele a tot ceea ce se întâmplă se dă o luptă: de fiecare dată când oamenii pun în practică adevărul sau practică dragostea pentru Dumnezeu, există o mare luptă și, deși totul poate părea în regulă cu trupul lor, de fapt, în adâncul inimii lor, se duce o luptă pe viață și pe moarte – și numai după această bătălie intensă, după foarte multă reflecție, se poate decide victoria sau înfrângerea. Nu știe nimeni dacă să plângă sau să râdă. Deoarece multe dintre intențiile interne ale oamenilor sunt greșite sau pentru că o mare parte din lucrarea lui Dumnezeu nu se aliniază la noțiunile lor, când oamenii pun adevărul în practică, în culise se dă o mare luptă. După ce acest adevăr va fi fost pus în practică, în spatele scenei, oamenii vor fi vărsat nenumărate lacrimi de tristețe înainte de a se hotărî, în cele din urmă, să-L mulțumească pe Dumnezeu. Din cauza acestei bătălii îndură oamenii suferință și rafinare; aceasta este suferința adevărată. Când bătălia va veni asupra ta, dacă vei fi în stare să stai cu adevărat de partea lui Dumnezeu, vei putea să-L mulțumești pe Dumnezeu. În timpul practicării adevărului, este inevitabil ca o persoană să sufere lăuntric; dacă, atunci când pun adevărul în practică, totul în oameni ar fi corect, atunci nu ar avea nevoie să fie desăvârșiți de Dumnezeu și nu ar mai fi nicio bătălie, iar ei nu ar mai suferi. Din cauza faptului că în oameni există multe lucruri care nu sunt potrivite pentru a fi folosite de Dumnezeu și pentru că există multă fire răzvrătită a trupului, ei trebuie să învețe mai temeinic lecția de răzvrătire împotriva trupului. Aceasta este ceea ce Dumnezeu numește suferința pe care i-a cerut omului să o îndure cu El. Când întâmpini dificultăți, grăbește-te și roagă-te lui Dumnezeu: „Dumnezeule! Doresc să Te mulțumesc, doresc să îndur suferința finală pentru a-Ți mulțumi inima și, indiferent cât de mari sunt obstacolele pe care le întâlnesc, tot trebuie să Te mulțumesc. Chiar dacă trebuie să renunț la viața mea, trebuie să Te mulțumesc!” Cu această hotărâre, când te vei ruga astfel, vei fi capabil să rămâi ferm în mărturia ta. De fiecare dată când pun adevărul în practică, de fiecare dată când se supun rafinării, de fiecare dată când sunt încercați și de fiecare dată când lucrarea lui Dumnezeu vine asupra lor, oamenii trebuie să îndure o durere extremă. Toate acestea sunt un test pentru oameni, așa că în toți este o bătălie. Acesta este prețul real pe care îl plătesc. A citi mai mult din cuvintele lui Dumnezeu și a alerga de colo până colo mai mult este tot un fel de preț. Este ceea ce trebuie să facă oamenii, este datoria lor și responsabilitatea pe care ar trebui să o îndeplinească, dar oamenii trebuie să renunțe la acele aspecte din interiorul lor care trebuie să fie puse deoparte. Dacă nu faci asta, atunci, indiferent de intensitatea suferinței tale exterioare și indiferent cât de mult vei alerga de colo până colo, totul va fi în zadar! Ceea ce înseamnă că numai schimbările din tine pot determina dacă suferința ta exterioară are vreo valoare. Când firea ta interioară s-a schimbat și ai pus în practică adevărul, atunci toată suferința ta exterioară va obține aprobarea lui Dumnezeu; dacă nu există nicio schimbare în firea ta interioară, atunci indiferent cât de mare este suferința pe care o înduri sau cât de mult alergi de colo până colo în exterior, nu va exista nicio aprobare din partea lui Dumnezeu – iar suferința care nu este confirmată de Dumnezeu este în zadar. Astfel, dacă prețul pe care l-ai plătit este aprobat de Dumnezeu sau nu este determinat de faptul dacă a existat sau nu o schimbare în tine și dacă ai pus sau nu adevărul în practică și te-ai răzvrătit sau nu împotriva propriilor intenții și noțiuni pentru a obține satisfacerea intențiilor lui Dumnezeu, cunoașterea lui Dumnezeu și loialitatea față de Dumnezeu. Indiferent cât de mult alergi de colo până colo, dacă nu ai știut niciodată să te răzvrătești împotriva propriilor intenții, ci doar să urmărești fapte exterioare și zel exterior, și nu ai acordat niciodată atenție vieții tale, atunci suferința ta va fi fost în zadar. Dacă într-un anumit mediu ai ceva ce vrei să spui, dar în sinea ta simți că nu este corect să o faci, că a spune lucrul acela nu îi edifică pe frații și pe surorile tale și că îi poate răni, atunci nu vei spune acel lucru, preferând să suferi lăuntric, căci aceste cuvinte nu sunt capabile să satisfacă intențiile lui Dumnezeu. În acest moment, se va da o luptă în sinea ta, dar vei fi dispus să suporți durerea și să renunți la ceea ce iubești. Vei fi dispus să înduri această suferință pentru a-L mulțumi pe Dumnezeu și, deși vei suferi de durere în interior, nu te vei lăsa pradă trupului, și inima lui Dumnezeu va fi mulțumită și tu, de asemenea, vei fi mângâiat în sinea ta. Asta înseamnă să plătești cu adevărat un preț și este prețul dorit de Dumnezeu. Dacă faci acest lucru, Dumnezeu te va binecuvânta cu siguranță; dacă nu poți realiza acest lucru, atunci indiferent de cât de mult înțelegi sau de cât de bine vorbești, totul va fi în zadar! Dacă, pe calea spre a-L iubi pe Dumnezeu, vei fi în stare să rămâi de partea lui Dumnezeu atunci când El Se va lupta cu Satana și nu te vei întoarce la Satana, atunci vei fi ajuns să-L iubești pe Dumnezeu și vei fi rămas ferm în mărturia ta.

Fiecare etapă a lucrării pe care Dumnezeu o face asupra oamenilor pare, la exterior, să fie o interacțiune între oameni, ca și cum ar fi rezultat din rânduieli umane sau tulburări provocate de oameni. Însă în spatele fiecărei etape a lucrării și al tuturor lucrurilor care se întâmplă se află un pariu făcut de Satana în fața lui Dumnezeu, iar acestea le cer oamenilor să rămână fermi în mărturia lor pentru Dumnezeu. Luați-l pe Iov ca exemplu, când a fost încercat: în culise, Satana făcea un pariu cu Dumnezeu, iar ceea ce a avut Iov de înfruntat au fost acțiunile și tulburările provocate de oameni. În spatele fiecărei etape a lucrării pe care Dumnezeu o face asupra voastră se află pariul Satanei cu Dumnezeu – în spatele ei se ascunde o luptă. De exemplu, dacă ai idei preconcepute față de frații și surorile tale, vei avea cuvinte pe care vei vrea să le spui – cuvinte care simți că Îi displac lui Dumnezeu – dar, dacă nu le spui, vei simți un disconfort interior și, în acest moment, va începe să se dea o luptă în tine: „Să vorbesc sau nu?” Aceasta este lupta. Astfel, în toate lucrurile pe care le întâlnești se dă o luptă. Când există o luptă înăuntrul tău, Dumnezeu lucrează asupra ta prin cooperarea ta concretă și prin suferința ta reală și, în cele din urmă, vei fi în stare, înlăuntrul tău, să renunți la problemă, iar furia ta se va stinge în mod natural. Acesta este, de asemenea, rezultatul cooperării tale cu Dumnezeu. Tot ceea ce fac oamenii cere o anumită parte din sângele inimii lor. Fără suferință reală, ei nu Îl pot mulțumi pe Dumnezeu; nici măcar nu sunt aproape de a-L mulțumi pe Dumnezeu și spun doar sloganuri goale! Oare pot aceste sloganuri goale să-L mulțumească pe Dumnezeu? Când Dumnezeu și Satana se luptă pe tărâmul spiritual, cum ar trebui să-L mulțumești pe Dumnezeu și cum ar trebui să rămâi ferm în mărturia ta pentru El? Ar trebui să știi că tot ceea ce ți se întâmplă este o mare încercare și vremea când Dumnezeu are nevoie de tine ca să aduci mărturie. Cu toate că ar putea să pară nesemnificative din afară, când aceste lucruri se întâmplă, ele arată dacă Îl iubești sau nu pe Dumnezeu. Dacă Îl iubești, vei fi capabil să rămâi ferm în mărturia ta pentru El și, dacă nu ai practicat să-L iubești pe Dumnezeu, acest lucru arată că nu ești cineva care pune adevărul în practică, că nu ai adevăr și viață, că ești pleavă! În tot ceea ce li se întâmplă oamenilor, Dumnezeu are nevoie ca ei să rămână fermi în mărturia lor pentru El. Cu toate că nu ți se întâmplă nimic important în momentul de față și că nu aduci o mare mărturie, toate detaliile vieții tale de zi cu zi sunt legate de mărturia pentru Dumnezeu. Dacă poți câștiga admirația fraților și surorilor tale, a membrilor familiei tale și a tuturor celor din jurul tău; dacă, într-o zi, non-credincioșii vor veni și vor admira tot ceea ce faci și vor vedea că tot ceea ce face Dumnezeu este minunat, atunci aceasta va fi mărturia ta. Deși nu ai nicio perspicacitate, iar calibrul tău este slab, prin desăvârșirea ta de către Dumnezeu, ești capabil să-L mulțumești și să fii atent la intențiile Lui, arătându-le celorlalți ce mare lucrare a făcut asupra oamenilor de cel mai slab calibru. Când oamenii ajung să-L cunoască pe Dumnezeu și devin biruitori înaintea Satanei, în mare măsură loiali lui Dumnezeu, atunci niciunul nu are mai multă coloană vertebrală decât acest grup de oameni, iar aceasta este cea mai mare mărturie. Deși ești incapabil să faci o mare lucrare, ești capabil să-L mulțumești pe Dumnezeu. Alții nu pot să renunțe la noțiunile lor, dar tu poți; alții nu pot să aducă mărturie pentru Dumnezeu în timpul experiențelor lor concrete, dar tu îți poți folosi statura și acțiunile concrete pentru a răsplăti dragostea lui Dumnezeu și a aduce mărturie răsunătoare pentru El. Numai asta înseamnă, practic, să-L iubești pe Dumnezeu. Dacă ești incapabil de acest lucru, atunci nu aduci mărturie printre membrii familiei tale, printre frații și surorile tale sau în fața oamenilor din lume. Dacă nu poți aduce mărturie înaintea Satanei, Satana va râde de tine, te va trata ca pe o glumă, ca pe o jucărie, te va face adesea de râs și îți va tulbura mintea. Pe viitor, încercări mari pot veni asupra ta – dar astăzi, dacă Îl iubești pe Dumnezeu cu o inimă adevărată și dacă, indiferent cât de mari vor fi încercările viitoare, indiferent ce ți se întâmplă, ești capabil să rămâi ferm în mărturia ta și ești capabil să-L mulțumești pe Dumnezeu, atunci inima ta va fi mângâiată și nu-ți va fi frică, indiferent cât de mari vor fi încercările pe care le vei întâmpina în viitor. Nu puteți vedea ce se va întâmpla în viitor; nu puteți decât să-L mulțumiți pe Dumnezeu în situațiile actuale. Nu sunteți capabili să faceți nicio mare lucrare – ar trebui să vă concentrați să-L mulțumiți pe Dumnezeu prin experimentarea cuvintelor Lui în viața reală și ar trebui să aduceți mărturie puternică și răsunătoare și, astfel, să-l faceți de rușine pe Satana. Cu toate că trupul tău nu-și va fi găsit mulțumirea și va fi suferit, Îl vei fi mulțumit pe Dumnezeu și îl vei fi făcut de rușine pe Satana. Dacă practici întotdeauna în acest fel, Dumnezeu va deschide o cale înaintea ta. Când, într-o zi, va veni o încercare mare, alții vor cădea, dar tu vei fi în continuare în stare să rămâi ferm: datorită prețului pe care l-ai plătit, Dumnezeu te va proteja, astfel încât să poți rămâne ferm și să nu cazi. Dacă, de regulă, ești capabil să pui adevărul în practică și să-L mulțumești pe Dumnezeu cu o inimă sinceră și iubitoare de El, atunci Dumnezeu te va proteja cu siguranță pe durata încercărilor ce vor veni. Chiar dacă ești nesăbuit și de statură mică și calibru slab, Dumnezeu nu va fi părtinitor față de tine. Aceasta depinde de faptul dacă intențiile tale sunt corecte sau nu. Să presupunem că astăzi ești capabil să-L mulțumești pe Dumnezeu – fiind exigent chiar și în privința chestiunilor mici și detaliate și mulțumindu-L pe Dumnezeu în toate lucrurile – că ai o inimă sinceră și iubitoare de Dumnezeu, că îți dăruiești inima adevărată lui Dumnezeu și că, deși există unele lucruri pe care nu poți să le vezi clar, poți veni înaintea lui Dumnezeu pentru a-ți îndrepta intențiile și a căuta intențiile lui Dumnezeu, și faci totul pentru a-L mulțumi pe Dumnezeu. Și, deși frații și surorile tale te-ar putea respinge, inima ta Îl mulțumește pe Dumnezeu și nu râvnești la plăcerile trupului. Dacă vei practica întotdeauna în acest fel, vei fi protejat atunci când asupra ta vor veni mari încercări.

Ce stare lăuntrică a oamenilor vizează aceste încercări? Acestea sunt orientate spre firile răzvrătite din interiorul oamenilor, care îi împiedică să-L mulțumească pe Dumnezeu. Există multe impurități în oameni și multă ipocrizie, așa că Dumnezeu îi supune pe oameni încercărilor pentru a-i purifica. Dar dacă astăzi ești în stare să-L mulțumești pe Dumnezeu, atunci încercările viitoare vor fi o desăvârșire pentru tine. Dacă astăzi nu ești în stare să-L mulțumești pe Dumnezeu, atunci încercările viitoare te vor ispiti și, fără să-ți dai seama, vei cădea, iar în acel moment nu vei putea face nimic, pentru că nu vei fi în stare să ții pasul cu lucrarea lui Dumnezeu și nu vei fi înzestrat cu statură reală. Așadar, dacă dorești să fii capabil să rămâi ferm pe viitor, să-L mulțumești pe Dumnezeu mai bine și să-L urmezi până la sfârșit, astăzi trebuie să clădești o temelie solidă. Trebuie să-L mulțumești pe Dumnezeu punând adevărul în practică în toate lucrurile și să fii atent la intențiile Lui. Dacă practica ta va fi mereu aceasta, va exista o temelie în tine și Dumnezeu îți va insufla o inimă care Îl iubește și El îți va da credință. Într-o zi, când o încercare va veni cu adevărat asupra ta, s-ar putea să suferi o oarecare durere și să te simți întristat într-o anumită măsură și să pătimești o durere zdrobitoare, ca și cum ai fi murit – dar inima ta iubitoare de Dumnezeu nu se va schimba și va deveni chiar mai profundă. Acestea sunt binecuvântările lui Dumnezeu. Dacă ești în stare să accepți tot ceea ce Dumnezeu spune și face astăzi cu o inimă supusă, atunci cu siguranță vei fi binecuvântat de Dumnezeu și, astfel, vei fi cineva care Îi moștenește binecuvântările și promisiunile. Dacă astăzi nu practici, când într-o zi vor veni încercări asupra ta, vei fi lipsit de credință sau de o inimă iubitoare, iar în acel moment încercarea va deveni ispită; vei fi aruncat în mijlocul ispitei Satanei și nu vei avea nicio cale de scăpare. Astăzi, poate că ești capabil să rămâi ferm atunci când te confrunți cu o mică încercare, dar nu vei fi neapărat capabil să rămâi ferm atunci când, într-o zi, te vei confrunta cu o mare încercare. Unii oameni sunt foarte mulțumiți de ei înșiși și se gândesc că mai bine nu se poate. Dacă nu vei pătrunde mai în profunzime în acele momente și vei rămâne mulțumit de tine, atunci vei fi în pericol. Astăzi, când Dumnezeu nu face lucrarea unor încercări mai mari, pare că îți merge bine în toate privințele, dar când Dumnezeu te va pune la încercare, vei descoperi că îți lipsesc multe lucruri, căci statura ta este prea mică și ești incapabil să reziști la încercări mari. Dacă rămâi așa cum ești și te mulțumești să nu mai înaintezi, atunci, când încercările vor veni, vei cădea. Ar trebui să vă uitați adesea la cât de mică este statura voastră; numai în acest fel veți face progrese. Dacă doar în timpul încercărilor vezi că statura ta este atât de mică, că voința ta este atât de slabă, că prea puțin din tine este real și că nu ești potrivit pentru intențiile lui Dumnezeu – dacă îți dai seama de aceste lucruri abia în acel moment, atunci va fi prea târziu.

Dacă nu cunoști firea lui Dumnezeu, atunci vei cădea în mod inevitabil în timpul încercărilor, pentru că nu ești conștient de modul în care Dumnezeu îi desăvârșește pe oameni, de metodele prin care Dumnezeu îi desăvârșește, iar când încercările lui Dumnezeu vor veni asupra ta și acestea nu vor corespunde noțiunilor tale, nu vei fi capabil să rămâi ferm. Adevărata dragoste a lui Dumnezeu este întreaga Lui fire, iar atunci când întreaga Lui fire se manifestă în fața oamenilor, ce aduce acest lucru trupului lor? Când firea dreaptă a lui Dumnezeu se manifestă în fața oamenilor, trupul lor va suferi în mod inevitabil multă durere. Dacă nu suferi această durere, atunci nu poți fi desăvârșit de Dumnezeu și nici nu vei putea să-I dedici dragoste adevărată lui Dumnezeu. Dacă Dumnezeu te desăvârșește, El trebuie să Își manifeste întreaga Sa fire în fața ta. Din momentul creării până în ziua de astăzi, Dumnezeu nu Și-a manifestat niciodată întreaga fire în fața omului – dar, în zilele de pe urmă, El Își manifestă firea în fața acestui grup de oameni pe care i-a predestinat și i-a ales și, desăvârșindu-i pe oameni, El Își manifestă firea prin care face un grup de oameni complet. Aceasta este adevărata dragoste a lui Dumnezeu pentru oameni. A experimenta dragostea adevărată a lui Dumnezeu necesită ca oamenii să sufere dureri extreme și să plătească un preț ridicat. Doar atunci pot oamenii să fie, în cele din urmă, câștigați de Dumnezeu și să fie, în sfârșit, capabili să-I întoarcă lui Dumnezeu dragostea lor adevărată, și numai atunci inima lui Dumnezeu va fi mulțumită. Dacă oamenii doresc să fie desăvârșiți de Dumnezeu și dacă doresc să-I respecte voia și să-și ofere pe deplin dragostea adevărată lui Dumnezeu, atunci trebuie să îndure multă durere și multe chinuri din cauza împrejurărilor lor și, astfel, să treacă printr-o agonie asemănătoare cu cea de a fi aduși în pragul morții, ceea ce, în cele din urmă, îi obligă să-și înapoieze inima adevărată lui Dumnezeu. Dacă cineva Îl iubește sau nu cu adevărat pe Dumnezeu se dezvăluie în timpul suferinței și al rafinării. Purificarea de către Dumnezeu a dragostei oamenilor se realizează, și ea, numai prin suferință și rafinare.


O scurtă discuție despre „Împărăția Milenară a sosit”

Ce credeți despre reprezentarea Împărăției Milenare? Unii oameni se gândesc mult la aceasta și spun: „Împărăția Milenară va dura o mie de ani pe pământ, așa încât, dacă vechii membri ai bisericii sunt necăsătoriți, aceștia trebuie să se căsătorească? Familia mea nu are bani, ar trebui să încep să câștig bani?…” Ce este Împărăția Milenară? Voi știți? Oamenii sunt înguști la minte și trec prin încercări grele. De fapt, Împărăția Milenară încă nu a sosit în mod oficial. În timpul etapei desăvârșirii oamenilor, Împărăția Milenară este doar o novice; în vremea Împărăției Milenare despre care Dumnezeu a vorbit, omul va fi fost desăvârșit. Anterior, s-a spus că oamenii vor fi asemenea sfinților și vor rămâne neclintiți în ținutul Sinim. Numai atunci când oamenii vor fi desăvârșiți – atunci când ei vor deveni sfinții pomeniți de Dumnezeu – Împărăția Milenară va fi sosit. Când Dumnezeu îi desăvârșește pe oameni, El îi purifică și, cu cât mai puri sunt, cu atât mai mult vor fi desăvârșiți de către Dumnezeu. Atunci când necurățenia, răzvrătirea, împotrivirea și lucrurile trupești vor fi alungate din tine, atunci când vei fi purificat, atunci vei fi preaiubit de către Dumnezeu (cu alte cuvinte, vei fi un sfânt); atunci când vei fi desăvârșit de către Dumnezeu și vei deveni un sfânt, te vei găsi în Împărăția Milenară. Acum este Epoca Împărăției. În Epoca Împărăției Milenare, oamenii vor depinde de cuvintele lui Dumnezeu pentru a trăi, și toate națiile se vor supune numelui lui Dumnezeu și cu toții vor veni să citească cuvintele lui Dumnezeu. La vremea respectivă, unii vor da telefoane, alții vor trimite faxuri… vor folosi toate mijloacele pentru a accesa cuvintele lui Dumnezeu, și voi, de asemenea, vă veți supune cuvintelor lui Dumnezeu. Toate acestea sunt ceea ce se întâmplă după ce oamenii sunt desăvârșiți. Azi, oamenii sunt desăvârșiți, cizelați, luminați și călăuziți prin cuvinte; aceasta este Epoca Împărăției, este etapa în care oamenii sunt desăvârșiți și nu are nicio legătură cu Epoca Împărăției Milenare. În timpul Epocii Împărăției Milenare, oamenii vor fi deja desăvârșiți și firile corupte din ei vor fi fost purificate. La vremea respectivă, cuvintele spuse de către Dumnezeu îi vor călăuzi pe oameni pas cu pas și le vor revela toate tainele lucrării lui Dumnezeu, din vremea creației până azi, iar cuvintele Lui le vor spune oamenilor despre acțiunile lui Dumnezeu din toate epocile și din fiecare zi, despre cum El îi călăuzește pe oameni lăuntric, despre lucrarea pe care El o face pe tărâmul spiritual, și le vor spune despre dinamica tărâmului spiritual. Numai atunci va fi cu adevărat Epoca Cuvântului: acum este doar într-un stadiu de novice. Dacă oamenii nu sunt desăvârșiți și purificați, nu vor avea cum să trăiască o mie de ani pe pământ și, inevitabil, trupul lor se va descompune; dacă oamenii sunt purificați pe dinăuntru și nu mai sunt ai Satanei și ai trupului, atunci ei vor rămâne vii pe pământ. În această etapă, tu ești încă limitat și tot ce știi este să-L iubești pe Dumnezeu și să fii mărturie Lui pentru fiecare zi pe care o trăiești pe pământ.

„Împărăția Milenară a sosit” este o profeție și este analogă cu prezicerea unui profet, una în care Dumnezeu prorocește ce se va întâmpla în viitor. Cuvintele pe care Dumnezeu le va rosti în viitor și cele pe care El le spune azi nu sunt la fel: cuvintele viitorului vor călăuzi epoca, în timp ce cuvintele pe care El le rostește azi îi desăvârșesc pe oameni, îi rafinează și îi emondează. Epoca Cuvântului în viitor este diferită de Epoca Cuvântului de azi. Azi, toate cuvintele rostite de către Dumnezeu – indiferent de mijloacele prin care El vorbește – sunt, pe scurt, pentru a-i desăvârși pe oameni, pentru a purifica ceea ce este murdar în ei, pentru a-i face sfinți și a-i face drepți în fața lui Dumnezeu. Cuvintele rostite azi și cuvintele rostite în viitor sunt două lucruri separate. Cuvintele rostite în Epoca Împărăției sunt pentru a-i face pe oameni să intre în toată pregătirea, să-i aducă pe oameni pe calea corectă în toate, pentru a elimina tot ce este necurat în ei. Aceasta este ceea ce face Dumnezeu în această epocă. El ridică o temelie a cuvintelor Lui în fiecare persoană, El face din cuvintele Lui viața fiecărei persoane și Își folosește cuvintele pentru a-i lumina lăuntric și călăuzi constant. Și atunci când nu sunt atenți la intențiile lui Dumnezeu, cuvintele lui Dumnezeu vor fi în ei pentru a-i certa și a-i disciplina. Cuvintele de azi trebuie să fie viața omului, acestea le asigură în mod direct toate nevoile omului, tot ceea ce îți lipsește pe dinăuntru este asigurat de cuvintele lui Dumnezeu, iar toți cei care acceptă cuvintele lui Dumnezeu sunt luminați mâncând și bând cuvintele Lui. Cuvintele rostite de către Dumnezeu în viitor vor călăuzi oamenii din întregul univers; azi, aceste cuvinte sunt rostite numai în China și ele nu le reprezintă pe cele rostite în întregul univers. Dumnezeu va vorbi întregului univers numai atunci când Împărăția Milenară va veni. Aflați că aceste cuvinte rostite de către Dumnezeu azi sunt pentru a-i desăvârși pe oameni; cuvintele rostite de Dumnezeu în timpul acestei etape sunt pentru a asigura nevoile oamenilor, nu pentru a-ți îngădui să pătrunzi tainele sau să înțelegi miracolele lui Dumnezeu. Faptul că El vorbește prin multe mijloace este pentru a asigura nevoile oamenilor. Epoca Împărăției Milenare încă nu a sosit – Epoca Împărăției Milenare despre care se vorbește este ziua slavei lui Dumnezeu. După ce lucrarea lui Isus în Iudeea a fost desăvârșită, Dumnezeu Și-a transferat lucrarea în China continentală și a creat un alt plan. El face o altă parte din lucrarea Lui în voi, El face lucrarea de a-i desăvârși pe oameni prin cuvinte și folosește cuvintele pentru a-i face pe oameni să îndure multă durere, precum și să câștige mult din harul lui Dumnezeu. Această etapă a lucrării va crea un grup de biruitori și, după ce El va face acest grup de biruitori, ei vor putea să fie mărturie ai faptelor Lui, vor putea să trăiască realitatea și-L vor mulțumi cu adevărat și Îi vor fi loiali până la moarte, iar în acest fel Dumnezeu va fi proslăvit. Când Dumnezeu va fi proslăvit, după ce va face acest grup de oameni desăvârșiți, va fi Epoca Împărăției Milenare.

Isus a fost pe pământ timp de treizeci și trei de ani și jumătate, El a venit să facă lucrarea crucificării, și prin crucificare Dumnezeu a dobândit o parte din slava Sa. Când Dumnezeu S-a întrupat, a putut să fie smerit și tainic, și a putut să îndure suferința groaznică. Cu toate că El era Dumnezeu Însuși, tot a suferit toate umilințele și toate ocările și a suportat durerea uriașă de a fi fost răstignit în așa fel încât să încheie lucrarea de răscumpărare. După ce această etapă a lucrării s-a încheiat, deși oamenii au văzut că Dumnezeu dobândise mare slavă, aceasta nu era în întregime slava Lui; era numai o parte a slavei Lui, pe care o dobândise de la Isus. Cu toate că Isus a putut să îndure toate greutățile, să fie smerit și tainic, să fie crucificat pentru Dumnezeu, Dumnezeu a dobândit numai o parte din slava Lui, iar slava Lui a fost dobândită în Israel. Dumnezeu încă are o altă parte de slavă: să vină pe pământ și să lucreze în mod practic și să desăvârșească un grup de oameni. În timpul etapei lucrării lui Isus, El a făcut unele lucruri supranaturale, dar această etapă a lucrării n-a fost în niciun caz doar pentru a săvârși semne și minuni. A fost în principal pentru a arăta că Isus putea să îndure și să fie crucificat pentru Dumnezeu, că Isus putea să sufere o durere groaznică deoarece El Îl iubea pe Dumnezeu și că, deși Dumnezeu L-a părăsit, El a fost în continuare dispus să-Și sacrifice viața pentru voința lui Dumnezeu. După ce Și-a săvârșit lucrarea în Israel și Isus a fost răstignit pe cruce, Dumnezeu a câștigat slava și a fost mărturie în fața Satanei. Voi nici nu ați știut, nici nu ați văzut cum Dumnezeu S-a întrupat în China, așadar cum puteți să vedeți că Dumnezeu a câștigat slava? Atunci când Dumnezeu face multă muncă de cucerire în interiorul vostru, iar voi rămâneți neclintiți, atunci această etapă a lucrării lui Dumnezeu este încununată de succes și aceasta este parte din slava lui Dumnezeu. Voi vedeți doar aceasta și încă trebuie să fiți desăvârșiți de către Dumnezeu, încă trebuie să vă dăruiți inima în întregime lui Dumnezeu. Trebuie încă să vedeți în totalitate slava aceasta; voi vedeți doar că Dumnezeu v-a cucerit deja inima, că nu puteți niciodată să-L părăsiți și Îl veți urma pe Dumnezeu până la capăt și inima voastră nu se va schimba, și că aceasta este slava lui Dumnezeu. În ce vedeți slava lui Dumnezeu? În efectele lucrării Lui în oameni. Oamenii văd că Dumnezeu este atât de minunat, că Îl au pe Dumnezeu în inima lor și că nu sunt dispuși să-L părăsească și aceasta este slava lui Dumnezeu. Când tăria fraților și surorilor bisericilor răsare, iar ei pot să-L iubească pe Dumnezeu din adâncul inimilor lor, să vadă puterea supremă a lucrării săvârșite de Dumnezeu, incomparabila forță a cuvintelor Lui, atunci când văd că ale Lui cuvinte atrag după ele autoritate și că El poate să pornească în lucrarea Sa în orașul fantomă din China continentală, atunci când, deși oamenii sunt slabi, inimile lor se pleacă în fața lui Dumnezeu și ei sunt dispuși să accepte cuvintele lui Dumnezeu, și atunci când, deși sunt slabi și nedemni, ei pot să vadă că ale lui Dumnezeu cuvinte sunt atât de minunate și atât de demne de prețuire, atunci aceasta este gloria lui Dumnezeu. Când va veni ziua în care oamenii vor fi desăvârșiți de către Dumnezeu și vor putea să-I cedeze, și vor putea să I se supună complet lui Dumnezeu și să-și lase planurile și soarta în mâinile lui Dumnezeu, atunci cea de a doua parte a slavei lui Dumnezeu va fi pe deplin dobândită. Ceea ce înseamnă că atunci când lucrarea Dumnezeului practic va fi fost pe deplin desăvârșită, lucrarea Lui în China continentală se va încheia. Cu alte cuvinte, atunci când cei care au fost predestinați și aleși de către Dumnezeu vor fi desăvârșiți, Dumnezeu va fi câștigat slava. Dumnezeu a spus că El a adus cea de a doua parte a slavei Lui în Orient, totuși aceasta nu este vizibilă cu ochiul liber. Dumnezeu a adus lucrarea Lui în Orient: El a venit deja în Orient și aceasta este slava Lui. Azi, cu toate că lucrarea Lui nu a fost încă finalizată, deoarece Dumnezeu S-a hotărât să lucreze, va fi cu siguranță înfăptuită. Dumnezeu a decis că va desăvârși această lucrare în China și S-a decis să vă facă compleți. Astfel, El nu vă lasă nicio cale de scăpare – El v-a cucerit deja inimile, iar tu trebuie să mergi mai departe fie că vrei sau nu, și atunci când ești câștigat de Dumnezeu, Dumnezeu obține slaba. Azi, Dumnezeu trebuie încă să obțină slava deplină, deoarece tu trebuie încă să fii desăvârșit. Cu toate că inimile voastre s-au întors la Dumnezeu, există încă multe slăbiciuni în trupul vostru, sunteți incapabili să-L mulțumiți pe Dumnezeu, nu puteți să fiți atenți la intențiile lui Dumnezeu și încă aveți multe lucruri negative de care trebuie să vă lepădați și să fiți supuși la multe încercări și rafinări. Doar astfel se pot schimba firile vieții voastre și puteți fi câștigați de Dumnezeu.


Numai cei care-L cunosc pe Dumnezeu pot să aducă mărturie pentru El

Să credem în Dumnezeu și să-L cunoaștem este absolut firesc și justificat, iar astăzi – într-o epocă în care Dumnezeu întrupat Își face lucrarea în persoană – este un moment deosebit de bun să Îl cunoaștem. A-L mulțumi pe Dumnezeu este un lucru care se realizează clădind pe temelia înțelegerii intențiilor Sale și, pentru a-I înțelege intențiile, e necesar să avem cunoaștere de Dumnezeu. Această cunoaștere despre El este viziunea pe care trebuie s-o aibă un credincios în Dumnezeu; este baza credinței omului în Dumnezeu. În lipsa acestei cunoașteri, credința omului în Dumnezeu ar fi nebuloasă și înconjurată de doctrine goale. Chiar dacă asemenea oameni au hotărârea de a-L urma pe Dumnezeu, ei nu vor câștiga nimic. Toți cei care nu câștigă nimic în acest curent sunt cei care vor fi eliminați – ei sunt toți niște paraziți. Indiferent ce etapă a lucrării lui Dumnezeu experimentezi, ar trebui să fii însoțit de o viziune măreață. Altfel, îți va fi greu să accepți fiecare etapă a noii lucrări, pentru că noua lucrare a lui Dumnezeu depășește închipuirea omului și se află dincolo de limitele gândirii lui. Așa că, fără un păstor care să aibă grijă de om, fără un păstor care să aibă părtășie despre viziuni, omul este incapabil să accepte această lucrare nouă. Dacă omul nu poate înțelege viziunile, atunci el nu poate înțelege noua lucrare a lui Dumnezeu, iar dacă omul nu se poate supune noii lucrări a lui Dumnezeu, atunci va fi incapabil să înțeleagă intențiile lui Dumnezeu și, astfel, cunoașterea lui despre Dumnezeu nu va însemna nimic. Înainte ca omul să practice cuvântul lui Dumnezeu, el trebuie să cunoască cuvântul lui Dumnezeu, adică, trebuie să înțeleagă intențiile lui Dumnezeu. Numai așa poate fi practicat cu acuratețe cuvântul lui Dumnezeu și în concordanță cu intențiile Sale. Acesta e un lucru pe care trebuie să-l aibă toți cei care caută adevărul și este și procesul prin care trebuie să treacă oricine încearcă să-L cunoască pe Dumnezeu. Procesul prin care se ajunge la cunoașterea cuvântului lui Dumnezeu este cel prin care se ajunge la cunoașterea lui Dumnezeu. Este și procesul prin care se ajunge la cunoașterea lucrării Sale. Astfel, cunoașterea viziunilor nu se referă numai la cunoașterea umanității Dumnezeului întrupat, ci include și cunoașterea cuvântului și a lucrării lui Dumnezeu. Din cuvântul lui Dumnezeu, oamenii ajung să-I înțeleagă intențiile, iar din lucrarea Sa, ei ajung să cunoască firea lui Dumnezeu și ceea ce este El. Credința în Dumnezeu este primul pas spre a-L cunoaște pe Dumnezeu. Procesul avansării de la această credință inițială în Dumnezeu către cea mai profundă credință în El este procesul ajungerii la cunoașterea lui Dumnezeu și procesul experimentării lucrării Sale. Dacă tu crezi în Dumnezeu doar de dragul credinței în Dumnezeu și nu pentru a ajunge să-L cunoști, atunci nu există nicio realitate în credința ta, iar credința ta nu poate deveni pură – în această privință, nu există nicio îndoială. Dacă, experimentând lucrarea lui Dumnezeu, omul ajunge treptat să Îl cunoască, atunci firea lui se va schimba încetul cu încetul, iar credința lui va deveni tot mai adevărată. În felul acesta, atunci când va avea succes în credința lui în Dumnezeu, omul Îl va fi câștigat în întregime pe Dumnezeu. Motivul pentru care Dumnezeu oferă atât de mult din sângele inimii Sale pentru a deveni trup a doua oară și a-Și face lucrarea în persoană este ca omul să Îl poată cunoaște și să Îl poată vedea. A-L cunoaște pe Dumnezeu[a] este rezultatul final care trebuie obținut la sfârșitul lucrării Sale; este ultima cerință a lui Dumnezeu de la omenire. El face acest lucru de dragul mărturiei Sale finale; săvârșește această lucrare pentru ca omenirea să se poată întoarce, în mod definitiv și complet, la El. Omul poate ajunge să-L iubească pe Dumnezeu numai cunoscându-L și, ca să-L iubească pe Dumnezeu, el trebuie să-L cunoască. Indiferent cum urmărește sau ce speră să câștige prin ceea ce urmărește, omul trebuie să poată dobândi cunoașterea de Dumnezeu. Numai în felul acesta omul poate mulțumi inima lui Dumnezeu. Numai cunoscându-L pe Dumnezeu poate omul să aibă o credință adevărată în El și numai cunoscându-L pe Dumnezeu poate, cu adevărat, să se teamă de El și să I se supună. Cei care nu Îl cunosc pe Dumnezeu nu vor ajunge niciodată la adevărata supunere și frică față de Dumnezeu. Cunoașterea lui Dumnezeu include cunoașterea firii Lui, înțelegerea intențiilor Lui și cunoașterea a ceea ce este El. Totuși, indiferent ce aspect ajunge omul să cunoască, fiecare dintre acestea îi cere să plătească un preț și necesită hotărârea de a se supune, fără de care nimeni nu va putea să continue să urmeze până la capăt. Lucrarea lui Dumnezeu este prea nealiniată la noțiunile omului, firea lui Dumnezeu și ceea ce este El sunt prea greu de cunoscut pentru om, iar fiecare cuvânt și faptă ale lui Dumnezeu, fiecare mișcare a Sa sunt prea de neînțeles pentru om. Dacă omul dorește să Îl urmeze pe Dumnezeu și, totuși, nu e dispus să I se supună, atunci omul nu va câștiga nimic. De la crearea lumii și până azi, Dumnezeu a făcut multe lucrări de neînțeles pentru om și pe care i-a fost greu să le accepte, iar Dumnezeu a spus multe lucruri care fac noțiunile omului să fie greu de vindecat. Dar El nu Și-a încetat niciodată lucrarea din cauză că omul are prea multe dificultăți; mai degrabă, El a continuat să lucreze și să vorbească. Chiar dacă un număr mare de „războinici” au căzut pe marginea drumului, El încă Își face lucrarea și continuă să aleagă neîncetat grup după grup de oameni care sunt dispuși să se supună noii Sale lucrări. El nu are nicio milă pentru acei „eroi” căzuți, dar, în schimb, îi prețuiește pe cei care acceptă noua Sa lucrare și noile Sale cuvinte. Însă care este scopul Lui atunci când face lucrarea astfel, pas cu pas? De ce îi elimină mereu pe unii oameni și îi alege pe alții? De ce folosește mereu o astfel de metodă? Scopul lucrării Sale este de a-i permite omului să-L cunoască și, astfel, să fie câștigat de El. Principiul lucrării Sale este acela de a lucra asupra celor care se pot supune lucrării pe care o face astăzi, și nu de a lucra asupra celor care se supun lucrării Lui din trecut, în timp ce se opun lucrării pe care o face astăzi. Acesta este motivul pentru care El elimină atât de mulți oameni.

Lecția despre cum ajunge cineva să-L cunoască pe Dumnezeu nu poate fi învățată într-o zi sau două: omul trebuie să treacă prin experiențe, să treacă prin suferință și să se supună cu adevărat. Întâi de toate, începe de la lucrarea și cuvintele lui Dumnezeu. Este absolut necesar să înțelegi ce include cunoașterea lui Dumnezeu, cum să dobândești această cunoaștere și cum să Îl vezi pe Dumnezeu în experiențele tale. Asta este ceea ce toți trebuie să facă atunci când încă nu L-au cunoscut pe Dumnezeu. Nimeni nu poate înțelege lucrarea și cuvintele lui Dumnezeu dintr-o dată și nimeni nu poate dobândi cunoașterea lui Dumnezeu în întregime într-un timp scurt. Există un proces necesar al experienței, fără de care nimeni nu ar putea să Îl cunoască pe Dumnezeu sau să Îl urmeze în mod sincer. Cu cât Dumnezeu lucrează mai mult, cu atât omul Îl cunoaște mai mult. Cu cât e mai mare nealinierea dintre lucrarea lui Dumnezeu și noțiunile omului, cu atât se reînnoiește și devine mai profundă cunoașterea Lui de către om. Dacă lucrarea lui Dumnezeu ar rămâne fixă și neschimbătoare pentru totdeauna, atunci omul nu L-ar cunoaște prea mult. De la crearea lumii și până astăzi, trebuie să înțelegeți limpede viziunile legate de ce a făcut Dumnezeu în Epoca Legii, ce a făcut El în Epoca Harului și ce face El în timpul Epocii Împărăției. Trebuie să cunoașteți lucrarea lui Dumnezeu. Numai după ce L-a urmat pe Isus, Petru a ajuns treptat să cunoască multe despre lucrarea pe care Duhul a făcut-o în Isus. El a spus: „A te baza pe experiențele omului nu este suficient pentru a dobândi cunoașterea completă; trebuie să existe multe lucruri noi din lucrarea lui Dumnezeu care să ne ajute să-L cunoaștem.” La început, Petru a crezut că Isus era trimis de Dumnezeu, ca un apostol, și nu L-a văzut pe Isus ca fiind Hristosul. Pe atunci, când a început să-L urmeze pe Isus, Isus l-a întrebat: „Simone, fiul lui Iona, Mă vei urma tu pe Mine?” Petru a spus: „Trebuie să-L urmez pe Cel trimis de Tatăl ceresc. Trebuie să-L recunosc pe Cel care este ales de Duhul Sfânt. Te voi urma.” Din cuvintele sale, se poate vedea că, pur și simplu, Petru nu știa nimic despre Isus; el experimentase cuvintele lui Dumnezeu, se emondase pe sine și suferise greutăți pentru Dumnezeu, dar nu cunoștea lucrarea lui Dumnezeu. După o perioadă de experiență, Petru a văzut în Isus multe dintre faptele lui Dumnezeu, a văzut frumusețea lui Dumnezeu și a văzut mult din ființa lui Dumnezeu în Isus. Așa a văzut el și că vorbele rostite de Isus nu puteau să fi fost rostite de om și că lucrarea pe care a făcut-o Isus nu putea să fi fost făcută de om. Mai mult, în cuvintele și acțiunile lui Isus, Petru a văzut mult din înțelepciunea lui Dumnezeu și multă lucrare a divinității. În timpul experiențelor sale, el nu numai că a încercat să se cunoască pe sine, dar a și observat cu atenție toate acțiunile lui Isus, din care a descoperit multe lucruri noi; anume, că erau multe expresii ale Dumnezeului practic în lucrarea pe care Dumnezeu o făcea în Isus, și că Isus Se deosebea de o persoană obișnuită prin cuvintele pe care le rostea, prin faptele pe care le făcea, precum și prin modul în care păstorea bisericile și prin lucrarea pe care o săvârșea El. Astfel, Petru a învățat de la Isus multe lecții pe care trebuia să le învețe și, până în momentul în care Isus a fost pe punctul de a fi pironit pe cruce, el dobândise un pic de cunoaștere despre Isus – aceste lucruri au devenit baza loialității lui de-o viață față de Isus, precum și a răstignirii sale cu capul în jos pe care a suferit-o pentru Domnul. Chiar dacă, la început, el avea unele noțiuni și nu avea o cunoaștere clară despre Isus, asemenea lucruri fac inevitabil parte din omul corupt. Când Isus a fost pe punctul să plece, El i-a spus lui Petru că răstignirea Sa era lucrarea pe care venise să o facă, că era inevitabil ca El să fie abandonat de epocă și că această epocă veche și murdară avea să-L pironească pe cruce. El i-a spus lui Petru că venise să încheie lucrarea de răscumpărare și că, odată încheiată această lucrare, lucrarea Lui de slujire va ajunge la sfârșit. Auzind aceasta, Petru a fost cuprins de tristețe și a devenit și mai atașat de Isus. Când Isus a fost pironit pe cruce, Petru a plâns amarnic, pe ascuns. Înainte de aceasta, el Îl întrebase pe Isus: „Domnul meu! Spui că vei fi răstignit. După ce nu vei mai fi, când Te vom vedea din nou?” Era vreun element de impuritate în cuvintele pe care le-a spus? Existau noțiuni amestecate în ele? În inima sa, el știa că Isus venise să termine o parte din lucrarea lui Dumnezeu, că, după plecarea lui Isus, Duhul avea să fie cu el și că, deși El avea să fie răstignit pe cruce și să Se înalțe la cer, totuși Duhul lui Dumnezeu avea să fie cu el. În acel moment, Petru știa câte ceva despre Isus: știa că Isus fusese trimis de Duhul lui Dumnezeu, că Duhul lui Dumnezeu era în El și că Isus era Dumnezeu Însuși, că El era Hristos. Totuși, tocmai datorită iubirii sale pentru Isus și din cauza slăbiciunii sale omenești a spus Petru astfel de cuvinte. Dacă cineva poate să observe și să experimenteze cu meticulozitate în fiecare etapă a lucrării lui Dumnezeu, atunci va putea să descopere, treptat, frumusețea lui Dumnezeu. Și ce a luat Pavel drept viziunea sa? Când Isus i S-a arătat, Pavel a spus: „Cine ești Tu, Doamne?” Isus a zis: „Eu sunt Isus Cel pe care Îl prigonești tu.” Aceasta a fost viziunea lui Pavel. Petru a luat drept viziunea sa arătarea lui Isus timp de 40 de zile după învierea Sa și învățăturile din timpul vieții lui Isus, până la sfârșitul călătoriei sale.

Omul experimentează lucrarea lui Dumnezeu, ajunge să se cunoască pe sine, se eliberează de firea sa coruptă și urmărește creșterea în viață, totul pentru a-L cunoaște pe Dumnezeu. Dacă doar cauți să te cunoști pe tine însuți și să-ți emondezi firea coruptă, și nu știi ce lucrează Dumnezeu asupra omului, cât de mare este mântuirea Lui sau cum experimentezi tu lucrarea lui Dumnezeu și cum vezi faptele Lui, atunci experiența ta este prostească. Dacă tu crezi că viața unei persoane a ajuns la maturitate doar pentru că acea persoană poate să pună adevărul în practică și să practice răbdarea, aceasta înseamnă că încă nu ai priceput adevăratul sens al vieții sau scopul pentru care Dumnezeu îl desăvârșește pe om. Într-o zi, când vei fi în bisericile religioase, printre membrii Bisericii Pocăinței sau ai Bisericii Vieții, vei întâlni mulți oameni cucernici ale căror rugăciuni conțin „viziuni” și care, în timp ce urmăresc viața, se simt atinși și călăuziți de cuvinte. În plus, în multe privințe, ei sunt capabili să practice răbdarea, să renunțe la ei înșiși și să nu fie conduși de trup. În acel moment, tu nu vei putea să îi discerni: vei crede că orice fac ei este bine, că este dezvăluirea naturală a vieții și că este păcat că numele în care cred ei este greșit. Nu sunt nesăbuite astfel de perspective? De ce se spune că mulți oameni nu au viață? Pentru că ei nu Îl cunosc pe Dumnezeu și, astfel, se spune că ei nu au niciun Dumnezeu în inima lor și că nu au viață. Dacă a ta credință în Dumnezeu a atins un punct în care poți cunoaște amănunțit faptele lui Dumnezeu, caracterul practic al lui Dumnezeu și fiecare etapă a lucrării lui Dumnezeu, atunci tu deții adevărul. Dacă nu cunoști lucrarea și firea lui Dumnezeu, atunci experiența ta tot nu este suficientă. Cum a săvârșit Isus acea etapă a lucrării Lui, cum este săvârșită această etapă, cum Și-a făcut Dumnezeu lucrarea în Epoca Harului și ce lucrare s-a făcut, ce lucrare se face în această etapă – dacă nu ai o cunoaștere profundă a acestor lucruri, atunci nu vei fi niciodată liniștit și te vei simți mereu nesigur. Dacă, după o perioadă de experiență, poți cunoaște lucrarea făcută de Dumnezeu și fiecare etapă a lucrării Lui, și ai dobândit o cunoaștere profundă a scopurilor lui Dumnezeu în rostirea cuvintelor Sale și a motivelor pentru care atât de multe cuvinte rostite de El nu s-au împlinit, atunci poți să urmărești cu îndrăzneală și fără reținere drumul din fața ta, lipsit de griji și rafinare. Ar trebui să vedeți prin ce mijloace înfăptuiește Dumnezeu atât de mult din lucrarea Sa. El folosește cuvintele pe care le rostește, rafinându-l pe om și transformându-i noțiunile prin multe feluri diferite de cuvinte. Toată suferința prin care ați trecut, toată rafinarea pe care ați trăit-o, emondarea pe care ați acceptat-o în voi și luminarea pe care ați experimentat-o – toate au fost îndeplinite prin cuvintele rostite de Dumnezeu. De ce Îl urmează omul pe Dumnezeu? Îl urmează datorită cuvintelor lui Dumnezeu! Cuvintele lui Dumnezeu sunt foarte tainice și, în plus, pot mișca inima omului, pot expune lucruri adânc îngropate în inima omului, îl pot face să cunoască lucruri care s-au petrecut în trecut și îi pot permite să pătrundă în viitor. Așadar, omul îndură suferință pentru cuvintele lui Dumnezeu și este și desăvârșit datorită cuvintelor Sale: doar de atunci încolo Îl urmează omul pe Dumnezeu. Ceea ce face omul în această etapă este să accepte cuvintele lui Dumnezeu și, indiferent dacă este desăvârșit sau supus rafinării, ceea ce contează sunt cuvintele lui Dumnezeu. Aceasta este lucrarea lui Dumnezeu și aceasta este și viziunea pe care omul ar trebui să o cunoască astăzi.

Cum îl desăvârșește Dumnezeu pe om, care este firea lui Dumnezeu, ce conține firea Sa – dacă omul poate explica clar toate aceste lucruri, atunci aceasta înseamnă a proclama numele lui Dumnezeu, înseamnă a aduce mărturie pentru Dumnezeu și înseamnă a-L preamări pe Dumnezeu. În cele din urmă, pe baza cunoașterii lui Dumnezeu, viața-fire a omului se va schimba. Cu cât trece omul prin mai multă emondare și rafinare, cu atât mai mult este revigorat; cu cât mai multe sunt etapele lucrării lui Dumnezeu, cu atât mai desăvârșit este acel om. Astăzi, în experiența omului, fiecare etapă a lucrării lui Dumnezeu îi contrazice noțiunile și totul depășește gândirea omului și așteptările sale. Dumnezeu oferă tot ceea ce are nevoie omul, lucru care, în toate privințele, nu se aliniază la noțiunile omului, iar când tu ești slab, El Își rostește cuvintele. Doar în acest fel îți poate aproviziona viața. Contrazicându-ți noțiunile, El te face să accepți emondarea lui Dumnezeu; doar în acest fel îți poți alunga corupția. Astăzi, Dumnezeul întrupat lucrează, pe de o parte, în cadrul divinității Sale și, pe de altă parte, în cadrul umanității Sale normale. Când nu tăgăduiești nicio lucrare a lui Dumnezeu, când ești capabil să te supui, indiferent ce spune sau face Dumnezeu în cadrul umanității Sale normale, când ești capabil să te supui și să înțelegi, indiferent cât de normal este El, și când ai dobândit o experiență practică, abia atunci poți fi sigur că El este Dumnezeu, abia atunci vei înceta să-ți mai formezi noțiuni și abia atunci vei fi capabil să-L urmezi până la capăt. Există înțelepciune în lucrarea lui Dumnezeu și El știe cum poate omul să rămână ferm în mărturia pentru El. El știe unde se află defectul fatal al omului, iar cuvintele pe care le rostește te pot lovi în defectul tău fatal, dar El Își folosește, de asemenea, cuvintele mărețe și înțelepte pentru a te face să rămâi ferm în mărturia pentru El. Astfel sunt faptele miraculoase ale lui Dumnezeu. Lucrarea pe care o face Dumnezeu este de neimaginat pentru gândirea umană. Ce feluri de corupție are omul, ființă trupească, și ce anume constituie substanța omului, toate acestea sunt expuse prin judecata lui Dumnezeu, care nu îi lasă omului niciun loc în care să se ascundă de rușinea sa.

Dumnezeu face lucrarea de judecată și mustrare ca omul să poată să Îl cunoască, și pentru mărturia Lui. Fără judecata Lui asupra firii corupte a omului, omul nu ar putea cunoaște niciodată firea Sa cea dreaptă, care nu trebuie ofensată, nici nu ar putea să-și transforme vechea lui cunoaștere despre Dumnezeu într-una nouă. De dragul mărturiei Lui și de dragul gestionării Sale, El face publică întreaga Sa ființă, îngăduindu-i astfel omului, prin arătarea Lui publică, să ajungă la cunoașterea lui Dumnezeu, să-și transforme firea și să aducă mărturie răsunătoare pentru Dumnezeu. Transformarea firii omului este realizată prin multe tipuri diferite de lucrări ale lui Dumnezeu; fără astfel de schimbări în firea omului, acesta nu ar fi în stare să aducă mărturie pentru Dumnezeu și nu ar putea fi în conformitate cu intențiile lui Dumnezeu. Schimbările din firea omului semnifică faptul că omul a fost eliberat din robia Satanei și de influența întunericului, și că a devenit, cu adevărat, un model și un specimen al lucrării lui Dumnezeu, un martor al lui Dumnezeu și cineva care e în conformitate cu intențiile lui Dumnezeu. Astăzi, Dumnezeul întrupat a venit pe pământ să-Și facă lucrarea și cere ca omul să ajungă la cunoașterea Lui, la supunere față de El și la mărturie pentru El – omul trebuie să cunoască lucrarea practică și normală a lui Dumnezeu, să se supună tuturor cuvintelor și lucrării Sale, care nu sunt în conformitate cu noțiunile omului, și să aducă mărturie pentru toată lucrarea pe care o săvârșește El ca să-l mântuiască pe om, precum și pentru toate faptele Lui de cucerire a omului. Cei care aduc mărturie pentru Dumnezeu trebuie să aibă cunoaștere despre Dumnezeu; numai acest fel de mărturie este exactă și practică și numai acest fel de mărturie îl poate face de rușine pe Satana. Dumnezeu îi folosește pe cei care au ajuns să-L cunoască trecând prin judecata, mustrarea și emondarea Sa, ca să aducă mărturie pentru El. El îi folosește pe cei care au fost corupți de Satana ca să aducă mărturie pentru El. Îi folosește pe cei a căror fire s-a schimbat și care au dobândit astfel binecuvântările Sale, ca să aducă mărturie pentru El. El nu are nevoie ca omul să-L laude cu vorba și nici nu Îi trebuie laudele și mărturia celor din tagma Satanei, care nu au fost mântuiți de El. Numai cei care-L cunosc pe Dumnezeu sunt potriviți să aducă mărturie pentru El și numai cei a căror fire s-a transformat sunt potriviți să aducă mărturie pentru El. Dumnezeu nu îi va îngădui omului să-I facă numele de rușine în mod voit.

Note de subsol:

a. În textul original „Lucrarea de cunoaștere a lui Dumnezeu”.


Cum a ajuns Petru să-L cunoască pe Isus

În timpul petrecut de Petru cu Isus, el a văzut multe caracteristici încântătoare în Isus, multe aspecte demne de emulație și multe aspecte care l-au aprovizionat, precum și faptul că Isus avea în El mult din ființa lui Dumnezeu – și multe calități încântătoare – dar la început, nu L-a cunoscut pe Isus. Petru a început să-L urmeze pe Isus când avea douăzeci de ani și a continuat să-L urmeze șase ani. În acel timp, el nu a ajuns să-L cunoască niciodată pe Isus; Petru a fost dispus să-L urmeze pe Isus numai din admirație pentru El. Când Isus l-a chemat, pentru prima oară, pe țărmurile Mării Galileei, El a întrebat: „Simon Barjona, Mă vei urma?” Petru a spus: „Trebuie să-L urmez pe Cel trimis de Tatăl ceresc. Trebuie să-L recunosc pe Cel ales de Duhul Sfânt”. Pe atunci, Petru deja auzise vorbindu-se despre un om pe nume Isus – cel mai mare dintre profeți și Fiul iubit al lui Dumnezeu – iar Petru spera în mod constant să-L găsească și să aibă șansa să-L vadă (pentru că așa era atunci condus de Duhul Sfânt). Deși Petru nu-L văzuse niciodată și auzise numai zvonuri despre El, treptat, un dor și o admirație față de Isus au crescut în inima sa și, deseori, a tânjit să-L privească, într-o zi, pe Isus. Și cum l-a chemat Isus pe Petru? Și El auzise despre un om numit Petru, însă nu Duhul Sfânt L-a înștiințat: „Du-te la Marea Galileei, unde este unul numit Simon Barjona”. Isus auzise pe cineva spunând că exista unul numit Simon Barjona, și că oamenii îi auziseră predica, că și el predica Evanghelia Împărăției Cerurilor și că toți oamenii care-l auzeau erau mișcați până la lacrimi. După ce a auzit aceasta, Isus a urmat-o pe acea persoană până la Marea Galileei; când Petru a acceptat chemarea lui Isus, L-a urmat.

În timpul când L-a urmat pe Isus, Petru și-a format multe păreri despre El și L-a judecat întotdeauna din propria sa perspectivă. Deși Petru avut un anumit grad de înțelegere a Duhului, înțelegerea lui era oarecum nelămurită, de aceea a spus: „Trebuie să Îl urmez pe Cel trimis de Tatăl ceresc. Trebuie să-L recunosc pe Cel ales de Duhul Sfânt”. El nu a înțeles lucrurile pe care le-a făcut Isus și a rămas nelămurit în privința lor. După ce L-a urmat o vreme, Petru a devenit interesat de ceea ce făcea și spunea El, și de Isus Însuși. A ajuns să simtă că Isus inspira atât afecțiune, cât și respect; îi plăcea să se asocieze cu El și să rămână alături de El, iar ascultarea cuvintelor lui Isus îi dădea provizii și ajutor. În timpul în care L-a urmat pe Isus, Petru a observat și a pus la inimă totul despre viața Lui: acțiunile, cuvintele, mișcările și expresiile Lui. A dobândit o înțelegere adâncă a faptului că Isus nu era ca oamenii obișnuiți. Cu toate că învelișul Lui omenesc era extrem de normal, El era plin de iubire, milă și toleranță față de om. Tot ce făcea sau spunea era de mare ajutor pentru alții și Petru a văzut și a câștigat lucruri de la Isus pe care nu le mai văzuse și nici nu le mai avusese înainte. El a văzut că, deși Isus nu avea nicio statură impresionată, nicio umanitate neobișnuită, El avea un aer cu adevărat extraordinar și neobișnuit în jurul Lui. Deși Petru nu și-a putut explica pe deplin acest lucru, el a putut vedea că Isus acționa în mod diferit de toți ceilalți, căci lucrurile pe care le făcea erau foarte diferite de cele ale unui om normal Din timpul petrecut în contact cu Isus, Petru și-a dat seama și că personalitatea Lui era diferită de cea a unui om obișnuit. El acționa, mereu, în mod constant și niciodată cu grabă, niciodată nu exagera și nici nu subestima un subiect și Își conducea viața într-un mod ce dezvăluia o personalitate care era atât normală, cât și admirabilă. În conversație, Isus vorbea liber și cu har, mereu într-un mod vesel, dar senin – și niciodată nu Își pierdea demnitatea când Își săvârșea lucrarea. Petru a văzut că Isus era, uneori, taciturn, în vreme ce, alteori, vorbea neîncetat. Era, uneori, atât de fericit, încât apărea întocmai ca un porumbel, deopotrivă sprinten și țopăind plin de viață, iar alteori era atât de trist încât nu vorbea deloc, părând apăsat de durere, ca și când ar fi fost o mamă care îndurase nenumărate greutăți. Câteodată, era plin de mânie, ca un brav soldat atacând ca să ucidă un dușman și, câteodată, chiar semăna cu un leu furios. Uneori râdea; alteori Se ruga și plângea. Indiferent de modul în care acționa Isus în viața Sa, Petru a ajuns să aibă o iubire și un respect fără limite pentru El. Râsul lui Isus îl umplea de fericire, tristețea Lui îl afunda în durere, mânia Lui îl înfricoșa, în timp ce mila, iertarea și cererile stricte pe care le făcea de la oameni îl făceau să ajungă să-L iubească, cu adevărat, pe Isus și să dezvolte o adevărată frică și un dor adevărat față de El. Desigur, abia doar după ce Petru a trăit alături de Isus timp de câțiva ani, a ajuns să-și dea seama treptat de toate acestea.

Petru a fost un om cu o rațiune excepțională, născut cu o inteligență naturală, dar a făcut multe lucruri prostești când Îl urma pe Isus. La început, avea câteva noțiuni despre Isus. A întrebat: „Oamenii spun că Tu ești profet, deci, atunci când aveai opt ani și începeai să înțelegi lucrurile, știai că ești Dumnezeu? Ai știut că ai fost conceput de Duhul Sfânt?” Isus a răspuns: „Nu, nu am știut. Nu-ți par exact ca o persoană deosebit de normală? Sunt la fel ca orice persoană normală. Persoana pe care o trimite Tatăl este o persoană normală, nu una extraordinară. Și, deși lucrarea pe care o fac Îl reprezintă pe Tatăl Meu ceresc, chipul Meu, persoana care sunt și acest trup de carne nu-L pot reprezenta pe deplin pe Tatăl Meu ceresc – doar o parte din El. Cu toate că am venit de la Duh, sunt, totuși, o persoană normală, iar Tatăl Meu M-a trimis pe acest pământ ca pe o persoană normală, nu ca pe una extraordinară”. Numai atunci, când a auzit acest lucru, a dobândit Petru o ușoară înțelegere a lui Isus. Și, numai după ce trecuse printr-o foarte mare parte din lucrarea lui Isus, din învățătura Lui, din păstoritul Lui și din susținerea Lui, el a dobândit o înțelegere mult mai profundă. În cel de-al treizecilea Lui an, Isus i-a spus lui Petru despre răstignirea Lui iminentă și că venise să facă o etapă a lucrării – lucrarea răstignirii – pentru a răscumpăra întreaga omenire. Isus i-a spus lui Petru și că, la trei zile după răstignire, Fiul Omului va învia și, odată înviat, li Se va arăta oamenilor timp de patruzeci de zile. La auzul acestor cuvinte, Petru a fost trist și a păstrat mereu în inima sa aceste cuvinte; de atunci înainte, a devenit tot mai apropiat de Isus. După ce a experimentat un timp, Petru a ajuns să-și dea seama că tot ce făcea Isus era de la ființa lui Dumnezeu, și a ajuns să creadă că Isus era extrem de vrednic de iubire. Numai atunci când a ajuns să aibă această înțelegere, l-a luminat Duhul Sfânt din interior. Atunci S-a întors Isus spre ucenicii Săi și către alți adepți și i-a întrebat: „Ioane, cine spui tu că sunt Eu?” Ioan a răspuns: „Tu ești Moise”. Apoi, s-a întors spre Luca: „Dar tu, Luca, cine spui că sunt Eu?” Luca a răspuns: „Tu ești cel mai mare dintre profeți”. El, apoi, a întrebat-o pe o soră, iar ea a răspuns: „Tu ești cel mai mare dintre profeți, care spune multe cuvinte din veșnicie în veșnicie. Profețiile nimănui nu sunt la fel de mărețe ca ale Tale, nici cunoștințele nimănui, superioare celor ale Tale; Tu ești un profet”. Apoi, Isus S-a întors spre Petru și a întrebat: „Petre, cine spui tu că sunt Eu?” Petru a răspuns: „Tu ești Hristosul, Fiul Dumnezeului Celui viu. Tu vii din cer. Tu nu ești de pe pământ. Tu nu ești deopotrivă cu ființele create. Noi suntem pe pământ și Tu ești aici, cu noi, dar Tu ești din cer și nu ești din lume și nu ești de pe pământ”. Tocmai prin această experiență l-a luminat Duhul Sfânt, fapt care i-a îngăduit să ajungă la această înțelegere. După această luminare, el a admirat și mai mult tot ce făcuse Isus, socotindu-L și mai vrednic de iubire, și a fost mereu reticent, în inima lui, de a fi despărțit de Isus. Deci, prima dată când Isus i S-a arătat lui Petru, după ce a fost răstignit și a înviat din morți, Petru a strigat cu o fericire neobișnuită: „Doamne! Ai înviat!” Apoi, plângând, Petru a prins un pește extrem de mare, l-a gătit și I l-a servit lui Isus. Isus a zâmbit, dar nu a vorbit. Cu toate că știa că Isus înviase din morți, Petru nu a înțeles taina acestui lucru. Când i-a dat lui Isus să mănânce peștele, Isus nu l-a refuzat, dar nu a vorbit, nici nu S-a așezat să mănânce. În schimb, a dispărut brusc. Acesta a fost un șoc enorm pentru Petru și numai atunci a înțeles el că Isus Cel înviat din morți era diferit de cum fusese El înainte. Odată ce și-a dat seama de acest lucru, Petru a fost mâhnit, dar a dobândit și mângâiere, pentru că Domnul Își îndeplinise lucrarea. El știa că Isus Își încheiase lucrarea și, astfel, timpul Lui petrecut împreună cu omul se sfârșise, și că omul trebuia să-și urmeze propria sa cale, de atunci încolo. Isus îi spusese odată: „Și tu trebuie să bei din paharul amar din care am băut Eu (asta e ce a spus El după înviere). Și tu trebuie să umbli pe drumul pe care am umblat Eu. Trebuie să îți dai viața pentru Mine”. Spre deosebire de acum, lucrarea de atunci nu a luat forma unei conversații între patru ochi. În timpul Epocii Harului, lucrarea Duhului Sfânt a fost îndeosebi ascunsă, iar Petru a suferit din pricina multor greutăți. Uneori, ajungea într-un astfel de punct încât el spunea: „Dumnezeule! Nu am decât această viață. Deși nu valorează mult pentru Tine, doresc să Ți-o dedic Ție. Cu toate că omul nu este vrednic să Te iubească, iar iubirea și inima lui sunt lipsite de valoare, cred că Tu cunoști intențiile omului. Și, chiar dacă trupul omului nu primește acceptarea Ta, îmi doresc ca Tu să accepți inima mea”. Rostirea rugăciunilor în acest fel îl încuraja, mai ales când se ruga: „Sunt dornic să îmi dedic inima în întregime lui Dumnezeu. Chiar dacă nu sunt în stare să fac nimic pentru Dumnezeu, sunt gata să Îl mulțumesc cu loialitate și să fiu în asentiment cu El. Cred că Dumnezeu trebuie să-mi scruteze inima”. El a spus: „Eu nu cer nimic în viața mea, decât ca gândurile mele de iubire pentru Dumnezeu și dorința inimii mele să fie acceptate de Dumnezeu. Am fost cu Domnul Isus atâta timp și, totuși, nu L-am iubit niciodată; aceasta este cea mai mare datorie a mea. Chiar dacă am stat cu El, nu L-am cunoscut și chiar am spus unele lucruri necuvenite pe la spatele Lui. Faptul că mă gândesc la aceste lucruri mă face să mă simt și mai îndatorat Domnului Isus”. El s-a rugat mereu cu privire la asta. A spus: „Sunt mai puțin decât praful. Nu pot să fac altceva decât să-I dedic această inimă loială lui Dumnezeu”.

A existat un punct culminant în experiențele lui Petru, când trupul îi era foarte slăbit și lipsit de putere, dar Isus tot l-a încurajat lăuntric. Și, o dată, i S-a arătat lui Petru. Când Petru era într-o suferință imensă și simțea că inima îi era frântă, Isus l-a învățat: „Tu ai fost cu Mine pe pământ și Eu am fost aici, cu tine. Și, chiar dacă înainte am fost împreună în cer, asta era, la urma urmei, pe tărâmul spiritual. Acum, Eu M-am întors în tărâmul spiritual, iar tu ești pe pământ, deoarece Eu nu sunt de pe pământ, deși nici tu nu ești de pe pământ, tu trebuie să îți îndeplinești funcția pe pământ. De vreme ce ești slujitor, trebuie să-ți îndeplinești datoria cât de bine poți”. Auzind că avea să se poată întoarce lângă Dumnezeu, Petru s-a simțit mângâiat. Pe atunci, Petru agoniza atât de mult, încât era aproape țintuit la pat; a simțit atâtea remușcări, încât a zis: „Sunt atât de stricat, că nu sunt în stare să-L mulțumesc pe Dumnezeu”. Isus i S-a arătat și a spus: „Petre, oare ai uitat de hotărârea pe care ai luat-o, odată, înaintea Mea? Chiar ai uitat ce am spus? Ai uitat hotărârea pe care ai luat-o față de Mine?” Văzând că era Isus, Petru s-a sculat din pat, iar Isus l-a mângâiat astfel: „Eu nu sunt de pe pământ, ți-am spus deja – acest lucru trebuie să-l înțelegi, dar ai uitat altceva ce ți-am spus? «Nici tu nu ești de pe pământ, nu ești din lume.» Chiar acum există o lucrare pe care trebuie să o faci. Nu poți fi mâhnit așa. Nu poți suferi astfel. Deși omul și Dumnezeu nu pot coexista în aceeași lume, Eu am lucrarea Mea și tu o ai pe a ta, iar, într-o zi, când lucrarea ta va fi terminată, cu siguranță vom fi împreună într-un singur tărâm, iar Eu te voi călăuzi să fii cu Mine în veci”. Petru a fost mângâiat și liniștit după ce a auzit aceste cuvinte. El știa că această suferință era ceva ce trebuia să îndure și să experimenteze și, de atunci, a fost inspirat. Isus i-a apărut, în mod special, în fiecare moment-cheie, dându-i luminare și îndrumare specială și a lucrat mult asupra lui. Și ce a regretat Petru cel mai mult? Nu după mult timp după ce Petru spusese: „Tu ești Fiul lui Dumnezeu Cel viu”, Isus i-a mai pus lui Petru o întrebare (deși nu este consemnată în Biblie în acest fel). Isus l-a întrebat: „Petre! M-ai iubit tu vreodată?” Petru a înțeles ce a vrut El să spună și a zis: „Doamne! Odată L-am iubit pe Tatăl din cer, dar recunosc că nu Te-am iubit niciodată pe Tine”. Atunci, Isus a spus: „Dacă oamenii nu-L iubesc pe Tatăl din cer, cum Îl pot iubi pe Fiul pe pământ? Și, dacă oamenii nu-L iubesc pe Fiul trimis de Dumnezeu Tatăl, cum pot ei să-L iubească pe Tatăl din ceruri? Dacă oamenii Îl iubesc cu adevărat pe Fiul, pe pământ, atunci Îl iubesc, cu adevărat, pe Tatăl din cer”. Când Petru a auzit aceste cuvinte, și-a dat seama de ceea ce îi lipsea. El a simțit mereu remușcări și a plâns din cauza cuvintelor sale: „L-am iubit odată pe Tatăl din cer, dar nu Te-am iubit niciodată pe Tine”. După învierea și înălțarea lui Isus, a simțit și mai multă remușcare și mâhnire din cauza acestor cuvinte. Amintindu-și lucrarea lui trecută și statura sa actuală, el a venit adesea înaintea lui Isus în rugăciune, simțindu-se întotdeauna plin de regrete și îndatorat, din cauză că nu satisfăcuse intențiile lui Dumnezeu și nu se ridicase la înălțimea standardelor lui Dumnezeu. Aceste lucruri au devenit cea mai mare povară a lui. El a spus: „Într-o zi, Îți voi dedica tot ce am și tot ce sunt și Îți voi da tot ce este mai de preț”. El a spus: „Dumnezeule! Am doar o singură credință și o singură iubire. Viața mea nu valorează nimic și trupul meu nu valorează nimic. Am doar o singură credință și o singură iubire. Am credință în Tine, în mintea mea, și iubire pentru Tine, în inima mea; doar aceste două lucruri trebuie să Ți le dau și nimic altceva”. Petru a fost foarte încurajat de cuvintele lui Isus, pentru că, înainte de a fi răstignit Isus, El îi spusese: „Eu nu sunt din lumea aceasta și nici tu nu ești din lumea aceasta”. Mai târziu, când Petru a ajuns într-un punct de mare durere, Isus i-a amintit: „Petre, ai uitat? Eu nu sunt din lume și numai pentru lucrarea Mea am plecat mai devreme. Nici tu nu ești din lume, chiar ai uitat? Ți-am spus de două ori, nu-ți amintești?” Auzind aceasta, Petru a zis: „N-am uitat!” Isus a spus, apoi: „Odată ai petrecut un timp fericit, împreună cu Mine, în cer, și o perioadă de timp lângă Mine. Ție ți-e dor de Mine, iar Mie Mi-e dor de tine. Deși ființele create nu merită să fie pomenite în ochii Mei, cum să nu pot iubi pe cineva care este nevinovat și vrednic de iubire? Ai uitat făgăduința Mea? Trebuie să accepți însărcinarea pe care ți-am dat-o pe pământ; trebuie să îndeplinești sarcina pe care ți-am încredințat-o. Într-o zi, te voi călăuzi, cu siguranță, ca să fii lângă Mine”. După ce a auzit acest lucru, Petru a devenit și mai încurajat și a primit o inspirație și mai mare, astfel încât, atunci când era pe cruce, a putut să spună: „Dumnezeule! Nu Te pot iubi îndeajuns! Chiar dacă îmi ceri să mor, tot nu Te pot iubi îndeajuns. Oriunde îmi conduci sufletul, indiferent dacă Îți împlinești sau nu făgăduințele trecute, orice faci după aceea, eu Te iubesc și cred în Tine”. Lucrurile, de care s-a ținut el cu putere, au fost credința lui și iubirea lui adevărată.

Într-o seară, mai mulți ucenici, inclusiv Petru, se aflau pe o barcă de pescuit. Erau, toți, împreună cu Isus, iar Petru i-a pus lui Isus o întrebare foarte naivă: „Doamne! Aș dori să-Ți adresez o întrebare pe care o am de foarte mult timp”. Isus a răspuns: „Atunci, întreabă-Mă, te rog!” Petru, atunci, a întrebat: „A fost lucrarea din timpul Epocii Legii făcută de Tine?” Isus a zâmbit, de parcă ar fi spus: „Copilul ăsta, cât e de naiv!” Apoi, a continuat cu intenție: „Nu a fost făcută de Mine. A fost făcută de Iahve și de Moise”. Petru a auzit acest lucru și a exclamat: „Ah! Deci nu a fost făcută de Tine!” Odată ce Petru a spus aceasta, Isus nu a mai zis nimic. Petru s-a gândit în sinea lui: „Nu Tu ai făcut-o, deci nu e de mirare că ai venit să abrogi legea, de vreme ce nu Tu ai făcut-o”. Inima lui a fost, de asemenea, ușurată. După aceea, Isus și-a dat seama că Petru era destul de naiv dar, pentru că pe atunci nu avea nicio înțelegere, Isus nu a spus nimic altceva și nici nu l-a combătut în mod direct. Odată, Isus a ținut o predică într-o sinagogă unde mulți oameni erau prezenți, inclusiv Petru. În predica Sa, Isus a spus: „Acela care va veni din veșnicie în veșnicie va face lucrarea de răscumpărare în timpul Epocii Harului, pentru a răscumpăra toată omenirea de păcat, dar El nu va fi constrâns de nicio reglementare în călăuzirea omului afară din păcat. El va ieși din lege și va intra în Epoca Harului. El va răscumpăra întreaga omenire. El va păși înainte, din Epoca Legii în Epoca Harului, dar nimeni nu-L cunoaște pe Acela care a venit de la Iahve. Lucrarea pe care a făcut-o Moise a fost dată de Iahve; Moise a instituit legea datorită lucrării pe care o făcuse Iahve”. Odată ce acest lucru a fost spus, El a continuat: „Cei care desființează poruncile Epocii Harului în timpul Epocii Harului vor avea parte de nenorocire. Ei trebuie să stea în templu și să primească distrugerea lui Dumnezeu și vor fi zile în care focul se va abate asupra lor”. Faptul că a auzit aceste cuvinte a avut un oarecare efect asupra lui Petru și, pe parcursul unei perioade din experiența lui, Isus l-a păstorit și l-a susținut pe Petru, vorbind cu el de la inimă la inimă, ceea ce i-a dat lui Petru o înțelegere ceva mai bună a lui Isus. Gândindu-se, atunci, la ce predicase Isus în acea zi și la întrebarea pe care I-o pusese când se aflau în barca de pescuit, la răspunsul pe care îl dăduse Isus, precum și la modul în care zâmbise El, Petru a ajuns în sfârșit să înțeleagă totul. După aceea, Duhul Sfânt l-a luminat pe Petru și numai atunci a înțeles el că Isus era Fiul lui Dumnezeu Celui viu. Înțelegerea lui Petru a venit din luminarea de către Duhul Sfânt, dar a existat un proces în înțelegerea lui. Prin faptul că a pus întrebarea, prin faptul că a auzit una dintre predicile lui Isus și, apoi, prin faptul că a primit părtășia specială a lui Isus și păstorireaLui specială, Petru a ajuns să-și dea seama că Isus era Fiul lui Dumnezeu Celui viu. Acest lucru nu a fost dobândit într-o zi sau două; a fost un proces, iar acest lucru a devenit un ajutor pentru el, în experiențele lui ulterioare. De ce nu a făcut Isus lucrarea de desăvârșire asupra altor oameni, ci doar asupra lui Petru? Pentru că numai Petru a înțeles că Isus era Fiul lui Dumnezeu Celui viu; nimeni altcineva nu știa acest lucru. Deși erau mulți ucenici care au știut multe în timpul lor de urmare a Lui, cunoașterea lor era superficială. Acesta este motivul pentru care Petru a fost ales de Isus ca specimen de a fi desăvârșit. Ce i-a spus Isus lui Petru atunci este ceea ce le spune El, astăzi, oamenilor a căror cunoaștere și intrare în viață trebuie să o atingă pe aceea a lui Petru. Este în concordanță cu această cerință și cu această cale că Dumnezeu îi va desăvârși pe toți. De ce li se cere oamenilor acum să aibă o credință reală și o iubire adevărată? Și voi trebuie să experimentați ce a experimentat Petru; rezultatele pe care le-a obținut Petru prin experiențele sale trebuie să se manifeste și în voi; iar durerea pe care a pătimit-o Petru, și voi trebuie să o pătimiți. Calea pe care mergeți este aceeași pe care a mers Petru. Durerea pe care o pătimiți este durerea pe care a pătimit-o Petru. Când dobândiți slavă și când trăiți o viață omenească adevărată, atunci trăiți imaginea lui Petru. Calea este aceeași, iar omul este desăvârșit urmând-o. Totuși, calibrul vostru este oarecum deficient în comparație cu acela al lui Petru, pentru că vremurile s-au schimbat și s-a schimbat și gradul de corupție al omului și pentru că Iudeea a fost un regat cu o cultură seculară și antică. Prin urmare, voi trebuie să faceți tot ce vă stă în puteri ca să vă îmbunătățiți calibrul.

Petru a fost un om foarte sensibil, ager în tot ceea ce a făcut și, de asemenea, extrem de cinstit. A suferit multe eșecuri. Primul său contact cu societatea a avut loc la vârsta de paisprezece ani, când se ducea la școală și la sinagogă. Avea mult entuziasm și era mereu dispus să participe la întâlniri. La vremea aceea, Isus nu Își începuse încă, în mod oficial, lucrarea; acesta era doar începutul Epocii Harului. Petru a început să intre în legătură cu figuri religioase, pe când avea paisprezece ani; până la vârsta de optsprezece ani a fost în contact cu elita religioasă dar, după ce a văzut haosul din culisele religiei, s-a retras. Văzând lucrurile necinstite, înșelătoare și uneltitoare pe care le făceau oamenii, a început să simtă o repulsie extremă față de ei (așa lucra Duhul Sfânt la vremea aceea, ca să-l desăvârșească. El, mai ales, l-a mișcat și a făcut o lucrare specială asupra lui) și, astfel, s-a retras de la sinagogă la vârsta de optsprezece ani. Părinții l-au persecutat și nu au vrut să-l lase să creadă (ei erau diavoli și neîncrezători). În cele din urmă, Petru a plecat de acasă și a călătorit în lung și-n lat, pescuind și predicând vreme de doi ani, timp în care a condus și un număr destul de impresionant de oameni. Ar trebui acum să poți vedea clar pe ce cale a luat-o Petru mai exact. Dacă poți să vezi clar calea lui Petru, atunci vei fi sigur despre lucrarea făcută astăzi, astfel încât să nu te plângi sau să fii negativ ori să tânjești după ceva. Ar trebui să experimentezi starea de spirit a lui Petru de la acea vreme: era lovit de durere, nu mai cerea anumite perspective sau vreo binecuvântare și nu urmărea faima, câștigul, fericirea, averea sau statutul lumesc; el urmărea doar să trăiască viața cea mai plină de sens, ceea ce presupunea să răsplătească iubirea lui Dumnezeu și să-I dedice lui Dumnezeu ceea ce el considera cel mai de preț. Atunci era mulțumit în inima lui. Adeseori, se ruga lui Isus cu următoarele cuvinte: „Doamne, Isuse Hristoase, Te-am iubit odată, dar nu Te-am iubit niciodată cu adevărat. Deși am spus că aveam încredere în Tine, nu Te-am iubit niciodată cu o inimă adevărată. Doar Te-am admirat, Te-am venerat și Ți-am dus dorul, dar nu Te-am iubit niciodată și nici nu am avut, cu adevărat, credință în Tine”. El s-a rugat constant pentru a lua decizia și a fost mereu încurajat de cuvintele lui Isus și și-a găsit motivația în ele. Mai târziu, după o perioadă de experiență, Isus l-a încercat, provocându-l să tânjească după El mai departe. El a spus: „Doamne, Isuse Hristoase! Cât de mult îmi lipsești și cât mi-e de dor să Te privesc. Îmi lipsesc prea multe și nu pot să-Ți compensez iubirea. Te implor să mă iei curând. Când vei avea nevoie de mine? Când mă vei lua? Când voi privi, din nou, fața Ta? Nu doresc să mai trăiesc în acest trup, să continui să fiu corupt, și nici nu doresc să mă mai răzvrătesc. Sunt gata să-Ți dedic tot ce am, cât de repede pot, și nu doresc să Te mai întristez”. Așa se ruga el, dar nu știa, la vremea aceea, ce avea să desăvârșească Isus în el. În agonia încercării lui, Isus i-a apărut din nou și a spus: „Petru, doresc să te desăvârșesc, astfel încât să devii rod, unul care să fie cristalizarea desăvârșirii tale de către Mine și de care Mă voi bucura. Poți cu adevărat să aduci mărturie pentru Mine? Ai făcut ce ți-am cerut Eu să faci? Ai trăit cuvintele pe care le-am spus? Tu M-ai iubit odată, dar chiar dacă M-ai iubit, M-ai trăit? Ce ai făcut pentru Mine? Recunoști că ești nevrednic de iubirea Mea, dar ce ai făcut pentru Mine?” Petru a văzut că nu făcuse nimic pentru Isus și și-a adus aminte de jurământul său anterior de a-și da viața pentru Dumnezeu. Și, astfel, nu s-a mai plâns și rugăciunile lui ulterioare au devenit mult mai bune. El se ruga, spunând: „Doamne, Isuse Hristoase! O dată Te-am părăsit și Tu, de asemenea, m-ai părăsit o dată. Am petrecut un timp despărțiți și un timp împreună, în tovărășie. Cu toate acestea, Tu mă iubești mai mult decât orice altceva. M-am răzvrătit, în repetate rânduri, împotriva Ta și, în repetate rânduri, Te-am mâhnit. Cum pot să uit așa ceva? Țin mereu minte și nu uit niciodată lucrarea pe care ai făcut-o asupra mea și ceea ce mi-ai încredințat. Am făcut tot ce am putut pentru lucrarea pe care ai făcut-o asupra mea. Tu știi ce pot face și știi și ce funcție pot îndeplini. Îmi doresc să mă pun la mila orchestrărilor Tale și Îți voi dedica tot ce am. Numai Tu știi ce pot face pentru Tine. Deși Satana m-a păcălit atât de mult și m-am răzvrătit împotriva Ta, eu cred că Tu nu-mi ții minte fărădelegile din cauza acestui lucru și că nu bazezi pe el felul în care mă tratezi. Doresc să-Ți dedic Ție întreaga mea viață. Nu cer nimic și nici nu am alte speranțe sau planuri; doresc doar să acționez conform intențiilor Tale și să-Ți urmez voia. Voi bea din paharul Tău amar și mă voi lăsa la mila orchestrărilor Tale”.

Voi trebuie să fiți clari cu privire la calea pe care mergeți; trebuie să fiți clari cu privire la calea pe care veți apuca în viitor, cu privire la ce va desăvârși Dumnezeu și la ce vi s-a încredințat. Într-o zi, probabil că veți fi încercați și, când va veni acel moment, dacă veți fi capabili să vă inspirați din experiențele lui Petru, acest lucru va arăta că mergeți, cu adevărat, pe calea lui Petru. Petru a fost aprobat de Dumnezeu pentru adevărata lui credință și iubire, și pentru loialitatea lui față de Dumnezeu. Și a fost pentru cinstea lui și pentru dorul de Dumnezeu din inima lui, că Dumnezeu l-a desăvârșit. Dacă vei avea, cu adevărat, aceeași iubire și aceeași credință ca Petru, atunci Isus, cu siguranță, te va desăvârși.


Cei care Îl iubesc pe Dumnezeu vor trăi veșnic în lumina Lui

Esența credinței în Dumnezeu a majorității oamenilor este convingere religioasă: ei sunt incapabili să-L iubească pe Dumnezeu și doar Îl urmează pe Dumnezeu ca niște roboți, incapabili de a tânji cu adevărat după El sau de a-L adora. Ei doar Îl urmează în tăcere. Mulți oameni cred în Dumnezeu, dar există foarte puțini care Îl iubesc pe Dumnezeu; ei doar se „tem” de Dumnezeu pentru că le este frică de dezastru sau Îl „admiră” pe Dumnezeu pentru că El este mare și puternic – dar în teama și admirația lor nu există iubire sau tânjire adevărată. În experiențele lor, oamenii caută detaliile puțin importante ale adevărului sau niște taine nesemnificative. Majoritatea oamenilor doar urmează și fac acest lucru doar pentru a căuta să obțină binecuvântări când situația este dificilă, nu pentru a căuta adevărul sau pentru a I se supune cu adevărat lui Dumnezeu ca să primească binecuvântările Lui. Viața credinței tuturor oamenilor în Dumnezeu este lipsită de semnificație, este fără valoare și în ea sunt considerațiile și ceea ce urmăresc ei; ei nu cred în Dumnezeu pentru a-L iubi pe Dumnezeu, ci pentru a fi binecuvântați. Mulți oameni acționează după cum vor, fac orice vor și nu se gândesc niciodată la interesele lui Dumnezeu sau dacă ceea ce fac ei este în concordanță cu intențiile lui Dumnezeu. Astfel de oameni nu pot nici măcar să dobândească credință adevărată, cu atât mai puțin iubirea pentru Dumnezeu. Esența lui Dumnezeu nu este doar pentru ca omul să creadă în ea, este mai mult pentru ca omul să o iubească. Dar mulți dintre aceia care cred în Dumnezeu sunt incapabili de a descoperi acest „secret”. Oamenii nu îndrăznesc să-L iubească pe Dumnezeu, nici nu încearcă să-L iubească. Ei nu au descoperit niciodată că există atât de multe lucruri care sunt încântătoare la Dumnezeu; ei nu au descoperit niciodată că Dumnezeu este Dumnezeul care iubește omul și că El este pentru om Dumnezeul ce trebuie iubit. Frumusețea lui Dumnezeu este exprimată în lucrarea Sa: doar când experimentează lucrarea Sa pot oamenii să-I descopere frumusețea; doar în realitate pot ei să experimenteze frumusețea lui Dumnezeu; și fără a o experimenta și observa în viața reală, nimeni nu poate descoperi frumusețea lui Dumnezeu. Există atât de multe lucruri de iubit la Dumnezeu, dar fără a interacționa concret cu El, oamenii sunt incapabili să le descopere. Ceea ce înseamnă că, dacă Dumnezeu nu S-ar fi întrupat, oamenii ar fi fost incapabili să interacționeze concret cu El, și dacă ei ar fi incapabili să interacționeze concret cu El, ei, de asemenea, ar fi incapabili să Îi experimenteze lucrarea – și astfel, iubirea lor pentru Dumnezeu ar fi contaminată cu multe falsități și închipuiri. Iubirea oamenilor pentru Dumnezeul din ceruri nu este la fel de practică precum iubirea lor pentru Dumnezeul de pe pământ, căci cunoașterea lui Dumnezeu din ceruri de către oameni este construită pe închipuirile lor, mai degrabă decât pe ceea ce au văzut cu propriii lor ochi și ce au experimentat ei personal. Când Dumnezeu vine pe pământ, oamenii pot să Îi privească faptele practice și frumusețea și ei pot vedea totul din firea Sa practică și normală, toate acestea fiind de mii de ori mai practice decât cunoașterea lor a Dumnezeului din cer. Indiferent cât de mult Îl iubesc oamenii pe Dumnezeul din cer, nu există nimic practic la această iubire și este plină de idei umane. Indiferent cât de mică este iubirea lor pentru Dumnezeul de pe pământ, această iubire este practică; chiar dacă există doar puțin din ea, ea tot este practică. Dumnezeu îi face pe oameni să Îl cunoască prin lucrare practică și prin această cunoaștere El le câștigă dragostea. Este ca și cu Petru: dacă el nu ar fi trăit cu Isus, ar fi fost imposibil pentru el să-L adore pe Isus. La fel era și loialitatea sa față de Isus, construită pe interacțiunea lui cu Isus. De vreme ce Dumnezeu îi cere omului să-L iubească, El a venit personal printre oameni și trăiește împreună cu oamenii și tot ceea îl face pe om să vadă și să experimenteze este caracterul practic al lui Dumnezeu.

Dumnezeu utilizează caracterul Său practic și împlinirea faptelor pentru a-i desăvârși pe oameni; cuvintele lui Dumnezeu îndeplinesc o parte din desăvârșirea de către El a oamenilor și aceasta este lucrarea de îndrumare și de deschidere a căii. Ceea ce înseamnă că, în cuvintele lui Dumnezeu, omul poate găsi calea de practică și cunoașterea viziunilor. Prin înțelegerea acestor lucruri, omul va avea o cale și viziuni în practica lui concretă și va fi capabil să dobândească luminarea prin cuvintele lui Dumnezeu; el va fi capabil să înțeleagă că această chestiune a venit de la Dumnezeu și în stare să discearnă multe. După ce a înțeles, omul trebuie să intre imediat în această realitate și trebuie să utilizeze cuvintele lui Dumnezeu pentru a-L mulțumi pe Dumnezeu în viața lui concretă. Dumnezeu te va călăuzi în toate lucrurile și îți va da o cale de practică și te va face să simți că El este deosebit de încântător și îți va permite să vezi că fiecare pas al lucrării lui Dumnezeu asupra ta este menit să te desăvârșească. Dacă dorești să vezi iubirea lui Dumnezeu, dacă dorești să experimentezi cu adevărat iubirea lui Dumnezeu, atunci trebuie să te afunzi adânc în realitate, să te afunzi adânc în viața reală și să vezi că tot ceea ce face Dumnezeu este iubire și mântuire, că tot ceea ce face El este să le permită oamenilor să se elibereze de ceea ce este necurat și să rafineze lucrurile dinlăuntrul omului care nu pot să satisfacă intențiile lui Dumnezeu. Dumnezeu îi oferă omului adevărul folosind cuvinte; în același timp, El pregătește împrejurările vieții reale ca oamenii să experimenteze, iar dacă oamenii mănâncă și beau multe dintre cuvintele lui Dumnezeu, atunci, în practica lor concretă, ei pot rezolva toate dificultățile din viețile lor utilizând multe cuvinte ale lui Dumnezeu. Ceea ce înseamnă că trebuie să ai cuvintele lui Dumnezeu pentru a te afunda adânc în realitate; dacă nu mănânci și nu bei cuvintele lui Dumnezeu și ești fără lucrarea lui Dumnezeu, atunci nu vei avea nicio cale în viața reală. Dacă nu mănânci sau nu bei niciodată cuvintele lui Dumnezeu, atunci vei fi confuz când ți se va întâmpla ceva. Vei ști doar că ar trebui să Îl iubești pe Dumnezeu, dar vei fi incapabil de orice discernere și nu vei avea nicio cale de practică; vei fi zăpăcit și confuz și uneori vei crede chiar că prin satisfacerea trupului Îl mulțumești pe Dumnezeu. Toate acestea sunt consecința nemâncatului și nebăutului cuvintelor lui Dumnezeu. Ceea ce înseamnă că dacă ești fără ajutorul cuvintelor lui Dumnezeu și doar bâjbâi în cadrul realității, atunci ești fundamental incapabil de a găsi calea de practică. Astfel de oameni pur și simplu nu înțeleg ceea ce înseamnă să crezi în Dumnezeu, cu atât mai puțin înțeleg ce înseamnă să Îl iubești pe Dumnezeu. Dacă, utilizând luminarea și îndrumarea cuvintelor lui Dumnezeu, deseori te rogi, cauți, cercetezi, descoperi ceea ce ar trebui să practici, găsești oportunități pentru lucrarea Duhului Sfânt, cooperezi cu adevărat cu Dumnezeu și nu ești zăpăcit și confuz, atunci vei avea o cale în viața reală și Îl vei mulțumi cu adevărat pe Dumnezeu. Când L-ai mulțumit pe Dumnezeu, în interiorul tău va exista călăuzirea lui Dumnezeu și vei fi deosebit de binecuvântat de Dumnezeu, ceea ce îți va da un sentiment de bucurie: te vei simți deosebit de onorat că L-ai mulțumit pe Dumnezeu, te vei simți deosebit de luminos în interior și, în inima ta, te vei simți limpede și liniștit. Conștiința ta va fi consolată și liberă de acuzații și te vei simți plăcut pe dinăuntru când îi vei vedea pe frații și surorile tale. Aceasta este ceea ce înseamnă să te bucuri de iubirea lui Dumnezeu și doar aceasta înseamnă să te bucuri cu adevărat de Dumnezeu. Bucuria oamenilor legată de iubirea lui Dumnezeu este obținută prin experiență: prin experimentarea suferinței și experimentarea punerii adevărului în practică, ei câștigă binecuvântările lui Dumnezeu. Dacă doar spui că Dumnezeu te iubește cu adevărat, că Dumnezeu a plătit într-adevăr un preț mare de dragul oamenilor, că El a rostit cu răbdare și cu seriozitate atât de multe cuvinte și că întotdeauna mântuiește oamenii, rostirea acestor cuvinte de către tine este doar o parte a bucuriei tale de Dumnezeu. Totuși, o bucurie mai mare – o bucurie reală – este când oamenii pun adevărul în practică în viața lor reală, după care se simt liniștiți și limpezi în inimile lor. Ei se vor simți deosebit de mișcați lăuntric și vor simți că Dumnezeu este deosebit de încântător. Vei simți că prețul pe care l-ai plătit e mai mult decât corect. După ce ai oferit sângele inimii tale, vei fi deosebit de luminos în interior: vei simți că te bucuri cu adevărat de iubirea lui Dumnezeu și vei înțelege că Dumnezeu a făcut lucrarea de mântuire asupra oamenilor, că rafinarea oamenilor de către El este menită să-i purifice și că Dumnezeu încearcă oamenii pentru a testa dacă ei Îl iubesc cu adevărat. Dacă întotdeauna pui adevărul în practică în acest mod, atunci, treptat, vei dezvolta o cunoaștere clară a unei mari părți a lucrării lui Dumnezeu și, în acel moment, vei simți mereu că, înaintea ta, cuvintele lui Dumnezeu sunt clare precum cristalul. Când înțelegi cu claritate multe adevăruri, vei simți că această chestiune și acea chestiune sunt ușor de pus în practică, că poți depăși orice problemă și orice ispită și vei vedea că nimic nu este o problemă pentru tine, ceea ce te va face să te simți atât de liber și eliberat. În acest moment, te vei bucura de iubirea lui Dumnezeu și iubirea adevărată a lui Dumnezeu va fi coborât asupra ta. Dumnezeu îi binecuvântează pe aceia care au viziuni, care au adevărul, care au cunoaștere și care Îl iubesc cu adevărat. Dacă oamenii doresc să vadă iubirea lui Dumnezeu, ei trebuie să pună adevărul în practică în viața reală, ei trebuie să fie dispuși să îndure durere și să abandoneze ceea ce iubesc pentru a-L mulțumi pe Dumnezeu și, în ciuda lacrimilor din ochii lor, trebuie să fie totuși capabili să mulțumească inima lui Dumnezeu. În acest mod, Dumnezeu te va binecuvânta cu siguranță și dacă înduri greutăți precum acestea, ele vor fi urmate de lucrarea Duhului Sfânt. Prin viață reală și prin experimentarea cuvintelor lui Dumnezeu, oamenii sunt capabili să vadă frumusețea lui Dumnezeu și doar dacă ei au gustat iubirea lui Dumnezeu pot să-L iubească cu adevărat.

Cei care Îl iubesc pe Dumnezeu sunt cei care iubesc adevărul și, cu cât cei care iubesc adevărul îl pun mai mult în practică, cu atât mai mult au parte de adevăr; cu cât îl pun mai mult în practică, cu atât mai mult au iubirea lui Dumnezeu; și cu cât îl pun mai mult în practică, cu atât mai mult sunt binecuvântați de Dumnezeu. Dacă întotdeauna practici în acest mod, treptat, vei fi capabil să vezi iubirea lui Dumnezeu asupra ta, tot așa cum Petru a ajuns să-L cunoască pe Dumnezeu: Petru a spus că Dumnezeu nu are doar înțelepciunea de a crea cerul, pământul și toate lucrurile, ci, mai mult decât atât, că El are și înțelepciunea de a face o lucrare practică asupra oamenilor. Petru a spus că El nu este doar vrednic de iubirea oamenilor datorită creării de către El a cerului, pământului și tuturor lucrurilor ci, mai mult decât atât, datorită abilității Sale de a crea omul, de a mântui omul, de a desăvârși omul și de a dărui iubirea Sa omului. La fel, Petru a spus că există multe în El care sunt vrednice de iubirea omului. Petru I-a spus lui Isus: „Oare crearea cerului, pământului și tuturor lucrurilor este singurul motiv pentru care meriți iubirea oamenilor? Există mai multe în Tine care sunt încântătoare, Tu acționezi și te miști în viața reală, Duhul Tău mă atinge în interior, mă disciplinezi, îmi aduci reproșuri – aceste lucruri sunt chiar mai vrednice de iubire.” Dacă dorești să vezi și să experimentezi iubirea lui Dumnezeu, atunci trebuie să cauți și să cercetezi în viața reală și trebuie să fii dispus să renunți la propriul trup. Trebuie să iei această hotărâre. Trebuie să fii o persoană cu hotărâre, care este capabilă să Îl mulțumească pe Dumnezeu în toate lucrurile, fără a fi leneș sau a râvni la plăcerile trupului, trăind nu pentru trup, ci pentru Dumnezeu. Poate că nu Îl mulțumești pe Dumnezeu de data aceasta din cauză că nu înțelegi intențiile lui Dumnezeu; data viitoare, chiar dacă trebuie să depui un oarecare efort, trebuie să-L mulțumești, și nu trebuie să satisfaci trupul. Când vei experimenta în acest fel, vei fi ajuns să-L cunoști pe Dumnezeu. Vei vedea că Dumnezeu poate să creeze cerul, pământul și toate lucrurile, că El a devenit trup astfel încât oamenii să poată să-L vadă într-un mod real și tangibil și că El interacționează cu ei într-un mod real și tangibil; vei vedea că El este capabil să umble printre oameni și că Duhul Său poate să-i desăvârșească pe oameni în viața reală; vei vedea că toate acestea le permit oamenilor să vadă frumusețea Lui și să experimenteze disciplinarea Sa, certarea Sa și binecuvântările Sale. Dacă întotdeauna experimentezi în acest mod, în viața reală vei fi inseparabil de Dumnezeu și dacă într-o zi, relația ta cu Dumnezeu încetează să fie normală, tu vei fi capabil să înduri reproșul și să simți remușcări. Când ai o relație normală cu Dumnezeu, nu vei dori niciodată să Îl părăsești pe Dumnezeu, și dacă într-o zi Dumnezeu spune că te va abandona, tu te vei teme și vei spune că preferi să mori decât să fii abandonat de Dumnezeu. De îndată ce percepi aceasta, vei simți că ești incapabil de a-L părăsi pe Dumnezeu și în acest mod vei avea o bază și te vei bucura cu adevărat de iubirea lui Dumnezeu.

Oamenii vorbesc deseori despre a-L lăsa pe Dumnezeu să fie viața lor, dar încă mai au de experimentat până acolo. Tu doar spui că Dumnezeu este viața ta și că El te călăuzește în fiecare zi și că mănânci și bei cuvintele Sale în fiecare zi și că te rogi Lui în fiecare zi și că, astfel, El a devenit viața ta. Cunoașterea acelora care spun aceasta este foarte superficială. În mulți oameni nu există o bază; cuvintele lui Dumnezeu au fost plantate în interiorul lor, dar încă nu au încolțit, cu atât mai puțin nu au făcut vreun rod. Astăzi, în ce măsură ai experimentat? Doar acum, după ce Dumnezeu te-a forțat să ajungi până aici, simți că nu Îl poți părăsi pe Dumnezeu. Într-o zi, după ce experiența ta a ajuns până la un anumit punct, dacă Dumnezeu te-ar face să pleci, nu ai putea să o faci. Întotdeauna vei simți că nu poți fi fără Dumnezeu în interiorul tău; poți fi fără soț, soție sau copii, fără o familie, fără o mamă sau un tată, fără plăcerile trupului, dar nu poți fi fără Dumnezeu. Să fii fără Dumnezeu ar fi precum pierderea vieții tale, nu vei fi capabil să trăiești fără Dumnezeu. Când ai experimentat până în acest punct, îți vei fi atins ținta credinței tale în Dumnezeu și atunci Dumnezeu va fi devenit viața ta, El va fi devenit baza existenței tale. Nu vei mai fi în stare niciodată să Îl părăsești pe Dumnezeu. Când ai experimentat în măsura aceasta, te vei fi bucurat cu adevărat de iubirea lui Dumnezeu, relația ta cu Dumnezeu va fi devenit strânsă până în punctul în care El va fi viața ta, iubirea ta și, în acel moment, te vei ruga lui Dumnezeu și vei spune: „Dumnezeule! Nu Te pot părăsi, Tu ești viața mea, pot rezista fără orice altceva – dar fără Tine, nu pot continua să trăiesc.” Aceasta este statura adevărată a oamenilor; este viața reală. Unii oameni au fost forțați să ajungă atât de departe pe cât au ajuns astăzi: vor fi trebuit să continue indiferent dacă vor sau nu, și ei au simțit întotdeauna c-ar fi prinși între ciocan și nicovală. Trebuie să experimentezi astfel încât Dumnezeu să fie viața ta, astfel încât dacă Dumnezeu ar fi luat din inima ta, ar fi ca și cum ți-ai pierde viața; Dumnezeu trebuie să fie viața ta și tu trebuie să fii incapabil să-L părăsești. Atunci tu vei fi dobândit cu adevărat o experiență practică a lui Dumnezeu și, în acest moment în care Îl iubești pe Dumnezeu, Îl vei iubi cu adevărat pe Dumnezeu și va fi o iubire pură, cu un singur scop. S-ar putea să vină o zi în experiențele tale în care viața ta a ajuns într-un anumit punct în care te rogi lui Dumnezeu, mănânci și bei cuvintele lui Dumnezeu, ești incapabil să-L părăsești pe Dumnezeu în interior și ești incapabil să uiți de El chiar dacă ai vrea. Dumnezeu va fi devenit viața ta; tu vei fi capabil să uiți lumea, vei fi capabil să uiți de soția ta, de soțul tău sau de copiii tăi, dar vei avea dificultăți în a uita de Dumnezeu – să faci acest lucru ar fi imposibil. Aceasta va fi adevărata ta viață și adevărata ta iubire pentru Dumnezeu. Când iubirea ta pentru Dumnezeu a ajuns într-un anumit punct în care nu poate fi depășită de iubirea ta pentru nimic altceva și este pe primul loc, atunci vei fi capabil să renunți la orice altceva și să fii dispus să accepți toată emondarea de la Dumnezeu. Când vei obține o iubire față de Dumnezeu care le depășește pe toate celelalte, vei trăi în realitate și în iubirea lui Dumnezeu.

De îndată ce Dumnezeu devine viața din interiorul oamenilor, ei devin incapabili să-L părăsească pe Dumnezeu. Nu este aceasta fapta lui Dumnezeu? Nu există mărturie mai mare! Dumnezeu a lucrat până la un anumit punct; El a spus ca oamenii să presteze servicii, să fie mustrați sau să moară, iar oamenii nu au dat înapoi, ceea ce arată că au fost cuceriți de Dumnezeu. Oamenii care au adevărul sunt cei care, în experiențele lor reale, pot să rămână fermi în mărturia lor, pot să rămână fermi în poziția lor, să stea de partea lui Dumnezeu, fără a se retrage vreodată, și care pot să aibă o relație normală cu oamenii care-L iubesc pe Dumnezeu, care, atunci când li se întâmplă lucruri, sunt capabili să I se supună total lui Dumnezeu și pot să I se supună lui Dumnezeu până la moarte. Practica și dezvăluirile tale din viața reală sunt mărturia pentru Dumnezeu, sunt ceea ce trăiește omul și mărturia pentru Dumnezeu, și asta înseamnă cu adevărat să te bucuri de iubirea lui Dumnezeu; când ai experimentat până în acest punct, efectul dorit va fi fost obținut. Ai într-adevăr o trăire reală și fiecare acțiune a ta este privită cu admirație de ceilalți. Hainele și înfățișarea ta sunt neremarcabile, dar trăiești o viață cu cea mai mare evlavie, și când ai părtășie despre cuvintele lui Dumnezeu, ești călăuzit și luminat de El. Ești capabil să rostești intențiile lui Dumnezeu prin cuvintele tale, să ai părtășie despre realități, și înțelegi multe chestiuni legate de slujirea în spirit. Vorbești cu siguranță de sine, ești decent și integru, nu te implici în certuri și nu ești desfrânat, ești capabil să te supui rânduielilor lui Dumnezeu și să rămâi ferm în mărturia ta când ți se întâmplă lucruri și ești calm și stăpân pe tine, indiferent cu ce te confrunți. Acest tip de persoană a văzut cu adevărat iubirea lui Dumnezeu. Unii oameni sunt încă tineri, dar se poartă ca o persoană de vârstă mijlocie; sunt maturi, au adevărul și sunt admirați de alții – și aceștia sunt oamenii care au mărturie și sunt manifestarea lui Dumnezeu. Ceea ce înseamnă că, atunci când oamenii au experimentat până la un anumit punct, înlăuntrul lor, vor avea o înțelegere întru Dumnezeu, iar firea lor externă se va stabiliza, de asemenea. Mulți oameni nu pun adevărul în practică și nu rămân fermi în mărturia lor. În astfel de oameni, nu există iubire pentru Dumnezeu sau mărturie pentru Dumnezeu, iar aceștia sunt oamenii pe care Dumnezeu îi detestă cel mai mult. Ei citesc cuvintele lui Dumnezeu la adunări, dar ceea ce trăiesc ei este Satana, iar asta Îl dezonorează pe Dumnezeu, Îl reprezintă greșit pe Dumnezeu și Îl blasfemiază. În asemenea oameni nu există niciun semn al iubirii lui Dumnezeu, iar ei nu au deloc lucrarea Duhului Sfânt. Așadar, cuvintele și acțiunile lor îl reprezintă pe Satana. Dacă inima ta este întotdeauna liniștită înaintea lui Dumnezeu, iar tu acorzi mereu atenție persoanelor, evenimentelor și lucrurilor din jurul tău și dacă ești atent la povara lui Dumnezeu și ai întotdeauna o inimă cu frică de Dumnezeu, atunci Dumnezeu te va lumina deseori înlăuntrul tău. În biserică, există oameni care sunt „supraveghetori”: ei își propun să urmărească lipsurile celorlalți și, apoi, să-i imite. Sunt incapabili să aibă discernământ, nu detestă păcatul, nu urăsc lucrurile Satanei și nu sunt dezgustați de acestea. Oamenii ca aceștia sunt plini de lucrurile Satanei și, în cele din urmă, vor fi cu totul abandonați de Dumnezeu. Ar trebui să ai mereu o inimă cu frică de Dumnezeu înaintea Lui, să fii moderat în limbajul și acțiunile tale și să nu-ți dorești niciodată să te opui lui Dumnezeu sau să-L superi. Nu ar trebui niciodată să fii dispus ca lucrarea lui Dumnezeu asupra ta să fi fost degeaba sau să permiți tuturor greutăților pe care le-ai îndurat și tuturor lucrurilor pe care le-ai pus în practică să fie în zadar. Trebuie să fii dispus să muncești mai mult și să Îl iubești mai mult pe Dumnezeu pe calea din fața ta. Aceștia sunt oamenii care au o viziune ca bază a lor. Aceștia sunt oamenii care caută progresul.

Dacă oamenii cred în Dumnezeu și Îi experimentează cuvintele cu o inimă cu frică de El, atunci în astfel de oameni poate fi văzută mântuirea lui Dumnezeu și iubirea lui Dumnezeu. Acești oameni sunt capabili să aducă mărturie pentru Dumnezeu; ei trăiesc adevărul, iar pentru ce aduc ei mărturie este, de asemenea, adevărul, ceea ce este Dumnezeu și firea lui Dumnezeu. Ei trăiesc în iubirea lui Dumnezeu și au văzut iubirea lui Dumnezeu. Dacă vor să Îl iubească pe Dumnezeu, oamenii trebuie să experimenteze frumusețea lui Dumnezeu și să vadă frumusețea lui Dumnezeu; doar atunci poate fi trezită în ei o inimă iubitoare de Dumnezeu și o inimă care se consumă cu devotament pentru Dumnezeu. Dumnezeu nu îi face pe oameni să Îl iubească prin cuvinte sau prin închipuirile lor și nu îi forțează să Îl iubească. În schimb, îi lasă să-L iubească din proprie inițiativă și îi lasă să-I vadă frumusețea în lucrarea și cuvintele Sale, după care se naște în ei iubirea de Dumnezeu. Doar în acest mod pot oamenii să aducă mărturie adevărată pentru Dumnezeu. Oamenii nu-L iubesc pe Dumnezeu pentru că au fost îndemnați de alții să facă astfel, nici nu este un impuls emoțional de moment. Ei Îl iubesc pe Dumnezeu pentru că I-au văzut frumusețea, au văzut că există atât de multe lucruri ale Sale care sunt vrednice de iubire din partea oamenilor, pentru că au văzut mântuirea, înțelepciunea și faptele minunate ale lui Dumnezeu – și, drept rezultat, Îl laudă cu adevărat pe Dumnezeu și tânjesc cu adevărat după El și se trezește în ei o astfel de pasiune, încât nu ar putea să supraviețuiască fără să-L câștige pe Dumnezeu. Cei care aduc cu adevărat mărturie pentru Dumnezeu sunt capabili să o facă în mod răsunător deoarece mărturia lor se bazează pe temelia cunoașterii adevărate a lui Dumnezeu și a adevăratei tânjiri după Dumnezeu. O asemenea mărturie nu este adusă conform unui impuls emoțional, ci conform cunoașterii lor despre Dumnezeu și firea Sa. Pentru că au ajuns să Îl cunoască pe Dumnezeu, ei simt că trebuie cu siguranță să aducă mărturie pentru Dumnezeu și să îi facă pe toți cei care tânjesc după Dumnezeu să Îl cunoască și să fie conștienți de frumusețea Lui și de caracterul Lui practic. Precum iubirea oamenilor pentru Dumnezeu, mărturia lor este spontană; este înzestrată cu realitate și are valoare și semnificație adevărate. Nu este pasivă sau goală ori lipsită de sens. Motivul pentru care se spune că doar aceia care Îl iubesc cu adevărat pe Dumnezeu au cea mai mare valoare și însemnătate în viețile lor și cred cu adevărat în Dumnezeu este că acești oameni sunt capabili să trăiască în lumina lui Dumnezeu și sunt capabili să trăiască pentru lucrarea și gestionarea lui Dumnezeu. Este pentru că ei nu trăiesc în întuneric, ci trăiesc în lumină; ei nu duc vieți lipsite de însemnătate, ci vieți care au fost binecuvântate de Dumnezeu. Doar aceia care Îl iubesc pe Dumnezeu sunt capabili să aducă mărturie pentru El, doar ei sunt martorii lui Dumnezeu, doar ei sunt binecuvântați de Dumnezeu și doar ei sunt capabili să moștenească promisiunile lui Dumnezeu. Aceia care Îl iubesc pe Dumnezeu sunt confidenții Lui; ei sunt oamenii iubiți de Dumnezeu și se pot bucura de binecuvântări împreună cu El. Doar astfel de oameni vor trăi veșnic și doar ei vor trăi veșnic sub grija și protecția lui Dumnezeu. Dumnezeu este pentru a fi iubit de oameni și este vrednic de iubirea tuturor oamenilor, dar nu toți oamenii sunt capabili să-L iubească pe Dumnezeu și nu toți oamenii pot aduce mărturie pentru Dumnezeu și domni împreună cu El. Datorită faptului că pot aduce mărturie pentru Dumnezeu și că își dedică toate eforturile lucrării lui Dumnezeu, aceia care Îl iubesc cu adevărat pe Dumnezeu pot merge oriunde în lume fără să îndrăznească nimeni să li se opună și pot domni peste pământ și îi pot cârmui pe toți oamenii lui Dumnezeu. Acești oameni se adună din toată lumea. Sunt oameni din întreaga lume, care vorbesc limbi diferite și au culori ale pielii diferite, dar a căror existență are aceeași semnificație, și care au aceeași inimă iubitoare de Dumnezeu; toți sunt oameni care aduc aceeași mărturie și care împărtășesc o hotărâre comună și o dorință comună. Aceia care Îl iubesc pe Dumnezeu pot merge de la un capăt la celălalt al lumii și aceia care aduc mărturie pentru Dumnezeu pot călători prin univers. Acești oameni sunt iubiți de Dumnezeu, sunt binecuvântați de Dumnezeu și vor trăi veșnic în lumina Lui.


Lucrarea Duhului Sfânt și lucrarea Satanei

Cum pricepi amănuntele duhului? Cum lucrează Duhul Sfânt în om? Cum lucrează Satana în om? Cum lucrează duhurile rele în om? Care sunt manifestările? Când ți se întâmplă ceva, acest lucru vine de la Duhul Sfânt și ar trebui să i te supui sau să te răzvrătești împotriva lui? În practicile efective ale oamenilor, din voința umană se ivesc multe pe care oamenii le consideră invariabil ca venind din partea Duhului Sfânt. Unele lucruri vin din partea duhurilor rele și, totuși, oamenii cred mereu că provin de la Duhul Sfânt, iar uneori Duhul Sfânt îi îndrumă pe oameni din interior, dar oamenii se tem că această îndrumare vine de la Satana și, așadar, nu îndrăznesc să se supună când, în realitate, acea îndrumare este luminarea dată de Duhul Sfânt. Prin urmare, dacă cineva nu-și exercită discernământul, nu va fi capabil să experimenteze cu adevărat lucrurile reale prin care trece; dacă cineva nu-și exercită discernământul în experiențele sale, atunci nu va fi capabil să dobândească viață. Cum face Duhul Sfânt lucrarea? Cum fac lucrarea duhurile rele? Ce vine din voința omului? Și ce se naște din călăuzirea și luminarea Duhului Sfânt? Dacă pricepi tiparele lucrării Duhului Sfânt în om, atunci, în viața zilnică și în timpul experiențelor tale reale, vei putea să-ți îmbogățești cunoștințele și să dobândești discernământ; vei ajunge să-L cunoști pe Dumnezeu, vei putea să-l înțelegi și să-l deosebești pe Satana; nu vei fi derutat în supunerea sau urmărirea ta și vei fi o persoană ale cărei gânduri sunt clare, care se supune lucrării Duhului Sfânt.

Lucrarea Duhului Sfânt este de a oferi îndrumare și luminare pe partea pozitivă. Nu îi va face pe oameni negativi. Le aduce alinare, le dă credință și hotărâre și le permite să urmărească să fie desăvârșiți de Dumnezeu. Când Duhul Sfânt lucrează, oamenii sunt capabili să pătrundă dintr-un aspect pozitiv; ei nu sunt pasivi sau forțați, ci acționează din proprie inițiativă. Când Duhul Sfânt lucrează, oamenii sunt bucuroși și dispuși, dispuși să se supună și fericiți să se smerească. Chiar dacă sunt îndurerați și slabi lăuntric, au hotărârea de a coopera; suferă cu bucurie, sunt capabili să se supună și sunt neîntinați de voința umană, neîntinați de gândirea omului și cu atât mai mult neîntinați de așteptările și motivațiile umane. Când oamenii experimentează lucrarea Duhului Sfânt, ei sunt deosebit de curați lăuntric. Cei care au lucrarea Duhului Sfânt trăiesc iubirea pentru Dumnezeu și iubirea pentru frații și surorile lor; le plac lucrurile care Îl încântă pe Dumnezeu și detestă lucrurile pe care Dumnezeu le detestă. Oamenii care sunt atinși de lucrarea Duhului Sfânt sunt cei care au o umanitate normală, urmăresc de obicei adevărul și au umanitate. Când Duhul Sfânt lucrează în oameni, condiția lor devine din ce în ce mai bună, iar umanitatea lor devine din ce în ce mai normală și, deși o parte din cooperarea lor poate fi nesăbuită, motivațiile lor sunt corecte, au intrare dintr-un aspect pozitiv, nu încearcă să provoace perturbări și nu nutresc nicio intenție rea. Lucrarea Duhului Sfânt este normală și practică, Duhul Sfânt lucrează în om conform tiparelor de viață ale oamenilor normali și El îi luminează și îi îndrumă lăuntric pe oameni, conform a ceea ce urmăresc efectiv oamenii normali. Când Duhul Sfânt lucrează în oameni, El îi îndrumă și îi luminează potrivit nevoilor oamenilor normali. El le oferă lucruri în funcție de nevoile lor și îi îndrumă și luminează în funcție de ceea ce le lipsește și de neajunsurile lor, dintr-un aspect pozitiv. Lucrarea Duhului Sfânt este de a-i lumina și călăuzi pe oameni în viața reală; doar dacă experimentează cuvintele lui Dumnezeu în viața reală oamenii pot vedea lucrarea Duhului Sfânt. Dacă, în viața de zi cu zi, oamenii au o stare pozitivă și o viață spirituală normală, atunci au lucrarea Duhului Sfânt. Într-o astfel de stare, ei au credință când mănâncă și beau cuvintele lui Dumnezeu, sunt inspirați când se roagă și nu sunt negativi când se lovesc de ceva – în cadrul acestui lucru, sunt capabili să vadă lecțiile pe care Dumnezeu le cere să le învețe, nu sunt negativi sau slabi și, cu toate că au dificultăți reale, sunt dispuși să se supună tuturor rânduielilor lui Dumnezeu.

Ce efecte sunt obținute prin lucrarea Duhului Sfânt? Se poate să fii nesăbuit sau lipsit de discernământ, dar Duhul Sfânt doar trebuie să lucreze și va fi credință în tine, vei simți întotdeauna că nu poți să-L iubești pe Dumnezeu îndeajuns și vei fi dispus să cooperezi. Indiferent cât de mari sunt dificultățile, tot vei fi dispus să cooperezi. Când ți se vor întâmpla lucruri și nu îți va fi clar dacă vin de la Dumnezeu sau de la Satana, vei putea să aștepți și nu vei fi nici, negativ nici nepăsător. Aceasta este lucrarea normală a Duhului Sfânt. Când Duhul Sfânt lucrează în tine, tot vei întâmpina dificultăți reale: uneori vei fi făcut să plângi și uneori vor fi lucruri pe care nu le vei putea depăși – totul este doar o etapă a lucrării obișnuite a Duhului Sfânt. Deși nu vei reuși să depășești acele lucruri și cu toate că în acel moment vei fi slab și te vei plânge, după aceea tot vei fi capabil să-L iubești pe Dumnezeu, cu o credință debordantă. Negativitatea ta nu te va opri din a avea experiențe normale și, indiferent ce spun alți oameni și cum te atacă, tot vei fi capabil să-L iubești pe Dumnezeu. În timpul rugăciunii, vei simți întotdeauna că în trecut erai atât de îndatorat lui Dumnezeu, și vei hotărî să-L mulțumești pe Dumnezeu și să te răzvrătești împotriva trupului când întâlnești aceste lucruri din nou. Această motivație arată că lucrarea Duhului Sfânt este în tine. Aceasta este starea normală a lucrării Duhului Sfânt.

Care este lucrarea ce vine de la Satana? În lucrarea care vine de la Satana, viziunile din oameni sunt vagi; oamenii sunt lipsiți de umanitatea normală, motivațiile din spatele acțiunilor lor sunt greșite și, deși își doresc să-L iubească pe Dumnezeu, în ei există mereu acuzații, iar aceste acuzații și gânduri îi tulbură în mod constant, constrângând creșterea vieții lor și oprindu-i din a avea o condiție normală în fața lui Dumnezeu. Adică, de îndată ce lucrarea Satanei este în oameni, inimile lor nu mai pot fi împăcate în fața lui Dumnezeu. Aceștia nu mai știu ce să facă cu ei – când văd oameni adunându-se laolaltă, vor să fugă și nu sunt capabili să-și închidă ochii când ceilalți se roagă. Lucrarea duhurilor rele distruge relația normală dintre om și Dumnezeu și tulbură viziunile anterioare ale oamenilor sau vechea lor cale de intrare în viață; în inimile lor, ei nu se mai pot apropia niciodată de Dumnezeu, sunt mereu tulburați și constrânși de ceva, iar inimile lor nu-și pot găsi pacea. Ei nu mai au deloc putere să-L iubească pe Dumnezeu și duhurile lor se cufundă. Acestea sunt manifestările lucrării Satanei. Manifestările lucrării Satanei sunt: nu poți să te ții tare pe poziție și să rămâi ferm în mărturia ta, făcându-te să devii o persoană greșită înaintea lui Dumnezeu și o persoană care nu Îi este deloc loială lui Dumnezeu. Când Satana te tulbură, îți pierzi iubirea și loialitatea dinlăuntrul tău față de Dumnezeu, iar relația ta normală cu Dumnezeu se pierde, nu urmărești adevărul sau să progresezi; dai înapoi și devii negativ, te complaci, dai frâu liber păcatului și nu urăști păcatul. În plus, te face să devii desfrânat, face ca atingerea lui Dumnezeu să dispară din tine, te face să te plângi de El și să I te opui, ceea ce face să te îndoiești de El; există chiar riscul să pleci. Toate acestea vin de la Satana.

Când ceva ți se întâmplă în viața de zi cu zi, cum ar trebui să discerni dacă vine din lucrarea Duhului Sfânt sau din lucrarea Satanei? Când condițiile oamenilor sunt normale, viețile lor spirituale și viețile lor pământești sunt normale și rațiunea lor e normală și organizată. Când se află în această condiție, se poate spune că, în general, ceea ce ei experimentează și ajung să cunoască în sinea lor vine de la atingerea Duhului Sfânt. (A avea revelații sau a dobândi unele cunoștințe superficiale când mănâncă și beau cuvintele lui Dumnezeu sau a fi loial în anumite chestiuni sau puterea de a-L iubi pe Dumnezeu în anumite lucruri – toate acestea vin de la Duhul Sfânt.) Lucrarea Duhului Sfânt în om este îndeosebi normală; omul nu o poate simți și pare a veni chiar prin omul în sine, deși este, de fapt, lucrarea Duhului Sfânt. În viața de zi cu zi, Duhul Sfânt face lucrare în fiecare, care poate fi mare sau mică, și doar amploarea acestei lucrări variază. Unii oameni au un calibru bun și înțeleg lucrurile repede, iar Duhul Sfânt oferă o luminare specială în ei. Pe de altă parte, unii oameni au un calibru slab și lor le ia mai mult timp să priceapă lucrurile, dar Duhul Sfânt îi atinge lăuntric și ei, de asemenea, sunt capabili să fie loiali lui Dumnezeu. Duhul Sfânt lucrează în toți cei care Îl urmăresc pe Dumnezeu. Când, în viața zilnică, oamenii nu se opun lui Dumnezeu sau nu se răzvrătesc împotriva Lui, nu fac lucruri care perturbă gestionarea lui Dumnezeu și nu tulbură lucrarea lui Dumnezeu, atunci, în fiecare dintre ei, Duhul lui Dumnezeu lucrează într-o măsură mai mare sau mai mică; El îi atinge, îi luminează, le dă credință, le dă putere și le mișcă inimile într-o manieră pozitivă, să nu fie leneși sau să râvnească plăcerile trupești, să fie dispuși să practice adevărul și să tânjească după cuvintele lui Dumnezeu. Toate acestea reprezintă lucrarea care vine de la Duhul Sfânt.

Când stările oamenilor nu sunt normale, ei sunt abandonați de Duhul Sfânt. Nemulțumirile din inimile lor, intențiile lor greșite, lenea lor, îngăduința lor față de propriul trup și dorința lor de a trăda adevărul – toate acestea provin de la Satana. Când condițiile oamenilor nu sunt normale, când sunt întunecați în sinea lor și și-au pierdut rațiunea normală, când au fost abandonați de Duhul Sfânt și nu pot să-L simtă pe Dumnezeu în ei, atunci este momentul în care Satana lucrează în ei. Dacă oamenii au întotdeauna putere în ei și Îl iubesc pe Dumnezeu atunci, în general, când lucrurile li se întâmplă, acele lucruri vin de la Duhul Sfânt și, pe oricine ar întâlni, întâlnirea este rezultatul aranjamentelor lui Dumnezeu. Adică, atunci când ai o condiție normală, când te găsești în marea lucrare a Duhului Sfânt, atunci este imposibil ca Satana să te facă să te clatini. Pe această bază, se poate spune că totul vine de la Duhul Sfânt și, deși poate ai gânduri greșite, ești capabil să te răzvrătești împotriva lor și nu le urmezi. Toate acestea vin de la lucrarea Duhului Sfânt. În ce situații intervine Satana? Satanei îi este ușor să lucreze în tine când condițiile tale nu sunt normale, când nu ai fost atins de Dumnezeu și ești lipsit de lucrarea lui Dumnezeu, când ești uscat și searbăd pe dinăuntru, când te rogi lui Dumnezeu, dar nu înțelegi nimic și când mănânci și bei cuvintele lui Dumnezeu, dar nu ești luminat sau iluminat. Cu alte cuvinte, când ai fost abandonat de Duhul Sfânt și nu poți să-L simți pe Dumnezeu, atunci ți se întâmplă multe lucruri care vin din ispita Satanei. Satana lucrează în același timp cu Duhul Sfânt. Duhul Sfânt îl atinge lăuntric pe om în același moment în care Satana provoacă tulburări în el. Totuși, lucrarea Duhului Sfânt primează, iar oamenii ale căror condiții sunt normale pot să depășească acest lucru; acesta e triumful lucrării Duhului Sfânt asupra lucrării Satanei. Cât Duhul Sfânt lucrează, firile corupte există încă în oameni; totuși, în timpul lucrării Duhului Sfânt, oamenilor le este ușor să-și descopere și să-și recunoască răzvrătirea, motivațiile și impuritățile. Abia atunci au oamenii remușcări și devin dispuși să se căiască. Astfel, răzvrătirea și firile lor corupte sunt, treptat, alungate în lucrarea lui Dumnezeu. Lucrarea Duhului Sfânt este îndeosebi normală; pe măsură ce El lucrează în oameni, ei tot au dificultăți, tot plâng, tot suferă, sunt tot slabi, și încă le sunt neclare multe lucruri. Totuși, când au aceste stări, au puterea să se oprească din a da înapoi și tot pot să-L iubească pe Dumnezeu și, deși plâng și sunt abătuți, pot încă să-L preamărească pe Dumnezeu; lucrarea Duhului Sfânt este îndeosebi normală și nici câtuși de puțin supranaturală. Majoritatea oamenilor cred că, de îndată ce Duhul Sfânt începe să lucreze, apar schimbări în starea oamenilor și că lucrurile care sunt substanța lor sunt alungate. O asemenea înțelegere e denaturată. Când Duhul Sfânt lucrează în om, lucrurile negative ale omului rămân tot acolo și statura sa e aceeași, dar el câștigă iluminarea și luminarea date de Duhul Sfânt și, astfel, el e într-o stare pozitivă într-o mai mare parte a timpului, condițiile din el devin normale, iar omul se schimbă mai repede. În experiențele reale ale oamenilor, aceștia experimentează în principal fie lucrarea Duhului Sfânt, fie pe cea a Satanei. Dacă ei nu reușesc să priceapă aceste stări și nu au discernământ în privința lor, atunci intrarea în experiențele practice iese din discuție, ca să nu mai vorbim de schimbările produse asupra firii. Așadar, cheia în ceea ce privește experimentarea lucrării lui Dumnezeu este de a pricepe asemenea lucruri; astfel, oamenilor le va fi mai ușor să o experimenteze.

Lucrarea Duhului Sfânt îi face pe oameni pozitivi și motivați, în timp ce lucrarea Satanei îi face să devină negativi și să se retragă, să se răzvrătească împotriva lui Dumnezeu și să I se opună, să-și piardă credința în El și să devină slabi în îndeplinirea datoriei lor. Tot ceea ce izvorăște din luminarea dată de Duhul Sfânt este foarte natural; nu îți este impus. Dacă i te supui, vei avea pace; dacă nu, apoi te vei simți dojenit. Dacă este luminarea dată de Duhul Sfânt, nu vei fi tulburat sau constrâns în nimic din ceea ce faci; vei fi eliberat, va exista o cale de practică pentru acțiunile tale, iar tu vei fi eliberat și vei putea să acționezi potrivit intențiilor lui Dumnezeu. Lucrarea Satanei te tulbură în multe lucruri; te face să nu fii dispus să te rogi, să fii prea leneș să mănânci și să bei cuvintele lui Dumnezeu și indispus să trăiești viața bisericii și te înstrăinează de viața duhovnicească. Lucrarea Duhului Sfânt nu intervine în viața ta zilnică și nici în viața ta spirituală normală. Nici chiar în momentul în care au loc multe lucruri, tu nu poți să le percepi clar și, totuși, după câteva zile, inima ta devine mai senină, iar mintea ta, mai limpede. Ajungi să ai un oarecare simț al lucrurilor spiritului și, încet, poți discerne dacă un gând vine de la Dumnezeu sau de la Satana. Unele lucruri te fac în mod clar să te opui lui Dumnezeu și să te răzvrăteși împotriva Lui sau te opresc să pui cuvintele Lui în practică; aceste lucruri vin toate de la Satana. Unele lucruri nu sunt așa clare, iar tu nu poți să le discerni în acel moment; după aceea, poți să le vezi manifestările și să folosești discernământul. Dacă poți să discerni clar care lucruri vin de la Satana și care sunt îndrumate de către Duhul Sfânt, atunci, în experiențele tale, nu vei mai rătăci cu ușurință. Uneori, condiția nu este bună și ai un gând care te scoate din starea negativă. Asta arată că și atunci când condiția nu este prielnică, unele dintre gândurile tale tot pot veni de la Duhul Sfânt. Nu e vorba că, atunci când ești negativ, toate gândurile sunt trimise de Satana; dacă așa ar fi, atunci când ai fi capabil să treci într-o stare pozitivă? După ce ai fost negativ o perioadă, Duhul Sfânt îți dă o șansă de a fi desăvârșit, El te atinge, făcându-te să ieși din starea ta negativă, iar tu intri într-o stare normală.

Știind ce înseamnă lucrarea Duhului Sfânt și ce înseamnă lucrarea Satanei, le poți compara cu starea ta proprie în timpul experiențelor, și cu experiențele proprii și, în acest mod, vor exista mult mai multe adevăruri care au legătură cu principiul din experiențele tale. Înțelegând aceste adevăruri despre principiu, vei fi capabil să-ți pricepi starea curentă, vei putea să discerni oamenii și evenimentele și nu va fi nevoie să aloci mult efort pentru a dobândi lucrarea Duhului Sfânt. Bineînțeles, asta depinde de corectitudinea motivațiilor tale și de tragerea ta de inimă de a căuta și a pune în practică. Un astfel de limbaj – limbaj care are legătură cu principiile – e ceva ce ar trebui să ai în experiențele tale. Fără el, experiențele tale vor fi pline de tulburarea Satanei și cunoștințe prostești. Dacă nu înțelegi cum lucrează Duhul Sfânt, atunci nu înțelegi cum să te rogi lui Dumnezeu sau cum se cuvine să pătrunzi și, dacă nu știi cum acționează Satana ca să-i inducă pe oameni în eroare și să-i tulbure, atunci nu știi cum să-l respingi și să rămâi ferm în mărturia ta. Cum lucrează Duhul Sfânt și cum acționează Satana sunt lucruri pe care oamenii ar trebui să le înțeleagă și pe care trebuie să le experimenteze în credința lor în Dumnezeu.


Un avertisment pentru cei care nu practică adevărul

Cei care își varsă mereu negativitatea printre frați și surori sunt slujitori ai Satanei și tulbură biserica. Astfel de oameni trebuie într-o zi să fie excluși și eliminați. Dacă oamenii, în credința lor în Dumnezeu, nu au inimi cu frică de Dumnezeu, dacă nu au inimi supuse lui Dumnezeu, atunci nu numai că nu vor putea face vreo lucrare pentru El, ci, din contră, ei vor deveni cei care-I tulbură lucrarea și care I se împotrivesc. A crede în Dumnezeu, dar a nu I se supune sau a nu se teme de El, ci, în schimb, a se împotrivi Lui, este cea mai mare rușine pentru un credincios. În cazul în care credincioșii sunt la fel de flușturatici și de nestăpâniţi în vorbire şi în conduită ca non-credincioșii, atunci sunt chiar mai ticăloși decât non-credincioșii; sunt demoni răi arhetipali. Cei care, în biserică, dau frâu liber cuvintelor lor veninoase și răuvoitoare și cei care răspândesc zvonuri nefondate, instigă la lipsa de armonie și formează clici în rândul fraților și surorilor, ar fi trebuit să fie excluși din biserică. Dar, pentru că acum este o epocă diferită a lucrării lui Dumnezeu, acești oameni sunt ținuți sub control, întrucât în mod cert urmează să fie eliminați. Toți cei care au fost corupți de Satana au firi corupte. Totuși, unii au doar firi corupte, în timp ce alții sunt diferiți: nu numai că au firi corupte satanice, dar natura lor este și extrem de răuvoitoare. Vorbele și acțiunile acestor oameni depășesc simpla dezvăluire a firilor corupte satanice; sunt adevărați diavoli și adevărate satane. Tot ce fac este să perturbe și să tulbure lucrarea lui Dumnezeu; tot ce fac este să tulbure intrarea în viață a fraților și surorilor și să distrugă viața bisericească normală. Mai devreme sau mai târziu, acești lupi în haine de oi vor fi înlăturați; față de acești slujitori ai Satanei ar trebui adoptată o atitudine necruțătoare, de respingere. Doar acest lucru înseamnă a sta de partea lui Dumnezeu, iar cei care nu reușesc să facă asta se tăvălesc în noroi cu Satana. Oamenii care cred cu adevărat în Dumnezeu Îl au mereu în inima lor și înăuntrul lor poartă întotdeauna o inimă cu frică de Dumnezeu, o inimă iubitoare de Dumnezeu. Cei care cred în Dumnezeu ar trebui să facă lucrurile cu prudență și precauție și tot ceea ce fac ei ar trebui să fie în concordanță cu cerințele lui Dumnezeu și să-I poată mulțumi inima. Nu ar trebui să fie îndărătnici, făcând orice le place; aceasta nu se potrivește cu buna-cuviință a unui sfânt. Omul nu trebuie să se dezlănțuie, fălindu-se și înșelând pretutindeni, în timp ce flutură stindardul lui Dumnezeu; acesta este cel mai răzvrătit tip de conduită. Familiile au reguli proprii, iar națiunile au legile lor – și nu cu atât mai mult stau astfel lucrurile în casa lui Dumnezeu? Nu are cu atât mai mult standarde stricte? Nu are cu atât mai mult decrete administrative? Omul este liber să facă ceea ce dorește, dar decretele administrative ale lui Dumnezeu nu pot fi schimbate după bunul plac. Dumnezeu este un Dumnezeu care nu tolerează ofensele din partea omului; este un Dumnezeu care îl lovește pe om. Oare omul chiar nu știe asta deja?

Fiecare biserică are oameni care provoacă tulburări în biserică sau care perturbă lucrarea lui Dumnezeu. Toți sunt satane care, deghizate, s-au infiltrat în casa lui Dumnezeu. Asemenea oameni se prefac deosebit de bine: vin cu mare respect înaintea Mea, dând din cap și plecându-se, imaginea perfectă a câinilor râioși, dedicând „tot” ce au pentru a-și atinge propriile obiective – dar, în fața fraților și surorilor, își arată latura urâtă. Când văd oameni care practică adevărul, îi atacă și îi împing deoparte; când văd oameni mai formidabili decât sunt ei înșiși, îi flatează și se gudură pe lângă aceștia. Devin de nestăpânit în biserică. Se poate spune că astfel de „tirani locali”, astfel de „căței de salon” există în majoritatea bisericilor. Aceștia acționează împreună pe ascuns, făcându-și unii altora cu ochiul și transmițându-și semnale secrete, și niciunul dintre ei nu practică adevărul. Cel care are cel mai mult venin este „demonul șef” și cel care are cel mai înalt prestigiu îi conduce, ținând sus steagul lor. Acești oameni se dezlănțuie în biserică, răspândind negativitate, vărsând moarte, făcând tot ce doresc, spunând tot ceea ce doresc, și nimeni nu îndrăznește să îi oprească. Mustesc de firi satanice. De îndată ce cauzează o asemenea tulburare, un aer al morții intră în biserică. Aceia care practică adevărul în cadrul bisericii sunt respinși, incapabili să facă tot ce sunt capabili să facă, în timp ce aceia care tulbură biserica și răspândesc moartea se dezlănțuie în sânul bisericii – și, mai mult decât atât, majoritatea oamenilor îi urmează. Asemenea biserici sunt practic conduse de Satana, cu diavolul drept regele lor. Dacă oamenii din asemenea biserici nu se ridică și nu îi resping pe acei demoni de rang înalt, atunci și ei, mai devreme sau mai târziu, vor ajunge să fie distruși. De acum înainte, trebuie luate măsuri împotriva unor astfel de biserici. Dacă cei care sunt capabili să practice un pic din adevăr nu caută, atunci acea biserică va fi abolită. Dacă în biserică nu este niciun om dispus să practice adevărul și nimeni care să poată rămâne ferm în mărturia sa pentru Dumnezeu, atunci acea biserică ar trebui să fie complet izolată, iar legătura sa cu alte biserici ar trebui tăiată. Lucrul acesta se numește „îngroparea morții”; înseamnă respingerea Satanei. Dacă într-o biserică există mai mulți tirani locali, urmați de niște „muște mărunte” care nu au niciun fel de discernământ, și dacă oamenii din această biserică tot nu pot să respingă constrângerile și manipularea acestor tirani după ce au văzut adevărul, atunci toți acești oameni dezorientați vor fi eliminați în final. Deși se poate ca aceste muște mărunte să nu fi făcut niciun mare rău, ele sunt și mai înșelătoare, și mai șirete, și toți cei asemenea lor vor fi eliminați. Nu va rămâne niciunul! Aceia care sunt ai Satanei îi vor fi înapoiați, în timp ce aceia care sunt aleși de Dumnezeu vor căuta cu siguranță adevărul; lucrul acesta este hotărât de natura lor. Fie ca toți cei care îl urmează pe Satana să piară! Niciun pic de milă nu le va fi arătată acestor oameni. Fie ca toți cei care caută adevărul să fie aprovizionați și să se bucure de cuvântul lui Dumnezeu după placul inimii lor. Dumnezeu este drept; El nu ar fi părtinitor față de nimeni. Dacă ești un diavol, atunci ești incapabil să practici adevărul; dacă ești un om care caută adevărul, atunci este sigur că nu vei fi luat captiv de Satana. Acest lucru este de netăgăduit.

Oamenii care nu se căznesc să progreseze își doresc întotdeauna ca ceilalți să fie la fel de negativi și indolenți ca și ei. Aceia care nu practică adevărul sunt geloși pe cei care fac asta și mereu încearcă să îi inducă în eroare pe cei care sunt dezorientați și cărora le lipsește discernământul. Lucrurile cărora le dau frâu liber acești oameni te pot face să degenerezi, să aluneci pe o pantă descendentă, să cazi într-o condiție anormală și să te umpli de întuneric. Acestea te pot face să te distanțezi de Dumnezeu și să prețuiești trupul și să faci concesii față de tine însuți. Oamenii care nu iubesc adevărul și care sunt mereu superficiali față de Dumnezeu nu au conștiință de sine, iar firea unor astfel de oameni îi convinge pe alții să facă păcate și să se împotrivească lui Dumnezeu. Ei nu practică adevărul și nici nu le permit altora să îl practice. Prețuiesc păcatul și nu se urăsc pe sine. Nu se cunosc pe ei înșiși și îi împiedică pe ceilalți să se cunoască pe ei înșiși; în plus, îi împiedică pe alții să înseteze după adevăr. Aceia care sunt induși în eroare de ei nu pot vedea lumina – cad în întuneric, nu se cunosc pe ei înșiși, sunt nelămuriți în privința adevărului și se îndepărtează tot mai mult de Dumnezeu. Ei nu practică adevărul și îi opresc pe alții din practicarea adevărului, aducându-i pe toți acei oameni dezorientați înaintea lor. Decât să spunem că ei cred în Dumnezeu, ar fi mai bine să spunem că ei cred în strămoșii lor sau că cred în idolii din inimile lor. Ar fi cel mai bine ca acei oameni care spun că Îl urmează pe Dumnezeu să deschidă ochii și să se uite cu atenție ca să vadă în cine cred mai exact: Dumnezeu este cel în care crezi cu adevărat, sau Satana? Dacă știi că nu în Dumnezeu crezi, ci în propriii tăi idoli, atunci ar fi mai bine să nu afirmi că ești credincios. Dacă într-adevăr nu știi în cine crezi, atunci, din nou, cel mai bine ar fi să nu susții că ești credincios. Să spui așa ceva ar fi o blasfemie! Nimeni nu te forțează să crezi în Dumnezeu. Nu spuneți că voi credeți în Mine; am auzit destul aceste cuvinte și nu vreau să le aud din nou, pentru că idolii din inimile voastre și tiranii locali din rândul vostru sunt cei în care credeți. Toți cei care dau din cap atunci când aud adevărul, care rânjesc când aud cuvinte despre moarte sunt urmașii Satanei și sunt cei care vor fi eliminați. Mulți oameni din biserică nu au discernământ. Când cineva încearcă să-i inducă în eroare pe ceilalți, ei stau, în mod contrar, de partea Satanei; ba chiar se simt extrem de nedreptățiți când sunt numiți slujitorii Satanei. Deși oamenii ar putea spune că ei nu au discernământ, că stau mereu de partea non-adevărului, aceștia nu stau niciodată de partea adevărului în momentele critice și nu se ridică și nu vorbesc în favoarea adevărului. Chiar sunt lipsiți de discernământ? De ce sunt, în mod contrar, de partea Satanei? De ce nu spun niciodată un cuvânt drept și rezonabil de dragul adevărului? Oare această situație s-a creat, într-adevăr, din cauza confuziei lor momentane? Cu cât o persoană are mai puțin discernământ, cu atât este mai puțin capabilă să stea de partea adevărului. Ce arată asta? Nu arată oare că oamenii fără discernământ iubesc păcatul? Nu arată că ei sunt urmașii loiali ai Satanei? Cum se face că întotdeauna pot să stea de partea Satanei și să vorbească aceeași limbă ca și acesta? Toate cuvintele, faptele și expresiile de pe chipurile lor sunt suficiente pentru a demonstra că ei nu iubesc deloc adevărul; mai degrabă, sunt oameni care detestă adevărul. Faptul că pot sta de partea Satanei e de ajuns pentru a dovedi că Satana îi iubește cu adevărat pe acești diavoli mărunți care-și petrec toată viața luptând de dragul Satanei. Oare nu sunt aceste fapte foarte clare? Dacă ești cu adevărat o persoană care iubește adevărul, atunci de ce nu ai niciun respect față de cei care practică adevărul, și de ce, atunci când îți aruncă și cea mai mică privire, îi urmezi imediat pe aceia care nu practică adevărul? Ce fel de problemă este aceasta? Nu Îmi pasă dacă ai discernământ sau nu. Nu Îmi pasă cât de mare este prețul pe care l-ai plătit. Nu Îmi pasă cât de mari sunt forțele tale și nu Îmi pasă dacă ești un tiran local sau un lider care poartă steagul. Dacă forțele tale sunt mari, atunci lucrurile stau așa doar cu ajutorul puterii Satanei. Dacă prestigiul tău este mare, atunci asta se întâmplă pur și simplu pentru că în jurul tău sunt prea mulți care nu practică adevărul. Dacă nu ai fost exclus, atunci asta se datorează faptului că nu acum este momentul pentru lucrarea de excludere; mai degrabă, este timpul pentru lucrarea de eliminare. Nu este nicio grabă să te exclud acum. Pur și simplu aștept ziua în care te voi pedepsi după ce ai fost eliminat. Cine nu practică adevărul va fi eliminat!

Oamenii care cred cu adevărat în Dumnezeu sunt cei dispuși să-I pună cuvântul în practică și să practice adevărul. Oamenii care sunt cu adevărat capabili să rămână fermi în mărturia lor pentru Dumnezeu sunt, de asemenea, cei dispuși să-I pună în aplicare cuvântul și care pot sta cu adevărat de partea adevărului. Oamenii care se dedau unor practici necinstite și nedrepte sunt cu toții lipsiți de adevăr și toți Îl fac de rușine pe Dumnezeu. Cei care provoacă dispute în biserică sunt slujitorii Satanei și întruchiparea sa. Acești oameni sunt foarte răuvoitori. Toți cei care nu au discernământ, dar sunt incapabili să stea de partea adevărului sunt oameni care nutresc intenții rele și întinează adevărul. Sunt reprezentanții mai arhetipali ai Satanei. Nu mai pot fi răscumpărați și, firește, vor fi eliminați. Casa lui Dumnezeu nu le permite celor care nu practică adevărul să rămână, precum nu le permite să rămână nici acelora care dărâmă în mod intenționat biserica. Totuși, acum nu este momentul pentru a face lucrarea de excludere; astfel de persoane vor fi pur și simplu dezvăluite și eliminate în final. Nu se va mai face nicio lucrare inutilă pentru acești oameni; cei care sunt satane nu pot să stea de partea adevărului, în timp ce aceia care caută adevărul pot sta de partea acestuia. Oamenii care nu practică adevărul nu sunt demni să audă calea adevărului și nu sunt demni să aducă mărturie pentru adevăr. Pur și simplu, adevărul nu este pentru urechile lor; mai degrabă, e adresat celor care îl practică. Înainte ca finalul fiecărei persoane să fie dezvăluit, cei care tulbură biserica și perturbă lucrarea vor fi mai întâi puși deoparte și ignorați pentru moment. Odată ce lucrarea este finalizată, fiecare dintre acești oameni va fi dezvăluit și apoi eliminat. Deocamdată, cât timp sunt oferite adevărurile, vor fi ignorați. Când toate adevărurile vor fi făcute să se manifeste omului, oamenii vor începe să fie eliminați; acela va fi momentul când toți oamenii vor fi sortați după felul lor. Micile trucuri ale celor fără discernământ îi vor conduce la distrugere de mâinile celor răi; vor fi ispitiți de ei să se îndepărteze și să nu se mai întoarcă niciodată. Pentru că nu iubesc adevărul, pentru că sunt incapabili să stea de partea adevărului și pentru că îi urmează pe oamenii răi, stau de partea lor și uneltesc cu oamenii răi pentru a I se împotrivi lui Dumnezeu, acesta este tratamentul pe care îl merită. Ei știu foarte bine că ceea ce scot la iveală acei oameni răi este rău și, totuși, își dau ghes și întorc spatele adevărului ca să îi urmeze. Oare nu fac răul toți acești oameni care nu practică adevărul, ci, în schimb, fac lucruri distructive și abominabile? Deși printre ei sunt cei care acționează ca „regi” și alții care îi urmează, oare natura lor de a se împotrivi lui Dumnezeu nu este aceeași? Ce scuză pot să aibă ca să afirme că Dumnezeu nu îi mântuiește? Ce scuză pot să aibă ca să pretindă că Dumnezeu nu este drept? Oare nu propriul lor rău este cel care îi distruge? Oare nu propria lor răzvrătire este cea care îi trage în jos, în iad? În final, oamenii care practică adevărul vor fi mântuiți și desăvârșiți datorită adevărului. În final, aceia care nu practică adevărul vor aduce asupra lor distrugerea din cauza adevărului. Acestea sunt finalurile care îi așteaptă pe cei care practică adevărul și pe cei care nu o fac. Pe cei care nu intenționează să practice adevărul îi sfătuiesc să părăsească degrabă biserica pentru a evita să comită și mai multe păcate. Când va veni timpul, va fi prea târziu pentru regrete. Mai ales aceia care formează clici și creează schisme și tiranii locali din cadrul bisericii trebuie să plece chiar mai curând. Acești oameni, care au natura lupilor răi, sunt incapabili să se schimbe. Ar fi mai bine ca ei să părăsească biserica cu prima ocazie, să nu mai tulbure niciodată viața normală a fraților și surorilor, ca să nu fie pedepsiți de Dumnezeu. Aceia dintre voi care doar urmează mulțimea ar face bine să profite de această oportunitate pentru a reflecta asupra lor înșiși. Veți părăsi biserica alături de cei răi sau veți rămâne și veți urma supuși? Trebuie să vă clarificați această chestiune. Vă dau încă o oportunitate de a alege și aștept răspunsul vostru.


Ești o persoană care a prins viață?

Doar când te-ai eliberat de firile tale corupte și ai ajuns să trăiești o umanitate normală vei fi desăvârșit. Deși nu vei putea să rostești profeții și nici să vorbești despre vreo taină, vei trăi și vei dezvălui chipul unei ființe umane. Dumnezeu l-a creat pe om, dar apoi, omul a fost corupt de Satana, astfel încât oamenii au devenit „cei morți”. Așadar, după ce te vei fi schimbat, nu vei mai fi precum „cei morți”. Cuvintele lui Dumnezeu sunt cele care aprind duhurile oamenilor și le reînvie, iar când duhurile oamenilor reînvie, atunci ei vor fi prins viață. Când vorbesc despre „cei morți”, Mă refer la cadavre care nu au duh, la oamenii al căror duh a murit în ei. Când duhurile oamenilor sunt aprinse, atunci oamenii prind viață. Cei sfinți despre care s-a vorbit mai înainte se referă la oamenii care au prins viață, la cei care au fost sub influența Satanei, dar care l-au învins pe Satana. Aleșii din China au suferit persecuția și înșelăciunea crude și inumane ale marelui balaur roșu, care i-au lăsat devastați psihic și fără niciun strop de curaj de a trăi. Astfel, trezirea duhurilor lor trebuie să înceapă cu esența lor: puțin câte puțin, în esența lor, duhurile lor trebuie să fie trezite. Când, într-o zi, vor prinde viață, nu vor mai exista obstacole și totul se va desfășura fără probleme. În prezent, acest lucru rămâne de nerealizat. Majoritatea oamenilor trăiesc într-un mod care dă naștere multor atmosfere ale morții; ei sunt învăluiți într-o atmosferă a morții și lipsiți de foarte multe lucruri. Cuvintele unor oameni poartă moarte, acțiunile lor poartă moarte, și aproape tot ceea ce trăiesc este alcătuit din moarte. Dacă, astăzi, oamenii aduc mărturie în mod public pentru Dumnezeu, atunci vor eșua în această sarcină, pentru că încă nu au prins viață pe deplin și există prea mulți morți printre voi. Astăzi, unii oameni întreabă de ce Dumnezeu nu arată unele semne și minuni, astfel încât să-Și poată răspândi repede lucrarea printre păgâni. Oamenii morți nu pot să aducă mărturie pentru Dumnezeu; e ceva ce doar cei vii pot să facă și, totuși, majoritatea oamenilor de azi sunt morți; prea mulți trăiesc sub un giulgiu al morții, sub influența Satanei, și nu reușesc să o depășească. Astfel stând lucrurile, cum ar putea ei să aducă mărturie pentru Dumnezeu? Cum ar putea să răspândească lucrarea de evanghelizare?

Toți cei care trăiesc sub influența întunericului sunt cei care trăiesc în mijlocul morții, cei care sunt posedați de Satana. Fără a fi mântuiți, judecați și mustrați de Dumnezeu, oamenii nu pot să scape de influența morții; ei nu pot deveni cei vii. Cei morți ca aceștia nu pot să aducă mărturie pentru Dumnezeu și nici nu pot să fie folosiți de Dumnezeu, cu atât mai puțin pot să intre în Împărăție. Dumnezeu vrea mărturia celor vii, nu pe a celor morți, și le cere celor vii, nu celor morți, să lucreze pentru El. „Morții” sunt cei care I se opun lui Dumnezeu și se răzvrătesc împotriva lui Dumnezeu; ei sunt cei care sunt amorțiți în duh și nu înțeleg cuvintele lui Dumnezeu; ei sunt cei care nu pun adevărul în practică și nu au pic de loialitate față de Dumnezeu și sunt cei care trăiesc sub controlul Satanei și sunt exploatați de acesta. Manifestările morților sunt de a fi în contradicție cu adevărul, de a se răzvrăti împotriva lui Dumnezeu și faptul de a fi josnici, vrednici de dispreț, neîndurători, tiranici, șireți și perfizi. Chiar dacă astfel de oameni mănâncă și beau cuvintele lui Dumnezeu, ei nu pot trăi cuvintele lui Dumnezeu; deși sunt în viață, sunt doar cadavre umblătoare, sunt morții care respiră. Morții sunt total incapabili să-L mulțumească pe Dumnezeu, cu atât mai puțin să Îi fie pe deplin supuși. Ei pot doar să-L înșele, să-L hulească și să-L trădeze, iar ceea ce trăiesc ei reprezintă întru totul dezvăluiri ale naturii Satanei. Dacă oamenii își doresc să devină ființe vii și să aducă mărturie pentru Dumnezeu și ca Dumnezeu să-i considere vrednici, atunci trebuie să accepte mântuirea lui Dumnezeu; trebuie să se supună cu bucurie judecății și mustrării Sale și trebuie să accepte cu bucurie ca Dumnezeu să-i emondeze. Doar atunci vor putea să pună în practică toate adevărurile cerute de Dumnezeu și numai atunci vor primi harul mântuitor din partea lui Dumnezeu și vor deveni cu adevărat ființe vii. Cei vii sunt cei ce sunt mântuiți de Dumnezeu; au fost judecați și mustrați de Dumnezeu, sunt dispuși să se dedice și sunt fericiți să-și dea viața pentru Dumnezeu și și-ar consuma cu bucurie toată viața pentru Dumnezeu. Numai atunci când cei vii aduc mărturie pentru Dumnezeu, Satana poate fi făcut de rușine; numai cei vii pot răspândi lucrarea de evanghelizare a lui Dumnezeu, numai cei vii sunt în concordanță cu intențiile lui Dumnezeu și numai cei vii sunt oameni adevărați. Inițial, omul creat de Dumnezeu era viu, dar din cauza corupției Satanei, omul trăiește în mijlocul morții și trăiește sub influența Satanei și, în acest fel, oamenii au devenit morții fără duh, au devenit dușmani care I se opun lui Dumnezeu, au devenit uneltele Satanei și captivii acestuia. Oamenii vii creați de Dumnezeu au devenit cei morți, așa că Dumnezeu Și-a pierdut mărturia și a pierdut omenirea pe care El a creat-o și care este singurul lucru ce are suflarea Lui. Dacă Dumnezeu vrea să-Și ia înapoi mărturia și să-i ia înapoi pe cei care au fost făcuți de mâna Lui, dar care au fost luați prizonieri de Satana, atunci El trebuie să-i învie, astfel încât ei să devină ființe vii, și El trebuie să-i recupereze pe toți, ca ei să trăiască în lumina Lui. Morții sunt cei care nu au duh, cei care sunt amorțiți la extrem, care I se opun lui Dumnezeu și, chiar mai mult decât atât, care nu-L cunosc pe Dumnezeu. Acești oameni nu au nici cea mai mică intenție de I se supune lui Dumnezeu; ei doar se răzvrătesc împotriva Lui și I se opun și nu au pic de loialitate. Cei vii sunt cei ale căror duhuri au fost reînviate, care știu să I se supună lui Dumnezeu, care Îi sunt loiali lui Dumnezeu și care au adevăr și mărturie – doar acești oameni sunt plăcuți lui Dumnezeu în casa Lui. Dumnezeu îi mântuiește pe cei care pot prinde viață, care pot vedea harul mântuitor al lui Dumnezeu, care Îi pot fi loiali lui Dumnezeu, care sunt dornici să-L caute pe Dumnezeu, care cred în întruparea lui Dumnezeu și care cred în arătarea Lui. Unii oameni pot prinde viață, iar unii oameni nu pot; dacă natura lor poate fi mântuită sau nu e faptul de care depinde acest lucru. Mulți oameni au auzit multe cuvinte ale lui Dumnezeu, totuși nu înțeleg intențiile lui Dumnezeu și sunt încă incapabili să le pună în practică. Asemenea oameni sunt incapabili să trăiască vreun adevăr și, de asemenea, tulbură în mod deliberat lucrarea lui Dumnezeu. Ei nu sunt capabili să facă nicio lucrare pentru Dumnezeu și nu pot să se consume pentru El – din contră, cheltuiesc în secret banii bisericii și sunt paraziți în casa lui Dumnezeu. Aceștia sunt oameni morți care nu pot fi mântuiți. Dumnezeu îi mântuiește pe toți cei care sunt în mijlocul lucrării Lui, dar există o parte din oameni care nu pot primi harul Lui mântuitor; doar un număr mic poate primi harul Lui mântuitor. Asta deoarece majoritatea oamenilor au fost prea profund corupți și au devenit cei morți, iar mântuirea nu mai e posibilă pentru ei; ei au fost exploatați total de Satana și au o natură prea răuvoitoare. Nici acea minoritate de oameni nu e capabilă să I se supună lui Dumnezeu în totalitate. Nu sunt cei care I-au fost pe deplin loiali lui Dumnezeu încă de la început sau care au avut cea mai mare iubire pentru Dumnezeu încă de la început; mai degrabă, ei au ajuns să I se supună lui Dumnezeu datorită lucrării Sale de cucerire, Îl văd pe Dumnezeu datorită iubirii Sale supreme, obțin o schimbare a firii lor datorită firii drepte a lui Dumnezeu și ajung să-L cunoască pe Dumnezeu datorită lucrării Sale, care este practică și totodată normală. Fără această lucrare a lui Dumnezeu, indiferent cât de buni sunt acești oameni, ei încă ar fi ai Satanei, ar fi încă ai morții și ar fi tot morți. Acești oameni pot primi astăzi harul mântuitor al lui Dumnezeu pur și simplu datorită faptului că sunt dispuși să coopereze cu Dumnezeu.

Datorită loialității lor față de Dumnezeu, cei vii vor fi câștigați de Dumnezeu și vor trăi în mijlocul promisiunilor Sale, și din cauza opoziției lor față de Dumnezeu, cei morți vor fi disprețuiți și respinși de Dumnezeu și vor trăi în mijlocul pedepsei și blestemelor Sale. Aceasta este firea dreaptă a lui Dumnezeu, care nu poate fi schimbată de niciun om. Datorită propriei căutări, oamenii primesc aprobarea lui Dumnezeu și trăiesc în lumină; din cauza uneltirilor lor, oamenii sunt blestemați de Dumnezeu și coboară în pedeapsă; din cauza faptelor lor rele, oamenii sunt pedepsiți de Dumnezeu și datorită tânjirii și loialității lor, oamenii primesc binecuvântările lui Dumnezeu. Dumnezeu este drept: El îi binecuvântează pe cei vii și îi blestemă pe cei morți astfel încât să fie întotdeauna în mijlocul morții și să nu trăiască niciodată în lumina lui Dumnezeu. Dumnezeu îi va lua pe cei vii în Împărăția Sa și în binecuvântările Sale, ca să existe alături de El pentru eternitate. Pe cei morți, însă, îi va încredința morții veșnice; ei sunt cei care vor pieri și care vor aparține întotdeauna Satanei. Dumnezeu nu va trata sub nicio formă pe nimeni în mod nedrept. Toți cei care Îl caută cu adevărat pe Dumnezeu vor rămâne cu siguranță în casa lui Dumnezeu și toți cei care se răzvrătesc împotriva lui Dumnezeu și sunt incompatibili cu El vor trăi cu siguranță în mijlocul pedepsei Sale. Poate că nu ești sigur în legătură cu lucrarea săvârșită de trupul întrupat al lui Dumnezeu, dar într-o zi, trupul lui Dumnezeu nu va rândui în mod direct finalul omului; în schimb, Duhul Său va rândui destinația omului și, în acel moment, oamenii vor ști că trupul lui Dumnezeu și Duhul Său sunt una, că trupul Lui nu comite erori, iar Duhul Său cu atât mai puțin. În cele din urmă, El îi va lua cu siguranță în Împărăția Lui pe cei care au prins viață; niciunul în plus, niciunul în minus. Și cei morți, care nu au prins viață, vor fi cu siguranță aruncați în bârlogul Satanei.


A rămâne neschimbat în fire înseamnă a fi în vrăjmășie cu Dumnezeu

De-a lungul a câteva mii de ani de corupție, oamenii au devenit cu toții amorțiți și grei de cap; au devenit cu toții demoni răi care I se opun lui Dumnezeu, până într-acolo încât răzvrătirea lor împotriva lui Dumnezeu a fost documentată în consemnări istorice și chiar oamenii înșiși sunt incapabili să ofere o relatare completă a comportamentului lor răzvrătit – căci au fost profund corupți de Satana și au fost conduși pe o cale greșită de Satana, astfel încât nu știu încotro să se îndrepte. Chiar și astăzi, oamenii Îl trădează în continuare pe Dumnezeu. Când Îl văd pe Dumnezeu, Îl trădează, iar când nu-L pot vedea pe Dumnezeu, Îl trădează de asemenea. Există chiar și unii care, deși au fost martori la blestemele lui Dumnezeu și la mânia lui Dumnezeu, tot Îl trădează. Și astfel Eu spun că rațiunea omului și-a pierdut funcția inițială și că și conștiința omului și-a pierdut funcția inițială. În ochii Mei, oamenii sunt cu toții fiare în haine de om și șerpi veninoși. Indiferent cât de demni de milă încearcă să pară în fața ochilor Mei, nu voi fi niciodată milos față de ei, căci nu au absolut nicio pricepere a diferenței dintre alb și negru și niciunul dintre ei nu înțelege diferența dintre adevăr și neadevăr. Rațiunea lor este atât de amorțită, dar totuși doresc să câștige binecuvântări; umanitatea lor este atât de josnică, dar totuși doresc să dețină puterea ca regi. Peste cine ar putea fi ei regi, cu o rațiune ca aceea? Cum ar putea ei, cu o asemenea umanitate, să șadă pe tronuri? Oamenii sunt cu adevărat nerușinați! Sunt niște nenorociți care se supraestimează! Vă sugerez vouă, celor care doriți să câștigați binecuvântări, să găsiți mai întâi o oglindă și să vă priviți propria reflexie urâtă. Ai tu ceea ce trebuie pentru a fi rege? Ai tu trăsăturile faciale ale unuia care ar putea primi binecuvântări? Nu a existat nici cea mai mică schimbare în firea ta și nu ai fost capabil să pui în practică nimic din adevăr, dar totuși îți dorești un mâine minunat. Aceasta este o pură amăgire! Omul, care s-a născut pe un pământ atât de murdar, a fost contaminat de societate într-o măsură gravă, a fost condiționat de etici feudale și a primit educația „instituțiilor de învățământ superior”. Gândirea înapoiată, moralitatea coruptă, perspectiva degradată asupra vieții, filosofia detestabilă pentru interacțiuni lumești, existența total lipsită de valoare, obiceiurile josnice și viața josnică de zi cu zi – toate aceste lucruri au invadat profund inima omului și i-au vătămat și atacat grav conștiința. Drept rezultat, omul se tot îndepărtează de Dumnezeu și I se opune tot mai mult. Firea omului devine mai nemiloasă pe zi ce trece și nu există nicio singură persoană care să renunțe de bunăvoie la ceva pentru Dumnezeu, nicio singură persoană care să I se supună de bunăvoie lui Dumnezeu și, cu atât mai puțin, o singură persoană care să caute de bunăvoie arătarea lui Dumnezeu. În schimb, omul urmărește plăcerea după pofta inimii, sub controlul Satanei și își corupe trupul în mocirlă fără nicio reținere. Omul, care trăiește în întuneric, nu are nicio dorință să practice adevărul nici măcar atunci când îl aude și nu este înclinat să caute nici măcar atunci când vede că Dumnezeu S-a arătat deja. Cum ar putea o asemenea omenire depravată să aibă vreun pic de loc pentru mântuire? Cum ar putea o asemenea omenire decăzută să trăiască în lumină?

Schimbarea firii omului ar trebui să înceapă cu cunoașterea esenței sale și prin schimbări în gândirea, natura și perspectiva sa mentală – prin schimbări fundamentale. Doar în acest fel se vor obține schimbări adevărate în firea omului. Cauza fundamentală a firilor corupte care apar în om este inducerea în eroare, corupția și otrăvirea de către Satana. Omul a fost legat și controlat de Satana și gândirea, moralitatea, discernământul și rațiunea sa au fost toate profund deteriorate de Satana. Tocmai pentru că aspectele fundamentale ale omului au fost corupte de Satana și sunt complet diferite de cum le-a creat Dumnezeu la început, omul I se împotrivește lui Dumnezeu și nu poate accepta adevărul. Astfel, pentru a exista schimbări în firea omului, trebuie mai întâi să i se schimbe cunoașterea despre Dumnezeu și cunoașterea despre adevăr în ceea ce privește gândirea, discernământul și rațiunea sa. Cei care s-au născut în cel mai profund corupt dintre toate ținuturile sunt și mai ignoranți cu privire la ce este Dumnezeu sau ce înseamnă să crezi în Dumnezeu. Cu cât oamenii sunt mai corupți, cu atât mai puțin cunosc existența lui Dumnezeu și cu atât mai slabe sunt rațiunea și discernământul lor. Cauza fundamentală a împotrivirii și răzvrătirii omului față de Dumnezeu este coruperea sa de către Satana. Din cauza corupției Satanei, conștiința omului a amorțit, el este corupt moral, gândurile sale sunt degenerate și are o mentalitate înapoiată. Înainte de a fi corupt de Satana, omul I se supunea inițial lui Dumnezeu și se supunea cuvintelor Sale după ce le auzea. El avea inițial o rațiune și o conștiință sănătoase și o umanitate normală. După ce omul a fost corupt de Satana, rațiunea, conștiința și umanitatea lui inițiale au amorțit toate și au fost stricate de Satana. Astfel, el și-a pierdut supunerea și iubirea față de Dumnezeu. Rațiunea omului a devenit anormală, firea sa a devenit la fel ca aceea a unei fiare, iar răzvrătirea sa împotriva lui Dumnezeu sporește mereu și se agravează. Cu toate acestea, omul tot nu știe și nu înțelege acest lucru și doar se împotrivește și se răzvrătește cu persistență. Dezvăluirile firii omului sunt exprimările rațiunii, discernământului și conștiinței sale. Deoarece rațiunea și discernământul său sunt nesănătoase, iar conștiința sa a ajuns extrem de amorțită, firea sa este răzvrătită împotriva lui Dumnezeu. Dacă rațiunea și discernământul omului nu se pot schimba, atunci schimbările în firea sa sunt excluse, la fel și acordul cu intențiile lui Dumnezeu. Dacă rațiunea omului este nesănătoasă, atunci el nu-L poate sluji pe Dumnezeu și este nepotrivit pentru a fi folosit de Dumnezeu. „Rațiunea normală” se referă la a se supune și a fi loial lui Dumnezeu, la a tânji după Dumnezeu, la a fi absolut față de Dumnezeu și la a avea o conștiință față de Dumnezeu. Se referă la unitatea deplină a inimii și a minții față de Dumnezeu și la a nu I se opune în mod deliberat lui Dumnezeu. A avea o rațiune anormală, nu arată așa. După ce a fost corupt de Satana, omul a ajuns să aibă noțiuni despre Dumnezeu și nu are nicio loialitate față de Dumnezeu sau tânjire după El, ca să nu mai vorbim de o conștiință față de Dumnezeu. Omul I se împotrivește în mod deliberat lui Dumnezeu și emite judecăți despre El și, mai mult decât atât, Îi aruncă invective pe la spate. Omul Îl judecă pe Dumnezeu pe la spate, știind foarte bine că El este Dumnezeu; omul nu are absolut nicio intenție de a se supune lui Dumnezeu, ci doar continuă să-I adreseze cereri și solicitări. Astfel de oameni – oameni care au o rațiune anormală – sunt totuși incapabili să-și cunoască propriul comportament detestabil sau să-și regrete actele de răzvrătire. Dacă oamenii sunt capabili să se cunoască pe ei înșiși, atunci și-au recăpătat puțin din rațiune; cu cât oamenii sunt mai răzvrătiți împotriva lui Dumnezeu și totuși nu se cunosc pe ei înșiși, cu atât mai nesănătoasă este rațiunea lor.

Dezvăluirea firii corupte a omului își are originea în nimic altceva decât în conștiința amorțită a omului, în natura sa răuvoitoare și în rațiunea sa nesănătoasă; dacă rațiunea și conștiința omului sunt capabile să devină din nou normale, atunci el va deveni cineva potrivit pentru a fi folosit înaintea lui Dumnezeu. Pur și simplu pentru că a fost mereu amorțită conștiința omului și pentru că rațiunea omului nu a fost niciodată sănătoasă și devine din ce în ce mai amorțită, actele de răzvrătire ale omului împotriva lui Dumnezeu se înmulțesc, astfel încât el chiar L-a pironit pe Isus pe cruce și își închide ușa în fața trupului întrupat al lui Dumnezeu în zilele de pe urmă, condamnă trupul lui Dumnezeu și consideră trupul lui Dumnezeu ca fiind umil. Dacă omul ar avea măcar puțină umanitate, nu ar fi atât de crud în tratamentul său față de trupul întrupat al lui Dumnezeu; dacă ar avea măcar puțină rațiune, nu ar fi atât de feroce în tratamentul său față de trupul întrupat al lui Dumnezeu; dacă ar avea măcar puțină conștiință, nu I-ar „mulțumi” Dumnezeului întrupat în acest fel. Omul trăiește în epoca în care Dumnezeu a devenit trup, totuși nu-I mulțumește lui Dumnezeu pentru că i-a oferit o oportunitate atât de bună și, în schimb, blestemă venirea lui Dumnezeu sau ignoră complet faptul întrupării lui Dumnezeu, părând a fi împotriva lui și scârbit de el. Indiferent de modul în care omul tratează venirea lui Dumnezeu, Dumnezeu Și-a făcut mereu lucrarea, fără să Se plictisească vreodată de ea – chiar dacă omul nu a fost câtuși de puțin primitor față de El și continuă să-I adreseze cereri. Firea omului a devenit extrem de răuvoitoare, rațiunea sa a devenit extrem de amorțită, iar conștiința sa a fost complet călcată în picioare de cel rău și a încetat de mult să mai fie conștiința inițială a omului. Omul nu numai că Îi este nerecunoscător Dumnezeului întrupat pentru că a revărsat atâta viață și atâta har asupra omenirii, dar are chiar ură față de Dumnezeu din cauza adevărului pe care El i-l dăruiește; deoarece omul este dezinteresat de adevăr, el are ură față de Dumnezeu. Nu numai că omul este incapabil să-și dea viața pentru Dumnezeul întrupat, dar încearcă în schimb să obțină favoruri de la El și cere o răsplată de zeci de ori mai mare decât ceea ce I-a dat omul lui Dumnezeu. Așa sunt conștiința și rațiunea omului, totuși el încă mai crede că aceasta nu este o problemă mare, crezând în continuare că s-a consumat prea mult pentru Dumnezeu și că Dumnezeu i-a dăruit prea puțin. Există oameni care, după ce Mi-au dat un bol cu apă, întind mâinile și cer să-i plătesc pentru două boluri cu lapte sau, după ce Mi-au oferit o cameră pentru o noapte, cer să le plătesc taxe de cazare de multe ori mai mari. Cu o asemenea umanitate și o asemenea conștiință, cum ați mai putea dori să câștigați viața? Ce nenorociți vrednici de dispreț sunteți! Acest tip de umanitate în om și acest tip de conștiință în om sunt cele care Îl fac pe Dumnezeul întrupat să rătăcească prin ținut, fără niciun loc unde să găsească adăpost. Ca să nu mai vorbim de faptul că Dumnezeul întrupat a făcut atât de multă lucrare, chiar dacă nu ar face absolut nicio lucrare, cei care posedă cu adevărat conștiință și umanitate ar trebui să I se închine și să-L slujească din toată inima. Acesta este lucrul care ar trebui făcut de cei care au o rațiune sănătoasă și este datoria omului. Majoritatea oamenilor vorbesc chiar de condiții pentru slujirea lor față de Dumnezeu. Nu le pasă dacă El este Dumnezeu sau om și vorbesc doar de condițiile lor și caută doar să-și satisfacă propriile dorințe. Când gătiți pentru Mine, cereți o plată pentru acest serviciu, când alergați pentru Mine, cereți o plată pentru alergare, când lucrați pentru Mine, cereți o plată pentru lucru, când Îmi spălați hainele, cereți o plată pentru spălătorie, când contribuiți cu ceva la bunăstarea bisericii, cereți să vă fie menajate trupul și sănătatea, când vorbiți, cereți plata unui vorbitor, când distribuiți cărți, cereți o plată pentru distribuție, când scrieți, cereți o plată pentru cele scrise. Cei pe care i-am emondat Îmi cer chiar și recompense, în timp ce aceia care au fost trimiși acasă cer daune pentru pătarea numelui lor; cei necăsătoriți cer zestre sau o compensație pentru tinerețea lor pierdută, cei care taie o găină cer plata unui măcelar, cei care prăjesc mâncarea cer o plată pentru prăjit, iar cei care fac o supă cer și ei o plată pentru aceasta… Aceasta este măreața și minunata voastră umanitate și acestea sunt acțiunile pe care le dictează conștiința voastră iubitoare. Unde vă este rațiunea? Unde vă este umanitatea? Să vă spun Eu! Dacă veți continua în felul acesta, nu voi mai lucra în mijlocul vostru. Nu voi mai lucra în mijlocul unei haite de fiare îmbrăcate în haine de oameni, nu voi suferi așa pentru un astfel de grup de oameni ale căror fețe frumoase ascund inimi sălbatice, nu voi îndura pentru o astfel de haită de animale care nu au nici cea mai mică posibilitate să fie mântuite. Ziua în care Mă voi întoarce cu spatele la voi este ziua în care veți muri, este ziua în care întunericul va veni peste voi și ziua în care lumina vă va părăsi. Vă spun! Nu voi fi niciodată binevoitor față de un grup ca al vostru, care este mai jos chiar decât animalele! Există limite pentru cuvintele și acțiunile Mele, iar în condițiile în care umanitatea și conștiința voastră sunt așa cum sunt, Eu nu voi mai face nicio lucrare, căci sunteți prea lipsiți de conștiință, Mi-ați provocat prea multă durere și comportamentul vostru detestabil Mă dezgustă prea mult. Asemenea oameni, cărora le lipsesc umanitatea și conștiința, nu vor avea niciodată o șansă la mântuire; nu aș mântui niciodată niște oameni atât de nerecunoscători și de lipsiți de suflet. Când va veni ziua Mea, Îmi voi trimite ca o ploaie pentru toată veșnicia flăcările pârjolitoare peste fiii răzvrătirii care Mi-au trezit mânia îndârjită, Îmi voi impune pedeapsa veșnică peste acele animale care cândva aruncau invective asupra Mea și care s-au lepădat de Mine, voi mistui pentru totdeauna cu flăcările furiei Mele pe fiii răzvrătirii care odată au mâncat și au trăit împreună cu Mine, dar care nu au crezut în Mine, ci M-au insultat și M-au trădat. Voi supune pedepsei pe toți cei care Mi-au provocat furia, Îmi voi revărsa toată furia peste acele fiare care doreau odată să-Mi stea alături, ca egali, dar care nu Mi s-au închinat și nu Mi s-au supus niciodată; toiagul cu care lovesc omul va cădea peste animalele care s-au bucurat cândva de grija Mea și de tainele pe care le rosteam și care au încercat odată să obțină plăceri materiale de la Mine. Nu voi fi iertător cu niciunul dintre cei care încearcă să Îmi ia locul; nu voi cruța pe niciunul dintre cei care încearcă să smulgă mâncare și haine de la Mine. Deocamdată, rămâneți în siguranță și nevătămați și continuați să exagerați cu cererile pe care Mi le adresați. Când va veni ziua furiei, nu Îmi veți mai adresa cereri; atunci, vă voi lăsa să vă „bucurați” din toată inima, vă voi pune cu fața la pământ și nu veți mai putea să vă ridicați vreodată! Mai devreme sau mai târziu, vă voi „plăti” această datorie – și sper să așteptați cu răbdare sosirea acestei zile.

Dacă acești oameni josnici pot cu adevărat să-și lase deoparte dorințele extravagante și să se întoarcă la Dumnezeu, atunci ei mai au șansa la mântuire; dacă omul are cu adevărat o inimă care tânjește după Dumnezeu, atunci el nu va fi abandonat de Dumnezeu. Omul nu reușește să Îl câștige pe Dumnezeu, nu pentru că Dumnezeu are sentimente omenești sau pentru că Dumnezeu nu Își dorește să fie câștigat de om, ci pentru că omul nu dorește să Îl câștige pe Dumnezeu și pentru că nu are o inimă care Îl caută pe Dumnezeu cu ardoare. Cum ar putea unul dintre aceia care Îl caută cu adevărat pe Dumnezeu să fie blestemat de El? Cum ar putea cineva cu o rațiune sănătoasă și cu o conștiință sensibilă să fie blestemat de Dumnezeu? Cum ar putea cineva care se închină lui Dumnezeu și Îi slujește Lui cu adevărat să fie mistuit de focul mâniei Lui? Cum ar putea cineva care este dispus să I se supună lui Dumnezeu să fie dat afară din casa Lui? Cum ar putea cineva care simte că nu-L poate iubi niciodată destul pe Dumnezeu să trăiască în pedeapsa lui Dumnezeu? Cum ar putea cineva care este dispus să se lepede de tot pentru Dumnezeu să fie lăsat fără nimic? Omul nu este dispus să Îl urmărească pe Dumnezeu, să își consume tot ce are pentru Dumnezeu sau să își dedice efortul de o viață pentru Dumnezeu; în schimb, spune că Dumnezeu a mers prea departe și că prea multe despre Dumnezeu sunt în contradicție cu noțiunile omului. Cu o astfel de umanitate, chiar dacă ați depune eforturi fără rezerve, tot nu ați putea să obțineți aprobarea lui Dumnezeu, ca să nu mai vorbim despre faptul că nu Îl căutați pe Dumnezeu. Nu știți că voi sunteți rebuturile omenirii? Nu știți că umanitatea nimănui nu este mai prejos decât a voastră? Nu știți cum vă spun alții ca să vă „onoreze”? Cei care Îl iubesc cu adevărat pe Dumnezeu vă numesc pe voi tată al lupului, mamă a lupului, fiu al lupului, nepot al lupului; sunteți urmașii lupului, poporul lupului, și ar trebui să vă cunoașteți propria identitate și să nu o uitați niciodată. Să nu vă gândiți că sunteți în vreun fel superiori: sunteți cel mai feroce grup de ființe neumane din omenire. Nu știți nimic din toate acestea? Știți cât de mult am riscat lucrând printre voi? Dacă rațiunea voastră nu poate deveni din nou normală și conștiința voastră nu poate funcționa normal, atunci nu vă veți elibera niciodată de numele de „lup”, nu veți scăpa niciodată de ziua blestemului și nu veți scăpa de ziua pedepsei voastre. V-ați născut inferiori, lucruri fără valoare. Sunteți prin natură o haită de lupi flămânzi, o grămadă de resturi și de gunoaie și, spre deosebire de voi, Eu nu lucrez asupra voastră de dragul câștigului personal, ci pentru nevoile lucrării. Dacă veți continua să fiți răzvrătiți în felul acesta, atunci Eu voi opri lucrarea Mea și nu voi mai lucra asupra voastră niciodată; dimpotrivă, Îmi voi muta lucrarea către un grup de care Îmi place și, astfel, vă voi părăsi pentru totdeauna, pentru că nu doresc să-i văd pe cei care sunt în vrăjmășie cu Mine. Așadar, vreți să fiți compatibili cu Mine sau în vrăjmășie cu Mine?


Toți oamenii care nu-L cunosc pe Dumnezeu sunt oameni care I se împotrivesc lui Dumnezeu

A pricepe scopul lucrării lui Dumnezeu, rezultatele pe care lucrarea Sa intenționează să le aibă asupra oamenilor și care, mai exact, sunt intențiile Sale pentru oameni e ceea ce ar trebui să atingă toți cei care Îl urmează pe Dumnezeu. Cunoașterea lucrării lui Dumnezeu este exact ceea ce le lipsește tuturor oamenilor în zilele noastre. Ceea ce le-a făcut Dumnezeu oamenilor, toată lucrarea lui Dumnezeu și care anume au fost intențiile lui Dumnezeu, de la crearea lumii și până în prezent – oamenii nu pricep și nu înțeleg aceste lucruri. Aceasta este o inadecvare care se găsește nu doar în întreaga lume religioasă, ci cu atât mai mult la toți cei care cred în Dumnezeu. Când va veni ziua în care Îl vei privi cu adevărat pe Dumnezeu, Îi vei aprecia înțelepciunea, vei vedea toate faptele pe care le-a făcut Dumnezeu și vei cunoaște ce are Dumnezeu și ce este – când Îi vei fi văzut abundența, înțelepciunea, minunăția și toată lucrarea pe care a făcut-o asupra oamenilor – abia atunci vei fi crezut în Dumnezeu cu un succes real. Când se spune că Dumnezeu este atotcuprinzător și bogat în abundență, în ce fel anume este El atotcuprinzător și în ce fel este bogat în abundență? Dacă nu înțelegi acest lucru, atunci nu se poate considera că tu crezi în Dumnezeu. De ce spun că aceia din lumea religioasă nu sunt credincioși în Dumnezeu, ci răufăcători, de aceeași teapă cu diavolii? Când spun că sunt răufăcători, este pentru că nu înțeleg intențiile lui Dumnezeu și sunt incapabili să-I vadă înțelepciunea. Dumnezeu nu Își face niciodată lucrarea să se manifeste față de ei. Toți sunt orbi și nu pot să vadă faptele lui Dumnezeu. Dumnezeu S-a lepădat de ei și sunt complet lipsiți de grija și de protecția Lui, ca să nu mai vorbim de lucrarea Duhului Sfânt. Toți cei care nu au lucrarea lui Dumnezeu sunt răufăcători și oameni care I se împotrivesc lui Dumnezeu. Acești oameni care I se împotrivesc lui Dumnezeu despre care vorbesc Eu sunt cei care nu-L cunosc pe Dumnezeu, cei care Îl recunosc verbal pe Dumnezeu, deși nu au nicio cunoaștere despre El, cei care Îl urmează pe Dumnezeu, dar nu I se supun și cei care se bucură de harul Lui, dar sunt incapabili să rămână fermi în mărturia lor pentru El. Dacă cineva nu înțelege scopul lucrării lui Dumnezeu și nu înțelege lucrarea pe care Dumnezeu o face asupra oamenilor, nu poate să fie în acord cu intențiile lui Dumnezeu și nu poate să rămână ferm în mărturia sa pentru Dumnezeu. Motivul pentru care oamenii se împotrivesc lui Dumnezeu izvorăște, pe de o parte, din firile lor corupte; pe de altă parte, e că nu-L cunosc pe Dumnezeu și nu înțeleg principiile după care El lucrează sau care sunt intențiile Sale pentru oameni. Aceste două aspecte, luate împreună, alcătuiesc istoria împotrivirii omului față de Dumnezeu. Cei care abia au ajuns să creadă în Dumnezeu I se împotrivesc pentru că oamenii au o natură care I se împotrivește lui Dumnezeu; în ceea ce-i privește pe cei care cred în Dumnezeu de mulți ani, ei I se împotrivesc lui Dumnezeu pentru că nu-L cunosc și, pe deasupra, au firi corupte. În perioada dinainte ca Dumnezeu să devină trup, criteriul pentru a determina dacă cineva I se împotrivea lui Dumnezeu se baza pe faptul că respecta sau nu decretele stabilite de Dumnezeu în cer. În Epoca Legii, de pildă, oricine nu respecta legile lui Iahve I se împotrivea lui Dumnezeu; oricine fura jertfele pentru Iahve sau li se împotrivea celor pe care Iahve îi privea cu simpatie I se împotrivea lui Dumnezeu și urma să fie ucis cu pietre; oricine nu-și onora părinții sau îi lovea și îi insulta pe alți oameni nu asculta de legi, iar toți cei care nu respectau legile lui Iahve erau cei care I se împotriveau. Lucrurile au fost diferite în Epoca Harului, în care toți cei ce I se împotriveau lui Isus erau cei care I se împotriveau lui Dumnezeu, iar toți cei care nu se supuneau cuvintelor rostite de Isus erau cei care I se împotriveau lui Dumnezeu. Definiția din această perioadă a „împotrivirii față de Dumnezeu” a fost mai precisă și mai practică. Înainte ca Dumnezeu să devină trup, criteriul care determina dacă cineva I se împotrivea sau nu lui Dumnezeu se baza pe faptul că I se închina și-L admira sau nu pe Dumnezeul invizibil din cer. Definiția „împotrivirii față de Dumnezeu” din acea perioadă nu era chiar atât de practică, deoarece oamenii nu puteau să-L vadă pe Dumnezeu și nu știau cum arăta exact chipul lui Dumnezeu sau cum anume lucra și vorbea El. Oamenii nu aveau niciun fel de noțiuni despre Dumnezeu și credeau în Dumnezeu într-un mod fantezist, deoarece Dumnezeu nu Se arătase încă omului. Prin urmare, indiferent cum au crezut oamenii în Dumnezeu pe baza închipuirilor lor, Dumnezeu nu i-a condamnat și nu a avut cerințe prea mari de la ei, deoarece erau complet incapabili să-L vadă pe Dumnezeu. Când Dumnezeu devine trup și vine să lucreze printre oameni, toți Îl privesc și Îi aud cuvintele și văd faptele lui Dumnezeu în trup, moment în care noțiunile tuturor se sparg ca niște bule de săpun. Cât despre cei care Îl văd pe Dumnezeu arătându-Se în trup, ei nu vor fi condamnați dacă I se supun intenționat, în timp ce aceia care I se împotrivesc în mod voit vor fi caracterizați drept oameni care I se împotrivesc lui Dumnezeu. Astfel de oameni sunt antihriști, dușmani care I se împotrivesc în mod deliberat lui Dumnezeu. Cei care adăpostesc noțiuni despre Dumnezeu, dar totuși I se supun de bunăvoie, nu vor fi condamnați. Dumnezeu îi condamnă pe oameni pe baza intențiilor lor și a lucrurilor pe care le fac, nu pentru gândurile și ideile lor. Dacă i-ar condamna pe baza gândurilor și ideilor lor, atunci nicio persoană nu ar putea să scape de mâinile furioase ale lui Dumnezeu. Cei care I se împotrivesc în mod deliberat Dumnezeului întrupat vor fi pedepsiți pentru sfidarea lor. Împotrivirea acestor oameni izvorăște din noțiunile pe care le adăpostesc despre Dumnezeu, ceea ce îi determină să facă lucruri care tulbură lucrarea lui Dumnezeu. Toți oamenii ca aceștia I se împotrivesc intenționat și încearcă să distrugă lucrarea lui Dumnezeu. Ei nu doar că au noțiuni despre Dumnezeu – ci se implică, de asemenea, în activități care Îi tulbură lucrarea și, din acest motiv, sunt condamnați. Cei care nu tulbură în mod deliberat lucrarea lui Dumnezeu nu vor fi condamnați ca păcătoși, deoarece sunt capabili să se supună intenționat și să nu facă lucruri care provoacă perturbări și tulburări. Oamenii ca aceștia nu vor fi condamnați. Totuși, când cineva a experimentat lucrarea lui Dumnezeu mulți ani, având în continuare noțiuni despre El și fiind incapabil să cunoască lucrarea Dumnezeului întrupat, și este încă plin de noțiuni despre Dumnezeu și este incapabil să-L cunoască indiferent câți ani I-a experimentat lucrarea, inima sa fiind plină de noțiuni despre El, în ciuda faptului că nu a făcut neapărat ceva care să provoace tulburări – și, deși aceste noțiuni s-ar putea să nu devină evidente, această persoană nu este de niciun ajutor pentru lucrarea lui Dumnezeu, fiind incapabilă să predice Evanghelia pentru Dumnezeu sau să rămână fermă în mărturia sa pentru El – asta înseamnă că este un netrebnic și un imbecil. Deoarece nu-L cunoaște pe Dumnezeu și e, mai mult, complet incapabilă să renunțe la noțiunile sale despre El, ea este condamnată. S-ar putea spune astfel: este normal ca aceia care abia au început să creadă în Dumnezeu să aibă noțiuni despre El sau să nu-L cunoască, dar dacă cineva crede în Dumnezeu de mulți ani și a experimentat o mare parte din lucrarea Sa, și totuși are încă noțiuni despre El, acest lucru nu este normal și este cu atât mai anormal dacă nu are nicio cunoaștere despre Dumnezeu. Deoarece aceasta nu este o stare normală, el este condamnat. Toți acești oameni anormali sunt inutili; ei sunt cei care I se împotrivesc cel mai mult lui Dumnezeu și care s-au bucurat în zadar de harul lui Dumnezeu. Toți oamenii ca aceștia vor fi eliminați în cele din urmă!

Cei care nu înțeleg scopul lucrării lui Dumnezeu sunt oameni care I se împotrivesc lui Dumnezeu. Acest lucru este cu atât mai valabil pentru cei care înțeleg scopul lucrării lui Dumnezeu, însă nu urmăresc să-L mulțumească. Există cei care citesc Biblia în biserici grandioase și recită pasaje cât e ziua de lungă și, totuși, niciunul dintre ei nu înțelege scopul lucrării lui Dumnezeu și nici nu există vreunul dintre ei care să poată să-L cunoască pe Dumnezeu – cu atât mai puțin vreunul care să poată fi în acord cu intențiile lui Dumnezeu. Ei sunt cu toții oameni fără valoare, abjecți, care-I dau lecții de sus „lui Dumnezeu”. Sunt oameni care acționează în numele lui Dumnezeu, dar I se împotrivesc în mod deliberat, care poartă eticheta credinței în Dumnezeu în timp ce se hrănesc cu carnea omului și beau sângele omului. Astfel de oameni sunt cu toții diavoli răi care devorează sufletul omului, căpeteniile demonilor care îi tulbură în mod deliberat pe oameni să nu pornească pe calea cea dreaptă și pietre de poticnire care îi obstrucționează pe oameni în căutarea lui Dumnezeu. Ei pot părea „robuști fizic”, dar de unde să știe cei care îi urmează că sunt antihriști care îi conduc pe oameni să se împotrivească lui Dumnezeu? De unde să știe cei care îi urmează că sunt diavoli vii dedicați devorării sufletului omului? Cei care se cred nobili în prezența lui Dumnezeu sunt cei mai de jos dintre toți, în timp ce aceia care se cred de jos sunt cei mai nobili. Iar cei care pretind să cunoască lucrarea lui Dumnezeu și care pot proclama lucrarea Lui altora fără reținere, în timp ce își ațintesc privirea asupra Lui, sunt cei mai ignoranți dintre toți. Astfel de oameni nu au nicio mărturie pentru Dumnezeu și sunt cu toții aroganți și îngâmfați. Cei care cred că știu prea puțin despre Dumnezeu, dar care au de fapt experiență practică și cunoaștere practică despre Dumnezeu sunt cei mai iubiți de El. Numai astfel de oameni au cu adevărat mărturie și sunt cu adevărat capabili să fie desăvârșiți de Dumnezeu. Cei care nu înțeleg intențiile lui Dumnezeu sunt cei care se împotrivesc lui Dumnezeu. Cei care înțeleg intențiile lui Dumnezeu, dar nu practică adevărul sunt cei care se împotrivesc lui Dumnezeu. Cei care mănâncă și beau cuvintele lui Dumnezeu și totuși merg împotriva esenței cuvintelor lui Dumnezeu sunt cei care se împotrivesc lui Dumnezeu. Cei care au noțiuni despre Dumnezeul întrupat și, mai mult, se dedau intenționat la răzvrătire sunt cei care se împotrivesc lui Dumnezeu. Cei care Îl judecă pe Dumnezeu sunt cei care se împotrivesc lui Dumnezeu. Și oricine este incapabil să-L cunoască pe Dumnezeu și nu poate aduce mărturie pentru El este cineva care se împotrivește lui Dumnezeu. Așadar, vă îndemn: dacă aveți cu adevărat credința de a merge pe această cale, atunci continuați să urmați! Dar dacă sunteți incapabili să vă abțineți de la a vă împotrivi lui Dumnezeu, atunci ar fi mai bine să vă dați laoparte înainte să fie prea târziu, altfel lucrurile chiar nu vor fi de bun augur pentru voi, deoarece natura voastră este pur și simplu prea coruptă. Sunteți lipsiți de loialitate, lipsiți de supunere, lipsiți de o inimă care însetează după dreptate și adevăr și lipsiți de iubire pentru Dumnezeu. S-ar putea spune că starea voastră înaintea lui Dumnezeu este, în esență, un dezastru total. Sunteți incapabili să respectați ceea ce se cuvine să respectați, incapabili să spuneți ceea ce se cuvine să spuneți, incapabili să puneți în practică ceea ce se cuvine să practicați și incapabili să îndepliniți funcția pe care se cuvine să o îndepliniți; nu aveți loialitatea pe care se cuvine să o aveți, conștiința pe care se cuvine să o aveți, supunerea pe care se cuvine să o aveți sau hotărârea pe care se cuvine să o aveți; nu ați îndurat suferința pe care s-ar fi cuvenit să o fi îndurat și nu aveți nici credința pe care se cuvine să o aveți. Sunteți aproape complet lipsiți de orice merit. Nu vă este rușine să continuați să trăiți? Vă sfătuiesc mai degrabă să închideți ochii în odihna veșnică mai devreme decât mai târziu, scutindu-L astfel pe Dumnezeu de a Se îngrijora din cauza voastră și de a suferi de dragul vostru. Credeți în Dumnezeu și totuși nu Îi înțelegeți intențiile; mâncați și beți cuvintele lui Dumnezeu și totuși sunteți incapabili să vă conformați cerințelor lui Dumnezeu pentru om. Credeți în Dumnezeu și totuși nu-L cunoașteți și trăiți fără un scop pentru care să vă străduiți, fără nicio valoare sau vreun sens. Sunteți ființe umane și totuși nu aveți conștiință, integritate sau credibilitate câtuși de puțin – vă mai puteți numi oameni? Credeți în Dumnezeu și totuși Îl înșelați; chiar râvniți la banii lui Dumnezeu și mâncați jertfele făcute pentru El. Și totuși, în cele din urmă, tot nu reușiți să dați dovadă de cea mai mică considerație pentru sentimentele lui Dumnezeu sau de cea mai mică urmă de conștiință în ceea ce-L privește. Nu puteți să satisfaceți nici măcar o mică cerință făcută de Dumnezeu. Vă mai puteți numi oameni? Mâncați hrana pe care v-o oferă Dumnezeu, respirați oxigenul pe care vi-l dă și vă bucurați de harul Lui, dar, în cele din urmă, nu aveți nici cea mai mică cunoaștere despre Dumnezeu. Dimpotrivă, ați devenit niște netrebnici care I se împotrivesc lui Dumnezeu. Nu vă face asta fiare care nu se pot compara nici măcar cu un câine? Printre animale, există vreunele care să fie mai răuvoitoare decât voi?

Acei pastori și prezbiteri care stau la înălțime dându-le lecții altora sunt unii care I se împotrivesc lui Dumnezeu; toți sunt aliații Satanei. Cât despre aceia dintre voi care le dau lecții altora în timp ce nu stau la înălțime, oare nu vă împotriviți lui Dumnezeu și mai mult? Oare nu sunteți voi și mai mult în cârdășie cu Satana? Cei care nu înțeleg scopul lucrării lui Dumnezeu nu știu cum să fie în acord cu intențiile Sale. Oare așa stau lucrurile pentru cei care înțeleg scopul lucrării Sale? Lucrarea lui Dumnezeu nu este niciodată greșită; mai degrabă, problema constă în ceea ce urmăresc oamenii. Oare nu sunt acei degenerați care I se împotrivesc în mod deliberat lui Dumnezeu și mai siniștri și mai răuvoitori decât acei pastori și prezbiteri? Mulți sunt cei care I se împotrivesc lui Dumnezeu, dar, printre ei, diferitele stări în care I se împotrivesc lui Dumnezeu sunt, de asemenea, multe. Așa cum există tot felul de credincioși, la fel există și tot felul de oameni care I se împotrivesc lui Dumnezeu, fiecare diferit de celălalt. Nici măcar unul dintre cei care nu reușesc să recunoască în mod clar scopul lucrării lui Dumnezeu nu poate fi mântuit. Indiferent de modul în care ar fi putut cineva să I se împotrivească lui Dumnezeu în trecut, când ajunge să înțeleagă scopul lucrării lui Dumnezeu și este capabil să se străduiască să-L mulțumească pe Dumnezeu, Dumnezeu îi va șterge toate păcatele anterioare. Atât timp cât cineva poate să caute și să practice adevărul, Dumnezeu nu Își va aminti tot ce a făcut. Mai mult, Dumnezeu îl va caracteriza drept o persoană dreaptă, deoarece este capabil să practice adevărul. Aceasta este dreptatea lui Dumnezeu. Înainte să-L fi văzut cineva pe Dumnezeu sau să-I fi experimentat lucrarea, indiferent cum L-a tratat pe Dumnezeu, El nu Își amintește acest lucru. Totuși, odată ce cineva L-a văzut pe Dumnezeu și I-a experimentat lucrarea, toate faptele și acțiunile sale vor fi trecute de Dumnezeu în „anale”, căci L-a văzut pe Dumnezeu și a trăit în mijlocul lucrării Sale.

Când cineva a văzut cu adevărat ce are Dumnezeu și ce este, a văzut supremația lui Dumnezeu și a ajuns să cunoască într-adevăr lucrarea lui Dumnezeu – și, mai mult, când firea sa veche este schimbată – se va fi eliberat complet de firea sa răzvrătită care I se împotrivește lui Dumnezeu. S-ar putea spune astfel: toată lumea I s-a împotrivit lui Dumnezeu și toată lumea s-a răzvrătit împotriva lui Dumnezeu. Totuși, dacă poți să I te supui în mod deliberat Dumnezeului întrupat și, din acest moment, poți să-I mulțumești inima lui Dumnezeu cu loialitatea ta, poți să practici adevărul pe care se cuvine să-l practici, poți să-ți faci datoria pe care se cuvine să o faci și poți să respecți reglementările pe care se cuvine să le respecți, atunci ești unul care este dispus să se elibereze de răzvrătirea sa pentru a-L mulțumi pe Dumnezeu și unul care poate fi desăvârșit de Dumnezeu. Dacă stărui cu încăpățânare în căile tale greșite, fără nicio remușcare în inima ta, și continui cu conduita ta răzvrătită fără cea mai mică intenție de a coopera cu Dumnezeu și de a-L mulțumi, atunci o persoană atât de îndârjită și de incorigibilă ca tine va fi catalogată pentru a fi pedepsită și catalogată ca una care nu va fi desăvârșită de Dumnezeu. Dacă se va întâmpla acest lucru, vei fi dușmanul lui Dumnezeu astăzi și dușmanul lui Dumnezeu și mâine și vei rămâne dușmanul lui Dumnezeu și poimâine – vei fi pentru totdeauna unul care I se împotrivește lui Dumnezeu, un dușman al lui Dumnezeu. Cum ar putea Dumnezeu să te lase nepedepsit atunci? Oamenii au o natură care I se împotrivește lui Dumnezeu, dar nu trebuie să caute în mod deliberat „secretul” împotrivirii față de Dumnezeu, deoarece este foarte dificil să-și schimbe natura. Dacă ai încerca, ar fi pur și simplu mai bine să pleci înainte să fie prea târziu, ca nu cumva mustrarea ta din viitor să devină mai severă și ca nu cumva natura ta brută să erupă și să devină de neguvernat, iar trupul tău să fie în cele din urmă nimicit de Dumnezeu. Tu crezi în Dumnezeu pentru a primi binecuvântări, dar dacă, în cele din urmă, te confrunți cu vaiul, credința ta chiar nu ar fi meritat. Vă îndemn: ar fi mai bine să concepeți un alt plan! Nu ar fi mai bine pentru voi să faceți orice altceva decât să credeți în Dumnezeu? Chiar credeți că aceasta este singura cale pentru voi? Oare nu ai continua să supraviețuiești chiar și fără a căuta adevărul? De ce să te împotrivești lui Dumnezeu în acest fel?


Viziunea lucrării lui Dumnezeu (1)

Ioan a lucrat șapte ani pentru Isus și pregătise deja calea când a sosit Isus. Înainte de aceasta, Evanghelia Împărăției cerurilor, după cum a fost propovăduită de Ioan, a fost auzită în tot ținutul, s-a răspândit în toată Iudeea, și toți l-au numit profet. La vremea aceea, regele Irod voia să-l ucidă pe Ioan, totuși nu îndrăznea, deoarece poporul îl respecta mult pe Ioan, iar Irod se temea că, dacă l-ar ucide pe Ioan, acesta s-ar răzvrăti împotriva lui. Lucrarea făcută de Ioan a prins rădăcini printre oamenii obișnuiți, și toți evreii au fost convinși de el. Timp de șapte ani el a pregătit calea pentru Isus, până în momentul în care Isus a început să-Și îndeplinească lucrarea de slujire. De aceea, Ioan era cel mai mare dintre toți profeții. Doar după întemnițarea lui Ioan, Și-a început Isus lucrarea oficială. Înainte de Ioan, niciun alt profet nu pregătise calea pentru Dumnezeu – pentru că, înainte de Isus, Dumnezeu nu se mai întrupase niciodată. Astfel, dintre toți profeții până la Ioan, el a fost singurul care a pregătit calea pentru Dumnezeul întrupat, și în acest fel Ioan a devenit cel mai mare profet al Vechiului și al Noului Testament. Ioan a început să predice pe scară largă Evanghelia Împărăției Cerurilor, cu șapte ani înainte de botezul lui Isus. Pentru oameni, lucrarea pe care a făcut-o părea mai presus de lucrarea ulterioară a lui Isus, cu toate acestea el a rămas totuși, doar un profet. El a lucrat și a vorbit nu în interiorul templului, ci în orașele și satele din afara acestuia. Acest lucru l-a făcut, bineînțeles, în rândul poporului evreiesc, în special printre cei săraci. Rar a venit Ioan în contact cu oamenii din păturile superioare ale societății și predica Evanghelia pe scară largă doar printre oamenii obișnuiți ai Iudeii, pentru a-i pregăti pe indivizii corecți pentru Domnul Isus și pentru a pregăti locuri potrivite unde să lucreze El. Cu un profet precum Ioan care să deschidă calea, Domnul Isus a putut să pornească direct pe calea Sa, calea crucii de îndată ce a sosit. Când Dumnezeu s-a întrupat pentru a-Și face lucrarea, nu a fost nevoit să facă lucrarea de a alege oameni și nici nu a fost nevoit să caute personal oameni sau un loc unde să lucreze. El nu a făcut o astfel de lucrare când a venit; persoana potrivită pregătise deja astfel de lucruri pentru El înainte de sosirea Lui. Ioan terminase deja această lucrare înainte ca Isus să înceapă lucrarea Lui, căci atunci când Dumnezeul întrupat a sosit ca să-Și facă lucrarea, El S-a apucat imediat de lucrul cu cei care-L așteptau de mult. Isus nu venise să facă lucrarea de corectare ce revenea omului. El a venit numai pentru a-și îndeplini lucrarea de slujire pe care o avea de îndeplinit; toate celelalte nu aveau nicio legătură cu El. Când a venit Ioan, el nu a făcut decât să scoată din templu și dintre evrei un grup al celor care au acceptat Evanghelia Împărăției cerurilor, pentru ca ei să devină obiectele lucrării Domnului Isus. Ioan a lucrat timp de șapte ani, adică a predicat Evanghelia timp de șapte ani. În timpul lucrării sale, Ioan nu a făcut multe minuni, pentru că lucrarea lui a fost de a deschide calea; lucrarea lui a fost lucrarea de pregătire. Toate celelalte lucrări, lucrarea pe care urma să o facă Isus, nu aveau nicio legătură cu el; el doar le-a cerut oamenilor să-și mărturisească păcatele și să se pocăiască și i-a botezat, pentru ca ei să poată fi mântuiți. Deși a făcut o lucrare nouă, și a deschis o cale pe care omul nu mai mersese niciodată înainte, totuși el doar a pregătit calea pentru Isus. El era doar un profet care a făcut lucrarea de pregătire și era incapabil să facă lucrarea lui Isus. Deși Isus nu a fost primul care a propovăduit Evanghelia împărăției cerurilor, și deși a continuat pe calea pe care o pornise Ioan, totuși încă nu era nimeni altcineva care să poată face lucrarea Lui, și aceasta era mai presus de lucrarea lui Ioan. Isus nu Și-a putut pregăti propriul drum; lucrarea Sa a fost făcută direct în numele lui Dumnezeu. Și astfel, indiferent de cât de mulți ani a lucrat Ioan, el a rămas un profet și a rămas singurul care a pregătit calea. Cei trei ani de muncă ai lui Isus au depășit cei șapte ani de muncă ai lui Ioan, căci esența lucrării Sale nu era aceeași. Când Isus a început să-Și îndeplinească lucrarea de slujire, care este și perioada în care lucrarea lui Ioan s-a încheiat, Ioan pregătise suficienți oameni și suficiente locuri în folosul Domnului Isus, și au fost îndeajuns pentru ca Domnul Isus să desfășoare trei ani de lucrare. Și astfel, de îndată ce lucrarea lui Ioan a fost terminată, Domnul Isus a început oficial lucrarea Lui și cuvintele rostite de Ioan au fost anulate. Asta pentru că lucrarea făcută de Ioan a fost numai pentru tranziție, iar cuvintele sale nu erau cuvintele vieții care ar fi condus omul la o nouă creștere; la urma urmei, cuvintele lui erau doar de uz temporar.

Lucrarea pe care a făcut-o Isus nu a fost supranaturală; a existat un proces în acest sens, și totul a progresat conform legilor normale ale lucrurilor. În ultimele șase luni din viața Sa, Isus știa că El venise, într-adevăr, să facă această lucrare, și El știa că venise ca să fie țintuit pe cruce. Înainte de a fi răstignit, Isus s-a rugat continuu la Dumnezeu Tatăl, de exemplu, cele trei rugăciuni ale Lui din Grădina Ghetsimani. După ce a fost botezat, Isus și-a îndeplinit lucrarea de slujire timp de trei ani și jumătate, iar lucrarea Sa oficială a durat doi ani și jumătate. În timpul primului an, El a fost acuzat de Satana, tulburat de om și supus testărilor omului. El a trecut peste multe testări în timp ce Și-a îndeplinit lucrarea. În ultimele șase luni, când Isus urma să fie răstignit în curând, din gura lui Petru au ieșit cuvintele că El era Fiul Dumnezeului celui viu, că El era Hristos. Doar atunci lucrarea Lui a devenit cunoscută omului și abia apoi a fost dezvăluită publicului identitatea Sa. După aceea, Isus le-a spus ucenicilor Săi că El urma să fie răstignit de dragul omului, că trei zile mai târziu El va învia din nou, că El venise să ducă la bun sfârșit lucrarea de răscumpărare și că El era Mântuitorul. Abia în ultimele șase luni Și-a dezvăluit El identitatea și lucrarea pe care intenționa să o facă. Acesta a fost și timpul lui Dumnezeu și acesta era modul în care lucrarea trebuia îndeplinită. În acea vreme, o parte din lucrarea lui Isus era în conformitate cu Vechiul Testament, precum și cuvintele lui Iahve din perioada Epocii Legii și legile lui Moise. Pe toate aceste lucruri, Isus le-a folosit pentru a face o parte din lucrarea Lui. El a predicat oamenilor și i-a învățat în sinagogi, a folosit profețiile profeților din Vechiul Testament pentru a mustra pe fariseii care Îl dușmăneau, și cuvintele din Scripturi pentru a le expune răzvrătirea și a-i condamna astfel. Căci ei detestau ceea ce făcuse Isus; în special, o mare parte din lucrarea lui Isus nu era făcută în conformitate cu legile din Scripturi și, în plus, învățăturile Lui erau mai presus decât propriile lor cuvinte și chiar mai presus decât cele ce fuseseră prezise de profeți în Scripturi. Lucrarea lui Isus a fost numai de dragul răscumpărării omului și al răstignirii și, astfel, nu a fost nevoie ca El să spună mai multe cuvinte pentru a cuceri orice om. O mare parte din ceea ce a învățat pe om a fost extras din cuvintele Scripturilor și, chiar dacă lucrarea Lui nu a depășit Scripturile, El tot a reușit să realizeze lucrarea răstignirii. Lucrarea Lui nu a fost cea a cuvântului, nici lucrare făcută de dragul cuceririi omenirii, ci lucrare făcută pentru răscumpărarea acesteia. El a acționat numai ca jertfă pentru păcatele omenirii și nu a acționat ca sursă a cuvântului pentru omenire. El nu a făcut lucrarea Neamurilor, care a fost lucrarea de cucerire a omului, ci lucrarea răstignirii, lucrare făcută printre aceia care credeau că există un Dumnezeu. Chiar dacă lucrarea Sa a fost îndeplinită pe baza Scripturilor și chiar dacă El a folosit ceea ce se preziseseră vechii profeți pentru a condamna pe farisei, aceasta a fost suficientă pentru a finaliza lucrarea răstignirii. Dacă lucrarea de astăzi s-ar fi desfășurat tot pe baza profețiilor vechilor profeți din Scripturi, atunci ar fi fost imposibil să fiți cuceriți, întrucât Vechiul Testament nu conține nicio dovadă a răzvrătirii și păcatelor voastre ca popor chinez și nu există nicio expunere a păcatelor voastre. Astfel, dacă această lucrare ar fi dăinuit încă în Biblie, nu ați fi cedat niciodată. Biblia înregistrează doar o istorie limitată a israeliților, una care nu este capabilă să stabilească dacă sunteți răi sau buni sau să vă judece. Imaginați-vă că v-aș fi judecat conform istoriei israeliților – M-ați mai fi urmat așa cum o faceți azi? Știți cât de dificili sunteți? Dacă nu s-ar fi spus niciun cuvânt în această etapă, atunci finalizarea lucrării de cucerire ar fi fost imposibilă. Pentru că nu am venit să fiu țintuit pe cruce, trebuie să rostesc cuvinte diferite de cele din Biblie, ca să vă pot cuceri. Lucrarea făcută de Isus a fost doar o etapă mai înaltă decât Vechiul Testament; a fost folosită pentru a începe o epocă și a conduce acea epocă. De ce a spus El: „Să nu credeți că am venit să stric Legea, ci să împlinesc Legea”? Cu toate acestea, în lucrarea Sa au existat multe lucruri care se deosebeau de legile practicate și de poruncile urmate de israeliții Vechiului Testament, căci El nu a venit să se supună legii, ci să o împlinească. Procesul de împlinire a ei a inclus multe lucruri practice: lucrarea Sa a fost mai practică și mai realistică și, în plus, a fost mai vie, și nu a fost o aderare rigidă la reglementări. Israeliții nu respectau Sabatul? Când a venit Isus, El nu a ținut Sabatul, căci El a spus că Fiul omului era Domnul Sabatului, și când Domnul Sabatului va veni, El va face cum va dori. El venise să împlinească legile din Vechiul Testament și să schimbe legile. Tot ceea ce se face astăzi se bazează pe prezent, dar se sprijină totuși pe temelia lucrării lui Iahve în Epoca Legii, și nu depășește această sferă. Să aveți grijă cum vorbiți și să nu comiteți adulter, de exemplu – nu sunt acestea legile Vechiului Testament? Astăzi, ceea ce vi se cere nu se limitează doar la cele Zece Porunci, ci sunt porunci și legi de un ordin mai înalt decât cele care au fost înainte. Totuși, aceasta nu înseamnă că ceea ce a venit înainte a fost desființat, pentru că fiecare etapă a lucrării lui Dumnezeu este îndeplinită pe temelia etapei anterioare. Cât despre lucrarea pe care Iahve a făcut-o atunci în Israel, cum ar fi să le ceară oamenilor să aducă jertfe, să-și cinstească părinții, să nu se închine la idoli, să nu îi lovească sau să îi blesteme pe alții, să nu comită adulter, să nu fumeze sau să bea, să nu mănânce lucruri fără viață și să nu bea sânge – nu alcătuiește lucrul acesta fundamentul practicii voastre chiar și astăzi? Pe temelia trecutului a fost realizată lucrarea până în ziua de azi. Deși legile trecutului nu mai sunt menționate și noi cerințe s-au făcut pentru tine, departe de a fi abolite, acestea au fost, în schimb, înălțate. A spune că au fost abolite înseamnă că epoca anterioară este depășită, deși există unele porunci pe care trebuie să le respecți toată eternitatea. Poruncile din trecut au fost deja puse în practică, au devenit deja parte din ființa omului și nu este nevoie să se pună un accent special pe astfel de porunci precum: „Nu fuma”, „Nu bea” și așa mai departe. Pe această bază, poruncile noi sunt stabilite în funcție de nevoile voastre de astăzi, în funcție de statura voastră și de lucrarea de astăzi. Stabilirea de porunci pentru noua epocă nu înseamnă abolirea poruncilor din epoca de dinainte, ci ridicarea lor mai sus pe această temelie, pentru a face acțiunile omului complete și mai practice. Dacă astăzi ați fi obligați doar să urmați poruncile și să respectați legile Vechiului Testament și să acționați în același fel ca israeliții și, chiar dacă vi s-ar fi cerut să memorați legile stabilite de Iahve, nu ar exista nicio posibilitate de a vă putea schimba. Dacă ar fi doar să respectați acele câteva porunci limitate sau să memorați nenumărate legi, vechea voastră fire ar rămâne adânc înrădăcinată și nu ar exista nicio modalitate de a o stârpi. Astfel ați deveni din ce în ce mai depravați și niciunul dintre voi nu ar deveni supus. Cu alte cuvinte, câteva porunci simple sau nenumărate legi sunt incapabile să vă ajute să cunoașteți faptele lui Iahve. Nu sunteți la fel ca israeliții: doar urmând legile și memorând poruncile, au fost ei capabili să asiste la faptele lui Iahve și să-și ofere loialitatea numai Lui. Dar voi nu puteți să faceți acest lucru sub nicio formă și câteva porunci ale epocii Vechiului Testament nu numai că nu vă pot face să vă dăruiți inimile sau să vă protejeze, ci vă va face în schimb slabi și vă va face să vă prăbușiți în Hades. Căci lucrarea Mea este lucrarea de cucerire și se adresează răzvrătirii voastre și firii voastre vechi. Cuvintele blânde ale lui Iahve și ale lui Isus sunt departe de cuvintele aspre ale judecății de astăzi. Fără cuvinte atât de aspre, ar fi imposibil să vă cuceresc pe voi „experții”, care ați fost răzvrătiți de mii de ani. Legile Vechiului Testament și-au pierdut puterea asupra voastră cu mult timp în urmă, iar judecata de astăzi este mult mai cumplită decât legile din acele vremuri. Cel mai potrivit lucru pentru voi este judecata, și nu restricțiile minore ale legilor, pentru că voi nu sunteți omenirea primelor începuturi, ci o omenire care a fost coruptă timp de mii de ani. Ceea ce i se cere omului să îndeplinească acum se bazează pe starea reală a omului astăzi, în funcție de calibrul și de statura omului de astăzi, iar ție nu ți se cere să urmezi reglementări. Aceasta este pentru ca schimbările să se poată realiza în vechea ta fire și pentru ca tu să poți renunța la noțiunile tale. Crezi că poruncile sunt reglementări? Acestea sunt, se poate spune, cerințele normale ale omului. Nu sunt reglementări pe care trebuie să le urmezi. Să luăm ca exemplu interdicția de a fuma – este aceasta o reglementare? Nu este o reglementare! Este cerută de umanitatea normală; nu este o reglementare, ci ceva stipulat pentru întreaga omenire. Astăzi, cele circa douăsprezece porunci care au fost stabilite nu sunt nici ele reglementări; sunt ceea ce este necesar pentru a obține umanitatea normală. Oamenii nu aveau și nu cunoșteau asemenea lucruri în trecut, și astfel li se cere oamenilor să le obțină astăzi, iar astfel de lucruri nu sunt considerate reglementări. Legile nu reprezintă reglementări. Reglementările despre care vorbesc se referă la ceremonii, formalități sau practici denaturate ale omului; sunt protocoale care nu sunt de niciun ajutor omului. Aceste reglementări nu îi aduc niciun beneficiu omului, sunt modalități de acțiune care nu au niciun sens. Acesta este simbolul reglementărilor, iar astfel de reglementări trebuie să fie desființate, pentru că nu oferă niciun beneficiu omului; pe de altă parte, ceea ce este în beneficiul omului trebuie pus în practică.


Viziunea lucrării lui Dumnezeu (2)

Evanghelia pocăinței a fost propovăduită în Epoca Harului și, dacă omul credea, atunci el era mântuit. Astăzi, în loc de mântuire, se vorbește doar despre cucerire și desăvârșire. Nu se mai spune că, dacă o persoană crede, întreaga sa familie va fi binecuvântată sau că, odată mântuită, e mântuită pentru totdeauna. Astăzi, nimeni nu rostește aceste cuvinte și astfel de lucruri sunt depășite. La acea vreme, lucrarea lui Isus era lucrarea de răscumpărare a întregii omeniri. Păcatele tuturor care credeau în El erau iertate; dacă tu credeai în El, El te răscumpăra; dacă tu credeai în El, nu mai aparțineai păcatului, erai eliberat de păcatele tale. Aceasta este ceea ce însemna să fii răscumpărat și să fii îndreptat prin credință. Totuși, în cei ce credeau, rămânea acel ceva care era răzvrătit și se opunea lui Dumnezeu și acel ceva încă trebuia să fie îndepărtat încet. Răscumpărarea nu însemna că omul fusese complet câștigat de Isus, ci că omul nu mai era al păcatului, că i se iertaseră păcatele: de credeai în El, nu aveai să mai aparții păcatului. La acea vreme, Isus a făcut multe lucrări care erau dincolo de înțelegerea ucenicilor Lui și a spus multe lucruri pe care oamenii nu le-au înțeles. Aceasta deoarece, în acel moment, El nu a oferit nicio explicație. Astfel, la câțiva ani după ce El a plecat, Matei a creat o genealogie pentru Isus și alții, de asemenea, au făcut multă lucrare care reprezenta voia omului. Isus nu a venit să-l desăvârșească și să-l câștige pe om, ci să facă o etapă a lucrării: să dea naștere Evangheliei Împărăției Cerurilor și să desăvârșească lucrarea de răstignire. Și, astfel, odată ce Isus a fost răstignit, lucrarea Sa s-a încheiat pe deplin. Dar, în etapa actuală – lucrarea de cucerire – trebuie rostite mai multe cuvinte, trebuie făcute mai multe lucrări și trebuie să existe multe procese. La fel trebuie dezvăluite și tainele lucrării lui Isus și a lui Iahve, astfel încât toți oamenii să poată avea înțelegere și claritate în credința lor, căci aceasta este lucrarea zilelor de pe urmă, iar zilele de pe urmă reprezintă încheierea lucrării lui Dumnezeu, momentul finalizării lucrării. Această etapă a lucrării te va lămuri deosebit de clar în privința legii lui Iahve și a răscumpărării lui Isus și, în primul rând, o va face astfel încât să poți înțelege întreaga lucrare a planului de gestionare de șase mii de ani al lui Dumnezeu și să poți înțelege întreaga semnificație și esență a acestui plan, precum și să poți înțelege scopul întregii lucrări săvârșite de Isus și cuvintele pe care El le-a rostit și chiar și crezarea oarbă pe care o dai Bibliei și venerarea acesteia de către tine. Toate acestea îți vor permite să înțelegi în detaliu. Vei ajunge să înțelegi atât lucrarea săvârșită de Isus, cât și lucrarea lui Dumnezeu din prezent; vei înțelege și vei vedea întregul adevăr, viața și calea. În cadrul etapei lucrării făcute de Isus, de ce a plecat Isus fără a face lucrarea de încheiere? Deoarece etapa lucrării lui Isus nu era lucrarea de încheiere. Când El a fost răstignit, cuvintele Lui au ajuns, de asemenea, la final; după răstignirea Lui, lucrarea Lui a fost terminată pe deplin. Nu a fost ca etapa actuală, în care lucrarea lui Dumnezeu se va fi terminat doar după ce cuvintele vor fi rostite până la final și întreaga Sa lucrare va fi încheiată. În timpul etapei lucrării lui Isus, au existat multe cuvinte care au rămas nespuse sau care nu au fost formulate pe deplin. Totuși, lui Isus nu I-a păsat dacă ale Sale cuvinte au fost exprimate pe deplin, căci slujirea Lui nu a fost o slujire a cuvintelor și, astfel, după ce a fost răstignit, El a plecat. Acea etapă a lucrării s-a făcut în principal pentru răstignire și este diferită de etapa actuală. Scopul principal al acestei etape actuale a lucrării este finalizarea, punerea în ordine și aducerea întregii lucrări la bun sfârșit. Dacă cuvintele nu sunt rostite până la final, această lucrare nu va putea fi terminată, căci, în această etapă a lucrării, întreaga lucrare este adusă la bun sfârșit și realizată folosind cuvinte. La acea vreme, o mare parte din lucrarea lui Isus a fost de neînțeles pentru om. El a plecat în tăcere și, astăzi, încă există mulți care nu Îi înțeleg cuvintele. Înțelegerea lor este greșită, dar ei totuși o cred corectă și nu știu că greșesc. Ultima etapă va finaliza pe deplin lucrarea lui Dumnezeu și va oferi încheierea acesteia. Toți vor ajunge să înțeleagă și să cunoască planul de gestionare al lui Dumnezeu. Noțiunile omului, intențiile sale, înțelegerea sa falsă, noțiunile sale față de lucrarea lui Iahve și Isus, părerile sale despre non-credincioși și toate celelalte denaturări ale sale vor fi corectate. Iar omul va înțelege toate căile drepte din viață și toată lucrarea făcută de Dumnezeu și tot adevărul. Când aceea se va întâmpla, această etapă a lucrării se va termina. Lucrarea lui Iahve a fost facerea lumii, a fost începutul; această etapă a lucrării este finalul lucrării și încheierea. La început, lucrarea lui Dumnezeu a fost desfășurată în rândul poporului ales al lui Israel și a fost o lucrare epocală în cel mai sfânt dintre toate locurile. Ultima etapă a lucrării este desfășurată în cea mai spurcată dintre țări, pentru a judeca lumea și pentru a încheia epoca. În prima etapă, lucrarea lui Dumnezeu a fost făcută în cel mai strălucitor dintre locuri, iar ultima etapă este îndeplinită în cel mai întunecat dintre toate locurile, iar acest întuneric va fi izgonit, lumina va fi adusă, iar toți oamenii vor fi cuceriți. După ce vor fi cuceriți oamenii din cel mai spurcat și mai întunecat loc dintre toate și după ce întreaga populație va recunoaște că există un Dumnezeu, care este adevăratul Dumnezeu, iar fiecare persoană va fi convinsă pe deplin, atunci acest fapt va fi folosit pentru a îndeplini lucrarea de cucerire a întregului univers. Această etapă a lucrării este reprezentativă. Odată ce lucrarea acestei epoci se va încheia, lucrarea de gestionare de șase mii de ani va ajunge pe deplin la final. Odată ce aceia din cel mai întunecat dintre toate locurile vor fi cuceriți, se înțelege de la sine că va fi la fel peste tot. Astfel, doar lucrarea de cucerire din China are o semnificație reprezentativă. China întrupează toate forțele întunericului, iar oamenii din China îi reprezintă pe toți cei care sunt ai trupului, ai Satanei, ai carnalității. Poporul chinez este cel care a fost cel mai mult corupt de marele balaur roșu, care se opune cel mai puternic lui Dumnezeu, a cărui umanitate este cea mai josnică și cea mai spurcată și, astfel, reprezintă arhetipul tuturor oamenilor corupți. Aceasta nu înseamnă că alte țări nu au probleme deloc; noțiunile omului sunt toate la fel și, deși poate că oamenii acestor țări au un calibru bun, dacă nu Îl cunosc pe Dumnezeu, atunci înseamnă că I se opun. De ce evreii I s-au opus și, de asemenea, s-au răzvrătit împotriva lui Dumnezeu? De ce I s-au opus și fariseii? De ce L-a trădat Iuda pe Isus? La acea vreme, mulți dintre ucenici nu Îl cunoșteau pe Isus. De ce, după ce Isus a fost răstignit și a înviat, omul tot nu credea în El? Nu este la fel răzvrătirea oamenilor? Doar că oamenii din China sunt dați ca exemplu și când ei vor fi cuceriți, vor deveni modele și specimene și vor servi ca referințe pentru alții. De ce am spus întotdeauna că voi sunteți accesorii ale planului Meu de gestionare? În poporul chinez, corupția, întinarea, nedreptatea, opoziția și răzvrătirea se manifestă cel mai pe deplin și sunt dezvăluite în toate diferitele lor forme. Într-o privință, ei sunt de un calibru slab și, în altă privință, viețile și mentalitatea lor sunt înapoiate, iar obiceiurile lor, mediul social, originea familiei – toate sunt cele mai înapoiate și slabe. Statutul lor, de asemenea, este umil. Lucrarea din acest loc este reprezentativă și, după ce această lucrare de testare va fi îndeplinită în întregime, lucrarea ulterioară a lui Dumnezeu va fi mult mai ușoară. Când se încheie această etapă a lucrării, lucrarea ulterioară nu va fi deloc dificilă. Odată ce această etapă a lucrării va fi îndeplinită, marele succes va fi fost complet realizat, iar lucrarea de cucerire în întregul univers va fi ajuns la o încheiere totală. De fapt, odată ce lucrarea printre voi va avea succes, aceasta va fi echivalentul succesului în întreg universul. Aceasta este semnificația motivului pentru care vă fac să acționați ca un model și un specimen. În acești oameni există orice răzvrătire ar putea exista, orice opoziție ar putea exista, orice spurcăciune ar putea exista, orice nedreptate ar putea exista – toată răzvrătirea omenirii este reprezentată în ei. Sunt cu adevărat ceva deosebit. Astfel, ei sunt considerați drept întruchiparea cuceririi și, odată ce vor fi cuceriți, ei vor deveni în mod natural specimene și modele pentru alții. Nimic nu a fost mai reprezentativ decât faptul că prima etapă a fost desfășurată în Israel. Israeliții erau cei mai curați și mai puțin corupți din întreaga omenire și, astfel, efectuarea acelei lucrări epocale în acest ținut a fost de cea mai mare importanță. Se poate spune că strămoșii omenirii au provenit din Israel și că Israelul a fost locul nașterii lucrării lui Dumnezeu. La început, acești oameni erau cei mai curați și toți se închinau lui Iahve, iar lucrarea lui Dumnezeu asupra lor a putut să dea cele mai mari rezultate. Toată Biblia consemnează lucrarea a două epoci: una a fost lucrarea Epocii Legii și una a fost lucrarea Epocii Harului. Vechiul Testament consemnează cuvintele lui Iahve către israeliți și lucrarea Lui în Israel; Noul Testament consemnează lucrarea lui Isus în Iudeea. Dar de ce Biblia nu conține niciun nume chinezesc? Deoarece primele două părți ale lucrării lui Dumnezeu s-au desfășurat în Israel, deoarece oamenii din Israel erau cei aleși – ceea ce înseamnă că au fost primii care au acceptat lucrarea lui Iahve. Ei erau cel mai puțin corupți din întreaga omenire și, la început, aveau inimi care Îl priveau cu admirație pe Dumnezeu și, de asemenea, inimi cu frică de Dumnezeu. Ei ascultau cuvintele lui Iahve și întotdeauna slujeau în templu și purtau veșminte sau coroane preoțești. Ei au fost poporul care I s-a închinat cel mai devreme lui Dumnezeu și cel mai timpuriu obiect al lucrării Sale. Acești oameni au fost specimenele și modelele pentru întreaga omenire. Ei erau specimene și modele ale curăției, ale oamenilor drepți. Oameni precum Iov, Avraam, Lot, Petru sau Timotei – ei erau cu toții israeliți și cele mai curate specimene și modele. Israel a fost națiunea care I s-a închinat cel mai devreme lui Dumnezeu în rândul omenirii și de aici au provenit mai mulți oameni drepți decât de oriunde altundeva. Dumnezeu a lucrat asupra lor pentru a putea să gestioneze mai bine omenirea dintr-un capăt în celălalt al lumii pe viitor. Faptele și acțiunile lor drepte săvârșite în închinarea la Iahve au fost consemnate astfel încât ei să poată sluji ca specimene și modele pentru oamenii din afara Israelului în timpul Epocii Harului, iar acțiunile lor au servit la susținerea a câteva mii de ani de lucrare, chiar până astăzi.

După întemeierea lumii, prima etapă a lucrării lui Dumnezeu s-a desfășurat în Israel și, astfel, Israel a fost locul nașterii lucrării lui Dumnezeu pe pământ și baza lucrării lui Dumnezeu pe pământ. Sfera lucrării lui Isus acoperea întreaga Iudee. În timpul lucrării Sale, foarte puțini dintre aceia din afara Iudeei știau despre aceasta, căci El nu a făcut nicio lucrare în afara Iudeei. Astăzi, lucrarea lui Dumnezeu a fost adusă în China și se desfășoară doar în cadrul acestei sfere. În timpul acestei etape, nicio lucrare nu este începută în afara Chinei; răspândirea ei dincolo de China este o lucrare care va avea loc mai târziu. Această etapă a lucrării continuă după etapa lucrării lui Isus. Isus a făcut lucrarea de răscumpărare, iar această etapă este lucrarea care urmează acelei lucrări; lucrarea de răscumpărare a fost finalizată și, în această etapă, nu este nevoie de concepția din partea Duhului Sfânt, deoarece această etapă a lucrării este diferită față de ultima etapă și deoarece China este chiar mai puțin asemănătoare Israelului. Isus a săvârșit o etapă a lucrării - lucrarea de răscumpărare. Omul L-a privit pe Isus și, nu la mult timp după aceea, lucrarea Sa a început să se răspândească la păgâni. Astăzi, există mulți care cred în Dumnezeu în America, în Regatul Unit și în Rusia, deci de ce în China există mai puțini oameni care cred? Deoarece China este cea mai închisă țară. Astfel, China a fost ultima care a acceptat calea lui Dumnezeu și chiar și acum au trecut mai puțin de o sută de ani de când a acceptat-o – mult mai târziu decât America și Regatul Unit. Ultima etapă a lucrării lui Dumnezeu se desfășoară pe teritoriul Chinei pentru a finaliza lucrarea Sa și pentru ca toată lucrarea Sa să poată fi realizată. Toți oamenii din Israel Îi spuneau lui Iahve Domnul lor. La acea vreme, ei Îl considerau capul familiei lor și întregul Israel a devenit o mare familie în care toți oamenii I se închinau Domnului lor Iahve. Duhul lui Iahve le-a apărut deseori și El le-a vorbit și Și-a făcut auzit glasul în fața lor și le-a călăuzit viețile printr-un stâlp de nor și un glas. La acea vreme, Duhul Și-a oferit călăuzirea în Israel în mod direct, vorbind și făcându-Și auzită vocea în prezența oamenilor, iar ei au privit norii și au auzit bubuiturile tunetului și, în acest mod, El le-a îndrumat viețile timp de câteva mii de ani. Astfel, doar poporul lui Israel I s-a închinat lui Iahve mereu. Ei cred că Iahve este Dumnezeul lor și că El nu este Dumnezeul păgânilor. Acest lucru nu este surprinzător: Iahve, până la urmă, lucrase printre ei timp de aproape patru mii de ani. Pe teritoriul Chinei, după mii de ani de moțăială letargică, abia acum au ajuns degenerații să cunoască faptul că cerurile și pământul și toate lucrurile nu s-au format în mod natural, ci au fost făcute de Creator. Deoarece această evanghelie a venit din afară, acele minți medievale, reacționare, consideră că toți cei care o acceptă sunt trădători, că sunt nemernicii care l-au trădat pe Buddha, strămoșul lor. Există chiar multe dintre aceste minți medievale care întreabă: „Cum poate poporul chinez să creadă în Dumnezeul străinilor? Nu își trădează ei strămoșii? Nu fac ei rău?” Astăzi, oamenii au uitat demult că Iahve e Dumnezeul lor. Ei L-au împins demult pe Creator undeva în străfundul minții lor și, prin urmare, cred în evoluție, ceea ce înseamnă că omul a evoluat din maimuțe și că lumea naturală a apărut în mod firesc. Toată hrana bună de care se bucură omenirea este oferită de natură, există legi pentru viața și moartea omului și nu este absolut deloc cazul ca Dumnezeu să dețină suveranitate peste toate lucrurile. Există chiar mulți atei care cred că faptul că Dumnezeu deține suveranitate peste toate lucrurile este o superstiție și nu este științific. Dar poate știința să înlocuiască lucrarea lui Dumnezeu? Poate știința să dețină suveranitate peste omenire? Predicarea Evangheliei într-o țară condusă de ateism nu este o sarcină ușoară și implică mari obstacole. Nu există astăzi mulți care I se opun lui Dumnezeu astfel?

Când Isus a venit să-Și facă lucrarea, mulți oameni au comparat-o cu lucrarea lui Iahve și, găsindu-le contradictorii, L-au răstignit pe Isus. De ce nu au găsit consecvențe între lucrările Lor? Parțial, acest lucru s-a întâmplat deoarece Isus a făcut o nouă lucrare și, pentru că, înainte ca Isus să Își înceapă lucrarea, nimeni nu Îi scrisese „genealogia”. Ar fi fost bine dacă ar fi făcut-o cineva – atunci cine L-ar fi răstignit pe Isus? Dacă Matei ar fi scris genealogia lui Isus cu câteva zeci de ani mai devreme, atunci Isus nu ar fi fost persecutat atât de mult. Nu este așa? De îndată ce oamenii ar fi citit genealogia lui Isus – că El era fiul lui Avraam și descendentul lui David – atunci ei nu L-ar fi persecutat. Nu e păcat că genealogia Sa a fost scrisă prea târziu? Și ce păcat este că Biblia consemnează doar două etape ale lucrării lui Dumnezeu: o etapă care a fost lucrarea Epocii Legii și una care a fost lucrarea Epocii Harului; o etapă care a fost lucrarea lui Iahve și una care a fost lucrarea lui Isus. Ce mult mai bine ar fi fost dacă un mare profet ar fi prevestit lucrarea de astăzi. Ar fi existat o secțiune în plus a Bibliei intitulată „Lucrarea zilelor de pe urmă” – nu ar fi fost mult mai bine? De ce trebuie omul să fie supus atâtor suferințe astăzi? Ați avut parte de atât de multe dificultăți! Dacă există oameni care să merite să fie urâți, aceia sunt Isaia și Daniel pentru că nu au prevestit lucrarea zilelor de pe urmă și, dacă e să dăm vina pe cineva, apostolii din Noul Testament sunt cei care nu au prezentat în avans genealogia celui de-al doilea Dumnezeu întrupat. Ce păcat! Trebuie să căutați peste tot dovezi și, chiar și după ce găsiți fragmente ale unor mici cuvinte, tot nu știți dacă se potrivesc sau nu. Ce stânjenitor! De ce este Dumnezeu atât de tainic în lucrarea Sa? Astăzi, mulți oameni mai au încă de găsit dovezi concludente, însă nu pot nici să le nege. Deci ce ar trebui să facă? Ei nu pot să-L urmeze cu hotărâre pe Dumnezeu și nici nu pot să meargă înainte cu asemenea dubii. Și, astfel, mulți „învățați isteți și talentați” adoptă o atitudine de „încearcă și vezi” atunci când Îl urmează pe Dumnezeu. E prea mare bătaia de cap! Nu ar fi fost lucrurile mult mai ușoare dacă Matei, Marcu, Luca și Ioan ar fi putut să prevestească viitorul? Ar fi fost mai bine dacă Ioan ar fi contemplat adevărata situație a vieții în Împărăție – ce păcat că el a văzut doar viziuni și nu a văzut lucrarea adevărată care a fost înfăptuită pe pământ. E așa păcat! Ce e în neregulă cu Dumnezeu? De ce, după ce lucrarea Sa a mers așa de bine în Israel, a venit acum în China și de ce a trebuit să Se întrupeze, să lucreze și să trăiască personal printre oameni? Dumnezeu nu arată nicio considerație față de om! Nu numai că nu le-a spus oamenilor dinainte, dar Și-a adus deodată mustrarea și judecata. Chiar nu are niciun sens! Prima dată când Dumnezeu S-a întrupat, El a îndurat multe greutăți ca rezultat al faptului că nu i-a spus omului dinainte despre toată povestea adevărată. Cu siguranță nu avea cum să fi uitat, nu-i așa? Și, așadar, de ce tot nu îi spune omului de data aceasta? Ce păcat că astăzi există doar șaizeci și șase de cărți în Biblie. Dacă ar mai exista doar una singură care să prevestească lucrarea zilelor de pe urmă, ar fi de ajuns! Nu crezi? Nici măcar Iahve, Isaia și David nu au menționat lucrarea de astăzi. Ei au fost și mai îndepărtați de prezent, separați în timp de mai bine de patru mii de ani. Nici Isus nu a prevestit pe deplin lucrarea de astăzi, vorbind doar puțin despre aceasta, și omul încă nu găsește dovezi suficiente. Dacă ar fi să compari lucrarea de astăzi cu cea dinainte, cum pot cele două să se potrivească una cu cealaltă? Etapa lucrării lui Iahve viza Israelul, deci dacă ar fi să compari lucrarea de astăzi cu aceasta, va exista o deosebire și mai mare; cele două pur și simplu nu pot fi comparate. Tu nici nu ești din Israel, nici evreu; calibrul tău și tot ce ține de tine este slab – cum te poți compara cu ei? Este acest lucru posibil? Află că astăzi este Epoca Împărăției și este diferită de Epoca Legii și de Epoca Harului. Oricum, nu încerca să aplici o formulă; Dumnezeu nu poate fi găsit în nicio astfel de formulă.

Cum a trăit Isus în timpul celor 29 de ani după nașterea Lui? Biblia nu amintește nimic despre copilăria și tinerețea Lui; știi cum au fost acestea? E posibil ca El să nu fi avut copilărie sau tinerețe și să fi avut deja 30 de ani când S-a născut? Știi prea puțin, deci nu fi așa de imprudent când îți exprimi opiniile. Nu îți aduce niciun folos! Biblia consemnează doar că înainte de a 30-a aniversare a lui Isus, El a fost botezat și a fost condus de Duhul Sfânt în pustietate pentru a fi supus ispitirii diavolului. Iar cele Patru Evanghelii consemnează cei trei ani și jumătate ai Săi de lucrare. Nu se menționează nimic despre copilăria și tinerețea Sa, dar aceasta nu dovedește faptul că El nu a avut copilărie și tinerețe; doar că, la început, El nu a făcut nicio lucrare și a fost o persoană normală. Ai putea spune atunci că Isus a trăit 33 de ani fără tinerețe sau copilărie? Ar fi putut El deodată să ajungă la vârsta de 33 de ani și jumătate? Tot ceea ce crede omul despre El este supranatural și nerealist. Desigur, Dumnezeu întrupat are o umanitate obișnuită și normală, dar când El Își îndeplinește lucrarea, face acest lucru direct cu umanitatea Lui incompletă și deplina Sa divinitate. Din cauza aceasta, oamenii adoptă o atitudine suspicioasă față de lucrarea de astăzi și chiar față de lucrarea lui Isus. Deși lucrarea lui Dumnezeu diferă în cele două dăți când El S-a întrupat, esența Sa nu este diferită sub nicio formă. Desigur, dacă citești însemnările celor Patru Evanghelii, diferențele sunt mari. Cum poți să te întorci la viața lui Isus în timpul copilăriei și tinereții Sale? Cum poți să înțelegi umanitatea normală a lui Isus? Poate înțelegi bine umanitatea Dumnezeului de astăzi, totuși nu ai nicio idee despre umanitatea lui Isus și cu atât mai puțin o înțelegi. Dacă nu ar fi fost însemnată de Matei, nu ai fi avut nicio bănuială despre umanitatea lui Isus. Poate că atunci când îți spun despre poveștile lui Isus din timpul vieții Sale și îți spun despre faptele reale despre copilăria și tinerețea lui Isus, vei da din cap și vei spune: „Nu! El nu ar fi putut fi așa. El nu poate avea slăbiciuni, cu atât mai puțin ar trebui să aibă umanitate!” Chiar vei țipa și striga. Ai noțiuni despre Mine deoarece nu Îl înțelegi pe Isus. Crezi că Isus este prea divin și că nu este nimic trupesc la El. Dar faptele sunt tot fapte și nimeni nu dorește să vorbească încălcând adevărul faptelor, căci atunci când Eu vorbesc o fac în legătură cu adevărul; nu este speculație, nici prezicere. Află că Dumnezeu Se poate ridica la mari înălțimi, dar El este chiar mai capabil să Se ascundă la mari adâncimi. El nu este ceva ce născocești în mintea ta – El este Dumnezeul tuturor ființelor create, și nu un dumnezeu personal, conceput de o anumită persoană.


Viziunea lucrării lui Dumnezeu (3)

Prima dată Dumnezeu S-a făcut trup prin concepția Duhului Sfânt și acest fapt a fost relevant pentru lucrarea pe care intenționa El să o facă. Epoca Harului a început cu numele lui Isus. Când Isus a început să Își realizeze lucrarea de slujire, Duhul Sfânt a început să mărturisească numele lui Isus, iar de numele Iahve nu s-a mai vorbit; în schimb, Duhul Sfânt a preluat noua lucrare în principal sub numele de Isus. Mărturia acelora care credeau în El a fost adusă pentru Isus Hristos, iar lucrarea pe care ei au făcut-o a fost, de asemenea, pentru Isus Hristos. Încheierea Epocii Legii a Vechiului Testament a însemnat că lucrarea condusă în principal sub numele de Iahve ajunsese la final. Din acest moment, numele lui Dumnezeu nu a mai fost Iahve; în schimb, a fost numit Isus și, de aici înainte, Duhul Sfânt a început lucrarea în principal sub numele de Isus. Deci, astăzi încă mănânci și bei cuvintele lui Iahve și încă aplici lucrurilor lucrarea Epocii Legii – oare nu aplici tu reglementări? Nu ești blocat în trecut? Știți acum că zilele de pe urmă au sosit. Este posibil ca atunci când vine Isus să fie El încă numit Isus? Iahve i-a spus poporului lui Israel că va veni Mesia și, totuși, când a venit, El nu a fost numit Mesia, ci Isus. Isus a spus că El va veni din nou și că va sosi la fel cum a plecat. Acestea au fost cuvintele lui Isus, dar ai văzut modul în care Isus a plecat? Isus a plecat stând pe un nor alb, dar este posibil ca El să revină personal printre oameni pe un nor alb? Dacă ar fi așa, nu ar fi El încă numit Isus? Când Isus vine din nou, epoca se va fi schimbat deja, deci ar putea El să fie numit în continuare Isus? Este posibil ca Dumnezeu să poată fi cunoscut doar sub numele de Isus? Nu poate fi El numit cu un nou nume într-o nouă epocă? Pot imaginea unei singure persoane și un anumit nume să Îl reprezinte pe Dumnezeu în ansamblul Său? În fiecare epocă, Dumnezeu face o lucrare nouă și este numit cu un nou nume; cum ar putea El să facă aceeași lucrare în epoci diferite? Cum ar putea El să Se agațe de ceea ce este vechi? Numele lui Isus a fost luat pentru lucrarea de răscumpărare, deci oare ar mai fi El numit cu același nume când Se întoarce în zilele de pe urmă? Ar mai face El lucrarea de răscumpărare? De ce Iahve și Isus sunt unul și, totuși, sunt numiți cu nume diferite în epoci diferite? Nu este deoarece epocile lucrării Lor sunt diferite? Ar putea un unic nume să-L reprezinte pe Dumnezeu în ansamblul Său? Acestea fiind spuse, Dumnezeu trebuie numit cu un nume diferit într-o epocă diferită, iar El trebuie să utilizeze numele pentru a schimba epoca și pentru a o reprezenta. Pentru că niciun nume nu poate să-L reprezinte complet pe Dumnezeu Însuși și fiecare nume este doar capabil să reprezinte firea lui Dumnezeu caracteristică unei anumite epoci; tot ceea ce trebuie să facă este să Îi reprezinte lucrarea. De aceea, Dumnezeu poate alege orice nume care se potrivește firii Sale pentru a reprezenta întreaga epocă. Indiferent dacă este epoca lui Iahve sau epoca lui Isus, fiecare epocă este reprezentată de un nume. Epoca Harului s-a încheiat, epoca finală a sosit, iar Isus a venit deja. Cum ar mai putea El să fie numit Isus? Cum ar mai putea El să vină printre oameni în chipul lui Isus? Ai uitat că Isus nu era decât imaginea unui nazarinean? Ai uitat că Isus a fost doar Răscumpărătorul omenirii? Cum ar putea El să Își asume lucrarea de cucerire și de desăvârșire a omului în zilele de pe urmă? Isus a plecat stând pe un nor alb – acesta este un lucru sigur – dar cum ar putea El să Se întoarcă pe un nor alb printre oameni și să fie numit în continuare Isus? Dacă El ar sosi într-adevăr pe un nor, cum ar putea omul să nu Îl recunoască? Nu L-ar recunoaște oamenii din întreaga lume? În acel caz, nu ar fi oare doar Isus Dumnezeu? În acel caz, chipul lui Dumnezeu ar fi înfățișarea unui evreu și, în plus, ar fi același pentru totdeauna. Isus a spus că El va sosi precum plecase, dar știi adevărata semnificație a cuvintelor Sale? Se poate ca El să îi fi spus acestui grup al vostru? Tot ce știi este că El va sosi precum a plecat, stând pe un nor, dar știi exact cum Dumnezeu Însuși Își face lucrarea? Dacă ai fi cu adevărat în stare să vezi, atunci cum pot fi explicate cuvintele pe care le-a rostit Isus? El a spus: „Când Fiul Omului va veni în zilele de pe urmă, El Însuși nu va ști, îngerii nu vor ști, mesagerii din cer nu vor ști și niciun om nu va ști. Doar Tatăl va ști, adică, doar Duhul va ști”. Nici măcar Fiul Omului Însuși nu știe, totuși, tu ești capabil să vezi și să știi? Dacă ai fi fost capabil să știi și să vezi cu proprii tăi ochi, nu ar fi fost aceste cuvinte rostite în van? Și ce a spus Isus la acea vreme? „Despre ziua și ora aceea nu știe nimeni, nici îngerii cerurilor, (nici Fiul), ci numai Tatăl. Așa cum a fost în zilele lui Noe, tot așa va fi și la venirea Fiului Omului. […] Prin urmare, fiți pregătiți și voi, pentru că Fiul Omului va veni în ceasul în care nu vă așteptați!” Când vine acea zi, Fiul Omului Însuși nu o va ști. Fiul Omului se referă la trupul întrupat al lui Dumnezeu, o persoană normală și obișnuită. Nici chiar Însuși Fiul Omului nu știe, deci cum ai putea tu să știi? Isus a spus că El va sosi precum plecase. Nici chiar El Însuși nu știe când sosește, deci poate El să te anunțe dinainte? Ești în stare să Îi vezi sosirea? Nu este aceea o glumă? De fiecare dată când Dumnezeu vine pe pământ, El trebuie să-Și schimbe numele; de fiecare dată când vine, Își schimbă genul; de fiecare dată când vine, Își schimbă chipul; și de fiecare dată când vine, Își schimbă lucrarea; El nu Își repetă lucrarea. El este un Dumnezeu care este întotdeauna nou și niciodată vechi. Când El a venit înainte, a fost numit Isus; poate El, de data aceasta, când vine din nou, să fie numit în continuare Isus? Când El a venit înainte, era bărbat; poate El să fie bărbat din nou de data aceasta? Lucrarea Sa, când El a venit în timpul Epocii Harului, a fost de a fi pironit pe cruce; când vine din nou, poate El să-l răscumpere în continuare pe om din păcat? Poate fi El pironit pe cruce din nou? Nu ar însemna asta că-Și repetă lucrarea? Nu știai că Dumnezeu este întotdeauna nou și niciodată vechi? Există aceia care spun că Dumnezeu este veșnic neschimbător. Este corect, dar înseamnă că firea lui Dumnezeu și esența Sa sunt neschimbătoare. Schimbările numelui și lucrării Sale nu dovedesc faptul că esența Sa s-a schimbat; cu alte cuvinte, Dumnezeu va fi întotdeauna Dumnezeu și aceasta nu se va schimba niciodată. Dacă spui că lucrarea lui Dumnezeu nu se schimbă, atunci ar fi posibil ca planul Său de gestionare de 6000 de ani să se încheie? Tu știi doar că Dumnezeu nu se schimbă niciodată, dar știi că Dumnezeu este întotdeauna nou și niciodată vechi? Dacă lucrarea lui Dumnezeu nu s-a schimbat niciodată, atunci ar fi putut El să conducă omenirea până în ziua de azi? Dacă Dumnezeu ar fi veșnic neschimbător, atunci cum de El a făcut deja lucrarea a două epoci? Lucrarea Sa niciodată nu încetează să meargă înainte, ceea ce înseamnă că firea Sa este făcută să i se manifeste treptat omului, și ceea ce este făcut să se manifeste reprezintă firea Sa inerentă. La început, firea lui Dumnezeu era ascunsă de om, El niciodată nu Și-a făcut în mod deschis firea să i se manifeste omului, iar omul, pur și simplu, nu a avut cunoștințe despre El. Din această cauză, El Își folosește lucrarea pentru a-Și face firea să i se manifeste treptat omului, dar a lucra în acest mod nu înseamnă că firea lui Dumnezeu se schimbă în fiecare epocă. Nu se pune problema că firea lui Dumnezeu se schimbă constant deoarece intențiile Sale se schimbă mereu. Ci mai degrabă, deoarece epocile lucrării Sale sunt diferite, Dumnezeu Își ia în întregime firea inerentă și, pas cu pas, o face să i se manifeste omului, astfel încât omul să Îl poată cunoaște. Dar aceasta nu este în niciun caz dovada că, inițial, Dumnezeu nu are o anume fire și că firea Lui s-a schimbat treptat odată cu trecerea epocilor – o astfel de înțelegere ar fi falsă. Dumnezeu face să i se manifeste omului firea Sa inerentă și specifică – ceea ce este El – și face aceasta conform trecerii epocilor; lucrarea unei singure epoci nu poate exprima întreaga fire a lui Dumnezeu. Și astfel, cuvintele „Dumnezeu este întotdeauna nou și niciodată vechi” se referă la lucrarea Sa, iar cuvintele „Dumnezeu este veșnic neschimbător” se referă la ceea ce Dumnezeu are și este în mod inerent. Indiferent de aceasta, tu nu poți să restrângi lucrarea de 6.000 de ani la un singur punct sau să o definești prin cuvinte moarte. Astfel este ignoranța omului. Dumnezeu nu este atât de simplu pe cât își imaginează omul, iar lucrarea Sa nu poate zăbovi în nicio epocă. Iahve, de exemplu, nu poate să reprezinte întotdeauna numele lui Dumnezeu; Dumnezeu poate, de asemenea, să Își facă lucrarea sub numele de Isus. Acesta este un semn că lucrarea lui Dumnezeu progresează întotdeauna.

Dumnezeu este întotdeauna Dumnezeu și nu va deveni niciodată Satana; Satana este întotdeauna Satana și nu va deveni niciodată Dumnezeu. Înțelepciunea lui Dumnezeu, minunăția lui Dumnezeu, dreptatea lui Dumnezeu și măreția lui Dumnezeu nu se vor schimba niciodată. Esența Sa și ceea ce are El și este nu se vor schimba niciodată. Cât despre lucrarea Sa, totuși, aceasta merge întotdeauna înainte, ajungând întotdeauna mai profund, căci El este întotdeauna nou și niciodată vechi. În fiecare epocă, Dumnezeu trebuie să ia un nou nume; în fiecare epocă, Dumnezeu trebuie să facă o lucrare nouă; și în fiecare epocă, Dumnezeu trebuie să le permită ființelor create să vadă noile Sale intenții și noua Sa fire. Dacă, într-o epocă nouă, oamenii nu ar putea vedea exprimarea noii firi a lui Dumnezeu, nu L-ar pironi ei pe cruce pentru eternitate? Și, făcând astfel, nu L-ar limita ei pe Dumnezeu? Dacă Dumnezeu ar veni în trup doar ca bărbat, oamenii L-ar defini ca bărbat, ca Dumnezeul bărbaților și nu L-ar considera niciodată drept Dumnezeul femeilor. Bărbații ar considera atunci că Dumnezeu are același gen ca bărbații, că Dumnezeu este autoritatea supremă a bărbaților – dar ce s-ar întâmpla atunci cu femeile? Aceasta este o nedreptate; nu este tratament preferențial? Dacă așa ar sta lucrurile, atunci toți aceia pe care Dumnezeu i-a mântuit ar fi bărbați ca El, și nu ar fi mântuită nicio femeie. Când Dumnezeu a creat omenirea, El l-a creat pe Adam și a creat-o pe Eva. El nu l-a creat doar pe Adam, ci i-a făcut atât pe bărbat, cât și pe femeie, după chipul Său. Dumnezeu nu este doar Dumnezeul bărbaților – El este și Dumnezeul femeilor. Dumnezeu începe o nouă etapă a lucrării în zilele de pe urmă. El va face să se manifeste chiar mai mult din firea Lui, și nu vor fi mila și bunătatea iubitoare din timpul lui Isus. Din moment ce are o nouă lucrare de făcut, această nouă lucrare va fi însoțită de o nouă fire. Deci, dacă această lucrare ar fi făcută de Duh – dacă Dumnezeu nu ar deveni trup și, în schimb, Duhul ar vorbi direct prin intermediul tunetului, astfel încât omul să nu aibă niciun mod de a intra în contact cu El, ar putea omul să-I cunoască firea? Dacă ar fi doar Duhul care ar face lucrarea, atunci omul nu ar avea niciun mod de a ajunge să cunoască firea lui Dumnezeu. Oamenii pot contempla firea lui Dumnezeu cu propriii ochi doar atunci când El devine trup, când Cuvântul apare în trup și Își exprimă întreaga fire prin trup. Dumnezeu trăiește realmente și cu adevărat printre oameni. El are formă și chip; omul chiar poate să interacționeze cu firea Sa, să interacționeze cu ceea ce are El și ce este; doar în acest mod poate omul să ajungă cu adevărat să Îl cunoască. În același timp, Dumnezeu a îndeplinit, de asemenea, lucrarea în care „Dumnezeu este Dumnezeul bărbaților și Dumnezeul femeilor” și a realizat toată lucrarea Sa în trup. El nu copiază lucrarea în cadrul niciunei epoci. Din moment ce zilele de pe urmă au sosit, El Își va face lucrarea din zilele de pe urmă și va dezvălui întreaga fire care este a Sa în zilele de pe urmă. Când se vorbește de zilele de pe urmă, acestea se referă la o epocă diferită, una în care Isus a spus că veți întâlni cu siguranță dezastre și că veți întâlni cutremure, foamete și molime care vor arăta că aceasta este o nouă epocă și că nu mai este vechea Epocă a Harului. Presupunând, așa cum spun oamenii, că Dumnezeu este veșnic neschimbător, că firea Sa este întotdeauna plină de milă și iubitoare, că El îl iubește pe om ca pe Sine Însuși și că le oferă tuturor mântuire și nu îl urăște niciodată pe om, ar putea lucrarea Sa să se termine vreodată? Când a venit Isus și a fost pironit pe cruce, sacrificându-Se pentru toți păcătoșii și oferindu-Se pe altar, El încheiase deja lucrarea de răscumpărare și încheiase Epoca Harului. Deci, ce sens ar avea să repete lucrarea acelei epoci în timpul zilelor de pe urmă? Să facă același lucru nu ar reprezenta o negare a lucrării lui Isus? Dacă Dumnezeu nu ar face lucrarea de răstignire când a venit în această etapă, ci ar rămâne iubitor și plin de milă, atunci ar putea El să încheie epoca? Ar putea un Dumnezeu iubitor și plin de milă să încheie epoca? În lucrarea Sa finală de încheiere a epocii, firea lui Dumnezeu este una de mustrare și judecată, în care El dezvăluie tot ceea ce este nedrept, judecă în mod public miriadele de popoare și îi desăvârșește pe cei care Îl iubesc sincer. Doar o fire ca aceasta poate încheia epoca. Zilele de pe urmă deja au sosit. Toate lucrurile sunt sortate după felul lor și împărțite în diferite categorii, pe baza calităților lor diferite. Acesta este momentul exact când Dumnezeu dezvăluie finalurile și destinațiile oamenilor. Dacă oamenii nu au experiența mustrării și a judecății, atunci răzvrătirea și nedreptatea lor nu pot fi expuse. Doar prin mustrare și judecată pot fi dezvăluite finalurile tuturor lucrurilor. Oamenii arată ceea ce sunt cu adevărat doar când sunt mustrați și judecați. Răul va fi pus cu răul, binele cu binele, și toți oamenii vor fi sortați după felul lor. Prin mustrare și judecată vor fi dezvăluite finalurile tuturor lucrurilor, astfel încât răul să poată fi pedepsit și binele, răsplătit, iar miriadele de popoare să se predea stăpânirii lui Dumnezeu. Toată această lucrare trebuie realizată prin mustrare și judecată drepte. Deoarece corupția oamenilor a atins apogeul și răzvrătirea lor este extrem de gravă, doar firea dreaptă a lui Dumnezeu, care este în principal compusă din mustrare și judecată și care este făcută să se manifeste în timpul zilelor de pe urmă, îi poate transforma pe deplin pe oameni și îi poate face compleți, poate dezvălui răul, și toți cei nedrepți vor fi astfel aspru pedepsiți. Prin urmare, o fire precum aceasta este impregnată cu semnificația epocii. Firea lui Dumnezeu este făcută să se manifeste și dezvăluită de dragul lucrării fiecărei noi epoci. Dumnezeu nu Își face firea să se manifeste în mod arbitrar și fără semnificație. Să presupunem că, în zilele de pe urmă ale dezvăluirii finalurilor oamenilor, Dumnezeu încă ar iubi oamenii cu infinită milă și bunătate iubitoare și ar continua să fie iubitor față de ei, nu i-ar supune judecății drepte, ci le-ar arăta mai degrabă clemență, răbdare și iertare, și i-ar ierta indiferent cât de grave le-ar fi fost păcatele, fără nicio urmă de dreaptă judecată. Atunci, când ar putea fi încheiată întreaga gestionare a lui Dumnezeu? Când ar putea o fire ca aceasta să fie în stare să-i conducă pe oameni către destinația corespunzătoare omenirii? Acest lucru poate fi asemănat cu un judecător care este întotdeauna iubitor față de oameni, un judecător iubitor, cu o față binevoitoare și o inimă blândă, care îi iubește pe oameni indiferent ce infracțiuni au comis și le arată iubire și îngăduință, indiferent cine sunt aceștia – când ar putea un asemenea judecător să ajungă la un verdict just? În timpul zilelor de pe urmă, doar judecata dreaptă poate sorta ființele umane după felul lor și îi poate aduce pe oameni pe un nou tărâm. În acest mod, întreaga epocă este încheiată prin firea dreaptă a lui Dumnezeu de judecată și mustrare.

Lucrarea lui Dumnezeu în toată gestionarea Sa este perfect clară: Epoca Harului este Epoca Harului, iar zilele de pe urmă sunt zilele de pe urmă. Există diferențe distincte de la o epocă la alta, căci în fiecare epocă Dumnezeu face o lucrare care este reprezentativă pentru acea epocă. Ca să fie făcută lucrarea zilelor de pe urmă, trebuie să existe ardere, judecată, mustrare, mânie și distrugere pentru a pune capăt epocii. Zilele de pe urmă se referă la epoca finală. În timpul epocii finale, nu va pune Dumnezeu capăt epocii? Pentru a încheia epoca, Dumnezeu trebuie să aducă mustrare și judecată cu El. Doar în acest mod poate El să pună capăt epocii. Isus a căutat ca omul să continue să supraviețuiască și să trăiască și ca el să existe într-un mod mai bun. A căutat să-l mântuiască pe om de păcat, să-l împiedice să decadă continuu în depravare și să trăiască în Infern și în iad și, mântuindu-l pe om din Infern și din iad, să-i permită să trăiască mai departe. Acum, zilele de pe urmă au sosit. Dumnezeu îl va anihila pe om și va distruge complet rasa umană, adică, El va transforma răzvrătirea omenirii. Din acest motiv, ar fi imposibil, cu firea miloasă și iubitoare din trecut, ca Dumnezeu să încheie epoca sau să ducă la îndeplinire planul Său de gestionare de 6000 de ani. În fiecare epocă există o reprezentare specială a firii lui Dumnezeu și fiecare epocă conține lucrarea care ar trebui făcută de Dumnezeu. Deci, lucrarea făcută de Dumnezeu Însuși în fiecare epocă conține exprimarea firii Sale adevărate și, atât numele Său, cât și lucrarea pe care o face El, se schimbă împreună cu epoca – toate sunt noi. În timpul Epocii Legii, lucrarea de îndrumare a omenirii a fost făcută sub numele de Iahve, iar prima etapă a lucrării a fost inițiată pe pământ. În această etapă, lucrarea a constat în construirea templului și a altarului, în utilizarea legii pentru a îndruma poporul lui Israel și în lucratul în mijlocul poporului lui Israel. Prin îndrumarea poporului lui Israel, El a stabilit o bază pentru lucrarea Sa pe pământ. De la această bază, El Și-a răspândit lucrarea dincolo de Israel, ceea ce înseamnă că, începând din Israel, El Și-a răspândit lucrarea în afară, astfel încât următoarele generații au ajuns treptat să cunoască faptul că Iahve era Dumnezeu și că Iahve a fost Cel care a creat cerurile și pământul și toate lucrurile și că Iahve a fost Cel care a făcut toate ființele create. El Și-a răspândit lucrarea prin poporul lui Israel în afară, dincolo de el. Ținutul lui Israel a fost primul loc sfânt al lucrării lui Iahve pe pământ și în ținutul lui Israel, Dumnezeu a înfăptuit mai întâi o lucrare pe pământ. Aceea a fost lucrarea Epocii Legii. În timpul Epocii Harului, Isus a fost Dumnezeul care a mântuit omul. Ceea ce era El și ce avea erau har, bunătate iubitoare, milă, indulgență, răbdare, smerenie, iubire și clemență, și o parte atât de mare din lucrarea pe care a făcut-o El a fost de dragul răscumpărării omenirii! Firea Sa era una plină de milă și de bunătate iubitoare și, deoarece El era milos și iubitor, a trebuit să fie răstignit pe cruce pentru om, pentru a arăta că Dumnezeu îl iubea pe om ca pe Sine Însuși, atât de mult încât S-a oferit pe Sine în totalitatea Sa. În timpul Epocii Harului, numele lui Dumnezeu era Isus, adică, Dumnezeu era un Dumnezeu care a mântuit omul și era un Dumnezeu milos și iubitor. Dumnezeu era cu omul. Iubirea Sa, mila Sa și mântuirea Sa însoțeau absolut fiecare persoană în parte. Doar prin acceptarea numelui de Isus și a prezenței Sale a putut omul să câștige pace și bucurie, să primească binecuvântarea Sa, harurile Sale vaste și numeroase și mântuirea Sa. Prin răstignirea lui Isus, toți aceia care L-au urmat au primit mântuire și li s-au iertat păcatele. În timpul Epocii Harului, Isus era numele lui Dumnezeu. Cu alte cuvinte, lucrarea Epocii Harului a fost făcută în principal sub numele de Isus. În timpul Epocii Harului, Dumnezeu era numit Isus. El a preluat o etapă de lucrare nouă dincolo de Vechiul Testament și lucrarea Sa s-a încheiat cu răstignirea. Aceasta a fost totalitatea lucrării Sale. De aceea, în timpul Epocii Legii, numele lui Dumnezeu era Iahve, iar în Epoca Harului numele lui Isus Îl reprezenta pe Dumnezeu. În timpul zilelor de pe urmă, numele Său este Dumnezeu Atotputernic – Cel Atotputernic, care Își folosește puterea pentru a-l îndruma pe om, a-l cuceri pe om și a-l câștiga pe om, punând capăt epocii în cele din urmă. În fiecare epocă, la fiecare etapă a lucrării Sale, firea lui Dumnezeu este evidentă.

La început, îndrumarea omului în timpul Epocii Legii din Vechiul Testament a fost precum îndrumarea vieții unui copil. Cea dintâi omenire abia se născuse din Iahve; aceștia erau israeliții. Nu înțelegeau cum să se teamă de Dumnezeu sau cum să trăiască pe pământ. Ceea ce înseamnă că Iahve a creat omenirea, adică El i-a creat pe Adam și pe Eva, dar El nu le-a dat capacitatea de a înțelege cum să se teamă de Iahve sau cum să urmeze statutele lui Iahve pe pământ. Fără îndrumarea directă a lui Iahve, nimeni nu putea ști asta direct, căci la început omul nu avea o astfel de capacitate. Omul știa doar că Iahve era Dumnezeu, cât despre cum să se teamă de El, ce tip de purtare putea fi considerată teamă față de El, cu ce fel de minte trebuia cineva să se teamă de El sau ce să ofere de teamă față de El: omul chiar nu avea nicio idee. Omul știa doar să se bucure de ceea ce se putea bucura din toate lucrurile create de Iahve, dar în ceea ce privește modul specific în care ar trebui să trăiască pe pământ astfel încât să fie cu adevărat demn de titlul de „ființă creată”, omul nu știa absolut nimic. Fără cineva care să o instruiască, fără cineva care să o îndrume personal, această omenire nu ar fi dus niciodată o viață umană adecvată, ci ar fi fost doar ținută captivă pe furiș de Satana. Iahve a creat omenirea, adică, El a creat strămoșii omenirii, pe Eva și pe Adam, dar El nu le-a dăruit mai mult intelect sau mai multă înțelepciune. Deși ei deja trăiau pe pământ, nu înțelegeau aproape nimic. Și astfel, lucrarea lui Iahve în crearea omenirii a fost terminată doar pe jumătate, nu în totalitate. El formase doar un model al omului din lut și îi dăduse suflarea Sa, dar nu-i dăruise omului suficientă hotărâre pentru a se teme de El. La început, omul nu avea o inimă cu frică sau spaimă de El. Omul știa doar să asculte cuvintele Sale, dar îi lipseau cunoștințele de bază referitoare la viața pe pământ și la regulile normale ale vieții umane. Și astfel, deși Iahve a creat bărbatul și femeia și a încheiat proiectul de șapte zile, El nu a finalizat în niciun caz crearea omului, căci omul nu era decât un înveliș exterior și îi lipsea realitatea de a fi uman. Omul știa doar că Iahve era Cel care crease omenirea, dar el nu avea nici cea mai mică idee despre cum să respecte cuvintele sau statutele lui Iahve. Și astfel, după ce omenirea a luat ființă, lucrarea lui Iahve era incompletă. El încă trebuia să îndrume pe deplin omenirea astfel încât aceasta să vină înaintea Lui, pentru ca oamenii să poată trăi pe pământ împreună și să se teamă de El și pentru ca ei să poată, cu îndrumarea Sa, să pășească pe calea dreaptă a unei vieți omenești normale pe pământ. Doar astfel a fost complet terminată lucrarea care fusese în principal desfășurată sub numele de Iahve; adică, doar astfel a fost complet încheiată lucrarea lui Iahve de creare a lumii. Și astfel, după ce a creat omenirea, El a trebuit să îndrume viața omenirii pe pământ vreme de câteva mii de ani, pentru ca omul să poată să respecte decretele și statutele Sale și pentru ca omenirea să poată să participe la toate activitățile omenești normale de pe pământ. Doar atunci a fost lucrarea lui Iahve complet terminată. El Și-a asumat această lucrare după crearea omenirii și a continuat-o până în epoca lui Iacob, când i-a transformat pe cei doisprezece fii ai lui Iacob în cele douăsprezece seminții ale lui Israel. Începând cu acel moment, toți oamenii din Israel au devenit cei care erau oficial conduși de El pe pământ, iar Israel a devenit locul specific de pe pământ unde El Își făcea lucrarea. Iahve a făcut din acești oameni primul grup de oameni asupra cărora El Și-a îndeplinit oficial lucrarea pe pământ și El a făcut întregul ținut al Israelului punctul de origine al lucrării Sale, de unde a înfăptuit o lucrare și mai mare, astfel încât toți oamenii născuți din El pe pământ să știe cum să se teamă de El și cum să trăiască pe pământ. Și astfel, faptele israeliților au devenit un exemplu de urmat de către oamenii națiunilor păgânilor, și ceea ce s-a spus printre oamenii Israelului a devenit cuvinte pe care oamenii națiunilor păgânilor aveau să le asculte. Căci ei au fost primii care au primit legile și poruncile lui Iahve și astfel, de asemenea, au fost primii care au cunoscut cum să se teamă de calea lui Iahve. Ei au fost strămoșii rasei umane care au știut calea lui Iahve, precum și reprezentanții rasei umane aleși de Iahve. Când a sosit Epoca Harului, El nu a mai îndrumat omul în acest mod. Omul păcătuise și se predase păcatului și, astfel, El a început să-l mântuiască pe om de păcat. În acest mod, El l-a certat pe om astfel încât omul a fost complet mântuit de păcat. În zilele de pe urmă, omul a decăzut până la nivelul actual de depravare. Astfel, lucrarea acestei etape este îndeplinită prin judecată și mustrare – doar în acest mod poate fi îndeplinită lucrarea. Aceasta a fost lucrarea mai multor epoci. Dumnezeu Își folosește numele, lucrarea și diferitele Sale chipuri ca să despartă epoca de epocă și să facă tranziția între ele; numele lui Dumnezeu și lucrarea Sa reprezintă epoca Sa și lucrarea Sa în fiecare epocă. Presupunând că lucrarea lui Dumnezeu în fiecare epocă este întotdeauna aceeași și că El este numit întotdeauna cu același nume, cum L-ar cunoaște omul? Dumnezeu trebuie să fie numit Iahve și, în afară de un Dumnezeu numit Iahve, oricine numit cu alt nume nu este Dumnezeu. Sau Dumnezeu poate fi doar Isus și, în afară de numele de Isus, El nu poate fi numit cu niciun alt nume; în afară de Isus, Iahve nu este Dumnezeu, și nici Dumnezeu Atotputernic nu este Dumnezeu. Ce crede omul este: „E adevărat că Dumnezeu este atotputernic, dar Dumnezeu este un Dumnezeu care este cu omul. El trebuie numit Isus, căci Dumnezeu este cu omul.” A crede aceasta înseamnă a respecta reglementări și a-L restrânge pe Dumnezeu la un anumit domeniu. Astfel, în fiecare epocă, lucrarea pe care o face Dumnezeu, numele cu care este El numit și chipul pe care Și-l asumă – lucrarea pe care o face El în cadrul fiecărei etape până astăzi – nu respectă nicio reglementare și nu sunt supuse niciunei limitări. El este Iahve, dar El este și Isus, precum și Mesia și Dumnezeu Atotputernic. Lucrarea Sa poate trece printr-o transformare treptată, cu schimbări corespunzătoare ale numelui Său. Niciun nume nu poate să-L reprezinte pe deplin, ci toate numele cu care este numit El pot să-L reprezinte, iar lucrarea pe care El o face în fiecare epocă reprezintă firea Sa. Să presupunem că, atunci când sosesc zilele de pe urmă, Dumnezeul pe care Îl privești tu este tot Isus și că El stă pe un nor alb și are încă înfățișarea lui Isus, iar cuvintele pe care le rostește El sunt în continuare cuvintele lui Isus: „Ar trebui să vă iubiți aproapele ca pe voi înșivă. Ar trebui să postiți și să vă rugați. Să vă iubiți dușmanii. Să vă iubiți dușmanii la fel de mult cum vă prețuiți propria viață. Să dați dovadă de indulgență față de alții și să fiți răbdători și umili. Trebuie să faceți toate aceste lucruri înainte să puteți deveni ucenicii Mei. Și, făcând toate aceste lucruri, puteți intra în împărăția Mea”. Nu ar aparține aceasta lucrării din Epoca Harului? Ceea ce spune El nu ar fi calea Epocii Harului? Cum v-ați simți dacă ați auzi aceste cuvinte? Nu ați simți că aceasta este tot lucrarea lui Isus? Nu ar însemna aceasta copierea sa? Ar putea omul să se bucure de aceasta? Ați simți că lucrarea lui Dumnezeu poate rămâne doar cum este acum și că nu poate progresa mai mult. El are doar atât de multă putere și nu mai există o nouă lucrare de făcut, iar El Și-a dus puterile până la limită. Acum două mii de ani a fost Epoca Harului și, două mii de ani mai târziu, El încă propovăduiește calea Epocii Harului și încă îi face pe oameni să se căiască. Oamenii ar spune: „Dumnezeule, Tu ai doar atât de multă putere. Am crezut că Tu ești așa de înțelept și, totuși, Tu cunoști doar indulgență și ești preocupat doar de răbdare. Tu știi doar cum să-Ți iubești dușmanul și nimic mai mult”. Oamenii L-ar restrânge pe Dumnezeu la Epoca Harului, crezând întotdeauna că El este iubitor și milos. Crezi că lucrarea lui Dumnezeu va călca întotdeauna pe același pământ vechi? Și astfel, în această etapă a lucrării Sale, El nu va fi răstignit și tot ceea ce vedeți și atingeți va fi total diferit de orice v-ați imaginat și de orice ați auzit. Astăzi, Dumnezeu nu interacționează cu fariseii, nici nu îi permite lumii să cunoască, iar aceia care Îl cunosc sunteți doar voi care Îl urmați, căci El nu va fi răstignit din nou. În timpul Epocii Harului, Isus a predicat în mod deschis în întreg ținutul pentru lucrarea Sa de evanghelizare. El a interacționat cu fariseii de dragul lucrării Sale de răstignire; dacă El nu ar fi interacționat cu fariseii și cei de la putere nu L-ar fi cunoscut niciodată, cum ar fi putut El să fie condamnat și apoi trădat și pironit pe cruce? Și astfel, El a interacționat cu fariseii de dragul răstignirii. Astăzi, El Își face lucrarea în secret pentru a evita ispitele. În cele două întrupări ale lui Dumnezeu, lucrarea și semnificația sunt diferite și împrejurările sunt, de asemenea, diferite, deci, cum ar putea lucrarea pe care o face El să fie cu totul la fel?

Ar putea numele lui Isus – „Dumnezeu cu noi” – să reprezinte pe deplin firea lui Dumnezeu? Ar putea să Îl exprime pe deplin pe Dumnezeu? Dacă omul spune că Dumnezeu poate fi numit doar Isus și nu poate avea alt nume pentru că Dumnezeu nu Își poate schimba firea, aceste cuvinte sunt într-adevăr o blasfemie! Crezi că numele Isus, Dumnezeu cu noi, de unul singur Îl poate reprezenta pe Dumnezeu în ansamblul Său? Dumnezeu poate fi cunoscut sub multe nume, dar printre aceste multe nume, nu există unul care să poată cuprinde tot ceea ce este Dumnezeu, niciunul care să-L poată reprezenta complet pe Dumnezeu. Și, astfel, Dumnezeu are multe nume, dar aceste multe nume nu pot defini complet firea lui Dumnezeu, pentru că firea lui Dumnezeu este atât de bogată încât pur și simplu depășește capacitatea omului de a o cunoaște. Omul nu are cum, folosind limbajul omenesc, să-L cuprindă complet pe Dumnezeu. Omenirea are un vocabular limitat cu care să cuprindă tot ceea ce știe despre firea lui Dumnezeu: măreț, nobil, minunat, de nepătruns, suprem, sfânt, drept, înțelept și așa mai departe. Acest vocabular limitat este incapabil de a descrie puținul din firea lui Dumnezeu la care omul a fost martor. De-a lungul timpului, mulți alții au adăugat cuvinte pe care ei le-au considerat mai capabile de a descrie râvna din inimile lor: Dumnezeu este atât de măreț! Dumnezeu este atât de sfânt! Dumnezeu este atât de încântător! Astăzi, zicalele omenești de tipul acestora și-au atins apogeul, totuși omul încă este incapabil de a se exprima clar. Și astfel, Dumnezeu are multe nume în ochii omului, totuși, El nu are un singur nume, și aceasta pentru că ființa lui Dumnezeu este atât de îmbelșugată, dar limbajul omului este atât de secătuit. Un anume cuvânt sau nume pur și simplu nu-L poate reprezenta pe Dumnezeu în întregimea Sa, deci crezi că numele Său poate fi neschimbat? Dumnezeu este atât de mare și de sfânt – nu Îi vei permite să Își schimbe numele în fiecare epocă? De aceea, în fiecare epocă în care Dumnezeu personal Își face propria lucrare, El folosește un nume care se potrivește epocii pentru a îngloba lucrarea pe care El intenționează să o facă. El utilizează acest nume special, unul care posedă semnificația epocii respective, pentru a reprezenta firea Sa în acea epocă. Aceasta înseamnă că Dumnezeu folosește limbajul omenirii pentru a-Și exprima propria fire. Chiar și așa, mulți oameni care au avut experiențe spirituale și L-au văzut personal pe Dumnezeu, totuși, simt că acest nume specific este incapabil de a-L reprezenta pe Dumnezeu în totalitatea Sa – vai, nu e nimic de făcut – deci, omul nu I se mai adresează lui Dumnezeu cu niciun nume, ci pur și simplu Îl numește „Dumnezeu”. Este ca și cum inima omului este plină de iubire și, totuși, de asemenea, împresurată de contradicții, căci omul nu știe cum să Îl explice pe Dumnezeu. Ce este Dumnezeu este atât de îmbelșugat încât pur și simplu nu există nicio modalitate de a-L descrie. Nu există niciun singur nume care să poată rezuma firea lui Dumnezeu și nu există niciun nume care să poată descrie tot ceea ce Dumnezeu are și este. Dacă cineva Mă întreabă „Ce nume mai exact folosești Tu?”, îi voi spune: „Dumnezeu este Dumnezeu!” Nu este acela cel mai bun nume pentru Dumnezeu? Nu este cea mai bună înglobare a firii lui Dumnezeu? Acestea fiind spuse, de ce depuneți atât de multe eforturi investigând numele lui Dumnezeu? De ce trebuie să vă bateți capul mereu, uitând de mâncare și de somn, toate de dragul unui nume? Va veni ziua când Dumnezeu nu va fi numit Iahve, Isus sau Mesia – El va fi pur și simplu Creatorul. La acea vreme, toate numele pe care El Și le-a asumat pe pământ se vor sfârși, căci lucrarea Sa pe pământ va ajunge la final, după care numele Sale nu vor mai exista. Când toate lucrurile intră sub stăpânirea Creatorului, ce nevoie are El de un nume foarte corespunzător, totuși incomplet? Încă investighezi numele lui Dumnezeu acum? Îndrăznești încă să spui că Dumnezeu Se numește doar Iahve? Îndrăznești încă să spui că Dumnezeu Se numește doar Isus? Poți suporta păcatul blasfemiei împotriva lui Dumnezeu? Ar trebui să știi că, inițial, Dumnezeu nu avea nume. El Și-a luat doar unul sau două sau multe nume deoarece a avut o lucrare de făcut și a trebuit să gestioneze omenirea. Indiferent de numele sub care este cunoscut – nu l-a ales El Însuși în deplină libertate? Ar avea El nevoie ca tu – o ființă creată – să-l stabilești? Numele sub care este cunoscut Dumnezeu este un nume care este în acord cu ceea ce omul este capabil să înțeleagă, cu limbajul omenirii, dar acest nume nu este ceva ce omul poate inventa. Poți spune doar că există un Dumnezeu în cer, că El este numit Dumnezeu, că El este Dumnezeu Însuși cu mare putere, care este atât de înțelept, atât de măreț, atât de minunat, atât de tainic, atât de atotputernic și, atunci, nu mai poți spune nimic mai mult; acest puțin este tot ceea ce poți să știi. Acestea fiind spuse, poate simplul nume al lui Isus să Îl reprezinte pe Dumnezeu Însuși? Când vin zilele de pe urmă, chiar dacă tot Dumnezeu este Cel ce face lucrarea Sa, numele Lui trebuie să se schimbe, căci este o epocă diferită.

Dumnezeu, fiind Cel mai măreț din tot universul și în tărâmul de deasupra, ar putea El să Se explice complet folosind imaginea unui trup? Dumnezeu îmbracă acest trup pentru a face o etapă a lucrării Sale. Nu există nicio semnificație anume pentru această imagine a trupului, nu are legătură cu trecerea epocilor, nici nu are nimic de-a face cu firea lui Dumnezeu. De ce nu a permis Isus ca imaginea Lui să rămână? De ce nu l-a lăsat pe om să-I picteze chipul pentru a putea fi transmis mai departe generațiilor următoare? De ce nu le-a permis oamenilor să recunoască faptul că chipul Său era chipul lui Dumnezeu? Deși imaginea omului a fost creată după chipul lui Dumnezeu, ar fi fost posibil ca înfățișarea omului să reprezinte chipul măreț al lui Dumnezeu? Când Dumnezeu devine trup, El doar coboară din ceruri într-un anumit trup. Este Duhul Său care coboară în trup, prin care El face lucrarea Duhului. Duhul este Cel care este exprimat în trup și Duhul este Cel care face lucrarea Sa în trup. Lucrarea făcută în trup reprezintă complet Duhul, iar trupul este de dragul lucrării, dar asta nu înseamnă că imaginea trupului este un substitut pentru adevăratul chip al lui Dumnezeu Însuși; acesta nu este scopul sau semnificația întrupării lui Dumnezeu. El devine trup doar pentru ca Duhul să poată găsi un loc pe potriva lucrării Sale în care să stea, pentru ca să Își realizeze lucrarea în trup și pentru ca oamenii să Îi poată vedea faptele, să-I înțeleagă firea, să Îi audă cuvintele și să cunoască minunea lucrării Sale. Numele Său reprezintă firea Sa, lucrarea Sa reprezintă identitatea Sa, dar El nu a spus niciodată că înfățișarea trupului Său reprezintă chipul Lui; aceea este doar o noțiune a omului. Și astfel, aspectele esențiale ale întrupării lui Dumnezeu sunt numele Său, lucrarea Sa, firea Sa și genul Său. Acestea sunt utilizate pentru a reprezenta gestionarea Sa în această epocă. Înfățișarea Sa în trup nu are legătură cu gestionarea Sa, fiind doar de dragul lucrării Sale la acea vreme. Totuși, este imposibil ca Dumnezeu întrupat să nu aibă nicio înfățișare anume și, astfel, El alege familia corespunzătoare pentru a determina înfățișarea Lui. Dacă înfățișarea lui Dumnezeu ar avea o semnificație reprezentativă, atunci toți aceia care posedă trăsături faciale obișnuite, asemănătoare cu ale Lui, L-ar reprezenta, de asemenea, pe Dumnezeu. Nu ar fi aceea o greșeală extraordinară? Portretul lui Isus a fost pictat de către om pentru ca omul să I se poată închina. La acea vreme, Duhul Sfânt nu a dat instrucțiuni speciale și, astfel, omul a transmis acel portret imaginat până astăzi. De fapt, conform intenției inițiale a lui Dumnezeu, omul nu ar fi trebuit să facă aceasta. Doar zelul omului a făcut ca portretul lui Isus să rămână până în ziua de azi. Dumnezeu este Duh și omul nu va fi niciodată capabil să rezume chipul Său exact. Chipul Său poate fi reprezentat doar de firea Sa. Cât despre înfățișarea nasului Său, a gurii Sale, a ochilor Săi și a părului Său, acestea sunt lucruri pe care nu le poți rezuma. Când Ioan a avut revelația, el a privit chipul Fiului Omului: din gura Lui ieșea o sabie cu două tăișuri, ochii Lui erau ca flăcările focului, capul și părul Său erau albe precum lâna, picioarele Sale erau precum bronzul șlefuit și exista un brâu de aur în jurul pieptului Său. Deși cuvintele sale erau extrem de însuflețite, chipul lui Dumnezeu pe care el l-a descris nu era imaginea unei ființe create. Ceea ce a văzut el era doar o viziune și nu era imaginea unei persoane din lumea materială. Ioan văzuse o viziune, dar el nu văzuse cum arăta Dumnezeu de fapt. Chipul trupului întrupat al lui Dumnezeu, fiind imaginea unei ființe create, este incapabil de a reprezenta pe deplin firea lui Dumnezeu. Când Iahve a creat omenirea, El a spus că a făcut-o după propriul Său chip, și a creat bărbatul și femeia. La acea vreme, El a spus că i-a făcut pe bărbat și pe femeie după chipul lui Dumnezeu. Deși imaginea omului se aseamănă cu chipul lui Dumnezeu, aceasta nu poate fi interpretată ca însemnând că înfățișarea omului este chipul lui Dumnezeu. Nici nu poți folosi limbajul omenirii pentru a cuprinde complet chipul lui Dumnezeu, căci Dumnezeu este atât de înalt, atât de măreț, atât de minunat și de nepătruns!

Când Isus a venit să Își facă lucrarea, a fost sub îndrumarea Duhului Sfânt; El a făcut cum a dorit Duhul Sfânt, și nu conform Epocii Legii din Vechiul Testament sau conform lucrării lui Iahve. Deși lucrarea pe care a venit să o facă Isus nu a fost de a respecta legile lui Iahve sau poruncile lui Iahve, sursa lor era una și aceeași. Lucrarea pe care Isus a făcut-o a reprezentat numele lui Isus și a reprezentat Epoca Harului; cât despre lucrarea făcută de Iahve, aceasta L-a reprezentat pe Iahve și a reprezentat Epoca Legii. Lucrarea Lor a fost lucrarea unui singur Duh în două epoci diferite. Lucrarea pe care a făcut-o Isus a putut să reprezinte doar Epoca Harului, iar lucrarea pe care a făcut-o Iahve a putut să reprezinte doar Epoca Legii din Vechiul Testament. Iahve doar i-a îndrumat pe oamenii din Israel și Egipt și toate națiunile de dincolo de Israel. Când Isus a lucrat în timpul Epocii Harului din Noul Testament, Dumnezeu a fost cunoscut sub numele de Isus pentru a face lucrare și a îndruma epoca. Dacă spui că lucrarea lui Isus se baza pe cea a lui Iahve, că El nu a inițiat nicio lucrare nouă și că tot ceea ce a făcut El era conform cuvintelor lui Iahve, conform lucrării lui Iahve și profețiilor lui Isaia, atunci Isus nu ar fi Dumnezeu devenit trup. Dacă El Și-ar fi desfășurat lucrarea în acest mod, El ar fi fost un apostol sau un lucrător al Epocii Legii. Dacă este așa cum spui tu, atunci Isus nu ar fi putut să înceapă o nouă epocă, nici nu ar fi putut să facă o altă lucrare. În același mod, Duhul Sfânt trebuie să-Și facă lucrarea în principal prin Iahve, și, în afară de Iahve, Duhul Sfânt nu ar fi putut să facă nicio lucrare nouă. Este greșit ca omul să înțeleagă lucrarea lui Isus în acest mod. Dacă omul consideră că lucrarea făcută de Isus a fost săvârșită conform cuvintelor lui Iahve și profețiilor lui Isaia, atunci Isus a fost Dumnezeu întrupat sau a fost unul dintre profeți? Conform acestei perspective, nu ar exista o Epocă a Harului, iar Isus nu ar fi Dumnezeu întrupat, căci lucrarea pe care a făcut-o El nu ar putea reprezenta Epoca Harului și ar putea reprezenta doar Epoca Legii din Vechiul Testament. O nouă epocă putea exista doar atunci când Isus a venit pentru a face o lucrare nouă, pentru a inaugura o nouă epocă, pentru a depăși lucrarea făcută anterior în Israel și pentru a-Și efectua lucrarea nu în concordanță cu lucrarea făcută de Iahve în Israel sau cu vechile Sale reglementări ori prin aplicarea vreunei reglementări, ci, mai degrabă, să facă noua lucrare pe care El ar fi trebuit să o facă. Dumnezeu Însuși vine să înceapă epoca, iar Dumnezeu Însuși vine să aducă sfârșitul epocii. Omul este incapabil de a face lucrarea începerii epocii și finalizării acesteia. Dacă Isus nu ar fi finalizat lucrarea lui Iahve după ce a venit, atunci aceea ar fi fost dovada că El a fost doar o persoană și că era incapabil de a-L reprezenta pe Dumnezeu. Tocmai faptul că Isus a venit și a încheiat lucrarea lui Iahve, a continuat lucrarea lui Iahve și, în plus, Și-a realizat propria lucrare, o nouă lucrare, dovedește că aceasta era o nouă epocă și că Isus era Dumnezeu Însuși. Ei au săvârșit două etape total diferite ale lucrării. O etapă a fost îndeplinită în templu, iar cealaltă în afara templului. O etapă a fost de a îndruma viața omului conform legii, iar cealaltă a fost de a oferi o jertfă pentru păcat. Aceste două etape ale lucrării au fost diferite în mod considerabil; aceasta desparte noua epocă de cea veche și este absolut corect a spune că sunt două epoci diferite. Locația lucrării Lor a fost diferită, conținutul lucrării Lor a fost diferit, iar obiectivul lucrării Lor a fost diferit. Astfel, ele pot fi împărțite în două epoci; Noul și Vechiul Testament se referă la epocile vechi și la cele noi. Când a venit Isus, El nu S-a dus la templu, ceea ce dovedește că epoca lui Iahve se încheiase. El nu a intrat în templu deoarece lucrarea lui Iahve în templu se terminase și nu trebuia să fie făcută din nou, iar să o facă din nou ar fi însemnat să o repete. Doar prin părăsirea templului, prin începerea unei noi lucrări și prin deschiderea unei noi căi în afara templului a putut El să aducă la apogeu lucrarea lui Dumnezeu. Dacă El nu ar fi ieșit din templu pentru a-Și face lucrarea, lucrarea lui Dumnezeu ar fi stagnat pe fundația templului și nu ar fi existat niciodată schimbări noi. Și astfel, când Isus a venit, nu a intrat în templu și nu Și-a făcut lucrarea în templu. El Și-a făcut lucrarea în afara templului și, conducându-i pe discipoli, Și-a desfășurat liber lucrarea. Plecarea lui Dumnezeu de la templu pentru a-Și face lucrarea a însemnat că Dumnezeu avea un nou plan. Lucrarea Sa urma să se desfășoare în afara templului și să fie o nouă lucrare, neîngrădită în punerea sa în aplicare. De îndată ce Isus a ajuns, El a încheiat lucrarea lui Iahve din timpul epocii Vechiului Testament. Deși Ei erau cunoscuți sub două nume diferite, același Duh a fost acela care a îndeplinit ambele etape ale lucrării, iar lucrarea făcută a fost continuată. Întrucât numele era diferit, iar conținutul lucrării era diferit, epoca era diferită. Când a venit Iahve, aceea a fost epoca lui Iahve, iar când a venit Isus, aceea a fost epoca lui Isus. Și astfel, cu fiecare venire, Dumnezeu este cunoscut sub un nume, care reprezintă o epocă, iar El deschide o nouă cale; și pentru fiecare nouă cale, El Își asumă un nou nume. Toate acestea arată că Dumnezeu este întotdeauna nou și niciodată vechi și că lucrarea Sa nu se oprește niciodată din a progresa. Istoria merge întotdeauna înainte, iar lucrarea lui Dumnezeu merge întotdeauna înainte. Pentru ca planul Său de gestionare de 6000 de ani să ajungă la sfârșit, trebuie să continue să înainteze. În fiecare zi, El trebuie să facă o nouă lucrare, în fiecare an, El trebuie să facă o nouă lucrare; El trebuie să deschidă noi căi, să inaugureze noi epoci și să înceapă o lucrare mai nouă și mai măreață. Împreună cu toate acestea, El aduce noi nume și noi lucrări. Din clipă în clipă, Duhul lui Dumnezeu face o nouă lucrare, neagățându-Se niciodată de vechile căi sau de reglementări. Și nici lucrarea Sa nu s-a oprit niciodată, ci este înfăptuită cu fiecare moment care trece. Dacă spui că lucrarea Duhului Sfânt este veșnic neschimbătoare, atunci de ce le-a cerut Iahve preoților să-L slujească în templu, dar Isus, despre care oamenii spuneau că este marele preot și din casa lui David când a venit, nu a intrat în templu, în ciuda faptului că era numit marele preot și marele Rege? Și de ce nu a oferit El jertfe? Să intre în templu sau să nu intre în templu – nu este aceasta lucrarea lui Dumnezeu Însuși? Dacă, așa cum își imaginează omul, Isus va veni din nou și, în zilele de pe urmă, va fi numit tot Isus și tot va veni pe un nor alb, pogorându-Se printre oameni în chipul lui Isus, nu ar fi aceea o repetare a lucrării Sale? Este Duhul Sfânt în stare să Se agațe de ceea ce este vechi? Tot ceea ce crede omul sunt noțiuni și tot ceea ce înțelege omul este conform înțelesului literal și, de asemenea, conform închipuirilor sale; ele nu sunt în conformitate cu principiile lucrării Duhului Sfânt și nu se aliniază la intenția lui Dumnezeu. Dumnezeu nu ar lucra în acel mod; Dumnezeu nu este atât de ignorant și de nesăbuit, iar lucrarea Sa nu este atât de simplă pe cât îți imaginezi. Conform închipuirilor oamenilor, Isus va veni stând pe un nor alb și va coborî în mijlocul vostru. Voi Îl veți privi pe El, care, stând pe un nor, vă va spune că este Isus. Voi veți vedea, de asemenea, urmele cuielor din palmele Sale și Îl veți cunoaște ca fiind Isus. Iar El vă va mântui din nou și va fi Dumnezeul vostru măreț. El vă va mântui, vă va oferi un nou nume și vă va da fiecăruia o piatră albă, după care vi se va permite să intrați în împărăția cerurilor și să fiți primiți în rai. Nu sunt astfel de credințe noțiunile omului? Dumnezeu lucrează conform noțiunilor omului sau contrar acestora? Nu toate noțiunile omului provin de la Satana? Nu toți oamenii au fost corupți de Satana? Dacă Dumnezeu Și-ar face lucrarea conform noțiunilor omului, nu ar deveni El atunci Satana? Nu ar fi El la fel ca ființele create? Din moment ce ființele create au devenit acum atât de corupte de Satana și omul a devenit întruchiparea Satanei, dacă Dumnezeu ar lucra în concordanță cu lucrurile Satanei, nu ar fi El atunci în cârdășie cu Satana? Cum poate omul să pătrundă lucrarea lui Dumnezeu? Prin urmare, Dumnezeu nu ar lucra niciodată conform noțiunilor omului și nu ar lucra niciodată în modurile pe care ți le imaginezi tu. Ai putea zice că Dumnezeu Însuși a spus că va sosi pe un nor. Este adevărat că Dumnezeu Însuși a spus astfel, dar nu știi că niciun om nu poate pătrunde tainele lui Dumnezeu? Nu știi că niciun om nu poate explica cuvintele lui Dumnezeu? Ești sigur, dincolo de orice îndoială, că ai fost luminat și iluminat de către Duhul Sfânt? Cu siguranță nu a fost că Duhul Sfânt te-a instruit într-un mod așa direct? A fost Duhul Sfânt Cel care te-a instruit, sau propriile tale noțiuni te-au condus să crezi astfel? Ai putea zice: „Aceasta a fost spusă de Dumnezeu Însuși”. Dar nu putem utiliza propriile noastre noțiuni și propriile noastre minți pentru a măsura cuvintele lui Dumnezeu. Cât despre cuvintele spuse de Isaia, poți explica cu absolută siguranță cuvintele sale? Îndrăznești să explici cuvintele sale? Din moment ce nu îndrăznești să explici cuvintele lui Isaia, de ce îndrăznești să explici cuvintele lui Isus? Cine este mai măreț: Isus sau Isaia? Din moment ce răspunsul este Isus, de ce explici cuvintele rostite de Isus? Ți-ar spune Dumnezeu dinainte despre lucrarea Sa? Nicio singură ființă creată nu poate ști, nici măcar mesagerii din ceruri, nici Fiul Omului, deci cum ai putea să știi tu? Omul are prea multe lipsuri. Ceea ce este esențial pentru voi este să cunoașteți cele trei etape ale lucrării. De la lucrarea lui Iahve până la cea a lui Isus, și de la lucrarea lui Isus până la cea a etapei actuale, aceste trei etape acoperă într-un fir continuu întregul spectru al gestionării lui Dumnezeu și sunt toate lucrarea unui singur Duh. De la crearea lumii, Dumnezeu a lucrat neîncetat la gestionarea omenirii. El este Începutul și Sfârșitul, El este Primul și Ultimul și El este Cel care începe o epocă și Cel care încheie epoca. Cele trei etape ale lucrării, în diferite epoci și în diferite locații, sunt fără îndoială lucrarea unui singur Duh. Toți aceia care separă aceste trei etape I se împotrivesc lui Dumnezeu. Acum, se cuvine să înțelegi că toată lucrarea din prima etapă și până astăzi este lucrarea unui singur Dumnezeu, lucrarea unui singur Duh. În privința aceasta nu poate exista nicio îndoială.


Taina întrupării (1)

În Epoca Harului, Ioan a pregătit calea pentru Isus. Ioan nu a putut să facă lucrarea lui Dumnezeu Însuși, ci pur și simplu a îndeplinit datoria omului. Deși Ioan a fost înainte-mergătorul Domnului, nu a putut să-L reprezinte pe Dumnezeu; a fost doar un om folosit de Duhul Sfânt. După ce Isus a fost botezat, Duhul Sfânt S-a coborât peste El, ca un porumbel. Apoi, El Și-a început lucrarea, adică a început să facă lucrarea de slujire a lui Hristos. De aceea Și-a asumat identitatea lui Dumnezeu, căci de la Dumnezeu venea El. Indiferent cum era credința Lui înainte de aceasta – poate că a fost slabă câteodată sau puternică uneori – totul aparținea vieții umane normale pe care El a dus-o înainte să-Și facă lucrarea de slujire. După ce a fost botezat (adică uns), puterea și slava lui Dumnezeu I-au fost imediat alături și, astfel, El a început să-Și facă lucrarea de slujire. Putea să facă semne și minuni, să săvârșească miracole și avea putere și autoritate, căci El lucra direct în numele lui Dumnezeu Însuși; El făcea lucrarea Duhului în locul Lui și exprima vocea Duhului. Prin urmare, El era Dumnezeu Însuși; acest lucru este de netăgăduit. Ioan a fost cineva folosit de Duhul Sfânt. Nu putea și nici nu era posibil pentru el să-L reprezinte pe Dumnezeu. Dacă și-ar fi dorit să o facă, Duhul Sfânt nu i-ar fi permis, căci el nu era în stare să facă lucrarea pe care Dumnezeu Însuși intenționa să o facă. Poate că în el erau multe care țineau de voința omului sau unele abateri; în niciun caz nu putea el să-L reprezinte nemijlocit pe Dumnezeu. Greșelile și absurditatea lui îl reprezentau doar pe el, dar lucrarea lui era reprezentativă pentru Duhul Sfânt. Totuși, nu poți spune că el, în deplinătatea lui, Îl reprezenta pe Dumnezeu. Ar putea denaturările lui să-L reprezinte, de asemenea, pe Dumnezeu? E normal să existe denaturări în reprezentarea omului, dar dacă există abateri în reprezentarea lui Dumnezeu, atunci asta nu L-ar dezonora pe Dumnezeu? Nu ar fi aceea o hulă împotriva Duhului Sfânt? Duhul Sfânt nu îi permite cu ușurință unei persoane să stea în locul lui Dumnezeu, chiar dacă aceasta este înălțată de alții. Dacă ea nu este Dumnezeu, nu ar putea să rămână neclintită la final. Duhul Sfânt nu permite unei persoane să-L reprezinte pe Dumnezeu după cum poftește aceasta! De exemplu, Duhul Sfânt a fost Cel care a adus mărturie pentru Ioan și tot Duhul Sfânt l-a dezvăluit ca fiind cel care a pregătit calea pentru Isus, dar lucrarea făcută asupra lui de Duhul Sfânt a fost bine măsurată. Tot ce i s-a cerut lui Ioan a fost să fie pregătitorul căii pentru Isus, să netezească calea pentru El. Adică, Duhul Sfânt doar i-a sprijinit lucrarea de a pregăti calea și i-a permis doar să facă o astfel de lucrare – nu i s-a permis să facă o altă lucrare. Ioan l-a reprezentat pe Ilie și el a reprezentat un profet care a pregătit calea. Duhul Sfânt l-a sprijinit în aceasta; atât timp cât lucrarea lui a fost aceea de a pregăti calea, Duhul Sfânt l-a sprijinit. Totuși, dacă ar fi pretins că este Dumnezeu Însuși și ar fi spus că a venit să termine lucrarea de răscumpărare, Duhul Sfânt ar fi trebuit să-l disciplineze. Oricât de mare a fost lucrarea lui Ioan și cu toate că a fost sprijinită de Duhul Sfânt, nu a fost fără limite. Chiar dacă Duhul Sfânt i-a sprijinit într-adevăr lucrarea, puterea dată lui la acea vreme se limita la pregătirea căii de către el. El nu a putut face absolut nicio altă lucrare, pentru că el era doar Ioan, cel care a pregătit calea, și nu Isus. Prin urmare, mărturia Duhului Sfânt este esențială, dar lucrarea pe care Duhul Sfânt îi permite omului să o facă este și mai importantă. Lui Ioan nu i se adusese mărturie răsunătoare la acea vreme? Nu a fost și lucrarea lui măreață? Însă lucrarea pe care a făcut-o nu a putut să o depășească pe aceea a lui Isus, căci nu era decât un om folosit de Duhul Sfânt și nu putea să-L reprezinte direct pe Dumnezeu, așa că lucrarea făcută de el era limitată. După ce a terminat lucrarea de pregătire a căii, Duhul Sfânt nu i-a mai susținut mărturia, după el nu a urmat nicio nouă lucrare, și a plecat când a început lucrarea lui Dumnezeu Însuși.

Există unii care sunt posedați de spirite rele și strigă în gura mare: „Eu sunt dumnezeu!” Totuși, în cele din urmă, ei sunt dezvăluiți, căci greșesc în privința lucrului pe care îl reprezintă. Ei îl reprezintă pe Satana și Duhul Sfânt nu le acordă nicio atenție. Oricât de mult te-ai preamări sau oricât de puternic ai striga, ești tot o ființă creată și una care este a Satanei. Eu nu strig niciodată: „Sunt Dumnezeu, sunt Fiul iubit al lui Dumnezeu!” Dar lucrarea pe care o fac este lucrarea lui Dumnezeu. Trebuie să strig? Exaltarea nu este necesară. Dumnezeu Își face singur lucrarea și nu are nevoie ca omul să-I confere un statut sau un titlu onorific: lucrarea Lui Îi reprezintă identitatea și statutul. Înainte de botezul Său, nu era Isus Dumnezeu Însuși? Nu era El întruparea lui Dumnezeu? Cu siguranță nu se poate spune că abia după ce I s-a adus mărturie a devenit singurul Fiu al lui Dumnezeu? Cu mult înainte ca El să-Și înceapă lucrarea, nu exista deja un om pe nume Isus? Tu nu ești în stare să deschizi noi căi sau să reprezinți Duhul. Nu poți exprima lucrarea Duhului sau cuvintele pe care le rostește. Nu ești în stare să faci lucrarea lui Dumnezeu Însuși și pe cea a Duhului ești incapabil să o faci. Înțelepciunea, minunăția și caracterul de nepătruns al lui Dumnezeu și întreaga fire prin care Dumnezeu îl mustră pe om – toate acestea îți depășesc capacitatea de exprimare. Prin urmare, ar fi inutil să încerci să pretinzi a fi Dumnezeu; ai avea numai numele, și nimic din substanță. Dumnezeu Însuși a venit, dar nimeni nu-L recunoaște, totuși Își continuă lucrarea și o face astfel în reprezentarea Duhului. Nu contează dacă Îl numești om sau Dumnezeu, Domnul sau Hristos sau dacă Îi spui soră. Însă lucrarea pe care o face El este aceea a Duhului și reprezintă lucrarea lui Dumnezeu Însuși. Lui nu Îi pasă de numele prin care I se adresează omul. Poate numele acela să-I determine lucrarea? Indiferent cum Îl numești, în ceea ce Îl privește pe Dumnezeu, El este trupul întrupat al Duhului lui Dumnezeu; El reprezintă Duhul și este aprobat de Duh. Dacă nu ești în stare să deschizi calea pentru o nouă epocă sau să pui capăt epocii vechi, să inaugurezi una nouă sau să faci o nouă lucrare, atunci nu poți fi numit Dumnezeu!

Nici măcar o persoană care este folosită de Duhul Sfânt nu poate să-L reprezinte pe Dumnezeu Însuși. Aceasta nu înseamnă doar că o astfel de persoană nu-L poate reprezenta pe Dumnezeu, ci și că lucrarea pe care o face nu-L poate reprezenta direct pe Dumnezeu. Cu alte cuvinte, experiențele umane nu pot fi direct plasate în gestionarea lui Dumnezeu și nu o pot reprezenta. Lucrarea pe care o face Dumnezeu Însuși este în întregime lucrarea pe care intenționează să o facă în planul Său de gestionare și are legătură cu marea gestionare. Lucrarea făcută de oameni constă în furnizarea experiențelor lor individuale. Constă în găsirea unei noi căi de experiență în afară de cele umblate de aceia de dinainte și în îndrumarea fraților și a surorilor lor în timp ce se află sub îndrumarea Duhului Sfânt. Ceea ce oferă acești oameni sunt experiențele lor individuale sau scrierile spirituale ale oamenilor spirituali. Cu toate că acești oameni sunt folosiți de Duhul Sfânt, lucrarea pe care o fac nu are legătură cu marea lucrare de gestionare în planul de 6000 de ani. Ei sunt doar aceia care au fost ridicați de Duhul Sfânt în perioade diferite pentru a conduce oamenii în curentul Duhului Sfânt, până când funcțiile pe care pot să le îndeplinească se vor încheia sau până la sfârșitul vieții lor. Lucrarea pe care o fac ei este doar de a pregăti o cale potrivită pentru Dumnezeu Însuși sau de a continua un anumit aspect al gestionării lui Dumnezeu Însuși pe pământ. În sine, acești oameni nu sunt în stare să facă lucrarea mai măreață a gestionării Lui, și nici nu pot să deschidă noi căi, cu atât mai puțin poate oricare dintre ei să ducă la bun sfârșit toată lucrarea lui Dumnezeu din epoca precedentă. Prin urmare, lucrarea pe care o fac ei reprezintă doar o ființă creată care își îndeplinește funcția, și nu-L poate reprezenta pe Dumnezeu Însuși înfăptuindu-Și lucrarea de slujire. Acest lucru se întâmplă deoarece lucrarea pe care o fac ei e diferită de cea făcută de Dumnezeu Însuși. Lucrarea de a inaugura o nouă epocă nu este ceva care poate fi făcut de om, în locul lui Dumnezeu. Nu poate fi făcută de nimeni altcineva decât de Dumnezeu Însuși. Toată lucrarea făcută de om constă în îndeplinirea propriei datorii ca ființă creată și este făcută atunci când el este mișcat sau luminat de Duhul Sfânt. Călăuzirea pe care o oferă acești oameni constă în întregime în a-i arăta omului calea practicii în viața de zi cu zi și cum ar trebui să se poarte în concordanță cu intențiile lui Dumnezeu. Lucrarea omului nici nu implică gestionarea lui Dumnezeu, și nici nu reprezintă lucrarea Duhului. De exemplu, lucrarea lui Witness Lee și a lui Watchman Nee a fost pentru a deschide calea. Fie calea veche sau nouă, lucrarea s-a bazat pe principiul de a rămâne în cadrul Bibliei. Fie că era vorba despre a restaura biserica locală sau despre a o clădi, lucrarea lor a avut de-a face cu înființarea de biserici. Lucrarea pe care au făcut-o a continuat-o pe cea pe care Isus și apostolii Săi au lăsat-o neterminată sau pe care nu au continuat să o dezvolte în Epoca Harului. Ceea ce au făcut în lucrarea lor a fost să restabilească ceea ce Isus le ceruse, în lucrarea Lui de atunci, generațiilor care au venit după El, cum ar fi să-și acopere capetele, să primească botezul, să frângă pâinea sau să bea vin. S-ar putea spune că lucrarea lor a fost să respecte Biblia și să caute căi în Biblie. Ei nu au făcut niciun fel de noi progrese. Prin urmare, în lucrarea lor, cineva poate vedea doar descoperirea de noi căi în cadrul Bibliei, cât și practici mai bune și mai realiste. Însă, în lucrarea lor nu se pot găsi intențiile actuale ale lui Dumnezeu, cu atât mai puțin noua lucrare pe care intenționează să o facă Dumnezeu în zilele de pe urmă. Aceasta este deoarece calea pe care au umblat era încă una veche – nu a existat nicio reînnoire, niciun progres. Ei au continuat să se țină de faptul răstignirii lui Isus, să respecte practica de a le cere oamenilor să se căiască și să-și mărturisească păcatele, să rămână credincioși zicalelor cum că acela care îndură până la final va fi mântuit și că bărbatul este capul femeii și că femeia trebuie să-și asculte soțul și, chiar mai mult, au continuat să se țină de noțiunea tradițională că surorile nu pot să predice, ci doar să fie ascultătoare. Dacă un astfel de stil de conducere ar fi continuat să fie respectat, Duhul Sfânt nu ar fi fost niciodată în stare să îndeplinească o nouă lucrare, să-i elibereze pe oameni de reglementări sau să-i conducă într-un ținut al libertății și frumuseții. Prin urmare, această etapă a lucrării, care schimbă epoca, necesită ca Dumnezeu Însuși să lucreze și să vorbească; altfel, niciun om nu poate face lucrul acesta în locul Lui. Până acum, toată lucrarea Duhului Sfânt din afara acestui curent a stagnat și cei care au fost folosiți de Duhul Sfânt au devenit confuzi. Așadar, de vreme ce lucrarea oamenilor folosiți de Duhul Sfânt nu seamănă cu lucrarea făcută de Dumnezeu Însuși, identitățile lor și subiecții în numele cărora acționează sunt, de asemenea, altfel. Acest lucru se întâmplă deoarece lucrarea pe care intenționează să o facă Duhul Sfânt este diferită și, din acest motiv, cei care fac aceeași lucrare au identități și statute diferite. Oamenii folosiți de Duhul Sfânt pot, de asemenea, să facă o lucrare care este nouă și, de asemenea, să elimine o anumită lucrare din epoca anterioară, dar ceea ce fac ei nu poate să exprime firea și intențiile lui Dumnezeu în noua epocă. Lucrează numai pentru a aboli lucrarea din epoca anterioară, și nu pentru a face o nouă lucrare cu scopul de a reprezenta direct firea lui Dumnezeu Însuși. Astfel, indiferent de cât de multe practici învechite abolesc sau de câte noi practici introduc, ei tot reprezintă omul și ființele create. Totuși, când Dumnezeu Însuși lucrează, nu declară deschis abolirea practicilor din vechea epocă și nu declară direct începutul unei noi epoci. El este direct și simplu în lucrarea Lui. Este sincer în săvârșirea lucrării pe care intenționează să o facă; adică, exprimă direct lucrarea pe care a adus-o, Își face nemijlocit lucrarea, așa cum a intenționat de la început, exprimându-Și ființa și firea. După cum o vede omul, firea și, de asemenea, lucrarea Lui sunt diferite de cele din epocile trecute. Cu toate acestea, din perspectiva lui Dumnezeu Însuși, aceasta este doar o continuare și o ulterioară dezvoltare a lucrării Sale. Atunci când Dumnezeu Însuși lucrează, Își exprimă cuvântul și aduce noua lucrare în mod direct. Spre deosebire, când omul lucrează, o face prin deliberare și cercetare sau este o extindere a cunoștințelor și sistematizare a practicii bazate pe lucrarea altora. Adică, esența lucrării făcute de om este de a urma o ordine stabilită și de a „umbla pe vechi căi în pantofi noi”. Aceasta înseamnă că până și calea umblată de oamenii folosiți de Duhul Sfânt se bazează pe cea inițiată de Dumnezeu Însuși. Așadar, la urma urmelor, omul este tot om, iar Dumnezeu este tot Dumnezeu.

Ioan s-a născut din făgăduință, tot așa cum Isaac i s-a născut lui Avraam. El a pregătit calea pentru Isus și a lucrat mult, dar nu a fost Dumnezeu. Mai degrabă, a fost unul dintre profeți, deoarece doar a pregătit calea pentru Isus. Lucrarea lui a fost, de asemenea, măreață și abia după ce el a pregătit calea Și-a început Isus lucrarea în mod oficial. În esență, el doar a prestat un serviciu pentru Isus și lucrarea pe care a făcut-o a fost în slujba celei a lui Isus. După ce a terminat de pregătit calea, Isus Și-a început lucrarea, lucrare care a fost mai nouă, mai concretă și mai detaliată. Ioan a făcut numai partea de început a lucrării; cea mai mare parte a noii lucrări a fost făcută de Isus. Ioan a făcut și el o lucrare nouă, dar nu a fost cel care a inaugurat o nouă epocă. Ioan s-a născut din făgăduință și numele i-a fost dat de înger. Pe atunci, unii au vrut să-l numească după tatăl său, Zaharia, dar mama lui a vorbit răspicat, spunând: „Acestui copil nu i se poate spune așa. Ar trebui să fie numit Ioan”. Acest lucru s-a întâmplat întru totul din porunca Duhului Sfânt. Și Isus a fost numit la porunca Duhului Sfânt, a fost născut din Duhul Sfânt și a fost făgăduit de Duhul Sfânt. Isus a fost Dumnezeu, Hristos și Fiul Omului. Dar, de vreme ce și lucrarea lui Ioan a fost mare, de ce nu i s-a spus Dumnezeu? Care exact a fost diferența dintre lucrarea făcută de Isus și cea făcută de Ioan? Faptul că Ioan a fost cel care a pregătit calea pentru Isus a fost singurul motiv? Sau deoarece lucrul acesta fusese predeterminat de Dumnezeu? Cu toate că Ioan a spus, de asemenea: „Pocăiți-vă, pentru că Împărăția Cerurilor este aproape,” și că și el a predicat Evanghelia Împărăției Cerurilor, lucrarea lui nu a fost dezvoltată în continuare și a constituit doar un început. În schimb, Isus a inaugurat o nouă epocă și a încheiat-o pe cea veche, dar a și împlinit legea Vechiului Testament. Lucrarea pe care a făcut-o El a fost mai mare decât cea a lui Ioan și, mai mult, El a venit să răscumpere toată omenirea – a înfăptuit acea etapă a lucrării. În ceea ce-l privește pe Ioan, el doar a pregătit calea. Cu toate că lucrarea lui a fost măreață, că a vorbit mult și că acei discipoli care l-au urmat au fost numeroși, lucrarea sa nu a făcut decât să aducă omului un nou început. De la el, omul nu a primit niciodată viață, calea sau adevăruri mai profunde, și nici nu a dobândit prin el o înțelegere a intențiilor lui Dumnezeu. Ioan a fost un mare profet (Ilie), care a pregătit terenul pentru lucrarea lui Isus și i-a pregătit pe candidați; el a fost înainte-mergătorul Epocii Harului. Astfel de chestiuni sub nicio formă nu pot fi discernute prin observarea aparențelor lor umane normale. Cu atât mai mult cu cât Ioan a făcut și el o lucrare destul de însemnată și, în plus, a fost făgăduit de Duhul Sfânt, iar lucrarea i-a fost sprijinită de Duhul Sfânt. Astfel, doar prin lucrarea pe care au făcut-o poate cineva să le deosebească identitățile, căci nu există nicio modalitate de a-ți da seama de esența unei persoane după înfățișarea sa exterioară, și nici omul nu are cum să afle care este mărturia Duhului Sfânt. Lucrarea făcută de Ioan și cea făcută de Isus nu erau similare și aveau naturi diferite. Pe baza acestui lucru ar trebui cineva să stabilească dacă Ioan a fost sau nu Dumnezeu. Lucrarea lui Isus a fost de a iniția, a continua, a încheia și a duce la îndeplinire. El a parcurs fiecare dintre pașii aceștia, în timp ce lucrarea lui Ioan nu a fost decât de a crea un început. La început, Isus a predicat Evanghelia și a predicat calea pocăinței și, apoi, a trecut la botezarea omului, vindecarea bolnavilor și alungarea demonilor. În final, El a răscumpărat omenirea din păcat și Și-a încheiat lucrarea pentru toată epoca. De asemenea, a umblat peste tot, predicând omului și predicând Evanghelia Împărăției Cerurilor. În privința aceasta, El și Ioan erau asemănători, diferența fiind că Isus a inaugurat o nouă epocă și i-a adus omului Epoca Harului. Din gura Lui s-au auzit cuvintele despre ce ar trebui să practice omul și calea pe care ar trebui să o urmeze în Epoca Harului și, în cele din urmă, El a terminat lucrarea de răscumpărare. Ioan nu ar fi putut să îndeplinească lucrarea aceasta. Așa că Isus a făcut lucrarea lui Dumnezeu Însuși și El este Cel care e Dumnezeu Însuși și-L reprezintă direct pe Dumnezeu. Noțiunile omului spun că toți aceia care sunt născuți din făgăduință, din Duh, sprijiniți de Duhul Sfânt și care au deschis noi căi sunt Dumnezeu. Potrivit acestui raționament, și Ioan ar fi Dumnezeu, și Moise, Avraam și David… și ei toți ar fi Dumnezeu. Nu este aceasta o glumă colosală?

Înainte de a-Și face lucrarea de slujire, și Isus a fost doar o persoană normală, care acționa în conformitate cu orice făcea Duhul Sfânt. Chiar dacă pe atunci era sau nu conștient de propria Sa identitate, El S-a supus tuturor celor venite de la Dumnezeu. Duhul Sfânt nu I-a dezvăluit niciodată identitatea înainte ca lucrarea Lui de slujire să înceapă. Abia după ce El Și-a început lucrarea de slujire a abolit acele reglementări și legi, iar cuvintele Lui au devenit pline de autoritate și au avut putere abia după ce Și-a început oficial lucrarea de slujire. Numai după ce Și-a început lucrarea de slujire a început lucrarea Lui de a aduce o nouă epocă. Înainte de aceasta, Duhul Sfânt a rămas ascuns în El vreme de 29 de ani, timp în care El a reprezentat o simplă persoană și a fost lipsit de identitatea lui Dumnezeu. Lucrarea lui Dumnezeu a început cu faptul că El a lucrat și Și-a făcut lucrarea de slujire. Și-a făcut lucrarea potrivit planului Său lăuntric fără a ține cont de cât de multe știa omul despre El, iar lucrarea pe care a făcut-o a fost reprezentarea directă a lui Dumnezeu Însuși. Pe atunci, Isus i-a întrebat pe cei din jurul Său: „Cine ziceți că sunt Eu?” Ei I-au răspuns: „Tu ești cel mai mare dintre profeți și tămăduitorul nostru excelent”. Și unii I-au răspuns: „Tu ești marele nostru preot”, și așa mai departe. I-au fost date tot felul de răspunsuri, unii spunând chiar că El era Ioan, că era Ilie. Apoi, Isus s-a întors către Simon Petru și a întrebat: „Dar tu cine zici că sunt?” Petru I-a răspuns: „Tu ești Hristosul, Fiul Dumnezeului celui Viu”. De atunci, oamenii au devenit conștienți că El era Dumnezeu. Când identitatea I-a fost făcută cunoscută, Petru a fost cel care a devenit primul conștient de aceasta și din gura lui s-a auzit. Apoi, Isus a spus: „Ceea ce ai spus nu ți-a fost revelat de carne și sânge, ci de Tatăl Meu”. În urma botezului Său, chiar dacă alții știau sau nu aceasta, lucrarea pe care a făcut-o El a fost în numele lui Dumnezeu. El a venit pentru a-Și face lucrarea, nu pentru a-Și dezvălui identitatea. Abia după ce Petru a vorbit despre aceasta, a devenit identitatea Lui în mod deschis cunoscută. Chiar dacă ai fost sau nu conștient că El era Dumnezeu Însuși, când a venit vremea, El Și-a început lucrarea. Și, indiferent dacă ai știut sau nu, tot Și-a continuat lucrarea. Chiar dacă ai fi negat lucrul acesta, El tot Și-ar fi făcut lucrarea și ar fi dus-o la bun sfârșit când ar fi fost momentul potrivit. El a venit pentru a-Și face lucrarea și a-Și săvârși lucrarea de slujire, nu pentru ca omul să poată să-I cunoască trupul, ci pentru ca omul să-I înțeleagă lucrarea. Dacă nu ai reușit să recunoști faptul că etapa lucrării din ziua de astăzi este lucrarea lui Dumnezeu Însuși, este pentru că îți lipsește viziunea. Totuși, nu poți să negi această etapă a lucrării; neputința ta de a o recunoaște nu dovedește că Duhul Sfânt nu lucrează sau că lucrarea Lui este greșită. Există cei care chiar compară lucrarea din prezent cu cea a lui Isus din Biblie și folosesc orice inconsecvență pentru a nega această etapă a lucrării. Nu este aceasta orbire extremă? Lucrurile care sunt consemnate în Biblie sunt limitate; ele nu pot reprezenta în totalitate lucrarea lui Dumnezeu. Cele Patru Evanghelii au mai puțin de o sută de capitole în total, în care sunt scrise un număr limitat de întâmplări, precum blestemul lui Isus asupra smochinului, cele trei lepădări de Domnul ale lui Petru, apariția lui Isus în fața ucenicilor după răstignirea și învierea Lui, învățături despre post, învățături despre rugăciune, învățături despre divorț, nașterea și genealogia lui Isus, numirea discipolilor de către Isus și așa mai departe. Totuși, omul le prețuiește ca pe niște comori, chiar comparând lucrarea de astăzi cu acestea. Omul chiar crede că toată lucrarea pe care a făcut-o Isus în viața Lui s-a limitat doar la atât, de parcă Dumnezeu ar fi fost în stare să facă doar atât și nimic mai mult. Nu este acest lucru absurd?

Timpul pe care l-a avut Isus pe pământ a fost de treizeci și trei de ani și jumătate, adică El a trăit pe pământ treizeci și trei de ani și jumătate. Doar trei ani și jumătate din acest timp au fost petrecuți săvârșindu-Și lucrarea de slujire; în restul timpului, a dus o viață umană normală. La început, a participat la slujbele din sinagogă și, acolo, a ascultat expunerea Scripturilor de către preoți și predicarea altora. A dobândit multe cunoștințe despre Biblie: El nu S-a născut cu o astfel de cunoaștere, și a dobândit-o numai prin citit și ascultat. În Biblie e consemnat clar că le-a adresat întrebări învățătorilor din sinagogă la vârsta de doisprezece ani: despre ce sunt profețiile vechilor profeți? Și cum era cu legile lui Moise? Și cu Vechiul Testament? Și cum e cu oamenii care-L slujesc pe Dumnezeu și poartă haine preoțești în templu?… El a pus multe întrebări, pentru că nici nu avea cunoștințe și nici nu înțelegea. Deși a fost conceput de Duhul Sfânt, S-a născut ca o persoană cu totul normală; în ciuda anumitor aspecte speciale ale personalității Sale, El era tot o persoană normală. Înțelepciunea I-a sporit continuu, proporțional cu statura și cu vârsta Lui, iar El a trecut prin fazele vieții omenești normale. În imaginația oamenilor, Isus nu a trăit nicio copilărie și nicio adolescență; El a început să trăiască viața unui om în vârstă de treizeci de ani de îndată ce S-a născut și a fost crucificat după încheierea lucrării Sale. Probabil că nu a trecut prin fazele vieții unei persoane normale; nici nu mânca, nici nu se însoțea cu alți oameni, iar oamenilor nu le era ușor să-L zărească. Probabil că El era o ciudățenie, care i-ar fi speriat pe cei care L-ar fi văzut, pentru că El era Dumnezeu. Oamenii cred că Dumnezeu, care vine în trup, cu siguranță nu trăiește o viață omenească normală; ei cred că El este curat fără să fie nevoit să Se spele pe față sau pe dinți, pentru că este o persoană sfântă. Nu sunt acestea pur și simplu noțiunile omului? Biblia nu consemnează viața lui Isus în umanitate, ci doar lucrarea Lui, dar aceasta nu dovedește că El nu a avut o umanitate normală sau că nu a trăit o viață umană normală înainte de vârsta de treizeci de ani. El Și-a început în mod oficial lucrarea la vârsta de 29 de ani, dar nu poți să-I ștergi întreaga viață în umanitate, înainte de acea vârstă. Biblia doar a omis acea perioadă din consemnările proprii; deoarece era viața Lui în umanitate normală, și nu perioada lucrării Lui divine, nu a fost nevoie să fie consemnată. Deoarece, înainte de botezul lui Isus, Duhul Sfânt nu a lucrat în mod direct, ci doar L-a menținut în viața Lui ca pe o persoană normală până în ziua în care Isus trebuia să-Și îndeplinească lucrarea de slujire. Deși era Dumnezeu întrupat, El a trecut prin procesul maturizării, așa cum o face o persoană normală. Acest proces de maturizare a fost omis din Biblie. A fost omis deoarece nu putea oferi niciun mare sprijin creșterii omului în viață. Perioada dinainte de botezul Său a fost una ascunsă, în care El nu a făcut niciun semn și nicio minune. Numai lucrarea lui Isus de după botezul Său a fost răscumpărarea omenirii, lucrare ce abundă de har, adevăr, milă și bunătate iubitoare. Începutul acestei lucrări a fost tocmai și începutul Epocii Harului; din acest motiv, a fost consemnat și transmis până în prezent. A fost pentru a deschide o cale de ieșire și pentru a aduce totul la îndeplinire pentru ca toți aceia din Epoca Harului să umble pe calea Epocii Harului și pe cea a crucii. Deși provine din însemnările omului, totul este faptic, cu excepția faptului că, pe alocuri, se găsesc mici erori. Cu toate acestea, nu se poate spune că aceste însemnări sunt neadevărate. Chestiunile consemnate sunt cu totul faptice; oamenii au comis greșeli doar în timp ce le notau. Sunt unii care vor spune că, dacă Isus a fost unul cu o umanitate normală și obișnuită, cum de a fost El în stare să facă semne și minuni? Cele patruzeci de zile de ispită pe care le-a trăit Isus au fost un semn miraculos, unul pe care o persoană normală nu ar fi fost în stare să-l facă. Cele patruzeci de zile ale Lui de ispită au fost în natura lucrării Duhului Sfânt; atunci, cum se poate spune că nu exista niciun strop de supranatural în El? Abilitatea Lui de a face semne și minuni nu dovedește că a fost o persoană transcendentă, și nu una normală; este doar faptul că Duhul Sfânt a lucrat într-o astfel de persoană normală ca El, făcând astfel posibil ca El să înfăptuiască minuni și o lucrare și mai mare. Înainte ca Isus să-Și facă lucrarea de slujire sau, cum spune Biblia, ca Duhul Sfânt să Se pogoare asupra Lui, Isus nu a fost decât o persoană normală și în niciun fel supranaturală. Când Duhul Sfânt S-a pogorât asupra Lui, adică atunci când El Și-a început lucrarea de slujire, a devenit plin de supranatural. În acest fel, omul ajunge să creadă că trupul întrupat al lui Dumnezeu nu are o umanitate normală; mai mult, crede greșit că Dumnezeu întrupat are doar divinitate, nu umanitate. În mod sigur, când Dumnezeu vine pe pământ să-Și facă lucrarea, tot ceea ce văd oamenii sunt evenimente supranaturale. Ce văd cu ochii lor și ce aud cu urechile lor sunt toate supranaturale, deoarece lucrarea și cuvintele Lui sunt de neînțeles și de neatins pentru ei. Dacă un lucru din ceruri este adus pe pământ, cum poate să fie altfel decât supranatural? Când tainele Împărăției Cerurilor sunt aduse pe pământ, taine care sunt de neînțeles și de nepătruns pentru om, care sunt prea minunate și prea înțelepte – nu sunt toate supranaturale? Totuși, ar trebui să știi că, indiferent de cât de supranatural este, totul se desfășoară în umanitatea Lui normală. Trupul întrupat al lui Dumnezeu posedă umanitate; dacă nu ar poseda, El nu ar fi trupul întrupat al lui Dumnezeu. Isus a făcut multe minuni la vremea Lui. Ceea ce au văzut israeliții din vremea aceea era plin de lucruri supranaturale; au văzut îngeri și soli și au auzit vocea lui Iahve. Nu au fost toate acestea supranaturale? Fără îndoială, există astăzi niște spirite rele care îl induc pe om în eroare cu lucruri supranaturale; nu este decât o imitație din partea acestora pentru a-l induce pe om în eroare printr-o lucrare ce nu este făcută în prezent de Duhul Sfânt. Mulți oameni fac minuni, îi vindecă pe cei bolnavi și alungă demoni; acestea nu sunt decât lucrarea spiritelor rele, căci Duhul Sfânt nu mai face o astfel de lucrare în ziua de azi, și toți aceia care au imitat lucrarea Duhului Sfânt din acel moment sunt, într-adevăr, duhuri rele. Toată lucrarea desfășurată în Israel pe atunci a fost o lucrare de natură supranaturală, cu toate că Duhul Sfânt nu lucrează acum astfel și, în prezent, o asemenea lucrare este imitația și prefăcătoria Satanei, tulburarea Satanei. Dar nu poți spune că orice lucru supranatural vine de la duhurile rele – acest lucru ar depinde de epoca lucrării lui Dumnezeu. Gândește-te la lucrarea făcută de Dumnezeul întrupat în ziua de astăzi: ce aspect al acesteia nu este supranatural? Cuvintele Lui îți sunt de neînțeles și de neatins și lucrarea pe care o face nu poate fi făcută de niciun om. Omul nu are cum să înțeleagă ceea ce înțelege El și, în ceea ce privește cunoașterea Lui, omul nu știe de unde vine. Sunt unii care spun: „Sunt normal în același fel ca Tine, dar cum se face că nu știu ceea ce știi Tu? Eu sunt mai în vârstă și mai bogat în experiență, însă cum poți Tu cunoaște ceea ce eu nu cunosc?” Toate acestea, în ceea ce-l privește pe om, sunt ceva ce omul nu poate atinge. Apoi, sunt cei care spun: „Nimeni nu știe de lucrarea care a fost îndeplinită în Israel, și nici măcar interpreții Bibliei nu pot să ofere nicio explicație; cum de Tu știi?” Nu sunt toate acestea chestiuni ale supranaturalului? El nu are experiența minunilor, totuși, le știe pe toate; El vorbește și exprimă adevărul cu cea mai mare ușurință. Nu e acesta un lucru supranatural? Lucrarea Lui transcende ceea ce trupul poate să realizeze. Este inaccesibil gândirii oricărui om cu un trup de carne și absolut de neimaginat pentru raționamentul minții omului. Cu toate că nu a citit niciodată Biblia, El înțelege lucrarea lui Dumnezeu în Israel. Și, deși stă pe pământ în timp ce vorbește, El vorbește despre tainele celui de-al treilea Cer. Când omul citește aceste cuvinte, el va simți: „Nu e aceasta limba celui de-al treilea Cer?” Nu sunt toate acestea chestiuni care depășesc ceea ce o persoană normală e în stare să realizeze? Pe atunci, când Isus a ținut patruzeci de zile de post, nu a fost ceva supranatural? Dacă spui că patruzeci de zile de post sunt, în toate cazurile, un lucru supranatural, un act al duhurilor rele, atunci nu L-ai condamnat pe Isus? Înainte de a-Și face lucrarea de slujire, Isus era ca o persoană normală. Și El S-a dus la școală; altfel, cum ar fi putut să învețe să scrie și să citească? Când Dumnezeu S-a întrupat, Duhul era ascuns în trup. Cu toate acestea, fiind un om normal, a fost necesar ca El să treacă printr-un proces de creștere și maturizare, și abia după maturizarea abilității Sale cognitive și nu înainte de a fi în stare să deslușească lucrurile, a putut El să fie considerat o persoană normală. A putut să-Și facă lucrarea de slujire doar după maturizarea umanității Sale. Cum putea să-Și facă lucrarea de slujire câtă vreme umanitatea Lui normală era încă imatură și rațiunea Sa neîmplinită? Cu siguranță nu se putea aștepta ca El să-Și îndeplinească lucrarea de slujire la vârsta de șase sau șapte ani! De ce nu S-a arătat Dumnezeu deschis când S-a întrupat la început? A fost pentru că umanitatea trupului Său era încă imatură; procesele cognitive ale trupului Său, cât și umanitatea normală a acestui trup nu erau încă dezvoltate pe deplin. Din acest motiv, a fost absolut necesar ca El să fie în posesia unei umanități normale și unei judecăți sănătoase a umanității normale – până în punctul în care a fost suficient de înzestrat pentru a Se angaja în lucrarea în trup – înainte să poată să-Și înceapă lucrarea. Dacă nu ar fi fost potrivit pentru sarcină, ar fi fost necesar ca El să continue să crească și să Se maturizeze. Dacă Isus Și-ar fi început lucrarea la vârsta de șapte sau opt ani, nu L-ar fi privit omul ca pe un copil minune? Nu L-ar fi crezut toți oamenii un copil? Cine L-ar fi considerat convingător? Un copil de șapte sau de opt ani, nu mai înalt decât estrada în spatele căreia stătea – ar fi fost El potrivit să predice? Înainte ca umanitatea normală să I se maturizeze, nu era pregătit pentru această sarcină. În ceea ce privea umanitatea Lui, care era încă imatură, o bună parte a lucrării era, pur și simplu, de neatins. Există, de asemenea, principii pentru lucrarea Duhului lui Dumnezeu în trup. Numai atunci când este înzestrat cu umanitatea normală poate să-Și asume lucrarea pentru Tatăl și să-Și asume însărcinarea dată Lui de către Tată. Numai atunci poate să-Și înceapă lucrarea. În copilăria Lui, Isus pur și simplu nu a putut înțelege multe dintre cele întâmplate în vremuri străvechi și a ajuns să înțeleagă doar întrebându-i pe învățătorii din sinagogă. Dacă Și-ar fi început lucrarea de îndată ce ar fi învățat să vorbească, cum I-ar fi fost posibil să nu facă greșeli? Cum ar fi fost posibil ca Dumnezeu să facă pași greșiți? Prin urmare, Și-a început lucrarea doar după ce a fost în stare să lucreze; nu a făcut nicio lucrare înainte de a fi pe deplin capabil să o întreprindă. La vârsta de 29 de ani, Isus era deja destul de matur și umanitatea Lui suficientă încât să întreprindă lucrarea pe care trebuia să o facă. Abia atunci a început Duhul lui Dumnezeu să lucreze în El în mod oficial. Pe atunci, Ioan se pregătise vreme de șapte ani ca să-I deschidă calea și, după încheierea lucrării sale, a fost aruncat în închisoare. Atunci, povara a căzut în întregime asupra lui Isus. Dacă El ar fi întreprins lucrarea aceasta la vârsta de 21 sau de 22 de ani, într-o vreme în care umanitatea Sa avea lipsuri mari, când abia intrase în prima parte a maturității, și existau multe lucruri pe care încă nu le înțelegea, atunci nu ar fi fost în stare să preia controlul. Pe atunci, Ioan își făcuse deja lucrarea de ceva timp înainte ca Isus să-Și înceapă lucrarea, vreme la care El era deja de vârstă mijlocie. La vârsta aceea, umanitatea Lui normală era suficientă pentru a întreprinde lucrarea pe care trebuia să o întreprindă. Acum, Dumnezeu întrupat are de asemenea umanitate normală și, deși nu este matură prin comparație cu cei mai în vârstă dintre voi, această umanitate e deja suficientă, așa cum e, să-Și întreprindă lucrarea. Circumstanțele care înconjoară lucrarea de astăzi nu sunt complet identice cu acelea din vremea lui Isus. De ce i-a ales Isus pe cei doisprezece apostoli? Totul a fost în sprijinul lucrării Lui și potrivit cu aceasta. Pe de o parte, a fost pentru a pune baza lucrării Lui în acel moment, în vreme ce, pe de cealaltă parte, a făcut-o pentru a pune baza pentru lucrarea Sa din zilele ce aveau să urmeze. În concordanță cu lucrarea din acea vreme, Isus i-a ales pe cei doisprezece apostoli; aceasta a fost intenția Lui, precum și intenția lui Dumnezeu Însuși. El credea că ar trebui să-i aleagă pe cei doisprezece apostoli și apoi să-i conducă să predice peste tot. Dar, astăzi, nu e nevoie de aceasta printre voi! Când Dumnezeu întrupat lucrează în trup, sunt multe principii și multe chestiuni pe care omul pur și simplu nu le înțelege; omul își folosește constant noțiunile ca să-L cerceteze sau să-I ceară lucruri excesive lui Dumnezeu. Totuși, până în ziua de astăzi, mulți oameni nu sunt deloc conștienți de faptul că a lor cunoaștere constă doar din propriile noțiuni. Indiferent de epoca sau de locul în care Dumnezeu este întrupat, principiile pentru lucrarea Sa în trup rămân neschimbate. El nu poate deveni trup și, totuși, să transcendă trupul în lucrarea Sa; cu atât mai puțin Se poate întrupa și, totuși, să nu lucreze în cadrul umanității normale a trupului. În caz contrar, semnificația întrupării lui Dumnezeu s-ar dizolva în nimic, iar Cuvântul devenit trup ar deveni cu atât mai mult cu totul lipsit de sens. Mai mult decât atât, numai Tatăl din ceruri (Duhul) știe de întruparea lui Dumnezeu, și nimeni altul, nici măcar trupul Însuși sau solii cerului. Astfel, lucrarea lui Dumnezeu în trup este cu atât mai normală și mai în măsură să demonstreze că într-adevăr Calea a devenit trup, Cuvântul într-adevăr a devenit trup, iar trupul înseamnă un om normal și obișnuit.

Unii ar putea să se întrebe: „De ce trebuie să fie epoca inaugurată de Dumnezeu Însuși? O ființă creată nu poate sta în locul Său?” Voi toți sunteți conștienți că Dumnezeu devine trup doar în scopul explicit de a inaugura o nouă epocă și, desigur, când va inaugura o nouă epocă, o va fi încheiat pe cea anterioară, în același timp. Dumnezeu este Începutul și Sfârșitul; El Însuși e Cel care-Și pune lucrarea în mișcare și, astfel, El Însuși trebuie să fie Cel care încheie epoca anterioară. Aceasta este dovada faptului că El l-a învins pe Satana și că este victorios asupra lumii. De fiecare dată când El Însuși lucrează printre oameni, e începutul unei noi bătălii. Fără începutul noii lucrări, o încheiere a celei vechi, în mod natural, nu ar exista. Și atunci când nu există nicio încheiere a celei vechi, aceasta e dovada că lupta cu Satana încă nu s-a sfârșit. Omul poate să se elibereze complet de sub controlul Satanei și să dobândească o nouă viață și un nou început, numai dacă Dumnezeu Însuși vine și îndeplinește o nouă lucrare în mijlocul oamenilor. În caz contrar, omul va trăi pentru totdeauna în epoca veche și sub vechea influență a Satanei. Cu fiecare epocă condusă de Dumnezeu, o parte a omului este eliberată și, astfel, omul avansează împreună cu lucrarea lui Dumnezeu spre o nouă epocă. Biruința lui Dumnezeu înseamnă o biruință pentru toți cei care Îl urmează. Dacă omenirea creată ar fi însărcinată cu încheierea epocii, atunci, fie din punctul de vedere al omului, fie din cel al Satanei, aceasta nu ar fi decât un act de opoziție sau de trădare față de Dumnezeu, nu unul de supunere față de Dumnezeu, iar lucrarea omului ar deveni o pârghie pentru Satana. Satana poate fi pe deplin convins doar dacă omul I se supune lui Dumnezeu și-L urmează într-o epocă inaugurată de Dumnezeu Însuși, căci aceea este datoria unei ființe create. Prin urmare, Eu spun că voi trebuie doar să urmați și să vă supuneți și că nimic în plus nu vi se cere. Aceasta este ceea ce se înțelege prin faptul că fiecare se ține de datoria lui și își îndeplinește rolul respectiv. Dumnezeu Își face propria lucrare și nu are nevoie ca omul să o facă în locul Său, și nici nu participă la lucrarea ființelor create. Omul își face datoria și nu participă la lucrarea lui Dumnezeu. Asta înseamnă supunere și asta este dovada înfrângerii Satanei. După ce Dumnezeu Însuși termină de inaugurat noua epocă, nu mai coboară să lucreze El Însuși în mijlocul omenirii. Doar atunci pășește omul în mod oficial în noua epocă pentru a-și face datoria și a-și îndeplini misiunea ca ființă creată. Acestea sunt principiile conform cărora lucrează Dumnezeu și pe care nimeni nu poate să le încalce. Doar lucratul în acest mod este rațional și rezonabil. Lucrarea lui Dumnezeu este făcută de Dumnezeu Însuși. El este Cel care-Și pune lucrarea în mișcare și Cel care Și-o încheie. El este Cel care plănuiește lucrarea și Cel care o gestionează și, mai mult, El este Cel care aduce lucrarea la îndeplinire. Așa cum se spune în Biblie: „Eu sunt Începutul și Sfârșitul; sunt Semănătorul și Secerătorul”. Toată această lucrare care aparține gestionării lui Dumnezeu este făcută de Dumnezeu Însuși. El este Suveranul planului de gestionare de 6000 de ani; nimeni nu poate să facă lucrarea Lui în locul Său și nimeni nu poate să-I încheie lucrarea, căci El este Cel care ține totul în mâna Sa. De vreme ce a făcut lumea, El va conduce întreaga lume să trăiască în lumina Sa și El va încheia, de asemenea și cu siguranță, întreaga epocă, aducând astfel întregul Său plan la îndeplinire!


Taina întrupării (2)

În acea vreme, când Isus lucra în Iudeea, El a făcut aceasta în mod deschis, însă acum, Eu lucrez și vorbesc printre voi în secret. Neamurile nu sunt deloc conștiente de asta. Lucrarea Mea printre voi este închisă pentru cei din afară. Aceste cuvinte, aceste mustrări și judecăți, sunt cunoscute numai de voi și nu de alții. Toată această lucrare este îndeplinită în mijlocul vostru și vă este dezvăluită doar vouă; niciunul dintre neamuri nu știe despre acest lucru, căci timpul nu a venit încă. Acești oameni sunt aproape de a fi făcuți compleți după ce au îndurat mustrări, însă cei din exterior nu știu nimic despre aceasta. Această lucrare este mult prea ascunsă! Pentru ei, Dumnezeu devenit trup este ascuns, dar pentru cei din acest curent, se poate spune că El este deschis. Deși, cu Dumnezeu, totul este deschis, totul este revelat și totul este eliberat, acest lucru este adevărat doar pentru cei care cred în El; în ceea ce-i privește pe restul, neamurile, nimic nu este făcut cunoscut. Lucrarea care se săvârșește în prezent printre voi și în China este strict închisă, pentru a nu-i lăsa pe ei să o cunoască. Dacă ei ar deveni conștienți de această lucrare, atunci tot ce ar face ar fi să o condamne și să o supună persecuției. Nu ar crede în ea. Pentru a lucra în țara marelui balaur roșu, această cea mai înapoiată dintre locații, nu este o sarcină ușoară. Dacă această lucrare ar urma să fie scoasă la lumină, ar fi imposibil de continuat. Această etapă a lucrării, pur și simplu, nu poate fi îndeplinită în acest loc. Dacă această lucrare ar fi urmat să fie realizată în mod public, cum ar fi putut ei să-i permită să avanseze? Oare acest lucru nu ar supune lucrarea unui risc și mai mare? Dacă această lucrare nu ar fi ascunsă, ci, mai degrabă, efectuată ca în timpul lui Isus, când El a vindecat, în mod spectaculos, bolnavii și a scos demoni, atunci nu ar fi fost „înșfăcat” de diavoli acum mult timp? Ar putea ei să tolereze existența lui Dumnezeu? Dacă ar urma să intru acum în sinagogi pentru a predica și a ține prelegeri oamenilor, atunci nu aș fi fost sfărâmat în bucăți acum mult timp? Și dacă s-ar fi întâmplat acest lucru, cum s-ar fi putut realiza în continuare lucrarea Mea? De dragul tăinuirii, n-au fost deloc manifestate, în mod deschis, niciun fel de semne și minuni. Deci, pentru neamuri, lucrarea Mea nu poate fi văzută, cunoscută sau descoperită. Dacă această etapă a lucrării ar urma să fie făcută, în același mod ca și lucrarea lui Isus în Epoca Harului, nu ar putea fi atât de stabilă pe cât este acum. Deci, pentru a lucra, în secret, în acest fel, vă este de folos vouă și întregii lucrări. Când lucrarea lui Dumnezeu pe pământ va ajunge la final, adică, atunci când se va încheia această lucrare secretă, această etapă a lucrării, va ieși la iveală. Toți vor ști că există un grup de învingători în China; toți vor ști că Dumnezeu a devenit trup în China și că lucrarea Lui a ajuns la final. Omul doar atunci își va da seama: de ce China trebuie încă să arate declin sau prăbușire? Se pare că Dumnezeu Și-a desfășurat personal lucrarea în China și a desăvârșit ca învingători un grup de oameni.

Dumnezeu devenit trup Se manifestă doar unei părți a poporului care Îl urmează în timpul acestei perioade, când Își desfășoară personal lucrarea, iar nu tuturor ființelor create. El a devenit trup doar pentru a finaliza o etapă a lucrării Sale și nu de dragul de a-i arăta omului chipul Său. Totuși, lucrarea Sa trebuie să fie îndeplinită de El Însuși, astfel că este necesar ca El să facă acest lucru în trup. Când se încheie această lucrare, El va pleca din lumea umană; El nu poate rămâne pe termen lung printre oameni, ca să nu împiedice lucrarea care va veni. Ceea ce El manifestă în fața miriadelor de oameni este doar firea Sa dreaptă și toate faptele Sale, și nu chipurile celor două întrupări ale Sale, deoarece chipul lui Dumnezeu nu poate fi dezvăluit decât prin firea Lui și nu poate fi înlocuit de chipul trupului Său întrupat. Chipul trupului Său este dezvăluit doar unui număr limitat de oameni, numai celor care Îl urmează în timp ce El lucrează în trup. Acesta este motivul pentru care lucrarea care se desfășoară acum este făcută în asemenea secret. În același fel, Isus S-a revelat numai evreilor atunci când Și-a făcut lucrarea și nu S-a revelat niciodată, în mod public, niciunei alte națiuni. Astfel, odată ce Și-a încheiat lucrarea, El a părăsit imediat lumea oamenilor și nu a rămas; după aceea, nu a fost chipul Său, chipul acestei persoane, care S-a manifestat în fața omului, ci Duhul Sfânt care a îndeplinit lucrarea în mod direct. Odată ce lucrarea lui Dumnezeu devenit trup este complet terminată, El Se va îndepărta de lumea muritoare și nu va mai lucra niciodată așa cum a făcut atunci când era în trup. După aceasta, lucrarea va fi făcută, în totalitate, direct de către Duhul Sfânt. În timpul acestei perioade, omul abia va putea să vadă chipul corpului Său trupesc; El nu Se va manifesta deloc în fața omului, ci va rămâne ascuns pentru totdeauna. Timpul este limitat pentru lucrarea lui Dumnezeu devenit trup. Ea se desfășoară într-o anumită epocă, perioadă, țară și printre anumiți oameni. Această lucrare o reprezintă doar pe cea din timpul întrupării lui Dumnezeu. Este reprezentativă pentru o epocă și reprezintă lucrarea Duhului lui Dumnezeu într-o anumită epocă, și nu întreaga lucrare a Duhului Sfânt. Prin urmare, chipul lui Dumnezeu devenit trup nu SE va manifesta în fața miriadelor de popoare. Ceea ce este se manifestă în fața miriadelor de oameni este, în întregime, dreptatea și firea lui Dumnezeu, mai degrabă decât chipul Său când a devenit de două ori trup. Nu este nici singurul chip care se manifestă în fața omului, nici cele două chipuri combinate. Prin urmare, este imperativ ca trupul întrupat al lui Dumnezeu să părăsească pământul după finalizarea lucrării pe care trebuie s-o facă, pentru că El vine doar să încheie lucrarea pe care ar trebui să o facă, și nu să-Și dezvăluie chipul oamenilor. Chiar dacă semnificația întrupării a fost deja îndeplinită de două ori de către Dumnezeu devenit trup, totuși El nu Se va manifesta, în mod deschis, niciunei națiuni care nu L-a văzut niciodată înainte. Isus nu Se va mai manifesta niciodată în fața iudeilor drept Soarele dreptății, nici nu va mai sta în vârful Muntelui Măslinilor și nu Se va manifesta în fața miriadelor de popoare; tot ceea ce au văzut evreii este portretul lui Isus din timpul Său petrecut în Iudeea. Acest lucru se datorează faptului că lucrarea lui Isus, în întruparea Lui, s-a încheiat acum două mii de ani; El nu Se va întoarce în Iudeea în chipul unui evreu, cu atât mai puțin să Se manifeste în chipul unui evreu oricăreia dintre națiunile neamurilor, întrucât chipul lui Isus devenit trup este doar chipul unui evreu, și nu cel al Fiului Omului, pe care L-a văzut Ioan. Chiar dacă Isus le-a promis discipolilor Săi că va veni din nou, El nu Se va manifesta pur și simplu în chipul unui evreu pentru toți cei din națiunile neamurilor. Ar trebui să știți că lucrarea lui Dumnezeu devenit trup este pentru a permite accesul la o epocă. Această lucrare este limitată la o perioadă de câțiva ani, iar El nu poate să finalizeze întreaga lucrare a Duhului lui Dumnezeu, tot așa cum chipul lui Isus ca evreu putea reprezenta doar chipul lui Dumnezeu pe când a lucrat în Iudeea, iar El a putut face doar lucrarea răstignirii. În timpul perioadei când Isus era în trup, El nu putea să facă lucrarea de a pune capăt epocii sau de a distruge omenirea. De aceea, după ce a fost răstignit și Și-a încheiat lucrarea, S-a înălțat la cea mai mare înălțime și S-a ascuns pentru totdeauna de om. De atunci înainte, acei credincioși loiali din națiunile neamurilor nu au putut vedea manifestarea Domnului Isus, ci doar portretul Lui pe care îl lipiseră pe perete. Acest portret este doar unul desenat de om, și nu chipul lui Dumnezeu, așa cum Se manifestă El în fața omului. Dumnezeu nu Se va manifesta deschis în fața miriadelor de oameni, în chipurile a celor două întrupări ale Sale. Lucrarea pe care o face printre oameni este ca să le permită acestora să-I înțeleagă firea. Toate acestea se manifestă în fața omului prin intermediul lucrării diferitelor epoci; ea este realizată mai degrabă prin firea pe care El a făcut-o cunoscută și prin lucrarea pe care a făcut-o, mai degrabă decât prin manifestarea lui Isus. Adică, chipul lui Dumnezeu este făcut cunoscut omului nu prin chipul întrupat, ci, mai degrabă, prin lucrarea îndeplinită de Dumnezeul întrupat, care are atât chip, cât și formă; iar prin lucrarea Lui, chipul Său este dezvăluit, iar firea Sa este făcută cunoscută. Aceasta este semnificația lucrării pe care El dorește să o facă în trup.

Odată ce lucrarea celor două întrupări ale lui Dumnezeu ajunge la final, El va începe să-Și scoată la iveală firea dreaptă în toate națiunile păgâne, permițând miriadelor de oameni să-I vadă chipul. El Își va scoate a iveală firea și, prin intermediul acesteia, va dezvălui finalurile diferitelor categorii de oameni, punând astfel capăt întregii vechii epoci. Motivul pentru care lucrarea Sa în trup nu se desfășoară pe o mare întindere (așa cum Isus a lucrat doar în Iudeea, iar astăzi Eu lucrez numai printre voi) este pentru că lucrarea Lui în trup are granițe și limite. El îndeplinește, pur și simplu, o scurtă perioadă a lucrării în chipul unui trup obișnuit și normal; El nu folosește acest trup întrupat pentru a face lucrarea veșniciei sau lucrarea de a Se arăta miriadelor de popoare din națiunile păgâne. Lucrarea în trup poate fi limitată doar în raza de acțiune (cum ar fi să lucreze doar în Iudeea sau numai printre voi), iar, apoi, prin intermediul lucrării desfășurate între aceste granițe, sfera sa poate fi, apoi, extinsă. Desigur, lucrarea de extindere urmează să fie efectuată, în mod direct, de către Duhul Său și nu va mai fi apoi lucrarea trupului Său întrupat. Căci lucrarea în trup are granițe și nu se întinde în toate colțurile universului – aceasta nu se poate realiza. Prin lucrarea în trup, Duhul Său îndeplinește lucrarea care este de urmat. De aceea, lucrarea făcută în trup are un caracter inaugural care se desfășoară între anumite granițe; după aceea, Duhul Său este Cel care continuă cu această lucrare și El o face, în plus, într-o sferă extinsă.

Dumnezeu vine să lucreze pe acest pământ doar pentru a ghida epoca; El vrea doar să deschidă o nouă epocă și să pună capăt celei vechi. El nu vine pentru a trăi cursul unui om pe pământ, pentru a experimenta pentru Sine bucuriile și necazurile vieții lumii oamenilor sau pentru a desăvârși o anumită persoană prin mâna Lui, ori pentru a privi personal o anumită persoană pe măsură ce crește. Aceasta nu este lucrarea Lui; ea este doar ca să înceapă noua epocă și să pună capăt celei vechi. Adică, El, în mod personal, va deschide o epocă, îi va pune capăt celeilalte și îl va înfrânge pe Satana, desfășurându-Și personal lucrarea. De fiecare dată când El Își îndeplinește lucrarea în persoană, este ca și cum Și-ar pune un picior pe terenul de luptă. Întâi, El învinge lumea și-l biruiește pe Satana cât este în trup; El dobândește toată slava și face publică întreaga lucrare a celor două mii de ani, făcând-o astfel încât toți oamenii de pe pământ să pășească pe cărarea cea dreaptă și să trăiască o viață de pace și bucurie. Cu toate acestea, Dumnezeu nu poate trăi, pentru mult timp, cu omul pe pământ, deoarece El este Dumnezeu și, în definitiv, este deosebit de om. El nu poate trăi viața unei persoane normale, adică, El nu poate locui pe pământ ca o persoană care nu este cu nimic ieșită din comun, deoarece El are, pentru a-Și susține viața umană, doar o mică parte din umanitatea normală a unei persoane normale. Cu alte cuvinte, cum ar putea Dumnezeu să-Și întemeieze o familie, să-și construiască o carieră și să crească copii pe pământ? Nu ar fi aceasta o necinste pentru El? Faptul că El este înzestrat cu umanitate normală este doar în scopul de a realiza lucrarea într-o manieră normală, nu pentru a face posibil ca El să aibă o familie și o carieră, așa cum ar avea o persoană normală. Rațiunea și mintea Sa normală, hrănirea și îmbrăcămintea normală a trupului Său sunt suficiente pentru a dovedi că El are o umanitate normală; nu este nevoie ca El să aibă o familie sau o carieră pentru a dovedi că este dotat cu o umanitate normală. Acest lucru ar fi complet inutil! Venirea lui Dumnezeu pe pământ este Calea care devine trup; El, pur și simplu, îi permite omului să înțeleagă Calea Sa și să vadă Calea Sa, adică, îi permite omului să vadă lucrarea îndeplinită de către trup. Intenția Lui nu este ca oamenii să-I abordeze trupul într-un anumit fel, ci doar ca omul să fie supus până la sfârșit, adică, să se supună tuturor cuvintelor care ies din gura Sa și să se supună întregii lucrări pe care o face El. El doar lucrează în trup; El nu cere, în mod intenționat, ca omul să slăvească măreția și sfințenia trupului Său, ci, în schimb, îi arată omului înțelepciunea lucrării Sale și întreaga autoritate pe care o exercită. Prin urmare, chiar dacă are o umanitate extraordinară, El nu face niciun anunț și Se concentrează doar asupra lucrării pe care ar trebui să o facă. Ar trebui să știți de ce Dumnezeu a devenit trup și, totuși, nu face niciodată publicitate înainte, nici nu aduce mărturie pentru umanitatea Sa normală, ci doar îndeplinește, pur și simplu, lucrarea pe care intenționează să o facă. Prin urmare, tot ceea ce puteți vedea de la Dumnezeul întrupat este ceea ce este El, în mod divin; asta deoarece El nu proclamă niciodată ceea ce este, din punct de vedere uman, pentru ca omul să imite. Doar atunci când omul îi conduce pe oameni vorbește despre ceea ce este el, din punct de vedere uman, pentru a le câștiga mai bine admirația și convingerea și, prin aceasta, să ajungă să-i conducă. Pe de altă parte, Dumnezeu îl cucerește pe om doar prin lucrarea Sa (adică, lucrarea de neatins pentru om); este irelevant dacă că El este admirat de om sau dacă îl face pe om să-L adore. Tot ceea ce face El este să insufle în om un sentiment de teamă pentru El sau o rațiune a nepătrunderii Sale. Dumnezeu nu are nevoie să-l facă pe om să-L admire; tot ceea ce are nevoie este ca omul să se teamă de El după ce aduce mărturie pentru firea Sa. Lucrarea pe care Dumnezeu o face este a Sa; ea nu poate fi făcută de către om în locul Lui, nici nu poate fi realizată de către om. Doar Dumnezeu Însuși Își poate face propria lucrare și să inaugureze o nouă epocă pentru a conduce omul spre o nouă existență. Lucrarea pe care El o face este ca să-i permită omului să intre în posesia unei noi vieți și să intre într-o nouă epocă. Restul lucrării este înmânată celor cu umanitate normală care sunt admirați de alții. Prin urmare, în Epoca Harului, El a terminat lucrarea celor două mii de ani în doar trei ani și jumătate din cei treizeci și trei de ani ai Săi în trup. Când Dumnezeu vine pe pământ pentru a-Și îndeplini lucrarea, El întotdeauna finalizează lucrarea celor două mii de ani sau a unei epoci întregi în cel mai scurt interval de câțiva ani. Nu zăbovește și nu întârzie; El condensează, pur și simplu, lucrarea mai multor ani, astfel încât să se finalizeze în doar câțiva ani. Acest lucru se datorează faptului că lucrarea pe care El o face personal este, în întregime, de dragul deschiderii unei noi ieșiri și a introducerii unei noi epoci.


Taina întrupării (3)

Când Dumnezeu Își îndeplinește lucrarea, El nu vine să Se angajeze în nicio zidire sau mișcare, ci să realizeze lucrarea Sa de slujire. De fiecare dată când El devine trup, este doar ca să îndeplinească o etapă a lucrării și să lanseze o nouă epocă. Acum, a sosit Epoca Împărăției, ca și instructajul Împărăției. Această etapă a lucrării nu este lucrarea omului și nu este pentru a-l prelucra pe om într-o anumită măsură, ci este doar pentru a finaliza o parte din lucrarea lui Dumnezeu. Ceea ce face El nu este lucrarea omului, nu este pentru a obține un anumit rezultat în a prelucra omul înainte de a părăsi pământul; este pentru ca El să-Și îndeplinească lucrarea de slujire și să termine lucrarea pe care se cuvine să o facă, și anume, de a rândui corespunzător lucrarea Lui pe pământ, după care va câștiga slava. Lucrarea Dumnezeului întrupat este diferită de cea a oamenilor folosiți de Duhul Sfânt. Când Dumnezeu vine să-Și facă lucrarea pe pământ, El este preocupat doar de realizarea lucrării Sale de slujire. În ceea ce privește toate celelalte lucruri care nu au legătură cu aceasta, El nu ia parte aproape deloc, fără să acorde nici măcar atenție unor astfel de lucruri. El Își îndeplinește, pur și simplu, lucrarea pe care trebuie să o facă și este cel mai puțin preocupat de lucrarea pe care trebuie s-o facă omul. Lucrarea pe care o face este numai aceea care aparține epocii în care Se află El și lucrării de slujire pe care El trebuie să o realizeze, de parcă toate celelalte lucruri se află în afara sferei Sale. El nu Își procură mai multe cunoștințe elementare despre viața trăită ca unul din rândul omenirii, nici nu învață mai multe abilități sociale, nici nu Se echipează cu niciun alt lucru pe care îl înțelege omul. Tot ce ar trebui să aibă omul nu-L privește deloc pe El și, pur și simplu, Își face lucrarea care este de datoria Sa. Și astfel, după cum vede omul, Dumnezeul întrupat este deficitar în atât de multe – nici măcar nu acordă vreo atenție multora dintre lucrurile pe care omul se cuvine să le aibă și, în plus, El nu are nicio înțelegere a acestor chestiuni. Asemenea lucruri, precum cunoașterea obișnuită despre viață, precum și principiile de a se purta și de a interacționa cu lumea, nu au practic nicio legătură cu El. Dar tu, pur și simplu, nu poți simți, de la Dumnezeul întrupat, nici cea mai mică urmă de anormalitate. Adică, umanitatea Lui doar Îi păstrează viața umană și raționamentul normal al creierului Său, oferindu-I capacitatea de a discerne între bine și rău. Cu toate acestea, El nu se echipează cu nimic altceva, toate acestea sunt ceea ce doar omul (ființă creată) ar trebui să posede. Dumnezeu devine trup doar pentru a-Și realiza propria lucrare de slujire. Lucrarea Sa este îndreptată spre o întreagă epocă, nu către vreo persoană sau vreun loc, ci spre întregul univers. Aceasta sunt direcția lucrării Sale și principiul prin care El lucrează. Nimeni nu poate schimba acest lucru, iar omul nu are nicio modalitate de a se implica în ea. De fiecare dată când Dumnezeu devine trup, El aduce cu Sine lucrarea acelei epoci și nu are nicio intenție de a trăi alături de om timp de douăzeci, treizeci, patruzeci sau chiar șaptezeci ori optzeci de ani, pentru ca el să-L poată înțelege mai bine și să-L priceapă. Nu este nevoie de aceasta! Făcând astfel, nu ar adânci, în niciun fel, cunoașterea pe care omul o are față de firea inerentă a lui Dumnezeu; în schimb, s-ar adăuga doar la noțiunile sale și ar face ca noțiunile și gândurile sale să se fosilizeze. Prin urmare, se cade ca voi toți să înțelegeți, cu exactitate, care este lucrarea Dumnezeului întrupat. Cu siguranță, nu puteți eșua în înțelegerea cuvintelor pe care vi le-am spus: „Oare Eu nu am venit pentru a experimenta viața unui om normal”? Ați uitat cuvintele: „Dumnezeu nu vine pe pământ ca să trăiască viața unui om normal”? Voi nu înțelegeți scopul lui Dumnezeu de a deveni trup și nici nu știți asta: „Cum ar fi putut Dumnezeu să vină pe pământ cu intenția de a experimenta viața unei ființe create?” Dumnezeu vine pe pământ numai pentru a-Și finaliza lucrarea și, astfel, lucrarea Lui aici este de scurtă durată. El nu vine pe pământ cu intenția de a determina Duhul lui Dumnezeu să-Și cultive corpul trupesc într-un om superior care va conduce biserica. Când Dumnezeu vine pe pământ, este Calea care devine trup; totuși, omul nu cunoaște lucrarea Lui și Îi atribuie, în mod forțat, lucruri. Dar ar trebui să înțelegeți cu toții că Dumnezeu este Calea devenită trup, nu un corp trupesc care a fost cultivat de Duhul lui Dumnezeu ca să-și asume, pentru moment, rolul Lui. Dumnezeu Însuși nu este produsul cultivării, ci este Calea, Cuvântul devenite trup și, astăzi, El Își desfășoară în mod oficial lucrarea printre voi toți. Toți știți și recunoașteți că întruparea lui Dumnezeu este un adevăr faptic, totuși, vă purtați de parcă l-ați înțelege. De la lucrarea Dumnezeului întrupat până la semnificația și esența întrupării Sale, voi nu înțelegeți deloc acestea și doar îi urmăriți pe ceilalți când recită, cu volubilitate, cuvinte memorate. Crezi că Dumnezeul întrupat este așa cum îți închipui tu?

Dumnezeu devine trup doar pentru a conduce epoca și a pune în mișcare o nouă lucrare. Este necesar să înțelegeți acest punct. Acest lucru este mult diferit de funcția omului, iar cele două nu pot fi menționate într-o suflare. Omul trebuie să fie antrenat și desăvârșit o perioadă lungă de timp înainte de a putea fi folosit la realizarea lucrării, iar felul umanității care este necesar este de un ordin deosebit de înalt. Omul nu trebuie doar să poată susține rațiunea umanității normale, ci trebuie să mai înțeleagă încă multe dintre principiile și regulile care guvernează interacțiunea sa cu lumea și, în plus, trebuie să se angajeze în a studia chiar mai mult despre înțelepciunea și cunoștințele etice ale omului. Acesta este lucrul cu care omul ar trebui să fie dotat. Cu toate acestea, nu este astfel pentru Dumnezeu devenit trup, pentru că lucrarea Lui nici nu reprezintă omul, nici nu este lucrarea lui și, în schimb, este o expresie directă a ființei Sale și realizarea directă a lucrării pe care El trebuie s-o facă. (Desigur, lucrarea Lui este îndeplinită la momentul potrivit, nu la întâmplare sau în mod arbitrar, și e începută atunci când este timpul să-Și realizeze lucrarea de slujire.) El nu participă la viața sau la lucrarea omului, adică, umanitatea Lui nu este dotată cu niciuna dintre acestea (deși acest lucru nu-I afectează lucrarea). El doar Își realizează lucrarea de slujire atunci când este timpul ca El să facă astfel; indiferent de statutul Său, El, pur și simplu, Se concentrează asupra lucrării pe care trebuie s-o facă. Orice știe omul și oricare ar fi părerea omului despre El, lucrarea Lui este în întregime neatinsă. De exemplu, când Isus Și-a desfășurat lucrarea, nimeni nu știa exact cine era El, dar El, pur și simplu, S-a concentrat asupra realizării lucrării Sale. Nimic din toate acestea nu L-a împiedicat în îndeplinirea lucrării pe care El se cuvenea s-o facă. De aceea, El nu Și-a dezvăluit la început sau nu Și-a proclamat propria Sa identitate, și doar l-a făcut pe om să-L urmeze. Desigur, aceasta nu a fost numai umilința lui Dumnezeu, ci a fost și modul în care Dumnezeu a lucrat în trup. El a putut lucra doar astfel, pentru că omul nu avea nicio cale de a-L recunoaște cu ochiul liber. Și, chiar dacă omul L-ar fi recunoscut, asta nu I-ar fi ajutat lucrarea. Mai mult, El nu a devenit trup pentru a-l face pe om să ajungă să-I cunoască trupul; a fost pentru a desfășura lucrarea și a-Și realiza lucrarea de slujire. Din acest motiv, El nu a acordat nicio importanță în a-Și face publică identitatea. Când Și-a terminat întreaga lucrare pe care trebuia s-o facă, întreaga Sa identitate și statutul Său au devenit, în mod natural, clare pentru om. Dumnezeu devenit trup păstrează tăcerea și niciodată nu face vreun anunț. El nu dă atenție nici felului în care este omul, nici modului în care omul avansează în urma Lui, ci, pur și simplu, se concentrează asupra realizării lucrării Sale de slujire și asupra desfășurării lucrării pe care se cuvine s-o facă. Nimeni nu poate sta în calea lucrării Sale. Când va veni timpul ca El să-Și încheie lucrarea, aceasta va fi, cu siguranță, finalizată și i se va pune capăt, iar nimeni nu poate să dicteze altfel. Numai după ce El va pleca de la om, la finalizarea lucrării, omul va înțelege lucrarea pe care o face El, deși încă nu în întregime cu claritate. Și va dura mult timp ca omul să înțeleagă pe deplin intențiile cu care El Și-a îndeplinit lucrarea prima dată. Cu alte cuvinte, lucrarea epocii Dumnezeului întrupat este împărțită în două părți. O parte a lucrării este trupul încarnat al lui Dumnezeu lucrând și vorbind personal. Odată ce lucrarea de slujire a trupului Său este împlinită în întregime, rămâne de îndeplinit cealaltă parte a lucrării de către cei care sunt folosiți de Duhul Sfânt. Este momentul în care omul trebuie să-și împlinească funcția, pentru că Dumnezeu a deschis deja calea și trebuie să fie umblată de către om însuși. Adică, Dumnezeu devenit trup îndeplinește o parte a lucrării, iar apoi Duhul Sfânt și cei folosiți de către Duhul Sfânt vor succeda în această lucrare. De aceea, omul ar trebui să știe ce implică lucrarea care e îndeplinită în principal de către Dumnezeu devenit trup în această etapă, și trebuie să înțeleagă exact care este semnificația lui Dumnezeu care devine trup și care este lucrarea pe care El se cuvine să o îndeplinească și să nu facă cereri de la Dumnezeu conform cerințelor făcute omului. Aici se află greșeala omului, noțiunea lui și, chiar mai mult, răzvrătirea lui.

Dumnezeu nu devine trup cu intenția de a permite omului să-I cunoască trupul sau de a-i permite omului să distingă diferențele dintre trupul Său întrupat și cel al omului; nici nu devine trup pentru a antrena puterea de discernământ a omului și, cu atât mai puțin El face în acest fel cu intenția de a-i permite omului să se închine trupului întrupat al lui Dumnezeu, câștigând, prin aceasta, o mare slavă. Niciunul dintre aceste lucruri nu este intenția inițială a lui Dumnezeu în a deveni trup. Dumnezeu nu devine trup nici pentru a condamna omul, nici pentru a-l dezvălui în mod intenționat pe acesta, nici pentru a face lucrurile dificile pentru el. Niciunul dintre aceste lucruri nu este intenția a lui Dumnezeu. De fiecare dată când Dumnezeu devine trup, este o formă inevitabilă a lucrării. De dragul lucrării și al gestionării Sale mai mari, El acționează în acest fel – nu este așa cum își închipuie omul. Dumnezeu vine pe pământ numai după cum cere lucrarea Sa și doar așa cum este necesar. El nu vine pe pământ cu intenția de a Se uita pur și simplu prin jur, ci de a duce la îndeplinire lucrarea pe care trebuie s-o facă. De ce altfel ar prelua o povară atât de mare și Și-ar asuma riscuri atât de mari pentru a realiza această lucrare? Dumnezeu devine trup doar atunci când trebuie și întotdeauna cu semnificație unică. Dacă ar fi doar de dragul de a le permite oamenilor să se uite la El și să-și lărgească orizonturile, atunci, cu absolută siguranță, El nu ar veni niciodată printre oameni atât de ușor. El vine pe pământ de dragul gestionării Sale și al lucrării Sale mai mari și pentru ca El să poată câștiga mai mult din omenire. El vine să reprezinte epoca, să-l înfrângă pe Satana și El Se îmbracă în trup pentru a-l învinge pe Satana. Chiar mai mult, El vine pentru a ghida întreaga rasă umană în a-și trăi viața. Toate acestea privesc gestionarea Lui și se referă la lucrarea întregului univers. Dacă Dumnezeu a devenit trup doar pentru a îi permite omului să ajungă să-I cunoască trupul și să deschidă ochii oamenilor, atunci de ce nu ar călători în fiecare națiune? Nu ar fi aceasta o chestiune extrem de ușoară? Însă El nu a făcut așa, alegând, în schimb, un loc potrivit în care să Se stabilească și să înceapă lucrarea pe care ar trebui s-o facă. Numai acest singur trup este de o importanță considerabilă. El reprezintă o întreagă epocă și realizează, de asemenea, lucrarea unei epoci întregi; El, deopotrivă, pune capăt epocii anterioare și o introduce pe cea nouă. Toate acestea sunt o chestiune importantă care privește gestionarea lui Dumnezeu și toate acestea reprezintă semnificația unei etape a lucrării pe care Dumnezeu vine să o îndeplinească pe pământ. Când a venit pe pământ, Isus a spus doar câteva cuvinte și a realizat o lucrare; El nu S-a îngrijit de viața omului și a plecat de îndată ce Și-a terminat lucrarea. Astăzi, când am terminat de vorbit și de transmis vouă cuvintele Mele, iar voi ați înțeles cu toții, acest pas din lucrarea Mea va fi fost încheiat, indiferent de cum va fi viața voastră. În viitor, trebuie să fie unii oameni care să continue acest pas din lucrarea Mea și să lucreze în continuare pe pământ potrivit cu aceste cuvinte; în acel moment, vor începe lucrarea și construcția omului. Dar, în prezent, Dumnezeu doar Își face lucrarea pentru a-Și realiza lucrarea de slujire și pentru a finaliza o treaptă a acesteia. Dumnezeu lucrează într-o manieră diferită de aceea a omului. Omului îi plac adunările și forumurile și acordă importanță ceremoniei, pe când ceea ce Dumnezeu detestă cel mai mult sunt tocmai adunările și întâlnirile omului. Dumnezeu conversează și vorbește, în mod informal, cu omul; aceasta este lucrarea lui Dumnezeu, care este dezrobită, în mod deosebit, eliberându-vă și pe voi. Cu toate acestea, detest să Mă întâlnesc cu voi și nu pot să Mă obișnuiesc cu o viață atât de reglementată ca a voastră. Cel mai mult detest reglementările; ele îi impun omului constrângeri până la punctul de a-l face temător să se miște, să vorbească și să cânte, cu ochii fixați, drept înainte, la tine. Detest complet modul vostru de a vă aduna și detest cu desăvârșire adunările mari. Pur și simplu refuz să Mă întâlnesc cu voi în acest fel, pentru că acest mod de viață vă face să vă simțiți încătușați și să respectați prea multă etichetă și prea multe reglementări. Dacă vi s-ar permite să conduceți, i-ați conduce pe toți oamenii în domeniul reglementările și nu ar avea nicio cale de a respinge reglementările sub conducerea voastră; dimpotrivă, mirosul religiei ar deveni tot mai intens, iar practicile omului ar continua să se înmulțească. Unii oameni continuă să discute și să vorbească atunci când se adună și nu se simt niciodată obosiți, iar unii pot continua zile întregi să predice, fără să se oprească. Toate acestea sunt considerate adunări mari și întâlnirile omului; ele nu au nimic de-a face cu o viață de mâncat și băut, de bucurie sau de eliberare a duhului. Toate acestea sunt întâlniri! Reuniunile voastre colegiale, precum și adunările mari și mici, Îmi provoacă toate dezgust, iar Eu nu am simțit niciodată vreun interes față de acestea. Acesta este principiul prin care lucrez: nu sunt dornic să predic în timpul adunărilor și nici nu doresc să proclam nimic în cadrul unei adunări publice mari și, chiar mai puțin, să vă convoc pe toți, timp de câteva zile, la o conferință specială. Nu Mi Se pare plăcut că voi toți ar trebui să stați așezați, dichisiți, la o întâlnire; detest să vă văd trăind în limitele oricărei anumite ceremonii și, chiar mai mult, refuz să iau parte la o astfel de ceremonie de-a voastră. Cu cât faceți mai mult acest lucru, cu atât Mi Se pare mai respingător. Nu am nici cel mai mic interes pentru aceste ceremonii și reglementări ale voastre; indiferent de cât de bună treabă faceți voi cu ele, Eu le consider pe toate dezgustătoare. Nu este faptul că ați rânduit lucrurile prost sau că sunteți prea mărunți; ci faptul că vă detest felul de a trăi și, chiar mai mult, nu Mă pot obișnui cu acesta. Voi nu înțelegeți câtuși de puțin lucrarea pe care doresc s-o fac. Când Isus Își desfășura lucrarea în vremea aceea, după ce ținea predica într-un anumit loc, El îi conducea pe ucenicii Săi în afara orașului și le spunea câteva cuvinte pe care se cuvenea ca ei să le înțeleagă. El lucra adesea în asemenea mod. Plecând din mulțime, El a condus câțiva ucenici preaiubiți sus în munți, vorbind cu ei despre căile pe care era necesar ca ei să le înțeleagă. El a lucrat deseori într-o astfel de manieră. Lucrarea Sa în rândul mulțimii a fost sporadică. În conformitate cu ceea ce cereți voi de la El, Dumnezeu devenit trup nu ar trebui să aibă viața unui om normal; El trebuie să-Și realizeze lucrarea și, indiferent dacă stă așezat, stă în picioare sau merge, El trebuie să vorbească. El trebuie să lucreze în orice moment și nu-Și poate înceta niciodată „operațiunile”, altfel El Și-ar neglija responsabilitatea. Oare aceste cerințe ale omului sunt adecvate rațiunii umane? Unde vă este integritatea? Nu sunt exagerate aceste cerințe ale voastre? Am nevoie de tine ca să Mă examinezi în timp ce lucrez? Am nevoie de tine ca să supraveghezi în timp ce-Mi realizez lucrarea de slujire? Știu bine ce lucrare trebuie să fac și când trebuie s-o fac; nu este nevoie ca alții să intervină. S-ar putea să-ți pară că nu am făcut mult, dar, până atunci, lucrarea Mea va fi la sfârșit. Luați, de exemplu, cuvintele lui Isus din cele patru Evanghelii: nu au fost, de asemenea, limitate? În acel moment, când Isus a intrat în sinagogă și a rostit o predică, El a terminat în cel mult câteva minute, iar când a făcut vorbire, i-a condus pe ucenicii Săi în barcă și a plecat fără nicio explicație. Cel mult, cei din sinagogă au discutat acest lucru între ei, însă Isus nu avea nicio legătură cu asta. Dumnezeu face doar lucrarea pe care ar trebui s-o facă și nimic pe lângă acest lucru. Acum, mulți vor să spun și să vorbesc mai mult, cel puțin câteva ore pe zi. După cum vedeți, dacă nu vorbesc, nu sunt Dumnezeu și sunt Dumnezeu numai când vorbesc. Voi sunteți toți orbi! Toți brute! Sunteți toți lucruri neștiutoare care nu au nicio rațiune! Aveți prea multe noțiuni! Cerințele voastre merg prea departe! Nu aveți umanitate! Nu înțelegeți câtuși de puțin ceea ce este Dumnezeu! Voi credeți că toți vorbitorii și oratorii sunt dumnezei și că oricine dorește să vă ofere cuvinte este tatăl vostru. Spuneți-Mi, voi toți, cu trăsăturile voastre bine formate și aspectul neobișnuit, încă mai aveți cea mai mică urmă de rațiune? Cunoașteți încă cerul-soarele! Fiecare dintre voi este ca un oficial lacom și corupt, deci cum puteți gândi rațional? Cum puteți discerne între bine și rău? Eu v-am oferit mult, dar câți dintre voi au pus preț pe acest lucru? Cine l-a câștigat pe deplin? Nu știți cine a creat calea de-a lungul căreia vă plimbați astăzi, astfel încât continuați să cereți de la Mine, făcându-Mi aceste cerințe absurde. Oare nu sunteți îmbujorați de rușine? Nu am vorbit suficient? N-am făcut destul? Care dintre voi puteți să-Mi prețuiți, cu adevărat, cuvintele ca pe o comoară? Mă măguliți când sunteți în prezența Mea, dar înșelați atunci când nu sunteți! Acțiunile voastre sunt prea josnice și sunt revoltătoare! Știu că Mă rugați să vorbesc și să lucrez pentru niciun alt motiv decât ca să vă desfătați ochii și să vă lărgiți orizonturile, nu de dragul de a vă transforma viețile. Cât de mult am vorbit deja cu voi? Viețile voastre ar fi trebuit să se schimbe acum multă vreme, deci, atunci, de ce tot continuați să reveniți la vechile voastre stări chiar și acum? Cumva ați fost jefuiți de cuvintele Mele și nu le-ați primit? Ca să spunem adevărul, nu doresc să mai vorbesc deloc unor degenerați ca voi – ar fi în zadar! Nu doresc să fac o lucrare atât de inutilă! Voi doriți doar să vă lărgiți orizonturile sau să vă desfătați ochii, și nu să câștigați viață! Toți vă înșelați pe voi înșivă! Vă întreb, cât de mult din ceea ce v-am spus, față în față, ați pus în practică? Tot ceea ce faceți este să jucați feste pentru a-i înșela pe ceilalți! Îi detest pe aceia dintre voi care se bucură să observe în calitate de spectatori și consider curiozitatea voastră profund dezgustătoare. Dacă nu sunteți aici pentru a urmări adevărata cale sau a înseta pentru adevăr, atunci sunteți obiectele detestării Mele! Știu că Mă ascultați vorbind doar pentru a vă satisface curiozitatea sau pentru a vă împlini una sau alta dintre dorințele voastre. Voi nici nu vă gândiți să căutați existența adevărului sau să explorați calea cea dreaptă pentru a intra în viață; aceste cereri, pur și simplu, nu există printre voi. Tot ceea ce faceți este să vă comportați cu Dumnezeu ca și cu o jucărie pe care o scrutați și o admirați. Aveți prea puțină pasiune pentru a urmări viața, dar multă dorință de a fi curioși! Explicarea modului de viață unor astfel de oameni este echivalent cu vorbirea în van; aș putea, de asemenea, să nu vorbesc deloc! Lăsați-Mă să vă spun: dacă voi căutați doar să umpleți golul din inimile voastre, atunci ar fi cel mai bine să nu veniți la Mine! Ar trebui să dați importanță dobândirii vieții! Nu vă păcăliți pe voi înșivă! Ar fi cel mai bine să nu luați curiozitatea drept bază pentru căutarea vieții sau să o folosiți ca pe un pretext pentru a-Mi cere să vorbesc cu voi. Acestea sunt toate trucuri la care sunteți extrem de pricepuți! Te întreb din nou: cât de mult ai intrat, de fapt, în ceea ce îți cer Eu să intri? Ai înțeles tot ce am vorbit cu tine? Ai pus în practică tot ceea ce ți-am spus?

Lucrarea fiecărei epoci este inițiată de Dumnezeu Însuși, însă ar trebui să știi că, oricare ar fi modul în care lucrează Dumnezeu, El nu vine să înceapă o mișcare sau să țină conferințe speciale ori să stabilească vreun fel de organizație pentru voi. El vine doar pentru a îndeplini lucrarea pe care trebuie s-o facă. Lucrarea Lui nu tolerează constrângerea niciunui om. El Își face lucrarea oricum dorește; indiferent de ceea ce crede omul despre ea sau indiferent cum o înțelege, El este preocupat doar de realizarea lucrării Sale. De la crearea lumii până în prezent, au existat deja trei etape ale lucrării; de la Iahve la Isus și din Epoca Legii până în Epoca Harului, Dumnezeu nu a convocat niciodată o conferință specială pentru om și nici nu a adunat vreodată întreaga omenire pentru a întruni o conferință specială de lucru la nivel mondial și, prin aceasta, să-Și răspândească lucrarea. Tot ceea ce face El este să efectueze lucrarea inițială a unei epoci întregi, la un timp și într-un loc potrivit, inaugurând astfel epoca și îndrumând rasa umană cum să-și trăiască viața. Conferințele speciale sunt adunările omului; adunarea oamenilor împreună, pentru a celebra sărbătorile, este lucrarea omului. Dumnezeu nu respectă sărbătorile și, mai mult decât atât, le consideră odioase; El nu convoacă conferințe speciale și, mai mult de-atât, le consideră dezgustătoare. Acum, ar trebui să înțelegi exact care este lucrarea făcută de Dumnezeul întrupat.


Taina întrupării (4)

Ar trebui să știți despre adevărata poveste din spatele Bibliei și despre realizarea ei. Această cunoaștere nu aparține celor care nu au acceptat noua lucrare a lui Dumnezeu. Ei nu știu. Dacă ar fi să explici clar aceste chestiuni de esență, aceștia nu ar mai fi tipicari cu tine în ceea ce privește Biblia. Ei sapă în mod constant în ceea ce a fost profețit: a ajuns această afirmație să se adeverească? A ajuns acea afirmație să se adeverească? Acceptarea Evangheliei de către ei este în concordanță cu Biblia; iar ei predică Evanghelia potrivit Bibliei. Credința lor în Dumnezeu se bazează pe cuvintele Bibliei; fără Biblie, ei nu vor crede în Dumnezeu. Acesta este modul în care trăiesc, supunând Biblia la o examinare neînsemnată. Când ei vin, din nou, să sape în Biblie și îți cer explicații, tu spui: „În primul rând, să nu verificăm fiecare afirmație. În schimb, să vedem cum lucrează Duhul Sfânt. Haideți să luăm cărarea pe care mergem și să o comparăm cu adevărul pentru a vedea dacă această cărare este într-adevăr lucrarea Duhului Sfânt și haideți să folosim lucrarea Acestuia pentru a verifica dacă o astfel de cărare este corectă. În ceea ce privește dacă o afirmație sau alta s-a adeverit așa cum a fost prezis, noi, oamenii, nu ar trebui să ne băgăm nasul în ea. Este mai bine pentru noi să vorbim în schimb despre lucrarea Duhului Sfânt și despre cea mai recentă lucrare pe care a făcut-o Dumnezeu.” Profețiile din Biblie sunt cuvinte ale lui Dumnezeu transmise la acea vreme de proroci și cuvinte scrise de oameni pe care Dumnezeu i-a folosit după ce au primit revelații; numai Dumnezeu Însuși poate explica acele cuvinte, doar Duhul Sfânt poate face cunoscut înțelesul acestor cuvinte și numai Dumnezeu Însuși poate rupe cele șapte peceți și deschide sulul de pergament. Spui: „Tu nu ești Dumnezeu și nici eu nu sunt, deci cine îndrăznește să explice cu ușurință cuvintele Sale? Îndrăznești tu să explici acele cuvinte? Chiar dacă ar urma să vină prorocii Ieremia, Ioan și Ilie, ei nu ar îndrăzni să încerce să explice acele cuvinte, căci ei nu sunt Mielul. Doar El poate rupe cele șapte peceți și poate deschide sulul de pergament și nimeni altcineva nu-I poate explica cuvintele. Nu îndrăznesc să uzurp numele lui Dumnezeu, cu atât mai puțin să încerc să explic cuvintele Lui. Eu nu pot fi decât unul care se supune lui Dumnezeu. Ești tu Dumnezeu? Niciuna dintre ființele create nu îndrăznește să deschidă sulul de pergament sau să explice acele cuvinte, deci nu îndrăznesc nici eu să le explic. Ar fi mai bine să nu încerci să le explici. Nimeni nu ar trebui să încerce să le explice. Să vorbim despre lucrarea Duhului Sfânt; atât poate face omul. Știu puțin din lucrarea lui Iahve și a lui Isus, dar, din moment ce nu am experiența personală a unei astfel de lucrări, pot să vorbesc doar într-o mică măsură despre ea. În ceea ce privește semnificația cuvintelor pe care Isaia sau Isus le-au spus în vremea lor, nu voi da nicio explicație. Eu nu studiez Biblia, ci, mai degrabă, urmez lucrarea prezentă a lui Dumnezeu. Tu consideri Biblia drept sulul cel mic, dar oare nu este ceva ce numai Mielul poate deschide? În afară de Miel, cine altcineva poate să o facă? Tu nu ești Mielul și chiar mai puțin îndrăznesc eu să pretind că sunt Însuși Dumnezeu, deci, haideți să nu analizăm Biblia sau să o supunem unei examinări mărunte. Este mult mai bine să discutăm lucrarea făcută de Duhul Sfânt, adică, lucrarea prezentă făcută de Dumnezeu Însuși. Să vedem care sunt principiile prin care lucrează Dumnezeu și care este esența lucrării Sale, folosindu-le pentru a verifica dacă drumul pe care-l parcurgem astăzi este drept și, în acest fel, să ne asigurăm de el”. Dacă doriți să predicați Evanghelia, în special celor din lumea religioasă, trebuie să înțelegeți Biblia și să aveți o înțelegere fermă a adevăratei povești din spatele Bibliei; altfel, nu există nicio cale ca tu să predici Evanghelia. Odată ce stăpânești imaginea de ansamblu și încetezi să cercetezi, într-un mod neînsemnat, cuvintele moarte ale Bibliei, și să vorbești doar despre lucrarea lui Dumnezeu și viața-adevăr, atunci vei putea să-i câștigi pe cei care caută cu o inimă adevărată.

Lucrarea lui Iahve, legile pe care El le-a instituit și principiile prin care i-a călăuzit pe oameni să-și trăiască viața, conținutul lucrării pe care a făcut-o în Epoca Legii, semnificația instituirii legilor Sale, semnificația lucrării Lui pentru Epoca Harului și lucrarea pe care o face în această etapă finală: acestea sunt lucrurile pe care voi ar trebui să le înțelegeți. Prima etapă este lucrarea Epocii Legii, cea de-a doua este lucrarea Epocii Harului, iar cea de-a treia este lucrarea din zilele de pe urmă. Trebuie să fiți lămuriți în privința acestor etape ale lucrării lui Dumnezeu. De la început până la sfârșit, există, în total, trei etape. Care este esența fiecărei etape a lucrării? Câte etape sunt realizate în lucrarea planului de gestionare de șase mii de ani? Cum sunt realizate aceste etape și de ce fiecare se desfășoară în modul său particular? Acestea sunt toate întrebări decisive. Lucrarea fiecărei epoci are valoare reprezentativă. Ce lucrare a îndeplinit Iahve? De ce a făcut-o El în acel mod particular? De ce a fost numit Iahve? În plus, ce lucrare a îndeplinit Isus în Epoca Harului și în ce mod a făcut-o? Care aspecte ale firii lui Dumnezeu sunt reprezentate de fiecare etapă a lucrării și de fiecare epocă? Ce aspecte ale firii Lui au fost exprimate în Epoca Legii? Și care în Epoca Harului? Și care în epoca finală? Acestea sunt întrebări esențiale în privința cărora trebuie să fiți lămuriți. Întreaga fire a lui Dumnezeu a fost dezvăluită în cursul planului de gestionare de șase mii de ani. Nu este dezvăluită numai în Epoca Harului, nici doar în Epoca Legii, cu atât mai puțin doar în această perioadă a zilelor de pe urmă. Lucrarea desfășurată în zilele de pe urmă reprezintă judecată, mânie și mustrare. Lucrarea realizată în zilele de pe urmă nu poate înlocui lucrarea Epocii Legii sau pe cea a Epocii Harului. Cu toate acestea, cele trei etape, care se interconectează, formează o singură entitate și toate sunt lucrarea unui singur Dumnezeu. Bineînțeles, executarea acestei lucrări este împărțită în epoci separate. Lucrarea făcută în zilele de pe urmă aduce totul la sfârșit; cea făcută în Epoca Legii a fost lucrarea de început; iar cea făcută în Epoca Harului a fost lucrarea de răscumpărare. În ceea ce privește viziunile lucrării în întregul plan de gestionare de șase mii de ani, nimeni nu poate obține pătrundere sau înțelegere, iar aceste viziuni rămân enigme. În zilele de pe urmă, numai lucrarea cuvântului este efectuată pentru a conduce în Epoca Împărăției, dar nu este reprezentativă pentru toate epocile. Zilele de pe urmă nu sunt altceva decât zilele de pe urmă și nu mai mult decât Epoca Împărăției, iar acestea nu reprezintă Epoca Harului sau Epoca Legii. Doar că, în zilele de pe urmă, toată lucrarea din planul de gestionare de șase mii de ani este făcută să se manifeste pentru voi. Aceasta este dezvăluirea tainei. Acest tip de taină este ceva ce nu poate fi dezvăluit de nimeni. Indiferent cât este de mare înțelegerea omului asupra Bibliei, nu rămâne nimic altceva decât cuvinte, căci omul nu înțelege esența Bibliei. Citind Biblia, omul poate înțelege unele adevăruri, poate explica unele cuvinte sau poate supune unele pasaje și capitole cunoscute examinării sale intense, dar nu va putea niciodată să dezlege înțelesul conținut în acele cuvinte, căci tot ceea ce văd oamenii sunt cuvinte moarte, nu scenele lucrării lui Iahve și ale lui Isus, iar omul nu are nicio cale de a dezlega taina acestei lucrări. Prin urmare, taina planului de gestionare de șase mii de ani este cea mai mare taină, cea mai adânc ascunsă și complet de nepătruns pentru om. Nimeni nu poate înțelege, în mod direct, intențiile lui Dumnezeu, decât dacă Dumnezeu Însuși le explică și le dezvăluie omului; în caz contrar, aceste lucruri vor rămâne pentru totdeauna enigme pentru om, rămânând taine pecetluite pentru totdeauna. Ca să nu mai vorbim de cei din lumea religioasă; dacă nu vi s-ar fi spus astăzi, nu l-ați fi înțeles nici voi. Această lucrare de șase mii de ani este mai tainică decât toate profețiile prorocilor. Este cea mai mare taină de la creație până în prezent și niciunul dintre proroci, de-a lungul veacurilor, nu a reușit vreodată să o pătrundă, pentru că această taină este dezvăluită doar în epoca finală și nu a fost dezvăluită niciodată înainte. Dacă puteți pricepe această taină și o puteți cuprinde în întregime, atunci toți oamenii religioși vor fi învinși de aceasta. Doar aceasta este cea mai mare dintre viziuni; este lucrul pe care omul tânjește foarte mult să-l înțeleagă, dar este și cel mai neclar pentru el. Când ați fost în Epoca Harului, nu ați știut despre ce a fost lucrarea făcută de Isus sau cea făcută de Iahve. Oamenii nu au înțeles de ce Iahve a întocmit legi, de ce a cerut mulțimii să păzească legile sau de ce trebuia să fie zidit templul și, cu atât mai puțin au înțeles oamenii de ce israeliții au fost conduși din Egipt în pustie și apoi în Canaan. Doar astăzi, aceste lucruri au fost dezvăluite.

Lucrarea din zilele de pe urmă este etapa finală a celor trei. Este lucrarea unei alte epoci noi și nu reprezintă întreaga lucrare de gestionare. Planul de gestionare de șase mii de ani este împărțit în trei etape ale lucrării. Doar o singură etapă nu poate reprezenta lucrarea celor trei epoci, ci doar o parte a întregului. Numele Iahve nu poate reprezenta întreaga fire a lui Dumnezeu. Faptul că El Și-a înfăptuit lucrarea în Epoca Legii nu dovedește că Dumnezeu poate fi doar Dumnezeul în temeiul legii. Iahve a întocmit legi pentru om și a transmis porunci, cerându-i omului să zidească templul și altarele; lucrarea pe care a făcut-o El reprezintă doar Epoca Legii. Această lucrare pe care El a făcut-o nu dovedește că El este doar un Dumnezeu care îi cere omului să păzească legea, sau că El este Dumnezeul din templu sau dinaintea altarului. Ar fi neadevărat să spui acest lucru. Lucrarea făcută în temeiul legii nu poate reprezenta decât o singură epocă. De aceea, dacă Dumnezeu ar fi făcut doar lucrarea din Epoca Legii, atunci omul L-ar limita pe Dumnezeu, spunând: „El este Dumnezeul din templu și, pentru a-L sluji pe Dumnezeu, trebuie să purtăm haine preoțești și să intrăm în templu”. Dacă lucrarea din Epoca Harului nu ar fi fost niciodată efectuată, iar Epoca Legii ar fi continuat până în prezent, omul nu ar ști că Dumnezeu este, de asemenea, milostiv și iubitor. Dacă lucrarea din Epoca Legii nu ar fi fost făcută, ci, în schimb, doar lucrarea din Epoca Harului, atunci tot ceea ce ar ști omul este că Dumnezeu doar îl răscumpără pe om și că Dumnezeu iartă păcatele omului. Omul ar ști doar că El este sfânt și nevinovat și că, de dragul lui, Dumnezeu este capabil să Se sacrifice și să fie răstignit. Omul ar ști doar aceste lucruri, dar nu ar înțelege nimic altceva. Astfel, fiecare epocă reprezintă o parte a firii lui Dumnezeu. Epoca Legii reprezintă anumite aspecte ale firii lui Dumnezeu, la fel cum fac Epoca Harului și această etapă actuală – doar când toate cele trei etape au fost integrate într-un întreg, pot dezvălui întreaga fire a lui Dumnezeu. Doar atunci când a ajuns să cunoască toate cele trei etape, omul o poate înțelege pe deplin. Niciuna dintre cele trei etape nu poate fi omisă. Vei vedea firea lui Dumnezeu în deplinătatea ei doar după ce vei ajunge să cunoști aceste trei etape ale lucrării. Faptul că Dumnezeu Și-a încheiat lucrarea în Epoca Legii nu dovedește că El este doar Dumnezeu sub lege, iar faptul că El Și-a încheiat lucrarea de răscumpărare nu înseamnă că va răscumpăra în veci omenirea. Toate acestea sunt limitări create de om. Cum Epoca Harului s-a sfârșit, tu nu poți spune că Dumnezeu este doar Dumnezeul crucii, iar crucea singură reprezintă mântuirea lui Dumnezeu. A face acest lucru ar însemna să-L limităm pe Dumnezeu. În stadiul actual, Dumnezeu face în principal lucrarea cuvântului, dar tu nu poți spune atunci că Dumnezeu nu a fost niciodată milostiv față de om și că tot ce a adus este mustrarea și judecata. Lucrarea din zilele de pe urmă dezvăluie lucrarea lui Iahve și a lui Isus și toate tainele neînțelese de om, dezvăluind astfel destinațiile și finalurile omenirii și încheind întreaga lucrare de mântuire printre oameni. Această etapă a lucrării din zilele de pe urmă pune capăt la toate. Toate tainele neînțelese de om trebuie să fie dezlegate pentru a-i permite să le deslușească și să aibă o înțelegere a tuturor acestora în inima sa. Doar atunci oamenii pot fi sortați după felul lor. Numai după ce planul de gestionare de șase mii de ani va fi finalizat, omul va ajunge să înțeleagă în întregime firea lui Dumnezeu, pentru că gestionarea Lui va fi ajuns atunci la sfârșit. Acum că ați experimentat lucrarea lui Dumnezeu în epoca finală, care anume este firea Lui? Îndrăznești să spui că Dumnezeu este Cel care doar rostește cuvinte și nimic mai mult? Nu ai îndrăzni să-L limitezi pe Dumnezeu în acest fel. Unii ar spune că Dumnezeu este Cel care dezvăluie tainele, că El este Mielul și Cel care rupe cele șapte peceți. Dar nimeni nu îndrăznește să-L limiteze pe Dumnezeu în acest fel. Alții ar putea spune că Dumnezeu este trupul întrupat, dar acest lucru tot nu ar fi corect. Totuși, alții ar putea spune că Dumnezeu întrupat doar rostește cuvinte și nu lucrează semne și minuni, dar tu ai îndrăzni, chiar mai puțin, să vorbești astfel, căci Isus a devenit trup și a lucrat semne și minuni, așa că nu ai îndrăzni să-L definești pe Dumnezeu cu atâta ușurință. Abia acum a ajuns la un final întreaga lucrare efectuată de-a lungul planului de gestionare de șase mii de ani. Doar după ce toată această lucrare a fost făcută să se manifeste pentru om și îndeplinită în mijlocul omenirii, omenirea va cunoaște întreaga fire a lui Dumnezeu și ceea ce El are și este. Când lucrarea din această etapă a fost pe deplin finalizată, toate tainele neînțelese de om vor fi fost dezvăluite, toate adevărurile care nu au fost înțelese anterior vor fi fost clarificate, iar rasei umane i se va fi spus despre drumul și destinația ei viitoare. Aceasta este întreaga lucrare care trebuie făcută în etapa actuală. Chiar dacă drumul pe care omul merge astăzi este, de asemenea, drumul crucii și cărarea suferinței, ceea ce omul practică și ceea ce mănâncă, bea și de ce se bucură astăzi omul sunt foarte diferite de cele ale omului în temeiul legii și în Epoca Harului. Ceea ce se cere de la om în această zi este diferit de cele cerute în trecut și, chiar mai mult, față de cele cerute lui în Epoca Legii. Așadar, ce a fost cerut omului sub lege atunci când Dumnezeu Își făcea lucrarea în Israel? Nu era nimic altceva decât că omul ar trebui să țină Sabatul și legile lui Iahve. Nimeni nu trebuia să lucreze în Sabat sau să încalce legile lui Iahve. Însă acum nu este astfel. De Sabat, omul lucrează, se adună și se roagă ca de obicei și nu i se impune nicio constrângere. Cei din Epoca Harului trebuiau să fie botezați și li s-a mai cerut să postească, să rupă pâine, să bea vin, să-și acopere capul și să spele picioarele altora pentru ei. Acum, aceste reglementări au fost abolite, însă omului îi sunt adresate cerințe mai mari, pentru că lucrarea lui Dumnezeu se adâncește mereu, iar intrarea omului ajunge tot mai sus. În trecut, Isus Și-a pus mâinile peste om și S-a rugat, dar acum, când toate au fost spuse, care este folosul punerii mâinilor? Cuvintele singure pot obține rezultate. În trecut, când El Și-a pus mâinile peste om, a fost pentru a-l binecuvânta și, de asemenea, pentru a-l vindeca de bolile sale. Acesta a fost modul în care a lucrat Duhul Sfânt la acea vreme, însă acum nu este astfel. Acum, Duhul Sfânt folosește cuvinte pentru a lucra și a obține rezultate. Cuvintele Lui v-au fost lămurite, iar voi ar trebui să le puneți în practică exact astfel cum vi s-a spus. Cuvintele Sale sunt intențiile Lui; ele sunt lucrarea pe care El dorește s-o facă. Prin cuvintele Lui, Îi vei înțelege intențiile și ceea ce-ți cere să realizezi și vei putea pur și simplu să-I pui cuvintele în practică în mod direct, fără a fi nevoie de punerea mâinilor. Unii pot spune: „Pune-Ți mâinile peste mine! Pune-Ți mâinile peste mine astfel încât să pot să primesc binecuvântarea Ta și astfel încât să mă pot împărtăși de Tine”. Aceasta este o practică depășită din trecut, acum nefolosită, pentru că epoca s-a schimbat. Duhul Sfânt lucrează potrivit epocii, nici la întâmplare, nici aplicând reglementări. Epoca s-a schimbat, iar o nouă epocă aduce cu ea, în mod necesar, o nouă lucrare. Acest lucru este valabil pentru fiecare etapă a lucrării, iar, astfel, lucrarea Sa nu se repetă niciodată. În Epoca Harului, Isus a făcut o măsură suficientă a acestui fel de lucrare, cum ar fi vindecarea bolii, scoaterea demonilor, punerea mâinilor Sale peste om ca să se roage pentru el și binecuvântarea omului. Cu toate acestea, să facă acest lucru din nou ar fi lipsit de sens în ziua de astăzi. Duhul Sfânt a lucrat în acest fel la acea vreme, pentru că era Epoca Harului și a existat suficient har de care omul să se bucure. Nu i s-a cerut niciun fel de plată și, atât timp cât credea, ar fi primit har. Toți au fost tratați cu multă bunăvoință. Acum, epoca s-a schimbat, iar lucrarea lui Dumnezeu a progresat mai departe; prin mustrare și judecată, răzvrătirea și lucrurile necurate din om vor fi alungate. Acea etapă fiind cea a răscumpărării, s-a cuvenit ca Dumnezeu să lucreze în acel mod, arătând suficient har de care omul să se bucure, astfel încât omul să poată fi răscumpărat din păcat. Prin intermediul harului Său, El l-a iertat pe om de păcatele sale. Această etapă actuală este pentru a expune lucrurile nedrepte din om prin intermediul mustrării, judecății, lovirii prin cuvinte, precum și prin disciplinare și prin expunerea prin cuvinte, astfel încât omenirea să poată fi apoi mântuită. Aceasta este o lucrare mai profundă decât răscumpărarea. Harul din Epoca Harului era suficient pentru delectarea omului; acum, că omul a experimentat deja acest har, el nu mai trebuie să se bucure de el. Acestei lucrări i-a trecut acum timpul și nu mai trebuie făcută. Acum, omul trebuie să fie mântuit prin judecata cuvântului. După ce omul este judecat, mustrat și rafinat, firea sa este, în acest mod, schimbată. Nu sunt toate acestea datorită cuvintelor pe care le-am spus? Fiecare etapă a lucrării se desfășoară în concordanță cu evoluția întregii rase umane și cu epoca. Lucrarea este în totalitate semnificativă și este făcută, în întregime, de dragul mântuirii finale, astfel încât omenirea să poată avea o destinație bună în viitor și astfel încât oamenii să poată fi sortați după felul lor în final.

Lucrarea zilelor de pe urmă este de a spune cuvinte. Mari schimbări pot fi produse în om cu ajutorul cuvintelor. Schimbările produse acum în acești oameni din acceptarea acestor cuvinte sunt mult mai mari decât cele făcute în oameni din acceptarea semnelor și minunilor din Epoca Harului. Căci, în Epoca Harului, demonii au fost alungați din om prin punerea mâinilor și prin rugăciune, însă firile corupte din om au rămas încă. Omul a fost vindecat de boala lui și i-au fost iertate păcatele, dar, în ceea ce privește modul în care omul putea să se elibereze de firile corupte satanice din interiorul lui, această lucrare nu fusese încă făcută asupra lui. Omul a fost doar răscumpărat datorită credinței sale și i-au fost iertate păcatele datorită credinței sale, dar natura păcătoasă a omului nu a fost înlăturată și încă a rămas în el. Păcatele omului au fost iertate prin întruparea lui Dumnezeu, dar acest lucru nu a însemnat că omul nu a mai avut păcat în el. Păcatele omului au putut fi iertate prin jertfa pentru păcat, dar în ceea ce privește modul exact în care omul poate fi făcut să nu mai păcătuiască, modul în care firile sale corupte și natura sa păcătoasă pot fi complet alungate și modul în care viața-fire pe care o are poate fi schimbată într-o oarecare măsură, el nu are nicio cale să rezolve această problemă. Păcatele omului au fost într-adevăr iertate și acest lucru se datorează lucrării de răstignire a lui Dumnezeu, dar omul continuă să trăiască în vechile sale firi corupte satanice. Așa stând lucrurile, omul trebuie să fie complet mântuit de firile sale corupte satanice, natura lui păcătoasă trebuie să fie complet alungată, să nu se mai dezvolte niciodată, iar firea sa trebuie să sufere o transformare. Acest lucru necesită ca omul să înțeleagă drumul creșterii în viață, să înțeleagă calea vieții și să înțeleagă modul de a-și schimba firea. În plus, necesită ca omul să practice în concordanță cu această cale, astfel încât firea lui să poată fi schimbată treptat, iar el să poată trăi sub strălucirea luminii, ca tot ceea ce face el să poată fi în concordanță cu intențiile lui Dumnezeu, ca el să se poată elibera de firile sale corupte satanice și astfel încât să se poată elibera de influența întunericului Satanei, prin aceasta ieșind pe deplin din păcat. Doar atunci va fi primit omul harul mântuitor deplin. La vremea în care Isus Își făcea lucrarea, cunoașterea omului despre El era încă nedeslușită și neclară. Omul a crezut întotdeauna că El este fiul lui David și a spus că El este un mare proroc, Domnul binevoitor care a răscumpărat păcatele omului. Unii, prin puterea credinței lor, au fost vindecați doar prin atingerea tivului hainei Lui; cei orbi puteau să vadă și chiar și morții puteau să fie readuși la viață. Totuși, omul nu a fost capabil să descopere firile corupte satanice adânc înrădăcinate în el însuși și nici nu a știut cum să se elibereze de acestea. Omul a primit mult har, cum ar fi pacea și fericirea trupului, credința unui membru al unei familii care aduce binecuvântare asupra întregii familii, vindecarea bolii și așa mai departe. Restul au fost faptele bune ale omului și înfățișarea lui evlavioasă; dacă omul ar putea trăi pe baza acestor lucruri, ar fi considerat un credincios conform standardului. Doar astfel de credincioși ar putea intra în Rai după moarte, ceea ce însemna că erau răscumpărați. Dar, în timpul vieții lor, acești oameni nu au înțeles deloc calea vieții. Tot ceea ce au făcut a fost să comită păcate și apoi să și le mărturisească, într-un ciclu constant, fără nicio cale de a-și schimba firea: astfel a fost condiția omului în Epoca Harului. A primit omul mântuirea completă? Nu! Prin urmare, după terminarea acelei etape a lucrării, a rămas încă lucrarea de judecată și de mustrare. Această etapă este pentru a-l purifica pe om cu ajutorul cuvântului și, astfel, a-i da o cale de urmat. Această etapă nu ar fi rodnică sau semnificativă dacă ar continua cu alungarea demonilor, pentru că nu ar reuși să îndepărteze complet natura păcătoasă a omului, iar omul ar ajunge la o stagnare în iertarea păcatelor sale. Prin jertfa pentru păcat, omului i s-au iertat păcatele, căci lucrarea de răstignire a ajuns deja la sfârșit, iar Dumnezeu l-a biruit pe Satana. Dar firile corupte ale omului încă rămân în el, omul poate încă să păcătuiască și să I se împotrivească lui Dumnezeu, iar Dumnezeu nu a câștigat omenirea. De aceea, în această etapă a lucrării, Dumnezeu folosește cuvântul pentru a da în vileag firile corupte ale omului și pentru a-l determina pe om să practice în concordanță cu calea adecvată. Lucrarea acestei etape este mai semnificativă decât cea anterioară, dar și mai rodnică, pentru că acum cuvântul este cel care aprovizionează în mod direct viața omului și permite ca firea omului să fie pe deplin reînnoită; este o etapă a lucrării mult mai temeinică. Prin urmare, întruparea din zilele de pe urmă a completat semnificația întrupării lui Dumnezeu și a încheiat complet planul lui Dumnezeu de gestionare pentru mântuirea omului.

Mântuirea omului de către Dumnezeu nu se face direct, prin intermediul Duhului și cu identitatea Duhului, deoarece Duhul Său nu poate fi nici atins, nici văzut de către om, și omul nici nu se poate apropia de El. Dacă El ar încerca să-l mântuiască pe om în mod direct ca Duh, omul ar fi incapabil să primească mântuirea Lui. Dacă Dumnezeu nu ar îmbrăca învelișul exterior al unei ființe umane create, nu ar exista nicio cale ca omul să primească această mântuire. Căci omul nu are absolut nicio cale să se apropie de El, la fel cum nimeni nu a putut să se apropie de norul lui Iahve. Numai devenind o ființă umană creată, adică, doar prin punerea Căii Sale în trupul ce urmează El să devină, poate El să lucreze personal Calea în toți cei care Îl urmează. Doar atunci poate omul, personal, să-I audă și să-I vadă Calea și, de asemenea, să câștige Calea Sa și, astfel, să ajungă să fie pe deplin mântuit. Dacă Dumnezeu nu S-ar fi întrupat, niciun om din carne și oase nu ar fi fost capabil să primească o mântuire atât de mare și nici măcar o singură persoană nu ar fi fost mântuită. Dacă Duhul lui Dumnezeu ar lucra direct în mijlocul omenirii, întreaga umanitate ar fi lovită sau, fără nicio cale de a intra în contact cu Dumnezeu, ar fi complet înrobită de Satana. Prima întrupare a fost pentru a răscumpăra omul din păcat, de a-l răscumpăra prin trupul de carne al lui Isus, adică, El l-a mântuit pe om de pe cruce, dar firile satanice corupte tot au rămas în om. A doua întrupare nu mai este pentru a sluji ca o jertfă pentru păcat, ci, mai degrabă, pentru a mântui pe deplin pe cei care au fost răscumpărați din păcat. Acest lucru este făcut astfel încât cei ale căror păcate au fost iertate să se poată elibera de păcat și să fie purificați pe deplin și să dobândească schimbarea firii și astfel, să se elibereze de influența întunecată a Satanei și să se întoarcă înaintea tronului lui Dumnezeu. Doar în acest fel omul poate fi pe deplin sfințit. După ce Epoca Legii a ajuns la sfârșit și începând cu Epoca Harului, Dumnezeu a inițiat lucrarea de mântuire, care continuă în zilele de pe urmă, când Dumnezeu săvârșește lucrarea de judecată și de mustrare a rasei umane pentru răzvrătirea sa, purificând astfel complet omenirea. Doar după aceea Își va încheia Dumnezeu lucrarea de mântuire și va intra în odihnă. Prin urmare, în cele trei etape ale lucrării, Dumnezeu a devenit trup doar de două ori pentru a-Și îndeplini El Însuși lucrarea printre oameni. Acest lucru se datorează faptului că doar una dintre cele trei etape ale lucrării este pentru a-i îndruma pe oameni în a-și conduce viața, iar celelalte două constau în lucrarea de mântuire. Doar întrupându-Se poate Dumnezeu să trăiască alături de om, să experimenteze suferința lumii și să trăiască într-un trup de carne normal. Doar în acest fel El poate să le furnizeze oamenilor Calea practică de care ei, ca ființe create, au nevoie. Datorită întrupării lui Dumnezeu, omul primește mântuirea deplină de la Dumnezeu, și nu direct din Cer, ca răspuns la rugăciunile sale. Omul este din carne și sânge, nu are cum să vadă Duhul lui Dumnezeu, cu atât mai puțin să se apropie de Duhul Său, așadar, el poate intra în contact doar cu trupul întrupat al lui Dumnezeu. Doar cu ajutorul acestuia omul este capabil să priceapă întreaga Cale și toate adevărurile și să primească mântuirea deplină. A doua întrupare este suficientă pentru a-l scăpa pe om de păcat și a-l purifica pe deplin. Prin urmare, cu a doua întrupare, întreaga lucrare a lui Dumnezeu în trup va fi finalizată, iar semnificația întrupării lui Dumnezeu va fi făcută completă. După aceea, lucrarea lui Dumnezeu în trup va fi ajuns în întregime la sfârșit. După a doua întrupare, El nu va mai deveni trup a treia oară pentru lucrarea Sa. Căci întreaga Sa gestionare va fi ajuns la sfârșit, întruparea zilelor de pe urmă îi va fi câștigat pe deplin pe oamenii selectați de El, iar toată umanitatea din zilele de pe urmă va fi fost sortată după felul său. El nu va mai face lucrarea de mântuire și nici nu Se va întoarce în trup pentru a îndeplini vreo lucrare. În lucrarea din zilele de pe urmă, puterea cuvântului este mai mare decât cea a manifestării semnelor și minunilor, iar autoritatea cuvântului o depășește pe aceea a semnelor și minunilor. Cuvântul expune toate firile corupte îngropate adânc în inima omului. Tu nu ai cum să le descoperi pe cont propriu. Când acestea vor fi expuse prin cuvânt, tu, în mod firesc, vei veni să le descoperi; vei fi nevoit să recunoști și vei fi pe deplin convins. Nu este aceasta autoritatea cuvântului? Acesta este rezultatul obținut prin lucrarea cuvântului astăzi. Prin urmare, nu prin vindecarea bolii și alungarea demonilor poate omul fi pe deplin mântuit de păcatele sale și nici prin manifestarea semnelor și minunilor nu poate fi făcut complet întru totul. Autoritatea de a vindeca boala și de a alunga demoni îi dă doar har omului, dar trupul omului este încă al Satanei, iar firile satanice corupte rămân încă în interiorul omului. Cu alte cuvinte, omul care nu a fost purificat este încă al păcatului și al întinării. Doar după ce a fost purificat prin intermediul cuvântului, poate fi omul câștigat de Dumnezeu și poate deveni sfințit. Când demonii au fost alungați din om, iar el a fost răscumpărat, aceasta a însemnat doar faptul că a fost smuls din mâinile Satanei și s-a întors la Dumnezeu. Totuși, omul nu a fost încă purificat sau schimbat de către Dumnezeu și rămâne corupt. Întinarea, împotrivirea și răzvrătirea încă există în om; omul s-a întors la Dumnezeu doar prin răscumpărarea de către El, dar el nu-L cunoaște câtuși de puțin pe Dumnezeu și este încă în stare să I se împotrivească și să-L trădeze. Înainte ca omul să fie răscumpărat, multe dintre otrăvurile Satanei fuseseră deja sădite în interiorul acestuia și, după mii de ani în care a fost corupt de către Satana, are în interiorul lui o natură care I se împotrivește lui Dumnezeu. Prin urmare, atunci când omul a fost răscumpărat, nu a fost nimic mai mult decât un caz de răscumpărare – adică omul a fost cumpărat la un preț ridicat – dar natura otrăvitoare din el nu a fost eliminată. Omul, care este atât de spurcat, trebuie să sufere o schimbare înainte de a deveni calificat să-L slujească pe Dumnezeu. Prin această lucrare de judecată și de mustrare, omul va ajunge să cunoască pe deplin esența întinată și coruptă din propriul sine și va putea să se schimbe complet și să fie purificat. Doar în felul acesta poate deveni omul calificat să se întoarcă înaintea tronului lui Dumnezeu. Întreaga lucrare actuală este realizată astfel încât omul să poată fi purificat și schimbat; astfel încât omul să se poată elibera de corupția sa și să fie purificat prin judecata și mustrarea cuvântului și prin rafinare. Decât să considerăm că această etapă a lucrării este cea a mântuirii, ar fi mai potrivit să spunem că este lucrarea de purificare. Într-adevăr, această etapă este și lucrarea de cucerire, precum și a doua etapă din lucrarea de mântuire. Prin judecata și mustrarea prin cuvânt, omul ajunge să fie câștigat de Dumnezeu, iar prin rafinare, judecată și expunere prin cuvânt, toate impuritățile, noțiunile, motivele și speranțele personale din inima omului sunt complet dezvăluite. Cu toate că omul a fost răscumpărat și iertat de păcate, acest lucru poate fi tratat doar ca însemnând că Dumnezeu nu-Și aduce aminte de fărădelegile omului și nu-l tratează potrivit cu acestea. Totuși, omul trăiește în trup, fără să fie eliberat de păcat, și poate doar continua să păcătuiască, dezvăluindu-și la nesfârșit coruptele firi satanice. Aceasta este viața pe care o duce omul, un ciclu fără sfârșit în care păcătuiește și este iertat. Majoritatea oamenilor păcătuiesc în timpul zilei și se mărturisesc seara. Și astfel, chiar dacă jertfa pentru păcat este pe vecie eficientă pentru om, ea nu îl poate mântui pe om de păcat. Numai jumătate din lucrarea mântuirii a fost desăvârșită, pentru că omul are încă firi corupte. De exemplu, când oamenii au aflat că se trag din Moab, s-au plâns, au încetat să urmărească viața și au devenit absolut negativi. Nu arată aceasta că omul încă este incapabil să se supună pe deplin stăpânirii lui Dumnezeu? Nu este aceasta exact firea lui coruptă satanică? Când tu nu ai fost supus mustrării, ai ridicat mâna mai sus decât toți ceilalți, chiar și decât Isus. Iar tu ai strigat cu voce tare: „Să fim fii preaiubiți ai lui Dumnezeu! Să fim apropiați ai lui Dumnezeu! Mai degrabă am muri decât să ne plecăm Satanei! Să ne răzvrătim împotriva vechiului Satana! Să ne răzvrătim împotriva marelui balaur roșu! Fie ca marele balaur roșu să cadă de la putere o dată pentru totdeauna! Fie ca Dumnezeu să ne facă să fim compleți!” Ai strigat mai tare decât toți ceilalți. Dar apoi a venit vremea mustrării și, încă o dată, firile tale corupte au fost dezvăluite. Strigătele tale au încetat, iar tu ți-ai pierdut hotărârea. Aceasta este corupția omului; este un lucru mai profund decât păcatul, este ceva plantat de Satana și înrădăcinat adânc în om. Omului nu îi este ușor să devină conștient de păcatele sale și nu are nicio cale de a-și recunoaște propria natură adânc înrădăcinată. Numai prin judecata cuvântului se poate obține acest rezultat. Doar astfel, omul poate fi treptat schimbat de aici înainte. Omul a strigat astfel în trecut deoarece nu avea nicio înțelegere a firilor sale inerente corupte. Acestea sunt impuritățile care există în interiorul omului. De-a lungul unei lungi perioade de judecată și de mustrare, omul a trăit într-o atmosferă de tensiune. Nu au fost realizate toate acestea prin intermediul cuvântului? Nu ai strigat și tu cu un glas foarte tare înainte de încercarea prestatorilor de servicii? „Noi am intrat în Împărăție! Toți cei care acceptă acest nume au intrat în Împărăție! Toți s-au împărtășit de Dumnezeu!” Când a venit încercarea prestatorilor de servicii, tu nu ai mai strigat. Chiar la început, toți au strigat: „Dumnezeule! Oriunde Tu mă așezi, mă voi supune orchestrărilor Tale”. După citirea cuvintelor lui Dumnezeu, „Cine va fi Pavel al Meu?”, oamenii au spus: „Eu sunt dispus!” Apoi, ei au văzut cuvintele „Și cum rămâne cu credința lui Iov?” și au spus: „Eu sunt dispus să am credința lui Iov. Dumnezeule, Te rog, pune-mă la încercare!” Când a venit încercarea prestatorilor de servicii, ei s-au prăbușit de îndată și cu greu s-au mai putut ridica. După aceea, puțin câte puțin, impuritățile din inimile lor s-au diminuat treptat. Nu prin cuvânt a fost realizat acest lucru? Deci, ceea ce ați experimentat astăzi sunt rezultatele obținute prin cuvânt, chiar mai mari decât cele obținute prin lucrarea de semne și minuni a lui Isus. Slava lui Dumnezeu pe care tu o vezi și autoritatea lui Dumnezeu Însuși pe care tu o vezi nu sunt văzute doar prin intermediul răstignirii, al vindecării bolii și al alungării demonilor ci, chiar mai mult, prin judecata cuvântului Său. Aceasta îți arată că autoritatea și puterea lui Dumnezeu nu constau numai în lucrarea semnelor, vindecarea bolii și alungarea demonilor, ci că judecata prin cuvântul lui Dumnezeu este mai în măsură să reprezinte autoritatea lui Dumnezeu și să-I dezvăluie atotputernicia.

Ceea ce a dobândit acum omul – statura sa actuală, cunoașterea, dragostea, loialitatea, supunerea și percepția lui – sunt rezultate obținute prin judecata cuvântului. Faptul că tu ești capabil să fii loial și să reziști până în ziua de astăzi este realizat prin intermediul cuvântului. Acum, omul vede că lucrarea Dumnezeului întrupat este într-adevăr extraordinară și că în ea există multe lucruri care nu pot fi atinse de om și că acestea sunt taine și minuni. Prin urmare, mulți s-au supus. Unii nu s-au supus niciodată vreunui om, încă din ziua în care s-au născut, însă, atunci când văd cuvintele lui Dumnezeu în această zi, se supun pe deplin, fără să observe că au făcut astfel și nu se încumetă să cerceteze sau să spună nimic altceva. Umanitatea a căzut sub cuvânt și se prosternează sub judecata cuvântului. Dacă Duhul lui Dumnezeu i-ar vorbi direct omului, oamenii s-ar supune cu toții glasului, prosternându-se fără ca Dumnezeu să fie nevoit să îl dea în vileag pe om prin cuvintele Sale, cam în felul în care a căzut la pământ Pavel în lumina de pe drumul spre Damasc. Dacă Dumnezeu ar continua să lucreze în acest fel, omul nu ar fi niciodată capabil să ajungă să își cunoască propria corupție prin judecata cuvântului și, prin aceasta, să atingă mântuirea. Doar devenind trup poate Dumnezeu să-Și transmită personal cuvintele în urechile fiecărei ființe umane în parte, astfel încât toți cei care au urechi să poată auzi cuvintele Lui și să poată accepta lucrarea Sa de judecată prin cuvânt. Acesta este adevăratul rezultat obținut prin cuvântul Său, nu Duhul care se manifestă pentru a-l copleși pe om cu teamă. Doar prin această lucrare practică și, totuși, extraordinară, vechile firi ale omului, ascunse adânc înlăuntru timp de mulți ani, pot fi pe deplin expuse, astfel încât omul să le poată recunoaște și să experimenteze schimbarea acestora. Aceste lucruri sunt toate lucrarea practică a Dumnezeului întrupat, în care El vorbește și execută judecata într-o manieră întru totul practică și apoi obține rezultatele judecății asupra omului prin cuvânt. Aceasta este autoritatea lui Dumnezeu întrupat și semnificația întrupării lui Dumnezeu. Este făcută pentru a dezvălui autoritatea Dumnezeului întrupat, pentru a dezvălui rezultatele obținute de către lucrarea cuvântului și pentru a dezvălui că Duhul a venit în trup și demonstrează autoritatea Lui prin judecarea omului prin cuvânt. Deși trupul Său este învelișul exterior al unei umanități obișnuite și normale, rezultatele pe care le obțin cuvintele Lui îi arată omului că El este plin de autoritate, că El este Dumnezeu Însuși și că ale Sale cuvinte sunt exprimarea lui Dumnezeu Însuși. În felul acesta, întregii omeniri îi este arătat că El este Însuși Dumnezeu, că El este Însuși Dumnezeu care a devenit trup, că nimeni nu poate comite o ofensă împotriva Lui și că nimeni nu poate depăși judecata Lui prin cuvânt și că nicio forță a întunericului nu poate triumfa asupra autorității Sale. Supunerea omului față de El se datorează în întregime trupului în care El este întrupat, se datorează în întregime autorității Sale și se datorează judecății Lui prin cuvânt. Lucrarea adusă de către trupul Său întrupat este autoritatea pe care El o deține. Motivul pentru care El devine trup se datorează faptului că trupul poate, de asemenea, să dețină autoritate, iar El este capabil să îndeplinească lucrarea în omenire, într-o manieră practică, astfel încât aceasta este vizibilă și tangibilă pentru om. Această lucrare este mult mai practică decât lucrarea făcută direct de Duhul lui Dumnezeu, care deține întreaga autoritate, iar rezultatele sale sunt, de asemenea, evidente. Acest lucru se datorează faptului că trupul întrupat al lui Dumnezeu poate vorbi și lucra într-un mod practic. Învelișul exterior al trupului Său nu deține nicio autoritate și poate fi abordat de om, în timp ce esența Lui are autoritate, dar autoritatea Sa nu este vizibilă pentru nimeni. Când El vorbește și lucrează, omul nu poate detecta existența autorității Sale; acest lucru Îi înlesnește realizarea lucrării Sale practice. Toată această lucrare practică poate obține rezultate. Chiar dacă niciun om nu-și dă seama că El deține autoritate sau nu vede că Lui nu Îi poate fi adusă nicio ofensă, ori nu-I vede mânia, El atinge rezultatele dorite ale cuvintelor Sale prin autoritatea Lui voalată, prin mânia Sa ascunsă și prin cuvintele pe care El le spune deschis. Cu alte cuvinte, prin tonul glasului Său, asprimea discursului Său și toată înțelepciunea cuvintelor Sale, omul este complet convins. În felul acesta, omul se supune cuvântului lui Dumnezeu întrupat care, aparent, nu are nicio autoritate, îndeplinind, prin aceasta, scopul lui Dumnezeu de a mântui omul. Acesta este un alt aspect al semnificației întrupării Sale: pentru a vorbi într-un mod mai practic, pentru a permite ca realitatea cuvintelor Sale să își atingă rezultatele în om și pentru a-i permite omului să fie martor la forța cuvântului lui Dumnezeu. Prin urmare, dacă această lucrare nu ar fi făcută prin intermediul întrupării, nu ar obține nici cele mai mici rezultate și nu ar fi capabilă să-i mântuiască pe deplin pe oamenii păcătoși. Dacă Dumnezeu nu ar deveni trup, El ar rămâne Duhul care este atât nevăzut pentru om, cât și inaccesibil omului. Deoarece omul este o creatură a trupului, el și Dumnezeu aparțin unor lumi diferite și au naturi diferite. Duhul lui Dumnezeu este incompatibil cu omul, care este din trup și, pur și simplu, nu există nicio cale de a stabili relații între ei; între timp, omul este incapabil să se transforme într-un spirit. Dată fiind situația, Duhul lui Dumnezeu trebuie să devină o ființă creată pentru a-Și face lucrarea inițială. Dumnezeu poate și să urce în cel mai înalt loc, și să Se smerească pe Sine pentru a deveni o ființă umană creată, făcând lucrare printre oameni și trăind în mijlocul lor, însă omul nu poate să urce în cel mai înalt loc și să devină un spirit și, chiar mai puțin, poate el să coboare în cel mai de jos loc. De aceea Dumnezeu trebuie să devină trup pentru a-Și îndeplini lucrarea. În mod similar, în timpul primei întrupări, numai trupul întrupat al lui Dumnezeu ar putea să-l răscumpere pe om prin răstignirea Lui, în timp ce Duhul lui Dumnezeu nu ar fi avut cum să fie răstignit ca o jertfă pentru păcat pentru om. Dumnezeu a putut deveni trup în mod direct pentru a sluji ca jertfă pentru păcat pentru om, dar omul nu a putut să urce direct la Cer ca să ia jertfa pentru păcat pe care Dumnezeu i-a pregătit-o. Acestea fiind spuse, tot ceea ce este posibil ar fi să-I cerem lui Dumnezeu să alerge, de câteva ori, înainte și înapoi, între Cer și pământ, nu să-l punem pe om să urce la Cer ca să ia această mântuire, căci omul a căzut și, în plus, omul nu ar putea, pur și simplu, să urce la Cer, cu atât mai puțin să obțină jertfa pentru păcat. De aceea a fost necesar ca Isus să vină printre oameni și să facă personal lucrarea care, pur și simplu, nu putea fi îndeplinită de om. De fiecare dată când Dumnezeu devine trup, este din necesitate absolută. Dacă oricare dintre etape ar fi putut fi îndeplinită direct de către Duhul lui Dumnezeu, El nu s-ar fi supus plângerilor și înjosirii care au însoțit întruparea.

În această etapă finală a lucrării, rezultatele sunt obținute prin intermediul cuvântului. Prin cuvânt, omul ajunge să înțeleagă multe taine și lucrarea pe care Dumnezeu a făcut-o de-a lungul generațiilor trecute. Prin cuvânt, omul este luminat de Duhul Sfânt. Prin cuvânt, omul ajunge să înțeleagă tainele care nu au fost niciodată dezvăluite de generațiile trecute, precum și lucrarea prorocilor și a apostolilor din trecut și principiile prin care aceștia au lucrat. Prin cuvânt, omul ajunge, de asemenea, să înțeleagă firea lui Dumnezeu Însuși, ajunge să afle despre răzvrătirea și împotrivirea omului și ajunge să-și cunoască propria esență. Prin acești pași ai lucrării și prin toate cuvintele spuse, omul ajunge să cunoască lucrarea Duhului, lucrarea pe care o face trupul Lui întrupat și, chiar mai mult, întreaga Sa fire. Cunoașterea ta despre lucrarea de gestionare de șase mii de ani a lui Dumnezeu a fost, de asemenea, câștigată prin cuvânt. Nu au fost, de asemenea, obținute prin cuvânt cunoașterea noțiunilor tale anterioare și succesul tău în a le pune deoparte? În etapa anterioară, Isus a lucrat semne și minuni, însă, în această etapă, acestea nu există. Nu a fost, de asemenea, realizată prin cuvânt înțelegerea ta despre motivul pentru care Dumnezeu nu dezvăluie semne și minuni? De aceea, cuvintele spuse în această etapă depășesc lucrarea făcută de apostolii și prorocii generațiilor trecute. Chiar și prezicerile făcute de proroci nu ar fi putut realiza acest rezultat. Prorocii au făcut doar profeții, au vorbit despre ce se va întâmpla în viitor, dar nu despre lucrarea pe care Dumnezeu a voit să o facă la acea vreme. Nici nu vorbeau pentru a-i călăuzi pe oameni în viața lor ori pentru a revărsa adevăruri asupra oamenilor sau pentru a le dezvălui taine, cu atât mai puțin pentru a le dărui viață. Dintre cuvintele spuse în această etapă, există profeție și adevăr, dar, mai ales, aceste cuvinte slujesc la a oferi viață omului. Cuvintele din prezent sunt diferite de prezicerile prorocilor. Aceasta este o etapă a lucrării și este înfăptuită de dragul vieții omului, pentru a schimba viața-fire a omului, și nu de dragul de a rosti profeții. Prima etapă a fost lucrarea lui Iahve: lucrarea Sa a fost de a pregăti o cărare pentru ca omul să I se închine lui Dumnezeu pe pământ. A fost lucrarea de început și a fost menită să găsească un punct de origine pe pământ pentru lucrare. În acel timp, Iahve i-a învățat pe israeliți să țină Sabatul, să-și onoreze părinții și să trăiască în pace unul cu altul. Lucrul acesta s-a întâmplat pentru că oamenii de atunci nu înțelegeau din ce era alcătuit omul și nici nu înțelegeau cum să trăiască pe pământ. Era necesar ca El, în prima etapă a lucrării, să ghideze oamenii în conducerea vieții lor. Tot ce le-a spus Iahve nu fusese cunoscut mai înainte de omenire sau nu fusese în posesia lor. La acea vreme, Dumnezeu a ridicat mulți proroci ca să rostească profeții și toți au făcut astfel sub îndrumarea lui Iahve. Acesta a fost, pur și simplu, un element al lucrării lui Dumnezeu. În prima etapă, Dumnezeu nu a devenit trup și, astfel, a instruit toate semințiile și națiunile prin proroci. Când Isus a lucrat în timpul Lui, El nu a vorbit la fel de mult ca în zilele noastre. Această etapă a lucrării cuvântului din zilele de pe urmă nu a mai fost făcută niciodată înainte, în veacurile și generațiile trecute. Deși Isaia, Daniel și Ioan au rostit multe profeții, acestea au fost complet diferite de cuvintele rostite acum. Ceea ce au spus ei erau doar profeții, dar cuvintele rostite acum nu sunt. Dacă aș transforma în profeții tot ce spun acum, ați putea să înțelegeți? Presupunând că am vorbit despre lucruri întâmplate după ce Eu am plecat, cum ai putea așadar câștiga înțelegerea? Lucrarea cuvântului nu a fost niciodată făcută în timpul lui Isus sau în Epoca Legii. Poate unii vor spune: „Iahve nu a rostit cuvinte și în timpul lucrării Sale? Oare Isus, în afară de vindecarea bolilor, scoaterea demonilor și lucrarea semnelor și minunilor, nu a rostit, de asemenea, cuvinte atunci când lucra?” Există diferențe între ceea ce s-a spus. Care era esența cuvintelor rostite de Iahve? El doar i-a călăuzit pe oameni pentru a-și conduce viața pe pământ, ceea ce nu are de-a face cu chestiunile spirituale din viață. De ce se spune că, atunci când a vorbit Iahve, aceasta era pentru a instrui poporul de pretutindeni? Cuvântul „a instrui” înseamnă a spune în mod explicit și a porunci direct. El nu i-a furnizat omului viață; mai degrabă, El l-a luat, pur și simplu, pe om de mână și l-a învățat cum să se teamă de El, fără prea mult referitor la pilde. Lucrarea făcută de Iahve în Israel nu a fost pentru a-l emonda sau a-l disciplina pe om sau pentru a emite judecată și mustrare; a fost pentru a-l călăuzi. Iahve i-a poruncit lui Moise să-i spună poporului Său să strângă mană în pustie. În fiecare dimineață, înainte de răsăritul soarelui, ei trebuiau să adune mană, suficient cât să mănânce în acea zi. Mana nu putea fi păstrată până a doua zi, deoarece ar fi mucegăit. El nu le-a dat lecții oamenilor și nu le-a expus natura, nici nu le-a expus ideile și gândurile. El nu i-a schimbat pe oameni ci, mai degrabă, i-a călăuzit în a-și conduce viața. Oamenii acelor timpuri erau precum copiii, neînțelegând nimic și capabili doar de câteva mișcări mecanice de bază; și, astfel, Iahve a decretat doar legi pentru a ghida mulțimile.

Pentru a răspândi lucrarea de evanghelizare, astfel încât toți cei care caută cu o inimă adevărată să poată dobândi cunoaștere despre lucrarea făcută astăzi și să poată fi pe deplin convinși, trebuie să ajungi la o înțelegere clară a adevăratei povești, a esenței și a semnificației lucrării efectuate în fiecare etapă. Fă astfel încât, ascultând părtășia ta, alții să poată înțelege lucrarea lui Iahve, lucrarea lui Isus și, chiar mai mult, întreaga lucrare a Dumnezeului de astăzi, precum și legăturile și diferențele dintre cele trei etape ale lucrării. Fă astfel încât, după ce au terminat de ascultat, ceilalți să vadă că cele trei etape nu se perturbă reciproc, ci că toate sunt lucrarea aceluiași Duh și că, deși lucrează în epoci diferite, deși conținutul lucrării Lor este diferit și cuvintele pe care Ei le spun sunt diferite, principiile prin care lucrează sunt aceleași. Aceste lucruri sunt cele mai mari viziuni pe care toți oamenii ce Îl urmează pe Dumnezeu ar trebui să le înțeleagă.


Cele două întrupări întregesc semnificația întrupării

Fiecare etapă a lucrării realizate de Dumnezeu își are propria sa semnificație practică. În acele vremuri, când a venit Isus, El a venit în trup de bărbat, dar când Dumnezeu vine de data aceasta, trupul Său este de femeie. De aici, poți vedea cum crearea de către Dumnezeu atât a bărbaților, cât și a femeilor, poate sluji lucrării Sale, iar El nu face deosebire între genuri. Când Duhul Său vine, El poate lua orice trup dorește, iar acel trup Îl poate reprezenta; indiferent dacă este bărbat sau femeie, trupul Îl poate reprezenta pe Dumnezeu atâta vreme cât este trupul Său întrupat. Dacă Isus S-ar fi arătat ca femeie când a venit, cu alte cuvinte, dacă o fetiță, și nu un băiat, ar fi fost concepută de către Duhul Sfânt, acea etapă a lucrării ar fi fost finalizată oricum. Dacă așa ar fi stat lucrurile, atunci etapa actuală a lucrării ar fi trebuit să fie făcută, în schimb, de un bărbat, dar lucrarea ar fi fost finalizată oricum. Lucrarea realizată în fiecare etapă are propria însemnătate; nicio etapă a lucrării nu o repetă pe cealaltă, dar, de asemenea, ele nici nu intră în conflict una cu cealaltă. În acele vremuri, Isus, făcându-Și lucrarea, era numit unicul Fiu, iar „Fiu” implică genul masculin. De ce nu este menționat unicul Fiu și în această etapă actuală? Deoarece cerințele lucrării au necesitat o schimbare a genului, față de cel al lui Isus. La Dumnezeu nu există nicio deosebire de gen. El Își realizează lucrarea așa cum dorește și în realizarea acesteia nu este supus niciunei constrângeri, ci este deosebit de liber. Cu toate acestea, fiecare etapă a lucrării își are propria semnificație practică. Dumnezeu a devenit trup de două ori și este de la sine înțeles că întruparea Sa din timpul zilelor de pe urmă este pentru ultima oară. A venit să-Și dezvăluie toate faptele. Dacă, în această etapă, El nu ar deveni trup și nu ar face în mod personal lucrarea la care oamenii să fie martori, aceștia s-ar agăța întotdeauna de noțiunea că Dumnezeu este doar bărbat, nu femeie. Înainte de asta, toți oamenii credeau că Dumnezeu ar putea să fie doar bărbat și că o femeie nu ar putea fi numită Dumnezeu, deoarece toți oamenii considerau că bărbații au autoritate asupra femeilor. Oamenii credeau că nicio femeie nu-și poate asuma autoritatea, doar bărbații puteau să o facă. În plus, spuneau chiar că bărbatul este capul femeii și că ea trebuie să i se supună și să nu se ridice deasupra lui. În vremuri trecute, când se spunea că bărbatul este capul femeii, acest lucru se referea la Adam și Eva, care fuseseră ispitiți de șarpe – nu la bărbatul și femeia așa cum fuseseră creați de Iahve la început. Bineînțeles, femeia trebuie să se supună soțului ei și să-l iubească, iar un soț trebuie să învețe să-și hrănească și să-și susțină familia. Acestea sunt legile și statutele stabilite de Iahve, pe care omenirea trebuie să le respecte în viața de pe pământ. Iahve i-a spus femeii: „Dorința ta va fi pentru soțul tău, iar el va stăpâni peste tine.” A vorbit astfel doar pentru ca omenirea (adică, atât bărbatul, cât și femeia) să poată duce vieți normale sub stăpânirea lui Iahve și pentru ca viețile oamenilor să aibă o structură și să nu iasă din ordinea corectă. Așadar, Iahve a stabilit reguli adecvate pentru modul în care ar trebui să acționeze bărbatul și femeia, deși acestea se refereau doar la toate ființele create care trăiau pe pământ și nu aveau nicio legătură cu trupul întrupat al lui Dumnezeu. Cum ar putea Dumnezeu să fie la fel ca ființele Sale create? Cuvintele Sale au fost direcționate doar către omenirea creației Sale; El a stabilit reguli pentru bărbat și femeie pentru ca omenirea creată să ducă vieți normale. La început, când Iahve a creat omenirea, El a făcut două tipuri de ființe umane, atât bărbați, cât și femei; astfel, întruparea Sa a fost, de asemenea, diferențiată, fie în bărbat, fie în femeie. El nu Și-a determinat lucrarea în funcție de cuvintele pe care le-a spus lui Adam și Evei. Cele două dăți în care S-a întrupat au fost determinate în întregime potrivit gândirii Sale din vremea când a creat omenirea pentru prima oară; adică, El a finalizat lucrarea celor două întrupări ale Sale având ca model bărbatul și femeia de dinainte de a fi corupți. Dacă omenirea ar lua cuvintele spuse de Iahve lui Adam și Evei, care fuseseră ademeniți de șarpe, și le-ar aplica lucrării întrupării lui Dumnezeu, nu ar trebui Isus, de asemenea, să-Și iubească soția așa cum se cuvine? Astfel, Dumnezeu ar mai fi Dumnezeu? Și așa stând lucrurile, ar mai putea El să-Și realizeze lucrarea? Dacă ar fi greșit ca trupul întrupat al lui Dumnezeu să fie femeie, atunci nu ar fi fost, de asemenea, o eroare de cea mai mare magnitudine ca Dumnezeu să fi creat femeia? Dacă oamenii încă mai cred că ar fi greșit ca Dumnezeu să Se întrupeze ca femeie, atunci Isus, care nu S-a însurat și nu Și-a iubit soția, nu ar fi în eroare la fel de mult ca întruparea prezentă? Fiindcă folosești cuvintele spuse Evei de către Iahve pentru a măsura adevărul întrupării lui Dumnezeu în zilele de azi, atunci trebuie să folosești cuvintele spuse de Iahve lui Adam pentru a-L judeca pe Domnul Isus care S-a întrupat în Epoca Harului. Nu sunt la fel aceste lucruri? De vreme ce Îl măsori pe Domnul Isus potrivit bărbatului care nu a fost ademenit de șarpe, atunci nu poți judeca adevărul întrupării de azi în funcție de femeia care a fost ademenită de șarpe. Acest lucru ar fi nedrept! A-L măsura astfel pe Dumnezeu dovedește că nu ai rațiune. Când Iahve a devenit trup de două ori, genul trupului Său avea legătură cu bărbatul și femeia care nu fuseseră ispitiți de șarpe; în concordanță cu bărbatul și femeia care nu fuseseră ispitiți de șarpe, a devenit El trup de două ori. Să nu crezi că masculinitatea lui Isus a fost la fel ca aceea a lui Adam, care a fost ispitit de șarpe. Cei doi nu au absolut nicio legătură, sunt bărbați de două naturi diferite. Cu siguranță nu este posibil ca masculinitatea lui Isus să dovedească că El este capul tuturor femeilor, dar nu și al tuturor bărbaților? Nu este El Regele tuturor iudeilor (atât bărbați, cât și femei)? El este Dumnezeu Însuși, nu doar capul femeii, ci și capul bărbatului. El este Domnul tuturor ființelor create și capul tuturor ființelor create. Cum ai putea determina că masculinitatea lui Isus este simbolul capului femeii? Nu ar fi asta o hulire? Isus este un bărbat care nu a fost corupt. El este Dumnezeu; El este Hristos; El este Domnul. Cum ar putea El să fie un bărbat precum Adam, care a fost corupt? Isus este trupul purtat de cel mai sfânt Duh al lui Dumnezeu. Cum ai putea spune că El este un Dumnezeu care posedă masculinitatea lui Adam? În acel caz, nu ar fi fost toată lucrarea lui Dumnezeu greșită? Ar fi încorporat Iahve în Isus masculinitatea lui Adam, care a fost ispitit de șarpe? Întruparea din acest moment nu este o altă lucrare a lui Dumnezeu întrupat, care este diferit în gen de Isus, dar la fel ca El în natură? Încă îndrăznești să spui că Dumnezeu întrupat n-ar putea fi femeie deoarece femeia a fost prima care a fost ispitită de către șarpe? Încă îndrăznești să spui că, deoarece femeia este cea mai întinată și sursa corupției omenirii, Dumnezeu nu ar putea deveni trup ca femeie? Îndrăznești să continui să spui că „femeia se va supune întotdeauna bărbatului și nu poate niciodată să-L manifeste sau să-L reprezinte direct pe Dumnezeu”? Nu ai înțeles în trecut, dar poți continua acum să hulești lucrarea lui Dumnezeu, mai ales trupul întrupat al lui Dumnezeu? Dacă acest lucru nu îți este clar, mai bine ai grijă ce spui, ca nu cumva prostia și ignoranța ta să fie dezvăluite și urâțenia ta demascată. Să nu crezi că înțelegi totul. Îți spun că tot ceea ce ai văzut și experimentat este insuficient pentru ca tu să înțelegi chiar și a mia parte a planului Meu de gestionare. Deci, de ce acționezi așa de trufaș? Puținul tău talent și cunoștințele minime pe care le ai sunt insuficiente pentru ca Isus să le folosească măcar o singură secundă în lucrarea Sa! Câtă experiență ai, de fapt? Ceea ce ai văzut, ceea ce ai auzit în viața ta și ceea ce ți-ai imaginat sunt mai puțin decât lucrarea pe care Eu o fac într-o singură clipă! Ai face bine să nu cauți nod în papură și să nu găsești defecte. Indiferent cât de arogant ești, nu ești decât o ființă creată care nu este nici măcar egalul unei furnici! Tot ceea ce ai în tine e mai puțin decât ceea ce are o furnică în ea! Să nu crezi că, doar fiindcă ai experimentat multe lucruri și ai vechime, asta îți dă dreptul să faci gesturi arogante și remarci îndrăznețe. Oare nu ai această experiență și această vechime datorită cuvintelor pe care Eu le-am rostit? Crezi că le-ai câștigat prin propria muncă și sudoare? Astăzi, vezi că am devenit trup, și doar din acest motiv în tine există un prisos de concepte și, din ele, noțiuni nenumărate. Dacă nu ar fi fost întruparea Mea, chiar dacă ai fi avut talente deosebite, nu ai fi avut atâtea concepte; și nu din acestea se nasc noțiunile tale? Dacă Isus nu S-ar fi întrupat prima oară, ai fi aflat oare de întrupare? Oare nu pentru că ai aflat despre faptul că Dumnezeu a devenit trup din prima întrupare ai insolența de a încerca să judeci a doua întrupare? De ce o supui scrutării, în loc să fii un adept supus? Când ai intrat în acest curent și ai venit înaintea Dumnezeului întrupat, ți-ar permite El să-L scrutezi? Poți să scrutezi istoricul propriei tale familii, dar dacă încerci să scrutezi „istoricul familiei” lui Dumnezeu, ți-ar permite Dumnezeul de astăzi să faci acest lucru? Nu ești orb? Nu atragi disprețul asupra ta?

Dacă doar lucrarea lui Isus ar fi fost făcută, fără a fi completată de lucrarea din această etapă a zilelor de pe urmă, omul s-ar agăța mereu de noțiunea că doar Isus este unicul Fiu al lui Dumnezeu, anume, că Dumnezeu are doar un fiu și că oricine vine după aceea cu un alt nume nu ar fi unicul Fiu al lui Dumnezeu, cu atât mai puțin Dumnezeu Însuși. Omul are noțiunea că oricine care slujește ca jertfă pentru păcat sau care preia puterea în numele lui Dumnezeu și răscumpără toată omenirea este unicul Fiu al lui Dumnezeu. Există unii care cred că, atâta vreme cât Cel care vine este bărbat, El poate fi considerat a fi unicul Fiu al lui Dumnezeu și reprezentantul Acestuia. Sunt chiar și unii care spun că Isus este Fiul lui Iahve, unicul Său Fiu. Nu sunt acestea noțiunile deplorabile ale omului? Dacă Dumnezeu nu ar veni să facă această etapă a lucrării în epoca finală, atunci, față de Dumnezeu, întreaga omenire ar fi învăluită sub o umbră întunecată. Dacă așa ar sta lucrurile, bărbatul s-ar considera de rang mai înalt decât femeia, iar femeile nu ar mai putea niciodată să-și țină capul sus și atunci nici măcar o singură femeie n-ar mai putea fi mântuită. Oamenii cred mereu că Dumnezeu e bărbat și, în plus, că El a detestat întotdeauna femeia și că nu-i va oferi mântuirea. Dacă așa ar sta lucrurile, nu ar fi adevărat că toate femeile, care au fost create de Iahve și care au fost, de asemenea, corupte, nu ar avea niciodată șansa de a fi mântuite? Atunci, nu ar fi fost fără sens ca Iahve să fi creat femeia, adică, să o fi creat pe Eva? Și nu ar pieri femeia pentru veșnicie? Din acest motiv, etapa lucrării din zilele de pe urmă este realizată pentru a mântui întreaga omenire, nu doar femeia. Dacă cineva ar crede că întruparea lui Dumnezeu sub forma unei femei ar fi doar de dragul de a mântui femeia, atunci acel cineva ar fi și mai neghiob!

Lucrarea de astăzi a împins înainte lucrarea din Epoca Harului; adică, lucrarea din cadrul întregului plan de gestionare de 6000 de ani a înaintat. Deși Epoca Harului s-a terminat, lucrarea lui Dumnezeu a progresat mai mult și mai profund. De ce spun iar și iar că această etapă a lucrării se bazează pe Epoca Harului și pe Epoca Legii? În alte cuvinte, lucrarea de acum este o continuare a lucrării realizate în Epoca Harului și un progres față de cea realizată în Epoca Legii. Cele trei etape sunt interconectate strâns și fiecare verigă din lanț este legată strâns de următoarea. De ce mai spun și că această etapă a lucrării se bazează pe cea realizată de Isus? Presupunând că această etapă nu s-a bazat pe lucrarea realizată de Isus, o altă răstignire ar trebui să aibă loc în această etapă, iar lucrarea de răscumpărare din etapa anterioară ar trebui să fie făcută din nou. Nu ar avea niciun sens. Și astfel, nu este vorba de faptul că lucrarea a fost terminată complet, ci de faptul că epoca a înaintat și că lucrarea a fost ridicată mai sus decât înainte. Se poate spune că această etapă a lucrării este clădită pe fundația Epocii Legii și pe stânca lucrării lui Isus. Lucrarea lui Dumnezeu este clădită etapă cu etapă, iar această etapă nu este un început nou. Doar combinația celor trei etape ale lucrării poate fi considerată a fi planul de gestionare de 6000 de ani. Lucrarea din această etapă este realizată pe fundația lucrării din Epoca Harului. Dacă aceste două etape ale lucrării nu ar avea legătură, atunci de ce răstignirea nu este repetată în această etapă? De ce nu port Eu păcatele omului, ci, în schimb, vin pentru a-l judeca și a-l mustra pe om în mod direct? Dacă lucrarea Mea de judecată și de mustrare a omului nu ar fi făcută după răstignire – alături de faptul că venirea Mea acum nu este concepută de Duhul Sfânt –, atunci nu aș fi calificat să-l judec și să-l mustru pe om. Tocmai pentru că sunt una cu Isus, vin direct pentru a-l mustra și a-l judeca pe om. Lucrarea de la această etapă este clădită în întregime pe lucrarea din etapa precedentă. De aceea, doar acest gen de lucrare îl poate aduce pe om, pas cu pas, la mântuire. Isus și cu Mine venim din același Duh. Deși trupurile Noastre nu au legătură, Duhurile Noastre sunt unul și același; deși conținutul a ceea ce facem și lucrarea pe care Ne-o asumăm nu sunt la fel, esența Noastră este la fel; trupurile Noastre au forme diferite, dar acest lucru se datorează schimbării epocii și a diferitelor cerințe ale lucrării Noastre; lucrările Noastre de slujire nu se aseamănă, deci lucrarea pe care Noi o prezentăm și firile pe care le facem să se manifeste omului sunt, de asemenea, diferite. Din acest motiv, ceea ce omul vede și înțelege azi este diferit de trecut, lucru care se întâmplă datorită schimbării epocii. Chiar dacă Ei sunt diferiți în gen și în forma trupurilor Lor și nu S-au născut din aceeași familie și cu atât mai puțin în aceeași perioadă, totuși, Duhurile Lor sunt unul. Chiar dacă trupurile Lor nu au același sânge sau înrudire fizică de niciun fel, nu se poate nega faptul că Ei sunt întrupările lui Dumnezeu în două perioade de timp diferite. Faptul că Ei sunt întrupările lui Dumnezeu reprezintă un adevăr incontestabil. Totuși, Ei nu au aceeași descendență și nu împărtășesc un limbaj uman comun. (Unul a fost un bărbat care vorbea limba iudeilor, iar celălalt este o femeie care vorbește doar chineza). Din aceste motive, Ei au trăit în țări diferite pentru a realiza lucrarea pe care fiecare are datoria s-o facă și, de asemenea, în perioade de timp diferite. În ciuda faptului că Ei sunt de același Duh – adică au aceeași esență –, nu există nicio asemănare absolută între învelișul exterior al trupurilor Lor. Tot ceea ce împărtășesc este aceeași umanitate, dar în ceea ce privește aspectul exterior al trupurilor Lor și circumstanțele nașterii Lor, Ei nu se aseamănă. Aceste lucruri nu influențează deloc lucrarea fiecăruia dintre Ei sau cunoașterea omului despre Ei, deoarece, în final, Ei sunt de același Duh și nimeni nu Îi poate separa. Deși nu au legături de sânge, întregile Lor ființe sunt conduse de Duhurile Lor, ceea ce Le permite să Își asume lucrări diferite în perioade de timp diferite și trupurile Lor aparțin unor descendențe diferite. De exemplu, Duhul lui Iahve nu este tatăl Duhului lui Isus, iar Duhul lui Isus nu este fiul Duhului lui Iahve: Ei sunt de unul și același Duh. În mod similar, Dumnezeul întrupat de azi și Isus nu sunt înrudiți prin sânge, ci Ei sunt una – aceasta deoarece Duhurile Lor sunt una. Dumnezeu poate realiza lucrarea de milă și de bunătate iubitoare, precum și cea de judecată dreaptă și de mustrare a omului, și pe cea de blestemare a omului; iar în final, poate realiza lucrarea de distrugere a lumii și de pedepsire a celor răi. Nu face El Însuși toate acestea? Nu este aceasta atotputernicia lui Dumnezeu? El a putut și să promulge legi pentru om, și să-i dea porunci, și a putut și să-i conducă pe primii israeliți în traiul vieții lor pe pământ și să-i îndrume să construiască templul și altare, ținându-i pe toți israeliții sub stăpânirea Sa. Datorită autorității Sale, în timpul celor două mii de ani pe care El i-a trăit pe pământ cu poporul lui Israel, israeliții nu au îndrăznit să se răzvrătească împotriva Sa și toți s-au temut de Iahve și I-au ascultat poruncile. Astfel a fost lucrarea care a fost realizată mulțumită autorității și atotputerniciei Sale. Atunci, în timpul Epocii Harului, Isus a venit pentru a răscumpăra întreaga omenire căzută (și nu doar pe israeliți). El a arătat milă și bunătate iubitoare omului. Isus pe care omul L-a văzut în Epoca Harului era plin de bunătate iubitoare și era mereu iubitor față de om deoarece El venise ca să-l mântuiască pe om de păcat. A putut să-i ierte pe oameni de păcate până când răstignirea Sa a răscumpărat complet omenirea din păcat. În acea perioadă, Dumnezeu S-a arătat omului cu milă și bunătate iubitoare; adică, El a devenit o jertfă pentru păcat pentru om și a fost răstignit pentru păcatele omului pentru ca acestea să fie iertate pentru totdeauna. A fost milos, plin de compasiune, răbdător și iubitor. Iar toți cei care L-au urmat pe Isus în Epoca Harului au căutat să fie la fel de răbdători și iubitori în toate lucrurile. Erau îndelung răbdători și nu au ripostat nici măcar când au fost bătuți, blestemați sau loviți cu pietre. Dar, în timpul etapei finale, acest lucru nu mai poate fi așa. De exemplu, lucrarea lui Isus și cea a lui Iahve nu au fost complet la fel, deși Ei erau de un singur Duh. Lucrarea lui Iahve nu a pus capăt epocii, ci a îndrumat-o, aducând viața omenirii pe pământ, iar lucrarea de astăzi este de a-i cuceri pe cei din națiunile păgânilor care au fost profund corupți și de a-i conduce nu doar pe aleșii lui Dumnezeu din China, ci întregul univers și toată omenirea. Poate ți se pare că această lucrare este realizată doar în China, dar, de fapt, a început deja să se extindă și în străinătate. De ce oare oamenii din afara Chinei caută adevărata cale în mod repetat? Deoarece Duhul a început deja să lucreze, iar cuvintele rostite astăzi sunt direcționate spre oamenii întregului univers. Cu aceasta, jumătate din lucrare este deja în desfășurare. De la crearea lumii până în prezent, Duhul lui Dumnezeu a pus această lucrare măreață în mișcare și, în plus, a realizat diferite lucrări în diferite epoci și în diferite țări. Oamenii din fiecare epocă văd o fire diferită a Sa, care este făcută să se manifeste în mod natural prin diferitele lucrări pe care El le realizează. El este un Dumnezeu plin de milă și de bunătate iubitoare; El este jertfa pentru păcat pentru om și păstorul omului; dar El este, de asemenea, judecata, mustrarea și blestemul omului. El a putut conduce omul să trăiască pe pământ timp de două mii de ani și, de asemenea, a putut răscumpăra omenirea coruptă din păcat. Astăzi, El poate, de asemenea, să cucerească omenirea, care nu-L cunoaște, și să o facă să se prosterneze sub stăpânirea Lui și să o facă să I se supună complet. În final, El va arde tot ceea ce e necurat și nedrept în oamenii universului pentru a le arăta că El este nu doar un Dumnezeu milos și iubitor, nu doar un Dumnezeu al înțelepciunii și al minunilor, nu doar un Dumnezeu sfânt, ci, mai mult, un Dumnezeu care îl judecă pe om. Pentru cei răi din omenire, El este ardere, judecată și pedeapsă; pentru cei care trebuie să fie desăvârșiți, El este necazul, rafinarea și încercările, precum și alinarea, susținerea, provizia de cuvinte și emondarea. Iar pentru cei care sunt eliminați, El este pedeapsă și răzbunare. Spune-Mi, nu este Dumnezeu atotputernic? El poate realiza orice și toată lucrarea, nu doar răstignirea așa cum îți imaginezi. Îl subestimezi prea mult pe Dumnezeu! Crezi că tot ceea ce poate face El este să răscumpere întreaga omenire prin răstignirea Sa și asta e tot? Și după aceea, tu Îl vei urma în ceruri pentru a mânca fructe din pomul vieții și pentru a bea din râul vieții?… Ar putea fi așa de simplu? Spune-Mi, ce ai înfăptuit tu? Ai tu viața lui Isus? Ai fost într-adevăr răscumpărat de El, dar răstignirea a fost lucrarea lui Isus Însuși. Ce datorie ai îndeplinit ca ființă umană? Ai doar pietate exterioară, dar nu Îi înțelegi calea. Așa Îl manifești tu? Dacă nu ai câștigat viața lui Dumnezeu sau nu ai văzut întregimea firii Sale drepte, atunci nu poți pretinde că ești o persoană care are viață și nu ești demn să treci prin poarta Împărăției Cerurilor.

Dumnezeu nu este doar un Duh, El Se poate și întrupa; în plus, El este un trup de slavă. Isus, deși voi nu L-ați văzut, a fost văzut de israeliți – de iudeii din acele vremuri. A fost la început un trup în carne și oase, dar după ce a fost răstignit, El a devenit un trup de slavă. El este Duhul atotcuprinzător și poate realiza lucrarea în fiecare loc. El poate fi Iahve sau Isus sau Mesia; în final, El poate deveni, de asemenea, Dumnezeul atotputernic. El este dreptate, judecată și mustrare; El este blestem și mânie; dar este și milă și bunătate iubitoare. Toată lucrarea pe care a făcut-o poate să Îl reprezinte. Ce tip de Dumnezeu spui că este El? Tu nu poți să explici. Dacă într-adevăr nu poți să explici, nu ar trebui să dai verdicte asupra lui Dumnezeu. Nu da verdictul că Dumnezeu este pentru totdeauna un Dumnezeu al milei și al bunătății iubitoare, doar pentru că a realizat lucrarea de răscumpărare într-o etapă. Poți fi sigur că El este doar un Dumnezeu milos și iubitor? Dacă este doar un Dumnezeu milos și iubitor, de ce va pune El capăt epocii în zilele de pe urmă? De ce va trimite El pe pământ atât de multe dezastre? Potrivit noțiunilor și gândurilor oamenilor, Dumnezeu ar trebui să fie milos și iubitor până la final, ca până și ultimul membru al omenirii să poată fi mântuit. Dar de ce, în zilele de pe urmă, va trimite El pe pământ niște dezastre atât de mari, cum ar fi cutremurele, molimele și foametea, ca să distrugă această omenire rea, care-L vede pe Dumnezeu ca pe un dușman? De ce va lăsa El omenirea să sufere aceste dezastre? În ceea ce privește tipul de Dumnezeu care este El, niciunul dintre voi nu îndrăznește să spună și nimeni nu este capabil să explice acest lucru. Îndrăznești să spui că El este Duhul? Îndrăznești să spui că El nu este altceva decât trupul lui Isus? Și îndrăznești să spui că El este un Dumnezeu care va fi pentru totdeauna răstignit de dragul omului?


Oare există Treimea?

Încă de când a apărut adevărul despre Isus devenit trup, omul crede că, în cer, nu există doar Tatăl, ci și Fiul și chiar Duhul. Aceasta este noțiunea convențională pe care o deține omul și anume, că există un astfel de Dumnezeu în Cer: un Dumnezeu triunic care este Tatăl, Fiul și Duhul Sfânt. Toți oamenii au aceste noțiuni: Dumnezeu este un singur Dumnezeu, dar cuprinde trei părți, pe care toți cei puternic înrădăcinați în noțiuni convenționale le consideră a fi Tatăl, Fiul și Duhul Sfânt. Doar cele trei părți făcute una sunt totalitatea lui Dumnezeu. Fără Tatăl, Dumnezeu nu ar fi întreg. În mod similar, nici Dumnezeu nu ar fi întreg fără Fiul sau Duhul Sfânt. În noțiunile lor, ei cred că nici Tatăl singur și nici Fiul singur nu pot fi considerați Dumnezeu. Doar Tatăl, Fiul și Duhul Sfânt împreună pot fi considerați Dumnezeu Însuși. Acum, toți credincioșii religioși și chiar fiecare adept dintre voi au această credință. Totuși, niciunul dintre voi nu poate explica dacă această credință este sau nu corectă, pentru că voi vă aflați mereu într-o ceață a confuziei despre chestiunile privindu-L pe Dumnezeu Însuși. Chiar și când vine vorba despre cunoașterea bazată pe noțiuni umane, voi nu știți dacă este corectă sau greșită, deoarece ați devenit prea puternic contaminați de noțiuni religioase. Ați acceptat prea adânc aceste noțiuni convenționale ale religiei, iar această otravă a pătruns prea adânc în voi. Prin urmare, la fel ați cedat și voi acestei influențe dăunătoare în această chestiune, deoarece Dumnezeul triunic pur și simplu nu există. Adică, Treimea Tatălui, a Fiului și a Sfântului Duh pur și simplu nu există. Acestea sunt toate noțiuni convenționale ale omului și credințele false ale omului. De-a lungul multor secole, omul a crezut în această Treime, evocată de noțiuni din mintea omului, inventată de om și care nu a mai fost văzută niciodată înainte de către om. De-a lungul acestor numeroși ani, au existat mulți interpreți ai Bibliei care au explicat „adevăratul înțeles” al Treimii, dar astfel de explicații despre Dumnezeul triunic ca trei persoane distincte au fost nedeslușite și neclare și toți oamenii sunt derutați de „alcătuirea” lui Dumnezeu. Niciun om influent nu a fost în stare vreodată să ofere o explicație amănunțită; majoritatea explicațiilor sunt acceptabile pe hârtie și din punct de vedere rațional, dar nicio singură persoană nu are o înțelegere pe deplin clară a semnificației Treimii. Aceasta este deoarece această „mare Treime”, pe care omul o păstrează în inimă, pur și simplu nu există. Deoarece nimeni nu a văzut vreodată adevărata înfățișare a lui Dumnezeu, nici nu a fost suficient de norocos ca să urce la sălașul lui Dumnezeu să-L viziteze, pentru a examina ce elemente sunt prezente în locul unde stă Dumnezeu, pentru a determina cu exactitate câte zeci de mii sau sute de milioane de generații sunt în „familia lui Dumnezeu” sau pentru a cerceta exact câte părți compun alcătuirea inerentă a lui Dumnezeu. Ceea ce trebuie examinat în primul rând este acest lucru: vârsta Tatălui și a Fiului, precum și cea a Duhului Sfânt; arătările corespunzătoare ale fiecărei persoane; cum exact Se separă Ei și cum se face că sunt făcuți una. Din păcate, în toți acești numeroși ani, nicio singură persoană nu a reușit să determine adevărul acestor lucruri. Toți fac doar presupuneri, căci nicio singură persoană nu s-a înălțat vreodată la cer pentru a face o vizită și nu s-a întors cu un „raport de investigație” pentru întreaga omenire, pentru a raporta adevărul acestei chestiuni tuturor acelor credincioși religioși înflăcărați și devotați, care sunt preocupați de Treime. Desigur, omul nu poate fi în totalitate învinuit pentru formarea unor astfel de noțiuni; la urma urmei, oare de ce Iahve Tatăl nu L-a luat pe Isus Fiul să-L însoțească atunci când a creat omenirea? Ar fi fost mai bine dacă, la început, toți ar fi fost cunoscuți cu numele lui Iahve. Dacă trebuie învinovățit cineva, lăsați să fie învinovățită greșeala trecătoare a lui Iahve Dumnezeu, care nu I-a chemat pe Fiul și pe Duhul Sfânt înaintea Lui, în timpul creației, ci, mai degrabă, Și-a îndeplinit singur lucrarea. Dacă Ei toți ar fi lucrat simultan, atunci nu ar fi devenit una? Dacă, încă de la început și până la sfârșit, ar fi fost numai numele Iahve și nu numele lui Isus din Epoca Harului sau dacă atunci El încă ar fi fost numit Iahve, nu ar fi fost atunci Dumnezeu cruțat de suferința acestei divizări de către omenire? Desigur, Iahve nu poate fi învinuit pentru toate acestea; dacă trebuie învinuit cineva, lăsați să fie învinovățit Duhul Sfânt, care, timp de mii de ani, Și-a continuat lucrarea cu numele de Iahve, de Isus și chiar cu numele de Duhul Sfânt, derutându-l și zăpăcindu-l pe om astfel încât acesta nu putea ști întocmai cine anume este Dumnezeu. Dacă Însuși Duhul Sfânt ar fi lucrat fără formă sau chip și, mai important, fără un nume precum cel de Isus, iar omul nu ar fi putut nici să-L atingă, nici să-L vadă, ci să audă doar sunetul tunetului, atunci o astfel de lucrare n-ar fi avut un folos mai mare pentru omenire? Deci, ce se poate face acum? Noțiunile omului s-au adunat înalte ca un munte și întinse ca marea, într-o așa măsură încât Dumnezeul zilei de astăzi nu le mai poate suporta și este complet pierdut. În trecut, când era doar Iahve, Isus și, între Ei, Duhul Sfânt, omul era deja pierdut în privința modului de a face față, iar acum a fost adăugat Cel Atotputernic, despre care se spune chiar că este, de asemenea, „o parte a lui Dumnezeu”. Cine știe cine este El și în care persoană a Treimii a fost amestecat sau ascuns de nu se știe câți ani? Cum poate omul să suporte acest lucru? Doar pentru ca omul să poată explica Dumnezeul triunic a fost necesară o viață, însă acum există „un singur Dumnezeu în patru persoane”. Cum poate fi explicat acest lucru? Poți tu să explici? Frați și surori! Cum ați crezut într-un astfel de Dumnezeu până astăzi? Îmi scot pălăria în fața voastră. Dumnezeul triunic a fost deja suficient de suportat; cum ați putut avea o credință atât de neclintită în acest singur Dumnezeu în patru persoane? Ați fost îndemnați să ieșiți, dar, totuși, voi refuzați. Este de neimaginat! Chiar sunteți impresionanți! O persoană poate merge chiar atât de departe încât să creadă în „patru Dumnezei” și să considere acest lucru o nimica toată; nu credeți că aceasta este o minune? Dacă s-ar uita la voi, nimeni nu ar ști că sunteți capabili să înfăptuiți o asemenea mare minune! Permiteți-Mi să vă spun că, într-adevăr, „Dumnezeul triunic” nu există nicăieri deasupra sau de la un capăt la celălalt al universului. Dumnezeu nu are niciun Tată și niciun Fiu și cu atât mai puțin există un concept că Tatăl și Fiul folosesc împreună Duhul Sfânt drept un instrument. Toate acestea reprezintă cea mai falsă idee din lume și, pur și simplu, nu există! Totuși, chiar și o astfel de falsitate își are originea ei și nu este în întregime neîntemeiată, pentru că mințile voastre nu sunt atât de simple, iar aceste concepte ale voastre nu sunt fără rațiune. Mai degrabă, ele sunt destul de adecvate și de ingenioase, atât de mult încât sunt de neînvins chiar și de către oricare satană. Dar ce păcat că aceste concepte sunt toate falsități și, pur și simplu, nu există! Voi nu ați văzut deloc adevărul așa cum este el de fapt; voi doar raționați și vă închipuiți, apoi le transformați pe toate într-o poveste pentru a câștiga, în mod înșelător, încrederea altora și stăpânirea asupra celor mai nesăbuiți dintre oamenii fără înțelepciune sau rațiune, astfel încât ei să creadă în mărețele și faimoasele voastre „învățături experte”. Acesta este adevărul? Este aceasta calea vieții pe care ar trebui să o înțeleagă omul? Totul este o absurditate! Niciun singur cuvânt nu este potrivit! De-a lungul acestor numeroși ani, Dumnezeu a fost divizat de voi în acest fel, fiind divizat tot mai mărunt cu fiecare generație, până în măsura în care un singur Dumnezeu a fost separat, în mod deschis, în trei Dumnezei. Și acum este pur și simplu imposibil ca omul să-L reunească pe Dumnezeu ca Unul, căci voi L-ați separat în prea multe părți! Este greu de spus cât timp ați fi continuat cu îndrăzneală în acest fel dacă n-ar fi fost lucrarea Mea promptă, înainte de a fi prea târziu! Cum poate El încă să fie Dumnezeul vostru când voi continuați să-L separați în acest fel? L-ați mai recunoaște pe Dumnezeu? V-ați mai găsi originile și v-ați mai întoarce la rădăcinile voastre? Dacă aș fi venit ceva mai târziu, probabil că I-ați fi trimis pe „Tatăl și Fiul”, Iahve și Isus, înapoi în Israel și ați fi pretins că voi înșivă sunteți o parte a lui Dumnezeu. Din fericire, acum sunt zilele de pe urmă. În cele din urmă, această zi, pe care am așteptat-o îndelung, a sosit, și doar prin faptul că am venit să înfăptuiesc personal această etapă a lucrării a fost oprită divizarea lui Dumnezeu Însuși de către voi. Dacă n-ar fi fost astfel, voi ați fi amplificat, chiar punând pe mesele voastre pentru închinare toate satanele dintre voi. Acesta este subterfugiul vostru! Acesta este modul vostru de a-L diviza pe Dumnezeu! Veți continua acum să faceți astfel? Lăsați-Mă să vă întreb: Câți Dumnezei există? Care Dumnezeu vă va aduce mântuire? Oare la primul Dumnezeu, la Cel de-al doilea sau la Cel de-al treilea vă rugați mereu? În care credeți întotdeauna? În Tatăl? Sau Fiul? Sau în Duhul? Spune-Mi în cine crezi tu. Deși, cu fiecare cuvânt, spuneți că voi credeți în Dumnezeu, voi vă credeți, de fapt, propria minte! Pur și simplu, nu-L aveți pe Dumnezeu în inimă! Și, totuși, în mintea voastră există o serie de astfel de „Treimi”! Nu sunteți de acord?

Dacă cele trei etape ale lucrării sunt evaluate în conformitate cu acest concept al Treimii, atunci trebuie să existe trei Dumnezei, din moment ce lucrarea îndeplinită de fiecare nu este aceeași. Dacă vreunul dintre voi spune că Treimea există într-adevăr, atunci explicați ce este, mai exact, acest singur Dumnezeu în trei persoane. Ce este Tatăl? Ce este Fiul? Ce este Duhul Sfânt? Iahve este Tatăl? Isus este Fiul? Atunci, cum este cu Duhul Sfânt? Tatăl nu este un Duh? Esența Fiului nu este, de asemenea, un Duh? Lucrarea lui Isus nu a fost lucrarea Duhului Sfânt? Lucrarea lui Iahve nu a fost, la acea vreme, realizată de același Duh ca al lui Isus? Câte Duhuri poate avea Dumnezeu? Conform explicației tale, cele trei persoane – ale Tatălui, Fiului și Duhului Sfânt – sunt una; dacă așa stau lucrurile, atunci există trei Duhuri, dar pentru a fi trei Duhuri înseamnă că trebuie să existe trei Dumnezei, care nu ar fi singurul Dumnezeu adevărat. Cum poate un astfel de Dumnezeu să aibă încă esența inerentă a lui Dumnezeu? Dacă accepți că există doar un singur Dumnezeu, atunci cum poate El să aibă un fiu sau un tată? Nu sunt toate acestea pur și simplu noțiunile tale? Există doar un Dumnezeu, numai o persoană în acest Dumnezeu și doar un Duh al lui Dumnezeu, așa cum este scris în Biblie că: „Există un singur Duh Sfânt și un singur Dumnezeu”. Indiferent dacă există sau nu Tatăl și Fiul despre care vorbești, până la urmă există doar un Dumnezeu, iar esența Tatălui, a Fiului și a Duhului Sfânt, în care voi credeți, este esența Duhului Sfânt. Cu alte cuvinte, Dumnezeu este un Duh, însă El este capabil să devină trup și să trăiască printre oameni, precum și să fie mai presus de toate lucrurile. Duhul Său este atotcuprinzător și omniprezent. El poate fi, în același timp, în trup și deasupra universului și de la un capăt la altul al acestuia. De vreme ce toți oamenii spun că Dumnezeu este unicul Dumnezeu adevărat, atunci există un singur Dumnezeu, care nu poate fi divizat de nimeni după pofta inimii! Dumnezeu este un singur Duh și o singură persoană. Și Acesta este Duhul lui Dumnezeu. Dacă ar fi așa cum spui, atunci Tatăl, Fiul și Duhul Sfânt nu sunt Ei trei Dumnezei? Duhul Sfânt este o chestiune, Fiul o alta, iar Tatăl încă una. Persoanele Lor sunt diferite și esențele Lor sunt diferite, deci cum pot Ei să fie fiecare parte a unui singur Dumnezeu? Duhul Sfânt este un Duh; acest lucru este ușor de înțeles pentru om. Dacă așa stau lucrurile, atunci Tatăl este chiar și mai mult un Duh. El nu a coborât niciodată pe pământ și nu a devenit niciodată trup; El este Iahve Dumnezeu în inima omului și este, cu siguranță, și un Duh. Atunci care este relația dintre acest Duh și Duhul Sfânt? Este relația dintre Tată și Fiu? Sau este relația dintre Duhul Sfânt și Duhul Tatălui? Oare esența fiecărui Duh este aceeași? Sau Duhul Sfânt este un instrument al Tatălui? Cum poate fi explicat acest lucru? Și, atunci, care este relația dintre Fiul și Duhul Sfânt? Este o relație între două Duhuri sau relația dintre un om și un Duh? Acestea sunt toate chestiuni care nu pot avea nicio explicație! Dacă Ei toți sunt un singur Duh, atunci nu se poate vorbi despre trei persoane, căci Ei au un singur Duh. Dacă ar fi persoane distincte, atunci Duhurile Lor ar varia în putere, iar Ei, pur și simplu, nu ar putea fi un singur Duh. Acest concept al Tatălui, al Fiului și al Duhului Sfânt este cel mai absurd! Aceasta Îl segmentează pe Dumnezeu și Îl împarte în trei persoane, fiecare cu un statut și un Duh; atunci, cum poate El să fie totuși un singur Duh și un singur Dumnezeu? Spuneți-Mi, cerul, pământul și toate lucrurile au fost create de Tatăl, de Fiul sau de Duhul Sfânt? Unii spun că Ei le-au creat împreună pe toate. Atunci cine a răscumpărat omenirea? A fost Duhul Sfânt, Fiul sau Tatăl? Unii spun că Fiul a fost Cel care a răscumpărat omenirea. Atunci cine este Fiul, în esență? Nu este El trupul întrupat al Duhului lui Dumnezeu? Trupul Îl numește pe Dumnezeu din cer cu numele de Tată, din perspectiva unui om creat. Oare nu ești conștient că Isus S-a născut prin concepția de către Duhul Sfânt? În El este Duhul Sfânt; indiferent ce spui, El este totuși una cu Dumnezeu din Cer, căci este trupul întrupat al Duhului lui Dumnezeu. Această idee despre Fiu este pur și simplu neadevărată. Este un singur Duh care realizează întreaga lucrare, este Dumnezeu Însuși Cel care o realizează, adică este Duhul lui Dumnezeu Cel care realizează lucrarea. Cine este Duhul lui Dumnezeu? Nu este Duhul Sfânt? Nu este Duhul Sfânt care lucrează în Isus? Dacă lucrarea nu ar fi fost îndeplinită de Duhul Sfânt (adică, Duhul lui Dumnezeu), atunci ar fi putut lucrarea Lui să-L reprezinte pe Dumnezeu Însuși? Când Isus L-a numit pe Dumnezeu din ceruri cu numele de Tată, în timp ce S-a rugat, acest lucru a fost făcut doar din perspectiva unui om creat, doar pentru că Duhul lui Dumnezeu Și-a asumat un trup obișnuit și normal și a avut învelișul exterior al unei ființe create. Chiar dacă în El era Duhul lui Dumnezeu, aspectul Său exterior era încă acela al unui om normal; cu alte cuvinte, El devenise „Fiul Omului”, despre care au vorbit toți oamenii, precum și Isus Însuși. Dat fiind că El este numit Fiul Omului, El este o persoană (fie ea bărbat sau femeie, în orice caz, una cu învelișul exterior al unei ființe umane) născută într-o familie normală de oameni obișnuiți. Prin urmare, faptul că Isus L-a numit pe Dumnezeu din ceruri cu numele de Tată a fost la fel ca modul în care voi L-ați numit pe El Tată la început; El a făcut acest lucru din perspectiva unui om creat. Vă mai amintiți rugăciunea Tatăl nostru pe care Isus v-a învățat să o memorați? „Tatăl nostru din ceruri…” El le-a cerut tuturor oamenilor să-L numească pe Dumnezeu din ceruri cu numele de Tată. Și din moment ce și El, de asemenea, L-a numit Tată, El a făcut acest lucru din perspectiva unuia care se află pe picior de egalitate cu voi toți. Din moment ce L-ați numit pe Dumnezeu din ceruri cu numele de Tată, Isus S-a văzut pe Sine ca fiind pe picior de egalitate cu voi și ca un om pe pământ ales de Dumnezeu (adică Fiul lui Dumnezeu). Dacă Îl numiți pe Dumnezeu Tată, nu este aceasta pentru că voi sunteți ființe create? Oricât de mare ar fi autoritatea lui Isus pe pământ, înainte de răstignire, El a fost numai un Fiu al Omului, guvernat de Duhul Sfânt (adică Dumnezeu) și una dintre ființele create ale pământului, pentru că El încă trebuia să-Și finalizeze lucrarea Sa. Prin urmare, faptul că El L-a numit pe Dumnezeu din ceruri Tată a fost doar smerenia și supunerea Lui. Adresarea Sa către Dumnezeu (adică Duhul din ceruri) într-o asemenea manieră, nu dovedește totuși că El a fost Fiul Duhului lui Dumnezeu din ceruri. Mai degrabă, se poate spune pur și simplu că perspectiva Lui a fost diferită, nu că El a fost o persoană diferită. Existența unor persoane distincte este un sofism! Înainte de răstignirea Sa, Isus a fost un Fiu al Omului legat de limitările trupului și El nu a posedat pe deplin autoritatea Duhului. De aceea El nu putea decât să caute intențiile lui Dumnezeu Tatăl din perspectiva unei ființe create. Așa cum El S-a rugat de trei ori în Ghetsimani: „Nu cum vreau Eu, ci cum vrei Tu”. Înainte de a fi pus pe cruce, El a fost doar Regele Evreilor, Fiul Omului, Hristos, și nu un trup de slavă. De aceea, din punctul de vedere al unei ființe create, El L-a numit pe Dumnezeu Tată. Acum, nu poți spune că toți cei care Îl numesc pe Dumnezeu Tată sunt Fiul. Dacă ar fi așa, atunci nu ați fi devenit toți Fiul odată ce Isus v-a învățat rugăciunea „Tatăl nostru”? Dacă încă nu sunteți convinși, atunci spuneți-Mi, cine este Cel pe care-L numiți Tată? Dacă vă referiți la Isus, atunci cine este pentru voi Tatăl Lui? După ce Isus a plecat, nu a mai existat această idee a Tatălui și Fiului. Această idee a fost potrivită doar pentru anii în care Isus a devenit trup; în toate celelalte împrejurări, atunci când Îl numiți Tată pe Dumnezeu, relația este cea dintre Creator și o ființă creată. Nu există un timp în care să se poată aplica această idee despre Treimea Tatălui, a Fiului și a Sfântului Duh. Aceasta este o idee falsă rar întâlnită de-a lungul veacurilor și nu există!

Acest lucru îi poate face pe majoritatea oamenilor să-și aducă aminte de cuvintele lui Dumnezeu din Geneză: „Să facem om după chipul Nostru, după asemănarea Noastră” (Geneza 1:26). Având în vedere că Dumnezeu a spus că a făurit omenirea după chipul „Nostru”, atunci „Nostru” indică doi sau mai mulți; întrucât El a spus „Nostru”, atunci nu este doar un singur Dumnezeu. În felul acesta, omul a început să se gândească la persoane abstracte distincte și, din aceste cuvinte, a apărut ideea Tatălui, a Fiului și a Duhului Sfânt. Atunci, cum este Tatăl? Cum este Fiul? Și cum este Duhul Sfânt? Ar fi posibil ca omenirea de astăzi să fie făcută după chipul Unuia unit din Cei trei? Este atunci chipul omului ca acela al Tatălui, al Fiului sau al Duhului Sfânt? După chipul căreia dintre cele trei persoane ale lui Dumnezeu este omul? Această idee a omului este pur și simplu incorectă și lipsită de sens! Ea poate doar să împartă un singur Dumnezeu în mai mulți. Momentul în care Moise a scris Geneza a fost după crearea omenirii, care a urmat creării lumii. Moise nu a existat chiar de la început, când Dumnezeu a creat lumea. Și, abia mult mai târziu, Moise a scris Biblia. Deci, cum ar fi putut el să știe ce a vorbit Dumnezeu din Cer? Nu a avut nicio bănuială despre modul în care Dumnezeu crease lumea. În Vechiul Testament al Bibliei, nu există nicio mențiune despre Tatăl, Fiul și Duhul Sfânt, ci doar despre singurul Dumnezeu adevărat, Iahve, care Își desfășura lucrarea în Israel. Dumnezeu este numit cu nume diferite pe măsură ce epoca se schimbă, însă acest lucru nu poate dovedi că fiecare nume se referă la o persoană diferită. Dacă ar fi așa, atunci nu ar exista nenumărate persoane în Dumnezeu? Ceea ce este scris în Vechiul Testament este lucrarea lui Iahve, o etapă a lucrării de început a lui Dumnezeu Însuși în Epoca Legii. Era lucrarea lui Dumnezeu, în care El zicea şi ce zicea lua fiinţă și El poruncea și ce poruncea era stabilit. În niciun moment, Iahve nu a spus că El a fost Tatăl care a venit să realizeze lucrarea și nici nu a prorocit vreodată pe Fiul care vine să răscumpere omenirea. În vremea lui Isus, s-a spus doar că Dumnezeu devenise trup pentru a răscumpăra întreaga omenire și nu că Fiul era Cel care venise. Deoarece epocile nu sunt asemănătoare, iar lucrarea pe care Dumnezeu Însuși intenționează să o facă diferă de asemenea, El trebuie să-Și îndeplinească lucrarea în diferite tărâmuri. În felul acesta, identitatea pe care o reprezintă El, de asemenea, diferă. Omul crede că Iahve este Tatăl lui Isus, dar acest lucru nu a fost de fapt recunoscut de Isus, care a spus: „Noi nu am fost niciodată diferențiați ca Tată și Fiu; Eu și Tatăl din cer suntem una. Tatăl este în Mine, iar Eu sunt în Tatăl; când omul Îl vede pe Fiul, el Îl vede pe Tatăl ceresc”. Când toate au fost spuse, fie că este Tatăl sau Fiul, Ei sunt un singur Duh și nu sunt despărțiți în persoane separate. Odată ce omul încearcă să explice, lucrurile sunt complicate de ideea unor persoane distincte, precum și de relația dintre Tată, Fiu și Duh. Când omul vorbește despre persoane separate, nu Îl materializează acest lucru pe Dumnezeu? Omul clasifică chiar persoanele ca prima, a doua și a treia; toate acestea nu sunt decât închipuirile omului, nu merită să fie menționate și sunt complet nerealiste! Dacă l-ai întreba: „Câți Dumnezei există?”, omul ar spune că Dumnezeu este singurul Dumnezeu adevărat care este format din Treimea Tatălui, a Fiului și a Duhului Sfânt. Dacă i-ai mai pune o întrebare: „Cine este Tatăl?”, el ar spune: „Tatăl este Duhul lui Dumnezeu din Cer; El este răspunzător de toate și este Stăpânul Cerului”. „Atunci Iahve este Duhul?” El ar spune: „Da!” Dacă l-ai întreba apoi: „Cine este Fiul?”, el ar spune că, desigur, Isus este Fiul. „Atunci, care este povestea lui Isus? De unde a venit El?” Omul ar spune: „Isus I S-a născut Mariei prin concepția de către Duhul Sfânt”. Atunci, esența Lui nu este, de asemenea, Duhul? Oare lucrarea Lui nu Îl reprezintă, de asemenea, pe Duhul Sfânt? Iahve este Duhul și, tot astfel, este esența lui Isus; este de la sine înțeles că, în acest pas – zilele de pe urmă – esența este tot Duhul. Cum ar putea Ei să fie persoane diferite? Nu este, pur și simplu, Duhul lui Dumnezeu Cel care îndeplinește lucrarea Duhului din diferite perspective? Astfel, nu există nicio distincție între persoane. Isus a fost conceput de Duhul Sfânt și, fără îndoială, lucrarea Lui a fost exact cea a Duhului Sfânt. În prima etapă a lucrării îndeplinite de Iahve, El nici nu a devenit trup, nici nu S-a arătat omului. Deci, omul nu a văzut niciodată arătarea Sa. Indiferent cât de mare și cât de înalt era, El era încă Duhul, Dumnezeu Însuși, care l-a creat pe om la început. Adică, El era Duhul lui Dumnezeu. El i-a vorbit omului dintre nori, doar un Duh fiind, și nimeni nu a fost martor la arătarea Sa. Doar în Epoca Harului, când Duhul lui Dumnezeu a venit în trup și S-a întrupat în Iudeea, omul a văzut pentru prima dată imaginea trupului întrupat al lui Dumnezeu ca evreu. În El nu era nimic din Iahve. Cu toate acestea, El a fost conceput de Duhul Sfânt, adică, de Duhul lui Iahve Însuși, iar Isus tot S-a născut ca întruchipare a Duhului lui Dumnezeu. Ceea ce a văzut omul pe atunci a fost Duhul Sfânt care cobora ca un porumbel pe Isus; Duhul nu era exclusiv al lui Isus, ci, mai degrabă, Duhul Sfânt. Atunci, poate să fie Duhul lui Isus despărțit de Duhul Sfânt? Dacă Isus este Isus, Fiul, iar Duhul Sfânt este Duhul Sfânt, atunci cum ar putea Ei să fie una? Lucrarea nu ar putea fi îndeplinită dacă ar fi astfel. Duhul din Isus, Duhul din cer și Duhul lui Iahve sunt toate una. Este numit Duhul Sfânt, Duhul lui Dumnezeu, Duhul intensificat de șapte ori și Duhul atotcuprinzător. Duhul lui Dumnezeu poate îndeplini multă lucrare. El este capabil să creeze lumea și să o distrugă prin inundarea pământului; El poate răscumpăra întreaga omenire și, mai mult decât atât, poate cuceri și distruge întreaga omenire. Această lucrare este realizată în întregime de Dumnezeu Însuși și nu poate fi făcută, în locul Lui, de niciuna dintre persoanele lui Dumnezeu. Duhul Său poate primi numele lui Iahve și Isus, precum și cel al Celui Atotputernic. El este Domnul și Hristosul. El poate deveni și Fiul Omului. El este în Ceruri, cât și pe pământ; El este deasupra universurilor și printre miriadele de popoare. El este singurul Stăpân al Cerurilor și al pământului! Din momentul creației și până acum, această lucrare a fost îndeplinită de Însuși Duhul lui Dumnezeu. Fie ea lucrarea din Ceruri sau lucrarea în trup, totul se desfășoară prin Duhul Său inerent. Toate creaturile, fie din cer sau de pe pământ, sunt în palma mâinii Sale atotputernice; toate acestea sunt lucrarea lui Dumnezeu Însuși și nu pot fi făcute de nimeni în locul Său. În Ceruri, El este Duhul, dar și Dumnezeu Însuși; printre oameni, El este trup, dar rămâne Însuși Dumnezeu. Deși El poate fi numit cu sute de mii de nume, este încă El Însuși, și toată lucrarea Sa este expresia directă a Duhului Său. Răscumpărarea întregii omeniri prin răstignirea Sa a fost lucrarea directă a Duhului Său și tot astfel este și comunicarea către toate națiunile și toate ținuturile în timpul zilelor de pe urmă. În orice moment, Dumnezeu nu poate fi numit decât singurul Dumnezeu adevărat, Cel atotputernic, Dumnezeu Însuși atotcuprinzător. Aceste persoane din Dumnezeu nu există deloc, cu atât mai puțin această idee a Tatălui, a Fiului și a Duhului Sfânt. Există un singur Dumnezeu în cer și pe pământ!

Planul de gestionare al lui Dumnezeu se întinde pe șase mii de ani și este împărțit în trei epoci pe baza diferențelor în lucrarea Sa: prima epocă este Epoca Legii Vechiului Testament; cea de-a doua este Epoca Harului; iar a treia este cea a zilelor de pe urmă – Epoca Împărăției. În fiecare epocă, este reprezentată o identitate diferită. Acest lucru se datorează doar diferenței în lucrare, adică, în cerințele lucrării. Prima etapă a lucrării din timpul Epocii Legii a fost efectuată în Israel, iar a doua etapă, a lucrării de răscumpărare, a fost finalizată în Iudeea. Pentru lucrarea de răscumpărare, Isus S-a născut prin concepția de către Duhul Sfânt și ca unic Fiu. Toate acestea s-au datorat cerințelor lucrării. În zilele de pe urmă, Dumnezeu vrea să-Și răspândească lucrarea în națiunile păgânilor și să-i cucerească pe oamenii de acolo, astfel încât numele Său să poată fi măreț printre ei. El vrea să-l îndrume pe om în înțelegerea și intrarea în tot adevărul. Toată această lucrare este dusă la îndeplinire de către un singur Duh. Deși El poate acționa astfel din diferite puncte de vedere, natura și principiile lucrării rămân aceleași. Odată ce tu observi principiile și natura lucrării pe care au dus-o la îndeplinire Ei, atunci vei ști că este totul făcut de către un singur Duh. Totuși, unii ar putea spune: „Tatăl este Tatăl; Fiul este Fiul; Duhul Sfânt este Duhul Sfânt și, în cele din urmă, Ei vor fi făcuți una”. Atunci cum ar trebui să-I faci una? Cum pot Tatăl și Duhul Sfânt să fie făcuți una? Dacă ar fi, în mod inerent, doi, atunci indiferent de modul în care Ei sunt uniți, nu ar rămâne două părți? Când vorbești despre a face din două părți una, oare nu înseamnă aceasta unirea a două părți separate pentru a face un întreg? Dar nu au fost ei două părți înainte de a fi făcuți un întreg? Fiecare duh are o esență distinctă, iar două duhuri nu pot fi transformate într-unul singur. Un duh nu este un obiect material și nu seamănă cu nimic altceva din lumea materială. După părerea omului, Tatăl este un Duh, Fiul un altul, iar Duhul Sfânt încă unul, apoi cele trei Duhuri Se amestecă precum trei pahare de apă într-unul singur. Atunci, nu-i așa că asta ar fi cele trei făcute unul? Aceasta este pur și simplu o explicație falsă! Nu înseamnă aceasta divizarea lui Dumnezeu? Cum pot Tatăl, Fiul și Duhul Sfânt să fie Toți făcuți una? Nu sunt Ei trei părți, fiecare de naturi diferite? Mai sunt alții care spun: „Nu a spus Dumnezeu în mod expres că Isus era Fiul Lui iubit?” Isus este Fiul iubit al lui Dumnezeu, în care Își găsește plăcerea – acest lucru a fost cu siguranță spus de Dumnezeu Însuși. Acela a fost Dumnezeu aducând mărturie pentru El Însuși, dar doar dintr-o perspectivă diferită, aceea a Duhului din ceruri aducând mărturie pentru propriul Său trup întrupat. Isus este trupul Său întrupat, nu Fiul Său din ceruri. Înțelegi? Nu indică vorbele lui Isus, „Eu sunt în Tatăl și Tatăl în Mine”, faptul că Ei sunt un singur Duh? Și oare nu din cauza întrupării au fost Ei separați între cer și pământ? În realitate, Ei sunt încă unul; indiferent de situație, este pur și simplu vorba de Dumnezeu aducând mărturie pentru El Însuși. Datorită schimbării epocilor, necesităților lucrării și diferitelor etape ale planului Său de gestionare, numele cu care omul Îl numește diferă de asemenea. Când a venit să ducă la îndeplinire prima etapă a lucrării, El putea fi numit doar Iahve, care era păstorul israeliților. În a doua etapă, Dumnezeul întrupat putea fi numit doar Domn și Hristos. Dar la acel moment, Duhul din ceruri a afirmat doar că El era Fiul preaiubit al lui Dumnezeu și nu a făcut nicio mențiune despre faptul că El este singurul Fiu al lui Dumnezeu. Acest lucru pur și simplu nu s-a întâmplat. Cum ar putea Dumnezeu să aibă un singur copil? Atunci Dumnezeu nu ar fi devenit om? Pentru că El era trupul întrupat, El a fost numit Fiul iubit al lui Dumnezeu și, din aceasta a rezultat relația dintre Tată și Fiu. Era pur și simplu din cauza separării dintre cer și pământ. Isus S-a rugat din perspectiva trupului. De vreme ce a îmbrăcat un trup al unei umanități atât de normale și, din perspectiva trupului, a spus: „Învelișul Meu exterior este cel al unei ființe create; de vreme ce am îmbrăcat un trup pentru a veni pe acest pământ, acum sunt la o distanță foarte, foarte mare de Cer”, El nu putea să Se roage lui Dumnezeu Tatăl decât din perspectiva trupului. Aceasta era datoria Lui și cu aceasta ar fi trebuit să fie înzestrat trupul întrupat al Duhului lui Dumnezeu. Nu se poate spune că El nu era Dumnezeu pentru că Se ruga Tatălui din perspectiva trupului. Deși El era numit Fiul preaiubit al lui Dumnezeu, El încă era Însuși Dumnezeu, căci El nu era decât trupul întrupat al Duhului, iar esența Lui era tot Duhul. Oamenii se întreabă de ce Se ruga El, dacă era Însuși Dumnezeu. Deoarece El era Dumnezeul întrupat, Dumnezeu care trăiește în trup, și nu Duhul din cer. După părerea oamenilor, Tatăl, Fiul și Duhul Sfânt sunt toți Dumnezeu. Doar Cei trei, care au fost uniți ca Unul, pot fi considerați singurul Dumnezeu adevărat și, în felul acesta, puterea Lui este excepțional de mare. Sunt cei care spun că numai în acest fel este El Duhul intensificat de șapte ori. Când Fiul S-a rugat, după venirea Lui, Duhul a fost Cel căruia I S-a rugat. În realitate, El Se ruga din perspectiva unei ființe create. Căci trupul nu este întreg, El nu era întreg și avea multe slăbiciuni când a venit în trup și El a fost foarte tulburat când Și-a desfășurat lucrarea în trup. Acesta este motivul pentru care El S-a rugat, înainte de răstignirea Sa, de trei ori lui Dumnezeu Tatăl, precum și de multe ori chiar înainte de aceasta. El S-a rugat când era cu ucenicii Săi; S-a rugat singur pe un munte; S-a rugat la bordul vasului de pescuit; S-a rugat în mijlocul unei mulțimi de oameni; S-a rugat atunci când a rupt pâinea; și S-a rugat atunci când i-a binecuvântat pe alții. De ce a făcut El astfel? Cel căruia I S-a rugat, a fost Duhul; El Se ruga Duhului, lui Dumnezeu din Cer, din perspectiva trupului. Prin urmare, din punctul de vedere al omului, Isus a devenit Fiul în acea etapă a lucrării. Totuși, în această etapă Dumnezeu întrupat nu Se roagă. De ce? Pentru că ceea ce aduce El este lucrarea cuvântului și judecata și mustrarea cuvântului. El nu are nevoie de rugăciuni, iar lucrarea Sa de slujire este aceea de a vorbi. El nu este pus pe cruce și nu este dat de către om pe mâna celor aflați la putere. El nu are nevoie decât să-Și realizeze lucrarea în mod direct. Când Isus Se ruga, El Se ruga lui Dumnezeu Tatăl pentru coborârea Împărăției Cerurilor, pentru ca să fie făcută voia Tatălui și pentru lucrarea viitoare. În această etapă, Împărăția Cerurilor a coborât deja, așadar, mai trebuie El să Se roage? Lucrarea Sa este să aducă epoca la final și nu mai sunt alte epoci noi. Deci, trebuie să Se roage pentru următoarea etapă? Mi-e teamă că nu!

Există multe contradicții în explicațiile omului. Desigur, toate acestea sunt noțiunile omului; fără o cercetare amănunțită, voi ați crede cu toții că sunt corecte. Nu știți că astfel de idei, ca aceea a unui Dumnezeu triunic, nu sunt decât noțiunile omului? Nicio cunoaștere a omului nu este temeinică. Există întotdeauna impurități și există prea multe înțelegeri de-ale omului în ea. Acest lucru demonstrează că o ființă creată pur și simplu nu poate explica lucrarea lui Dumnezeu. Există prea multe în mintea omului, toate provenite din logică și gândire și toate în conflict cu adevărul. Poate logica ta să analizeze temeinic lucrarea lui Dumnezeu? Poți câștiga o pătrundere a întregii lucrări a lui Iahve? Oare tu ca om ești cel care deslușește toate acestea sau Dumnezeu Însuși este Cel care poate vedea din veșnicie în veșnicie? Ești tu cel care poate vedea din veșnicia din vremuri imemoriale în veșnicia care va veni sau Dumnezeu este Cel care poate face asta? Ce spui? Ce te face vrednic să-L explici pe Dumnezeu? Pe ce se bazează explicația ta? Ești tu Dumnezeu? Cerul, pământul și toate lucrurile au fost create de Dumnezeu Însuși. Nu tu ai fost cel care le-a făcut, deci de ce dai explicații fără sens? Acum, continui să crezi în Dumnezeul triunic? Nu crezi că este prea împovărător în acest mod? Ar fi mai bine ca tu să crezi într-un singur Dumnezeu, nu în trei. Cel mai bine este să fie ușor, căci povara Domnului este ușoară.


Adevărata poveste a lucrării de cucerire (1)

Omenirea, atât de profund coruptă de Satana, nu știe că există un Dumnezeu și s-a oprit din a se închina lui Dumnezeu. La început, când Adam și Eva au fost creați, slava și mărturia lui Iahve erau mereu prezente. Dar, după ce a fost corupt, omul a pierdut slava și mărturia, căci toți s-au răzvrătit împotriva lui Dumnezeu și au încetat cu totul să se teamă de El. Lucrarea de cucerire de astăzi este de a recupera toată mărturia și toată gloria și de a face ca toți oamenii să se închine lui Dumnezeu, astfel încât să existe mărturie printre ființele create; aceasta e lucrarea ce trebuie făcută în această etapă. Cum anume trebuie cucerită omenirea? Prin folosirea lucrării cuvintelor din această etapă pentru a-l convinge pe om pe deplin; prin folosirea dării în vileag, a judecății, a mustrării și a blestemului nemilos pentru a-l convinge total; prin darea în vileag a răzvrătirii omului și judecarea împotrivirii sale, ca el să poată cunoaște nedreptatea și murdăria omenirii și astfel, folosind aceste lucruri drept contrast pentru firea dreaptă a lui Dumnezeu. În principal prin aceste cuvinte omul este cucerit și pe deplin convins. Cuvintele sunt mijloacele pentru cucerirea finală a omenirii, iar toți cei care acceptă cucerirea lui Dumnezeu trebuie să accepte lovitura și judecata cuvintelor Lui. Procesul de vorbire de astăzi este întocmai procesul de cucerire. Și cum anume ar trebui oamenii să coopereze? Știind cum să mănânce și să bea aceste cuvinte și dobândind o înțelegere a lor. Cât despre cum sunt cuceriți oamenii, acest lucru nu e ceva ce pot face de unii singuri. Tot ce poți face este, mâncând și bând aceste cuvinte, să ajungi să-ți cunoști corupția și murdăria, răzvrătirea și nedreptatea, și să te prosternezi înaintea lui Dumnezeu. Dacă ești capabil să practici după ce ai priceput intențiile lui Dumnezeu și dacă ai viziuni și ești capabil să te supui în întregime acestor cuvinte și să nu faci vreo alegere de unul singur, atunci vei fi fost cucerit – iar asta se va fi întâmplat ca rezultat al acestor cuvinte. De ce a pierdut omenirea mărturia? Pentru că nimeni nu are credință în Dumnezeu, pentru că Dumnezeu nu are loc în inimile oamenilor. Cucerirea omenirii este recuperarea credinței omenirii. Oamenii vor mereu să alerge cu capul înainte către lumea mondenă, nutresc prea multe speranțe, vor prea multe pentru viitorul lor și au prea multe cereri extravagante. Ei întotdeauna se gândesc la trup și fac planuri pentru trup și nu au niciun interes să caute calea credinței în Dumnezeu. Inimile lor au fost înșfăcate de Satana, și-au pierdut inimile cu frică de Dumnezeu și sunt concentrați pe Satana. Dar omul a fost creat de Dumnezeu. Astfel, omul a pierdut mărturia, adică a pierdut slava lui Dumnezeu. Scopul cuceririi omenirii este de a revendica gloria temerii omului față de Dumnezeu. Se poate formula în felul acesta: există mulți oameni care nu urmăresc viața; chiar dacă există unii care chiar urmăresc viața, sunt doar câțiva ca număr. Oamenii sunt îngrijorați mai ales de propriul viitor, fără să acorde vreo atenție vieții. Unii se răzvrătesc împotriva lui Dumnezeu și I se împotrivesc, Îl judecă pe la spate și nu practică adevărul. Acești oameni sunt ignorați deocamdată; pe moment, nu li se face nimic acestor fii ai răzvrătirii, dar în viitor, vei trăi în întuneric, plângând și scrâșnind din dinți. Nu simți prețiozitatea luminii atunci când trăiești în ea, dar vei realiza acea prețiozitate odată ce trăiești în noaptea întunecată, și atunci îți va părea rău. Acum te simți bine, dar va veni ziua când îți va părea rău. Când ziua aceea va veni, iar întunericul va coborî și lumina nu va mai fi, va fi prea târziu pentru regrete. Deoarece încă nu înțelegi lucrarea de astăzi, nu reușești să prețuiești timpul pe care îl ai acum. Odată cu începerea lucrării întregului univers, adică atunci când aceste cuvinte pe care le rostesc astăzi se vor împlini, mulți oameni se vor ține de cap și vor plânge cu lacrimi de suferință. Și făcând astfel, nu vor fi căzut în întuneric, cu plânsete și scrâșnirea dinților? Toți cei care urmăresc viața cu adevărat și sunt făcuți compleți pot fi folosiți, în timp ce toți fiii răzvrătirii, care nu sunt potriviți pentru a fi folosiți, vor cădea în întuneric. Vor fi complet privați de lucrarea Duhului Sfânt, incapabili să priceapă ceva. Astfel, vor cădea în pedeapsă și vor jeli. Dacă ești bine echipat în această fază a lucrării și ai crescut în viață, atunci ești potrivit pentru a fi folosit. Dacă ești prea puțin echipat, atunci chiar dacă ești convocat pentru următoarea fază a lucrării, vei fi nepotrivit pentru a fi folosit – în acel moment, nu vei mai avea o altă șansă chiar dacă îți dorești să te echipezi. Când Dumnezeu va pleca, unde vei putea găsi genul de oportunitate oferită acum de lucrarea lui Dumnezeu? Unde vei putea primi o instruire oferită personal de Dumnezeu? În acel moment, Dumnezeu nu va mai vorbi personal și nu Își va mai face vocea auzită; tu doar vei citi lucrurile care sunt spuse astăzi – atunci, cum va veni înțelegerea cu ușurință? Cum s-ar putea ridica viața din viitor la nivelul celei de astăzi? În acel moment, când vei plânge și vei scrâșni din dinți, nu va însemna asta a trăi în chin? Binecuvântările îți sunt acordate acum, dar tu nu știi să te bucuri de ele; trăiești în binecuvântare, totuși nu-ți dai seama de acest lucru. Acest lucru dovedește că ești sortit să suferi! Astăzi, unii oameni se împotrivesc, unii se răzvrătesc, alții fac una sau alta, iar Eu pur și simplu ignor asta – dar să nu credeți că nu sunt conștient de ce puneți la cale. Nu vă înțeleg Eu esența? De ce Mi te opui mereu? Nu crezi în Dumnezeu ca să urmărești viața și binecuvântările pentru binele tău? Nu este pentru binele tău că ai credință? În momentul de față, nu fac altceva decât să înfăptuiesc lucrarea de cucerire vorbind, iar odată ce această lucrare de cucerire se încheie, finalul tău va fi dezvăluit. Trebuie să-ți spun în mod explicit?

Lucrarea de cucerire de astăzi este menită să dezvăluie care va fi finalul omului. De ce se spune că mustrarea și judecata de astăzi sunt judecata înaintea marelui tron alb al zilelor de pe urmă? Nu vezi asta? De ce este lucrarea de cucerire etapa finală? Nu este tocmai pentru a dezvălui ce fel de final va întâmpina fiecare clasă de oameni? Nu este pentru a le permite tuturor, pe parcursul lucrării de cucerire prin mustrare și judecată, să-și arate adevăratul sine și după aceea să fie sortați după felul lor? Decât să spunem că acest lucru este cucerirea omenirii, ar fi mai bine să spunem că dezvăluie ce fel de final va fi pentru fiecare clasă de persoane. Este vorba de a judeca păcatele oamenilor și apoi a dezvălui diferitele clase de oameni, hotărând astfel dacă sunt răi sau drepți. După lucrarea de cucerire, vine atunci lucrarea de recompensare a binelui și pedepsire a răului. Oamenii care se supun cu totul – adică cei cuceriți profund – vor fi plasați în următoarea etapă de răspândire a lucrării lui Dumnezeu în întregul univers; cei necuceriți vor fi așezați în întuneric și vor întâmpina nenorociri. Astfel vor fi oamenii sortați după felul lor, cei răi grupați cu răul pentru a fi veșnic fără lumina soarelui, iar cei drepți grupați cu binele, pentru a primi lumina și a trăi pentru totdeauna în lumină. Finalurile tuturor lucrurilor sunt aproape, iar finalurile oamenilor au fost arătate clar ochilor lor. Toate lucrurile vor fi sortate după felul lor, deci cum pot oamenii să scape de chinul de a fi sortați fiecare după felul său? Finalul fiecărui tip de persoană este dezvăluit atunci când finalurile tuturor lucrurilor sunt aproape, iar acest lucru se face în timpul lucrării de cucerire a întregului univers (inclusiv toată lucrarea de cucerire, începând cu lucrarea actuală). Dezvăluirea finalurilor întregii omeniri se face înaintea scaunului de judecată, în timpul mustrării și în timpul lucrării de cucerire din zilele de pe urmă. Sortarea oamenilor după felul lor nu întoarce oamenii la clasele lor originale, deoarece, atunci când omul a fost făcut, la vremea creației, exista doar un tip de ființe omenești, singura diviziune fiind între bărbați și femei. Nu erau multe tipuri diferite de oameni. Numai după câteva mii de ani de corupție au apărut diferite clase de oameni, unii sub puterea spiritelor necurate, unii sub puterea diavolilor răi și alții, cei care urmăresc calea vieții, sub stăpânirea Celui Atotputernic. Doar în acest fel apar clasele treptat printre oameni și numai astfel oamenii se separă în clase în cadrul familiei mari a omului. Așa se face că toți oamenii au „tați” diferiți; nu e o situație în care toată lumea este complet sub stăpânirea Celui Atotputernic, pentru că omul este prea răzvrătit. Dreapta judecată expune adevăratul sine al fiecărui tip de persoană, fără să lase nimic ascuns. Toată lumea își arată adevărata față în lumină. În acest moment, omul nu mai este așa cum a fost inițial, asemănarea originală a strămoșilor săi a dispărut de mult, deoarece nenumărați descendenți ai lui Adam și ai Evei au fost de multă vreme capturați de Satana, fără să mai cunoască vreodată soarele ceresc și deoarece oamenii au fost umpluți cu tot felul de otrăvuri ale Satanei. Astfel, oamenii își au destinațiile corespunzătoare. Mai mult, pe baza diferitelor lor otrăvuri, ei sunt sortați după felul lor, adică sunt sortați după măsura în care sunt cuceriți astăzi. Finalul omului nu este ceva care a fost predeterminat de la facerea lumii. Aceasta pentru că, la început, nu exista decât o singură clasă, numită în mod colectiv „omenire” și omul nu era corupt de Satana la început, iar toți oamenii trăiau în lumina lui Dumnezeu, fără ca întunericul să se abată asupra lor. Dar, după ce omul a fost corupt de Satana, toate tipurile și felurile de oameni s-au răspândit pe tot pământul – toate tipurile și felurile de oameni care proveneau din familia numită colectiv „omenire”, care era formată din bărbat și femeie. Toți au fost conduși de strămoșii lor pentru a se îndepărta de strămoșii lor cei mai vechi – omenirea care consta dintr-un bărbat și o femeie (adică Adam și Eva de la începuturi, strămoșii lor cei mai vechi). La vremea aceea, israeliții erau singurii oameni ale căror vieți pe pământ erau conduse de Iahve. Diferitele tipuri de oameni care au luat naștere din întregul Israel (adică din clanul familiei originale) au pierdut apoi călăuzirea lui Iahve. Acești oameni de la începuturi, complet ignoranți în privința chestiunilor lumii umane, au mers mai târziu împreună cu strămoșii lor pentru a trăi în teritoriile pe care le-au revendicat, ceea ce a continuat până în ziua de astăzi. Astfel, ei rămân ignoranți cu privire la modul în care s-au îndepărtat de Iahve și au fost corupți până în ziua de azi de tot felul de spirite necurate și spirite rele. Cei care au fost profund corupți și otrăviți până acum – cei care în cele din urmă nu pot fi mântuiți – nu vor avea de ales decât să meargă cu strămoșii lor, spiritele necurate care i-au corupt. Cei care pot fi mântuiți în cele din urmă vor merge la destinația potrivită pentru omenire, adică la finalul rezervat celor mântuiți și cuceriți. Se va face totul pentru a-i mântui pe toți cei care pot fi mântuiți – dar pentru oamenii care sunt atât de amorțiți încât nu pot fi vindecați, singura lor alegere va fi să-și urmeze strămoșii în Adâncul mustrării. Nu te gândi că finalul tău a fost predeterminat la început și abia acum a fost dezvăluit. Dacă gândești în acest fel, atunci oare ai uitat că, la începutul creației omenirii, nu a fost creată nicio clasă satanică separată de oameni, ci doar o singură omenire alcătuită din Adam și Eva (adică doar bărbat și femeie)? Presupunând că, la început, tu ai fi fost descendentul Satanei, oare ar fi inclus Iahve o clasă satanică de oameni în creația Sa? Ar fi făcut El așa ceva? El a creat omul pentru mărturia Lui; El a creat omul pentru gloria Lui. Ar fi creat intenționat o clasă de progenitură a Satanei pentru a I se opune în mod deliberat? Cum ar fi putut Iahve să facă așa ceva? Dacă ar fi făcut asta, cine ar putea să spună că El este un Dumnezeu drept? Când spun acum că unii dintre voi vor fi dați Satanei în cele din urmă, nu înseamnă că ai aparținut Satanei de la început; mai degrabă, înseamnă că te-ai scufundat atât de jos încât, chiar dacă Dumnezeu a încercat să te mântuiască, tot nu ai reușit să câștigi acea mântuire. Nu există altă opțiune decât să te clasific alături de Satana. Asta pentru că tu nu mai poți fi mântuit, nu pentru că Dumnezeu este nedrept cu tine și te-a predeterminat dinadins să fii o întruchipare a Satanei și apoi te dă Satanei și vrea dinadins ca tu să suferi. Aceea nu este povestea reală a lucrării de cucerire. Dacă asta este ceea ce crezi tu, atunci înțelegerea ta este profund unilaterală! Cucerirea din etapa finală este menită să-i mântuiască pe oameni și, de asemenea, să le dezvăluie finalurile. Are scopul de a expune, prin judecată, degenerarea oamenilor, determinându-i astfel să se pocăiască, să se ridice și să urmărească viața și calea cea dreaptă în viață. Are scopul de a trezi inimile oamenilor amorțiți și obtuzi și de a dezvălui, prin judecată, răzvrătirea interioară a omului. Totuși, dacă oamenii sunt încă incapabili să se pocăiască, încă incapabili să urmărească calea cea dreaptă în viață și incapabili să se elibereze de aceste corupții, atunci ei vor fi obiectele devorării Satanei, care nu pot fi mântuite. Aceasta este semnificația cuceririi: de a-i mântui pe oameni și, de asemenea, de a le dezvălui finalurile. Finaluri bune, finaluri rele – toate sunt dezvăluite de lucrarea de cucerire. Fie că oamenii vor fi mântuiți sau blestemați, totul va fi dezvăluit în timpul lucrării de cucerire.

Zilele de pe urmă sunt acelea în care toate lucrurile vor fi sortate după felul lor, prin cucerire. Cucerirea este lucrarea din zilele de pe urmă; cu alte cuvinte, judecarea păcatelor fiecărei persoane este lucrarea zilelor de pe urmă. Altfel, cum ar putea să fie sortați oamenii după felul lor? Lucrarea care se face printre voi, aceea de a-l sorta pe fiecare după felul lui, este începutul unei astfel de lucrări în întregul univers. După aceasta, cei din toate țările și toate popoarele vor trebui, de asemenea, să primească lucrarea de cucerire. Aceasta înseamnă că fiecare persoană din creație va trebui să fie sortată după felul ei și să se predea, pentru a fi judecată, înaintea scaunului de judecată. Nicio persoană și niciun lucru nu poate scăpa de suferința acestei mustrări și a acestei judecăți, nici nu există vreo persoană sau vreun lucru care să nu fie sortat după felul său; fiecare persoană va fi clasificată, căci finalurile tuturor lucrurilor se apropie, iar tot cerul și tot pământul au ajuns la sfârșitul lor. Cum ar putea omul să scape de ziua în care existența umană ajunge la sfârșit? Și astfel, cât timp mai pot continua actele voastre de răzvrătire? Nu este ziua voastră finală chiar în fața voastră acum? Cum pot cei care se tem de Dumnezeu și care tânjesc după apariția Lui să nu vadă ziua arătării dreptății lui Dumnezeu? Cum pot ei să nu primească răsplata finală pentru bunătate? Ești unul care face binele sau unul care face răul? Ești unul care acceptă o judecată dreaptă și apoi se supune sau ești unul care acceptă o judecată dreaptă și apoi este blestemat? Trăiești în fața scaunului de judecată în lumină sau trăiești în Gheena în mijlocul întunericului? Nu ești tu însuți cel care știe cel mai clar și exact dacă finalul tău va fi unul al recompensei sau al pedepsei? Nu ești tu cel care știe cel mai clar și înțelege cel mai profund că Dumnezeu este drept? Deci, cum sunt, de fapt, comportamentul și inima ta? Pe măsură ce te cuceresc astăzi, chiar ai nevoie ca Eu să-ți spun pe litere dacă purtarea ta este bună sau rea? La câte ai renunțat pentru Mine? Cât de profund Mi te închini? Nu știi oare tu însuți cel mai clar cum te comporți față de Mine? Tu ar trebui să știi mai bine decât oricine exact ce final vei obține! Cu adevărat îți spun: Eu doar am creat omenirea și te-am creat pe tine, dar nu v-am predat Satanei; nici nu v-am făcut în mod intenționat să vă răzvrătiți împotriva Mea sau să vă împotriviți Mie și, prin urmare, să fiți pedepsiți de Mine. Nu sunt toate aceste calamități consecința faptului că inimile voastre sunt prea intransigente și conduita voastră este prea detestabilă? Deci nu sunteți și voi capabili să determinați finalul pe care îl veți obține? Nu știți, în inimile voastre, mai bine decât oricine care va fi finalul vostru? Motivul pentru care Eu îi cuceresc pe oameni este acela de a-i dezvălui și de a-ți aduce mai bine mântuirea. Nu este pentru a te face să săvârșești răul, nici pentru a te face în mod deliberat să pășești în iadul distrugerii. Când va veni timpul, suferința ta imensă, plânsul și scrâșnirea dinților – nu vor fi toate din cauza păcatelor tale? Astfel, nu este bunătatea sau răutatea ta cea mai bună judecată a ta? Nu este oare dovada care poate dezvălui cel mai bine care va fi finalul tău?

Astăzi, Eu lucrez asupra aleșilor lui Dumnezeu din China, ca să le dezvălui toate firile răzvrătite, ca să le expun toată urâțenia și ca să folosesc acest context pentru a spune tot ce trebuie să spun. Apoi, voi îndeplini următorul pas în lucrarea Mea de cucerire a întregului univers. Voi folosi judecata Mea asupra voastră pentru a judeca nedreptatea tuturor din întregul univers, căci voi sunteți reprezentanții celor răzvrătiți din rândul omenirii. Cei care nu pot progresa vor deveni doar niște contraste și obiecte care prestează servicii, în timp ce aceia care vor putea progresa vor fi folosiți. De ce spun că cei care nu pot progresa vor servi doar drept contraste? Este deoarece lucrarea și cuvintele Mele actuale țintesc toate spre contextul vostru și pentru că voi ați devenit reprezentanții și întruchiparea celor răzvrătiți din întreaga omenire. Mai târziu, voi duce în țări străine aceste cuvinte care vă cuceresc și le voi folosi pentru a cuceri poporul de acolo; cu toate acestea, tu nu le vei fi câștigat. Aceasta nu te-ar face să fii un contrast? Firile corupte ale întregii omeniri, faptele de răzvrătire ale omului, chipurile și fețele urâte ale omului – toate acestea sunt consemnate astăzi în cuvintele folosite pentru a vă cuceri. Voi folosi apoi aceste cuvinte pentru a cuceri oamenii din fiecare națiune și fiecare confesiune, pentru că voi sunteți arhetipul, precedentul. Cu toate acestea, nu am hotărât să vă abandonez intenționat; dacă nu reușești să faci bine în căutarea ta și, prin urmare, te dovedești a fi incurabil, nu ai fi pur și simplu un obiect care prestează servicii și un contrast? Odată, am spus că înțelepciunea Mea este exercitată pe baza uneltirilor Satanei. De ce am spus asta? Nu este aceasta adevărata poveste din spatele a ceea ce spun și fac acum? Dacă nu poți să progresezi, dacă nu ești desăvârșit, ci, în schimb, ești pedepsit, nu ai deveni un contrast? Poate că, până să ajungi în ziua de azi, ai suferit enorm, dar încă nu înțelegi nimic; ești ignorant în tot ceea ce privește viața. Chiar dacă ai fost mustrat și judecat, nu te-ai schimbat deloc și, adânc în sinea ta, nu ai câștigat viață. Când va veni timpul să-ți testeze lucrarea, tu vei experimenta o încercare ca focul și un necaz chiar mai mare. Când acest foc va veni asupra ta, întreaga ta ființă se va transforma în cenușă. Tu nu posezi viață, nu ai niciun gram de aur pur înăuntru, ești încă blocat cu vechea fire coruptă și nu poți fi nici măcar un contrast bun, deci cum ai putea să nu fii eliminat? Poate o persoană care valorează mai puțin decât un ban și care nu are viață să fie folosită pentru lucrarea de cucerire? Când va veni timpul acela, zilele voastre vor fi mai grele decât cele ale lui Noe și ale Sodomei! Oricum te-ai ruga, nu îți va fi de niciun folos. Vei putea să te întorci și să începi să te pocăiești din nou, când lucrarea de mântuire s-a încheiat deja? Odată ce toată lucrarea de mântuire va fi făcută, ea nu va mai exista; ce va exista este începutul lucrării de pedepsire a oamenilor răi. Te împotrivești, te răzvrătești și faci rău intenționat. Nu ești tu ținta pedepsei severe? Astăzi, îți spun acest lucru răspicat. Dacă alegi să nu asculți, atunci, când dezastrul se va abate pe urmă asupra ta, nu va fi oare prea târziu dacă numai atunci vei începe să regreți și vei începe să crezi? Îți dau o șansă să te pocăiești astăzi, dar tu nu o faci. Cât timp mai vrei să aștepți? Până în ziua mustrării? Nu-Mi amintesc astăzi de fărădelegile tale din trecut; te iert iar și iar, întorcându-Mi privirea de la partea ta negativă, ca să Mă uit numai la partea ta pozitivă, pentru că toate cuvintele și lucrarea Mea de acum sunt menite să te mântuiască și nu am nicio intenție rea față de tine. Totuși, refuzi să intri; nu poți deosebi binele de rău și nu știi să apreciezi bunătatea. Oare astfel de oameni nu așteaptă pur și simplu sosirea pedepsei și a dreptei răzbunări?

Când Moise a lovit stânca și apa dată de Iahve a izvorât, aceasta s-a datorat credinței sale. Când David a cântat la harpă și la liră laude pentru Mine, Iahve – cu inima plină de bucurie – asta a fost datorită credinței lui. Când Iov și-a pierdut animalele care umpleau munții și nenumăratele bogății, iar trupul său a fost acoperit de bube dureroase, a fost datorită credinței lui. Când a putut să audă glasul Meu, al lui Iahve, și să vadă slava Mea, a lui Iahve, asta a fost datorită credinței sale. Faptul că Petru a putut să-L urmeze pe Isus Hristos s-a datorat credinței lui. Faptul că a putut fi pironit pe cruce de dragul Meu și că a dat mărturie slăvită s-a datorat tot credinței lui. Când Ioan a văzut chipul slăvit al Fiului Omului, asta a fost datorită credinței sale. Când a avut viziunea zilelor de pe urmă, a fost cu atât mai mult datorită credinței lui. Motivul pentru care așa-numitele mulțimi ale națiunilor păgânilor au primit revelația Mea și au ajuns să știe că M-am întors în trup pentru a-Mi face lucrarea între oameni este tot rezultatul credinței lor. Toți aceia care sunt loviți de cuvintele Mele dure și totuși dobândesc alinare din asta și sunt mântuiți – oare asta nu se datorează credinței lor? Datorită credinței lor, oamenii au primit atât de multe lucruri, și nu neapărat binecuvântări. S-ar putea să nu primească același tip de fericire și bucurie pe care le-a simțit David sau să li se dăruiască apă de către Iahve așa cum i s-a dăruit lui Moise. De exemplu, Iov a fost binecuvântat de Iahve datorită credinței sale, dar a primit și nenorociri. Indiferent dacă primești binecuvântări sau nenorociri, ambele sunt evenimente binecuvântate. Dacă nu ar fi credința ta, nu ai fi capabil să primești această lucrare de cucerire și cu atât mai puțin ai fi capabil să vezi faptele lui Iahve revelate în fața ochilor tăi astăzi – nu ai fi capabil să vezi acest lucru și cu atât mai puțin ai fi capabil să-l câștigi. Aceste nenorociri, aceste calamități și toate judecățile – dacă nu ar veni asupra ta, ai fi capabil să vezi faptele lui Iahve astăzi? Astăzi, este credința cea care îți permite să fii cucerit și este faptul de a fi cucerit ceea ce îți permite să crezi în fiecare faptă a lui Iahve. Doar datorită credinței primești astfel de mustrare și judecată. Prin această mustrare și judecată, ești cucerit și desăvârșit. Dacă nu ar exista mustrarea și judecata de azi, credința ta ar fi în zadar, pentru că nu L-ai cunoaște pe Dumnezeu; oricât de mult ai crede în El, credința ta ar fi doar vorbe goale și nu ar avea deloc realitate. Numai după ce primești această lucrare de cucerire, care te face complet supus, credința ta devine adevărată și de nădejde, iar inima ta se întoarce spre Dumnezeu. Chiar dacă ești supus multor judecăți sau multor blesteme din cauza acestui cuvânt „credință”, ai, cu toate acestea, credință adevărată și ai dobândit cel mai adevărat, cel mai real și cel mai prețios lucru. Asta deoarece numai pe parcursul judecății vezi destinația ființelor create; această judecată este cea în care vezi frumusețea Creatorului; această lucrare de cucerire este cea în care vezi brațul lui Dumnezeu; în această cucerire ajungi să înțelegi pe deplin viața umană; în această cucerire dobândești calea cea dreaptă în viață și ajungi să înțelegi adevăratul sens al „omului”; numai în această cucerire vezi firea dreaptă a Celui Atotputernic și înfățișarea Sa frumoasă și glorioasă; această lucrare de cucerire este cea în care înveți despre originea omului și înțelegi „istoria nemuritoare” a întregii omeniri; în această cucerire ajungi să înveți despre strămoșii omenirii și originea corupției omenirii; în această cucerire primești bucuria și mângâierea, precum și certarea nesfârșită, disciplinarea și cuvintele de reproș ale Creatorului pentru omenirea pe care El a creat-o; tocmai în această lucrare de cucerire primești binecuvântările, precum și nenorocirile care se cuvin omului… Nu sunt toate acestea datorită acelui strop de credință al tău? Iar credința ta nu sporește prin dobândirea acestor lucruri? Nu ai dobândit o cantitate extraordinară? Nu numai că ai auzit cuvântul lui Dumnezeu și ai văzut înțelepciunea lui Dumnezeu, dar ai și experimentat personal fiecare pas al lucrării Lui. Poate că ai spune că, dacă nu ai avea credință, atunci nu ai suferi o astfel de mustrare sau o astfel de judecată. Dar ar trebui să știi că, fără credință, nu numai că nu ai fi în stare să primești acest fel de mustrare sau să primești acest fel de îngrijire de la Cel Atotputernic, dar ai și pierde pentru totdeauna ocazia de a-L întâlni pe Creator. Nu ai afla niciodată originea omenirii și nu ai înțelege niciodată semnificația vieții umane. Chiar dacă trupul tău ar pieri și sufletul tău ar pleca, tot nu ai înțelege toate faptele Creatorului, cu atât mai puțin ai ști că El, Creatorul, a făcut o astfel de lucrare măreață pe pământ după ce a făcut omenirea. Ca membru al acestei omeniri pe care El a făcut-o, ești dispus să cazi din neștiință în întuneric în acest fel și să înduri pedeapsa veșnică? Dacă te separi de mustrarea și judecata de astăzi, cu ce te vei întâlni? Crezi că, odată separat de judecata prezentă, vei putea să scapi de această viață plină de suferință? Nu e oare adevărat că, dacă vei părăsi „acest loc”, ceea ce vei întâlni sunt chinurile dureroase sau răul cumplit provocat de diavoli? Ai putea întâlni zile și nopți de neîndurat? Crezi că, scăpând astăzi de această judecată, poți evita pentru totdeauna acea durere viitoare? Ce îți va veni în cale? Va fi acel Shangri-La la care speri? Crezi că poți scăpa de acea viitoare mustrare veșnică pur și simplu fugind de realitate, așa cum faci acum? După ziua de azi, vei reuși vreodată să mai găsești din nou o astfel de ocazie și o astfel de binecuvântare? Vei putea să le găsești când dezastrul va cădea asupra ta? Le vei putea găsi când toată omenirea intră în odihnă? Viața ta fericită actuală și acea mică familie armonioasă a ta – pot ele să-ți înlocuiască destinația veșnică viitoare? Dacă ai credință adevărată și dacă dobândești mult datorită credinței tale, atunci toate acestea sunt ceea ce tu – o ființă creată – ar trebui să dobândești, precum și ce ar fi trebuit să ai de la bun început. Nimic nu e mai benefic pentru credința și viața ta decât această cucerire.

Astăzi, trebuie să înțelegi ce le cere Dumnezeu celor care sunt cuceriți, care este atitudinea Lui față de cei care sunt desăvârșiți și în ce ar trebui să pătrunzi în momentul de față. Unele lucruri e necesar doar să le înțelegi un pic. Nu trebuie să cercetezi unele cuvinte despre taine; nu prea sunt de ajutor vieții și necesită doar o privire rapidă. De exemplu, când este vorba despre taine precum taina lui Adam și a Evei, e necesar să te uiți la ele și să vezi care era situația lui Adam și a Evei atunci și ce lucrare vrea Dumnezeu să facă astăzi. Trebuie să înțelegi că, în cucerirea și desăvârșirea omului, Dumnezeu dorește să-l readucă pe om la modul în care au fost Adam și Eva. În inima ta, ar trebui să-ți faci o idee clară despre nivelul de desăvârșire care trebuie dobândit pentru a atinge standardele cerute de Dumnezeu, iar apoi trebuie să fii dispus să te străduiești din răsputeri să-l dobândești. Acest lucru are legătură cu practica ta și este ceva ce ar trebui să înțelegi. E suficient să cauți să intri în funcție de cuvintele lui Dumnezeu despre aceste chestiuni. Când citești că „Istoria dezvoltării omenirii până în prezent se întinde deja pe zeci de mii de ani”, devii curios și începi să te documentezi împreună cu frații și surorile. „Dumnezeu spune că dezvoltarea omenirii datează de șase mii de ani, nu? Ce e cu zecile de mii de ani?” La ce folosește ca tu să cercetezi acest lucru? Indiferent dacă Dumnezeu Însuși a lucrat zeci de mii de ani sau sute de milioane de ani – chiar are El nevoie ca tu să cercetezi acest lucru? Acesta nu este un lucru pe care tu, ca ființă creată, trebuie să-l știi. În cazul unor astfel de cuvinte, tot ce trebuie să faci este să le citești pe scurt – nu încerca să le înțelegi ca și cum ar fi viziuni. Tu trebuie să fii conștient de lucrurile în care ar trebui să intri și pe care ar trebui să le înțelegi astăzi, iar apoi trebuie să chibzuiești la ele pentru a le înțelege clar. Numai atunci vei fi cucerit. După citirea celor de mai sus, ar trebui să aibă loc o reacție normală în tine: Dumnezeu arde de neliniște, El vrea să ne cucerească și să dobândească slava și mărturia, deci cum ar trebui să cooperăm cu El? Ce trebuie să facem pentru a fi complet cuceriți de El și a deveni mărturia Lui? Ce trebuie să facem pentru a-I permite lui Dumnezeu să dobândească slava? Ce trebuie să facem pentru a ne permite să trăim sub stăpânirea lui Dumnezeu și nu sub controlul Satanei? La asta ar trebui să se gândească oamenii. Fiecare dintre voi ar trebui să înțeleagă semnificația cuceririi lui Dumnezeu. Aceasta este responsabilitatea voastră. Numai după ce veți dobândi această înțelegere veți avea intrare, veți cunoaște această etapă a lucrării și veți deveni complet supuși. În caz contrar, nu veți obține supunerea adevărată.


Adevărata poveste a lucrării de cucerire (3)

Efectul menit al lucrării de cucerire este, mai presus de toate, ca trupul omului să nu se mai răzvrătească; adică, mintea omului să dobândească o nouă cunoaștere de Dumnezeu, inima omului să I se supună pe deplin lui Dumnezeu, iar omul să ia hotărâri care sunt de dragul lui Dumnezeu. Nu se consideră că oamenii sunt cuceriți atunci când personalitatea sau trupul lor se schimbă; când mentalitatea, conștiința și rațiunea lor se schimbă, adică atunci când întreaga lor perspectivă mentală se schimbă – atunci vor fi fost cuceriți de Dumnezeu. Când ai hotărârea de a te supune, ai adoptat o nouă mentalitate, nu mai ai nicio noțiune despre cuvintele și lucrarea lui Dumnezeu, nici vreo intenție cu privire la aceste lucruri, iar creierul tău are capacitatea de a gândi normal – adică, atunci când poți să te consumi pentru Dumnezeu din toată inima ta – atunci ești tipul de persoană care este pe deplin cucerită. În religie, mulți oameni pătimesc în mod semnificativ toată viața lor: își supun trupul și își poartă crucea și chiar continuă să sufere și să îndure până în pragul morții! Unii încă postesc în dimineața morții lor. Toată viața, își refuză mâncarea și îmbrăcămintea bună, concentrându-se doar asupra suferinței. Ei sunt în stare să-și supună trupul și să se răzvrătească împotriva trupului. Spiritul lor e de lăudat pentru puterea de a îndura suferința. Dar mentalitatea, noțiunile, perspectiva lor mentală și vechea lor natură nu au fost câtuși de puțin emondate. Sunt lipsiți de adevărata cunoaștere de sine. Chipul lui Dumnezeu din mintea lor este cel tradițional al unui dumnezeu fantezist. Hotărârea lor de a pătimi pentru Dumnezeu vine din râvna și buna personalitate a umanității lor. Chiar dacă ei cred în Dumnezeu, nici nu-L înțeleg și nici nu-I cunosc intențiile. Ei doar lucrează și suferă orbește pentru Dumnezeu. Nu pun niciun fel de preț pe discernământ, nu prea le pasă de cum trebuie să se asigure că slujirea lor împlinește, de fapt, intențiile lui Dumnezeu, și cu atât mai puțin sunt conștienți de cum să atingă cunoașterea de Dumnezeu. Dumnezeul pe care Îl slujesc nu este Cel în chipul Său inerent, ci un Dumnezeu pe care și L-au imaginat, despre care doar au auzit sau despre care doar au citit în legende. Apoi își folosesc imaginațiile bogate și cucernicia ca să pătimească pentru Dumnezeu și să preia lucrarea Sa, pe care El vrea s-o facă. Slujirea lor este prea inexactă, astfel încât, practic, niciunul dintre ei nu este cu adevărat în stare să slujească în concordanță cu intențiile lui Dumnezeu. Indiferent cu câtă bucurie suferă, perspectiva lor inițială asupra slujirii și chipul lui Dumnezeu din mintea lor rămân neschimbate, pentru că ei nu au fost supuși judecății, mustrării, rafinării Lui și desăvârșirii Lui și pentru că nimeni nu i-a îndrumat folosind adevărul. Deși ei cred în Isus Mântuitorul, niciunul dintre ei nu L-a văzut vreodată pe Mântuitor. Ei Îl cunosc doar din legende și zvonuri. Drept urmare, slujba lor nu înseamnă decât să slujească la întâmplare, cu ochii închiși, ca un orb care își slujește propriul tată. Ce se poate obține, în cele din urmă, printr-o astfel de slujire? Și cine ar aproba-o? De la început până la sfârșit, slujirea lor nu se schimbă deloc, niciodată; ei primesc doar lecții făcute de om și își bazează slujirea numai pe naturalețea lor și pe propriile preferințe. Ce recompensă ar putea aduce acest lucru? Nici măcar Petru, care L-a văzut pe Isus, nu știa cum să slujească în concordanță cu intențiile lui Dumnezeu; a ajuns să cunoască acest lucru doar la sfârșit, când era bătrân. Ce spune acest lucru despre acei oameni orbi care nu au experimentat câtuși de puțin emondarea și nu au avut pe nimeni care să-i călăuzească? Slujirea de astăzi a multora dintre voi nu este precum cea a acestor orbi? Toți cei care nu au primit judecată, emondare și care nu s-au schimbat – nu sunt ei toți cei care nu au fost cuceriți complet? La ce folosesc astfel de oameni? Dacă mentalitatea ta, cunoașterea ta despre viață și cunoașterea ta despre Dumnezeu nu arată nicio schimbare nouă și tu nu câștigi cu adevărat nimic, atunci nu vei obține niciodată rezultate în slujirea ta! Fără o viziune și o nouă cunoaștere a lucrării lui Dumnezeu, nu ești cucerit. Modul tău de a-L urma pe Dumnezeu va fi,în acel caz, precum al celor care pătimesc și postesc: va avea o valoare mică! Eu spun că slujirea lor este inutilă tocmai pentru că este puțină mărturie în ceea ce fac aceștia! Acei oameni suferă și stau la închisoare de-a lungul vieții; sunt veșnic răbdători, iubitori, își poartă veșnic crucea și sunt calomniați și respinși de lume – experimentează toate greutățile. Cu toate că sunt ascultători până la capăt, tot nu sunt cuceriți și nu pot oferi nicio mărturie despre faptul că sunt cuceriți. Ei au suferit mult, însă, în sinea lor, nu-L cunosc deloc pe Dumnezeu. Nu au fost emondate niciunele dintre vechile lor mentalități, vechile noțiuni, practici religioase, cunoașteri făcute de om și gânduri umane. Nu există nici cea mai mică urmă de cunoaștere nouă în ei. Nicio parte din cunoașterea lor de Dumnezeu nu este adevărată sau corectă. Ei au înțeles greșit intențiile lui Dumnezeu. Îl slujește asta pe Dumnezeu? Indiferent de cunoașterea ta de Dumnezeu din trecut, dacă astăzi rămâne la fel și tu continui să-ți bazezi cunoașterea de Dumnezeu pe propriile tale noțiuni și pe propria gândire, indiferent de ceea ce face El, adică, dacă nu ai nicio cunoaștere nouă, adevărată de Dumnezeu și dacă eșuezi să cunoști chipul și firea inerentă a lui Dumnezeu, dacă a ta cunoaștere de Dumnezeu este încă ghidată de gândirea feudală, superstițioasă, și încă reprezintă închipuiri și noțiuni umane, atunci nu ai fost cucerit. Toate multele cuvinte pe care ți le spun acum sunt menite să-ți permită să cunoști și să lași această cunoaștere să te conducă la o mai nouă și corectă cunoaștere; de asemenea, sunt menite să emondeze vechile noțiuni și cunoștințe din tine, astfel încât să poți avea o nouă cunoaștere. Dacă mănânci și bei cu adevărat cuvintele Mele, atunci cunoașterea ta se va schimba în mod considerabil. Atât timp cât mănânci și bei cuvintele lui Dumnezeu cu o inimă supusă, perspectiva ta va fi schimbată. Atât timp cât poți accepta mustrările repetate, vechea ta mentalitate se va schimba treptat. Atât timp cât vechea ta mentalitate este complet înlocuită cu cea nouă, practica ta se va schimba, de asemenea, corespunzător. În acest fel, slujirea ta va deveni din ce în ce mai precisă, din ce în ce mai capabilă să fie la înălțimea intențiilor lui Dumnezeu. Dacă îți poți schimba viața, cunoștințele despre viața umană și multele noțiuni despre Dumnezeu, atunci naturalețea ta se va diminua treptat. Doar acest lucru este rezultatul când oamenii sunt cuceriți de Dumnezeu, este schimbarea care se petrece în oameni. Dacă, în credința ta în Dumnezeu, tot ceea ce știi este să-ți supui trupul, să înduri și să suferi, iar tu nu știi dacă acest lucru este corect sau greșit, cu atât mai puțin de dragul cui îl faci, atunci cum poate o astfel de practică să ducă la schimbare?

Să înțelegeți că ceea ce vă cer nu este să vă țineți trupul în robie sau să vă împiedicați creierul să aibă gânduri arbitrare. Acesta nu este nici scopul lucrării, nici lucrarea care trebuie făcută chiar acum. Chiar în acest moment, trebuie să aveți cunoaștere din aspectul pozitiv, ca să vă puteți schimba. Cea mai necesară acțiune este să vă înzestrați cu cuvintele lui Dumnezeu, adică să vă dotați pe deplin cu adevărul și viziunea prezentului și apoi să mergeți și să practicați adevărul. Aceasta este responsabilitatea voastră. Nu vă cer să căutați și să câștigați o iluminare și mai mare. În prezent, pur și simplu nu aveți statura pentru aceasta. Ceea ce vi se cere este să faceți tot ce puteți pentru a mânca și a bea cuvintele lui Dumnezeu. Trebuie să înțelegeți lucrarea lui Dumnezeu și să vă cunoașteți natura, esența și acea veche viață a voastră. Mai ales, trebuie să cunoașteți acele practici false din trecut și acțiunile umane în care v-ați implicat. Pentru a vă schimba, trebuie să începeți prin a vă schimba mentalitatea. Întâi, înlocuiți vechea voastră mentalitate cu cea nouă și lăsați noua mentalitate să vă guverneze cuvintele, acțiunile și viețile. Asta i se cere fiecăruia dintre voi astăzi. Nu practicați și nu urmați orbește. Ar trebui să aveți o temelie și o țintă. Nu vă păcăliți pe voi înșivă. Ar trebui să știți exact pentru ce este credința voastră în Dumnezeu, ce ar trebui să fie obținut din ea și cum ar trebui să intrați chiar acum. Este imperativ să știi toate acestea.

Ridicarea vieților voastre și creșterea calibrului vostru sunt lucrurile în care ar trebui să intrați în prezent. În plus, trebuie să schimbați acele vechi perspective din trecutul vostru, să vă schimbați mentalitatea și noțiunile. Întregile voastre vieți au nevoie de reînnoire. Când cunoștințele tale despre faptele lui Dumnezeu se schimbă, când ai o nouă cunoaștere a adevărului despre tot ceea ce spune El și când cunoașterea din tine este ridicată, viața ta se va schimba în bine. Toate lucrurile pe care le fac și spun acum oamenii sunt practice. Acestea nu sunt doctrine ci, mai degrabă, lucrurile de care oamenii au nevoie pentru viața lor și ceea ce ar trebui să aibă. Aceasta este schimbarea care are loc în oameni în timpul lucrării de cucerire, schimbarea pe care oamenii ar trebui s-o experimenteze și este efectul obținut în urma cuceririi lor. Când ți-ai schimbat mentalitatea, ai adoptat o nouă perspectivă mentală, ți-ai răsturnat noțiunile, intențiile și raționamentele logice din trecut, ai aruncat acele lucruri adânc înrădăcinate în tine și ai câștigat o nouă cunoaștere a credinței în Dumnezeu, atunci mărturiile pe care le dai vor fi ridicate și întreaga ta ființă se va fi schimbat cu adevărat. Toate acestea sunt cele mai realiste, cele mai practice și fundamentale lucruri – lucruri pe care oamenii nu puteau să le priceapă în trecut și lucruri la care nu puteau să aibă acces. Ele sunt adevărata lucrare a Duhului. Vei ști cum ai înțeles Biblia în trecut supunând acest lucru la o comparație astăzi. În trecut, atitudinea ta față de Moise, Petru, Pavel sau față de toate acele afirmații și perspective biblice era una de exaltare. Acum, dacă ți s-ar cere să exalți Biblia, ai face-o? Ai vedea că Biblia conține prea multe consemnări scrise de om și că Biblia este doar o descriere făcută de om pentru două etape ale lucrării lui Dumnezeu. Este o carte de istorie. Nu înseamnă că s-a schimbat cunoașterea ta despre aceasta? Dacă astăzi ai cerceta genealogia lui Isus dată în Evanghelia după Matei, ai spune: „Genealogia lui Isus? Aberații! Aceasta este genealogia lui Iosif, nu a lui Isus. Nu există nicio relație între Isus și Iosif.” Când cercetezi acum Biblia, înțelegerea ta despre ea este diferită, adică perspectiva ta s-a schimbat și îi aduci un nivel mai înalt de cunoaștere decât figurile religioase senioare. Dacă ți-ar spune cineva că există ceva în această genealogie, ai răspunde: „Ce anume? Haide și explică-mi. Isus și Iosif nu sunt înrudiți. Nu știi asta? Poate Isus să aibă o genealogie? Cum poate avea strămoși Isus? Cum poate fi El descendentul omului? Trupul Lui S-a născut din Maria; Duhul Lui este Duhul lui Dumnezeu, nu duhul unei persoane. Isus este Fiul preaiubit al lui Dumnezeu, deci poate avea o genealogie? Cât S-a aflat pe pământ, nu a fost un membru al omenirii, deci cum poate avea El o genealogie?” Când analizezi genealogia și explici, în mod clar, circumstanțele reale, împărtășind ceea ce ai înțeles, acea persoană va fi lăsată fără cuvinte. Unii oameni vor face referire la Biblie și te vor întreba: „Isus a avut o genealogie. Dumnezeul tău de astăzi are o genealogie?” Le vei spune apoi despre cele mai practice cunoștințe pe care le ai și, în acest fel, cunoașterea ta va fi obținut un efect. De fapt, Isus nu este deloc înrudit cu Iosif și cu atât mai puțin cu Avraam; El pur și simplu S-a născut în Israel. Dumnezeu, totuși, nu este un israelit sau un descendent al israeliților. Faptul că S-a născut în Israel nu înseamnă în mod neapărat că Dumnezeu este doar Dumnezeul israeliților. Numai de dragul lucrării Sale a săvârșit El lucrarea întrupării. Dumnezeu este Dumnezeul întregii creații din univers. El doar a desfășurat o etapă a lucrării Sale mai întâi în Israel, după care a început să lucreze printre națiunile păgânilor. Totuși, oamenii L-au considerat pe Isus Dumnezeul israeliților și, mai mult decât atât, L-au plasat printre aceștia și printre descendenții lui David. Biblia spune că, la sfârșitul zilelor, numele lui Iahve va fi mare printre națiunile păgânilor, adică Dumnezeu va lucra în timpul zilelor de pe urmă printre națiunile păgânilor. Faptul că Dumnezeu S-a întrupat în Iudeea nu arată că Dumnezeu îi iubește doar pe evrei. Lucrul acesta s-a întâmplat doar pentru că a fost necesar lucrării; Dumnezeu nu e limitat să Se întrupeze doar în Israel (pentru că israeliții erau poporul Său ales). Oare aleșii lui Dumnezeu nu se găsesc și în rândul națiunilor păgânilor? Lucrarea a început să se răspândească la națiunile păgânilor după ce Isus a terminat de lucrat în Iudeea. (Israeliții au numit toate națiunile, cu excepția Israelului, „națiunile păgânilor”.) De fapt, în acele națiuni ale păgânilor se aflau și aleșii lui Dumnezeu; doar că pe atunci, nu s-a făcut nicio lucrare acolo. Oamenii au insistat atât de mult asupra importanței Israelului, deoarece primele două etape ale lucrării au avut loc în Israel, în timp ce în rândul națiunilor păgânilor nu s-a făcut nicio lucrare. Lucrarea în rândul națiunilor păgânilor începe doar astăzi și, de aceea oamenilor li se pare greu să o accepte. Dacă poți să înțelegi cu claritate toate aceste lucruri, dacă ești capabil să înțelegi și să privești corect acest fapt și ai o cunoaștere precisă a Dumnezeului de astăzi și din trecut, atunci cunoașterea ta este mai înaltă decât cunoașterea de Dumnezeu avută de toți sfinții de-a lungul veacurilor. Dacă experimentezi lucrarea de astăzi și auzi azi cuvântările personale ale lui Dumnezeu și totuși nu-L cunoști pe Dumnezeu în totalitatea Sa, iar căutarea ta rămâne așa cum a fost întotdeauna și nu este înlocuită cu nimic nou, mai ales dacă experimentezi toată această lucrare de cucerire, dar, în cele din urmă, în tine nu poate fi văzut niciun fel de schimbare, atunci nu este credința ta la fel ca a celor care caută să mănânce pe săturate? În acel caz, lucrarea de cucerire nu va fi obținut niciun efect în tine. Atunci nu vei deveni unul dintre cei care urmează să fie eliminați?

Când întreaga lucrare de cucerire va ajunge la final, este imperativ ca voi toți să înțelegeți că Dumnezeu nu este numai Dumnezeul israeliților, ci, mai degrabă, al tuturor ființelor create. El a creat întreaga omenire, nu doar pe israeliți. Dacă spui că El este doar Dumnezeul israeliților sau că este imposibil ca El să fie întrupat în orice națiune din afara Israelului, atunci încă nu ai dobândit cunoștințe în timpul lucrării de cucerire și nu recunoști câtuși de puțin că Dumnezeu este Dumnezeul tău; recunoști doar că El S-a mutat din Israel în China și este forțat să fie Dumnezeul tău. Dacă acesta este modul în care încă vezi lucrurile, atunci lucrarea Mea a fost neroditoare în tine, iar tu nu ai înțeles nimic din ce am spus Eu. Dacă, în cele din urmă, scrii o altă genealogie pentru Mine, cum a făcut Matei, găsindu-Mi un înaintaș potrivit și un străbun corect – astfel încât Dumnezeu să aibă două genealogii pentru cele două întrupări ale Sale – atunci, nu ar fi aceea cea mai mare glumă din lume? Nu ai deveni tu, această „persoană bine intenționată”, care Mi-a găsit o genealogie, cineva care L-a împărțit pe Dumnezeu? Ești capabil să-ți asumi povara acestui păcat? După toată această lucrare de cucerire, dacă tot nu crezi că El este Dumnezeul tuturor ființelor create, dacă tot crezi că El este doar Dumnezeul israeliților, nu ești cineva care I se împotrivește, în mod deschis, lui Dumnezeu? Scopul de a te cuceri astăzi este ca tu să recunoști că Dumnezeu este Dumnezeul tău, dar și al celorlalți și, cel mai important, Dumnezeul tuturor celor care Îl iubesc și al tuturor ființelor create. El este Dumnezeul israeliților și al poporului Egiptului. El este Dumnezeul britanicilor și al americanilor. El nu este doar Dumnezeul lui Adam și al Evei, ci și al tuturor descendenților lor. El este Dumnezeul a tot ce este în Ceruri și pe pământ. Toate familiile, fie ele israelite sau ale păgânilor, sunt în mâinile unui singur Dumnezeu. Nu numai că a lucrat în Israel câteva mii de ani și S-a născut odinioară în Iudeea, dar astăzi El coboară în China, acest loc unde marele balaur roșu stă încolăcit. Dacă faptul de a Se fi născut în Iudeea Îl face Împărat al iudeilor, atunci coborârea printre voi toți astăzi nu-L face Dumnezeul vostru? El i-a condus pe israeliți și S-a născut în Iudeea și, de asemenea, într-un ținut al păgânilor. Nu este toată lucrarea Lui făcută pentru întreaga omenire pe care a creat-o? Îi iubește El pe israeliți însutit și-i urăște pe păgâni înmiit? Nu aceasta este noțiunea voastră? Problema nu este că El nu a fost niciodată Dumnezeul vostru, ci, mai degrabă, că voi nu-L recunoașteți deloc; problema nu e că Dumnezeu nu dorește să fie Dumnezeul vostru, ci, mai degrabă, că voi Îl respingeți. Cine dintre cei creați nu este în mâinile Celui Atotputernic? În cucerirea voastră de astăzi, scopul nu este acela ca voi să recunoașteți că El nu este nimeni altul decât Dumnezeul vostru? Dacă încă mai susțineți că El este doar Dumnezeul israeliților și că originea nașterii Lui este casa lui David din Israel, că nicio altă națiune decât Israelul nu este calificată să-L „producă” pe Dumnezeu și, chiar mai puțin, că nicio familie a păgânilor nu este capabilă să primească personal lucrarea lui Iahve – dacă tot crezi astfel, atunci, aceasta nu te face un opozant încăpățânat? Nu te concentra întotdeauna pe Israel. Dumnezeu este chiar aici, printre voi, astăzi. Nu ar trebui nici să continui să privești spre Cer. Nu mai tânji după Dumnezeul tău din Cer! Dumnezeu a venit în mijlocul vostru, deci cum poate fi El în Cer? Nu ai crezut prea mult timp în Dumnezeu și, totuși, ai multe noțiuni despre El, până în punctul în care nu îndrăznești să iei în considerare, pentru o clipă, că Dumnezeul israeliților ar binevoi să vă onoreze cu prezența Lui. Chiar și mai puțin îndrăzniți să vă gândiți la modul în care L-ați putea vedea pe Dumnezeu arătându-Se personal, având în vedere cât de extrem de spurcați sunteți. Nu v-ați gândit niciodată nici la cum ar putea Dumnezeu să coboare personal într-un ținut al păgânilor. El ar trebui să coboare pe Muntele Sinai sau pe Muntele Măslinilor și să Se arate israeliților. Nu sunt toți păgânii (adică, oamenii din afara Israelului) obiecte ale urii Sale? Cum ar putea să lucreze El personal printre ele? Toate acestea sunt noțiunile profund înrădăcinate pe care le-ați dezvoltat de-a lungul multor ani. Scopul de a vă cuceri astăzi este de a nimici aceste noțiuni ale voastre. Astfel vedeți arătarea personală a lui Dumnezeu printre voi – nu pe Muntele Sinai sau pe Muntele Măslinilor, ci printre oamenii pe care El nu i-a condus niciodată înainte. După ce Dumnezeu a dus la bun sfârșit cele două etape ale lucrării Sale în Israel, israeliții și toți păgânii au ajuns, similar, să nutrească noțiunea potrivit căreia deși este adevărat că Dumnezeu a creat toate lucrurile, El este dornic doar să fie Dumnezeul israeliților, nu al păgânilor. Israeliții cred următoarele: El nu poate fi decât Dumnezeul nostru, nu al vostru, al păgânilor, și pentru că nu vă temeți de Iahve, Iahve – Dumnezeul nostru – vă detestă. Acei evrei cred și mai mult următoarele: Domnul Isus Și-a asumat chipul nostru, al poporului evreu, și este un Dumnezeu care poartă semnul poporului evreu. Dumnezeu lucrează printre noi. Chipul lui Dumnezeu și al nostru sunt asemănătoare; chipul nostru este aproape de cel al lui Dumnezeu. Domnul Isus este Împăratul nostru, al evreilor; păgânii nu sunt apți să primească o mântuire atât de mare. Domnul Isus este jertfa pentru păcat pentru noi, evreii. Doar pe baza celor două etape ale lucrării, israeliții și poporul evreu au format toate aceste noțiuni. Îl revendică, în mod autoritar, pe Dumnezeu pentru ei înșiși, fără a admite că El este, de asemenea, Dumnezeul păgânilor. În acest fel, Dumnezeu a devenit un gol în inimile păgânilor. Acest lucru este din cauza faptului că toată lumea a ajuns să creadă că El nu vrea să fie Dumnezeul păgânilor și că îi place doar pe israeliți – aleșii Săi – și pe evrei, în special pe ucenicii care L-au urmat. Nu știi că lucrarea pe care Iahve și Isus au făcut-o este pentru supraviețuirea întregii omeniri? Recunoști acum că El este Dumnezeul vostru, al tuturor celor născuți în afara Israelului? Nu este Dumnezeu chiar aici, în mijlocul vostru, astăzi? Acest lucru nu poate fi un vis, nu-i așa? Nu acceptați această realitate? Nu îndrăzniți să credeți sau să vă gândiți la aceasta. Indiferent de modul în care vedeți lucrurile, nu este Dumnezeu chiar aici, în mijlocul vostru? Tot nu îndrăzniți să credeți aceste cuvinte? Începând cu această zi, nu sunt aleșii lui Dumnezeu toți oamenii cuceriți și toți cei care vor să fie discipolii Lui? Nu sunteți voi toți, cei care sunteți astăzi adepți, aleșii din afara Israelului? Nu este identitatea voastră aceeași cu a israeliților? Nu sunt toate acestea ceea ce ar trebui să recunoașteți? Nu este acesta scopul lucrării cuceririi voastre? Din moment ce Îl puteți vedea pe Dumnezeu, El va fi Dumnezeul vostru pentru totdeauna, de la început și în viitor. El nu vă va abandona, atât timp cât toți sunteți dornici să-L urmați și să fiți ființele Sale create, loiale și supuse.

Indiferent cât de multă hotărâre să-L iubească pe Dumnezeu au oamenii, ei au fost în general supuși și L-au urmat până astăzi. Abia la sfârșit, când se va încheia această etapă a lucrării, vor avea remușcări depline. Adică, atunci când oamenii vor fi cu adevărat cuceriți. Chiar acum, ei sunt doar în procesul de a fi cuceriți. În momentul în care se va termina lucrarea, ei vor fi complet cuceriți, însă nu asta e situația chiar acum! Chiar dacă toată lumea este convinsă, asta nu înseamnă că oamenii au fost pe deplin cuceriți. Acest lucru este din cauza faptului că, în prezent, oamenii au văzut doar cuvinte, și nu evenimente bazate pe fapte, iar ei rămân nesiguri, indiferent cât de profund cred. De aceea, numai cu acel ultim eveniment faptic – cuvintele care devin realitate – oamenii vor fi complet cuceriți. Chiar acum, acești oameni sunt cuceriți pentru că aud multe taine despre care nu au auzit niciodată. Dar, în sinea lor, toți încă observă și așteaptă câteva evenimente faptice care le permit să vadă că fiecare cuvânt al lui Dumnezeu este actualizat. Doar atunci vor fi pe deplin convinși. Doar când, în cele din urmă, toți au văzut aceste realități faptice actualizate, iar acestea i-au făcut să fie siguri, ei vor arăta convingere în inimile lor, în discursul și în ochii lor și vor fi pe deplin convinși din adâncul inimilor lor. Aceasta este natura omului. Trebuie să vedeți că toate cuvintele se adeveresc, să vedeți câteva evenimente factuale care se întâmplă și să vedeți dezastre care se abat asupra anumitor oameni, iar atunci veți fi pe deplin convinși în adâncul sufletului. Ca și evreii, vă preocupă să vedeți semne și minuni. Deși eșuați permanent în a vedea că există semne și minuni și că se întâmplă lucruri reale care sunt menite să vă deschidă foarte mult ochii. Fie că se pogoară cineva din cer, fie că este un stâlp de nori care vă vorbește sau că Eu îl exorcizez pe unul dintre voi, ori că glasul Meu bubuie ca un tunet printre voi, voi ați vrut întotdeauna să vedeți acest tip de eveniment. Se poate spune că, în credința în Dumnezeu, dorința voastră cea mai mare este să-L vedeți pe Dumnezeu venind și arătându-vă personal un semn. Atunci veți fi pe deplin mulțumiți. Pentru a vă cuceri pe voi, oamenii, Eu trebuie să realizez o lucrare asemănătoare cu crearea cerului și pământului și apoi, în plus, să vă arăt un soi de semn. Apoi, inimile voastre vor fi cucerite complet.


Adevărata poveste a lucrării de cucerire (4)

Ce înseamnă să fii desăvârșit? Ce înseamnă să fii cucerit? Ce criterii trebuie să fie îndeplinite pentru ca oamenii să fie cuceriți? Și ce criterii trebuie să fie îndeplinite pentru a fi desăvârșiți? Atât cucerirea, cât și desăvârșirea, servesc scopului de a-l face pe om complet, astfel încât el să poată să revină la asemănarea lui originală și să se elibereze de firile sale corupte satanice și de influența Satanei. Această cucerire se petrece devreme în procesul de a-l lucra pe om; este primul pas al lucrării. Desăvârșirea este cel de-al doilea pas și este lucrarea finală. Toți oamenii trebuie să treacă prin procesul de a fi cucerit. Altfel, nu ar avea cum să Îl cunoască pe Dumnezeu și nici nu ar fi conștienți că există un Dumnezeu, adică le-ar fi imposibil să-L admită pe Dumnezeu. Și dacă oamenii nu-L admit pe Dumnezeu, ar fi imposibil și ca ei să fie făcuți compleți de Dumnezeu, întrucât nu îndeplinesc criteriile pentru această isprăvire. Dacă nici măcar nu-L admiți pe Dumnezeu, cum poți să-L cunoști? Cum poți să-L urmărești? În plus, nici nu vei putea să-I aduci mărturie, și cu atât mai puțin vei avea credința să-L mulțumești. Așadar, pentru oricine dorește să fie făcut complet, prima etapă trebuie să fie aceea de a trece prin lucrarea de cucerire. Aceasta este prima condiție. Atât cucerirea, cât și desăvârșirea, au scopul de a-i lucra pe oameni și de a-i schimba, și fiecare este o parte din lucrarea de a gestiona omul. Acestea sunt cele două etape pentru a face pe cineva o persoană desăvârșită și amândouă sunt indispensabile. Este adevărat că „a fi cucerit” nu sună prea bine, dar, de fapt, procesul cuceririi cuiva este procesul schimbării acelei persoane. S-ar putea să nu te fi eliberat întru totul de firile tale corupte după ce ai fost cucerit, dar le vei fi conștientizat. Prin lucrarea de cucerire, vei fi ajuns să-ți cunoști umanitatea de joasă speță, cât și o mare parte din răzvrătirea ta. Cu toate că nu vei reuși să te eliberezi de aceste lucruri sau să le schimbi în scurta perioadă a lucrării de cucerire, vei ajunge să le cunoști, iar faptul acesta va pune bazele pentru desăvârșirea ta. Ca atare, cucerirea și desăvârșirea sunt făcute pentru a-i schimba pe oameni și a-i scăpa de firile lor corupte satanice astfel încât să se poată oferi pe deplin lui Dumnezeu. Doar că a fi cucerit este primul pas în schimbarea firilor oamenilor, dar și primul pas prin care oamenii se dăruiesc pe deplin lui Dumnezeu, un pas mai mic decât acela de a fi desăvârșiți. Viața-fire a unei persoane cucerite se schimbă mult mai puțin decât aceea a unei persoane desăvârșite. „A fi cucerit” și „a fi desăvârșit” sunt expresii diferite deoarece sunt etape diferite ale lucrării și pentru că acestea îi țin pe oameni la diferite standarde cerute; cucerirea îi ține pe oameni la unele inferioare, în timp ce desăvârșirea îi ține la unele superioare. Cei desăvârșiți sunt oameni drepți, ei au fost sfințiți; ei sunt cristalizările lucrării de gestionare a omenirii sau produsele finale. Cu toate că nu sunt oameni desăvârșiți, ei sunt oameni care caută să trăiască o viață plină de înțeles. Pe de altă parte, cei cuceriți recunosc doar verbal existența lui Dumnezeu și doar recunosc faptul că Dumnezeu S-a întrupat și Cuvântul S-a arătat în trup și că Dumnezeu a venit pe pământ pentru a face lucrarea de judecată și mustrare. În plus, ei recunosc și că judecata și mustrarea lui Dumnezeu și lovirea și rafinarea Lui sunt toate benefice omului. Abia au început să aibă o oarecare asemănare umană. Au niscaiva perspective asupra vieții, dar, pentru ei, aceasta tot rămâne neclară. Cu alte cuvinte, ei abia încep să aibă un strop de umanitate. Acestea sunt rezultatele faptului de a fi cucerit. Când oamenii pășesc pe calea desăvârșirii, vechile lor firi sunt capabile să se schimbe. Mai mult, viața lor continuă să se dezvolte și, treptat, ei pătrund mai mult în adevăr. Sunt în stare să deteste lumea și pe toți cei care nu urmăresc adevărul. În particular, nu doar că se detestă pe ei înșiși, dar, mai mult decât atât, în mod clar se cunosc. Sunt dispuși să trăiască respectând adevărul, fac din urmărirea adevărului scopul lor și nu sunt dispuși să trăiască în gândurile din propria minte. Disprețuiesc neprihănirea de sine a omului, trufia și îngâmfarea acestuia, vorbesc cu un puternic simț al corectitudinii, au discernământ și înțelepciune când dau peste lucruri și sunt loiali și supuși față de Dumnezeu. Dacă ei trăiesc un moment de judecată și mustrare, nu numai că nu devin negativi sau slabi, ci sunt recunoscători pentru această mustrare și judecată de la Dumnezeu, crezând că nu pot să existe fără mustrarea și judecata lui Dumnezeu, că acestea îi protejează. Ei nu urmăresc o credință a păcii și bucuriei și a căutării de a mânca pe săturate. Și nici nu urmăresc plăcerile trupești temporare. Asta au cei care sunt desăvârșiți. După ce oamenii sunt cuceriți, recunosc faptul că există un Dumnezeu, însă acea recunoaștere se manifestă în ei într-un număr limitat de moduri. Ce înseamnă cu adevărat arătarea Cuvântului în trup? Ce înseamnă întruparea? Ce a făcut Dumnezeu întrupat? Care sunt scopul și semnificația lucrării Lui? După ce ai experimentat atât de mult din lucrarea Lui, după ce ai experimentat faptele Lui în trup, ce ai câștigat? Doar după ce vei înțelege toate aceste lucruri vei fi o persoană care este cucerită. Dacă doar spui că recunoști că există un Dumnezeu, dar nu te lepezi de ceea ce s-ar cuveni să te lepezi și nu reușești să renunți la plăcerile trupești atunci când e momentul să renunți la ele, continuând, în schimb, să râvnești la conforturile trupești așa cum ai făcut-o mereu, și dacă nu ești în stare să renunți la nicio prejudecată împotriva fraților și surorilor și nu plătești niciun preț ca să săvârșești multe practici simple, atunci asta dovedește că încă nu ai fost cucerit. În cazul acela, chiar dacă înțelegi multe, totul va fi în van. Cei cuceriți sunt oameni în care s-au petrecut niște schimbări inițiale și care au dobândit intrarea inițială. Experimentarea judecății și mustrării lui Dumnezeu le oferă oamenilor o cunoaștere inițială a lui Dumnezeu și o înțelegere inițială a adevărului. Poate nu ești în stare să pătrunzi pe deplin în realitatea multor adevăruri mai profunde și mai detaliate, dar ești capabil să pui în practică multe adevăruri rudimentare, cum ar fi cele care implică plăcerile tale trupești sau statutul tău personal în viața ta reală. Bineînțeles, toate acestea sunt efectul obținut în cazul oamenilor care trec prin procesul de a fi cuceriți. În cazul celor cuceriți, se pot observa și schimbări ale firii; de exemplu, modul în care se îmbracă, în care se aranjează și în care trăiesc – acestea se pot schimba. Perspectiva lor asupra credinței în Dumnezeu se schimbă, scopurile a ceea ce urmăresc le sunt clare și sunt mai hotărâți. În timpul lucrării de cucerire, și în viața-fire pe care o au se pot petrece schimbări corespunzătoare. Schimbările se petrec, dar sunt superficiale, preliminare, și mult inferioare față de schimbările firii și scopurile a ceea ce urmăresc cei care au fost desăvârșiți. Dacă în cursul cuceririi, firea unui om nu se schimbă deloc și acesta nu dobândește niciun adevăr, atunci acest om este un gunoi și este complet inutil! Oamenii care nu au fost cuceriți nu pot fi desăvârșiți! Și dacă un om caută doar să fie cucerit, atunci nu poate fi făcut complet întru totu, chiar dacă firile lui dau dovadă de anumite schimbări corespunzătoare în timpul lucrării de cucerire. În plus, va pierde și adevărurile inițiale pe care le-a câștigat. Există o mare diferență între schimbarea firii în cazul celor care sunt cuceriți și al celor care sunt desăvârșiți. Însă a fi cucerit este primul pas în schimbare; este baza. Lipsa acestei schimbări inițiale este dovada că, de fapt, o persoană nu-L cunoaște deloc pe Dumnezeu, deoarece această cunoaștere vine din judecată, iar o astfel de judecată este o parte importantă a lucrării de cucerire. Așadar, toți care sunt desăvârșiți trebuie, mai întâi, să fie cuceriți; altfel, nu au cum să fie desăvârșiți.

Spui că recunoști întruparea lui Dumnezeu și că recunoști arătarea Cuvântului în trup și, totuși, faci anumite lucruri pe ascuns, lucruri care se împotrivesc cerințelor Lui, și, în inima ta, nu te înfricoșezi de El. Înseamnă oare acest lucru a-L admite pe Dumnezeu? Admiți ceea ce spune El, dar nu pui în practică acele lucruri pe care le poți pune în practică și nici nu Îi urmezi calea. Înseamnă asta a-L admite pe Dumnezeu? Și, chiar dacă Îl admiți, adăpostești o inimă precaută față de El, niciodată o inimă cu frică. Dacă I-ai văzut și admis lucrarea și știi că această persoană este Dumnezeu și, totuși, rămâi călduț și complet neschimbat, atunci ești o persoană care încă nu a fost cucerită. Cei care au fost cuceriți trebuie să facă tot ce le stă în putere și, chiar dacă nu sunt în stare să pătrundă în adevăruri mai înalte și aceste adevăruri îi depășesc, în inima lor, astfel de oameni sunt dornici să obțină acest lucru. Din cauza limitelor a ceea ce pot înțelege există constrângeri și limitări în privința lucrurilor pe care sunt capabili să le practice. Dar cel puțin trebuie să facă tot ce le stă în putință. Dacă tu poți să faci aceste lucruri, atunci acesta e un efect obținut datorită lucrării de cucerire. Să presupunem că spui: „Având în vedere că El poate să rostească atât de multe cuvinte pe care omul nu le poate rosti, dacă El nu este Dumnezeu, cine este?” A avea o astfel de înțelegere nu înseamnă că-L admiți pe Dumnezeu. Dacă-L admiți pe Dumnezeu, trebuie să demonstrezi acest lucru prin acțiunile tale concrete. Dacă tu conduci o biserică și, totuși, nu practici dreptatea, dacă râvnești la bani și bogăție și îți însușești mereu fondurile bisericii, înseamnă asta că admiți că există un Dumnezeu? Dumnezeu este atotputernic și demn de teamă. Cum poți să nu te temi dacă admiți, cu adevărat, că există un Dumnezeu? Dacă ești în stare să comiți niște lucruri atât de detestabile, Îl admiți cu adevărat? Este Dumnezeu Cel în care crezi? Cel în care crezi tu este un dumnezeu nedeslușit; de aceea nu te temi! Cei care-L admit și-L cunosc cu adevărat pe Dumnezeu se tem cu toții de El și nu îndrăznesc să facă vreun lucru care I se opune sau care se împotrivește conștiinței lor; se tem, în mod deosebit, să facă orice lucru pe care-l știu a nu fi în concordanță cu intențiile lui Dumnezeu. Doar aceasta poate fi considerată admiterea existenței lui Dumnezeu. Ce ar trebui să faci atunci când părinții tăi încearcă să te împiedice să crezi în Dumnezeu? Cum ar trebui să-L iubești pe Dumnezeu când soțul tău non-credincios e bun cu tine? Și cum ar trebui să-L iubești pe Dumnezeu când frații și surorile te detestă? Dacă-L admiți, atunci, în aceste privințe, te vei comporta în mod corespunzător și vei trăi realitatea. Dacă nu reușești să acționezi concret, ci doar spui că admiți existența lui Dumnezeu, atunci ești doar un palavragiu! Spui că tu crezi în El și că-L admiți, dar în ce fel Îl admiți? În ce fel crezi în El? Ești înfricoșat de El, în inima ta? Te temi de El? Ai, în adâncul sufletului tău, o inimă care-L iubește? Când ești mâhnit și nu ai pe cine să te sprijini, simți frumusețea lui Dumnezeu, dar, după aceea, uiți tot ce are legătură cu asta. Asta nu înseamnă a-L iubi pe Dumnezeu și nici a crede în El! În cele din urmă, ce Își dorește Dumnezeu ca omul să obțină? Toate stările pe care le-am menționat, cum ar fi faptul că te crezi important, că simți că înțelegi repede lucruri, că îi constrângi pe ceilalți, că îi privești de sus pe ceilalți, că-i judeci pe oameni după înfățișarea lor, că-i intimidezi pe oamenii candizi, că râvnești la banii bisericii și așa mai departe – numai după ce toate aceste firi corupte satanice ți-au fost parțial înlăturate, se va manifesta faptul că ai fost cucerit.

Lucrarea de cucerire făcută asupra voastră, a oamenilor, este de cea mai profundă însemnătate: pe de o parte, scopul acestei lucrări este de a desăvârși un grup de oameni, și anume, de a-i desăvârși astfel încât să poată deveni un grup de biruitori – ca primul grup de oameni făcuți compleți, adică cele dintâi roade. Pe de altă parte, este de a le permite ființelor create să se bucure de iubirea lui Dumnezeu, să primească cea mai mare și deplină mântuire a lui Dumnezeu, de a-i permite omului să se bucure nu doar de milă și bunătate iubitoare ci, mai important, de mustrare și de judecată. De la crearea lumii și până acum, tot ce a făcut Dumnezeu în lucrarea Lui este iubire, fără pic de ură față de om. Chiar și mustrarea și judecata pe care le-ai văzut sunt tot iubire, o iubire mai adevărată și mai reală, o iubire care îi conduce pe oameni pe calea dreaptă a vieții omenești. Totuși, într-o altă privință, scopul este de a aduce mărturie înaintea Satanei. Și, într-o alta, de a pune o bază în vederea răspândirii viitoarei lucrări de evanghelizare. Toată lucrarea pe care a făcut-o El are ca scop îndrumarea oamenilor pe calea dreaptă a vieții omenești, astfel încât ei să poată trăi o viață omenească normală, pentru că omul nu știe cum să trăiască și, fără această îndrumare, ai trăi doar o viață goală; viața ta va fi lipsită de valoare și de sens și vei fi complet incapabil să fii o persoană normală. Aceasta este cea mai profundă semnificație a cuceririi omului. Voi toți sunteți descendenții lui Moab; faptul că lucrarea de cucerire se desfășoară asupra voastră este marea voastră mântuire. Voi toți trăiți într-un tărâm al păcatului și al depravării și toți sunteți depravați și păcătoși. Astăzi, nu numai că puteți să-L vedeți pe Dumnezeu, dar, mai important, ați primit mustrarea și judecata, ați primit această mântuire, care este cea mai profundă, cu alte cuvinte, ați primit cea mai mare iubire a lui Dumnezeu. Tot ceea ce face Dumnezeu e iubire adevărată pentru voi. El nu are nicio intenție rea. El vă judecă din cauza păcatelor voastre, ca să puteți să reflectați asupra voastră și să primiți această extraordinară mântuire. Toată această lucrare are scopul de a-l face complet pe om. De la început până la sfârșit, Dumnezeu a făcut totul pentru a-l mântui pe om și pur și simplu nu-Și dorește să-l distrugă în totalitate pe omul pe care l-a creat cu propriile Sale mâini. Astăzi, El a venit printre voi ca să lucreze; nu este aceasta o mântuire cu atât mai mare? Dacă v-ar urî, ar mai face El o lucrare atât de amplă pentru a vă îndruma personal? De ce să sufere așa? Dumnezeu nu vă urăște și nu are nicio intenție rea față de voi. Ar trebui să știți că iubirea lui Dumnezeu este cea mai reală. Numai din cauza faptului că omul este răzvrătit este Dumnezeu nevoit să-l mântuiască prin judecată; altfel, el ar fi în continuare imposibil de mântuit. Pentru că nu știți cum să vă trăiți viețile și nu sunteți conștienți de modul în care să trăiți și pentru că trăiți în acest ținut depravat și păcătos și voi înșivă sunteți niște demoni depravați și spurcați, El nu suportă să vă lase să continuați să vă degradați, nu suportă să vă vadă trăind în acest ținut murdar, așa cum trăiți acum, călcați în picioare de Satana după bunul plac, și nu suportă să vă lase să cădeți în Infern. El vrea doar să câștige acest grup de oameni și să vă mântuiască pe deplin. Acesta este principalul scop al săvârșirii lucrării de cucerire asupra voastră – pentru mântuire. Dacă nu vezi că tot ceea ce se face asupra ta este iubire și mântuire, dacă tu crezi că este doar o metodă, o cale de a-l chinui pe om și ceva nedemn de încredere, atunci ai putea foarte bine să te întorci în lumea ta și să rabzi dureri și greutăți! Dacă, în acest curent, ești dispus să te bucuri de această judecată și de acest har mântuitor imens, să te bucuri de toate aceste binecuvântări care nu pot fi găsite nicăieri în lumea umană, și de iubirea aceasta, atunci fii bun: rămâi în acest curent pentru a accepta lucrarea de cucerire astfel încât să poți fi desăvârșit. Astăzi, se poate să înduri un strop de durere și rafinare din cauza judecății lui Dumnezeu, dar durerea aceasta este valoroasă și semnificativă. Deși pentru om, mustrarea și judecata din partea lui Dumnezeu reprezintă rafinare, expunere nemiloasă și lucruri desfășurate cu scopul de a-l pedepsi pentru păcatele sale, de a-i pedepsi trupul, nimic din această lucrare nu este menit să-i condamne trupul și să-l distrugă. Expunerea aspră a cuvântului este toată în scopul de a te conduce pe calea cea dreaptă. Ați experimentat personal atât de mult din lucrarea aceasta și, în mod clar, nu v-a condus pe o cale rea! Totul este cu scopul de a te face să trăiești o umanitate normală și totul este ceva ce umanitatea ta normală poate să obțină. Fiecare etapă a lucrării lui Dumnezeu se face pe baza nevoilor tale, în funcție de slăbiciunile tale și de statura ta reală, și nicio povară de nesuportat nu vă este impusă. Lucrul acesta nu-ți este clar astăzi și ți se pare că sunt dur cu tine și crezi mereu că motivul pentru care te mustru, te judec, și îți fac zilnic reproșuri este pentru că te urăsc. Dar, cu toate că ceea ce primești este mustrare și judecată, în realitate, este iubire pentru tine și cea mai mare protecție. Dacă nu poți să înțelegi sensul mai profund al acestei lucrări, îți va fi imposibil să experimentezi în continuare. Ar trebui să obții mângâiere din această mântuire. Nu refuza să îți vii în fire. Ajungând atât de departe, ar trebui să vezi clar semnificația lucrării de cucerire și nu ar mai trebui să ai tot felul de păreri în privința acesteia!


În ceea ce privește viitoarea ta misiune, cum ar trebui să o abordezi?

Poți să comunici firea exprimată de Dumnezeu în fiecare epocă într-un mod concret, printr-un limbaj ce este adecvat și poartă însemnătatea acelei epoci? Poți tu, cel care experimentezi lucrarea lui Dumnezeu din zilele de pe urmă, să descrii în detaliu firea dreaptă a lui Dumnezeu? Poți tu oare să aduci mărturie despre firea lui Dumnezeu cu claritate și precizie? Cum vei spune ce-ai văzut și ce-ai experimentat acelor credincioși religioși demni de milă, săraci și pioși, care sunt înfometați și însetați după dreptate și care te așteaptă să îi păstorești? Ce fel de „oameni” te așteaptă să îi păstorești? Îți poți imagina? Ești conștient de povara de pe umerii tăi, de însărcinarea și de responsabilitatea ta? Unde-ți este simțul misiunii istorice? Cum vei sluji, în mod corespunzător, ca un stăpân al epocii următoare? Ai un puternic simț al faptului de a fi stăpân? Cum ar trebui explicat stăpânul tuturor lucrurilor? Este cu adevărat stăpânul tuturor ființelor vii și al tuturor lucrurilor fizice din lume? Ce planuri ai pentru progresul următoarei etape a lucrării? Câți oameni așteaptă să îi păstorești? E sarcina ta una grea? Ei sunt săraci, vrednici de milă, orbi și nu știu ce să facă, tânguindu-se în întuneric – unde este calea? Cât de mult tânjesc ei ca lumina, precum o stea căzătoare, să coboare deodată și să împrăștie forțele întunericului care i-au asuprit pe oameni de atât de mulți ani. Ei speră cu nerăbdare și tânjesc la asta zi și noapte – cine poate ști complet acest lucru? Chiar și în ziua în care străfulgeră lumina, acești oameni care suferă profund rămân închiși într-o temniță întunecată, incapabili să obțină eliberarea; când vor înceta să mai plângă? Cumplită e nenorocirea acestor spirite fragile care nu au aflat niciodată odihna și au fost legate vreme îndelungată prin legături nemiloase și o istorie încremenită. Și cine a auzit sunetul tânguirii lor? Cine a văzut starea lor jalnică? Te-ai gândit vreodată oare cât de tristă și de neliniștită este inima lui Dumnezeu? Cum poate El suporta să vadă omenirea nevinovată, pe care a creat-o cu mâinile Sale, suferind astfel de chinuri? La urma urmei, omenirea este nefericita care a fost otrăvită. Și, cu toate că omenirea a supraviețuit până în ziua de azi, cine ar fi știut că de multă vreme e otrăvită de cel rău? Ai uitat că ești una dintre victime? Din dragostea ta pentru Dumnezeu, nu ești dispus să te străduiești să-i mântuiești pe toți acești supraviețuitori? Nu ești dispus să-ți dedici toată puterea ca să-L răsplătești pe Dumnezeu, care îl iubește pe om ca pe trupul și sângele Său? Cum anume înțelegi faptul de a fi folosit de Dumnezeu ca să-ți trăiești viața extraordinară? Ai cu adevărat hotărârea și credința de a trăi viața plină de sens a unei „persoane pioase, care Îl slujește pe Dumnezeu”?


În ceea ce privește „binecuvântările”, cum le înțelegi?

Deși oamenii născuți în această eră au fost corupți de Satana și de spirite necurate, tocmai din cauza acestei corupții, ei au primit și cea mai mare mântuire, o mântuire mai mare chiar decât abundența turmelor de vite și vasta bogăție dobândite de Iov și chiar mai mare decât binecuvântarea de a-L vedea pe Iahve pe care a primit-o Iov după încercările lui. Doar după ce a trecut prin încercarea de moarte, Iov L-a auzit pe Iahve vorbind, auzindu-i glasul în furtună. Însă el nu a văzut chipul lui Iahve și nu I-a cunoscut firea. Iov a câștigat doar bogăție materială care oferea plăceri carnale și cei mai frumoși copii din toate orașele înconjurătoare, precum și protecția îngerilor cerești. El nu L-a văzut niciodată pe Iahve, și cu toate că a fost numit drept, el nu a cunoscut niciodată firea lui Iahve. Și, cu toate că plăcerile materiale ale oamenilor de astăzi sunt, se poate spune, temporar reduse, ori mediul lumii exterioare este ostil, totuși, eu dezvălui firea Mea pe care, din vremuri imemoriale, nu am făcut-o cunoscută niciodată omului și care a fost mereu secretă – precum și tainele veacurilor trecute – acestor oameni, care sunt cei mai neînsemnați dintre toți, dar care au primit cea mai mare mântuire a Mea. Mai mult decât atât, aceasta este prima dată când am dezvăluit aceste lucruri; nu am mai făcut niciodată o astfel de lucrare înainte. Deși voi sunteți cu mult inferiori lui Iov, ați câștigat și ați văzut mult mai multe lucruri decât a văzut el. Cu toate că ați îndurat tot felul de suferințe și ați experimentat tot soiul de chinuri, ceea ce ați îndurat nu este deloc ca încercările lui Iov; este, în schimb, judecata și mustrarea primită de oameni din cauza răzvrătirii, din cauza împotrivirii lor și datorită firii Mele drepte; este o dreaptă judecată și mustrare și un drept blestem. Iov, pe de altă parte a fost un om drept dintre israeliți care a primit marea dragoste și blândețe a lui Iahve. El nu săvârșise deloc fapte rele și nu I s-a împotrivit lui Iahve; mai degrabă, a fost loial în devotamentul lui față de Iahve. Datorită dreptății lui, a fost supus încercărilor și a suferit încercări aprige deoarece era un slujitor credincios al lui Iahve. Oamenii de astăzi sunt supuși judecății Mele și blestemului Meu din cauza necurăției și nedreptății lor. Deși suferința lor este diferită de cea prin care a trecut Iov când și-a pierdut vitele, averea, slujitorii, copiii și pe toți cei care îi erau dragi, ceea ce suferă ei este rafinarea de foc și arderea. Iar ceea ce face asta mai important decât experiența lui Iov e că asemenea încercări nu sunt ușurate sau îndepărtate pentru că oamenii sunt slabi; în schimb, ele sunt de durată și continuă până în ultima zi a vieții oamenilor. Aceasta este pedeapsă, judecată și blestem; este ardere nemiloasă, ba mai mult, este „moștenirea” de drept a omenirii. Este ceea ce oamenii merită și e locul unde firea Mea cea dreaptă este exprimată. Acesta este un fapt cunoscut. Cu toate acestea, ceea ce au câștigat oamenii a depășit de mult suferința pe care o îndură acum. Suferința pe care o îndurați este un simplu obstacol cauzat de nesăbuința voastră, pe când ceea ce ați câștigat este însutit mai mare decât suferința voastră. Potrivit legilor lui Israel din Vechiul Testament, toți cei care Mi se împotrivesc, toți cei care Mă judecă în mod deschis și toți cei care nu urmează calea Mea și în schimb, Îmi aduc cu îndrăzneală jertfe profane, vor fi negreșit mistuiți de foc în templu sau vor fi omorâți cu pietre de către unii dintre aleșii lui Dumnezeu, și chiar urmașii propriului lor clan și alte rude apropiate vor suferi blestemul Meu. În viețile viitoare, nu vor fi liberi, ci vor fi robii robilor Mei și îi voi duce în exil între neamuri, iar ei nu se vor putea întoarce în patria lor. Pe baza acțiunilor și a comportamentului lor, suferința îndurată de către oamenii de astăzi nu este nici pe departe la fel de serioasă ca pedeapsa suferită de către israeliți. A spune că ceea ce suferiți în momentul de față este o răzbunare, nu este fără justificare, pentru că ați întrecut cu adevărat măsura. Dacă ați fi fost în Israel, ați fi devenit păcătoși veșnici și ați fi fost tăiați în bucăți de mult de către israeliți, precum și mistuiți de focul din cer în templul lui Iahve. Ce anume ați câștigat acum? Ce ați moștenit și de ce v-ați bucurat? Mi-am dezvăluit firea cea dreaptă în voi, dar lucrul cel mai important este că v-am dezvăluit răbdarea Mea pentru a răscumpăra omenirea. S-ar putea spune că lucrarea pe care am făcut în voi nu e altceva decât lucrarea răbdării; este făcută de dragul gestionării Mele și, chiar mai mult, este făcută de dragul bucuriei omenirii.

Deși Iov a suferit încercările lui Iahve, el era doar un om drept care I se închina lui Iahve. Cu toate că a îndurat acele încercări, el nu s-a plâns de Iahve și a prețuit întâlnirea lui cu El. Nu numai că oamenii de azi nu prețuiesc prezența lui Iahve, ci o resping, o urăsc, se plâng de ea și își bat joc de arătarea Lui. Nu ați câștigat foarte mult? Oare suferința voastră a fost chiar atât de mare? Nu ați fost mai binecuvântați decât Maria și decât Iacov? Iar împotrivirea voastră chiar a fost atât de neînsemnată? Oare cerințele Mele către voi sunt prea mărețe și v-am pretins prea mult? Mânia Mea s-a dezlănțuit doar asupra acelor israeliți care Mi s-au împotrivit, nu în mod direct asupra voastră; ceea ce ați câștigat a fost pur și simplu judecata Mea nemiloasă și expunerea de către Mine, precum și rafinarea prin foc necontenit. În ciuda acestui lucru, oamenii tot continuă să Mi se împotrivească și să Mă contrazică, și nu dau dovadă de niciun pic de supunere. Chiar există unii care se îndepărtează de Mine și Mă tăgăduiesc; asemenea oameni sunt chiar mai răi decât grupul lui Core și Datan care s-au împotrivit lui Moise. Inimile oamenilor sunt prea intransigente și natura lor este prea încăpățânată. Nu-și schimbă niciodată vechile naturi. Eu spun că ei rămân dezgoliți ca o prostituată în plină zi, iar cuvintele Mele sunt dure până la punctul că ar putea fi chiar „jignitoare pentru urechile lor”, expunând natura oamenilor în lumina zilei – însă ei doar încuviințează din cap, varsă câteva lacrimi și se străduiesc să se simtă un pic triști. Odată ce le-a trecut, sunt la fel de fioroși ca regele fiarelor sălbatice din munți și nu sunt nici măcar un pic conștienți. Cum ar putea oamenii cu o astfel de fire să știe că de multă vreme au fost de o sută de ori mai binecuvântați decât Iov? Cum pot ei realiza că lucrurile de care se bucură sunt binecuvântări care rareori au fost văzute de-a lungul veacurilor și de care nimeni nu s-a bucurat înainte? Cum poate conștiința oamenilor să simtă asemenea binecuvântări, binecuvântări care conțin pedeapsă? Sincer vorbind, tot ceea ce vă cer este doar ca voi să puteți fi modele pentru lucrarea Mea și să fiți martori ai întregii Mele firi și ai tuturor acțiunilor Mele și să puteți fi eliberați din suferințele venite de la Satana. Însă oamenii sunt întotdeauna dezgustați de lucrarea Mea și îi sunt ostili în mod intenționat. Cum ar putea astfel de oameni să nu Mă provoace să aduc înapoi legile lui Israel și să revărs asupra lor mânia pe care am revărsat-o asupra lui Israel? Deși există mulți printre voi care sunt „ascultători și supuși” față de Mine, sunt și mai mulți cei care sunt pe același calapod cu grupul lui Core. În momentul în care Îmi voi fi atins întreaga Mea slavă, voi folosi focul din cer ca să îi fac scrum. Ar trebui să știți că Eu nu îi voi mai mustra pe oameni prin cuvintele Mele; mai degrabă, înainte de a face lucrarea lui Israel, voi mistui complet acest „grup al lui Core”, care Mi se împotrivește și pe care l-am eliminat cu mult timp în urmă. Omenirea nu va mai avea ocazia de a se bucura de Mine; în schimb, tot ceea ce va vedea va fi mânia Mea și flăcările din cer. Voi dezvălui diferitele finaluri ale tuturor soiurilor de oameni și îi voi împărți în categorii. Voi lua aminte la fiecare act de răzvrătire și apoi Îmi voi termina lucrarea, pentru ca finalurile oamenilor să fie determinate pe baza verdictului Meu cât timp sunt pe pământ, precum și în funcție de atitudinile lor față de Mine. Când va veni momentul, nu va fi nimic care să le poată schimba sfârșiturile! Să își dezvăluie oamenii propriul final! În acest fel, Eu voi putea să încredințez finalurile oamenilor Tatălui ceresc.


În ceea ce Îl privește pe „Dumnezeu”, cum Îl înțelegi?

Oamenii cred în Dumnezeu de multă vreme și, totuși, majoritatea dintre ei nu înțeleg ce înseamnă cuvântul „Dumnezeu” și doar urmează nedumeriți. Nu au niciun indiciu de ce omul ar trebui să creadă în Dumnezeu sau ce este Dumnezeu. Dacă oamenii știu doar să creadă în Dumnezeu și să-L urmeze, dar habar nu au ce este Dumnezeu și dacă nici nu-L cunosc, atunci nu este aceasta doar o mare glumă? Chiar dacă, ajungând atât de departe, oamenii au fost martorii multor taine cerești și au auzit multe cunoștințe profunde pe care omul nu le-a înțeles niciodată înainte, ei sunt neștiutori în privința multora dintre cele mai simple adevăruri, nicicând contemplate de om. Unii ar putea spune: „Credem în Dumnezeu de mulți ani. Cum să nu știm ce este Dumnezeu? Oare nu ne desconsideri spunând asta?” Dar, în realitate, deși oamenii Mă urmează astăzi, nu știu nimic despre lucrarea de astăzi și nu reușesc să priceapă nici măcar cele mai simple și mai ușoare întrebări, ca să nu mai vorbim de acelea care sunt cele mai complexe, cum ar fi cele despre Dumnezeu. Să știi că acele întrebări care nu te interesează, pe care nu le-ai identificat, sunt cele pe care este extrem de important să le înțelegi, căci știi doar să urmezi mulțimea, fără să acorzi atenție și să te îngrijești de cele cu care ar trebui să te echipezi. Știi cu adevărat de ce ar trebui să ai credință în Dumnezeu? Știi cu adevărat ce este Dumnezeu? Știi cu adevărat ce este omul? Ca persoană cu credință în Dumnezeu, dacă nu reușești să înțelegi aceste lucruri, nu pierzi oare demnitatea unui credincios în Dumnezeu? Lucrarea Mea de astăzi este aceasta: să-i fac pe oameni să-și înțeleagă esența, să înțeleagă tot ce fac și să cunoască adevăratul chip al lui Dumnezeu. Acesta este actul final al planului Meu de gestionare, ultima etapă a lucrării Mele. De aceea vă vorbesc dinainte despre toate tainele vieții, astfel încât să le puteți accepta de la Mine. Întrucât aceasta este lucrarea epocii finale, trebuie să vă spun toate viețile-adevăruri pe care nu le-ați acceptat niciodată înainte – chiar dacă sunteți incapabili să le înțelegeți sau să le suportați – deoarece sunteți pur și simplu prea deficienți și prea nepregătiți. Îmi voi încheia lucrarea; voi termina lucrarea pe care trebuie să o fac și vă voi spune tot ce v-am însărcinat să faceți, ca să nu vă mai rătăciți și să vă lăsați înșelați de urzelile celui rău, atunci când se va coborî întunericul. Sunt multe căi pe care nu le înțelegeți, multe aspecte care vă sunt necunoscute. Sunteți atât de ignoranți; vă cunosc prea bine statura și deficiențele. Prin urmare, deși sunt multe cuvinte pe care nu sunteți în stare să le înțelegeți, tot sunt dispus să vă spun toate aceste adevăruri pe care nu le-ați acceptat niciodată până acum, pentru că tot Mă îngrijorez dacă, cu statura voastră actuală, puteți să rămâneți fermi în mărturia voastră pentru Mine. Nu e vorba că vă subapreciez; toți sunteți fiare care nu au avut parte de instruirea Mea formală, iar Eu nu pot deloc să văd cât de multă slavă este în voi. Deși am consumat multă energie lucrând asupra voastră, se pare că aveți puține aspecte pozitive, iar aspectele negative nu se găsesc nicăieri; este pur și simplu o mărturie care îl face de rușine pe Satana. Aproape orice altceva din voi este otrava Satanei. Mi se pare că sunteți dincolo de mântuire. După cum se prezintă situația, Mă uit la diversele voastre expresii și purtări și, în final, vă cunosc statura adevărată. De aceea Mă neliniștesc mereu pentru voi: lăsați să vă trăiți viața pe cont propriu, oare ați fi într-adevăr într-o situație mai bună decât cea de astăzi sau măcar la fel? Nu vă neliniștește statura voastră infantilă? Puteți fi cu adevărat ca poporul ales al lui Israel – loiali Mie și numai Mie tot timpul? Ceea ce se dezvăluie în voi nu este obrăznicia copiilor când nu sunt lângă părinții lor, ci bestialitatea care izbucnește din animalele pe care biciurile stăpânilor lor nu le pot ajunge. Ar trebui să vă cunoașteți natura, care este și slăbiciunea pe care cu toții o împărtășiți; este o boală comună vouă, tuturor. Astfel, singurul Meu îndemn pentru voi astăzi este acela de a rămâne fermi în mărturia voastră pentru Mine. Nu permiteți, cu niciun chip, ca vechea boală să vă cuprindă iarăși. Să aduceți mărturie este cel mai important lucru – este inima lucrării Mele. Ar trebui să acceptați cuvintele Mele la fel cum Maria a acceptat revelația lui Iahve care a venit la ea într-un vis, crezând și apoi supunându-se. Doar asta înseamnă castitate. Căci voi sunteți cei care aud cel mai mult cuvintele Mele, cei mai binecuvântați de Mine. V-am dat toate bunurile Mele cele de preț, am revărsat totul asupra voastră și, totuși, valoarea voastră este foarte diferită de cea a poporului lui Israel – pur și simplu este o mare de diferențe. Însă, în comparație cu ei, voi ați primit mult mai mult; în timp ce ei așteaptă cu disperare arătarea Mea, voi vă petreceți zile plăcute cu Mine, împărțind abundența Mea. Având în vedere diferența aceasta, ce anume vă dă dreptul să protestați și să vă certați cu Mine și să vă cereți partea din bunurile Mele? Nu ați primit mult? Eu vă dau atât de mult, dar în schimb nu-Mi oferiți decât tristețe sfâșietoare, anxietate, resentimente nestăpânite și nemulțumire. Sunteți atât de respingători și, totuși, demni de milă, așa că nu am de ales decât să-Mi înghit toate resentimentele și să dau glas obiecțiilor Mele față de voi din nou și din nou. De-a lungul miilor de ani de lucrare, nu am protestat niciodată față de omenire, pentru că am descoperit că, în istoria dezvoltării oamenilor, doar înșelătoriile dintre voi au devenit cele mai cunoscute, asemenea moștenirilor prețioase lăsate vouă de strămoșii faimoși din vremuri străvechi. Cât urăsc acei porci și câini subumani. Sunteți prea lipsiți de conștiință! Caracterul vostru este prea josnic! Inimile voastre sunt prea împietrite! Dacă aș fi dus asemenea cuvinte și o astfel de lucrare israeliților, aș fi dobândit slava de multă vreme. Dar, printre voi, acest lucru e de neatins; printre voi există doar neglijență crudă, un umăr rece și scuzele voastre. Simțurile voastre sunt prea amorțite și sunteți cu totul lipsiți de valoare!

Ar trebui să dedicați totul pentru lucrarea Mea. Ar trebui să faceți o lucrare care Îmi folosește. Sunt dispus să vă explic tot ceea ce nu înțelegeți, pentru a putea obține de la Mine tot ceea ce vă lipsește. Chiar dacă defectele voastre sunt prea multe ca să fie numărate, sunt dispus să-Mi continui lucrarea pe care ar trebui să o fac asupra voastră, oferindu-vă ultima Mea milă pentru ca voi să puteți beneficia de Mine și să dobândiți slava care lipsește în voi și pe care lumea n-a văzut-o niciodată. Am lucrat atât de mulți ani, dar niciun om nu M-a cunoscut vreodată. Sunt dispus să vă spun secrete pe care nu le-am spus nimănui altcuiva.

În rândul oamenilor, am fost Duhul pe care nu L-au putut vedea, Duhul cu care nu au putut interacționa niciodată. Datorită celor trei etape ale lucrării Mele pe pământ (crearea lumii, răscumpărarea și distrugerea), apar în mijlocul lor în momente diferite (niciodată public) pentru a-Mi face lucrarea printre ei. Prima dată când am venit printre oameni a fost în timpul Epocii Răscumpărării. Bineînțeles, am venit în familia evreiască; prin urmare, primii care L-au văzut pe Dumnezeu venind pe pământ au fost evreii. Motivul pentru care am făcut personal această lucrare a fost acela că am vrut să-Mi folosesc trupul întrupat ca jertfă pentru păcat pentru a-Mi face lucrarea de răscumpărare. Așadar, primii care M-au văzut au fost evreii în Epoca Harului. A fost prima dată când am lucrat în trup. În Epoca Împărăției, lucrarea Mea este de a cuceri și a desăvârși, așa că-Mi fac lucrarea de păstorire tot în trup. Aceasta este a doua oară când lucrez în trup. În ultimele două etape ale lucrării, oamenii nu mai interacționează cu Duhul nevăzut, intangibil, ci cu o persoană care este Duhul întrupat. Astfel, în ochii omului, devin din nou un om fără nicio urmă de Dumnezeu în Mine. Mai mult decât atât, Dumnezeul pe care Îl văd oamenii nu este numai bărbat, ci și femeie, ceea ce este cel mai uluitor și derutant pentru ei. Lucrarea Mea extraordinară repetată a zdrobit credințele vechi păstrate de mulți, mulți ani. Oamenii sunt uluiți! Dumnezeu nu este doar Duhul Sfânt, Duhul, Duhul intensificat de șapte ori sau Duhul atotcuprinzător, ci și un om – un om de rând, un om absolut obișnuit. El nu este numai bărbat, ci și femeie. Ei sunt asemănători prin faptul că ambii sunt născuți din oameni și diferiți în sensul că unul a fost conceput de Duhul Sfânt, iar celălalt s-a născut dintr-un om, deși provenit direct din Duh. Ei sunt asemănători prin faptul că amândouă trupurile întrupate ale lui Dumnezeu și-au asumat lucrarea lui Dumnezeu Tatăl, dar și diferiți, în sensul că unul a făcut lucrarea de răscumpărare, iar celălalt face lucrarea de cucerire. Amândoi Îl reprezintă pe Dumnezeu Tatăl, dar unul este Răscumpărătorul, plin de bunătate iubitoare și de milă, iar celălalt este Dumnezeul dreptății, plin de mânie și de judecată. Unul este Conducătorul Suprem care a lansat lucrarea de răscumpărare, iar celălalt este Dumnezeul cel drept care săvârșește lucrarea de cucerire. Unul este Începutul, celălalt este Sfârșitul. Unul este trup fără păcat, iar celălalt este trup ce întregește răscumpărarea, continuă lucrarea și nu este niciodată păcătos. Ambii sunt același Duh, dar sălășluiesc în trupuri diferite și s-au născut în locuri diferite și sunt separați în timp de câteva mii de ani. Cu toate acestea, toată lucrarea Lor este reciproc complementară, niciodată conflictuală și se poate vorbi despre ea în aceeași suflare. Ambii sunt oameni, dar unul a fost băiețel și celălalt a fost o fetiță. În toți acești ani mulți, ceea ce au văzut oamenii n-a fost doar Duhul și nu doar un om, un bărbat, ci multe lucruri care nu sunt în acord cu noțiunile umane; prin urmare, oamenii nu Mă pot înțelege pe deplin niciodată, continuă să creadă în Mine pe jumătate și se tot îndoiesc de Mine pe jumătate, de parcă aș exista și totuși aș fi un vis iluzoriu – de aceea, până în ziua de azi, oamenii încă nu știu ce este Dumnezeu. Mă poți rezuma cu adevărat într-o singură propoziție simplă? Îndrăznești cu adevărat să spui: „Isus nu este altul decât Dumnezeu și Dumnezeu nu este altul decât Isus”? Ești cu adevărat atât de îndrăzneț încât să spui: „Dumnezeu nu este altul decât Duhul și Duhul nu este altul decât Dumnezeu”? Îndrăznești să spui: „Dumnezeu este doar un om înveșmântat în trup”? Ai cu adevărat curajul să afirmi: „Chipul lui Isus este chipul măreț al lui Dumnezeu”? Poți să-ți folosești talentul literar ca să explici pe deplin firea și chipul lui Dumnezeu? Îndrăznești cu adevărat să spui: „Dumnezeu a creat doar bărbații, nu și femeile, după chipul Său”? Dacă spui asta, atunci nicio femeie nu s-ar număra printre aleșii Mei, și cu atât mai puțin ar fi femeile o categorie a omenirii. Acum știi cu adevărat ce este Dumnezeu? Este Dumnezeu un om? Este Dumnezeu un Duh? Este Dumnezeu într-adevăr un bărbat? Doar Isus este în stare să finalizeze lucrarea pe care trebuie să o fac? Dacă alegi doar una dintre aceste variante pentru a-Mi rezuma esența, atunci ești un credincios devotat care este extrem de ignorant. Dacă aș face lucrarea de întrupare o singură dată, oare M-ați limita? Oare Mă poți înțelege pe deplin dintr-o singură privire? Oare Mă poți rezuma într-adevăr complet, doar pe baza lucrurilor la care ai fost expus în timpul vieții tale? Dacă în cele două întrupări ale Mele aș face aceeași lucrare, cum M-ați percepe? M-ați lăsa țintuit pe cruce pentru totdeauna? Ar putea fi Dumnezeu așa simplu precum pretinzi?

Deși credința voastră este foarte sinceră, niciunul dintre voi nu poate să Mă explice în totalitate, niciunul nu poate să aducă mărturie despre toate faptele pe care le vede. Gândiți-vă la asta: astăzi, cei mai mulți dintre voi nu vă ocupați de sarcinile cuvenite, urmărind în schimb trupul, săturându-l și complăcându-vă în trup. Aveți puțin adevăr. Cum puteți, așadar, să aduceți mărturie pentru tot ce ați văzut? Chiar sunteți încrezători că puteți fi martorii Mei? Dacă va veni o zi în care nu vei putea aduce mărturie pentru tot ce ai văzut astăzi, atunci îți vei fi pierdut funcția unei ființe create, și existența ta nu va mai avea niciun sens. Nu vei fi vrednic să fii om. S-ar putea chiar spune că nu vei fi om! Am făcut o nemăsurată lucrare asupra voastră, dar, pentru că în prezent tu nu încerci niciodată să înveți ceva și rămâi ignorant în privința tuturor lucrurilor, și muncești în zadar, când va fi vremea ca lucrarea Mea să fie răspândită, pur și simplu vei privi în gol, cu limba legată și cu totul inutil. Oare atunci nu vei rămâne în istorie ca un păcătos? Când va veni acel timp, nu vei regreta amarnic? Nu te va cuprinde deprimarea? Toată lucrarea Mea de astăzi nu e săvârșită din lipsă de activitate și plictiseală, ci pentru a pune o temelie lucrării Mele viitoare. Nu este vorba că sunt în impas și e necesar să inventez ceva nou. Ar trebui să înțelegi lucrarea pe care o fac; nu este ceva făcut de un copil ce se joacă pe stradă, ci o lucrare săvârșită ca să-L reprezinte pe Tatăl Meu. Ar trebui să știi că nu Eu fac totul; mai degrabă, Îl reprezint pe Tatăl Meu. Între timp, rolul vostru este pur și simplu acela de a urma, de a vă supune, de a vă schimba și de a aduce mărturie. Ce ar trebui să înțelegeți este motivul pentru care ar trebui să credeți în Mine; aceasta este cea mai importantă chestiune pe care trebuie să o înțelegeți fiecare dintre voi. Tatăl Meu, pentru slava Sa, v-a predestinat pe toți pentru Mine, din momentul în care a creat lumea. Pentru lucrarea Mea și pentru slava Lui v-a predestinat El. Datorită Tatălui Meu, voi credeți în Mine; datorită predestinării Tatălui Meu, voi Mă urmați pe Mine. Nimic din toate acestea nu a fost alegerea voastră. Chiar mai important este să înțelegeți că voi sunteți cei pe care Tatăl Mi i-a dăruit cu scopul de a aduce mărturie pentru Mine. Pentru că El v-a dăruit Mie, ar trebui să respectați calea pe care v-o ofer, precum și calea și cuvintele pe care vi le predau, căci este datoria voastră să respectați calea Mea și acesta este scopul inițial al credinței voastre în Mine. Prin urmare, vă spun aceasta: voi sunteți pur și simplu oameni pe care Tatăl Meu Mi i-a dăruit pentru a respecta calea Mea. Cu toate acestea, voi doar credeți în Mine, dar nu Îmi aparțineți, pentru că nu sunteți din familia israelită, ci, în schimb, sunteți de teapa străvechiului șarpe. Tot ce vă cer să faceți este să aduceți mărturie pentru Mine, dar astăzi trebuie să-Mi urmați calea. Toate acestea sunt de dragul mărturiei viitoare. Dacă doar ascultați de calea Mea, acest lucru este lipsit de valoare și sensul faptului că Tatăl v-a încredințat Mie se va pierde. Ceea ce doresc să vă mai spun este aceasta: ar trebui să-Mi urmați calea.


Ce înseamnă să fii o persoană adevărată

Gestionarea omului a fost întotdeauna datoria Mea. Cucerirea omului este cu atât mai mult ceva ce am poruncit de mult, când am creat lumea. Oamenii nu știu că îl voi cuceri complet pe om în zilele de pe urmă sau cum cucerirea răzvrătiților din rândul omenirii este dovada înfrângerii Satanei de către Mine. Dar, când dușmanul Meu s-a alăturat luptei cu Mine, i-am spus deja că îi voi cuceri pe cei pe care Satana i-a luat captivi și i-a făcut copiii lui, i-a făcut slujitorii loiali care îi supravegheau casa. Semnificația inițială a cuceririi este aceea de a înfrânge, de a supune umilirii; în limba israeliților, înseamnă a înfrânge complet, a distruge și a face pe cineva incapabil de a Mi se împotrivi în continuare. Dar astăzi, când este folosit printre voi, sensul cuvântului este cucerire. Ar trebui să știți că intenția Mea a fost întotdeauna să-i nimicesc complet și să-i pun pe fugă pe cei răi din rândurile omenirii, ca să nu Mă mai poată trăda, cu atât mai puțin să aibă energia necesară să-Mi tulbure sau să-Mi perturbe lucrarea. Astfel, în ceea ce-l privește pe om, acest cuvânt a ajuns să însemne cucerire. Oricare ar fi conotațiile termenului, lucrarea Mea este să înfrâng oamenii. Căci, deși este adevărat că omenirea este doar un adaos al gestionării Mele, ca să fiu mai exact, oamenii nu sunt nimic altceva decât vrăjmașii Mei. Oamenii sunt cei răi care Mi se opun și se răzvrătesc împotriva Mea. Oamenii nu sunt nimic altceva decât progenitura celui rău care a fost blestemat de Mine. Oamenii nu sunt nimic altceva decât descendenții arhanghelului care M-a trădat. Oamenii nu sunt altceva decât moștenirea diavolului cel rău, pe care de multă vreme l-am disprețuit și l-am respins și care Îmi e dușman direct. Pentru că cerul de deasupra întregii omeniri este închis și întunecat, fără nicio urmă de claritate, iar lumea omenească e aruncată în întunericul beznă, astfel încât cineva care trăiește în ea să nu poată să-și vadă nici măcar mâna întinsă înaintea feței sau soarele când își ridică privirea. Drumul de sub picioarele sale, noroios și plin de gropi, face meandre șerpuitoare; întreg pământul este plin de cadavre. Colțurile întunecate sunt pline de rămășițele morților, iar în colțurile răcoroase și umbrite sălășluiesc mulțimi de demoni. La fiecare pas, demonii vin și pleacă în hoarde în rândul omenirii. Progeniturile a tot felul de bestii, pline de murdărie, sunt prinse într-o luptă înverșunată, al cărei sunet lovește cu teroare în inimă. În astfel de momente, într-o astfel de lume, într-un astfel de „paradis pământesc”, unde merge cineva să-și caute fericirile vieții? Unde s-ar putea duce pentru a-și găsi destinația vieții? Omenirea, călcată de multă vreme în picioare de Satana, e o artistă care ia chipul Satanei – mai mult decât atât, omenirea este întruchiparea Satanei și servește ca dovadă care aduce „o mărturie răsunătoare” pentru Satana. Cum poate o astfel de rasă umană, o asemenea grămadă de deșeuri degenerate, un astfel de urmaș al unei familii omenești corupte, să aducă mărturie pentru Dumnezeu? De unde vine slava Mea? Există vreo mărturie pentru Mine demnă de pomenit? Căci vrăjmașul care Mi se împotrivește și care a corupt omenirea a luat deja omenirea – omenirea pe care am creat-o cu mult timp în urmă și care a fost plină de slava Mea și de trăirea Mea – și a spurcat-o. Mi-a smuls slava și a impregnat omul numai cu o otravă profund îmbibată cu urâciunea Satanei și cu zeamă din fructul pomului cunoașterii binelui și răului. La început am creat omenirea; adică l-am creat pe strămoșul omenirii, pe Adam. El era înzestrat cu formă și chip, plin de vitalitate, plin de vigoare și, mai mult decât atât, era însoțit de slava Mea. Aceea a fost ziua slăvită când Eu am creat omul. După aceea, Eva a fost făcută din trupul lui Adam și a fost și ea strămoșul omului. Astfel, oamenii pe care i-am creat au fost umpluți de suflul Meu și plini de slava Mea. Adam „s-a născut” inițial din mâna Mea și a fost reprezentarea chipului Meu. Astfel, semnificația intrinsecă a lui „Adam” este o ființă creată de Mine, care a fost impregnată cu energia Mea vitală, impregnată cu slava Mea, având formă și chip, având un duh și suflare. El a fost singura ființă creată care a avut duh, capabilă să Mă reprezinte și să-Mi poarte chipul, și care a primit suflul Meu. La început, Eva era cel de-al doilea om înzestrat cu suflu a cărui creație am poruncit-o, prin urmare, semnificația intrinsecă a „Evei” este o ființă creată care să continue slava Mea, care era plină de vitalitatea Mea și, cu atât mai mult, înzestrată cu slava Mea. Eva a venit din Adam, așa că și ea Mi-a purtat chipul, căci ea a fost cea de-a doua ființă umană care a fost creată după chipul Meu. Semnificația intrinsecă a „Evei” este o ființă umană vie cu un duh, carne și oase. Ea a fost a doua mărturie a Mea, precum și al doilea chip al Meu în mijlocul omenirii. Ei au fost strămoșii omenirii, cei prețioși și curați ai omenirii, și au fost inițial ființe vii înzestrate cu duhuri. Cu toate acestea, cel rău i-a călcat în picioare și i-a luat prizonieri pe progeniturile strămoșilor omenirii, scufundând lumea omenească în întuneric complet și făcând în așa fel încât progeniturile să nu mai creadă în existența Mea. Chiar mai abominabil este faptul că, în timp ce i-a corupt pe oameni și i-a călcat în picioare, cel rău Mi-a smuls cu cruzime slava, mărturia, vitalitatea pe care le-am dăruit-o, suflarea și viața pe care le-am suflat în ei, toată slava Mea în lumea umană și tot sângele inimii pe care l-am sacrificat pentru omenire. Omenirea nu mai este în lumină, oamenii au pierdut tot ce am revărsat asupra lor și au aruncat slava pe care le-am oferit-o. Cum pot să recunoască ei faptul că Eu sunt Domnul întregii creații? Cum pot ei să creadă în existența Mea în ceruri? Cum pot descoperi ei manifestările slavei Mele pe pământ? Cum pot acești nepoți și nepoate să-L considere pe Dumnezeul de care se temeau proprii lor strămoși ca Domnul care i-a creat? Acești nepoți și aceste nepoate vrednici de milă chiar i-au „prezentat” cu mare generozitate celui rău slava, chipul și mărturia pe care le-am dăruit lui Adam și Evei, precum și viața pe care i-am dăruit-o omenirii și de care aceasta depinde pentru a exista; și nu îi deranjează deloc prezența celui rău și îi dau toată slava Mea. Nu este aceasta însăși sursa expresiei „scursură degenerată”? Cum poate o astfel de omenire, cum pot astfel de demoni răi, astfel de cadavre umblătoare, astfel de satane, astfel de dușmani ai Mei să aibă slava Mea? Îmi voi lua înapoi slava, Îmi voi lua înapoi mărturia printre oameni și tot ceea ce Mi-a aparținut inițial și am dăruit omenirii cu mult timp în urmă – îl voi cuceri complet pe om. Totuși, ar trebui să știi că oamenii pe care i-am creat erau oameni curați care purtau chipul Meu și slava Mea. Ei nu au aparținut Satanei, nici nu au fost supuși călcării sale în picioare, ci au fost pur și simplu o manifestare a Mea, fără urmă de otrăvurile Satanei. Și astfel, fac cunoscut tuturor oamenilor: îi vreau doar pe cei curați care au fost creați de mâna Mea și care sunt iubiți de Mine și nu aparțin niciunei alte entități, și mă voi bucura de ei și îi voi considera ca fiind slava Mea; totuși, ceea ce vreau nu este omenirea care a fost coruptă de Satana, care îi aparține Satanei astăzi și care nu mai este creația Mea inițială. Pentru că intenționez să iau înapoi slava Mea din lumea omenească, îi voi cuceri pe deplin pe supraviețuitorii din omenire ca o dovadă a slavei Mele în înfrângerea Satanei. Eu iau numai mărturia Mea drept cristalizare a Mea, ca obiect al bucuriei Mele. Aceasta este intenția Mea.

Omenirea s-a dezvoltat timp de zeci de mii de ani până în ziua de azi. Și totuși, omenirea pe care am creat-o la început s-a scufundat de mult în degenerare, iar omenirea nu mai este omenirea pe care o doresc și, astfel, în ochii Mei, omul a încetat de mult să mai fie numit omenire. El este, mai degrabă, scursura degenerată a omenirii pe care Satana a luat-o prizonieră, un cadavru umblător putred care este locuit de Satana și cu care Satana se îmbracă. Omul pur și simplu nu crede în existența Mea, nici nu-Mi întâmpină venirea. Omenirea se ocupă de cerințele Mele doar cu reticență și într-un mod superficial, conformându-se temporar acestora, și nu trece cu sinceritate alături de Mine prin momentele bune și cele rele. Deoarece omul Mă vede ca fiind insondabil, el Îmi oferă zâmbete forțate, dezvăluind o atitudine de a se pune bine cu cel aflat la putere, căci omul nu Îmi cunoaște deloc lucrarea, cu atât mai puțin intențiile Mele în prezent. Voi fi sincer cu voi: când va veni ziua, suferința oricui Mi se închină va fi mai ușor de îndurat decât a voastră. Măsura credinței voastre în Mine nu o depășește, în realitate, pe cea a lui Iov – până și credința fariseilor iudei o depășește pe a voastră – și astfel, dacă ziua focului coboară, zilele voastre vor fi mai rele decât dojana pe care au primit-o fariseii de la Isus, decât suferința îndurată de cei 250 de conducători care i s-au opus lui Moise și decât arderea focurilor la care a fost supusă Sodoma în timpul distrugerii sale. Când Moise a lovit stânca și apa dată de Iahve a izvorât, aceasta s-a datorat credinței sale. Când David a cântat la harpă și liră laude pentru Mine, Iahve – cu inima plină de bucurie –, a fost datorită credinței lui. Când Iov și-a pierdut animalele care umpleau munții și nenumăratele bogății, iar trupul său a fost acoperit de bube dureroase, asta a fost datorită credinței lui. Când a putut să audă glasul Meu, al lui Iahve, și să vadă slava Mea, a lui Iahve, a fost datorită credinței sale. Faptul că Petru a putut să-L urmeze pe Isus Hristos a fost pe baza credinței lui. Faptul că a putut fi pironit pe cruce de dragul Meu și că a dat mărturie slăvită, a fost tot pe baza credinței lui. Când Ioan a văzut chipul slăvit al Fiului Omului, a fost pe baza credinței sale. Când a avut viziunea zilelor de pe urmă, a fost cu atât mai mult datorită credinței lui. Motivul pentru care așa-numitele mulțimi ale națiunilor păgânilor au primit revelația Mea și au ajuns să știe că M-am întors în trup pentru a-Mi face lucrarea între oameni este tot credința lor. Toți aceia care sunt loviți de cuvintele Mele dure și totuși li se aduce consolare de către ele și sunt mântuiți – nu s-a întâmplat asta datorită credinței lor? Cei care cred în Mine, dar care totuși suferă greutăți, nu au fost, de asemenea, respinși de lume? Cei care trăiesc în afara cuvântului Meu și fug de suferința încercării, nu rătăcesc cu toții prin lume? Ei sunt asemănători frunzelor toamnei care flutură ici și colo, fără niciun loc de odihnă, cu atât mai puțin cuvintele Mele de consolare. Cu toate că mustrarea și rafinarea Mea nu îi urmează, nu sunt ei cerșetori care umblă dintr-un loc în altul, rătăcind pe străzile din afara Împărăției Cerurilor? Este lumea într-adevăr locul tău de odihnă? Poți tu cu adevărat, evitând mustrarea Mea, să obții cel mai slab zâmbet de mulțumire de la lume? Poți tu să-ți folosești cu adevărat bucuria efemeră pentru a-ți acoperi goliciunea inimii, goliciunea care nu poate fi ascunsă? S-ar putea să fii capabil să-i înșeli pe toți din familia ta, dar pe Mine nu Mă poți înșela niciodată. Deoarece credința ta este prea slabă, nici în ziua de azi nu poți să găsești încă bucuria de a trăi. Acesta este îndemnul Meu pentru tine: în loc să-ți petreci întreaga viață în mediocritate de dragul trupului, îndurând toată suferința pe care o persoană abia poate să o suporte, ar fi mai bine să-ți petreci jumătate din viață consumându-te cu sinceritate pentru Mine. Cu ce scop te prețuiești atât de mult pe tine însuți și fugi de mustrarea Mea? Cu ce scop te ascunzi de mustrarea Mea de moment, doar pentru a culege o veșnicie de rușine, o eternitate de mustrare? Eu nu-i impun omului cu forța cerințele Mele. Dacă cineva este sincer dispus să se supună tuturor rânduielilor Mele, nu îl voi trata rău. Dar cer ca toți oamenii să creadă în Mine, așa cum a crezut Iov în Mine, în Iahve. Dacă credința voastră o depășește pe cea a lui Toma, atunci credința voastră va primi aprobarea Mea, loialitatea voastră Mă va mulțumi, iar voi veți găsi, cu siguranță, slava Mea în zilele voastre. Cu toate acestea, oamenii care cred în lume și care cred în diavolul cel rău au inimile împietrite, la fel ca masele din orașul Sodoma, cu nisip bătut de vânt în ochii lor și ofrande de la diavolul cel rău în gura lor, ale căror minți întunecate au fost de mult timp posedate de cel rău care a uzurpat lumea. Gândurile lor au căzut aproape în întregime prizoniere diavolului cel rău din vechime. Și astfel, credința omenirii s-a risipit în vânt și ei nu pot nici măcar să acorde atenție lucrării Mele. Tot ce sunt în stare să facă este o încercare slabă de a-Mi trata lucrarea cu superficialitate sau de a o analiza foarte grosolan, pentru că ei au fost mult timp posedați de otrava Satanei.

Eu cuceresc omenirea deoarece oamenii au fost creați de Mine și, mai mult, s-au bucurat de toate bogățiile creației Mele, totuși M-au și respins, nu au niciun loc pentru Mine în inimile lor, Mă văd ca pe o povară în existența lor și, chiar și după ce M-au văzut clar, tot Mă resping și își frământă creierii, gândindu-se la orice modalitate posibilă de a Mă „învinge”. Oamenii nu Îmi permit să îi tratez în mod serios sau să am de la ei cerințe stricte, nici nu-Mi permit să-i judec sau să le mustru nedreptatea. Departe de a li se părea ceva nou, ei se simt scârbiți de acest lucru. Și astfel, lucrarea Mea este să iau omenirea care Mă mănâncă, Mă bea și se bucură de Mine, dar nu Mă cunoaște, și să o înving, făcând-o să-și lase armele și să fugă în dizgrație. Apoi, luându-Mi îngerii, luându-Mi slava, Mă voi întoarce în sălașul Meu. Acțiunile oamenilor Mi-au frânt de mult inima și Mi-au făcut țăndări lucrarea, așa că intenționez să iau înapoi slava pe care a luat-o cel rău, înainte să plec fericit lăsând omenirea să-și trăiască viața mai departe, să continue să „trăiască și să lucreze în pace și mulțumire”, să-și continue „cultivarea câmpurilor”, și nu voi mai interveni în viața lor. Dar acum intenționez să iau înapoi în întregime slava Mea din mâna celui rău, să iau înapoi întreaga slavă pe care am lucrat-o în om la crearea lumii. Nicicând nu o voi mai revărsa asupra rasei umane pe pământ. Căci oamenii nu numai că nu au reușit să mențină slava Mea, ci au schimbat-o pentru chipul Satanei. Oamenii nu prețuiesc venirea Mea, nici nu apreciază ziua slavei Mele. Ei nu sunt bucuroși să accepte mustrarea Mea, cu atât mai puțin sunt ei dispuși să-Mi înapoieze slava, nici nu sunt dispuși să arunce otrava celui rău. Omenirea continuă să Mă înșele în același vechi mod, oamenii încă poartă zâmbete strălucitoare și chipuri fericite în același vechi mod. Ei nu sunt conștienți de adâncimile întunericului care va coborî asupra omenirii după ce slava Mea îi va părăsi. În special, nu sunt conștienți că atunci când ziua Mea va veni asupra întregii omeniri, le va merge și mai greu decât oamenilor din vremea lui Noe, căci ei nu știu cât de întunecat a devenit Israelul când slava Mea a plecat de la el, pentru că omul uită în zori cât de dificil i-a fost să treacă prin bezna nopții. Când soarele se ascunde din nou și întunericul coboară asupra omului, el va plânge din nou și va scrâșni din dinți în întuneric. Ați uitat, când slava Mea s-a depărtat de Israel, cât de greu a fost pentru israeliți să îndure acele zile de suferință? Acum este momentul în care vedeți slava Mea și este și momentul când împărtășiți ziua slavei Mele. Omul va plânge în mijlocul întunericului când slava Mea va părăsi țara spurcată. Acum este ziua slavei când Îmi fac lucrarea și este și ziua în care scutesc omenirea de suferință, căci nu voi împărtăși cu ea vremurile de chin și suferință. Doar voi cuceri complet omenirea și îi voi învinge cu totul pe cei răi din rândul omenirii.


În ceea ce privește „credința”, cum o înțelegi?

În om există doar cuvântul „credință”, aparent prezent și aparent absent, însă el nu știe ce constituie credința de fapt și cu atât mai puțin știe de ce ar trebui să o aibă. Omul înțelege prea puțin și are prea multe lipsuri; credința lui în Mine este doar întunecată și ignorantă. Chiar dacă nu știe ce este credința, nici de ce are credință în Mine, continuă să creadă în Mine în mod obsesiv. Ceea ce îi cer omului nu este doar să Mă invoce astfel în mod obsesiv sau să creadă în Mine în mod sporadic, deoarece lucrarea pe care o fac este ca omul să poată să Mă vadă și să Mă cunoască, nu ca să Mă privească cu alți ochi. Pe vremuri, am făcut multe semne și minuni și am săvârșit multe miracole, iar israeliții de atunci M-au admirat mult și Mi-au venerat foarte mult puterile excepționale de a-i vindeca pe bolnavi și de a alunga demoni. Pe atunci, iudeii Mi-au considerat puterile vindecătoare ca fiind pricepute, extraordinare – și, fiindcă am făcut atât de multă lucrare, M-au admirat cu toții și au fost foarte invidioși pe toate puterile Mele. Așadar, toți cei care M-au văzut făcând minuni M-au urmat îndeaproape, astfel încât mii de oameni M-au înconjurat ca să vadă cum îi vindecam pe bolnavi. Am făcut atât de multe semne și minuni, însă oamenii doar M-au privit ca pe un doctor priceput; așadar, am rostit și multe cuvinte de învățătură oamenilor de pe vremea aceea, însă ei doar M-au privit ca pe un învățător ce este superior ucenicilor lui. Chiar și astăzi, după ce oamenii au văzut consemnările istorice ale lucrării Mele, interpretarea lor continuă să fie aceea că sunt un mare medic care îi vindecă pe bolnavi și un învățător pentru cei neștiutori, iar ei M-au limitat drept Domnul Isus Hristos Cel milos. Poate că aceia care interpretează Scripturile M-au întrecut în „abilitățile” de vindecare, sau poate că sunt chiar ucenici care și-au întrecut învățătorul, însă astfel de oameni de mare renume, ale căror nume sunt cunoscute în toată lumea, Mă consideră atât de umil, ca pe un simplu medic! Faptele Mele sunt atât de numeroase, mai multe decât firele de nisip de pe plajă, și înțelepciunea Mea este atât de mare, depășind-o pe cea a tuturor fiilor lui Solomon, totuși omul crede în Mine doar ca și cum aș fi un medic fără importanță și un învățător necunoscut al omului! Atât de mulți cred în Mine doar ca să-i vindec. Atât de mulți cred în Mine doar ca să Îmi folosesc puterea pentru a alunga spiritele necurate din trupurile lor, și atât de mulți cred în Mine doar pentru a putea primi pace și bucurie de la Mine. Atât de mulți cred în Mine doar pentru a pretinde de la Mine mai multă bogăție materială. Atât de mulți cred în Mine doar pentru a-și petrece această viață în pace și pentru a fi teferi și nevătămați în următoarea viață. Atât de mulți cred în Mine doar pentru a evita suferința iadului și pentru a primi binecuvântările cerești. Atât de mulți cred în Mine doar pentru confort temporar, totuși nu caută să câștige nimic în următoarea viață. Când Îmi revărs furia asupra omului și îi iau toată bucuria și pacea pe care le avea cândva, acesta devine plin de îndoieli. Când revărs asupra omului suferința iadului și iau înapoi binecuvântările cerești, acesta se înfurie. Când omul Îmi cere să îl vindec, iar Eu nu îi acord atenție și simt aversiune față de el, acesta pleacă de lângă Mine ca să caute în schimb calea leacurilor rele și a vrăjitoriei. Când retrag tot ceea ce omul Mi-a cerut, acesta dispare fără urmă. Din acest motiv, spun că omul crede în Mine deoarece harul Meu este prea îmbelșugat. Omul crede în Mine pentru că se obțin mult prea multe beneficii. Oamenii din casa iudeilor credeau în Mine datorită harului Meu și Mă urmau oriunde mergeam. Acești oameni ignoranți ce aveau cunoștințe și experiențe limitate voiau doar să vadă semnele și minunile pe care le făceam. Mă priveau ca pe căpetenia casei iudeilor care putea înfăptui cele mai mari minuni. Și astfel, când am alungat demoni pentru oameni, lucrul acesta a stârnit multe discuții între ei: au spus că eram Ilie, că eram Moise, că eram cel mai vechi dintre profeți și că eram cel mai mare dintre medici. În afară de faptul că Eu Însumi am spus că Eu sunt viața, calea și adevărul, nimeni nu putea ști ființa sau identitatea Mea. În afară de faptul că Eu Însumi am spus că cerul este locul unde locuiește Tatăl Meu, nimeni nu știa că sunt Fiul lui Dumnezeu și, totodată, Dumnezeu Însuși. În afară de declarația Mea că voi aduce răscumpărare pentru întreaga omenire și voi răscumpăra omenirea, nimeni nu știa că sunt Răscumpărătorul omenirii, iar oamenii Mă cunoșteau doar ca pe o persoană binevoitoare și miloasă. Și, în afară de Mine, care puteam să explic tot ce avea legătură cu Mine, niciunul nu M-a cunoscut și niciunul nu a crezut că sunt Fiul Dumnezeului celui viu. Astfel este credința oamenilor în Mine și modul în care încearcă să Mă păcălească. Cum ar putea ei să aducă mărturie pentru Mine, când au astfel de opinii despre Mine?

Oamenii cred în Mine, însă nu sunt în stare să aducă mărturie pentru Mine, și nici nu pot aduce mărturie pentru Mine înainte ca Eu să Mă dezvălui. Oamenii văd doar că sunt deasupra ființelor create și a tuturor oamenilor sfinți și văd că lucrarea pe care o fac Eu nu poate fi făcută de om. Astfel, de la iudei și până la oamenii din ziua de azi, toți cei care-Mi văd faptele glorioase sunt plini doar de curiozitate în ceea ce Mă privește, însă gura niciunei ființe create nu a putut aduce mărturie pentru Mine. Doar Tatăl Meu a adus mărturie pentru Mine și Mi-a făcut o cale între toate ființele create; dacă nu ar fi făcut, indiferent cum aș fi lucrat, omul nu ar fi știut niciodată că Eu sunt Creatorul, căci omul știe doar să ia de la Mine și nu are credință în Mine ca rezultat al lucrării Mele. Omul Mă cunoaște doar pentru că sunt nevinovat și fără păcat, pentru că pot explica multe taine, pentru că Mă aflu deasupra mulțimii sau pentru că a beneficiat de multe din partea Mea, însă puțini cred că Eu sunt Creatorul. Din acest motiv spun că omul nu știe de ce ar trebui să creadă în Mine; el nu știe nici scopul, nici semnificația faptului de a avea credință în Mine. Realitatea omului este prea deficitară, astfel încât abia e vrednic să aducă mărturie pentru Mine. Aveți prea puțină credință adevărată și ați câștigat prea puțin, deci aveți prea puțină mărturie de depus. De altfel, înțelegeți prea puțin și vă lipsește prea mult, astfel încât voi toți chiar nu sunteți la înălțimea a ceea ce este necesar pentru a putea aduce mărturie despre faptele Mele. Hotărârea voastră este mare, într-adevăr, dar chiar puteți fi siguri că veți fi capabili să aduceți mărturie despre esența lui Dumnezeu? Ceea ce ați experimentat și ceea ce ați văzut întrece experiența sfinților și profeților din toate timpurile, dar sunteți voi oare capabili să oferiți o mărturie despre Mine mai mare decât cuvintele acestor sfinți și profeți din vremuri trecute? Ceea ce revărs acum asupra voastră întrece ceea ce a primit Moise și întrece ceea ce a primit David, deci, tot așa, cer ca mărturia voastră să o întreacă pe cea a lui Moise și ca vorbele voastre să le întreacă pe cele ale lui David. Eu vă dau însutit – deci, tot așa, vă cer să Îmi restituiți și voi însutit. Trebuie să știți că Eu sunt Acela care dăruiește viață omenirii, și voi sunteți cei care primiți viață de la Mine și care trebuie să aducă mărturie pentru Mine. Aceasta este datoria voastră pe care v-o trimit și pe care se cuvine să o împliniți pentru Mine. V-am dăruit toată slava Mea și v-am dăruit viața pe care poporul ales al Israelului nu a primit-o niciodată. Se cuvine să aduceți mărturie pentru Mine, să Îmi dedicați tinerețea voastră și să Îmi oferiți viața voastră. Oricui îi dăruiesc slava Mea va aduce mărturie și își va da viața pentru Mine – acest lucru a fost predeterminat de Mine cu mult timp în urmă. Este o binecuvântare că vă dăruiesc slava Mea și este datoria voastră să aduceți mărturie despre gloria Mea. Dacă ați crede în Mine doar de dragul binecuvântărilor, atunci lucrarea Mea ar avea puțină semnificație, iar voi nu v-ați îndeplini datoria. Israeliții au văzut doar mila, bunătatea plină de iubire și măreția Mea, iar iudeii au fost martori ai răbdării și răscumpărării Mele. Ei au văzut foarte, foarte puțin din lucrarea Duhului Meu, și chiar și ceea ce au înțeles nu era decât o zecime de miime din ceea ce voi ați auzit și ați văzut. Ceea ce voi ați văzut întrece chiar și ce au văzut marii preoți din rândul lor. Adevărurile pe care le înțelegeți astăzi le depășesc pe ale lor; ceea ce ați văzut astăzi depășește atât ce s-a văzut în timpul Epocii Legii, cât și în timpul Epocii Harului, iar ceea ce ați experimentat depășește chiar și ce au experimentat Moise și Ilie. Căci ceea ce au înțeles israeliții era doar legea lui Iahve și ceea ce au văzut a fost doar imaginea spatelui lui Iahve. Ceea ce au înțeles iudeii a fost doar răscumpărarea venită din partea lui Isus. Ei au primit doar harul oferit de Isus și ceea ce au văzut a fost doar imaginea lui Isus înăuntrul casei iudeilor. Ceea ce voi vedeți astăzi este slava lui Iahve, răscumpărarea lui Isus și toate faptele pe care le îndeplinesc acum. De asemenea, auziți cu urechile voastre cuvintele Duhului Meu și ați ajuns să apreciați înțelepciunea Mea, ați ajuns să cunoașteți minunăția Mea și ați învățat despre firea Mea. Mi-am luat, de asemenea, întregul plan de gestionare și vi l-am spus. Ceea ce ați văzut nu este doar un Dumnezeu milos și iubitor, ci un Dumnezeu plin de dreptate. Ați văzut minunăția lucrării Mele și ați ajuns să știți că sunt plin de măreție și mânie; cu atât mai mult sunteți conștienți că odinioară Mi-am revărsat urgia aprinsă peste casa lui Israel și că, acum, aceasta a venit peste voi. Înțelegeți mai multe din tainele Mele cerești decât Isaia și Ioan; cunoașteți mai mult despre frumusețea și caracterul Meu venerabil decât toți sfinții de-a lungul veacurilor. Ceea ce ați primit nu este doar adevărul Meu, calea Mea și viața Mea, ci viziuni și revelații mai mari decât cele primite de Ioan. Înțelegeți mult mai multe taine și ați văzut, de asemenea, adevărata Mea față; ați primit mai mult din judecata Mea și știți mai mult despre firea Mea dreaptă. Și astfel, chiar dacă v-ați născut în zilele de pe urmă, înțelegeți lucrurile care s-au petrecut înainte și lucrurile din trecut și, de asemenea, ați experimentat lucrurile de astăzi, care au fost săvârșite personal de Mine. Ceea ce vă cer nu este exagerat, căci v-am dat atât de mult, iar voi ați văzut atât de mult în Mine. Așadar, vă cer să le aduceți mărturie pentru Mine sfinților de-a lungul veacurilor, și aceasta este singura dorință a inimii Mele.

Tatăl Meu a fost Cel care inițial a adus mărturie pentru Mine, dar Eu Îmi doresc să dobândesc o slavă mai mare și ca din gura ființelor create să iasă cuvinte de mărturie – așa că vă dau tot ce am, ca să vă puteți face bine datoria, ca lucrarea Mea în mijlocul oamenilor să se poată încheia. Voi ar trebui să înțelegeți motivul pentru care credeți în Mine; dacă vreți doar să fiți „ucenicii” sau „pacienții” Mei, sau să deveniți sfinții Mei din cer, atunci faptul că Mă urmați nu va avea nicio însemnătate. A Mă urma în felul acesta ar fi, pur și simplu, o risipă de energie; a avea o astfel de credință în Mine ar însemna doar să vă pierdeți timpul, să vă risipiți tinerețea. Și, la sfârșit, nu ați primi nimic. Oare nu ar însemna aceasta că uneltiți în zadar? Am plecat demult din mijlocul iudeilor și nu mai sunt medicul și nici medicamentul bun oamenilor. Nu mai sunt un animal de povară pe care omul să îl conducă sau să-l măcelărească după bunul plac; dimpotrivă, am venit printre oameni ca să îi judec și să îi mustru și ca ei să poată să Mă cunoască. Tu ar trebui să știi că odată am făcut lucrarea de răscumpărare; am fost cândva Isus, însă nu puteam rămâne Isus pentru totdeauna, exact cum am fost cândva Iahve, iar mai târziu am devenit Isus. Eu sunt Dumnezeul omenirii, Creatorul, însă nu pot rămâne pentru totdeauna Isus sau Iahve. Am fost ceea ce omul consideră a fi un medic, dar asta nu indică faptul că Dumnezeu este doar un medic pentru omenire. Deci, dacă păstrezi vechile concepții în credința ta în Mine, nu vei obține nimic. Nu contează cum Mă slăvești astăzi: „Dumnezeu îi iubește atât de mult pe oameni; El mă vindecă și îmi dă binecuvântări, pace și bucurie. Cât de bun este Dumnezeu față de oameni; atât timp cât credem în El, atunci nu va fi nevoie să ne îngrijorăm în privința banilor…”, tot nu pot să Îmi perturb lucrarea originală. Dacă tu crezi în Mine astăzi, vei primi doar slava Mea și vei fi îndreptățit să aduci mărturie pentru Mine, iar toate celelalte lucruri vor ajunge pe locul doi. Acest lucru trebuie să îți fie clar.

Acum știi cu adevărat de ce ar trebui să crezi în Mine? Cunoști cu adevărat scopul și semnificația lucrării Mele? Știi cu adevărat care îți este datoria? Știi cu adevărat care este mărturia Mea? Dacă doar crezi în Mine, însă în tine nu există niciun semn al slavei sau mărturiei Mele, atunci ești cel pe care l-am eliminat de mult timp. Cât despre cei care înțeleg totul, ei sunt cu atât mai mult niște spini în ochiul Meu, iar în casa Mea, nu sunt nimic altceva decât obstacole în drumul Meu, sunt neghină ce trebuie să fie pe deplin vânturată din lucrarea Mea și nu au absolut niciun folos, nu au nicio greutate și au fost detestați de Mine de mult timp. Cât despre cei care nu au niciun fel de mărturie, furia Mea se abate mereu asupra lor, iar toiagul Meu nu îi părăsește niciodată. I-am predat demult în mâinile celui rău; sunt complet lipsiți de binecuvântările Mele. Când va veni acea zi, mustrarea lor va fi chiar mai cumplită decât cea a femeilor nesăbuite și îndărătnice. Astăzi, fac doar lucrarea pe care am datoria să o fac, strângând tot grâul în snopi, împreună cu acea neghină. Aceasta este lucrarea Mea astăzi. Când vântur, voi vântura toată acea neghină; după aceea, voi aduna boabele de grâu în grânar și voi arunca în foc neghina care a fost vânturată, ca să fie prefăcută în cenușă. Deocamdată, lucrarea Mea este doar de a-i aduna pe toți oamenii în snopi; adică de a-i cuceri pe deplin. Apoi, voi începe vânturatul pentru a dezvălui finalurile tuturor oamenilor. Și, așadar, se cuvine să știi cum ar trebui să Mă mulțumești acum și cum să pornești pe calea cea dreaptă în credința ta în Mine. Ceea ce Îmi doresc este loialitatea și supunerea ta de acum, dragostea și mărturia ta de acum. Chiar dacă, în acest moment, nu știi ce este mărturia sau dragostea, ar trebui să Îmi aduci tot ce ai și să Îmi predai singurele comori pe care le ai: loialitatea și supunerea ta. Ar trebui să știi că mărturia biruinței Mele asupra Satanei stă în loialitatea și supunerea omului, la fel ca mărturia cuceririi Mele complete a omului. Datoria credinței tale în Mine este de a aduce mărturie pentru Mine, de a-Mi fi loial Mie și nimănui altcuiva și de a fi supus până la sfârșit. Înainte de a începe următoarea etapă a lucrării Mele, cum ar trebui să aduci mărturie pentru Mine? Cum ar trebui să-Mi fii loial și supus? Vei da dovadă de devotament față de funcția ta, sau pur și simplu vei renunța? Preferi să te supui tuturor lucrurilor pe care le-am rânduit pentru tine (chiar de este ca tu să mori sau să pieri) sau să fugi la jumătatea drumului pentru a evita mustrarea Mea? Eu te mustru pentru ca tu să aduci mărturie pentru Mine și să-Mi fii loial și supus. Se poate spune, de asemenea, că mustrarea actuală este de dragul săvârșirii următoarei etape a lucrării Mele și al progresului neîmpiedicat al lucrării viitoare. Prin urmare, te îndemn să fii înțelept și să nu tratezi nici viața ta, nici semnificația existenței tale ca pe un fir de nisip lipsit de valoare. Poți ști exact care va fi lucrarea Mea viitoare? Știi cum voi lucra în viitor și cum Îmi voi desfășura lucrarea? Ar trebui să cunoști semnificația experimentării lucrării Mele și, cu atât mai mult, semnificația credinței în Mine. Am făcut atât de multă lucrare – cum aș putea renunța la jumătatea drumului, așa cum îți imaginezi? Am inițiat un proiect atât de măreț – cum aș putea să-l desființez? Este adevărat că am venit să pun capăt acestei epoci, dar mai important, trebuie să știi că am venit să încep o epocă nouă, că am venit să desfășor o lucrare nouă și, cu atât mai mult, că am venit să răspândesc Evanghelia Împărăției. Așadar, ar trebui să știi că lucrarea prezentă este doar pentru a începe o epocă și pentru a pune temelia pentru răspândirea Evangheliei în timpul ce va veni și pentru a pune capăt epocii în viitor. Lucrarea Mea nu este atât de simplă pe cât îți imaginezi, nici nu este atât de lipsită de valoare sau de sens pe cât ai putea crede. Prin urmare, tot trebuie să-ți spun: ar trebui să te oferi lucrării Mele și, cu atât mai mult, să te dedici de dragul slavei Mele. Ceea ce Mi-am dorit cu atât mai mult de multă vreme este ca tu să aduci mărturie pentru Mine; și, cu atât mai mult, am așteptat foarte mult timp să te văd răspândind Evanghelia Mea. Ar trebui să înțelegi ce este în inima Mea.


Când frunzele care cad se vor reîntoarce la rădăcinile lor, vei regreta tot răul pe care l-ai făcut

Toți ați văzut cu ochii voștri lucrarea pe care am făcut-o în mijlocul vostru, ați ascultat voi înșivă cuvintele pe care le-am rostit și ați cunoscut cu toții atitudinea Mea față de voi, așa că ar trebui să știți de ce fac această lucrare asupra voastră. Vă spun cu toată sinceritatea: nu sunteți altceva decât unelte pentru lucrarea Mea de cucerire în zilele de pe urmă, instrumentele pentru răspândirea lucrării Mele printre națiunile păgânilor. Eu vorbesc prin nedreptatea voastră, mizeria, împotrivirea și răzvrătirea voastră pentru a-Mi răspândi mai bine lucrarea și pentru ca numele Meu să fie răspândit printre națiunile păgânilor, adică răspândit printre oricare dintre națiunile din afara Israelului. Este așa pentru ca numele Meu, faptele Mele și glasul Meu să se poată răspândi printre toate națiunile păgânilor și toate acele națiuni care nu sunt ale Israelului să poată fi cucerite de Mine și să Mi se poată închina, devenind pământurile Mele sfinte din afara pământurilor Israelului și Egiptului. Răspândirea lucrării Mele este, de fapt, răspândirea lucrării Mele de cucerire și extinderea ținutului Meu sfânt; este extinderea avanpostului Meu pe pământ. Ar trebui să vă fie clar că sunteți doar ființe create pe care le cuceresc printre națiunile păgânilor pe care le cuceresc. La început, voi nu aveați nici statut, nici vreo valoare de utilizat și nu erați de niciun folos. Doar datorită faptului că am ridicat viermii din grămada de bălegar ca să fie specimene ale cuceririi întregului pământ de către Mine, să fie singurele „materiale de referință” pentru cucerirea întregului pământ de către Mine, voi ați fost destul de norocoși să fiți în contact cu Mine și să vă adunați acum cu Mine. Doar datorită statutului vostru inferior v-am selectat să fiți specimenele și modelele lucrării Mele de cucerire. Doar din acest motiv lucrez și vorbesc în mijlocul vostru, trăiesc și locuiesc cu voi. Ar trebui să știți că datorită gestionării Mele și din cauza scârbei Mele nemăsurate pentru viermii din grămada de bălegar, Eu vorbesc în mijlocul vostru – s-a ajuns în punctul în care sunt mânios. Lucrarea Mea în mijlocul vostru nu este deloc aceeași cu cea a lui Iahve din Israel, și, mai mult decât atât, nu este aceeași cu lucrarea pe care Isus a făcut-o în Iudeea. Eu vorbesc și lucrez cu mare toleranță, iar cu furie, precum și cu judecată, Eu îi cuceresc pe acești degenerați. Nu este nicidecum ca atunci când Iahve Și-a condus poporul în Israel. Lucrarea Sa în Israel a fost aceea de a oferi mâncare și apă vie, iar El era plin de milă și bunătate iubitoare pentru poporul Său când îi purta de grijă. Lucrarea de astăzi este făcută într-o națiune blestemată, alcătuită din oameni care nu au fost aleși. Nu există mâncare abundentă și nu există hrana apei vii pentru a potoli setea, și cu atât mai puțin există o aprovizionare cu bunuri materiale abundente; există doar o aprovizionare cu judecată, blestem și mustrare abundente. Acești viermi care trăiesc în grămada de bălegar sunt absolut nevrednici să câștige munții plini de vite și oi, marea bogăție și copiii cei mai frumoși de pe tot pământul, așa cum Eu i le-am oferit Israelului. Israelul contemporan jertfește pe altar bovinele și oile, obiectele de aur și argint, cu care Eu îi hrănesc poporul, depășind zecimea cerută de Iahve conform legii, așa că le-am dăruit și mai mult – de peste o sută de ori mai mult decât ceea ce avea să fie câștigat de Israel conform legii. Lucrurile cu care hrănesc Israelul depășesc tot ce a câștigat Avraam și tot ce a câștigat Isaac. Voi face familia lui Israel să rodească și să se înmulțească și voi face ca poporul Meu din Israel să se răspândească pretutindeni pe pământ. Cei pe care-i binecuvântez și de care am grijă sunt tot aleșii Israelului – adică oamenii care Îmi dedică Mie tot ce au câștigat de la Mine. Deoarece Mă țin minte, ei își sacrifică vițeii și mieii întâi-născuți pe altarul Meu sfânt și oferă tot ce au în fața Mea, până în punctul de a-Mi oferi primii lor fii nou-născuți în așteptarea reîntoarcerii Mele. Dar voi? Voi Îmi stârniți mânia, aveți cerințe de la Mine, și furați jertfele celor care Îmi oferă lucruri, și nu știți că Mă ofensați; astfel, tot ceea ce câștigați este plâns și pedeapsă în întuneric. Mi-ați provocat furia de multe ori și am făcut să plouă focurile Mele arzătoare, astfel încât destul de mulți oameni și-au găsit un sfârșit tragic, iar cămine fericite au devenit morminte pustii. Tot ce am pentru acești viermi este o furie fără sfârșit și nu am nicio intenție să-i binecuvântez. Doar de dragul lucrării Mele am făcut o excepție și v-am înălțat și am îndurat marea umilință și am lucrat în mijlocul vostru. Dacă nu ar fi voia Tatălui Meu, cum aș putea să trăiesc în aceeași casă cu viermii care mișună prin grămada de bălegar? Simt un dezgust extrem pentru toate acțiunile și cuvintele voastre și, oricum, pentru că am un oarecare „interes” în murdăria și răzvrătirea voastră, aceasta a devenit o mare colecție a cuvintelor Mele. Altfel, categoric nu aș fi rămas atât de mult printre voi. Așadar, ar trebui să știți că atitudinea Mea față de voi este doar una de compasiune și milă, fără nici măcar un strop de iubire pentru voi, iar ceea ce am pentru voi este simplă toleranță, deoarece fac asta doar de dragul lucrării Mele. Și ați văzut faptele Mele numai pentru că am selectat murdăria și răzvrătirea ca „materii prime”; altfel, nu aș dezvălui sub nicio formă faptele Mele acestor viermi. Lucrez asupra voastră doar cu reticență, nicicum în mod asemănător cu promptitudinea și râvna cu care Mi-am făcut lucrarea din Israel. Îmi port furia în timp ce Mă forțez să vorbesc printre voi. Dacă nu ar fi pentru lucrarea Mea mai mare, cum ar putea ochii Mei să tolereze existența continuă a unor astfel de viermi? Dacă nu ar fi fost de dragul numelui Meu, M-aș fi înălțat de mult la înălțimile cele mai înalte și i-aș fi incinerat complet pe acești viermi cu grămada lor de bălegar! Dacă nu ar fi de dragul gloriei Mele, cum aș putea permite acestor demoni răi să-Mi reziste în mod deschis, cu capetele lor legănându-se înaintea ochilor Mei? Dacă nu pentru a-Mi înfăptui lucrarea lin, fără cea mai mică piedică, cum aș putea să permit acestor oameni asemănători viermilor să Mă maltrateze cu nesăbuință? Dacă o sută de oameni dintr-un sat din Israel s-ar ridica să Mi se împotrivească astfel, chiar dacă Mi-au adus jertfe, Eu tot i-aș nimici și i-aș arunca în crăpăturile pământului pentru a împiedica oamenii din alte orașe să se mai împotrivească vreodată. Sunt un foc mistuitor și nu tolerez nicio ofensă. Fiindcă toți oamenii au fost creați de Mine, ei trebuie să se supună și nu trebuie să se împotrivească, orice spun și fac Eu. Oamenii nu au dreptul să se amestece în lucrarea Mea, și cu atât mai puțin sunt calificați să analizeze ce este bine sau rău în lucrarea Mea și în cuvintele Mele. Eu sunt Creatorul, iar ființele create ar trebui să realizeze tot ceea ce Eu cer cu o inimă cu frică de Mine; nu ar trebui să încerce să se certe cu Mine și, mai ales, nu ar trebui să se împotrivească. Cu autoritatea Mea, Eu Îmi guvernez poporul, iar toate ființele create de Mine ar trebui să se supună autorității Mele. Deși astăzi sunteți îndrăzneți și încrezuți în fața Mea, deși vă răzvrătiți împotriva cuvintelor cu care Eu vă învăț și nu știți să vă temeți, Eu doar vă întâmpin răzvrătirea cu îngăduință; nu-Mi voi ieși din fire, lăsându-Mi lucrarea să fie afectată, pentru că niște viermi mărunți și neînsemnați au răscolit bălegarul. Tolerez existența continuă a tot ceea ce urăsc și a tuturor lucrurilor pe care le detest de dragul voii Tatălui Meu, și voi face astfel până când cuvântările Mele vor fi complete, până chiar în ultima Mea clipă. Nu-ți face griji! Eu nu Mă voi coborî la același nivel cu un vierme anonim și nu-Mi voi compara aptitudinile cu ale tale. Te urăsc, dar sunt în stare să îndur. Te răzvrătești împotriva Mea, dar nu poți scăpa de ziua când te voi mustra, care Mi-a fost promisă de Tatăl Meu. Poate un vierme creat să triumfe asupra Creatorului? Toamna, frunzele care cad se întorc la rădăcinile lor; tu te vei reîntoarce la casa „tatălui tău”, iar Eu Mă voi întoarce alături de Tatăl Meu. Eu voi fi însoțit de afecțiunea Sa tandră, iar tu vei fi urmat de călcarea în picioare a tatălui tău. Eu voi avea gloria Tatălui Meu și tu vei avea rușinea tatălui tău. Eu voi folosi mustrarea pe care am ținut-o îndelung în frâu pentru a te însoți și tu Îmi vei întâlni mustrarea cu trupul tău rânced care a fost corupt zeci de mii de ani. Eu Îmi voi fi încheiat lucrarea cuvintelor asupra ta, care este însoțită de îngăduință, iar tu vei începe să-ți împlinești rolul de a suferi vaiul despre care se vorbește în cuvintele Mele. Mă voi bucura foarte mult și voi lucra în Israel; tu vei plânge și vei scrâșni din dinți, existând și murind în noroi. Eu Îmi voi recâștiga forma originală și nu voi mai rămâne în mizerie împreună cu tine, în timp ce tu îți vei recâștiga urâțenia originală și vei continua să scormonești în grămada de bălegar. Când lucrarea și cuvintele Mele vor fi gata, va fi o zi de bucurie pentru Mine. Când împotrivirea și răzvrătirea ta vor fi gata, va fi o zi de plâns pentru tine. Nu te voi compătimi și nu Mă vei mai vedea niciodată. Nu voi mai dialoga cu tine și nu Mă vei mai întâlni niciodată. Voi urî răzvrătirea ta, iar ție îți va fi dor de frumusețea Mea. Te voi lovi, iar tu Îmi vei duce dorul. Mă voi despărți cu bucurie de tine, iar tu te vei simți îndatorat față de Mine. Nu te voi mai vedea vreodată, dar tu întotdeauna vei spera la Mine. O să te urăsc pentru că în momentul de față Mi te împotrivești, iar ție îți va fi dor de Mine, pentru că în momentul acesta te mustru. Nu voi fi dispus să trăiesc alături de tine, dar tu vei tânji amarnic după asta și vei plânge pentru veșnicie, pentru că vei regreta tot ce Mi-ai făcut. Vei simți remușcare pentru răzvrătirea și împotrivirea ta și chiar te vei întinde cu fața la pământ plin de remușcări și vei cădea înaintea Mea și vei jura că niciodată nu te vei mai răzvrăti împotriva Mea. Dar, în inima ta, doar Mă vei iubi, totuși nu vei fi niciodată în stare să-Mi auzi glasul. Te voi face să te rușinezi de tine.

Mă uit acum la trupul tău neînfrânat, care încearcă să Mă amăgească, și am doar un mic avertisment pentru tine, deși nu te voi „servi” cu mustrare. Tu ar trebui să știi ce rol joci în lucrarea Mea, și atunci voi fi mulțumit. În afară de aceasta, dacă Mi te împotrivești sau Îmi cheltuiești banii ori mănânci jertfele aduse Mie, Iahve, sau dacă voi, viermilor, vă mușcați unul pe celălalt sau există conflict sau încălcare între voi, creaturi asemeni câinilor – nimic din toate acestea nu Mă privește. Trebuie doar să știți ce fel de lucruri sunteți, iar Eu voi fi mulțumit. În afară de toate acestea, dacă doriți să trageți cu arme unii împotriva celorlalți sau să vă luptați unul cu altul prin cuvinte, este în regulă; nu am nicio dorință să Mă amestec în asemenea lucruri, iar chestiunile umane nu au absolut nicio legătură cu Mine. Nu particip la problemele care sunt între voi nu pentru că nu-Mi pasă de conflictele dintre voi, ci pentru că Eu nu sunt unul dintre voi. Eu Însumi nu sunt o ființă creată și nu sunt din lume, deci urăsc viața zbuciumată a oamenilor și relațiile complicate, necuviincioase dintre ei. Mă dezgustă în special mulțimile gălăgioase. Cu toate acestea, cunosc profund impuritățile din inima fiecărei ființe create și, înainte de a vă fi creat, cunoșteam deja nedreptatea care exista adânc în inima omenească și cunoșteam toată înșelătoria și necinstea din inima omenească. Așadar, chiar dacă nu există deloc urme atunci când oamenii fac lucruri nedrepte, Eu tot știu că nedreptatea păstrată în inimile voastre depășește bogăția tuturor lucrurilor pe care le-am creat. Fiecare dintre voi s-a ridicat până la culmile mulțimilor; v-ați înălțat pentru a fi strămoșii mulțimilor. Sunteți extrem de arbitrari și faceți prăpăd printre toți viermii, căutând un loc tihnit și vă închipuiți, în mod nerealist, că îi veți devora pe viermii mai mici decât voi. Sunteți răuvoitori și perfizi în inimile voastre, depășind fantomele care s-au scufundat pe fundul mării. Locuiți pe fundul bălegarului, tulburând viermii de sus până jos, până când nu mai au pace, luptându-vă unii cu alții o vreme și apoi calmându-vă. Nu vă cunoașteți locul, dar tot vă mai luptați unul cu celălalt în bălegar. Ce puteți câștiga din această luptă? Dacă ați avea cu adevărat inimi cu frică de Mine, cum ați putea să concurați unul cu altul pe la spatele Meu? Oricât de înalt este statutul tău, nu ești oare tot un mic vierme împuțit din balegă? Vor putea să-ți crească aripi și să devii un porumbel în cer? Voi, mici viermi împuțiți, furați jertfele de pe altarul Meu, Iahve; făcând astfel, puteți să vă salvați reputația ruinată, distrusă și să deveniți poporul ales al Israelului? Sunteți niște netrebnici fără rușine! Acele jertfe de pe altar Mi-au fost oferite de către oameni ca simbol al afecțiunii celor care se tem de Mine. Ele sunt ca Eu să le controlez și să le folosesc, deci cum e posibil să Mă jefuiești de micile turturele pe care oamenii Mi le-au oferit? Nu îți este frică să devii un Iuda? Nu te temi că pământul tău ar putea deveni un câmp de sânge? Lucru nerușinat ce ești! Crezi că turturelele oferite de oameni sunt pentru a hrăni burta ta, vierme? Ceea ce ți-am dat este ceea ce am fost mulțumit și dispus să îți dau; ceea ce nu ți-am dat trebuie să fie la dispoziția Mea. Tu nu ai voie să-Mi furi pur și simplu jertfele. Cel care lucrează sunt Eu, Iahve – Creatorul – iar oamenii oferă jertfe datorită Mie. Crezi că aceasta este o recompensă pentru toată alergătura ta? Chiar ești nerușinat! Pentru cine alergi de colo-colo? Nu pentru tine însuți? De ce-Mi furi jertfele? De ce furi bani din punga Mea de bani? Nu ești fiul lui Iuda Iscarioteanul? De jertfele aduse Mie, Iahve, trebuie să se bucure preoții. Ești preot? Îndrăznești să mănânci cu îngâmfare jertfele aduse Mie și chiar să le pui pe masă; nu valorezi nimic! Netrebnic bun de nimic! Focul Meu, focul lui Iahve, te va face scrum!


Nimeni care este din carne nu poate scăpa de ziua furiei

Astăzi, vă dojenesc astfel de dragul propriei voastre supraviețuiri, pentru ca lucrarea Mea să progreseze lin și astfel încât lucrarea Mea inaugurală din întregul Univers să poată să se desfășoare mai corespunzător și mai perfect, dezvăluind cuvintele, autoritatea, măreția și judecata Mea oamenilor din fiecare țară și națiune. Lucrarea pe care o fac printre voi este începutul lucrării Mele din întregul univers. Cu toate că acum e deja vremea zilelor de pe urmă, înțelegeți că „zilele de pe urmă” nu este decât un nume pentru o epocă, un termen care se referă la o epocă; la fel ca Epoca Legii și Epoca Harului, indică o epocă întreagă, mai degrabă decât ultimii câțiva ani sau ultimele câteva luni. Totuși, zilele de pe urmă nu sunt ca Epoca Harului și Epoca Legii. Lucrarea din zilele de pe urmă nu se desfășoară în Israel, ci printre păgâni; această lucrare cucerește, înaintea tronului Meu, oameni din toate națiunile și triburile din afara Israelului, astfel încât slava Mea din univers să poată umple cosmosul și firmamentul. Este pentru ca Eu să pot câștiga o slavă mai mare, astfel încât toate ființele create de pe pământ să poată răspândi slava Mea către miriadele de națiuni, pentru totdeauna printre generațiile ulterioare, și astfel încât toate ființele create din cer și de pe pământ să poată vedea toată slava pe care am câștigat-o pe pământ. Lucrarea desfășurată în zilele de pe urmă este lucrarea de cucerire. Nu este vorba despre a-i îndruma pe toți oamenii de pe pământ să-și trăiască viața pământească, ci despre încheierea vieții de suferință nepieritoare a omenirii pe pământ, care durează de câteva milenii. În consecință, lucrarea din zilele de pe urmă nu poate fi ca lucrarea din Israel, care a durat câteva mii de ani, nici nu poate fi ca lucrarea din Iudeea, care a durat doar câțiva ani și apoi a continuat timp de două milenii până la a doua întrupare a lui Dumnezeu. Oamenii din zilele de pe urmă interacționează doar cu reapariția Răscumpărătorului în trup și primesc lucrarea și cuvintele personale ale lui Dumnezeu. Nu vor trece două mii de ani înainte ca zilele de pe urmă să se sfârșească; ele sunt scurte, ca în timpul în care Isus a realizat lucrarea Epocii Harului în Iudeea. Acest lucru se datorează faptului că zilele de pe urmă se referă la încheierea întregii epoci. Se referă la finalizarea și terminarea planului de gestionare de șase mii de ani al lui Dumnezeu și la încheierea călătoriei vieții de suferință a omenirii. Nu se referă la a duce întreaga omenire în următoarea epocă sau la a permite ca viața omenirii să continue; aceasta nu ar avea nicio semnificație pentru planul Meu de gestionare sau pentru existența omului. Dacă omenirea ar continua așa, atunci, mai devreme sau mai târziu, ar fi în întregime devorată de diavolul cel rău, iar acele suflete care Îmi aparțin ar fi, în cele din urmă, distruse de mâinile lui. Lucrarea Mea durează doar 6.000 de ani și, de asemenea, am permis controlului celui rău asupra întregii omeniri să dureze doar 6.000 de ani Așadar, timpul s-a scurs acum. Nu-Mi doresc nici să continui și nici să întârzii mai mult: pe parcursul zilelor de pe urmă, îl voi învinge complet pe Satana, Îmi voi lua înapoi toată slava și voi revendica toate sufletele de pe pământ care Îmi aparțin, astfel încât aceste suflete tulburate să poată scăpa din marea suferinței și, astfel, va fi încheiată întreaga Mea lucrare pe pământ. Începând cu această zi, niciodată nu voi mai deveni trup pe pământ și niciodată Duhul Meu, care este suveran peste toate lucrurile, nu va mai lucra pe pământ. Doar voi recrea o omenire pe pământ: o omenire care este sfințită și care este cetatea Mea credincioasă de pe pământ. Dar să știți că nu voi anihila întreaga lume și nici nu voi anihila întreaga omenire. Voi păstra acea treime care rămâne – treimea care a fost complet cucerită de Mine și care Mă iubește, și voi face ca această treime să fie roditoare și să se înmulțească pe pământ, precum au făcut sub lege israeliții; aceasta va primi numeroasele vite și oi cu care o hrănesc și toate bogățiile de pe pământ. Această omenire va rămâne cu Mine pentru totdeauna, dar nu va fi omenirea insuportabil de murdară a zilelor noastre, ci o omenire care este o adunare a tuturor celor care au fost câștigați de Mine. O asemenea omenire nu va fi rănită, tulburată sau asediată de Satana și va fi singura omenire care continuă să trăiască pe pământ după ce l-am învins pe Satana. Este omenirea care azi a fost cucerită de Mine și Mi-a câștigat promisiunea. Și astfel, omenirea care a fost cucerită în zilele de pe urmă este, de asemenea, omenirea care va rămâne și va câștiga binecuvântările Mele veșnice. Va fi singura dovadă a triumfului Meu asupra Satanei și singurul trofeu al războiului Meu cu Satana. Aceste trofee de război sunt mântuite de Mine de sub controlul Satanei și sunt singura cristalizare și singurul rod ale planului Meu de gestionare de 6.000 de ani. Ele provin din fiecare națiune și confesiune, din fiecare loc și țară din univers. Acestea sunt de etnii diferite, au limbi, obiceiuri și culori ale pielii diferite și sunt răspândite în toate națiunile și confesiunile globului pământesc și chiar în fiecare colț al lumii. În cele din urmă, se vor aduna pentru a forma o omenire completă, o adunare de oameni care nu poate fi atinsă de forțele Satanei. Cei din rândul omenirii care nu au fost mântuiți și cuceriți de Mine se vor scufunda tăcut în adâncurile mării și vor fi arși de flăcările Mele mistuitoare pentru toată veșnicia. Voi nimici această omenire veche și extrem de murdară, la fel cum i-am nimicit pe fiii întâi născuți, vitele și oile Egiptului, lăsând numai israeliții care au mâncat carne de miel, au băut sânge de miel și și-au marcat pragul de sus al ușilor cu sânge de miel. Nu sunt oamenii care au fost cuceriți de Mine și aparțin familiei Mele tot oamenii care mănâncă din carnea Mea, a Mielului, și beau din sângele Meu, al Mielului, și au fost răscumpărați de Mine și Mi se închină? Nu sunt astfel de oameni întotdeauna însoțiți de slava Mea? Cei care sunt fără carnea Mea, a Mielului, nu s-au scufundat deja demult și în tăcere în adâncurile mării? Astăzi vă împotriviți Mie și astăzi cuvintele Mele sunt la fel ca cele rostite de Iahve fiilor și nepoților lui Israel. Cu toate acestea, există intransigență în adâncul inimilor voastre și adunați furia Mea, aducând mai multă suferință peste trupul vostru, mai multă judecată asupra păcatelor voastre și mai multă furie asupra nedreptății voastre. Cine ar putea fi cruțat în ziua furiei Mele, când vă purtați astfel cu Mine astăzi? Nedreptatea cui ar putea scăpa ochilor Mei mustrători? Ale cui nelegiuiri ar putea eluda mâinile Mele, ale Celui Atotputernic? Împotrivirea cui ar putea scăpa de judecata Mea, a Celui Atotputernic? Eu, Iahve, așa vă vorbesc vouă, descendenților familiei păgânilor, iar cuvintele pe care vi le spun depășesc toate cuvântările Epocii Legii și Epocii Harului și, cu toate acestea, sunteți mai intransigenți decât toți oamenii din Egipt. Nu adunați furia Mea când Îmi fac lucrarea în tihnă? Cum ați putea scăpa nevătămați din ziua Mea, a Celui Atotputernic?

Am lucrat și am vorbit în acest fel printre voi, am consumat atât de multă energie și atât de mult sânge al inimii, totuși, când ați ascultat vreodată ceea ce vă spun limpede? Unde v-ați prosternat în fața Mea, Cel Atotputernic? De ce Mă tratați astfel? De ce tot ceea ce spuneți și faceți stârnește furia Mea? De ce vă sunt inimile atât de împietrite? V-am lovit vreodată? De ce nu faceți nimic altceva decât să Mă mâhniți și să Mă neliniștiți? Așteptați ca ziua furiei Mele, a lui Iahve, să vină peste voi? Așteptați ca Eu să trimit furia stârnită de răzvrătirea voastră? Nu este de dragul vostru tot ceea ce fac pentru voi? Cu toate acestea, M-ați tratat mereu pe Mine, Iahve, astfel: furând jertfele Mele, luând ofrandele de la altarul Meu acasă, în vizuina lupului, pentru a hrăni puii și puii puilor; oamenii se luptă unul împotriva celuilalt, înfruntându-se unul cu altul cu priviri furioase și cu săbii și sulițe, aruncând cuvintele Mele, ale Celui Atotputernic, în latrină, pentru a deveni la fel de murdare precum excrementele. Unde vă este integritatea? Umanitatea voastră a devenit animalitate! Inimile voastre s-au împietrit de multă vreme. Nu știți că momentul în care ziua furiei Mele va veni va fi momentul când voi judeca răul pe care-l comiteți astăzi împotriva Mea, Cel Atotputernic? Credeți că păcălindu-Mă în felul acesta, prin aruncarea cuvintelor Mele în nămol și neurmându-le – credeți că acționând astfel, pe la spatele Meu, puteți scăpa de privirea Mea furioasă? Nu știți că ați fost văzuți deja de ochii Mei, ai lui Iahve, când Mi-ați furat jertfele și Mi-ați râvnit posesiunile? Nu știți că, atunci când Mi-ați furat jertfele, ați făcut-o înaintea altarului unde sunt oferite jertfele? Cum ați putut să vă credeți a fi atât de deștepți și să Mă înșelați în felul acesta? Cum s-ar putea îndepărta furia Mea de păcatele voastre îngrozitoare? Cum ar putea urgia Mea dezlănțuită să treacă peste faptele voastre rele? Răul pe care-l comiteți astăzi nu vă deschide o cale de ieșire, ci adunați o mustrare pentru ziua voastră de mâine; stârnește mustrarea Mea, a Celui Atotputernic, față de voi. Cum ar putea faptele voastre rele și cuvintele voastre rele să scape de mustrarea Mea? Cum ar putea rugăciunile voastre să ajungă la urechile Mele? Cum aș putea deschide o cale de ieșire pentru nedreptatea voastră? Cum aș putea să trec cu vederea faptele voastre rele care se răzvrătesc împotriva Mea? Cum aș putea să nu vă tai limbile care sunt la fel de veninoase ca ale șarpelui? Nu apelați la Mine de dragul dreptății voastre, ci în schimb adunați furia Mea ca urmare a nedreptății voastre. Cum v-aș putea ierta? În ochii Mei, ai Celui Atotputernic, cuvintele și acțiunile voastre sunt văzute ca murdare. În ochii Mei, ai Celui Atotputernic, nedreptatea voastră este văzută ca o mustrare neîncetată. Cum ar putea să se îndepărteze de voi mustrarea și judecata Mea dreaptă? Pentru că voi Mă tratați astfel, făcându-Mă mâhnit și furios, cum v-aș putea lăsa să-Mi scăpați din mâini și să vă îndepărtați de ziua în care Eu, Iahve, vă voi mustra și blestema? Nu știți că toate cuvintele și vorbele voastre rele au ajuns de mult la urechile Mele? Nu știți că nedreptatea voastră a spurcat de mult haina Mea sfântă a dreptății? Nu știți că răzvrătirea voastră a provocat de mult furia Mea abundentă? Nu știți că M-ați lăsat de mult să fierb, că v-am răbdat mult timp? Nu știți că deja ați rănit trupul în care Mă aflu, transformându-l în cârpe? Am îndurat până acum, astfel încât Îmi eliberez furia fără a mai fi tolerant față de voi. Nu știți că faptele voastre rele au ajuns deja la ochii Mei și că strigătele Mele au ajuns deja la urechile Tatălui Meu? Cum ar putea El să vă lase să Mă tratați astfel pe Mine? Oare există vreo parte din lucrarea pe care o fac asupra voastră care să nu fie de dragul vostru? Cu toate acestea, care dintre voi a devenit mai plin de bunătate de dragul lucrării pe care o fac Eu, Iahve? Aș putea fi Eu nedevotat voii Tatălui Meu pentru că sunt slab și din cauza suferinței pe care am îndurat-o? Nu înțelegeți inima Mea? Eu vă vorbesc așa cum a făcut-o Iahve; oare nu am sacrificat atât de multe pentru voi? Chiar dacă sunt dispus să suport toate aceste suferințe de dragul lucrării Tatălui Meu, cum ați putea, din cauza suferinței Mele, să fiți eliberați de mustrarea pe care o aduc asupra voastră? Nu v-ați bucurat destul de mult de Mine? Astăzi, v-am fost dăruit de către Tatăl Meu; nu știți că vă bucurați de mult mai multe decât de belșugul cuvintelor Mele? Nu știți că viața Mea a fost schimbată pentru viața voastră și pentru lucrurile de care vă bucurați? Nu știți că Tatăl Meu a folosit viața Mea ca să se lupte cu Satana, și că, de asemenea, v-a acordat-o, făcându-vă să primiți însutit, și permițându-vă să evitați atât de multe ispite? Nu știți că numai prin lucrarea Mea ați fost scutiți de multe ispite și de multe mustrări învăpăiate? Nu știți că numai datorită Mie, Tatăl Meu vă permite să vă bucurați până acum? Cum ați putea să rămâneți atât de intransigenți astăzi, de parcă peste inimile voastre ar fi crescut bătături? Cum ar putea răul pe care îl comiteți astăzi să scape de ziua furiei care va urma plecării Mele de pe pământ? Cum le-aș putea permite celor care sunt atât de intransigenți să scape de furia lui Iahve?

Amintiți-vă de trecut: când a fost privirea Mea furioasă și vocea Mea aspră față de voi? Când am despicat firul în patru cu voi? Când v-am mustrat neîntemeiat? Când v-am mustrat în față? Nu este de dragul lucrării Mele că apelez la Tatăl Meu să vă scutească de orice ispită? De ce Mă tratați astfel? Mi-am folosit Eu vreodată autoritatea pentru a vă lovi trupul? De ce Mă răsplătiți astfel? După ce ați fost calzi și reci față de Mine, nu sunteți nici calzi și nici reci, și apoi încercați să vă dați bine pe lângă Mine și ascundeți lucruri de Mine, și gurile voastre sunt pline de scuipatul nedrepților. Credeți că limbile voastre pot înșela Duhul Meu? Credeți că limbile voastre pot scăpa de furia Mea? Credeți că limbile voastre pot să emită judecăți asupra faptelor Mele, ale lui Iahve, oricum doresc ele? Sunt Eu Dumnezeul asupra Căruia omul emite judecăți? Aș putea să-i permit unui mic vierme să Mă blasfemieze astfel? Cum aș putea să așez astfel de fii ai răzvrătirii în binecuvântările Mele veșnice? Cuvintele și acțiunile voastre demult v-au expus și v-au condamnat. Când am întins cerurile și am creat toate lucrurile, nu i-am permis niciunei creaturi în afară de Mine să participe așa cum a dorit ea, cu atât mai puțin îi permit vreunui lucru să perturbe lucrarea Mea și gestionarea Mea oricum dorește. Nu tolerez niciun om sau obiect; cum i-aș putea cruța pe cei care sunt cruzi și inumani față de Mine? Cum i-aș putea ierta pe cei care Îmi trădează cuvintele? Cum i-aș putea cruța pe cei care se răzvrătesc împotriva Mea? Destinul omului nu este în mâinile Mele, ale Celui Atotputernic? Cum aș putea să îți consider sfântă nedreptatea și răzvrătirea ta? Cum ar putea păcatele tale să-Mi pângărească sfințenia Mea? Eu nu sunt întinat de murdăria celor nedrepți, nici nu Mă bucur de jertfele celor nedrepți. Dacă ai fi loial față de Mine, Iahve, ai putea să îți însușești jertfele de la altarul Meu? Poți să-ți folosești limba veninoasă pentru a blasfemia numele Meu sfânt? Să-Mi poți trăda cuvintele în acest fel? Poți trata slava Mea și numele Meu sfânt ca un instrument cu care să-l slujești pe Satana, cel rău? Viața Mea este oferită pentru bucuria celor sfinți. Cum aș putea să îți permit să tratezi viața Mea ca pe o jucărie după bunul tău plac și să o utilizezi ca pe un instrument care să provoace conflicte între voi? Cum puteți fi atât de lipsiți de inimă și atât de lipsiți de calea binelui, în felul în care vă purtați cu Mine? Nu știți că am scris de mult faptele voastre rele în aceste cuvinte ale vieții? Cum ați putea să scăpați de ziua mâniei când voi mustra Egiptul? Cum v-aș putea permite să vă împotriviți Mie și să vă răzvrătiți împotriva Mea în acest fel, în mod repetat? Vă spun clar, când vine ziua, mustrarea voastră va fi mai insuportabilă decât cea a Egiptului! Cum puteți scăpa de ziua furiei Mele? Vă spun cu adevărat: răbdarea Mea a fost pregătită pentru faptele voastre rele și există pentru mustrarea voastră din acea zi. Nu sunteți voi cei care vor suferi o judecată mânioasă odată ce am ajuns la capătul răbdării Mele? Nu sunt toate lucrurile în mâinile Mele, ale Celui Atotputernic? Cum aș putea să vă permit astfel să vă răzvrătiți împotriva Mea, sub ceruri? Viețile voastre vor fi foarte grele pentru că L-ați întâlnit pe Mesia, despre Care s-a spus că va veni, dar Care nu a venit niciodată. Nu sunteți dușmanii Lui? Isus a fost prieten cu voi, totuși voi sunteți dușmanii lui Mesia. Nu știți că, deși sunteți prieteni cu Isus, faptele voastre rele au umplut vasele celor care sunt detestabili? Deși sunteți foarte apropiați de Iahve, nu știți că cuvintele voastre rele au ajuns la urechile lui Iahve și au provocat furia Lui? Cum ar putea El să fie aproape de tine și cum ar putea să nu-ți ardă vasele care sunt pline de fapte rele? Cum ar putea El să nu fie vrăjmașul tău?


Mântuitorul S-a întors deja pe un „nor alb”

De câteva mii de ani, omul și-a dorit cu ardoare să fie martor la sosirea Mântuitorului. Omul și-a dorit cu ardoare să-L vadă pe Isus Mântuitorul venind pe un nor alb, pogorându-Se în persoană printre cei care au tânjit după El și L-au așteptat cu speranță de mii de ani. De asemenea, omul și-a dorit cu ardoare ca Mântuitorul să Se întoarcă și să fie reunit cu el; adică și-a dorit cu ardoare ca Isus Mântuitorul, care a fost despărțit de mii de ani de oameni, să Se întoarcă și să săvârșească din nou lucrarea de răscumpărare pe care a făcut-o în rândul iudeilor, să fie milos și iubitor față de om, să ierte păcatele omului, să poarte păcatele omului și chiar să poarte toate fărădelegile omului și să-l mântuiască pe om de păcat. Ceea ce își dorește cu ardoare omul este ca Isus Mântuitorul să fie la fel ca înainte – un Mântuitor care este demn de a fi iubit, blând și venerabil, care nu este niciodată furios pe om și care nu îi face niciodată reproșuri omului, ci care iartă și Își asumă toate păcatele omului și care chiar va muri pe cruce pentru om, ca înainte. De la plecarea lui Isus, discipolii care L-au urmat, precum și toți sfinții care au fost răscumpărați în numele Său, s-au topit de dor de El și L-au așteptat cu disperare. Toți cei care au fost răscumpărați de harul lui Isus Hristos în Epoca Harului au tânjit după acea zi triumfătoare din zilele de pe urmă, când Isus Mântuitorul Se pogoară pe un nor alb pentru a apărea înaintea miriadelor de oameni. Bineînțeles, aceasta este și dorința colectivă a tuturor acelora care acceptă astăzi numele de Isus Mântuitorul. Toți cei din univers care au cunoștință de harul mântuitor al lui Isus Mântuitorul și-au dorit cu disperare ca Isus Hristos să sosească subit, pentru a împlini ceea ce a spus Isus pe când Se afla pe pământ: „Voi sosi așa cum am plecat”. Omul crede că, după răstignire și înviere, Isus S-a întors în ceruri pe un nor alb ca să-Și ocupe locul la dreapta Celui Preaînalt. În mod similar, Isus Se va pogorî din nou pe un nor alb (norul acesta se referă la norul pe care a călătorit Isus când S-a întors în ceruri), printre aceia care au tânjit cu disperare după El de mii de ani, și El va avea chipul și va purta îmbrăcămintea iudeilor. După arătarea înaintea lor, El le va oferi mâncare și va turna apă vie pentru ei și va trăi printre oameni, plin de har și plin de bunătate iubitoare, plin de viață și viu. Toate noțiunile ca acestea sunt ceea ce cred oamenii. Totuși, Isus Mântuitorul nu a făcut asta; ceea ce a făcut El a fost exact contrar noțiunilor omului. Nu a sosit printre aceia care au tânjit cu disperare după întoarcerea Lui și nu li S-a arătat miriadelor de oameni în timp ce venea pe un nor alb. El a sosit deja, dar omul nu Îl cunoaște și rămâne neștiutor în privința acestui lucru. Omul nu face decât să Îl aștepte fără nicio țintă – nici nu-și dă seama că El S-a pogorât deja pe un „nor alb” (norul alb care este Duhul Lui, cuvintele Lui, toată firea Sa și tot ceea ce este El) și că acum Se află în mijlocul unui grup de biruitori pe care îl va făuri în zilele de pe urmă. Cum ar putea omul să știe că, deși sfântul Mântuitor Isus este plin de bunătate iubitoare și de iubire pentru om, El nu ar putea sub nicio formă să lucreze în acele „temple” care sunt pline de murdărie și locuite de spirite necurate? Cu toate că omul I-a așteptat sosirea, cum ar putea El să apară în fața celor care mănâncă din carnea nedrepților, beau din sângele nedrepților și poartă hainele nedrepților, care cred în El, dar totuși nu Îl cunosc și Îl extorchează în mod constant? Omul știe doar că Isus Mântuitorul este plin de bunătate iubitoare și abundă în milă și că este jertfa pentru păcat plină de răscumpărare. Totuși, omul nu are habar că El este Însuși Dumnezeu, care debordează de dreptate, măreție, mânie și judecată și care are autoritate și este plin de demnitate. Prin urmare, chiar dacă omul își dorește cu ardoare și tânjește după întoarcerea Răscumpărătorului și chiar dacă rugăciunile acestuia mișcă „Cerurile”, Isus Mântuitorul nu Se arată acelora care cred în El, dar care nu Îl cunosc.

„Iahve” este numele pe care l-am luat în timpul lucrării Mele în Israel și înseamnă Dumnezeul israeliților (aleșii lui Dumnezeu), care poate să arate milă față de om, să îl blesteme pe om și să călăuzească viața omului; Dumnezeul care are o mare putere și este plin de înțelepciune. „Isus” este Emanuel, care înseamnă jertfa pentru păcat plină de bunătate iubitoare, plină de milă și care îl răscumpără pe om. El a făcut lucrarea Epocii Harului și El reprezintă Epoca Harului și poate să reprezinte doar o parte a lucrării planului de gestionare. Cu alte cuvinte, numai Iahve este Dumnezeul poporului ales al Israelului, Dumnezeul lui Avraam, Dumnezeul lui Isaac, Dumnezeul lui Iacov, Dumnezeul lui Moise și Dumnezeul întregului popor al Israelului. Și astfel, toți israeliții din acea perioadă, inclusiv poporul evreu, s-au închinat lui Iahve. Ei au adus sacrificii pentru El pe altar și L-au slujit în templu purtând veșminte de preoți. Ceea ce sperau ei era ca Iahve să apară din nou. Doar Isus este Răscumpărătorul omenirii și El este jertfa pentru păcat care a răscumpărat omenirea din păcat. Adică, numele de Isus a venit din Epoca Harului și a ajuns să existe datorită lucrării de răscumpărare din Epoca Harului. Numele de Isus a ajuns să existe ca să le permită oamenilor din Epoca Harului să se nască din nou și să fie răscumpărați și este un nume aparte pentru răscumpărarea întregii omeniri. Așadar, numele de Isus reprezintă lucrarea de răscumpărare și desemnează Epoca Harului. Numele de Iahve este un nume distinct pentru poporul lui Israel, care a trăit sub lege. În fiecare epocă și în fiecare etapă a lucrării, numele Meu nu este neîntemeiat, ci are o semnificație reprezentativă: fiecare nume reprezintă o epocă. „Iahve” reprezintă Epoca Legii și este numele plin de respect cu care poporul lui Israel I se adresa Dumnezeului căruia I se închina. „Isus” reprezintă Epoca Harului și este numele Dumnezeului tuturor acelora care au fost răscumpărați în Epoca Harului. Dacă omul încă tânjește după sosirea lui Isus Mântuitorul în zilele de pe urmă și încă Îl așteaptă să sosească sub înfățișarea pe care a avut-o El în Iudeea, atunci întregul plan de gestionare de 6000 de ani s-ar fi oprit în Epoca Răscumpărării și nu ar mai fi putut să progreseze. Mai mult, zilele de pe urmă nu ar mai sosi niciodată și epoca nu ar mai cunoaște niciodată un sfârșit. Aceasta pentru că „Isus Mântuitorul” este numai pentru răscumpărarea și mântuirea omenirii. Am luat numele de Isus doar de dragul tuturor păcătoșilor din Epoca Harului, dar nu este numele cu care voi pune capăt întregii omeniri. Deși Iahve, Isus și Mesia reprezintă toți Duhul Meu, aceste nume doar desemnează diferitele epoci ale planului Meu de gestionare și nu Mă reprezintă pe Mine în deplinătatea Mea. Numele pe care le folosesc oamenii pentru Mine pe pământ nu pot să cuprindă întreaga Mea fire și tot ceea ce sunt. Acestea sunt pur și simplu nume diferite cu care sunt numit în diferite epoci. Și astfel, când va sosi epoca finală – ultima epocă, numele Meu se va schimba din nou. Nu Mi se va spune Iahve sau Isus, cu atât mai puțin Mesia – voi fi numit puternicul și atotputernicul Dumnezeu Însuși și, sub numele acesta, voi pune capăt întregii epoci. Cândva am fost numit Iahve, odată eram știut de către om și drept Mesia, iar altădată omul Mă iubea și Mă stima și Îmi spunea Isus Mântuitorul. Astăzi, nu mai sunt Iahve sau Isus pe care omul Îl cunoștea în vremurile trecute. Mai degrabă, sunt Dumnezeul care S-a întors în zilele de pe urmă, Dumnezeul care va pune capăt epocii; sunt Dumnezeu Însuși care Se înalță de la capătul pământului, abundând în întreaga Mea fire și plin de autoritate, onoare și slavă. Omul nu a intrat niciodată în contact cu Mine, nu M-a cunoscut niciodată și a fost mereu neștiutor în privința firii Mele. De la crearea lumii și până astăzi, nicio singură persoană nu M-a văzut. Acesta este Dumnezeul care Se arată omului în zilele de pe urmă, dar care este ascuns printre oameni. El trăiește printre oameni, vital și viu, ca soarele arzător și ca flacăra învăpăiată, plin de putere și abundând în autoritate. Nu există nicio singură persoană sau niciun singur lucru care să nu fie judecat de cuvintele Mele și nicio singură persoană sau niciun singur lucru care să nu fie purificat de arderea focului. În cele din urmă, miriadele de națiuni vor fi binecuvântate datorită cuvintelor Mele și, de asemenea, sfărâmate în bucăți din cauza cuvintelor Mele. Astfel, toți oamenii din zilele de pe urmă vor vedea că Eu sunt Mântuitorul reîntors și că Eu sunt Dumnezeu Atotputernic, care cucerește toată omenirea. Și toți vor vedea că am fost odată jertfa pentru păcat a omului, dar că, în zilele de pe urmă, am devenit flăcările soarelui învăpăiat, care ard toate lucrurile, precum și Soarele dreptății care dezvăluie toate lucrurile. Aceasta este lucrarea Mea în zilele de pe urmă. Motivul pentru care iau acest nume și port această fire este exact pentru ca toți oamenii să poată vedea că sunt Dumnezeul drept, soarele arzător și flacăra învăpăiată, și ca toți să Mi se poată închina Mie, singurul Dumnezeu adevărat, și ca să poată să Îmi vadă adevăratul chip: nu sunt numai Dumnezeul israeliților și nu sunt doar Răscumpărătorul; ci, mai degrabă, sunt Dumnezeul tuturor creaturilor din ceruri, de pe pământ și din mări.

Dacă Mântuitorul ar sosi în zilele de pe urmă și ar fi numit tot Isus și dacă S-ar naște din nou în Iudeea și Și-ar face lucrarea acolo, atunci aceasta ar dovedi că am creat doar poporul lui Israel și că am răscumpărat doar poporul lui Israel și că nu am nimic de-a face cu păgânii. Nu Mi-ar contrazice aceasta cuvintele: „Eu sunt Domnul care a creat cerul, pământul și toate lucrurile”? Am părăsit Iudeea și Îmi fac lucrarea printre păgâni pentru că nu sunt doar Dumnezeul poporului lui Israel, ci Dumnezeul tuturor ființelor create. Apar printre păgâni în zilele de pe urmă pentru că nu sunt doar Iahve, Dumnezeul poporului lui Israel, ci, mai mult decât atât, Eu sunt Creatorul tuturor aleșilor Mei printre păgâni. Nu am creat doar Israelul, Egiptul și Libanul, ci și toate națiunile păgânilor de dincolo de Israel. Datorită acestui fapt, Eu sunt Domnul tuturor ființelor create. Am folosit Israelul doar ca punct de pornire pentru lucrarea Mea, am folosit Iudeea și Galileea ca fortărețe ale lucrării Mele de răscumpărare și acum folosesc o națiune păgână ca bază de unde voi pune capăt întregii epoci. Am săvârșit două etape ale lucrării în Israel (aceste două etape ale lucrării fiind Epoca Legii și Epoca Harului) și am desfășurat alte două etape ale lucrării (Epoca Harului și Epoca Împărăției) în cuprinsul ținuturilor de dincolo de Israel. Printre națiunile păgânilor, voi face lucrarea de cucerire și astfel voi încheia epoca. Dacă omul Mă numește mereu Isus Hristos, dar nu știe că am început o nouă epocă în zilele de pe urmă și că am demarat o nouă lucrare, și dacă omul continuă să aștepte obsesiv sosirea lui Isus Mântuitorul, atunci îi voi numi pe oamenii ca aceștia cei care nu cred în Mine; ei sunt oameni care nu Mă cunosc și care se dau drept credincioși. Ar putea astfel de oameni să fie martorii sosirii lui Isus Mântuitorul din ceruri? Ceea ce așteaptă ei nu este sosirea Mea, ci sosirea Regelui iudeilor. Ei nu își doresc ca Eu să anihilez lumea aceasta veche și murdară, ci, în schimb, tânjesc după cea de-a doua venire a lui Isus, după care vor fi răscumpărați – ei așteaptă cu nerăbdare ca Isus să mai răscumpere o dată toată omenirea din acest ținut pângărit și nedrept. Cum pot astfel de oameni să devină cei care fac ca lucrarea Mea din zilele de pe urmă să fie desăvârșită? Dorințele omului sunt incapabile de a-Mi înfăptui năzuințele sau de a-Mi desăvârși lucrarea, deoarece omul doar admiră sau prețuiește lucrarea pe care am făcut-o înainte, neavând habar că Eu sunt Dumnezeu Însuși care este mereu nou și niciodată vechi, și știe doar că Eu sunt Iahve și Isus, fără să bănuiască măcar că Eu sunt Cel din zilele de pe urmă care va pune capăt omenirii. Tot ceea ce dorește cu ardoare și cunoaște omul izvorăște din propriile lui noțiuni și este doar ceea ce poate vedea el cu propriii lui ochi. Nu este în acord cu lucrarea pe care o fac Eu, ci în lipsă de armonie cu aceasta. Dacă lucrarea Mea ar fi săvârșită după ideile omului, atunci când s-ar sfârși? Când ar intra omenirea în odihnă? Și cum aș putea Eu să intru în cea de-a șaptea zi, Sabatul? Eu lucrez conform planului și scopului Meu – și nu conform intențiilor omului.


Lucrarea de răspândire a Evangheliei este și lucrarea de mântuire a omului

Toți oamenii trebuie să înțeleagă scopul lucrării Mele pe pământ, și anume ceea ce intenționez în cele din urmă să câștig și nivelul la care trebuie să ajung în această lucrare înainte de a putea fi completă. Dacă, după ce au mers cu Mine până în ziua de azi, oamenii nu înțeleg ce înseamnă lucrarea Mea, atunci nu au mers ei oare în zadar cu Mine? Dacă oamenii Mă urmează, ar trebui să-Mi știe intențiile. Lucrez pe pământ de mii de ani și până în ziua de azi continuu să-Mi săvârșesc astfel lucrarea. Deși lucrarea Mea include multe proiecte, scopul acesteia rămâne neschimbat; chiar dacă sunt plin de judecată și mustrare față de om, de exemplu, ceea ce fac este tot de dragul mântuirii lui, de dragul unei mai bune răspândiri a Evangheliei Mele și al unei mai bune extinderi a lucrării Mele între toate națiunile păgânilor, odată ce omul a fost făcut complet. Așa că astăzi, într-un moment în care mulți oameni sunt de multă vreme profund dezamăgiți, Eu Îmi continuu încă lucrarea, continuu lucrarea pe care ar trebui să o fac pentru a judeca și a mustra omul. În ciuda faptului că omul s-a săturat de ceea ce spun și că nu dorește să se preocupe de lucrarea Mea, Eu încă desfășor lucrarea care Îmi revine, căci scopul lucrării Mele rămâne neschimbat, iar planul Meu original nu va fi distrus. Scopul judecății Mele este ca omul să Mi se poată supune mai bine, iar scopul mustrării Mele este de a permite omului să realizeze mai bine schimbarea. Deși tot ceea ce fac este de dragul gestionării Mele, nu am făcut niciodată nicio lucrare care nu a fost benefică pentru om, pentru că intenționez să fac toate națiunile de dincolo de Israel la fel de supuse ca israeliții, să le transform în ființe umane adevărate, astfel încât să pot avea un punct de sprijin în țările din afara Israelului. Aceasta este gestionarea Mea; este lucrarea Mea între națiunile păgânilor. Chiar și acum, mulți oameni încă nu înțeleg gestionarea Mea, căci nu le pasă de asemenea lucruri și, în schimb, le pasă de viitorul și destinațiile lor. Orice spun Eu, oamenii rămân indiferenți față de lucrarea pe care o fac Eu, concentrându-se în schimb, din toată inima, asupra destinațiilor lor viitoare. Dacă lucrurile continuă astfel, cum poate să se răspândească lucrarea Mea? Cum poate fi predicată Evanghelia Mea în întreaga lume? Ar trebui să știți că, atunci când lucrarea Mea se va răspândi, vă voi împrăștia și vă voi lovi așa cum a lovit Iahve fiecare dintre triburile lui Israel. Toate acestea se vor face astfel încât Evanghelia Mea să poată să se răspândească peste tot pe pământ, astfel încât lucrarea Mea să se poată răspândi la națiunile păgânilor, permițând astfel ca numele Meu să fie onorat ca fiind măreț printre adulți și copii deopotrivă și ca numele Meu cel sfânt să fie preamărit de gura oamenilor din toate etniile și națiunile. În această epocă din urmă, fie ca numele Meu să fie înălțat drept măreț printre națiunile păgânilor, fie ca faptele Mele să fie văzute de oamenii din națiunile păgânilor, fie ca ei să Mă numească Cel Atotputernic datorită faptelor Mele și fie să se împlinească în curând cuvintele Mele. Voi face cunoscut tuturor oamenilor că nu sunt numai Dumnezeul israeliților, ci și Dumnezeul oamenilor din toate națiunile păgânilor, chiar și al acelor națiuni pe care le-am blestemat. Îi voi face pe toți oamenii să vadă că Eu sunt Dumnezeul tuturor ființelor create. Aceasta este lucrarea Mea cea mai mare, scopul planului Meu de lucru pentru zilele de pe urmă și singura lucrare pe care intenționez să o împlinesc în zilele de pe urmă.

Doar în zilele de pe urmă lucrarea pe care o gestionez de mii de ani este făcută să se manifeste omului întru totul. Doar acum am dezvăluit omului întreaga taină a gestionării Mele, iar omul a aflat scopul lucrării Mele și, mai mult, a ajuns să înțeleagă toate tainele Mele. I-am spus deja omului totul despre destinația de care îi pasă. Am descoperit deja omului toate tainele Mele care au fost ascunse timp de peste 5900 de ani. Cine este Iahve? Cine este Mesia? Cine este Isus? Ar trebui să știți toate acestea. Aceste nume sunt punctele decisive ale lucrării Mele. Ați înțeles acest lucru? Cum ar trebui să fie proclamat numele Meu cel sfânt? Cum ar trebui să fie predicat numele Meu oricăreia dintre națiunile care M-au chemat prin oricare dintre numele Mele? Lucrarea Mea se răspândește, iar Eu o voi răspândi în întregime tuturor națiunilor. Întrucât lucrarea Mea a fost săvârșită asupra voastră, vă voi lovi la fel cum Iahve i-a lovit în Israel pe păstorii casei lui David, făcându-vă să vă răspândiți printre toate națiunile. Căci, în zilele de pe urmă, voi zdrobi fiecare țară în fărâme și voi face ca poporul din ea să fie redistribuit printre triburi și națiuni. Când Mă voi întoarce din nou, toate țările vor fi fost deja împărțite de-a lungul granițelor stabilite de flăcările Mele arzătoare. În acel moment, Mă voi arăta din nou omului ca soarele arzător și Mă voi arăta fățiș lui în chipul Celui Sfânt pe care el nu L-a mai văzut niciodată, umblând printre miriadele de națiuni, așa cum Eu, Iahve, am umblat odată printre diversele triburi evreiești. De atunci înainte, îl voi călăuzi pe om în viața lui pe pământ și el va vedea cu siguranță că slava Mea este deasupra lui și că un stâlp de nori în aer îl conduce în viața lui, pentru că Îmi voi face apariția în locuri sfinte. Omul va vedea ziua Mea de dreptate și, de asemenea, arătarea slavei Mele. Acela va fi momentul când voi domni ca Rege peste tot pământul și îi voi aduce pe numeroșii Mei fii în slavă. Peste tot pe pământ, oamenii se vor pleca, iar cortul Meu va fi ridicat ferm în mijlocul oamenilor, construit pe stânca lucrării Mele de astăzi. De asemenea, toți oamenii Îmi vor sluji în templu. Altarul, acoperit cu lucruri murdare și dezgustătoare, va fi făcut fărâme și reclădit de Mine. Miei și viței nou-născuți vor fi puși grămadă pe acel altar sfânt. Voi distruge templul de astăzi și cu siguranță voi clădi unul nou. Templul care stă acum în picioare, care este plin de oameni detestabili, se va prăbuși, iar cel pe care-l clădesc va fi plin de slujitori devotați Mie. Ei se vor ridica din nou și Îmi vor sluji pentru slava templului Meu. Veți vedea cu siguranță ziua când voi dobândi o mare slavă, precum și ziua când voi distruge templul și voi zidi unul nou. Veți vedea, de asemenea, cu siguranță ziua venirii cortului Meu în mijlocul oamenilor. În același fel în care voi sfărâma templul, Îmi voi aduce cortul în mijlocul oamenilor tocmai când omul Îmi va vedea pogorârea. După ce voi zdrobi fiecare țară, le voi aduna din nou laolaltă, clădind din acel moment templul Meu și ridicând altarul Meu și, astfel, toți oamenii Îmi pot aduce jertfe, Mă pot sluji în templul Meu și își pot arăta devotamentul față de lucrarea pe care o fac printre națiunile păgânilor. Ei vor fi asemenea israeliților din ziua de azi, împodobiți în haine preoțești și purtând coroane splendide, cu slava Mea, Iahve, în mijlocul lor, și măreția Mea prezentă cu ei în cerul de deasupra. Lucrarea Mea între națiunile păgânilor va fi la fel. Așa cum a fost lucrarea Mea în Israel, tot așa va fi și lucrarea Mea între națiunile păgânilor, pentru că voi răspândi lucrarea Mea în Israel și o voi extinde printre națiunile păgânilor.

Acum este timpul când Duhul Meu săvârșește o lucrare măreață și timpul când Îmi încep lucrarea printre națiunile păgânilor. Mai mult decât atât, este momentul în care clasific toate ființele create, punându-le pe fiecare în categoria sa, astfel încât lucrarea Mea să poată fi mai rapidă și să poată și mai mult să dobândească rezultate. Și astfel, ceea ce îți cer încă este să îți oferi întreaga ființă pentru toată lucrarea Mea și, chiar mai mult, să discerni în mod clar și să vezi cu acuratețe toată lucrarea pe care am făcut-o asupra ta și să îți consumi toată energia astfel încât lucrarea Mea să poată dobândi rezultate mai mari. Asta este ceea ce trebuie să înțelegi. Renunță la a mai rivaliza cu alții, la a căuta o soluție de rezervă sau la a căuta confort pentru trupul tău, astfel încât să eviți întârzierea lucrării Mele și împiedicarea viitorului tău minunat. Departe de a te proteja, acest lucru ar putea duce doar la distrugerea ta. Nu ar fi acest lucru nesăbuit din partea ta? Lucrul în care te complaci astăzi reprezintă chiar ceea ce îți distruge viitorul, în timp ce durerea pe care o înduri astăzi este chiar ceea ce te protejează. Trebuie să fii conștient în mod clar de aceste lucruri, pentru a evita să cazi pradă ispitelor din care ți se va părea greu să scapi și să eviți să intri din greșeală în ceața densă și să nu mai fii niciodată în stare să găsești soarele. Atunci când ceața densă se va împrăștia, te vei afla în toiul judecății zilei celei mari. În acel moment, ziua Mea se va fi apropiat de omenire. Cum vei scăpa de judecata Mea? Cum vei fi în stare să înduri căldura arzătoare a soarelui? Când dăruiesc omului abundența Mea, el nu o prețuiește în sânul lui, ci o aruncă deoparte, într-un loc în care nimeni nu o va observa. Când ziua Mea coboară asupra omului, el nu va mai putea descoperi abundența Mea și nu va găsi cuvintele amare ale adevărului pe care i le-am spus cu mult timp în urmă. El va plânge și va boci, pentru că a pierdut strălucirea luminii și a căzut în întuneric. Ceea ce vedeți astăzi este doar sabia ascuțită a gurii Mele; nu ați văzut toiagul în mâna Mea sau flacăra cu care ard omul. De aceea sunteți încă trufași și necumpătați în prezența Mea și de aceea încă mai luptați cu Mine în casa Mea, disputând cu limba voastră omenească ceea ce am vorbit cu gura Mea. Omul nu e înfricoșat de Mine și, până în ziua de astăzi, continuă să fie în vrăjmășie cu Mine, tot fără să se teamă deloc. Aveți limba și dinții celor nedrepți în gurile voastre. Cuvintele și faptele voastre sunt asemănătoare celor ale șarpelui care a ademenit-o pe Eva să păcătuiască. Voi pretindeți unul de la celălalt ochi pentru ochi și dinte pentru dinte și vă luptați în prezența Mea pentru a smulge poziție, renume și câștig pentru voi înșivă, totuși nu știți că Eu vă urmăresc în secret cuvintele și faptele. Înainte chiar și să ajungeți sub privirea Mea, am pătruns până în adâncul inimilor voastre. Omul dorește întotdeauna să scape de mâna Mea și să se ferească de scrutarea ochilor Mei, dar Eu nu i-am evitat niciodată cuvintele sau faptele. În schimb, Eu permit înadins acelor cuvinte și fapte să fie văzute de ochii Mei, ca să pot mustra nedreptatea omului și să îi judec răzvrătirea. Astfel, cuvintele și faptele secrete ale omului rămân întotdeauna înaintea scaunului Meu de judecată, iar judecata Mea nu a părăsit niciodată omul, căci răzvrătirea lui este prea mare. Lucrarea Mea este de a arde și de a purifica toate cuvintele și faptele omului care au fost rostite și făcute în prezența Duhului Meu. În acest fel,[a] când voi părăsi pământul, oamenii tot își vor păstra loialitatea față de Mine și vor fi în continuare capabili să acționeze față de lucrarea Mea așa cum fac slujitorii Mei sfinți când Mă slujesc, permițând lucrării Mele pe pământ să continue până în ziua în care este completă.

Note de subsol:

a. Textul original nu include expresia „În acest fel”.


Lucrarea în Epoca Legii

Lucrarea pe care Iahve a făcut-o asupra israeliților a stabilit în rândul omenirii locul pământesc de origine al lui Dumnezeu, care era și locul sfânt al prezenței Sale. El Și-a limitat lucrarea la poporul lui Israel. La început, El nu a lucrat în afara Israelului, dar, în schimb, a ales oameni pe care i-a găsit potriviți pentru a-Și limita sfera lucrării. Israel este locul unde Dumnezeu i-a creat pe Adam și pe Eva, iar din țărâna acelui loc, Iahve l-a făcut pe om; acest loc a devenit baza lucrării Sale pe pământ. Israeliții, care erau descendenți ai lui Noe și, de asemenea, descendenți ai lui Adam, au fost temelia umană a lucrării lui Iahve pe pământ.

În acel moment, semnificația, scopul și pașii lucrării lui Iahve în Israel au fost să desfășoare pe întregul pământ lucrarea Sa care, având Israelul drept centru, s-a răspândit treptat printre națiunile păgânilor. Acesta este principiul conform căruia El lucrează în interiorul universului – începând dintr-un anumit loc pentru a conduce întregul și apoi extinzându-Și lucrarea până când toți oamenii din univers vor fi primit Evanghelia Lui. Primii israeliți au fost descendenții lui Noe. Acești oameni au fost înzestrați doar cu suflarea lui Iahve și au știut cum să aibă grijă de necesitățile de bază ale vieții, dar ei n-au știut ce fel de Dumnezeu era Iahve și nici care erau intențiile Lui față de om, cu atât mai puțin cum ar trebui să se teamă de Creator. Cât despre existența unor reglementări și legi care trebuiau respectate,[a] sau dacă exista o datorie pe care ființele create trebuiau să o facă pentru Creator, descendenții lui Adam nu știau nimic despre aceste lucruri. Tot ceea ce știau era că bărbatul trebuia să asude și să muncească pentru a-și întreține familia și că femeia trebuia să se supună soțului ei și să perpetueze rasa umană creată de Iahve. Cu alte cuvinte, asemenea oameni, care aveau doar suflarea și viața lui Iahve, nu au știut nimic despre modul în care să respecte legile lui Dumnezeu sau cum să-L mulțumească pe Creator. Ei au înțeles prea puțin. Așadar, chiar dacă nu era nimic necinstit sau înșelător în inimile lor, iar invidia ori cearta apăreau destul de rar între ei, cu toate acestea, ei nu aveau nicio cunoaștere sau înțelegere despre Iahve, Creatorul. Acești strămoși ai omului au știut numai să mănânce și să se bucure de lucrurile lui Iahve, însă fără a ști să se teamă de El; ei nu știau că Iahve era Acela căruia trebuie să I se închine în genunchi. Deci cum au putut fi numiți aceștia ființe create? Dacă așa stăteau lucrurile, oare cuvintele „Iahve este Creatorul” și „El a creat omenirea pentru ca omenirea să-L poată manifesta, să-L glorifice și să-L reprezinte” nu fuseseră rostite în zadar? Cum au putut oamenii care nu aveau inimi cu frică de Iahve să devină o mărturie a slavei Sale? Cum au putut deveni ei o manifestare a slavei Sale? Oare cuvintele lui Iahve – „Eu am creat omenirea după chipul Meu” – n-ar fi fost atunci exploatate de Satana, cel rău? N-ar fi devenit aceste cuvinte un semn de rușine la adresa creării omenirii de către Iahve? Pentru a încheia această etapă a lucrării Sale, Iahve, după ce a creat omenirea, n-a învățat-o și n-a călăuzit-o de la Adam până la Noe. De fapt, abia după ce potopul a distrus lumea, El a început să-i călăuzească în mod oficial pe israeliți, care erau descendenții lui Noe și, de asemenea, ai lui Adam. Lucrarea și cuvântările Sale din Israel au oferit îndrumare întregului popor al lui Israel pe parcursul vieții sale în cuprinsul ținutului lui Israel, arătându-i astfel omului că Iahve nu numai că i-a putut da suflare ca acesta să primească viață de la El și să se ridice din țărână într-o ființă umană creată, dar și că poate incinera omenirea, o poate blestema și Își poate folosi toiagul pentru a o stăpâni. De asemenea, au văzut că Iahve putea călăuzi viața omului pe pământ și putea vorbi și lucra printre oameni, în funcție de orele zilei și ale nopții. Lucrarea pe care a făcut-o a fost numai pentru ca ale Sale ființe create să știe că omul a apărut din țărâna culeasă de El și, în plus, că omul a fost făcut de El. Și nu doar acest lucru, dar prima dată Și-a făcut lucrarea în Israel pentru ca alte popoare și națiuni (care, de fapt, nu erau separate de Israel, ci, mai degrabă, se ramificaseră din israeliți, dar erau totuși descendenți ai lui Adam și ai Evei) să primească Evanghelia lui Iahve din Israel, pentru ca toate ființele create din univers să poată să se teamă de Iahve, să-L onoreze ca fiind măreț. Dacă Iahve nu Și-ar fi început lucrarea în Israel, ci, în schimb, după crearea omenirii, ar fi lăsat-o, pur și simplu, să trăiască pe pământ o viață lipsită de griji, atunci în acest caz, ținând cont de natura fizică a omului (natură înseamnă că omul nu poate cunoaște niciodată lucrurile pe care nu le poate vedea, cu alte cuvinte, nu avea cum să știe că Iahve a fost Cel care a creat omenirea și cu atât mai puțin de ce a făcut acest lucru), omul n-ar fi aflat niciodată că Iahve a fost Cel care l-a creat sau că El este Domnul tuturor lucrurilor. Dacă Iahve ar fi creat omenirea și ar fi plasat-o pe pământ și pur și simplu Și-ar fi scuturat praful de pe mâini și ar fi plecat, mai degrabă decât să rămână în mijlocul oamenilor pentru a le oferi îndrumare o vreme, atunci toată omenirea ar fi fost redusă la nimicnicie; până și cerul, pământul și toate lucrurile, care au fost create de El, ca și întreaga omenire, ar fi fost reduse la nimicnicie și, în plus, ar fi fost călcate în picioare de Satana. În acest caz, dorința lui Iahve ca „pe pământ, adică în mijlocul creației Sale, El să aibă un loc unde să stea, un loc sfânt” ar fi fost spulberată. Așadar, după ce a creat omenirea, El i-a călăuzit pe oameni în viețile lor stând în mijlocul omenirii și le-a vorbit oamenilor stând în mijlocul omenirii – toate acestea pentru a-Și realiza dorința și planul. Lucrarea pe care a făcut-o în Israel a fost menită doar pentru a realiza planul pe care El îl făcuse înainte de a crea toate lucrurile, de aceea, lucrarea Sa mai întâi printre israeliți și crearea de către El a tuturor lucrurilor nu s-au aflat în contradicție, ci au fost ambele făcute în scopul gestionării, lucrării și slavei Sale și, de asemenea, pentru adâncirea semnificației creării omenirii de către El. El a călăuzit viața omenirii pe pământ timp de două mii de ani după Noe, ajutându-i pe oameni să înțeleagă cum să se teamă de Iahve, Domnul tuturor lucrurilor, cum să-și conducă viața, cum să trăiască și, mai presus de orice, cum să aducă mărturie pentru Iahve, să I se supună și să se teamă de El, lăudându-L chiar prin muzică, așa cum făceau David și preoții săi.

Înainte de cele două milenii în care Iahve Și-a făcut lucrarea, omul nu știa nimic și aproape toată omenirea se depravase în așa măsură încât, înainte de distrugerea lumii prin potop, ajunsese la un nivel extrem de promiscuitate și corupție și nu Îl avea deloc pe Iahve în inima sa, cu atât mai puțin calea Lui. Oamenii nu au înțeles niciodată lucrarea pe care Iahve urma să o facă; nu aveau deloc rațiune, aveau și mai puțină cunoaștere și, asemeni mașinăriilor care respirau, nu știau absolut nimic despre om, despre Dumnezeu, despre toate lucrurile, despre viață și așa mai departe. Pe pământ, s-au angajat în numeroase ademeniri, asemenea șarpelui, și au spus multe lucruri care erau ofense împotriva lui Iahve, dar pentru că erau ignoranți, Iahve nu i-a mustrat și nu i-a disciplinat. Abia după potop, când Noe avea 601 ani, Iahve i S-a arătat oficial lui Noe și l-a îndrumat pe el și pe familia sa, conducând păsările și animalele care au supraviețuit potopului, împreună cu Noe și descendenții lui, până la sfârșitul Epocii Legii care, în total, a durat 2500 de ani. El Și-a făcut lucrarea în Israel, și anume, lucrarea oficială, timp de 2000 de ani și a lucrat simultan în Israel și în afara acestuia timp de 500 de ani, pentru un total de 2500 de ani. În această perioadă, El i-a învățat pe israeliți că, pentru a-I sluji lui Iahve, trebuie să construiască un templu, să-și pună hainele preoțești și să intre desculți în zori, ca nu cumva încălțămintea lor să pângărească templul lui Iahve și focul să se coboare asupra lor din vârful templului și să-i ardă până la moarte. Ei și-au făcut îndatoririle și s-au supus rânduielilor lui Iahve. S-au rugat lui Iahve în templu și, după ce au primit revelația lui Iahve, adică după ce Iahve le-a vorbit, au condus mulțimile și le-au învățat că ar trebui să se teamă de Iahve – Dumnezeul lor. Iahve le-a spus să construiască un templu și un altar și, la momentul lui Iahve, adică de Paște, să pregătească vițeii și mieii întâi-născuți pe care să-i așeze pe altar ca jertfe pentru a-I sluji lui Iahve, ca să-i țină astfel în frâu și să pună în inimile lor frica față de Iahve. Respectarea sau nerespectarea acestei legi a devenit măsura loialității lor față de Iahve. De asemenea, Iahve a orânduit ziua Sabatului pentru ei, a șaptea zi a creației Lui. Ziua de după Sabat a făcut-o prima zi, o zi în care ei să-L laude pe Iahve, să-I aducă jertfe și să creeze muzică pentru El. În această zi, Iahve i-a chemat pe toți preoții să împartă jertfele de pe altar pentru ca poporul să mănânce și să se poată bucura de jertfele de pe altarul lui Iahve. Și Iahve a spus că ei erau binecuvântați, că s-au împărtășit cu El din aceeași parte și că erau aleșii Lui (acesta fiind legământul lui Iahve cu israeliții). De aceea, până în ziua de astăzi, poporul lui Israel continuă să susțină că Iahve este doar Dumnezeul lor și nu al păgânilor.

În timpul Epocii Legii, Iahve a stabilit multe porunci pe care Moise să le transmită israeliților care l-au urmat afară din Egipt. Aceste porunci au fost acordate israeliților de către Iahve și nu au avut nicio legătură cu egiptenii; ele au fost menite să-i țină în frâu pe israeliți și El a folosit poruncile ca să stabilească cerințe pentru ei. Fie că era vorba de observarea Sabatului, de onorarea părinților, de închinarea la idoli și așa mai departe – acestea erau principiile după care erau judecați ca fiind păcătoși sau drepți. Printre ei, au fost unii loviți de focul lui Iahve, unii care au fost uciși cu pietre și alții care au primit binecuvântarea lui Iahve, toate acestea fiind determinate de respectarea sau nerespectarea acestor porunci. Cei care nu respectau Sabatul erau uciși cu pietre. Preoții care nu respectau Sabatul erau loviți de focul lui Iahve. Cei care nu-și onorau părinții erau, de asemenea, uciși cu pietre. Toate acestea au fost aprobate de Iahve. Iahve a stabilit poruncile și legile Sale astfel încât, în timp ce le conducea viața, oamenii să asculte de cuvântul Său, să se supună cuvântului Său și să nu se răzvrătească împotriva Lui. El a folosit aceste legi pentru a menține sub control neamul omenesc nou-născut, astfel încât să pună temelia pentru lucrarea Sa viitoare. Astfel, pe baza lucrării pe care a făcut-o Iahve, prima epocă a fost numită Epoca Legii. Deși Iahve a făcut multe cuvântări și a lucrat mult, El a călăuzit poporul doar în sens pozitiv, învățându-i pe acești oameni ignoranți cum să se poarte, cum să trăiască și cum să înțeleagă calea lui Iahve. În cea mai mare parte, lucrarea Sa a fost menită să-i facă pe oameni să-I respecte calea și să-I urmeze legile. Lucrarea a fost făcută asupra oamenilor corupți superficial, dar nu s-a extins până la a le transforma firea sau progresul în viață. El doar i-a ținut în frâu și i-a controlat pe oameni prin a-i face să respecte legile. Pentru israeliți, în acel moment, Iahve era doar un Dumnezeu în templu, un Dumnezeu în ceruri. El era un stâlp de nor, un stâlp de foc. Tot ce le-a cerut Iahve să facă a fost să asculte de ceea ce astăzi oamenii cunosc ca fiind legi și porunci – s-ar putea spune chiar reglementări – pentru că ceea ce a făcut Iahve nu era menit să-i transforme, ci să le acorde mai multe lucruri pe care omul trebuia să le aibă și pentru a le împărtăși personal aceste lucruri, pentru că, după ce a fost creat, omul nu avea nimic din ceea ce se cuvenea să aibă. Astfel, Iahve le-a acordat oamenilor lucrurile pe care se cuvenea să le dețină pentru viața lor pe pământ, făcând omenirea pe care El a condus-o să-și depășească strămoșii, pe Adam și Eva, pentru că ceea ce le-a acordat lor Iahve a depășit ceea ce le acordase lui Adam și Evei, la începuturi. Oricum, lucrarea făcută de Iahve în Israel a fost doar pentru a-l călăuzi pe om și pentru a-l face pe om să-L recunoască pe Creator. El nu l-a cucerit și nu l-a transformat, ci doar l-a călăuzit. Aceasta este totalitatea lucrării lui Iahve în Epoca Legii. Este fundalul, povestea reală, esența lucrării Sale în întregul ținut al Israelului și începutul lucrării Sale de 6000 de ani care viza ținerea omului sub controlul mâinii lui Iahve. Din toate acestea s-au ivit încă și mai multe de făcut în planul Său de gestionare de 6000 de ani.

Note de subsol:

a. Textul original nu include expresia „care trebuiau respectate”.


Adevărata poveste a lucrării din Epoca Răscumpărării

Întregul Meu plan de gestionare, un plan ce se întinde pe o perioadă de 6000 de ani, cuprinde trei etape sau trei epoci: Epoca Legii de la începuturi, Epoca Harului (care este și Epoca Răscumpărării) și Epoca Împărăției din zilele de pe urmă. Lucrarea Mea în aceste trei epoci diferă în conținut în funcție de fiecare epocă, dar, în fiecare etapă, această lucrare este realizată în conformitate cu nevoile omului – sau, pentru a fi mai exact, este făcută în funcție de șiretlicurile pe care Satana le întrebuințează în războiul pe care-l port cu el. Scopul este de a-l înfrânge pe Satana, pentru a dezvălui înțelepciunea și atotputernicia Mea, de a expune toate șiretlicurile Satanei și, în acest mod, de a mântui întreaga rasă umană care trăiește sub controlul Satanei. Este de a-Mi arăta înțelepciunea și atotputernicia și de a dezvălui urâțenia insuportabilă a Satanei; și mai mult, este de a le permite ființelor create să facă diferența dintre bine și rău, să știe că Eu sunt Suveranul tuturor lucrurilor, să vadă limpede că Satana este dușmanul umanității, un degenerat, cel rău, și de a le permite să facă diferența, cu o claritate absolută, dintre bine și rău, dintre adevăr și falsitate, sfințenie și murdărie și ce este măreț și ce este josnic. Acest lucru este pentru a-i permite omenirii ignorante să aducă mărturie pentru Mine că nu Eu sunt Cel care corupe omenirea și că doar Eu – Creatorul – sunt Cel care mântuiește omenirea și le dăruiește oamenilor lucrurile de care se pot bucura; este pentru a le permite să știe că Eu sunt Suveranul tuturor lucrurilor și că Satana este doar o ființă pe care am creat-o Eu și care, ulterior, M-a trădat. Planul Meu de gestionare de 6000 de ani este împărțit în trei etape, iar Eu lucrez astfel pentru a obține efectul de a le permite ființelor create să aducă mărturie pentru Mine, să-Mi înțeleagă intențiile și să știe că Eu sunt adevărul. Astfel, în timpul lucrării inițiale din planul Meu de gestionare de 6000 de ani, am realizat lucrarea legii, care a fost lucrarea prin care Iahve conducea poporul. În cea de-a doua etapă, am lansat lucrarea inițială din Epoca Harului în satele din Iudeea. Isus reprezintă toată lucrarea din Epoca Harului; El S-a întrupat și a fost răstignit și, de asemenea, a inaugurat Epoca Harului. El a venit pentru a fi răstignit și a finaliza lucrarea de răscumpărare, și a venit pentru a sfârși Epoca Legii și a începe Epoca Harului și, astfel, El a fost numit „Comandantul Suprem”, „Jertfa pentru păcat” și „Răscumpărătorul”. Prin urmare, lucrarea lui Isus a fost diferită în conținut față de lucrarea lui Iahve, deși erau în principiu aceleași. Iahve a început Epoca Legii, întemeind fundamentul – punctul de origine – pentru lucrarea lui Dumnezeu pe pământ și emițând legile și poruncile. Acestea sunt cele două părți de lucrare pe care El le-a săvârșit și care reprezintă Epoca Legii. Lucrarea făcută de Isus în Epoca Harului nu a fost aceea de a emite legi, ci de a le îndeplini, inaugurând astfel Epoca Harului și încheind Epoca Legii, care a durat două mii de ani. El a fost deschizătorul de drumuri, ce a venit pentru a începe Epoca Harului, totuși, partea principală a lucrării Sale este răscumpărarea. Și astfel, lucrarea Sa a avut două părți: inaugurarea unei noi epoci și finalizarea lucrării de răscumpărare prin răstignirea Sa, după care a plecat. De atunci înainte, Epoca Legii s-a încheiat și a început Epoca Harului.

Lucrarea pe care a făcut-o Isus a fost pe potriva nevoilor omului din acele vremuri. Sarcina Lui a fost aceea de a răscumpăra omenirea, de a-i ierta păcatele, astfel că firea Lui a fost întru totul una de umilință, răbdare, iubire, evlavie, îngăduință, milă și bunătate iubitoare. El le-a adus oamenilor har și binecuvântări din abundență și le-a oferit acestora toate lucrurile de care puteau să se bucure. Oamenii se bucurau în totalitate de pace și de fericire, de toleranța și de iubirea Lui, de mila și de bunătatea Lui iubitoare. Abundența de lucruri de care să se bucure oamenii, la care aceștia aveau acces la momentul respectiv – sentimentul de pace și de siguranță din inimile lor, sentimentul de liniște din duhurile lor și bizuirea pe Isus Mântuitorul – toate acestea se datorau epocii în care trăiau. În Epoca Harului, omul fusese deja corupt de Satana și, prin urmare, pentru a realiza lucrarea de răscumpărare a întregii omeniri, era nevoie de o abundență de har, de îngăduință nemărginită și de răbdare și, mai mult decât atât, de o jertfă suficientă pentru a ispăși păcatele omului, astfel încât să aibă efect. Ceea ce au văzut oamenii în Epoca Harului n-a fost altceva decât jertfa Mea pentru ispășirea păcatelor omului, adică pe Isus. Tot ce au știut ei era că Dumnezeu putea fi milos și îngăduitor și tot ceea ce au văzut a fost mila și bunătatea iubitoare ale lui Isus. Aceasta s-a datorat în întregime faptului că s-au născut în Epoca Harului. Și astfel, înainte de a fi răscumpărați, ei trebuiau să se bucure de harul abundent pe care Isus l-a revărsat asupra lor. Doar în acest fel puteau beneficia, permițându-le să fie iertați de păcatele lor prin faptul că se bucurau de har și oferindu-le șansa ca păcatele lor să fie ispășite prin faptul că se bucurau de îngăduința și de răbdarea lui Isus. Doar prin îngăduința și răbdarea lui Isus au devenit ei îndreptățiți să primească iertarea și să se bucure de abundența de har dăruită de Isus. Așa cum a spus Isus: „Am venit să-i răscumpăr nu pe cei drepți, ci pe cei păcătoși, să le permit păcătoșilor să fie iertați de păcatele lor.” Dacă, atunci când a devenit trup, Isus ar fi adus cu El firea de judecare, de blestemare și de netolerare a ofenselor oamenilor, atunci omul n-ar fi avut niciodată șansa să fie răscumpărat și ar fi rămas veșnic păcătos. Iar dacă s-ar fi întâmplat asta, planul de gestionare de 6000 de ani s-ar fi oprit în Epoca Legii, iar Epoca Legii s-ar fi prelungit cu 6000 de ani. Păcatele omului doar s-ar fi înmulțit și ar fi devenit mai grave, iar crearea omenirii și-ar fi pierdut rostul. Oamenii doar ar fi fost capabili să-L slujească pe Iahve sub lege, dar păcatele omenirii le-ar fi depășit pe cele ale primilor oameni creați. Cu cât Isus a iubit mai mult omenirea, iertându-i omului păcatele și pogorând asupra lui suficientă milă și bunătate iubitoare, cu atât mai mult a fost îndreptățit omul să fie mântuit de Isus, și astfel omul a fost numit mielul rătăcit pe care Isus l-a răscumpărat cu un preț mare. Satana nu a putut să se amestece în această lucrare, întrucât Isus i-a tratat pe cei care Îl urmau așa cum o mamă iubitoare își tratează pruncul de la piept. El nu S-a înfuriat pe ei și nici nu i-a detestat, ci a fost plin de alinare; El niciodată nu a arătat mare mânie în mijlocul lor, ci a avut răbdare cu păcatele lor și a trecut cu vederea neroziile și ignoranța lor, până în punctul de a spune: „Iartă-i pe ceilalți de 70 de ori câte șapte”. Astfel erau inimile altora mișcate și îndreptate de inima Lui și numai așa au primit oamenii iertarea păcatelor lor prin îngăduința Lui.

Deși Isus în întruparea Sa a fost întru totul lipsit de sentimente omenești, El întotdeauna Și-a alinat discipolii, i-a aprovizionat, i-a ajutat și i-a susținut. El a făcut atât de multă lucrare, a îndurat atât de multă suferință și niciodată nu a cerut prea mult de la oameni, ci a fost mereu răbdător și îngăduitor față de păcatele lor, astfel că oamenii din Epoca Harului Îi spuneau afectuos „Isus Mântuitorul Cel încântător”. Pentru oamenii din acea epocă – pentru toți oamenii – mila și bunătatea iubitoare au fost ceea ce a avut și ceea ce a fost Isus. El niciodată nu Și-a amintit fărădelegile oamenilor, iar comportamentul Lui față de ei nu s-a bazat nicicând pe fărădelegile lor. Pentru că aceea a fost o epocă diferită, El le-a oferit adesea oamenilor mâncare din belșug, ca ei să se poată sătura. El i-a tratat cu har pe toți oamenii care Îl urmau, vindecând bolnavii, alungând demonii și înviind pe cei morți. Pentru ca oamenii să poată să creadă în El și să vadă că toate cele înfăptuite de El au fost făcute cu seriozitate și sinceritate, El a mers până într-acolo încât a adus la viață un cadavru în putrefacție, arătându-le că, în mâinile Sale, până și morții puteau fi înviați. El a îndurat mereu în tăcere și Și-a desfășurat lucrarea de răscumpărare în mijlocul lor în acest mod. Cu alte cuvinte, înainte de a fi pironit pe cruce, Isus luase deja asupra Lui păcatele omenirii și devenise o jertfă pentru păcat pentru omenire. Înainte de a fi răstignit, El deschisese deja calea crucii pentru a răscumpăra omenirea. În cele din urmă, El a fost bătut în cuie pe cruce, sacrificându-Se pentru cruce, și a pogorât asupra omenirii toată mila, bunătatea iubitoare și sfințenia Lui. Față de omenire, El a fost mereu tolerant, niciodată răzbunător, și i-a iertat păcatele, îndemnând-o să se căiască și învățând-o să aibă răbdare, îngăduință și iubire, să calce pe urmele pașilor Săi și să se sacrifice pe sine pentru cruce. Iubirea Lui pentru frați și surori a depășit iubirea Lui pentru Maria. Lucrarea pe care El a făcut-o a avut ca principiu vindecarea bolnavilor și alungarea demonilor, toate pentru răscumpărarea Lui. Indiferent unde a mers, i-a tratat cu har pe toți cei care L-au urmat. I-a făcut bogați pe cei săraci, pe cei paralizați să umble, pe cei orbi să vadă și pe cei surzi să audă. Chiar i-a invitat pe cei mai umili, cei nevoiași, cei păcătoși să stea la aceeași masă cu El, niciodată disprețuindu-i, ci fiind întotdeauna răbdător și spunând chiar: „Atunci când un păstor își pierde o oaie dintr-o sută, el le va lăsa în urmă pe cele 99 și o va căuta pe cea pierdută și, când o va găsi, se va bucura foarte tare.” El i-a iubit pe cei care Îl urmau așa cum o oaie își iubește mieii. Deși erau nesăbuiți, ignoranți și păcătoși în ochii Lui și, mai mult, erau cei mai umili membri ai societății, El i-a considerat pe acești păcătoși – oameni pe care ceilalți îi disprețuiau – ca fiind lumina ochilor Lui. De vreme ce El i-a privit cu simpatie, El Și-a dat viața pentru ei, ca mielul oferit drept ofrandă pe altar. A mers printre ei ca și cum ar fi fost slujitorul lor, lăsându-i să-L folosească și să-L măcelărească, ascultând de ei necondiționat. Pentru cei care Îl urmau, El a fost Isus Mântuitorul Cel încântător, dar fariseilor, care le dădeau oamenilor lecții de pe un piedestal înalt, El nu le-a arătat milă și bunătate iubitoare, ci dezgust și aversiune. El nu a făcut prea multă lucrare în mijlocul fariseilor, doar le dădea lecții și-i dojenea ocazional; în mijlocul lor, nu a făcut lucrarea de răscumpărare, nici nu a făcut semne și minuni. El a revărsat întreaga Sa milă și bunătate iubitoare asupra celor care Îl urmau, îndurând de dragul acestor păcătoși până la sfârșit, când a fost pironit pe cruce, și suferind orice umilință până când a răscumpărat întru totul întreaga omenire. Aceasta a fost totalitatea lucrării Sale.

Fără răscumpărarea lui Isus, omul ar fi trăit în păcat pentru totdeauna și ar fi devenit progenitura păcatului, descendentul demonilor. Continuând astfel, întregul pământ ar fi devenit ținutul în care sălășluiește Satana, un loc pentru reședința sa. Dar pentru lucrarea de răscumpărare a fost nevoie ca omului să i se arate milă și bunătate iubitoare; doar prin asemenea mijloace a putut omul să primească iertarea și, până la urmă, să devină îndreptățit să fie făcut complet și pe deplin câștigat de Dumnezeu. Fără această etapă a lucrării, planul de gestionare de 6000 de ani nu ar fi putut să progreseze. Dacă Isus nu ar fi fost răstignit, dacă doar ar fi vindecat bolnavii și ar fi alungat demonii, atunci oamenii nu ar fi putut fi întru totul iertați de păcatele lor. În cei trei ani și jumătate pe care Isus i-a petrecut făcându-Și lucrarea pe pământ, El a finalizat doar jumătate din lucrarea Sa de răscumpărare; apoi, fiind pironit pe cruce și devenind asemănarea trupului păcătos, fiind cedat celui rău, El a desăvârșit lucrarea răstignirii și a preluat controlul asupra destinului omenirii. Doar după ce a fost predat în mâinile Satanei a răscumpărat El omenirea. Timp de 33 de ani și jumătate, El a suferit pe pământ, fiind ridiculizat, hulit și abandonat, chiar până în punctul în care nu a avut un loc unde să-Și așeze capul, să Se odihnească; apoi a fost răstignit, cu întreaga Sa ființă – un trup sfânt și inocent – bătută în cuie pe cruce. El a îndurat tot felul de suferințe. Cei care aveau puterea și-au bătut joc de El și L-au biciuit, iar soldații chiar L-au scuipat în față; cu toate astea, El a rămas tăcut și a îndurat până la sfârșit, supunându-Se necondiționat până la moarte, după care a răscumpărat întreaga omenire. Doar atunci a ajuns să Se bucure de odihnă. Lucrarea pe care a făcut-o Isus reprezintă doar Epoca Harului; nu reprezintă Epoca Legii și nici nu este un înlocuitor pentru lucrarea din zilele de pe urmă. Aceasta este esența lucrării lui Isus în Epoca Harului, a doua epocă pe care a traversat-o omenirea – Epoca Răscumpărării.


Ar trebui să știi cum s-a dezvoltat întreaga omenire până în ziua de astăzi

Întreaga lucrare săvârșită de-a lungul celor șase mii de ani s-a schimbat treptat, odată cu începutul și sfârșitul diferitelor epoci. Schimbările în această lucrare s-au bazat pe situația generală a lumii și pe tendințele de dezvoltare ale umanității în ansamblu; lucrarea de gestionare doar s-a schimbat treptat, în mod corespunzător. Nu totul a fost planificat de la începutul creației. Înainte ca lumea să fie creată sau chiar foarte curând după aceea, Iahve nu planificase încă prima etapă a lucrării, cea a legii; a doua etapă a lucrării, cea a harului; sau a treia etapă a lucrării, cea a cuceririi, în care avea să înceapă cu câțiva dintre urmașii lui Moab, și, prin asta, să cucerească întregul univers. După ce a creat lumea, nu a mai rostit niciodată aceste cuvinte, nici după Moab nu le-a mai rostit vreodată, cu atât mai puțin le-a rostit înainte de Lot. Toată lucrarea lui Dumnezeu se face din mers. Acesta este exact modul în care s-a dezvoltat întreaga Lui lucrare de gestionare de șase mii de ani; în niciun caz nu scrisese un astfel de plan, în forma vreunui „Grafic concis pentru dezvoltarea umanității”, înainte de a crea lumea. În lucrarea lui Dumnezeu, El exprimă direct ceea ce este; El nu-Și chinuie creierul pentru a formula un plan. Desigur, destui profeți au rostit multe profeții, dar tot nu se poate spune că lucrarea lui Dumnezeu a fost întotdeauna una precis planificată; acele profeții au fost făcute în conformitate cu lucrarea lui Dumnezeu din acea vreme. Toate lucrările pe care le săvârșește El sunt cele mai realiste. El le desfășoară în concordanță cu evoluția epocilor și pe baza modului în care se schimbă lucrurile. Pentru El, săvârșirea lucrării este asemănătoare cu prescrierea tratamentului potrivit pentru o boală; în timp ce-Și face lucrarea, El observă și-Și continuă lucrarea conform observațiilor Sale. În fiecare etapă a lucrării Sale, Dumnezeu este capabil să-Și exprime înțelepciunea și puterea ample; El Își dezvăluie înțelepciunea bogată și autoritatea în conformitate cu lucrarea unei epoci anume și permite tuturor oamenilor aduși de El înapoi în timpul acelei epoci să-I vadă întreaga fire. El asigură nevoile oamenilor potrivit lucrării care trebuie săvârșită în fiecare epocă, făcând orice lucrare pe care ar trebui să o facă. El le oferă oamenilor ceea ce au nevoie, în funcție de măsura în care i-a corupt Satana. E ca și cum, atunci când Iahve i-a creat inițial pe Adam și pe Eva, a făcut acest lucru pentru a le permite să-L manifeste pe Dumnezeu pe pământ și astfel încât să poată aduce mărturie pentru Dumnezeu în mijlocul creațiilor Lui. Totuși, Eva a păcătuit după ce a fost ispitită de șarpe, iar Adam a făcut același lucru; în grădină, amândoi au mâncat fructul din pomul cunoașterii binelui și răului. Astfel, Iahve a avut de îndeplinit o lucrare suplimentară asupra lor. Văzându-le goliciunea, le-a acoperit trupurile cu haine făcute din piei de animale. După aceea, El i-a spus lui Adam: „Pentru că ai ascultat de soția ta și ai mâncat din pomul din care-ți poruncisem să nu mănânci, blestemat este pământul din cauza ta; […] până când te vei întoarce în pământ, pentru că din el ai fost luat; căci țărână ești și în țărână te vei întoarce.” Femeii, El i-a spus: „Îți voi mări mult durerile nașterii; în durere vei naște copii. Dorința ta va fi pentru soțul tău, iar el va stăpâni peste tine.” De atunci, El i-a alungat din Grădina Edenului și i-a făcut să trăiască o viață în afara acesteia, asemănătoare cu aceea trăită acum de oamenii de pe pământ. Când Dumnezeu l-a creat pe om la început, nu a plănuit să-l lase pe om să fie ispitit de șarpe după ce l-a creat și apoi să-i blesteme pe om și pe șarpe. De fapt, nu a avut un astfel de plan; pur și simplu modul în care s-au desfășurat lucrurile I-a dat de făcut o nouă lucrare în mijlocul creațiilor Lui. După ce Iahve a făcut această lucrare în mijlocul lui Adam și al Evei pe pământ, omenirea a continuat să se dezvolte timp de mai multe mii de ani, până când „Iahve a văzut că răutatea oamenilor era mare pe pământ și că toate gândurile și dorințele din inimile lor erau îndreptate neîncetat numai spre rău. Și s-a căit Iahve pentru că îl făcuse pe om pe pământ și s-a întristat în inima Lui. […] Însă Noe a aflat har dinaintea lui Iahve”. În acel moment, Iahve avea mai multă lucrare nouă de făcut, pentru că omenirea pe care o crease devenise prea păcătoasă după ce a fost ispitită de șarpe. Având în vedere aceste circumstanțe, din rândul întregii omeniri, Iahve a ales familia lui Noe ca să o cruțe și apoi Și-a îndeplinit lucrarea de distrugere a lumii cu un potop. Omenirea a continuat să se dezvolte în această manieră până în această zi, devenind din ce în ce mai coruptă, și când va veni momentul ca dezvoltarea umanității să-și atingă culmea, acela va fi și sfârșitul omenirii. De la începutul și până la sfârșitul lumii, povestea adevărată a lucrării Lui a fost și va fi întotdeauna aceasta. Tot așa vor fi și oamenii sortați după felul lor; nici nu se pune problema ca fiecare tip de persoană să fie predeterminat de la început să aparțină unei anumite categorii; mai degrabă, omenirea este clasificată treptat numai după ce a trecut printr-un proces de dezvoltare. În cele din urmă, oricine nu va putea fi pe deplin mântuit va fi înapoiat „strămoșilor” săi. Niciuna dintre lucrările lui Dumnezeu în rândul omenirii nu fusese deja pregătită la crearea lumii; mai degrabă, dezvoltarea lucrurilor I-a permis lui Dumnezeu să-Și realizeze pas cu pas lucrarea în rândul omenirii și într-un mod mai realist și practic. De exemplu, Iahve Dumnezeu nu a creat șarpele pentru a ispiti femeia; nu acela a fost planul Său specific, nici nu a fost un lucru pe care El l-a predeterminat în mod intenționat. Se poate spune că a fost o întâmplare neașteptată. Așadar, din acest motiv i-a alungat Iahve pe Adam și Eva din Grădina Edenului și a jurat să nu mai creeze niciodată oameni. Totuși, oamenii descoperă înțelepciunea lui Dumnezeu numai pe această temelie. Este cum am spus mai devreme: „Îmi exercit înțelepciunea pe baza uneltirilor Satanei.” Oricât de coruptă devine umanitatea sau cum o ispitește șarpele, Iahve încă are înțelepciunea Lui; prin urmare, S-a implicat într-o lucrare nouă încă de când a creat lumea și niciunul dintre pașii acestei lucrări nu s-a repetat vreodată. Satana a pus mereu în mișcare uneltiri, umanitatea a fost constant coruptă de Satana, iar Iahve Dumnezeu Și-a săvârșit neîncetat lucrarea înțeleaptă. De când a fost creată lumea, El nu a eșuat niciodată și nici nu a încetat vreodată să lucreze. După ce oamenii au fost corupți de Satana, El a continuat să lucreze printre ei pentru a-l învinge pe acesta, dușmanul care a corupt omenirea. Această bătălie s-a dat de la început și va continua până la sfârșitul lumii. Făcând atât de multe lucrări, Iahve Dumnezeu nu numai că a permis oamenilor, care au fost corupți de Satana, să primească marea Lui mântuire, dar le-a permis și să vadă înțelepciunea, atotputernicia și autoritatea Lui. Și mai mult, în cele din urmă, îi va lăsa să-I vadă firea dreaptă – pedepsindu-i pe cei răi și răsplătindu-i pe cei buni. El S-a luptat cu Satana chiar până în această zi și nu a fost niciodată învins. Aceasta pentru că El este un Dumnezeu înțelept, iar El Își exercită înțelepciunea pe baza uneltirilor Satanei. Astfel, Dumnezeu nu numai că face tot ce este în cer să se supună autorității Sale, dar, de asemenea, face tot ce este pe pământ să se odihnească sub scaunul picioarelor Sale și, nu în ultimul rând, El îi face pe cei răi, care invadează și hărțuiesc omenirea, să cadă sub mustrarea Lui. Toate rezultatele acestei lucrări sunt obținute ca urmare a înțelepciunii Sale. El nu Și-a dezvăluit niciodată înțelepciunea înainte de existența omenirii, pentru că nu avea dușmani în cer, pe pământ sau oriunde în întregul univers și, printre toate lucrurile, nu a existat nicio invazie a forțelor întunecate. După ce arhanghelul L-a trădat, El a creat omenirea pe pământ și din cauza omenirii Și-a început în mod oficial războiul milenar cu Satana, arhanghelul – un război care se aprinde tot mai mult cu fiecare etapă care urmează. Atotputernicia și înțelepciunea Lui sunt prezente în fiecare dintre aceste etape. Numai atunci toate din cer și de pe pământ au văzut înțelepciunea lui Dumnezeu, atotputernicia și, mai mult decât atât, caracterul practic al lui Dumnezeu. Încă Își mai desfășoară lucrarea în același mod practic și astăzi; în plus, pe măsură ce Își îndeplinește lucrarea, Își dezvăluie și înțelepciunea și atotputernicia. El vă permite să vedeți adevărata poveste a fiecărei etape a lucrării, să vedeți exact cum să explicați atotputernicia lui Dumnezeu și, cu atât mai mult, să vedeți o explicație definitivă a caracterului practic al lui Dumnezeu.

În ceea ce privește trădarea lui Isus de către Iuda, unii oameni se întreabă: nu a fost aceasta predeterminată înainte de crearea lumii? De fapt, Duhul Sfânt a plănuit asta pe baza realității vremii. S-a întâmplat pur și simplu să existe cineva pe nume Iuda care fura mereu bani, așa că această persoană a fost aleasă să joace acest rol și să presteze acest serviciu. Acesta a fost un exemplu de folosire a materialelor aflate la îndemână. Isus nu a fost conștient de acest lucru la început; El a aflat despre asta abia mai târziu, după ce Iuda a fost dezvăluit. Dacă altcineva ar fi fost în stare să joace acest rol, atunci acea persoană ar fi făcut-o în locul lui Iuda. Ceea ce a fost predeterminat a fost, de fapt, ceva ce Duhul Sfânt a făcut în acel moment. Lucrarea Duhului Sfânt se face întotdeauna din mers; El poate să-Și planifice și să-Și săvârșească lucrarea oricând. De ce spun întotdeauna că lucrarea Duhului Sfânt este realistă și că este mereu nouă, niciodată veche și întotdeauna de o prospețime desăvârșită? Lucrarea Lui nu fusese deja planificată când lumea a fost creată; acest lucru nu este deloc ceea ce s-a întâmplat! Fiecare pas al lucrării își obține efectul corespunzător pentru timpul său, iar pașii nu se perturbă unul pe altul. Deseori, planurile pe care s-ar putea să le ai în mintea ta nu pot ține pasul, pur și simplu, cu cea mai recentă lucrare a Duhului Sfânt. Lucrarea Lui nu este la fel de simplă precum deduce omul, nici nu este atât de complexă precum își imaginează omul – constă în aprovizionarea oamenilor în orice moment și în orice loc, în funcție de nevoile lor din acel moment. Nimeni nu este mai lămurit în privința esenței oamenilor ca El și, tocmai din acest motiv, nimic nu poate să se potrivească la fel de bine nevoilor realiste ale oamenilor ca lucrarea Lui. De aceea, dintr-o perspectivă umană, lucrarea Sa pare să fi fost planificată cu câteva milenii în avans. În timp ce lucrează printre voi acum, El Își realizează lucrarea și vorbește oricând și oriunde, în funcție de stările în care vă aflați. Are exact cuvintele potrivite de spus la întâlnirea acestor stări, rostind cuvinte care sunt tocmai ceea ce au nevoie oamenii. De exemplu, prima etapă a lucrării Sale: vremea mustrării. După aceea, Dumnezeu Și-a desfășurat lucrarea pe baza a ceea ce au manifestat oamenii, a răzvrătirii lor, a stărilor pozitive care au izvorât din ei și a stărilor negative, precum și a cât de negativi puteau deveni atunci când negativitatea lor atingea un anumit punct; și El a profitat și S-a folosit de aceste lucruri pentru a obține un rezultat mai bun în lucrarea Sa. Cu alte cuvinte, săvârșește lucrarea de a Se îngriji de oameni, în baza stării lor actuale dintr-un anumit moment; El desfășoară fiecare pas al lucrării Sale în funcție de stările reale ale oamenilor. Toate ființele create sunt în mâinile Sale; cum ar putea El să nu le cunoască? Dumnezeu efectuează următorul pas al lucrării care ar trebui făcută, oricând și oriunde, în concordanță cu stările oamenilor. În niciun caz această lucrare nu a fost predestinată din vremuri imemoriale; aceasta este o noțiune umană! El lucrează pe măsură ce observă efectele lucrării Sale și lucrarea Lui se adâncește și se dezvoltă continuu; după ce observă rezultatele lucrării Sale, El implementează următoarea etapă a lucrării Sale. El folosește multe lucruri pentru trecerea treptată și pentru a-Și dezvălui noua lucrare oamenilor de-a lungul timpului. Acest mod de a lucra poate să asigure nevoile oamenilor, pentru că Dumnezeu cunoaște prea bine oamenii. Acesta este modul în care El Își îndeplinește lucrarea din ceruri. De asemenea, Dumnezeul întrupat Își săvârșește lucrarea în același mod, făcând aranjamente și lucrând în mijlocul oamenilor în funcție de împrejurările actuale. Niciuna dintre lucrările Sale nu a fost rânduită înainte ca lumea să fie creată, și nici nu a fost planificată meticulos în prealabil. La două mii de ani de la crearea lumii, Iahve a văzut nivelul la care a ajuns corupția omenirii, așa că a folosit gura profetului Isaia pentru a prevesti că, după încheierea Epocii Legii, Iahve avea să-Și ducă la îndeplinire lucrarea de răscumpărare a omenirii în Epoca Harului. Acesta a fost planul lui Iahve, desigur, dar și acest plan a fost făcut în funcție de circumstanțele pe care El le observa atunci; nu S-a gândit la el imediat ce l-a creat pe Adam. Isaia doar a dat glas unei profeții, dar Iahve nu făcuse pregătiri anticipate pentru această lucrare în timpul Epocii Legii; mai degrabă, El a inițiat-o la începutul Epocii Harului, când mesagerul a apărut în visul lui Iosif cu revelația că Dumnezeu urma să devină trup și doar atunci avea să înceapă lucrarea Sa de întrupare. Dumnezeu nu Și-a pregătit, așa cum își imaginează oamenii, lucrarea de întrupare imediat după ce a creat lumea; aceasta a fost decisă numai pe baza gradului de dezvoltare a omenirii și a etapei războiului Său împotriva Satanei.

Când Dumnezeu devine trup, Duhul Lui coboară asupra unei persoane; cu alte cuvinte, Duhul lui Dumnezeu îmbracă un trup fizic. El vine să-Și facă lucrarea pe pământ, nu să aducă împreună cu El anumite etape limitate; lucrarea Lui este absolut nelimitată. Lucrarea pe care Duhul Sfânt o face în trup este încă determinată de rezultatele lucrării Sale, și El folosește asemenea lucruri pentru a determina durata de timp pentru care El va lucra cât este în trup. Duhul Sfânt face să se manifeste în mod direct fiecare pas al lucrării Sale, examinând lucrarea Lui în timp ce merge mai departe; această lucrare nu este atât de supranaturală încât să depășească limitele imaginației umane. Aceasta este ca lucrarea lui Iahve de creare a cerurilor și a pământului și a tuturor lucrurilor; El a planificat și a lucrat simultan. A despărțit lumina de întuneric și au apărut dimineața și seara – aceasta a durat o zi. În a doua zi, a creat cerul, iar aceasta a durat tot o zi; apoi a creat pământul, mările și toate ființele care le-au populat, fapt pentru care a avut nevoie de o altă zi. Aceasta a continuat până în a șasea zi, când Dumnezeu a creat omul și l-a lăsat să gestioneze toate lucrurile de pe pământ. Apoi, în a șaptea zi, când El a terminat de creat toate lucrurile, S-a odihnit. Dumnezeu a binecuvântat ziua a șaptea și a desemnat-o drept zi sfântă. El a decis să stabilească această zi sfântă doar după ce a creat toate lucrurile, nu înainte de a le crea. Și această lucrare a fost săvârșită din mers; înainte de a crea toate lucrurile, El nu hotărâse să creeze lumea în șase zile și să Se odihnească, apoi, în a șaptea; așa ceva nu e deloc în conformitate cu faptele. Nu glăsuise un asemenea lucru și nici nu îl planificase. În niciun caz nu spusese că facerea tuturor lucrurilor avea să se încheie în a șasea zi și că urma să Se odihnească în a șaptea; mai degrabă, El a creat în funcție de ce I s-a părut bine pe atunci. Când a terminat de creat totul, era deja a șasea zi. Dacă ar fi fost a cincea zi când a terminat de creat totul, ar fi desemnat, prin urmare, a șasea zi ca zi sfântă. Totuși, El a terminat într-adevăr de creat totul în a șasea zi și, astfel, a șaptea zi a devenit o zi sfântă, care a fost transmisă până în această zi. Prin urmare, lucrarea Sa actuală se desfășoară în aceeași manieră. El vorbește în conformitate cu stările voastre pentru a vă satisface nevoile. Adică, Duhul vorbește și lucrează în funcție de stările oamenilor; El scrutează totul și lucrează în orice moment și în orice loc. Ceea ce fac, spun, așez și revărs peste voi este, fără excepție, ceea ce aveți nevoie. Așadar, niciuna dintre lucrările Mele nu este separată de realitate; totul este practic, deoarece știți cu toții că „Duhul lui Dumnezeu scrutează totul”. Dacă totul ar fi fost hotărât înainte de vreme, nu ar fi fost prea rigid? Tu crezi că Dumnezeu a făcut planuri pentru șase milenii întregi și apoi a predeterminat umanitatea să fie răzvrătită, recalcitrantă, necinstită și înșelătoare, și să aibă corupția trupului, o fire satanică, pofta ochilor și îngăduințe personale. Nimic din toate acestea nu a fost predeterminat de către Dumnezeu, ci, mai degrabă, totul s-a întâmplat ca urmare a coruperii de către Satana. Unii ar putea spune: „Satana nu era, de asemenea, sub controlul lui Dumnezeu? Dumnezeu a predeterminat că Satana îl va corupe pe om în această manieră și, după aceea, Dumnezeu Și-a săvârșit lucrarea asupra omului.” L-ar predetermina într-adevăr Dumnezeu pe Satana să corupă omenirea? Dumnezeu este prea dornic să permită omenirii să trăiască normal, deci oare ar tulbura El viețile oamenilor? Dacă ar fi astfel, înfrângerea Satanei și mântuirea umanității nu ar fi un efort inutil? Cum ar fi putut fi predeterminată răzvrătirea omenirii? Asta s-a întâmplat din cauza tulburării Satanei, deci cum ar fi putut fi predeterminată de Dumnezeu? Satana de sub controlul lui Dumnezeu pe care vi-l imaginați este foarte diferit de Satana de sub controlul lui Dumnezeu, despre care vorbesc Eu. După declarațiile voastre, potrivit cărora „Dumnezeu este atotputernic și Satana este în mâinile Sale”, Satana nu L-ar putea trăda niciodată. Nu ai spus tu că Dumnezeu este atotputernic? Cunoștințele voastre sunt prea abstracte și în afara realității; omul nu poate să pătrundă niciodată gândurile lui Dumnezeu sau înțelepciunea Lui! Dumnezeu este atotputernic; acest lucru nu este deloc un neadevăr. Arhanghelul L-a trădat pe Dumnezeu pentru că Dumnezeu i-a dat, inițial, o parte din autoritate. Bineînțeles, acesta a fost un eveniment neașteptat, exact ca momentul în care Eva a cedat ispitei șarpelui. Cu toate acestea, indiferent cum își pune Satana trădarea în aplicare, tot nu este atotputernic precum Dumnezeu. După cum ați spus, Satana este doar preaputernic; indiferent ce face, autoritatea lui Dumnezeu îl va învinge întotdeauna. Acesta este adevăratul sens al zicalei: „Dumnezeu este atotputernic și Satana este în mâinile Sale.” De aceea, războiul cu Satana trebuie să fie dus pas cu pas. Mai mult, Dumnezeu Își planifică lucrarea ca răspuns la uneltirile Satanei – adică, aduce omenirii mântuirea și Își dezvăluie atotputernicia și înțelepciunea într-un mod potrivit epocii. De asemenea, lucrarea zilelor de pe urmă nu a fost predeterminată mai devreme, înainte de Epoca Harului; lucrurile nu sunt predeterminate într-o manieră atât de ordonată, ca aceasta: în primul rând, să schimbe firea externă a omului; în al doilea rând, să-l supună pe om mustrării și încercărilor Sale; în al treilea rând, să facă omul să treacă prin încercarea morții; în al patrulea rând, să-l facă pe om să experimenteze vremea iubirii față de Dumnezeu și să exprime hotărârea unei ființe create; în al cincilea rând, să permită omului să vadă intențiile lui Dumnezeu și să Îl cunoască pe deplin; și, în cele din urmă, să-l facă pe om complet! El nu a planificat toate aceste lucruri în timpul Epocii Harului; mai degrabă, a început să le planifice în epoca actuală. Satana lucrează, la fel și Dumnezeu. Satana își exprimă firea coruptă, în timp ce Dumnezeu vorbește și ține cuvântări direct, expunând anumite lucruri esențiale. Aceasta este lucrarea făcută astăzi și acesta e același principiu de lucru care a fost folosit cu mult timp în urmă, după crearea lumii.

Mai întâi, Dumnezeu i-a creat pe Adam și pe Eva și a creat și un șarpe. Dintre toate lucrurile, șarpele era cel mai otrăvitor; corpul său conținea venin, pe care Satana l-a folosit pentru a profita de acesta. Șarpele a fost cel care a ispitit-o pe Eva să păcătuiască. Adam a păcătuit după ce a făcut-o Eva, iar cei doi au fost apoi capabili să distingă între bine și rău. Dacă Iahve ar fi știut că șarpele o va ispiti pe Eva și că Eva îl va ispiti pe Adam, atunci de ce i-a pus pe toți într-o grădină? Dacă El ar fi putut să prezică aceste lucruri, atunci de ce a creat un șarpe și l-a pus în Grădina Edenului? De ce în Grădina Edenului se afla fructul pomului cunoașterii binelui și răului? Își dorise El ca ei să mănânce fructul? Când a venit Iahve, nici Adam, nici Eva nu au îndrăznit a-L privi în față, și numai atunci Iahve a știut că mâncaseră rodul pomului cunoașterii binelui și răului și căzuseră pradă șiretlicului șarpelui. În cele din urmă, El l-a blestemat pe șarpe și, de asemenea, i-a blestemat pe Adam și pe Eva. Când cei doi au mâncat din rodul pomului, Iahve nu era nicicum conștient că ei făceau asta. Omenirea a devenit coruptă până în punctul de a fi ticăloasă și promiscuă din punct de vedere sexual, ajungând chiar până într-acolo încât lucrurile pe care le adăpostea în inima sa erau toate rele și nedrepte; totul era murdărie. Prin urmare, Iahve a regretat că a creat omenirea. După aceea, El Și-a desfășurat lucrarea de distrugere a lumii cu un potop, căruia Noe și fiii lui i-au supraviețuit. Unele lucruri nu sunt atât de avansate și supranaturale precum și le-ar putea imagina oamenii. Unii întreabă: „Din moment ce Dumnezeu știa că arhanghelul Îl va trăda, de ce l-a creat?” Acestea sunt faptele: înainte ca pământul să existe, arhanghelul era cel mai mare dintre îngerii cerului. El avea autoritate asupra tuturor îngerilor din ceruri; aceasta a fost autoritatea pe care i-o acordase Dumnezeu. Cu excepția lui Dumnezeu, era cel mai mare dintre îngerii cerului. Mai târziu, după ce Dumnezeu a creat omenirea, pe pământ, arhanghelul a comis o trădare și mai mare față de Dumnezeu. Spun că L-a trădat pe Dumnezeu pentru că a vrut să gestioneze omenirea și să depășească autoritatea lui Dumnezeu. Arhanghelul a ispitit-o pe Eva în păcat; și a făcut-o pentru că voia să-și stabilească împărăția pe pământ și să-i determine pe oameni să-L trădeze pe Dumnezeu și, în schimb, să-l asculte pe el. Arhanghelul a văzut că erau atât de multe lucruri care îl puteau asculta – îngerii puteau, la fel ca și oamenii de pe pământ. Păsările și fiarele, copacii, pădurile, munții, râurile și toate lucrurile de pe pământ erau în grija oamenilor – adică a lui Adam și a Evei – în timp ce Adam și Eva ascultau de arhanghel. Prin urmare, arhanghelul și-a dorit să depășească autoritatea lui Dumnezeu și să-L trădeze pe Dumnezeu. După aceea, a determinat mulți îngeri să-L trădeze pe Dumnezeu, care, mai târziu, au devenit diverse spirite necurate. Dezvoltarea umanității până în zilele noastre nu a fost cauzată de corupția arhanghelului? Oamenii sunt așa cum sunt astăzi deoarece arhanghelul L-a trădat pe Dumnezeu și a corupt omenirea. Această lucrare pas cu pas nu este nici pe departe la fel de abstractă și simplă precum și-ar putea imagina lumea. Satana și-a comis trădarea cu un motiv, dar oamenii nu pot înțelege un fapt atât de simplu. De ce Dumnezeu, care a creat cerul, pământul și toate lucrurile, l-a creat și pe Satana? De vreme ce Dumnezeu îl urăște atât de mult pe Satana și Satana este dușmanul Său, de ce l-a creat pe Satana? Prin crearea Satanei, nu a creat El un dușman? Dumnezeu nu a creat, de fapt, un dușman; mai degrabă, El a creat un înger, iar mai târziu acel înger L-a trădat. Statutul său ajunsese la un nivel atât de înalt, încât voia să-L trădeze pe Dumnezeu. S-ar putea spune că aceasta a fost o coincidență, dar a fost și ceva inevitabil. Este similar cu modul în care o persoană va muri, în mod inevitabil, după ce s-a maturizat până într-un anumit punct; lucrurile pur și simplu au evoluat până la acea etapă. Unii nesăbuiți absurzi spun: „Din moment ce Satana este dușmanul Tău, de ce l-ai creat? Nu știai că arhanghelul Te va trăda? Nu vezi din eternitate în eternitate? Nu cunoșteai natura arhanghelului? Din moment ce știai clar că Te va trăda, de ce l-ai făcut arhanghel? Nu doar că Te-a trădat, dar a și condus atât de mulți alți îngeri cu el și a coborât în lumea muritorilor pentru a corupe omenirea și, până în ziua de azi, Tu tot nu ai reușit să-Ți finalizezi planul de gestionare de 6000 de ani.” Sunt corecte aceste cuvinte? Când gândești în acest fel, oare nu faci risipă de energie mentală? Alții spun: „Dacă Satana nu ar fi corupt omenirea până în prezent, Dumnezeu nu ar fi adus omenirii mântuirea în acest fel. Ca atare, înțelepciunea și atotputernicia lui Dumnezeu ar fi fost invizibile; unde s-ar fi dezvăluit înțelepciunea Sa? Pentru Satana a creat Dumnezeu o rasă umană, astfel încât, în viitor, să poată să-Și dezvăluie atotputernicia – altfel, cum ar putea descoperi omul înțelepciunea lui Dumnezeu? Dacă omul nu s-ar împotrivi și nu s-ar răzvrăti față de El, nu ar fi necesar ca faptele Sale să fie dezvăluite. Dacă toate ființele create I s-ar închina și L-ar asculta, Dumnezeu nu ar mai avea nimic de făcut.” Acest lucru este și mai departe de realitate, pentru că nu există nimic spurcat în legătură cu Dumnezeu, deci El nu poate crea spurcăciune. El Își dezvăluie faptele acum numai pentru a-Și înfrânge inamicul, pentru a mântui oamenii pe care i-a creat și pentru a-i învinge pe demoni și pe Satana, care Îl urăsc, Îl trădează și se împotrivesc lui Dumnezeu și care erau sub stăpânirea Lui și Îi aparțineau chiar de la început. Dumnezeu vrea să învingă acești demoni și, făcând asta, să Își dezvăluie atotputernicia tuturor lucrurilor. Omenirea și tot ce este pe pământ se află acum sub controlul Satanei și sub controlul celor răi. Dumnezeu dorește să-Și dezvăluie faptele către toate lucrurile, astfel încât oamenii să-L poată cunoaște și, astfel, să-l înfrângă pe Satana și să-Și strivească pe deplin vrăjmașii. Toată această lucrare se realizează prin dezvăluirea faptelor Sale. Toate creațiile Sale sunt sub controlul Satanei și, astfel, Dumnezeu dorește să le dezvăluie atotputernicia Lui, învingându-l astfel pe Satana. Dacă nu ar exista Satana, nu ar fi nevoie să-Și dezvăluie faptele. Dacă nu ar fi fost tulburarea Satanei, după ce a creat omenirea, Dumnezeu ar fi condus-o să trăiască în Grădina Edenului. De ce, înainte de trădarea Satanei, Dumnezeu nu Și-a dezvăluit niciodată toate faptele îngerilor sau arhanghelului? Dacă, la început, toți îngerii și arhanghelul L-ar fi cunoscut pe Dumnezeu și I s-ar fi supus, atunci Dumnezeu nu ar fi săvârșit acele acte lipsite de sens. Din cauză că există Satana și demoni, și pentru că oamenii I s-au împotrivit Lui și sunt plini până la refuz cu firi rebele, Dumnezeu Își va dezvălui, prin urmare, faptele. Pentru că Se va lupta cu Satana, trebuie să-Și folosească autoritatea și toate faptele pentru a-l învinge; în felul acesta, lucrarea de mântuire pe care o face în rândul omenirii le va permite oamenilor să-I vadă înțelepciunea și atotputernicia. Lucrarea pe care o face Dumnezeu astăzi este semnificativă și nu seamănă în niciun fel cu aceea la care se referă unii oameni când spun: „Nu este lucrarea pe care o faci contradictorie? Nu este această succesiune de lucrări doar un exercițiu pentru a-Ți provoca tulburări? L-ai creat pe Satana și apoi l-ai lăsat să Te trădeze și să Ți se împotrivească. Ai creat oamenii și i-ai predat apoi Satanei, permițând ca Adam și Eva să fie ispitiți. De vreme ce Tu ai făcut toate aceste lucruri în mod intenționat, de ce mai urăști omenirea? De ce-l urăști pe Satana? Nu sunt toate aceste lucruri făcute de Tine? Ce ai de urât?” Destul de mulți oameni absurzi spun asemenea lucruri. Ei își doresc să-L iubească pe Dumnezeu, dar, în sinea lor, se plâng de Dumnezeu. Ce contradicție! Nu înțelegi faptele, ai prea multe gânduri supranaturale și chiar pretinzi că Dumnezeu a făcut o greșeală – cât de absurd ești! Tu ești cel care se joacă cu adevărul; nu se pune problema ca Dumnezeu să fi făcut o greșeală! Unii oameni chiar se plâng iar și iar: „Tu ai fost creatorul Satanei și Tu l-ai aruncat pe Satana printre oameni și i-ai predat lui. Când oamenii au avut firi satanice, nu i-ai iertat; dimpotrivă, i-ai urât într-o anumită măsură. La început i-ai iubit într-o anumită măsură, dar acum îi urăști. Tu ești Cel care a urât omenirea și, totuși, Cel care a iubit-o. Ce, mai exact, se petrece aici? Nu este aceasta o contradicție?” Indiferent de modul în care priviți lucrurile, aceasta este ceea ce s-a întâmplat în ceruri; așa L-a trădat arhanghelul pe Dumnezeu, așa a fost coruptă omenirea și așa au continuat oamenii până astăzi. Indiferent cum o exprimați, aceasta este întreaga poveste. Totuși, trebuie să înțelegeți că întregul scop din spatele lucrării pe care Dumnezeu o face astăzi este să vă mântuiască și să-l învingă pe Satana.

Deoarece îngerii erau deosebit de fragili și nu aveau abilități despre care să vorbească, au devenit aroganți de îndată ce li s-a acordat autoritate. În special, arhanghelul avea o poziție mai înaltă decât toți ceilalți îngeri; era rege printre îngeri. Sub Iahve, conducea milioane de îngeri, iar autoritatea sa o depășea pe cea a oricăruia dintre ceilalți îngeri. A vrut să facă și una și alta, și să-i conducă pe îngeri printre oameni, pentru a controla lumea. Dumnezeu a spus că El e Cel responsabil de univers, însă arhanghelul a pretins că el controla universul – ulterior, arhanghelul L-a trădat pe Dumnezeu. Dumnezeu a creat o altă lume în cer, iar arhanghelul și-a dorit să controleze această lume și să coboare și în tărâmul muritorilor. Putea Dumnezeu să-i permită să facă asta? Astfel, El l-a lovit pe arhanghel și l-a aruncat în văzduh. De când a corupt oamenii, Dumnezeu a purtat un război cu arhanghelul pentru a-i mântui; El a folosit aceste șase milenii pentru a-l învinge. În închipuirile voastre, Dumnezeu este atotputernic. Închipuirile voastre sunt în contradicție cu lucrarea pe care o desfășoară Dumnezeu în prezent; ele sunt absolut irealizabile și extrem de false! De fapt, abia după trădarea arhanghelului, l-a declarat Dumnezeu dușmanul Lui. Doar din cauza trădării sale a călcat arhanghelul în picioare omenirea după ce a ajuns pe tărâmul muritorilor și din acest motiv umanitatea s-a dezvoltat până în acest punct. După ce s-a întâmplat asta, Dumnezeu i-a jurat Satanei: „Te voi înfrânge și îi voi mântui pe toți oamenii pe care i-am creat.” Întru nimic convins la început, Satana I-a răspuns: „De fapt, ce îmi poți face? Chiar poți să mă lovești în văzduh? Poți să mă învingi cu adevărat?” După ce Dumnezeu l-a aruncat în văzduh, El nu i-a mai acordat atenție arhanghelului și, mai apoi, a început să mântuiască omenirea și să-Și îndeplinească propria lucrare, în ciuda tulburărilor continue ale Satanei. Satana era în stare să facă una și alta, dar totul era datorită puterilor pe care Dumnezeu i le dăduse în prealabil; le-a luat cu el în văzduh și le-a păstrat până în ziua de azi. Când l-a lovit pe arhanghel în văzduh, Dumnezeu nu i-a retras autoritatea și, astfel, Satana a continuat să corupă omenirea. Dumnezeu, pe de altă parte, a început să mântuiască omenirea, pe care Satana a corupt-o la puțin timp după ce a fost creată. Dumnezeu nu Și-a dezvăluit faptele când era în ceruri; totuși, înainte de a crea pământul, a permis oamenilor din lumea pe care El a creat-o în cer să Îi vadă faptele, îndrumându-i, astfel, pe acei oameni deasupra cerului. El le-a dat înțelepciune și inteligență și i-a condus pe acei oameni să trăiască în acea lume. Firește, niciunul dintre voi nu a auzit de asta înainte. Mai târziu, după ce Dumnezeu a creat oamenii, arhanghelul a început să-i corupă; pe pământ, întreaga omenire a picat în haos. Numai în acel moment a început Dumnezeu războiul împotriva Satanei și numai în acel moment au început oamenii să-I vadă faptele. La început, faptele Lui au fost ascunse de omenire. După ce Satana a fost aruncat în văzduh, el și-a făcut lucrurile sale, iar Dumnezeu a continuat să-Și facă lucrarea, războindu-Se mereu cu Satana, chiar până în zilele de pe urmă. Acum este momentul în care Satana ar trebui distrus. La început, Dumnezeu i-a dat autoritate, iar mai târziu El l-a lovit în văzduh, dar acesta a rămas sfidător. Mai târziu, a corupt omenirea pe pământ, dar Dumnezeu era acolo, gestionând omenirea. Dumnezeu Se folosește de gestionarea oamenilor pentru a-l învinge pe Satana. Prin coruperea oamenilor, Satana le pune capăt sorții și tulbură lucrarea lui Dumnezeu. Pe de altă parte, lucrarea lui Dumnezeu este mântuirea omenirii. Care pas din lucrarea lui Dumnezeu nu este menit să mântuiască omenirea? Care pas nu este menit să curețe oamenii și să-i determine să se poarte drept și să trăiască o imagine încântătoare? Satana, totuși, nu face asta. El corupe omenirea; își desfășoară continuu activitatea de corupere a omenirii în cadrul universului. Desigur, și Dumnezeu Își face propria lucrare, fără să acorde atenție Satanei. Indiferent cât de multă autoritate are Satana, acea autoritate tot îi era dată de Dumnezeu; Dumnezeu nu i-a dat toată autoritatea Sa, pur și simplu, și, indiferent de ceea ce face Satana, nu-L poate depăși niciodată pe Dumnezeu și va fi întotdeauna sub controlul lui Dumnezeu. Dumnezeu nu a dezvăluit niciuna dintre faptele Sale când era în ceruri. El i-a dat Satanei doar o mică parte de autoritate și i-a permis să exercite controlul asupra celorlalți îngeri. Prin urmare, indiferent ce face Satana, nu poate depăși autoritatea lui Dumnezeu, deoarece autoritatea pe care i-a oferit-o inițial Dumnezeu este limitată. În timp ce Dumnezeu lucrează, Satana tulbură. În zilele de pe urmă, tulburările lui se vor încheia; de asemenea, și lucrarea lui Dumnezeu se va termina, iar oamenii pe care Dumnezeu dorește să-i facă compleți vor fi făcuți compleți. Dumnezeu conduce oamenii în mod pozitiv; viața Lui este apă vie, nemăsurată și fără limite. Satana a corupt omul într-o anumită măsură; în cele din urmă, apa vie a vieții îl va face complet pe om și Satanei îi va fi imposibil să intervină și să-și îndeplinească lucrarea. Astfel, Dumnezeu îi va putea câștiga pe deplin pe acești oameni. Chiar și acum, Satana rămâne sfidător; încearcă să concureze continuu cu Dumnezeu, dar El nu îi acordă nicio atenție. Dumnezeu a spus: „Voi fi victorios peste toate forțele întunecate ale Satanei și peste toate influențele întunecate.” Aceasta este lucrarea care trebuie făcută acum în trup și este, de asemenea, semnificația întrupării lui Dumnezeu: adică, finalizarea stadiului lucrării de înfrângere a Satanei în zilele de pe urmă și distrugerea tuturor lucrurilor care sunt ale Satanei. Victoria lui Dumnezeu asupra Satanei este inevitabilă! De fapt, Satana deja a eșuat cu mult timp în urmă. Când Evanghelia a început să se răspândească în toată țara marelui balaur roșu – adică, atunci când Dumnezeul întrupat Și-a început lucrarea și această lucrare a făcut progrese – Satana a fost învins pe deplin, căci însuși scopul întrupării era înfrângerea Satanei. Satana a văzut că Dumnezeu a devenit din nou trup și a început să-Și îndeplinească lucrarea, pe care nicio forță nu o putea opri și, prin urmare, a rămas înmărmurit când a văzut această lucrare și nu a îndrăznit să mai facă nimic. La început, Satana a crezut că și el era înzestrat cu multă înțelepciune și a tulburat și a perturbat lucrarea lui Dumnezeu; totuși, nu s-a așteptat ca Dumnezeu să devină din nou trup sau ca, în lucrarea Sa, Dumnezeu să folosească răzvrătirea Satanei pentru a expune și judeca omenirea și, prin asta, să cucerească omenirea și să-l învingă pe Satana. Dumnezeu este mai înțelept decât Satana și lucrarea Lui îl depășește cu mult. De aceea, așa cum am afirmat anterior, „Lucrarea pe care o îndeplinesc este făcută ca răspuns la uneltirile Satanei; în cele din urmă, voi dezvălui atotputernicia Mea și lipsa de putere a Satanei”. Dumnezeu Se află în prim-plan, făcându-Și lucrarea, în vreme ce Satana rămâne în urmă, până când, în cele din urmă, va fi distrus – nu va ști nici măcar ce l-a lovit! Își va da seama de adevăr numai după ce a fost deja sfărâmat și zdrobit și, până atunci, va fi fost deja incinerat în iazul de foc. Nu va fi complet convins atunci? Căci atunci Satana nu va mai avea ce uneltiri să folosească!

Această lucrare realistă pas cu pas este cea care adesea copleșește inima lui Dumnezeu cu durere pentru omenire, așa că războiul Său cu Satana a durat șase mii de ani, iar Dumnezeu a spus: „Nu voi mai crea niciodată omenirea și nici nu voi mai da autoritate îngerilor.” De atunci, când îngerii au venit să lucreze pe pământ, ei doar L-au urmat pe Dumnezeu pentru a face lucrare; El nu le-a mai oferit niciodată autoritate. Cum și-au desfășurat lucrarea îngerii pe care i-au văzut israeliții? Ei s-au descoperit în vise și au transmis cuvintele lui Iahve. Când Isus a înviat la trei zile după ce a fost răstignit, îngerii au fost cei care au împins bolovanul într-o parte; Duhul lui Dumnezeu nu a făcut această lucrare personal. Îngerii au făcut doar acest tip de lucrare; au jucat roluri de sprijin, dar nu au avut autoritate, pentru că Dumnezeu nu avea să le mai ofere niciodată autoritate. După ce lucrează o perioadă de timp, oamenii pe care Dumnezeu îi folosește pe pământ încearcă să-și asume poziția lui Dumnezeu și spun: „Doresc să depășesc universul! Vreau să stau în al treilea Cer! Vrem să deținem puterea ca regi!” După câteva zile de lucrare, devin aroganți; doresc să dețină puterea ca regi pe pământ, să stabilească o altă împărăție, să aibă toate lucrurile sub picioarele lor și să stea în al treilea Cer. Nu știi că ești doar o persoană folosită de Dumnezeu? Cum ai putea să urci în al treilea Cer? Dumnezeu vine pe pământ să lucreze, în tăcere și fără să facă zgomot, și apoi pleacă în secret după ce-Și îndeplinește cu desăvârșire lucrarea. El nu țipă niciodată așa cum fac oamenii ci, mai degrabă, e practic în modul în care-Și desfășoară lucrarea. Nici nu intră vreodată în biserică și strigă: „Vă voi șterge cu totul! Vă voi blestema și vă voi mustra!” El pur și simplu continuă să-Și facă lucrarea și pleacă odată ce este terminată. Acei pastori religioși care vindecă bolnavii și alungă demonii, le vorbesc altora de la amvon, țin discursuri bombastice și discută despre lucruri nerealiste sunt cu toții aroganți până în măduva oaselor! Ei sunt doar descendenții arhanghelului!

Dumnezeu Și-a desfășurat lucrarea de șase mii de ani până în ziua de azi și a dezvăluit multe dintre faptele Sale, în primul rând pentru a-l învinge pe Satana și pentru a mântui întreaga omenire. Prin intermediul acestei oportunități, Dumnezeu permite tuturor lucrurilor din cer, tuturor lucrurilor de pe pământ, tuturor lucrurilor din mări și chiar și fiecărei creaturi de pe pământ să-I vadă atotputernicia și toate faptele. Prin intermediul acestei oportunități a înfrângerii de către El a Satanei, El Își face toate faptele să se manifeste omului, astfel încât omul să-L poată lăuda și să-I poată preamări înțelepciunea în învingerea Satanei. Toate lucrurile de pe pământ, din cer și din mări Îi dau slavă lui Dumnezeu, Îi laudă atotputernicia, laudă fiecare dintre faptele Sale și strigă numele Său sfânt. Aceasta este dovada faptului că l-a învins pe Satana; este o dovadă a cuceririi Satanei. Chiar mai mult decât atât, este dovada mântuirii omenirii de către El. Întreaga creație a lui Dumnezeu Îi aduce slavă, Îl laudă pentru că l-a învins pe dușmanul Său și Se întoarce victorios și Îl preamărește pe El ca pe marele Rege învingător. Scopul Lui nu este numai de a-l învinge pe Satana, și de aceea lucrarea Lui a continuat timp de șase mii de ani. Prin înfrângerea Satanei, El mântuiește omenirea; prin înfrângerea Satanei, El Își dezvăluie toate faptele și toată slava. El va dobândi slavă și toată mulțimea îngerilor va vedea toată slava Lui. Mesagerii din cer, oamenii de pe pământ și toate creațiile Sale de pe pământ vor vedea slava Creatorului. Aceasta este lucrarea pe care El o face. Creațiile Lui din ceruri și de pe pământ vor fi martorele gloriei Lui și El Se va întoarce triumfător după ce îl va învinge definitiv pe Satana, iar întreaga omenire Îl va lăuda – aceasta este o lucrare care îndeplinește simultan două scopuri. În cele din urmă, toată omenirea va fi cucerită de El și El va distruge pe oricine se opune sau se răzvrătește; cu alte cuvinte, va șterge pe toți cei care sunt ai Satanei. În prezent, vezi atât de multe fapte ale lui Dumnezeu și totuși te împotrivești, ești răzvrătit și nu te supui; nutrești multe lucruri în tine și faci tot ce-ți dorești. Îți urmezi poftele și preferințele. Toate acestea sunt răzvrătire și împotrivire. Orice credință în Dumnezeu de dragul trupului, al poftelor, cât și al propriilor plăceri, al lumii și al Satanei, este spurcată; este potrivnică și răzvrătită. Astăzi, există diferite tipuri de credințe: unii caută adăpost în fața dezastrului, iar alții caută să obțină binecuvântări; unii doresc să înțeleagă tainele, în timp ce alții râvnesc la bogăție. Acestea toate sunt forme de împotrivire și toate sunt blasfemie! Când spui că o persoană se împotrivește sau se răzvrătește, nu te referi la astfel de comportamente? Mulți oameni bombănesc în aceste zile, se plâng sau judecă. Toate acestea sunt lucruri făcute de cel rău; acestea sunt împotrivire și răzvrătire umană. Astfel de oameni sunt posedați și ocupați de Satana. Cei pe care îi câștigă Dumnezeu sunt aceia care se supun Lui pe deplin; sunt oameni care au fost corupți de Satana, dar care au fost mântuiți și cuceriți de lucrarea Lui de acum, care au suferit necazuri și care, în cele din urmă, au fost câștigați complet de Dumnezeu, nu mai trăiesc sub controlul Satanei, s-au despărțit de nedreptate, și care sunt dispuși să trăiască sfințenia – aceștia sunt cei mai sfinți dintre oameni; ei sunt, într-adevăr, cei sfinți. Dacă acțiunile tale actuale nu sunt în conformitate cu măcar o parte a cerințelor lui Dumnezeu, atunci vei fi eliminat. Acest lucru este indiscutabil. Totul depinde de ceea ce se întâmplă acum; deși ai fost predestinat și ales, acțiunile tale de astăzi tot îți vor determina finalul. Dacă nu poți ține pasul acum, vei fi eliminat. Dacă nu poți ține pasul acum, cum poți să ții pasul mai târziu? În fața ta a apărut o minune atât de mare, dar tu încă nu crezi. Atunci, cum vei crede în El mai târziu, când El Își va încheia lucrarea și nu va mai face o alta la fel? Atunci, îți va fi cu atât mai imposibil să-L urmezi! Mai târziu, Dumnezeu Se va baza pe atitudinea ta față de lucrarea Dumnezeului întrupat, pe cunoștințele pe care le ai despre aceasta și pe experiența ta pentru a stabili dacă ești păcătos sau drept ori pentru a determina dacă ești desăvârșit sau eliminat. Trebuie să vezi clar acum. Duhul Sfânt lucrează astfel: El îți determină finalul în funcție de comportamentul tău de astăzi. Cine rostește cuvintele de astăzi? Cine face lucrarea de astăzi? Cine decide că vei fi eliminat astăzi? Cine decide să te desăvârșească? Nu asta fac Eu Însumi? Eu sunt Acela care rostește aceste cuvinte; Eu sunt Cel care face o astfel de lucrare. Blestemarea, mustrarea și judecarea oamenilor fac toate parte din lucrarea Mea, la fel ca și eliminarea ta, în cele din urmă. Toate aceste lucruri sunt treaba Mea! A te desăvârși este treaba Mea și a-ți permite să te bucuri de binecuvântări este tot treaba Mea. Aceasta toată este lucrarea Mea. Finalul tău nu a fost predeterminat de Iahve; este determinat de Dumnezeul de astăzi. Acesta este stabilit chiar acum; nu a fost stabilit cu mult înainte ca lumea să fie creată. Unii oameni absurzi spun: „Poate că este ceva în neregulă cu ochii Tăi și nu mă vezi așa cum ar trebui. În cele din urmă, Tu vei vedea ce dezvăluie Duhul!” Isus l-a ales inițial pe Iuda ca ucenic al Lui. Oamenii întreabă: „Cum a putut să aleagă un ucenic care să-L trădeze?” La început, Iuda nu intenționa să-L trădeze pe Isus; acest lucru s-a întâmplat doar mai târziu. La acea vreme, Isus l-a privit pe Iuda în mod favorabil, așa că l-a pus să-L urmeze și apoi i-a încredințat păstrarea banilor. Dacă Isus ar fi știut că Iuda avea să deturneze banii, nu l-ar fi lăsat niciodată responsabil de ei. Se poate spune că Isus nu știa inițial că acest om era necinstit și înșelător sau că avea să-și înșele frații și surorile. Mai târziu, după ce Iuda L-a urmat pe Isus o vreme, Isus l-a văzut lingușindu-și frații și surorile și lingușindu-L pe Dumnezeu. Oamenii au descoperit, de asemenea, că Iuda avea obiceiul să ia bani din punga cu bani, iar apoi I-au spus lui Isus despre asta. Abia atunci Isus a devenit conștient de tot ce se petrecea. Pentru că Isus trebuia să facă lucrarea răstignirii și avea nevoie de cineva să-L trădeze și pentru că Iuda s-a întâmplat să fie persoana potrivită pentru acest rol, Isus a spus: „Va fi unul dintre noi cel care Mă va trăda. Fiul Omului va folosi această trădare pentru a fi răstignit și, după trei zile, se va ridica din morți.” Pe atunci, Isus nu îl alesese efectiv pe Iuda, ca el să-L trădeze; dimpotrivă, sperase ca Iuda să fie un ucenic loial. În mod neașteptat, Iuda s-a dovedit a fi un degenerat avar care L-a trădat pe Domnul, așadar, având în vedere această situație, Isus l-a selectat pe Iuda pentru această lucrare. Dacă toți cei doisprezece ucenici ai lui Isus ar fi fost loiali și niciunul ca Iuda nu ar fi fost printre ei, atunci persoana care să-L trădeze pe Isus ar fi fost cineva din afara cercului ucenicilor. Cu toate acestea, în acel moment s-a întâmplat să existe printre ucenici unul care se bucura să ia mită: Iuda. Așadar, Isus l-a folosit pe acest om pentru a-Și termina lucrarea. Cât de simplu a fost! Isus nu predestinase lucrul acesta la începutul lucrării Sale; El a luat această decizie numai după ce lucrurile au evoluat până la un anumit punct. Aceasta a fost decizia lui Isus, adică a fost decizia Duhului lui Dumnezeu Însuși. Inițial, Isus a fost Cel care l-a ales pe Iuda; când Iuda L-a trădat mai târziu pe Isus, Duhul Sfânt a folosit circumstanțele respective. A fost lucrarea Duhului Sfânt săvârșită în acel moment. Când Isus l-a ales pe Iuda, nu avea nicio idee că el avea să-L trădeze. Știa doar că bărbatul era Iuda Iscarioteanul. Finalurile voastre sunt, de asemenea, determinate în funcție de nivelul vostru de supunere de astăzi și în funcție de cât de mult a crescut viața voastră, nu conform vreunei noțiuni umane că ar fi fost predeterminate la crearea lumii. Trebuie să discerni clar aceste lucruri. Nimic din această lucrare nu se săvârșește așa cum îți imaginezi tu.


Referitor la apelative și identitate

Dacă vrei să fii potrivit pentru a fi folosit de Dumnezeu, trebuie să cunoști lucrarea lui Dumnezeu și să cunoști lucrarea pe care a făcut-o El anterior (în Noul și Vechiul Testament) și chiar mai mult trebuie să Îi cunoști lucrarea din prezent; cu alte cuvinte, trebuie să cunoști cele trei etape ale lucrării lui Dumnezeu îndeplinite de-a lungul a 6000 de ani. Dacă ți se cere să predici Evanghelia, atunci nu vei fi capabil să faci acest lucru fără a cunoaște lucrarea lui Dumnezeu. Cineva ar putea să te întrebe: „Care este treaba cu Biblia? Care este treaba cu Vechiul Testament? Care este treaba cu lucrarea pe care a făcut-o Isus și cuvintele pe care le-a rostit El la acea vreme? Ce spune Dumnezeul vostru despre aceste lucruri?” Dacă nu poți să-i spui despre povestea reală din spatele Bibliei, nu va fi convins. La vremea aceea, Isus a vorbit mult despre Vechiul Testament cu ucenicii Săi. Tot ce au citit ei a fost din Vechiul Testament; Noul Testament a fost scris la doar câteva decenii după crucificarea lui Isus. Pentru a predica Evanghelia, ar trebui să pricepeți în primul rând adevărata poveste din spatele Bibliei și lucrarea lui Dumnezeu în Israel, cu alte cuvinte, lucrarea făcută de Iahve, și va mai trebui să înțelegeți lucrarea făcută de Isus. Acestea sunt chestiunile care îi preocupă cel mai mult pe toți oamenii, iar povestea reală a acelor două etape ale lucrării este ceea ce ei nu au auzit. Când predicați Evanghelia, lăsați mai întâi deoparte discuțiile despre lucrarea de astăzi a Duhului Sfânt. Această etapă a lucrării este dincolo de capacitatea lor de înțelegere, întrucât ceea ce urmăriți voi este cel mai înalt lucru dintre toate – o cunoaștere a lui Dumnezeu și o cunoaștere a lucrării Duhului Sfânt, în afară de care nu există nimic de o mai mare înălțime. Dacă vorbești prima dată despre ceea ce e înalt, va fi prea mult pentru ei, deoarece nimeni nu a experimentat o asemenea lucrare a Duhului Sfânt; nu are precedent și oamenilor nu le este ușor să o accepte. Experiențele lor sunt lucruri vechi din trecut, cu unele lucrări ocazionale realizate de Duhul Sfânt. Ceea ce experimentează ei nu este lucrarea actuală a Duhului Sfânt sau intențiile actuale ale lui Dumnezeu. Ei acționează încă potrivit practicilor vechi, fără vreo lumină nouă și fără lucruri noi.

În epoca lui Isus, Duhul Sfânt Și-a făcut lucrarea, în principal, în Isus. Cei care Îi slujeau lui Iahve purtând haine preoțești în templu o făceau cu loialitate din toată inima și aveau, de asemenea, lucrarea Duhului Sfânt. Doar că ei erau incapabili să priceapă intențiile actuale ale lui Dumnezeu – pur și simplu I-au rămas loiali lui Iahve, în concordanță cu vechile practici, dar nu aveau o nouă îndrumare. Isus a venit și a adus lucrarea nouă, însă cei care slujeau în templu nu aveau îndrumări noi, nici nu aveau lucrarea nouă. Slujind în templu, nu puteau decât să susțină practicile străvechi, iar fără să părăsească templul, erau pur și simplu incapabili să aibă vreo intrare nouă. Lucrarea nouă a fost adusă de Isus, iar Isus nu a mers în templu pentru a-Și face lucrarea. El doar Și-a făcut lucrarea în afara templului, pentru că sfera lucrării lui Dumnezeu se schimbase cu mult timp în urmă, iar El nu a mai lucrat în templu. Atunci când omul Îl slujea pe Dumnezeu acolo, asta servea doar să mențină lucrurile așa cum erau și nu putea aduce nicio lucrare nouă. La fel, oamenii religioși din prezent încă venerează Biblia. Dacă le predici Evanghelia, ei se vor certa cu tine din cauza cuvintelor din Biblie și vor găsi multe dovezi, lăsându-te uluit și fără cuvinte; apoi îți vor pune o etichetă, crezând că ești confuz în credința ta. Vor spune: „Nici măcar nu cunoști Biblia, cuvântul lui Dumnezeu, deci cum poți spune că tu crezi în Dumnezeu?” Atunci, te vor disprețui și, de asemenea, vor spune: „Din moment ce Acela în care credeți voi este Dumnezeu, de ce nu vă spune care e treaba cu Vechiul și Noul Testament? Întrucât El Și-a adus gloria din Israel în Răsărit, de ce nu cunoaște lucrarea făcută în Israel? De ce nu cunoaște lucrarea lui Isus? Dacă nu știți, asta dovedește că nu vi s-a spus; întrucât El este a doua întrupare a lui Isus, cum se poate să nu știe aceste lucruri? Isus a cunoscut lucrarea făcută de Iahve; cum putea să nu o cunoască?” Atunci când va veni momentul, îți vor adresa cu toții astfel de întrebări. Mințile lor sunt pline de astfel de lucruri; cum să nu întrebe? Cei dintre voi care sunt în acest curent nu se concentrează pe Biblie, pentru că voi ați ținut ritmul cu fiecare pas al lucrării făcute de Dumnezeu în prezent, voi ați asistat la fiecare pas al lucrării cu ochii voștri și ați văzut clar cele trei etape ale lucrării și a trebuit să puneți Biblia deoparte și să încetați să o mai studiați. Însă ei nu pot să nu o studieze, pentru că ei nu au nicio cunoaștere despre această lucrare treptată. Unii oameni vor întreba: „Care este diferența dintre lucrarea realizată de Dumnezeu întrupat și cea a profeților și apostolilor din trecut? David a fost numit domn și Isus a fost numit Domnul; cu toate că lucrările pe care le-au făcut au fost diferite, au fost numiți la fel. Spuneți-Mi, de ce identitățile lor nu au fost la fel? Ceea ce Ioan a văzut a fost o viziune, una care a venit, de asemenea, de la Duhul Sfânt, iar el a putut să spună cuvintele pe care Duhul Sfânt intenționa să le spună; de ce era identitatea lui Ioan diferită de cea a lui Isus?” Cuvintele rostite de Isus Îl puteau reprezenta în totalitate pe Dumnezeu și reprezentau în totalitate lucrarea lui Dumnezeu. Ceea ce a văzut Ioan a fost o viziune, iar el nu era capabil să reprezinte în totalitate lucrarea lui Dumnezeu. De ce Ioan, Petru și Pavel au rostit multe cuvinte, la fel ca Isus, și totuși, nu au avut aceeași identitate cu cea a lui Isus? În principal, pentru că lucrarea pe care o făceau ei era diferită. Isus reprezenta Duhul lui Dumnezeu și era Duhul lui Dumnezeu care lucra direct. El a făcut lucrarea epocii noi, lucrare pe care nimeni nu o făcuse înaintea Lui. A deschis o cale nouă, L-a reprezentat pe Iahve și L-a reprezentat pe Dumnezeu Însuși, în timp ce Petru, Pavel și David, indiferent cum au fost numiți, au reprezentat doar identitatea unei ființe create și au fost trimiși de Isus sau Iahve. Deci, indiferent câtă lucrare au făcut ei, indiferent cât de mari au fost minunile pe care le-au săvârșit, erau, totuși, doar niște ființe create, incapabile să reprezinte Duhul lui Dumnezeu. Ei au lucrat în numele lui Dumnezeu sau au lucrat după ce au fost trimiși de Dumnezeu; mai mult, au lucrat în epocile inițiate de Isus sau Iahve și nu au făcut nicio altă lucrare. Ei au fost, la urma urmei, doar niște ființe create. În Vechiul Testament, mulți profeți au făcut profeții sau au scris cărți profetice. Nimeni nu a spus că ei erau Dumnezeu, dar de îndată ce Isus a început să lucreze, Duhul lui Dumnezeu a adus mărturie că El este Dumnezeu. De ce? În acest punct, ar trebui să știi deja! Înainte, apostolii și profeții au scris diferite epistole și au făcut multe profeții. Mai târziu, oamenii le-au ales pe unele dintre acestea să le pună în Biblie, iar altele s-au pierdut. Din moment ce există oameni care spun că tot ce au rostit aceștia vine de la Duhul Sfânt, de ce o parte din ele este considerată bună, iar alta este considerată rea? Și de ce unele cuvinte au fost alese, iar altele nu? Dacă acestea au fost într-adevăr cuvintele rostite de Duhul Sfânt, ar fi necesar ca oamenii să le aleagă? De ce sunt diferite relatările cuvintelor rostite de Isus și ale lucrării Sale în fiecare dintre cele Patru Evanghelii? Nu este oare vina celor care le-au consemnat? Unii oameni vor întreba: „Din moment ce epistolele scrise de Pavel și ceilalți autori ai Noului Testament și lucrarea pe care au făcut-o au luat naștere parțial din voința omului și au fost denaturate de noțiunile omului, atunci nu există oare adulterări omenești în cuvintele pe care Tu (Dumnezeu) le rostești astăzi? Chiar nu conțin acestea nicio noțiune a omului?” Această etapă a lucrării făcute de Dumnezeu este complet diferită de cea făcută de Pavel și de mulții apostoli și profeți. Nu doar că există o diferență de identitate ci, în principal, există o diferență în lucrarea făcută. După ce Pavel a fost doborât și a căzut în fața Domnului, a fost condus de Duhul Sfânt să lucreze și a devenit unul dintre cei trimiși. Așadar, el a scris epistole către biserici, iar toate aceste epistole au continuat învățăturile lui Isus. Pavel a fost trimis de către Domnul pentru a lucra în numele Domnului Isus, însă atunci când a venit Dumnezeu Însuși, El nu a lucrat în niciun nume și nu a reprezentat pe nimeni în afară de Duhul lui Dumnezeu în lucrarea Lui. Dumnezeu a venit pentru a-Și face lucrarea în mod direct: nu a fost desăvârșit de om, iar lucrarea Lui nu a fost făcută pe temelia învățăturilor niciunui om. În această etapă a lucrării, Dumnezeu nu conduce prin discuții despre experiențele Sale personale ci, în schimb, Își face lucrarea în mod direct, conform cu ceea ce are El. De exemplu, încercarea prestatorilor de servicii, vremea mustrării, încercarea morții, vremea iubirii față de Dumnezeu… Aceasta este toată o lucrare care nu a mai fost făcută niciodată și este lucrarea epocii prezente, mai degrabă decât a experiențelor omului. În cuvintele pe care le-am rostit, care sunt experiențele omului? Nu vin toate acestea direct de la Duh și nu sunt ele emise de Duh? Pur și simplu, calibrul tău e atât de slab, încât nu poți să vezi clar adevărul în profunzime! Calea practică de viață despre care vorbesc este de a arăta drumul și nimeni nu a vorbit înainte despre ea, nici nu a experimentat cineva vreodată această cale sau a știut despre această realitate. Înainte să fi rostit Eu aceste cuvinte, nimeni nu le-a rostit vreodată. Nimeni nu a discutat vreodată de astfel de experiențe, nici nu a rostit asemenea detalii și, mai mult, nimeni nu a evidențiat vreodată astfel de stări pentru a expune aceste lucruri. Nimeni nu a condus vreodată pe calea pe care conduc Eu astăzi și, dacă omul ar conduce, atunci nu ar fi o cale nouă. Să-i luăm pe Pavel și Petru, drept exemplu. Ei nu au avut experiențe personale proprii înainte ca Isus să le arate calea. Abia după ce Isus le-a arătat calea, au experimentat cuvintele rostite de Isus și calea condusă de El; de aici, ei au câștigat multe experiențe și au scris epistolele. Și astfel, experiențele omului nu sunt același lucru cu lucrarea lui Dumnezeu, iar lucrarea lui Dumnezeu nu este același lucru cu noțiunile omului sau cunoașterea împărtășită de om și bazată pe experiențele lui. Am spus, iar și iar, că azi conduc o cale nouă și fac o lucrare nouă, iar lucrarea Mea și cuvântările Mele sunt diferite de cele ale lui Ioan și ale tuturor celorlalți profeți. Niciodată nu câștig mai întâi experiențe și apoi vă vorbesc despre ele – nu procedez deloc așa. Dacă ar fi așa, nu v-ar fi întârziat acest lucru cu mult timp în urmă? În trecut, cunoașterea despre care vorbeau mulți oameni era, de asemenea, foarte înaltă, însă toate cuvintele lor erau rostite doar în baza așa-numitelor figuri spirituale. Acestea nu au arătat calea, ci veneau din experiențele lor, din ceea ce văzuseră ei și din cunoașterea lor. Unele erau noțiunile lor, iar altele erau constituite din experiența pe care au avut-o. În prezent, natura lucrării Mele este total diferită de a lor. Nu am experimentat să fiu condus de alții, nici nu am acceptat să fiu desăvârșit de alții. Mai mult, tot ce am rostit și toate despre care am avut părtășie sunt diferite de tot ce a rostit sau comunicat oricine altcineva și nu a mai fost rostit de nimeni altcineva. În prezent, indiferent cine sunteți voi, lucrarea voastră este făcută pe baza cuvintelor pe care Eu le rostesc. Fără aceste cuvântări și fără această lucrare, cine ar putea experimenta aceste lucruri (încercarea prestatorilor de servicii, vremea mustrării…) și cine ar putea să vorbească despre o asemenea cunoaștere? Chiar nu ești capabil să vezi asta? Indiferent de etapa lucrării, de îndată ce cuvintele Mele sunt rostite, voi începeți să aveți părtășie în concordanță cu cuvintele Mele și să lucrați conform lor, și nu este o cale la care să vă fi gândit vreunul dintre voi. După ce ai ajuns atât de departe, încă ești incapabil să vezi un aspect atât de clar și de simplu? Nu este o cale pe care să o fi gândit cineva, nici nu se bazează pe vreo figură spirituală. Este o cale nouă și chiar multe dintre cuvintele învechite rostite cândva de Isus au devenit goale. Ceea ce rostesc Eu este lucrarea deschiderii unei epoci noi, o lucrare distinctă în sine; lucrarea pe care Eu o fac și cuvintele pe care Eu le rostesc sunt cu totul noi. Nu este aceasta noua lucrare de astăzi? Lucrarea lui Isus a fost, de asemenea, astfel. Lucrarea Lui a fost, de asemenea, diferită de cea a oamenilor din templu, precum și de lucrarea fariseilor, nici nu a semănat deloc cu cea făcută de întregul popor al Israelului. După ce au asistat la ea, oamenii nu s-au putut hotărî: „A fost ea cu adevărat făcută de Dumnezeu?” Isus nu a respectat legea lui Iahve; când a venit să-l învețe pe om, tot ceea ce a rostit El a fost nou și diferit de ceea ce a fost spus de sfinții din vremurile străvechi și de profeții din Vechiul Testament și, din acest motiv, oamenii aveau îndoieli. Acesta este motivul pentru care e atât de dificil să te ocupi de om. Înainte de a accepta această etapă nouă a lucrării, calea pe care ați pășit majoritatea dintre voi a fost practicarea și pătrunderea în baza unei temelii puse de acele figuri spirituale din trecut. Însă astăzi, lucrarea pe care o fac Eu este foarte diferită, iar voi sunteți incapabili să decideți dacă este corectă sau nu. Nu Îmi pasă pe ce cale ai mers înainte, nici nu Mă interesează „hrana” cui ai mâncat-o sau pe cine ai considerat „tată”. De vreme ce am venit și am adus o lucrare nouă pentru a-l îndruma pe om, toți cei care Mă urmează trebuie să facă așa cum spun Eu. Indiferent cât de puternică este „familia” de care aparții, trebuie să Mă urmezi pe Mine, nu trebuie să acționezi conform practicilor tale anterioare, „tatăl tău adoptiv” ar trebui să se retragă și tu ar trebui să vii înaintea Dumnezeului tău pentru a căuta partea ce ți se cuvine. Întreaga ta ființă e în mâinile Mele și nu ar trebui să oferi prea multă credință oarbă tatălui tău adoptiv; el nu te poate controla pe deplin. Lucrarea de azi e distinctă în sine. Tot ce spun azi, în mod evident, nu e bazat pe o fundație a trecutului; este un nou început. Dacă spui că a fost creat de mâna omului, atunci, din cauză că ești așa de orb, ești dincolo de mântuire!

Isaia, Ezechiel, Moise, David, Avraam și Daniel au fost lideri sau profeți în rândul poporului ales al Israelului. De ce nu au fost numiți ei Dumnezeu? De ce nu a adus Duhul Sfânt mărturie pentru ei? De ce Duhul Sfânt a adus mărturie pentru Isus de îndată ce Și-a început lucrarea și a început a-Și rosti cuvintele? Și de ce Duhul Sfânt nu a adus mărturie pentru alții? Ei, bărbații care erau trup, au fost cu toții numiți „domnul”. Indiferent cum au fost numiți, lucrarea lor reprezintă ființa și esența lor, iar ființa și esența lor reprezintă identitatea lor. Esența lor nu are legătură cu apelativele lor; este reprezentată de ceea ce au exprimat ei și ce au trăit ei. În Vechiul Testament, nu era nimic ieșit din comun să fii numit domnul, iar o persoană putea fi numită oricum, însă esența și identitatea sa inerentă erau neschimbătoare. Printre acei hristoși falși, profeți falși și oameni care induc în eroare, nu există și unii care sunt numiți „Dumnezeu”? Și de ce nu sunt ei Dumnezeu? Pentru că sunt incapabili să facă lucrarea lui Dumnezeu. La bază sunt umani, cei care-i induc în eroare pe oameni, nu Dumnezeu, și astfel, nu au identitatea lui Dumnezeu. Nu a fost numit și David domn în cele 12 triburi? Isus a fost numit și El Domnul; de ce a fost Isus singurul numit Dumnezeu întrupat? Nu a fost Ieremia numit și „fiul omului”? Și nu a fost Isus numit Fiul Omului? De ce a putut Isus să fie crucificat în numele lui Dumnezeu? Nu pentru că esența Lui a fost diferită? Nu pentru că lucrarea pe care a făcut-o El a fost diferită? Contează un titlu? Deși Isus a fost, de asemenea, numit Fiul Omului, El a fost prima întrupare a lui Dumnezeu, El a venit pentru a-Și asuma puterea și pentru a face lucrarea de răscumpărare. Acest lucru dovedește că identitatea și esența lui Isus au fost diferite de ale altora care au fost numiți, la rândul lor, fiul omului. Astăzi, cine dintre voi îndrăznește să spună că toate cuvintele rostite de cei care au fost folosiți de Duhul Sfânt au venit de la Duhul Sfânt? Îndrăznește cineva să spună asemenea lucruri? Dacă spui asemenea lucruri, atunci de ce a fost înlăturată cartea de profeții a lui Ezra și de ce s-a întâmplat același lucru cu cărțile sfinților și profeților din vremurile străvechi? Dacă toate au venit de la Duhul Sfânt, atunci de ce îndrăzniți voi să faceți alegeri atât de arbitrare? Ești calificat să alegi lucrarea Duhului Sfânt? Multe povești din Israel au fost, de asemenea, înlăturate. Și dacă tu crezi că acele scrieri din trecut au venit toate de la Duhul Sfânt, atunci de ce au fost înlăturate unele cărți? Dacă toate ar fi venit de la Duhul Sfânt, atunci toate ar fi trebuit păstrate și trimise fraților și surorilor bisericilor pentru a fi citite, nu alese sau înlăturate arbitrar, din voința omului – numai acest lucru ar fi corect. A spune că experiențele lui Pavel și Ioan au fost amestecate cu înțelegerile lor personale nu înseamnă că de la Satana a venit cunoașterea lor bazată pe experiență, ci doar că au existat lucruri care au venit din experiențele și înțelegerile lor personale. Cunoașterea lor s-a bazat pe contextul experiențelor lor reale de la momentul respectiv. Cine ar putea spune cu încredere că totul a venit de la Duhul Sfânt? Dacă cele Patru Evanghelii ar fi venit în totalitate de la Duhul Sfânt, atunci de ce Matei, Marcu, Luca și Ioan au spus fiecare ceva diferit despre lucrarea lui Isus? Dacă voi nu credeți asta, atunci uitați-vă la descrierile din Biblie referitoare la momentul în care Petru s-a lepădat de Domnul de trei ori: toate sunt diferite și fiecare are propriile caracteristici. Mulți dintre cei ignoranți spun: „Dumnezeu întrupat este, de asemenea, un om, deci, cuvintele pe care El le rostește pot veni în totalitate de la Duhul Sfânt? În cazul în care cuvintele lui Pavel și Ioan au fost amestecate cu voința umană, atunci oare cuvintele pe care El le rostește nu sunt deloc amestecate cu voința umană?” Oamenii care spun astfel de lucruri sunt orbi și ignoranți! Citiți cu atenție cele Patru Evanghelii: fiecare relatare cu privire la ceea ce a spus și a făcut Isus diferă cu adevărat de la o persoană la alta, fiecare scriitor având propriile perspective. Dacă tot ce a fost scris de autorii acestor cărți a venit de la Duhul Sfânt, atunci totul ar trebui să fie la fel și consecvent. Atunci, de ce există discrepanțe? Nu este omul extrem de nesăbuit dacă nu poate vedea asta? Dacă ți se solicită să aduci mărturie pentru Dumnezeu, ce tip de mărturie poți oferi? Poți să aduci mărturie pentru Dumnezeu cu această înțelegere? Dacă alții te întreabă: „În cazul în care consemnările lui Ioan și Luca au fost amestecate cu voința umană, atunci oare cuvintele rostite de Dumnezeul vostru nu sunt amestecate cu voința umană?”, vei putea să dai un răspuns clar? După ce Luca și Matei au auzit cuvintele lui Isus și au văzut lucrarea lui Isus, ei au vorbit de propria cunoaștere, în maniera amintirilor, detaliind anumite fapte despre lucrarea făcută de Isus. Poți spune că toată cunoașterea lor a fost întru totul revelată de Duhul Sfânt? În afara Bibliei, au existat multe figuri spirituale cu mai multă cunoaștere decât ei, atunci de ce nu au fost cuvintele lor preluate de generațiile ulterioare? Nu au fost și ei folosiți de Duhul Sfânt? Să știți că lucrarea pe care o fac Eu astăzi nu este pentru a construi pe baza lucrării lui Isus cu propriile Mele perspective, nici nu este pentru a lua lucrarea lui Isus ca fundal și, apoi, a-Mi împărtăși cunoașterea. Ce lucrare a făcut Isus atunci? Și ce lucrare fac Eu azi? Ceea ce fac și spun nu are precedent. Calea pe care umblu astăzi nu a mai fost niciodată bătătorită, nu a fost niciodată călcată de popoarele veacurilor și generațiilor trecute. Astăzi a fost făurită, și nu este aceasta lucrarea Duhului? Chiar dacă a fost lucrarea Duhului Sfânt, conducătorii trecutului și-au desfășurat lucrările pe temelia celorlalți, totuși lucrarea lui Dumnezeu Însuși este diferită. Etapa lucrării lui Isus a fost la fel: El a deschis o cale nouă. Când a venit, El a predicat evanghelia Împărăției Cerurilor și a spus că omul trebuie să se pocăiască și să mărturisească. După ce Isus Și-a încheiat lucrarea, Petru, Pavel și alții au continuat lucrarea lui Isus. După ce Isus a fost răstignit pe cruce și S-a înălțat la cer, ei au fost trimiși de Duh ca să predice calea crucii. Deși cuvintele lui Pavel erau înalte, ele erau, de asemenea, bazate pe temelia pusă de ceea ce spusese Isus, cum ar fi răbdarea, dragostea, suferința, acoperirea capului, botezul sau alte reglementări care să fie urmate. Toate acestea au fost rostite pe baza cuvintelor lui Isus. Ei nu erau capabili să deschidă o cale nouă, fiindcă toți erau oameni folosiți de Dumnezeu.

Când Isus a vorbit și a lucrat pe vremea respectivă, nu respecta reglementările; El nu Și-a desfășurat lucrarea în conformitate cu lucrarea legii Vechiului Testament. A fost îndeplinită potrivit lucrării care trebuia făcută în Epoca Harului. El a procedat în concordanță cu lucrarea pe care El a produs-o, conform planului Său și conform lucrării Sale de slujire; El nu a lucrat în conformitate cu legea Vechiului Testament. Nimic din ce El a făcut nu era în conformitate cu legea Vechiului Testament și El nu a venit să lucreze pentru a îndeplini cuvintele profeților. Fiecare etapă a lucrării lui Dumnezeu nu era înfăptuită anume pentru a îndeplini profețiile profeților antici și El nu a venit să respecte reglementările sau să realizeze în mod deliberat profețiile profeților antici. Cu toate acestea, acțiunile Lui nu au perturbat profețiile profeților antici și nici nu au tulburat lucrarea pe care El a făcut-o înainte. Punctul esențial al lucrării Sale era să nu respecte nicio reglementare și să facă, în schimb, lucrarea pe care El Însuși trebuia să o facă. El nu era un profet sau un vizionar, ci un făcător, care de fapt a venit să facă lucrarea pe care trebuia să o facă și să-Și inaugureze noua eră și să-Și îndeplinească noua lucrare. Desigur, când Isus a venit să-Și facă lucrarea, El a îndeplinit și multe dintre cuvintele rostite de profeții antici din Vechiul Testament. De asemenea, lucrarea de astăzi a împlinit profețiile profeților antici din Vechiul Testament. Doar că Eu nu Mă refer la acel „vechi almanah”, asta-i tot, pentru că este mai multă lucrare pe care trebuie să o fac și mai sunt mai multe cuvinte pe care trebuie să vi le spun, ambele lucruri având o importanță mult mai mare decât explicarea fragmentelor din Biblie, și pentru că o astfel de lucrare nu are mare importanță sau valoare pentru voi, și nu vă poate ajuta sau schimba. Voi face o nouă lucrare, nu cu scopul de a îndeplini vreun fragment din Biblie. Dacă Dumnezeu a venit pe pământ numai pentru a îndeplini cuvintele profeților antici din Biblie, atunci cine este mai mare, Dumnezeu întrupat sau acei profeți antici? La urma urmei, Îl controlează profeții pe Dumnezeu, sau Dumnezeu îi controlează pe profeți? Cum explici aceste cuvinte?

La început, când Isus încă nu Și-a îndeplinit oficial lucrarea Sa de slujire, ca și ucenicii care L-au urmat, uneori a participat și El la întruniri, a cântat imnuri, a dat laudă și a citit Vechiul Testament în templu. După ce a fost botezat și S-a ridicat din apă, Duhul „a coborât asupra Lui” oficial și a început să lucreze, dezvăluindu-I identitatea și lucrarea Sa de slujire pe care trebuia să o săvârșească. Înainte de asta, nimeni nu I-a cunoscut identitatea și, în afară de Maria, nici măcar Ioan nu știa. Isus avea 29 de ani când a fost botezat. După ce botezul Lui s-a încheiat, cerurile s-au deschis și un glas a spus: „Acesta este Fiul Meu preaiubit în Care-Mi găsesc plăcerea!” Odată ce Isus a fost botezat, Duhul Sfânt a început să aducă mărturie pentru El în acest fel. Înainte de a fi botezat la vârsta de 29 de ani, El a trăit viața unei persoane normale, mâncând când trebuia să mănânce, dormind și îmbrăcându-Se în mod normal, și nu era cu nimic diferit față de alții, deși, desigur, acest lucru era doar pentru ochii trupești ai omului. Uneori, și El era slab, iar alteori nici El nu putea să discearnă lucrurile în profunzime, după cum este scris în Biblie: înțelepciunea Sa a crescut odată cu vârsta Lui. Aceste cuvinte arată doar că El avea o umanitate obișnuită și normală și că nu era diferit în mod deosebit de ceilalți oameni normali. De asemenea, El a crescut ca o persoană obișnuită, și nu era nimic special la El. Și, totuși, El era sub îngrijirea și protecția lui Dumnezeu. După ce a fost botezat, a început să fie ispitit, după care a început să realizeze lucrarea de slujire a lui Dumnezeu și să lucreze, și a ajuns să aibă putere, înțelepciune și autoritate. Aceasta nu înseamnă că Duhul Sfânt nu a lucrat în El înaintea botezului Său sau că nu a fost în El. Înainte de botezul Său, Duhul Sfânt locuia, de asemenea, în El, dar nu a început să lucreze în mod oficial, deoarece există limite când Dumnezeu Își face lucrarea, și mai mult, oamenii obișnuiți au un proces normal de creștere. Duhul Sfânt a trăit dintotdeauna în El. Când S-a născut Isus, El a fost diferit de ceilalți, și un luceafăr de dimineață a apărut; înainte de nașterea Lui, un înger i-a apărut lui Iosif într-un vis și i-a spus că Maria urma să nască un prunc de parte bărbătească și că pruncul a fost conceput de Duhul Sfânt. După ce Isus a fost botezat, Duhul Sfânt Și-a început lucrarea, dar asta nu a însemnat că Duhul Sfânt abia Se pogorâse asupra lui Isus. Menționarea că Duhul Sfânt a coborât ca un porumbel asupra Lui se referă la începerea oficială a lucrării de slujire a lui Dumnezeu. Duhul lui Dumnezeu fusese mai dinainte în El, dar nu începuse încă să lucreze, pentru că nu venise vremea, și Duhul nu a început să lucreze pripit. Duhul a adus mărturie pentru El prin botez. Când El S-a ridicat din apă, Duhul a început să lucreze oficial în El, ceea ce a însemnat că întruparea lui Dumnezeu avea să înceapă să-Și îndeplinească lucrarea de slujire și să înceapă lucrarea de răscumpărare, adică Epoca Harului urma să înceapă în mod oficial. Și astfel, există un timp pentru lucrarea lui Dumnezeu, indiferent de lucrarea pe care El o face. După botezul Său, nu au existat schimbări deosebite în Isus; El era încă în trupul Său inițial. Doar că El Și-a început lucrarea și Și-a dezvăluit identitatea, și era plin de autoritate și putere. În acest sens, El era diferit de cum a fost înainte. Identitatea Lui era diferită, ceea ce înseamnă că o schimbare semnificativă a avut loc în statutul Său; aceasta a fost mărturia Duhului Sfânt și nu a fost o lucrare făcută de om. La început, oamenii nu știau, și au ajuns să cunoască doar puțin, odată ce Duhul Sfânt a adus mărturie pentru Isus în acest fel. Dacă Isus ar fi făcut o lucrare măreață înainte ca Duhul Sfânt să aducă mărturie pentru El, dar nu ar fi existat nicio mărturie a lui Dumnezeu Însuși, atunci, indiferent cât de măreață ar fi fost lucrarea Sa, oamenii nu ar fi știut niciodată de identitatea Sa, căci ochiul uman ar fi fost incapabil să o vadă. Era absolut necesar să se treacă prin etapa mărturiei Duhului Sfânt, altfel nimeni nu ar fi putut să-L recunoască drept Dumnezeu întrupat. Dacă, după ce Duhul Sfânt a adus mărturie pentru El, Isus ar fi continuat să lucreze în același mod, fără nicio diferență, atunci nu ar fi avut acel efect. În principal, acest lucru dezvăluie și aspectul lucrării Duhului Sfânt. După ce Duhul Sfânt a adus mărturie pentru Isus, Duhul Sfânt a trebuit să Se arate, astfel încât tu să poți să vezi clar că El era Dumnezeu, că exista Duhul lui Dumnezeu în El și că mărturia lui Dumnezeu nu era greșită. Acest lucru putea dovedi că mărturia Sa era corectă. Dacă lucrarea Sa de dinainte și de după mărturia Duhului Sfânt ar fi fost aceeași, atunci lucrarea Sa de slujire întrupată și lucrarea Duhului Sfânt nu ar fi fost accentuate; în acel caz, omul ar fi fost incapabil să recunoască lucrarea Duhului Sfânt, deoarece nu ar fi existat nicio diferență clară. După ce a adus mărturie, Duhul Sfânt a trebuit să susțină această mărturie, așa că a trebuit să-Și manifeste înțelepciunea și autoritatea în Isus, situație care era diferită de cele din trecut. Desigur, acest lucru nu a fost efectul botezului – botezul este doar o ceremonie – este doar faptul că botezul a fost metoda de a arăta că a venit timpul să-Și facă lucrarea de slujire. O astfel de lucrare a fost făcută pentru a arăta clar marea putere a lui Dumnezeu, pentru a clarifica mărturia Duhului Sfânt, iar Duhul Sfânt Își asumă responsabilitatea pentru această mărturie până la sfârșit. Înainte de a-Și îndeplini lucrarea de slujire, și Isus a ascultat predici, a ținut predici și a predicat Evanghelia în diferite locuri. El nu a făcut nicio lucrare mare pentru că nu venise încă timpul ca El să-Și facă lucrarea de slujire, și, de asemenea, pentru că Dumnezeu Însuși S-a ascuns cu umilință în trup și nu a făcut nicio lucrare până când nu a venit vremea potrivită. El nu a lucrat înaintea botezului din două motive: unul, pentru că Duhul Sfânt nu „a coborât asupra Lui” în mod oficial ca să lucreze (adică, Duhul Sfânt nu I-a dat lui Isus puterea și autoritatea de a face o asemenea lucrare) și, chiar dacă Și-ar fi cunoscut identitatea, Isus ar fi fost incapabil să facă lucrarea pe care urma să o facă ulterior și ar fi trebuit să aștepte până în ziua botezului Său. Acesta era timpul lui Dumnezeu și nimeni nu a fost capabil să se opună, nici chiar Isus Însuși; El nu Și-ar fi putut perturba propria lucrare. Desigur, aceasta a fost smerenia lui Dumnezeu, și, de asemenea, aspectul ordonat al lucrării lui Dumnezeu; dacă Duhul lui Dumnezeu nu ar fi lucrat, nimeni nu ar fi putut să-I facă lucrarea. În al doilea rând, înainte de a fi botezat, El era doar un om de rând, foarte obișnuit, și nu se deosebea de ceilalți oameni normali și obișnuiți; acesta este un aspect al modului în care Dumnezeu întrupat nu era supranatural. Dumnezeu întrupat nu a încălcat aranjamentele Duhului lui Dumnezeu; El a lucrat într-un mod ordonat și a lucrat foarte normal. Doar după botez lucrarea Lui a avut autoritate și putere. Adică, chiar dacă El era Dumnezeu întrupat, El nu a efectuat niciun act supranatural și a crescut în același mod ca și ceilalți oameni normali. Dacă Isus Și-ar fi cunoscut deja propria identitate, ar fi făcut o mare lucrare pe întreg pământul înainte de botezul Său și ar fi fost diferit de oamenii obișnuiți, arătându-Se că este extraordinar, atunci nu numai că ar fi fost imposibil ca Ioan să-și facă lucrarea, dar nu ar fi existat, de asemenea, nicio cale ca Dumnezeu să înceapă următorul pas al lucrării Lui. Prin urmare, asta ar fi demonstrat că ceea ce a făcut Dumnezeu a dat greș, iar omului i s-ar fi părut că Duhul lui Dumnezeu și întruparea lui Dumnezeu nu au provenit din aceeași sursă. Deci, lucrarea lui Isus consemnată în Biblie este o lucrare care a fost făcută după ce a fost botezat, lucrare care a fost făcută în decursul a trei ani. Biblia nu consemnează ce a făcut înainte de a fi botezat pentru că nu a făcut această lucrare înainte de a fi botezat. El era doar o persoană obișnuită și reprezenta o persoană obișnuită; înainte ca Isus să înceapă să-Și realizeze lucrarea de slujire, El nu se deosebea de oamenii normali, iar alții nu puteau să vadă nicio diferență în El. Abia după ce a ajuns la vârsta de 29 de ani, Isus a știut că a venit să înfăptuiască o etapă din lucrarea lui Dumnezeu; înainte, El Însuși nu a știut asta, pentru că lucrarea făcută de Dumnezeu nu a fost supranaturală. Când a participat la o întâlnire în sinagogă la vârsta de doisprezece ani, Maria Îl căuta și El a spus doar o propoziție, la fel ca orice alt copil: „Mamă! Nu știi că trebuie să pun voia Tatălui Meu mai presus de orice?” Desigur, întrucât El a fost conceput de Duhul Sfânt, ar fi putut Isus să nu fi fost special într-un anumit fel? Dar faptul că era deosebit nu însemna că era supranatural, ci doar că Îl iubea pe Dumnezeu mai mult decât orice alt copil. Deși El era om în înfățișare, esența Lui era, totuși, specială și diferită de a celorlalți. Cu toate acestea, numai după botez a simțit efectiv Duhul Sfânt care lucra în El, a simțit că El era Dumnezeu Însuși. Doar atunci când a ajuns la vârsta de 33 de ani, El a realizat cu adevărat că Duhul Sfânt intenționa să realizeze lucrarea răstignirii prin El. La vârsta de 32 de ani, El a ajuns să cunoască unele dintre faptele tăinuite, așa cum este scris în Evanghelia după Matei: „Simon Petru a răspuns: Tu ești Fiul lui Dumnezeu cel viu, ești Hristos” (Matei 16:16), și „De atunci încolo, Isus a început să le spună ucenicilor că El trebuie să meargă la Ierusalim și să sufere mult din partea bătrânilor, din partea conducătorilor preoților și din partea cărturarilor, să fie omorât, iar a treia zi să fie înviat” (Matei 16:21). El nu a știut dinainte ce lucrare trebuia să facă, ci doar la un anumit moment. El nu a știut asta pe deplin de îndată ce S-a născut; Duhul Sfânt a lucrat treptat în El și a existat un proces de lucru. Dacă, de la început, El ar fi știut că era Dumnezeu și Hristos și Fiul întrupat al Omului, și că trebuia să realizeze lucrarea răstignirii, atunci de ce nu a lucrat mai dinainte? De ce, doar după ce le-a spus ucenicilor despre lucrarea Lui de slujire, a simțit Isus întristare și S-a rugat cu ardoare pentru asta? De ce Ioan I-a deschis calea și L-a botezat înainte ca El să ajungă să înțeleagă multe lucruri pe care nu le înțelesese? Asta dovedește că a fost lucrarea lui Dumnezeu întrupat și, astfel, pentru ca El să înțeleagă și să împlinească a existat un proces, pentru că El era trupul întrupat al lui Dumnezeu, a cărui lucrare era diferită de cea făcută direct de Duh.

Fiecare pas al lucrării lui Dumnezeu urmează același curent, și astfel, în planul de gestionare de 6000 de ani al lui Dumnezeu, fiecare pas a fost urmat îndeaproape de următorul, de la întemeierea lumii și până în prezent. Dacă nu ar fi nimeni care să deschidă calea, atunci nu ar fi nimeni care să urmeze; deoarece cei care urmează există, și cei care deschid calea există. În acest fel a fost transmisă pas cu pas lucrarea, fiecare pas servind drept continuare pentru celălalt. Dacă nu ar fi fost cineva să deschidă calea, ar fi fost imposibil să se înceapă lucrarea, iar Dumnezeu nu ar fi avut niciun mijloc de a-Și face lucrarea să înainteze. Niciun pas nu-l perturbă pe celălalt, și fiecare îl urmează pe celălalt într-o secvență pentru a forma un curent; totul se face de către același Duh. Dar, indiferent dacă cineva deschide calea sau continuă lucrarea altuia, aceasta nu le determină identitatea. Nu așa e corect? Ioan a deschis calea și Isus i-a continuat lucrarea, și, deci, asta dovedește că identitatea lui Isus este inferioară celei a lui Ioan? Iahve Și-a făcut lucrarea înaintea lui Isus, deci, poți spune că Iahve este mai mare decât Isus? Fie că au pavat drumul, sau că au continuat lucrarea altora, nu este important; ceea ce este cu adevărat important este esența lucrării lor și identitatea pe care o reprezintă ei. Oare asta nu e corect? Deoarece Dumnezeu intenționa să lucreze printre oameni, El a trebuit să ridice oameni care puteau face lucrarea de a deschide calea. Când Ioan abia începuse să predice, el a spus: „Pregătiți calea Domnului, neteziți-I cărările!” „Pocăiți-vă, pentru că Împărăția Cerurilor este aproape!” A vorbit astfel de la început, și de ce a putut să spună aceste cuvinte? În ceea ce privește ordinea în care au fost rostite aceste cuvinte, Ioan a vorbit mai întâi despre evanghelia Împărăției Cerurilor și Isus a vorbit ulterior despre asta. Conform noțiunilor omului, Ioan a fost cel care a deschis calea nouă și astfel, desigur, Ioan era mai mare decât Isus. Dar Ioan nu a spus că era Hristos, iar Dumnezeu nu a adus mărturie pentru el ca Fiul iubit al lui Dumnezeu, ci doar l-a folosit pentru a deschide calea și pentru a pregăti calea pentru Domnul. El a pavat calea pentru Isus, dar nu a putut lucra în numele lui Isus. Toată lucrarea omului a fost susținută și de Duhul Sfânt.

În epoca Vechiului Testament, Iahve a fost Cel care a condus calea, iar lucrarea lui Iahve a reprezentat întreaga epocă a Vechiului Testament și toată lucrarea făcută în Israel. Moise doar a menținut această lucrare pe pământ, iar lucrarea sa e considerată a fi cooperarea oferită de om. În vremea aceea, Iahve a fost Cel care a vorbit, chemându-l pe Moise, și l-a ridicat pe Moise din rândul poporului lui Israel și l-a făcut să-i conducă în pustie până în Canaan. Aceasta nu a fost lucrarea lui Moise însuși, ci el a fost îndrumat personal de Iahve, și, astfel, Moise nu poate fi numit Dumnezeu. Moise a dat și legea, dar această lege a fost decretată personal de către Iahve. Doar că El a făcut ca Moise să o exprime. De asemenea, Isus a făcut porunci și El a desființat legea Vechiului Testament și a stabilit poruncile pentru noua epocă. De ce este Isus Dumnezeu Însuși? Deoarece lucrarea lui Moise și lucrarea lui Isus nu sunt același lucru. Pe atunci, lucrarea făcută de Moise nu a reprezentat epoca, nici nu a deschis o nouă cale; Iahve conducea calea și direcționa lucrarea lui Moise, iar Moise era pur și simplu unul care era folosit de Dumnezeu. Când a venit Isus, Ioan făcuse un pas al lucrării pentru a pava calea și a început să predice evanghelia Împărăției Cerurilor (Duhul Sfânt începuse acest lucru). Când a venit Isus, El Și-a făcut direct lucrarea, dar a existat o mare diferență între lucrarea Lui și lucrarea lui Moise. Isaia a făcut, de asemenea, multe profeții, dar de ce nu a fost el Dumnezeu Însuși? Isus nu a rostit atât de multe profeții, totuși, de ce a fost El Dumnezeu Însuși? Nimeni nu îndrăznea să spună că lucrarea lui Isus în acel moment a venit toată de la Duhul Sfânt și nici nu îndrăznea să spună că totul a venit din voința omului sau că a fost în totalitate lucrarea lui Dumnezeu Însuși. Omul nu avea cum să analizeze astfel de lucruri. Se poate spune că lucrarea pe care a făcut-o Isaia și profețiile pe care le-a rostit au venit, toate, de la Duhul Sfânt; ele nu au venit direct de la Isaia însuși, ci au fost inspirații de la Iahve. Isus nu a făcut o mare cantitate de lucrări și nu a spus multe cuvinte, nici nu a rostit multe profeții. Pentru om, învățătura Lui nu părea deosebit de înaltă, și, totuși, El a fost Dumnezeu Însuși, iar acest lucru este inexplicabil omului. Nimeni nu a crezut vreodată în Ioan, în Isaia sau în David, și nimeni nu i-a numit niciodată Dumnezeu, sau David Dumnezeul, ori Ioan Dumnezeul; nimeni nu a vorbit vreodată astfel și numai Isus a fost numit vreodată Hristos. Această clasificare este făcută în conformitate cu mărturia lui Dumnezeu, cu lucrarea pe care El a întreprins-o și cu slujirea pe care a făcut-o. În ceea ce-i privește pe oamenii mari ai Bibliei – Avraam, David, Iosua, Daniel, Isaia, Ioan și Isus – prin lucrarea pe care au făcut-o, poți spune cine este Dumnezeu Însuși și ce fel de oameni sunt profeți și care sunt apostoli. Cine este folosit de Dumnezeu și cine este Dumnezeu Însuși, este diferențiat și determinat de esența și de tipul lucrării pe care au făcut-o. Dacă nu poți spune diferența, atunci acest lucru dovedește că nu știi ce înseamnă să crezi în Dumnezeu. Isus este Dumnezeu pentru că a rostit atâtea cuvinte și a lucrat atât de mult, în special demonstrația Lui de multe minuni. De asemenea, și Ioan a lucrat mult și a rostit multe cuvinte, cum a făcut și Moise; de ce nu au fost ei numiți Dumnezeu? Adam a fost creat direct de Dumnezeu; de ce nu a fost numit Dumnezeu, în loc să fie numit doar o ființă creată? Dacă cineva îți spune: „Astăzi, Dumnezeu a făcut atât de multă lucrare și a rostit atât de multe cuvinte; El este Dumnezeu Însuși. Atunci, din moment ce Moise a rostit atât de multe cuvinte, și el trebuie să fi fost, de asemenea, Dumnezeu Însuși”, ar trebui să-i întrebi în schimb: „În acel moment, de ce Dumnezeu a adus mărturie pentru Isus, și nu pentru Ioan, ca Dumnezeu Însuși? Ioan nu a venit înaintea lui Isus? Care a fost mai mare, lucrarea lui Ioan sau a lui Isus? Pentru om, lucrarea lui Ioan pare mai mare decât cea a lui Isus, dar de ce Duhul Sfânt a adus mărturie pentru Isus și nu pentru Ioan?” Același lucru se întâmplă astăzi! La vremea aceea, când Moise a condus poporul lui Israel, Iahve i-a vorbit dintre nori. Moise nu a vorbit direct, dar a fost îndrumat direct de Iahve. Aceasta a fost lucrarea în Israelul din Vechiul Testament. Duhul nu a fost în Moise, nici ființa lui Dumnezeu. El nu a putut face acea lucrare, și, astfel, există o mare diferență între lucrarea făcută de el și lucrarea făcută de Isus. Și asta pentru că lucrarea pe care au făcut-o era diferită! Dacă cineva este folosit de Dumnezeu sau este un profet, un apostol, sau Dumnezeu Însuși, poate fi discernut din natura lucrării sale, și acest lucru va pune capăt îndoielilor tale. În Biblie este scris că numai Mielul poate deschide cele șapte peceți. De-a lungul veacurilor, au existat mulți comentatori ai Scripturilor printre acele figuri mari și, astfel, poți spune că toți sunt Mielul? Poți spune că toate explicațiile lor vin de la Dumnezeu? Ei sunt doar comentatori; ei nu au identitatea Mielului. Cum ar putea fi ei vrednici să deschidă cele șapte peceți? Este adevărat că „numai Mielul poate deschide cele șapte peceți”, dar El nu vine doar să deschidă cele șapte peceți. Această lucrare nu este esențială; se face pe lângă altele. El Își înțelege pe deplin lucrarea; este necesar ca El să petreacă mult timp interpretând Scripturile? Trebuie să se adauge „Epoca Mielului care interpretează Scripturile” la cei șase mii de ani de lucrare? El vine să facă o lucrare nouă și face cunoscută doar o mică parte din lucrarea din trecut, ajutându-i pe oameni să înțeleagă adevărul celor șase mii de ani de lucrare. Nu este nevoie să explici prea multe pasaje din Biblie; lucrarea actuală este cheia, care este importantă. Trebuie să știi că Dumnezeu nu vine în mod special ca să rupă cele șapte peceți, ci să facă lucrarea de mântuire.

Știi doar că Isus Se va pogorî în zilele de pe urmă, dar cum Se va pogorî El mai exact? Un păcătos ca tine, care tocmai a fost răscumpărat și care nu a fost supus schimbării sau desăvârșirii de către Dumnezeu – poți să fii în concordanță cu intențiile lui Dumnezeu? În cazul tău, care încă aparții vechiului tău sine, este adevărat că Isus te-a mântuit și că mulțumită mântuirii lui Dumnezeu nu îi aparții păcatului, dar aceasta nu dovedește că ești lipsit de păcat sau de murdărie. Cum poți fi sfințit dacă nu ai fost supus schimbării? Înlăuntrul tău, ești plin de murdărie și ești egoist și josnic, dar vrei, totuși, să te pogori cu Isus – ai vrea tu să fii așa de norocos! Ai omis un pas în credința ta în Dumnezeu; doar ai fost răscumpărat, dar nu ai trecut prin schimbare. Pentru ca tu să fii în concordanță cu intențiile lui Dumnezeu, El trebuie să facă personal lucrarea de a te schimba și de a te curăți; altfel, ai fost doar răscumpărat și nu vei putea sub nicio formă să devii sfințit. În acest caz, nu ești calificat să te bucuri de binecuvântări minunate împreună cu Dumnezeu, pentru că ai rămas în urmă cu un pas în lucrarea lui Dumnezeu de a gestiona omul, care este pasul-cheie al schimbării și desăvârșirii omului. Astfel, tu, un păcătos care tocmai a fost răscumpărat, ești incapabil să primești în mod direct moștenirea lui Dumnezeu.

Fără începutul acestui nou stadiu al lucrării, cine știe cât de departe ați merge voi evangheliștilor, predicatorilor, comentatorilor și așa-numiților mari oameni spirituali! Fără începutul acestei noi etape a lucrării, nu ați vorbi tot despre lucruri învechite, depășite? E vorba fie de ridicarea la tron, fie de pregătirea staturii pentru a deveni rege; fie negarea sinelui, fie supunerea trupului; fie să fii răbdător sau să-ți înveți lecțiile din toate lucrurile; fie umilință, fie dragoste. Nu înseamnă asta să cânți aceeași melodie veche? Este doar o modalitate de a numi același lucru printr-un nume diferit! Fie acoperirea capului și ruperea pâinii, sau împreunarea mâinilor și rugarea, vindecarea bolnavilor și alungarea demonilor. Ar putea exista vreo lucrare nouă? Ar putea exista vreo perspectivă de dezvoltare? Dacă vei continua să conduci în acest fel, cei care te urmează vor respecta cu rigiditate reglementările sau vor respecta convenția. Voi credeți că lucrarea voastră este atât de măreață, dar nu știți că totul a fost transmis și învățat de acei „oameni bătrâni” din cele mai vechi timpuri? Tot ceea ce spuneți și faceți nu sunt ultimele cuvinte ale celor din vechime? Nu e ceea ce a fost încredințat de cei din vechime înainte ca ei să moară? Tu crezi că acțiunile voastre le depășesc pe cele ale apostolilor și profeților din generațiile trecute și chiar depășesc toate lucrurile? Începutul acestei etape de lucru a pus capăt adorării voastre pentru munca lui Witness Lee în căutarea de a deveni regi și de a urca pe tron și a pus capăt aroganței voastre obraznice, astfel încât sunteți incapabili să vă amestecați în această etapă de lucru. Fără această etapă a lucrării, v-ați scufunda tot mai adânc până ați fi de nerăscumpărat. Există prea multe lucruri vechi printre voi! Din fericire, lucrarea de astăzi v-a adus înapoi; în caz contrar, cine știe în ce direcție ați apuca! Din moment ce Dumnezeu este un Dumnezeu care este întotdeauna nou și niciodată vechi, de ce nu cauți lucruri noi? De ce te fixezi întotdeauna pe lucrurile vechi? Așadar, cunoașterea lucrării Duhului Sfânt astăzi este de cea mai mare importanță!


Ar trebui să renunțați la binecuvântările statutului și să înțelegeți intenția lui Dumnezeu de a aduce mântuirea omului

Din punct de vedere omenesc, nu este posibil ca descendenții lui Moab să fie făcuți compleți și nu sunt calificați pentru a fi făcuți astfel. Fiii lui David, pe de altă parte, au cu siguranță nădejde și, într-adevăr, pot fi făcuți compleți. Dacă cineva este un descendent al lui Moab, atunci nu poate fi făcut complet. Chiar și astăzi, voi tot nu știți semnificația lucrării făcute printre voi; chiar și în această etapă, încă vă păstrați în inimi perspectivele voastre de viitor și vă este greu să renunțați la ele. Nimănui nu-i pasă de ce astăzi Dumnezeu a ales să lucreze tocmai asupra voastră, cel mai nevrednic grup. E posibil ca El să fi făcut o greșeală în această lucrare? Este această lucrare o greșeală de moment? De ce Dumnezeu, care a știut dintotdeauna că sunteți fiii lui Moab, S-a pogorât tocmai pentru a lucra în mijlocul vostru? Nu vă gândiți niciodată la asta? Dumnezeu nu ia în considerare niciodată aceasta când Își face lucrarea? Se pripește El? Nu a știut El, de la început, că voi sunteți descendenții lui Moab? Nu știți să luați în considerare aceste lucruri? Unde au dispărut noțiunile voastre? S-a dereglat gândirea voastră sănătoasă? Unde au dispărut inteligența și înțelepciunea voastră? Oare din cauză că aveți o atitudine atât de mărinimoasă nu luați în seamă niște chestiuni așa de mărunte? Mințile voastre sunt cele mai sensibile la lucruri precum perspectivele voastre de viitor și propria soartă, dar, cu privire la orice altceva, sunt amorțite, obtuze și extrem de ignorante. În ce credeți voi, în definitiv? În perspectivele voastre de viitor? Sau în Dumnezeu? Lucrul în care crezi tu nu este destinația ta frumoasă? Nu sunt perspectivele tale de viitor? Cât de mult din calea vieții ai înțeles? Cât de mult ai obținut? Crezi că lucrarea săvârșită acum asupra descendenților lui Moab este făcută pentru a vă umili? Este făcută înadins pentru a vă expune urâțenia? Este intenționat săvârșită pentru a vă face să acceptați mustrarea și, apoi, pentru a vă arunca în iazul de foc? N-am spus niciodată că nu aveți perspective de viitor, cu atât mai puțin că trebuie să fiți distruși sau să îndurați pierzania. Am anunțat public astfel de lucruri? Spui că ești fără speranță, dar nu este acesta un verdict pe care tu însuți l-ai dat? Nu este acesta efectul propriei tale mentalități? Contează propriile tale verdicte? Dacă spun că nu ești binecuvântat, atunci cu siguranță vei fi unul dintre cei care vor pieri; și, dacă spun că ești binecuvântat, atunci cu siguranță nu vei pieri. Tot ce spun e că tu ești descendentul lui Moab; nu am spus că vei pieri. Doar că descendenții lui Moab au fost blestemați și sunt un neam de oameni corupți. La păcat s-a făcut referire anterior; nu sunteți voi toți păcătoși? Nu toți păcătoșii au fost corupți de Satana? Nu I se împotrivesc toți păcătoșii lui Dumnezeu și nu se răzvrătesc împotriva Lui? Oare cei care I se împotrivesc lui Dumnezeu nu trebuie să fie blestemați? Nu trebuie să fie distruși toți păcătoșii? În acel caz, cine dintre oamenii din carne și sânge ar putea fi mântuit? Ați fi putut supraviețui până în ziua de azi? Ați devenit negativi pentru că sunteți descendenții lui Moab; nu sunteți și voi oameni, care sunt păcătoși? Cum de ați rezistat până astăzi? Când se menționează desăvârșirea, deveniți fericiți, iar când auziți că veți experimenta marele necaz, credeți că acest lucru vă face să fiți și mai binecuvântați. Credeți că a deveni biruitori după ce ieșiți din necaz va reprezenta cu atât mai mult marea binecuvântare a lui Dumnezeu și marea înălțare a voastră de către El. Când se face referire la Moab, în mijlocul vostru se naște agitația; adulții și copiii deopotrivă simt o tristețe nespusă, iar voi nu aveți nicio bucurie în inimile voastre și regretați că v-ați născut. Nu înțelegeți semnificația realizării acestei etape a lucrării asupra descendenților lui Moab; știți doar să urmăriți un statut înalt și regresați când credeți că nu aveți nicio speranță. La menționarea faptului de a fi desăvârșiți și a destinației viitoare, vă simțiți fericiți. Credeți în Dumnezeu ca să obțineți binecuvântări și ca să aveți o destinație bună. Unii oameni simt acum îngrijorare din cauza statutului lor. Pentru că au o valoare scăzută și un statut umil, ei nu-și doresc să caute să fie desăvârșiți. Mai întâi s-a vorbit despre desăvârșire și, apoi, au fost menționați descendenţii lui Moab, așa că oamenii au negat calea de a fi desăvârșiți menționată anterior. Aceasta este deoarece, de la început și până la sfârșit, voi nu ați cunoscut niciodată semnificația acestei lucrări, și nici nu vă pasă de semnificația sa. Aveți o statură prea mică și nu puteți îndura nici măcar cea mai mică perturbare. Când vedeți că identitatea voastră este prea umilă, deveniți negativi și vă pierdeți credința de a urmări în continuare. Oamenii pur și simplu privesc dobândirea harului și bucuria păcii ca pe simboluri ale credinței, iar urmărirea binecuvântărilor drept temelie a credinței lor în Dumnezeu. Foarte puțini oameni caută să-L cunoască pe Dumnezeu sau caută o schimbare în firea lor. În credința lor, oamenii caută să-L determine pe Dumnezeu să le ofere o destinație potrivită și tot harul pe care l-ar putea dori, să-L facă slujitorul lor, să-L facă să mențină o relație pașnică și prietenoasă cu ei, astfel încât, indiferent de moment, să nu existe niciodată vreun conflict între ei. Cu alte cuvinte, credința lor în Dumnezeu cere ca Dumnezeu să promită să le împlinească toate cerințele și să le dăruiască orice Îi cer, potrivit cuvintelor pe care le-au citit în Biblie: „Voi asculta tot ce-mi veți cere.” Ei se așteaptă ca Dumnezeu să nu judece pe nimeni sau să nu emondeze pe nimeni, întrucât El a fost întotdeauna milosul Mântuitor Isus care păstrează o relație bună cu oamenii în orice moment și în orice loc. Modul în care cred oamenii în Dumnezeu este următorul: ei doar Îi cer fără rușine lucruri lui Dumnezeu, crezând că, indiferent dacă sunt răzvrătiți sau ascultători, El pur și simplu trebuie să continue să le acorde totul. Ei doar „încasează datorii” neîncetat de la Dumnezeu, crezând că El trebuie „să le restituie” fără nicio împotrivire și, mai mult, să plătească dublu. Ei cred că, indiferent dacă Dumnezeu a obținut ceva de la ei sau nu, El poate fi doar manipulat de ei și nu-i poate orchestra pe oameni așa cum dorește, cu atât mai puțin le poate face să se manifeste înțelepciunea și firea Sa dreaptă, care au fost ascunse mulți ani, oricând dorește El și fără permisiunea lor. Ei pur și simplu își mărturisesc păcatele lui Dumnezeu, crezând că El trebuie doar să-i ierte, fără să simtă niciun pic de aversiune față de asta, și că acest lucru se va perpetua la infinit. Ei pur și simplu Îi dau ordine lui Dumnezeu, crezând că El trebuie pur și simplu să li se supună, deoarece în Biblie este consemnat că Dumnezeu nu a venit ca să fie slujit de oameni, ci ca să îi slujească, și că El a venit ca să fie slujitorul lor. Nu credeți în continuare în acest fel, chiar și acum? Când nu puteți câștiga nimic de la Dumnezeu, vreți să fugiți; când nu înțelegeți ceva, vă simțiți atât de plini de resentimente și chiar mergeți atât de departe încât să-I aruncați tot felul de vorbe de ocară. Pur și simplu nu-L veți lăsa pe Dumnezeu Însuși să-Și exprime pe deplin înțelepciunea și minunăția; în schimb, doriți doar să vă dedați la tihnă temporară și la confort. Până acum, atitudinea voastră în credința în Dumnezeu a constat doar din aceleași perspective vechi. Dacă Dumnezeu vă arată doar un pic de măreție, deveniți nefericiți. Vedeți acum exact cât de mare este statura voastră? Să nu credeți că sunteți toți loiali lui Dumnezeu când, de fapt, vechile voastre perspective nu s-au schimbat. Când nu ți se întâmplă nimic, crezi că totul merge ușor, iar dragostea ta pentru Dumnezeu atinge o culme înaltă. Dar când ți se întâmplă ceva neînsemnat, cazi în Infern. Asta înseamnă să Îi fii loial lui Dumnezeu?

Dacă etapa finală a lucrării de cucerire ar începe în Israel, atunci o astfel de lucrare de cucerire nu ar avea niciun sens. Lucrarea are cea mai mare importanță atunci când este făcută în China, când se face asupra voastră. Sunteți cei mai de jos oameni, oamenii cu cel mai mic statut; voi sunteți cei de la nivelul cel mai de jos al acestei societăți și cei care L-au recunoscut cel mai puțin pe Dumnezeu la început. Voi sunteți oamenii care s-au îndepărtat cel mai mult de Dumnezeu și care au fost cel mai grav răniți. Deoarece această etapă a lucrării este doar de dragul cuceririi, nu este cel mai potrivit să fiți aleși să aduceți mărturie în viitor? Dacă primul pas al lucrării de cucerire nu s-ar face asupra voastră, a oamenilor, atunci ar fi dificil să avanseze lucrarea de cucerire ce va veni, deoarece lucrarea de cucerire care va urma va obține rezultate bazate pe faptul că această lucrare se face astăzi. Lucrarea de cucerire de astăzi este doar începutul întregii lucrări de cucerire. Sunteți primul lot care urmează să fie cucerit; sunteți reprezentanți pentru toată omenirea care va fi cucerită. Oamenii care au cu adevărat cunoaștere vor vedea că toată lucrarea pe care o face Dumnezeu astăzi este măreață. El nu numai că le permite oamenilor să-și cunoască propria răzvrătire, dar, de asemenea, le dezvăluie și identitatea. Scopul și semnificația cuvintelor Sale nu sunt de a-i face pe oameni să fie negativi, nici de a-i doborî. Acestea sunt ca ei să dobândească revelații și să atingă mântuirea prin cuvintele Sale; sunt de a le trezi spiritul prin calea cuvintelor Sale. Încă de la facerea lumii, omul a trăit sub controlul Satanei, fără să știe sau să creadă că există un Dumnezeu. Faptul că acești oameni pot primi marea mântuire și marea înălțare ale lui Dumnezeu arată, într-adevăr, dragostea Sa; toți cei care au cu adevărat cunoaștere vor gândi astfel. Cum rămâne cu acei oameni care nu au o asemenea cunoaștere? Ei vor spune: „Of, Dumnezeu a spus că suntem descendenții lui Moab; a spus-o cu propriile cuvinte. Mai putem obține un final bun? Suntem descendenții lui Moab și, în trecut, ne-am împotrivit Lui. Dumnezeu a venit să ne condamne; tu nu vezi cum ne-a judecat El întotdeauna, chiar de la început? Din moment ce ne-am împotrivit lui Dumnezeu, așa ar trebui să fim mustrați.” Sunt aceste cuvinte corecte? Astăzi, Dumnezeu vă judecă, vă mustră și vă condamnă, dar ar trebui să știi că scopul condamnării tale este ca tu să te cunoști pe tine. El condamnă, blestemă, judecă și mustră pentru ca tu să poți să te cunoști pe tine însuți, astfel încât firea ta să se poată schimba și, chiar mai mult decât atât, pentru ca tu să îți poți cunoaște valoarea și să vezi că toate acțiunile lui Dumnezeu sunt drepte, în concordanță cu firea Sa și cu necesitățile lucrării Sale, că El lucrează în concordanță cu planul Său pentru mântuirea omului și că este Dumnezeul drept care îl iubește și îl mântuiește pe om și care, de asemenea, îl judecă și îl mustră pe om. Dacă tu știi doar că ai un statut umil, că ești corupt și răzvrătit, dar nu știi că Dumnezeu intenționează să-Și dezvăluie mântuirea prin judecata și mustrarea pe care El le săvârșește asupra ta astăzi, atunci nu ai niciun mod în care să experimentezi lucruri și cu atât mai puțin ești capabil să mergi mai departe. Dumnezeu nu a venit să-i lovească sau să-i distrugă pe oameni, ci să-i judece, să-i blesteme, să-i mustre și să-i mântuiască. Până la încheierea planului Său de gestionare de 6000 de ani – înainte ca El să facă să se manifeste finalul fiecărei categorii de oameni – lucrarea lui Dumnezeu pe pământ este întru totul de dragul mântuirii; scopul acesteia este doar de a-i face pe deplin compleți pe cei care Îl iubesc și de a-i determina să se predea stăpânirii Lui. Indiferent de modul în care Dumnezeu îi mântuiește pe oameni, totul se săvârșește făcându-i să scape de vechea lor natură satanică; adică, El îi mântuiește făcându-i să urmărească viața. Dacă ei nu fac asta, atunci nu vor avea niciun mod în care să accepte mântuirea lui Dumnezeu. Mântuirea este lucrarea lui Dumnezeu Însuși, iar urmărirea vieții este ceva ce omul trebuie să aibă pentru a accepta mântuirea. În ochii omului, mântuirea este dragostea lui Dumnezeu, iar dragostea lui Dumnezeu nu poate fi mustrare, judecată și blesteme; mântuirea trebuie să conțină milă, bunătate iubitoare și, mai mult, cuvinte de consolare, cât și binecuvântări nesfârșite oferite de Dumnezeu. Oamenii cred că, atunci când Dumnezeu îl mântuiește pe om, El face aceasta mișcându-l prin binecuvântările și harul Său, făcându-l astfel să-și dăruiască inima lui Dumnezeu. Adică, faptul că îl mișcă pe om înseamnă că-l mântuiește. O mântuire ca aceasta este tranzacțională. Doar atunci când Dumnezeu îi dăruiește de o sută de ori mai mult, omul va veni să se predea înaintea numelui lui Dumnezeu și, astfel, Îl va face mândru pe Dumnezeu și Îl va onora. Nu asta este intenția lui Dumnezeu pentru omenire. Dumnezeu a venit să lucreze pe pământ pentru a mântui omenirea coruptă; nimic fals în asta. Dacă nu ar fi așa, cu siguranță El nu ar fi venit să-Și facă lucrarea în persoană. În trecut, metoda Sa de mântuire era de a arăta cea mai mare milă și bunătate iubitoare, până într-acolo încât a dat Satanei tot ce avea El, în schimbul întregii omeniri. Prezentul nu este deloc asemănător trecutului: mântuirea voastră astăzi are loc în timpul zilelor de pe urmă, când fiecare este sortat după felul său; mijloacele prin care sunteți mântuiți nu sunt milă sau bunătate iubitoare, ci mustrare și judecată pentru ca omenirea să fie mântuită mai temeinic. Astfel, tot ceea ce primiți este mustrare, judecată și lovire nemiloasă, dar să știți un lucru: în această lovire nemiloasă nu există nici cea mai mică pedeapsă. Indiferent cât de dure ar putea fi cuvintele Mele, ceea ce vine peste voi sunt doar câteva cuvinte care s-ar putea să vi se pară complet nemiloase și, indiferent cât de furios aș putea fi, ce vine peste voi sunt tot cuvinte de reproș, iar Eu nu vreau să vă rănesc sau să vă ucid. Nu sunt toate acestea o realitate? Să știți că astăzi, fie că este vorba de judecată dreaptă sau de rafinare și mustrare nemiloase, toate sunt de dragul mântuirii. Indiferent dacă astăzi fiecare va fi sortat după felul său ori dacă vor fi dezvăluiți tot felul de oameni, scopul tuturor cuvintelor și lucrărilor lui Dumnezeu este de a-i mântui pe cei care-L iubesc cu adevărat. Judecata dreaptă este adusă pentru a-l purifica pe om, iar rafinarea nemiloasă este pentru a-l curăți; cuvintele aspre sau certarea sunt pentru a-l purifica pe om și de dragul mântuirii. Astfel, metoda de mântuire de astăzi este diferită de cea din trecut. Astăzi, judecata dreaptă servește drept mântuirea voastră și drept un instrument bun pentru a vă sorta pe fiecare după felul vostru, iar mustrarea nemiloasă servește ca mântuire supremă a voastră. Ce aveți de spus în fața unei astfel de mustrări și judecăți? Nu v-ați bucurat mereu de mântuire, de la început până la sfârșit? L-ați văzut pe Dumnezeu întrupat și v-ați dat seama de atotputernicia și de înțelepciunea Sa; în plus, ați experimentat lovituri și disciplinări repetate. Dar, totuși, nu ați primit și har suprem? Nu sunt binecuvântările voastre mai mari decât ale oricui altcuiva? Harurile voastre sunt chiar mai generoase decât gloria și bogățiile de care s-a bucurat Solomon! Gândiți-vă la asta: dacă intenția Mea în a veni ar fi să vă condamn și să vă pedepsesc, nu să vă mântuiesc, ați fi avut atât de multe zile? Ați fi putut voi, ființe păcătoase din trup și sânge, să supraviețuiți până astăzi? Dacă scopul Meu ar fi fost doar să vă pedepsesc, de ce aș fi devenit trup și m-aș fi angajat într-un demers de o asemenea amploare? Nu aș fi putut să vă pedepsesc pe voi, niște nimeni, doar rostind un singur cuvânt? Aș mai fi nevoit să vă distrug după ce v-am condamnat intenționat? Încă nu credeți aceste cuvinte ale Mele? Aș putea să-l mântuiesc pe om numai prin milă și bunătate iubitoare? Sau aș putea să folosesc doar răstignirea pentru a-l mântui pe om? Firea Mea dreaptă nu este mai propice pentru a-l face pe om pe deplin supus? Nu este mai capabilă să-l mântuiască pe om întru totul?

Deși cuvintele Mele sunt severe, toate sunt mântuire pentru om, deoarece Eu doar spun cuvinte, și nu pedepsesc trupul omului. Aceste cuvinte îl determină pe om să trăiască în lumină, să știe că lumina există, să știe că lumina este prețioasă și, chiar mai mult, să știe cât de benefice sunt aceste cuvinte pentru el, cât și faptul că Dumnezeu este mântuire. Deși am rostit multe cuvinte de mustrare și judecată, în fapt, nu s-a abătut nimic asupra voastră. Am venit tocmai ca să-Mi fac lucrarea și să-Mi rostesc cuvintele și, deși cuvintele Mele sunt severe, sunt rostite drept judecată a corupției și răzvrătirii voastre. Scopul acestor acțiuni ale Mele rămâne acela de a-l mântui pe om de sub controlul Satanei. Scopul este de a-Mi folosi cuvintele pentru a-l mântui pe om; nu este de a-i face rău omului prin cuvintele Mele. Cuvintele Mele sunt severe pentru a obține rezultate în lucrarea Mea. Doar printr-o astfel de lucrare poate omul să se cunoască pe sine însuși și să se desprindă de firea sa răzvrătită. Cea mai mare semnificație a lucrării cuvintelor este că le permite oamenilor să pună adevărul în practică atunci când l-au înțeles și, astfel, să obțină schimbări în firea lor și să dobândească, de asemenea, cunoaștere despre ei înșiși și despre lucrarea lui Dumnezeu. Doar săvârșirea lucrării prin rostirea cuvintelor poate să creeze o punte în relația dintre Dumnezeu și om, și doar cuvintele pot explica adevărul. A lucra în acest fel este cel mai bun mijloc de cucerire a omului; în afară de rostirea cuvintelor, nicio altă metodă nu poate să le permită oamenilor să înțeleagă adevărul și lucrarea lui Dumnezeu cu mai multă claritate. Astfel, în stadiul final al lucrării Sale, Dumnezeu folosește metoda de a-i vorbi omului pentru a-i descifra toate adevărurile și tainele pe care el nu le înțelege, permițându-i să dobândească adevărata cale și viața de la Dumnezeu, satisfăcând astfel intențiile Sale. Scopul lucrării lui Dumnezeu asupra omului este de a-i permite acestuia să satisfacă intențiile lui Dumnezeu, iar aceasta este săvârșită pentru a-l mântui. Prin urmare, în timpul în care-l mântuiește pe om, El nu face lucrarea pedepsirii lui. În timp ce îl mântuiește pe om, Dumnezeu nu pedepsește răul, nu răsplătește binele, și nici nu dezvăluie destinațiile tuturor tipurilor de oameni. În schimb, numai după ce etapa finală a lucrării Sale va fi completă, El va face lucrarea de pedepsire a răului și răsplătire a binelui și doar atunci El va dezvălui finalurile tuturor felurilor de oameni. Cei care sunt pedepsiți vor fi cei care chiar nu pot fi mântuiți, în timp ce aceia care sunt mântuiți vor fi cei care au primit harul mântuitor al lui Dumnezeu în timpul mântuirii omului de către El. În timp ce Își face lucrarea de mântuire, Dumnezeu mântuiește fiecare persoană care poate fi mântuită în cea mai mare măsură posibilă și nu o leapădă pe niciuna, pentru că scopul lucrării lui Dumnezeu este de a mântui omul. Toți aceia care, în timpul mântuirii omului de către Dumnezeu, sunt incapabili să obțină schimbări în firea lor – cât și toți aceia care sunt incapabili să I se supună lui Dumnezeu întru totul – vor deveni obiecte pentru pedeapsă. Această etapă a lucrării – lucrarea cuvintelor – le deschide oamenilor întreaga cale pe care ei nu o înțeleg, precum și toate tainele care nu sunt înțelese de către aceștia. Acest lucru le permite să înțeleagă intențiile lui Dumnezeu și cerințele Lui de la om și să aibă condițiile prealabile necesare pentru a pune cuvintele lui Dumnezeu în practică și a obține schimbări în firea sa. Dumnezeu folosește doar cuvinte pentru a-Și face lucrarea și nu-i pedepsește pe oameni pentru că sunt puțin răzvrătiți. Asta întrucât acesta este momentul lucrării de mântuire și dacă oamenii ar fi pedepsiți oricând sunt răzvrătiți, atunci nimeni nu ar avea ocazia de a fi mântuit și toți ar fi pedepsiți și ar cădea în Infern. Scopul folosirii cuvintelor pentru a-l judeca pe om este de a-i permite să se cunoască pe sine însuși și să se supună lui Dumnezeu; nu este pentru a-l pedepsi cu o astfel de judecată. În timpul lucrării cuvintelor, mulți oameni își vor expune răzvrătirea și împotrivirea, cât și neascultarea și absența supunerii față de Dumnezeul întrupat. Totuși, El nu-i va pedepsi pe toți acești oameni din această cauză, ci, în schimb, doar îi va lăsa deoparte pe cei care sunt corupți până în măduva oaselor și care nu pot fi mântuiți. El va da trupul lor Satanei și, în câteva cazuri, le va nimici trupul. Cei rămași vor continua să urmeze și să experimenteze emondarea. Dacă în timp ce urmează, acești oameni sunt încă incapabili să accepte emondarea și devin din ce în ce mai degenerați, atunci își vor fi pierdut șansa la mântuire. Fiecare persoană care a acceptat cucerirea cuvintelor lui Dumnezeu va avea mai multe ocazii de a fi mântuită; în mântuirea fiecărei persoane de către Dumnezeu, El va fi indulgent cu ea, în cea mai mare măsură posibilă. Cu alte cuvinte, li se va arăta indulgența supremă. Atât timp cât oamenii se întorc de pe calea greșită și câtă vreme se pot căi, Dumnezeu le va da ocazii să primească harul Lui mântuitor. Când oamenii se răzvrătesc prima dată împotriva lui Dumnezeu, El nu-Și dorește să-i lovească; în schimb, face tot ce poate pentru a-i mântui. Dacă cineva chiar nu are nicio șansă de a fi mântuit, atunci Dumnezeu îl va abandona. Motivul pentru care Dumnezeu nu Se grăbește să pedepsească pe cineva este că El vrea să-i mântuiască pe toți cei care pot fi mântuiți. El folosește doar cuvinte pentru a-i judeca, a-i lumina și a-i îndruma pe oameni; El nu folosește un toiag pentru a-i lovi. A folosi cuvinte pentru a le aduce oamenilor mântuirea reprezintă scopul și însemnătatea etapei finale a lucrării.


Cum pot cei care L-au limitat pe Dumnezeu în noțiunile lor să primească revelațiile Lui?

Lucrarea lui Dumnezeu continuă să avanseze și, deși scopul lucrării Lui rămâne neschimbat, metoda prin care El lucrează se schimbă în mod constant; prin urmare, aceia care Îl urmează pe Dumnezeu se schimbă și ei constant. Cu cât Dumnezeu înfăptuiește mai multă lucrare, cu atât e mai completă cunoașterea omului despre El. Schimbări corespunzătoare au loc și în firea omului ca urmare a lucrării lui Dumnezeu. Totuși, din cauza faptului că lucrarea lui Dumnezeu se schimbă mereu, cei care nu cunosc lucrarea Duhului Sfânt și acei oameni absurzi care nu cunosc adevărul devin oameni care I se împotrivesc lui Dumnezeu. Niciodată lucrarea lui Dumnezeu nu se conformează noțiunilor omului, pentru că lucrarea Lui este întotdeauna nouă și niciodată veche, iar El nu repetă niciodată lucrarea veche, ci, mai degrabă, face o lucrare pe care nu a mai făcut-o niciodată. Dat fiind că Dumnezeu nu Își repetă lucrarea, iar omul judecă invariabil lucrarea lui Dumnezeu de astăzi pe baza lucrării Sale din trecut, a devenit extrem de dificil pentru Dumnezeu să îndeplinească fiecare etapă a lucrării noii epoci. Omul are mult prea multe greutăți! Gândirea omului este prea conservatoare! Niciun om nu cunoaște lucrarea lui Dumnezeu, totuși fiecare o limitează. Când Îl părăsește pe Dumnezeu, omul pierde viața, adevărul și binecuvântările Lui, totuși, nu acceptă nici viața, nici adevărul, cu atât mai puțin binecuvântările mai mari pe care Dumnezeu le oferă omenirii. Toți oamenii doresc să-L câștige pe Dumnezeu, dar nu tolerează nicio schimbare în lucrarea lui Dumnezeu. Cei care nu acceptă noua lucrare a lui Dumnezeu cred că lucrarea lui Dumnezeu este imutabilă, că rămâne pentru totdeauna pe loc. În credința lor, tot ceea ce este necesar pentru a obține mântuirea veșnică de la Dumnezeu este respectarea legii și, atât timp cât se pocăiesc și își mărturisesc păcatele, intențiile lui Dumnezeu vor fi satisfăcute pentru totdeauna. Ei sunt de părere că Dumnezeu nu poate fi decât Dumnezeul care a lucrat sub lege și Dumnezeul care a fost pironit pe cruce pentru om; în plus, părerea lor este că Dumnezeu nu trebuie și nu poate să depășească Biblia. Tocmai aceste păreri i-au înlănțuit strâns de legea de odinioară și i-au pironit prin reglementări fără viață. Sunt alții, mai mulți, care cred că, indiferent de noua lucrare a lui Dumnezeu, ea trebuie să fie verificată prin profeții și că, în fiecare etapă a unei astfel de lucrări, toți cei care Îl urmează cu o inimă „sinceră” trebuie, de asemenea, să primească revelații; altfel, lucrarea nu I-ar putea aparține lui Dumnezeu. Nu este tocmai o sarcină ușoară pentru om să ajungă să-L cunoască pe Dumnezeu. Aceasta, adăugată inimii absurde a omului și naturii sale răzvrătite de înfumurare și îngâmfare, face să fie cu atât mai dificil pentru om să accepte noua lucrare a lui Dumnezeu. Omul nici nu investighează cu atenție noua lucrare a lui Dumnezeu, nici nu o acceptă cu smerenie; mai degrabă, el adoptă o atitudine de dispreț față de ea și așteaptă revelațiile și îndrumarea lui Dumnezeu. Nu sunt acestea manifestările omului care se răzvrătește față de Dumnezeu și I se împotrivește? Cum pot astfel de oameni să obțină aprobarea lui Dumnezeu?

Isus a afirmat că lucrarea lui Iahve a rămas în urmă în Epoca Harului, așa cum Eu spun astăzi că și lucrarea lui Isus a rămas în urmă. Dacă ar fi existat numai Epoca Legii și nu și Epoca Harului, Isus nu ar fi fost răstignit și nu ar fi putut răscumpăra toată omenirea. Dacă ar fi existat doar Epoca Legii, ar fi putut omenirea să ajungă până în ziua de azi? Istoria avansează; nu este istoria una dintre legile normale ale lucrării lui Dumnezeu? Nu este o descriere a felului în care El gestionează omul în întregul univers? Istoria progresează, tot astfel și lucrarea lui Dumnezeu. Intențiile Lui se schimbă în mod continuu. Ar fi imposibil ca Dumnezeu să rămână la o singură etapă a lucrării timp de șase mii de ani, pentru că, după cum toți știu, El este întotdeauna nou și niciodată vechi și nu ar putea defel să facă încontinuu o lucrare precum răstignirea, să fie pironit pe cruce o dată, de două ori, de trei ori… Așa ar vedea lucrurile o persoană absurdă. Dumnezeu nu continuă să facă aceeași lucrare; lucrarea Lui este mereu schimbătoare și mereu nouă, exact la fel cum Eu vă vorbesc vouă zi de zi cuvinte noi și fac o nouă lucrare. Aceasta este lucrarea pe care o fac, a cărei cheie se află în cuvintele „nouă” și „minunată”. „Dumnezeu este neschimbător și Dumnezeu va fi întotdeauna Dumnezeu”: această afirmație este cât se poate de adevărată; substanța lui Dumnezeu nu se schimbă, Dumnezeu este întotdeauna Dumnezeu și El nu ar putea deveni niciodată Satana, dar acestea nu dovedesc că lucrarea Lui este la fel de veșnic neschimbătoare ca esența Sa. Tu declari că Dumnezeu este imutabil, dar atunci cum poți explica faptul că El este mereu nou și niciodată vechi? Lucrarea lui Dumnezeu se răspândește continuu și se schimbă în mod constant, iar intențiile Lui sunt făcute să se manifeste și făcute cunoscute omului în mod continuu. Când omul experimentează lucrarea lui Dumnezeu, firea sa se schimbă fără încetare, și la fel și cunoașterea sa. De unde apare, atunci, această schimbare? Nu din lucrarea lui Dumnezeu, care se schimbă mereu? Dacă firea omului se poate schimba, de ce omul nu poate permite ca lucrarea Mea și cuvintele Mele să se schimbe și ele în mod continuu? Trebuie să fiu supus restricțiilor omului? Făcând astfel, nu folosești argumente forțate?

După învierea Lui, Isus S-a arătat ucenicilor și le-a spus: „Eu trimit promisiunea Tatălui Meu asupra voastră: să zăboviți în cetatea Ierusalimului, până când veți fi înzestrați cu putere din înalturi.” Știi cum pot fi explicate aceste cuvinte? Ești acum înzestrat cu puterea Lui? Înțelegi la ce se referă „putere”? Isus a spus că Duhul adevărului va fi dat omului în zilele de pe urmă. Acum sunt zilele de pe urmă; înțelegi cum exprimă cuvinte Duhul adevărului? Unde Se arată și unde lucrează Duhul adevărului? În cartea profetică a profetului Isaia, nu s-a menționat niciodată că, în epoca Noului Testament, Se va naște un copil numit Isus, ci s-a spus doar că se va naște un prunc de parte bărbătească și care se va numi Emanuel. De ce nu a fost specificat numele „Isus”? Nicăieri în Vechiul Testament nu apare acest nume, deci de ce crezi în continuare în Isus? Doar nu ai început să crezi în Isus după ce L-ai văzut cu ochii tăi, nu-i așa? Sau ai început să crezi după primirea unei revelații? Ți-ar arăta Dumnezeu într-adevăr un astfel de har? Ar revărsa El asupra ta asemenea mărețe binecuvântări? Care este temelia credinței tale în Isus? De ce nu crezi că Dumnezeu S-a întrupat în zilele noastre? De ce spui că absența unei revelații de la Dumnezeu pentru tine dovedește că El nu a devenit trup? Dumnezeu trebuie să-l anunțe pe om înainte de a-Și începe lucrarea? Trebuie să primească, mai întâi, aprobarea omului? Isaia a spus doar că un prunc de parte bărbătească se va naște într-o iesle; niciodată nu a profețit că Maria Îl va naște pe Isus. Pe ce anume îți întemeiezi credința în Isus cel născut din Maria? Sigur nu e confuză credința ta? Unii spun că numele lui Dumnezeu nu se schimbă. Atunci de ce numele lui Iahve a devenit Isus? S-a profețit despre venirea lui Mesia, atunci de ce a venit un om cu numele de Isus? De ce s-a schimbat numele lui Dumnezeu? Nu a fost făcută o asemenea lucrare acum mult timp? Oare nu poate Dumnezeu să facă o lucrare mai nouă astăzi? Lucrarea de ieri poate fi modificată, iar lucrarea lui Isus poate urma după aceea a lui Iahve. Nu poate atunci lucrarea lui Isus să fie urmată de o altă lucrare? Dacă numele lui Iahve poate fi schimbat în Isus, atunci nu poate fi schimbat și numele lui Isus? Nimic din acestea nu este neobișnuit; doar că oamenii sunt prea înguști la minte. Dumnezeu va fi întotdeauna Dumnezeu. Indiferent de schimbarea lucrării Sale și a numelui Său, firea și înțelepciunea Lui rămân neschimbate pentru totdeauna. Dacă tu crezi că Dumnezeu poate fi numit doar prin numele de Isus, atunci cunoașterea ta este mult prea limitată. Îndrăznești să afirmi că Isus este numele veșnic al lui Dumnezeu, că Dumnezeu va fi cunoscut de-a pururi sub numele de Isus și că acest lucru nu se va schimba niciodată? Îndrăznești să crezi cu tărie că numele lui Isus a încheiat Epoca Legii și că va încheia și epoca finală? Cine poate spune că harul lui Isus poate încheia epoca? Dacă nu ai o înțelegere clară privind aceste adevăruri, nu numai că nu vei putea să faci lucrarea de a predica Evanghelia, dar nici tu însuți nu vei reuși să rămâi neclintit. Când va veni ziua în care vei rezolva toate dificultățile acelor oameni religioși și vei respinge toate falsitățile lor, aceea va fi dovada că ești absolut sigur de această etapă a lucrării și că nu ai nici cea mai mică îndoială. Dacă nu reușești să le respingi falsitățile, atunci îți vor înscena ceva și te vor defăima. Nu ar fi acest lucru rușinos?

Toți evreii citiseră Vechiul Testament și știau despre profeția lui Isaia că un prunc de parte bărbătească se va naște într-o iesle. De ce, atunci, în ciuda faptului că erau pe deplin conștienți de această profeție, tot L-au persecutat pe Isus? Nu a fost din cauza naturii lor răzvrătite și a faptului că nu erau conștienți de lucrarea Duhului Sfânt? La vremea aceea, fariseii au crezut că lucrarea lui Isus era diferită de ceea ce ei știau despre pruncul proorocit, de parte bărbătească, iar oamenii de astăzi Îl resping pe Dumnezeu pentru că lucrarea lui Dumnezeu întrupat nu se conformează Bibliei. Nu este esența răzvrătirii lor față de Dumnezeu una și aceeași? Poți să accepți, fără excepție, toată lucrarea Duhului Sfânt? Dacă este lucrarea Duhului Sfânt, atunci este curentul cel drept și ar trebui să îl accepți fără nicio rezervă; nu ar trebui să triezi și să alegi ce să accepți. Dacă încerci să aplici mai mult din înțelegerea ta cu privire la Dumnezeu și ești mai precaut față de El, atunci nu e de prisos acest lucru? Ceea ce ar trebui să faci este să nu cauți o fundamentare suplimentară în Biblie, ci să accepți fără excepții lucrarea Duhului Sfânt, pentru că tu crezi în Dumnezeu ca să-L urmezi pe Dumnezeu și nu ar trebui să Îl investighezi. Nu ar trebui să cauți alte dovezi despre Mine pentru a arăta că Eu sunt Dumnezeul tău, ci ar trebui să discerni dacă îți sunt de folos – acesta este lucrul decisiv. Chiar dacă găsești și alte dovezi incontestabile în Biblie, ele nu te pot aduce pe deplin înaintea Mea. Tu ești cel care trăiește doar în limitele Bibliei și nu înaintea Mea; Biblia nu te poate ajuta să Mă cunoști, nici nu îți poate adânci dragostea pentru Mine. Deși Biblia a profețit că se va naște un prunc de parte bărbătească, nimeni nu putea să înțeleagă asupra cui se va împlini profeția, pentru că omul nu a cunoscut lucrarea lui Dumnezeu și asta a făcut ca fariseii să se împotrivească lui Isus. Unii știu că lucrarea Mea este în interesul omului, dar ei continuă să creadă că Isus și cu Mine suntem două ființe complet separate, incompatibile. În vremea aceea, Isus doar le-a spus ucenicilor o serie de predici din Epoca Harului, cum ar fi: cum să practice, cum să se adune, cum să ceară în rugăciune și cum să-i trateze pe alții în Epoca Harului. Lucrarea pe care a realizat-o a fost cea a Epocii Harului și El a vorbit numai despre modul în care ucenicii și cei care L-au urmat pe atunci ar trebui să practice. La momentul acela, El a făcut doar lucrarea Epocii Harului și niciuna din lucrările zilelor de pe urmă. Când Iahve a stabilit legea Vechiului Testament în Epoca Legii, de ce nu a făcut atunci lucrarea Epocii Harului? De ce nu a clarificat în prealabil lucrarea Epocii Harului? Acest lucru nu l-ar fi ajutat pe om să o accepte? El a profețit doar că un prunc de parte bărbătească se va naște și va veni la putere, dar nu a îndeplinit în prealabil lucrarea Epocii Harului. Lucrarea lui Dumnezeu din fiecare epocă are hotare clare; El face doar lucrarea epocii actuale și nu săvârșește niciodată următoarea etapă a lucrării în avans. Doar în acest fel, lucrarea Sa reprezentativă pentru fiecare epocă poate fi scoasă în evidență. Isus a vorbit numai despre semnele din zilele de pe urmă; a spus doar cum oamenii din vremurile acelea ar trebui să fie răbdători, cum ar trebui să fie răscumpărați, cum ar trebui să se pocăiască și să se mărturisească și cum ar trebui să poarte crucea și să îndure suferința. Nu a vorbit niciodată despre cum ar trebui omul din zilele de pe urmă să dobândească pătrunderea, nici despre cum ar trebui să caute să satisfacă intențiile lui Dumnezeu. Ca atare, nu este absurd să cauți în Biblie lucrarea lui Dumnezeu din zilele de pe urmă? Ce poți vedea doar ținând Biblia strâns în mâinile tale? Fie că este vorba de un analist al Bibliei sau de un predicator, cine ar fi putut vedea clar, în avans, lucrarea de astăzi?

„Cine are urechi, să audă ceea ce spune Duhul bisericilor.” Ați auzit acum cuvintele Duhului Sfânt? Cuvintele lui Dumnezeu au venit peste voi. Le auziți? Dumnezeu face lucrarea cuvintelor în zilele de pe urmă și aceste cuvinte sunt cele ale Duhului Sfânt, căci Dumnezeu este Duhul Sfânt și poate deveni și trup; prin urmare, cuvintele Duhului Sfânt, despre care s-a vorbit în trecut, sunt cuvintele Dumnezeului întrupat astăzi. Există mulți oameni absurzi care cred că, din moment ce este Duhul Sfânt cel care vorbește, glasul Său ar trebui să răsune din ceruri, ca oamenii să îl audă. Oricine crede în felul acesta nu cunoaște lucrarea lui Dumnezeu. Într-adevăr, cuvântările rostite de Duhul Sfânt sunt cele rostite de Dumnezeu întrupat. Duhul Sfânt nu ar putea sub nicio formă să îi vorbească direct omului; nici chiar în Epoca Legii, Iahve nu le-a vorbit direct mulțimilor. Nu ar fi cu atât mai puțin probabil ca El să facă acest lucru în această epocă, astăzi? Pentru ca Dumnezeu să îndeplinească lucrarea cu rostirea și cuvântările Sale, El trebuie să devină trup; altfel, lucrarea Lui nu și-ar putea atinge scopul. Cei care Îl neagă pe Dumnezeu întrupat sunt aceia care nu cunosc Duhul sau principiile prin care lucrează Dumnezeu. Cei care cred că acum este epoca Duhului Sfânt, dar încă nu acceptă noua Sa lucrare, sunt cei care trăiesc într-o credință fantezistă. Astfel de oameni nu vor primi niciodată lucrarea Duhului Sfânt. Cei care cer doar ca Duhul Sfânt să vorbească și să-Și îndeplinească lucrarea direct, dar nu acceptă cuvintele sau lucrarea lui Dumnezeu întrupat, nu vor putea niciodată să pășească în noua epocă sau să fie mântuiți complet de către Dumnezeu!


Doar cei care Îl cunosc pe Dumnezeu și lucrarea Sa sunt cei care Îl mulțumesc

Lucrarea lui Dumnezeu întrupat include două părți. Când S-a întrupat prima dată, oamenii nu au crezut în El și nu L-au cunoscut și L-au răstignit pe Isus pe cruce. Apoi, când S-a întrupat a doua oară, oamenii tot nu au crezut în El și cu atât mai puțin L-au cunoscut și L-au răstignit încă o dată pe Hristos pe cruce. Nu este omul dușmanul lui Dumnezeu? Dacă omul nu Îl cunoaște, cum ar putea fi apropiatul lui Dumnezeu? Cum ar putea el să fie calificat să aducă mărturie pentru Dumnezeu? Oare afirmațiile omului, cum că-L iubește, slujește și slăvește pe Dumnezeu, nu sunt toate minciuni amăgitoare? Dacă îți dedici viața urmăririi acestor lucruri nerealiste și nepractice, nu lucrezi în zadar? Cum ai putea fi apropiatul lui Dumnezeu când nici măcar nu știi cine este Dumnezeu? O astfel de căutare nu este vagă și abstractă? Nu este amăgitoare? Cum ar trebui să procedeze cineva pentru a fi apropiatul lui Dumnezeu? Care este semnificația practică de a fi un apropiat al lui Dumnezeu? Poți fi un apropiat al Duhului lui Dumnezeu? Poți vedea cât de mare și de înalt este Duhul? A fi apropiatul unui Dumnezeu invizibil, intangibil – nu este acest lucru vag și abstract? Care este semnificația practică a unei astfel de căutări? Nu e totul o minciună înșelătoare? Ceea ce urmărești este să devii apropiatul lui Dumnezeu, însă, de fapt, ești cățelușul Satanei, pentru că nu Îl cunoști pe Dumnezeu și urmărești „Dumnezeul inexistent printre toate lucrurile”, care este invizibil, intangibil și conținut de propriile tale noțiuni. Vorbind nedeslușit, un astfel de „Dumnezeu” este Satana și, vorbind practic, ești tu însuți. Cauți să fii propriul tău apropiat, cu toate acestea, încă afirmi că urmărești să devii apropiatul lui Dumnezeu – nu este aceasta o blasfemie? Care este valoarea unei astfel de căutări? Dacă Duhul lui Dumnezeu nu devine trup, atunci esența lui Dumnezeu este pur și simplu un Duh invizibil, intangibil al vieții, fără formă și fără chip, imaterial, inabordabil și de neînțeles pentru om. Cum ar putea fi omul un apropiat al unui Duh fără formă materială, minunat, de nepătruns, precum acesta? Nu este o glumă? Este un raționament absurd, care nu este valabil și cu atât mai puțin realist. Omul creat este de un tip în mod inerent diferit față de Duhul lui Dumnezeu, deci cum ar putea fi apropiați cei doi? Dacă Duhul lui Dumnezeu nu S-ar întrupa – adică dacă Dumnezeu nu ar deveni trup, nu S-ar smeri și nu ar deveni o ființă creată, atunci omul creat ar fi atât necalificat, cât și incapabil să devină apropiatul Său și, în afară de acei credincioși evlavioși care ar putea avea șansa de a fi apropiații lui Dumnezeu după intrarea sufletelor lor în rai, majoritatea oamenilor ar fi incapabili să devină apropiații Duhului lui Dumnezeu. Iar dacă oamenii își doresc să devină apropiații lui Dumnezeu în Ceruri, sub îndrumarea Dumnezeului întrupat, nu sunt ei neoameni uimitor de neghiobi? Oamenii urmăresc doar „să fie devotați” față de un Dumnezeu invizibil și nu-I acordă nici cea mai mică atenție Dumnezeului care poate fi văzut, căci este atât de ușor să urmărești un Dumnezeu invizibil. Oamenii pot face acest lucru cum doresc, însă urmărirea Dumnezeului vizibil nu este atât de ușoară. Persoana care urmărește un Dumnezeu nedeslușit este complet incapabilă să-L câștige pe Dumnezeu, căci toate lucrurile care sunt nedeslușite și abstracte sunt imaginate de om și nu pot fi câștigate de om. Dacă Dumnezeul care ar veni printre voi ar fi un Dumnezeu măreț și impunător, inaccesibil vouă, atunci cum ați putea pricepe intențiile Lui? Și cum ați putea să-L cunoașteți și să-L înțelegeți? Dacă doar Și-ar săvârși lucrarea și nu ar avea niciun contact normal cu omul sau dacă nu ar poseda o umanitate normală și ar fi inabordabil pentru muritori, atunci, chiar dacă ar săvârși multă lucrare asupra voastră, dar nu ați avea niciun contact cu El și nu ați putea să-L vedeți, cum L-ați putea cunoaște? Dacă nu ar fi acest trup cu umanitate normală, omul nu ar avea nicio modalitate de a-L cunoaște pe Dumnezeu; doar datorită întrupării lui Dumnezeu, omul este calificat să fie apropiatul Dumnezeului în trup. Oamenii devin apropiații lui Dumnezeu deoarece intră în contact cu El și deoarece ajung să-L cunoască treptat trăind alături de El și interacționând cu El. Dacă nu ar fi astfel, nu ar fi în zadar ceea ce urmărește omul? Cu alte cuvinte, nu datorită întru totul lucrării lui Dumnezeu este omul capabil să fie apropiatul lui Dumnezeu, ci datorită caracterului practic și normalității Dumnezeului întrupat. Doar pentru că Dumnezeu devine trup au oamenii șansa de a-și face datoria și de a-L venera pe adevăratul Dumnezeu. Nu este acesta cel mai realist și mai practic adevăr? Acum, încă mai vrei să fii apropiatul lui Dumnezeu în Ceruri? Doar atunci când Dumnezeu Se smerește până la un anumit punct, adică, doar atunci când Dumnezeu devine trup, poate omul să fie apropiatul și confidentul Lui. Dumnezeu este Duhul. El este atât de măreț și de impunător și de nepătruns – cum sunt oamenii calificați să fie apropiații Lui? Doar atunci când Duhul lui Dumnezeu coboară în trup și devine o ființă creată cu același înveliș exterior ca al omului, pot oamenii să-I înțeleagă intențiile și să fie câștigați de El într-un mod practic. El vorbește și lucrează în trup, împărtășește bucuriile, tristețile și necazurile omenirii, trăiește în aceeași lume ca omenirea, o protejează, o îndrumă și le permite oamenilor să fie curățiți și să câștige mântuirea și binecuvântarea Lui. Abia după ce oamenii câștigă aceste lucruri și înțeleg cu adevărat intențiile lui Dumnezeu pot fi apropiații Lui. Doar acest lucru este practic. Dacă Dumnezeu ar fi invizibil și intangibil pentru oameni, cum ar putea oamenii să fie apropiații Săi? Nu este aceasta o doctrină goală?

Crezând în Dumnezeu până acum, mulți oameni încă urmăresc ceea ce este nedeslușit și abstract. Nu au nicio pricepere a caracterului practic al lucrării lui Dumnezeu de astăzi și încă trăiesc printre cuvinte și doctrine. Mai mult, majoritatea trebuie încă să pătrundă în realitatea unor fraze noi precum „noua generație a celor care Îl iubesc pe Dumnezeu”, „apropiatul lui Dumnezeu”, „exemplarul și modelul dragostei față de Dumnezeu” și „stilul lui Petru”; în schimb, căutarea lor este încă nedeslușită și abstractă, ei încă bâjbâie în doctrină și nu au nicio înțelegere a realității acelor cuvinte. Atunci când Duhul lui Dumnezeu devine trup și lucrează în trup, Îl poți vedea și atinge. Totuși, dacă încă nu ești capabil să devii apropiatul Lui, dacă încă nu ești capabil să fii confidentul Lui, atunci cum ai putea fi confidentul Duhului lui Dumnezeu? Dacă nu Îl cunoști pe Dumnezeu de astăzi, cum poți fi unul din generația nouă a celor care Îl iubesc pe Dumnezeu? Nu sunt acestea cuvinte și doctrine goale? Ești capabil să vezi Duhul și să-I pricepi intențiile? Nu sunt acestea cuvinte goale? Nu este suficient doar să rostești aceste fraze și termeni, și nici nu poți să-L mulțumești pe Dumnezeu doar prin hotărâre. Ești mulțumit doar cu rostirea acestor cuvinte și faci aceasta pentru a-ți satisface propriile dorințe, aspirațiile nerealiste, și a-ți satisface noțiunile și gândirea. Dacă nu Îl cunoști pe Dumnezeu de astăzi, atunci, indiferent ce faci, nu vei putea satisface intențiile lui Dumnezeu. Ce înseamnă să fii un confident al lui Dumnezeu? Încă nu înțelegi? Din moment ce apropiatul lui Dumnezeu este omul, Dumnezeu este și om. Adică Dumnezeu a devenit trup și a devenit om. Doar cei care sunt de același fel se pot numi confidenți, doar atunci ei pot fi considerați apropiați. Dacă Dumnezeu ar fi Duhul, cum ar putea omul creat să fie apropiatul Său?

Credința ta în Dumnezeu, urmărirea adevărului de către tine și chiar și purtarea ta ar trebui să se bazeze toate pe realitate: totul ar trebui să fie real și practic și nu ar trebui să urmărești lucruri care sunt iluzorii și fanteziste. Nu există nicio valoare în a te purta astfel și, mai mult, nicio însemnătate a unei astfel de vieți. Deoarece urmărirea și viața ta sunt petrecute printre nimic mai mult decât neadevăruri și înșelăciuni și deoarece nu urmărești lucrurile care au valoare și semnificație, singurele lucruri pe care le câștigi sunt raționamentul și doctrina absurde care sunt în afara adevărului. Astfel de lucruri nu au nicio legătură cu semnificația și valoarea existenței tale și pot doar să te aducă pe un tărâm pustiu. În acest fel, toată viața ta va fi lipsită de orice valoare sau semnificație – iar dacă nu urmărești o viață plină de însemnătate, atunci ai putea trăi o sută de ani și tot ar fi degeaba. Cum ar putea fi aceea numită viață umană? Nu este de fapt viața unui animal? La fel, dacă voi urmăriți să mergeți pe cărarea credinței în Dumnezeu, dar nu faceți nicio încercare de a-L urma pe Dumnezeu care poate fi văzut și, în schimb, venerați un Dumnezeu invizibil și intangibil, atunci nu este această căutare și mai zadarnică? În cele din urmă, căutarea ta va deveni o grămadă de ruine. Ce beneficii îți aduce o astfel de căutare? Cea mai mare problemă a omului este că el iubește doar lucrurile pe care nu le poate vedea sau atinge, lucruri care sunt misterioase și minunate în mod suprem și care nu pot fi imaginate de către om sau atinse de către muritori. Cu cât lucrurile sunt mai nerealiste, cu atât sunt analizate mai mult de către oameni, iar oamenii chiar le urmăresc nepăsători față de orice altceva, sperând în van să le obțină. Cu cât sunt mai nerealiste, cu atât le examinează și le analizează mai îndeaproape oamenii, mergând chiar până acolo încât își concep propriile idei complete despre ele. Din contră, cu cât sunt mai realiste lucrurile, cu atât sunt mai indiferenți oamenii față de ele; pur și simplu le privesc de sus și sunt chiar disprețuitori la adresa lor. Nu este aceasta exact atitudinea voastră față de lucrarea realistă pe care o săvârșesc Eu astăzi? Cu cât sunt mai realiste astfel de lucruri, cu atât aveți mai multe prejudecăți față de ele. Nu lăsați nici cea mai mică posibilitate de a le examina, pur și simplu le ignorați; vă uitați de sus la aceste cerințe realiste cu standarde scăzute și chiar păstrați numeroase noțiuni despre acest Dumnezeu, care este Cel mai practic și sunteți pur și simplu incapabili să acceptați caracterul practic și normalitatea Lui. Astfel, nu păstrați o credință fantezistă? Aveți o credință nezdruncinată în dumnezeul fantezist al timpurilor trecute și niciun interes față de Dumnezeul practic din prezent. Nu este acest lucru din cauză că dumnezeul de ieri și dumnezeul de azi fac parte din două epoci diferite? Nu este acest lucru și din cauză că dumnezeul de ieri este dumnezeul măreț și elevat din Ceruri, în timp ce dumnezeul de azi este o mică ființă umană pe pământ? În plus, nu este din cauză că dumnezeul venerat de om este cel produs de noțiunile lui, în timp ce dumnezeul de azi este dintr-un trup tangibil, produs pe pământ? Când totul e spus și săvârșit, oare nu datorită faptului că Dumnezeul de astăzi este prea realist, omul nu Îl urmărește? Căci ceea ce Dumnezeul de astăzi cere de la oameni este exact ceea ce oamenii sunt cel mai puțin dispuși să facă, ceea ce-i rușinează. Nu îngreunează aceste lucruri situația oamenilor? Nu le dezgolesc cicatricile? În consecință, mulți oameni nu-L urmăresc pe Dumnezeul realist, pe Dumnezeul practic și devin dușmanii Dumnezeului întrupat, adică antihriști. Nu este acesta un adevăr evident? În trecut, când Dumnezeu nu Se întrupase încă, poate că ai fost o figură religioasă sau un credincios devotat. După ce Dumnezeu a devenit trup, mulți astfel de credincioși devotați au devenit antihriști, fără să știe. Știi ce se întâmplă aici? În credința ta față de Dumnezeu, nu te concentrezi pe realitate sau pe urmărirea adevărului, în schimb, te concentrezi pe lucruri ireale – nu este aceasta cea mai clară sursă a dușmăniei tale față de Dumnezeu întrupat? Dumnezeu întrupat este numit Hristos, deci nu sunt toți cei care nu cred în Dumnezeu întrupat antihriști? Așadar, este Cel în care crezi și pe care Îl iubești cu adevărat acest Dumnezeu întrupat? Este cu adevărat acest Dumnezeu viu, care respiră, cel mai realist și extraordinar de normal? Care este, mai exact, obiectivul căutării tale? Se află în cer sau pe pământ? Este o noțiune sau este adevărul? Este Dumnezeu sau este o ființă supranaturală? De fapt, adevărul este cea mai practică maximă a vieții și cea mai înaltă maximă a vieții pentru omenire. Deoarece este cerința pe care o are Dumnezeu de la om și este lucrarea săvârșită personal de Dumnezeu, este numită „maximă a vieții”. Nu este o maximă alcătuită din ceva, nici nu este un citat celebru al unei persoane importante. În schimb, este cuvântarea către omenire a Suveranului cerului și al pământului și al tuturor lucrurilor; nu reprezintă niște cuvinte sintetizate de om, ci viața inerentă a lui Dumnezeu. De aceea este numit „cea mai înaltă maximă a vieții”. Urmărirea oamenilor de a pune adevărul în practică reprezintă realizarea datoriei lor – adică urmărirea satisfacerii cerinței lui Dumnezeu. Esența acestei cerințe este cel mai realist adevăr, mai degrabă decât doctrina goală, care nu poate fi obținută de niciun om. Dacă urmărirea ta nu este altceva decât doctrină și nu conține nicio realitate, nu ești cineva care se răzvrătește împotriva adevărului? Nu ești cineva care atacă adevărul? Cum ar putea o astfel de persoană să fie cineva care urmărește iubirea de Dumnezeu? Oamenii care nu au realitate sunt cei care trădează adevărul și toți sunt răzvrătiți din fire!

Indiferent cum urmărești, trebuie, mai presus de toate lucrurile, să înțelegi lucrarea pe care o săvârșește Dumnezeu astăzi și să cunoști semnificația acestei lucrări. Trebuie să înțelegi și să cunoști ce lucrare aduce Dumnezeu atunci când vine în zilele de pe urmă, ce fire aduce și ce anume va înfăptui în om. Dacă nu cunoști sau nu înțelegi lucrarea pe care El a venit să o săvârșească în trup, cum poți pricepe intențiile Lui și cum poți deveni apropiatul Lui? De fapt, nu este complicat să fii apropiatul lui Dumnezeu, dar nu este nici simplu. Dacă oamenii pot să înțeleagă pe deplin acest lucru și să-l pună în practică, atunci devine simplu; dacă oamenii nu pot să-l înțeleagă întru totul, atunci devine mult mai greu și, mai mult, ei devin predispuși la a urmări lucruri nedeslușite și abstracte. Dacă, în căutarea lui Dumnezeu, oamenii nu au propria poziție de susținut și nu știu adevărul pe care ar trebui să-l respecte, înseamnă că nu au o fundație și, astfel, pentru ei devine dificil să fie fermi. În prezent, există foarte mulți care nu înțeleg adevărul, care nu pot să distingă între bine și rău sau să spună ce să iubească sau să urască. Astfel de oameni nu pot fi fermi. Cheia credinței în Dumnezeu constă în capacitatea de a pune adevărul în practică, de a arăta considerație față de intențiile lui Dumnezeu, de a cunoaște lucrarea lui Dumnezeu asupra omului atunci când Se întrupează și principiile după care vorbește. Nu urma masele. Trebuie să ai principii pentru lucrurile în care ar trebui să pătrunzi și trebuie să te ții de ele. Ține-te bine de acele lucruri din interiorul tău care provin din luminarea lui Dumnezeu – asta îți va fi de ajutor. Dacă nu faci acest lucru, astăzi vei schimba direcția într-un sens, mâine vei schimba direcția în sens opus și nu vei câștiga niciodată nimic practic. Nu îți este deloc benefic propriei vieți să fii astfel. Cei care nu înțeleg adevărul îi urmează mereu pe ceilalți: dacă oamenii spun că aceasta este lucrarea Duhului Sfânt, atunci și tu spui că este lucrarea Duhului Sfânt; dacă oamenii spun că este lucrarea unui spirit rău, atunci și tu ai îndoieli sau spui că este lucrarea unui spirit rău. Tu repeți mereu cuvintele altora și ești incapabil să discerni orice pe cont propriu, ești incapabil și să gândești pe cont propriu. Acesta este cineva fără poziție, care nu are discernământ – o astfel de persoană nu e bună de nimic! Tu repeți întotdeauna cuvintele altora: astăzi, se spune că aceasta este lucrarea Duhului Sfânt, însă poate că într-o zi, cineva va spune că nu este lucrarea Duhului Sfânt și că, în realitate, nu reprezintă nimic altceva decât faptele omului – cu toate acestea, nu poți discerne acest lucru, iar când vezi că alții spun asta, repeți și tu. De fapt, este lucrarea Duhului Sfânt, dar tu spui că este lucrarea omului; nu ai devenit unul dintre cei care blasfemiază lucrarea Duhului Sfânt? Prin aceasta, nu I te-ai opus lui Dumnezeu, pentru că nu ai discernământ? Poate, într-o zi, va apărea vreun nesăbuit care va spune că „aceasta este lucrarea unui spirit rău”, iar atunci când vei auzi aceste cuvinte, vei fi dezorientat și încă o dată constrâns de cuvintele celorlalți. De fiecare dată când cineva te tulbură, ești incapabil să-ți menții poziția și toate acestea se întâmplă din cauză că nu deții adevărul. A crede în Dumnezeu și a căuta să-L cunoști pe Dumnezeu nu sunt chestiuni simple. Aceste lucruri nu pot fi obținute pur și simplu prin adunări și ascultarea predicilor și nu poți fi desăvârșit doar prin pasiune. Trebuie să fi trecut prin experiențe, să deții cunoaștere, să ai principii în acțiunile tale și să câștigi lucrarea Duhului Sfânt. După ce ai trăit experiențe, vei putea deosebi multe lucruri – vei putea face distincția între bine și rău, între dreptate și ticăloșie, între ceea ce aparține de trup și sânge și ceea ce aparține de adevăr. Ar trebui să poți distinge între toate aceste lucruri și, în acest proces, indiferent de circumstanțe, nu vei fi niciodată pierdut. Doar aceasta este statura ta reală.

Cunoașterea lucrării lui Dumnezeu nu este o chestiune simplă. Ar trebui să ai standarde și un obiectiv în căutarea ta, ar trebui să știi cum să cauți adevărata cale, cum să determini dacă este adevărata cale sau nu și dacă este lucrarea lui Dumnezeu sau nu. Care este principiul cel mai de bază în căutarea adevăratei căi? Trebuie să te uiți dacă lucrarea Duhului Sfânt se află sau nu în această cale, dacă aceste cuvinte sunt exprimarea adevărului sau nu, cui i se aduce mărturie și ce îți poate aduce. Distincția între adevărata cale și cele false necesită câteva aspecte ale cunoștințelor de bază, dintre care cel mai fundamental este acela de a spune dacă lucrarea Duhului Sfânt este prezentă acolo. Căci esența credinței oamenilor în Dumnezeu este credința în Duhul lui Dumnezeu și chiar și credința lor în Dumnezeu întrupat se datorează faptului că acest trup este întruchiparea Duhului lui Dumnezeu, ceea ce înseamnă că o astfel de credință este tot credință în Duh. Există diferențe între Duh și trup, dar pentru că acest trup vine de la Duh și este Cuvântul devenit trup, tot esența inerentă a lui Dumnezeu este cea în care crede omul. Deci, pentru a discerne dacă este sau nu adevărata cale trebuie, mai presus de toate, să te uiți dacă are lucrarea Duhului Sfânt sau nu, după care trebuie să te uiți dacă există sau nu adevăr în această cale. Adevărul, așa cum este numit, e viața-fire a umanității normale. Cu alte cuvinte, este ceea ce i-a cerut Dumnezeu omului când l-a creat la început, mai exact, umanitatea normală în întregimea sa (inclusiv rațiunea umanității, precum și pătrunderea, înțelepciunea și cunoștințele de bază despre conduita personală). Adică, trebuie să te uiți dacă această cale poate sau nu să îi ducă pe oameni într-o viață umană normală, dacă adevărul despre care se vorbește emite cerințe pe baza realității umanității normale, dacă acest adevăr este sau nu realist și practic și dacă este sau nu cel mai oportun. Dacă există adevăr, atunci poate să-i conducă pe oameni în experiențe normale și practice; în plus, oamenii devin tot mai normali, rațiunea umanității pe care o au devine tot mai completă, viața lor în trup și viața spirituală devin tot mai ordonate, iar emoțiile lor devin și mai normale. Acesta este cel de-al doilea principiu. Mai există un principiu, și anume dacă oamenii au sau nu o cunoaștere tot mai profundă despre Dumnezeu, și dacă experimentarea unei astfel de lucrări și a unui astfel de adevăr poate inspira sau nu o inimă iubitoare de Dumnezeu în ei și îi poate aduce și mai aproape de Dumnezeu. Prin asta se poate determina dacă aceasta este sau nu adevărata cale. Cel mai fundamental este dacă această cale este realistă, mai degrabă decât supranaturală și dacă poate aproviziona sau nu viața omului. Dacă se conformează acestor principii, se poate concluziona că aceasta este adevărata cale. Spun aceste cuvinte nu pentru a vă face să acceptați alte căi în experiențele voastre viitoare, nici ca o previziune că va exista o altă lucrare a unei alte epoci noi în viitor. Le spun pentru ca voi să aveți certitudinea că această cale de astăzi este adevărata cale, astfel încât să nu credeți doar pe jumătate și să fiți mereu incapabili să vedeți clar lucrarea de astăzi. Există chiar mulți care, în ciuda faptului că sunt siguri, încă urmează într-un mod confuz; o astfel de certitudine nu are principii și asemenea oameni vor fi eliminați mai devreme sau mai târziu. Chiar și cei care sunt foarte înflăcărați în urmărirea lor sunt pe trei părți siguri și cinci părți nesiguri, ceea ce demonstrează că nu au o bază. Deoarece calibrul vostru este prea slab și baza voastră prea superficială, nu aveți nicio înțelegere asupra acestor chestiuni de discernământ. Dumnezeu nu Își repetă lucrarea, nu săvârșește o lucrare nerealistă, nu are cerințe excesive de la om și nu săvârșește o lucrare dincolo de rațiunea omului. Toată lucrarea pe care o săvârșește se află în sfera rațiunii normale a omului și nu depășește rațiunea umanității normale, iar lucrarea Lui este săvârșită conform nevoilor normale ale omului. Dacă este lucrarea Duhului Sfânt, oamenii devin și mai normali, iar umanitatea lor devine și mai normală. Oamenii dobândesc tot mai multe cunoștințe în ceea ce privește firea lor coruptă satanică și substanța omului, și dobândesc, de asemenea, o tânjire tot mai mare după adevăr. Cu alte cuvinte, viața omului tot progresează, iar firea coruptă a omului trece prin tot mai multe schimbări – toate fiind semnificația faptului că Dumnezeu devine viața omului. Dacă o cale este incapabilă să expună acele lucruri care formează substanța omului, este incapabilă să schimbe firea omului și, chiar mai mult decât atât, este incapabilă să-i aducă pe oameni înaintea lui Dumnezeu sau să le ofere o înțelegere reală a lui Dumnezeu, chiar făcându-le umanitatea să devină și mai josnică și rațiunea să devină și mai anormală, atunci nu se poate ca această cale să fie cea adevărată și poate fi lucrarea unui spirit rău sau calea veche. Pe scurt, nu poate fi lucrarea actuală a Duhului Sfânt. Voi ați crezut în Dumnezeu în toți acești ani, însă nu aveți nici cea mai mică bănuială în ceea ce privește principiile pentru a face diferența dintre adevărata cale și căile false sau pentru a căuta adevărata cale. Majoritatea oamenilor nici măcar nu acordă atenție acestor chestiuni; pur și simplu merg acolo unde merge majoritatea și repetă ceea ce spune majoritatea. Cum sunt aceștia oameni care caută adevărata cale? Și cum pot găsi astfel de persoane adevărata cale? Dacă pricepi aceste câteva principii cheie, atunci, indiferent ce se întâmplă, nu vei fi indus în eroare. Astăzi, este esențial ca oamenii să dezvolte un oarecare discernământ; acesta ar trebui să fie lucrul deținut de umanitatea normală și ceea ce oamenii trebuie să dețină în experiența lor. Dacă oamenii au urmat până în ziua de astăzi, dar tot nu au niciun discernământ, iar rațiunea umanității lor încă nu s-a dezvoltat, atunci oamenii sunt prea confuzi, iar ceea ce urmăresc ei este greșit și conține abateri. Ai urmărit până în ziua de astăzi, dar nu ai nici cea mai mică fărâmă de discernământ și, chiar dacă este adevărat, după cum spui, că ai găsit adevărata cale, ai și câștigat-o? Ai dezvoltat vreun discernământ? Care este esența adevăratei căi? În adevărata cale, nu ai câștigat adevărata cale, nu ai câștigat nimic din adevăr. Cu alte cuvinte, nu ai obținut ceea ce Dumnezeu cere de la tine și, astfel, nu a existat nicio schimbare a corupției tale. Dacă vei continua să urmărești în acest mod, în cele din urmă, vei fi eliminat. După ce ai urmat-o până în prezent, ar trebui să fii sigur că această cale pe care ai pășit este calea corectă și să nu mai ai dubii. Mulți oameni au întotdeauna îndoieli și încetează să urmărească adevărul din cauza unor chestiuni mărunte. Astfel de oameni sunt cei care nu au cunoaștere privind lucrarea lui Dumnezeu; sunt, de asemenea, cei care Îl urmează pe Dumnezeu într-un mod confuz. Oamenii care nu cunosc lucrarea lui Dumnezeu sunt incapabili să-I fie apropiați sau să aducă mărturie pentru El. Îi sfătuiesc pe cei care caută doar binecuvântări și ceea ce este nedeslușit și abstract să urmărească adevărul cât mai curând posibil, astfel încât viața lor să poată avea însemnătate. Nu vă mai păcăliți singuri!


Diferența dintre lucrarea de slujire a lui Dumnezeu întrupat și datoria omului

Trebuie să ajungeți să cunoașteți viziunile lucrării lui Dumnezeu și să înțelegeți direcția generală a lucrării Sale. Aceasta este intrarea pozitivă. Odată ce ai ajuns să stăpânești precis adevărul viziunilor, intrarea ta va fi asigurată; indiferent de modul în care se schimbă lucrarea lui Dumnezeu, vei rămâne neclintit în inima ta, vei fi lămurit în privința viziunilor și vei avea un țel pentru pătrunderea și căutarea ta. În acest fel, toată experiența și toată cunoașterea din tine se vor adânci și vor deveni mai detaliate. Odată ce ai înțeles direcția generală, nu vei avea parte de pierderi în viața ta, nici nu o vei lua pe drumul greșit. Dacă nu ajungi să cunoști acești pași ai lucrării, vei suferi pierderi la fiecare pas și îți va lua mai mult de câteva zile să redresezi lucrurile și nu vei fi capabil să apuci pe calea cea bună nici chiar în câteva săptămâni. Nu va cauza asta întârzieri? Sunt multe lucruri în ceea ce privește pătrunderea și practica pozitive pe care trebuie să le stăpâniți. Cât despre viziunile lucrării lui Dumnezeu, trebuie să înțelegi următoarele puncte: semnificația lucrării Sale de cucerire, calea viitoare de a fi desăvârșit, ce trebuie obținut prin experimentarea încercărilor și necazurilor, semnificația judecății și mustrării, principiile din spatele lucrării Duhului Sfânt și principiile din spatele desăvârșirii și cuceririi. Acestea aparțin toate adevărului viziunilor. Restul sunt cele trei etape ale lucrării – Epoca Legii, Epoca Harului și Epoca Împărăției – precum și mărturia viitoare. Acestea sunt de asemenea adevărul viziunilor și sunt ceea ce este cel mai fundamental, precum și cel mai important. În prezent, există atât de multe lucruri în care ar trebui să intrați și pe care să le practicați, iar acum sunt mai stratificate și mai detaliate. Dacă nu cunoști aceste adevăruri, asta dovedește că încă nu ai dobândit intrarea. De cele mai multe ori, cunoștințele oamenilor despre adevăr sunt prea superficiale; ei nu sunt capabili nici măcar să pună în practică anumite adevăruri de bază și nici măcar nu știu cum să trateze chestiuni triviale. Motivul pentru care oamenii nu sunt capabili să practice adevărul este acela că firea lor e răzvrătită, iar cunoștințele lor despre lucrarea de astăzi sunt prea superficiale și unilaterale. Astfel, pentru oameni nu-i o sarcină ușoară să fie desăvârșiți. Ești mult prea răzvrătit și păstrezi prea multe din vechiul tău sine; ești incapabil să stai de partea adevărului și ești incapabil să practici până și adevărurile de la sine evidente. Astfel de oameni nu pot fi mântuiți și sunt cei care nu au fost cuceriți. Dacă pătrunderea ta nu este detaliată și nici nu are obiective, creșterea va veni la tine lent. Dacă nu există nici cea mai mică realitate în pătrunderea ta, atunci urmărirea ta va fi în van. Dacă nu cunoști esența adevărului, vei rămâne neschimbat. Creșterea în viața omului și schimbările în firea sa sunt obținute prin pătrunderea în realitate și, cu atât mai mult, prin pătrunderea în experiențe detaliate. Dacă ai multe experiențe detaliate pe parcursul intrării tale și ai multă cunoaștere concretă și multă intrare, firea ta se va schimba rapid. Chiar dacă, în prezent, nu ești foarte lămurit privind practica, trebuie cel puțin să fii lămurit în legătură cu viziunile lucrării lui Dumnezeu. În caz contrar, vei fi incapabil de pătrundere; pătrunderea e posibilă doar odată ce ai cunoașterea adevărului. Numai dacă Duhul Sfânt te luminează în experiența ta, vei obține o înțelegere mai profundă a adevărului și o pătrundere mai adâncă. Trebuie să ajungeți să cunoașteți lucrarea lui Dumnezeu.

La început, după crearea omenirii, israeliții au fost cei care au slujit drept fundament al lucrării lui Dumnezeu. Întregul Israel a fost temelia lucrării lui Iahve pe pământ. Lucrarea lui Iahve a fost de a-l călăuzi și păstori direct pe om prin stabilirea legilor, astfel încât omul să poată duce o viață normală și să-L venereze pe Iahve într-o manieră normală pe pământ. În Epoca Legii, Dumnezeu nu putea fi nici văzut, nici atins de către om. Deoarece tot ce a făcut El a fost să-i îndrume pe cei dintâi oameni corupți de Satana, să-i învețe și să-i păstorească, cuvintele Lui nu conțineau decât legi, statute și normele conduitei personale și nu adevărurile care le furnizează oamenilor viață. Israeliții de sub călăuzirea Lui nu fuseseră profund corupți de Satana. Lucrarea legii făcută de El a fost doar prima etapă a lucrării de mântuire, chiar începutul lucrării de mântuire, și, practic, nu avea nimic de-a face cu schimbările din viața-fire a omului. De aceea, la începutul lucrării de mântuire, nu a fost nevoie ca El să Se întrupeze pentru lucrarea Sa în Israel. Din acest motiv a avut nevoie de un mijloc – o unealtă – prin care să Se relaționeze cu omul. Astfel, s-au ridicat printre ființele create aceia care au vorbit și au lucrat în numele lui Iahve, și astfel fiii omului și profeții au ajuns să lucreze printre oameni. „Fiii omului” au lucrat printre oameni în numele lui Iahve și au fost numiți „fiii omului” de către Iahve. Asta înseamnă că astfel de oameni au stabilit legile în numele lui Iahve. Ei erau, de asemenea, preoți în poporul lui Israel, preoți care erau vegheați și protejați de Iahve și în care Duhul lui Iahve lucra; erau lideri în rândul poporului și Îl slujeau direct pe Iahve. Profeții, în schimb, erau cei hărăziți să vorbească în numele lui Iahve oamenilor din toate ținuturile și triburile. Ei profețeau, de asemenea, lucrarea lui Iahve. Fie ei fiii omului sau profeții, toți au fost înălțați de Duhul lui Iahve Însuși și aveau lucrarea lui Iahve în ei. Printre oameni, ei erau aceia care Îl reprezentau pe Iahve în mod direct; ei și-au făcut lucrarea doar pentru că au fost înălțați de Iahve și nu pentru că erau trupul în care Duhul Sfânt Însuși era întrupat. Prin urmare, deși se asemănau în privința felului în care vorbeau și lucrau în numele lui Dumnezeu, acești fii ai omului și profeți din Epoca Legii nu erau trupul Dumnezeului întrupat. Lucrarea lui Dumnezeu din Epoca Harului și cea din ultima etapă au fost tocmai contrariul, deoarece lucrarea de mântuire și cea de judecată a omului au fost făcute ambele de Însuși Dumnezeul întrupat, și astfel, pur și simplu nu a fost nevoie să-i înalțe încă o dată pe profeți și pe fiii omului ca să lucreze în numele Lui. În ochii omului, nu sunt diferențe esențiale între esența și metoda lucrării lor. Și, tocmai din acest motiv, oamenii confundă mereu lucrarea Dumnezeului întrupat cu cea a profeților și a fiilor omului. Înfățișarea lui Dumnezeu întrupat a fost, în esență, aceeași cu cea a profeților și a fiilor omului. Iar Dumnezeu întrupat era chiar mai normal și mai practic decât profeții. Prin urmare, omul este incapabil să facă deosebirea între ei. Omul se concentrează exclusiv asupra aparențelor, pe deplin inconștient că, deși ambii lucrează și vorbesc, există o diferență esențială între ei. Deoarece capacitatea omului de a deosebi lucrurile este prea deficitară, el este incapabil de a distinge între chestiuni simple, cu atât mai puțin ceva atât de complex. Când profeții și acei oameni folosiți de Duhul Sfânt vorbeau și lucrau, aceasta era pentru a face îndatoririle omului, era pentru a îndeplini funcția unei ființe create și era ceva ce omul se cuvenea să facă. Cu toate acestea, cuvintele și lucrarea Dumnezeului întrupat erau pentru a îndeplini lucrarea Sa de slujire. Deși învelișul Său exterior era cel al unei ființe create, lucrarea Sa nu era pentru a-Și îndeplini funcția, ci lucrarea Sa de slujire. Termenul „datorie” este utilizat cu privire la ființele create, în timp ce „lucrarea de slujire” se utilizează cu privire la trupul Dumnezeului întrupat. Există o diferență substanțială între cele două; ele nu sunt interschimbabile. Lucrarea omului constă doar în realizarea datoriei sale, în timp ce lucrarea lui Dumnezeu este gestionarea și împlinirea lucrării Sale de slujire. Prin urmare, deși mulți apostoli au fost folosiți de Duhul Sfânt și mulți profeți au fost plini de Duh Sfânt, lucrarea și cuvintele lor erau doar pentru a-și realiza datoria de ființe create. Profețiile lor poate că au depășit calea vieții despre care a vorbit Dumnezeu întrupat, iar umanitatea lor poate chiar a depășit-o pe cea a Dumnezeului întrupat, dar ei tot își realizau datoria și nu îndeplineau o lucrare de slujire. Datoria omului se referă la funcția omului; este ceea ce poate fi realizat de către om. Cu toate acestea, lucrarea de slujire îndeplinită de Dumnezeu întrupat are legătură cu gestionarea Sa și acest lucru este irealizabil pentru om. Fie că Dumnezeu întrupat vorbește, lucrează sau face minuni, El întreprinde o lucrare măreață în mijlocul gestionării Sale și o astfel de lucrare nu poate fi făcută de om în locul Lui. Lucrarea omului este doar de a-și face datoria, în calitate de ființă creată, într-o anumită etapă a lucrării de gestionare a lui Dumnezeu. Fără gestionarea lui Dumnezeu, adică dacă lucrarea de slujire a Dumnezeului întrupat s-ar pierde, și datoria unei ființe create s-ar pierde. Lucrarea lui Dumnezeu în îndeplinirea lucrării Sale de slujire constă în gestionarea omului, în timp ce îndeplinirea de către om a datoriei sale este realizarea propriei obligații de a satisface cererile Creatorului și nu poate fi considerată în niciun caz împlinirea lucrării de slujire. Pentru substanța inerentă a lui Dumnezeu – pentru Duhul Său – lucrarea lui Dumnezeu este gestionarea Lui, dar pentru Dumnezeul întrupat, care îmbracă învelișul exterior al unei ființe create, lucrarea Sa este îndeplinirea lucrării Sale de slujire. Orice lucrare pe care El o face este pentru îndeplinirea lucrării Sale de slujire; tot ceea ce poate omul să facă e să dea tot ce are mai bun în sfera gestionării lui Dumnezeu și sub călăuzirea Lui.

De fapt, îndeplinirea de către om a datoriei sale este realizarea a tot ceea ce e inerent omului, cu alte cuvinte, a ceea ce este inerent posibil pentru om. Doar atunci este îndeplinită datoria sa. Cât despre neajunsurile din slujirea omului, acestea sunt reduse treptat prin experiență progresivă și prin procesul prin care este supus judecății; acestea nu împiedică și nu afectează datoria omului. Cei care încetează a mai sluji sau cedează și dau înapoi de teamă că ar putea exista neajunsuri în slujirea lor sunt cei mai lași dintre toți oamenii. Dacă oamenii nu pot să exprime ceea ce ar trebui să exprime în timpul slujirii sau să realizeze ceea ce le este posibil în mod inerent și, în schimb, acționează superficial, atunci ei au pierdut funcția pe care ar trebui să o aibă o ființă creată. Astfel de oameni sunt cunoscuți drept „mediocrități”; ei sunt gunoaie fără folos. Cum pot astfel de oameni să fie numiți ființe create în adevăratul sens al cuvântului? Nu sunt ei lucruri putrede care strălucesc din exterior, dar sunt putrezite în interior? Dacă o persoană își spune Dumnezeu, dar nu este în stare să exprime ființa divinității, să facă lucrarea lui Dumnezeu Însuși sau să-L reprezinte pe Dumnezeu, fără îndoială acea persoană nu este Dumnezeu, deoarece nu are substanța lui Dumnezeu și ceea ce Dumnezeu poate înfăptui în mod inerent nu există în ea. Dacă omul pierde ceea ce este realizabil în mod inerent de către el, nu mai poate fi considerat om și nu mai este vrednic să dețină statutul de ființă creată sau să vină înaintea lui Dumnezeu și să-I slujească, cu atât mai puțin este vrednic să primească harul lui Dumnezeu sau să fie vegheat, protejat și desăvârșit de Dumnezeu. Mulți care au pierdut încrederea lui Dumnezeu ajung să piardă harul lui Dumnezeu. Nu doar că nu-și urăsc faptele rele, ci răspândesc cu obrăznicie ideea conform căreia calea lui Dumnezeu este incorectă, iar cei răzvrătiți chiar neagă existența lui Dumnezeu. Cum pot astfel de oameni, care au o astfel de răzvrătire, să fie îndreptățiți să se bucure de harul lui Dumnezeu? Cei care nu-și îndeplinesc bine datoria se răzvrătesc foarte mult împotriva lui Dumnezeu și Îi datorează mult, dar se întorc și-L ocărăsc pe Dumnezeu ca neavând dreptate. Cum ar putea o astfel de persoană să fie potrivită pentru a fi desăvârșită? Nu este oare acesta precursorul eliminării și pedepsirii? Oamenii care nu-și fac datoria înaintea lui Dumnezeu sunt deja vinovați de cele mai atroce fărădelegi, pentru care nici măcar moartea nu este o pedeapsă suficientă, cu toate acestea au obrăznicia de a se certa cu Dumnezeu și încearcă să se lupte cu El. Ce folos este în a desăvârși astfel de oameni? Când oamenii nu reușesc să își îndeplinească datoria, ar trebui să simtă vinovăție și îndatorare; ar trebui să-și urască slăbiciunile și inutilitatea, răzvrătirea și corupția și, cu atât mai mult, ar trebui să-I dea totul lui Dumnezeu, până și viața lor. Doar atunci sunt ființe create care-L iubesc cu adevărat pe Dumnezeu și doar astfel de oameni sunt potriviți să se bucure de binecuvântările și promisiunile lui Dumnezeu și să fie desăvârșiți de către El. Cât despre cei mai mulți dintre voi? Cum Îl tratați pe Dumnezeul care trăiește printre voi? Cum v-ați realizat datoria înaintea Lui? Ați făcut tot ce v-a stat în putință, chiar și cu prețul vieții voastre? Ce ați sacrificat? Nu ați primit multe din partea Mea? Puteți discerne? Cât de loiali Îmi sunteți? Cum Mi-ați slujit? Și cum rămâne cu tot ce v-am acordat și am făcut pentru voi? Ați luat în calcul toate acestea? Ați judecat și ați comparat cu toții acest aspect folosind puțina conștiință pe care o aveți în voi? De cine ar putea să fie demne cuvintele și acțiunile voastre? S-ar putea oare ca astfel de sacrificii minuscule din partea voastră să fie vrednice de tot ceea ce v-am dăruit? V-am fost devotat din toată inima, fără nicio rezervă, dar tot nutriți intenții ticăloase și nu-Mi oferiți toată inima voastră. Aceasta este datoria pe care ați îndeplinit-o, funcția modestă pe care ați avut-o. Nu e așa? Nu știți că ați eșuat complet să îndepliniți datoria unei ființe create? Cum puteți fi considerați ființe create? Nu vă este clar ce anume exprimați și trăiți? Ați eșuat în îndeplinirea datoriei voastre, dar căutați să obțineți toleranța și harul bogat al lui Dumnezeu. Un astfel de har nu a fost pregătit pentru unii atât de lipsiți de valoare și de josnici ca voi, ci pentru aceia care nu cer nimic și se sacrifică cu bucurie. Astfel de oameni ca voi, astfel de mediocrități, sunt total nevrednici să se bucure de harul cerului. Doar dificultățile și pedeapsa interminabilă vă vor acompania zilele! Dacă nu-Mi puteți fi devotați, soarta voastră va fi una a suferinței. Dacă nu puteți fi răspunzători față de cuvintele Mele și de lucrarea Mea, finalul vostru va fi unul al pedepsei. Tot harul, toate binecuvântările și viața minunată în Împărăție nu vor avea nimic de-a face cu voi. Acesta este finalul de care meritați să aveți parte și este consecința propriilor voastre fapte! Nu doar că aceia nechibzuiți și aroganți nu încearcă tot posibilul sau nu-și realizează datoria, dar chiar își întind mâinile după har, ca și când ar merita ceea ce ei cer. Și, dacă nu reușesc să obțină ceea ce ei cer, devin și mai lipsiți de loialitate. Cum se poate considera că astfel de oameni sunt înzestrați cu rațiune? Sunteți de calibru slab și lipsiți de rațiune, complet incapabili de a vă îndeplini datoria pe care se cuvine să o îndepliniți pe parcursul lucrării de gestionare. Valoarea voastră s-a prăbușit deja. Eșecul vostru de a Mă răsplăti pentru că v-am arătat un astfel de har este deja un act extrem de răzvrătire, suficient pentru a vă condamna și demonstra lașitatea, incompetența, josnicia și caracterul vostru sordid. Ce vă îndreptățește să vă întindeți încă mâinile? Faptul că nu sunteți în stare să fiți de cel mai mic ajutor lucrării Mele, că sunteți incapabili de a fi devotați și incapabili de a rămâne fermi în mărturia voastră pentru Mine reprezintă fărădelegile și eșecurile voastre, și totuși Mă atacați în schimb pe Mine, susțineți în mod fals că greșesc și vă plângeți că sunt nedrept. În asta constă loialitatea voastră? În asta constă dragostea voastră? Ce altă lucrare mai puteți întreprinde în afară de aceasta? Cum ați contribuit la toată lucrarea care a fost făcută? Cât de mult v-ați consumat? M-am arătat deja foarte tolerant prin faptul că nu v-am învinovățit, totuși inventați cu nerușinare scuze în fața Mea și vă plângeți de Mine în privat. Aveți măcar cea mai mică urmă de umanitate? Deși datoria omului este întinată de multe gânduri și noțiuni umane, trebuie să îți realizezi datoria și să fii devotat. Impuritățile din lucrarea omului sunt o problemă a calibrului său, în timp ce, dacă omul nu-și realizează datoria, acest lucru îi arată răzvrătirea. Nu există o corelare între datoria omului și faptul că primește binecuvântări sau va fi vai de el. Datoria este ceea ce omul se cuvine să îndeplinească; reprezintă vocația sa de la ceruri și ar trebui să o îndeplinească fără să caute recompensă și fără condiții sau scuze. Doar asta se poate numi a-și realiza datoria. A primi binecuvântări se referă la binecuvântările de care se bucură când este desăvârșit după ce a experimentat judecata. A fi vai de el se referă la pedeapsa pe care o primește cineva atunci când firea sa nu se schimbă, după ce trece prin mustrare și judecată, adică atunci când nu este desăvârșit. Dar, indiferent dacă primesc binecuvântări sau e vai de ele, ființele create ar trebui să-și facă bine datoria, să facă ceea ce se cuvine să facă și ceea ce sunt capabile să facă; acesta este minimul pe care o persoană, o persoană care-L urmărește pe Dumnezeu, ar trebui să-l facă. Nu ar trebui să-ți realizezi datoria de dragul de a primi binecuvântări și nu ar trebui să refuzi să-ți realizezi datoria de teamă că va fi vai de tine. Dați-Mi voie să vă spun acest lucru: realizarea datoriei proprii este ceea ce omul ar trebui să facă, iar dacă nu își realizează datoria, atunci asta este răzvrătirea lui. Tocmai prin procesul realizării datoriei sale omul se schimbă treptat și prin acest proces el își demonstrează loialitatea. Ca atare, cu cât îți realizezi mai mult datoria, cu atât mai multe adevăruri vei putea să câștigi și cu atât mai practică va deveni exprimarea ta. Cei care își realizează datoria doar în mod mecanic și nu caută adevărul vor fi eliminați în final, deoarece astfel de oameni nu-și realizează datoria în practicarea adevărului și nu practică adevărul în realizarea datoriei lor. Ei sunt aceia care rămân neschimbați și va fi vai de ei. Nu doar că expresiile lor sunt impure, ci tot ceea ce exprimă ei este rău.

În Epoca Harului, Isus a grăit de asemenea multe cuvinte și a făcut multe lucrări. Cum a fost El diferit de Isaia? Cum a fost El diferit de Daniel? A fost El un profet? De ce se spune că este Hristos? Care sunt diferențele dintre ei? Toți erau oameni și toți rosteau cuvinte care, în plus, păreau a fi mai mult sau mai puțin la fel pentru om. Toți au grăit cuvinte și au făcut lucrări. Profeții Vechiului Testament au rostit profeții și, în mod similar, și Isus a putut face asta. De ce este oare așa? Deosebirea, aici, se bazează pe natura lucrării. Pentru a discerne această chestiune, nu trebuie să iei în calcul natura trupului, nici nu ar trebui să iei în calcul profunzimea sau superficialitatea cuvintelor lor. Orice s-ar întâmpla, trebuie să iei în calcul în primul rând lucrarea lor și efectele pe care le atinge lucrarea lor în om. Profețiile rostite de profeți la timpul lor nu au alimentat viața omului, iar inspirațiile primite de cei precum Isaia și Daniel erau pur și simplu profeții, și nu calea vieții. Dacă nu ar fi fost revelația directă a lui Iahve, nimeni nu ar fi putut îndeplini acea lucrare, care nu este posibilă pentru muritori. Și Isus a rostit multe cuvinte, dar astfel de cuvinte reprezentau calea vieții din care omul putea găsi o cale de practică. Cu alte cuvinte, în primul rând, El a putut oferi viață omului, deoarece Isus este viața; în al doilea rând, El a putut inversa aspectele denaturate ale omului; în al treilea rând, El a putut prelua lucrarea lui Iahve, inaugurând următoarea epocă; în al patrulea rând, El a putut sesiza nevoile interioare ale omului și înțelege ce-i lipsește omului; în al cincilea rând, El a putut să inaugureze o epocă nouă și să o încheie pe cea veche. Din acest motiv este Dumnezeu și Hristos; nu este diferit doar de Isaia, ci și de toți ceilalți profeți. Luați-l pe Isaia drept termen de comparație pentru lucrarea profeților. În primul rând, nu putea oferi viață omului. În al doilea rând, nu putea inaugura o epocă nouă. Lucra sub conducerea lui Iahve și nu pentru a inaugura o epocă nouă. În al treilea rând, cuvintele pe care le rostea erau dincolo de el. Ele erau revelații directe de la Duhul lui Dumnezeu și alți oameni nu au înțeles aceste cuvinte când le-au auzit. Aceste puține lucruri sunt suficiente în sine pentru a demonstra că nu erau mai mult decât niște profeții cuvintele lui, nimic mai mult decât un aspect al lucrării făcute în locul lui Iahve. Cu toate acestea, nu putea să-L reprezinte pe Iahve în totalitate. A fost un rob al lui Iahve, un instrument în lucrarea Lui. Doar lucra în Epoca Legii și în cadrul sferei lucrării lui Iahve; nu a lucrat dincolo de Epoca Legii. Lucrarea lui Isus, dimpotrivă, era diferită. El a depășit sfera lucrării lui Iahve; El a lucrat ca Dumnezeu întrupat și a suferit răstignirea pentru a răscumpăra toată omenirea. Cu alte cuvinte, a făcut o lucrare nouă, în afara celei făcute de Iahve. Aceasta a fost introducerea unei epoci noi. În plus, El putea vorbi despre ceea ce omul nu putea dobândi. Lucrarea Sa era o lucrare în cadrul gestionării lui Dumnezeu și cuprindea întreaga umanitate. Nu implica doar câțiva oameni, nici nu era menită să conducă un număr limitat de oameni. Cât despre modul în care Dumnezeu S-a întrupat ca om, cum Duhul a transmis revelațiile în acel timp și cum S-a pogorât Duhul asupra unui om ca să lucreze – acestea sunt chestiuni pe care omul nu le poate vedea sau atinge. Este absolut imposibil ca aceste adevăruri să servească drept dovadă că El este Dumnezeu întrupat. Ca atare, se poate face distincție doar pe baza cuvintelor și a lucrării lui Dumnezeu, care sunt tangibile pentru om. Doar acest aspect este real. Aceasta se datorează faptului că ție nu îți sunt vizibile chestiunile Duhului și că acestea sunt cunoscute în mod clar doar de Dumnezeu Însuși, și nici chiar trupul întrupat al lui Dumnezeu nu știe totul; poți doar să constați că El este Dumnezeu din lucrarea făcută de El. Din lucrarea Sa, se poate vedea că, în primul rând, El este capabil să deschidă o nouă epocă; în al doilea rând, este capabil să ofere viață omului și să-i arate omului calea de urmat. Acest lucru este suficient pentru stabilirea faptului că El este Dumnezeu Însuși. Cel puțin, lucrarea pe care o face El poate reprezenta în totalitate Duhul lui Dumnezeu și, dintr-o astfel de lucrare, se poate vedea că Duhul lui Dumnezeu este înăuntrul Lui. Deoarece lucrarea făcută de Dumnezeu întrupat a fost îndeosebi pentru a inaugura o nouă epocă, a conduce o lucrare nouă și a deschide un nou tărâm, doar acestea ca atare sunt suficiente pentru a stabili că El este Dumnezeu Însuși. Așadar, aceasta Îl deosebește pe El de Isaia, Daniel și ceilalți mari profeți. Isaia, Daniel și ceilalți făceau toți parte dintr-o clasă de oameni foarte educați și culți; erau oameni extraordinari sub conducerea lui Iahve. Și trupul lui Dumnezeu întrupat era bun cunoscător și nu era lipsit de rațiune, dar umanitatea Sa era deosebit de normală. Era o persoană obișnuită și cu ochiul liber nu se putea discerne că avea vreo umanitate specială sau detecta în umanitatea Lui ceva diferit de cea a altora. Nu era deloc supranatural sau unic, nu avea o educație superioară și nu avea cunoștințe sau teorii elevate. Viața despre care vorbea și calea pe care a deschis-o nu erau obținute prin teorie, prin cunoaștere sau prin experiența Lui privind interacțiunile lumești, nici nu au rezultat din educația primită în familie. Mai degrabă, erau lucrarea directă a Duhului, care este lucrarea trupului întrupat. Deoarece omul are noțiuni puternice despre Dumnezeu și mai ales deoarece aceste noțiuni sunt alcătuite din prea multe elemente nedeslușite și supranaturale, în ochii omului, acest Dumnezeu normal cu slăbiciuni omenești, care nu poate face semne și minuni, în mod cert nu este Dumnezeu. Nu sunt acestea noțiunile false ale omului? Dacă trupul Dumnezeului întrupat nu era o persoană normală, atunci cum s-ar putea spune că El este trupul întrupat? A avea trup înseamnă a fi o persoană obișnuită, normală; dacă El ar fi fost o ființă transcendentă, atunci nu ar fi fost din trup. Pentru a dovedi că este din trup, Dumnezeu întrupat trebuia să aibă un trup normal. Acest lucru a fost pur și simplu pentru a completa semnificația întrupării. Totuși, nu a fost la fel în cazul profeților și al fiilor omului. Erau oameni înzestrați folosiți de către Duhul Sfânt; în ochii omului, umanitatea lor era deosebit de măreață și au săvârșit multe acte care au depășit umanitatea normală. Din acest motiv, omul i-a socotit drept dumnezei. Acum, trebuie ca toți să înțelegeți asta în mod clar, deoarece a fost problema cea mai ușor confundată de către toți oamenii din epocile trecute. În plus, întruparea este cel mai misterios dintre toate lucrurile și Dumnezeu întrupat este cel mai greu de acceptat pentru om. Ceea ce spun favorizează îndeplinirea funcției voastre și înțelegerea voastră privind misterul întrupării. Acestea toate au legătură cu gestionarea lui Dumnezeu, cu viziunile. Înțelegerea voastră despre aceste lucruri va fi mai benefică pentru dobândirea cunoștințelor legate de viziuni, adică de lucrarea de gestionare a lui Dumnezeu. În acest fel, veți dobândi și o înțelegere sporită a datoriei pe care diferite tipuri de oameni se cuvine să o realizeze. Deși aceste cuvinte nu vă arată în mod direct calea, sunt totuși de mare ajutor pentru intrarea voastră deoarece, în prezent, viețile voastre sunt extrem de lipsite de viziuni și acest fapt va deveni un obstacol semnificativ ce vă va îngrădi intrarea. Dacă nu ați fost capabili să pătrundeți aceste chestiuni, atunci nicio motivație nu vă va conduce intrarea. Și cum poate o astfel de urmărire să vă permită să vă îndepliniți datoria?


Dumnezeu este Domnul tuturor ființelor create

O etapă a lucrării din cele două epoci anterioare a fost înfăptuită în Israel și una a fost înfăptuită în Iudeea. General vorbind, niciuna dintre etapele acestei lucrări nu a părăsit Israelul și fiecare a fost săvârșită asupra primului popor ales. Drept urmare, israeliții cred că Iahve Dumnezeu este numai Dumnezeul israeliților. Întrucât Isus a lucrat în Iudeea, unde a finalizat lucrarea de răstignire, evreii Îl văd drept Răscumpărătorul poporului evreu. Ei cred că El este numai Regele evreilor, nu și al altor popoare; că El nu este Domnul care îi răscumpără pe britanici, nici Domnul care îi răscumpără pe americani, ci Domnul care îi răscumpără pe israeliți; și că evreii au fost cei pe care i-a răscumpărat în Israel. De fapt, Dumnezeu este Suveranul tuturor lucrurilor. El este Dumnezeul tuturor ființelor create. Nu este numai Dumnezeul israeliților și nici al evreilor; El este Dumnezeul tuturor ființelor create. Cele două etape anterioare ale lucrării Sale au avut loc în Israel, iar oamenii și-au format anumite noțiuni ca urmare a acestui fapt. Ei cred că Iahve Și-a făcut lucrarea în Israel, că Isus Însuși Și-a desfășurat lucrarea în Iudeea și, mai mult, că Isus a făcut această lucrare în trup. Indiferent de situație, cred ei, această lucrare nu s-a extins dincolo de Israel. Dumnezeu nu a lucrat asupra egiptenilor sau indienilor; El a lucrat doar asupra israeliților. Astfel, oamenii își formează diverse noțiuni și limitează lucrarea lui Dumnezeu la o anumită sferă. Ei spun că, atunci când Dumnezeu lucrează, El trebuie s-o facă asupra oamenilor aleși și în Israel; cu excepția israeliților, Dumnezeu nu mai lucrează asupra nimănui, nici nu există vreo sferă mai mare pentru lucrarea Sa. Aceștia sunt foarte stricți când e vorba de a-L ține sub control pe Dumnezeu întrupat și nu Îi permit să Se miște în afara hotarelor Israelului. Nu sunt toate acestea doar noțiuni omenești? Dumnezeu a făcut tot cerul și pământul și toate lucrurile, a făcut toate ființele create, deci cum ar putea El să Își limiteze lucrarea numai la Israel? Dacă așa ar fi stat lucrurile, cu ce scop ar fi făcut toate ființele create? El a creat întreaga lume și a îndeplinit planul Său de gestionare de șase mii de ani nu numai în Israel, ci asupra fiecărei persoane din univers. Indiferent ce ești – chinez, american, britanic, rus – fiecare persoană este un descendent al lui Adam; cu toții sunt făcuți de Dumnezeu. Niciunul dintre ei nu poate să scape dintre hotarele ființelor create și niciunul dintre ei nu poate să se separe de titlul de „descendent al lui Adam”. Ei sunt toți ființe create, toți sunt urmașii lui Adam și sunt, de asemenea, toți descendenții corupți ai lui Adam și ai Evei. Nu numai israeliții sunt ființe create, ci toți oamenii; numai că unii au fost blestemați, iar alții au fost binecuvântați. Sunt multe lucruri plăcute despre israeliți; Dumnezeu a lucrat asupra lor la început pentru că ei erau cei mai puțin corupți. Chinezii nu se pot compara cu ei; sunt net inferiori. Așadar, Dumnezeu a lucrat inițial printre oamenii din Israel, iar a doua etapă a lucrării Sale a avut loc doar în Iudeea – ceea ce a dus la o mulțime de noțiuni și de reglementări printre oameni. De fapt, dacă Dumnezeu ar fi să acționeze conform noțiunilor omenești, El ar fi doar Dumnezeul israeliților și ar fi, prin urmare, incapabil să Își răspândească lucrarea către națiunile păgânilor, întrucât ar fi numai Dumnezeul israeliților și nu Dumnezeul tuturor ființelor create. Prorocirile spuneau că numele lui Iahve va fi măreț printre națiunile păgânilor, că se va răspândi în rândul națiunilor păgânilor. De ce a fost prorocit acest lucru? Dacă Dumnezeu ar fi numai Dumnezeul israeliților, atunci ar lucra doar în Israel. În plus, El nu ar răspândi această lucrare și nu ar face o astfel de prorocire. De vreme ce El a făcut această prorocire, cu siguranță Își va răspândi lucrarea printre națiunile păgânilor, în fiecare țară și printre toate ținuturile. De vreme ce a spus aceasta, trebuie să o facă; acesta este planul Său, deoarece El este Domnul care a creat cerul, pământul și toate lucrurile și Dumnezeul tuturor ființelor create. Indiferent dacă El lucrează asupra israeliților sau pretutindeni în Iudeea, lucrarea pe care El o face este lucrarea întregului univers și a întregii omeniri. Lucrarea pe care o face El astăzi în țara marelui balaur roșu – într-o națiune a păgânilor – este tot lucrarea întregii omeniri. Israelul a putut fi baza pentru lucrarea Sa pe pământ; tot astfel, China poate fi și ea baza pentru lucrarea Sa printre națiunile păgânilor. Nu a împlinit El acum cumva prorocirea că „numele lui Iahve va fi măreț printre națiunile păgânilor”? Primul pas al lucrării Sale printre națiunile păgânilor este această lucrare, lucrarea pe care El o face în țara marelui balaur roșu. Ca Dumnezeu întrupat să lucreze în această țară și să lucreze asupra acestor oameni blestemați este deosebit de contrar noțiunilor omenești; aceștia sunt cei mai umili oameni dintre toți, nu au nicio valoare și inițial au fost abandonați de Iahve. Oamenii pot fi abandonați de către alți oameni, dar dacă sunt abandonați de Dumnezeu, atunci nimeni nu este mai lipsit de statut, nimeni nu are o valoare mai insignifiantă ca ei. Pentru o ființă creată, să fie posedată de Satana sau abandonată de către oameni este un lucru foarte dureros – dar dacă o ființă creată este abandonată de Creator, aceasta înseamnă că nu poate avea un statut mai scăzut. Descendenții lui Moab au fost blestemați și s-au născut în această țară înapoiată; fără nicio îndoială, dintre toți oamenii de sub influența întunericului, descendenții lui Moab au cel mai scăzut statut. Deoarece acești oameni au avut până acum cel mai scăzut statut, lucrarea făcută asupra lor spulberă cel mai mult noțiunile omenești și este, de asemenea, cea mai benefică pentru întregul plan de gestionare de șase mii de ani al lui Dumnezeu. Să facă o astfel de lucrare asupra acestor oameni este cea mai bună modalitate de a spulbera noțiunile omenești și, cu aceasta, Dumnezeu lansează o epocă; cu aceasta, El spulberă toate noțiunile omenești; cu aceasta, El încheie lucrarea întregii Epoci a Harului. Lucrarea Sa inițială a fost realizată în Iudeea, între granițele Israelului; printre națiunile păgânilor, El nu a făcut nicio lucrare de lansare a unei noi epoci. Etapa finală a lucrării nu este realizată numai asupra păgânilor, ci, mai mult decât atât, asupra acelora care au fost blestemați. Acest singur punct este dovada cea mai capabilă de a-l umili pe Satana și, astfel, Dumnezeu „devine” Dumnezeul tuturor ființelor create din univers și Domnul tuturor lucrurilor, obiectul închinării pentru tot ce are viață.

În prezent, există unii care încă nu înțeleg ce lucrare nouă a început Dumnezeu. Printre națiunile păgânilor, Dumnezeu a introdus un nou început. A inaugurat o nouă epocă și a inițiat o nouă lucrare și înfăptuiește această lucrare asupra descendenților lui Moab. Nu este aceasta cea mai nouă lucrare a Lui? Nimeni, de-a lungul veacurilor și al generațiilor, nu a mai experimentat această lucrare. Nici măcar nu a auzit nimeni despre ea și cu atât mai puțin a apreciat-o. Înțelepciunea lui Dumnezeu, minunăția lui Dumnezeu, caracterul de nepătruns al lui Dumnezeu, măreția lui Dumnezeu și sfințenia lui Dumnezeu sunt toate făcute să se manifeste prin această etapă a lucrării, lucrarea din zilele de pe urmă. Nu este aceasta o nouă lucrare, o lucrare care spulberă noțiunile omenești? Există unii care gândesc astfel: „De vreme ce Dumnezeu l-a blestemat pe Moab și a spus că îi va abandona pe descendenții lui, cum ar putea să-i mântuiască acum?” Aceștia sunt păgânii care au fost blestemați de Dumnezeu și alungați din Israel; israeliții i-au numit „câini păgâni”. După părerea tuturor, nu sunt numai câini păgâni, ci, mai rău, fiii care vor pieri; adică, ei nu sunt aleșii lui Dumnezeu. Deși s-au născut între granițele Israelului inițial, nu fac parte din poporul Israelului și au fost expulzați în națiunile păgânilor. Ei sunt cei mai de jos dintre toți oamenii. Tocmai fiindcă sunt cei mai de jos din omenire, Dumnezeu Își înfăptuiește asupra lor lucrarea Sa de a lansa o nouă epocă, pentru că sunt reprezentanți ai omenirii corupte. Lucrarea lui Dumnezeu nu este făcută la întâmplare sau lipsită de scop; lucrarea pe care El o face astăzi asupra acestor oameni este, de asemenea, o lucrare care este înfăptuită asupra ființelor create. Noe era o ființă creată, la fel ca descendenții lui. Oricine din lume care este din carne și oase este o ființă creată. Lucrarea lui Dumnezeu este îndreptată asupra tuturor ființelor create; nu depinde de faptul dacă cineva a fost sau nu blestemat după ce a fost creat. Lucrarea Sa de gestionare este îndreptată asupra tuturor ființelor create, nu asupra celor aleși care nu au fost blestemați. De vreme ce Dumnezeu intenționează să-Și înfăptuiască lucrarea asupra ființelor Sale create, El o va duce cu siguranță la bun sfârșit și va lucra asupra acelor oameni care sunt benefici pentru lucrarea Sa. Prin urmare, El încalcă toate reglementările atunci când lucrează asupra oamenilor; cuvintele „blestemat”, „mustrat” și „binecuvântat” nu există pentru El! Poporul evreu este bun, la fel ca aleșii lui Israel; ei sunt oameni cu un calibru înalt și cu o umanitate bună. La început, asupra lor Și-a lansat Iahve lucrarea și Și-a realizat cea mai timpurie lucrare – dar a-i face pe ei destinatarii lucrării de cucerire de astăzi ar fi lipsit de sens. Și ei poate că fac parte din ființele create și poate că există multe aspecte pozitive în ceea ce îi privește, dar să înfăptuiască această etapă a lucrării asupra lor ar fi lipsit de sens; nu ar putea să-i cucerească pe oameni, nici nu ar putea să le convingă pe toate ființele create. Acesta este întocmai scopul schimbării direcției lucrării Sale către acești oameni din țara marelui balaur roșu. Cel mai important aspect aici este lansarea, de către El, a unei epoci, spulberarea, de către El, a tuturor reglementărilor și a tuturor noțiunilor omenești și încheierea, de către El, a lucrării întregii Epoci a Harului. Dacă lucrarea Lui actuală ar fi înfăptuită tot asupra israeliților, până când planul Său de gestionare de șase mii de ani s-ar încheia, toți ar crede că Dumnezeu este numai Dumnezeul israeliților, că doar israeliții sunt aleșii lui Dumnezeu și că numai ei merită să moștenească binecuvântarea și făgăduința lui Dumnezeu. Întruparea lui Dumnezeu în timpul zilelor de pe urmă în țara păgână a marelui balaur roșu înfăptuiește lucrarea Sa de a fi Dumnezeul tuturor ființelor create, finalizează întreaga Sa lucrare de gestionare și încheie partea centrală a lucrării Sale de gestionare în țara marelui balaur roșu. Miezul acestor trei etape ale lucrării este mântuirea omului – și anume, să facă toate ființele create să se închine Creatorului. Prin urmare, fiecare etapă a lucrării este foarte semnificativă; Dumnezeu nu face ceva fără semnificație sau valoare. Într-o privință, această etapă a lucrării inaugurează o nouă epocă și pune capăt celor două epoci anterioare; în altă privință, spulberă toate noțiunile oamenilor și toate vechile moduri de a crede și vechile moduri de a înțelege lucrurile ale oamenilor. Lucrarea celor două epoci anterioare a fost realizată potrivit diferitelor noțiuni omenești; totuși, această etapă elimină complet noțiunile omenești, prin aceasta cucerindu-l pe deplin pe om. Prin cucerirea descendenților lui Moab, prin lucrarea înfăptuită asupra descendenților lui Moab, Dumnezeu îi va cuceri pe oamenii din întregul univers. Aceasta este cea mai profundă semnificație a acestei etape din lucrarea Sa și acesta este cel mai valoros aspect al acestei etape a lucrării Sale. Chiar dacă știi acum că propria ta poziție este de condiție joasă și că valoarea ta este scăzută, vei simți totuși că ai moștenit o binecuvântare atât de mare și ai primit o promisiune atât de măreață și că poți să ajuți la înfăptuirea acestei mari lucrări a lui Dumnezeu, să privești adevărata înfățișare a lui Dumnezeu, să cunoști firea inerentă a lui Dumnezeu și să respecți voia lui Dumnezeu, ceea ce ți se pare a fi cel mai îmbucurător lucru. Cele două etape anterioare ale lucrării lui Dumnezeu s-au desfășurat în Israel. Dacă această etapă a lucrării Sale, din timpul zilelor de pe urmă, ar fi înfăptuită tot asupra israeliților, nu numai că toate ființele create ar crede că doar israeliții au fost aleșii lui Dumnezeu, dar întregul plan de gestionare al lui Dumnezeu nu ar reuși să obțină efectul dorit. În perioada în care cele două etape ale lucrării Lui s-au desfășurat în Israel, nicio lucrare nouă – și nici vreo lucrare de lansare a unei noi epoci – nu a fost realizată printre națiunile păgânilor. Etapa actuală a lucrării – lucrarea de lansare a unei noi epoci – este mai întâi realizată printre națiunile păgânilor și, în plus, este înfăptuită mai întâi asupra descendenților lui Moab, lansând astfel întreaga epocă. Dumnezeu a spulberat toate cunoștințele conținute în noțiunile omenești, nepermițându-i niciuneia să rămână. În lucrarea Sa de cucerire, El a spulberat noțiunile omenești și modurile vechi, de mai demult, ale oamenilor de a înțelege lucrurile. El le permite oamenilor să vadă că, în ceea ce-L privește pe Dumnezeu, nu există reglementări, că nu este nimic vechi la Dumnezeu, că lucrarea pe care o face El este în întregime eliberată, în întregime liberă, și că El are dreptate în tot ceea ce face. Tu trebuie să te supui pe deplin oricărei lucrări pe care o face El asupra ființelor create. Toată lucrarea pe care o face El are însemnătate și este înfăptuită după propriile Sale intenții și după propria Lui înțelepciune, și nu potrivit alegerilor și noțiunilor omenești. Dacă un lucru este în beneficiul lucrării Lui, El face acel lucru; și dacă ceva nu este benefic lucrării Sale, El nu face acel lucru, indiferent cât de bun este! El lucrează și selectează destinatarii și locația lucrării Sale în concordanță cu semnificația și cu scopul acesteia. El nu respectă reglementări trecute atunci când lucrează, nici nu urmează formule vechi. În schimb, El Își planifică lucrarea după semnificația lucrării. În cele din urmă, El va obține un efect autentic și scopul anticipat. Dacă nu înțelegi aceste lucruri astăzi, această lucrare nu va avea niciun efect asupra ta.


Succesul sau eșecul depinde de calea pe care umblă o persoană

Cei mai mulți oameni cred în Dumnezeu de dragul destinației lor viitoare sau pentru desfătare temporară. Aceia care nu au îndurat nicio emondare cred în Dumnezeu pentru a intra în ceruri, pentru a câștiga răsplăți. Ei nu cred în Dumnezeu pentru a fi desăvârșiți sau pentru a îndeplini datoria de ființe create. Cu alte cuvinte, majoritatea oamenilor nu cred în Dumnezeu pentru a-și îndeplini responsabilitățile sau pentru a-și încheia datoria. Rareori cred oamenii în Dumnezeu cu scopul de a trăi vieți pline de sens, nici nu există aceia care cred că din moment ce omul este în viață, ar trebui să-L iubească pe Dumnezeu pentru că este absolut firesc și justificat să o facă și este vocația naturală a omului. Astfel, chiar dacă diferiți oameni își urmăresc fiecare propriile scopuri, ținta căutării lor și motivația din spatele ei sunt similare și, mai mult, pentru majoritatea dintre ei, obiectele închinării lor sunt aproape aceleași. Pe parcursul ultimelor câteva mii de ani, mulți credincioși au murit, și mulți au murit și au fost născuți din nou. Nu doar un om sau doi Îl urmăresc pe Dumnezeu, nici măcar o mie sau două, totuși, majoritatea acestor oameni caută de dragul propriilor perspective sau al speranțelor lor minunate pentru viitor. Aceia care Îi sunt devotați lui Hristos sunt puțini și rari. Mulți credincioși devotați tot au murit prinși în propriile mreje și, pe lângă aceasta, numărul oamenilor care au fost victorioși este imperceptibil de mic. Până în această zi, motivele pentru care oamenii eșuează, sau secretele victoriei lor, le sunt încă necunoscute. Aceia care sunt obsedați de a-L urmări pe Hristos încă nu s-au trezit și nu au dat de capăt acestor mistere pentru că pur și simplu nu știu. Chiar dacă fac eforturi minuțioase în căutarea lor, calea pe care umblă este cărarea eșecului pe care au umblat odată înaintașii lor, și nu cea a succesului, pe care au umblat alții care au venit înainte. În acest fel, indiferent cum urmăresc, nu umblă ei pe calea care conduce spre întuneric? Ceea ce câștigă ei nu sunt fructe amare? Este destul de greu de prezis dacă oamenii care îi imită pe cei care au avut succes în vremuri trecute vor primi, în final, binecuvântări sau vaiete. La urma urmelor, cât de slabe sunt probabilitățile pentru oamenii care urmăresc luând-o pe urmele pașilor celor care au eșuat? Nu au ei și mai mari șanse de eșec? Ce valoare are calea pe care ei umblă? Nu își irosesc ei eforturile? Indiferent dacă oamenii au succes sau eșuează în căutarea lor, există, pe scurt, un motiv pentru care ei procedează astfel și câștigul sau pierderea lor nu sunt determinate de faptul că ei urmăresc după cum vor.

Cea mai fundamentală cerință pentru credința omului în Dumnezeu este ca acesta să aibă o inimă cinstită și să poată să se dedice în întregime și să se supună cu adevărat. Ceea ce este cel mai greu pentru om este să-și pună la dispoziție întreaga viață în schimbul credinței adevărate prin care poate obține adevărul deplin și să-și îndeplinească datoria ca ființă creată. Acest lucru este inaccesibil celor care eșuează și chiar și mai inaccesibil celor care nu pot să-L găsească pe Hristos. Tocmai pentru că nu este bun la a se dedica în întregime lui Dumnezeu, pentru că nu este dispus să își facă datoria pentru Creator, pentru că a văzut adevărul, dar îl evită și merge pe propria cale, căci urmărește întotdeauna calea celor care au eșuat, pentru că se răzvrătește întotdeauna împotriva Cerului, omul eșuează mereu, întotdeauna este prins în capcană de intriga Satanei și în propriile mreje. Pentru că omul nu Îl cunoaște pe Hristos, pentru că omul nu este expert în înțelegerea și experimentarea adevărului, pentru că omul se închină prea mult lui Pavel și are o dorință prea puternică să meargă în Cer, pentru că omul solicită întotdeauna ca Hristos să-l asculte și-I poruncește lui Dumnezeu, toate acele figuri mărețe și importante și aceia care au experimentat vicisitudinile lumii continuă să fie incapabili să scape de moarte și mor în mijlocul mustrării lui Dumnezeu. Tot ceea ce pot spune despre astfel de oameni este că au parte de morți nenaturale. Consecința cu care se confruntă – moartea lor – nu este fără justificare și, în afară de asta, nu este eșecul lor chiar mai intolerabil pentru legea Cerului? Adevărul vine din lumea omului, totuși, adevărul dintre oameni este dat mai departe de Hristos. Își are originea de la Hristos, adică de la Dumnezeu Însuși, iar asta nu este ceva de care omul este capabil. Cu toate acestea, Hristos doar oferă adevărul; El nu a venit aici să decidă dacă omul va avea succes în urmărirea adevărului. Prin urmare, succesul sau eșecul omului în privința adevărului depinde în totalitate de propria căutare. Aceasta este o chestiune care nu a avut nimic de-a face cu Hristos, ci este în schimb determinată de căutarea omului. Destinația omului și succesul sau eșecul lui nu pot fi puse toate în seama lui Dumnezeu, așa încât Dumnezeu Însuși să trebuiască să le poarte, pentru că nu este o problemă a lui Dumnezeu Însuși, ci este direct legată de datoria pe care ar trebui să o îndeplinească ființele create. Majoritatea oamenilor au câteva cunoștințe despre căutarea și destinația lui Pavel și a lui Petru, totuși, oamenii nu cunosc nimic mai mult decât finalul lui Petru și cel al lui Pavel și sunt ignoranți în privința secretului din spatele succesului lui Petru sau a deficiențelor care au condus la eșecul lui Pavel. Și astfel, dacă sunteți complet incapabili să vedeți în profunzime esența căutării lor, atunci căutarea majorității dintre voi tot va eșua și chiar dacă un număr mic dintre voi vor avea succes, totuși, nu vor fi egali cu Petru. Dacă, însă, calea căutării tale este cea corectă, atunci ai o speranță de succes; dacă, însă, calea pe care pășești în căutarea adevărului este cea greșită, atunci vei fi veșnic incapabil de succes și vei întâmpina același final ca și Pavel.

Petru a fost un om care a fost desăvârșit. Doar după ce a experimentat mustrare și judecată și a obținut astfel o inimă pură și iubitoare de Dumnezeu, a fost pe deplin desăvârșit; calea pe care a umblat a fost calea care l-a dus la desăvârșire. Cu alte cuvinte, încă de la început, Petru a mers pe calea corectă, și motivația lui pentru a crede în Dumnezeu a fost cea corectă și, astfel, a devenit cineva care a fost desăvârșit; a călcat pe o cale nouă pe care omul nu mai umblase înainte. Totuși, calea pe care umblase Pavel încă de la început a fost cărarea împotrivirii la adresa lui Hristos, și faptul că el a lucrat pentru Hristos câteva decenii a fost doar pentru că Duhul Sfânt dorea să-l folosească și să profite de darurile lui și de toate meritele pentru a face lucrarea Lui. El a fost pur și simplu cineva folosit de Duhul Sfânt și nu a fost folosit pentru că Isus i-a privit în mod favorabil umanitatea, ci datorită darurilor lui. El a putut să lucreze pentru Isus pentru că a fost lovit, nu pentru că a fost fericit să o facă. El a fost capabil să facă o astfel de lucrare datorită luminării și călăuzirii Duhului Sfânt, și lucrarea pe care a făcut-o nu reprezenta în niciun caz căutarea lui sau umanitatea lui. Lucrarea lui Pavel reprezenta lucrarea unui slujitor, ceea ce înseamnă că el a făcut lucrarea unui apostol. Petru, însă, a fost diferit: și el a făcut o lucrare; nu a fost atât de măreață ca și lucrarea lui Pavel, dar el a lucrat în timp ce-și urmărea propria intrare, iar lucrarea lui a fost diferită de lucrarea lui Pavel. Lucrarea lui Petru a fost îndeplinirea datoriei unei ființe create. El nu a lucrat în rolul unui apostol, ci în timp ce urmărea iubirea pentru Dumnezeu. Cursul lucrării lui Pavel a conținut și căutarea lui personală: căutarea lui a fost de dragul a nimic mai mult decât speranțele lui pentru viitor și dorința lui după o destinație bună. El nu a acceptat rafinare în timpul lucrării lui, nici emondare. El credea că atâta timp cât lucrarea pe care o făcea satisfăcea intențiile lui Dumnezeu și tot ce făcea era plăcut lui Dumnezeu, atunci îl aștepta o răsplată la final. Nu au existat experiențe personale în lucrarea lui – totul a fost de dragul lucrării, și nu a fost dus la îndeplinire pe fondul căutării schimbării. Totul din lucrarea lui a fost o tranzacție, nu a conținut nimic din datoria sau supunerea unei ființe create. Pe parcursul lucrării lui, nu a intervenit nicio schimbare în firea veche a lui Pavel. Lucrarea lui a fost, pur și simplu, de a presta servicii pentru alții și era incapabilă să aducă schimbări în firea lui. Pavel și-a dus la îndeplinire lucrarea în mod direct, fără să fi fost desăvârșit sau să fi fost emondat, motivat fiind de răsplată. Cu Petru a fost diferit: el a fost unul care a trecut prin emondare și rafinare. Scopul și motivația lucrării lui Petru au fost fundamental diferite de cele ale lui Pavel. Chiar dacă Petru nu a avut un volum mare de lucrări, firea lui a trecut prin multe schimbări, și ceea ce a urmărit el au fost adevărul și schimbarea reală. Lucrarea lui nu a fost îndeplinită doar de dragul lucrării în sine. Chiar dacă Pavel a făcut multă lucrare, a fost toată lucrarea Duhului Sfânt și chiar dacă Pavel a cooperat în această lucrare, nu s-a împlinit ca rezultat al experienței sale. Faptul că Petru a lucrat mai puțin s-a datorat doar faptului că Duhul Sfânt nu a făcut atât de multă lucrare asupra lui. Nu cantitatea lucrării lor a determinat dacă au fost desăvârșiți sau nu; căutarea unuia a fost pentru a primi răsplăți, iar a celuilalt a fost pentru a dobândi o dragoste supremă pentru Dumnezeu și pentru a-și îndeplini datoria de ființă creată, astfel încât să poată să trăiască o imagine vrednică de iubit pentru a satisface intențiile lui Dumnezeu. La exterior erau diferiți, și la fel de diferite erau și esențele lor. Nu poți determina care dintre ei a fost desăvârșit pe baza a cât de mult a slujit. Petru a căutat să trăiască imaginea unui om care Îl iubește pe Dumnezeu, să fie cineva care I se supunea lui Dumnezeu, să fie cineva care accepta emondarea și să fie cineva care își îndeplinea datoria de ființă creată. El a fost capabil să se dedice pe sine lui Dumnezeu, să se pună în întregime în mâinile lui Dumnezeu și să I se supună până la moarte. El a avut acest tip de hotărâre și a și realizat-o. Aceasta este rădăcina motivului pentru care finalul său a fost, în cele din urmă, diferit de cel al lui Pavel. Lucrarea pe care a făcut-o Duhul Sfânt asupra lui Petru a fost pentru a-l desăvârși, iar lucrarea pe care a făcut-o Duhul Sfânt asupra lui Pavel a fost pentru a-l folosi. Asta pentru că naturile lor și perspectivele din spatele a ceea ce urmăreau nu erau aceleași. Ambii au avut lucrarea Duhului Sfânt. Petru a aplicat această lucrare pentru sine și a oferit-o și altora; Pavel, în schimb, a oferit toată lucrarea Duhului Sfânt altora și nu și-a însușit nimic din ea pentru sine. Astfel, după ce a experimentat lucrarea Duhului Sfânt atât de mulți ani, schimbările din Pavel erau aproape inexistente. El a rămas aproape în starea lui naturală și încă era Pavel de dinainte. Pur și simplu după ce a îndurat greutățile multor ani de muncă a învățat cum să „lucreze” și a învățat rezistența, însă natura lui veche – natura lui foarte competitivă și mercantilă – a rămas încă. Nici măcar după ce a lucrat atât de mulți ani, nu și-a cunoscut firea coruptă, nici nu se eliberase de vechea lui fire, care încă era clar vizibilă în lucrarea sa. Pur și simplu avea mai multă experiență de lucru, însă această experiență puțină nu a fost capabilă de una singură să îl schimbe și nu i-a putut schimba concepția despre existență sau semnificația a ceea ce urmărea el. Deși a lucrat mulți ani pentru Hristos și nu L-a mai persecutat niciodată pe Domnul Isus, în inima lui nu a fost nicio schimbare în privința cunoașterii lui Dumnezeu. Asta înseamnă că nu a lucrat pentru a se dedica pe sine lui Dumnezeu, ci mai degrabă, el a fost obligat să lucreze de dragul destinației lui viitoare. Pentru că la început L-a persecutat pe Hristos și nu s-a supus lui Hristos; a fost un răzvrătit înnăscut care s-a împotrivit lui Hristos în mod deliberat și cineva care nu avea nicio cunoștință despre lucrarea Duhului Sfânt. Când lucrarea lui era aproape încheiată, el nu cunoștea încă lucrarea Duhului Sfânt și pur și simplu acționa cu încăpățânare după îndemnul caracterului său propriu, fără să acorde nici cea mai mică atenție intențiilor Duhului Sfânt. Și, astfel, natura sa a fost vrăjmașă lui Hristos și nu s-a supus adevărului. O astfel de persoană care a fost abandonată de lucrarea Duhului Sfânt, care nu a cunoscut lucrarea Duhului Sfânt și care, de asemenea, s-a împotrivit lui Hristos – cum ar putea o astfel de persoană să fie mântuită? Dacă un om poate sau nu să fie mântuit, nu depinde de cât de multă lucrare face, sau de cât de mult dedică, ci dacă acel om cunoaște sau nu lucrarea Duhului Sfânt, dacă poate sau nu să pună adevărul în practică și dacă perspectiva din spatele a ceea ce urmărește este sau nu în concordanță cu adevărul.

Deși Petru a avut dezvăluiri naturale în timp ce Îl urma pe Isus, în natură, a fost, de la bun început, cineva care era dispus să I se supună Duhului Sfânt și să-L urmărească pe Hristos. Supunerea sa față de Duhul Sfânt a fost pură: nu a urmărit faima și câștigul, ci s-a supus în mod voit adevărului. Deși au fost trei dăți când Petru a negat că Îl cunoaște pe Hristos și deși L-a testat pe Domnul Isus, o astfel de slăbiciune umană minoră nu a avut nicio legătură cu natura sa, nu a afectat ceea ce a urmărit în viitor, și nu poate să dovedească suficient că testarea sa a fost fapta unui antihrist. Slăbiciunea umană normală este ceva comun tuturor oamenilor din lume – te aștepți ca Petru să fie diferit? Oare oamenii nu au anumite păreri despre Petru, pentru că a făcut câteva lucruri nesăbuite? Și oare oamenii nu îl venerează atât de mult pe Pavel din cauza volumului de lucrare pe care a făcut-o și a numărului de epistole pe care le-a scris? Cum ar putea omul să fie capabil să deslușească substanța omului? Cu siguranță cei care au cu adevărat rațiune pot să deslușească ceva atât de nesemnificativ! Chiar dacă anii mulți de experiențe dureroase ai lui Petru nu sunt documentați în Biblie, aceasta nu înseamnă că Petru nu a avut experiențe reale sau că Petru nu a fost desăvârșit. Cum poate fi pătrunsă pe deplin de către om lucrarea lui Dumnezeu? Consemnările din Biblie nu au fost selectate personal de Isus, ci puse împreună de generațiile de mai târziu. Astfel stând lucrurile, oare tot ceea ce a fost consemnat în Biblie nu a fost ales potrivit ideilor oamenilor? Mai mult, finalurile lui Petru și Pavel nu sunt prezentate în mod explicit în epistole, așa că omul îi judecă pe Petru și Pavel potrivit propriilor percepții și potrivit propriilor preferințe. Și pentru că Pavel a făcut atât de multă lucrare, pentru că „contribuțiile” lui au fost atât de mari, el a câștigat încrederea maselor. Nu se concentrează omul doar asupra lucrurilor exterioare? Cum ar putea fi omul capabil să vadă în profunzime substanța omului? Ca să nu mai spunem, dat fiind faptul că Pavel a fost un obiect al închinării pentru mii de ani, cine ar îndrăzni să-i nege, nepăsător, lucrarea? Petru a fost doar un pescar, prin urmare, cum ar putea fi contribuția lui la fel de mare ca cea a lui Pavel? În ceea ce privește contribuțiile pe care le-au adus, Pavel ar fi trebuit să fie răsplătit înaintea lui Petru și ar fi trebuit să fie cel care putea câștiga mai ușor aprobarea lui Dumnezeu. Cine și-ar fi putut imagina că, atunci când s-a ocupat de Pavel, Dumnezeu pur și simplu S-a folosit de darurile lui ca să-l facă să lucreze, în timp ce pe Petru, Dumnezeu l-a desăvârșit. Nu este cazul, sub nicio formă, ca Domnul Isus să Își fi făcut planuri pentru Petru și Pavel chiar de la început: ei au fost, mai degrabă, desăvârșiți sau puși la lucru conform naturilor lor inerente. Așa că, ceea ce văd oamenii sunt, pur și simplu, contribuțiile exterioare ale omului, în timp ce Dumnezeu vede substanța omului, cât și calea pe care omul o urmărește de la început, și motivația din spatele căutării omului. Lumea evaluează o persoană în concordanță cu noțiunile sale și după percepțiile proprii, însă finalul absolut al cuiva nu este determinat de lucrurile exterioare care îl caracterizează. Așa că eu spun că, dacă această cale pe care o iei de la început este calea succesului, iar perspectiva din spatele a ceea ce urmărești este cea corectă de la început, atunci tu ești ca Petru; dacă această cale pe care pășești este cea a eșecului, atunci oricare ar fi prețul pe care îl plătești, finalul tău va fi tot ca acela al lui Pavel. Oricare ar fi cazul, destinația ta, și dacă vei avea succes sau vei eșua, sunt ambele determinate de calea pe care o urmărești, dacă e cea corectă sau nu, mai degrabă decât de dăruirea ta sau de prețul pe care îl plătești. Esențele lui Petru și Pavel și țelurile pe care le-au urmărit ei au fost diferite; omul este incapabil să descopere aceste lucruri și doar Dumnezeu le poate cunoaște pe deplin. Pentru că ceea ce vede Dumnezeu este substanța omului, în timp ce omul nu știe nimic despre propria esență. Omul este incapabil să vadă esența din om sau statura lui concretă și prin urmare este incapabil să identifice motivele pentru eșecul și succesul lui Pavel și Petru. Motivul pentru care majoritatea oamenilor se închină lui Pavel și nu lui Petru este că Pavel a fost folosit pentru lucrare publică, și omul este capabil să perceapă această lucrare, și, prin urmare, oamenii recunosc „realizările” lui Pavel. În schimb, experiențele lui Petru sunt invizibile omului și ceea ce a urmărit el este de neatins de către om, așa că omul nu e interesat de Petru.

Petru a fost desăvârșit prin experimentarea emondării și a rafinării. El a spus: „Trebuie să satisfac mereu intențiile lui Dumnezeu. În tot ceea ce fac, caut doar să satisfac intențiile lui Dumnezeu și, chiar dacă sunt mustrat sau judecat, tot sunt fericit să o fac.” Petru a dat totul pentru Dumnezeu și lucrarea lui, cuvintele și toată viața lui au fost de dragul iubirii pentru Dumnezeu. A fost o persoană care a urmărit sfințirea și, cu cât experimenta mai mult, cu atât era mai mare dragostea lui pentru Dumnezeu profund în inima sa. Între timp, Pavel a făcut doar o lucrare exterioară și, chiar dacă a lucrat din greu, strădaniile lui au fost de dragul de a-și face lucrarea în mod corespunzător și de a câștiga, ca urmare, o răsplată. Dacă ar fi știut că nu ar primi nicio răsplată, ar fi renunțat la lucrarea lui. Ceea ce îl interesa pe Petru era dragostea adevărată din inima lui și ceea ce era practic și putea fi realizat. Lui nu îi păsa dacă urma să primească o răsplată, ci dacă firea lui putea fi schimbată. Lui Pavel i-a păsat să depună mai mult efort în lucrarea sa, i-a păsat de lucrarea exterioară și de dăruirea sa și de doctrinele din afara sferei a ceea ce experimentează oamenii normali. Lui nu îi păsa deloc să existe schimbări adânci în interiorul lui, nici de dragostea adevărată pentru Dumnezeu. Experiențele lui Petru erau pentru a obține dragostea adevărată și cunoașterea adevărată de Dumnezeu. Experiențele lui erau menite să îi aducă o relație mai apropiată cu Dumnezeu și să aibă o trăire practică. Lucrarea lui Pavel a fost săvârșită deoarece Isus i-a încredințat-o; a făcut-o pentru a obține lucrurile după care tânjea, însă acestea nu aveau legătură cu cunoașterea lui de sine și cu Dumnezeu. Lucrarea lui a fost doar de dragul de a scăpa de mustrare și de judecată. Ceea ce a urmărit Petru a fost dragoste pură și ceea ce a urmărit Pavel a fost cununa dreptății. Petru a experimentat mulți ani din lucrarea Duhului Sfânt și L-a cunoscut pe Hristos în mod practic, și a avut o cunoaștere profundă de sine. Așa că dragostea lui pentru Dumnezeu a fost pură. De-a lungul a mulți ani de rafinare cunoștințele despre Isus și despre viață i-au fost înnobilate, și dragostea lui a fost una necondiționată, a fost o dragoste proactivă, iar el nu a cerut nimic în schimb, nici nu a sperat să obțină beneficii. Pavel a lucrat mulți ani, cu toate acestea nu L-a cunoscut foarte bine pe Hristos, și cunoașterea lui de sine a fost, de asemenea, jalnic de mică. El, pur și simplu, nu a avut nicio dragoste pentru Hristos, și lucrarea lui și cursa pe care a alergat-o au avut scopul de a obține cununa de lauri finală. Ceea ce a urmărit el a fost cea mai bună cunună, nu cea mai pură dragoste. El nu a urmărit activ, ci pasiv; el nu și-a îndeplinit datoria, ci a fost constrâns în căutarea lui după ce lucrarea Duhului Sfânt a pus stăpânire pe el. Prin urmare, căutarea lui nu dovedește că a fost o ființă creată care corespundea standardului – Petru a fost ființa creată care corespundea standardului și care și-a îndeplinit datoria. Omul crede că toți cei care își aduc contribuția pentru Dumnezeu ar trebui să primească o răsplată și, cu cât este mai mare contribuția, cu atât mai mult este firesc și corect să fie pe placul lui Dumnezeu. Esența punctului de vedere al omului este tranzacțională și el nu caută activ să își îndeplinească datoria de ființă creată. În ochii lui Dumnezeu, cu cât oamenii urmăresc mai mult dragostea adevărată pentru Dumnezeu și supunerea totală față de Dumnezeu – ceea ce înseamnă a căuta să-și îndeplinească datoria de ființă creată – cu atât mai mult sunt capabili să câștige aprobarea lui Dumnezeu. Punctul de vedere al lui Dumnezeu este să ceară ca omul să-și recupereze statutul și datoria inițiale. Omul este o ființă creată și, prin urmare, omul nu ar trebui să-și depășească limitele prin a-I face cereri lui Dumnezeu, și nu ar trebui să facă mai mult decât să-și îndeplinească datoria de ființă creată. Destinațiile lui Pavel și Petru au fost măsurate astfel: dacă au putut să-și îndeplinească datoria de ființe create, și nu după măreția aportului lor; destinațiile lor au fost determinate în funcție de ceea ce au urmărit ei de la început, nu în funcție de cât de multă muncă au făcut sau de estimările altor oameni în privința lor. Așa că, a urmări realizarea în mod activ a datoriei de ființă creată este calea succesului; calea de a urmări iubirea adevărată pentru Dumnezeu este cea mai corectă cale; a urmări schimbări în vechea fire și iubirea pură pentru Dumnezeu este calea succesului. O astfel de cale a succesului este calea recuperării datoriei originare, cât și a înfățișării inițiale a unei ființe create. Este calea recuperării și este, de asemenea, scopul întregii lucrări a lui Dumnezeu de la început până la sfârșit. Dacă urmărirea omului este pătată de cerințe personale extravagante și așteptări neîntemeiate, iar efectul obținut nu este cel al schimbărilor în firea omului, atunci acest lucru este în dezacord cu lucrarea de recuperare. Categoric nu este lucrare făcută de Duhul Sfânt și, așadar, asta dovedește că o astfel de urmărire nu este aprobată de Dumnezeu. Ce semnificație are o urmărire care nu este aprobată de Dumnezeu?

Lucrarea făcută de Pavel a fost expusă oamenilor, dar cât de pură a fost dragostea lui pentru Dumnezeu și cât de mult L-a iubit pe Dumnezeu adânc în inima lui sunt lucruri pe care omul nu poate să le vadă. Omul poate vedea doar lucrarea pe care a făcut-o. De acolo omul știe cu siguranță că a fost folosit de Duhul Sfânt și, prin urmare, omul crede că Pavel a fost mai bun decât Petru, că lucrarea lui a fost mai mare pentru că el a putut să aprovizioneze bisericile. Petru s-a ocupat doar de experiențele lui personale și a câștigat doar câțiva oameni în timpul lucrării lui ocazionale, și, de la el, sunt doar câteva epistole puțin cunoscute. Dar cine știe cât de mare a fost dragostea lui pentru Dumnezeu în adâncul inimii sale? Zi de zi, Pavel a lucrat pentru Dumnezeu: atâta timp cât era o lucrare de făcut, el o făcea. El simțea că în acest fel putea să obțină cununa și Îl putea mulțumi pe Dumnezeu, însă, în timp ce și-a făcut lucrarea, nu a urmărit modalități să se schimbe. Orice din viața lui Petru care nu satisfăcea intențiile lui Dumnezeu, îl făcea să se simtă neliniștit. Dacă el nu satisfăcea intențiile lui Dumnezeu, atunci avea remușcări și căuta o modalitate potrivită prin care se putea strădui să mulțumească inima lui Dumnezeu. Chiar și în cele mai mici și mai neimportante chestiuni ale vieții lui, el își impunea să satisfacă intențiile lui Dumnezeu. Nu era mai puțin exigent când venea vorba de firea lui veche, ci era mereu riguros în cerințele pe care le avea de la sine de a progresa mai adânc în adevăr. Pavel a urmărit doar o reputație și un statut superficiale. El a căutat să se laude înaintea oamenilor și nu a căutat să facă un progres mai adânc în intrarea în viață. Ceea ce îl interesa era doctrina, nu realitatea. Unii oameni spun: „Pavel a lucrat atât de mult pentru Dumnezeu, de ce nu Și-a amintit Dumnezeu de el? Petru a lucrat doar puțin pentru Dumnezeu și nu a adus un aport important bisericilor, așa că de ce a fost desăvârșit?” Petru L-a iubit pe Dumnezeu până la un punct, care a fost ceea ce a vrut Dumnezeu; doar astfel de oameni au o mărturie. Dar ce putem spune despre Pavel? Cât de mult L-a iubit Pavel pe Dumnezeu? Știi? Ce scop a avut lucrarea lui Pavel? Și ce scop a avut lucrarea lui Petru? Petru nu a lucrat foarte mult, însă știi tu ce era adânc în inima lui? Lucrarea lui Pavel avea de-a face cu aprovizionarea bisericilor și sprijinirea bisericilor. Ceea ce a experimentat Petru au fost schimbări în viața-fire pe care o avea; el a experimentat dragostea pentru Dumnezeu. Acum, că știi diferențele dintre esențele lor, poți vedea cine, în cele din urmă, a crezut cu adevărat în Dumnezeu, și cine nu a crezut cu adevărat în Dumnezeu. Unul din ei L-a iubit cu adevărat pe Dumnezeu, iar celălalt nu L-a iubit cu adevărat pe Dumnezeu; unul a suferit schimbări în firea sa, iar celălalt nu; unul a slujit umil și nu a fost observat cu ușurință de oameni, iar celălalt a fost venerat de oameni și a avut o imagine de seamă; unul a urmărit sfințirea, iar celălalt nu, și chiar dacă nu era impur, totuși, nu avea o dragoste pură; unul avea umanitate adevărată, iar celălalt nu; unul avea rațiunea unei ființe create, iar celălalt nu. Astfel sunt diferențele dintre esențele lui Pavel și ale lui Petru. Calea pe care a umblat Petru a fost cea a succesului, care era calea recuperării umanității normale și a recuperării datoriei de ființă creată. Petru îi reprezintă pe toți cei care au succes. Calea pe care a umblat Pavel a fost cea a eșecului și el îi reprezintă pe toți aceia care se supun, care se consumă doar superficial și care nu au cu adevărat o inimă iubitoare de Dumnezeu. Pavel îi reprezintă pe toți aceia care nu dețin adevărul. Petru, în credința lui în Dumnezeu, a căutat să-L mulțumească pe Dumnezeu în tot și a căutat să se supună la tot ceea ce venea de la Dumnezeu. El a putut să accepte atât mustrarea și judecata, cât și rafinarea, necazul și lipsurile din viața lui, fără să rostească nicio plângere. Nimic din toate acestea nu a putut să-i altereze inima iubitoare de Dumnezeu. Nu era aceasta dragostea supremă pentru Dumnezeu? Nu era aceasta împlinirea datoriei unei ființe create? Fie că este vorba de mustrare, judecată sau necaz, tu ești capabil să ajungi la supunere până la moarte, aceasta fiind ceea ce o ființă creată ar trebui să realizeze și aceasta fiind puritatea dragostei pentru Dumnezeu. Dacă omul poate realiza atât de mult, atunci este o ființă creată care corespunde standardului și nimic nu satisface mai bine intențiile Creatorului. Imaginează-ți că poți lucra pentru Dumnezeu, dar nu I te supui și ești incapabil să-L iubești cu adevărat pe El. În acest fel, nu numai că nu îți vei fi îndeplinit datoria de ființă creată, dar vei fi și condamnat de El pentru că ești o persoană care nu deține adevărul, care este incapabilă să I se supună lui Dumnezeu și care se răzvrătește împotriva Lui. Îți pasă doar să lucrezi pentru Dumnezeu și nu să pui adevărul în practică sau să te cunoști pe tine însuți; nu Îl înțelegi și nu Îl cunoști pe Creator, nu I te supui și nu Îl iubești și ești o persoană care, din naștere, e răzvrătită față de Dumnezeu. Din aceste motive nu-I plac Creatorului asemenea oameni.

Unii oameni spun: „Pavel a lucrat extrem de mult și și-a asumat poveri mari pentru biserici și le-a fost de foarte mare folos. Cele treisprezece epistole ale lui Pavel au susținut 2000 de ani ai Epocii Harului și sunt inferioare doar celor Patru Evanghelii. Cine se poate compara cu el? Nimeni nu poate descifra Apocalipsa lui Ioan în timp ce epistolele lui Pavel oferă viață și lucrarea pe care a făcut-o el a folosit bisericilor. Cine altcineva ar mai fi putut obține astfel de lucruri? Și ce lucrare a făcut Petru?” Când oamenii îi evaluează pe alții, o fac în funcție de aportul acestora. Când Dumnezeu evaluează omul, o face în funcție de natura omului. Dintre cei care urmăresc viața, Pavel era cineva care nu își cunoștea propria substanță. El nu era în niciun caz umil sau supus și nu avea absolut deloc cunoaștere despre esența lui, care I se opunea lui Dumnezeu. Și, prin urmare, era cineva care nu trecuse prin experiențe detaliate și cineva care nu pusese adevărul în practică. Petru era diferit. El avea cunoaștere despre deficiențele, slăbiciunile și firea lui coruptă ca ființă creată, așa că avea o cale de practică prin care să-și schimbe firea; nu a fost unul din aceia care aveau doar doctrină, dar nu aveau realitate. Aceia care se schimbă sunt oameni noi care au fost mântuiți, ei sunt aceia care corespund standardului și care urmăresc adevărul. Oamenii care nu se schimbă sunt cei care rămân în starea lor naturală și continuă să fie aceiași oameni de altădată; ei sunt aceia care nu au fost mântuiți, adică aceia care sunt disprețuiți și respinși de Dumnezeu. Dumnezeu nu-Și va aminti de ei, indiferent cât de măreață este lucrarea lor. Când compari toate acestea cu ceea ce urmărești tu însuți, ar trebui să fie de la sine evident dacă ești în final același tip de persoană ca și Petru sau Pavel. Dacă încă nu este niciun adevăr în urmărirea ta și dacă până și azi ești la fel de arogant și impertinent ca Pavel și ești la fel de pompos ca el, atunci ești fără îndoială un degenerat care eșuează. Dacă urmărești în același fel în care a făcut-o Petru, urmărind practici și schimbări adevărate, nefiind arogant sau încăpățânat și, în schimb, căutând să îți îndeplinești datoria, atunci vei fi o ființă creată care poate obține victoria. Pavel nu și-a cunoscut propria esență sau corupție, cu atât mai puțin și-a cunoscut propria răzvrătire. El nu a menționat niciodată opoziția lui detestabilă față de Hristos, nici nu a avut mari remușcări. El a oferit doar o explicație sumară și, adânc în inima lui, nu a cedat pe deplin în fața lui Dumnezeu. Chiar dacă a căzut la pământ pe drumul Damascului, el nu s-a examinat pe sine din adâncul inimii. El era mulțumit pur și simplu să continue să lucreze și nu a considerat cunoașterea de sine și schimbarea firii sale vechi drept cele mai importante lucruri. El era mulțumit pur și simplu să rostească adevăruri, să-i aprovizioneze pe alții ca un remediu pentru propria conștiință și să nu-i mai persecute pe ucenicii lui Isus pentru a se consola și a se ierta de păcatele lui trecute. Țelul pe care l-a urmărit nu a fost nimic mai mult decât o cunună viitoare și o lucrare tranzitorie; țelul pe care l-a urmărit a fost harul din abundență. El nu a urmărit suficient adevăr, nici nu a urmărit să înainteze mai adânc în adevărul pe care mai înainte nu-l înțelesese. Așadar, se poate spune că a avut o cunoaștere de sine falsă și nu a acceptat mustrarea sau judecata. Faptul că a fost capabil să lucreze nu înseamnă că a avut o cunoaștere a propriei naturi sau esențe; concentrarea lui era doar pe practici exterioare. Mai mult, el nu a năzuit spre schimbare, ci spre cunoaștere. Lucrarea lui a fost rezultatul exclusiv al arătării lui Isus pe drumul către Damasc. Nu a fost ceva ce hotărâse să facă inițial, nici nu desfășura o lucrare după ce acceptase emondarea firii sale vechi. Indiferent de cum a lucrat, firea lui veche nu s-a schimbat și, prin urmare, lucrarea lui nu a ispășit păcatele lui din trecut, ci a jucat pur și simplu un rol anume printre bisericile din acea vreme. Un astfel de om, a cărui fire veche nu s-a schimbat – cu alte cuvinte, care nu a primit har mântuitor și care era chiar mai lipsit de adevăr – a fost absolut incapabil să devină unul dintre aceia acceptați de Domnul Isus. El nu a fost o persoană plină de dragoste și teamă pentru Isus Hristos, nici nu a fost priceput în căutarea adevărului, cu atât mai puțin nu a fost cineva care să caute misterul întrupării. El a fost pur și simplu o persoană pricepută în sofism și care nu ar fi cedat cuiva care era mai sus decât el sau care avea adevărul. El invidia oamenii sau adevărurile potrivnice lui sau în vrăjmășie cu el, preferându-i pe oamenii aceia erudiți care afișau o imagine bună și dețineau cunoștințe profunde. Lui nu îi plăcea să interacționeze cu oamenii săraci care căutau adevărata cale și care iubeau doar adevărul, preferând, în schimb, persoanele cu rang înalt din organizațiile religioase care vorbeau doar de doctrine și stăpâneau cunoștințe abundente. El nu a avut nicio dragoste pentru lucrarea nouă a Duhului Sfânt și nu i-a păsat de mișcarea lucrării noi a Duhului Sfânt. În schimb, a favorizat acele reglementări și doctrine care erau mai presus de adevărurile generale. În substanța sa înnăscută și în totalitatea a ceea ce a urmărit el, nu merită să fie numit un creștin care a căutat adevărul, cu atât mai puțin un slujitor credincios în casa lui Dumnezeu, pentru că ipocrizia lui a fost prea multă și răzvrătirea lui prea mare. Chiar dacă este cunoscut drept un slujitor al Domnului Isus, el nu a fost deloc potrivit să intre pe poarta împărăției cerurilor, pentru că acțiunile lui de la început la sfârșit nu pot fi numite drepte. El poate fi văzut pur și simplu ca unul care a fost ipocrit și care a făcut nedreptate, dar care, cu toate acestea, a și lucrat pentru Hristos. Chiar dacă nu poate fi numit rău, este potrivit să îl numim un om care a făcut nedreptate. El a făcut multă lucrare, însă nu trebuie judecat după cantitatea lucrării pe care a făcut-o, ci doar după calitatea și esența ei. Doar în acest fel se poate da de cap acestei chestiuni. El a crezut întotdeauna: „Sunt capabil să lucrez, sunt mai bun decât majoritatea oamenilor; sunt atent la povara domnului ca nimeni altcineva și nimeni nu se căiește la fel de profund ca și mine, pentru că marea lumină a strălucit peste mine și eu am văzut marea lumină, așa că pocăința mea este mai profundă decât oricare alta.” La acea vreme, aceasta a gândit în inima sa. La finalul lucrării sale, Pavel a spus: „Am purtat lupta, am terminat alergarea și mă așteaptă cununa dreptății.” Lupta lui, lucrarea și cursa au fost exclusiv de dragul cununii dreptății și el nu a mers înainte în mod activ cu un efort sporit. Chiar dacă lucrarea sa nu a fost făcută superficial, se poate spune că lucrarea sa a fost pur și simplu săvârșită cu scopul de a-și compensa greșelile, pentru a aplana acuzațiile conștiinței lui. El a sperat doar să își încheie lucrarea, să termine cursa și să-și încheie lupta cât mai curând posibil, pentru a câștiga mai devreme mult dorita cunună a dreptății. El nu a tânjit să-L întâlnească pe Domnul Isus prin experiențele lui și adevărata cunoaștere, ci să-și termine lucrarea cât mai repede posibil, cu scopul de a-și primi răsplățile câștigate prin munca sa, atunci când avea să Îl întâlnească pe Domnul Isus. El și-a folosit lucrarea pentru a se alina și ca pe un tip de tranzacție, sperând să o schimbe pentru o cunună în viitor. Ceea ce a urmărit el nu a fost adevărul sau pe Dumnezeu, ci doar cununa. Cum poate fi o astfel de căutare conform standardului? Motivația lui, lucrarea lui, prețul pe care l-a plătit și tot ceea ce a sacrificat – fanteziile lui minunate le-au impregnat pe toate, iar el a lucrat în totalitate conform propriilor dorințe. În întreaga sa lucrare, nu s-a arătat câtuși de puțin disponibil să plătească prețul pe care l-a plătit; el a făcut-o doar în mod tranzacțional. Sacrificiile sale nu au fost făcute de bunăvoie de dragul datoriei sale, ci au fost făcute de bunăvoie pentru a-și atinge scopul de a face o tranzacție. Valorează ceva astfel de sacrificii? Cine i-ar aproba sacrificiile impure? Cine are vreun interes în astfel de sacrificii? Lucrarea sa a fost plină de vise pentru viitor, plină de planuri minunate, și nu a conținut nicio cale prin care să schimbe firea umană. El deborda de bunăvoință falsă; lucrarea sa nu a oferit viață, ci a fost un rafinament afectat; a fost tranzacțională. Cum poate o astfel de lucrare să conducă omul pe calea recuperării îndatoririi sale inițiale?

Tot ceea ce a urmărit Petru era în concordanță cu intențiile lui Dumnezeu. El a urmărit satisfacerea intențiilor lui Dumnezeu și, chiar dacă a trebuit să sufere greutăți și adversități, el a fost în continuare dispus să-I satisfacă intențiile lui Dumnezeu. Nu există căutare mai mare pe care poate să o facă un credincios în Dumnezeu. Ceea ce a urmărit Pavel a fost pătat de propriul trup, de propriile noțiuni și de propriile planuri și comploturi. El nu a fost sub nicio formă o ființă creată care era conform standardului; nu a fost cineva care a căutat să-I satisfacă intențiile lui Dumnezeu. Petru a urmărit să se lase la mila orchestrărilor lui Dumnezeu și, chiar dacă lucrarea pe care a făcut-o nu a fost mare, motivația din spatele urmăririi sale și calea pe care a urmat-o au fost corecte; adică, chiar dacă nu a reușit să câștige mulți oameni, el a reușit să urmărească calea adevărului. Datorită acestui fapt se poate spune că a fost o ființă creată care corespundea standardului. Astăzi, chiar dacă nu ești un lucrător, ar trebui să poți îndeplini datoria unei ființe create și să urmărești să lași totul la mila orchestrărilor lui Dumnezeu. Ar trebui să poți să te supui la orice spune Dumnezeu și să experimentezi tot felul de necazuri și rafinări și, chiar dacă ești slab, ar trebui să Îl poți iubi în continuare pe Dumnezeu în inima ta. Aceia care își asumă responsabilitatea pentru propria viață sunt dispuși să îndeplinească datoria unei ființe create, iar perspectiva din spatele a ceea ce urmăresc astfel de oameni este cea corectă. Aceștia sunt oamenii de care are nevoie Dumnezeu. Dacă ai făcut multă lucrare și alții au primit îndrumare de la tine, dar tu însuți nu te-ai schimbat și nu ai adus nicio mărturie, sau nu ai avut nicio experiență reală, iar la finalul vieții tale, nimic din ce ai făcut nu aduce mărturie, atunci ești tu o persoană care a fost supusă schimbării? Ești o persoană care urmărește adevărul? La acea vreme, Duhul Sfânt te-a folosit, dar atunci când te-a folosit, El a folosit partea din tine care putea fi folosită pentru a lucra, și nu a folosit partea din tine care nu putea fi folosită. Dacă ai urmări schimbări, atunci ai fi desăvârșit în mod treptat în timpul procesului de a fi folosit. Însă, Duhul Sfânt nu este întru totul responsabil de faptul dacă, în cele din urmă, ești sau nu câștigat – asta depinde de cum merge, mai exact, urmărirea ta. Dacă nu există schimbări în firea ta personală, este pentru că perspectiva din spatele a ceea ce urmărești este greșită. Dacă nu primești nicio răsplată, este problema ta personală, căci tu însuți nu ai pus adevărul în practică și nu ești în stare să-I satisfaci intențiile lui Dumnezeu. Prin urmare, nimic nu este mai important decât experiențele tale personale și nimic nu este mai critic decât intrarea ta personală! Unii oameni vor ajunge să spună: „Am făcut atât de multă lucrare pentru Tine și, chiar dacă nu am realizat nimic, am îndurat greutăți. Nu mă poți lăsa pur și simplu în ceruri să mănânc fructul vieții?” Trebuie să știi ce tip de oameni doresc Eu; cei care sunt spurcați nu au permisiunea de a intra în Împărăție, cei care sunt spurcați nu au permisiunea de a pângări pământul sfânt. Deși probabil că ai săvârșit multe lucrări și ai lucrat mulți ani, în cele din urmă, ești tot jalnic de spurcat și, pentru legea Cerului, este intolerabil ca tu să-ți dorești să intri în Împărăția Mea! De la crearea lumii și până în prezent, nu le-am oferit niciodată un asemenea acces facil în Împărăția Mea celor care încearcă să se pună bine cu Mine. Aceasta este o lege cerească și nimeni nu o poate încălca! Trebuie să urmărești viața. În prezent, cei care vor fi desăvârșiți sunt de aceeași speță cu Petru: ei sunt cei care urmăresc schimbări în propria fire și care sunt dispuși să aducă mărturie pentru Dumnezeu și să-și îndeplinească datoria în calitate de ființă creată. Doar astfel de oameni vor fi desăvârșiți. Dacă tot ceea ce cauți sunt recompensele și nu urmărești să-ți schimbi propria viață-fire, atunci toate eforturile tale vor fi în zadar – acesta este un adevăr care nu poate fi schimbat!

Din diferențele esențelor lui Petru și Pavel ar trebui să înțelegi că toți aceia care nu urmăresc viața trudesc în zadar! Când crezi în Dumnezeu și Îl urmezi, trebuie să ai o inimă iubitoare de Dumnezeu, trebuie să te eliberezi de firea ta coruptă, trebuie să urmărești satisfacerea intențiilor lui Dumnezeu și trebuie să îndeplinești datoria unei ființe create. Din moment ce crezi în Dumnezeu și Îl urmezi, ar trebui să Îi oferi totul, nu ar trebui să faci alegeri sau cereri personale, și ar trebui să realizezi satisfacerea intențiilor lui Dumnezeu. Din moment ce ești o ființă umană creată, ar trebui să te supui Domnului care te-a creat, deoarece ești prin natura ta incapabil să te stăpânești și nu ai nicio capacitate inerentă să-ți controlezi destinul. Din moment ce ești o persoană care crede în Dumnezeu, ar trebui să urmărești sfințirea și schimbarea. Din moment ce ești o ființă creată, ar trebui să rămâi fidel datoriei tale și să-ți păstrezi locul și nu trebuie să-ți depășești datoria. Acest lucru nu are menirea să te constrângă sau să te suprime prin doctrină, ci, în schimb, este calea prin care îți poți îndeplini datoria și care poate fi obținută – și ar trebui să fie obținută – de către toți aceia care fac ce este drept. Dacă tu compari esențele lui Petru și Pavel, vei ști cum ar trebui să urmărești. Dintre cărările pe care au umblat Petru și Pavel, una este calea care te duce la desăvârșire și una este cărarea spre a fi eliminat; Petru și Pavel reprezintă două cărări diferite. Chiar dacă fiecare a primit lucrarea Duhului Sfânt și fiecare a obținut iluminarea și luminarea Duhului Sfânt și fiecare a acceptat ceea ce i-a fost încredințat de către Domnul Isus, rodul pe care l-a dat fiecare a fost diferit: unul a dat rod cu adevărat pe când celălalt nu. Din esențele lor, din lucrarea pe care au făcut-o, din ceea ce a fost exprimat în exterior de către ei și din finalurile lor absolute, ar trebui să înțelegi pe care cale să o iei, pe care cale ar trebui să alegi să umbli. Ei au umblat pe două căi clar diferite. Pavel și Petru au fost chintesența fiecărei căi, așa că de la bun început au fost oferiți ca exemple. Care sunt punctele cheie ale experiențelor lui Pavel și de ce nu a reușit el? Care sunt punctele cheie ale experiențelor lui Petru și cum a experimentat el desăvârșirea? Dacă compari ceea ce i-a interesat pe fiecare, atunci vei ști exact ce tip de persoană vrea Dumnezeu, care sunt intențiile lui Dumnezeu, care este firea lui Dumnezeu, ce fel de persoană va fi desăvârșită în final și ce fel de persoană nu va fi desăvârșită; vei ști care este firea celor care vor fi desăvârșiți și care este firea celor care nu vor fi desăvârșiți – aceste chestiuni de esență se pot vedea în experiențele lui Petru și Pavel. Dumnezeu a creat toate lucrurile, așa că El face toată creația să vină sub stăpânirea Lui și să se supună stăpânirii Lui; El va domni peste toate, astfel încât totul să fie în mâinile Lui. Toată creația lui Dumnezeu, inclusiv animalele, plantele, omenirea, munții, râurile și lacurile – toate trebuie să vină sub stăpânirea Lui. Tot ce este pe cer și pe pământ trebuie să vină sub stăpânirea Lui. Ele nu pot alege și toate trebuie să se supună orchestrărilor Lui. Acest lucru a fost decretat de Dumnezeu și este autoritatea lui Dumnezeu. Dumnezeu domnește peste toate și face astfel încât toate lucrurile să fie ordonate, fiecare sortat după felul său și fiecare în locul de care aparține, după dorințele lui Dumnezeu. Indiferent cât de mare este, niciun lucru nu-L poate depăși pe Dumnezeu, toate lucrurile slujesc omenirii create de Dumnezeu și niciun lucru nu îndrăznește să se răzvrătească împotriva lui Dumnezeu sau să-I aducă vreo cerere. Prin urmare, omul, ca ființă creată, trebuie, de asemenea, să-și îndeplinească datoria de om. Indiferent dacă este stăpânul sau păzitorul tuturor lucrurilor, indiferent cât de înalt este statutul omului printre toate lucrurile, el tot este o ființă umană minusculă sub stăpânirea lui Dumnezeu; nu este nimic mai mult decât o ființă umană minusculă, o ființă creată, și nu va fi niciodată deasupra lui Dumnezeu. Ca ființă creată, omul ar trebui să urmărească să-L cunoască pe Creator și să îndeplinească datoria unei ființe create și, cel mai important, să urmărească să-L iubească pe Dumnezeu fără să facă nicio altă alegere, pentru că Dumnezeu este vrednic de dragostea omului. Aceia care urmăresc să-L iubească pe Dumnezeu nu ar trebui să urmărească beneficii sau speranțe personale; aceasta este cea mai corectă cale de urmărit. Dacă ceea ce urmărești este adevărul, dacă ceea ce pui în practică este adevărul, și dacă ceea ce obții este o schimbare în firea ta, atunci calea pe care pășești este cea corectă. Dacă ceea ce urmărești sunt binecuvântările trupului și ceea ce pui în practică este adevărul propriilor noțiuni, dacă nu există absolut nicio schimbare în firea ta, dacă nu ești deloc supus lui Dumnezeu în trup și încă trăiești în fantezism, atunci ceea ce urmărești te va duce cu siguranță în iad, deoarece calea pe care pășești este calea eșecului. Dacă vei fi desăvârșit sau dacă vei fi eliminat, depinde de ceea ce urmărești. Cu alte cuvinte, succesul sau eșecul depind de calea pe care mergi.


Lucrarea lui Dumnezeu și lucrarea omului

Cât de mult din lucrarea omului este lucrarea Duhului Sfânt și cât de mult este experiența omului? Se poate spune că, până în ziua de azi, oamenii tot nu înțeleg aceste întrebări, iar motivul pentru care se întâmplă asta este că ei nu înțeleg principiile lucrării Duhului Sfânt. Când spun „lucrarea omului”, Mă refer, desigur, la lucrarea celor care dețin lucrarea Sfântului Duh sau a acelora care sunt folosiți de Sfântul Duh. Nu Mă refer la lucrarea care provine din voința omului, ci la lucrarea apostolilor, a lucrătorilor sau a fraților și surorilor obișnuite care vin în sfera lucrării Duhului Sfânt. Aici, „lucrarea omului” nu se referă la lucrarea lui Dumnezeu întrupat, ci la sfera și principiile lucrării pe care Duhul Sfânt o face asupra oamenilor. Deși aceste principii sunt principiile și sfera lucrării Duhului Sfânt, acestea nu sunt aceleași cu principiile și sfera lucrării lui Dumnezeu întrupat. Lucrarea omului are esența și principiile omului, iar lucrarea lui Dumnezeu are esența și principiile lui Dumnezeu.

Lucrarea din curentul Duhului Sfânt, fie că este propria lucrare a lui Dumnezeu sau lucrarea oamenilor folosiți, este lucrarea Duhului Sfânt. Esența lui Dumnezeu Însuși este Duhul, care poate fi numit Duhul Sfânt sau Duhul intensificat de șapte ori. Per total, Ei sunt Duhul lui Dumnezeu, deși Duhul lui Dumnezeu a avut diferite nume în diferite ere. Esența Lor este una. Drept urmare, lucrarea lui Dumnezeu Însuși este lucrarea Duhului Sfânt, în vreme ce lucrarea lui Dumnezeu întrupat nu este altceva decât lucrarea Duhului Sfânt. Lucrarea oamenilor folosiți este, de asemenea, lucrarea Duhului Sfânt. Totuși lucrarea lui Dumnezeu este expresia completă a Duhului Sfânt și nimic mai puțin, în timp ce lucrarea oamenilor folosiți este amestecată cu multe lucruri umane și nu reprezintă expresia directă a Duhului Sfânt, cu atât mai puțin expresia Sa completă. Lucrarea Duhului Sfânt este variată și nu este limitată de nicio condiție. Duhul Sfânt lucrează diferit asupra fiecărei persoane în parte; manifestă esențe diferite și diferă în funcție de eră, precum și de țară. Desigur, deși Duhul Sfânt lucrează în multe feluri diferite și în baza multor tipuri de principii, indiferent de cum este săvârșită lucrarea sau asupra cărui fel de oameni, esența este mereu diferită; toată lucrarea săvârșită asupra diverșilor oameni are principiile ei și ea în întregime poate reprezenta esența subiecților săi. Acest lucru se întâmplă deoarece lucrarea Duhului Sfânt are o sferă destul de specifică și este destul de măsurată. Lucrarea făcută în trupul încarnat nu este aceeași cu lucrarea desfășurată asupra oamenilor și, de asemenea, se face o lucrare diferită asupra oamenilor cu calibre diferite. Lucrarea făcută în trupul încarnat nu este făcută asupra oamenilor, iar aceeași lucrare care este făcută asupra oamenilor nu este făcută în trupul încarnat. Pe scurt, indiferent cum este făcută, lucrarea săvârșită asupra diferiților subiecți nu este niciodată la fel, iar principiile după care lucrează El diferă în funcție de stările și naturile diverșilor oameni asupra cărora El lucrează. Duhul Sfânt lucrează asupra diferiților oameni în funcție de esența lor intrinsecă și nu le cere lucruri care le depășesc acea esență și nici nu face asupra lor o lucrare care le depășește calibrul inerent. Deci, lucrarea Duhului Sfânt asupra oamenilor le permite acestora să vadă esența acelui obiect al lucrării. Esența inerentă a omului nu se schimbă; calibrul lui inerent este limitat. Duhul Sfânt folosește oamenii sau lucrează asupra lor în concordanță cu calibrul lor limitat, ca ei să poată câștiga ceva de pe urma acestui lucru. Atunci când Duhul Sfânt lucrează asupra oamenilor folosiți, înzestrările acelor oameni și calibrul lor inerent sunt puse în valoare, fără nicio reținere. Calibrul lor inerent este pus în valoare în serviciul lucrării. S-ar putea spune că El folosește părțile oamenilor care pot fi folosite în lucrarea Sa, pentru a obține rezultate în acea lucrare. Din contră, lucrarea săvârșită în trupul încarnat este expresia directă a lucrării Duhului și nu este întinată de mintea și gândurile umane; nici darurile omului, nici experiența, nici condiția înnăscută a omului nu o pot ajunge. Toate felurile diferite ale lucrării Duhului Sfânt au scopul de a fi în beneficiul omului și de a-l edifica. Asta pentru că unii oameni pot fi desăvârșiți, în timp ce alții nu au condițiile pentru desăvârșire, ceea ce înseamnă că ei nu pot fi desăvârșiți și cu greu pot fi mântuiți și, chiar dacă au avut probabil lucrarea Duhului Sfânt, ei vor fi în cele din urmă eliminați. Cu alte cuvinte, deși lucrarea Duhului Sfânt este de a-i edifica pe oameni, nu putem spune că toți cei care au avut lucrarea Duhului Sfânt vor fi desăvârșiți complet, deoarece calea pe care o urmează mulți oameni în căutarea lor nu este calea către desăvârșire. Ei au doar lucrarea unilaterală a Duhului Sfânt, nu cooperarea subiectivă umană și nici urmărirea corectă umană. Așadar, lucrarea Duhului Sfânt asupra acestor oameni vine în serviciul acelora care sunt desăvârșiți. Lucrarea Duhului Sfânt nu poate fi văzută direct de oameni și nici atinsă direct de oamenii înșiși. Aceasta poate fi exprimată doar de cei care au darul lucrării, ceea ce înseamnă că lucrarea Duhului Sfânt este exprimată prin intermediul oamenilor și pusă astfel la dispoziția adepților.

Lucrarea Sfântului Duh este săvârșită și finalizată prin multe tipuri de oameni și multe condiții diferite. Deși lucrarea lui Dumnezeu întrupat poate reprezenta lucrarea unei epoci întregi și intrarea oamenilor dintr-o întreagă epocă, lucrarea despre detaliile intrării oamenilor tot trebuie săvârșită de către oamenii care sunt folosiți de Duhul Sfânt, nu de către Dumnezeu întrupat. Deci, lucrarea lui Dumnezeu sau lucrarea de slujire a Sa este lucrarea lui Dumnezeu încarnat în trup, pe care omul nu o poate săvârși în locul Lui. Lucrarea Duhului Sfânt este finalizată prin multe tipuri diferite de oameni; nicio singură persoană nu o poate îndeplini complet și nicio singură persoană nu o poate explica pe deplin. Nici cei care conduc bisericile nu pot reprezenta lucrarea Duhului Sfânt pe deplin; ei pot doar să săvârșească o parte din lucrarea de conducere. Lucrarea Duhului Sfânt poate fi astfel împărțită în trei părți: propria lucrare a lui Dumnezeu, lucrarea oamenilor care sunt folosiți și lucrarea asupra tuturor celor care sunt în curentul Duhului Sfânt. Lucrarea proprie a lui Dumnezeu este de a conduce întreaga eră; lucrarea celor folosiți este aceea de a fi trimiși sau însărcinați să-i conducă pe toți adepții lui Dumnezeu, după ce El Și-a făcut propria lucrare, iar aceștia sunt cei care cooperează cu lucrarea lui Dumnezeu; lucrarea săvârșită de Duhul Sfânt asupra acelora din curent este pentru a-Și susține întreaga lucrare, adică a-Și susține întreaga gestionare și mărturie, în același timp, desăvârșindu-i pe cei care pot fi desăvârșiți. Împreună, aceste trei părți sunt lucrarea completă a Sfântului Duh, dar, fără lucrarea lui Dumnezeu Însuși, lucrarea de gestionare ar stagna cu totul. Lucrarea lui Dumnezeu Însuși este o lucrare care implică întreaga omenire și, de asemenea, reprezintă lucrarea unei întregi epoci, ceea ce înseamnă că lucrarea proprie a lui Dumnezeu reprezintă fiecare dinamică și tendință a lucrării Duhului Sfânt, în timp ce lucrarea apostolilor vine după lucrarea proprie a lui Dumnezeu, o continuă și nu conduce epoca, nici nu reprezintă tendințe ale lucrării Duhului Sfânt într-o întreagă epocă. Ei săvârșesc doar lucrarea pe care oamenii ar trebui să o săvârșească, ceea ce nu are nicio legătură cu lucrarea de gestionare. Lucrarea pe care Dumnezeu o face El Însuși este un proiect din cadrul lucrării de gestionare. Lucrarea omului este doar datoria pe care o realizează oamenii care sunt folosiți și nu are legătură cu lucrarea de gestionare. În ciuda faptului că ambele sunt lucrarea Duhului Sfânt, datorită diferențelor din identitățile și reprezentările lucrării, există diferențe clare și esențiale între lucrarea proprie a lui Dumnezeu și cea a omului. În plus, Duhul Sfânt lucrează în diferite măsuri asupra subiecților cu identități diferite. Acestea sunt principiile și sfera lucrării Duhului Sfânt.

Lucrarea omului semnifică experiența și umanitatea lui. Ceea ce oferă omul și lucrarea pe care o face îl reprezintă. Înțelegerea omului, raționamentul omului, logica omului și imaginația lui bogată sunt toate incluse în lucrarea lui. Experiența omului poate în special să-i reprezinte lucrarea, iar orice experimentează omul se va reflecta în lucrarea lui. Lucrarea omului poate să-i exprime experiența. Când unii oameni experimentează într-un mod negativ, cea mai mare parte a limbajului părtășiei lor va fi compusă din elemente negative. Dacă experiența lor pentru o perioadă este pozitivă și au o cale deosebit de clară în aspectul pozitiv, părtășia lor va fi foarte încurajatoare, iar oamenii pot să obțină provizii pozitive de la ei. Dacă un lucrător devine negativ o perioadă, părtășia lui va conține mereu elemente negative. Acest tip de părtășie îi deprimă pe oameni; în mod inconștient, oamenii vor începe să se simtă abătuți după părtășia lui. Starea celor care urmează se schimbă în funcție de cea a conducătorului. Oricum ar fi un lucrător în sinea lui, asta e ceea ce exprimă el, iar lucrarea Duhului Sfânt se schimbă adesea odată cu starea omului. El lucrează în funcție de experiența oamenilor și nu îi forțează, ci le adresează solicitări în funcție de cursul normal al experienței lor. Asta înseamnă că părtășia omului diferă de cuvântul lui Dumnezeu. Când oamenii au părtășie, ei vorbesc despre propriile lor înțelegeri și experiențe, exprimând ceea ce înțeleg și experimentează pe baza lucrării lui Dumnezeu. Responsabilitatea lor este de a descoperi, după ce Dumnezeu lucrează sau vorbește, care parte a lucrării sau a cuvintelor se cuvine să o practice și în ce parte a acestora se cuvine să intre și, apoi, să o ofere celor care urmează. Prin urmare, lucrarea omului reprezintă intrarea și practica lui. Desigur, o asemenea lucrare este amestecată cu învățăminte trase de oameni și cu experiență sau cu unele gânduri omenești. Oricum lucrează Duhul Sfânt, fie asupra omului, fie prin Dumnezeu întrupat, lucrătorii exprimă întotdeauna ceea ce sunt. Deși Duhul Sfânt este Cel care lucrează, lucrarea se bazează pe ceea ce omul este din fire, deoarece Duhul Sfânt nu lucrează fără o temelie. Cu alte cuvinte, Duhul Sfânt nu lucrează bazându-Se pe nimic – întotdeauna lucrează conform circumstanțelor concrete și condițiilor reale. Doar în acest mod poate fi transformată firea omului și pot fi schimbate vechile sale noțiuni și gânduri. Ceea ce exprimă omul este ceea ce vede, experimentează și își imaginează; chiar dacă este o doctrină sau o noțiune, este ceva la îndemâna minții sale. Lucrarea omului nu poate să depășească sfera experienței lui, nici ceea ce vede și nici ceea ce poate să-și imagineze sau să conceapă, indiferent de proporțiile acelei lucrări. Ceea ce exprimă Dumnezeu este ceea ce El Însuși este, iar aceasta este de neatins pentru om – adică este dincolo de gândirea omului. El Își exprimă lucrarea de conducere a întregii omeniri, iar acest lucru nu are legătură cu detaliile experienței umane, ci are legătură, în schimb, cu propria Lui gestionare. Ceea ce exprimă omul este propria sa experiență, iar ceea ce exprimă Dumnezeu este ființa Lui, care este firea Lui inerentă, inaccesibilă omului. Experiența omului reprezintă înțelegerea sa și cunoașterea dobândită pe baza exprimării de către Dumnezeu a ființei Sale. O astfel de înțelegere și de cunoaștere se numesc ființa omului și sunt exprimate pe baza firii inerente a omului și a calibrului său inerent – de aceea se numesc ființa omului. Omul este capabil să aibă părtășie despre ceea ce experimentează și vede. Nimeni nu poate să aibă părtășie despre ceea ce nu a experimentat sau văzut, ori despre ceea ce gândirea lui nu poate să cuprindă, acestea fiind lucruri pe care nu le are în el. În cazul în care ceea ce exprimă omul este ceva ce el nu a experimentat, atunci este închipuirea sa ori o doctrină. Pe scurt, nu există absolut nicio realitate în astfel de cuvinte. Dacă nu ai intra niciodată în contact cu aspectele societății, nu ai putea avea părtășie cu claritate despre relațiile complexe ale societății. Dacă nu ai avea familie, când ceilalți ar vorbi despre probleme de familie, nu ai înțelege cea mai mare parte din ceea ce au spus. Deci, lucrurile despre care are părtășie omul și lucrarea pe care o face reprezintă ființa sa interioară. Dacă cineva ar avea părtășie despre înțelegerea lui privind mustrarea și judecata, dar tu nu ai avea nicio experiență în acest sens, nu ai îndrăzni să-i negi cunoașterea, cu atât mai puțin să fii sută la sută sigur de ea. Acest lucru se întâmplă deoarece părtășia lui este ceva ce tu nu ai experimentat niciodată, ceva ce nu ai știut niciodată, iar mintea ta nu poate să-și imagineze așa ceva. Din cunoașterea lui, tot ce poți să câștigi este o cale pentru a trece prin mustrare și judecată în viitor. Dar această cale nu poate fi decât una de cunoaștere doctrinară; nu poate lua locul propriei tale înțelegeri, cu atât mai puțin al experienței tale. Poate crezi că înțelegerea lui este destul de corectă, dar, din propria ta experiență, îți dai seama că e un lucru impracticabil din multe puncte de vedere. Poate că simți că o parte din înțelegerea lui este complet impracticabilă; nutrești noțiuni despre ea în acel moment și, deși o accepți, faci acest lucru doar cu reticență. Dar, din experiența ta, cunoașterea din care ai derivat noțiuni vor deveni calea ta de practică și, cu cât practici mai mult, cu atât înțelegi mai mult adevărata valoare și adevăratul înțeles ale cuvintelor pe care le-ai auzit. După ce ai avut propria experiență, poți să vorbești atunci despre cunoașterea pe care ar trebui să o ai despre ceea ce ai experimentat. În plus, poți și să discerni a cui cunoaștere este reală și practică și a cui cunoaștere este bazată pe doctrine și lipsită de valoare. Deci, dacă cunoașterea pe care o împărtășești este în conformitate cu adevărul depinde, mai mult decât orice, de faptul că ai sau nu o experiență practică a acestuia. Acolo unde există adevăr în experiența ta, cunoașterea ta va fi practică și valoroasă. Prin experiența ta poți, de asemenea, să dobândești discernământ și înțelegere, să-ți sporești cunoașterea și să-ți sporești înțelepciunea și bunul-simț privind felul în care ar trebui să te porți. Cunoașterea împărtășită de oamenii care nu dețin adevărul este doctrină, oricât de elevată ar fi. O astfel de persoană poate să fie foarte inteligentă atunci când vine vorba de chestiuni trupești, dar nu are niciun discernământ atunci când vine vorba de chestiuni spirituale. Acest lucru se întâmplă deoarece astfel de persoane nu au niciun fel de experiență în privința chestiunilor spirituale. Acestea sunt persoane care nu sunt luminate în chestiunile spirituale și care nu au înțelegere spirituală. Indiferent despre ce aspect al cunoașterii ai putea vorbi, atât timp cât este ființa ta, atunci este experiența ta personală, adevărata ta cunoaștere. Lucrurile despre care discută oamenii care vorbesc numai despre doctrine – aceia fiind oameni care nu dețin nici adevărul, nici realitatea – pot fi numite și ființa lor, deoarece au ajuns la doctrina lor numai prin contemplare profundă și aceasta este rezultatul cugetării lor profunde. Totuși, este doar doctrină, nimic mai mult decât o închipuire! Experiențele tuturor felurilor de oameni reprezintă lucrurile dinlăuntrul lor. Oricine nu are nicio experiență spirituală nu poate să vorbească despre cunoașterea adevărului și nici despre cunoașterea corectă privind diferite lucruri spirituale. Ceea ce exprimă omul este ceea ce se află în sinea lui – asta este o certitudine. Dacă cineva își dorește să cunoască lucrurile spirituale și să cunoască adevărul, acesta trebuie să aibă experiență practică. Dacă nu poți să vorbești clar despre bunul-simț din viața umană, cu cât mai puțin vei putea să vorbești despre lucruri spirituale? Aceia care pot să conducă biserici, să le ofere oamenilor viață și să fie apostoli pentru oameni trebuie să aibă experiență practică; trebuie să aibă o înțelegere corectă a lucrurilor spirituale și să aibă o înțelegere și o experiență corecte ale adevărului. Doar astfel de oameni sunt calificați să fie lucrători sau apostoli care conduc bisericile. În caz contrar, ei nu pot decât să urmeze precum cei de cel mai mic rang și nu să fie la conducere, cu atât mai puțin să fie apostoli care să-i aprovizioneze pe oameni cu viață. Acest lucru se întâmplă deoarece funcția apostolilor nu este de a alerga de colo-colo sau de a lupta; este de a face lucrarea de slujire a vieții și de a-i conduce pe alții spre a-și transforma firile. Este funcția pe care o îndeplinesc cei care acceptă însărcinarea și care își asumă o responsabilitate grea, una pe care nu și-o poate asuma oricine. O lucrare de tipul acesta poate fi întreprinsă doar de către cei care au ființa vieții, adică aceia care au experiența adevărului. Nu poate să fie întreprinsă, pur și simplu, de oricine poate să se lepede de lucruri, să alerge de colo-colo sau de oricine este dispus să se consume; oamenii care nu au nicio experiență a adevărului, cei care nu au fost emondați sau judecați, nu sunt capabili să facă acest tip de lucrare. Oamenii fără experiență, care sunt oameni fără realitate, sunt incapabili să vadă clar realitatea deoarece ei înșiși sunt lipsiți de acest fel de ființă. Deci, acest tip de persoane nu numai că nu pot să facă o lucrare de conducere, dar, dacă rămân lipsite de adevăr o perioadă îndelungată, urmează să fie eliminate. Înțelegerea pe care o împărtășești poate să servească drept dovadă a greutăților pe care le-ai experimentat în viață, a lucrurilor pentru care ești mustrat și a chestiunilor pentru care ai fost judecat. Acest lucru este adevărat și în ceea ce privește încercările: acolo unde un om este rafinat, acolo unde un om este slab – acestea sunt chestiunile în care un om are experiență, în care un om are o cale. De exemplu, dacă cineva îndură unele frustrări în căsnicie, adesea va avea părtășie: „Mulțumesc, Dumnezeule! Slavă lui Dumnezeu, trebuie să satisfac intențiile lui Dumnezeu, să-I ofer toată viața mea și trebuie să încredințez cu totul chestiunea cea mai importantă din viața mea în mâinile lui Dumnezeu. Sunt dispus să-mi făgăduiesc întreaga viață lui Dumnezeu.” Toate lucrurile dinlăuntrul omului pot fi reprezentate prin părtășie. Ritmul discursului unei persoane, fie că vorbește tare sau încet – astfel de chestiuni nu sunt chestiuni de experiență și nu pot să reprezinte ceea ce ea are și ceea ce este. Aceste lucruri pot să exprime doar dacă o persoană are o personalitate bună sau rea sau dacă natura ei este bună sau rea, dar nu pot fi echivalate cu faptul că cineva are sau nu experiență. Capacitatea de a te exprima atunci când vorbești, priceperea sau viteza de vorbire sunt doar o chestiune de practică și nu pot înlocui experiența cuiva. Atunci când ai părtășie despre experiențele tale individuale, ai părtășie despre acele lucruri pe care le consideri importante și despre toate lucrurile dinlăuntrul tău. Discursul Meu reprezintă ființa Mea, dar ceea ce spun este inaccesibil omului. Ceea ce spun Eu nu este ceea ce experimentează omul și nu este ceva ce omul poate să vadă; nu este nici ceva cu care omul poate să intre în contact, ci este ceea ce sunt Eu. Unii oameni recunosc doar că lucrurile despre care am părtășie sunt ceea ce am experimentat, dar ei nu recunosc că sunt exprimarea directă a Duhului. Desigur, ceea ce spun Eu este ceea ce am experimentat. Eu sunt Cel care a săvârșit lucrarea de gestionare de șase mii de ani. Am experimentat totul, de la începutul facerii omenirii până în prezent; cum aș putea Eu să fiu incapabil să discut despre asta? Atunci când vine vorba despre natura omului, am văzut clar; am observat-o de mult. Cum aș putea Eu să fiu incapabil să vorbesc clar despre asta? Din moment ce am văzut substanța omului cu claritate, sunt calificat să-l mustru și să-l judec pe om, deoarece toți oamenii au venit din Mine, dar au fost corupți de Satana. Desigur, sunt calificat și să evaluez lucrarea pe care Eu am săvârșit-o. Deși această lucrare nu este săvârșită de către trupul Meu, este exprimarea directă a Duhului și este ceea ce am și ceea ce sunt. Prin urmare, sunt calificat să o exprim și să săvârșesc lucrarea pe care se cuvine să o săvârșesc. Ceea ce spun oamenii sunt lucruri pe care le-au experimentat. Este ceea ce au văzut, ceea ce mințile lor pot să cuprindă și ceea ce simțurile lor pot să detecteze. Acestea sunt lucrurile despre care pot să aibă părtășie. Cuvintele rostite de trupul întrupat al lui Dumnezeu sunt exprimarea directă a Duhului și ele exprimă lucrarea care a fost săvârșită de Duh, pe care trupul nu a experimentat-o sau văzut-o, totuși El tot exprimă ființa Sa, deoarece esența trupului este Duhul, iar El exprimă lucrarea Duhului. Este lucrarea săvârșită deja de Duh, deși depășește limitele trupului. După întrupare, prin exprimarea trupului, El le permite oamenilor să cunoască ființa lui Dumnezeu și le permite oamenilor să vadă firea lui Dumnezeu și lucrarea pe care El a săvârșit-o. Lucrarea omului le oferă oamenilor mai multă claritate privind lucrurile în care ar trebui să pătrundă și privind ceea ce ar trebui să înțeleagă; acest lucru presupune a-i conduce pe oameni să înțeleagă și să experimenteze adevărul. Lucrarea omului este pentru a sprijini oamenii; lucrarea lui Dumnezeu este pentru a deschide căi noi și ere noi pentru omenire și pentru a le dezvălui oamenilor ceea ce nu este cunoscut de muritori, permițându-le să-I cunoască firea. Lucrarea lui Dumnezeu este pentru a conduce toată omenirea.

Toată lucrarea Duhului Sfânt este săvârșită în beneficiul oamenilor. Toată se face pentru a-i edifica pe oameni; nu există lucrare care să nu le ofere beneficii oamenilor. Indiferent dacă adevărul este profund sau superficial și indiferent de calibrul acelora care acceptă adevărul, orice ar săvârși Duhul Sfânt este în beneficiul oamenilor. Dar lucrarea Duhului Sfânt nu poate fi săvârșită direct; aceasta trebuie să fie exprimată prin oamenii care cooperează cu El. Doar în acest fel poate să dea roade lucrarea Duhului Sfânt. Desigur, atunci când Duhul Sfânt lucrează direct, lucrarea nu este contaminată deloc; dar atunci când Duhul Sfânt lucrează prin intermediul omului, lucrarea devine foarte amestecată și nu este lucrarea originală a Duhului Sfânt. Dat fiind acest lucru, adevărul se schimbă în măsuri diferite. Adepții nu primesc intenția originală a Duhului Sfânt, ci o combinație dintre lucrarea Duhului Sfânt și experiența și cunoștințele omului. Partea lucrării Duhului Sfânt pe care o primesc adepții este corectă, în vreme ce experiența și cunoștințele omenești pe care le primesc variază deoarece lucrătorii sunt diferiți. Lucrătorii cu luminarea și îndrumarea Duhului Sfânt vor ajunge să aibă experiențe în baza acestei luminări și îndrumări. În cadrul acestor experiențe se combină mintea și experiența omului, precum și ființa umanității și, după aceea, ei câștigă cunoștințele sau înțelegerea pe care ar trebui să le aibă. Aceasta este calea practicii pe care o are omul după ce a experimentat adevărul. Acest mod de practică nu este niciodată exact la fel, deoarece experiențele oamenilor diferă; lucrurile pe care le experimentează oamenii diferă și ele. Astfel, aceeași luminare a Duhului Sfânt are ca rezultat o cunoaștere și o practică diferite, deoarece aceia care primesc luminarea sunt diferiți. Unii oameni au abateri minore în practica lor, unii au abateri majore, iar alții practică greșit complet. Acest lucru se datorează faptului că oamenii diferă în ceea ce privește capacitatea lor de înțelegere și, de asemenea, faptului că diferă calibrele lor inerente. Unii oameni au un fel de înțelegere după ce aud o predică, iar alții au altul după ce aud un adevăr. Unii oameni au o ușoară abatere în înțelegerea lor, în timp ce alții nu înțeleg deloc sensul real al adevărului. Drept urmare, înțelegerea unui om dictează modul în care îi va conduce pe alții; acesta este întocmai adevărul, deoarece lucrarea unui om este doar o exprimare a ființei sale. Persoanele conduse de aceia care au o înțelegere corectă a adevărului vor avea, de asemenea, o înțelegere corectă a adevărului. Chiar dacă există persoane cu înțelegere absurdă, acestea sunt foarte puține și nu toată lumea va fi așa. Dacă o persoană are o înțelegere absurdă a adevărului, și cei care o urmează vor fi, fără îndoială, predispuși la denaturări, iar aceste persoane vor fi tipuri absurde în toate sensurile cuvântului. Gradul în care adepții înțeleg adevărul depinde într-o mare măsură de lucrători. Desigur, adevărul de la Dumnezeu este corect și fără erori și este complet de încredere. Cu toate acestea, lucrătorii nu sunt pe deplin corecți și nu se poate spune că sunt complet de încredere. Dacă lucrătorii au o cale de a pune în practică adevărul și aceasta este foarte practică, atunci adepții vor avea, de asemenea, o metodă de a practica. Dacă lucrătorii nu au o metodă de a practica adevărul și au doar o doctrină, atunci adepții nu vor avea nicio realitate. Calibrul și natura adepților sunt determinate prin naștere și nu sunt asociate cu lucrătorii, dar măsura în care adepții înțeleg adevărul și cunoașterea lor despre Dumnezeu depind de lucrători (acest lucru este valabil doar pentru unii oameni). Așa cum este un lucrător, așa vor fi și adepții pe care îi conduce. Ceea ce exprimă un lucrător este propria sa ființă, fără rezerve. Cerințele pe care le are de la cei care îl urmează sunt ceea ce el însuși este dispus sau capabil să realizeze. Majoritatea lucrătorilor au cerințe de la adepții lor pe baza a ceea ce fac ei înșiși, în ciuda faptului că există multe lucruri pe care adepții lor nu le pot realiza deloc – iar ceea ce nu poate realiza cineva devine un obstacol în calea intrării sale.

Abaterile din lucrarea celor care au fost supuși emondării, judecății și mustrării sunt mult mai mici, iar expresia lucrării lor este mult mai precisă. Cei care se bazează pe naturalețea lor pentru a lucra au abateri destul de mari. Lucrarea oamenilor nedesăvârșiți exprimă prea mult din naturalețea lor, ceea ce prezintă un obstacol uriaș în lucrarea Duhului Sfânt. Oricât de bun este calibrul unei persoane, și aceasta trebuie să fie supusă emondării și judecății înainte de a putea săvârși lucrarea însărcinării date de Dumnezeu. Dacă nu a fost supusă unei astfel de judecăți, lucrarea sa, indiferent cât de bine e săvârșită, nu se poate alinia la principiile adevărului și este întotdeauna un produs al naturaleții și bunătății sale umane. Lucrarea celor care au trecut prin emondare și judecată este mult mai precisă decât lucrarea celor care nu au fost emondați și judecați. Cei care nu au fost judecați nu exprimă decât trupul uman și gândurile umane, amestecate cu multă inteligență umană și talent înnăscut. Lucrul acesta nu este expresia exactă a omului cu privire la lucrarea lui Dumnezeu. Aceia care urmează astfel de oameni sunt aduși în fața lor prin calibrul lor înnăscut. Deoarece ei exprimă prea mult din înțelegerea și experiența omului, care sunt aproape detașate de intenția inițială a lui Dumnezeu și deviază prea mult de la aceasta, lucrarea acestui tip de persoană nu îi poate aduce pe oameni înaintea lui Dumnezeu, ci, mai degrabă, îi aduce înaintea omului. Așadar, cei care nu au fost supuși judecății și mustrării nu sunt calificați să săvârșească lucrarea însărcinării date de Dumnezeu. Lucrarea unui lucrător care este conform standardului îi poate aduce pe oameni pe calea cea dreaptă și îi poate ajuta să aibă o pătrundere mai profundă în adevăr. Lucrarea sa îi poate aduce pe oameni înaintea lui Dumnezeu. În plus, lucrarea pe care o face poate varia de la individ la individ și nu este legată de reglementări, acordându-le oamenilor eliberare și libertate, o creștere treptată în viață și permițându-le să aibă progresiv o pătrundere mai profundă în adevăr. Lucrarea unui lucrător care nu este conform standardului este mult sub așteptări. Lucrarea sa este nesăbuită. El îi poate aduce pe oameni doar în reglementări, iar ceea ce le cere oamenilor nu variază de la individ la individ; el nu lucrează conform nevoilor reale ale oamenilor. În acest tip de lucrare, există prea multe reglementări și prea multe doctrine și acest tip de lucrare nu îi poate aduce pe oameni în realitate, nici în practica normală a creșterii în viață. Le poate doar permite oamenilor să adere la câteva reglementări lipsite de valoare. O astfel de îndrumare îi duce pe oameni în rătăcire. El te conduce să devii ca el, aducându-te în ceea ce are și este el. Pentru ca adepții să discearnă dacă conducătorii sunt conform standardului, cheia este să se uite la calea pe care îi conduc pe alții și la rezultatele lucrării lor și să vadă dacă adepții primesc principii în conformitate cu adevărul și dacă primesc moduri de practică potrivite pentru transformarea lor. Tu ar trebui să ai discernământ față de diferitele lucrări ale diferitelor tipuri de oameni; nu ar trebui să fii un adept confuz. Acest lucru se referă la situația intrării oamenilor. Dacă nu ești capabil să discerni conducerea cărei persoane are o cale și a căreia nu are, vei fi ușor indus în eroare. Toate acestea au o influență directă asupra vieții tale. Există prea multă naturalețe în lucrarea persoanelor nedesăvârșite; este amestecată cu prea multă voință umană. Ființa lor reprezintă naturalețea – ceva cu care s-au născut. Nu este viața ce urmează emondării sau realitatea de după transformare. Cum poate o astfel de persoană să îi sprijine pe cei care caută viața? Viața pe care o are inițial omul este inteligența sau talentul său înnăscut. Acest tip de inteligență sau talent este destul de departe de cerințele exacte pe care le are Dumnezeu de la om. Dacă o persoană nu a fost desăvârșită și firile sale corupte nu au fost emondate, va exista un decalaj mare între ceea ce exprimă ea și adevăr; ceea ce exprimă ea va fi amestecat cu lucruri fanteziste, cum ar fi închipuirile sale și experiența unilaterală. Mai mult, indiferent ce face, oamenii simt că nu există niciun obiectiv general și niciun adevăr în care să fie potrivit ca toți oamenii să aibă pătrundere. Majoritatea lucrurilor care li se cer oamenilor le depășesc capacitatea, ca și cum ei ar fi pești forțați să trăiască pe uscat. Aceasta este lucrarea voinței umane. Firile corupte ale omului, gândurile și noțiunile lui îi străbat toate părțile corpului. Omul nu se naște cu instinctul de a practica adevărul și nici nu are instinctul de a înțelege adevărul direct. Împreună cu firile corupte ale omului, când acest tip de persoană naturală lucrează, oare nu cauzează perturbări? Însă o persoană care a fost desăvârșită are experiența adevărului pe care oamenii ar trebui să-l înțeleagă și cunoștințe despre firile lor corupte. Lucrurile fanteziste și impractice din lucrarea ei se diminuează treptat, impuritățile umane se împuținează, iar lucrarea și slujirea ei se apropie și mai mult de standardele cerute de Dumnezeu. Astfel, lucrarea ei a pătruns în adevărul-realitate și, de asemenea, a devenit realistă. Gândurile din mintea omului blochează în special lucrarea Duhului Sfânt. Omul are o imaginație bogată, o logică rezonabilă și o experiență vastă în rezolvarea problemelor. Dacă aceste aspecte ale omului nu sunt supuse emondării și corectării, devin, toate, obstacole în lucrare. Prin urmare, lucrarea omului nu poate atinge cel mai înalt grad de precizie, mai ales lucrarea oamenilor nedesăvârșiți.

Lucrarea omului rămâne într-un anumit registru și este limitată. O persoană poate săvârși doar lucrarea unei anumite etape și nu poate săvârși lucrarea întregii epoci – altfel, ar conduce oamenii în mijlocul reglementărilor. Lucrarea omului se poate aplica doar unui anumit interval sau unei anumite etape. Acest lucru se întâmplă deoarece experiența omului are propria sferă. Nimeni nu poate compara lucrarea omului cu lucrarea lui Dumnezeu. Căile de practică ale omului și cunoștințele lui referitoare la adevăr sunt toate aplicabile într-o anumită sferă. Nu se poate spune că drumul pe care omul pășește reprezintă în totalitate intenția Duhului Sfânt, deoarece omul poate doar să fie luminat de Duhul Sfânt și nu poate fi umplut complet de Duhul Sfânt. Lucrurile pe care omul le poate experimenta sunt incluse toate în sfera umanității normale și nu pot depăși șirul de gânduri din mintea umană normală. Toți cei care pot trăi adevărul-realitate experimentează în cadrul acestei sfere. Atunci când ei experimentează adevărul, este mereu o experiență a vieții umane normale, sub luminarea Duhului Sfânt; nu este o cale de a experimenta ceea ce depășește limitele vieții umane normale. Ei experimentează adevărul luminat de Duhul Sfânt pe baza trăirii vieților lor umane. Mai mult decât atât, acest adevăr diferă de la om la om, iar profunzimea sa este legată de starea omului. Se poate spune doar că acea cale pe care merg ei este viața umană normală a cuiva care urmărește adevărul și poate fi numită calea parcursă de un om normal, luminat de Duhul Sfânt. Nu se poate spune că acea cale pe care calcă este calea pe care merge de Duhul Sfânt. În experiența umană normală, deoarece oamenii care urmăresc adevărul nu sunt la fel, nici lucrarea Duhului Sfânt nu este la fel. În plus, deoarece mediile pe care oamenii le experimentează și sfera lor de experiențe nu sunt la fel și din cauza impurităților minții și gândurilor lor, experiența lor este impură în proporții diferite. Fiecare persoană înțelege un adevăr în funcție de condiția sa diferită, individuală. Înțelegerea lor a sensului real al adevărului nu este completă și reprezintă doar unul sau mai multe aspecte ale acestuia. Sfera adevărului pe care îl experimentează omul diferă de la om la om conform condițiilor fiecărei persoane. În acest mod, cunoașterea aceluiași adevăr, așa cum este exprimată de către oameni diferiți, nu este aceeași. Aceasta înseamnă că experiența omului este întotdeauna limitată – nu poate reprezenta complet intențiile Duhului Sfânt. Lucrarea omului nu poate fi privită ca lucrarea lui Dumnezeu, chiar dacă ceea ce este exprimat de om concordă foarte îndeaproape cu intențiile lui Dumnezeu și chiar dacă experiența omului este foarte apropiată de lucrarea de desăvârșire pe care intenționează să o facă Duhul Sfânt. Omul poate fi doar slujitorul lui Dumnezeu, făcând lucrarea pe care i-o încredințează Dumnezeu. Omul poate exprima doar cunoașterea luminată de Duhul Sfânt și adevărurile dobândite din experiențele sale personale. Omul nu are calificările și nu îndeplinește condițiile pentru a fi canalul de exprimare al Duhului Sfânt. El nu este îndreptățit să spună că lucrarea sa este lucrarea lui Dumnezeu. Oamenii au propriile lor principii de lucru și fiecare are experiențe diferite și posedă condiții variate. Lucrarea omului include toate experiențele lui sub luminarea Duhului Sfânt. Aceste experiențe pot doar să reprezinte ființa omului și nu reprezintă ființa lui Dumnezeu sau intențiile Duhului Sfânt. Prin urmare, nu se poate spune că acea cale pe care merge omul este calea parcursă de către Duhul Sfânt, deoarece lucrarea omului nu poate reprezenta lucrarea lui Dumnezeu, iar lucrarea omului și experiența lui nu sunt pe deplin intenții ale Duhului Sfânt. Lucrarea omului este predispusă a cădea pradă reglementărilor, iar metoda lui de lucru este ușor restrânsă la o sferă limitată și nu poate conduce oamenii către o cale liberă. Majoritatea adepților trăiesc într-o sferă limitată, iar modul lor de a experimenta este, de asemenea, limitat la această sferă. Experiența omului este întotdeauna limitată; metoda lucrării lui este, de asemenea, limitată la câteva tipuri și nu poate fi comparată cu lucrarea Duhului Sfânt sau cu lucrarea lui Dumnezeu Însuși. Acest lucru se întâmplă deoarece, la urma urmelor, experiența omului este limitată. Indiferent de cum Își săvârșește Dumnezeu lucrarea, aceasta nu este restricționată de reglementări; indiferent de cum este săvârșită, nu este limitată la o singură metodă. Nu există niciun fel de reglementări în lucrarea lui Dumnezeu – toată lucrarea Lui este eliberată și liberă. Indiferent de cât timp petrece omul urmându-L pe El, nu poate rezuma nicio lege care guvernează metodele lucrării lui Dumnezeu. Deși lucrarea Lui este extrem de principială, este săvârșită mereu în feluri noi, are întotdeauna evoluții noi și este inaccesibilă omului. Într-un singur interval, Dumnezeu ar putea avea diferite tipuri de lucrări și moduri diferite de a conduce oamenii, făcând astfel încât oamenii să aibă mereu intrări și schimbări noi. Nu poți pricepe legile lucrării Lui, deoarece El lucrează mereu în moduri noi și doar așa pot adepții lui Dumnezeu să nu devină restricționați de reglementări. Lucrarea lui Dumnezeu Însuși evită întotdeauna noțiunile oamenilor și le contracarează. Doar aceia care Îl caută și Îl urmează pe El cu inima curată pot avea firile transformate și pot trăi liber, neconstrânși de reglementări sau îngrădiți de vreo noțiune religioasă. Lucrarea omului are cerințe de la ceilalți pe baza propriei lui experiențe și a ceea ce el însuși poate înfăptui. Aceste standarde cerute sunt limitate la o anumită sferă, iar metodele de practică sunt, de asemenea, foarte limitate. Astfel, adepții trăiesc inconștient în cadrul acestei sfere limitate; și, pe măsură ce timpul trece, aceste lucruri devin reglementări și ritualuri. Dacă lucrarea unei anumite perioade este condusă de cineva care nu a trecut prin desăvârșirea personală a lui Dumnezeu și nu a primit judecata, toți adepții lui vor deveni fanatici religioși și experți în împotrivirea față de Dumnezeu. Drept urmare, dacă o persoană este un conducător care corespunde standardului, acea persoană trebuie să fi fost supusă judecății și să fi acceptat desăvârșirea. Cei care nu au fost supuși judecății, chiar dacă poate au lucrarea Duhului Sfânt, exprimă doar lucruri fanteziste și nepractice. Dacă îi conduc pe oameni un timp îndelungat, îi vor îndrepta către reglementări fanteziste și supranaturale. Lucrarea pe care Dumnezeu o săvârșește nu este în acord cu trupul omului. Ea nu este în acord cu gândurile omului, ci contracarează noțiunile omului; nu este impură din cauza unor culori religioase fanteziste. Rezultatele lucrării lui Dumnezeu nu sunt deținute de către cei care nu au fost desăvârșiți de El; ele sunt peste puterea de gândire a omului.

Lucrarea din mintea omului este prea ușor de realizat de către el. Pastorii și liderii din lumea religioasă, de exemplu, se bazează pe darurile și pozițiile lor pentru a-și săvârși lucrarea. Oamenii care îi urmează pentru o perioadă lungă vor fi infectați de darurile lor și influențați de o parte din ființa lor. Ei se concentrează pe darurile, abilitățile și cunoștințele oamenilor și acordă atenție unor lucruri supranaturale și multor doctrine profunde și nerealiste (desigur, aceste doctrine profunde sunt inaccesibile). Ei nu se concentrează pe schimbările din firile oamenilor, ci mai degrabă pe instruirea abilităților de predicare și de lucru ale oamenilor și pe îmbunătățirea cunoștințelor lor biblice și a teoriilor spirituale. Ei nu se concentrează pe cât de mult înțeleg oamenii adevărul sau pe cât de mult se schimbă viețile-firi ale lor și nu se preocupă deloc de esența coruptă a oamenilor, cu atât mai puțin încearcă să se familiarizeze cu stările normale și anormale pe care le au oamenii. Ei nu contracarează noțiunile oamenilor, nici nu le expun, cu atât mai puțin îi emondează pe oameni pentru deficiențele sau corupțiile lor. Majoritatea celor care îi urmează slujesc cu darurile lor și tot ceea ce transmit sunt noțiuni religioase și teorii teologice, care sunt rupte de realitate și care pur și simplu nu îi pot ajuta să dobândească viață. De fapt, esența lucrării lor este cultivarea indivizilor talentați, transformarea unei persoane care nu are nimic într-un absolvent de seminar excepțional, care mai târziu ajunge să lucreze și să conducă. Poți tu să pricepi legile din cei șase mii de ani de lucrare a lui Dumnezeu? Există multe reglementări și restricții în lucrarea pe care o face omul, iar creierul uman este prea dogmatic. Ceea ce exprimă omul reprezintă așadar cunoștințe și percepții care se află în sfera experienței lui. Omul nu poate exprima nimic mai mult de atât. Experiența omului sau cunoștințele sale nu provin din darurile lui înnăscute sau din instinctul lui; acestea apar datorită îndrumării lui Dumnezeu și a păstoririi Sale directe. Omul are doar capacitatea de a accepta acest păstorit și nicio capacitate care poate exprima direct ce este divinitatea. Omul nu poate fi sursa, el poate fi doar vasul care acceptă apa de la sursă. Acesta este instinctul uman, capacitatea pe care omul trebuie să o aibă ca ființă umană. Dacă o persoană pierde capacitatea care acceptă cuvântul lui Dumnezeu și instinctul uman, acea persoană pierde, de asemenea, ceea ce este cel mai de preț și datoria omului creat. Dacă o persoană nu are cunoștințe sau experiență cu privire la cuvântul lui Dumnezeu și lucrarea Lui, acea persoană își pierde datoria, datoria pe care ar trebui să o realizeze în calitate de ființă creată și demnitatea unei ființe create. Este instinctul lui Dumnezeu să exprime ce este divinitatea, fie că aceasta este exprimată prin trup sau direct de către Duh; aceasta este lucrarea de slujire a lui Dumnezeu. Omul își exprimă propriile experiențe sau cunoștințe (adică exprimă ceea ce este el) în timpul lucrării lui Dumnezeu sau după aceea; acestea sunt instinctul și datoria omului și ceea ce ar trebui omul să îndeplinească. Deși ceea ce exprimă omul nu este la înălțimea a ceea ce exprimă Dumnezeu și este plin de multe reglementări, el trebuie să îndeplinească datoria pe care ar trebui să o îndeplinească și să facă ceea ce trebuie să facă. Omul ar trebui să facă tot ce este cu putință pentru a-și îndeplini datoria și nu ar trebui să aibă nicio urmă de reținere.

După ce a lucrat ani de zile, omul va sintetiza experiența aceasta, precum și înțelepciunea și regulile multor ani de lucrare ai săi. Cel care a lucrat mult timp știe cum să simtă mișcarea lucrării Duhului Sfânt; el știe când lucrează Duhul Sfânt și când nu; știe cum să aibă părtășie când are o povară; și este conștient de starea normală a lucrării Duhului Sfânt și de starea normală a creșterii în viață a oamenilor. Așa este o persoană care a lucrat ani de zile și cunoaște lucrarea Duhului Sfânt. Cei care au lucrat mult timp sunt experimentați în vorbire și o fac fără grabă; chiar și atunci când nu au nimic de spus, sunt calmi. În sinea lor, ei pot continua să se roage pentru a căuta lucrarea Duhului Sfânt. Ei au experiență în lucrare. O persoană care a lucrat multă vreme, care are multă experiență și a învățat multe lecții, are multe în sinea sa care blochează lucrarea Duhului Sfânt; acesta este un defect al lucrării ei pe termen lung. Un om care abia a început să lucreze nu este impur din cauza unor lecții umane sau a experienței și este confuz în special cu privire la modul în care lucrează Duhul Sfânt. Totuși, pe parcursul lucrării, ei învață treptat să simtă cum lucrează Duhul Sfânt și devin conștienți de ceea ce trebuie să facă pentru a obține lucrarea Duhului Sfânt, de ceea ce trebuie să facă pentru a lovi exact în punctul sensibil al celorlalți și de alte astfel de cunoștințe de bază pe care ar trebui să le posede cei care lucrează. În timp, ajung să cunoască o astfel de înțelepciune și cunoștințe de bază de lucru ca pe propriul buzunar și par să le folosească cu ușurință atunci când lucrează. Totuși, când Duhul Sfânt schimbă modul în care lucrează, ei încă aderă la vechile lor cunoștințe de lucru și la vechile reguli de lucru și știu foarte puțin despre noile dinamici ale lucrării. Mulții lor ani de lucrare, precum și prezența și îndrumarea amplă a Duhului Sfânt pe care le-au avut, le oferă tot mai multe lecții despre lucrare și tot mai multă experiență de lucru. Astfel de lucruri îi fac să dezvolte, în starea lor interioară, o încredere în sine care nu este semeață. Cu alte cuvinte, sunt destul de mulțumiți de propria lor lucrare și mulțumiți de cunoștințele de bază pe care le-au obținut despre lucrarea Duhului Sfânt. În special, faptul că au obținut sau au ajuns să aprecieze acele lucruri care le lipsesc altora le dă și mai multă încredere în ei înșiși. Li se pare că lucrarea Duhului Sfânt din ei nu poate fi stinsă niciodată, în timp ce alții nu se califică pentru acest tratament special, și că doar oamenii de felul lor, care au lucrat ani de zile și a căror utilizare este de o valoare considerabilă, sunt calificați să se bucure de el. Aceste lucruri devin o mare piedică în acceptarea de către ei a noii lucrări a Duhului Sfânt. Chiar dacă pot accepta noua lucrare, nu o pot face peste noapte. Cu siguranță vor trece prin mai multe peripeții înainte de a o accepta. Această situație poate fi inversată doar treptat, după ce vechile lor noțiuni sunt emondate și vechea lor fire este judecată. Fără a trece prin aceste etape, ei nu renunță și nu acceptă cu ușurință noi afirmații și lucrări care nu sunt în armonie cu vechile lor noțiuni. Acesta este cel mai dificil lucru de gestionat la om și nu este ușor de schimbat. Dacă, în calitate de lucrători, ei pot atât să obțină o înțelegere a lucrării Duhului Sfânt, cât și să ajungă la o concluzie cu privire la dinamica acesteia și sunt capabili să nu fie restricționați de experiențele lor de lucru și să accepte o nouă lucrare în lumina vechii lucrări, atunci sunt persoane înțelepte și lucrători care corespund standardului. Oamenii sunt adesea așa: lucrează câțiva ani fără a putea face un bilanț al experiențelor acumulate din lucrarea lor sau, după ce fac bilanțul experiențelor și înțelepciunii acumulate din lucrarea lor, sunt împiedicați să accepte noua lucrare și nu pot înțelege corespunzător sau trata corect vechea și noua lucrare. Oamenii sunt cu adevărat dificil de gestionat! Majoritatea dintre voi sunteți așa. Acelora care au experimentat ani de zile lucrarea Duhului Sfânt le este foarte greu să accepte lucrarea nouă și ei sunt mereu plini de noțiuni pe care nu le pot lăsa deoparte, în timp ce persoanei care abia a început să lucreze îi lipsesc cunoștințele de bază despre lucrare și nu știe nici măcar cum să se descurce cu unele dintre cele mai simple probleme. Voi, oamenii, sunteți foarte dificili! Cei cu puțină vechime sunt atât de aroganți și de îngâmfați, încât au uitat de unde au venit. Îi privesc întotdeauna de sus pe cei tineri și, cu toate acestea, sunt incapabili să accepte lucrarea nouă și să renunțe la noțiunile pe care le-au strâns și păstrat de-a lungul anilor. Deși acei tineri ignoranți sunt capabili să accepte puțin din noua lucrare a Duhului Sfânt și sunt oarecum entuziaști, ei devin întotdeauna confuzi și nu știu ce să facă atunci când apar probleme. Ei sunt entuziaști, dar prea ignoranți. Ei au doar câteva cunoștințe despre lucrarea Duhului Sfânt și totuși nu sunt capabili să le folosească în viețile lor; este doar o doctrină care nu este de niciun folos. Există prea mulți oameni ca voi; câți sunt potriviți pentru a fi folosiți? Câți pot să se supună luminării și iluminării Duhului Sfânt și reușesc să se conformeze intențiilor lui Dumnezeu? Se pare că aceia dintre voi care ați fost adepți până acum ați fost foarte supuși, dar, de fapt, nu ați renunțat la noțiunile voastre; încă mai căutați în Biblie, credeți în lucruri nedeslușite sau vă rătăciți în noțiuni. Nu există nimeni care să investigheze cu atenție lucrarea practică de azi sau să o aprofundeze. Voi acceptați calea de astăzi cu noțiunile voastre vechi. Ce puteți obține cu o asemenea credință? S-ar putea spune că ascundeți în voi multe noțiuni care nu au fost dezvăluite și că doar depuneți un efort suprem pentru a le ascunde și pentru a nu le dezvălui cu ușurință. Nu acceptați noua lucrare cu sinceritate și nu intenționați să renunțați la vechile noțiuni; aveți prea multe filosofii pentru interacțiuni lumești și ele sunt prea puternice. Voi nu renunțați la vechile noțiuni și tratați cu reticență noua lucrare. Inimile voastre sunt prea sinistre și, pur și simplu, nu puneți la inimă fiecare pas al noii lucrări. Pot astfel de netrebnici ca voi să își asume lucrarea de predicare la scară largă a Evangheliei? Sunteți voi capabili să vă asumați lucrarea de a o răspândi în întregul univers? Aceste practici ale voastre sunt exact ceea ce vă împiedică să vă transformați firea și să-L cunoașteți pe Dumnezeu. Dacă veți continua așa, inevitabil veți fi eliminați.

Trebuie să știți cum să diferențiați lucrarea lui Dumnezeu de lucrarea omului. Ce poți vedea în lucrarea omului? Există multe elemente ale experienței omului în lucrarea sa; ceea ce exprimă omul este ceea ce este el. Când Își face lucrarea, Dumnezeu exprimă și ce este El; dar ființa Lui e diferită de cea a omului. Ființa omului reprezintă experiența și viața lui (ceea ce omul experimentează sau întâlnește în viața lui sau filosofiile pentru interacțiuni lumești pe care le are), iar oamenii care trăiesc în medii diferite exprimă ființe diferite. Dacă ai sau nu experiențe sociale și cum trăiești și experimentezi de fapt în familia ta se poate vedea în ceea ce exprimi, dar tu nu poți vedea în lucrarea lui Dumnezeu întrupat dacă El are sau nu experiențe sociale. El cunoaște pe de-a-ntregul substanța omului și poate expune diversele practici ale tuturor tipurilor de oameni. Chiar mai mult decât atât, El poate expune firile corupte și comportamentul răzvrătit ale omului. El nu trăiește printre oamenii lumii, dar este conștient de natura muritorilor și de toate corupțiile oamenilor lumii. Aceasta este ființa Sa. Deși El nu are de-a face cu lumea, El cunoaște toate regulile de interacțiune ale lumii, deoarece El înțelege natura umană pe deplin. El știe despre lucrarea Duhului pe care ochii omului nu o pot vedea și pe care urechile omului nu o pot auzi, atât pe cea de azi, cât și pe cea din trecut. Aceasta include înțelepciunea care nu este o filosofie pentru interacțiuni lumești și miracole care sunt greu de pătruns pentru om. Aceasta este ființa Lui, dezvăluită omului și, de asemenea, ascunsă de om. Ceea ce exprimă El nu este ființa unei persoane extraordinare, ci atributele inerente și ființa Duhului. El nu cutreieră lumea, dar știe totul despre aceasta. El interacționează cu „antropoizii” care nu au cunoștințe sau înțelegere, dar El exprimă cuvinte care sunt mai mărețe decât cunoașterea și mai presus de cele ale marilor personalități. El trăiește într-un grup de oameni obtuzi și amorțiți care sunt lipsiți de umanitate și care nu înțeleg viața umană sau normele omenirii, dar El poate cere omenirii să trăiască umanitatea normală și, în același timp, poate expune umanitatea josnică și mizerabilă a omenirii. Toate acestea sunt ființa Lui, mai presus decât ființa oricărei persoane în carne și oase. Nu este nevoie ca El să treacă prin pasul suplimentar de a experimenta o viață socială complicată, greoaie și sordidă pentru a face lucrarea pe care trebuie să o facă și pentru a expune substanța omenirii corupte în mod amănunțit. O viață socială sordidă nu I-ar putea „cultiva” trupul. Lucrarea și cuvintele Sale expun doar răzvrătirea omului și nu îi oferă omului experiență și lecții pentru interacțiuni lumești. El nu are nevoie să investigheze societatea sau familia omului atunci când îl aprovizionează cu viață. Expunerea și judecarea omului nu sunt o exprimare a experiențelor trupului Său; sunt expunerea nedreptății omului, pe care o face El după ce a cunoscut de mult timp răzvrătirea omului și a urât corupția omenirii. Toată lucrarea pe care o face îi dezvăluie omului firea Lui și exprimă ființa Lui. Doar El poate face această lucrare; nu este ceva ce poate fi săvârșit de o persoană în carne și oase. Din lucrarea Lui, omul nu poate distinge ce tip de persoană este El. De asemenea, omul nu e capabil să Îl clasifice pe El ca ființă creată în baza lucrării Lui, iar ființa Sa Îl face imposibil de clasificat drept o persoană creată. Omul Îl poate considera doar drept o persoană non-umană, dar nu știe în ce categorie să Îl includă, astfel că omul este silit să Îl încadreze în categoria lui „Dumnezeu”. Nu este irezonabil ca omul să facă asta, deoarece El a lucrat mult în rândul oamenilor, fapt pe care omul nu este capabil să îl săvârșească.

Lucrarea pe care Dumnezeu o săvârșește nu este reprezentativă pentru experiența trupului Lui; lucrarea pe care omul o săvârșește este reprezentativă pentru experiența sa. Toată lumea vorbește despre experiența personală. Dumnezeu poate exprima adevărul în mod direct, în timp ce omul poate exprima experiențe relevante doar după ce a experimentat anumite adevăruri. Lucrarea lui Dumnezeu nu are reglementări și nu este supusă constrângerilor temporale sau geografice. El poate exprima ceea ce este în orice moment și în orice loc. El lucrează așa cum Îi place. Lucrarea omului are condiții și context; fără ele, el ar fi incapabil să lucreze și incapabil să-și exprime cunoașterea de Dumnezeu sau experiența sa a adevărului. Dacă ceva este lucrarea lui Dumnezeu Însuși sau lucrarea omului – tu vei ști diferența atât timp cât le compari pe cele două. Dacă nu există nicio lucrare făcută de Dumnezeu Însuși și există doar lucrarea omului, tu vei ști pur și simplu că învățăturile acestor oameni sunt înalte, dincolo de capacitatea oricui altcuiva, și că tonurile lor de vorbire, principiile lor în gestionarea lucrurilor și maniera lor experimentată și stabilă de a lucra sunt la un nivel la care alții nu pot ajunge. Voi toți îi admirați pe acești oameni cu un calibru bun și cunoștințe mărețe, dar nu poți vedea din lucrarea și cuvintele lui Dumnezeu cât de mare este umanitatea Lui. În schimb, El este obișnuit, iar atunci când lucrează, El este normal și practic, și totuși nemărginit pentru muritori, ceea ce îi face pe oameni să înceapă să aibă un fel de inimă cu frică de El. În lucrarea cuiva, experiența pe care o are poate fi destul de avansată sau imaginația și raționamentul său pot fi deosebit de avansate, iar umanitatea sa poate fi deosebit de bună; aceste lucruri pot atrage doar admirația oamenilor, dar nu vor stârni teamă și înfricoșare. Toți oamenii îi admiră pe aceia care au capacitate de lucru, care au o experiență deosebit de profundă și care pot practica adevărul, dar astfel de oameni nu pot stârni teamă, doar admirație și invidie. Dar oamenii care au experimentat lucrarea lui Dumnezeu nu Îl admiră pe Dumnezeu; în schimb, ei simt că lucrarea Lui este inaccesibilă omului și este de nepătruns pentru om, că este proaspătă și minunată. Când oamenii experimentează lucrarea lui Dumnezeu, primul lucru pe care ajung să-l știe despre El este că El este de nepătruns, înțelept și minunat și, în mod firesc, ei încep să se teamă de El; simt că lucrarea pe care o săvârșește El este tainică și depășește sfera cunoașterii minții omului. Oamenii își doresc doar să fie capabili să-I îndeplinească cerințele, să-I satisfacă intențiile; ei nu își doresc să Îl depășească, deoarece lucrarea pe care El o săvârșește depășește gândirea și imaginația omului și nu ar putea fi săvârșită de om în locul Său. Nici măcar omul însuși nu își cunoaște imperfecțiunile, totuși Dumnezeu a făurit o cale nouă și a venit printre oameni pentru a-i aduce într-o lume mai nouă și mai frumoasă și, astfel, omenirea a făcut un progres nou și a avut un început nou. Ceea ce simt oamenii pentru Dumnezeu nu este admirație sau, mai degrabă, nu este numai admirație. Experiența lor cea mai profundă este teamă și dragoste; sentimentul lor este acela că Dumnezeu este cu adevărat minunat. El săvârșește lucrarea pe care omul este incapabil să o săvârșească și spune lucrurile pe care omul este incapabil să le spună. Oamenii care au experimentat lucrarea lui Dumnezeu au întotdeauna un sentiment indescriptibil. Oamenii cu o experiență destul de profundă pot înțelege iubirea lui Dumnezeu; ei pot simți frumusețea Lui, că lucrarea Lui este atât de înțeleaptă, de minunată și astfel o putere infinită este generată printre ei. Nu este spaimă sau iubire ocazională și respect, ci un sentiment profund al milei și toleranței lui Dumnezeu față de om. Totuși, persoanele care au experimentat mustrarea și judecata Lui simt măreția Lui și faptul că nu tolerează nicio ofensă. Chiar și persoanele care au experimentat mai mult din lucrarea Lui sunt incapabile de a-L pătrunde; toți cei care se tem cu adevărat de El știu că lucrarea Lui nu este în concordanță cu noțiunile oamenilor, ci le contracarează mereu noțiunile. El nu are nevoie ca oamenii să-L admire pe deplin sau să dea impresia de supunere față de El; mai degrabă ei ar trebui să ajungă la o teamă și supunere adevărate. În atât de multe dintre lucrările Lui, oricine cu experiență adevărată începe să aibă o inimă cu frică de El, ceea ce este mai presus de admirație. Oamenii I-au văzut firea datorită lucrării Lui de mustrare și judecată și, astfel, au inimi cu frică de El. Oamenii trebuie să se teamă de Dumnezeu și să I se supună, deoarece ființa și firea Lui nu sunt la fel ca acelea ale unei ființe create și sunt deasupra celor ale ființelor create. Dumnezeu există de la Sine, este etern, El nu este o ființă creată și doar Dumnezeu este vrednic de teamă și supunere; omul nu este calificat pentru aceasta. Deci, toți cei care au experimentat lucrarea Lui și Îl cunosc cu adevărat încep să aibă inimi cu frică de El. Cu toate acestea, aceia care nu renunță la noțiunile lor despre El – aceia care pur și simplu nu Îl privesc ca fiind Dumnezeu – sunt complet lipsiți de inimi cu frică de Dumnezeu și, chiar dacă Îl urmează, nu sunt cuceriți; sunt persoane răzvrătite prin natura lor. Ce vrea El să obțină lucrând în felul acesta este ca toate ființele create să aibă inimi cu frică de Creator, să Îl adore și să se predea necondiționat stăpânirii Lui. Acesta este rezultatul final pe care toată lucrarea Lui este menită să îl obțină. Dacă oamenii care au experimentat o asemenea lucrare nu au câtuși de puțin inimi cu frică de Dumnezeu și dacă răzvrătirea lor din trecut nu se schimbă deloc, atunci ei vor fi eliminați cu siguranță. Dacă atitudinea unei persoane față de Dumnezeu este doar să-L admire sau să-L respecte de la distanță și nu să Îl iubească măcar puțin, atunci acesta este rezultatul la care a ajuns o persoană lipsită de o inimă iubitoare de Dumnezeu, iar acelei persoane îi lipsesc condițiile de a fi desăvârșită. Dacă atâta lucrare nu poate obține iubirea adevărată a unei persoane, atunci acea persoană nu L-a câștigat pe Dumnezeu și nu urmărește sincer adevărul. O persoană care nu Îl iubește pe Dumnezeu nu iubește adevărul și, astfel, nu Îl poate câștiga pe Dumnezeu, cu atât mai puțin nu poate să primească aprobarea lui Dumnezeu. Astfel de persoane, oricum experimentează lucrarea Duhului Sfânt și oricum experimentează judecata, nu sunt capabile să aibă o inimă cu frică de Dumnezeu. Acestea sunt persoane a căror natură nu se poate schimba și care au firi extrem de odioase. Toți cei care nu au o inimă cu frică de Dumnezeu vor fi eliminați, vor fi obiectele pedepsirii și vor fi pedepsiți precum cei care fac rău, să sufere mult mai mult decât cei care au săvârșit lucruri nedrepte.


Cunoașterea celor trei etape ale lucrării lui Dumnezeu este calea spre a-L cunoaște pe Dumnezeu

Lucrarea de gestionare a omenirii este împărțită în trei etape, ceea ce înseamnă că lucrarea de mântuire a omenirii este împărțită în trei etape. Aceste trei etape nu includ lucrarea de creare a lumii, ci sunt mai degrabă cele trei etape ale lucrării din Epoca Legii, Epoca Harului și Epoca Împărăției. Lucrarea de creare a lumii a fost lucrarea de producere a întregii omeniri. Nu a fost lucrarea de mântuire a omenirii și nu are nicio legătură cu lucrarea de mântuire a omenirii, pentru că atunci când lumea a fost creată, omenirea nu fusese coruptă de către Satana și, ca urmare, nu era nevoie să se realizeze lucrarea de mântuire a omenirii. Lucrarea de mântuire a omenirii a început numai după ce omenirea fusese coruptă de Satana și, astfel, lucrarea de gestionare a omenirii a început, de asemenea, numai după ce omenirea fusese coruptă. Cu alte cuvinte, gestionarea omului de către Dumnezeu a început odată cu lucrarea Lui de mântuire a omenirii, nu cu lucrarea Lui de creare a lumii. Numai după ce omenirea a avut o fire coruptă a luat naștere lucrarea de gestionare și, astfel, lucrarea de gestionare a omenirii cuprinde trei părți, iar nu patru etape sau patru epoci. Numai aceasta este formula corectă de a face referire la gestionarea omenirii de către Dumnezeu. Când se încheie epoca finală, lucrarea de gestionare a omenirii va fi ajuns la un sfârșit complet. Încheierea lucrării de gestionare înseamnă că lucrarea de mântuire a întregii omeniri va fi fost complet finalizată și că, de atunci încolo, această fază se va fi încheiat pentru omenire. Fără lucrarea de mântuire a întregii omeniri, lucrarea de gestionare a omenirii nu ar exista, nici cele trei etape ale lucrării nu ar exista. Tocmai din cauza depravării omenirii și pentru că omenirea avea nevoie atât de urgentă de mântuire, a încheiat Iahve crearea lumii și a început lucrarea din Epoca Legii. Numai atunci a început lucrarea de gestionare a omenirii, ceea ce înseamnă că numai atunci a început lucrarea de mântuire a omenirii. „Gestionarea omenirii” nu înseamnă călăuzirea vieții omenirii nou create pe pământ (adică, o omenire care nu fusese coruptă încă). Mai degrabă, este mântuirea unei omeniri care a fost coruptă de către Satana, adică este transformarea acestei omeniri corupte. Aceasta este semnificația „gestionării omenirii”. Lucrarea de mântuire a omenirii nu include lucrarea de creare a lumii și, în consecință, lucrarea de gestionare a omenirii nu include lucrarea de creare a lumii, ci include mai degrabă numai trei etape ale lucrării, care sunt separate de crearea lumii. Pentru a înțelege lucrarea de gestionare a omenirii, este necesar să fii conștient de istoria celor trei etape ale lucrării – de acest lucru trebuie să fie conștient oricine urmează să fie mântuit. Ca ființă creată, ar trebui să fii conștient că omul a fost creat de Dumnezeu, ar trebui să fii conștient de sursa corupției omenirii și, cu atât mai mult, ar trebui să fii conștient de procesul mântuirii omului. Dacă voi știți doar să urmați niște reglementări în încercarea de a-I fi plăcuți lui Dumnezeu, dar nu aveți nicio idee despre cum mântuiește Dumnezeu omenirea sau despre sursa corupției omenirii, atunci asta vă lipsește ca ființe create. Nu ar trebui să fii satisfăcut numai cu înțelegerea câtorva adevăruri care pot fi puse în practică, în timp ce rămâi ignorant cu privire la anvergura mai mare a lucrării de gestionare a lui Dumnezeu – dacă așa stau lucrurile, atunci ești prea dogmatic. Cele trei etape ale lucrării sunt adevărata poveste a gestionării omului de către Dumnezeu, venirea Evangheliei în întreaga lume, cea mai mare taină pentru întreaga omenire și sunt, de asemenea, fundamentul predicării la scară largă a Evangheliei. Dacă tu cauți să înțelegi numai adevăruri simple care au legătură cu viața ta și nu știi nimic despre acest lucru, cel mai mare dintre toate misterele și viziunile, atunci nu este viața ta asemănătoare cu un produs defect, bun de nimic în afară de a fi privit?

Dacă omul se concentrează doar asupra practicii și vede lucrarea lui Dumnezeu și ceea ce ar trebui să cunoască omul ca secundare, nu e cumva este scump la tărâțe și ieftin la făină? Ceea ce trebuie să știi, trebuie să știi; ceea ce trebuie să pui în practică, trebuie să pui în practică. Numai atunci vei fi cineva care știe cum să urmărească adevărul. Să presupunem că, atunci când vine vremea ca tu să predici Evanghelia, ești capabil să spui doar că Dumnezeu este un Dumnezeu măreț și drept, că El este Dumnezeul suprem, un Dumnezeu cu care nu se poate compara niciun om de seamă și că El este un Dumnezeu față de care nu este nimeni mai presus… Poți spune numai aceste cuvinte fără importanță și superficiale, în timp ce ești complet incapabil să rostești cuvinte care sunt de o importanță crucială și care ajung la esență. Nu ai nimic de spus despre cunoașterea lui Dumnezeu sau despre lucrarea lui Dumnezeu și, mai mult, nu poți explica adevărul sau oferi ceea ce îi lipsește omului. O asemenea persoană este incapabilă să-și facă datoria bine. A aduce mărturie pentru Dumnezeu și a predica Evanghelia Împărăției nu sunt chestiuni simple. Trebuie mai întâi să fii echipat cu adevărul și cu viziunile care trebuie să fie înțelese. Când îți sunt clare diversele viziuni și adevăruri ale lucrării lui Dumnezeu, și în inima ta ajungi să cunoști lucrarea lui Dumnezeu și, indiferent de ceea ce face Dumnezeu – fie judecată dreaptă, fie rafinare – deții cea mai măreață viziune drept fundament și deții adevărul corect pentru a-l pune în practică, atunci vei fi capabil să-L urmezi pe Dumnezeu până la capăt. Trebuie să știi că, indiferent de lucrarea pe care o face, scopul lucrării lui Dumnezeu nu se schimbă, inima lucrării Lui nu se schimbă și intențiile Lui în privința omului nu se schimbă. Oricât de aspre ar fi cuvintele Lui, oricât de potrivnic ar fi mediul, principiile lucrării Lui nu se vor schimba și intenția Lui de a mântui omul nu se va schimba. Cu condiția de a nu fi revelarea finalului sau a destinației omului și de a nu fi lucrarea din ultima fază sau lucrarea de a pune capăt întregului plan de gestionare al lui Dumnezeu și cu condiția de a avea loc în timpul în care El lucrează omul, atunci inima lucrării Lui nu se va schimba. Va fi mereu mântuirea omenirii. Acesta ar trebui să fie fundamentul credinței voastre în Dumnezeu. Scopul celor trei etape ale lucrării este mântuirea întregii omeniri – asta înseamnă completa mântuire a omenirii de sub controlul Satanei. Cu toate că fiecare dintre cele trei etape ale lucrării are un obiectiv și o semnificație diferite, fiecare este parte a lucrării de mântuire a omenirii și fiecare este o lucrare de mântuire diferită, desfășurată conform cerințelor omenirii. Odată ce ești conștient de scopul acestor trei etape ale lucrării, vei fi conștient de cum să înțelegi semnificația fiecărei etape a lucrării și vei recunoaște cum să practici pentru a-I satisface intențiile lui Dumnezeu. Dacă poți să atingi acest punct, atunci aceasta, cea mai măreață dintre toate viziunile, va deveni fundamentul credinței tale în Dumnezeu. Nu ar trebui să urmărești doar practici ușoare sau adevăruri profunde, ci ar trebui să combini viziunile cu practica, având deopotrivă adevăruri în ceea ce privește practica și cunoaștere în ceea ce privește viziunile. Numai atunci vei fi o persoană care urmărește în mod cuprinzător adevărul.

Cele trei etape ale lucrării sunt în centrul întregii gestionări a lui Dumnezeu și în ele sunt exprimate firea lui Dumnezeu și ceea ce este El. Cei care nu cunosc cele trei etape ale lucrării lui Dumnezeu sunt incapabili să realizeze cum Își exprimă Dumnezeu firea, nici nu cunosc înțelepciunea lucrării lui Dumnezeu. De asemenea, rămân ignoranți cu privire la multele feluri în care El îl mântuiește pe om și la intențiile Lui pentru întreaga omenire. Cele trei etape ale lucrării sunt expresia completă a lucrării de mântuire a omenirii, iar cei care nu cunosc cele trei etape ale lucrării vor fi ignoranți cu privire la diferitele metode și principii ale lucrării Duhului Sfânt. Cei care doar se țin cu strictețe de reglementări rămase dintr-o anumită etapă a lucrării sunt oameni care Îl limitează pe Dumnezeu la reglementări și a căror credință în Dumnezeu este fantezistă – asemenea oameni nu vor primi niciodată harul mântuitor al lui Dumnezeu. Numai cele trei etape ale lucrării lui Dumnezeu pot exprima pe deplin întreaga fire a lui Dumnezeu și pot exprima complet intenția lui Dumnezeu de a mântui întreaga omenire și întregul proces de mântuire a omenirii. Aceasta este dovada că El l-a înfrânt pe Satana și a câștigat omenirea; este dovada victoriei lui Dumnezeu și este expresia întregii firi a lui Dumnezeu. Cei care nu înțeleg decât una dintre cele trei etape ale lucrării lui Dumnezeu nu cunosc decât o parte a firii lui Dumnezeu. Este probabil ca, pe baza acestui singur stadiu al lucrării, să se formeze reglementări în cadrul noțiunilor omului, iar omul va ajunge, probabil, să-L limiteze pe Dumnezeu și să folosească această parte a firii lui Dumnezeu ca o reprezentare a întregii firi a lui Dumnezeu. Mai mult, multe dintre închipuirile omului sunt amestecate în acest lucru, astfel încât omul constrânge în mod rigid firea, ființa și înțelepciunea lui Dumnezeu, precum și principiile lucrării lui Dumnezeu, în parametri limitați, crezând că, dacă Dumnezeu a fost așa o dată, atunci El va rămâne la fel pentru totdeauna și nu Se va schimba pentru toată eternitatea. Doar cei care cunosc și înțeleg cele trei etape ale lucrării pot avea o cunoaștere completă și exactă a lui Dumnezeu. Cel puțin, ei nu-L vor defini pe Dumnezeu ca pe Dumnezeul israeliților sau al evreilor și nu Îl vor vedea ca pe un Dumnezeu care va fi pe vecie răstignit pe cruce de dragul omenirii. Dacă omul ajunge să-L cunoască pe Dumnezeu numai dintr-o etapă a lucrării Sale, atunci cunoașterea lui este mult prea sărăcăcioasă, la fel de infimă ca o picătură într-un ocean. Dacă nu, de ce mulți din vechea gardă religioasă L-ar răstigni pe Dumnezeu pe cruce de viu? Oare nu pentru că omul Îl limitează pe Dumnezeu în anumiți parametri? Nu cumva mulți oameni se împotrivesc lui Dumnezeu și împiedică lucrarea Duhului Sfânt deoarece nu cunosc lucrarea variată și diversă a lui Dumnezeu și, mai mult, deoarece folosesc puținul de cunoștințe și doctrine pe care le posedă pentru a evalua lucrarea Duhului Sfânt? Deși au avut doar experiențe superficiale, acești oameni sunt trufași, îndărătnici și neînfrânați din fire, privesc cu dispreț lucrarea Duhului Sfânt, ignoră disciplinarea împărțită de Duhul Sfânt și, mai mult, își folosesc doctrinele vechi și neînsemnate pentru a „confirma” lucrarea Duhului Sfânt. Ei sunt, de asemenea, niște impostori și sunt pe deplin convinși de propria lor erudiție, crezând că se plimbă liber prin întreaga lume. Nu sunt oare astfel de oameni cei care sunt disprețuiți și respinși de Duhul Sfânt și cei care sunt eliminați de noua epocă? Nu sunt oare cei care vin înaintea lui Dumnezeu și I se împotrivesc în mod deschis indivizi detestabili cu cunoștințe superficiale și limitate care își etalează propriul „geniu”? Ei au doar foarte puține cunoștințe despre Biblie și totuși doresc să aibă mână liberă prin „cercurile academice” ale lumii; au doar foarte puțină doctrină superficială pe care să o predea oamenilor și totuși vor să inverseze cursul lucrării Duhului Sfânt și încearcă să o facă să se învârtă în jurul propriilor lor procese de gândire. Înguști la minte cum sunt, ei doresc să vadă măreția celor 6.000 de ani de lucrare a lui Dumnezeu. Acești oameni nu au nicio rațiune despre care să se vorbească! De fapt, cu cât oamenii au mai multe cunoștințe despre Dumnezeu, cu atât mai puțin Îi judecă lucrarea cu ușurință – ei vorbesc doar puțin despre cunoașterea lor privind lucrarea actuală a lui Dumnezeu, dar nu emit judecăți la întâmplare asupra ei. Cu cât oamenii Îl cunosc mai puțin pe Dumnezeu, cu atât sunt mai impertinenți, cu atât se supraestimează mai mult și cu atât mai mult proclamă fără reținere ceea ce este Dumnezeu și, totuși, ceea ce proclamă ei este doar doctrină și nu are nicio bază faptică. Aceștia sunt oamenii cei mai lipsiți de valoare. Cei care tratează lucrarea Duhului Sfânt ca pe un joc sunt oameni frivoli! La întâlnirea cu noua lucrare a Duhului Sfânt, ei nu o abordează cu prudență, ci, în schimb, spun vrute și nevrute și se grăbesc să judece, dau frâu liber propriei lor voințe de a nega corectitudinea lucrării Duhului Sfânt și chiar o insultă sau o hulesc – nu sunt oare acești indivizi lipsiți de respect ignoranți față de lucrarea Duhului Sfânt și, mai mult, oameni de o mare aroganță care sunt, în mod inerent, trufași și neînfrânați? Chiar dacă va veni o zi în care astfel de oameni vor accepta noua lucrare a Duhului Sfânt, ei tot nu vor obține îngăduința lui Dumnezeu. Nu numai că îi privesc de sus pe cei care lucrează pentru Dumnezeu, dar Îl hulesc și pe Dumnezeu Însuși. Astfel de bandiți nu vor fi iertați, nici în această viață, nici în lumea care va veni, și vor pieri pentru totdeauna în iad! Astfel de oameni lipsiți de respect și indulgenți cu ei înșiși doar poartă eticheta de credincioși și, cu cât oamenii sunt mai mult așa, cu atât sunt mai predispuși să încalce decretele administrative ale lui Dumnezeu. Nu merg oare pe această cale toți acei indivizi aroganți care sunt nestăpâniți în mod inerent și care nu au ascultat niciodată de nimeni? Nu se împotrivesc ei astfel, zi de zi, lui Dumnezeu, care este mereu nou și niciodată vechi? Astăzi, ar trebui să înțelegeți de ce trebuie să cunoașteți importanța celor trei etape ale lucrării lui Dumnezeu. Cuvintele pe care le spun sunt în avantajul vostru și nu doar vorbărie goală. Dacă le citiți doar în treacăt, ca și cum ați admira florile din goana calului, nu va fi sângele inimii Mele vărsat în zadar? Fiecare dintre voi ar trebui să-și cunoască propria natură. Majoritatea dintre voi sunteți oratori talentați, răspunsurile la întrebările teoretice vi se rostogolesc din gură, dar nu aveți nimic de spus la întrebări care implică esența. Chiar și astăzi, încă vă mai dedați la conversații frivole, incapabili să vă schimbați vechile firi, și majoritatea dintre voi nu aveți nicio intenție de a schimba felul în care urmăriți pentru a obține adevărul mai înalt, ci, în schimb, doar vă trăiți viețile fără tragere de inimă. Cum sunt asemenea oameni capabili să-L urmeze pe Dumnezeu până la capăt? Chiar dacă reușiți să ajungeți la capătul drumului, ce beneficiu vă va aduce asta? E mai bine să vă schimbați ideile înainte de a fi prea târziu, fie urmărind cu adevărat, fie retrăgându-vă mai devreme. Pe măsură ce trece timpul veți deveni niște paraziți profitori – sunteți dispuși să jucați un rol atât de josnic și de dezonorant?

Cele trei etape ale lucrării sunt o consemnare faptică a întregii lucrări a lui Dumnezeu, o consemnare faptică a mântuirii omenirii de către Dumnezeu și nu sunt fictive. Dacă vă doriți cu adevărat să urmăriți o cunoaștere a întregii firi a lui Dumnezeu, atunci trebuie să cunoașteți cele trei etape ale lucrării desfășurate de Dumnezeu și, mai mult, nu trebuie să omiteți nicio etapă. Acesta este minimul care trebuie atins de către cei care urmăresc cunoașterea lui Dumnezeu. Omul însuși nu poate fabrica o cunoaștere adevărată a lui Dumnezeu. Nu este ceva ce omul însuși poate concepe și este cu atât mai puțin rezultatul acordării de har special unei singure persoane de către Duhul Sfânt. Mai degrabă, este o cunoaștere care vine după ce omul a experimentat lucrarea lui Dumnezeu și este o cunoaștere a lui Dumnezeu care nu vine decât după experimentarea faptelor lucrării lui Dumnezeu. O asemenea cunoaștere nu poate fi primită de-a gata, și nici nu este ceva ce poate fi învățat. Are în întregime legătură cu experiența personală. Mântuirea omenirii de către Dumnezeu este în centrul acestor trei etape ale lucrării, totuși în cadrul lucrării de mântuire sunt incluse câteva metode de lucru și mijloace prin care se exprimă firea lui Dumnezeu. Pentru om, acest lucru este cel mai dificil de identificat. Este dificil de înțeles de către om. Împărțirea epocilor, schimbările în lucrarea lui Dumnezeu, schimbările în locația lucrării, schimbările în beneficiarul acestei lucrări și așa mai departe – toate acestea sunt incluse în cele trei etape ale lucrării. În special, diferența în modul de lucru al Duhului Sfânt, ca și schimbările în firea, chipul, numele, identitatea lui Dumnezeu sau alte schimbări, fac toate parte din cele trei etape ale lucrării. O etapă a lucrării poate reprezenta doar o parte și este limitată la o anumită sferă. Nu implică împărțirea epocilor sau schimbări în lucrarea lui Dumnezeu, cu atât mai puțin în celelalte aspecte. Acesta este un fapt absolut evident. Cele trei etape ale lucrării sunt totalitatea lucrării lui Dumnezeu de mântuire a omenirii. Omul trebuie să cunoască lucrarea lui Dumnezeu și firea lui Dumnezeu în lucrarea de mântuire; fără acest fapt, cunoașterea ta despre Dumnezeu nu e altceva decât vorbe fără fond, nimic mai mult decât afirmații emise din fotoliu. O asemenea cunoaștere nu poate nici să-l convingă, nici să-l cucerească pe om; este în contradicție cu realitatea și nu este adevărul. Poate fi abundentă și plăcută auzului, dar dacă este în dezacord cu firea inerentă a lui Dumnezeu, atunci Dumnezeu nu te va cruța. Nu doar că nu îți va aproba cunoașterea, dar îți va și aplica pedeapsa pentru păcatul blasfemiei. Cuvintele cunoașterii lui Dumnezeu nu se rostesc cu ușurință. Chiar dacă tu poți fi și elocvent și cu darul vorbirii și deși cuvintele tale sunt atât de abile încât poți să demonstrezi că negrul este alb și albul este negru, tot ești depășit când e cazul să vorbești despre cunoașterea lui Dumnezeu. Dumnezeu nu este cineva pe care să-L poți judeca, preamări sau denigra cu nonșalanță. Poți să preamărești pe oricine și pe oricare și totuși te chinuiești să cauți cuvintele potrivite ca să descrii harul suprem al lui Dumnezeu – de lucrul acesta ajunge să-și dea seama orice ratat. Chiar dacă există mulți maeștri ai limbajului care Îl descriu pe Dumnezeu, exactitatea a ceea ce descriu ei este doar o sutime din adevărul rostit de oamenii care sunt aleși de Dumnezeu, oameni care, deși au numai un vocabular limitat, pot să apeleze la o experiență bogată. Astfel se poate vedea că cunoașterea de Dumnezeu constă în exactitate și caracter practic, și nu în folosirea inteligentă a cuvintelor sau într-un vocabular bogat, și că învățarea și cunoașterea de Dumnezeu ale omului nu au absolut nicio legătură. Lecția cunoașterii lui Dumnezeu este mai presus de oricare dintre științele naturale ale omenirii. Este o lecție care poate fi învățată cu succes doar de către numărul extrem de mic al oamenilor care urmăresc cunoașterea lui Dumnezeu și nu de orice persoană talentată. Așadar, nu trebuie să priviți cunoașterea lui Dumnezeu și urmărirea adevărului ca pe niște lucruri care ar putea fi atinse de către un simplu copil. Poate că ai avut succes deplin în viața ta de familie sau în carieră sau în căsnicie, dar, când vine vorba despre adevăr și despre lecția cunoașterii lui Dumnezeu, nu ai nimic de arătat și nu ai obținut nimic. Punerea adevărului în practică, se poate spune, este o mare dificultate pentru voi, și cunoașterea lui Dumnezeu este o problemă chiar mai mare. Aceasta este dificultatea voastră și este și dificultatea cu care se confruntă întreaga omenire. Printre cei care au avut unele realizări în privința cunoașterii lui Dumnezeu nu este aproape niciunul care să corespundă standardului cerut. Omul nu știe ce înseamnă să-L cunoască pe Dumnezeu sau de ce este necesar să-L cunoască pe Dumnezeu sau la ce nivel anume trebuie să ajungă cineva înainte de a-L cunoaște pe Dumnezeu. Acesta este lucrul atât de zăpăcitor pentru omenire și este, pur și simplu, cea mai mare enigmă cu care se confruntă omenirea – nimeni nu este capabil să răspundă la această întrebare, nici nu este cineva dispus să răspundă la această întrebare pentru că, până acum, nimeni din omenire nu a avut vreun succes în studiul acestei lucrări. Poate că atunci când enigma celor trei etape ale lucrării este făcută cunoscută omenirii, va apărea succesiv un grup de oameni talentați care Îl cunosc pe Dumnezeu. Desigur, sper că așa stau lucrurile și, mai mult, sunt în procesul de a duce la îndeplinire această lucrare. Sper să văd apariția mai multor astfel de oameni talentați în viitorul apropiat și sper ca ei să devină martori ai faptului acestor trei etape ale lucrării – ceea ce, desigur, înseamnă că ei devin primii care aduc mărturie pentru aceste trei etape ale lucrării. Dar nimic nu ar fi mai dureros și mai regretabil decât neapariția unor asemenea oameni talentați în ziua în care lucrarea lui Dumnezeu ajunge la final, sau dacă ar exista numai unul sau doi astfel de oameni, iar ei sunt aceia care au acceptat personal să fie desăvârșiți de către Dumnezeul întrupat. Totuși, acesta este doar cel mai rău caz. Oricum ar fi situația, încă mai sper că aceia care urmăresc cu adevărat pot câștiga această binecuvântare. De la începutul timpurilor, nu a mai existat niciodată o asemenea lucrare; un asemenea demers nu a avut loc niciodată în istoria dezvoltării umane. Dacă poți deveni cu adevărat unul dintre primii din rândul acelora care Îl cunosc pe Dumnezeu, nu ar fi aceasta cea mai mare onoare printre toate ființele create? Ar fi vreo altă ființă creată din omenire mai aprobată de către Dumnezeu? O asemenea lucrare nu este ușor de realizat, dar, în cele din urmă, tot va da rezultate. Indiferent de genul sau de naționalitatea lor, toți aceia care sunt capabili să obțină cunoaștere de Dumnezeu vor avea, în cele din urmă, cea mai mare onoare a lui Dumnezeu și vor fi singurii care posedă autoritatea lui Dumnezeu. Aceasta este lucrarea de astăzi și este, de asemenea, și lucrarea viitorului; este ultima și cea mai înaltă lucrare care să fie realizată în 6000 de ani de lucrare și este o metodă de lucru care dezvăluie fiecare categorie de oameni. Prin lucrarea de a face omul să-L cunoască pe Dumnezeu sunt dezvăluite rangurile tuturor tipurilor de oameni: cei care Îl cunosc pe Dumnezeu sunt apți să primească binecuvântările lui Dumnezeu și să-I moștenească făgăduințele, în timp ce aceia care nu-L cunosc pe Dumnezeu nu sunt apți să primească binecuvântările lui Dumnezeu și să-I moștenească făgăduințele. Cei care-L cunosc pe Dumnezeu sunt apropiații Lui și cei care nu Îl cunosc pe Dumnezeu nu pot fi numiți apropiații Lui; apropiații lui Dumnezeu pot primi oricare dintre binecuvântările lui Dumnezeu, dar cei care nu sunt apropiații Lui nu sunt competenți să îndeplinească niciuna dintre lucrările Lui. Indiferent dacă este vorba de necazuri, rafinare sau judecată, toate aceste lucruri sunt pentru a-i permite omului să-L cunoască, în final, pe Dumnezeu și să I se supună. Acesta este singurul efect care va fi obținut până la urmă. Faptul că cele trei etape ale lucrării sunt dezvăluite complet omului este în avantajul cunoașterii lui Dumnezeu de către om și îl ajută pe om să obțină o cunoaștere mai completă și mai profundă a lui Dumnezeu. Toată această lucrare este în avantajul omului.

Lucrarea lui Dumnezeu Însuși este viziunea pe care omul trebuie să o cunoască, pentru că lucrarea lui Dumnezeu nu poate fi realizată de către om și nu este deținută de către om. Cele trei etape ale lucrării sunt totalitatea gestionării lui Dumnezeu și nu există nicio viziune mai măreață care ar trebui cunoscută de către om. Dacă omul nu cunoaște cea mai măreață dintre viziune, atunci nu este ușor să-L cunoască pe Dumnezeu, nu este ușor să înțeleagă intențiile lui Dumnezeu și, mai mult, calea pe care pășește omul va deveni din ce în ce mai anevoioasă. Fără viziuni, omul nu ar fi fost capabil să ajungă atât de departe. Viziunile sunt cele care l-au susținut pe om până astăzi și care au devenit cea mai mare protecție a omului. În viitor, cunoașterea voastră trebuie să se aprofundeze. Trebuie să ajungeți să cunoașteți deplinătatea intențiilor Lui și esența lucrării Lui înțelepte în cele trei etape ale lucrării. Numai aceasta este adevărata voastră statură. Etapa finală a lucrării nu este de sine stătătoare, ci face parte din întregul format împreună cu cele două etape anterioare, ceea ce înseamnă că este imposibil de finalizat întreaga lucrare de mântuire făcând numai una dintre cele trei etape ale lucrării. Chiar dacă etapa finală a lucrării poate să-l mântuiască pe deplin pe om, asta nu înseamnă că este necesar să se desfășoare separat numai această etapă și că cele două etape anterioare ale lucrării nu sunt necesare ca să mântuiască omenirea de sub influența Satanei. Niciuna dintre cele trei etape, luată separat, nu poate fi considerată ca unică viziune care trebuie să fie cunoscută de întreaga omenire, pentru că întregimea lucrării de mântuire sunt cele trei etape ale lucrării, nu o singură etapă dintre ele. Atât timp cât lucrarea de mântuire nu a fost realizată, gestionarea lui Dumnezeu nu va putea să ajungă la un final deplin. Ființa, firea și înțelepciunea lui Dumnezeu sunt exprimate în întregimea lucrării de mântuire; acestea nu îi sunt făcute cunoscute omului chiar de la început, ci au fost exprimate treptat în lucrarea de mântuire. Fiecare etapă a lucrării de mântuire exprimă o parte a firii lui Dumnezeu și o parte a ființei Sale; nicio etapă individuală a lucrării nu poate exprima în mod direct și complet întregimea ființei lui Dumnezeu. Astfel, întrucât lucrarea de mântuire poate fi complet finalizată numai atunci când cele trei etape ale lucrării au fost finalizate, cunoașterea omului despre întregimea lui Dumnezeu este inseparabilă de cele trei etape ale lucrării. Ceea ce obține omul dintr-o etapă a lucrării este numai firea lui Dumnezeu care este exprimată într-o singură parte a lucrării Sale. Nu poate reprezenta firea și ființa care sunt exprimate în etapa anterioară sau ulterioară. Asta pentru că lucrarea de mântuire a omenirii nu este terminată imediat în timpul unei perioade sau într-un loc, ci devine treptat mai profundă, conform stării de dezvoltare a omenirii în diferite momente și locuri. Este o lucrare care se desfășoară în etape și nu se finalizează într-o singură etapă. Așadar, întreaga înțelepciune a lui Dumnezeu este cristalizată în cele trei etape, în loc de o singură etapă. Întreaga Lui ființă și întreaga Sa înțelepciune sunt împărțite între aceste trei etape și fiecare etapă conține ființa Lui și reprezintă o consemnare a înțelepciunii lucrării Lui. Omul ar trebui să cunoască întreaga fire a lui Dumnezeu exprimată în aceste trei etape. Această ființă a lui Dumnezeu este de cea mai mare importanță pentru întreaga omenire, și dacă oamenii nu au această cunoaștere când I se închină lui Dumnezeu, atunci ei nu sunt cu nimic diferiți de cei care i se închină lui Buddha. Lucrarea lui Dumnezeu printre oameni nu este ascunsă omului și ar trebui să fie cunoscută de toți aceia care I se închină lui Dumnezeu. De vreme ce Dumnezeu a desfășurat cele trei etape ale lucrării de mântuire printre oameni, omul ar trebui să cunoască expresia a ceea ce El are și ceea ce este în timpul acestor trei etape ale lucrării. Acesta este lucrul care trebuie făcut de om. Ceea ce Dumnezeu ascunde omului este ceea ce omul este incapabil să obțină și ceea ce omul nu ar trebui să cunoască, în timp ce ceea ce Dumnezeu îi arată omului este ceea ce omul ar trebui să știe și ceea ce omul ar trebui să dețină. Fiecare dintre cele trei etape ale lucrării este realizată pe fundamentul etapei anterioare; nu se desfășoară independent, separat de lucrarea de mântuire. Deși există diferențe mari în epoca și lucrarea care este efectuată, în esență este tot mântuirea omenirii, și fiecare etapă a lucrării de mântuire este mai profundă decât cea dinainte. Fiecare etapă a lucrării continuă de pe fundamentul ultimei, fără ca precedenta să fie eliminată vreodată. În acest fel, în lucrarea Lui care este mereu nouă și niciodată veche, Dumnezeu exprimă constant aspecte ale firii Lui care nu au fost niciodată exprimate omului și îi face mereu cunoscute omului noua Lui lucrare și noua Lui ființă. Chiar dacă vechea gardă religioasă face tot ce poate să se împotrivească și se opune deschis acestui lucru, Dumnezeu tot Își face lucrarea cea nouă pe care trebuie să o facă. Lucrarea Lui se schimbă mereu și, din această cauză, întâmpină întotdeauna opoziția omului. La fel, firea Lui se schimbă întotdeauna, așa cum se schimbă epoca și cei care Îi primesc lucrarea. Mai mult, El face întotdeauna o lucrare care nu a mai fost făcută înainte, chiar făcând o lucrare care îi pare omului a fi în contradicție cu lucrarea făcută înainte, a fi împotriva aceleia. Omul acceptă doar un tip de lucrare sau un tip de practică și îi este dificil să accepte o lucrare sau practici aflate în dezacord cu acestea sau mai presus de ele. Dar Duhul Sfânt face mereu lucrări noi și așa apar grupuri după grupuri de experți religioși care se împotrivesc noii lucrări a lui Dumnezeu. Acești oameni au devenit „experți” tocmai pentru că nu au cunoaștere despre felul în care Dumnezeu este mereu nou și niciodată vechi și nu au cunoaștere despre principiile lucrării lui Dumnezeu și, mai mult decât atât, nu au cunoaștere despre multele feluri prin care Dumnezeu îl mântuiește pe om. Astfel, omul este complet incapabil să își dea seama dacă este o lucrare care vine de la Duhul Sfânt și dacă este lucrarea lui Dumnezeu Însuși. Mulți oameni se agață de o atitudine în care, dacă un lucru corespunde cu cuvintele care au sosit înainte, atunci îl acceptă și dacă un lucru este diferit de lucrarea dinainte, atunci se opun și o resping. Astăzi, nu respectați cu toții asemenea principii? Cele trei etape ale lucrării de mântuire nu au avut vreun mare efect asupra voastră și există aceia care cred că cele două etape anterioare ale lucrării sunt o povară pe care pur și simplu nu e necesar să o cunoască. Ei cred că aceste etape nu ar trebui declarate maselor și că ar trebui retractate cât mai curând posibil, astfel încât oamenii să nu se simtă derutați de cele două etape anterioare din cele trei etape ale lucrării. Majoritatea cred că a face cunoscute cele două etape anterioare ale lucrării nu este necesar și că nu e de folos pentru a-L cunoaște pe Dumnezeu – asta credeți voi. Astăzi, credeți cu toții că este corect să acționați astfel, dar va veni ziua când veți realiza importanța lucrării Mele. Să știți că Eu nu fac nicio lucrare care este lipsită de semnificație. De vreme ce vă declar cele trei etape ale lucrării, acestea trebuie să fie în folosul vostru; de vreme ce aceste trei etape ale lucrării sunt în centrul întregii gestionări a lui Dumnezeu, ele trebuie să devină centrul atenției tuturor celor din întregul univers. Într-o zi, veți realiza cu toții importanța acestei lucrări. Să știți că vă împotriviți lucrării lui Dumnezeu sau vă folosiți propriile noțiuni pentru a măsura lucrarea de astăzi, pentru că nu cunoașteți principiile lucrării lui Dumnezeu și din cauza nesăbuinței cu care tratați lucrarea Duhului Sfânt. Împotrivirea voastră față de Dumnezeu și împiedicarea lucrării Duhului Sfânt sunt cauzate de noțiunile și inerenta voastră aroganță. Nu pentru că lucrarea lui Dumnezeu este greșită, ci pentru că voi sunteți în mod natural prea răzvrătiți. După ce își găsesc credința în Dumnezeu, unii oameni nu pot nici măcar să spună cu siguranță de unde a venit omul, și totuși ei îndrăznesc să țină discursuri publice, judecând ceea ce este corect și ceea ce este incorect despre lucrarea Duhului Sfânt. Chiar le țin predici apostolilor care au lucrarea cea nouă a Duhului Sfânt, făcând comentarii și remarci insolente; umanitatea lor este prea josnică și nu există nici cea mai mică urmă de rațiune în ei. Nu va veni ziua când asemenea oameni vor fi disprețuiți și respinși de lucrarea Duhului Sfânt și vor fi arși de focurile iadului? Ei nu cunosc lucrarea lui Dumnezeu, dar în schimb Îi judecă lucrarea și încearcă și să-L învețe pe Dumnezeu cum să lucreze. Cum pot asemenea oameni, care sunt lipsiți de rațiune, să-L cunoască pe Dumnezeu? Omul ajunge să-L cunoască pe Dumnezeu în timpul procesului de căutare și experimentare; cunoașterea lui Dumnezeu nu este dobândită prin luminarea Duhului Sfânt pe parcursul judecăților arbitrare făcute de om. Cu cât devine mai precisă cunoașterea lui Dumnezeu de către oameni, cu atât mai puțin I se împotrivesc. Dimpotrivă, cu cât mai puțin Îl cunosc oamenii pe Dumnezeu, cu atât este mai probabil ca ei să I se împotrivească. Noțiunile tale, vechea ta natură și umanitatea, caracterul și perspectiva ta morală sunt capitalul cu care I te împotrivești lui Dumnezeu și, cu cât moravurile tale sunt mai corupte, cu cât caracterul tău este mai abject și cu cât umanitatea ta este mai josnică, cu atât mai mult ești dușmanul lui Dumnezeu. Cei care au noțiuni puternice și o fire neprihănită de sine sunt încă și mai mult în vrăjmășie cu Dumnezeul întrupat; asemenea oameni sunt antihriști. Dacă noțiunile tale nu sunt corectate, atunci ele vor fi mereu împotriva lui Dumnezeu; nu vei fi niciodată compatibil cu Dumnezeu și vei fi pentru totdeauna separat de El.

Numai renunțând la vechile tale noțiuni poți obține cunoaștere nouă; totuși, vechea cunoaștere nu este în mod necesar echivalentă cu vechile noțiuni. „Noțiuni” se referă la lucrurile imaginate de om care sunt în contradicție cu realitatea. Dacă vechea cunoaștere a devenit deja învechită odată cu trecerea vechii epoci și l-a împiedicat pe om să intre în noua lucrare, atunci o asemenea cunoaștere este tot o noțiune. Dacă omul este capabil să trateze corect o asemenea cunoaștere și poate ajunge să-L cunoască pe Dumnezeu din mai multe privințe diferite, combinând vechiul și noul, atunci vechea cunoaștere devine un ajutor pentru om și devine baza prin care omul intră în noua epocă. Lecția cunoașterii lui Dumnezeu îți cere să stăpânești multe principii: cum să intri pe calea spre a-L cunoaște pe Dumnezeu, care sunt adevărurile pe care trebuie să le înțelegi pentru a-L cunoaște pe Dumnezeu și cum să te eliberezi de noțiunile și de vechile tale firi, astfel încât să te poți supune tuturor aranjamentelor noii lucrări a lui Dumnezeu. Dacă folosești aceste principii drept fundament pentru a pătrunde în lecția cunoașterii lui Dumnezeu, atunci cunoașterea ta va deveni din ce în ce mai profundă. Dacă ai o cunoaștere clară a celor trei etape ale lucrării – adică, a întregului plan de gestionare al lui Dumnezeu – și dacă poți corela pe deplin cele două etape anterioare ale lucrării lui Dumnezeu cu etapa actuală și să vezi că aceasta este o lucrare făcută de un singur Dumnezeu, atunci vei avea cel mai profund fundament dintre toate. Cele trei etape ale lucrării sunt făcute de un singur Dumnezeu; aceasta este viziunea cea mai măreață și aceasta este singura cale spre a-L cunoaște pe Dumnezeu. Cele trei etape ale lucrării nu pot fi făcute decât de Dumnezeu Însuși. Niciun om nu poate face o asemenea lucrare în locul Său. Adică numai Dumnezeu Însuși Și-ar fi putut face propria lucrare de la început și până astăzi. Deși cele trei etape ale lucrării lui Dumnezeu au fost efectuate în diferite epoci și locuri și deși lucrarea fiecăreia dintre ele este diferită, totul este lucrare făcută de un singur Dumnezeu. Dintre toate viziunile pe care trebuie să le cunoască omul, aceasta este cea mai măreață și, dacă poate fi pe deplin înțeleasă de către om, atunci el va fi în stare să rămână ferm. Astăzi, cea mai mare problemă cu care se confruntă diferite religii și confesiuni este aceea că ele nu cunosc lucrarea Duhului Sfânt și sunt incapabile să facă diferența între lucrarea Duhului Sfânt și lucrarea care nu este a Duhului Sfânt – din cauza asta, nu pot să distingă dacă această etapă a lucrării este sau nu, ca și ultimele două etape ale lucrării, realizată tot de către Dumnezeu Iahve. Cu toate că oamenii Îl urmează pe Dumnezeu, majoritatea sunt încă incapabili să spună dacă aceasta este sau nu calea cea dreaptă. Omul își face griji dacă această cale este calea condusă personal de către Dumnezeu Însuși și dacă întruparea lui Dumnezeu este un fapt și majoritatea oamenilor încă nu au habar cum să discearnă asemenea lucruri. Cei care Îl urmează pe Dumnezeu sunt nesiguri în privința acestei căi și, astfel, predicile care sunt ținute nu au decât un efect parțial printre acești oameni și sunt incapabile să fie complet eficiente și, apoi, acest lucru afectează intrarea în viață a unor asemenea oameni. Dacă omul poate vedea în cele trei etape ale lucrării că acestea sunt efectuate de către Dumnezeu Însuși în diferite vremuri, în diferite locuri și asupra unor oameni diferiți, dacă omul poate vedea că, deși lucrarea este diferită, este toată făcută de un singur Dumnezeu și că, de vreme ce este lucrare făcută de un singur Dumnezeu, trebuie să fie corectă și fără greșeală și că, deși este în dezacord cu noțiunile omului, nu se poate nega că este o lucrare făcută de un singur Dumnezeu – dacă omul poate spune cu siguranță că este lucrarea unui singur Dumnezeu, atunci noțiunile omului vor fi reduse la simple banalități, nedemne de a fi menționate. Omului îi sunt neclare viziunile, Îl cunoaște numai pe Iahve ca Dumnezeu și pe Isus ca Domnul și are dubii cu privire la Dumnezeul întrupat de astăzi. În consecință, mulți oameni sunt încă atașați de lucrarea lui Iahve și Isus și sunt asaltați de noțiuni cu privire la lucrarea de astăzi, iar majoritatea oamenilor se simt mereu nesiguri și nu iau în serios lucrarea de astăzi. Omul nu are noțiuni în privința ultimelor două etape ale lucrării, care au fost invizibile. Asta pentru că omul nu înțelege realitatea ultimelor două etape ale lucrării și nu a asistat personal la ele. Omul își imaginează ce vrea din cauza faptului că aceste etape ale lucrării nu pot fi văzute; indiferent de ceea ce născocește el, nu există fapte care să dovedească asemenea închipuiri și nimeni care să le corecteze. Omul dă frâu liber temperamentului său natural, aruncând precauția pe fereastră și lăsându-și imaginația să zburde. Nu există fapte care să îi verifice închipuirile și, astfel, închipuirile omului devin „realitate”, indiferent dacă stau în picioare sau nu. Astfel, omul crede în propriul lui dumnezeu imaginat în mintea lui și nu Îl urmărește pe Dumnezeul din realitate. Dacă o persoană are un tip de credință, atunci, într-o sută de persoane sunt o sută de feluri de credință. Omul deține asemenea credințe pentru că nu a văzut lucrarea practică a lui Dumnezeu, pentru că doar a auzit-o cu urechile lui și nu a văzut-o cu ochii lui. Omul a auzit legende și povești – dar rareori a auzit cunoașterea faptelor lucrării lui Dumnezeu. Astfel, oamenii care sunt credincioși numai de un an ajung să creadă în Dumnezeu prin propriile noțiuni, iar același lucru este valabil pentru cei care au crezut în Dumnezeu toată viața. Cei care nu pot vedea faptele nu vor fi niciodată în stare să scape de o credință în care au noțiuni despre Dumnezeu. Omul crede că s-a eliberat din legăturile vechilor sale noțiuni și că a pătruns într-un nou teritoriu. Oare omul nu știe că cunoașterea acelora care nu pot vedea adevărata față a lui Dumnezeu nu reprezintă nimic altceva decât noțiuni și zvonuri? Omul crede că noțiunile lui sunt corecte și fără greșeală și crede că aceste noțiuni vin de la Dumnezeu. Astăzi, când omul este martor la lucrarea lui Dumnezeu, el dă frâu liber noțiunilor care s-au acumulat de-a lungul multor ani. Închipuirile și ideile trecutului au devenit o piedică pentru lucrarea din această etapă și a devenit dificil pentru om să renunțe la asemenea noțiuni și să respingă asemenea idei. Noțiunile privind fiecare pas al acestei lucrări ale multora dintre cei care L-au urmat pe Dumnezeu până astăzi au devenit tot mai grave, iar acești oameni au dezvoltat treptat o ură greu de îndepărtat față de Dumnezeu întrupat. Sursa acestei uri sunt noțiunile și închipuirile omului. Faptele nu îi permit omului să-și dea frâu liber imaginației, cu atât mai puțin cedează în fața oricărei respingeri nesocotite, iar noțiunile și închipuirile omului nu pot tolera existența faptelor; mai mult, omul nu se gândește la corectitudinea și veridicitatea faptelor și doar continuă să-și dea frâu liber noțiunilor și să-și dezvolte propriile închipuiri. Tocmai din această cauză, noțiunile și închipuirile omului au devenit inamicul întregii lucrări de astăzi, care este în dezacord cu noțiunile omului. Aceasta se poate spune că este doar vina noțiunilor omului și nu se poate spune că ar fi vina lucrării lui Dumnezeu. Omul își poate imagina ce poftește, dar nu poate combate liber nicio etapă a lucrării lui Dumnezeu sau oricare parte din ea; faptul lucrării lui Dumnezeu nu tolerează nicio ofensă din partea omului. Poți să-ți dai frâu liber imaginației și poți chiar să compilezi povești frumoase despre lucrarea lui Iahve și a lui Isus, dar nu poți contesta faptul fiecărei etape a lucrării lui Iahve și a lui Isus; acesta este un principiu și este și un decret administrativ și ar trebui să înțelegeți importanța acestor chestiuni. Omul crede că această etapă a lucrării nu este în conformitate cu noțiunile omului și că nu este așa pentru cele două etape precedente ale lucrării. În imaginația lui, omul crede că lucrarea celor două etape anterioare este cu siguranță diferită de lucrarea de astăzi – dar te-ai gândit vreodată că principiile lucrării lui Dumnezeu sunt toate aceleași, că lucrarea Lui este întotdeauna practică și că, indiferent de epocă, va exista întotdeauna un potop de oameni care se împotrivesc și se opun faptului lucrării Sale? Toți aceia care astăzi se împotrivesc și se opun acestei etape a lucrării s-ar fi împotrivit fără îndoială lui Dumnezeu și în timpurile trecute, pentru că asemenea oameni vor fi întotdeauna dușmanii lui Dumnezeu. Oamenii care cunosc faptul lucrării lui Dumnezeu vor vedea cele trei etape ale lucrării drept lucrarea unui singur Dumnezeu și vor renunța la noțiunile lor. Aceștia sunt oamenii care Îl cunosc pe Dumnezeu și asemenea oameni sunt cei care Îl urmează cu adevărat pe Dumnezeu. Când întreaga gestionare a lui Dumnezeu se apropie de sfârșit, Dumnezeu va sorta toate lucrurile după felul lor. Omul a fost făcut de mâinile Creatorului și, în final, El trebuie să-l aducă pe om înapoi, complet sub stăpânirea Lui; aceasta este încheierea celor trei etape ale lucrării. Etapa lucrării din zilele de pe urmă și cele două etape precedente în Israel și Iudeea sunt planul de gestionare al lui Dumnezeu în întregul univers. Nimeni nu poate nega acest lucru și acesta este faptul lucrării lui Dumnezeu. Cu toate că oamenii nu au experimentat sau nu au fost martori la mult din această lucrare, faptele rămân fapte și acest lucru este incontestabil pentru orice om. Oamenii care cred în Dumnezeu în orice loc din univers vor accepta cu toții cele trei etape ale lucrării. Dacă nu cunoști decât o anumită etapă a lucrării și nu înțelegi celelalte două etape ale lucrării, nu înțelegi lucrarea lui Dumnezeu în timpurile trecute, atunci ești incapabil să spui tot adevărul întregului plan de gestionare al lui Dumnezeu, iar cunoașterea ta despre Dumnezeu este unilaterală, pentru că în credința ta în Dumnezeu tu nu-L cunoști sau înțelegi și, ca atare, nu ești calificat să fii martor pentru Dumnezeu. Indiferent dacă actuala ta cunoaștere despre aceste lucruri este profundă sau superficială, în final, toți trebuie să aveți cunoaștere și trebuie să fiți pe deplin convinși și toți oamenii vor vedea deplinătatea lucrării lui Dumnezeu și se vor supune sub stăpânirea lui Dumnezeu. La finalul acestei lucrări, toate religiile vor deveni una singură, toate ființele create se vor întoarce sub stăpânirea Creatorului, toate ființele create se vor închina singurului Dumnezeu adevărat și toate religiile rele vor fi reduse la zero, și nu vor mai apărea niciodată.

De ce această referire continuă la cele trei etape ale lucrării? Trecerea epocilor, dezvoltarea socială și fața schimbătoare a naturii urmează toate modificări în cele trei etape ale lucrării. Omenirea se schimbă odată cu lucrarea lui Dumnezeu și nu se dezvoltă de la sine. Cele trei etape ale lucrării lui Dumnezeu sunt menționate în scopul de a aduce toate ființele create și toți oamenii din fiecare religie și confesiune sub stăpânirea unui singur Dumnezeu. Indiferent cărei religii îi aparții, în cele din urmă, vă veți preda cu toții stăpânirii lui Dumnezeu. Numai Dumnezeu Însuși poate efectua această lucrare; nu poate fi făcută de niciun conducător religios. Există câteva religii majore pe lume și fiecare are propriul conducător sau lider, iar credincioșii sunt răspândiți în diferite țări și regiuni din toată lumea; aproape fiecare țară, fie ea mare sau mică, are diferite religii în ea. Cu toate acestea, indiferent de cât de multe religii există în lume, toți oamenii din univers există, în cele din urmă, sub îndrumarea unui singur Dumnezeu, nu sub îndrumarea conducătorilor sau liderilor religiilor. Adică omenirea nu este îndrumată de un anumit conducător sau lider religios; mai degrabă, întreaga omenire este condusă de către Creator, care a creat cerul și pământul și toate lucrurile și care a creat și omenirea – acesta este un fapt. Cu toate că lumea are câteva religii majore, indiferent de cât de mari sunt acestea, toate există sub stăpânirea Creatorului și niciuna dintre ele nu poate depăși sfera acestei stăpâniri. Dezvoltarea omenirii, schimbarea societății, progresul științelor naturale – fiecare dintre aceste lucruri este inseparabil de aranjamentele Creatorului, iar această lucrare nu este ceva ce poate fi făcut de către oricare conducător religios. Un conducător religios este doar liderul unei anumite religii și nu-L poate reprezenta pe Dumnezeu și nici pe Cel care a creat cerul și pământul și toate lucrurile. Un conducător religios îi poate conduce pe toți cei din întreaga religie, dar nu poate comanda tuturor ființelor create de sub ceruri – acesta este un fapt universal cunoscut. Un conducător religios e doar un lider și nu poate fi la egalitate cu Dumnezeu (Creatorul). Toate lucrurile sunt în mâna Creatorului, iar la sfârșit se vor întoarce toate în mâna Creatorului. Omenirea a fost făcută de Dumnezeu și fiecare religie va intra sub stăpânirea lui Dumnezeu – acest lucru este inevitabil. Doar Dumnezeu este Cel Preaînalt printre toate lucrurile, iar cel mai înalt conducător printre toate ființele create trebuie, de asemenea, să intre sub stăpânirea Sa. Oricât de înalt ar fi statutul unei persoane, ea nu poate duce omenirea la o destinație potrivită și nimeni nu este capabil să sorteze toate lucrurile după felul lor. Iahve Însuși a creat omenirea și a sortat pe fiecare după felul său, iar când va sosi timpul de pe urmă, El Însuși Își va face în continuare propria lucrare, sortând toate lucrurile după felul lor – nicio persoană nu-I poate lua locul lui Dumnezeu în această lucrare. Cele trei etape ale lucrării desfășurate de la început până astăzi au fost toate desfășurate de Dumnezeu Însuși și au fost desfășurate de singurul Dumnezeu. Faptul celor trei etape ale lucrării este faptul conducerii de către Dumnezeu a întregii omeniri, un fapt pe care nimeni nu-l poate nega. La sfârșitul celor trei etape ale lucrării, toate lucrurile vor fi sortate după felul lor și se vor întoarce sub stăpânirea lui Dumnezeu, căci deasupra universului și în tot cuprinsul lui există doar acest singur Dumnezeu și nu există alte religii. Cel care este incapabil să creeze lumea va fi incapabil să îi pună capăt, în timp ce Acela care a creat lumea va fi cu siguranță capabil să îi pună capăt. Prin urmare, dacă cineva este incapabil să pună capăt epocii și este capabil doar să-l ajute pe om să se cultive și să-și rafineze caracterul, atunci cu siguranță nu va fi Dumnezeu, cu siguranță nu va fi Domnul omenirii și va fi incapabil să facă o lucrare atât de măreață. Există doar unul care poate desfășura o astfel de lucrare, iar toți cei care sunt incapabili să facă această lucrare sunt cu siguranță diverse spirite rele și nu Dumnezeu, iar toate spiritele rele sunt dușmanii lui Dumnezeu. Atât timp cât ceva este lucrarea spiritelor rele care îi induc în eroare pe oameni, este o religie rea și religiile rele sunt incompatibile cu Dumnezeu, iar ceea ce este incompatibil cu Dumnezeu este un dușman al lui Dumnezeu. Toată lucrarea este realizată de acest singur Dumnezeu adevărat și întregul univers este guvernat de acest singur Dumnezeu. Indiferent dacă este vorba de lucrarea Sa în Israel sau în China, indiferent dacă lucrarea Lui este săvârșită de Duh sau de trup, toată este făcută de Dumnezeu Însuși și nu poate fi făcută de nimeni altcineva. Tocmai pentru că El este Dumnezeul întregii omeniri, El lucrează liber, neconstrâns de orice condiții. Aceasta este cea mai măreață dintre toate viziunile. Ca ființă creată, dacă dorești să-ți îndeplinești datoria de ființă creată și să înțelegi intențiile lui Dumnezeu, trebuie să înțelegi lucrarea lui Dumnezeu, trebuie să înțelegi intențiile lui Dumnezeu pentru ființe create, trebuie să Îi înțelegi planul de gestionare și trebuie să înțelegi întreaga semnificație a lucrării pe care o face El. Cei care nu înțeleg asta nu corespund standardului ca ființe create! În calitate de ființă creată, dacă nu înțelegi de unde ai venit, nu înțelegi istoria omenirii și toată lucrarea făcută de către Dumnezeu și, cu atât mai mult, nu înțelegi cum s-a dezvoltat omenirea până astăzi și nu știi cine guvernează asupra întregii omeniri, atunci nici vorbă să-ți faci datoria. Dumnezeu a condus omenirea până astăzi și, de când l-a creat pe om pe pământ, nu a plecat niciodată de lângă el. Duhul Sfânt nu a încetat niciodată să lucreze, nu a încetat niciodată să-l conducă pe om și nu a plecat niciodată de lângă om. Dar omul nu-și dă seama că există un Dumnezeu, cu atât mai puțin Îl cunoaște pe Dumnezeu. Există oare vreun lucru mai umilitor decât acesta pentru toate ființele create? Dumnezeu personal îl conduce pe om, dar omul nu înțelege lucrarea lui Dumnezeu. Tu ești o ființă creată, totuși nu ești conștient de propria ta istorie, nu ești conștient de cine te-a condus în călătoria ta și nu ești conștient de lucrarea făcută de Dumnezeu și, astfel, tu nu Îl poți cunoaște pe Dumnezeu. Dacă tu încă nu ești conștient de aceste lucruri acum, atunci tu nu vei fi niciodată calificat să fii martor pentru Dumnezeu. Astăzi, Creatorul îi conduce personal încă o dată pe toți oamenii și îi face pe toți oamenii să-I vadă înțelepciunea, atotputernicia, mântuirea și minunăția. Totuși, tu încă nu îți dai seama sau nu înțelegi – prin urmare, nu vei fi tu cel care nu va primi har mântuitor? Cei care sunt ai Satanei nu înțeleg cuvintele lui Dumnezeu, în vreme ce aceia care sunt aleși de Dumnezeu pot auzi vocea lui Dumnezeu. Toți aceia care cunosc și înțeleg cuvintele pe care Eu le rostesc sunt cei care vor fi mântuiți și care pot să aducă mărturie pentru Dumnezeu; toți aceia care nu înțeleg cuvintele pe care Eu le rostesc nu pot aduce mărturie pentru Dumnezeu și sunt cei care vor fi eliminați. Cei care nu înțeleg intențiile lui Dumnezeu și nu își dau seama de lucrarea lui Dumnezeu sunt incapabili să obțină cunoașterea lui Dumnezeu, și asemenea oameni nu pot aduce mărturie pentru Dumnezeu. Dacă îți dorești să fii martor pentru Dumnezeu, atunci trebuie să Îl cunoști pe Dumnezeu; cunoașterea lui Dumnezeu este realizată prin lucrarea lui Dumnezeu. În cele din urmă, dacă dorești să-L cunoști pe Dumnezeu, atunci trebuie să cunoști lucrarea lui Dumnezeu: cunoașterea lucrării lui Dumnezeu este de cea mai mare importanță. Când cele trei etape ale lucrării ajung la final, va fi făcut un grup al acelora care aduc mărturie pentru Dumnezeu, un grup al celor care-L cunosc pe Dumnezeu. Acești oameni Îl vor cunoaște cu toții pe Dumnezeu. Ei vor fi în stare să pună adevărul în practică și să aibă umanitate și rațiune. Vor cunoaște cu toții cele trei etape ale lucrării de mântuire a lui Dumnezeu. Aceasta este lucrarea care va fi realizată la sfârșit și acești oameni sunt cristalizarea lucrării de gestionare de 6000 de ani și sunt cea mai puternică mărturie a înfrângerii finale a Satanei. Cei care pot aduce mărturie pentru Dumnezeu vor fi capabili să primească făgăduința și binecuvântarea lui Dumnezeu și vor fi grupul care supraviețuiește până la sfârșit, grupul care are autoritatea lui Dumnezeu și aduce mărturie pentru Dumnezeu. Poate că dintre voi puteți deveni toți membri ai acestui grup sau poate că numai jumătate sau numai câțiva – depinde de hotărârea și de urmărirea voastră.


Omenirea coruptă are mai multă nevoie de mântuirea Dumnezeului întrupat

Dumnezeu a devenit trup deoarece obiectul lucrării Sale nu este duhul Satanei sau vreun lucru care nu este al trupului, ci omul, care este din trup și a fost corupt de Satana. Tocmai pentru că trupul omului a fost corupt, Dumnezeu a făcut omul trupesc obiectul lucrării Sale; chiar mai mult de atât, Dumnezeu l-a ales pe om să fie singurul obiect al lucrării Sale pe parcursul tuturor etapelor lucrării Sale de mântuire deoarece omul este obiectul corupției. Omul este o ființă muritoare, este din trup și sânge, iar Dumnezeu este Singurul care îl poate mântui pe om. Astfel, Dumnezeu trebuie să devină trup care posedă aceleași atribute ca ale omului pentru a-Și face lucrarea, astfel încât lucrarea Sa să poată obține efecte mai bune. Dumnezeu trebuie să devină trup pentru a-Și face lucrarea tocmai pentru că omul este din trup și este incapabil să învingă păcatul sau să se dezbrace pe sine de trup. Deși esența și identitatea lui Dumnezeu întrupat diferă foarte mult de esența și identitatea omului, totuși, arătarea Lui este identică cu cea a omului, El are aspectul unei persoane normale și duce viața unei persoane normale, iar cei care-L văd nu pot distinge nicio diferență între El și o persoană normală. Această arătare normală și umanitate normală sunt suficiente pentru ca El să-Și facă lucrarea divină în umanitate normală. Trupul Lui Îl ajută să-Și facă lucrarea în umanitate normală și Îl ajută să-Și facă lucrarea printre oameni, iar umanitatea Sa normală Îl ajută și mai mult să îndeplinească lucrarea de mântuire printre oameni. Deși umanitatea Sa normală a provocat multă tulburare printre oameni, o asemenea tulburare nu a afectat efectele normale ale lucrării Sale. Pe scurt, lucrarea trupului Său normal este de un folos maxim pentru om. Deși majoritatea oamenilor nu pot accepta umanitatea Sa normală, lucrarea Sa poate încă să obțină rezultate, iar aceste rezultate sunt obținute mulțumită umanității Sale normale. Despre aceasta nu există nicio îndoială. Din lucrarea Sa în trup, omul câștigă de zece ori sau de zeci de ori mai multe lucruri decât noțiunile care există printre oameni despre umanitatea Sa normală și astfel de noțiuni vor fi toate, în cele din urmă, înghițite de lucrarea Sa. Iar efectul pe care lucrarea Sa l-a realizat, însemnând cunoașterea pe care omul o are despre El, depășește cu mult noțiunile omului despre El. Nu există niciun mod de a-ți imagina sau de a măsura lucrarea pe care El o face în trup, pentru că trupul Lui este diferit de cel al oricărei ființe omenești; deși învelișul exterior este identic, esența nu este aceeași. Trupul Său generează multe noțiuni în rândul oamenilor despre Dumnezeu, totuși trupul Lui poate, de asemenea, să îi permită omului să dobândească multă cunoaștere și poate chiar să cucerească orice persoană care are un înveliș exterior asemănător. Căci El nu este numai un om, ci este Dumnezeu cu învelișul exterior al unui om, și nimeni nu-L poate pătrunde sau înțelege complet. Un Dumnezeu nevăzut și de neatins este iubit și bine primit de toți. Dacă Dumnezeu este doar un Duh care este nevăzut omului, este atât de ușor pentru om să creadă în Dumnezeu. Oamenii pot să-și dea frâu liber închipuirilor, pot să aleagă, ca imagine a lui Dumnezeu, orice imagine le place ca să se mulțumească și să se simtă fericiți. În felul acesta, oamenii pot face orice Îi place cel mai mult propriului lor „Dumnezeu” și orice Își dorește El ca ei să facă, fără niciun fel de scrupule. Mai mult, oamenii cred că nimeni nu este mai loial și mai devotat față de „Dumnezeu” decât ei și că toți ceilalți sunt câini păgâni și neloiali lui Dumnezeu. Se poate spune că acesta este modul în care urmăresc cei a căror credință în Dumnezeu este fantezistă și bazată pe doctrină; este cam același lucru, cu mici variații. Este numai faptul că imaginile dumnezeilor din închipuirile lor sunt diferite, totuși esența lor este, de fapt, aceeași.

Omul este netulburat de credința sa lipsită de griji în Dumnezeu și crede în Dumnezeu oricum îi place. Acesta este unul dintre „drepturile și libertățile omului”, în privința căruia nimeni nu poate interveni, deoarece omul crede în propriul său dumnezeu și nu în dumnezeul altcuiva, și aceasta este proprietatea lui privată. Aproape toată lumea are o astfel de proprietate privată. Oamenii consideră această proprietate drept o comoară prețioasă, dar pentru Dumnezeu, nu există nimic mai josnic sau mai lipsit de valoare, deoarece nu există nicio indicație mai clară a opoziției față de Dumnezeu decât această proprietate privată a omului. Faptul că Dumnezeu devine trup care are o formă tangibilă și care poate fi văzut și atins de către om se datorează lucrării Dumnezeului întrupat. El nu este un Duh fără formă, ci un trup pe care omul poate să-l vadă și cu care poate să intre în contact. Cu toate acestea, majoritatea dumnezeilor în care cred oamenii sunt zeități lipsite de trup, care sunt lipsite de formă și, totodată, neîngrădite de o anumită formă. Astfel, Dumnezeul întrupat a devenit dușmanul majorității celor care cred în Dumnezeu, iar cei care nu pot să accepte realitatea întrupării lui Dumnezeu au devenit, în mod similar, adversarii lui Dumnezeu. Omul are noțiuni nu din cauza gândirii sale sau din cauza răzvrătirii sale, ci din cauza acestei proprietăți private a omului. Tocmai din cauza acestei proprietăți mor majoritatea oamenilor, și dumnezeii nedeslușiți în care cred oamenii, care nu pot fi atinși, nu pot fi văzuți și nu există în realitate, sunt cei care distrug viețile oamenilor. Viețile oamenilor sunt pierdute nu de Dumnezeul întrupat, cu atât mai puțin de Dumnezeul din cer, ci de „Dumnezeul” propriei lor închipuiri. Dumnezeul întrupat a venit în trup exclusiv din cauza nevoilor omului corupt. A venit din cauza nevoilor omului, nu ale lui Dumnezeu, iar toate prețurile pe care le-a plătit El și toată suferința Sa sunt de dragul omenirii, și nu în beneficiul lui Dumnezeu Însuși. Nu există câștig și pierdere sau recompense pentru Dumnezeu; ceea ce obține El nu este ceva ce culege, ci ceea ce I se datora inițial. Scopul din spatele a tot ceea ce face El pentru omenire și din spatele tuturor prețurilor pe care El le-a plătit pentru omenire nu este ca El să poată câștiga mai multe recompense, ci numai și numai de dragul omenirii. Deși lucrarea lui Dumnezeu în trup implică multe dificultăți de neimaginat, efectele pe care aceasta le obține în cele din urmă le depășesc cu mult pe cele ale lucrării făcute direct de către Duh. Lucrarea trupului implică un număr considerabil de dificultăți, iar trupul nu poate să aibă aceeași identitate măreață ca Duhul, El nu poate să săvârșească fapte supranaturale la fel ca Duhul, cu atât mai puțin poate El să aibă aceeași autoritate ca Duhul. Totuși, esența lucrării făcute de acest trup cu nimic ieșit din comun este mult superioară celei a lucrării făcute direct de către Duh, iar acest trup Însuși este ceea ce toți oamenii au nevoie. Pentru aceia care urmează să fie mântuiți, utilitatea practică a Duhului este cu mult inferioară celei a trupului: lucrarea Duhului este capabilă să acopere întregul univers, peste toți munții, toate râurile, lacurile și oceanele, totuși, lucrarea trupului este legată mai eficient de fiecare persoană cu care El intră în contact. Mai mult, trupul cu formă tangibilă al lui Dumnezeu poate să fie mai bine înțeles de către om și să-i inspire omului mai multă încredere și poate să aprofundeze mai mult cunoașterea omului despre Dumnezeu și să lase asupra omului o impresie mai profundă despre faptele practice ale lui Dumnezeu. Lucrarea Duhului este învăluită în mister; ființelor muritoare le este greu să o anticipeze și chiar mai greu să o vadă și, astfel, ele pot doar să-și imagineze lucruri fără temei despre aceasta. Lucrarea trupului, însă, este normală, practică și are o înțelepciune bogată, și este o realitate pe care omul muritor poate să o vadă personal, cu ochii lui; omul poate să aprecieze personal înțelepciunea lucrării lui Dumnezeu și nu are deloc nevoie să-și folosească imaginația bogată. Acestea sunt precizia și valoarea practică ale lucrării lui Dumnezeu în trup. Duhul poate să facă doar lucruri care sunt invizibile pentru om și dificil de imaginat pentru el, de exemplu: luminarea Duhului, mișcarea Duhului și îndrumarea Duhului. Dar pentru om, care are minte, acestea nu pot să ofere niciun înțeles clar. Pot să ofere doar o mișcare lăuntrică sau un înțeles aproximativ asemănător, și nu pot să ofere instruire prin cuvinte. Lucrarea lui Dumnezeu în trup este, însă, foarte diferită: implică îndrumarea precisă prin cuvinte și are intenții clare și obiective clare cerute. Și, astfel, omul nu are nevoie să bâjbâie sau să-și folosească imaginația, cu atât mai puțin să facă presupuneri. Aceasta este claritatea lucrării în trup, iar lucrarea Lui este foarte diferită de cea a Duhului. Lucrarea Duhului este potrivită doar pentru o sferă limitată și nu poate să înlocuiască lucrarea trupului. Scopurile precise cerute omului prin lucrarea trupului și valoarea practică a cunoașterii pe care omul o obține prin această lucrare depășesc cu mult precizia și valoarea practică ale lucrării Duhului. În cazul omului corupt, doar lucrarea care oferă cuvinte precise și scopuri clare de urmărit și care este vizibilă și tangibilă este tipul de lucrare cu cea mai mare valoare. Doar lucrarea realistă și îndrumarea în timp util se potrivesc gusturilor omului și doar lucrarea practică îl poate mântui pe om de firea lui coruptă și depravată. Acest lucru poate fi îndeplinit doar de către Dumnezeul întrupat; doar Dumnezeul întrupat îl poate mântui pe om de vechea sa fire coruptă și depravată. Deși Duhul este esența inerentă a lui Dumnezeu, o astfel de lucrare poate fi făcută doar de către trupul Său. Dacă Duhul ar lucra singur, atunci nu ar fi posibil ca lucrarea Lui să fie eficientă – acesta este un adevăr evident. Majoritatea oamenilor au devenit dușmanii lui Dumnezeu din cauza acestui trup. Cu toate acestea, atunci când acest trup Își va încheia lucrarea, cei care sunt împotriva Lui nu doar că vor înceta să mai fie dușmanii Lui, ci, dimpotrivă, vor deveni martorii Săi. Vor deveni martorii care au fost cuceriți de El, martori care sunt compatibili cu El și inseparabili de El. El îl va determina pe om să cunoască importanța lucrării trupului pentru om, iar omul va cunoaște importanța acestui trup pentru semnificația existenței omului, va cunoaște valoarea Sa practică în ceea ce privește creșterea vieții omului și, cu atât mai mult, va ști că acest trup va deveni pe neașteptate o fântână vie a vieții, de care omul nu poate suporta să se despartă. Deși trupul întrupat al lui Dumnezeu este departe de a se potrivi cu identitatea și cu statutul lui Dumnezeu și îi pare omului a fi incompatibil cu valoarea Sa reală, acest trup, care nu are chipul inerent al lui Dumnezeu sau identitatea inerentă a lui Dumnezeu, poate să facă lucrarea pe care Duhul lui Dumnezeu nu o poate face în mod direct. Acestea sunt semnificația și valoarea inerente ale întrupării lui Dumnezeu și această semnificație și valoare sunt cele pe care omul este incapabil să le înțeleagă și să le recunoască. Deși toți oamenii privesc cu respect Duhul lui Dumnezeu și cu dispreț trupul Lui, indiferent de părerile sau de gândurile lor, semnificația și valoarea practice ale trupului le depășesc cu mult pe cele ale Duhului. Desigur, aceasta este doar cu privire la omenirea coruptă. Pentru toți cei care caută adevărul și tânjesc după arătarea lui Dumnezeu, lucrarea Duhului poate doar să ofere mișcare lăuntrică sau inspirație și un sentiment de uimire că această lucrare e minunată, de nepătruns și de neimaginat, și un sentiment că este măreață, transcendentă și admirabilă, dar, de asemenea, de neatins și inaccesibilă pentru toți. Omul și Duhul lui Dumnezeu pot doar să se uite unul la celălalt de departe, de parcă i-ar separa o distanță mare, iar ei nu pot să fie niciodată asemănători, ca și cum omul și Dumnezeu ar fi separați de o barieră invizibilă. De fapt, aceasta este o iluzie dată omului de către Duh, deoarece Duhul și omul nu sunt de același fel și nu vor coexista niciodată în aceeași lume și pentru că Duhul nu are nimic de-al omului. Așadar, omul nu are nevoie de Duh, pentru că Duhul nu poate să facă în mod direct lucrarea de care omul are cea mai multă nevoie. Lucrarea trupului îi oferă omului obiective practice de urmărit, cuvinte explicite și un sentiment că El este practic și normal, că este smerit și obișnuit. Deși s-ar putea ca omul să se teamă de El, pentru majoritatea oamenilor, El este destul de abordabil: omul poate să-I vadă chipul și să-I audă glasul și nu este necesar să se uite la El de departe. Omul simte că acest trup este apropiat de el, nu îndepărtat sau de nepătruns, ci vizibil și accesibil, căci acest trup este în aceeași lume ca omul.

Pentru toți cei care trăiesc în trup, urmărirea schimbării firii necesită scopuri, iar urmărirea cunoașterii lui Dumnezeu necesită să fie martori la faptele practice și la fața reală a lui Dumnezeu. Ambele pot fi realizate doar prin trupul întrupat al lui Dumnezeu și ambele pot fi îndeplinite doar de trupul normal și practic. Acesta este motivul pentru care întruparea este necesară – este necesară întregii omeniri corupte. De vreme ce oamenilor li se cere să-L cunoască pe Dumnezeu, imaginile dumnezeilor fanteziști și supranaturali trebuie să fie înlăturate din inimile lor și, din moment ce li se cere să se elibereze de firile lor corupte, ei trebuie să-și cunoască mai întâi firile corupte. Dacă doar omul face lucrarea de a risipi imaginile dumnezeilor fanteziști din inimile oamenilor, atunci el va eșua în a obține efectul dorit. Imaginile dumnezeilor fanteziști din inimile oamenilor nu pot fi expuse, lepădate sau înlăturate complet doar prin cuvinte. Făcând astfel, în cele din urmă, tot nu ar fi posibil să risipească aceste lucruri profund înrădăcinate în oameni. Doar înlocuind aceste lucruri fanteziste și supranaturale cu Dumnezeul practic și cu imaginea inerentă a lui Dumnezeu și făcându-i pe oameni să le cunoască treptat se poate obține efectul cuvenit. Omul recunoaște că dumnezeul pe care el l-a urmărit în vremuri trecute este fantezist și supranatural. Ceea ce poate realiza acest efect nu este conducerea directă a Duhului, cu atât mai puțin învățăturile unui anumit individ, ci Dumnezeul întrupat. Tocmai pentru că normalitatea și caracterul practic ale Dumnezeului întrupat sunt antiteza dumnezeilor fanteziști și supranaturali din închipuirile omului, toate noțiunile omului sunt dezvăluite atunci când Dumnezeul întrupat Își face lucrarea în mod oficial. Noțiunile inițiale ale omului pot fi scoase la iveală doar când sunt comparate cu Dumnezeul întrupat. Fără comparația cu Dumnezeul întrupat, noțiunile omului nu ar putea fi scoase la iveală; cu alte cuvinte, fără caracterul practic drept contrast, lucrurile fanteziste nu ar putea fi scoase la iveală. Nimeni nu este capabil să folosească cuvinte pentru a face această lucrare și nimeni nu este capabil să dea glas acestei lucrări folosind cuvinte. Dumnezeu Însuși poate să-Și facă propria Sa lucrare, și nimeni altcineva nu poate face această lucrare în numele Lui. Indiferent cât de bogată este limba omului, el este incapabil să exprime clar caracterul practic și normalitatea lui Dumnezeu. Omul Îl poate cunoaște mai practic pe Dumnezeu și Îl poate vedea mai clar doar dacă Dumnezeu lucrează personal printre oameni și Își arată în mod complet chipul și ființa Sa. Acest efect nu poate fi atins de nicio ființă umană trupească. Desigur, Duhul lui Dumnezeu este, de asemenea, incapabil de a realiza acest efect. Dumnezeu poate mântui omul corupt de sub influența Satanei, dar această lucrare nu poate fi realizată în mod direct de Duhul lui Dumnezeu; mai degrabă, ea poate fi făcută doar de către trupul pe care Duhul lui Dumnezeu îl poartă, de către trupul întrupat al lui Dumnezeu. Acest trup este o ființă umană și, de asemenea, este Dumnezeu; acest trup este o persoană care are umanitate normală și, de asemenea, Dumnezeu ce are divinitate deplină. Și astfel, chiar dacă acest trup nu este Duhul lui Dumnezeu și se deosebește foarte mult de Duh, El este încă Însuși Dumnezeul întrupat care îl mântuiește pe om, care este Duhul și, de asemenea, trupul. Indiferent de cum este El denumit, în cele din urmă, este tot Dumnezeu Însuși Cel care mântuiește omenirea. Pentru că Duhul lui Dumnezeu este inseparabil de trup, iar lucrarea trupului este, de asemenea, lucrarea Duhului lui Dumnezeu; doar că această lucrare nu este făcută folosind identitatea Duhului, ci este făcută folosind identitatea trupului. Lucrarea care trebuie să fie făcută direct de către Duh nu necesită întrupare, iar lucrarea care necesită trupul pentru a fi realizată nu poate fi făcută direct de către Duh, ci poate fi făcută doar de către Dumnezeu întrupat. Aceasta este ceea ce este necesar pentru această lucrare și este ceea ce are nevoie omenirea coruptă. În cele trei etape ale lucrării lui Dumnezeu, doar o singură etapă a fost realizată în mod direct de către Duh, iar cele două etape rămase sunt realizate de către Dumnezeul întrupat și nu direct de către Duh. Lucrarea Epocii Legii făcută de către Duh nu a implicat schimbarea firii corupte a omului și nici nu a avut nicio legătură cu cunoașterea omului despre Dumnezeu. Lucrarea trupului lui Dumnezeu în Epoca Harului și în Epoca Împărăției implică, însă, firea coruptă a omului și cunoașterea lui despre Dumnezeu și este o parte importantă și esențială a lucrării de mântuire. De aceea, omenirea coruptă are o nevoie mai mare de mântuirea Dumnezeului întrupat și are o nevoie mai mare de lucrarea directă a Dumnezeului întrupat. Omenirea are nevoie de Dumnezeul întrupat s-o păstorească, s-o sprijine, s-o ude, s-o hrănească, s-o judece și s-o mustre și are nevoie de mai mult har și o răscumpărare mai mare de la Dumnezeul întrupat. Doar Dumnezeu în trup poate fi confidentul omului, păstorul omului, ajutorul care nu-i lipsește niciodată omului și toate acestea sunt necesitatea întrupării atât astăzi, cât și în timpuri trecute.

Omul a fost corupt de Satana și este cea mai înaltă dintre toate creaturile lui Dumnezeu și, prin urmare, omul are nevoie de mântuirea lui Dumnezeu. Obiectul mântuirii lui Dumnezeu este omul, nu Satana, iar ceea ce va fi mântuit este trupul omului și sufletul omului și nu diavolii. Satana este obiectul nimicirii de către Dumnezeu, omul este obiectul mântuirii de către Dumnezeu, iar trupul omului a fost corupt de Satana, deci primul care trebuie să fie mântuit este trupul omului. Trupul omului a fost corupt cel mai profund și a devenit ceva care I se opune lui Dumnezeu, într-atât de mult încât chiar neagă existența lui Dumnezeu și I se împotrivește deschis. Acest trup corupt este pur și simplu prea nesupus și nu e nimic mai dificil de tratat sau de schimbat decât firea coruptă a trupului. Satana intră în trupul omului pentru a da naștere la tulburări și folosește trupul omului pentru a tulbura lucrarea lui Dumnezeu și pentru a zădărnici planul Lui și, astfel, omul a devenit Satana și dușmanul lui Dumnezeu. Pentru ca omul să fie mântuit, întâi de toate trebuie să fie cucerit. Din acest motiv, Dumnezeu acceptă provocarea și vine în trup pentru a săvârși lucrarea pe care intenționează să o săvârșească și pentru a lupta cu Satana. Scopul Său este mântuirea omenirii, care a fost coruptă, și învingerea și anihilarea Satanei, care se răzvrătește împotriva Lui. El îl învinge pe Satana prin lucrarea Sa de cucerire a omului și, totodată, El mântuiește omenirea coruptă. Este o lucrare ce atinge două scopuri în același timp. El lucrează în trup și vorbește în trup și Se ocupă de întreaga lucrare în trup pentru a interacționa mai bine cu omul și pentru a-l cuceri mai bine pe om. Ultima dată când Dumnezeu devine trup, lucrarea Lui din zilele de pe urmă va fi încheiată în trup. El îi va sorta pe toți oamenii după felul lor, Își va încheia întreaga gestionare și va încheia, de asemenea, toată lucrarea Sa în trup. După ce întreaga Sa lucrare pe pământ ajunge la capăt, El va fi complet învingător. Lucrând în trup, Dumnezeu va fi cucerit pe deplin omenirea și o va fi câștigat pe deplin. Nu înseamnă aceasta că întreaga Sa gestionare va fi ajuns la capăt? Când Dumnezeu Își încheie lucrarea în trup, odată ce l-a învins complet pe Satana și a ieșit victorios, Satana nu va mai avea nicio ocazie să corupă omul. Lucrarea primei întrupări a lui Dumnezeu a fost răscumpărarea și iertarea păcatelor omului. Acum este lucrarea de cucerire și de câștigare deplină a omului, astfel încât Satana nu va mai avea nicio cale să-și facă lucrarea și va fi pierdut complet, iar Dumnezeu va fi fost complet învingător. Aceasta este lucrarea trupului și este lucrarea făcută de Dumnezeu Însuși. Lucrarea inițială a celor trei etape ale lucrării lui Dumnezeu a fost făcută direct de către Duh și nu de către trup. Lucrarea finală a celor trei etape ale lucrării lui Dumnezeu este, totuși, făcută de către Dumnezeul întrupat și nu direct de către Duh. Lucrarea de răscumpărare a etapei intermediare a fost făcută, de asemenea, de către Dumnezeu în trup. De la un capăt la altul al întregii lucrări de gestionare, cea mai importantă lucrare este de a-l mântui pe om de influența Satanei. Lucrarea cheie este de a cuceri pe deplin oamenii corupți, astfel încât inima inițială cu frică de Dumnezeu a celor care au fost cuceriți să poată fi restabilită, iar ei să poată obține o viață umană normală, adică, viața normală a unei ființe create. Această lucrare este decisivă și este miezul lucrării de gestionare. În cele trei etape ale lucrării de mântuire, prima etapă a lucrării Epocii Legii a fost departe de miezul lucrării de gestionare; a avut doar o oarecare aparență a lucrării de mântuire și nu a fost începutul lucrării lui Dumnezeu de a mântui omul de controlul Satanei. Prima etapă a lucrării a fost făcută direct de către Duh, deoarece, sub lege, omul a știut doar să respecte legea și nu a avut mai mult adevăr și, deoarece lucrarea din Epoca Legii de-abia dacă a implicat schimbări în firea omului, cu atât mai puțin era preocupată de lucrarea privitoare la modul de a mântui omul de controlul Satanei. Astfel, Duhul lui Dumnezeu a completat această etapă extrem de simplă a lucrării, care nu a implicat firea coruptă a omului. Această etapă a lucrării nu avea prea multă legătură cu miezul gestionării și nu avea o corelație prea mare cu lucrarea oficială a mântuirii omului și, astfel, nu a necesitat ca Dumnezeu să devină trup pentru a-Și face, în mod personal, lucrarea. Lucrarea săvârșită de Duh este ascunsă și de nepătruns și este profund înfricoșătoare și inaccesibilă pentru om; Duhul nu este potrivit pentru a face în mod direct lucrarea de mântuire și nu este potrivit pentru a-l aproviziona pe om cu viață în mod direct. Cel mai potrivit pentru om este să transforme lucrarea Duhului într-o abordare care este apropiată omului, adică, ceea ce este cel mai potrivit pentru om este ca Dumnezeu să devină o persoană obișnuită și normală pentru a-Și face lucrarea. Aceasta cere ca Dumnezeu să Se întrupeze pentru a lua locul Duhului în lucrarea Sa, iar pentru om, nu există niciun mod mai potrivit pentru ca Dumnezeu să lucreze. Printre aceste trei etape ale lucrării, două etape sunt realizate de către trup, iar aceste două etape sunt fazele cheie ale lucrării de gestionare. Cele două întrupări sunt reciproc complementare și se completează perfect una pe cealaltă. Prima etapă a întrupării lui Dumnezeu a pus bazele celei de-a doua etape și se poate spune că cele două întrupări ale lui Dumnezeu formează un întreg și nu sunt incompatibile una cu cealaltă. Aceste două etape ale lucrării lui Dumnezeu sunt îndeplinite de către Dumnezeu în identitatea Sa întrupată, deoarece ele sunt atât de importante pentru întreaga lucrare de gestionare. S-ar putea spune aproape că, fără lucrarea celor două întrupări ale lui Dumnezeu, întreaga lucrare de gestionare ar fi rămas pe loc, iar lucrarea de mântuire a omenirii nu ar fi altceva decât vorbe goale. Faptul dacă această lucrare este sau nu importantă se bazează pe nevoile omenirii și pe realitatea depravării omenirii și pe gravitatea răzvrătirii Satanei și a tulburării de către acesta a lucrării. Persoana potrivită pentru o anumită sarcină este stabilită în funcție de natura lucrării realizate de lucrător și de importanța lucrării respective. Când vine vorba de importanța acestei lucrări, în ceea ce privește metoda de lucru de adoptat – lucrare făcută direct de către Duhul lui Dumnezeu sau lucrare făcută de către Dumnezeu întrupat sau lucrare făcută prin om – prima care trebuie eliminată este lucrarea făcută prin om. Și, pe baza naturii lucrării și a naturii lucrării Duhului față de cea a trupului, este hotărât în cele din urmă că lucrarea făcută de către trup este mai folositoare pentru om decât lucrarea făcută în mod direct de către Duh și că oferă mai multe avantaje. Acesta este gândul lui Dumnezeu în momentul în care a decis dacă lucrarea urma să fie făcută de către Duh sau de către trup. Există o semnificație și o bază pentru fiecare etapă a lucrării. Niciuna dintre aceste etape ale lucrării nu este bazată pe închipuiri fără temei, nici nu este înfăptuită la întâmplare; poartă o anumită înțelepciune. Aceasta este adevărata poveste din spatele întregii lucrări a lui Dumnezeu. În special, o astfel de lucrare măreață precum cea înfăptuită printre oameni, în mod personal, de Dumnezeu întrupat conține chiar mai mult planul lui Dumnezeu. Prin urmare, înțelepciunea lui Dumnezeu și întreaga Sa ființă sunt reflectate în fiecare acțiune, gând și idee din lucrarea Sa; aceasta este ființa mai concretă și mai sistematică a lui Dumnezeu. Aceste gânduri și idei subtile sunt greu de imaginat pentru om și greu de crezut pentru om și, mai mult, greu de cunoscut de om. Lucrarea făcută de către om este săvârșită conform principiului general, care, pentru om, este foarte satisfăcătoare. Cu toate acestea, în comparație cu lucrarea lui Dumnezeu, este pur și simplu o prea mare discrepanță. Deși faptele lui Dumnezeu sunt mărețe și lucrarea lui Dumnezeu este la o scară magnifică, în spatele lor există multe planuri și rânduieli minuțioase și precise, care sunt de neimaginat pentru om. Fiecare etapă a lucrării Sale nu este săvârșită doar în conformitate cu principiul, ci conține, de asemenea, multe lucruri care nu pot fi exprimate de limbajul uman și acestea sunt lucrurile care sunt nevăzute pentru om. Indiferent dacă aceasta este lucrarea Duhului sau lucrarea lui Dumnezeu întrupat, fiecare conține planurile lucrării Sale. El nu lucrează fără temei și nu face o lucrare lipsită de sens. Când Duhul lucrează în mod direct, are scopurile Lui, și atunci când El devine om (adică, atunci când El Își transformă învelișul exterior) pentru a lucra, acest lucru are cu atât mai mult semnificația sa. De ce altfel Și-ar schimba El cu ușurință identitatea? De ce altfel ar deveni El cu ușurință o persoană care este considerată inferioară și este persecutată?

Lucrarea Sa în trup este de cea mai mare însemnătate, lucru care este spus cu privire la lucrare, iar Cel care, în cele din urmă, încheie lucrarea este Dumnezeul întrupat și nu Duhul. Unii cred că Dumnezeu ar putea să vină într-un moment necunoscut pe pământ și să Se arate omului, după care El personal va judeca întreaga omenire, încercându-i pe oameni unul câte unul, fără ca cineva să fie omis. Cei care gândesc în acest fel nu cunosc această etapă a lucrării întrupării. Dumnezeu nu-i judecă pe oameni unul după altul, iar aceștia nu sunt puși să treacă un test unul câte unul; făcând astfel, nu ar fi lucrarea de judecată. Nu este la fel corupția întregii omeniri? Nu este esența omului la fel? Ceea ce este judecat este esența coruptă a omenirii, esența omului coruptă de către Satana și toate păcatele omului. Dumnezeu nu judecă greșelile mărunte și neînsemnate ale omului. Lucrarea de judecată este reprezentativă și nu este îndeplinită în mod special pentru o anumită persoană. Mai degrabă, este o lucrare în care un grup de oameni sunt judecați pentru a reprezenta judecata întregii omeniri. Lucrarea înfăptuită de Dumnezeu întrupat este să folosească lucrarea Sa directă asupra unui grup de oameni pentru a reprezenta lucrarea întregii omeniri, după care ea este răspândită treptat. Tot așa este și lucrarea de judecată. Dumnezeu nu judecă un anumit tip de persoană sau un anumit grup de oameni, ci judecă, în schimb, nedreptatea întregii omeniri, precum împotrivirea omului față de Dumnezeu, sau faptul că omul nu se teme de El sau tulburarea lucrării lui Dumnezeu de către om. Ceea ce este judecat este esența omenirii de împotrivire față de Dumnezeu, iar această lucrare de judecată este lucrarea de cucerire a zilelor de pe urmă. Lucrarea și cuvântul Dumnezeului întrupat, la care omul a asistat, sunt lucrarea de judecată înaintea marelui tron alb în zilele de pe urmă, pe care omul o purta în noțiunile sale în vremurile trecute. Lucrarea care este făcută în prezent de către Dumnezeul întrupat este exact judecata din fața marelui tron alb. Dumnezeul întrupat de astăzi este Dumnezeul care judecă întreaga omenire în timpul zilelor de pe urmă. Acest trup și lucrarea, cuvântul și întreaga fire ale acestui trup sunt totalitatea Lui. Deși sfera lucrării acestui trup este limitată și nu implică în mod direct întregul univers, esența lucrării de judecată este judecata directă a întregii omeniri – această lucrare nu este numai de dragul aleșilor lui Dumnezeu din China, nici nu este înfăptuită de dragul unui număr mic de oameni. În timpul lucrării lui Dumnezeu în trup, deși sfera acestei lucrări nu implică întregul univers, ea reprezintă lucrarea întregului univers și, după ce încheie lucrarea în sfera lucrării trupului Său, El va răspândi imediat această lucrare în fiecare loc din univers, în același fel în care a fost răspândită Evanghelia lui Isus, urmând învierii și înălțării Sale. Indiferent dacă este lucrarea Duhului sau lucrarea trupului, este o lucrare care este îndeplinită într-o sferă limitată, dar care reprezintă lucrarea întregului univers. În timpul zilelor de pe urmă, Dumnezeu Își realizează lucrarea apărând în identitatea Sa întrupată, iar Dumnezeu în trup este Dumnezeul care judecă omul înaintea marelui tron alb. Indiferent dacă El este Duhul sau trupul, Cel care face lucrarea de judecată este Dumnezeul care judecă omenirea în timpul zilelor de pe urmă. Acest lucru este determinat de lucrarea pe care El o face, nu de aspectul Său exterior sau de alți câțiva factori. Deși omul nutrește noțiuni despre aceste cuvinte, nimeni nu poate nega faptul judecății și cuceririi întregii omeniri de către Dumnezeul întrupat. Indiferent de ceea ce crede omul despre acest lucru, faptele sunt, la urma urmei, fapte. Nimeni nu poate spune că: „Lucrarea este făcută de către Dumnezeu, dar trupul nu este Dumnezeu”. Acest lucru este o falsitate, pentru că această lucrare nu poate fi făcută de nimeni decât de Dumnezeu în trup. Din moment ce această lucrare a fost deja finalizată, după aceasta, lucrarea de judecată a lui Dumnezeu asupra omului nu se va arăta pentru a doua oară; Dumnezeu în cea de-a doua întrupare a încheiat deja întreaga lucrare a întregii gestionări și nu va exista o a patra etapă a lucrării lui Dumnezeu. Pentru că cel care este judecat este omul, omul care este din trup și a fost corupt și nu este duhul Satanei cel care este judecat în mod direct, prin urmare, lucrarea de judecată nu se desfășoară în tărâmul spiritual, ci printre oameni. Nimeni nu este mai potrivit și mai calificat decât Dumnezeu în trup pentru lucrarea de a judeca corupția din trupul omului. Dacă judecata ar fi desfășurată direct de către Duhul lui Dumnezeu, atunci ea nu ar fi atotcuprinzătoare și, mai mult, omului i-ar fi dificil să accepte acest lucru, pentru că Duhul nu poate să vină față în față cu omul. Doar având în vedere acest aspect, efectele nu ar fi imediate, cu atât mai puțin ar fi capabil omul să vadă cu mai multă claritate firea lui Dumnezeu, care nu trebuie să fie ofensată. Satana poate fi înfrânt în totalitate doar dacă Dumnezeu în trup judecă corupția omenirii. Dumnezeu în trup este, de asemenea, o persoană cu umanitate normală, cu toate acestea, poate judeca direct nedreptatea omului; acesta este semnul sfințeniei Sale inerente și al caracterului Său unic. Doar Dumnezeu este calificat și Se află în poziția de a judeca omul, pentru că El deține adevărul și dreptatea, și astfel El poate să judece omul. Cei care sunt fără adevăr și dreptate nu sunt demni să-i judece pe alții. Dacă această lucrare ar fi făcută de Duhul lui Dumnezeu, atunci nu ar însemna o victorie asupra Satanei. Duhul este în mod inerent mai presus de ființele muritoare, iar Duhul lui Dumnezeu este în mod inerent sfânt și triumfător asupra trupului. Dacă Duhul ar face această lucrare direct, El nu ar putea să judece toată răzvrătirea omului și nu ar putea dezvălui toată nedreptatea omului. Căci lucrarea de judecată se realizează, de asemenea, prin noțiunile omului despre Dumnezeu, și omul nu a avut niciodată noțiuni despre Duh și, astfel, Duhul este incapabil să dezvăluie mai bine nedreptatea omului, cu atât mai puțin să dea în vileag pe deplin o astfel de nedreptate. Dumnezeul întrupat este dușmanul tuturor celor care nu Îl cunosc. Prin judecarea noțiunilor omului despre El și a opoziției acestuia față de El, El dă în vileag toată răzvrătirea omenirii. Efectele lucrării Sale în trup sunt mai evidente decât cele ale lucrării Duhului. Și astfel, judecata întregii omeniri nu este desfășurată direct de către Duh, ci este lucrarea Dumnezeului întrupat. Dumnezeu în trup poate fi văzut și atins de om, iar Dumnezeu în trup poate cuceri complet omul. Omul progresează de la a I Se împotrivi la a I Se supune, de la a-L persecuta la a-L accepta, de la a avea noțiuni despre El la a-L cunoaște și de la a-L respinge la a-L iubi – acestea sunt efectele lucrării Dumnezeului întrupat. Omul este mântuit doar prin acceptarea judecății Sale, omul ajunge treptat să Îl cunoască pe El doar prin cuvintele gurii Sale, este cucerit de El în timpul opoziției față de El și primește aprovizionarea cu viață de la El în timpul acceptării mustrării Sale. Toată lucrarea aceasta este lucrarea lui Dumnezeu în trup, și nu lucrarea lui Dumnezeu în identitatea Sa ca Duh. Lucrarea făcută de Dumnezeu întrupat este cea mai mare lucrare și lucrarea cea mai profundă, și partea esențială a celor trei etape ale lucrării lui Dumnezeu este cele două etape ale lucrării de întrupare. Obstacolele cu care se confruntă lucrarea Dumnezeului întrupat sunt prea mari, deoarece omul este corupt atât de profund. În special, lucrarea înfăptuită în zilele de pe urmă asupra acestor oameni este cu atât mai încărcată de dificultăți – mediul este ostil, iar calibrul fiecărui tip de persoană este destul de slab. Totuși, la sfârșitul acestei lucrări, ea tot va obține efectul corespunzător, fără a fi câtuși de puțin insuficientă; acesta este efectul lucrării trupului, iar acest efect este mai convingător decât cel al lucrării Duhului. Cele trei etape ale lucrării lui Dumnezeu vor fi încheiate în trup și trebuie încheiate de către Dumnezeul întrupat. Cea mai importantă și esențială lucrare este făcută în trup, iar mântuirea omului trebuie să fie personal înfăptuită de către Dumnezeu în trup. Chiar dacă întreaga omenire simte că Dumnezeu în trup nu pare să aibă legătură cu omul, de fapt, acest trup implică soarta și existența întregii omeniri.

Fiecare etapă a lucrării lui Dumnezeu este implementată de dragul întregii omeniri și este îndreptată către întreaga omenire. Cu toate că este lucrarea Lui în trup, ea este tot îndreptată către întreaga omenire; El este Dumnezeul întregii omeniri și El este Dumnezeul tuturor ființelor create și necreate. Deși lucrarea Sa în trup este într-o sferă limitată, iar obiectul acestei lucrări este, de asemenea, limitat, de fiecare dată când El devine trup pentru a-Și face lucrarea, El alege un obiect al lucrării Sale, care este reprezentativ în cel mai înalt grad. El nu selectează un grup de oameni simpli și neînsemnați asupra căruia să lucreze, ci alege în schimb, ca obiect al lucrării Sale, un grup de oameni capabili să fie reprezentanții lucrării Sale în trup. Acest grup de oameni este ales pentru că sfera lucrării Sale în trup este limitată și este pregătit în special pentru trupul Său întrupat și este ales, în mod special, pentru lucrarea Sa în trup. Selecția lui Dumnezeu cu privire la obiectele lucrării Sale nu este neîntemeiată, ci făcută conform principiului: obiectul lucrării trebuie să fie de folos lucrării lui Dumnezeu în trup și trebuie să fie capabil să reprezinte întreaga omenire. De exemplu, evreii au putut să reprezinte întreaga omenire în acceptarea răscumpărării oferite personal de Isus, iar chinezii pot să reprezinte întreaga omenire în acceptarea cuceririi personale a Dumnezeului întrupat. Există o bază pentru reprezentarea întregii omeniri de către evrei și există, de asemenea, o bază pentru reprezentarea întregii omeniri de către poporul chinez în acceptarea cuceririi personale a lui Dumnezeu. Nimic nu demonstrează semnificația răscumpărării mai mult decât lucrarea de răscumpărare făcută printre evrei și nimic nu demonstrează mai mult temeinicia și succesul lucrării de cucerire decât lucrarea de cucerire care se săvârșește în rândul poporului chinez. Lucrarea și cuvântul lui Dumnezeu întrupat par să se adreseze doar unui mic grup de oameni, dar, de fapt, El înfăptuiește lucrarea întregului univers și îi vorbește întregii omeniri în cadrul acestui grup mic. După ce lucrarea Sa în trup ajunge la sfârșit, cei care Îl urmează vor începe să răspândească lucrarea pe care a făcut-o El printre ei. Cel mai mare atu al lucrării Sale în trup este că El poate lăsa cuvinte și îndemnuri exacte și intențiile Sale precise pentru omenire celor care Îl urmează, astfel încât, după aceea, cei care Îl urmează pot transmite cu mai multă precizie și în termeni mai practici toată lucrarea Sa în trup și intențiile Sale pentru întreaga omenire celor care acceptă această cale. Doar Dumnezeu în trup care lucrează printre oameni transformă cu adevărat în realitate faptul că Dumnezeu există și trăiește împreună cu omul și îndeplinește dorința omului de a privi fața lui Dumnezeu, de a vedea lucrarea lui Dumnezeu și de a auzi cuvântul personal al lui Dumnezeu. Dumnezeul întrupat pune capăt epocii când doar spatele lui Iahve i-a apărut omenirii și, de asemenea, El încheie epoca credinței omenirii în dumnezeii fanteziști. În special, lucrarea ultimei întrupări a lui Dumnezeu aduce întreaga omenire într-o epocă mai realistă, mai practică și mai frumoasă. Această lucrare nu doar încheie epoca legii și a reglementărilor, ci, mai important, Îl face cunoscut omenirii pe Dumnezeul care este practic și normal, care este drept și sfânt, care descuie lucrarea planului de gestionare și care demonstrează tainele și destinația omenirii, care a creat omenirea și pune capăt lucrării de gestionare și care a rămas ascuns timp de mii de ani. Această lucrare pune capăt definitiv epocii fantezismului, încheie epoca în care întreaga omenire dorea să caute fața lui Dumnezeu, dar nu putea, sfârșește epoca în care întreaga omenire a slujit Satanei și conduce întreaga omenire, până la capăt, într-o epocă complet nouă. Toate acestea sunt rezultatul lucrării lui Dumnezeu în trup în locul Duhului lui Dumnezeu. Numai când Dumnezeu lucrează în trupul Lui, cei care Îl urmează nu mai caută și nu mai orbecăie după acele lucruri care par atât să existe, cât și să nu existe și încetează să ghicească intențiile dumnezeilor fanteziști. Când Dumnezeu Își răspândește lucrarea în trup, cei care Îl urmează vor transmite lucrarea pe care El a făcut-o în trup tuturor religiilor și confesiunilor și vor disemina toate cuvintele Lui urechilor întregii omeniri. Tot ceea ce este auzit de către cei care primesc Evanghelia Sa vor fi faptele lucrării Lui și vor fi lucruri văzute și auzite personal de către om – vor fi fapte și nu zvonuri. Aceste fapte sunt dovada cu care El răspândește lucrarea și sunt, de asemenea, instrumentele pe care El le folosește pentru a răspândi lucrarea. Fără existența faptelor, Evanghelia Sa nu s-ar răspândi în toate țările și în toate locurile; fără fapte, ci doar cu închipuirile omului, El nu ar fi niciodată capabil să facă lucrarea de cucerire a întregului univers. Duhul este intangibil pentru om și nevăzut omului, iar lucrarea Duhului nu este capabilă să lase pentru om nicio altă dovadă sau alte fapte ale lucrării lui Dumnezeu. Omul nu ar vedea niciodată adevărata față a lui Dumnezeu, ar crede mereu într-un dumnezeu fantezist care nu există. Omul nu ar vedea niciodată fața lui Dumnezeu, nici nu ar auzi vreodată cuvinte rostite personal de către Dumnezeu. Închipuirile omului sunt, la urma urmei, goale, și nu pot înlocui chipul adevărat al lui Dumnezeu; firea inerentă a lui Dumnezeu și lucrarea lui Dumnezeu Însuși nu pot fi imitate de om. Dumnezeul invizibil din cer și lucrarea Sa pot fi aduse pe pământ doar de Dumnezeu care se întrupează și vine printre oameni ca să-Și înfăptuiască personal lucrarea. Acesta este modul ideal în care Dumnezeu să apară omului, în care omul să Îl vadă pe Dumnezeu și să ajungă să cunoască adevărata față a lui Dumnezeu și acest lucru nu poate fi realizat de un Dumnezeu neîntrupat. Înfăptuind lucrarea Sa până la această etapă, lucrarea lui Dumnezeu a obținut deja efectul optim și a fost un succes complet. Lucrarea personală a lui Dumnezeu în trup a finalizat deja nouăzeci la sută din întreaga Sa lucrare de gestionare. Acest trup a condus toată lucrarea Sa către un început mai bun, iar acest trup a dus toată lucrarea Sa la bun sfârșit, a promulgat toată lucrarea Sa și a adus ultima completare amănunțită a întregii Sale lucrări. De acum înainte, nu va fi un alt Dumnezeu întrupat care să facă a patra etapă a lucrării lui Dumnezeu și nu va mai fi nicio lucrare minunată a unei a treia întrupări a lui Dumnezeu.

Fiecare etapă a lucrării lui Dumnezeu în trup reprezintă lucrarea Lui din întreaga epocă, și nu reprezintă o anumită perioadă, ca lucrarea omului. Și, astfel, sfârșitul lucrării ultimei Sale întrupări nu înseamnă că lucrarea Lui a ajuns complet la sfârșit, căci lucrarea Lui în trup reprezintă întreaga epocă, și nu reprezintă doar perioada în care El Își face lucrarea în trup. Numai că El Își încheie lucrarea întregii epoci în timpul în care El este în trup, după care ea se răspândește în toate locurile. După ce Dumnezeul întrupat Își împlinește lucrarea Sa de slujire, El va încredința lucrarea Sa viitoare celor care Îl urmează. În felul acesta, lucrarea Lui din întreaga epocă va continua fără întreruperi. Lucrarea întregii epoci a întrupării va fi considerată completă doar odată ce ea s-a răspândit în fiecare loc din univers. Lucrarea lui Dumnezeu întrupat începe o nouă epocă, iar cei care continuă lucrarea Sa sunt cei care sunt folosiți de către El. Lucrarea făcută de către om este în întregime în lucrarea de slujire a lui Dumnezeu în trup și este incapabilă să depășească această sferă. Dacă Dumnezeu întrupat nu ar fi venit să-Și facă lucrarea, omul nu ar fi fost capabil să ducă vechea epocă la bun sfârșit și nu ar fi putut să inaugureze o nouă epocă. Lucrarea făcută de către om este pur și simplu în limitele datoriei sale, care este omenește posibilă, și nu reprezintă lucrarea lui Dumnezeu. Doar Dumnezeul întrupat poate veni și finaliza lucrarea pe care El ar trebui s-o facă și, în afară de El, nimeni nu poate face această lucrare în numele Său. Bineînțeles, ceea ce spun este cu privire la lucrarea de întrupare. Acest Dumnezeu întrupat îndeplinește mai întâi un pas al lucrării care nu se potrivește noțiunilor omului, după care El face mai multă lucrare care nu se potrivește noțiunilor omului. Scopul lucrării este cucerirea omului. Într-o anumită privință, întruparea lui Dumnezeu nu se potrivește noțiunilor omului, în plus, El face mai multă lucrare care nu se potrivește noțiunilor omului și, astfel, omul dezvoltă chiar și mai multe puncte de vedere critice despre El. El doar face lucrarea de cucerire printre oameni care au nenumărate noțiuni despre El. Indiferent de modul în care ei Îl tratează, odată ce El Și-a împlinit lucrarea Sa de slujire, toți oamenii vor fi devenit obiectul stăpânirii Sale. Faptul acestei lucrări nu este reflectat doar în rândul poporului chinez, ci reprezintă și modul în care întreaga omenire va fi cucerită. Efectele care sunt obținute asupra acestor oameni sunt o anticipare a efectelor care vor fi obținute asupra întregii omeniri, iar efectele lucrării pe care El o face în viitor vor depăși tot mai mult chiar și efectele asupra acestor oameni. Lucrarea lui Dumnezeu în trup nu implică o mare pompă, nici nu este învăluită în obscuritate. Este reală și concretă și este o lucrare în care unu este unu și doi este doi. Nu este ascunsă de nimeni și nici nu înșală pe nimeni. Ceea ce oamenii văd sunt lucruri reale și autentice, iar ceea ce câștigă omul este cunoaștere practică și adevăr. Când se termină lucrarea, omul va avea o nouă cunoaștere despre El, iar cei care caută cu adevărat nu vor mai avea nicio noțiune despre El. Acesta nu este doar efectul lucrării Sale asupra poporului chinez, ci reprezintă și efectul lucrării Sale în cucerirea întregii omeniri, căci nimic nu este mai folositor pentru lucrarea de cucerire a întregii omeniri decât acest trup, lucrarea acestui trup și tot ce este al acestui trup. Ele sunt folositoare lucrării Sale astăzi și lucrării Sale în viitor. Acest trup va cuceri întreaga omenire și va câștiga întreaga omenire. Nu există o lucrare mai bună pentru ca întreaga omenire să Îl vadă pe Dumnezeu, să I se supună și să-L cunoască pe Dumnezeu. Lucrarea făcută de către om reprezintă doar o sferă limitată, iar când Dumnezeu Își face lucrarea, El nu vorbește unei anumite persoane, ci vorbește întregii omeniri și tuturor celor care acceptă cuvintele Lui. Când proclamă finalurile, Dumnezeu proclamă finalurile tuturor oamenilor, nu doar finalul unei anumite persoane. El nu acordă nimănui un tratament special, nici nu îngreunează situația nimănui, ci lucrează asupra întregii omeniri și îi vorbește. Prin urmare, acest Dumnezeu întrupat a sortat deja întreaga omenire după felul ei, a judecat deja întreaga omenire și a rânduit destinații potrivite pentru întreaga omenire. Deși Dumnezeu Își face lucrarea doar în China, de fapt El S-a ocupat deja de lucrarea întregului univers. El nu poate aștepta până când lucrarea Lui se va răspândi în întreaga omenire, înainte de a-Și face cuvântările și aranjamentele Sale pas cu pas. Oare nu ar fi prea târziu? Acum, El este pe deplin capabil să finalizeze lucrarea viitoare în avans. Aceasta deoarece Cel care lucrează este Dumnezeu în trup; El face o lucrare nelimitată într-o sferă limitată, iar apoi îl va face pe om să-și îndeplinească datoria pe care trebuie să o îndeplinească – acesta este principiul lucrării Sale. El nu poate trăi alături de om decât o vreme și nu-l poate însoți pe om până la încheierea lucrării întregii ere. Tocmai pentru că El este Dumnezeu, El Își prezice lucrarea viitoare în avans. După aceea, El va sorta întreaga omenire după felul ei prin cuvintele Sale, iar omenirea va intra în lucrarea Sa pas cu pas, potrivit cuvintelor Sale. Nimeni nu va scăpa și toți trebuie să practice potrivit cu aceasta. Așadar, în viitor, epoca va fi ghidată de către cuvintele Lui și nu va fi ghidată de către Duh.

Lucrarea lui Dumnezeu în trup trebuie făcută în trup. Dacă ar fi făcută direct de către Duhul lui Dumnezeu, nu ar produce efecte. Chiar dacă ar fi făcută de către Duh, lucrarea nu ar fi de nicio însemnătate și, în cele din urmă, ar fi neconvingătoare. Toate ființele create doresc să știe dacă lucrarea Creatorului are semnificație, ce reprezintă ea, care este scopul ei, dacă lucrarea lui Dumnezeu este plină de autoritate și înțelepciune și dacă este de cea mai mare valoare și însemnătate. Lucrarea pe care El o face este săvârșită pentru mântuirea întregii omeniri, de dragul înfrângerii Satanei și pentru a aduce mărturie Lui Însuși printre toate lucrurile. Ca atare, lucrarea pe care El o face trebuie să fie de mare însemnătate. Trupul omului a fost corupt de Satana și orbit în cel mai puternic mod cu putință și vătămat profund. Motivul fundamental pentru care Dumnezeu lucrează personal în trup este că obiectul mântuirii Sale este omul, care este din trup, și că Satana folosește, de asemenea, trupul omului, pentru a tulbura lucrarea lui Dumnezeu. Lupta cu Satana este, de fapt, lucrarea de cucerire a omului și, în același timp, omul este și obiectul mântuirii lui Dumnezeu. Astfel, faptul că Dumnezeu Se întrupează pentru a-Și face lucrarea este de maximă necesitate. Satana a corupt trupul omului, iar omul a devenit întruchiparea Satanei și obiectul care trebuie învins de Dumnezeu. Prin urmare, lucrarea de a lupta cu Satana și de a mântui omenirea se desfășoară pe pământ, iar Dumnezeu trebuie să devină om pentru a lupta cu Satana. Această lucrare are caracterul cel mai practic posibil. Când Dumnezeu lucrează în trup, El duce de fapt o luptă cu Satana în trup. Când El lucrează în trup, Își face lucrarea în tărâmul spiritual și face ca toată lucrarea Sa în tărâmul spiritual să devină reală pe pământ. Cel care este cucerit este omul, omul care este răzvrătit față de El, iar cel care este învins este întruchiparea Satanei (desigur, acesta este tot omul), care este în vrăjmășie cu El, iar cel care este în cele din urmă mântuit este, de asemenea, omul. Astfel, este chiar mai necesar ca Dumnezeu să devină un om care are învelișul exterior al unei ființe create, astfel încât El să poată duce o bătălie concretă cu Satana, să îl cucerească pe om, care este răzvrătit față de El și care are același înveliș exterior ca El, și să-l mântuiască pe om, care are același înveliș exterior ca El și a fost rănit de Satana. Dușmanul Său este omul, obiectul cuceririi Sale este omul, iar obiectul mântuirii Sale este omul, care a fost creat de El. Așadar, El trebuie să devină om și, astfel, lucrarea Sa devine mult mai ușoară – El este capabil să îl învingă pe Satana și să cucerească omenirea și, chiar mai mult, este capabil să mântuiască omenirea. Deși acest trup este normal și practic, El nu este un trup obișnuit: El nu este trup care are doar umanitate, ci trup care are atât umanitate, cât și divinitate. Aceasta este diferența dintre El și om și este semnul identității lui Dumnezeu. Doar un trup ca acesta poate face lucrarea pe care El intenționează să o facă, să împlinească lucrarea de slujire a lui Dumnezeu în trup și să finalizeze pe deplin lucrarea Sa printre oameni. Dacă nu ar fi așa, lucrarea Sa printre oameni ar fi întotdeauna goală și imperfectă. Cu toate că Dumnezeu Se poate lupta cu duhul Satanei și poate ieși învingător, vechea natură a omului corupt nu poate fi niciodată rezolvată, iar cei care sunt răzvrătiți față de Dumnezeu și I se împotrivesc Lui nu pot niciodată deveni, cu adevărat, obiectul stăpânirii Lui. Adică, El nu poate cuceri niciodată omenirea și niciodată nu poate câștiga întreaga omenire. Dacă lucrarea Sa pe pământ nu poate fi rezolvată, atunci gestionarea Sa nu va fi niciodată dusă la bun sfârșit și întreaga omenire nu va fi capabilă să intre în odihnă. Dacă Dumnezeu nu poate să intre în odihnă cu toate ființele Sale create, atunci nu va exista niciodată un final pentru o astfel de lucrare de gestionare, iar slava lui Dumnezeu va dispărea în consecință. Deși trupul Său nu are nicio autoritate, lucrarea pe care El o face își va fi atins efectul. Aceasta este direcția inevitabilă a lucrării Sale. Indiferent dacă trupul Său are sau nu autoritate, atât timp cât El este capabil să facă lucrarea lui Dumnezeu Însuși, atunci El este Însuși Dumnezeu. Indiferent cât de normal și obișnuit este acest trup, El poate face lucrarea pe care ar trebui s-o facă, căci acest trup este Dumnezeu, și nu doar un om. Motivul pentru care acest trup poate face lucrarea pe care omul nu o poate face este acela că esența Lui lăuntrică este diferită de cea a oricărei ființe umane, iar motivul pentru care El îl poate mântui pe om este acela că identitatea Sa este diferită de cea a oricărei ființe umane. Acest trup este atât de important pentru omenire pentru că El este uman și, chiar mai mult, El este Dumnezeu, pentru că El poate face lucrarea pe care niciun om obișnuit din trup nu o poate face și pentru că El poate mântui omul corupt care locuiește împreună cu El pe pământ. Deși este și El om, Dumnezeul întrupat este mai important pentru omenire decât orice persoană de valoare, căci El poate face lucrarea care nu poate fi făcută de către Duhul lui Dumnezeu, este mai capabil decât Duhul lui Dumnezeu să aducă mărturie pentru Dumnezeu Însuși și este mai capabil decât Duhul lui Dumnezeu să câștige pe deplin omenirea. Ca urmare, deși acest trup este normal și obișnuit, în ceea ce privește contribuția Lui pentru omenire și semnificația Lui pentru existența omenirii, El este extrem de prețios, iar valoarea și semnificația concrete ale acestui trup sunt incomensurabile pentru orice ființă umană. Deși acest trup nu îl poate distruge în mod direct pe Satana, El poate folosi lucrarea Sa pentru a cuceri omenirea, a-l învinge pe Satana și a-l face să se supună pe deplin stăpânirii Sale. Deoarece Dumnezeu este întrupat, El îl poate învinge pe Satana și poate mântui omenirea. El nu îl distruge în mod direct pe Satana, ci, în schimb, devine trup pentru a face lucrarea de cucerire a omenirii, care a fost coruptă de Satana. În felul acesta, El poate să aducă mai bine mărturie pentru El Însuși în rândul ființelor Sale create și poate să-l mântuiască mai bine pe omul corupt. Înfrângerea lui Satana de către Dumnezeu întrupat este o mărturie mai mare și este mai convingătoare decât distrugerea directă a Satanei de către Duhul lui Dumnezeu. Dumnezeu în trup îi este mai de folos omului ca acesta să-L cunoască pe Creator și este mai în măsură să aducă mărturie pentru El Însuși în rândul ființelor Sale create.


Esența trupului locuit de Dumnezeu

Dumnezeu, în prima Sa întrupare, a trăit pe pământ timp de treizeci și trei de ani și jumătate și Și-a realizat lucrarea de slujire timp de doar trei ani și jumătate din acei ani. Atât în perioada în care a lucrat, cât și înainte de a-Și începe lucrarea, El a avut umanitate normală; El a trăit în umanitatea Sa normală timp de treizeci și trei de ani și jumătate. Pe parcursul ultimilor trei ani și jumătate, El S-a arătat ca Dumnezeul întrupat. Înainte de a începe să realizeze lucrarea Sa de slujire, El a apărut cu umanitate obișnuită, normală, nearătând niciun semn al divinității Sale, și doar după ce a început să realizeze în mod oficial lucrarea Sa de slujire, divinitatea Lui s-a manifestat. Viața și lucrarea Sa în timpul primilor douăzeci și nouă de ani au demonstrat că El a fost o ființă umană autentică, un fiu al omului și un trup de carne, pentru că lucrarea Sa de slujire a început cu adevărat doar după vârsta de douăzeci și nouă de ani. „Întruparea” este arătarea lui Dumnezeu în trup; Dumnezeu lucrează în rândul omului creat în chipul trupului. Deci, fiindcă este Dumnezeu întrupat, trebuie să fie mai întâi trup, trup cu umanitate normală; aceasta este cea mai elementară condiție prealabilă. De fapt, implicația întrupării lui Dumnezeu este aceea că Dumnezeu trăiește și lucrează în trup, că Dumnezeu în esența Sa devine trup, devine o persoană. Viața și lucrarea Sa întrupate pot fi împărțite în două etape. Prima este viața pe care El o trăiește înainte de a realiza lucrarea Sa de slujire. El trăiește într-o familie de oameni obișnuiți, într-o umanitate absolut normală, respectând etica normală a vieții omenești și supunându-Se legilor normale ale vieții omenești, cu nevoi umane normale (hrană, îmbrăcăminte, somn, adăpost), slăbiciuni umane normale și emoții umane normale. Cu alte cuvinte, în această primă etapă, El trăiește în umanitate nedivină, umanitate complet normală, angajându-Se în toate activitățile umane normale. A doua etapă este viața pe care El o trăiește după ce începe să realizeze lucrarea Sa de slujire. El încă trăiește în umanitatea obișnuită cu un înveliș uman normal, nearătând niciun semn exterior al supranaturalului. Cu toate acestea, El trăiește numai de dragul lucrării Sale de slujire și, în acest timp, umanitatea Sa normală există în întregime pentru a menține lucrarea normală a divinității Sale, pentru că până atunci umanitatea Sa normală s-a maturizat până la punctul de a putea să realizeze lucrarea Sa de slujire. Deci, a doua etapă a vieții Sale este de a realiza lucrarea Sa de slujire în umanitatea Sa normală, când este o viață atât a umanității normale, cât și a divinității complete. Motivul pentru care, în timpul primei etape a vieții Sale, El trăiește în umanitate complet obișnuită este faptul că umanitatea Lui nu este încă în stare să mențină întreaga lucrare divină, nu este încă matură; numai după ce umanitatea Lui se maturizează – adică, atunci când poate să își asume lucrarea Sa de slujire – poate El să se apuce de realizarea lucrării de slujire pe care se cuvine să o realizeze. Deoarece El este trup, are nevoie să crească și să Se maturizeze. Prin urmare, prima etapă a vieții Sale este aceea a umanității normale, în vreme ce, în a doua etapă, umanitatea Lui este capabilă să își asume lucrarea Sa și să realizeze lucrarea Sa de slujire și, astfel, viața pe care o trăiește Dumnezeul întrupat în timpul lucrării Sale de slujire este una atât de umanitate, cât și de divinitate completă. Dacă, din momentul nașterii Sale, trupul întrupat al lui Dumnezeu ar începe lucrarea Sa de slujire în mod oficial și tot ceea ce ar face El ar presupune realizarea de semne și minuni supranaturale, atunci El nu ar avea o esență trupească. Prin urmare, umanitatea Lui există de dragul esenței Sale trupești; nu poate exista niciun trup fără umanitate, iar o persoană fără umanitate nu este o ființă umană. În felul acesta, umanitatea trupului lui Dumnezeu este un atribut intrinsec al trupului întrupat al lui Dumnezeu. Să spui că „atunci când Dumnezeu devine trup, El are doar divinitate și nu are deloc umanitate” este o blasfemie, deoarece această afirmație pur și simplu nu stă în picioare și încalcă principiul întrupării. Chiar și după ce El începe să realizeze lucrarea Sa de slujire, El tot trăiește în divinitatea Lui cu un înveliș exterior uman atunci când Își face lucrarea; este doar faptul că, în acest moment, umanitatea Lui servește unicul scop de a permite divinității Lui să realizeze lucrarea în trupul normal. Așadar, agentul lucrării este divinitatea care locuiește în umanitatea Sa. Divinitatea Sa, nu umanitatea Sa, este cea care lucrează, totuși, această divinitate e ascunsă în umanitatea Sa; în esență, lucrarea Lui este făcută tot prin divinitatea Sa completă, nu prin umanitatea Sa. Dar cel care realizează lucrarea este trupul Său. S-ar putea spune că El este o ființă umană și, de asemenea, este Dumnezeu, pentru că Dumnezeu devine un Dumnezeu care trăiește în trup; El are un înveliș uman și o esență umană și, mai mult decât atât, are esența lui Dumnezeu. Pentru că El este o ființă umană cu esența lui Dumnezeu, El este mai presus de toți oamenii creați, mai presus de orice persoană care poate realiza lucrarea lui Dumnezeu. Și astfel, printre toți cei cu un înveliș uman ca al Lui, printre toți cei care posedă umanitate, doar El este Dumnezeul întrupat Însuși – toți ceilalți sunt oameni creați. Chiar dacă ei toți au umanitate, oamenii creați nu au nimic altceva decât umanitate, în timp ce Dumnezeu întrupat este diferit: în trupul Lui, El nu are numai umanitate, ci, cel mai important, are divinitate. Umanitatea Lui poate fi văzută în aspectul exterior al trupului Său și în viața Sa de zi cu zi, dar divinitatea Lui este dificil de perceput. Pentru că divinitatea Lui este exprimată numai atunci când El are umanitate și nu este atât de supranaturală pe cât își imaginează oamenii că este, este extrem de dificil de văzut de către oameni. Chiar și astăzi, oamenilor le este extrem de dificil să pătrundă care este, mai exact, esența Dumnezeului întrupat. Chiar și după ce am rostit atât de multe cuvinte, Mă aștept să fie încă o taină pentru majoritatea dintre voi. De fapt, această problemă este foarte simplă: din moment ce Dumnezeu devine trup, esența Lui este o combinație de umanitate și divinitate. Această combinație se numește Dumnezeu Însuși, Dumnezeu Însuși pe pământ.

Viața pe care Isus a trăit-o pe pământ a fost o viață normală a trupului. El a trăit în umanitatea normală a trupului Său. Autoritatea Lui – de a-Și face lucrarea și de a-Și rosti cuvântul sau de a-i vindeca pe cei bolnavi și de a scoate demoni, de a face asemenea lucruri extraordinare – practic, nu s-a manifestat până când El nu Și-a început lucrarea Sa de slujire. Viața Lui înainte de vârsta de douăzeci și nouă de ani, înainte de a-Și realiza lucrarea de slujire, a fost o dovadă suficientă că El era doar un trup normal de carne. Deoarece El era un trup normal de carne și deoarece nu începuse încă să realizeze lucrarea Sa de slujire, oamenii nu au văzut nimic divin în El, nu au văzut nimic mai mult decât o ființă umană normală, o persoană obișnuită – întocmai ca pe vremea când unii oameni L-au crezut a fi fiul lui Iosif. Oamenii au crezut că El era fiul unui om obișnuit, nu aveau cum să-și dea seama că El era trupul întrupat al lui Dumnezeu; chiar și atunci când, pe parcursul realizării lucrării Sale de slujire, El a făcut multe semne, cei mai mulți oameni încă spuneau că El era fiul lui Iosif, pentru că El era Hristos cu învelișul exterior al umanității normale. Umanitatea Lui normală și lucrarea Lui au existat ambele pentru a îndeplini semnificația primei întrupări, pentru a dovedi că Dumnezeu venise în întregime în trup, că El devenise o persoană absolut obișnuită. Faptul că El avea umanitate normală înainte de a-Și începe lucrarea a fost dovada că El era un trup obișnuit, și faptul că a lucrat după aceea a dovedit, de asemenea, că El era un trup obișnuit, căci în trupul umanității normale a făcut El semne și minuni, i-a vindecat pe cei bolnavi și a scos demoni. Motivul pentru care El putea face semne era că trupul Lui purta autoritatea lui Dumnezeu, era trupul în care Duhul lui Dumnezeu S-a îmbrăcat. El avea această autoritate datorită Duhului lui Dumnezeu și aceasta nu a însemnat că El nu era un trup. Vindecarea bolnavilor și scoaterea demonilor era lucrarea pe care El se cuvenea să o realizeze în lucrarea Sa de slujire, era o expresie a divinității Sale ascunse în umanitatea Sa, și indiferent ce semne a arătat El sau cum Și-a demonstrat autoritatea, El a trăit totuși în umanitate normală și era încă un trup normal. Până la punctul în care El a fost înviat după ce a murit pe cruce, El a locuit într-un trup normal. Să dăruiască har, să-i vindece pe cei bolnavi și să scoată demoni au fost toate parte a lucrării Sale de slujire, au fost toate lucrarea pe care El a realizat-o în trupul Său normal. Înainte de a merge către cruce, El nu S-a îndepărtat niciodată de trupul Său uman normal, indiferent de ceea ce făcea. El era Însuși Dumnezeu, făcând lucrarea proprie lui Dumnezeu, totuși, deoarece El a fost trupul întrupat al lui Dumnezeu, El a mâncat și a purtat haine, a avut trebuințe umane normale, a avut rațiune umană normală și o minte umană normală. Toate acestea au fost dovada că El a fost o persoană normală, ceea ce a demonstrat că trupul întrupat al lui Dumnezeu era un trup cu umanitate normală și nu supranatural. Sarcina Sa a fost de a finaliza lucrarea primei întrupări a lui Dumnezeu, de a îndeplini lucrarea de slujire pe care se cuvenea să o îndeplinească Dumnezeu în prima Sa întrupare. Semnificația întrupării este aceea că o persoană obișnuită, normală, realizează lucrarea lui Dumnezeu Însuși; respectiv, că Dumnezeu realizează lucrarea Sa divină în umanitate și că, astfel, îl înfrânge pe Satana. Întrupare înseamnă că Duhul lui Dumnezeu devine un trup, adică Dumnezeu devine trup; lucrarea pe care o face trupul este lucrarea Duhului, care este înfăptuită în trup, exprimată prin trup. Nimeni, cu excepția trupului lui Dumnezeu, nu poate îndeplini lucrarea de slujire a Dumnezeului întrupat; adică doar trupul întrupat al lui Dumnezeu, această persoană cu umanitate normală, poate exprima lucrarea divină. Niciun om nu-I poate lua locul în acest sens. Dacă, în timpul primei Sale veniri, Dumnezeu nu ar fi avut o umanitate normală înainte de vârsta de douăzeci și nouă de ani – dacă, de îndată ce S-a născut, ar fi putut face semne și minuni, dacă, de îndată ce a învățat să vorbească, ar fi putut vorbi limba cerului, dacă de la naștere ar fi putut înțelege toate chestiunile lumești, ar fi putut vedea gândurile fiecărei persoane și ceea ce se află în inima ei – o astfel de persoană nu ar fi putut fi numită o ființă umană normală, iar un astfel de trup nu ar fi putut fi numit trup uman. Dacă acesta ar fi fost cazul lui Hristos, atunci sensul și esența întrupării lui Dumnezeu s-ar pierde. Faptul că El are umanitate normală dovedește că El este Dumnezeu întrupat; faptul că El trece printr-un proces de creștere umană normală demonstrează în plus că El este un trup normal; dacă adăugăm și lucrarea Sa pe lângă toate celelalte, toate acestea sunt o dovadă suficientă că El este Cuvântul lui Dumnezeu, Duhul lui Dumnezeu, devenit trup. Dumnezeu devine trup datorită necesităților lucrării Sale; cu alte cuvinte, această etapă a lucrării trebuie să fie făcută în trup, adică trebuie să fie făcută în umanitate normală. Aceasta este condiția prealabilă pentru „Calea care devine trup”, pentru „arătarea Cuvântului în trup” și este povestea adevărată a celor două întrupări ale lui Dumnezeu. Oamenii pot crede că Isus a făcut semne toată viața Sa și că, până în momentul în care lucrarea Sa pe pământ a luat sfârșit, El nu a dat niciun semn de umanitate normală, nu a avut trebuințe umane normale sau slăbiciuni ori emoții umane, nu a avut nevoi de viață elementare și nu a întreținut gânduri umane normale. Ei își imaginează că El doar are o minte supraomenească, o umanitate transcendentă. Ei cred că, de vreme ce El este Dumnezeu, El nu ar trebui să gândească și să trăiască așa cum fac oamenii normali, că numai o persoană normală, o ființă umană autentică, poate avea gânduri umane normale și trăi o viață umană normală. Acestea sunt toate idei și noțiuni omenești, iar aceste noțiuni sunt în contradicție cu intențiile inițiale ale lucrării lui Dumnezeu. Gândirea umană normală susține rațiunea umană normală și umanitatea normală; numai umanitatea normală poate susține funcțiile normale ale trupului; și numai funcțiile normale ale trupului pot asigura că toate părțile vieții trupului sunt normale. Doar lucrând într-un astfel de trup, Dumnezeu poate să-Și îndeplinească scopul întrupării Sale. Dacă Dumnezeul întrupat ar avea doar un înveliș exterior al trupului, dar nu ar avea gânduri umane normale, atunci acest trup nu ar avea rațiune umană, cu atât mai puțin umanitate autentică. Cum ar putea un astfel de trup, fără umanitate, să îndeplinească lucrarea de slujire pe care Dumnezeul întrupat ar trebui s-o realizeze? O minte normală susține toate aspectele vieții umane; fără o minte normală, nu ai fi uman. Cu alte cuvinte, o persoană care nu are gânduri normale este bolnavă mintal, iar despre un Hristos care nu are nicio umanitate, ci doar divinitate, nu se poate spune că este trupul întrupat al lui Dumnezeu. Deci, cum ar putea trupul întrupat al lui Dumnezeu să nu aibă nicio umanitate normală? Nu este blasfemie să spui că Hristos nu are nicio umanitate? Toate activitățile în care se angajează oamenii normali se bazează pe funcționarea unei minți umane normale. Fără ea, oamenii s-ar comporta contrar ordinii firești; le-ar fi chiar imposibil să facă diferența dintre negru și alb, bine și rău; și n-ar avea nicio etică umană și niciun principiu moral. În mod similar, dacă Dumnezeul întrupat n-ar gândi ca un om normal, atunci El nu ar fi un trup autentic, un trup normal. Un astfel de trup negânditor nu ar fi deloc capabil să-Și asume lucrarea divină. El nu ar putea să se implice în mod normal în activitățile trupului normal, cu atât mai puțin să trăiască împreună cu oamenii pe pământ. Și astfel, semnificația întrupării lui Dumnezeu și însăși esența venirii lui Dumnezeu în trup ar fi fost pierdute. Umanitatea lui Dumnezeu întrupat există pentru a menține lucrarea divină normală în trup; gândirea Sa umană normală susține umanitatea Sa normală și susține toate activitățile Sale trupești normale. S-ar putea spune că gândirea Sa umană normală există pentru a menține întreaga lucrare a lui Dumnezeu în trup. Dacă acest trup nu ar poseda o minte umană normală, atunci Dumnezeu nu ar putea lucra în trup și ceea ce este nevoie ca El să facă în trup nu ar putea fi realizat niciodată. Deși Dumnezeul întrupat posedă o minte umană normală, lucrarea Sa nu este alterată de gândul uman; El întreprinde lucrarea în cadrul umanității cu o minte normală, cu condiția preliminară de a avea umanitatea cu o minte, nu prin exercițiul gândirii umane normale. Indiferent cât de elevate sunt gândurile trupului Său, lucrarea Sa nu este întinată de logică sau de gândire. Cu alte cuvinte, lucrarea Sa nu este concepută de mintea trupului Său, ci este o expresie directă a lucrării divine în umanitatea Sa. Toată lucrarea Sa este lucrarea de slujire pe care trebuie ca El s-o îndeplinească și nimic din aceasta nu este conceput de creierul Său. De exemplu, vindecarea bolnavilor, scoaterea demonilor și răstignirea n-au fost produse ale minții Sale umane și n-ar fi putut fi realizate de niciun om cu o minte umană. De asemenea, lucrarea de cucerire de astăzi este o lucrare de slujire care trebuie să fie realizată de către Dumnezeul întrupat, dar nu este voința persoanei, este lucrarea pe care divinitatea Sa ar trebui s-o facă, lucrare de care niciun om din carne și sânge nu este capabil. Prin urmare, Dumnezeul întrupat trebuie să aibă o minte umană normală, trebuie să posede umanitate normală, pentru că El trebuie să realizeze lucrarea Sa în cadrul umanității cu o minte normală. Aceasta este esența lucrării Dumnezeului întrupat, însăși esența Dumnezeului întrupat.

Înainte ca Isus să realizeze lucrarea, El a trăit doar în umanitatea Sa normală. Nimeni nu a putut observa că El era Dumnezeu, nimeni nu a aflat că El era Dumnezeul întrupat; oamenii L-au cunoscut doar ca pe o persoană absolut obișnuită. Umanitatea Lui normală – care era cât se poate de obișnuită – a fost dovada că Dumnezeu S-a întrupat în trup și că Epoca Harului a fost epoca lucrării Dumnezeului întrupat, nu epoca lucrării Duhului. A fost dovada că Duhul lui Dumnezeu a fost realizat complet în trup, că, în epoca întrupării lui Dumnezeu, trupul Lui ar realiza întreaga lucrare a Duhului. Hristos cu umanitate normală este un trup în care Duhul este realizat și care are umanitate normală, rațiune normală și gândire umană. „A fi realizat” înseamnă că Dumnezeu devine om, că Duhul devine trup; în termeni mai simpli, este atunci când Dumnezeu Însuși locuiește într-un trup cu umanitate normală și prin acesta Își exprimă lucrarea divină – aceasta este ceea ce înseamnă a fi realizat sau întrupat. În timpul primei Sale întrupări, a fost necesar ca Dumnezeu să-i vindece pe cei bolnavi și să scoată demoni, pentru că lucrarea Sa era să răscumpere. Pentru a răscumpăra întreaga rasă umană, era nevoie ca El să fie milos și îngăduitor. Lucrarea pe care El a făcut-o înainte de a fi crucificat a fost vindecarea bolnavilor și scoaterea demonilor, care au prevestit mântuirea omului din păcat și mizerie de către El. Pentru că a fost Epoca Harului, a fost necesar ca El să-i vindece pe cei bolnavi, prin aceasta arătând semne și minuni, care erau reprezentative pentru harul din acea epocă – pentru că Epoca Harului s-a axat pe revărsarea harului; pacea, bucuria și binecuvântările materiale erau simbolurile Epocii Harului și ale credinței oamenilor în Isus la acea vreme. Adică vindecarea bolnavilor, alungarea demonilor și revărsarea harului erau abilități instinctive ale trupului lui Isus în Epoca Harului, erau lucrarea pe care Duhul a realizat-o în trup. Dar, în timp ce El realiza o astfel de lucrare, El trăia în trup, și El nu a trecut dincolo de trup. Indiferent ce acte de vindecare a realizat, El încă a avut umanitate normală, încă a trăit o viață umană normală. Motivul pentru care spun că, în timpul epocii întrupării lui Dumnezeu, trupul a realizat întreaga lucrare a Duhului, este că, indiferent ce fel de lucrare a făcut, El a făcut-o în trup. Dar datorită lucrării Sale, oamenii nu au privit trupul Său ca având o esență complet trupească, pentru că acest trup putea face semne și în anumite momente speciale putea face lucruri care treceau dincolo de trup. Desigur, toate aceste întâmplări au avut loc după ce El Și-a început lucrarea de slujire, cum ar fi ispitirea Lui pentru patruzeci de zile sau schimbarea Sa la față de pe munte. Deci, cu Isus, sensul întrupării lui Dumnezeu nu a fost întregit, ci doar parțial îndeplinit. Viața pe care El a trăit-o în trup înainte de a-Și începe lucrarea a fost absolut normală în toate privințele. După ce El Și-a început lucrarea, Și-a păstrat doar învelișul exterior al trupului Său. Deoarece lucrarea Sa a fost o expresie a divinității, aceasta a depășit funcțiile normale ale trupului. Până la urmă, trupul întrupat al lui Dumnezeu a fost diferit de oamenii în carne și oase. Desigur, în viața Sa de zi cu zi, El a avut nevoie de hrană, îmbrăcăminte, somn și adăpost. Necesitățile Sale zilnice erau normale în toate privințele, iar El avea rațiunea unei ființe umane normale și gândea ca o ființă umană normală. Oamenii încă Îl considerau o persoană normală, cu excepția faptului că lucrarea pe care o făcea era profund supranaturală. De fapt, indiferent ce făcea, El trăia într-o umanitate obișnuită și normală și, cu atât mai mult cu cât era o perioadă în care El îndeplinea lucrarea, cu atât mai normală era rațiunea Sa și cu atât mai lucide erau gândurile Sale; rațiunea și gândurile Sale le depășeau pe cele ale oricărui om normal. Era necesar ca Dumnezeul întrupat să aibă tocmai acest tip de gândire și de rațiune, căci lucrarea divină trebuia să fie exprimată de un trup a cărui rațiune era cât se poate de normală și ale cărui gânduri erau de cea mai mare luciditate – doar în acest fel trupul Său putea exprima lucrarea divină. Isus a trăit pe pământ timp de treizeci și trei de ani și jumătate, timp în care Și-a păstrat umanitatea normală, dar din cauza lucrării Sale de slujire de trei ani și jumătate, oamenii au crezut că El era foarte transcendent, că era mult mai supranatural decât înainte. În realitate, umanitatea normală a lui Isus a rămas neschimbată înainte și după ce Și-a început lucrarea Sa de slujire; umanitatea Sa a fost la fel pe tot parcursul, dar din cauza diferenței dintre înainte și după ce Și-a început lucrarea Sa de slujire, au apărut două puncte de vedere diferite în ceea ce privește trupul Său. Indiferent de ceea ce oamenii au crezut, Dumnezeu întrupat Și-a păstrat tot timpul umanitatea Sa originară, normală, deoarece, întrucât Dumnezeu S-a întrupat, El a trăit în trup, trupul care a avut umanitate normală. Indiferent dacă El Își realiza sau nu lucrarea Sa de slujire, umanitatea normală a trupului Său nu putea fi ștearsă, pentru că umanitatea este esența de bază a trupului. Înainte ca Isus să-Și realizeze lucrarea Sa de slujire, trupul Lui a rămas complet normal, angajându-Se în toate activitățile umane obișnuite; El nu a părut câtuși de puțin supranatural, nu a arătat niciun semn. La acel moment, El era pur și simplu o persoană foarte obișnuită, care Se închina lui Dumnezeu, deși ceea ce urmărea El era mai cinstit, mai sincer decât al oricui altcuiva. Acesta a fost modul în care s-a manifestat umanitatea Sa, care era cât se poate de normală. Deoarece El nu a înfăptuit nicio lucrare înainte de a-Și asuma lucrarea Sa de slujire, nimeni nu a fost conștient de identitatea Sa, nimeni nu a putut observa că trupul Lui era diferit de toate celelalte, pentru că El nu a arătat nici măcar un singur semn, nu a realizat niciun pic din lucrarea proprie a lui Dumnezeu. Cu toate acestea, după ce El a început să realizeze lucrarea Sa de slujire, Și-a păstrat învelișul exterior al umanității normale și a trăit încă cu rațiune umană normală, dar pentru că El începuse să facă lucrarea lui Dumnezeu Însuși, să Își asume lucrarea de slujire a lui Hristos și să facă lucrarea de care ființele muritoare, oameni în carne și oase, erau incapabili, oamenii au presupus că El nu a avut umanitate normală și nu a fost un trup complet normal, ci un trup incomplet. Datorită lucrării pe care El a realizat-o, oamenii au spus că El a fost un Dumnezeu în trup care nu a avut umanitate normală. O astfel de înțelegere este falsă, pentru că oamenii nu au înțeles semnificația întrupării lui Dumnezeu. Această înțelegere falsă a apărut din faptul că lucrarea exprimată de Dumnezeu în trup a fost lucrarea divină, exprimată într-un trup care a avut umanitate normală. Dumnezeu a fost îmbrăcat în trup, El a locuit în trup, iar lucrarea în umanitatea Lui a ascuns normalitatea umanității Lui. Pentru acest motiv, oamenii au crezut că Dumnezeu nu a avut umanitate, ci doar divinitate.

Dumnezeu, în prima Sa întrupare, nu a finalizat lucrarea întrupării; El a finalizat doar primul pas al lucrării pe care Dumnezeu în trup trebuia să o realizeze. Astfel, pentru a finaliza lucrarea întrupării, Dumnezeu S-a întors încă o dată în trup, trăind întreaga normalitate și întregul caracter practic ale trupului, adică făcând să se manifeste Calea lui Dumnezeu într-un trup care este cât se poate de normal și de obișnuit, încheind, prin urmare, lucrarea pe care El încă nu a finalizat-o în trup. Al doilea trup întrupat are aceeași esență ca primul, dar El este chiar mai practic, chiar mai normal decât primul. În consecință, suferința pe care o îndură al doilea trup întrupat este mai mare decât cea a celui dintâi, dar această suferință este un rezultat al lucrării Sale de slujire în trup, care nu seamănă cu suferința omului corupt. Ea, de asemenea, provine din normalitatea și caracterul practic al trupului Său. Deoarece El realizează lucrarea Sa de slujire într-un trup cu un caracter cât se poate de normal și de practic, trupul trebuie să îndure o mare suferință. Cu cât este mai normal și mai practic acest trup, cu atât mai mult El va suferi în realizarea lucrării Sale de slujire. Lucrarea lui Dumnezeu este exprimată într-un trup foarte obișnuit, unul lipsit de orice atribute supranaturale. Deoarece trupul Lui este normal și trebuie, de asemenea, să poarte pe umeri lucrarea de mântuire a omului, El suferă într-o și mai mare măsură decât ar suferi un trup supranatural – și toată această suferință provine din caracterul practic și din normalitatea trupului Său. Din suferința pe care cele două trupuri întrupate au îndurat-o în timpul realizării lucrărilor Lor de slujire, se poate vedea esența trupului întrupat. Cu cât este mai normal trupul, cu atât este mai mare suferința pe care El trebuie să o îndure în timpul desfășurării lucrării; cu cât este mai practic trupul care desfășoară lucrarea, cu atât devin mai puternice noțiunile oamenilor și mai mare riscul pe care Și-l asumă El. Și totuși, cu cât este mai practic trupul și cu cât mai mult trupul posedă nevoile și rațiunea completă a unei ființe umane normale, cu atât este El mai capabil de a-Și asuma lucrarea lui Dumnezeu în trup. Isus a fost pironit pe cruce prin intermediul trupului, iar El a slujit drept jertfă pentru păcat prin intermediul trupului. Cu alte cuvinte, El l-a învins pe Satana și l-a mântuit complet pe om de pe cruce prin intermediul unui trup cu umanitate normală. Cel de-al doilea Dumnezeu întrupat realizează lucrarea de cucerire și îl înfrânge pe Satana prin intermediul unui trup complet. Doar un trup care este perfect normal și practic poate realiza lucrarea de cucerire în cel mai complet sens al său și poate aduce o mărturie puternică. Cu alte cuvinte, cucerirea omului își atinge efectul prin caracterul practic și normalitatea lui Dumnezeu în trup, nu prin minuni și revelații supranaturale. Lucrarea de slujire făcută de acest Dumnezeu întrupat este de a vorbi și, prin vorbire, El îl cucerește și îl desăvârșește pe om; cu alte cuvinte, lucrarea Duhului realizată în trup este de a vorbi și sarcina trupului este de a vorbi, îndeplinind astfel integral scopul de a-i cuceri, a-i dezvălui, a-i desăvârși și a-i elimina pe oameni. Și astfel, lucrarea lui Dumnezeu în trup va fi îndeplinită în întregime prin lucrarea de cucerire. Lucrarea de ispășire a păcatelor omului care a fost realizată mai întâi a fost doar începutul lucrării întrupării; doar trupul care săvârșește lucrarea de cucerire finalizează întreaga lucrare a întrupării. După gen, unul este de gen masculin și celălalt de gen feminin, întregind astfel semnificația întrupării lui Dumnezeu și risipind noțiunile omului despre Dumnezeu: Dumnezeu poate deveni atât de sex masculin cât și feminin, și, în esență, Dumnezeul întrupat este fără gen. El a făcut atât bărbatul cât și femeia, iar pentru El nu există divizare de gen. În această etapă a lucrării, Dumnezeu nu realizează semne și minuni, astfel încât lucrarea își va atinge rezultatele sale prin intermediul cuvintelor. În plus, motivul acestui lucru este că, de data aceasta, lucrarea lui Dumnezeu întrupat nu este de a-i vindeca pe cei bolnavi și de a scoate demoni, ci de a cuceri omul prin vorbire, ceea ce înseamnă că abilitățile instinctive posedate de acest trup întrupat al lui Dumnezeu sunt de a spune cuvinte și de a-l cuceri pe om, nu de a-i vindeca pe cei bolnavi și de a scoate demoni. Lucrarea Sa în umanitate normală nu este de a face semne, de a-i vindeca pe cei bolnavi și de a scoate demoni, ci de a vorbi și, deci, al doilea trup întrupat le pare oamenilor mult mai normal decât primul. După cum văd oamenii lucrurile, Dumnezeu a devenit trup cu adevărat. Cu toate acestea, acest Dumnezeu întrupat este diferit de Isus întrupat și, deși Ei sunt amândoi Dumnezeu întrupat, Ei nu sunt complet la fel. Isus a avut umanitate normală, umanitate obișnuită, dar El a fost însoțit de multe semne și minuni. În acest Dumnezeu întrupat, ochii umani nu vor vedea niciun semn sau minune, nici vindecarea bolnavilor, nici scoaterea demonilor, nici mersul pe mare, nici postitul pentru patruzeci de zile… El nu face aceeași lucrare pe care a făcut-o Isus, nu pentru că, în esență, trupul Său ar fi diferit de cel al lui Isus, ci pentru că lucrarea Sa de slujire nu este de a-i vindeca pe cei bolnavi și de a scoate demoni. El nu-Și dărâmă propria lucrare, nu-Și tulbură propria lucrare. De vreme ce El îl cucerește pe om prin cuvintele Sale practice, nu este nicio nevoie de a-l supune cu semne, și astfel, această etapă este de a finaliza lucrarea întrupării. Dumnezeul întrupat pe care Îl vezi astăzi este în întregime un trup și nu este nimic supranatural în privința Lui. El Se îmbolnăvește ca și ceilalți, are nevoie de mâncare și îmbrăcăminte exact așa cum au și ceilalți; El este întru totul un trup. Dacă, de data aceasta, Dumnezeu întrupat ar realiza semne și minuni supranaturale, dacă El i-ar vindeca pe cei bolnavi, ar alunga demoni sau ar putea ucide cu un cuvânt, cum ar putea fi întreprinsă lucrarea de cucerire? Cum ar putea fi răspândită lucrarea printre națiunile păgânilor? Vindecarea bolnavilor și scoaterea demonilor a fost lucrarea din Epoca Harului, primul pas în lucrarea de răscumpărare și acum, că Dumnezeu a mântuit omul de la cruce, El nu mai realizează această lucrare. Dacă, în timpul zilelor de pe urmă, S-ar arăta un „Dumnezeu” la fel ca Isus, unul care i-ar vindeca pe cei bolnavi, ar scoate demoni și ar fi crucificat pentru om, acel „Dumnezeu”, deși identic cu descrierea lui Dumnezeu din Biblie și ușor pentru om de acceptat, nu ar fi, în esența sa, trupul purtat de Duhul lui Dumnezeu, ci de un spirit rău. Pentru că este principiul lucrării lui Dumnezeu de a nu repeta niciodată ceea ce El a finalizat deja. Și astfel, lucrarea celei de-a doua întrupări a lui Dumnezeu este diferită de lucrarea celei dintâi. În zilele de pe urmă, Dumnezeu înfăptuiește lucrarea de cucerire într-un trup obișnuit, normal; El nu-i vindecă pe cei bolnavi, nu va fi crucificat pentru om, ci pur și simplu spune cuvinte în trup și cucerește omul în trup. Doar un astfel de trup este trupul întrupat al lui Dumnezeu; doar un astfel de trup poate întregi lucrarea lui Dumnezeu în trup.

Fie că în această etapă Dumnezeu întrupat îndură suferință sau realizează lucrarea Sa de slujire, El face acest lucru pentru a întregi sensul întrupării, pentru că aceasta este ultima întrupare a lui Dumnezeu. Dumnezeu Se poate întrupa doar de două ori. Nu poate exista o a treia oară. Primul Dumnezeu întrupat a fost un bărbat, al doilea, o femeie, și, astfel, chipul trupului lui Dumnezeu este întregit în mintea omului; în plus, cele două întrupări au terminat deja lucrarea lui Dumnezeu în trup. Prima dată, Dumnezeu întrupat a posedat umanitate normală, pentru a întregi sensul întrupării. De această dată El posedă, de asemenea, umanitate normală, dar sensul acestei întrupări este diferit: este mai profund și lucrarea Lui este de o importanță mai profundă. Motivul pentru care Dumnezeu a devenit trup încă o dată este pentru a întregi sensul întrupării. Când Dumnezeu a încheiat pe deplin această etapă a lucrării Sale, întregul sens al întrupării, care este lucrarea lui Dumnezeu în trup, va fi întregit și nu va mai fi nicio altă lucrare spre a fi făcută în trup. Adică, de acum încolo, Dumnezeu nu va mai veni vreodată în trup pentru a-Și face lucrarea. Dumnezeu face lucrarea de întrupare doar pentru a mântui și a desăvârși omenirea. Cu alte cuvinte, dacă nu ar fi de dragul lucrării, Dumnezeu nu ar veni în niciun caz cu ușurință în trup. Prin venirea în trup pentru a lucra, El îi arată Satanei că Dumnezeu este un trup, o persoană normală, o persoană obișnuită – și totuși El poate învinge lumea, pe Satana, răscumpăra omenirea și cuceri omenirea! Scopul lucrării Satanei este să corupă omenirea, în timp ce scopul lui Dumnezeu este să mântuiască omenirea. Satana îl prinde pe om în Adâncul, în timp ce Dumnezeu îl mântuiește din el. Satana îi face pe toți oamenii să i se închine, în timp ce Dumnezeu îi face să se supună stăpânirii Sale, pentru că El este Creatorul. Rezultatele întregii acestei lucrări sunt obținute prin cele două întrupări ale lui Dumnezeu. În esență, trupul Lui este uniunea umanității și divinității și are umanitate normală. Deci, fără trupul întrupat al lui Dumnezeu, lucrarea lui Dumnezeu de mântuire a omenirii nu ar putea avea rezultate și, fără umanitatea normală a trupului Său, lucrarea Sa în trup tot nu ar putea obține aceste rezultate. Esența lui Dumnezeu întrupat este aceea că El trebuie să posede umanitate normală; dacă ar fi altfel, ar fi contrar intenției originare a lui Dumnezeu de a Se întrupa.

De ce spun Eu că sensul întrupării nu a fost întregit în lucrarea lui Isus? Deoarece Calea nu a devenit în întregime trup. Ce a făcut Isus a fost doar o parte din lucrarea lui Dumnezeu în trup; El doar a făcut lucrarea de răscumpărare, și nu a făcut lucrarea de câștigare completă a omului. Din acest motiv, Dumnezeu a devenit trup din nou în zilele de pe urmă. Această etapă a lucrării este, de asemenea, făcută într-un trup obișnuit; este realizată de către o ființă umană cu totul normală, una a cărei umanitate nu este câtuși de puțin transcendentă. Cu alte cuvinte, Dumnezeu a devenit o ființă umană completă; El este o persoană a cărei identitate este aceea a lui Dumnezeu, o ființă umană completă, un trup complet, care realizează lucrarea. Ochii oamenilor văd un trup de carne care nu este deloc transcendent, o persoană foarte obișnuită, care poate vorbi limba cerului, care nu arată niciun semn, nu face nicio minune, cu atât mai puțin expune adevărata poveste din spatele religiei în săli mari de adunări. Oamenilor, lucrarea celui de-al doilea trup întrupat li se pare cu totul diferită față de cea a primului și cele două par chiar să nu aibă nimic în comun – nimic din cea dintâi lucrare nu poate fi văzut de această dată. Deși lucrarea celui de-al doilea trup întrupat este diferită de prima, aceasta nu dovedește că sursa Lor nu este una și aceeași. Dacă sursa Lor este aceeași depinde de natura lucrării făcute de către trupuri și nu de învelișurile Lor exterioare. În timpul celor trei etape ale lucrării Sale, Dumnezeu a fost întrupat de două ori și, de ambele dăți, lucrarea lui Dumnezeu întrupat inaugurează o nouă epocă, introduce o lucrare nouă; întrupările se completează reciproc. Este imposibil pentru ochii umani să observe că cele două trupuri vin de fapt din aceeași sursă. Desigur, acest lucru este dincolo de capacitatea ochiului uman sau a minții umane. Dar în esența Lor, Ei sunt la fel, pentru că lucrarea Lor provine de la același Duh. Dacă cele două trupuri întrupate iau sau nu naștere din aceeași sursă nu poate fi judecat după epocă și după locul în care Ei S-au născut sau alți asemenea factori, ci după lucrarea divină exprimată de Ei. Al doilea trup întrupat nu realizează nimic din lucrarea pe care Isus a făcut-o, pentru că lucrarea lui Dumnezeu nu aderă la convenție, dar ea deschide un nou drum de fiecare dată. Al doilea trup întrupat nu are ca scop să aprofundeze sau să consolideze impresia primului trup în mințile oamenilor, ci să întregească și să îmbunătățească chipul primului trup în mințile lor, să aprofundeze cunoașterea omului despre Dumnezeu, să încalce toate reglementările care există în inimile oamenilor și să șteargă imaginile false despre dumnezeu din inimile lor. Se poate spune că niciun stadiu individual al lucrării proprii lui Dumnezeu nu poate da omului o cunoaștere completă despre El; fiecare dă doar o parte, nu întregul. Deși Dumnezeu Și-a exprimat firea în totalitate, din cauza capacității de înțelegere limitate a omului, cunoașterea sa despre Dumnezeu rămâne încă incompletă. Este imposibil, folosind limbajul uman, să explici pe deplin întreaga fire a lui Dumnezeu. Și atunci, cu cât mai puțin ar putea o singură etapă a lucrării Sale să-L exprime pe deplin pe Dumnezeu? El lucrează în trup sub acoperirea umanității Sale normale, iar cineva Îl poate cunoaște doar prin expresiile divinității Sale, nu prin învelișul Său trupesc. Dumnezeu vine în trup pentru a-i permite omului să-L cunoască prin intermediul lucrării Sale diverse, și nicio etapă a lucrării Sale nu seamănă cu vreo alta. Numai în acest fel poate omul să aibă o cunoaștere completă a lucrării lui Dumnezeu în trup și să nu o limiteze la o anumită sferă. Deși lucrarea celor două trupuri întrupate este diferită, esența trupurilor și sursa lucrării Lor sunt identice; este doar că Ei există pentru a realiza două etape diferite ale lucrării și că apar în două epoci diferite. În orice caz, trupurile întrupate ale lui Dumnezeu au aceeași esență și aceeași origine – acest lucru este ceva pe care nimeni nu-l poate nega.


Lucrarea lui Dumnezeu și practica omului

Lucrarea lui Dumnezeu printre oameni este inseparabilă de om, deoarece omul reprezintă obiectul acestei lucrări și este singura creatură făcută de Dumnezeu care poate să aducă mărturie pentru El. Viața omului și toate activitățile lui sunt inseparabile de Dumnezeu și sunt toate controlate de mâinile lui Dumnezeu, și se poate spune chiar că nicio persoană nu poate exista independent de Dumnezeu. Nimeni nu poate nega acest lucru, pentru că este un fapt. Tot ceea ce face Dumnezeu este în avantajul omenirii și este îndreptat împotriva uneltirilor Satanei. Tot ceea ce necesită omul vine de la Dumnezeu, iar Dumnezeu este sursa vieții omului. Astfel, omul este pur și simplu incapabil să se despartă de Dumnezeu. Mai mult, Dumnezeu nu a intenționat niciodată să se despartă de om. Lucrarea pe care o face Dumnezeu este de dragul întregii omeniri, iar gândurile Sale sunt întotdeauna bune. Astfel, pentru om, lucrarea lui Dumnezeu și gândurile lui Dumnezeu (adică intențiile lui Dumnezeu) sunt ambele „viziuni” pe care omul trebuie să le cunoască. Astfel de viziuni reprezintă, de asemenea, gestionarea lui Dumnezeu și o lucrare imposibil de realizat de către om. Între timp, cerințele pe care Dumnezeu le are pentru om în timpul lucrării Sale se numesc „practica” omului. Viziunile sunt lucrarea lui Dumnezeu Însuși sau reprezintă intențiile Sale pentru omenire sau scopurile și semnificația lucrării Sale. Se poate spune despre viziuni că sunt parte din gestionare, deoarece această gestionare este lucrarea lui Dumnezeu și este îndreptată către om, ceea ce înseamnă că este lucrarea pe care Dumnezeu o face printre oameni. Această lucrare este dovada și calea prin care omul ajunge să Îl cunoască pe Dumnezeu, și este de cea mai mare importanță pentru om. Dacă, în loc să acorde atenție cunoașterii lucrării lui Dumnezeu, oamenii acordă atenție numai doctrinelor credinței în Dumnezeu sau numai detaliilor neimportante și superficiale, atunci ei, pur și simplu, nu Îl vor cunoaște pe Dumnezeu și cu atât mai puțin vor fi în acord cu intențiile lui Dumnezeu. Lucrarea lui Dumnezeu, care este extrem de folositoare pentru cunoașterea lui Dumnezeu de către om, se numește viziuni. Aceste viziuni sunt lucrarea lui Dumnezeu, intențiile lui Dumnezeu și scopurile și semnificația lucrării lui Dumnezeu, care îi sunt toate de folos omului. Practica se referă la ceea ce trebuie făcut de către om, la ceea ce trebuie făcut de ființele create care Îl urmează pe Dumnezeu – cu alte cuvinte, datoria omului. Ceea ce ar trebui să facă omul nu este ceva care a fost înțeles de la început de el, ci sunt cerințele pe care Dumnezeu le are pentru om în timpul lucrării Sale. Aceste cerințe devin treptat din ce în ce mai profunde și mai înalte, pe măsură ce Dumnezeu lucrează. De exemplu, în timpul Epocii Legii, omul a trebuit să respecte legea, iar în timpul Epocii Harului, omul a trebuit să poarte crucea. Epoca Împărăției este diferită: cerințele pentru om sunt mai înalte decât cele din timpul Epocii Legii și al Epocii Harului. Pe măsură ce viziunile devin mai elevate, cerințele pentru om devin tot mai înalte, mai limpezi și mai practice. De asemenea, viziunile devin și ele din ce în ce mai practice. Aceste multe viziuni practice nu numai că îl ajută pe om să se supună mai bine lui Dumnezeu, ci, chiar mai mult decât atât, sunt favorabile cunoașterii sale de Dumnezeu.

În comparație cu epocile anterioare, lucrarea lui Dumnezeu în timpul Epocii Împărăției este mai realistă, mai îndreptată către esența omului și către schimbările firii sale și mai capabilă să aducă mărturie despre Dumnezeu Însuși tuturor acelora care Îl urmează. Cu alte cuvinte, în timpul Epocii Împărăției, în timp ce lucrează, Dumnezeu Se arată omului mai mult decât oricând în trecut, ceea ce înseamnă că viziunile care trebuie să fie cunoscute de către om sunt mai înalte decât în oricare altă epocă anterioară. Deoarece lucrarea lui Dumnezeu printre oameni a intrat pe un teritoriu fără precedent, viziunile cunoscute de om în timpul Epocii Împărăției sunt cele mai înalte dintre toate cele din întreaga lucrare de gestionare. Lucrarea lui Dumnezeu a intrat pe un teritoriu fără precedent și, astfel, viziunile care trebuie să fie cunoscute de către om au devenit cele mai înalte dintre toate, iar practica rezultată a omului este, de asemenea, la un nivel mai înalt decât în oricare epocă anterioară, pentru că practica omului se modifică în pas cu viziunile, iar desăvârșirea viziunilor marchează și desăvârșirea cerințelor pentru om. De îndată ce întreaga gestionare a lui Dumnezeu încetează, la fel se întâmplă și cu practica omului și, fără lucrarea lui Dumnezeu, omul nu va avea altă alternativă decât să nu se abată de la reglementările din vremurile trecute, altfel, pur și simplu, nu va avea încotro să o apuce. Fără viziuni noi, nu va exista nicio practică nouă din partea omului; fără viziuni complete, nu va exista nicio practică perfectă din partea omului; fără viziuni mai înalte, nu va exista o practică la un nivel mai înalt din partea omului. Practica omului se schimbă odată cu urmele pașilor lui Dumnezeu și, de asemenea, cunoașterea și experiența omului se modifică și ele odată cu lucrarea lui Dumnezeu. Indiferent cât de capabil este omul, totuși, el este inseparabil de Dumnezeu, iar dacă Dumnezeu S-ar opri din lucrare chiar și pentru un moment, omul ar muri imediat de furia Lui. Omul nu are nimic cu care să se mândrească, pentru că oricât de înaltă ar fi cunoașterea de astăzi a omului, oricât de profunde ar fi experiențele lui, el este inseparabil de lucrarea lui Dumnezeu – deoarece practica omului și ceea ce el ar trebui să urmărească în credința lui în Dumnezeu sunt inseparabile de viziuni. De fiecare dată când Dumnezeu lucrează, există viziuni pe care omul ar trebui să le cunoască și, ca urmare a acestora, omului i se adresează cerințele potrivite. Fără aceste viziuni ca piatră de temelie, omul ar fi pur și simplu incapabil de practică și nu ar fi în stare să Îl urmeze pe Dumnezeu fără șovăială. Dacă omul nu Îl cunoaște pe Dumnezeu sau nu-I înțelege intențiile, atunci tot ceea ce face omul este în zadar și imposibil să fie aprobat de Dumnezeu. Oricât de bogate ar fi darurile omului, el tot nu se poate descurca fără lucrarea și îndrumarea lui Dumnezeu. Oricât de bune sau de numeroase ar fi acțiunile omului, ele tot nu pot înlocui lucrarea lui Dumnezeu. Și astfel, practica omului nu este, în nicio împrejurare, separabilă de viziuni. Cei care nu acceptă sub nicio formă viziunile noi nu au o practică nouă. Practica lor nu are nicio legătură cu adevărul, deoarece ei se supun reglementărilor și respectă legea fără viață; nu au viziuni noi deloc și, ca urmare, nu au nicio practică a noii epoci. Au pierdut viziunile și, astfel, au pierdut și lucrarea Duhului Sfânt, și au pierdut adevărul. Cei care sunt fără adevăr sunt urmașii absurdității, ei sunt întruchiparea Satanei. Indiferent ce fel de persoană este cineva, el nu poate fi fără viziunile lucrării lui Dumnezeu și nu poate fi lipsit de prezența Duhului Sfânt; de îndată ce cineva pierde viziunile, coboară imediat în Infern și trăiește în întuneric. Oamenii fără viziuni sunt aceia care Îl urmează pe Dumnezeu într-un mod confuz, aceia care sunt lipsiți de lucrarea Duhului Sfânt și trăiesc în iad. Astfel de oameni nu urmăresc adevărul, ci, în schimb, etalează numele lui Dumnezeu ca pe un panou publicitar. Cei care nu cunosc lucrarea Duhului Sfânt, care nu Îl cunosc pe Dumnezeu întrupat, care nu cunosc cele trei etape de lucrare în totalitatea gestionării lui Dumnezeu – nu cunosc viziunile și sunt fără adevăr. Și, oare, nu sunt cei fără adevăr răufăcători cu toții? Cei care sunt dispuși să pună în practică adevărul, care sunt dispuși să urmărească o cunoaștere a lui Dumnezeu și care cooperează cu adevărat cu Dumnezeu sunt oameni pentru care viziunile reprezintă o piatră de temelie. Ei sunt aprobați de Dumnezeu deoarece cooperează cu Dumnezeu, și această cooperare este cea care ar trebui să fie pusă în practică de către om.

În viziuni sunt incluse multe căi de practică. Cerințele practice adresate omului sunt, de asemenea, incluse în viziuni, așa cum este lucrarea lui Dumnezeu care ar trebui cunoscută de către om. În trecut, în timpul adunărilor speciale sau în timpul marilor adunări care erau ținute în diferite locuri, se vorbea numai despre un singur aspect al căii de practică. O astfel de practică era aceea care urma să fie pusă în practică în timpul Epocii Harului și nu avea aproape nicio legătură cu cunoașterea lui Dumnezeu, deoarece viziunea Epocii Harului era numai viziunea răstignirii lui Isus și nu existau viziuni mai mari. Omul nu trebuia să cunoască mai multe decât lucrarea Sa de răscumpărare a omenirii prin răstignire și, astfel, în timpul Epocii Harului, nu mai erau alte viziuni pe care omul să le cunoască. În acest fel, omul avea doar o cunoaștere foarte limitată a lui Dumnezeu și, în afară de cunoașterea bunătății iubitoare și a milei lui Isus, avea la dispoziție doar câteva lucruri simple și demne de milă de pus în practică, lucruri care erau foarte diferite față de cele de astăzi. În trecut, indiferent de forma pe care o lua adunarea oamenilor, omul era incapabil să vorbească de o cunoaștere practică a lucrării lui Dumnezeu, și cu atât mai puțin putea cineva să spună în mod clar care este cea mai potrivită cale de practică pe care omul trebuie să o apuce. Omul a adăugat doar câteva detalii simple la o temelie a îngăduinței și răbdării; nu a existat, pur și simplu, nicio schimbare în esența practicii sale, pentru că în timpul aceleiași epoci, Dumnezeu nu a făcut nicio lucrare mai nouă și singurele cerințe pe care El le-a avut de la om au fost îngăduința și răbdarea sau purtarea crucii – în afară de astfel de practici, nu existau viziuni mai înalte decât răstignirea lui Isus. În trecut, nu erau menționate alte viziuni, deoarece Dumnezeu nu a făcut multă lucrare și deoarece El a impus doar cerințe limitate omului. În acest fel, indiferent de ceea ce a făcut omul, acesta a fost incapabil să depășească aceste limite; el doar a practicat într-un mod simplu și lipsit de profunzime. Astăzi vorbesc despre mai multe viziuni, deoarece astăzi s-a făcut mai multă lucrare, o lucrare care este de câteva ori mai mare decât cea din vremea Epocii Legii și a Epocii Harului. Cerințele pentru om, de asemenea, sunt de câteva ori mai mari decât în epocile trecute. Dacă omul este incapabil să cunoască în totalitate o astfel de lucrare, atunci aceasta nu are nicio semnificație măreață; se poate spune că omul va avea dificultăți să cunoască în întregime o astfel de lucrare dacă nu își dedică efortul de pe tot parcursul vieții pentru acest scop. În lucrarea de cucerire, să vorbești numai despre calea de practică ar face cucerirea omului imposibilă. Simpla discuție despre viziuni, fără nicio cerință pentru om, ar face, de asemenea, imposibilă cucerirea omului. Dacă nu s-ar vorbi despre nimic altceva decât despre calea de practică, atunci ar fi imposibil de a lovi slăbiciunea vitală a omului sau de a risipi noțiunile omului, și la fel de imposibilă ar fi și cucerirea completă a omului. Viziunile sunt instrumentul principal de cucerire a omului și, totuși, dacă nu ar exista nicio altă cale de practică în afară de viziuni, atunci omul nu ar avea nicio cale de urmat, și cu atât mai puțin ar dispune de o modalitate de intrare. Acesta a fost principiul lucrării lui Dumnezeu de la început și până la sfârșit: viziunile cuprind ceea ce poate fi pus în practică, la fel cum există viziuni în plus față de practică. Gradul schimbărilor atât în viața omului, cât și în firea lui însoțește schimbările din viziuni. Dacă omul s-ar baza numai pe propriile sale eforturi, atunci i-ar fi imposibil să atingă vreun grad ridicat de schimbare. Viziunile vorbesc despre lucrarea lui Dumnezeu Însuși și despre gestionarea lui Dumnezeu. Practica se referă la calea de practică a omului și la modul de existență al omului. În întreaga gestionare a lui Dumnezeu, relația dintre viziuni și practică este relația dintre Dumnezeu și om. Dacă viziunile ar fi înlăturate sau dacă s-ar vorbi despre ele fără a aduce în discuție practica sau dacă ar fi numai viziuni, iar practica omului ar fi eliminată, atunci astfel de lucruri nu ar putea fi considerate gestionarea lui Dumnezeu, și cu atât mai puțin s-ar putea spune că lucrarea lui Dumnezeu este săvârșită de dragul omenirii; în acest fel, nu numai că datoria omului ar fi eliminată, dar ar însemna o negare a scopului lucrării lui Dumnezeu. Dacă, de la început și până la sfârșit, omului i s-ar cere doar să practice, fără implicarea lucrării lui Dumnezeu, și, chiar mai mult decât atât, dacă omului nu i s-ar cere să cunoască lucrarea lui Dumnezeu, atunci ar fi cu atât mai puțin justificabil să numim o astfel de lucrare gestionarea lui Dumnezeu. Dacă omul nu L-ar cunoaște pe Dumnezeu și ar fi neștiutor față de intențiile lui Dumnezeu și doar ar practica orbește într-un mod nedeslușit, atunci nu ar deveni niciodată o ființă creată care corespunde complet standardului. Și astfel, aceste două lucruri sunt ambele indispensabile. Dacă ar exista doar lucrarea lui Dumnezeu, adică dacă ar exista doar viziunile, și dacă nu ar exista nicio cooperare sau practică din partea omului, atunci aceasta nu ar putea fi numită gestionarea lui Dumnezeu. Dacă ar exista doar practica și intrarea omului, atunci, chiar dacă ar fi cea mai înaltă cale de intrare, nici asta nu ar funcționa. Intrarea omului trebuie să se schimbe treptat, în pas cu lucrarea și cu viziunile; nu se poate schimba în mod arbitrar. Principiile practicii omului nu sunt neîngrădite, ci sunt stabilite în anumite limite. Astfel de principii se modifică în pas cu viziunile lucrării. Prin urmare, gestionarea lui Dumnezeu se reduce, în ultimă instanță, la lucrarea lui Dumnezeu și la practica omului.

Lucrarea de gestionare a apărut numai datorită omenirii, ceea ce înseamnă că s-a ivit numai datorită existenței omenirii. Nu se pune problema că a existat gestionare înainte de apariția omenirii sau la început, când au fost create cerul, pământul și toate lucrurile. Dacă, în toată lucrarea lui Dumnezeu, nu ar exista nicio practică benefică pentru om – adică dacă El nu ar adresa cerințe potrivite pentru omenirea coruptă (dacă nu ar exista nicio cale potrivită pentru practica omului în lucrarea făcută de Dumnezeu) – atunci această lucrare nu ar putea fi numită gestionarea lui Dumnezeu. Dacă totalitatea lucrării lui Dumnezeu ar presupune numai să-i spună omenirii corupte cum să se ocupe de practica sa, și Dumnezeu nu ar duce la îndeplinire niciunul dintre demersurile Sale și nu ar dezvălui nicio fărâmă din atotputernicia sau înțelepciunea Sa, și, oricât de mari ar fi cerințele lui Dumnezeu pentru om, oricât de mult ar trăi Dumnezeu printre oameni, omul nu ar cunoaște nimic din firea lui Dumnezeu, atunci cu atât mai mult o lucrare de acest fel n-ar putea fi numită gestionarea lui Dumnezeu. Mai simplu spus, lucrarea de gestionare a lui Dumnezeu este lucrarea făcută de Dumnezeu și toată lucrarea desfășurată sub îndrumarea lui Dumnezeu de aceia care au fost câștigați de Dumnezeu. O astfel de lucrare poate fi rezumată ca gestionare. Cu alte cuvinte, lucrarea lui Dumnezeu printre oameni, precum și cooperarea cu El a tuturor acelora care Îl urmează sunt numite, împreună, gestionare. Aici, lucrarea lui Dumnezeu este numită viziuni, iar cooperarea omului se numește practică. Cu cât lucrarea lui Dumnezeu este mai înaltă (adică cu cât viziunile sunt mai înalte), cu atât firea lui Dumnezeu este dezvăluită mai clar omului, cu atât este mai mult în contradicție cu noțiunile omului și cu atât mai înalte devin practica și cooperarea omului. Cu cât cerințele pentru om sunt mai mari, cu atât lucrarea lui Dumnezeu este mai mult în contradicție cu noțiunile omului și, ca urmare, încercările omului, precum și standardele pe care acesta trebuie să le respecte devin și ele mai înalte. La încheierea acestei lucrări, toate viziunile se vor fi împlinit, iar ceea ce omului i se cere să pună în practică va fi atins culmea perfecțiunii. Acesta va fi și momentul când fiecare va fi sortat după felul său, pentru că tot ceea ce i se va cere omului să cunoască i se va fi arătat deja. Astfel, atunci când viziunile ating punctul culminant, lucrarea se va apropia și ea de sfârșit, iar practica omului va fi ajuns și ea la punctul culminant. Practica omului se bazează pe lucrarea lui Dumnezeu, iar gestionarea lui Dumnezeu este exprimată în întregime numai prin practica și cooperarea omului. Omul este piesa de rezistență a lucrării lui Dumnezeu și obiectul lucrării de gestionare a lui Dumnezeu în întregimea ei, precum și produsul întregii gestionări a lui Dumnezeu. Dacă Dumnezeu ar lucra singur, fără cooperarea omului, atunci nu ar exista nimic care să servească drept cristalizare a întregii Sale lucrări și, astfel, gestionarea lui Dumnezeu nu ar avea nici cea mai mică semnificație. Doar prin alegerea de către Dumnezeu a obiectelor potrivite, pe lângă lucrarea Sa, să exprime această lucrare și să demonstreze atotputernicia și înțelepciunea acesteia, poate Dumnezeu să atingă scopul gestionării Sale și să atingă scopul de a folosi toată această lucrare pentru înfrângerea totală a Satanei. Așadar, omul este o parte indispensabilă din lucrarea de gestionare a lui Dumnezeu, iar omul este singurul care poate face ca gestionarea lui Dumnezeu să dea roade și să își atingă scopul final; în afară de om, nicio altă formă de viață nu poate să își asume un astfel de rol. Dacă este ca omul să devină adevărata cristalizare a lucrării de gestionare a lui Dumnezeu, atunci omenirea coruptă trebuie să se descotorosească în totalitate de răzvrătirea ei. Acest lucru necesită ca omului să i se dea practica potrivită în vremuri diferite și ca Dumnezeu să înfăptuiască lucrarea corespunzătoare printre oameni. Numai în acest fel se va câștiga, în cele din urmă, un grup de oameni care să reprezinte cristalizarea lucrării de gestionare a lui Dumnezeu. Lucrarea lui Dumnezeu printre oameni nu poate aduce mărturie pentru Dumnezeu Însuși numai prin intermediul lucrării lui Dumnezeu; pentru a fi realizată, o astfel de mărturie necesită, de asemenea, ființe umane vii care sunt potrivite pentru lucrarea Sa. Dumnezeu va lucra mai întâi asupra acestor oameni, prin care lucrarea Sa va fi apoi exprimată, și, astfel, o asemenea mărturie de-a Sa va fi adusă printre ființele create și, prin aceasta, Dumnezeu va fi atins scopul lucrării Sale. Dumnezeu nu lucrează singur pentru a-l înfrânge pe Satana, deoarece El nu poate aduce mărturie direct pentru Sine printre toate ființele create. Dacă El ar face acest lucru, ar fi imposibil ca omul să fie convins pe deplin, astfel că Dumnezeu trebuie să-l cucerească pe om lucrând asupra lui și abia atunci El va putea să câștige mărturie în rândul tuturor ființelor create. Dacă doar Dumnezeu ar fi Cel care ar continua să lucreze, în timp ce omul nu ar coopera sau Dumnezeu nu i-ar cere să o facă, atunci omul nu ar putea niciodată să cunoască firea lui Dumnezeu și nu ar fi niciodată conștient de intențiile lui Dumnezeu; aceasta nu s-ar putea numi, atunci, lucrarea de gestionare a lui Dumnezeu. Dacă numai omul însuși s-ar strădui, ar urmări și ar munci din greu, fără să înțeleagă lucrarea lui Dumnezeu, atunci omul ar juca feste. Fără lucrarea Duhului Sfânt, ceea ce face omul este al Satanei, este răzvrătit și făcător de rele; Satana este expus în toate cele întreprinse de omenirea coruptă și nimic din toate acestea nu este compatibil cu Dumnezeu, și tot ceea ce face omul e manifestarea Satanei. Nimic din cele spuse de Dumnezeu nu este lipsit de relevanță pentru viziuni și pentru practică. Pe temelia viziunilor, omul găsește practica și calea către supunere și își lasă laoparte noțiunile și câștigă acele lucruri pe care nu le-a avut înainte. Dumnezeu îi cere omului să coopereze cu El, îi cere să se supună total cerințelor Sale, iar omul cere să privească lucrarea făcută de Dumnezeu Însuși, să aprecieze atotputernicia lui Dumnezeu și să cunoască firea lui Dumnezeu. Pe scurt, acestea sunt gestionarea lui Dumnezeu. Unirea dintre Dumnezeu și om este gestionarea și e cea mai mare gestionare.

Ceea ce implică viziunile se referă în principal la lucrarea lui Dumnezeu Însuși, iar ceea ce implică practica trebuie făcut de om și nu are nicio legătură cu Dumnezeu. Lucrarea lui Dumnezeu este împlinită de Dumnezeu Însuși, iar practica omului este atinsă de om însuși. Ceea ce trebuie făcut de Dumnezeu Însuși nu trebuie făcut de om, iar ceea ce trebuie practicat de către om nu are legătură cu Dumnezeu. Lucrarea lui Dumnezeu este lucrarea Sa de slujire și nu are nicio legătură cu omul. Nu este nevoie ca această lucrare să fie făcută de om și, mai mult, omul nu ar fi în stare să înfăptuiască lucrarea care va fi înfăptuită de Dumnezeu. Ceea ce i se cere omului să practice trebuie să fie înfăptuit de către om, chiar dacă este vorba să își sacrifice viața sau să fie predat Satanei pentru a rămâne ferm în mărturia sa – toate acestea trebuie înfăptuite de către om. Dumnezeu Însuși finalizează toată lucrarea pe care El trebuie să o facă, iar ceea ce trebuie să facă omul îi este arătat omului, și lucrarea rămasă îi este lăsată omului. Dumnezeu nu face lucrări suplimentare; El face numai lucrarea care ține de slujirea Lui, și doar îi arată omului calea, și înfăptuiește doar lucrarea de a deschide calea, și nu face lucrarea de netezire a acestei căi. Acest lucru ar trebui înțeles de toți. A pune adevărul în practică înseamnă a pune cuvintele lui Dumnezeu în practică, și toate acestea reprezintă datoria omului, sunt ceea ce trebuie făcut de om și nu au nicio legătură cu Dumnezeu. Dacă omul pretinde ca și Dumnezeu să sufere și să îndure rafinare în adevăr, la fel ca omul, atunci omul este răzvrătit. Lucrarea lui Dumnezeu este pentru a realiza lucrarea Sa de slujire, iar datoria omului este de a se supune întregii îndrumări a lui Dumnezeu, fără nicio împotrivire. Ceea ce omul trebuie să atingă este de datoria lui să realizeze, indiferent de modul în care Dumnezeu lucrează sau trăiește. Numai Dumnezeu Însuși poate să stabilească cerințe pentru om, adică numai Dumnezeu Însuși este îndreptățit să stabilească cerințe pentru om. Omul nu ar trebui să aibă nicio alternativă și nu ar trebui să facă altceva decât să se supună întru totul și să practice; aceasta este rațiunea pe care ar trebui să o aibă omul. Odată ce lucrarea care trebuie înfăptuită de Dumnezeu Însuși este încheiată, omului i se cere să o experimenteze, pas cu pas. Dacă, la sfârșit, când întreaga gestionare a lui Dumnezeu se va fi încheiat, omul tot nu a făcut ceea ce i se cere de către Dumnezeu, atunci omul trebuie pedepsit. Dacă omul nu îndeplinește cerințele lui Dumnezeu, atunci acest lucru este răzvrătirea omului; nu înseamnă că Dumnezeu nu a fost suficient de exhaustiv în lucrarea Sa. Toți aceia care nu pot pune cuvintele lui Dumnezeu în practică, aceia care nu pot îndeplini cerințele lui Dumnezeu și aceia care nu își pot dărui devotamentul și nu își pot îndeplini datoria vor fi pedepsiți cu toții. Astăzi, ceea ce vi se cere să îndepliniți nu sunt cerințe suplimentare, ci doar datoria omului și ceea ce trebuie făcut de către toți oamenii. Dacă nu sunteți capabili nici măcar să vă realizați datoria sau să o realizați bine, atunci nu înseamnă că vă faceți singuri probleme? Nu vă căutați voi moartea? Cum mai puteți să vă așteptați să aveți un viitor și perspective? Lucrarea lui Dumnezeu este înfăptuită de dragul omenirii, iar cooperarea omului este oferită de dragul gestionării lui Dumnezeu. După ce Dumnezeu a înfăptuit tot ceea ce El trebuie să înfăptuiască, omului i se cere să fie totalmente devotat în practica sa și să coopereze cu Dumnezeu. În lucrarea lui Dumnezeu, omul nu ar trebui să menajeze niciun efort, ar trebui să își dăruiască devotamentul și nu ar trebui să se lase târât în numeroase noțiuni sau să fie pasiv și să aștepte moartea. Dumnezeu Se poate sacrifica pe Sine pentru om, atunci de ce omul nu își poate oferi devotamentul lui Dumnezeu? Dumnezeu este cu inima și cu sufletul pentru om, de ce omul nu poate oferi puțină cooperare? Dumnezeu lucrează pentru omenire, așadar, de ce omul nu poate să realizeze o parte din datoria sa de dragul gestionării lui Dumnezeu? Lucrarea lui Dumnezeu a ajuns până în acest punct, și, totuși, voi tot vedeți, dar nu acționați, auziți, dar nu vă mișcați. Nu sunt astfel de oameni obiectele pierzaniei? Dumnezeu S-a dedicat deja întru totul omenirii, atunci de ce astăzi omul este incapabil să realizeze cu seriozitate o oarecare datorie? Pentru Dumnezeu, lucrarea Lui este principala Sa prioritate, iar lucrarea gestionării Sale este de cea mai mare importanță. Pentru om, a pune cuvintele lui Dumnezeu în practică și a îndeplini cerințele lui Dumnezeu reprezintă principala sa prioritate. Toți trebuie să înțelegeți acest lucru. Cuvintele adresate vouă au atins însăși substanța voastră, iar lucrarea lui Dumnezeu a pătruns pe un teritoriu fără precedent. Mulți oameni încă nu înțeleg adevărul sau falsitatea acestei căi; ei încă stau și se uită și nu își realizează datoria. În schimb, ei analizează fiecare cuvânt și fiecare acțiune ale lui Dumnezeu, se concentrează pe ceea ce mănâncă și poartă Dumnezeu, iar noțiunile lor devin încă și mai grave. Nu fac astfel de oameni mult zgomot pentru nimic? Cum ar putea astfel de oameni să fie aceia care Îl caută pe Dumnezeu? Și cum ar putea ei să fie cei care au intenția de a I se supune lui Dumnezeu? Ei nu se gândesc la devotamentul și la datoria lor, le ignoră și, în schimb, se concentrează pe locul unde se află Dumnezeu. Sunt cu adevărat detestabili! Dacă omul a înțeles tot ceea ce trebuie să înțeleagă și a pus în practică tot ceea ce trebuie să pună în practică, atunci Dumnezeu Își va revărsa cu siguranță binecuvântările asupra omului, pentru că ceea ce El cere de la om este datoria omului și ceea ce trebuie făcut de către om. Dacă omul nu este în stare să înțeleagă ceea ce trebuie să înțeleagă și nu este în stare să pună în practică ceea ce trebuie să pună în practică, atunci omul va fi pedepsit. Cei care nu cooperează cu Dumnezeu Îi sunt ostili lui Dumnezeu, cei care nu acceptă lucrarea nouă nutresc o atitudine de opoziție față de ea, chiar dacă astfel de oameni nu fac nimic care să îi contravină în mod evident. Toți aceia care nu pun în practică adevărul cerut de Dumnezeu sunt oameni care se opun în mod deliberat cuvintelor lui Dumnezeu și sunt răzvrătiți față de acestea, chiar dacă astfel de oameni sunt deosebit de „preocupați” de lucrarea Duhului Sfânt. Oamenii care nu sunt ascultători sau supuși sunt răzvrătiți și se opun lui Dumnezeu. Oamenii care nu își realizează datoria sunt aceia care nu cooperează cu Dumnezeu, iar oamenii care nu cooperează cu Dumnezeu sunt cei care nu acceptă lucrarea Duhului Sfânt.

Când lucrarea lui Dumnezeu ajunge într-un anumit punct și gestionarea Sa atinge un anumit punct, toți cei care sunt în conformitate cu intențiile Sale sunt capabili să-I îndeplinească cerințele. Dumnezeu îi impune omului cerințe după standardele Sale proprii și în funcție de ceea ce omul este capabil să realizeze. În timp ce vorbește despre gestionarea Sa, El îi și indică omului calea și îi oferă acestuia un mod de existență. Gestionarea lui Dumnezeu și practica omului sunt ambele parte din aceeași etapă a lucrării și sunt înfăptuite în același timp. Discuția despre gestionarea lui Dumnezeu are legătură cu schimbările din firea omului, iar discuția despre ceea ce trebuie să facă omul și despre schimbările din firea omului are legătură cu lucrarea lui Dumnezeu; aceste două aspecte nu pot fi separate în niciun moment. Practica omului se schimbă, pas cu pas. Aceasta se întâmplă pentru că cerințele lui Dumnezeu pentru om se schimbă și ele și pentru că lucrarea lui Dumnezeu este în continuă schimbare și dezvoltare. Dacă practica omului rămâne prinsă în lațul reglementărilor, acest lucru dovedește că omul este lipsit de lucrarea și de îndrumarea lui Dumnezeu; dacă practica omului nu se schimbă niciodată sau nu devine mai profundă, atunci acest lucru dovedește că practica omului este înfăptuită conform voinței omului și este practica non-adevărului; dacă omul nu are o cale pe care să pășească, atunci el a căzut deja în mâinile Satanei și este controlat de Satana, ceea ce înseamnă că este controlat de spiritele rele. Dacă practica omului nu devine mai profundă, atunci lucrarea lui Dumnezeu nu se dezvoltă, și dacă nu există nicio schimbare în lucrarea lui Dumnezeu, atunci intrarea omului va ajunge să se oprească; acest lucru este inevitabil. În întreaga lucrare a lui Dumnezeu, dacă omul ar fi să respecte întotdeauna legea lui Iahve, atunci lucrarea lui Dumnezeu nu ar putea progresa, și cu atât mai puțin ar fi posibil să sfârșească o întreagă epocă. Dacă omul ar ține întotdeauna de cruce și ar practica răbdarea și smerenia, atunci ar fi imposibil ca lucrarea lui Dumnezeu să își continue progresul. Șase mii de ani de gestionare nu se pot sfârși pur și simplu printre oamenii care doar respectă legea sau care doar se agață de cruce și practică răbdarea și smerenia. În schimb, întreaga lucrare de gestionare a lui Dumnezeu va fi încheiată printre aceia din zilele de pe urmă, care Îl cunosc pe Dumnezeu, care au fost recuperați din ghearele Satanei și care s-au descotorosit complet de influența Satanei. Aceasta este direcția inevitabilă a lucrării lui Dumnezeu. De ce se spune că practica celor din bisericile religioase este învechită? Deoarece ceea ce ei pun în practică este separat de lucrarea de astăzi. În Epoca Harului, ceea ce ei au pus în practică a fost corect, dar, pe măsură ce epoca a trecut și lucrarea lui Dumnezeu s-a schimbat, practica lor a devenit, încetul cu încetul, învechită. A fost lăsată în urmă de lucrarea nouă și de lumina nouă. Pe baza temeliei sale originare, lucrarea Duhului Sfânt a progresat cu câțiva pași mai adânc. Totuși, acei oameni rămân încă prinși în etapa originară a lucrării lui Dumnezeu și încă se agață de vechile practici și de vechea lumină. Lucrarea lui Dumnezeu se poate schimba dramatic în trei sau cinci ani, așa că nu ar avea loc transformări și mai mari pe parcursul a 2000 de ani? Dacă omul nu are o lumină sau o practică nouă, înseamnă că nu a ținut pasul cu lucrarea Duhului Sfânt, și acesta este eșecul omului. Existența lucrării noi a lui Dumnezeu nu poate fi negată deoarece, astăzi, cei care au avut în prealabil lucrarea Duhului Sfânt respectă încă practici învechite. Lucrarea Duhului Sfânt merge întotdeauna înainte, și toți aceia care se află în curentul Duhului Sfânt trebuie și ei să progreseze mai adânc și să se schimbe, pas cu pas. Ei nu trebuie să se oprească la o singură etapă. Numai aceia care nu cunosc lucrarea Duhului Sfânt s-ar opri la lucrarea Sa originară și nu ar accepta lucrarea nouă a Duhului Sfânt. Numai aceia care sunt răzvrătiți ar fi incapabili să câștige lucrarea Duhului Sfânt. Dacă practica omului nu ține ritmul cu lucrarea nouă a Duhului Sfânt, atunci practica omului este cu siguranță separată de lucrarea din prezent și este cu siguranță în conflict cu lucrarea din prezent. Astfel de oameni învechiți sunt, pur și simplu, incapabili să îndeplinească voia lui Dumnezeu, și cu atât mai puțin ar putea ei să devină oameni care, în cele din urmă, vor rămâne fermi în mărturia lor pentru Dumnezeu. Mai mult, întreaga lucrare de gestionare nu ar putea fi încheiată în mijlocul unui astfel de grup de oameni. Pentru aceia care au ținut odinioară legea lui Iahve și aceia care au suferit odată pentru cruce, dacă nu pot accepta etapa lucrării din zilele de pe urmă, atunci tot ceea ce au făcut va fi fost în van și inutil. Cea mai limpede manifestare a lucrării Duhului Sfânt este ancorarea în prezent, și nu agățarea de trecut. Aceia care nu au ținut pasul cu lucrarea de astăzi și care s-au separat de practica de astăzi sunt cei care se opun și nu acceptă lucrarea Duhului Sfânt. Astfel de oameni se opun lucrării din prezent a lui Dumnezeu. Deși ei păstrează lumina din trecut, nu se poate nega că nu cunosc lucrarea Duhului Sfânt. De ce au avut loc toate aceste discuții despre schimbările din practica omului, despre diferențele dintre practica din trecut și cea de astăzi, despre cum se desfășura practica în epoca anterioară și despre cum se desfășoară ea astăzi? Se vorbește întotdeauna despre astfel de împărțiri în practica omului pentru că lucrarea Duhului Sfânt merge în mod constant înainte și, de aceea, este obligatoriu ca practica omului să se schimbe permanent. Dacă omul se împotmolește într-o singură etapă, atunci acest lucru dovedește că nu este capabil să țină pasul cu noua lucrare și cu noua lumină a lui Dumnezeu; nu dovedește că planul de gestionare al lui Dumnezeu nu s-a schimbat. Cei care se află în afara curentului Duhului Sfânt cred întotdeauna că au dreptate, dar, de fapt, lucrarea lui Dumnezeu asupra lor a încetat cu mult timp în urmă și ei sunt întru totul fără lucrarea Duhului Sfânt. Lucrarea lui Dumnezeu a fost mutată demult către un alt grup de oameni și El intenționează să împlinească noua Sa lucrare asupra acestor oameni. Pentru că cei din religie sunt incapabili să accepte lucrarea nouă a lui Dumnezeu și se țin numai de lucrarea veche din trecut, Dumnezeu i-a abandonat pe acești oameni și Își face noua lucrare asupra oamenilor care acceptă această lucrare nouă. Aceștia sunt oameni care cooperează cu lucrarea Sa nouă și numai în acest fel poate fi înfăptuită gestionarea Sa. Gestionarea lui Dumnezeu merge întotdeauna înainte, iar practica omului se înalță întotdeauna mai sus. Dumnezeu lucrează întotdeauna, și omul are mereu nevoi, astfel că amândoi ajung la apogeu, iar Dumnezeu și omul ating unirea completă. Aceasta este expresia înfăptuirii lucrării mărețe a lui Dumnezeu și este rezultatul final al întregii gestionări a lui Dumnezeu.

În fiecare etapă a lucrării lui Dumnezeu există și cerințe corespunzătoare pentru om. Toți aceia care se află în curentul Duhului Sfânt au prezența și disciplinarea Duhului Sfânt, iar aceia care nu se află în curentul Duhului Sfânt sunt sub stăpânirea Satanei și fără nimic din lucrarea Duhului Sfânt. Oamenii care se află în curentul Duhului Sfânt sunt aceia care acceptă lucrarea nouă a lui Dumnezeu și aceia care cooperează cu lucrarea nouă a lui Dumnezeu. Dacă aceia care se află în acest curent nu sunt în stare să coopereze și nu pot să pună în practică adevărul cerut de Dumnezeu în acest timp, atunci ei vor fi disciplinați și, în cel mai rău caz, vor fi abandonați de Duhul Sfânt. De vreme ce au acceptat lucrarea nouă a Duhului Sfânt, trăiesc în curentul Duhului Sfânt, primind grija și protecția Duhului Sfânt. Aceia care sunt dispuși să pună adevărul în practică sunt luminați de Duhul Sfânt, iar aceia care nu sunt dispuși să pună adevărul în practică sunt disciplinați de Duhul Sfânt și pot fi chiar pedepsiți. Indiferent ce fel de oameni sunt, cu condiția ca ei să se afle în curentul Duhului Sfânt, Dumnezeu Își va asuma responsabilitatea pentru toți aceia care acceptă lucrarea Sa nouă de dragul numelui Său. Aceia care preamăresc numele Său și sunt dornici să Îi pună cuvintele în practică vor primi binecuvântările Sale; cei care se răzvrătesc împotriva Lui și nu Îi pun cuvintele în practică vor primi pedeapsa Sa. Oamenii care se află în curentul Duhului Sfânt sunt aceia care acceptă noua lucrare și, de vreme ce au acceptat noua lucrare, ar trebui să coopereze în mod corespunzător cu Dumnezeu și nu să se comporte ca niște răzvrătiți care nu își realizează datoria. Aceasta este singura cerință a lui Dumnezeu de la om. Nu este același lucru pentru oamenii care nu acceptă lucrarea nouă: ei se află în afara curentului Duhului Sfânt, iar disciplinarea și reproșul Duhului Sfânt nu li se aplică deloc. Toată ziua, acești oameni trăiesc în trup, trăiesc în mintea lor. Tot ceea ce fac este conform doctrinelor rezultate din propria lor analiză și propria lor cercetare mentale; nu asta este ceea ce se cere de către lucrarea nouă a Duhului Sfânt, și cu atât mai puțin este cooperare cu Dumnezeu. Aceia care nu acceptă lucrarea nouă a lui Dumnezeu sunt lipsiți de prezența lui Dumnezeu și, chiar mai mult decât atât, lipsiți de binecuvântările și protecția lui Dumnezeu. Majoritatea cuvintelor și acțiunilor lor se agață de cerințele lucrării din trecut a Duhului Sfânt; ele sunt doctrine, nu adevăruri. Asemenea doctrine și reglementări sunt suficiente pentru a demonstra că adunarea acestor oameni laolaltă nu este altceva decât religie; ei nu sunt aleșii sau obiectele lucrării lui Dumnezeu. Adunarea lor laolaltă se poate numi doar un ghiveci religios; nu poate fi numită o biserică. Acesta este un fapt de nestrămutat. Ei nu au lucrarea nouă a Duhului Sfânt; ceea ce fac miroase din plin a religie, ceea ce trăiesc abundă în religie; ei nu sunt în posesia prezenței și lucrării Duhului Sfânt, și cu atât mai puțin sunt calificați să primească disciplinarea sau luminarea Duhului Sfânt. Acești oameni sunt toți leșuri fără de viață și viermi lipsiți de spiritualitate. Ei nu cunosc răzvrătirea și opoziția omului, nu cunosc toate faptele rele ale omului și cu atât mai puțin cunosc toată lucrarea lui Dumnezeu și intențiile din prezent ale lui Dumnezeu. Sunt cu toții ignoranți, oameni infami și gunoaie care nu merită să fie numiți credincioși! Nimic din ceea ce fac ei nu are nicio relevanță pentru gestionarea lui Dumnezeu, și cu atât mai puțin poate să afecteze planurile lui Dumnezeu. Cuvintele și acțiunile lor sunt extrem de dezgustătoare, precum și patetice, și sunt pur și simplu nedemne de a fi menționate. Nimic din ceea ce este făcut de aceia care nu se află în curentul Duhului Sfânt nu are de-a face cu lucrarea nouă a Duhului Sfânt. Din această cauză, orice ar face, ei nu au disciplinarea – cu atât mai puțin luminarea – Duhului Sfânt. Pentru că ei sunt cu toții oameni fără dragoste de adevăr și care au fost disprețuiți și respinși de Duhul Sfânt. Ei sunt numiți răufăcători deoarece fac ce le place, acționând conform trupului lor și fluturând stindardul lui Dumnezeu în timp ce fac acest lucru, și deoarece Îi sunt în mod deliberat ostili lui Dumnezeu și acționează împotriva Lui în timp ce El Își face lucrarea. Refuzul omului de a coopera cu Dumnezeu reprezintă răzvrătirea supremă în sine, cu atât mai mult, acei oameni care I se împotrivesc intenționat lui Dumnezeu nu își vor primi cu precădere răsplata dreaptă? Când se pomenește de faptele rele ale acestor oameni, unii oameni sunt nerăbdători să îi blesteme, în vreme ce Dumnezeu îi ignoră. Pentru om, se pare că acțiunile lor implică numele lui Dumnezeu, dar, de fapt, pentru Dumnezeu, acestea nu au nicio legătură cu numele Său sau cu mărturia pentru El. Indiferent ce fac acești oameni, nu are legătură cu Dumnezeu: nu are legătură nici cu numele Său, nici cu lucrarea Sa actuală. Acești oameni se umilesc și îl manifestă pe Satana; sunt indivizi care adună fapte rele pentru ziua furiei. Astăzi, indiferent de acțiunile lor, cu condiția ca ei să nu stingherească gestionarea lui Dumnezeu și să nu aibă nimic de-a face cu noua lucrare a lui Dumnezeu, astfel de oameni nu vor fi supuși răsplății ce li se cuvine, pentru că ziua furiei nu a sosit încă. Sunt multe lucruri despre care oamenii cred că Dumnezeu ar fi trebuit să Se ocupe deja, și ei cred că acelor răufăcători trebuie să li se dea răsplata cât mai curând cu putință. Dar, deoarece lucrarea de gestionare a lui Dumnezeu încă nu s-a încheiat și ziua furiei nu a sosit încă, cei nedrepți continuă încă să își realizeze faptele nedrepte. Unii spun: „Aceia din religie sunt fără prezența sau lucrarea Duhului Sfânt și fac numele lui Dumnezeu de rușine; așadar, de ce nu îi distruge Dumnezeu în loc să le tolereze purtarea neînfrânată?” Acești oameni, care îl manifestă pe Satana și care exprimă trupul, sunt oameni ignoranți, josnici, sunt oameni absurzi. Ei nu vor asista la venirea mâniei lui Dumnezeu înainte ca ei să ajungă să înțeleagă cum Își face Dumnezeu lucrarea printre oameni și, odată ce vor fi fost cuceriți pe deplin, acei răufăcători își vor primi cu toții răsplata, și nici măcar unul nu va putea scăpa de ziua furiei. Acum nu este timpul pentru pedepsirea omului, ci este timpul pentru desfășurarea lucrării de cucerire, dacă nu sunt cei care aduc prejudicii gestionării lui Dumnezeu, caz în care vor fi supuși pedepsei după gravitatea acțiunilor lor. În timpul gestionării omenirii de către Dumnezeu, toți cei care sunt în curentul Duhului Sfânt au o legătură cu Dumnezeu. Aceia care sunt disprețuiți și respinși de Duhul Sfânt trăiesc sub influența Satanei, iar ceea ce ei pun în practică nu are nicio legătură cu Dumnezeu. Numai aceia care acceptă lucrarea nouă a lui Dumnezeu și cooperează cu Dumnezeu au legătură cu Dumnezeu, deoarece lucrarea lui Dumnezeu este îndreptată numai asupra acelora care o acceptă, nu asupra tuturor oamenilor, indiferent dacă ei o acceptă sau nu. Lucrarea făcută de Dumnezeu are întotdeauna un destinatar și nu este făcută la întâmplare. Aceia care sunt asociați cu Satana nu sunt demni să aducă mărturie pentru Dumnezeu, și cu atât mai puțin sunt ei demni să coopereze cu Dumnezeu.

Fiecare etapă a lucrării Duhului Sfânt necesită și mărturia omului. Fiecare etapă a lucrării este o bătălie între Dumnezeu și Satana, iar ținta bătăliei este Satana, în vreme ce acela care va fi desăvârșit de această lucrare este omul. Dacă lucrarea lui Dumnezeu va da roade sau nu depinde de cum este mărturia omului pentru Dumnezeu. Această mărturie este singura cerință a lui Dumnezeu de la aceia care Îl urmează; este mărturia făcută în fața Satanei și, de asemenea, dovada rezultatelor lucrării Sale. Întreaga gestionare a lui Dumnezeu este împărțită în trei etape și, în fiecare etapă, sunt stabilite cerințe potrivite omului. Mai mult, cu trecerea și progresul epocilor, cerințele lui Dumnezeu pentru întreaga omenire devin și mai mari. Astfel, pas cu pas, această lucrare de gestionare a lui Dumnezeu atinge punctul culminant, într-atât încât omul vede faptul „arătării Cuvântului în trup” și, în acest fel, cerințele pentru om devin și mai mari, ca și mărturia care i se cere omului să o aducă. Cu cât omul poate coopera mai mult cu adevărat cu Dumnezeu, cu atât mai mult poate Dumnezeu să câștige slava. Cooperarea omului este mărturia pe care i se cere să o aducă, iar mărturia pe care o aduce este practica omului. Prin urmare, dacă lucrarea lui Dumnezeu poate avea sau nu efectul scontat și dacă poate exista sau nu mărturie adevărată sunt legate în mod indisolubil de cooperarea și de mărturia omului. Când lucrarea este finalizată, cu alte cuvinte, când întreaga gestionare a lui Dumnezeu a ajuns la final, omului i se va cere să aducă mărturie și mai înaltă, iar când lucrarea lui Dumnezeu ajunge la final, practica și intrarea omului vor atinge punctul culminant. În trecut, omului i s-a cerut să respecte legea și poruncile și i s-a cerut să fie răbdător și smerit. Astăzi, omului i se cere să se supună tuturor rânduielilor lui Dumnezeu și să aibă o dragoste supremă de Dumnezeu, și i se cere, în cele din urmă, să continue să Îl iubească pe Dumnezeu în mijlocul necazurilor. Aceste trei etape sunt cerințele pe care Dumnezeu le stabilește pentru om, pas cu pas, în întreaga Sa gestionare. Fiecare etapă a lucrării lui Dumnezeu este mai profundă decât precedenta și, în fiecare etapă, cerințele pentru om sunt mai mari decât cele anterioare și, în acest fel, întreaga gestionare a lui Dumnezeu prinde treptat contur. Tocmai datorită faptului că cerințele pentru om sunt din ce în ce mai mari, firea omului se apropie tot mai mult de standardele cerute de Dumnezeu, și numai atunci întreaga omenire se îndepărtează treptat de influența Satanei până când, atunci când lucrarea lui Dumnezeu este pe deplin finalizată, întreaga omenire va fi fost mântuită de influența Satanei. Când va sosi acel moment, lucrarea lui Dumnezeu va fi ajuns la final, iar cooperarea omului cu Dumnezeu pentru a obține schimbări în cadrul firii sale va înceta, și întreaga omenire va trăi în lumina lui Dumnezeu și, din acel moment, nu va mai exista răzvrătire sau opoziție față de Dumnezeu. Dumnezeu nu va mai avea cerințe de la om, și va fi o cooperare mai armonioasă între om și Dumnezeu, una care va fi viața omului și a lui Dumnezeu împreună, viața care vine după ce gestionarea lui Dumnezeu se va fi încheiat complet și după ce omul va fi fost mântuit în întregime de Dumnezeu din ghearele Satanei. Aceia care nu pot să urmeze îndeaproape urmele pașilor lui Dumnezeu sunt incapabili să obțină o astfel de viață. Ei se vor fi scufundat în întuneric, acolo unde vor jeli și își vor scrâșni dinții; ei sunt oameni care cred în Dumnezeu, dar nu Îl urmează, care cred în Dumnezeu, dar nu se supun întregii Sale lucrări. Pentru că omul crede în Dumnezeu, el trebuie să urmeze îndeaproape urmele pașilor lui Dumnezeu; el trebuie „să urmeze Mielul oriunde Acesta Se duce”. Numai oamenii care fac asta sunt cei care caută realmente adevărata cale, cei care cunosc lucrarea Duhului Sfânt. Oamenii care aderă cu încăpățânare la cuvinte și doctrine sunt aceia care au fost eliminați de lucrarea Duhului Sfânt. În fiecare perioadă de timp, Dumnezeu va începe o lucrare nouă și, în fiecare perioadă, va exista un nou început printre oameni. Dacă omul se agață numai de adevărurile conform cărora „Iahve este Dumnezeu” și „Isus este Hristos”, care sunt adevăruri ce se aplică fiecare doar unei singure epoci, atunci omul nu va ține niciodată pasul cu lucrarea Duhului Sfânt și va fi pentru totdeauna incapabil de a câștiga lucrarea Duhului Sfânt. Indiferent de modalitatea în care lucrează Dumnezeu, dacă omul urmează fără cea mai mică umbră de îndoială și urmează îndeaproape, atunci cum ar putea omul să fie eliminat de Duhul Sfânt? Indiferent de ceea ce face Dumnezeu, atâta vreme cât omul este sigur că este lucrarea Duhului Sfânt și cooperează cu lucrarea Duhului Sfânt fără vreo îndoială și încearcă să îndeplinească cerințele lui Dumnezeu, atunci cum ar putea să fie el pedepsit? Lucrarea lui Dumnezeu nu a încetat niciodată, pașii Săi nu s-au oprit niciodată și, înainte de încheierea lucrării Sale de gestionare, El a fost întotdeauna ocupat și nu Se oprește niciodată. Dar omul este diferit: câștigând doar o fărâmă din lucrarea Duhului Sfânt, el o tratează de parcă aceasta nu s-ar schimba niciodată; după ce a câștigat puțină cunoaștere, nu merge înainte pentru a „urmări” lucrarea mai nouă a lui Dumnezeu; după ce a văzut doar un pic din lucrarea lui Dumnezeu, el Îl limitează imediat pe Dumnezeu ca fiind o anume statuie din lemn și crede că Dumnezeu va păstra mereu acest chip pe care îl vede el, că așa a fost și în trecut și că așa va fi mereu și în viitor; după ce a câștigat doar o fărâmă de cunoaștere de suprafață, omul este atât de mândru încât uită de sine și începe să proclame cu nechibzuință o fire și o ființă a lui Dumnezeu care pur și simplu nu există; și, după ce a devenit sigur de o singură etapă a lucrării Duhului Sfânt, indiferent de ce fel de persoană vestește lucrarea nouă a lui Dumnezeu, omul nu o acceptă. Astfel de oameni nu pot accepta lucrarea nouă a Duhului Sfânt; sunt prea conservatori și incapabili de a accepta lucruri noi. Astfel de oameni sunt aceia care cred în Dumnezeu, dar care Îl și resping pe Dumnezeu. Omul crede că israeliții au greșit „să creadă numai în Iahve și să nu creadă în Isus”, totuși, majoritatea oamenilor joacă un rol în care ei „cred doar în Iahve și Îl resping pe Isus” și „tânjesc după întoarcerea lui Mesia, dar se opun lui Mesia care se numește Isus”. Nu este de mirare, atunci, că oamenii încă trăiesc sub controlul Satanei după ce au acceptat o etapă din lucrarea Duhului Sfânt și încă nu primesc binecuvântările lui Dumnezeu. Nu este acesta rezultatul răzvrătirii omului? Oamenii din creștinism din întreaga lume care nu au ținut pasul cu lucrarea nouă de astăzi se agață cu toții de speranța că vor avea noroc, presupunând că Dumnezeu le va îndeplini dorințele respective. Și totuși, ei nu pot spune cu certitudine absolută de ce Dumnezeu îi va lua în al treilea cer sau cum va veni Isus așezat pe un nor alb să îi primească, și cu atât mai puțin sunt absolut siguri dacă Isus va sosi într-adevăr pe un nor alb în ziua pe care și-o imaginează ei. Toți sunt neliniștiți și în impas; ei înșiși nici nu știu dacă Dumnezeu îl va lua pe fiecare dintre ei, dintre grupurile mici și variate de oameni care provin din fiecare confesiune. Lucrarea pe care o face Dumnezeu acum, în epoca actuală, intențiile lui Dumnezeu – ei nu înțeleg nimic din aceste lucruri și nu fac nimic altceva decât să numere zilele pe degetele de la mâini. Numai aceia care urmează urmele pașilor Mielului până la sfârșit pot obține binecuvântarea finală, în vreme ce acei „oameni deștepți”, care nu sunt în stare să urmeze până la sfârșit, dar care cred totuși că au câștigat totul, sunt incapabili să fie martori la arătarea lui Dumnezeu. Ei cred cu toții că sunt cei mai inteligenți oameni de pe pământ și întrerup dezvoltarea continuă a lucrării lui Dumnezeu fără a avea vreun motiv, și par să aibă încredere deplină că Dumnezeu îi va lua la cer, pe ei care „au loialitate neîmpărțită față de Dumnezeu, Îl urmează pe Dumnezeu și respectă cuvintele lui Dumnezeu”. Chiar dacă ei au „loialitate deplină” față de cuvintele rostite de Dumnezeu, cuvintele și acțiunile lor sunt încă atât de dezgustătoare deoarece se opun lucrării Duhului Sfânt și înșală și sunt aducători de rele. Aceia care nu pot să urmeze până la bun sfârșit și care nu pot să țină pasul cu lucrarea Duhului Sfânt și care doar se agață de lucrarea veche nu numai că nu au reușit să obțină loialitatea față de Dumnezeu, ci, dimpotrivă, au ajuns să fie cei care I se opun lui Dumnezeu, cei care sunt respinși de epoca nouă și cei care vor fi pedepsiți. Există oameni mai demni de milă decât aceștia? Mulți cred chiar că toți aceia care resping legea veche și acceptă lucrarea nouă sunt fără conștiință. Acești oameni, care se concentrează doar asupra „conștiinței”, dar nu cunosc lucrarea Duhului Sfânt, își vor vedea, în cele din urmă, perspectivele curmate de propriile lor conștiințe. Nici măcar Dumnezeu nu respectă reglementări în lucrarea Lui și, chiar dacă poate fi propria Sa lucrare, Dumnezeu nu Se agață, totuși, de ea. Ceea ce ar trebui negat este negat, ceea ce ar trebui eliminat este eliminat. Și totuși, omul se agață doar de o mică parte a lucrării de gestionare a lui Dumnezeu pentru a-L antagoniza pe Dumnezeu. Nu este aceasta absurditatea omului? Nu este aceasta ignoranța omului? Cu cât oamenii sunt mai timizi și mult prea precauți din cauza fricii de a nu obține binecuvântări, cu atât sunt mai incapabili să câștige mai multe binecuvântări și să primească binecuvântarea de pe urmă. Acei oameni care aderă cu încăpățânare la lege afișează cu toții loialitate deplină față de lege, și cu cât mai mult afișează această loialitate față de lege, cu atât mai mult sunt răzvrătiți care se opun lui Dumnezeu. Pentru că acum este Epoca Împărăției și nu Epoca Legii, iar lucrarea de astăzi și lucrarea din trecut nu pot fi menționate una alături de cealaltă, nici nu se poate compara lucrarea din trecut cu lucrarea de astăzi. Lucrarea lui Dumnezeu s-a schimbat, iar practica omului s-a schimbat și ea; nu înseamnă să te agăți de lege sau să porți crucea. Prin urmare, loialitatea omului față de lege și de cruce nu va primi aprobarea lui Dumnezeu.

Omul va fi făcut complet în totalitate în Epoca Împărăției. După lucrarea de cucerire, omul va fi supus rafinării și necazului. Aceia care pot birui și pot rămâne fermi în mărturia lor în timpul acestui necaz sunt aceia care vor fi, în cele din urmă, făcuți compleți; ei sunt biruitorii. În timpul acestui necaz, omului i se cere să accepte această rafinare, iar această rafinare este ultima manifestare a lucrării lui Dumnezeu. Este ultima dată când omul va fi rafinat înainte de încheierea întregii lucrări de gestionare a lui Dumnezeu, și toți aceia care Îl urmează pe Dumnezeu trebuie să accepte acest test final, trebuie să accepte această ultimă rafinare. Aceia care se află în mijlocul necazului sunt fără lucrarea Duhului Sfânt și îndrumarea lui Dumnezeu, dar cei care au fost cu adevărat cuceriți și care Îl urmăresc cu adevărat pe Dumnezeu vor rămâne, în cele din urmă, neclintiți; ei sunt cei care au umanitate și care Îl iubesc sincer pe Dumnezeu. Indiferent de ceea ce face Dumnezeu, acești victorioși nu vor fi lipsiți de viziuni și vor continua să pună adevărul în practică fără să-și piardă mărturia. Ei sunt cei care vor ieși, în cele din urmă, din marele necaz. Chiar dacă aceia care fac totul de mântuială pentru beneficii încă pot trăi astăzi pe spinarea altora, nimeni nu poate scăpa de necazul final și nimeni nu poate scăpa de testul de pe urmă. Pentru aceia care biruiesc, un astfel de necaz reprezintă o rafinare extraordinară; dar pentru aceia care fac totul de mântuială pentru beneficii reprezintă lucrarea eliminării absolute. Indiferent de modul în care sunt încercați, loialitatea celor care Îl au pe Dumnezeu în inimile lor rămâne neschimbată; dar cei care nu Îl au pe Dumnezeu în inima lor, odată ce lucrarea lui Dumnezeu nu este avantajoasă pentru trupul lor, își schimbă părerea despre Dumnezeu și chiar se îndepărtează de Dumnezeu. Astfel sunt aceia care nu vor rămâne fermi la sfârșit, cei care caută numai binecuvântările lui Dumnezeu și nu au nicio dorință să se consume pentru Dumnezeu și să se dedice Lui. Astfel de oameni josnici vor fi cu toții „izgoniți” când lucrarea lui Dumnezeu se va încheia și nu li se va arăta nicio milă. Cei fără umanitate nu au în niciun caz o dragoste adevărată pentru Dumnezeu. Când mediul este confortabil sau au ceva de câștigat, ei sunt cu totul ascultători față de Dumnezeu, dar odată ce dorințele le sunt compromise sau, în cele din urmă, spulberate, ei se ridică imediat împotrivă. Chiar și în decurs de doar o noapte, trec de la o persoană zâmbitoare, „bună la inimă”, la un călău cu aspect sălbatic, tratându-și pe neașteptate binefăcătorul de ieri ca pe dușmanul lor de moarte, fără nicio noimă sau motiv. Dacă acești demoni răi care ucid fără să clipească nu sunt îndepărtați, nu vor deveni ei o amenințare latentă serioasă? Nu se pune problema ca, odată ce lucrarea de cucerire este încheiată, lucrarea de mântuire a omului să ajungă la finalizarea ei deplină. Deși lucrarea de cucerire a ajuns la sfârșit, lucrarea de purificare a omului nu s-a încheiat; doar odată ce omul a fost purificat în întregime, odată ce aceia care I se supun cu sinceritate lui Dumnezeu au fost făcuți compleți și odată ce acei ipocriți care sunt fără Dumnezeu în inimile lor au fost îndepărtați, lucrarea va fi terminată. Cei care sunt incapabili să-L mulțumească pe Dumnezeu în etapa finală a lucrării Sale vor fi complet eliminați, iar cei care sunt eliminați sunt de teapa diavolilor. Cei care sunt incapabili să-L mulțumească pe Dumnezeu sunt răzvrătiți împotriva lui Dumnezeu. Chiar dacă acești oameni Îl urmează pe Dumnezeu astăzi, acest lucru nu dovedește că ei sunt cei care vor rămâne în cele din urmă. În cuvintele „cei care Îl urmează pe Dumnezeu până la sfârșit vor primi mântuirea”, sensul lui „urmează” este de a sta neclintit în mijlocul necazului. Astăzi, mulți cred că este foarte ușor să Îl urmezi pe Dumnezeu, dar atunci când lucrarea lui Dumnezeu se apropie de sfârșit, tu vei cunoaște adevăratul sens al cuvântului „urmează”. Doar pentru că tu încă ești capabil să Îl urmezi pe Dumnezeu astăzi, după ce ai fost cucerit, nu înseamnă că ești unul dintre aceia care vor fi desăvârșiți. Aceia care nu sunt capabili să suporte încercările, care nu sunt capabili să iasă victorioși din necaz vor fi, în cele din urmă, incapabili să rămână fermi și vor fi incapabili să Îl urmeze pe Dumnezeu până la sfârșit. Aceia care Îl urmează sincer pe Dumnezeu sunt capabili să reziste când le este testată lucrarea, în vreme ce aceia care nu Îl urmează sincer pe Dumnezeu nu sunt capabili să reziste la nicio încercare a lui Dumnezeu. Ei vor fi alungați mai devreme sau mai târziu, în vreme ce biruitorii vor rămâne în împărăție. Dacă omul Îl caută sau nu sincer pe Dumnezeu poate fi determinat doar de testarea lucrării sale, adică de încercările lui Dumnezeu, și nu are nimic de-a face cu ceea ce determină omul însuși. Dumnezeu nu respinge nicio persoană cu ușurință; tot ceea ce El face poate convinge omul pe deplin. El nu face nimic invizibil omului și nicio lucrare care nu îl poate convinge pe om. Dacă credința omului este adevărată sau nu este demonstrat prin fapte și nu poate fi determinat de om. Faptul că „grâul nu poate deveni neghină și că neghina nu poate deveni grâu” este de netăgăduit. Toți aceia care Îl iubesc sincer pe Dumnezeu vor rămâne, în cele din urmă, în împărăție, iar Dumnezeu nu Se va purta urât cu nimeni care Îl iubește sincer. Pe baza diferitelor funcții și mărturii, biruitorii din împărăție vor servi ca preoți sau ca persoane care urmează, iar toți aceia care ies victorioși din necaz vor forma tagma preoților din împărăție. Tagma preoților va fi formată atunci când lucrarea Evangheliei din întregul univers se va încheia. Când acea vreme va sosi, ceea ce ar trebui făcut de către om va fi realizarea datoriei sale în împărăția lui Dumnezeu și locuirea lui împreună cu Dumnezeu în împărăție. În tagma preoților vor fi marii preoți și preoți, iar ceilalți vor fi fiii și oamenii lui Dumnezeu. Ei vor fi împărțiți pe baza mărturiilor lor pentru Dumnezeu în timpul necazului; acestea nu sunt titluri acordate la întâmplare. Odată ce statutul omului a fost stabilit, lucrarea lui Dumnezeu va înceta, căci fiecare persoană va fi sortată după felul ei și readusă la poziția sa inițială, și acesta este semnul înfăptuirii lucrării mărețe a lui Dumnezeu, acesta este rezultatul final al lucrării lui Dumnezeu și al practicii omului, și este cristalizarea viziunilor lucrării lui Dumnezeu și a cooperării omului. În final, omul va intra în împărăția lui Dumnezeu și va găsi odihnă acolo, și Dumnezeu, de asemenea, Se va întoarce în sălașul Său pentru a Se odihni. Acesta va fi rezultatul final a 6000 de ani de cooperare între Dumnezeu și om.


Esența lui Hristos este supunere față de voia Tatălui ceresc

Dumnezeul întrupat este numit Hristos, iar Hristos este trupul înveșmântat de Duhul lui Dumnezeu. Acest trup este diferit de orice om care este trupesc. Această diferență se datorează faptului că Hristos este întruparea Duhului, în loc să fie trupesc. El are atât o umanitate normală, cât și o divinitate completă. Divinitatea Lui nu este deținută de niciun om. Umanitatea Sa normală este pentru a susține toate activitățile Sale normale în trup, în timp ce divinitatea Sa săvârșește lucrarea lui Dumnezeu Însuși. Fie că este vorba de umanitatea sau de divinitatea Sa, ambele se supun voii Tatălui ceresc. Esența lui Hristos este Duhul, adică divinitatea. Prin urmare, esența Lui este cea a lui Dumnezeu Însuși; această esență nu-I va perturba propria lucrare și nu ar fi posibil ca El să facă ceva care să-I distrugă propria lucrare, nici n-ar rosti vreodată cuvinte care să fie împotriva voii Sale. Astfel, Dumnezeul întrupat nu ar face absolut niciodată vreo lucrare care să-I perturbe propria gestionare. Asta este ceea ce ar trebui să înțeleagă toți oamenii. Esența lucrării Duhului Sfânt este de a-l mântui pe om și este pentru propria gestionare a lui Dumnezeu. În mod asemănător, lucrarea lui Hristos este, de asemenea, pentru a-l mântui pe om și este pentru voia lui Dumnezeu. Având în vedere faptul că Dumnezeu devine trup, El Își manifestă esența în trupul Său, astfel încât trupul Său este suficient pentru a-I întreprinde lucrarea. Prin urmare, toată lucrarea Duhului lui Dumnezeu este înlocuită de lucrarea lui Hristos în timpul întrupării, iar în centrul întregii lucrări de-a lungul perioadei întrupării se află lucrarea lui Hristos. Nu poate fi amestecată cu lucrarea din nicio altă epocă. Și, din moment ce Dumnezeu devine trup, El lucrează în identitatea trupului Său; deoarece El vine în trup, El termină apoi în trup lucrarea pe care se cuvine să o facă. Fie Duhul lui Dumnezeu, fie Hristos, ambii sunt Dumnezeu Însuși, și El face lucrarea pe care se cuvine să o facă și Își îndeplinește lucrarea de slujire pe care se cuvine să o îndeplinească.

Însăși esența lui Dumnezeu poartă autoritate, dar El este capabil să Se supună întregii autorități care vine de la El. Fie lucrarea Duhului, fie lucrarea trupului, niciuna nu intră în conflict cu cealaltă. Duhul lui Dumnezeu este autoritatea asupra tuturor lucrurilor. Trupul ce conține esența lui Dumnezeu are, de asemenea, autoritate, dar Dumnezeu în trup poate face toată lucrarea care se supune voii Tatălui ceresc. Acest lucru nu poate fi realizat sau conceput de niciun om. Dumnezeu Însuși este autoritate, dar trupul Său se poate supune autorității Sale. Acesta este înțelesul de la baza cuvintelor: „Hristos se supune voii lui Dumnezeu Tatăl”. Dumnezeu este un Duh și poate să facă lucrarea de mântuire, și la fel poate Dumnezeu care a devenit om. În orice caz, Dumnezeu Însuși Își face propria lucrare; El nici nu perturbă, nici nu tulbură, cu atât mai puțin săvârșește o lucrare care se contrazice, deoarece esența lucrării făcute de Duhul e identică cu cea a lucrării făcute de trup. Fie Duhul, fie trupul, ambele lucrează pentru a împlini o voie și pentru a gestiona aceeași lucrare. Deși Duhul și trupul au două atribute disparate, esențele lor sunt aceleași; ambele au esența lui Dumnezeu Însuși și identitatea lui Dumnezeu Însuși. Dumnezeu Însuși nu are elemente de răzvrătire; esența Sa este bună. El este exprimarea întregii frumuseți și bunătăți, precum și a întregii iubiri. Chiar și în trup, Dumnezeu nu face nimic care se răzvrătește împotriva lui Dumnezeu Tatăl. Chiar și cu prețul de a-Și sacrifica viața, El ar fi dispus din toată inima să facă acest lucru și nu ar face nicio altă alegere. Dumnezeu nu are elemente de neprihănire de Sine sau de înfumurare sau de îngâmfare și de aroganță; El nu are elemente de necinste. Tot ce se răzvrătește împotriva lui Dumnezeu vine de la Satana; Satana este izvorul întregii urâțenii și al tuturor relelor. Motivul pentru care omul are aceleași atribute ca Satana este că omul a fost corupt și procesat de Satana. Hristos nu a fost corupt de Satana, de aceea El are numai atributele lui Dumnezeu, și niciunul dintre atributele Satanei. Indiferent cât de istovitoare este lucrarea sau cât de slab este trupul, Dumnezeu, cât timp trăiește în trup, niciodată nu va face nimic care să perturbe lucrarea lui Dumnezeu Însuși, cu atât mai puțin Se va lepăda de voia lui Dumnezeu Tatăl și Se va răzvrăti. El ar prefera să îndure dureri trupești decât să încalce voia lui Dumnezeu Tatăl; este exact așa cum a spus Isus în rugăciune: „Tată, dacă este posibil, să fie îndepărtat de la Mine paharul acesta! Totuși, nu cum vreau Eu, ci cum vrei Tu.” Oamenii fac propriile alegeri, dar nu și Hristos. Deși El are identitatea lui Dumnezeu Însuși, El continuă să caute voia lui Dumnezeu Tatăl și îndeplinește, din perspectiva trupului, ceea ce Îi este încredințat de Dumnezeu Tatăl. Aceasta este ceva ce nu poate fi realizat de om. Ceea ce vine de la Satana nu poate avea esența lui Dumnezeu; poate avea doar o esență care se răzvrătește împotriva lui Dumnezeu și I se împotrivește. Nu poate să se supună pe deplin lui Dumnezeu, cu atât mai puțin să se supună de bunăvoie voii lui Dumnezeu. Toți oamenii, în afară de Hristos, pot face ceea ce I se împotrivește lui Dumnezeu, și nicio singură persoană nu poate să-și asume direct lucrarea încredințată de Dumnezeu; niciuna nu este capabilă să considere gestionarea lui Dumnezeu drept datoria proprie pe care să o realizeze. Supunerea față de voia lui Dumnezeu Tatăl este esența lui Hristos; răzvrătirea împotriva lui Dumnezeu este atributul Satanei. Aceste două atribute sunt incompatibile și oricine are atributele Satanei nu poate fi numit Hristos. Motivul pentru care omul nu poate să întreprindă lucrarea lui Dumnezeu în locul Său este că omul nu are nimic din esența lui Dumnezeu. Omul lucrează pentru Dumnezeu de dragul intereselor personale ale omului și al perspectivelor viitoare, dar Hristos lucrează pentru a respecta voia lui Dumnezeu Tatăl.

Umanitatea lui Hristos este guvernată de divinitatea Sa. Deși El este în trup, umanitatea Sa nu este în întregime ca aceea a unui om din trup. El are propria Sa personalitate unică, iar aceasta este, de asemenea, guvernată de divinitatea Sa. Divinitatea Sa nu are nicio slăbiciune; slăbiciunea lui Hristos se referă la cea a umanității Sale. Într-o anumită măsură, această slăbiciune Îi constrânge divinitatea, dar astfel de limite se regăsesc într-o anumită sferă și într-o anumită perioadă și nu sunt nelimitate. Când vine timpul să îndeplinească lucrarea divinității Sale, aceasta se face indiferent de umanitatea Sa. Umanitatea lui Hristos este în întregime călăuzită de divinitatea Sa. În afară de viața normală a umanității Sale, toate celelalte acțiuni ale umanității Sale sunt influențate, afectate și călăuzite de divinitatea Sa. Deși Hristos are o umanitate, ea nu tulbură lucrarea divinității Sale, și aceasta este tocmai pentru că umanitatea lui Hristos este călăuzită de divinitatea Sa; deși umanitatea Lui nu este matură atunci când vine vorba despre interacțiuni lumești, acest lucru nu afectează lucrarea normală a divinității Sale. Când spun că umanitatea Sa nu a fost coruptă, vreau să spun că umanitatea lui Hristos poate fi călăuzită în mod direct de divinitatea Sa și că are o rațiune mai înaltă decât cea a omului obișnuit. Umanitatea Sa este cea mai potrivită pentru a fi călăuzită de divinitate în lucrarea Sa; umanitatea Sa este cea mai competentă să exprime lucrarea divinității, precum și cea mai capabilă să se supună unei astfel de lucrări. În timp ce Dumnezeu lucrează în trup, El nu neglijează niciodată datoria pe care o persoană în trup se cuvine să o realizeze; El este capabil să I Se închine lui Dumnezeu din cer cu o inimă sinceră. El are esența lui Dumnezeu, iar identitatea Sa este cea a lui Dumnezeu Însuși. Doar că El a venit pe pământ și a devenit o ființă creată, cu învelișul exterior al unei ființe create, și acum înzestrat cu o umanitate pe care El nu a avut-o înainte. El este capabil să I Se închine lui Dumnezeu din cer; aceasta este ființa lui Dumnezeu Însuși și este inimitabilă pentru om. Identitatea Sa este Însuși Dumnezeu. El I se închină lui Dumnezeu din perspectiva trupului; prin urmare, cuvintele: „Hristos I se închină lui Dumnezeu din cer” nu sunt greșite. Ceea ce le cere oamenilor este tocmai ființa Sa; El a realizat deja tot ceea ce le cere oamenilor înainte de a le cere așa ceva. Niciodată nu le-ar cere altora ceva în timp ce El Însuși este scutit de acele lucruri, căci toate acestea constituie ființa Sa. Indiferent de modul în care Își îndeplinește lucrarea, El nu ar acționa într-o manieră care se răzvrătește împotriva lui Dumnezeu. Indiferent ce îi cere omului, nicio cerință nu depășește ceea ce poate fi realizat de om. Tot ceea ce face El este ce respectă voia lui Dumnezeu și este de dragul gestionării Sale. Divinitatea lui Hristos este mai presus de toți oamenii; prin urmare, El este autoritatea cea mai înaltă dintre toate ființele create. Această autoritate este divinitatea Sa, adică firea și ființa lui Dumnezeu Însuși, care Îi determină identitatea. Prin urmare, indiferent cât de normală este umanitatea Sa, este incontestabil faptul că El are identitatea lui Dumnezeu Însuși; indiferent de punctul de vedere din care vorbește și de modul în care se supune voii lui Dumnezeu, nu se poate spune că El nu este Însuși Dumnezeu. Oamenii nesăbuiți și ignoranți privesc adesea umanitatea normală a lui Hristos ca pe un defect. Indiferent de modul în care El Își exprimă și dezvăluie ființa divinității Sale, oamenii nu pot să recunoască faptul că El este Hristos. Și, cu cât Hristos Își demonstrează mai mult supunerea și smerenia, cu atât mai mult oamenii nesăbuiți Îl privesc pe Hristos cu nesocotință. Există chiar și aceia care, față de El, adoptă o atitudine de excludere și de dispreț, totuși le așază pe masă pe acele „mari personalități” cu imagini mărețe pentru a fi venerate. Împotrivirea omului față de Dumnezeu și răzvrătirea împotriva lui Dumnezeu provin din faptul că esența Dumnezeului întrupat este supunere față de voia lui Dumnezeu, precum și din umanitatea normală a lui Hristos; aceasta e sursa împotrivirii omului față de Dumnezeu și a răzvrătirii omului împotriva lui Dumnezeu. Dacă Hristos nu ar fi avut nici învelișul umanității Sale și nici nu ar fi căutat voia lui Dumnezeu Tatăl din perspectiva unei ființe create, ci ar fi fost, în schimb, înzestrat cu o umanitate transcendentă, atunci, cel mai probabil, răzvrătirea nu ar fi existat în rândul oamenilor. Motivul pentru care omul este întotdeauna dispus să creadă într-un Dumnezeu invizibil din cer este acela că Dumnezeu din cer nu are umanitate și nici nu are niciun singur atribut al unei ființe create. Prin urmare, omul Îl privește întotdeauna cu cea mai mare considerație, dar are o atitudine disprețuitoare față de Hristos.

Deși Hristos poate să lucreze pe pământ în numele lui Dumnezeu Însuși, El nu vine cu intenția de a le arăta tuturor oamenilor chipul Său în trup. El nu vine pentru ca toți oamenii să-L poată contempla; El vine ca să-i permită omului să fie condus de mâna Sa și, astfel, omul intră în noua epocă. Funcția trupului lui Hristos este pentru lucrarea lui Dumnezeu Însuși, adică pentru lucrarea lui Dumnezeu în trup, și nu pentru a-i permite omului să înțeleagă pe deplin esența trupului Său. Indiferent de modul în care lucrează, nimic din ceea ce face El nu depășește ceea ce este realizabil trupește. Indiferent de modul în care lucrează, El face acest lucru în trup cu o umanitate normală și nu face ca omului să i se manifeste pe deplin adevărata înfățișare a lui Dumnezeu. În plus, lucrarea Sa în trup nu este niciodată așa de supranaturală sau de inestimabilă precum o concepe omul. Chiar dacă Hristos Îl reprezintă pe Dumnezeu Însuși în trup și îndeplinește personal lucrarea pe care Dumnezeu Însuși se cuvine să o facă, El nu neagă existența lui Dumnezeu din cer și nici nu-Și proclamă cu mare pompă propriile fapte. Mai degrabă, rămâne ascuns, smerit, în trupul Său. În afară de Hristos, cei care pretind în mod fals că sunt hristos nu au atributele Sale. Atunci când este pus în paralel cu firea arogantă și auto-înălțătoare a falșilor hristoși, devine evident ce fel de trup este Hristos cu adevărat. Cu cât cineva este mai mult un hristos fals, cu atât mai mult se va da în spectacol și cu atât mai capabil este de a face semne și minuni pentru a-l induce pe om în eroare. Hristoșii falși nu au atributele lui Dumnezeu; Hristos nu este întinat de vreun element care aparține hristoșilor falși. Dumnezeu devine trup doar pentru a finaliza lucrarea trupului, nu pentru a-i permite pur și simplu omului să-L vadă. Mai degrabă, permite ca lucrarea Sa să-I confirme identitatea și permite ca lucrurile care sunt dezvăluite de la El să-I ateste esența. Esența Sa nu este neîntemeiată; identitatea Sa nu a fost acaparată de mâna Sa; este determinată de lucrarea Sa și de esența Sa. Deși El are esența lui Dumnezeu Însuși și este capabil să facă lucrarea lui Dumnezeu Însuși, El este, la urma urmei, trup, spre deosebire de Duhul. El nu este Dumnezeu cu atributele Duhului; El este Dumnezeu cu un înveliș trupesc. Prin urmare, indiferent cât de normal și cât de slab este El și indiferent cum caută voia lui Dumnezeu Tatăl, divinitatea Sa este incontestabilă. În Dumnezeul întrupat nu există numai o umanitate normală și slăbiciunile acesteia; cu atât mai mult există caracterul minunat și de nepătruns al divinității Sale, precum și toate faptele Sale în trup. Prin urmare, atât umanitatea, cât și divinitatea există în mod autentic în Hristos și nu sunt în niciun caz ceva gol sau supranatural. El vine pe pământ cu scopul principal de a-Și desfășura lucrarea; este imperativ să fie înzestrat cu o umanitate normală pentru a face lucrare pe pământ; altfel, oricât de mare ar fi puterea divinității Sale, funcția inițială a acesteia nu poate fi folosită în mod util. Deși umanitatea Sa este de mare importanță, nu este esența Sa. Esența Sa este divinitatea; prin urmare, momentul în care El începe să-Și îndeplinească lucrarea de slujire pe pământ este momentul în care El începe să exprime ființa divinității Sale. Umanitatea Sa există doar pentru a susține viața normală a trupului Său, astfel încât divinitatea Sa să poată face lucrare în mod normal în trup; divinitatea este cea care călăuzește în întregime lucrarea Sa. Când Își va termina lucrarea, Își va fi îndeplinit lucrarea de slujire. Ceea ce se cuvine să știe omul este ansamblul lucrării Sale și, prin lucrarea Sa, El îi permite omului să-L cunoască. Pe parcursul lucrării Sale, El ia ființa divinității Sale și o exprimă pe deplin – fără întinarea unei firi de umanitate sau întinarea gândirii și a unei ființe făcute de om. Când va veni timpul ca toată lucrarea Sa de slujire să se sfârșească, El va fi exprimat deja perfect și pe deplin firea pe care se cuvine să o exprime. Lucrarea Sa nu este îndrumată de instrucțiunile niciunui om; exprimarea firii Sale este, de asemenea, destul de liberă, și nu este controlată de minte sau procesată de gândire, ci scoasă la iveală în mod natural. Acest lucru nu poate fi realizat de niciun om. Chiar dacă împrejurările sunt dure sau condițiile sunt nefavorabile, El este în stare să-Și exprime firea la momentul potrivit. Cel care este Hristos exprimă ființa lui Hristos, în timp ce aceia care nu sunt nu au firea lui Hristos. Prin urmare, chiar dacă toți I se împotrivesc sau au noțiuni despre El, niciunul nu poate nega, pe baza noțiunilor omenești, că firea exprimată de Hristos este cea a lui Dumnezeu. Toți cei care Îl urmăresc pe Hristos cu o inimă sinceră sau Îl caută pe Dumnezeu în mod conștient vor recunoaște că El este Hristos pe baza exprimării divinității Sale. Ei nu L-ar tăgădui niciodată pe Hristos pe baza vreunui aspect al Său care nu se conformează noțiunilor omului. Deși omul este foarte nesăbuit, toți știu exact ce provine din voia omului și ce provine de la Dumnezeu. Numai că mulți oameni I se împotrivesc în mod deliberat lui Hristos ca urmare a propriilor intenții. Dacă nu ar fi aceasta, atunci niciun om nu ar avea motive să tăgăduiască existența lui Hristos, pentru că divinitatea exprimată de Hristos există într-adevăr, iar lucrarea Sa poate fi văzută cu ochiul liber.

Lucrarea și exprimarea lui Hristos determină esența Sa. El este capabil să finalizeze cu o inimă sinceră ceea ce I-a fost încredințat. El este capabil să I Se închine lui Dumnezeu din cer cu o inimă sinceră și să caute cu o inimă sinceră voia lui Dumnezeu Tatăl. Toate acestea sunt determinate de esența Sa. Și tot astfel este și dezvăluirea Sa firească determinată de esența Sa; motivul pentru care numesc aceasta „dezvăluirea Sa firească” este că exprimarea Sa nu este o imitație sau rezultatul educației de către om, ori rezultatul multor ani de cultivare de către om. Nu a învățat-o, nici nu S-a împodobit cu ea; mai degrabă, Îi este inerentă. Omul poate nega lucrarea Sa, exprimarea Sa, umanitatea Sa și întreaga viață a umanității Sale normale, dar nimeni nu poate nega faptul că El I Se închină lui Dumnezeu din cer cu o inimă sinceră; nimeni nu poate nega faptul că El a venit să împlinească voia Tatălui ceresc, și nimeni nu poate nega sinceritatea cu care Îl caută pe Dumnezeu Tatăl. Deși chipul Său nu este plăcut simțurilor, discursul Său nu este înzestrat cu o aură extraordinară, iar lucrarea Sa nu este atât de cutremurătoare și de zguduitoare precum își închipuie omul, El este într-adevăr Hristos, care împlinește voia Tatălui ceresc cu o inimă sinceră, Se supune în totalitate Tatălui ceresc și este supus până la moarte. Aceasta deoarece esența Sa este esența lui Hristos. Omului îi este greu să creadă acest adevăr, dar este o realitate. Când lucrarea de slujire a lui Hristos a fost îndeplinită pe deplin, omul va putea vedea din lucrarea Sa că firea și ființa Sa reprezintă firea și ființa lui Dumnezeu din cer. În momentul acela, rezumând întreaga Sa lucrare, omul poate confirma că El este într-adevăr trupul în care se transformă Calea, și nu un trup la fel ca al unui om din carne și sânge. Fiecare pas al lucrării lui Hristos pe pământ are semnificația sa reprezentativă, dar omul care experimentează lucrarea actuală a fiecărui pas nu este capabil să vadă clar semnificația lucrării Sale. Acest lucru este valabil mai ales pentru cei câțiva pași ai lucrării efectuați de Dumnezeu în a doua întrupare a Sa. Majoritatea celor care doar au auzit sau au văzut cuvintele lui Hristos, dar care încă nu L-au văzut vreodată, nu au nicio noțiune despre lucrarea Sa; celor care L-au văzut pe Hristos și au auzit cuvintele Sale și au experimentat, de asemenea, lucrarea Sa, le este greu să-I accepte lucrarea. Nu este aceasta deoarece aspectul și umanitatea normală ale lui Hristos nu sunt pe gustul omului? Cei care acceptă lucrarea Sa după ce Hristos a plecat nu vor avea astfel de dificultăți, pentru că ei doar acceptă lucrarea Sa și nu intră în contact cu umanitatea normală a lui Hristos. Omul nu este în stare să renunțe la noțiunile sale despre Dumnezeu și, în schimb, Îl scrutează intens; acest lucru se datorează faptului că omul se concentrează numai pe aspectul Său și nu este în stare să-I recunoască esența pe baza lucrării și a cuvintelor Sale. Dacă omul își închide ochii la aspectul lui Hristos sau evită să discute despre umanitatea Sa și vorbește numai despre divinitatea Lui, a cărei lucrare și ale cărei cuvinte sunt inaccesibile oricărui om, atunci noțiunile omului vor scădea cu jumătate, iar dificultățile omului chiar vor fi rezolvate pe deplin. În timpul lucrării Dumnezeului întrupat, omul nu-L poate tolera și este plin de numeroase noțiuni despre El, iar cazurile de împotrivire și de răzvrătire sunt frecvente. Omul nu poate tolera existența lui Dumnezeu, nu poate arăta „indulgență” față de smerenia și de ascunderea lui Hristos, nici nu poate „ierta” esența lui Hristos, care este de supunere față de Tatăl ceresc. De aceea, El nu poate rămâne cu omul pentru veșnicie după ce Își termină lucrarea, pentru că omul nu este dispus să-L lase să trăiască alături de el. Dacă omul nu-I poate arăta „indulgență” în timpul perioadei Sale de lucrare, atunci cum ar putea el să tolereze ca El să trăiască alături de el după ce Și-a îndeplinit lucrarea de slujire, în timp ce El îl urmărește cum experimentează treptat cuvintele Sale? Nu ar cădea atunci mulți din cauza Lui? Omul Îi permite doar să lucreze pe pământ; aceasta este cea mai mare măsură a indulgenței omului. Dacă nu ar fi fost lucrarea Sa, omul L-ar fi alungat de pe pământ cu mult timp în urmă, deci, cu cât mai puțină indulgență ar arăta el odată ce lucrarea Sa este terminată? Atunci, omul nu L-ar ucide și nu L-ar tortura până la moarte? Dacă nu ar fi numit Hristos, atunci nu ar putea să lucreze printre oameni; dacă nu ar lucra cu identitatea lui Dumnezeu Însuși, ci, în schimb, ar lucra doar ca o persoană normală, atunci omul nu ar tolera ca El să rostească o singură propoziție, cu atât mai puțin ar tolera câtuși de puțin din lucrarea Sa. Deci, nu poate decât să poarte cu El această identitate în lucrarea Sa. În felul acesta, lucrarea Sa este mai puternică decât dacă nu ar fi procedat astfel, căci toți oamenii sunt dispuși să se supună statutului și unei identități mărețe. Dacă nu ar purta identitatea lui Dumnezeu Însuși pe măsură ce lucra sau dacă nu ar apărea ca Dumnezeu Însuși, atunci El nu ar avea deloc ocazia să întreprindă lucrarea. În ciuda faptului că El are esența lui Dumnezeu și ființa lui Hristos, omul nu s-ar domoli și nu I-ar permite să facă lucrare cu ușurință printre oameni. El poartă identitatea lui Dumnezeu Însuși în lucrarea Sa; deși o astfel de lucrare este de zeci de ori mai puternică decât cea făcută fără o astfel de identitate, omul nu Îi este totuși supus în totalitate, pentru că omul se supune numai statutului Său, nu și esenței Sale. Dacă așa stau lucrurile, atunci, poate, într-o bună zi, când Hristos va coborî de la postul Său, ar putea omul să-I permită să rămână în viață măcar o zi? Dumnezeu este dispus să trăiască pe pământ alături de om, astfel încât El să poată vedea efectele pe care le va produce lucrarea întreprinsă de mâna Sa în anii care urmează. Cu toate acestea, omul nu este în stare să-I tolereze prezența nici măcar o zi, astfel că El nu a putut decât să renunțe. Este deja cea mai mare măsură a indulgenței și curtoaziei omului să-I permită lui Dumnezeu să întreprindă printre oameni lucrarea pe care se cuvine să o întreprindă și să-Și îndeplinească lucrarea de slujire. Deși aceia care au fost cuceriți personal de El Îi arată o astfel de curtoazie, ei, totuși, Îi permit să rămână doar până când lucrarea Sa se va termina și nicio clipă în plus. Dacă așa stau lucrurile, cum rămâne cu acele persoane pe care El nu le-a cucerit? Nu este oare faptul că El este Hristos cu învelișul exterior al unei umanități normale motivul pentru care omul Îl tratează astfel pe Dumnezeul întrupat? Dacă ar fi avut numai divinitatea, nu și o umanitate normală, atunci dificultățile omului nu ar fi fost rezolvate cu cea mai mare ușurință? Omul recunoaște fără tragere de inimă divinitatea Sa și nu manifestă niciun interes față de învelișul Său exterior de umanitate normală, în ciuda faptului că esența Sa este exact aceea a lui Hristos, care este supunere față de voia Tatălui ceresc. Ca atare, nu putea decât să-Și anuleze lucrarea de a fi printre oameni, de a împărți cu ei atât bucuriile, cât și necazurile, deoarece omul nu mai putea să-I tolereze existența.


Restaurarea vieții normale a omului și conducerea lui către o destinație minunată

Omul are o oarecare înțelegere asupra lucrării de azi și asupra lucrării viitorului, dar el nu înțelege în ce destinație va intra omenirea mai exact. Ca ființă creată, omul ar trebui să realizeze datoria unei ființe create. Omul ar trebui să Îl urmeze pe Dumnezeu în orice face El; voi ar trebui să procedați în orice mod vă spun Eu. Tu nu ai cum să te ocupi de lucruri pentru tine însuți și nu ai deloc stăpânire de sine. Totul trebuie lăsat sub orchestrarea lui Dumnezeu și totul este ținut în mâinile Sale. Dacă, în lucrarea Sa, Dumnezeu i-ar oferi omului un final, o destinație minunată, înainte de vreme, și dacă Dumnezeu ar folosi aceasta pentru a-l ademeni pe om și a-l face să-L urmeze – dacă El ar face o tranzacție cu omul – atunci, aceasta nu ar fi cucerire, nici nu ar însemna că lucrează asupra vieții omului. Dacă Dumnezeu ar folosi finalul omului pentru a-l controla și a-i câștiga inima, atunci, prin aceasta, El nu l-ar desăvârși pe om, nici nu ar putea să-l câștige pe om ci, în schimb, ar folosi destinația pentru a-l controla. Omului nu-i pasă de nimic altceva decât de finalul viitor, de destinația finală și dacă există ceva bun la care să spere. Dacă omului i s-ar da o speranță frumoasă în timpul lucrării de cucerire și dacă, înainte de cucerirea omului, lui i s-ar da o destinație adecvată de urmărit, atunci nu numai că cucerirea omului nu și-ar atinge efectul, ci și efectul lucrării de cucerire ar fi, de asemenea, influențat. Adică, lucrarea de cucerire își atinge efectul înlăturând soarta și perspectivele omului și judecând și mustrând firea răzvrătită a omului. Nu se realizează făcând o tranzacție cu omul, adică, oferind omului binecuvântare și har, ci deposedându-l pe om de „libertatea” sa și eradicându-i perspectivele, ajungând astfel să vadă cât de loial este acesta. Aceasta este esența lucrării de cucerire. Dacă omului i s-ar oferi o speranță frumoasă chiar de la bun început, iar lucrarea de mustrare și cea de judecată ar fi făcute ulterior, atunci omul ar accepta această mustrare și judecată pe baza faptului că are perspective, iar în final, închinarea și supunerea necondiționată față de Creator, de către toate ființele Sale create, nu ar fi realizate; ar exista doar o supunere oarbă, ignorantă, sau omul ar face orbește cereri către Dumnezeu, și inima omului ar fi imposibil de cucerit complet. În consecință, ar fi imposibil ca o astfel de lucrare de cucerire să-l câștige pe om, cu atât mai puțin ca omul să aducă mărturie pentru Dumnezeu. Astfel de ființe create nu ar putea să își îndeplinească datoria, și doar ar face înțelegeri cu Dumnezeu; aceasta nu ar fi cucerire, ci milă și binecuvântare. Cea mai mare dificultate a omului este faptul că el se gândește mereu la soarta și la perspectivele sale, și idolatrizează aceste lucruri. Omul Îl caută pe Dumnezeu de dragul sorții și perspectivelor sale; el nu I se închină lui Dumnezeu datorită iubirii sale pentru El. Și astfel, în cucerirea omului, egoismul omului, lăcomia și lucrurile care îl împiedică cel mai mult în închinarea față de Dumnezeu, toate trebuie tratate. Făcând acest lucru, se ajunge la cucerirea omului. Drept rezultat, în primele etape ale cuceririi omului este necesar să se elimine mai întâi ambițiile sălbatice și cele mai fatale slăbiciuni ale sale, astfel încât să fie dezvăluită inima iubitoare de Dumnezeu a omului și să fie schimbată cunoașterea lui despre viața umană, modul în care Îl vede pe Dumnezeu și semnificația existenței sale. În acest mod, inima iubitoare de Dumnezeu a omului devine curată, adică, inima omului este cucerită. Dar, în atitudinea lui Dumnezeu față de toate ființele create, Dumnezeu nu cucerește doar de dragul cuceririi; mai degrabă, El cucerește pentru a-l câștiga pe om, pentru propria Sa slavă și pentru a recupera cea mai timpurie, inițială asemănare a omului. Dacă El ar cuceri doar de dragul cuceririi, atunci semnificația lucrării de cucerire ar fi pierdută. Cu alte cuvinte, dacă Dumnezeu doar l-ar cuceri pe om și, după aceea, S-ar spăla pe mâini de om și nu ar ține cont de viața sau de moartea omului, atunci aceasta nu ar reprezenta gestionarea omenirii și nici nu ar fi de dragul mântuirii sale. Doar câștigarea omului după cucerirea sa și ducerea omenirii în cele din urmă la o destinație minunată, se află în centrul întregii lucrări de mântuire și doar aceasta atinge scopul mântuirii omului. Cu alte cuvinte, doar sosirea omului la destinația minunată și intrarea sa în odihnă sunt perspectivele pe care ar trebui să le aibă toate ființele create, și lucrarea care ar trebui făcută de Creator. Dacă omul ar fi să facă această lucrare, atunci aceasta ar fi prea limitată: l-ar duce pe om până la un anumit punct, dar nu ar putea să îl conducă pe om până la destinația eternă. Omul nu poate să decidă destinul omului, cu atât mai puțin poate să asigure perspectivele omului și destinația sa viitoare. Cu toate acestea, lucrarea făcută de Dumnezeu este diferită. Dat fiind că El l-a creat pe om, El îl conduce; dat fiind că El îl mântuiește pe om, El îl va mântui în mod desăvârșit și îl va câștiga pe deplin; dat fiind că El îl conduce pe om, El îl va aduce la destinația corespunzătoare; și dat fiind că El l-a creat și îl gestionează pe om, El trebuie să Își asume responsabilitatea pentru soarta omului și pentru perspectivele sale. Aceasta este lucrarea făcută de Creator. Deși lucrarea de cucerire este realizată prin eradicarea perspectivelor omului, omul trebuie, în cele din urmă, să fie adus în destinația corespunzătoare pregătită pentru el de către Dumnezeu. Faptul că omul are o destinație și că soarta lui este asigurată se datorează tocmai lucrării omului de către Dumnezeu. Aici, destinația adecvată la care se face referire nu este reprezentată de speranțele și de perspectivele omului eradicate anterior; cele două sunt diferite. Ceea ce omul speră și urmărește sunt lucrurile la care tânjește în timp ce-și urmărește dorințele extravagante ale trupului, mai degrabă decât destinația cuvenită omului. Între timp, ceea ce Dumnezeu a pregătit pentru om sunt binecuvântarea și promisiunea cuvenite omului odată ce el a fost purificat, pe care Dumnezeu le-a pregătit pentru om după ce a creat lumea, și care nu sunt întinate de alegerile, noțiunile, închipuirile sau trupul omului. Această destinație nu este pregătită pentru o anumită persoană, ci este locul de odihnă al întregii omeniri. Și astfel, această destinație este cea mai potrivită pentru omenire.

Creatorul intenționează să orchestreze toate ființele create. Orice face El, nu trebuie să încerci să scapi de asta – ar trebui să Îi dai ascultare și să nu fii răzvrătit față de El. Când lucrarea pe care o face El atinge în cele din urmă obiectivele Sale, prin aceasta El va dobândi slavă. Astăzi, de ce nu se mai vorbește despre faptul că ești descendentul lui Moab sau urmașul marelui balaur roșu, nu se mai vorbește despre aleșii lui Dumnezeu și se vorbește doar despre ființe create? Aceasta a fost denumirea originară a omului, identitatea sa originară – aceea de ființă creată. Numele variază doar pentru că perioadele și etapele lucrării variază; de fapt, omul este o ființă creată obișnuită. Toate ființele create, fie ele cele mai corupte sau cele mai sfinte, trebuie să îndeplinească datoria unei ființe create. Când Dumnezeu Își îndeplinește lucrarea de cucerire, El nu te controlează folosind perspectivele, soarta sau destinația ta. De fapt, nu este nevoie să se lucreze în acest fel. Scopul lucrării de cucerire este de a-l face pe om să-și realizeze datoria de ființă creată, de a-l face să I se închine Creatorului; doar după aceasta poate el să intre în destinația minunată. Soarta omului este controlată de mâinile lui Dumnezeu. Ești incapabil de a te controla pe tine însuți. Chiar dacă omul întotdeauna se agită și își ocupă timpul cu lucruri în beneficiul propriu, el rămâne incapabil de a se controla. Dacă ai putea să-ți cunoști propriile perspective, dacă ai putea să-ți controlezi propria soartă, te-ai mai numi ființă creată? Pe scurt, indiferent cum lucrează Dumnezeu, toată lucrarea Sa este de dragul omenirii. Este exact la fel cum cerul, pământul și toate lucrurile au fost create de Dumnezeu pentru a-i sluji omului: Dumnezeu a făcut luna, soarele și stelele pentru om, a făcut animalele și plantele pentru om, a făcut primăvara, vara, toamna și iarna pentru om și așa mai departe – toate acestea au fost create pentru existența omului. Și astfel, indiferent de modul în care Dumnezeu mustră și judecă omul, totul este pentru mântuirea omului. Chiar dacă El îl privează pe om de speranțele lui trupești, o face totuși pentru a-l purifica, iar purificarea omului este săvârșită pentru existența omului. Destinația omului este în mâinile Creatorului, deci cum ar putea omul să se controleze pe sine însuși?

După ce este finalizată lucrarea de cucerire, omenirea va fi adusă într-o lume frumoasă. Desigur, această viață se va desfășura în continuare pe pământ, dar va fi cu totul diferită de viața de astăzi a omului. Este viața pe care omenirea o va avea după ce întreaga omenire a fost cucerită, va fi un nou început pentru omenire pe pământ. Faptul că omenirea va avea o asemenea viață va fi dovada că omenirea a intrat într-un tărâm nou și frumos; va fi începutul vieții lui Dumnezeu și a omului pe pământ. Condiția prealabilă a unei vieți atât de frumoase trebuie să fie faptul că, după ce omul a fost purificat și cucerit, el se supune înaintea Creatorului. Și astfel, lucrarea de cucerire este ultima etapă a lucrării lui Dumnezeu înainte ca omenirea să pătrundă în minunata destinație. O astfel de viață este viața viitoare a omenirii pe pământ, cea mai frumoasă viață pe pământ, tipul de viață după care tânjește omul, tipul pe care omul nu l-a mai atins niciodată înainte, în istoria lumii. Este rezultatul final al celor 6000 de ani de lucrare de gestionare; este acel lucru după care tânjește omenirea cel mai mult și este, de asemenea, promisiunea lui Dumnezeu pentru om. Dar această promisiune nu se poate împlini imediat: omenirea va intra în viitoarea destinație doar după ce această etapă finală a lucrării a fost încheiată și omul a fost cucerit pe deplin, adică, odată ce Satana a fost complet înfrânt. După ce va fi rafinat, omul va fi lipsit de o natură păcătoasă, deoarece Dumnezeu îl va fi înfrânt pe Satana, adică nu va exista nicio năvălire a forțelor ostile și nici forțe ostile care să poată ataca trupul omului. Și astfel, omul va fi liber și sfințit – el va fi intrat în eternitate. Doar dacă forțele ostile ale întunericului sunt ținute în robie și omul este liber oriunde merge, el va fi lipsit de răzvrătire sau opoziție. Satana nu trebuie decât să fie ținut încătușat și totul va fi în regulă cu omul; situația actuală există pentru că Satana încă provoacă tulburare peste tot pe pământ și deoarece întreaga lucrare de gestionare a lui Dumnezeu nu a ajuns încă la final. Odată ce Satana a fost înfrânt, omul va fi eliberat pe deplin; când omul Îl câștigă pe Dumnezeu și iese de sub controlul Satanei, el va privi Soarele dreptății. Viața cuvenită omului normal va fi recâștigată; tot ceea ce ar trebui ca omul normal să aibă – precum abilitatea de a deosebi binele de rău și înțelegerea modului în care să mănânce și să se îmbrace și abilitatea de a trăi normal – toate acestea vor fi recâștigate. După ce omul a fost creat inițial, chiar dacă Eva nu ar fi fost ispitită de șarpe, omul ar fi trebuit să aibă acest tip de viață normală. El ar fi trebuit să mănânce, să fie îmbrăcat și să ducă viața normală a omului pe pământ. Totuși, după ce omul a devenit depravat, această viață a devenit o iluzie de neatins și nici măcar astăzi omul nu îndrăznește să-și imagineze astfel de lucruri. De fapt, această viață frumoasă după care tânjește omul este o necesitate. Dacă omul ar fi fără o astfel de destinație, atunci viața sa depravată pe pământ nu ar înceta niciodată, iar dacă nu ar exista o astfel de viață frumoasă, atunci nu ar exista nicio încheiere a sorții Satanei sau a epocii în care Satana deține puterea asupra pământului. Omul trebuie să ajungă într-un tărâm imposibil de atins de forțele întunericului și, când ajunge, aceasta va dovedi că Satana a fost înfrânt. Astfel, doar atunci când nu există nicio tulburare din partea Satanei, iar omenirea este în mâinile lui Dumnezeu Însuși și întreaga viață a omului este în strânsoarea lui Dumnezeu și sub controlul Său, se poate numi aceasta înfrângerea Satanei. Viața omului de astăzi este în mare parte o viață de necurăție; este încă o viață de suferință și de necaz. Aceasta nu poate fi numită înfrângerea Satanei; omul încă nu a scăpat de marea suferinței, încă nu a scăpat de suferința vieții omenești sau de influența Satanei și el încă are cunoștințe infime despre Dumnezeu. Toată suferința omului a fost creată de Satana; Satana a fost cel care a adus greutățile în viața omului și doar după ce Satana este încătușat va putea omul să scape complet din marea suferinței. Totuși, încătușarea Satanei se obține prin cucerirea și câștigarea inimii omului, făcându-l pe om prada de război a luptei cu Satana.

Să devină un biruitor și să fie desăvârșit sunt lucrurile pe care le urmărește omul astăzi înainte ca el să aibă viața umană normală pe pământ și acestea sunt obiectivele pe care el le urmărește înainte ca Satana să fie încătușat. În esență, urmărirea omului de a deveni un biruitor, de a fi desăvârșit sau de a fi făcut de mare folos este pentru a scăpa de sub influența Satanei: urmărirea omului este de a deveni un biruitor, dar rezultatul final va fi scăparea sa de sub influența Satanei. Câtă vreme omul scapă de sub influența Satanei, el poate să ducă viața umană normală pe pământ, viața de închinare lui Dumnezeu. Să devină un biruitor și să fie desăvârșit sunt lucrurile pe care le urmărește omul astăzi înainte de a avea viața umană normală pe pământ. Ele sunt urmărite în principal de dragul de a fi curățit și pentru a pune adevărul în practică și pentru a se închina Creatorului. Dacă omul are viața umană normală pe pământ, o viață fără suferință sau necaz, atunci omul nu se va implica în urmărirea de a deveni un biruitor. „A deveni un biruitor” și „a fi desăvârșit” sunt obiectivele pe care Dumnezeu le dă omului pentru a le urmări și, prin urmărirea acestor obiective, El îl face pe om să pună adevărul în practică și să trăiască o viață plină de înțeles. Obiectivul este de a-l face pe om complet și de a-l câștiga, iar urmărirea țelului de a deveni un biruitor sau de a fi desăvârșit este doar un mijloc. Dacă, în viitor, omul intră în destinația minunată, nu vor exista referiri la a deveni un biruitor și la a fi desăvârșit; va exista doar fiecare ființă creată care își realizează datoria. Astăzi, omul este făcut să urmărească aceste lucruri doar pentru a defini o sferă pentru om, astfel încât urmărirea omului să poată fi mai orientată și mai practică. Altfel, omul ar trăi în mijlocul fantezismului și ar urmări intrarea în viața veșnică, iar dacă aceasta ar fi astfel, nu ar fi omul mai demn de milă? Să urmărești în modul acesta, fără scopuri sau principii – nu este aceasta auto-amăgire? În cele din urmă, această urmărire ar fi, în mod natural, inutilă; în final, omul încă ar trăi sub controlul Satanei și ar fi incapabil de a se elibera de sub acesta. De ce să se supună unei astfel de urmăriri fără scop? Când omenirea intră în destinația eternă, omul I se va închina Creatorului, iar datorită faptului că omul va fi fost mântuit și va fi intrat în eternitate, el nu va mai urmări niciun țel și cu atât mai puțin va trebui să se îngrijoreze că va fi sub asediul Satanei. La acel moment, fiecare persoană își va păstra locul și își va realiza datoria, și deși nu va fi mustrată sau judecată, fiecare persoană își va realiza datoria. În acel moment, omul va fi o ființă creată, atât ca identitate, cât și ca statut. Nu va mai exista distincția dintre cei de sus și cei de jos; fiecare persoană va îndeplini, pur și simplu, o funcție diferită. Totuși, omul va trăi în continuare într-o destinație ordonată și potrivită pentru omenire; omul își va realiza datoria de dragul de a se închina Creatorului, și aceasta e omenirea care va fi omenirea eternității. În acel moment, omul va fi câștigat o viață iluminată de Dumnezeu, o viață sub protecția și grija lui Dumnezeu, și va trăi împreună cu Dumnezeu. Omenirea va duce o viață normală pe pământ, și toată omenirea va intra pe calea cea dreaptă. Planul de gestionare de 6000 de ani îl va fi învins cu totul pe Satana, adică Dumnezeu va fi restabilit chipul inițial al omului după crearea omenirii pe pământ și, astfel, intențiile originale ale lui Dumnezeu vor fi fost satisfăcute. La început, înainte ca omenirea să fie coruptă de Satana, omenirea ducea o viață normală pe pământ. Mai târziu, când a fost corupt de Satana, omul a pierdut această viață normală și, astfel, a început lucrarea de gestionare a lui Dumnezeu și bătălia cu Satana pentru a restabili viața normală a omului. Abia când lucrarea de 6000 de ani de gestionare a lui Dumnezeu ajunge la final, va începe oficial viața întregii omeniri pe pământ; doar atunci omul va avea o viață minunată, iar Dumnezeu Își va restabili scopul pentru care a creat omul la început, precum și asemănarea inițială a omului. Și astfel, odată ce are viața normală a omenirii pe pământ, omul nu va mai urmări să devină un biruitor sau să fie desăvârșit, pentru că omul va fi sfințit. „Biruitorii” și „a fi desăvârșit” despre care vorbește omul sunt obiectivele oferite omului pentru a le urmări în timpul luptei dintre Dumnezeu și Satana, iar acestea există doar pentru că omul a fost corupt. Satana va fi înfrânt prin faptul că ți se dă un obiectiv și ești făcut să urmărești acest obiectiv. A-ți cere să fii un biruitor sau să fii desăvârșit ori să fii folosit necesită să aduci mărturie pentru a-l face de rușine pe Satana. În final, dacă oamenii duc vieți umane normale pe pământ și toată lumea a fost sfințită, vor mai urmări oamenii să devină biruitori? Nu sunt ei toți ființe create? Când se vorbește despre a fi un biruitor și a fi desăvârșit, aceste cuvinte sunt îndreptate către Satana și către murdăria omului. Nu face acest „biruitor” referire la victoria asupra Satanei și asupra forțelor ostile? Când spui că ai fost desăvârșit, ce anume din tine a fost desăvârșit? Nu-i așa că te-ai eliberat de firile tale corupte satanice și că ai ajuns să-L iubești pe Dumnezeu la extrem? Astfel de lucruri sunt spuse cu referire la lucrurile murdare din om și referitor la Satana; ele nu sunt rostite cu privire la Dumnezeu.

Ți se spune acum să urmărești să devii un biruitor și să urmărești să fii desăvârșit – dacă nu o faci, atunci, în viitor, când omenirea va duce o viață normală pe pământ, nu vei avea nicio oportunitate de a urmări aceste lucruri. În acel moment, finalul fiecărui tip de persoană va fi fost dezvăluit. În acel moment, vei fi dezvăluit pentru ceea ce ești cu adevărat, iar dacă dorești să urmărești să devii un biruitor sau dorești să fii desăvârșit, acest lucru va fi imposibil. Va fi doar că, din cauza răzvrătirii sale, omul va fi pedepsit după ce va fi dezvăluit. În acel moment, ceea ce urmărește omul nu va fi o poziție superioară față de alții, nu va fi ca unii să fie biruitori și alții să fie desăvârșiți sau nu va fi ca unii să fie fiii întâi născuți ai lui Dumnezeu, iar alții să fie fiii lui Dumnezeu; oamenii nu vor urmări aceste lucruri. Toți vor fi ființe create, toți vor trăi pe pământ și toți vor trăi împreună cu Dumnezeu pe pământ. Acum este momentul luptei dintre Dumnezeu și Satana, este o perioadă în care această luptă încă nu s-a încheiat, o perioadă în care omul încă nu a fost complet câștigat; este o perioadă de tranziție. Și astfel, omului i se cere să urmărească să devină fie biruitor, fie unul dintre oamenii lui Dumnezeu. Astăzi există deosebiri în statut, dar când vine vremea, nu vor exista astfel de deosebiri: statutul tuturor celor care au fost victorioși va fi același, toți vor fi membri ai omenirii care corespund standardului și vor trăi în mod egal pe pământ, însemnând că toți vor fi ființe create care corespund standardului și că tuturor li se vor da aceleași lucruri. Deoarece perioadele lucrării lui Dumnezeu sunt diferite, iar obiectele lucrării Sale sunt diferite, dacă această lucrare este făcută asupra voastră, sunteți calificați pentru a fi desăvârșiți și pentru a deveni biruitori; dacă ar fi făcută în alte țări, atunci oamenii de acolo ar fi calificați să devină primul grup de oameni care să fie cuceriți și primul grup de oameni care să fie desăvârșiți. Astăzi, această lucrare nu este făcută în alte țări, deci oamenii din alte țări nu sunt calificați să fie desăvârșiți și să devină biruitori și este imposibil pentru ei să devină primul grup. Deoarece obiectele lucrării lui Dumnezeu sunt diferite, perioadele lucrării lui Dumnezeu sunt diferite și lucrarea are diferite sfere, există primul grup, adică există biruitorii, și la fel va exista un al doilea grup care va fi desăvârșit. Odată ce există un prim grup care a fost desăvârșit, vor exista un specimen și un model, astfel încât în viitor vor exista un al doilea și un al treilea grup ale celor care au fost desăvârșiți, dar, în eternitate, ei toți vor fi la fel și nu vor exista clasificări în funcție de statut. Ei doar vor fi fost desăvârșiți în momente diferite și nu vor exista diferențe ale statutului. Când vine vremea în care toată lumea a fost făcută completă și lucrarea întregului univers a fost încheiată, nu vor exista deosebiri de statut și toți vor avea un statut egal. Astăzi, această lucrare este făcută asupra voastră astfel încât voi să fiți făcuți biruitori. Dacă ar fi făcută în Marea Britanie, atunci Marea Britanie ar avea primul grup, la fel cum veți fi voi primul grup. Doar că ați fost deosebit de binecuvântați cu har prin felul în care lucrarea este îndeplinită astăzi asupra voastră, iar dacă această lucrare nu ar fi făcută asupra voastră, atunci ați fi al doilea grup, sau al treilea, ori al patrulea, sau al cincilea. Aceasta este doar datorită diferenței în ordinea lucrării; primul grup și al doilea grup nu arată că unul este mai sus sau mai jos decât celălalt, arată doar ordinea în care acești oameni sunt desăvârșiți. Astăzi, aceste cuvinte vă sunt oferite în părtășie, dar de ce nu ați fost informați mai devreme? Deoarece, fără un proces, oamenii tind spre extreme. De exemplu, Isus a zis la vremea Lui: „Cum am plecat, așa voi sosi”. Astăzi, mulți sunt obsedați de aceste cuvinte și ei vor întotdeauna să poarte veșminte albe și așteaptă să fie răpiți. Astfel, există multe cuvinte care nu pot fi rostite prea devreme; dacă ar fi rostite prea devreme, omul ar tinde spre extreme. Statura omului este prea mică și el este incapabil să vadă aceste cuvinte cu claritate.

Când omenirea obține viața omenească adevărată pe pământ și când toate forțele Satanei sunt încătușate, omul va trăi cu mare ușurință pe pământ. Lucrurile nu vor fi la fel de complexe precum sunt astăzi: relațiile interpersonale, relațiile sociale, relațiile familiale complexe – aduc atât de multe probleme, atât de multă durere! Este atât de chinuitor să trăiască în mijlocul tuturor acestora! Odată ce omul a fost cucerit, inima și mintea lui se vor schimba. El va avea o inimă cu frică de Dumnezeu și care Îl iubește pe Dumnezeu. Odată ce toți cei din univers care caută să-L iubească pe Dumnezeu au fost cuceriți, adică, odată ce Satana a fost înfrânt, și odată ce Satana – toate forțele întunericului – a fost încătușat, atunci viața omului pe pământ va fi netulburată, iar el va putea să trăiască în mod liber pe pământ. Dacă viața omului ar fi lipsită de relații omenești și de chestiunile complexe ale trupului, atunci ar fi mult mai ușor. Relațiile omenești ale omului sunt prea complicate, iar faptul că omul are astfel de lucruri dovedește că el încă nu s-a eliberat de influența Satanei. Dacă ai avea aceeași relație cu fiecare dintre frați și surori, dacă ai avea aceeași relație cu fiecare membru al familiei tale, atunci nu ar exista nimic care să te tulbure și nu ar fi nevoie să te îngrijorezi în privința nimănui. Nimic nu ar putea fi mai bun și, în acest mod, omul ar fi eliberat de jumătate din suferința lui. Trăind o viață omenească normală pe pământ, omul va fi asemănător îngerilor; deși încă aparținând trupului, el va fi foarte asemănător unui înger. Aceasta este promisiunea finală, ultima promisiune acordată omului. Astăzi, omul îndură mustrare și judecată; crezi că experiența omului privind astfel de lucruri este fără sens? Se poate ca lucrarea de mustrare și judecată să fie făcută pentru nimic? Înainte a fost spus că a-l mustra și a-l judeca pe om înseamnă a-l așeza în Adâncul, ceea ce înseamnă a-i retrage soarta și perspectivele. Acest lucru are un singur scop: curățirea omului. Omul nu este așezat în Adâncul în mod intenționat, după care Dumnezeu Se spală pe mâini de el. În schimb, este pentru a emonda răzvrătirea din om, astfel încât, în final, lucrurile din om să fie curățite, astfel încât el să poată avea o cunoaștere adevărată despre Dumnezeu și să fie ca o persoană sfântă. Dacă se face astfel, atunci totul va fi realizat. De fapt, când acele lucruri din om care trebuie emondate sunt emondate și omul aduce mărturie răsunătoare, Satana va fi, de asemenea, înfrânt și, deși pot exista câteva dintre acele lucruri care sunt inițial în om și care nu sunt complet curățite, odată ce Satana este înfrânt, el nu va mai provoca tulburare și, în acel moment, omul va fi fost complet curățit. Omul nu a experimentat niciodată o astfel de viață, dar când Satana este înfrânt, totul va fi rezolvat, iar acele lucruri neînsemnate din om vor fi toate soluționate; și, odată ce problema principală a fost rezolvată, toate celelalte necazuri se vor sfârși. În timpul acestei întrupări a lui Dumnezeu pe pământ, când El face personal lucrarea Sa printre oameni, toată lucrarea pe care o face El este săvârșită pentru a-l înfrânge pe Satana, iar El îl va înfrânge pe Satana cucerindu-l pe om și făcându-vă compleți. Când aduceți o mărturie răsunătoare, aceasta, de asemenea, va fi un semn al înfrângerii Satanei. Omul este mai întâi cucerit și în final desăvârșit complet pentru a-l înfrânge pe Satana. În esență, totuși, împreună cu înfrângerea Satanei, aceasta este și mântuirea întregii omeniri din această mare goală a suferinței. Indiferent dacă lucrarea este îndeplinită în întreg universul sau în China, totul este pentru a-l înfrânge pe Satana și a aduce mântuire întregii omeniri, astfel încât omul să poată intra în locul de odihnă. Dumnezeu întrupat, acest trup normal, este întocmai pentru a-l înfrânge pe Satana. Lucrarea lui Dumnezeu în trup este folosită pentru a aduce mântuire tuturor celor de sub ceruri care Îl iubesc pe Dumnezeu, este pentru a cuceri întreaga omenire și, chiar mai mult decât atât, pentru a-l înfrânge pe Satana. Miezul întregii lucrări de gestionare a lui Dumnezeu este inseparabil de înfrângerea Satanei pentru a aduce mântuirea întregii omeniri. De ce, în mare parte din această lucrare, se vorbește mereu despre faptul că trebuie să aduceți mărturie? Și către cine este îndreptată această mărturie? Nu este îndreptată către Satana? Această mărturie este făcută pentru Dumnezeu și este făcută pentru a aduce mărturie că lucrarea lui Dumnezeu și-a produs efectul. A aduce mărturie are legătură cu lucrarea de înfrângere a Satanei; dacă nu ar exista o luptă cu Satana, atunci omului nu i s-ar cere să aducă mărturie. Pentru că Satana trebuie înfrânt, în același timp cu mântuirea omului, Dumnezeu cere ca omul să aducă mărturie pentru El înaintea Satanei, mărturie pe care El o folosește pentru a-l mântui pe om și pentru a lupta cu Satana. Drept rezultat, omul este atât obiect al mântuirii, cât și instrument al înfrângerii Satanei și, astfel, omul este în centrul lucrării întregii gestionări a lui Dumnezeu, în vreme ce Satana este doar obiectul distrugerii, dușmanul. Poți simți că nu ai făcut nimic, dar din cauza schimbărilor din firea ta, mărturia a fost adusă, iar această mărturie este îndreptată către Satana și nu este făcută pentru om. Omul nu este potrivit pentru a se bucura de o asemenea mărturie. Cum ar putea el să vadă clar lucrarea făcută de Dumnezeu? Cel cu care se luptă Dumnezeu este Satana; omul, între timp, este doar obiectul mântuirii. Omul are firi corupte satanice și este incapabil de a vedea clar această lucrare. Aceasta se datorează corupției de către Satana și nu este ceva inerent omului, ci este controlată de Satana. Astăzi, principala lucrare a lui Dumnezeu este de a-l înfrânge pe Satana, adică de a-l cuceri cu totul pe om, astfel încât omul să poată aduce o mărturie finală pentru Dumnezeu înaintea Satanei. În acest fel, toate lucrurile vor fi realizate. În multe cazuri, cu ochiul liber pare că nu a fost făcut nimic, dar, de fapt, lucrarea a fost deja finalizată. Omul cere ca toată lucrarea de finalizare să fie vizibilă, totuși, fără a o face vizibilă ție, Eu am terminat lucrarea Mea, căci Satana a cedat, ceea ce înseamnă că a fost cu totul înfrânt, că toată înțelepciunea, puterea și autoritatea lui Dumnezeu l-au învins pe Satana. Aceasta este exact mărturia care trebuie adusă și, deși nu are o expresie clară în om, deși nu este vizibil cu ochiul liber, Satana a fost deja înfrânt. Ansamblul acestei lucrări este îndreptat împotriva Satanei și este îndeplinit ca urmare a luptei cu Satana. Și astfel, există multe lucruri pe care omul nu le vede ca fiind de succes, dar care, în viziunea lui Dumnezeu, au fost cu succes terminate demult. Acesta este unul dintre adevărurile ascunse despre întreaga lucrare a lui Dumnezeu.

Odată ce Satana a fost înfrânt, adică odată ce omul a fost complet cucerit, omul va înțelege apoi că toată această lucrare este pentru mântuire și că mântuirea aceasta se face prin smulgerea oamenilor din mâinile Satanei. Lucrarea de 6000 de ani a gestionării lui Dumnezeu este împărțită în trei etape: Epoca Legii, Epoca Harului și Epoca Împărăției. Aceste trei etape de lucrare sunt toate pentru mântuirea omenirii, adică sunt pentru mântuirea omenirii care a fost coruptă în mod grav de Satana. În același timp, însă, Dumnezeu Se luptă cu Satana. Astfel, la fel precum lucrarea de mântuire este împărțită în trei etape, așa este și lupta cu Satana împărțită în trei etape, iar aceste două aspecte ale lucrării lui Dumnezeu sunt realizate în mod simultan. Lupta cu Satana este de fapt pentru mântuirea omului și, deoarece lucrarea de mântuire a omului nu este ceva ce poate fi finalizat cu succes într-o singură etapă, lupta cu Satana este, de asemenea, împărțită în faze și perioade, iar războiul este purtat împotriva Satanei în concordanță cu nevoile omenirii și cu măsura în care omul a fost corupt de Satana. Poate, în închipuirea omului, el crede că, în această luptă, Dumnezeu va ridica armele împotriva Satanei în același mod în care s-ar lupta două armate una cu cealaltă. Aceasta este doar ceea ce intelectul omului este capabil să-și închipuie; este o idee extrem de fantezistă și de nerealistă, totuși, este ceea ce crede omul. Și, deoarece Eu spun aici că modalitatea de mântuire a omului este prin intermediul luptei cu Satana, omul își imaginează și consideră că acesta este modul în care se desfășoară lupta. Lucrarea de mântuire a omului are trei etape, ceea ce înseamnă că lupta cu Satana a fost împărțită în trei etape și că acesta va fi înfrânt odată și pentru totdeauna. Totuși, adevărata poveste a întregii lucrări a luptei cu Satana este că efectele sale sunt obținute prin diferiți pași ai lucrării: revărsarea harului asupra omului, devenirea jertfei pentru păcat a omului, iertarea păcatelor omului, cucerirea omului și desăvârșirea acestuia. Ca să spunem lucrurilor pe nume, lupta cu Satana nu este ridicarea armelor împotriva Satanei, ci mai degrabă aducerea de mărturie pentru Dumnezeu prin mântuirea omului, lucratul vieții omului și schimbarea firii omului și, prin urmare, înfrângerea Satanei. Satana este înfrânt prin schimbarea firii corupte a omului. Când Satana va fi înfrânt, adică atunci când omul va fi complet mântuit, atunci Satana cel umilit va fi complet încătușat și, în acest mod, omul va fi fost complet mântuit. Așadar, esența mântuirii omului este lupta cu Satana, iar această luptă este în primul rând reflectată în mântuirea omului. Această etapă finală, în care omul trebuie să fie cucerit, este ultima etapă a lucrării în lupta cu Satana și este, de asemenea, lucrarea mântuirii complete a omului de sub controlul Satanei. Semnificația interioară a cuceririi omului este întoarcerea întruchipării Satanei – omul care a fost corupt de Satana – la Creator după cucerirea lui, prin care el se va răzvrăti împotriva Satanei și se va întoarce complet la Dumnezeu. În acest mod, omul va fi complet mântuit. Prin urmare, lucrarea de cucerire este ultima lucrare în lupta împotriva Satanei și este etapa finală în gestionarea lui Dumnezeu, care este menită să îl înfrângă pe Satana. Fără această lucrare, mântuirea completă a omului ar fi în cele din urmă imposibilă, înfrângerea totală a Satanei ar fi de asemenea imposibilă, iar omenirea nu ar putea niciodată să intre în destinația minunată sau să se elibereze de influența Satanei. Prin urmare, lucrarea de mântuire a omului nu poate fi finalizată înainte ca bătălia cu Satana să fie încheiată, căci miezul lucrării de gestionare a lui Dumnezeu este de dragul mântuirii omenirii. Chiar la început, omenirea a fost în mâinile lui Dumnezeu, însă, din cauza ispitei și a corupției Satanei, omul a fost legat de acesta și a căzut în mâinile celui rău. Prin urmare, Satana a devenit obiectul care trebuie învins în lucrarea de gestionare a lui Dumnezeu. Deoarece Satana a pus stăpânire pe om și pentru că omul este capitalul din întreaga gestionare a lui Dumnezeu, dacă este ca omul să fie mântuit, atunci trebuie să fie luat înapoi din mâinile Satanei, cu alte cuvinte, omul, care a fost ținut prizonier de Satana, trebuie să fie luat înapoi. Astfel, Satana trebuie învins prin schimbările din vechea fire a omului și prin refacerea rațiunii inițiale a acestuia. În acest mod, omul, care a fost luat prizonier, poate fi luat înapoi din mâinile Satanei. Dacă omul este eliberat de influența și de robia Satanei, atunci Satana va fi făcut de ocară, omul va fi în cele din urmă luat înapoi, iar Satana va fi învins. Și pentru că omul a fost eliberat de sub influența întunecată a Satanei, va deveni prada de război a acestei întregi bătălii, iar Satana va deveni obiectul care va fi pedepsit odată ce bătălia s-a încheiat, după care întreaga lucrare de mântuire a omenirii va fi finalizată.

Dumnezeu nu are nicio urmă de răutate față de ființele create; tot ceea ce face El este pentru a-l înfrânge pe Satana. Toată lucrarea Sa – fie ea mustrare sau judecată – este îndreptată împotriva Satanei; este îndeplinită pentru mântuirea omenirii, iar totul este pentru a-l înfrânge pe Satana, și are un singur obiectiv: să se lupte cu Satana până la sfârșit! Dumnezeu nu Se va odihni niciodată înainte de a-l fi biruit pe Satana! El Se va odihni doar după ce l-a înfrânt în totalitate pe Satana. Deoarece toată lucrarea făcută de Dumnezeu este îndreptată împotriva Satanei și deoarece aceia care au fost corupți de Satana sunt cu toții sub controlul Satanei și trăiesc cu toții sub controlul Satanei, dacă Dumnezeu nu i-ar conduce pe acești oameni pentru a lupta împotriva Satanei și a se rupe de el și dacă Dumnezeu nu ar putea triumfa asupra Satanei, Satana nu le-ar da drumul acestor oameni, iar ei nu ar putea fi câștigați de Dumnezeu. Dacă Dumnezeu nu i-ar câștiga, acest lucru ar dovedi că Satana nu a fost înfrânt, că nu a fost învins. Și astfel, în planul de gestionare de 6000 de ani al lui Dumnezeu, în timpul primei etape, El a făcut lucrarea legii, în timpul celei de-a doua etape El a făcut lucrarea Epocii Harului, adică lucrarea răstignirii, iar în cea de-a treia etapă, face lucrarea cuceririi omenirii. Toată această lucrare este îndreptată către măsura în care Satana a corupt omenirea, totul este pentru a-l înfrânge pe Satana și fiecare etapă este pentru a-l înfrânge pe Satana. Esența lucrării de 6000 de ani a gestionării lui Dumnezeu este lupta împotriva marelui balaur roșu, iar lucrarea de gestionare a omenirii este lucrarea de înfrângere a Satanei, lucrarea luptei cu Satana. Dumnezeu a luptat timp de 6000 de ani și, astfel, a lucrat timp de 6000 de ani. În final, El îl va aduce pe om în noul tărâm. Când Satana este înfrânt, omul va fi complet eliberat. Nu este aceasta direcția lucrării lui Dumnezeu astăzi? Aceasta este exact tendința lucrării de azi: să facă astfel încât omul să fie complet eliberat și liber, neconstrâns de nicio reglementare și nelimitat de nicio legătură sau restricție. Toată această lucrare este făcută în conformitate cu statura voastră și în conformitate cu nevoile voastre, însemnând că vi se oferă orice puteți realiza. Nu este vorba de a obliga pe cineva să facă ceva peste puterile sale, de a vă impune vreun lucru; mai degrabă, toată această lucrare este îndeplinită în concordanță cu nevoile voastre concrete. Fiecare etapă a lucrării se desfășoară în concordanță cu nevoile concrete și cu cerințele omului; fiecare etapă a lucrării este pentru a-l înfrânge pe Satana. De fapt, la început nu existau bariere între Creator și ființele create. Toate aceste bariere au fost cauzate de Satana. Omul a devenit incapabil să vadă sau să atingă orice din cauza modului în care Satana l-a tulburat și l-a corupt. Omul este victima, cel care a fost înșelat. Odată ce Satana a fost înfrânt, ființele create Îl vor privi pe Creator, iar Creatorul va privi asupra ființelor create și va putea să le conducă El Însuși. Doar aceasta este viața pe care omul ar trebui să o aibă pe pământ. Și astfel, lucrarea principală a lui Dumnezeu este făcută pentru a-l înfrânge pe Satana și, odată ce Satana a fost înfrânt, totul va fi rezolvat. Astăzi, ai văzut că nu este simplu ca Dumnezeu să vină printre oameni. El nu a venit pentru a-Și petrece fiecare zi găsindu-vă nod în papură, pentru a vă spune una și alta sau doar pentru a vă permite să vedeți cum arată și cum vorbește și trăiește. Dumnezeu nu a devenit trup doar pentru a vă permite să Îl priviți sau pentru a vă lărgi orizonturile, ori pentru a vă permite să auziți tainele despre care El a vorbit și cele șapte peceți pe care le-a deschis. În schimb, El a devenit trup pentru a-l înfrânge pe Satana. El a venit personal în trup printre oameni pentru a-l mântui pe om și pentru a Se lupta cu Satana; aceasta este semnificația întrupării Sale. Dacă nu ar fi pentru a-l înfrânge pe Satana, atunci El nu ar face personal această lucrare. Dumnezeu a venit pe pământ pentru a-Și face lucrarea printre oameni, pentru a-i apărea personal omului și pentru a-i permite omului să-L privească; este aceasta puțin lucru? Chiar nu este simplu! Nu este așa cum își imaginează omul: că Dumnezeu a venit ca omul să Îl poată privi, ca omul să poată înțelege că Dumnezeu este practic, și nu nebulos sau lipsit de substanță, și că Dumnezeu este elevat, dar și umil. Ar putea fi atât de simplu? Tocmai pentru că Satana a corupt trupul omului, și omul este cel pe care Dumnezeu intenționează să îl mântuiască, Dumnezeu trebuie să-Și asume trupul pentru a lupta cu Satana și pentru a-l păstori personal pe om. Doar acest lucru este benefic pentru lucrarea Sa. Cele două trupuri întrupate ale lui Dumnezeu au existat pentru a-l înfrânge pe Satana și, de asemenea, pentru a-l mântui mai bine pe om. Aceasta se întâmplă pentru că cel care se luptă cu Satana poate fi doar Dumnezeu, indiferent dacă este Duhul lui Dumnezeu sau trupul întrupat al lui Dumnezeu. Pe scurt, cei care se luptă cu Satana nu pot fi îngerii, cu atât mai puțin poate fi omul, care a fost corupt de Satana. Îngerii nu au puterea de a duce bătălia aceasta, iar omul are chiar mai puțină speranță de a se implica. Astfel, dacă Dumnezeu vrea să lucreze viața omului, dacă El vrea să vină personal pe pământ pentru a-l mântui pe om, atunci El trebuie personal să devină trup – adică, El trebuie să Își asume personal trupul și, cu identitatea Sa inerentă și lucrarea pe care trebuie să o facă, să vină printre oameni și să îl mântuiască personal pe om. Dacă nu, dacă ar fi Duhul lui Dumnezeu sau omul care ar face această lucrare, atunci nu s-ar alege niciodată nimic din această luptă și nu s-ar sfârși niciodată. Omul are o șansă la mântuire doar când Dumnezeu devine trup pentru a porni personal la război împotriva Satanei printre oameni. În plus, Satana este astfel făcut de rușine și lăsat fără nicio oportunitate de exploatat și fără niciun complot de executat. Lucrarea făcută de Dumnezeu întrupat nu poate fi realizată de Duhul lui Dumnezeu și ar fi și mai imposibil de făcut în numele lui Dumnezeu de către orice om din carne și sânge, pentru că lucrarea pe care El o face este toată pentru viața omului și pentru schimbarea firii corupte a omului. Dacă omul ar participa la această luptă, el doar și-ar arunca armele și ar fugi într-o dezordine și rușine totale; ar fi pur și simplu incapabil de a schimba firea coruptă a omului. El ar fi incapabil de a-l salva pe om de la cruce sau de a cuceri toată omenirea răzvrătită, ci ar fi în stare doar să facă puțină lucrare veche care nu merge dincolo de principii, sau o lucrare care nu are legătură cu înfrângerea Satanei. Deci, de ce să vă obosiți? Nu ar fi în stare să-l câștige pe om și cu atât mai puțin ar putea să realizeze lucrarea de a-l înfrânge pe Satana, așa că ce rost ar avea? Și astfel, lupta cu Satana poate fi purtată doar de Dumnezeu Însuși și omului i-ar fi pur și simplu imposibil să o facă. Datoria omului este de a se supune și de a urma, căci omul este complet incapabil să facă o lucrare asemănătoare creării cerurilor și a pământului, cu atât mai puțin poate el îndeplini lucrarea de a se lupta cu Satana. Omul poate doar să-L satisfacă pe Creatorul sub conducerea lui Dumnezeu Însuși, prin care Satana este înfrânt; acesta este singurul lucru pe care îl poate face omul. Și astfel, de fiecare dată când începe o nouă luptă, adică, de fiecare dată când începe lucrarea unei noi epoci, această lucrare este făcută personal de Însuși Dumnezeu, prin care El conduce întreaga epocă și deschide o cale mai nouă pentru întreaga omenire. Zorii fiecărei noi epoci sunt un nou început în lupta cu Satana, prin care omul pătrunde într-un tărâm mai nou, mai frumos, și într-o epocă nouă condusă personal de Însuși Dumnezeu. Omul este stăpânul tuturor lucrurilor, dar aceia care au fost câștigați vor deveni roadele tuturor luptelor cu Satana. Satana este corupătorul tuturor lucrurilor, este cel învins la finalul tuturor luptelor și este, de asemenea, cel care va fi pedepsit după aceste lupte. Dintre Dumnezeu, om și Satana, doar Satana este cel care va fi disprețuit și respins. Aceia care au fost câștigați de Satana, dar care nu sunt recuperați de Dumnezeu, devin, pe de altă parte, cei care vor primi pedeapsă în locul Satanei. Dintre aceștia trei, doar Dumnezeu ar trebui să fie venerat de toate lucrurile. Aceia care au fost corupți de Satana, dar care sunt recuperați de Dumnezeu și care urmează calea lui Dumnezeu, devin, pe de altă parte, cei care vor primi promisiunea lui Dumnezeu și îi vor judeca pe cei răi pentru Dumnezeu. Dumnezeu va fi cu siguranță triumfător, iar Satana cu siguranță va fi învins, dar printre oameni există cei care vor câștiga și cei care vor pierde. Aceia care vor câștiga vor aparține de biruitori, iar cei care vor pierde vor aparține de învinși; aceasta este sortarea fiecăruia după felul său, este sfârșitul final al întregii lucrări a lui Dumnezeu. Este, de asemenea, scopul întregii lucrări a lui Dumnezeu, și nu se va schimba niciodată. Miezul planului de gestionare al lui Dumnezeu se concentrează în primul rând pe mântuirea omului, iar Dumnezeu devine trup în principal pentru acest miez, pentru această lucrare și pentru a-l înfrânge pe Satana. Prima dată când Dumnezeu a devenit trup a fost, de asemenea, pentru a-l înfrânge pe Satana: El, personal, a devenit trup și a fost personal răstignit pentru a finaliza lucrarea primei lupte, care a fost lucrarea de răscumpărare a omenirii. La fel, această etapă a lucrării este, de asemenea, făcută personal de Dumnezeu, care a devenit trup pentru a-Și face lucrarea printre oameni, pentru a rosti personal cuvântul Său și pentru a-i permite omului să vadă aceste lucruri. Desigur, este inevitabil ca El să nu facă și altă lucrare pe parcurs, dar principalul motiv pentru care El Își realizează personal lucrarea este pentru a-l înfrânge pe Satana, pentru a cuceri întreaga omenire și pentru a-i câștiga pe acești oameni. Așadar, lucrarea întrupării lui Dumnezeu nu este simplă. Dacă scopul Său ar fi doar să-i arate omului că Dumnezeu este smerit și ascuns, și că Dumnezeu este practic, dacă ar fi doar pentru a face această lucrare, atunci nu ar fi nevoie să devină trup. Chiar dacă Dumnezeu nu a devenit trup, El a putut să-i facă omului în mod direct o revelație a smereniei și a ascunderii Sale, a măreției și a sfințeniei Sale, dar astfel de lucruri nu au nimic de-a face cu lucrarea de gestionare a omenirii. Acestea sunt incapabile să-l mântuiască sau să-l facă pe om complet, cu atât mai puțin pot acestea să-l înfrângă pe Satana. Dacă înfrângerea Satanei ar implica doar Duhul care luptă împotriva duhului, atunci, o astfel de lucrare ar avea o valoare și mai puțin practică; ar fi incapabilă de a câștiga omul și ar distruge soarta și perspectivele omului. Astfel, lucrarea de astăzi a lui Dumnezeu are o semnificație profundă. Nu este doar pentru ca omul să-L poată vedea sau pentru ca orizonturile omului să poată fi lărgite, ori pentru a-i oferi o ușoară senzație de emoționare sau încurajare; o astfel de lucrare nu are nicio însemnătate. Dacă poți vorbi doar de acest tip de cunoaștere, atunci acest lucru dovedește că încă nu ai ajuns să cunoști adevărata semnificație a întrupării lui Dumnezeu.

Lucrarea întregului plan de gestionare al lui Dumnezeu este făcută personal de către Însuși Dumnezeu. Prima etapă – crearea lumii – a fost făcută personal de Dumnezeu Însuși și, dacă n-ar fi fost făcută, nimeni n-ar fi fost capabil să creeze omenirea. A doua etapă, răscumpărarea întregii omeniri. a fost, de asemenea, făcută personal de Dumnezeu Însuși. A treia etapă este de la sine înțeleasă: există o și mai mare nevoie pentru ca finalul întregii lucrări a lui Dumnezeu să fie făcut de Însuși Dumnezeu. Întreaga lucrare de răscumpărare, cucerire, câștigare și desăvârșire a întregii omeniri este îndeplinită personal de Însuși Dumnezeu. Dacă El nu ar face personal această lucrare, atunci identitatea Sa nu ar putea fi reprezentată de om, și nici lucrarea Sa nu ar putea fi făcută de om. Pentru a-l înfrânge pe Satana, pentru a câștiga omenirea și pentru a-i da omenirii o viață normală pe pământ, El îl conduce personal pe om și lucrează personal printre oameni; pentru întregul Său plan de gestionare și pentru toată lucrarea Sa, El trebuie să facă personal această lucrare. Dacă omul crede doar că Dumnezeu a venit ca el să-L vadă și pentru a-l face fericit, atunci, astfel de credințe nu au nicio valoare, nicio însemnătate. Înțelegerea omului este prea superficială! Doar ducând la bun sfârșit El Însuși această lucrare poate Dumnezeu să facă această lucrare complet și cu temeinicie. Dacă ar fi ca omul să facă această lucrare, acesta ar fi incapabil să-I țină locul lui Dumnezeu. Dat fiind că nu are identitatea lui Dumnezeu sau esența Sa, el este incapabil să facă lucrarea lui Dumnezeu și, chiar dacă omul ar face această lucrare, nu ar avea niciun efect. Prima dată când Dumnezeu a devenit trup a fost pentru răscumpărare, pentru a răscumpăra toată omenirea din păcat, pentru a face omul capabil de a fi curățit și de a fi iertat de păcatele sale. Lucrarea de cucerire este, de asemenea, făcută personal de Dumnezeu printre oameni. Dacă, în timpul acestei etape, Dumnezeu doar ar rosti profeții, atunci un profet – cineva înzestrat – ar putea fi găsit pentru a-I lua locul; dacă ar fi rostite doar profeții, atunci omul ar putea să-I țină locul lui Dumnezeu. Dar în ceea ce privește realizarea personală a lucrării lui Dumnezeu Însuși și lucrarea vieții omului, omul nu ar putea să facă această lucrare. Trebuie făcută personal de Însuși Dumnezeu: Dumnezeu trebuie să devină personal trup pentru a face această lucrare. În Epoca Cuvântului, dacă profețiile ar fi doar rostite, atunci Isaia sau profetul Ilie ar putea fi găsit pentru a face această lucrare, și nu ar fi nevoie ca Dumnezeu Însuși să o facă personal. Deoarece lucrarea făcută în această etapă nu este doar despre rostirea unor profeții și deoarece are o mai mare valoare ca lucrarea cuvintelor să fie folosită pentru a cuceri omenirea și a-l înfrânge pe Satana, această lucrare nu poate fi făcută de om și trebuie făcută personal de Însuși Dumnezeu. În Epoca Legii, Iahve a făcut o parte din lucrarea Lui, după care El a rostit anumite cuvinte și a făcut o oarecare lucrare prin profeți. Aceasta este deoarece omul putea să-L înlocuiască pe Iahve în lucrarea Sa, iar prorocii puteau prevesti lucruri și interpreta anumite vise în numele Lui. Lucrarea făcută la acea vreme nu a fost lucrarea pentru a schimba direct firea omului și nu a avut legătură cu păcatul omului, iar omului i se cerea doar să respecte legea. Astfel, Iahve nu a devenit trup și nu i S-a arătat omului; în schimb, El a vorbit direct lui Moise și celorlalți, i-a făcut să vorbească și să lucreze în numele Lui și i-a determinat să lucreze direct printre oameni. Prima etapă a lucrării lui Dumnezeu a fost conducerea oamenilor. A fost începutul luptei împotriva Satanei, iar această luptă încă nu începuse în mod oficial. Războiul oficial împotriva Satanei a început odată cu prima întrupare a lui Dumnezeu și a continuat până în ziua de astăzi. Prima bătălie a acestui război a fost când Dumnezeu întrupat a fost răstignit pe cruce. Răstignirea lui Dumnezeu întrupat l-a înfrânt pe Satana și a fost prima etapă de succes în război. Când Dumnezeu întrupat a început să lucreze direct viața omului, acesta a fost începutul oficial al lucrării de recâștigare a omului și, deoarece aceasta a fost lucrarea de schimbare a vechii firi a omului, a fost lucrarea de luptă cu Satana. Etapa lucrării făcută de Iahve la început a fost doar conducerea vieții omenirii pe pământ. A fost începutul lucrării lui Dumnezeu și, deși nu a implicat încă nicio luptă și nicio lucrare majoră, a pus temelia pentru lucrarea luptei ce avea să vină. Mai târziu, a doua etapă a lucrării în timpul Epocii Harului a presupus schimbarea vechii firi a omului, ceea ce înseamnă că Însuși Dumnezeu a lucrat viața omului. Aceasta trebuia să fie făcută personal de Dumnezeu: era necesar ca Dumnezeu să devină personal trup. Dacă El nu ar fi devenit trup, nimeni altcineva nu ar fi putut să Îl înlocuiască în această etapă a lucrării, deoarece reprezenta lucrarea luptei directe împotriva Satanei. Dacă omul ar fi făcut această lucrare în numele lui Dumnezeu, în prezența Satanei, acesta nu ar fi cedat; ar fi fost imposibil de înfrânt. Trebuia să fie Dumnezeu întrupat care să vină să îl înfrângă, pentru că esența lui Dumnezeu întrupat este tot Dumnezeu, El este tot viața omului și este tot Creatorul; orice se întâmplă, identitatea și esența Sa nu se vor schimba. Și astfel, El Și-a asumat trupul și a făcut lucrarea care să-l facă pe Satana să cedeze complet. În timpul acestei etape finale a lucrării, dacă ar fi ca omul să facă această lucrare și dacă ar fi ca omul să fie obligat să rostească cuvintele direct, atunci el nu ar putea să le rostească, iar dacă profețiile ar fi rostite, ar fi imposibil pentru om să fie cucerit. Devenind trup, Dumnezeu vine să îl înfrângă pe Satana și să-l determine să cedeze complet. Când îl înfrânge total pe Satana, îl cucerește complet pe om și îl câștigă cu totul pe om, această etapă a lucrării va fi încheiată, iar succesul, obținut. În gestionarea lui Dumnezeu, omul nu Îi poate ține locul lui Dumnezeu. În special, lucrarea conducerii epocii și lansarea unei noi lucrări au o și mai mare nevoie de a fi făcute personal de Însuși Dumnezeu. Să dea omului revelații și să îi ofere profeții sunt lucruri care pot fi făcute de om, dar dacă este vorba de o lucrare care trebuie făcută personal de Dumnezeu, lucrarea luptei dintre Dumnezeu Însuși și Satana, atunci această lucrare nu poate fi făcută de către om. În timpul primei etape a lucrării, când nu exista nicio luptă care să fie dusă cu Satana, Iahve conducea personal poporul lui Israel, folosind profețiile rostite de profeți. După aceea, a doua etapă a lucrării a fost lupta cu Satana, și Dumnezeu Însuși S-a întrupat personal și a venit în trup pentru a face această lucrare. Orice lucru care implică lupta împotriva Satanei implică întruparea lui Dumnezeu, ceea ce înseamnă că această luptă nu poate fi dusă de către om. Dacă ar fi ca omul să lupte, el ar fi incapabil de a-l înfrânge pe Satana. Cum ar putea el să aibă forța de a lupta împotriva lui în timp ce este încă sub controlul lui? Omul se află la mijloc: dacă înclini spre Satana, aparții Satanei, dar dacă Îl mulțumești pe Dumnezeu, aparții lui Dumnezeu. Dacă omul ar încerca să-I țină locul lui Dumnezeu în lucrarea acestei lupte, ar putea el să o facă? Dacă el ar fi făcut-o, n-ar fi pierit el cu mult timp în urmă? Nu ar fi intrat el demult în lumea de dincolo? Astfel, omul nu Îl poate înlocui pe Dumnezeu în lucrarea Sa, ceea ce înseamnă că omul nu are esența lui Dumnezeu, iar dacă tu ai lupta cu Satana, ai fi incapabil să-l înfrângi. Omul poate face doar o anumită lucrare; el poate convinge anumiți oameni, dar el nu Îi poate ține locul lui Dumnezeu în cadrul lucrării lui Dumnezeu Însuși. Cum ar putea omul să lupte cu Satana? Satana te-ar lua prizonier înainte ca tu să fi început măcar. Doar atunci când Dumnezeu Însuși luptă cu Satana și, pe această bază, omul Îl urmează pe Dumnezeu și I se supune, poate omul să fie câștigat de Dumnezeu și poate scăpa din legăturile Satanei. Lucrurile pe care omul le poate obține cu propria sa înțelepciune și propriile sale abilități sunt prea limitate; el este incapabil de a-l face pe om complet, incapabil de a-l conduce și chiar mai puțin capabil de a-l înfrânge pe Satana. Inteligența și înțelepciunea omului nu pot să stea împotriva uneltirilor Satanei, deci, cum ar putea omul să se lupte cu el?

Toți aceia care sunt dispuși să fie desăvârșiți au șansa de a fi desăvârșiți, deci, toată lumea trebuie să se relaxeze: în viitor, voi toți veți pătrunde în destinație. Dar, dacă nu ești dispus să fii desăvârșit și nu ești dispus să intri în tărâmul minunat, atunci este vina ta. Toți aceia care sunt dispuși să fie desăvârșiți și care sunt loiali lui Dumnezeu, toți aceia care se supun și toți aceia care își îndeplinesc funcția într-o manieră cinstită – oricare astfel de oameni pot fi desăvârșiți. Astăzi, toți aceia care nu își realizează cu devotament datoria, toți aceia care nu sunt loiali lui Dumnezeu, toți aceia care nu se supun lui Dumnezeu, mai ales aceia care au primit luminarea și iluminarea Duhului Sfânt, dar care nu le pun în practică – toți oamenii de acest fel nu pot fi desăvârșiți. Toți aceia care sunt dispuși să fie loiali și să I se supună lui Dumnezeu pot fi desăvârșiți, chiar dacă sunt puțin ignoranți; toți aceia care sunt dispuși să-L urmărească pot fi desăvârșiți. Nu e nevoie să te îngrijorezi în privința acestui lucru. Atât timp cât ești dispus să urmărești în această direcție, poți fi desăvârșit. Nu sunt dispus să abandonez sau să elimin pe niciunul dintre voi, dar dacă nu te străduiești să faci bine, atunci doar îți faci singur rău; nu sunt Eu cel care te elimină, ci tu însuți. Dacă tu însuți nu te străduiești să faci bine – dacă ești leneș sau nu îți realizezi datoria, sau nu ești loial ori nu urmărești adevărul și întotdeauna faci lucrurile după propria ta voință, dacă ești nesăbuit în comportament, lupți pentru propria faimă și propriul câștig și ești lipsit de scrupule în relațiile cu sexul opus, atunci vei purta povara propriilor tale păcate; nu ești demn de mila nimănui. Intenția Mea este ca voi toți să fiți desăvârșiți și cel puțin să fiți cuceriți, astfel ca această etapă a lucrării să fie finalizată cu succes. Dorința lui Dumnezeu este ca fiecare persoană să fie desăvârșită, să fie în final câștigată de El, să fie complet curățită de El și să devină un om pe care El îl iubește. Nu contează dacă vă spun că sunteți înapoiați sau de calibru slab – acestea sunt toate adevărate. Totuși, faptul că Eu spun aceasta nu dovedește că intenționez să vă abandonez, că Mi-am pierdut speranța în voi, cu atât mai puțin că nu sunt dispus să vă mântuiesc. Astăzi, am venit să fac lucrarea mântuirii voastre, ceea ce înseamnă că lucrarea pe care o fac Eu este o continuare a lucrării de mântuire. Fiecare persoană are șansa de a fi desăvârșită: dacă ești dispus, dacă urmărești, în final vei putea să obții acest rezultat, și niciunul dintre voi nu va fi abandonat. Dacă ești de calibru slab, cerințele Mele pentru tine vor fi conform calibrului tău slab; dacă ești de calibru înalt, cerințele Mele pentru tine vor fi în conformitate cu calibrul tău înalt; dacă ești ignorant și analfabet, cerințele Mele pentru tine vor fi în conformitate cu acest lucru; dacă ești un om cu știință de carte, cerințele Mele pentru tine vor fi în conformitate cu faptul că ești un om cu știință de carte; dacă ești în vârstă, cerințele Mele pentru tine vor fi în conformitate cu vârsta ta; dacă ești capabil să faci datoria de găzduire, cerințele Mele față de tine vor fi în conformitate cu aceasta; dacă spui că nu poți face datoria de găzduire și poți îndeplini doar o anumită funcție, fie că este vorba de a predica Evanghelia, de a îngriji biserica sau de a te ocupa de alte treburi generale, desăvârșirea Mea asupra ta va fi în conformitate cu funcția pe care o îndeplinești. A fi loial, a te supune până la capăt și a căuta să-L iubești pe Dumnezeu în cea mai mare măsură cu putință – acestea sunt ceea ce trebuie să împlinești, doar aceste trei lucruri, și acestea sunt cele mai bune practici. În cele din urmă, oamenilor li se cere să realizeze aceste trei lucruri, iar cei care le pot realiza vor fi desăvârșiți. Dar, mai presus de toate, trebuie să urmărești cu sinceritate, trebuie ca în mod activ să continui să avansezi și să urci și să nu fii pasiv în această privință. Am spus că fiecare persoană are șansa de a fi desăvârșită și este capabilă să fie desăvârșită, și lucrul acesta e adevărat, dar tu nu te străduiești să urci. Cei care nu îndeplinesc aceste trei criterii vor fi totuși eliminați la final. Vreau ca toată lumea să țină pasul, vreau ca toată lumea să aibă lucrarea și luminarea Duhului Sfânt și să poată să se supună până la sfârșit, deoarece aceasta este datoria pe care fiecare dintre voi trebuie să o realizeze. Când toți v-ați îndeplinit datoria, veți fi desăvârșiți cu toții și veți aduce și o mărturie răsunătoare. Toți aceia care au mărturie sunt aceia care au fost triumfători asupra Satanei și au câștigat promisiunea lui Dumnezeu și ei sunt cei care vor rămâne și vor trăi în destinația minunată.


Dumnezeu și omul vor intra în odihnă împreună

La început, Dumnezeu Se odihnea. La acea vreme, pe pământ nu existau oameni și nimic altceva nu exista, iar Dumnezeu nu făcuse încă nicio lucrare. El Și-a început lucrarea de gestionare doar odată cu existența omenirii și după ce omenirea a fost coruptă; din acel moment, El nu S-a mai odihnit, ci, în schimb, a început să fie ocupat cu lucrarea în mijlocul omenirii. Din cauza corupției omenirii și a trădării arhanghelului Și-a pierdut Dumnezeu odihna. Dacă Dumnezeu nu îl învinge pe Satana și nu mântuiește omenirea coruptă, El nu va mai putea niciodată să intre în odihnă. Precum îi lipsește omului odihna, așa Îi lipsește și lui Dumnezeu, iar când El Se va odihni din nou, și oamenii o vor face. O viață de odihnă înseamnă o viață fără război, fără murdărie și fără nicio nedreptate. Cu alte cuvinte, e o viață lipsită de tulburările Satanei (aici, „Satana” se referă la forțe ostile) și de corupția Satanei, și liberă de intruziunea oricărei forțe în opoziție cu Dumnezeu; e o viață în care totul este sortat după felul său și I se poate închina Creatorului și în care cerul și pământul sunt cu desăvârșire liniștite. Aceasta este viața de odihnă a oamenilor. Când Dumnezeu Se va odihni, nedreptatea nu va mai exista pe pământ, nici nu va mai fi vreo altă intruziune a forțelor ostile, iar omenirea va intra pe un tărâm nou; nu va mai fi o omenire coruptă de Satana, ci mai degrabă o omenire care a fost mântuită după ce a fost coruptă de Satana. Ziua de odihnă a omenirii va fi și ziua de odihnă a lui Dumnezeu. Dumnezeu Și-a pierdut odihna din cauza incapacității omenirii de a intra în odihnă; nu e vorba că inițial nu a avut odihnă. Intrarea în odihnă nu înseamnă că activitatea tuturor lucrurilor încetează sau că dezvoltarea tuturor lucrurilor se oprește, nici nu înseamnă că Dumnezeu încetează să lucreze sau că oamenii încetează să trăiască. Semnul intrării în odihnă este că Satana a fost distrus, că acei oameni răi care i s-au alăturat în a face rele au fost pedepsiți și nimiciți și că toate forțele ostile față de Dumnezeu încetează să existe. Intrarea lui Dumnezeu în odihnă înseamnă că El nu-Și va mai desfășura lucrarea de mântuire a omenirii. Intrarea omenirii în odihnă înseamnă că întreaga omenire va trăi în lumina lui Dumnezeu și sub binecuvântările Sale, fără corupția Satanei, nicio nedreptate nu se va mai petrece și toți oamenii vor trăi normal pe pământ, sub grija lui Dumnezeu. Când Dumnezeu și omenirea intră în odihnă împreună, înseamnă că omenirea a fost mântuită și că Satana a fost distrus, că lucrarea lui Dumnezeu asupra oamenilor este întru totul completă. Dumnezeu nu va mai continua să lucreze asupra oamenilor, iar ei nu vor mai trăi sub controlul Satanei. Ca atare, Dumnezeu nu va mai fi ocupat, iar oamenii nu vor mai fi mereu în goană; Dumnezeu și omenirea vor intra simultan în odihnă. Dumnezeu Se va întoarce la locul Său inițial și fiecare persoană se va întoarce la locul său corespunzător. Acestea vor fi destinațiile respective ale lui Dumnezeu și ale oamenilor odată ce întreaga gestionare a lui Dumnezeu se va sfârși. Dumnezeu are destinația lui Dumnezeu, iar oamenii au locul în care vor merge. În timp ce Se odihnește, Dumnezeu va continua să-i conducă pe toți oamenii să trăiască pe pământ și, în timp ce se află în lumina Lui, ei se vor închina unicului Dumnezeu adevărat din ceruri. Dumnezeu nu va trăi în mijlocul omenirii, nici oamenii nu vor putea să trăiască alături de Dumnezeu în destinația Lui. Dumnezeu și oamenii nu pot trăi în același ținut; mai degrabă, amândoi au propriile moduri corespunzătoare de a trăi. Dumnezeu este Cel care conduce întreaga omenire și întreaga omenire este cristalizarea lucrării de gestionare a lui Dumnezeu. Oamenii sunt cei care sunt conduși, și ei nu sunt din aceeași substanță ca Dumnezeu. A se „odihni” înseamnă a se întoarce la locul de origine al fiecăruia. De aceea, când Dumnezeu intră în odihnă, înseamnă că S-a întors la locul Său de origine. El nu va mai trăi pe pământ și nu va mai fi în mijlocul omenirii pentru a împărtăși bucuria și suferința ei. Când oamenii intră în odihnă, înseamnă că au devenit adevărate ființe create; ei I se vor închina lui Dumnezeu de pe pământ și vor trăi vieți umane normale. Oamenii nu se vor mai răzvrăti împotriva lui Dumnezeu și nu I se vor mai împotrivi și se vor întoarce la viața inițială a lui Adam și a Evei. Acestea vor fi viețile și destinațiile corespunzătoare ale lui Dumnezeu și ale oamenilor după ce intră în odihnă. Înfrângerea Satanei este o tendință inevitabilă în războiul dintre acesta și Dumnezeu. Ca atare, intrarea lui Dumnezeu în odihnă după finalizarea lucrării Sale de gestionare și mântuirea completă și intrarea în odihnă a omenirii au devenit, în același mod, tendințe inevitabile. Locul de odihnă al omenirii este pe pământ, iar cel al lui Dumnezeu este în ceruri. Oamenii I se vor închina lui Dumnezeu în timp ce se odihnesc, trăind pe pământ. Dumnezeu îi va conduce pe oamenii rămași în timp ce El Se odihnește; El îi va conduce din cer, nu de pe pământ. Dumnezeu va fi în continuare Duhul, în timp ce oamenii vor fi în continuare trup. Dumnezeu și oamenii au propriile moduri de a se odihni. În timp ce Dumnezeu Se va odihni, El va veni și Se va arăta printre oameni; în timp ce oamenii se vor odihni, ei vor fi conduși de Dumnezeu să viziteze cerurile și să se bucure de viața de acolo. După ce Dumnezeu și omenirea vor intra în odihnă, Satana nu va mai exista; la fel, și oamenii răi vor înceta să mai existe. Înainte ca Dumnezeu și omenirea să se odihnească, acei indivizi răi care odată L-au persecutat pe Dumnezeu pe pământ, cât și dușmanii care s-au răzvrătit împotriva Lui acolo, vor fi fost deja distruși; vor fi fost eradicați de marile catastrofe ale zilelor de pe urmă. Odată ce acei oameni răi vor fi pe deplin anihilați, pământul nu va mai cunoaște vreodată tulburarea Satanei. Doar atunci va atinge omenirea mântuirea deplină și lucrarea lui Dumnezeu se va încheia cu totul. Acestea sunt condițiile necesare pentru ca Dumnezeu și omenirea să intre în odihnă.

Apropierea finalurilor tuturor lucrurilor indică încheierea lucrării lui Dumnezeu, cât și un sfârșit al dezvoltării omenirii. Aceasta înseamnă că oamenii corupți de Satana vor ajunge la sfârșitul dezvoltării lor, iar descendenții lui Adam și ai Evei se vor fi înmulțit până la sfârșit. Înseamnă, totodată, că pentru o asemenea omenire, care a fost coruptă de Satana, va fi imposibil să continue să se dezvolte. Adam și Eva de la început nu fuseseră corupți, dar Adam și Eva care au fost alungați din Grădina Edenului au fost corupți de Satana. Când Dumnezeu și oamenii vor intra în odihnă împreună, Adam și Eva – care au fost alungați din Grădina Edenului – și descendenții lor vor ajunge la un sfârșit. Omenirea viitorului va fi încă formată din descendenții lui Adam și ai Evei, însă ei nu vor fi oameni care trăiesc sub controlul Satanei. Mai degrabă, vor fi oameni care au fost mântuiți și purificați. Aceasta va fi o omenire care a fost judecată și mustrată și una care a fost sfințită. Această omenire nu va fi ca rasa umană, așa cum a fost aceasta la început; aproape se poate spune că va fi un tip de omenire cu totul diferită de aceea a lui Adam și a Evei de la început. Acești oameni vor fi fost selectați dintre toți aceia care au fost corupți de Satana și ei vor fi cei care, în final, au rămas neclintiți în timpul judecății și mustrării lui Dumnezeu; ei vor fi ultimul grup de oameni rămas în mijlocul omenirii corupte. Doar acești oameni vor putea să intre în odihna finală odată cu Dumnezeu. Cei care pot rămâne neclintiți în timpul lucrării lui Dumnezeu de judecată și mustrare în zilele de pe urmă – adică, pe parcursul lucrării finale de purificare – vor fi aceia care vor intra în odihna din urmă alături de Dumnezeu; ca atare, toți cei care intră în odihnă vor fi fost eliberați de influența Satanei și câștigați de Dumnezeu doar după ce vor fi fost supuși lucrării Sale finale de purificare. Acești oameni, care vor fi fost în sfârșit câștigați de Dumnezeu, vor intra în odihna finală. În esență, Dumnezeu face lucrarea de mustrare și judecată pentru a purifica omenirea și de dragul zilei finale de odihnă; altfel, niciun membru al omenirii nu ar putea să fie sortat după felul său, ori să intre în odihnă. Această lucrare este singura cale ca omenirea să intre în odihnă. Doar lucrarea de purificare a lui Dumnezeu va curăți oamenii de nedreptatea lor și doar lucrarea Lui de mustrare și judecată va da în vileag acele elemente răzvrătite ale omenirii, distingându-i astfel pe cei care pot fi mântuiți de cei care nu pot fi și pe cei care pot să rămână de cei care nu pot să rămână. Când această lucrare se va termina, toți acei oameni care pot să rămână vor fi purificați și vor intra într-un tărâm mai înalt al umanității în care se vor bucura de o a doua viață umană mai minunată pe pământ; cu alte cuvinte, ei vor pătrunde în ziua de odihnă a umanității și vor trăi împreună cu Dumnezeu. După ce aceia care nu pot să rămână vor fi fost mustrați și judecați, adevăratele lor fețe vor fi expuse complet, după care toți vor fi distruși și, ca și Satanei, nu li se va mai permite să supraviețuiască pe pământ. Umanitatea viitorului nu va mai include niciun om de acest tip; astfel de oameni nu sunt potriviți să intre pe pământul odihnei finale, nici nu sunt potriviți să intre în ziua odihnei pe care Dumnezeu și omenirea o vor împărtăși, căci ei sunt ținte ale pedepsei și sunt răi, oameni care nu sunt drepți. Ei au fost răscumpărați odată și au fost și judecați și mustrați; pe lângă acestea, ei au muncit odată pentru Dumnezeu. Totuși, când va veni ziua de pe urmă, tot vor fi eliminați și distruși din cauza propriei răutăți și ca urmare a răzvrătirii și a caracterului lor incurabil; ei nu vor mai trăi în lumea viitorului și nu vor mai trăi în rasa umană a viitorului. Fie că sunt duhuri ale morților sau oameni care încă trăiesc în trup, toți răufăcătorii și toți cei care nu au fost mântuiți vor fi distruși odată ce aceia sfințiți din cadrul omenirii vor intra în odihnă. Cât despre aceste duhuri și acești oameni răufăcători sau duhurile oamenilor drepți și aceia care săvârșesc dreptatea, indiferent cărei epoci aparțin, toți cei care sunt răi vor fi distruși și toți cei care sunt drepți vor supraviețui. Dacă o persoană sau un duh va primi mântuirea nu se decide întru totul pe baza lucrării epocii de pe urmă; mai degrabă, se stabilește în funcție de faptul dacă au fost potrivnici sau dacă s-au răzvrătit împotriva lui Dumnezeu. Oamenii din epoca precedentă care au înfăptuit răul și care nu au putut să fie mântuiți vor fi, fără îndoială, ținte pentru pedeapsă, iar cei din această eră care fac rău și nu pot fi mântuiți vor fi și ei, negreșit, ținte pentru pedeapsă. Oamenii sunt clasificați pe baza binelui și a răului, nu pe baza erei în care trăiesc. Odată clasificați astfel, ei nu vor fi pedepsiți sau recompensați imediat; mai degrabă, Dumnezeu Își va îndeplini lucrarea de pedepsire a răului și recompensare a binelui doar după ce Și-a dus la bun sfârșit lucrarea de cucerire în zilele de pe urmă. De fapt, El a separat oamenii în buni și răi încă de când Și-a început lucrarea de mântuire a omenirii. Doar că îi va răsplăti pe cei drepți și îi va pedepsi pe cei răi numai după ce lucrarea Lui s-a încheiat; Nu înseamnă că El îi va separa în categorii după finalizarea lucrării Sale și, apoi, că va trece imediat la îndeletnicirea de pedepsire a răului și răsplătire a binelui. Mai degrabă, va face această sarcină doar atunci când lucrarea Sa va fi pe deplin finalizată. Unicul scop din spatele lucrării ultime a lui Dumnezeu de pedepsire a răului și răsplătire a binelui este de a purifica pe deplin toți oamenii, pentru ca El să poată aduce o omenire pur sfințită în odihna veșnică. Această etapă a lucrării Sale este cea mai importantă; este etapa finală a întregii Sale lucrări de gestionare. Dacă Dumnezeu nu i-ar fi distrus pe cei răi, ci le-ar fi permis în schimb să rămână, atunci toată umanitatea încă ar fi incapabilă să intre în odihnă, iar Dumnezeu nu ar putea să o aducă într-un tărâm mai minunat. O astfel de lucrare nu ar fi încheiată complet. Când lucrarea Sa va fi încheiată, întreaga omenire va fi complet sfințită; doar în acest fel va putea Dumnezeu să trăiască liniștit în odihnă.

Astăzi, oamenii tot nu sunt capabili să renunțe la lucrurile trupești; ei nu pot renunța la bucuriile trupului, la lume, bani sau la firile lor corupte. Majoritatea oamenilor abordează ceea ce urmăresc într-o manieră superficială. De fapt, acești oameni nu Îl au deloc pe Dumnezeu în inimile lor; și mai rău, lor nu le este groază de Dumnezeu. Ei nu Îl au pe Dumnezeu în inimile lor și, astfel, nu pot să vadă clar tot ceea ce face Dumnezeu, cu atât mai puțin sunt capabili să creadă cuvintele pe care El le rostește. Astfel de oameni sunt prea mult ai trupului; sunt prea profund corupți și lipsiți de orice adevăr și, chiar mai rău, nu cred că Dumnezeu poate să devină trup. Oricine nu crede în întruparea lui Dumnezeu – adică oricine nu crede în lucrarea și cuvintele Dumnezeului vizibil sau care nu crede în Dumnezeul vizibil și, în schimb, se închină dumnezeului invizibil din cer – este o persoană care nu Îl are pe Dumnezeu în inima sa, cineva care este răzvrătit și potrivnic lui Dumnezeu. Astfel de oameni nu au umanitate sau rațiune, ca să nu mai vorbim de adevăr. Pentru acești oameni, Dumnezeul vizibil și tangibil cu atât mai mult nu poate fi crezut, totuși ei îl consideră pe dumnezeul invizibil și intangibil ca fiind cel mai credibil și mai îmbucurător. Ceea ce caută ei nu este adevărul real, nici nu este adevăratul sens al vieții; cu atât mai puțin caută intențiile lui Dumnezeu. Mai degrabă, ei caută entuziasm. Acele lucruri care pot să le permită cel mai mult să-și îndeplinească dorințele constituie credința și ceea ce urmăresc ei, fără îndoială. Ei cred în Dumnezeu doar pentru a-și satisface propriile dorințe, nu pentru a căuta adevărul. Nu sunt răufăcători astfel de oameni? Sunt extrem de încrezători în sine și deloc nu cred că Dumnezeu din ceruri va distruge asemenea „oameni buni” ca ei. În schimb, cred că Dumnezeu le va permite să rămână și, mai mult, că îi va răsplăti generos. Asta e pentru că ei cred că au făcut multe lucruri pentru Dumnezeu și și-au afișat „devotamentul” considerabil față de El. Dacă ar fi să Îl urmărească și pe Dumnezeul vizibil, odată ce dorințele lor nu s-ar îndeplini, ar răspunde violent imediat împotriva lui Dumnezeu sau ar da curs furiei. Toți acești oameni sunt persoane abjecte care caută să își satisfacă propriile dorințe; ei nu sunt oameni cu integritate în căutarea adevărului. Astfel de oameni sunt așa-numiții răi care Îl urmează pe Hristos. Oamenilor care nu caută adevărul le este cu neputință să creadă adevărul și sunt cu atât mai incapabili să vadă clar viitorul final al omenirii, căci nu cred niciuna dintre lucrările Dumnezeului vizibil și niciunul dintre cuvintele Sale, nici nu cred cum va fi destinația viitoare a omenirii. De aceea, chiar dacă ei Îl urmează pe Dumnezeul vizibil, tot fac rău, nu caută deloc adevărul și nici nu practică adevărul pe care îl cer Eu. Acei oameni care nu cred că vor fi distruși sunt, dimpotrivă, chiar aceia care vor fi distruși. Ei toți se consideră foarte deștepți și cred că sunt oameni care practică adevărul. Ei își prețuiesc faptele rele ca pe adevăr. Asemenea oameni răi sunt foarte încrezători în sine; ei iau adevărul drept doctrină și faptele lor rele drept adevăr, și, în final, pot culege doar ceea ce au semănat. Cu cât oamenii sunt mai încrezători în sine și cu cât sunt mai aroganți, cu atât sunt mai incapabili să câștige adevărul; cu cât oamenii cred mai mult în dumnezeul din ceruri, cu atât mai mult se împotrivesc lui Dumnezeu. Acești oameni sunt cei care vor fi pedepsiți. Înainte ca omenirea să intre în odihnă, pedepsirea sau recompensarea tuturor felurilor de persoane va fi determinată în funcție de faptul dacă acestea caută adevărul, dacă Îl cunosc pe Dumnezeu și dacă se pot supune Dumnezeului vizibil. Aceia care au muncit, dar nici nu-L cunosc pe Dumnezeul vizibil și nici nu I se supun nu au adevărul. Asemenea oameni sunt răufăcători, iar răufăcătorii sunt, fără îndoială, țintele pedepsei; în plus, ei vor fi pedepsiți conform faptelor lor rele. Dumnezeu există ca oamenii să creadă în El și este, de asemenea, vrednic de supunerea lor. Aceia care doar au credință în dumnezeul nedeslușit și invizibil sunt oamenii care nu cred în Dumnezeu și sunt incapabili de a I se supune lui Dumnezeu. Dacă acești oameni tot nu reușesc să creadă în Dumnezeul vizibil înainte ca lucrarea Sa de cucerire să se termine, continuă să se răzvrătească și să se împotrivească Dumnezeului vizibil în trup, atunci acești „iubitori ai nedeslușitului” urmează, cu siguranță, să fie ținte ale distrugerii. La fel este și printre voi – toți cei care Îl recunosc verbal pe Dumnezeul întrupat, dar nu pot să practice adevărul supunerii față de Dumnezeul întrupat vor fi, în final, eliminați și distruși. Și toți cei care Îl recunosc verbal pe Dumnezeul vizibil și mănâncă și beau adevărul exprimat de El, și totuși îl urmăresc pe dumnezeul nedeslușit și invizibil, vor fi cu atât mai mult ținte ale distrugerii. Niciunul dintre acești oameni nu va putea să rămână până la vremea de odihnă care va veni după ce lucrarea lui Dumnezeu se va fi terminat, nici măcar un singur individ ca acesta nu poate să rămână până la acea vreme de odihnă. Oamenii care sunt ai demonilor nu practică adevărul; esența lor este una de împotrivire și răzvrătire față de Dumnezeu, iar ei nu au nici cea mai mică intenție de a I se supune. Toți oamenii ca aceștia vor fi distruși. Dacă ai sau nu adevărul și dacă te împotrivești sau nu lui Dumnezeu depind de esența ta, nu de înfățișarea ta sau de modul în care ai putea să vorbești sau să acționezi ocazional. Dacă un individ va fi sau nu distrus este determinat de esența sa; este decis în concordanță cu esența dezvăluită de comportamentul său și de urmărirea adevărului de către el. Printre toți oamenii care realizează o lucrare și al căror volum de lucrări e același, aceia cu esențe bune ale umanității care au adevărul sunt cei cărora li se va permite să rămână, în timp ce aceia cu esențe rele ale umanității care se răzvrătesc împotriva Dumnezeului vizibil sunt cei care vor fi distruși. Toate lucrările sau cuvintele lui Dumnezeu care au legătură cu destinația umanității îi vor trata pe oameni adecvat, conform esenței fiecărui individ; nu va exista nici cea mai mică eroare și, cu atât mai mult, nu se va face nicio greșeală. Sentimentele sau ideile umane se amestecă doar atunci când oamenii lucrează. Lucrarea pe care o face Dumnezeu este cea mai potrivită; El cu siguranță nu aduce acuzații false împotriva niciunei ființe create. În prezent, există mulți oameni care nu pot să vadă clar destinația viitoare a omenirii și care, de asemenea, nu cred cuvintele pe care le rostesc Eu. Toți aceia care nu cred, cât și aceia care nu practică adevărul, sunt demoni!

În zilele noastre, aceia care urmăresc și aceia care nu urmăresc sunt două tipuri de persoane, ale căror destinații sunt diferite. Aceia care urmăresc cunoașterea adevărului și practicarea adevărului sunt cei cărora Dumnezeu le va aduce mântuirea. Aceia care nu cunosc adevărata cale sunt demoni și dușmani; ei sunt descendenții arhanghelului și vor fi țintele distrugerii. Chiar și aceia care sunt credincioșii pioși ai unui dumnezeu nedeslușit – nu sunt și ei demoni? Oamenii care au conștiințe bune, dar nu acceptă adevărata cale sunt demoni; esența lor este una de împotrivire față de Dumnezeu. Aceia care nu acceptă adevărata cale sunt aceia care I se împotrivesc lui Dumnezeu și, chiar dacă asemenea oameni îndură multă suferință, ei tot vor fi distruși. Toți aceia care nu sunt dispuși să se lepede de lume, care nu pot suporta să se despartă de părinții lor și care nu pot îndura să se elibereze de propriile plăceri ale trupului sunt răzvrătiți împotriva lui Dumnezeu și toți vor fi țintele distrugerii. Oricine nu crede în Dumnezeu întrupat este un demon și cu atât mai mult va fi distrus. Aceia care cred, dar nu practică adevărul, aceia care nu cred în întruparea lui Dumnezeu și aceia care nu cred deloc în existența lui Dumnezeu vor fi cu toții ținte ale distrugerii. Toți cei care pot să rămână sunt oameni care au trecut prin suferința rafinării și au rămas fermi; aceștia sunt oameni care au trecut cu adevărat prin încercări. Oricine nu Îl recunoaște pe Dumnezeu este un dușman; adică, oricine nu Îl recunoaște pe Dumnezeu întrupat – indiferent dacă se află în acest curent sau în afara lui – este un antihrist! Cine sunt satanele, cine sunt demonii și cine sunt dușmanii lui Dumnezeu? Nu sunt ei acei potrivnici care nu cred în Dumnezeu? Nu sunt ei acei oameni care sunt răzvrătiți împotriva lui Dumnezeu? Nu sunt aceia care pretind că au credință și, totuși, nu dețin adevărul? Nu sunt ei aceia care doar caută să obțină binecuvântări, în timp ce nu sunt în stare să aducă mărturie pentru Dumnezeu? Tu tot te amesteci cu acei demoni astăzi și îi tratezi cu conștiință și iubire, dar nu cumva echivalează asta cu a arăta bunătate față de Satana? Nu ești în cârdășie cu demonii? Dacă oamenii au ajuns până în acest punct și sunt încă incapabili să distingă între bine și rău și continuă orbește să fie iubitori și miloși fără nicio dorință de a căuta inima lui Dumnezeu și fără a fi capabili în vreun fel de a considera inima lui Dumnezeu ca pe a lor, atunci finalurile lor vor fi cu atât mai jalnice. Cine nu crede în Dumnezeul întrupat este un dușman al lui Dumnezeu. Dacă poți să tratezi dușmanii lui Dumnezeu cu conștiință și iubire, nu cumva îți lipsește simțul dreptății? Dacă tu ești compatibil cu aceia pe care Eu îi urăsc și cărora Mă opun, și continui să îi tratezi cu iubire sau să le arăți sentimente personale, atunci nu ești răzvrătit? Nu te împotrivești intenționat lui Dumnezeu? Chiar deține o astfel de persoană adevărul? Dacă oamenii îi tratează pe dușmanii lui Dumnezeu cu conștiință, pe demoni cu iubire și pe Satana cu milă, atunci nu perturbă ei în mod intenționat lucrarea lui Dumnezeu? Acei oameni care cred doar în Isus și nu cred în Dumnezeul întrupat în timpul zilelor de pe urmă, cât și aceia care pretind verbal că ei cred în Dumnezeul întrupat, dar fac rău, sunt cu toții antihriști, fără măcar a-i mai menționa pe aceia care nu cred în Dumnezeu. Toți acești oameni vor fi țintele distrugerii. Criteriul după care omul judecă alți oameni se bazează pe comportamentul lor; cei al căror comportament este bun sunt persoane drepte, în timp ce aceia al căror comportament este abominabil sunt răi. Standardul după care Dumnezeu îi judecă pe oameni se bazează pe faptul dacă esența lor I se supune Lui sau nu; o persoană care se supune lui Dumnezeu este o persoană dreaptă, în vreme ce una care nu I se supune este un dușman și o persoană rea, indiferent dacă comportamentul acesteia este bun sau rău și indiferent dacă vorbele sale sunt corecte sau incorecte. Unii oameni doresc să folosească faptele bune pentru a obține o destinație bună în viitor, iar unii oameni doresc să folosească vorbele frumoase pentru a-și procura o destinație bună. Toată lumea crede în mod eronat că Dumnezeu stabilește finalul oamenilor pe baza comportamentului sau a vorbelor lor; de aceea, mulți oameni doresc să profite de acest lucru pentru a obține prin manevre viclene un har trecător. Oamenii care vor supraviețui în vremea de odihnă ce va veni vor fi îndurat cu toții ziua de suferință și vor fi adus mărturie pentru Dumnezeu; ei vor fi cu toții oameni care și-au îndeplinit îndatoririle și care s-au supus în mod deliberat lui Dumnezeu. Cei care doresc doar să profite de ocazia de a presta servicii pentru a evita practicarea adevărului nu vor rămâne. Dumnezeu are standarde corespunzătoare pentru rânduirea finalului fiecărui individ; El nu ia aceste decizii doar în baza cuvintelor și faptelor unei persoane și nici nu le ia în baza conduitei sale într-o singură perioadă de timp. El nu va fi absolut deloc îngăduitor cu privire la toate faptele rele ale cuiva datorită serviciilor prestate în trecut pentru El, nici nu va cruța pe cineva de la moarte pentru că s-a consumat pentru El o vreme. Nimeni nu poate scăpa de pedeapsă pentru răul făcut și nimeni nu poate să-și acopere faptele rele și, prin urmare, să scape de suferința distrugerii. Dacă oamenii își pot îndeplini cu adevărat propriile îndatoriri, înseamnă că Îi sunt veșnic loiali lui Dumnezeu și că nu caută recompense, indiferent dacă primesc binecuvântări sau suferă nenorociri. Dacă oamenii sunt loiali lui Dumnezeu când văd binecuvântări, dar își pierd loialitatea când nu pot să vadă nicio binecuvântare și dacă acești oameni – care, odată, au muncit pentru Dumnezeu cu loialitate – în cele din urmă tot nu pot să aducă mărturie pentru Dumnezeu sau să-și facă îndatoririle care le revin, atunci astfel de oameni tot vor fi țintele distrugerii. Pe scurt, oamenii răi nu pot supraviețui veșnic și nici nu pot intra în odihnă; doar cei drepți vor fi stăpâni în odihnă. Odată ce omenirea va fi pe calea cea dreaptă, oamenii vor avea vieți umane normale. Ei toți vor putea să-și îndeplinească îndatoririle și să Îi fie absolut loiali lui Dumnezeu. Se vor elibera cu totul de răzvrătirea lor și de firile lor corupte și vor trăi pentru Dumnezeu și datorită lui Dumnezeu, fără nicio urmă de răzvrătire și împotrivire. Toți vor fi capabili să se supună întru totul lui Dumnezeu. Aceasta va fi viața lui Dumnezeu și a omenirii; va fi viața Împărăției și va fi viața de odihnă.

Toți aceia care își târâie copiii și rudele complet non-credincioase la biserică sunt extrem de egoiști și pur și simplu își arată bunătatea. Acești oameni se concentrează doar să fie iubitori, indiferent dacă ei cred sau nu și indiferent dacă este sau nu intenția lui Dumnezeu. Unii își aduc soțiile în fața lui Dumnezeu sau își târâie părinții înaintea lui Dumnezeu și, indiferent dacă Duhul Sfânt este sau nu de acord cu asta sau dacă Duhul Sfânt lucrează sau nu asupra lor, ei orbește „adoptă oameni talentați” pentru Dumnezeu. Ce beneficiu poate fi câștigat din oferirea generozității către acești non-credincioși? Chiar dacă acești neîncrezători, cărora le lipsește prezența Duhului Sfânt, Îl urmează pe Dumnezeu fără tragere de inimă, tot nu pot fi mântuiți așa cum își imaginează oamenii. Aceia care pot să primească mântuire nu sunt atât de ușor de câștigat. Oamenii care nu au trecut prin lucrarea și încercările Duhului Sfânt și care nu au fost desăvârșiți de Dumnezeul întrupat, nu pot nici în ruptul capului să fie făcuți compleți. De aceea, din momentul în care încep să Îl urmeze doar cu numele pe Dumnezeu, acei oameni sunt lipsiți de prezența Duhului Sfânt. Ținând cont de condițiile și de stările lor actuale, ei pur și simplu nu pot fi făcuți compleți. Prin urmare, Duhul Sfânt nu intenționează să consume multă energie asupra lor și nici nu le oferă luminare și nu îi călăuzește în vreun fel; El doar le permite să urmeze și, în cele din urmă, le va dezvălui finalurile – lucrul acesta este suficient. Entuziasmul și dorințele oamenilor vin de la Satana și acestea nu pot îndeplini în niciun fel lucrarea Duhului Sfânt. Indiferent cum sunt oamenii, ei trebuie să aibă lucrarea Duhului Sfânt. Pot oamenii să facă alți oameni compleți? De ce un soț își iubește soția? De ce o soție își iubește soțul? De ce arată copiii pietate filială față de părinții lor? De ce își răsfață părinții copiii? Care este intenția pe care o nutresc toți oamenii? Nu este oare aceea de a-și îndeplini propriile planuri și dorințe egoiste? Este cu adevărat pentru a acționa de dragul planului de gestionare al lui Dumnezeu? Oare este într-adevăr aceea de a acționa de dragul lucrării lui Dumnezeu? Oare este aceea de a îndeplini îndatoririle unei ființe create? Aceia care, din momentul în care au început să creadă în Dumnezeu, nu au reușit să primească prezența Duhului Sfânt, nu pot să primească niciodată lucrarea Duhului Sfânt; acești oameni sunt, fără îndoială, ținte ale distrugerii. Indiferent cât de multă iubire are cineva pentru ei, aceasta nu poate înlocui lucrarea Duhului Sfânt. Entuziasmul și iubirea oamenilor reprezintă dorințele umane, dar nu pot să reprezinte dorințele lui Dumnezeu și nici nu pot să fie un substitut pentru lucrarea lui Dumnezeu. Chiar dacă cineva oferă maximul de iubire sau milă posibilă față de acei oameni care cred doar cu numele în Dumnezeu și aceia care pretind că Îl urmează, fără să știe ce înseamnă de fapt să creadă în Dumnezeu, tot nu vor obține simpatia lui Dumnezeu și nici nu vor primi lucrarea Duhului Sfânt. Chiar dacă oamenii care Îl urmează cu sinceritate pe Dumnezeu au un calibru slab și nu sunt în stare să înțeleagă multe adevăruri, ei tot pot să primească ocazional lucrarea Duhului Sfânt; totuși, aceia care au un calibru foarte bun, dar nu cred sincer, pur și simplu nu pot să primească prezența Duhului Sfânt. Nu există absolut nicio posibilitate de mântuire cu asemenea oameni. Chiar dacă ei citesc ale lui Dumnezeu cuvinte sau ascultă ocazional predici sau cântă laude lui Dumnezeu, în cele din urmă nu vor putea supraviețui până la vremea odihnei. Dacă oamenii urmăresc sau nu cu o inimă adevărată nu este determinat de modul în care îi judecă alții sau de modul în care îi privesc oamenii din jur, ci de faptul dacă Duhul Sfânt lucrează sau nu asupra lor și dacă au sau nu prezența Duhului Sfânt. Cu atât mai mult, depinde de faptul dacă, după ce au experimentat lucrarea Duhului Sfânt o anumită perioadă, firile lor s-au schimbat și au dobândit o oarecare cunoaștere de Dumnezeu. Dacă Duhul Sfânt lucrează asupra unei persoane, firea acestei persoane se va schimba treptat, iar înțelegerea privind perspectiva sa asupra credinței în Dumnezeu va deveni, treptat, mai pură. Indiferent de cât timp Îl urmează oamenii pe Dumnezeu, atâta vreme cât au suferit o oarecare schimbare, înseamnă că Duhul Sfânt lucrează asupra lor. Dacă nu s-au schimbat, înseamnă că Duhul Sfânt nu lucrează asupra lor. Chiar dacă acești oameni prestează unele servicii, ceea ce îi determină să facă acest lucru este intenția de a primi binecuvântări. Prestarea ocazională a unui serviciu nu este un substitut pentru schimbarea firii. În final, ei tot vor fi distruși, căci în Împărăție nu va fi nevoie de prestatori de servicii și nici de cineva a cărui fire nu s-a schimbat pentru a-i servi pe oamenii care au fost desăvârșiți și care sunt loiali lui Dumnezeu. Acele cuvinte rostite în trecut, „Credința unui om în Domnul aduce binecuvântări întregii sale familii”, au fost aplicabile pentru Epoca Harului, dar nu au legătură cu destinația cuiva. Acestea au fost aplicabile doar pentru o etapă în timpul Epocii Harului. Conotația acelor cuvinte viza pacea și binecuvântările materiale de care se bucurau oamenii; nu însemnau că întreaga familie a unuia care crede în Domnul va fi mântuită și nici că atunci când cineva va primi binecuvântări, întreaga familie a acestei persoane va putea fi, de asemenea, adusă în odihnă. Faptul că o persoană primește binecuvântări sau îndură osânda este stabilit conform esenței acesteia și nu conform vreunei esențe comune pe care s-ar putea să o împartă cu alții. Acel tip de zicală sau regulă pur și simplu nu are loc în Împărăție. Dacă o persoană este, în cele din urmă, capabilă să supraviețuiască, este datorită faptului că a îndeplinit cerințele lui Dumnezeu și, dacă, în final, nu poate să rămână până la vremea odihnei, este deoarece s-a răzvrătit împotriva lui Dumnezeu și nu I-a îndeplinit cerințele. Toată lumea are o destinație potrivită determinată conform esenței fiecărui individ și nu are absolut nicio legătură cu alți oameni. Faptele rele ale unui copil nu pot fi transferate părinților lui și nici dreptatea unui copil nu poate fi împărtășită cu părinții lui. Faptele rele ale unui părinte nu pot fi transferate copiilor lui și nici dreptatea unui părinte nu poate fi împărtășită cu copiii lui. Fiecare își poartă păcatele și fiecare se bucură de binecuvântările proprii. Nimeni nu poate fi un înlocuitor pentru o altă persoană. Aceasta este dreptatea. Din perspectiva omului, dacă părinții primesc binecuvântări, atunci și copiii lor ar trebui să o poată face, iar în cazul în care copiii fac rele, atunci părinții lor trebuie să plătească pentru acele păcate. Aceasta este o perspectivă și o cale umană de a face lucrurile; nu este perspectiva lui Dumnezeu. Finalul fiecăruia este determinat conform esenței faptelor sale și este întotdeauna stabilit corespunzător. Nimeni nu poate duce păcatele altcuiva; mai mult, nimeni nu poate primi pedeapsa în locul altcuiva. Acest lucru este incontestabil. Grija unui părinte pentru copilul său nu înseamnă că poate face fapte drepte în locul copilului, și nici pietatea filială a unui copil pentru părinții săi nu înseamnă că poate face fapte drepte în locul lor. Asta înseamnă cu adevărat cuvintele: „Doi bărbați vor fi la câmp – unul va fi luat, iar altul va fi lăsat. Două femei vor măcina la moară – una va fi luată, iar alta va fi lăsată”. Oamenii nu își pot duce odraslele răufăcătoare la odihnă pe baza iubirii profunde pentru ele, nici nu poate cineva să își ducă soția (sau soțul) la odihnă pe baza propriilor fapte drepte. Aceasta este o regulă administrativă; nu pot exista excepții pentru nimeni. Făcătorii de fapte drepte sunt, în cele din urmă, făcători de fapte drepte, iar răufăcătorii sunt în cele din urmă răufăcători. Făcătorii de fapte drepte vor putea, în cele din urmă, să supraviețuiască, în timp ce răufăcătorii vor fi distruși. Cei sfinți sunt sfinți; ei nu sunt spurcați. Cei întinați sunt spurcați și nicio parte din ei nu este sfântă. Oamenii care vor fi distruși sunt toți cei răi și oamenii care vor supraviețui sunt toți drepți – chiar dacă odraslele celor răi sunt făcătoare de fapte drepte și chiar dacă părinții celor drepți sunt făcători de fapte rele. Nu există nicio legătură intrinsecă între un soț care crede și o soție non-credincioasă și nu există nicio legătură între copiii care cred și părinții non-credincioși; aceste două tipuri de oameni sunt incompatibile. Înainte de a intra în odihnă, oamenii au afecțiune trupească, familială, dar odată ce au intrat în odihnă, nu va mai exista nici urmă de afecțiune trupească, familială. Aceia care își fac datoria sunt, prin natura lor, dușmanii celor care nu și-o fac; aceia care Îl iubesc pe Dumnezeu și aceia care Îl urăsc sunt, în mod intrinsec, în opoziție unii față de alții. Aceia care vor intra în odihnă și aceia care vor fi fost distruși sunt două tipuri de ființe create incompatibile. Ființele create care își realizează îndatoririle vor putea supraviețui, în vreme ce acelea care nu și le realizează vor fi ținte ale distrugerii; și mai mult, aceasta va dura în eternitate. Îți iubești soțul pentru a-ți realiza datoria de ființă creată? Îți iubești soția pentru a-ți realiza datoria de ființă creată? Dai dovadă de pietate filială față de părinții tăi non-credincioși pentru a-ți realiza datoria de ființă creată? Perspectivele oamenilor asupra credinței în Dumnezeu sunt, de fapt, corecte sau greșite? Pentru ce anume crezi în Dumnezeu? Ce anume îți dorești să câștigi? Cum anume Îl iubești pe Dumnezeu? Aceia care nu își pot îndeplini îndatoririle de ființe create și care nu pot depune un efort suprem vor deveni ținte ale distrugerii. Între oamenii de astăzi există relații trupești, precum și legături de sânge, dar, în viitor, toate acestea vor fi rupte. În mod inerent, credincioșii și non-credincioșii nu sunt compatibili; mai degrabă, sunt opuși unii altora. Aceia din odihnă vor fi cu toții oameni care cred că există un Dumnezeu și se vor supune lui Dumnezeu, iar aceia care sunt răzvrătiți împotriva lui Dumnezeu vor fi fost distruși cu toții. Familiile nu vor mai exista pe pământ; cum ar mai putea fi părinți, copii sau relații între soți și soții? Chiar incompatibilitatea dintre credință și necredință va fi cea care va rupe complet astfel de relații trupești!

Inițial, în omenire nu existau familii; existau doar bărbați și femei – două tipuri diferite de oameni. Nu existau țări, ca să nu mai vorbim de familii, dar ca urmare a coruperii omenirii, toate tipurile de oameni s-au organizat în clanuri individuale, dezvoltându-se mai târziu în țări și etnii. Aceste țări și etnii erau formate din familii mici individuale și, în acest mod, toate felurile de oameni au fost distribuite printre diverse rase, pe baza diferențelor de limbă și a granițelor. De fapt, indiferent câte rase ar putea exista în lume, omenirea are, în fond, un singur strămoș. La început, au existat doar două tipuri de oameni, iar aceste două tipuri au fost bărbații și femeile. Totuși, datorită progresului lucrării lui Dumnezeu, parcursului istoriei și schimbărilor geografice, aceste două tipuri de oameni s-au dezvoltat, în diverse grade, în chiar mai multe tipuri de oameni. La bază, indiferent câte rase ar putea alcătui omenirea, întreaga omenire este tot creația lui Dumnezeu. Indiferent căror rase aparțin oamenii, ei sunt cu toții ființele Sale create; ei toți sunt descendenții lui Adam și ai Evei. Chiar dacă nu au fost făcuți de mâinile lui Dumnezeu, sunt descendenții lui Adam și ai Evei, pe care Dumnezeu i-a creat personal. Indiferent de tipul de ființă căruia îi aparțin oamenii, ei sunt cu toții ființele Sale create; din moment ce sunt oameni creați, ar trebui să aibă destinațiile pe care oamenii se cuvine să le aibă și vor fi împărțiți în concordanță cu regulile rânduielilor pentru oameni. Adică, toți răufăcătorii și toți cei care fac fapte drepte sunt, până la urmă, ființe create. Ființele create care fac rău vor fi în final distruse, iar cele care fac fapte drepte vor supraviețui. Acesta este cel mai potrivit aranjament pentru aceste două tipuri de ființe create. Din cauza răzvrătirii lor, răufăcătorii nu pot să nege că sunt ființele create ale lui Dumnezeu și totuși, au fost capturați de Satana și, astfel, nu pot fi mântuiți. Ființele create care fac fapte drepte nu pot, în baza faptului că vor supraviețui, să nege că au fost create de Dumnezeu și, totuși, au primit mântuirea după ce au fost corupte de Satana. Răufăcătorii sunt ființe create care se răzvrătesc împotriva lui Dumnezeu; sunt ființe create care nu pot fi mântuite și care au fost deja în întregime prinse de Satana. Oamenii care comit răul sunt, de asemenea, oameni; ei sunt oameni care au fost corupți la extrem și care nu pot fi mântuiți. Fiind, de asemenea, ființe create, oamenii care fac fapte drepte au fost la rândul lor corupți, dar ei sunt oameni dispuși să se elibereze de firile lor corupte și au devenit capabili să I se supună lui Dumnezeu. Oamenii care fac fapte drepte nu debordează de dreptate. Mai degrabă, sunt oameni care au atins mântuirea, s-au eliberat de firile lor corupte și I s-au supus lui Dumnezeu, oameni care vor rămâne fermi până la capăt. Nu este cazul ca ei să fie oameni care nu au fost niciodată corupți de Satana. După ce lucrarea lui Dumnezeu se va termina, printre toate ființele create, vor exista aceia care vor fi distruși și aceia care vor supraviețui. Aceasta este o direcție inevitabilă a lucrării Sale de gestionare; nimeni nu poate nega aceasta. Răufăcătorilor nu li se va permite să supraviețuiască; aceia care I se supun lui Dumnezeu și Îl urmează până la final vor supraviețui cu siguranță. Întrucât aceasta e lucrarea de gestionare a omenirii, vor exista cei care rămân și cei care sunt eliminați. Acestea sunt diferitele finaluri ale unor tipuri diferite de oameni și cele mai potrivite aranjamente pentru ființele create. Aranjamentul final al lui Dumnezeu pentru omenire este de a o împărți prin despărțirea familiilor, strivirea etniilor și nimicirea granițelor naționale într-un aranjament fără familii sau granițe naționale, căci, până la urmă, oamenii sunt descendenții unui singur strămoș și sunt, toți, ființe create. Pe scurt, ființele create care fac rău vor fi distruse toate, iar ființele create care I se supun lui Dumnezeu vor supraviețui. În acest mod, nu vor exista familii, țări și mai ales etnii la vremea odihnei ce va să vină; acest tip de omenire va fi cel mai sfânt. Adam și Eva au fost creați inițial pentru ca omenirea să poată să gestioneze toate lucrurile de pe pământ; cu alte cuvinte, inițial, oamenii au fost stăpânii tuturor lucrurilor. Dorința lui Iahve în crearea oamenilor a fost ca ei să existe pe pământ și să gestioneze toate lucrurile de pe pământ, pentru că, la început, omenirea nu fusese coruptă și era incapabilă să facă rău. Totuși, după ce oamenii au devenit corupți, nu au mai fost păzitorii tuturor lucrurilor. Scopul mântuirii lui Dumnezeu este de a restitui această funcție a omenirii, de a restitui rațiunea inițială a omenirii și supunerea inițială; umanitatea în odihnă va fi însăși reprezentarea rezultatului pe care Dumnezeu speră să-l obțină cu lucrarea Sa de mântuire. Deși nu va mai fi o viață ca aceea din Grădina Edenului, esența sa va fi aceeași; doar că omenirea nu va mai fi acea omenire necoruptă, ci, mai degrabă, o omenire care a devenit coruptă și a primit mai târziu mântuirea. Acești oameni care au primit mântuirea vor intra, în cele din urmă, (adică, după terminarea lucrării lui Dumnezeu) în odihnă. La fel, finalurile celor care vor fi pedepsiți vor fi, de asemenea, dezvăluite întru totul în final și ei vor fi distruși doar după ce lucrarea lui Dumnezeu se va fi terminat. Cu alte cuvinte, după ce lucrarea Lui se va termina, acei răufăcători și aceia care au fost mântuiți vor fi cu toții dezvăluiți, căci lucrarea de dezvăluire a tuturor tipurilor de oameni (indiferent dacă sunt răufăcători sau se numără printre cei mântuiți) va fi îndeplinită asupra tuturor, în mod simultan. Răufăcătorii vor fi eliminați, iar cei cărora li se permite să rămână vor fi dezvăluiți simultan. De aceea, finalurile tuturor tipurilor de oameni vor fi dezvăluite în același timp. Dumnezeu nu va permite unui grup de oameni cărora li s-a adus mântuirea să intre în odihnă înainte de a da deoparte răufăcătorii și de a-i judeca sau pedepsi câte puțin odată; nu acestea sunt faptele. Când răufăcătorii vor fi distruși și aceia care pot supraviețui vor intra în odihnă, lucrarea lui Dumnezeu în univers se va încheia. Nu va exista o ordine a priorității printre aceia care primesc binecuvântări și aceia care suferă nenorociri; aceia care primesc binecuvântări vor trăi pentru totdeauna, în timp ce aceia care suferă nenorociri vor pieri pentru întreaga eternitate. Aceste două etape ale lucrării se vor încheia simultan. Tocmai din cauza existenței oamenilor răzvrătiți, dreptatea celor care se supun va fi dezvăluită și tocmai din cauza faptului că există aceia care au primit binecuvântări, nenorocirile suferite de răufăcători pentru faptele lor rele vor fi dezvăluite. Dacă Dumnezeu nu i-ar dezvălui pe răufăcători, atunci acei oameni care I se supun lui Dumnezeu cu sinceritate nu ar vedea niciodată soarele; dacă Dumnezeu nu i-ar lua pe aceia care I se supun într-o destinație potrivită, atunci aceia care se răzvrătesc împotriva lui Dumnezeu nu ar putea să își primească pedepsele meritate. Acesta este procesul lucrării lui Dumnezeu. Dacă El nu ar săvârși această lucrare de pedepsire a răului și de recompensare a binelui, ființele create nu ar putea niciodată să intre în destinațiile lor corespunzătoare. Odată ce omenirea va intra în odihnă, răufăcătorii vor fi fost distruși și întreaga omenire va fi pe calea cea dreaptă; toate tipurile de oameni vor fi sortate după felul lor pe baza funcțiilor pe care ar trebui să le îndeplinească. Doar aceasta va fi ziua de odihnă a omenirii și doar aceasta este direcția inevitabilă pentru dezvoltarea omenirii. Doar când omenirea va intra în odihnă, măreața lucrare a lui Dumnezeu va fi, în cele din urmă, îndeplinită; aceasta va fi ultima parte a lucrării Sale. Această lucrare va încheia toată viața trupească decadentă a omenirii, cât și viața omenirii corupte. Din acel moment, oamenii vor intra într-un nou tărâm Deși toți oamenii vor trăi în trup, esența acestei vieți va fi semnificativ diferită de aceea a existenței omenirii corupte. Semnificația acestei existențe și cea a existenței omenirii corupte sunt, de asemenea, diferite. Deși aceasta nu va fi viața unui nou tip de persoană, se poate spune că este viața unei omeniri care a fost mântuită, cât și o viață în care umanitatea și rațiunea au fost recâștigate. Aceștia vor fi oameni care odată au fost răzvrătiți împotriva lui Dumnezeu, care au fost cuceriți de Dumnezeu și apoi mântuiți de El; aceștia vor fi oameni care L-au dezonorat pe Dumnezeu și care, mai târziu, au adus mărturie pentru El. După ce au fost supuși testării Sale și au rămas, existența lor va fi cea mai semnificativă existență; ei vor fi oameni care au adus mărturie pentru Dumnezeu înaintea Satanei și oameni care merită să trăiască. Aceia care vor fi distruși sunt cei care nu pot să rămână fermi în mărturia lor pentru Dumnezeu și nu sunt potriviți pentru a mai trăi. Distrugerea lor va fi rezultatul faptelor lor rele, iar o asemenea distrugere este cea mai bună destinație. În viitor, când omenirea va intra în frumosul tărâm, nu va exista niciuna dintre relațiile dintre soț și soție, dintre tată și fiică sau dintre mamă și fiu pe care oamenii își imaginează că le vor găsi. În acel moment, fiecare om va fi sortat după felul său, iar familiile vor fi fost deja destrămate. Deoarece a eșuat pe deplin, Satana nu va mai tulbura niciodată omenirea, așadar, oamenii nu vor mai avea firi satanice corupte. Acei oameni răzvrătiți vor fi fost deja distruși și doar oamenii care se supun vor supraviețui. Astfel, foarte puține familii vor supraviețui intacte, așadar, cum vor mai putea să existe relații trupești? Viața trupească din trecut a omenirii va fi complet interzisă; așadar, cum vor mai putea să existe atunci relațiile trupești între oameni? Fără firile corupte satanice, viața nu va mai fi vechea viață a trecutului, ci mai degrabă una nouă. Părinții vor pierde copii, iar copiii vor pierde părinți. Soții vor pierde soțiile, iar soțiile vor pierde soții. Relațiile trupești există în prezent între oameni, dar nu vor mai exista după ce toată lumea va intra în odihnă. Doar o astfel de omenire va fi dreaptă și sfântă; doar acest fel de omenire poate să se închine lui Dumnezeu.

Dumnezeu a creat oamenii, i-a așezat pe pământ și i-a condus de atunci înainte; mai târziu, El i-a mântuit și a servit ca jertfă pentru păcat pentru omenire și, în final, El tot trebuie să cucerească omenirea, să mântuiască pe oameni în întregime și să le restituie asemănarea inițială. Aceasta este lucrarea în care S-a angajat El încă de la început și până la sfârșit – de a le reda oamenilor imaginea și asemănarea lor inițială. Dumnezeu Își va întemeia Împărăția și va restitui asemănarea originală a ființelor umane, ceea ce înseamnă că Își va restaura autoritatea pe pământ și în rândul tuturor ființelor create. Oamenii și-au pierdut inimile cu frică de Dumnezeu, precum și funcția pe care se cuvine să o aibă ființele create după ce au fost corupte de Satana. Toți au devenit inamici răzvrătiți împotriva lui Dumnezeu, au trăit sub controlul Satanei și au fost supuși manipulării Satanei; astfel, Dumnezeu nu a avut cum să lucreze printre ființele Sale create și a devenit, cu atât mai mult, incapabil să ajungă să dobândească teama lor. Oamenii au fost creați de Dumnezeu și ar trebui să se închine la Dumnezeu, dar, de fapt, I-au întors spatele și s-au închinat la Satana în schimb. Satana a devenit idolul din inimile lor. Astfel, Dumnezeu Și-a pierdut locul în inimile lor, cu alte cuvinte, semnificația din spatele creării omenirii de către El s-a pierdut. Prin urmare, pentru a restabili semnificația din spatele creării omenirii de către El, El trebuie să restabilească asemănarea inițială a omului și să-i scape pe oameni de firile lor corupte. Pentru a-i recupera pe oameni de la Satana, El trebuie să-i mântuiască de păcat. Doar așa poate Dumnezeu să restabilească treptat asemănarea și funcția inițiale ale acestora și, în cele din urmă, să-Și restabilească Împărăția. Distrugerea completă a acelor fii ai răzvrătirii la final va fi, de asemenea, pentru a le permite oamenilor să se închine mai bine la Dumnezeu și să trăiască mai bine pe pământ. Întrucât Dumnezeu i-a creat pe oameni, El îi va face să I se închine; întrucât vrea să restabilească funcția inițială a omenirii, o va restabili complet și fără nicio impuritate. A-Și restabili autoritatea înseamnă a-i face pe oameni să I se închine și să I se supună; înseamnă că Dumnezeu îi va face pe oameni să trăiască datorită Lui și îi va face pe dușmanii Săi să piară ca urmare a autorității Sale. Înseamnă că Dumnezeu va face ca fiecare parte din El să persiste printre oameni fără vreo împotrivire din partea nimănui. Împărăția pe care Dumnezeu vrea să o întemeieze este propria Sa împărăție. Omenirea pe care Și-o dorește este una care se închină la El, una care I se supune pe deplin și care are gloria Sa. Dacă Dumnezeu nu mântuiește omenirea coruptă, atunci sensul din spatele creării omenirii de către El va fi pierdut; nu va mai avea autoritate în rândul oamenilor, iar Împărăția Lui nu va mai putea exista pe pământ. Dacă Dumnezeu nu-i va distruge pe acei dușmani care sunt răzvrătiți împotriva Lui, nu-Și va putea obține gloria completă, nici nu va putea să-Și întemeieze Împărăția pe pământ. Acestea vor fi semne ale finalizării lucrării Sale și ale marii Sale realizări: de a distruge în totalitate pe aceia dintre oameni care sunt răzvrătiți față de El și de a-i aduce în odihnă pe cei care au fost făcuți compleți. Când oamenii vor fi fost readuși la asemănarea lor originală și când vor putea să-și îndeplinească îndatoririle corespunzătoare, să-și păstreze locurile cuvenite, și să se supună tuturor aranjamentelor lui Dumnezeu, Dumnezeu va fi câștigat pe pământ un grup de oameni care I se închină și, de asemenea, va fi întemeiat pe pământ o Împărăție care I se închină. El va avea victorie eternă pe pământ și toți aceia care I se opun vor pieri pentru toată eternitatea. Asta va restabili intenția Sa originală în crearea omenirii; Îi va restaura intenția în crearea tuturor lucrurilor și, de asemenea, Îi va restaura autoritatea pe pământ, printre toate lucrurile și printre dușmanii Săi. Acestea vor fi semnele victoriei Sale depline. De atunci înainte, umanitatea va intra în odihnă și va începe o viață care este pe calea cea dreaptă. Dumnezeu, de asemenea, va intra în odihna eternă cu omenirea și va începe o viață eternă împărtășită atât de El Însuși, cât și de oameni. Murdăria și răzvrătirea de pe pământ vor fi dispărut, iar toată tânguirea se va fi risipit și totul din această lume care se opune lui Dumnezeu va fi încetat să existe. Doar Dumnezeu și acei oameni cărora El le-a adus mântuirea vor rămâne; doar creația Lui va rămâne.


Când vei vedea trupul spiritual al lui Isus, Dumnezeu va fi înnoit cerul și pământul

Dorești să Îl vezi pe Isus? Vrei să trăiești cu Isus? Dorești să auzi cuvintele rostite de Isus? Dacă da, atunci cum vei întâmpina reîntoarcerea lui Isus? Ești total pregătit? În ce fel vei întâmpina reîntoarcerea lui Isus? Cred că fiecare frate și soră care Îl urmează pe Isus ar dori să Îl întâmpine bine. Dar v-ați gândit la acest lucru: Îl vei cunoaște cu adevărat pe Isus atunci când El va reveni? Veți înțelege cu adevărat tot ce spune El? Veți accepta, cu adevărat și necondiționat, toată lucrarea pe care o face El? Toți cei care au citit Biblia știu despre revenirea lui Isus și Îi așteaptă cu atenție venirea. Sunteți cu toții fixați pe sosirea acelui moment, iar sinceritatea voastră este de lăudat, credința voastră este cu adevărat de invidiat, dar vă dați seama că ați comis o greșeală gravă? Sub ce formă Se va întoarce Isus? Voi credeți că Isus Se va întoarce pe un nor alb, dar Eu vă întreb: la ce se referă acest nor alb? Cu atâția urmași ai lui Isus care Îi așteaptă revenirea, printre ce oameni va coborî El? Dacă voi sunteți primii printre care Isus coboară, nu va fi acest lucru extrem de nedrept față de alți oameni? Știu că Îi sunteți foarte sinceri și loiali lui Isus, dar L-ați întâlnit vreodată pe Isus? Îi cunoașteți firea? Ați trăit vreodată cu El? Cât de mult înțelegeți, cu adevărat, despre El? Unii vor spune că aceste cuvinte îi pun în încurcătură. Ei vor spune: „Am citit Biblia din scoarță în scoarță de atâtea ori. Cum aș putea să nu-L înțeleg pe Isus? Ca să nu mai vorbim de firea lui Isus – eu știu chiar și culoarea hainelor pe care Îi plăcea să le poarte. Nu cumva mă subapreciezi atunci când spui că nu-L înțeleg?” Îți sugerez să nu intri în dispută asupra acestor probleme; să ne liniștim și să avem părtășie asupra următoarelor întrebări: în primul rând, știi tu ce este realitate și ce este teorie? În al doilea rând, știi tu ce este noțiune și ce este adevăr? În al treilea rând, știi tu ce este imaginar și ce este real?

Unii oameni neagă faptul că ei nu Îl înțeleg pe Isus. Și, cu toate acestea, Eu zic că voi nu Îl înțelegeți nici în cea mai mică măsură și nu înțelegeți niciun cuvânt al lui Isus. Aceasta se datorează faptului că fiecare dintre voi Îl urmează datorită relatărilor Bibliei, datorită lucrurilor pe care le-ați auzit de la alți oameni. Nu L-ați văzut niciodată pe Isus, cu atât mai puțin ați trăit cu El, și nici măcar nu ați avut de-a face cu El, fie și pentru scurt timp. Nu este înțelegerea voastră despre Isus nimic mai mult decât teorie? Nu este lipsită de realitate? Poate că unii oameni au văzut portretul lui Isus, sau poate unii au vizitat personal casa lui Isus. Poate că unii au atins hainele Lui. Și totuși, înțelegerea ta despre El încă este teoretică și nu practică, chiar dacă ai gustat personal mâncarea consumată de Isus. Oricare ar fi cazul, tu nu L-ai văzut niciodată pe Isus, și nu ai avut niciodată contact cu El în formă trupească, și astfel, înțelegerea ta despre Isus va rămâne întotdeauna doar teorie goală, lipsită de realitate. Poate cuvintele Mele prezintă puțin interes pentru tine, dar Eu te întreb aceasta: deși se poate să fi citit multe lucrări scrise de autorul pe care-l admiri cel mai mult, poți tu să-l înțelegi deplin fără să fi petrecut vreodată timp cu el? Știi care este personalitatea lui? Știi ce fel de viață duce? Știi ceva despre starea lui emoțională? Tu nu poți să înțelegi deplin nici măcar o persoană pe care o admiri, deci cum ar fi posibil să-L înțelegi pe Isus Hristos? Tot ce înțelegi despre Isus este plin de închipuiri și noțiuni și nu conține niciun adevăr și nicio realitate. Miroase urât și este plin de trup. Cum ar putea o asemenea înțelegere să te califice pentru a întâmpina revenirea lui Isus? Isus nu îi va primi pe cei care sunt plini de fantezii și de noțiuni ale trupului. Cum sunt cei care nu Îl înțeleg pe Isus vrednici să fie credincioșii Lui?

Doriți să cunoașteți rădăcina motivului pentru care fariseii I se împotriveau lui Isus? Vreți să cunoașteți esența fariseilor? Ei erau plini de fantezii cu privire la Mesia. Mai mult decât atât, ei credeau numai că Mesia va veni și, cu toate acestea, nu au urmărit viața-adevăr. Și astfel, chiar și astăzi ei încă Îl mai așteaptă pe Mesia, pentru că nu au nicio cunoaștere despre calea vieții și nu știu care este calea adevărului. Cum, spuneți voi, ar putea asemenea oameni nesăbuiți, încăpățânați și ignoranți să câștige binecuvântarea lui Dumnezeu? Ar putea ei să-L vadă pe Mesia? Ei I s-au împotrivit lui Isus pentru că nu cunoșteau direcția lucrării Duhului Sfânt, pentru că nu cunoșteau calea adevărului rostită de Isus și, mai ales, pentru că nu L-au înțeles pe Mesia. Și, din moment ce ei nu-L văzuseră niciodată pe Mesia și nu se asociaseră niciodată cu Mesia, ei au făcut greșeala de a se agăța de simplul nume al lui Mesia, în timp ce se opuneau esenței lui Mesia, prin orice mijloace posibile. Acești farisei, în esență, erau încăpățânați, aroganți și nu se supuneau adevărului. Principiul credinței lor în Dumnezeu era: indiferent cât de profundă e predicarea ta, indiferent cât de înaltă e autoritatea ta, tu nu ești Hristos decât dacă ești numit Mesia. Nu este această credință absurdă și ridicolă? Vă întreb mai departe: nu este extrem de ușor pentru voi să săvârșiți greșelile fariseilor din vremea aceea, dat fiind faptul că nu aveți cea mai mică înțelegere a lui Isus? Ești capabil să discerni calea adevărului? Poți să garantezi, cu adevărat, că nu I te vei împotrivi lui Hristos? Ești capabil să urmezi lucrarea Duhului Sfânt? Dacă nu știi dacă I te vei împotrivi lui Hristos, atunci, Eu zic că deja ești în pragul morții. Toți cei care nu-L cunosc pe Mesia sunt în stare să săvârșească acte de împotrivire față de Isus, de respingere a lui Isus și de defăimare a Lui. Oamenii care nu Îl înțeleg pe Isus sunt cu toții în stare să Îl respingă și să-L insulte. Ba chiar mai mult, ei sunt în stare să vadă întoarcerea lui Isus ca pe inducerea în eroare a Satanei și majoritatea acestor oameni Îl va condamna pe Isus întors în trup. Nu vă fac toate aceste lucruri să vă fie teamă? Lucrul cu care vă veți confrunta va fi blasfemie împotriva Duhului Sfânt, sfâșierea cuvintelor Duhului Sfânt către biserici și disprețuirea și respingerea tuturor cuvintelor exprimate de Isus. Ce puteți câștiga de la Isus dacă voi sunteți atât de năuci? Cum puteți înțelege lucrarea pe care o face Isus atunci când El revine în trup pe un nor alb, dacă refuzați cu încăpățânare să vă veniți în fire? Vă spun aceasta: oamenii care nu acceptă adevărul și, totuși, așteaptă orbește sosirea lui Isus pe nori albi sunt cu siguranță cei care blasfemiază împotriva Duhului Sfânt și ei sunt cu siguranță categoria care va pieri. Voi doriți doar harul lui Isus și vreți doar să vă bucurați de tărâmul binecuvântat al cerului, dar nu ați ascultat niciodată cuvintele rostite de Isus și nu ați acceptat niciodată adevărul exprimat de Isus când Se întoarce în trup. Ce veți da în schimbul faptului că Isus Se întoarce pe un nor alb? Să fie sinceritatea cu care săvârșiți păcate în mod repetat și apoi vă mărturisiți vina, la nesfârșit? Ce veți oferi ca sacrificiu lui Isus care Se întoarce pe un nor alb? Să fie oare capitalul numeroșilor ani de lucrare prin care vă înălțați pe voi înșivă? Ce veți arăta pentru a-L face pe Isus Cel reîntors să aibă încredere în voi? Natura voastră arogantă care nu se supune niciunui adevăr?

Loialitatea voastră este doar în cuvinte, cunoștințele voastre sunt cele ale gândirii și noțiunilor, truda voastră este de dragul câștigării binecuvântărilor cerului, deci cum trebuie să fie credința voastră? Chiar și astăzi, vă faceți că nu auziți niciun cuvânt al adevărului. Voi nu știți ce este Dumnezeu, nu știți ce este Hristos, nu știți cum să vă temeți de Iahve, nu știți cum să intrați în lucrarea Duhului Sfânt și nu știți cum să deosebiți între lucrarea lui Dumnezeu Însuși și inducerea în eroare a omului. Știi numai să condamni orice cuvânt al adevărului exprimat de Dumnezeu care nu se conformează gândurilor tale. Unde este smerenia ta? Unde este supunerea ta? Unde este loialitatea ta? Unde este atitudinea ta de a căuta adevărul? Unde este inima ta cu frică de Dumnezeu? Vă spun Eu, cei ce cred în Dumnezeu datorită semnelor sunt, în mod sigur, categoria care va pieri. Cei care nu sunt în stare să accepte cuvintele lui Isus care S-a reîntors în trup sunt, cu siguranță, progeniturile iadului, descendenții arhanghelului, categoria care va pieri pentru totdeauna. Multor oameni poate să nu le pese de ceea ce spun, dar Eu tot vreau să-i spun fiecărui așa-zis sfânt care Îl urmează pe Isus că, atunci când Îl veți vedea cu ochii voștri pe Isus coborând din cer pe un nor alb, acesta va fi momentul arătării publice a Soarelui dreptății. Poate că acela va fi un moment de mare entuziasm pentru tine. Totuși, ar trebui să știi că timpul când vei asista la coborârea lui Isus din cer va fi și timpul când tu vei coborî în iad pentru a fi pedepsit, momentul când sfârșitul planului de gestionare al lui Dumnezeu a fost proclamat și când Dumnezeu îi va răsplăti pe cei buni și îi va pedepsi pe cei răi. Căci judecata lui Dumnezeu va fi încheiată înainte ca omul să vadă semne, atunci când nu există decât exprimarea adevărului. Cei care acceptă adevărul și nu caută semne, și astfel au fost purificați, vor fi fost aduși înaintea tronului lui Dumnezeu și vor fi intrat în îmbrățișarea Creatorului. Numai cei care persistă în credința că „Isus care nu vine pe un nor alb este un hristos fals” vor fi supuși pedepsei eterne, pentru că ei cred doar în Isus care săvârșește semne, dar nu Îl recunosc pe Isus Cel care exprimă judecata aspră și care face cunoscută viața și adevărata cale. Și astfel, Isus va trebui să Se ocupe de ei atunci când Se reîntoarce, în mod deschis, pe un nor alb. Sunt prea încăpățânați, prea încrezători în ei înșiși, prea aroganți. Cum ar putea astfel de scursuri să fie răsplătite de Isus? Întoarcerea lui Isus este o mare mântuire pentru cei care sunt capabili să accepte adevărul, dar pentru cei care nu pot să accepte adevărul, este un semn al condamnării. Ar trebui să vă alegeți calea proprie și să nu blasfemiați împotriva Duhului Sfânt și să nu respingeți adevărul. Nu ar trebui să fiți persoane ignorante sau arogante, ci persoane care se supun călăuzirii Duhului Sfânt, care sunt însetate după adevăr și îl caută; numai în acest fel veți beneficia. Vă sfătuiesc să umblați cu grijă pe calea credinței în Dumnezeu. Nu trageți concluzii pripite în mod arbitrar; mai mult, nu fiți neserioși sau neglijenți în credința voastră în Dumnezeu. Ar trebui să știți, cel puțin, că aceia care cred în Dumnezeu ar trebui să fie smeriți și să aibă inimi cu frică de Dumnezeu. Cei care au auzit adevărul și totuși strâmbă din nas sunt nesăbuiți și ignoranți. Cei care au auzit adevărul și totuși trag concluzii pripite fără grijă sau îl condamnă sunt oameni aroganți. Nimeni dintre cei care cred în Isus nu este în măsură să blesteme sau să-i condamne pe alții. Ar trebui să fiți toți persoane care au rațiune și acceptă adevărul. Poate că, auzind calea adevărului și citind cuvântul vieții, crezi că numai unul din 10.000 dintre aceste cuvinte se aliniază înțelegerii tale și Bibliei și atunci ar trebui să continui să cauți chiar și în acea a 10000-a parte a acestor cuvinte. De asemenea, te sfătuiesc să fii smerit, să nu fii prea încrezător și prea înfumurat. Cu o părticică din inima ta cu frică de Dumnezeu, vei dobândi mai mare lumină. Dacă examinezi cu atenție și contempli în mod repetat aceste cuvinte, vei înțelege dacă ele reprezintă sau nu adevărul, și dacă sunt sau nu sunt viață. Poate că, citind numai câteva propoziții, unii oameni vor condamna orbește aceste cuvinte, spunând: „Asta nu este nimic mai mult decât o luminare din partea Duhului Sfânt” sau: „Este un hristos fals venit să-l inducă în eroare pe om.” Cei care spun asemenea lucruri sunt prea ignoranți! Înțelegi prea puține din lucrarea și înțelepciunea lui Dumnezeu, iar Eu te sfătuiesc să începi din nou, de la zero! Nu trebuie să condamnați orbește cuvintele exprimate de Dumnezeu fiindcă hristoșii falși vor apărea în zilele de pe urmă și nu trebuie să fiți cineva care Îl blasfemiază pe Duhul Sfânt pentru că vă temeți să nu fiți induși în eroare. Nu ar fi foarte regretabil? Dacă, după repetate examinări, tu totuși crezi că aceste cuvinte nu sunt adevărul, că nu sunt calea și că nu sunt exprimarea lui Dumnezeu, atunci vei fi în cele din urmă pedepsit și vei rămâne fără binecuvântări. Dacă nu poți accepta un asemenea adevăr spus atât de simplu și de clar, nu ești atunci nevrednic de a fi mântuit de Dumnezeu? Nu ești tu cineva lipsit de binecuvântarea de a se întoarce în fața tronului lui Dumnezeu? Gândește-te la asta! Nu te pripi și nu fi impetuos, și nu trata credința în Dumnezeu ca pe un joc. Gândește-te de dragul destinației tale, de dragul perspectivelor tale, de dragul vieții tale și cu tine însuți, nu te juca. Poți accepta aceste cuvinte?


Cei care sunt incompatibili cu Hristos sunt cu siguranță potrivnici lui Dumnezeu

Toți oamenii doresc să vadă fața adevărată a lui Isus și toți doresc să fie cu El. Nu cred că vreun frate sau vreo soră ar spune că nu dorește să-L vadă pe Isus sau să fie cu El. Înainte de a-L fi văzut pe Isus – înainte de a-L fi văzut pe Dumnezeu întrupat – vă faceți tot felul de idei, de exemplu, cu privire la înfățișarea lui Isus, la felul Său de a vorbi, la modul Său de viață și așa mai departe. Dar odată ce L-ați văzut cu adevărat, ideile voastre se vor schimba rapid. De ce? Doriți să știți? Gândirea omului nu poate fi trecută cu vederea, ceea ce e adevărat – dar, mai mult decât atât, esența lui Hristos nu suportă modificare de către om. Voi Îl credeți pe Hristos un nemuritor sau un înțelept, dar nimeni nu Îl consideră o persoană normală care are esență divină. Ca atare, mulți dintre cei care tânjesc zi și noapte să-L vadă pe Dumnezeu sunt, de fapt, ostili față de Dumnezeu și sunt incompatibili cu El. Nu este aceasta o greșeală din partea omului? Chiar și acum încă socotiți că credința și loialitatea voastră sunt suficiente pentru a vă face vrednici de a vedea chipul lui Hristos, dar vă îndemn să vă echipați cu mai multe lucruri care sunt practice! Aceasta deoarece, în trecut, prezent și viitor, mulți dintre cei care vin în contact cu Hristos au eșuat sau vor eșua; toți joacă rolul fariseilor. Care este motivul eșecului vostru? Este tocmai faptul că fiecare dintre voi are în noțiunile sale un dumnezeu care este măreț și vrednic de admirație. Dar adevărul nu este așa cum dorește omul. Nu numai că Hristos nu este măreț, ci este deosebit de mic; nu numai că El este o persoană, ci este o persoană obișnuită; nu numai că nu Se poate înălța la cer, dar nici măcar nu Se poate mișca liber pe pământ. Și așa stând lucrurile, oamenii Îl tratează așa cum ar trata o persoană obișnuită; ei Îl tratează cu dezinvoltură atunci când sunt cu El și vorbesc cu El cu nepăsare, așteptând încă între timp venirea „adevăratului Hristos”. Îl luați pe Hristos care a venit deja drept o persoană obișnuită și Îi luați cuvintele drept cele ale unei persoane obișnuite. Din acest motiv, nu ați primit nimic de la Hristos și, în schimb, v-ați expus complet luminii propria urâțenie.

Înainte de a intra în contact cu Hristos, ai putea crede că firea a fost transformată în întregime, că ești un discipol loial al lui Hristos și că nimeni nu e mai demn de a primi binecuvântările lui Hristos decât tine, fiindcă ai străbătut multe drumuri, ai făcut multă lucrare și ai adus mult rod, și astfel, crezi că, în cele din urmă, vei fi cu siguranță unul dintre aceia care vor primi cununa. Însă cunoști următorul fapt, care este acela că firea coruptă a omului și răzvrătirea și împotrivirea lui sunt expuse când Îl vede pe Hristos și că, în acest moment, răzvrătirea și împotrivirea lui sunt expuse într-un mod mai absolut și mai complet decât în oricare alt moment? Tocmai pentru că Hristos este Fiul Omului – un Fiu al Omului care posedă umanitate normală – omul nici nu Îl cinstește, nici nu Îl respectă. Tocmai pentru că Dumnezeu trăiește în trup, răzvrătirea omului este adusă la lumină atât de amănunțit și cu detalii atât de vii. Așa că Eu spun că venirea lui Hristos a dezgropat toată răzvrătirea omenirii și a scos puternic în evidență natura omenirii. Acest lucru se numește „ademenirea unui tigru de pe munte” și „ademenirea unui lup afară din peștera lui”. Îndrăznești să-ți permiți să spui că Îi ești loial lui Dumnezeu? Îndrăznești să-ți permiți să spui că arăți supunere absolută față de Dumnezeu? Îndrăznești să-ți permiți să spui că nu ești răzvrătit? Unii vor spune: „Ori de câte ori Dumnezeu orchestrează un mediu pentru mine, niciodată nu mă plâng și pot mereu să mă supun și, în plus, nu am nicio noțiune despre Dumnezeu.” Unii vor spune: „Orice sarcină îmi dă Dumnezeu, o duc la îndeplinire cât de bine pot și nu dau niciodată dovadă de superficialitate.” În acest caz, vă întreb: puteți fi compatibili cu Hristos atunci când trăiți alături de El? Și cât timp veți fi compatibili cu El? O zi? Două zile? O oră? Două ore? Credința voastră poate fi lăudabilă, dar nu aveți prea multă statornicie. Odată ce vei trăi cu adevărat cu Hristos, neprihănirea ta de sine și înfumurarea ta vor fi dezvăluite prin intermediul cuvintelor și al acțiunilor tale puțin câte puțin și tot astfel vor fi dezvăluite în mod firesc dorințele tale extravagante, mentalitatea ta neascultătoare și nemulțumirea ta. În cele din urmă, aroganța ta va deveni tot mai mare, până când vei fi în dezacord cu Hristos la fel de mult cum este apa cu focul, și atunci natura ta va fi complet expusă. În acel moment, noțiunile tale nu vor mai putea fi acoperite, plângerile tale, și ele, vor ieși la iveală în mod natural, iar umanitatea ta detestabilă va fi complet expusă. Totuși, chiar și atunci, tot refuzi să-ți recunoști propria răzvrătire, crezând în schimb că un Hristos ca acesta nu este ușor de acceptat pentru om, că este prea exigent cu omul și că te-ai supune pe deplin dacă ar fi un Hristos mai bun. Voi credeți că răzvrătirea voastră e justificată, că vă răzvrătiți împotriva Lui numai când vă împinge prea departe. Nici măcar o singură dată nu ați luat în considerare că nu Îl priviți pe Hristos ca pe Dumnezeu, că vă lipsește intenția de a vă supune Lui. Mai degrabă, insiști cu încăpățânare ca Hristos să acționeze în conformitate cu dorințele tale și, de îndată ce face un singur lucru care e în dezacord cu gândirea ta, crezi că El nu este Dumnezeu, ci o persoană. Nu sunt mulți printre voi care s-au luptat cu El în acest fel? În cine credeți voi, până la urmă? Și în ce fel urmăriți?

Mereu doriți să-L vedeți pe Hristos, dar vă îndemn să nu vă stimați atât de mult; oricine Îl poate vedea pe Hristos, dar spun că nimeni nu este vrednic să-L vadă pe Hristos. Fiindcă natura omului debordează de răutate, aroganță și răzvrătire, în momentul în care Îl vezi pe Hristos, natura ta te va distruge și te va condamna la moarte. Asocierea ta cu un frate (sau cu o soră) poate să nu arate prea mult despre tine, dar nu este atât de simplu atunci când te asociezi cu Hristos. În orice moment, noțiunile tale pot să prindă rădăcini, aroganța ta poate să înceapă să încolțească, iar răzvrătirea ta poate face smochine. Cum poți tu, cu o asemenea umanitate, să fii vrednic de a te asocia cu Hristos? Ești cu adevărat capabil să-L tratezi ca pe Dumnezeu în fiecare moment al fiecărei zile? Ai cu adevărat realitatea supunerii față de Dumnezeu? Vă închinați cu toții la dumnezeul cel măreț din inimile voastre ca fiind Iahve, în timp ce-L priviți pe Hristos Cel vizibil ca pe o persoană. Rațiunea voastră este extrem de slabă, iar umanitatea voastră, prea josnică! Voi sunteți incapabili să-L priviți întotdeauna pe Hristos ca pe Dumnezeu; doar ocazional, când sunteți într-o dispoziție bună, puneți mâna pe El și vă închinați Lui ca lui Dumnezeu. De aceea, vă spun că nu sunteți credincioși ai lui Dumnezeu, ci o clică de complici care I se opun lui Hristos. Chiar și oamenii care arată bunăvoință față de alții sunt răsplătiți și, totuși, Hristos, care a făcut o asemenea lucrare între voi, nu a primit nici dragostea omului, nici răsplata și supunerea lui. Nu este acest lucru ceva sfâșietor?

Poate că, în toți anii tăi de credință în Dumnezeu, nu ai blestemat niciodată pe nimeni sau nu ai săvârșit o faptă rea, totuși, în asocierea ta cu Hristos, nu poți spune adevărul, nu poți să acționezi onest sau să te supui cuvântului lui Hristos; în acest caz, Eu spun că ești cea mai perfidă și mai răuvoitoare persoană din lume. Poți să fii extrem de cordial și devotat rudelor tale, prietenilor tăi, soției tale (sau soțului tău), fiilor tăi și fiicelor tale și părinților tăi, și să nu profiți niciodată de alții, dar, dacă ești incapabil de a fi compatibil cu Hristos, dacă ești incapabil de a interacționa în armonie cu El, atunci, chiar dacă cheltuiești tot ce ai pentru ajutorarea vecinilor tăi sau ai grijă cu meticulozitate de tatăl tău, de mama ta și de membrii familiei tale, aș spune că tot ești o persoană rea și, în plus, plină de trucuri viclene. Să nu te crezi compatibil cu Hristos doar pentru că te înțelegi cu ceilalți sau faci câteva lucruri bune. Crezi că intenția ta caritabilă poate obține prin șiretlic binecuvântările Cerului? Crezi că a face câteva lucruri bune se poate substitui supunerii tale? Niciunul dintre voi nu este în stare să accepte să fie emondat, tuturor vi se pare dificil să acceptați umanitatea normală a lui Hristos și, pe deasupra, vă trâmbițați constant supunerea față de Dumnezeu. O astfel de credință ca a voastră va aduce o răsplată pe potrivă. Încetați să vă lăsați în voia iluziilor fantastice și să vă doriți să-L vedeți pe Hristos, căci sunteți prea mici de statură, atât de mult, încât nu sunteți nici măcar demni să-L vedeți. Când te vei fi eliberat complet de răzvrătirea ta și vei putea să interacționezi în mod armonios cu Hristos, în acel moment Dumnezeu ți Se va arăta în mod firesc. Dacă vei merge să-L vezi pe Dumnezeu fără să fi trecut prin emondare sau judecată, atunci vei deveni, cu siguranță, un adversar al lui Dumnezeu și vei fi, cu siguranță, un obiect al distrugerii. Natura omului e în mod inerent ostilă lui Dumnezeu, căci toți oamenii au fost supuși corupției celei mai profunde a Satanei. Dacă omul încearcă să interacționeze cu Dumnezeu din mijlocul propriei sale corupții, este sigur că nimic bun nu poate ieși din asta; acțiunile și cuvintele lui îi vor dezvălui cu siguranță corupția la fiecare pas și, în asocierea cu Dumnezeu, răzvrătirea lui va fi dezvăluită la fiecare pas. Fără să știe, omul ajunge să I se opună lui Hristos, să-L înșele pe Hristos și să-L respingă pe Hristos; când se întâmplă acest lucru, omul se va afla într-o situație și mai precară și, dacă acest lucru va continua, va deveni obiectul pedepsei.

Unii ar putea să creadă că, dacă asocierea cu Dumnezeu este atât de periculoasă, atunci ar fi mai înțelept să-L țină pe Dumnezeu la distanță. Ce pot oare să câștige oamenii ca aceștia? Îi pot ei fi loiali lui Dumnezeu? Cu siguranță, asocierea cu Dumnezeu este foarte dificilă, dar acest lucru este pentru că omul e corupt, iar nu pentru că Dumnezeu nu este în măsură să Se asocieze cu el. Ar fi cel mai bine pentru voi să dedicați un pic de efort adevărului cunoașterii de sine. De ce nu vă apreciază Dumnezeu? De ce este firea voastră detestabilă pentru El? De ce vorbirea voastră Îi stârnește ura? Când ați dat dovadă de un pic de loialitate, vă cântați propriile laude, când aduceți o contribuție mică, cereți recompensă; vă uitați de sus la alții când ați arătat un minimum de supunere și deveniți disprețuitori față de Dumnezeu când îndepliniți vreo sarcină minoră. Pentru a-L găzdui pe Dumnezeu, cereți bani, lucruri materiale și complimente. Vă doare inima să dați doi bănuți; când dați zece, cereți binecuvântări și să fiți deosebiți de ceilalți. Este de-a dreptul respingător să discuți sau să auzi de felul vostru de umanitate. Există ceva demn de laudă în vorbele și acțiunile voastre? Cei care își fac datoria și cei care nu și-o fac, cei care conduc și cei care urmează, cei care Îl găzduiesc pe Dumnezeu și cei care nu Îl găzduiesc, cei care aduc jertfe și cei care nu aduc, cei care predică calea și cei care primesc calea și așa mai departe, toți oamenii de acest fel se laudă pe ei înșiși. Nu găsiți acest lucru ridicol? Știind foarte bine că voi credeți în Dumnezeu, totuși nu puteți fi compatibili cu Dumnezeu. Știind foarte bine că nu aveți absolut niciun merit, persistați, totuși, în a vă lăuda. Nu simțiți că rațiunea voastră a ajuns într-un punct în care a scăpat de sub control? Cu o rațiune ca aceasta, cum sunteți vrednici să intrați în contact cu Dumnezeu? Nu vă îngrijorați pentru voi în acest moment? Firea voastră s-a deteriorat deja până în punctul în care nu puteți fi compatibili cu Dumnezeu. Astfel, nu este ridicolă credința voastră? Nu este absurdă credința voastră? Cum ai să-ți abordezi viitorul? Cum vei alege calea pe care să o urmezi?


Mulți sunt chemați, puțini sunt aleși

Am căutat mulți oameni pe pământ să Mă urmeze. Printre toți acei care Mă urmează sunt cei care slujesc ca preoți, cei ce conduc, cei care sunt fiii lui Dumnezeu, cei care sunt oamenii lui Dumnezeu și cei care fac servicii. Îi clasific în funcție de loialitatea pe care Mi-o arată. Când toți vor fi fost sortați după felul lor, adică atunci când natura fiecărui tip de persoană va fi fost dezvăluită, îl voi include pe fiecare dintre ei în categoria sa de drept și voi pune fiecare fel de om în locul de care aparține, pentru a-Mi îndeplini scopul de a mântui oamenii. Îi chem pe cei pe care doresc să-i mântuiesc în casa Mea, în grupuri, și apoi îi determin pe toți să accepte lucrarea Mea din zilele de pe urmă. În același timp, îi clasific după fel și apoi răsplătesc sau pedepsesc fiecare persoană în funcție de acțiunile sale. Aceștia sunt pașii care alcătuiesc lucrarea Mea.

Astăzi, Eu trăiesc pe pământ și trăiesc printre oameni. Oamenii experimentează lucrarea Mea și Mă urmăresc vorbind, iar odată cu aceasta Eu revărs toate adevărurile asupra fiecăruia dintre cei ce Mă urmează, ca să poată primi viață de la Mine și, astfel, să câștige o cale de urmat. Căci Eu sunt Dumnezeu, de viață Dătătorul. Pe parcursul mulților Mei ani de lucrare, omul a câștigat multe și s-a lepădat de multe, dar Eu tot spun că el nu crede cu adevărat în Mine. Căci omul nu face decât să recunoască cu gura că Eu sunt Dumnezeu, dar nu este de acord cu adevărurile pe care le exprim și, mai mult, nu practică adevărurile pe care le cer de la el. Adică, omul recunoaște numai existența lui Dumnezeu, însă nu și existența adevărului; omul recunoaște numai existența lui Dumnezeu, însă nu și existența vieții; omul recunoaște numai numele lui Dumnezeu, însă nu și esența Lui. Îl detest din pricina zelului lui, fiindcă folosește doar cuvinte plăcute urechii ca să Mă amăgească și nimeni nu Mi se închină cu o inimă sinceră. Cuvintele voastre conțin ademenirea șarpelui; și sunt extrem de arogante, o adevărată exprimare a arhanghelului. Chiar mai mult, faptele voastre sunt atât de roase și sfâșiate încât sunt rușinoase și dorințele voastre excesive și intențiile voastre hrăpărețe aduc ofensă auzului. Voi toți ați devenit niște molii în casa Mea, obiecte pe care le disprețuiesc și le resping. Căci niciunul dintre voi nu iubește adevărul; în schimb, v-ar plăcea să fiți binecuvântați, să vă înălțați la cer și să contemplați viziunea magnifică a lui Hristos exercitându-Și puterea pe pământ. Dar v-ați gândit vreodată cum ar putea cineva ca voi, oameni atât de adânc corupți și care habar nu au ce este Dumnezeu, să fie vrednici de a-L urma pe Dumnezeu? Cum ați putea voi să vă înălțați la cer? Cum ați putea fi demni să contemplați priveliștea minunată a acelei viziuni magnifice fără precedent? Gurile voastre sunt pline de cuvinte care Mă înșală, cuvinte murdare, cuvinte pline de trădare la adresa Mea și cuvinte arogante. Nu ați rostit niciodată cuvinte sincere către Mine, nici cuvinte sfințite, nici cuvinte de experimentare a cuvântului Meu și supunere față de Mine. Cum este credința voastră, la urma urmelor? În inimile voastre nu se află decât dorința și banii și doar lucruri materiale în mintea voastră. În fiecare zi, calculați cum să obțineți ceva de la Mine. În fiecare zi, numărați cât de multă bogăție și cât de multe lucruri materiale ați dobândit de la Mine. În fiecare zi, așteptați ca tot mai multe binecuvântări să vină asupra voastră, ca să vă puteți bucura de lucruri mai multe, de nivel mai înalt, care pot aduce bucurie. Nu Eu sunt în cugetul vostru în fiecare moment, nici adevărul care de la Mine purcede, ci soții sau soțiile voastre, copiii voștri și lucrurile pe care le mâncați și cu care vă îmbrăcați. Vă gândiți la cum puteți să aveți parte de plăceri tot mai mari, de un nivel tot mai înalt. Însă chiar dacă vă umpleți stomacul până la refuz, oare nu sunteți tot doar niște cadavre? Chiar și dacă vă împodobiți cu ținute atât de frumoase, nu sunteți oare tot niște cadavre ambulante, lipsite de vitalitate? Trudiți de dragul stomacului vostru, până în punctul în care părul vostru devine brăzdat de fire cărunte, dar niciunul dintre voi nu sacrifică un singur fir de păr pentru lucrarea Mea. Alergați mereu de colo-colo, solicitându-vă trupurile și storcându-vă creierele, de dragul trupului vostru și pentru fiii și fiicele voastre, însă niciunul dintre voi nu arată vreo preocupare sau vreo grijă față de intențiile Mele. Oare ce mai sperați să obțineți de la Mine?

Eu nu Mă grăbesc niciodată când lucrez. Indiferent cum Mă urmează oamenii, Eu Îmi fac lucrarea conform propriilor etape și propriului plan. Prin urmare, chiar dacă sunteți atât de răzvrătiți împotriva Mea, Eu tot lucrez fără încetare și tot continui să rostesc cuvintele pe care intenționez să le rostesc. Îi chem în casa Mea pe cei pe care i-am predestinat, ca să poată fi ascultători ai cuvintelor Mele. Atunci, pe toți cei care se supun cuvintelor Mele, care tânjesc după cuvintele Mele, îi aduc înaintea tronului Meu; pe toți cei care trădează cuvintele Mele, care nu Mă ascultă și nu Mi se supun și care Mi se împotrivesc fățiș, îi dau la o parte, ca să-și aștepte pedeapsa finală. Toți oamenii trăiesc în mijlocul corupției și sub mâna celui rău și, astfel, nu mulți dintre cei care Mă urmează tânjesc după adevăr. Adică, majoritatea nu Mi se închină cu adevărat; nu Mi se închină cu adevărul, ci încearcă să-Mi câștige încrederea prin corupție și răzvrătire, prin mijloace înșelătoare. Acesta este motivul pentru care spun: mulți sunt chemați, dar puțini sunt aleși. Cei care sunt chemați au fost cu toții profund corupți și trăiesc cu toții în aceeași epocă – însă cei care sunt aleși reprezintă doar o parte din ei, sunt cei care cred în adevăr și îl recunosc și care practică adevărul. Acești oameni nu sunt decât o foarte mică parte din întreg, iar din rândul lor Eu voi primi mai multă slavă. Măsurându-vă pe voi cu aceste cuvinte, știți dacă sunteți printre cei aleși? Oare cum va fi finalul vostru?

Așa cum am spus, aceia care Mă urmează sunt mulți, însă aceia care Mă iubesc într-adevăr sunt puțini. Unii vor spune poate: „Aș fi plătit eu atât de multe prețuri dacă nu Te-aș fi iubit? Te-aș fi urmat până aici dacă nu Te-aș fi iubit?” Sigur, ai multe motive, iar iubirea ta este foarte mare, dar unde este esența iubirii tale față de Mine? „Iubirea”, cum este ea numită, se referă la o afecțiune care este pură și nepătată, în care îți folosești inima pentru a iubi, a simți și a fi atent. În iubire, nu există condiții, nici obstacole și nici distanță. În iubire, nu există suspiciune, nici viclenie și nici șiretenie. În iubire, nu există nicio tranzacție și nicio impuritate. Dacă ai iubire, atunci nu vei înșela, nu te vei plânge, nu vei trăda, nu te vei răzvrăti, nu vei cere și nu vei căuta să câștigi ceva sau să obții o anumită cantitate din ceva. Dacă ai iubire, atunci te vei dedica cu bucurie și vei îndura greutăți cu bucurie, vei fi compatibil cu Mine și te vei lepăda de tot ce ai pentru Mine, abandonându-ți familia, perspectivele, tinerețea și căsnicia. În caz contrar, iubirea ta nu ar fi deloc iubire, ci înșelătorie și trădare! Ce fel de iubire este a ta? Este o iubire adevărată? Sau este falsă? De cât de multe te-ai lepădat? Cât de mult ai oferit? Cât de multă iubire am primit Eu de la tine? Oare știi? Inimile voastre sunt pline de răutate, trădare și viclenie – așadar, mai exact cât de multă impuritate există în iubirea voastră? Credeți că ați renunțat deja la destule lucruri pentru Mine; credeți că iubirea voastră pentru Mine este deja suficientă. Dar atunci, de ce conțin mereu cuvintele și faptele voastre răzvrătire și înșelătorie? Voi Mă urmați, dar nu Îmi recunoașteți cuvântul. Este asta iubire? Mă urmați, dar apoi Mă respingeți. Este asta iubire? Mă urmați, dar nu aveți încredere în Mine. Este asta iubire? Mă urmați, dar nu puteți accepta existența Mea. Este asta iubire? Mă urmați, dar nu Mă tratați într-un mod potrivit cu cine sunt Eu și Îmi îngreunați situația la fiecare pas. Este asta iubire? Mă urmați, dar încercați să Mă păcăliți și să Mă amăgiți în orice privință. Este asta iubire? Mă slujiți, dar nu vă îngroziți de Mine. Este asta iubire? Vă opuneți Mie în toate privințele și în toate lucrurile. Este ceva din toate acestea iubire? Ați dedicat multe, este adevărat, dar nu ați practicat niciodată ceea ce Eu cer de la voi. Poate fi asta iubire? O socoteală atentă arată că nu aveți nici cea mai mică urmă de iubire pentru Mine. După atâția ani de lucrare și după atât de multe cuvinte oferite de Mine, cât de mult ați câștigat efectiv? Oare aceasta nu merită o privire atentă în urmă? Vă previn: cei pe care îi chem la Mine nu sunt cei care nu au fost niciodată corupți; mai degrabă, cei pe care îi aleg sunt cei care Mă iubesc cu adevărat. Prin urmare, trebuie să fiți vigilenți cu ale voastre cuvinte și fapte și să vă examinați intențiile și gândurile, pentru ca ele să nu depășească limita. Pe durata zilelor de pe urmă, depuneți toate eforturile pentru a vă oferi iubirea dinaintea Mea, altfel, mânia Mea nu vă va părăsi niciodată!


Trebuie să cauți calea compatibilității cu Hristos

Am făcut multă lucrare în rândul oamenilor, perioadă în care am și exprimat numeroase cuvinte. Aceste cuvinte sunt toate de dragul mântuirii omului, și au fost exprimate pentru ca omul să poată deveni compatibil cu Mine. Totuși, am câștigat pe pământ doar o mână de oameni care sunt compatibili cu Mine, așa că spun că omul nu-Mi prețuiește cuvintele – asta pentru că omul nu este compatibil cu Mine. Astfel, lucrarea pe care o înfăptuiesc nu este doar pentru ca omul să Mi se poată închina; mai important, este pentru ca omul să poată fi compatibil cu Mine. Oamenii, care au fost supuși corupției, trăiesc în capcana Satanei; ei toți trăiesc în trup, în dorințe egoiste și nu există unul singur între ei care să fie compatibil cu Mine. Aceia care spun că sunt compatibili cu Mine se închină cu toții unor idoli fanteziști. Deși pretind că numele Meu este sfânt, ei merg pe o cărare opusă Mie, iar cuvintele lor sunt pline de aroganță și de siguranță de sine. Asta fiindcă ei sunt cu toții, în mod inerent, împotriva Mea și incompatibili cu Mine. În fiecare zi, ei caută urmele Mele în Biblie și găsesc, la întâmplare, pasaje „potrivite”, pe care le citesc la nesfârșit și le recită ca pe scripturi. Ei nu știu cum să fie compatibili cu Mine, nici ce înseamnă să fie împotriva Mea. Ei doar citesc scripturile orbește. Restrâng un dumnezeu fantezist, pe care pur și simplu nu l-au văzut și pe care în mod fundamental nu-l pot vedea, la limitele Bibliei, și, în timpul lor liber, scot Biblia și o citesc. Ei cred în existența Mea numai în limitele Bibliei și pun semnul egal între Mine și Biblie; fără Biblie Eu nu exist, iar fără Mine nu există Biblie. Ei nu dau nicio atenție existenței sau acțiunilor Mele, ci dedică o atenție extremă și deosebită fiecărui cuvânt din Scriptură. Mult mai mulți chiar cred că Eu nu ar trebui să fac nimic din ce doresc să fac decât dacă acest lucru este profețit de Scriptură. Ei acordă prea multă importanță Scripturii. Se poate spune că văd cuvintele întocmai ca fiind prea importante, mergând până la a folosi versete din Biblie pentru a măsura fiecare cuvânt spus de Mine și pentru a Mă condamna. Ceea ce caută ei nu este calea compatibilității cu Mine sau calea compatibilității cu adevărul, ci calea conformării cuvintelor Bibliei, și cred că orice lucru care nu este conform Bibliei este, fără excepție, în afara lucrării Mele. Oare nu sunt astfel de oameni descendenții ascultători ai fariseilor? Fariseii evrei foloseau legea lui Moise pentru a-L condamna pe Isus. Ei nu căutau compatibilitate cu Isus din acea epocă, ci tratau fiecare articol al legii cu așa o seriozitate încât, după ce L-au acuzat pentru că nu respectase legea Vechiului Testament și că nu era Mesia, în cele din urmă, L-au pironit pe inocentul Isus pe cruce. Care era substanța lor? Nu era oare aceea că nu căutau calea compatibilității cu adevărul? Erau preocupați doar de fiecare cuvânt al Scripturii, fără să țină cont de intențiile Mele, și nici de pașii și metodele lucrării Mele. Ei nu erau oameni care să caute adevărul, ci oameni care se agățau cu strictețe de cuvinte; nu erau oameni care să creadă în Dumnezeu, ci oameni care credeau în Biblie. Mai incisiv spus, erau câinii de pază ai Bibliei. Pentru a proteja interesele Bibliei, pentru a susține demnitatea Bibliei și a proteja reputația Bibliei, ei au mers până acolo încât L-au pironit pe Isus Cel milostiv pe cruce. Ei au făcut acest lucru doar de dragul de a apăra Biblia și de a păstra statutul fiecărui cuvânt din Biblie în inima omului. Prin urmare, au preferat să se lepede de propriul lor viitor și să nu dobândească jertfa pentru păcat ca să-L condamne la moarte pe Isus, care nu se conforma prevederilor Scripturii. Oare nu erau ei toți niște lachei ai fiecărui cuvânt din Scriptură?

Dar oamenii de astăzi? Mai degrabă L-ar alunga din această lume pe Hristos care a venit să dezvăluie adevărul, pentru a-și putea câștiga intrarea în rai și pentru a primi har. Mai degrabă ar nega complet venirea adevărului, pentru a proteja interesele Bibliei, și mai degrabă L-ar crucifica din nou pe Hristosul reîntors în trup, pentru a asigura existența veșnică a Bibliei. Cum poate omul să primească mântuirea din partea Mea când inima sa este atât de răuvoitoare, iar natura sa atât de potrivnică Mie? Trăiesc printre oameni, însă omul nu cunoaște existența Mea. Când Îmi revărs lumina asupra omului, el tot rămâne neștiutor de existența Mea. Când Îmi dezlănțui mânia asupra omului, el Îmi neagă și mai mult existența. Omul caută compatibilitate cu cuvintele și compatibilitate cu Biblia, însă nici măcar o singură persoană nu vine înaintea Mea să caute calea compatibilității cu adevărul. Omul privește spre Mine în cer și se preocupă în special de existența Mea în cer, dar nimănui nu îi pasă de Mine Cel întrupat, fiindcă Eu, Cel care trăiesc printre oameni, sunt pur și simplu prea neînsemnat. Cei care caută doar compatibilitate cu cuvintele Bibliei și cei care caută doar compatibilitate cu un dumnezeu fantezist sunt josnici în ochii Mei. Aceasta pentru că ceea ce venerează ei sunt cuvinte moarte și un dumnezeu care îi poate da omului averi de nedescris; ceea ce venerează ei este un dumnezeu care s-ar lăsa la mila omului – un dumnezeu care nu există. Prin urmare, ce pot astfel de oameni să câștige de la Mine? Omul este, pur și simplu, josnic dincolo de cuvinte. Cei care sunt împotriva Mea, cei care Îmi adresează cereri nelimitate, cei care nu au nicio dragoste de adevăr, cei care se răzvrătesc împotriva Mea – cum ar putea fi ei compatibili cu Mine?

Cei care sunt împotriva Mea sunt cei care nu sunt compatibili cu Mine. În aceeași situație se află și cei care nu iubesc adevărul. Cei care se răzvrătesc împotriva Mea sunt și mai mult împotriva Mea și incompatibili cu Mine. Pe toți cei care nu sunt compatibili cu Mine îi trimit în mâinile celui rău și îi abandonez corupției celui rău, le dau frâu liber să-și scoată la iveală faptele rele, iar în cele din urmă îi predau celui rău pentru a fi devorați. Nu Mă interesează câți se închină la Mine, cu alte cuvinte, nu Mă interesează câți oameni cred în Mine. Tot ce Mă interesează este cât de mulți sunt compatibili cu Mine. Aceasta pentru că toți cei care nu sunt compatibili cu Mine sunt oameni răi, care Mă trădează, și inamicii Mei. Eu nu voi ridica „altar” inamicilor Mei în casa Mea. Cei care sunt compatibili cu Mine Mă vor sluji în veci în casa Mea, iar cei care Mi se împotrivesc vor suferi în veci pedeapsa Mea. Cei care se îngrijesc doar de cuvintele Bibliei și pe care nu-i preocupă nici adevărul și nici să caute urmele pașilor Mei – aceia sunt împotriva Mea, căci Mă limitează la sfera Bibliei, Mă limitează în limitele Bibliei, iar acesta este un act de blasfemie extremă la adresa Mea. Cum ar putea astfel de oameni să vină înaintea Mea? Ei nu țin seama de faptele Mele sau de intențiile Mele, și nici de adevăr, ci de cuvinte – cuvinte care ucid. Cum ar putea astfel de oameni să fie compatibili cu Mine?

Am exprimat multe cuvinte și, de asemenea, Mi-am exprimat intențiile și firea, însă chiar și așa, omul este în continuare incapabil să Mă cunoască și este în continuare incapabil să creadă în Mine. Sau se poate spune că este în continuare incapabil să Mi se supună. Cei care trăiesc în Biblie, cei care trăiesc în lege, cei care trăiesc pe cruce, cei care trăiesc în interiorul reglementărilor, cei care trăiesc în mijlocul lucrării pe care o fac Eu astăzi – care dintre aceștia este compatibil cu Mine? Nu vă gândiți decât să primiți anumite binecuvântări, nu vă gândiți decât să primiți anumite răsplăți, dar nu ați stat niciodată să vă gândiți cum anume să fiți compatibili cu Mine sau cum anume să preveniți să fiți în dușmănie față de Mine. Sunt atât de dezamăgit de voi, căci am revărsat atât de multe asupra voastră, dar am câștigat atât de puțin de la voi. Viclenia, aroganța, lăcomia voastră, dorințele voastre extravagante, trădarea voastră, neascultarea voastră – care dintre acestea ar putea scăpa privirii Mele? Voi Mă tratați într-un mod superficial, încercați să Mă păcăliți, Mă dezonorați, Mă lingușiți, Mă extorcați și pretindeți jertfele Mele de la Mine – cum ar putea astfel de fapte rele să scape de pedeapsa Mea? Toate aceste fapte rele sunt dovada dușmăniei voastre față de Mine și sunt dovada incompatibilității voastre cu Mine. Fiecare dintre voi crede despre sine că este atât de compatibil cu Mine, dar atunci cui i s-ar aplica aceste dovezi de netăgăduit? Credeți despre voi că dețineți cea mai mare sinceritate față de Mine și credeți despre voi că dețineți loialitate față de Mine. Credeți cu toții despre voi că sunteți atât de buni la inimă, atât de plini de compasiune și credeți despre voi că Mi-ați dedicat atât de multe. Credeți despre voi că ați făcut mai mult decât suficient pentru Mine. Dar ați comparat vreodată aceasta cu propriile acțiuni? Eu vă spun că sunteți cât se poate de aroganți, cât se poate de lacomi, cât se poate de superficiali; vicleșugurile cu care încercați să Mă păcăliți sunt cât se poate de iscusite și aveți din belșug intenții și metode demne de dispreț. Prin contrast, loialitatea voastră este prea slabă, sinceritatea voastră prea neînsemnată și sunteți cu atât mai mult lipsiți de conștiință. Sunteți prea răuvoitori la inimă și nimeni nu este cruțat de voi, nici măcar Eu. Mă excludeți de dragul copiilor voștri, ori al soțului, ori din propriul instinct de conservare. Vouă nu de Mine vă pasă – vă pasă de familia voastră, de copiii voștri, de statutul vostru, de perspectivele voastre și de propria plăcere. Când v-ați gândit voi vreodată la Mine atunci când vorbeați sau când v-ați gândit voi vreodată la Mine atunci când acționați? În zilele geroase, gândurile voastre se îndreaptă spre copiii voștri, spre soțul sau soția voastră, ori spre părinți. Nici în zilele caniculare nu am loc în gândurile voastre. Când îți faci datoria, te gândești la propriile interese, la siguranța personală, la membrii familiei tale. Ce ai făcut tu vreodată pentru Mine? Când te-ai gândit tu vreodată la Mine? Când ai făcut tu vreodată orice era necesar de dragul Meu și de dragul lucrării Mele? Unde este dovada compatibilității tale cu Mine? Unde este realitatea loialității tale față de Mine? Unde este realitatea supunerii tale față de Mine? Unde este intenția ta de a nu căuta binecuvântări? Încercați cu toții să Mă păcăliți. Mă înșelați cu toții, vă jucați cu toții cu adevărul, ascundeți cu toții existența adevărului și trădați cu toții esența adevărului. Având în vedere că sunteți în dușmănie față de Mine în acest fel, ce vă așteaptă în viitor? Voi urmăriți doar compatibilitatea cu un dumnezeu fantezist și urmăriți doar o credință fantezistă, totuși nu sunteți compatibili cu Hristos. Cu astfel de fapte rele, nu veți îndura oare răsplata meritată împreună cu oamenii răi? În acel moment, vă veți da seama că nimeni care este incompatibil cu Hristos nu poate scăpa de ziua furiei și veți descoperi ce fel de răsplată se va abate asupra celor care sunt în dușmănie față de Hristos. Când va veni acea zi, visurile voastre de a fi binecuvântați pentru credința voastră în Dumnezeu și de a fi primiți în rai se vor spulbera cu totul. Însă, altfel vor sta lucrurile pentru cei care sunt compatibili cu Hristos. Chiar dacă au pierdut atât de mult, chiar dacă au suferit multe greutăți, ei vor primi întreaga moștenire pe care o revărs asupra omenirii. În cele din urmă, veți înțelege că doar Eu sunt Dumnezeul dreptății și că doar Eu pot duce omenirea către minunata sa destinație.


Ești tu cu adevărat credincios în Dumnezeu?

Poate c-ai umblat pe calea credinței în Dumnezeu mai mult de un an sau doi și poate în viața ta, de-a lungul acestor ani, ai îndurat multe greutăți; sau poate că nu ai îndurat nicio greutate și, în schimb, ai primit mult har. Se poate, de asemenea, să nu fi experimentat nici greutăți, nici har, ci să fi trăit o viață destul de comună. Indiferent de acestea, tot Îl urmezi pe Dumnezeu, deci haide ca subiectul părtășiei noastre să fie urmarea lui Dumnezeu. Totuși, trebuie să reamintesc tuturor care citesc aceste cuvinte că al lui Dumnezeu cuvânt se adresează fiecărei persoane care Îl recunoaște și care Îl urmează, nu tuturor oamenilor, indiferent dacă Îl recunosc sau nu. Dacă tu crezi că Dumnezeu vorbește mulțimii, tuturor oamenilor din lume, atunci cuvântul lui Dumnezeu nu va avea niciun efect asupra ta. Așadar, ar trebui să-ți amintești toate aceste cuvinte în inima ta și să nu te excluzi tot timpul din preajma lor. În orice caz, să vorbim despre ce se petrece în casa noastră.

Acum, ar trebui să înțelegeți cu toții adevăratul sens al credinței în Dumnezeu. Sensul credinței în Dumnezeu despre care am vorbit anterior are legătură cu intrarea voastră pozitivă. Astăzi e diferit: astăzi, voi diseca esența credinței voastre în Dumnezeu. Desigur, aceasta este îndrumarea voastră dintr-un aspect negativ; dacă nu aș face acest lucru, atunci voi nu v-ați cunoaște niciodată adevărata față și v-ați lăuda la nesfârșit cu evlavia și loialitatea voastră. Este corect să spun că, dacă nu aș scoate la lumină urâțenia din adâncul inimilor voastre, atunci fiecare dintre voi și-ar pune o coroană pe cap și și-ar atribui toată gloria. Naturile voastre arogante și îngâmfate vă împing să vă trădați propria conștiință, să vă răzvrătiți împotriva lui Hristos și să vă împotriviți Lui și să vă dezvăluiți chipurile hidoase, prin aceasta scoțând la lumină intențiile, noțiunile, dorințele voastre extravagante și ochii plini de lăcomie. Și totuși, vă tot declarați pasiunea de o viață pentru lucrarea lui Hristos și tot spuneți și repetați adevărurile rostite de Hristos acum mult timp. Aceasta este „credința” voastră – „credința voastră fără impurități”. În tot acest timp i-am impus omului un standard strict. Dacă loialitatea ta vine cu intenții și cu condiții, atunci mai degrabă Mă lipsesc de așa-zisa ta loialitate, căci îi urăsc pe oamenii care Mă înșală cu intențiile lor și Mă șantajează cu condiții. Tot ce Îmi doresc este ca omul să aibă o loialitate neîmpărțită față de Mine și să facă toate lucrurile de dragul unui singur cuvânt și pentru a dovedi acest cuvânt: credință. Disprețuiesc faptul că voi folosiți cuvinte dulci pentru a încerca să Mă faceți să Mă bucur, căci Eu v-am tratat întotdeauna cu sinceritate, și deci Îmi doresc ca și voi să vă purtați față de Mine cu credință adevărată. Când vine vorba de credință, mulți pot crede că Îl urmează pe Dumnezeu pentru că au credință și că altfel nu ar îndura atâta suferință. Atunci te întreb aceasta: dacă tu crezi în existența lui Dumnezeu, de ce nu te temi niciodată de El? Dacă tu crezi în existența lui Dumnezeu, de ce în inima ta nu te îngrozești câtuși de puțin de El? Dacă recunoști faptul că Hristos este trupul întrupat al lui Dumnezeu, de ce Îl disprețuiești? De ce te comporți necuviincios față de El? De ce Îl judeci fățiș? De ce întotdeauna Îi spionezi mișcările? De ce nu te supui rânduielilor Lui? De ce nu iei cuvântul Lui drept criteriu în acțiunile tale? De ce Îi extorchezi și-I furi jertfele? De ce încerci să vorbești din poziția lui Hristos? De ce evaluezi dacă sunt corecte cuvântul Lui și lucrarea Lui? De ce îndrăznești să-L blasfemiezi pe la spatele Lui? Acestea și altele reprezintă credința voastră?

Elementele necredinței în Hristos sunt dezvăluite în cuvintele și comportamentul vostru. Necredința pătrunde în motivele și obiectivele tuturor faptelor voastre. Necredința în Hristos se vede până și în natura privirii voastre. Se poate spune că, în fiecare minut, fiecare dintre voi nutrește elemente ale necredinței. Acesta înseamnă că, în fiecare moment, riscați să Îl trădați pe Hristos, pentru că sângele care curge prin corpul vostru este îmbibat cu necredința în Dumnezeul întrupat. De aceea, Eu spun că urmele pașilor pe care le lăsați pe calea credinței în Dumnezeu nu sunt reale; mergând pe calea credinței în Dumnezeu, nu pășiți ferm pe pământ – pur și simplu faceți ceva doar ca să ziceți că a fost făcut. Niciodată nu credeți pe deplin cuvântul lui Hristos și nu sunteți în stare să îl puneți imediat în practică. Acesta este motivul pentru care nu aveți credință în Hristos. Faptul că întotdeauna aveți noțiuni legate de El este un alt motiv pentru care nu credeți în Hristos. A fi mereu sceptici în legătură cu lucrarea lui Hristos, a ignora cuvântul lui Hristos, a avea o părere despre tot ceea ce face Hristos și a nu fi în stare să înțelegeți în mod corect acest lucru, a renunța cu greu la noțiunile voastre, indiferent ce explicație primiți și așa mai departe – toate acestea sunt elemente ale necredinței amestecate în inimile voastre. Deși urmați lucrarea lui Hristos și nu rămâneți niciodată în urmă, există prea multă răzvrătire amestecată în inimile voastre. Această răzvrătire reprezintă o impuritate în credința voastră în Dumnezeu. Poate nu credeți că asta e situația, dar dacă nu ești în stare să-ți recunoști propriile intenții din aceasta, atunci cu siguranță te vei număra printre cei care vor pieri, căci Dumnezeu îi desăvârșește doar pe aceia care cred cu adevărat în El, nu pe cei care cred în El doar pe jumătate, și cu atât mai puțin pe toți aceia care Îl urmează fără tragere de inimă în ciuda faptului că nu au crezut niciodată că El este Dumnezeu.

Unii oameni nu iubesc adevărul și cu atât mai puțin judecata. În schimb, iubesc puterea și bogățiile; astfel de oameni sunt numiți căutători de putere. Ei caută în lume numai acele confesiuni cu putere și pe acei pastori și învățători care vin din seminarii. Deși au acceptat calea adevărului, ei cred doar pe jumătate și nu sunt capabili să-și dedice întru totul trupurile și mințile; gurile lor rostesc cuvinte despre consumarea pentru Dumnezeu, dar ochii lor sunt concentrați pe marii învățători și pastori, iar la Hristos nu se uită a doua oară. Mintea lor este plină de gânduri legate de faimă, câștig și glorie. Ei consideră că este de neconceput ca o persoană atât de neînsemnată să fie capabilă să cucerească atât de mulți oameni, ca o persoană atât de obișnuită să poată să-l desăvârșească pe om. Ei cred că este de neconceput ca acești nimeni aflați printre praf și grămezi de bălegar să fie oamenii aleși de Dumnezeu. Ei cred că dacă astfel de oameni ar fi obiectul mântuirii lui Dumnezeu, atunci cerul și pământul s-ar întoarce cu susul în jos și toți oamenii s-ar prăpădi de râs. Ei cred că dacă Dumnezeu ar alege astfel de oameni pentru a fi desăvârșiți, atunci acele mari personalități ar deveni Însuși Dumnezeu. Perspectivele lor sunt întinate de necredință; pe lângă faptul că nu cred, ei sunt pur și simplu bestii iraționale. Căci ei prețuiesc doar statutul, prestigiul și puterea și stimează grupurile și confesiunile mari și nu au niciun respect față de cei conduși de Hristos. Ei nu sunt decât trădători care I-au întors spatele lui Hristos, adevărului și vieții.

Tu nu admiri smerenia lui Hristos, în schimb îi venerezi pe acei păstori falși cu un statut înalt. Nu adori frumusețea sau înțelepciunea lui Hristos, în schimb îți plac acei libertini care se alătură mizeriei lumii. Doar rânjești la durerea lui Hristos că nu are unde să-Și așeze capul, dar admiri acele cadavre care sustrag jertfele și trăiesc în depravare. Nu ești dispus să suferi alături de Hristos, în schimb te arunci de bunăvoie în brațele acelor antihriști nechibzuiți și îndărătnici, deși ei îți furnizează doar trup, cuvinte și control. Chiar și acum inima ta încă se întoarce către ei, către reputația lor, către statutul și către forțele lor. Și, totuși, continui să adopți o atitudine prin care percepi lucrarea lui Hristos ca fiind dificil de acceptat și nu ești dispus să o accepți. Numai din acest motiv spun că ești lipsit de credința de a-L recunoaște pe Hristos. Motivul pentru care L-ai urmat până în ziua de astăzi este doar pentru că nu ai avut altă opțiune. O serie de imagini grandioase se înalță veșnic în inima ta; nu poți uita niciun cuvânt și nicio faptă a lor, nici cuvintele și mâinile lor influente. Ei sunt, în inima voastră, veșnic supremi și veșnic eroi. Dar lucrurile stau altfel pentru Hristos Cel de astăzi. În inima ta, El este veșnic nesemnificativ, este o persoană veșnic nedemnă de teamă. Căci El este prea obișnuit, are mult prea puțină influență și este departe de a fi grandios.

În orice caz, Eu spun că toți aceia care nu prețuiesc adevărul sunt neîncrezători și trădători ai adevărului. Astfel de oameni nu vor primi niciodată aprobarea lui Hristos. Ai identificat acum cât de multă necredință este în tine și cât de multă trădare a lui Hristos? Te îndemn astfel: din moment ce ai ales calea adevărului, atunci ar trebui să te dedici cu toată inima; nu fi ambivalent sau ezitant. Ar trebui să înțelegi că Dumnezeu nu este Dumnezeul lumii și nici al vreunei persoane anume, ci Dumnezeul tuturor acelora care cred cu adevărat în El, al tuturor celor care I se închină și al tuturor celor care Îi sunt devotați și credincioși.

Astăzi, rămâne încă multă necredință în voi. Analizați-vă cu atenție și veți găsi cu siguranță răspunsul vostru. Atunci când găsești răspunsul adevărat, atunci vei admite că nu ești un credincios în Dumnezeu, ci mai degrabă cineva care Îl înșală, Îl hulește și Îl trădează și cineva care nu Îi este loial. Atunci îți vei da seama că Hristos nu este o ființă omenească, ci Dumnezeu. Când vine acea zi, te vei teme, te vei îngrozi și Îl vei iubi cu adevărat pe Hristos. În prezent, inima voastră e plină de credință doar în proporție de treizeci la sută, în timp ce celelalte șaptezeci la sută sunt pline de îndoială. Tot ce spune și face Hristos vă poate face să aveți noțiuni și opinii despre El, noțiuni și opinii care își au originea în necredința voastră totală în El. Voi Îl admirați doar pe Dumnezeul nevăzut din cer și vă temeți de El și nu vă pasă absolut deloc de Hristosul cel viu de pe pământ. Nu reprezintă și aceasta necredința voastră? Tânjiți doar după Dumnezeu care a făcut lucrarea în trecut, dar nu dați ochii cu Hristos Cel de astăzi. Toate acestea sunt „credința”, amestecată pentru totdeauna în inimile voastre, credința care nu crede în Hristos Cel de astăzi. Nu vă subestimez în niciun caz, căci este prea multă necredință în voi și prea mult din ceea ce este în voi este impur și trebuie disecat. Aceste impurități sunt un semn că nu aveți deloc credință; sunt un semn al faptului că Îl respingeți pe Hristos și vă marchează ca trădători ai lui Hristos. Ele sunt un văl peste cunoașterea lui Hristos, o barieră către ființa voastră câștigată de Hristos, un obstacol în compatibilitatea voastră cu Hristos și dovada că Hristos nu vă aprobă. Acum este timpul să examinați toate părțile vieții voastre! Făcând astfel veți avea beneficii în toate sensurile imaginabile!


Hristos înfăptuiește lucrarea de judecată prin adevăr

Lucrarea din zilele de pe urmă constă în sortarea tuturor după felul lor și în încheierea planului de gestionare al lui Dumnezeu, deoarece clipa se apropie și ziua lui Dumnezeu a sosit. Dumnezeu îi aduce pe toți cei care intră în Împărăția Sa, adică pe toți cei care Îi sunt loiali până la sfârșit, în epoca lui Dumnezeu Însuși. Cu toate acestea, înainte de venirea epocii lui Dumnezeu Însuși, lucrarea lui Dumnezeu nu este de a inspecta faptele oamenilor sau de a le cerceta traiul, ci de a le judeca răzvrătirea, deoarece Dumnezeu îi va purifica pe toți cei care vin în fața tronului Său. Toți cei care au urmat urmele pașilor lui Dumnezeu până în ziua de azi sunt aceia care vin în fața tronului lui Dumnezeu, și așa stând lucrurile, fiecare persoană care acceptă lucrarea lui Dumnezeu în faza finală este obiectul purificării lui Dumnezeu. Cu alte cuvinte, toți cei care acceptă lucrarea lui Dumnezeu în faza finală fac obiectul judecății lui Dumnezeu.

În legătură cu judecata ce începe de la casa lui Dumnezeu, despre care s-a vorbit în vremurile trecute, cuvântul „judecată” se referă la judecata pe care Dumnezeu o înfăptuiește azi asupra celor care vin în fața tronului Său în zilele de pe urmă. Poate că există unii care cred că, atunci când vor veni zilele de pe urmă, Dumnezeu va pregăti o masă mare în ceruri, peste care va fi întinsă o față de masă albă și, apoi, așezat pe un tron măreț, cu toți oamenii îngenuncheați pe pământ, El va da în vileag păcatele fiecărei persoane și, astfel, va determina dacă se vor înălța la ceruri sau vor fi trimiși jos, în iazul de foc și pucioasă, printre alte asemenea închipuiri supranaturale. Indiferent de închipuirile omului, ele nu pot modifica esența lucrării lui Dumnezeu. Închipuirile oamenilor nu sunt nimic altceva decât proiecții ale gândurilor acestora și vin din mintea lor, adunate și puse cap la cap din cele văzute și auzite de om. De aceea, spun că, indiferent cât de minunate sunt închipuirile oamenilor, acestea nu sunt nimic altceva decât desene pe hârtie și nu pot să înlocuiască planul lucrării lui Dumnezeu. La urma urmei, omul a fost corupt de Satana, deci cum ar putea el înțelege gândurile lui Dumnezeu? Omul concepe lucrarea de judecată a lui Dumnezeu ca pe ceva bizar. El crede că, din moment ce Dumnezeu Însuși săvârșește lucrarea de judecată, atunci aceasta trebuie să fie de o amploare fără egal și de neînțeles pentru muritori și trebuie să răsune de la un capăt la altul al cerurilor și să cutremure pământul; altfel, cum ar putea fi lucrarea de judecată a lui Dumnezeu? El crede că, din moment ce aceasta este lucrarea de judecată, Dumnezeu trebuie să fie deosebit de impunător și măreț atunci când lucrează, iar cei care sunt judecați trebuie să se jelească în lacrimi și să cadă în genunchi implorând milă. Astfel de scene ar fi cu siguranță spectaculoase și deosebit de palpitante… Toată lumea își imaginează lucrarea de judecată a lui Dumnezeu ca fiind ceva miraculos. Știi, totuși, că în timp ce Dumnezeu Își începuse demult lucrarea de judecată printre oameni, tu te cuibăreai într-o toropeală adâncă? Că în momentul în care vei crede că lucrarea de judecată a lui Dumnezeu a început oficial, Dumnezeu va fi înnoit cerul și pământul? În acel moment, poate că tocmai vei fi ajuns să înțelegi sensul vieții, dar nemiloasa lucrare de pedeapsă a lui Dumnezeu te va duce, încă adormit adânc, în iad. Doar atunci vei avea brusc o revelație și vei înțelege că lucrarea de judecată a lui Dumnezeu s-a încheiat deja.

Să nu mai pierdem timp prețios și să nu mai vorbim despre aceste subiecte detestabile, dezgustătoare. Să vorbim, în schimb, despre ce înseamnă judecata. Atunci când vine vorba despre „judecată”, te gândești probabil la cuvintele rostite de Iahve pentru a-i învăța pe oamenii din toate regiunile și la cuvintele pe care Isus le-a rostit pentru a-i dojeni pe farisei. În ciuda severității lor, aceste cuvinte nu erau judecata lui Dumnezeu asupra omului, ci doar cuvinte rostite de Dumnezeu în medii diferite, adică în contexte diferite. Ele se deosebesc de cuvintele rostite de Hristos al zilelor de pe urmă atunci când judecă omul. Hristos al zilelor de pe urmă folosește o multitudine de adevăruri pentru a-l învăța pe om, pentru a expune substanța omului și pentru a-i diseca faptele și cuvintele. Aceste cuvinte cuprind diferite adevăruri, precum datoria omului, cum ar trebui el să I se supună lui Dumnezeu, cum ar trebui să Îi fie loial lui Dumnezeu, cum se cuvine ca omul să trăiască umanitatea normală, precum și înțelepciunea și firea lui Dumnezeu. Aceste cuvinte sunt toate îndreptate către substanța omului și firile sale corupte. Mai ales, cuvintele care expun cum Îl respinge omul pe Dumnezeu vizează și mai mult modul în care omul este în esență o întruchipare a Satanei și modul în care omul este în esență o forță ostilă lui Dumnezeu. În realizarea lucrării Sale de judecată, Dumnezeu nu explică pe deplin natura umană în doar câteva cuvinte; El expune și emondează pe termen lung. Toate aceste diferite metode de expunere și de emondare nu pot fi înlocuite de cuvinte obișnuite; mai degrabă, adevărul pe care omul nu îl deține absolut deloc este folosit pentru a săvârși această lucrare de expunere și de emondare. Doar metodele de acest fel pot fi numite judecată; doar acest tip de judecată îl poate supune pe om și îl poate convinge pe deplin în privința lui Dumnezeu și, mai mult decât atât, îl poate face să câștige adevărata cunoaștere a lui Dumnezeu. Ceea ce aduce cu sine lucrarea de judecată este faptul că omul înțelege adevăratul chip al lui Dumnezeu și adevărul despre răzvrătirea proprie. Lucrarea de judecată i-a permis omului să dobândească multă înțelegere despre intențiile lui Dumnezeu, despre scopul lucrării lui Dumnezeu și despre tainele de neînțeles pentru el. De asemenea, i-a permis omului să își înțeleagă și să își cunoască esența coruptă și rădăcina corupției sale, precum și să-și descopere fața urâtă. Aceste efecte sunt toate produse de lucrarea de judecată, deoarece esența acestei lucrări este, de fapt, lucrarea de dezvăluire a adevărului, căii și vieții lui Dumnezeu în fața tuturor celor care au credință în El. Această lucrare este lucrarea de judecată realizată de Dumnezeu. Dacă nu acorzi importanță acestor adevăruri, dacă încerci mereu să le eviți sau cauți în afara lor o nouă cale de ieșire, atunci Eu spun că ești un păcătos înrăit. Dacă ai credință în Dumnezeu și, totuși, nu cauți adevărul sau intențiile lui Dumnezeu și nici nu iubești calea care te aduce mai aproape de Dumnezeu, atunci Eu spun că ești cineva care încearcă să scape de judecată și că ești o marionetă și un trădător care fuge de marele tron alb. Dumnezeu nu va cruța pe niciunul dintre răzvrătiții care fug de sub ochii Lui. Astfel de oameni vor primi o pedeapsă și mai aspră. Cei care vin înaintea lui Dumnezeu pentru a fi judecați și, mai mult, au fost purificați, vor trăi veșnic în Împărăția lui Dumnezeu. Desigur, acest lucru ține de viitor.

Lucrarea de judecată este lucrarea proprie a lui Dumnezeu, astfel că trebuie săvârșită, evident, de către Dumnezeu Însuși; nu poate fi săvârșită de om în locul Său. Deoarece judecata înseamnă folosirea adevărului pentru a cuceri omenirea, este indisputabil că, încă o dată, Dumnezeu Se arată printre oameni în chip întrupat pentru a săvârși această lucrare. Aceasta înseamnă că Hristos al zilelor de pe urmă va folosi adevărul pentru a-i învăța pe oamenii din întreaga lume și a le face cunoscute toate adevărurile. Aceasta este lucrarea de judecată a lui Dumnezeu. Mulți nu se simt confortabil cu privire la a doua întrupare a lui Dumnezeu, deoarece oamenilor le este greu să creadă că Dumnezeu Se va întrupa pentru a săvârși lucrarea de judecată. Cu toate acestea, trebuie să îți spun că, de cele mai multe ori, lucrarea lui Dumnezeu depășește cu mult așteptările omului și este greu de acceptat pentru mintea omenească. Căci oamenii sunt doar niște viermi pe pământ, în timp ce Dumnezeu este Cel suprem, care umple universul; mintea omului este asemenea unei gropi cu apă murdară care dă naștere doar viermilor, în timp ce fiecare etapă a lucrării dirijate de gândurile lui Dumnezeu este chintesența înțelepciunii lui Dumnezeu. Oamenii încearcă în permanență să se lupte cu Dumnezeu, iar Eu spun că este de la sine înțeles cine va ieși în pierdere în cele din urmă. Vă îndemn pe toți să nu vă considerați mai de preț decât aurul. Dacă alții pot accepta judecata lui Dumnezeu, atunci tu de ce nu poți? Cu cât ești mai presus decât alții? Dacă alții pot să-și plece capul în fața adevărului, de ce nu poți și tu să faci la fel? Lucrarea lui Dumnezeu este inexorabilă. El nu va repeta lucrarea de judecată de dragul „contribuției” pe care ai adus-o, iar tu vei fi copleșit de regrete, deoarece ai lăsat o oportunitate atât de bună să-ți scape. Dacă nu crezi cuvintele Mele, atunci așteaptă ca acel mare tron alb din cer să săvârșească judecata asupra ta! Trebuie să știi că toți israeliții L-au respins și L-au negat pe Isus și, totuși, faptul răscumpărării omenirii de către Isus tot s-a răspândit în tot universul și până la capătul pământului. Nu este acesta un fapt pe care Dumnezeu l-a săvârșit cu mult timp în urmă? Dacă încă mai aștepți ca Isus să te ridice la ceruri, atunci Eu îți spun că ești o bucată îndărătnică de ramură uscată. Isus nu va recunoaște un credincios fals ca tine, care nu este loial adevărului și caută doar binecuvântări. Din contră, Lui nu Îi va fi milă să te arunce în iazul de foc ca să arzi zeci de mii de ani.

Înțelegi acum ce este judecata și ce este adevărul? Dacă ai înțeles, atunci te sfătuiesc să te supui ascultător judecății, altfel nu vei avea niciodată ocazia ca Dumnezeu să te aprobe sau să fii adus de El în Împărăția Sa. Cei care doar acceptă judecata, dar nu pot fi niciodată purificați, adică cei care fug în toiul lucrării de judecată, vor fi veșnic disprețuiți și respinși de Dumnezeu. Păcatele lor sunt mai grave și mai numeroase decât acelea ale fariseilor, deoarece ei L-au trădat pe Dumnezeu și s-au răzvrătit împotriva Lui. Acești oameni care nu sunt vrednici nici măcar să muncească vor primi o pedeapsă și mai aspră, o pedeapsă care este, în plus, veșnică. Dumnezeu nu va cruța niciun trădător care și-a manifestat cândva loialitatea prin cuvinte, dar care apoi L-a trădat. Astfel de oameni vor primi osânda prin pedeapsa duhului, a sufletului și a trupului. Nu este tocmai aceasta o dezvăluire a firii drepte a lui Dumnezeu? Nu este exact acesta scopul lui Dumnezeu în judecarea și dezvăluirea oamenilor? Dumnezeu îi trimite pe cei care săvârșesc tot felul de fapte rele în timpul judecății într-un loc infestat cu duhuri rele, lăsând acele duhuri rele să le distrugă trupurile după bunul plac, iar corpurile acelor oameni emană mirosul cadavrelor. Asta le este osânda menită. Dumnezeu consemnează fiecare dintre păcatele acelor credincioși, apostoli și lucrători falși și neloiali în registrele lor și, la momentul potrivit, El îi aruncă printre spiritele necurate, permițându-le acelor spirite necurate să le întineze întregul trup, după bunul plac, și face astfel încât aceștia să nu se mai poată reîntrupa și să nu mai vadă lumina niciodată. Dumnezeu îi numără printre cei răi pe acei ipocriți care prestează servicii un timp, dar nu rămân loiali până la sfârșit, permițându-le să se bălăcească în mocirlă cu oamenii răi și să formeze împreună o bandă de tâlhari pestriți și, în final, Dumnezeu îi va nimici. Dumnezeu îi dă la o parte și nu le acordă nicio atenție celor care nu I-au fost niciodată loiali lui Hristos sau nu au depus niciun pic de efort și îi va nimici pe toți la schimbarea epocii. Ei nu vor mai exista pe pământ și cu atât mai puțin vor primi acces în Împărăția lui Dumnezeu. Dumnezeu include printre cei care prestează un serviciu pentru poporul Său pe oricine nu a fost niciodată sincer cu Dumnezeu, dar nu are altă alegere decât să-L trateze cu superficialitate. Doar un mic număr de astfel de oameni vor supraviețui, în timp ce majoritatea vor fi distruși împreună cu cei a căror muncă nici măcar nu este conform standardului. În final, Dumnezeu îi va aduce în Împărăția Sa pe toți cei care sunt în asentiment cu El, oamenii și fiii lui Dumnezeu, precum și pe cei predestinați de El să fie preoți. Ei sunt cristalizarea lucrării lui Dumnezeu. Cât despre cei care nu pot fi încadrați în nicio categorie delimitată de Dumnezeu, aceia se vor număra printre rândurile non-credincioșilor și, cu siguranță, vă puteți imagina care va fi finalul lor. V-am spus deja tot ce trebuia să vă spun; calea pe care o alegeți este doar alegerea voastră. Ceea ce trebuie să înțelegeți este aceasta: lucrarea lui Dumnezeu nu așteaptă niciodată pe nimeni care nu poate ține pasul cu El, iar firea dreaptă a lui Dumnezeu nu arată milă niciunui om.


Știai? Dumnezeu a făcut un lucru măreț printre oameni

Vechea epocă a trecut, iar cea nouă a sosit. An după an și zi după zi, Dumnezeu a făcut multă lucrare. El a venit în lume și apoi a plecat. Acest ciclu s-a repetat pe parcursul mai multor generații. Astăzi, Dumnezeu continuă, la fel ca înainte, să săvârșească lucrarea pe care trebuie să o săvârșească, lucrarea pe care încă nu a încheiat-o, pentru că până astăzi, încă nu a intrat în odihnă. De la momentul creației până astăzi, Dumnezeu a făcut multă lucrare. Dar știai că Dumnezeu face astăzi mult mai multă lucrare decât înainte și că amploarea lucrării Sale este cu mult mai mare decât înainte? De aceea spun că Dumnezeu a făcut un lucru măreț în rândul oamenilor. Toată lucrarea lui Dumnezeu este foarte importantă, atât pentru om, cât și pentru Dumnezeu, pentru că fiecare element al lucrării Lui are legătură cu omul.

De vreme ce lucrarea lui Dumnezeu nu poate să fie nici văzută, nici atinsă – cu atât mai puțin văzută de lume – cum poate să fie ceva măreț? Exact ce fel de lucru ar fi considerat măreț? Desigur, nimeni nu poate nega că orice lucrare face Dumnezeu, aceasta poate fi considerată măreață, dar de ce spun asta despre lucrarea pe care El o săvârșește astăzi? Când spun că Dumnezeu a făcut un lucru măreț, acest lucru, fără îndoială, implică multe taine pe care omul încă nu le-a înțeles. Să vorbim despre ele acum.

Isus S-a născut într-o iesle, existența Sa nefiind tolerată de epoca aceea, dar chiar și așa, lumea nu I-a putut sta în cale, iar El a trăit printre oameni timp de treizeci și trei de ani în grija lui Dumnezeu. În acești mulți ani de viață, El a experimentat amărăciunea lumii și a gustat viața plină de suferință de pe pământ. El Și-a asumat greaua povară de a fi răstignit pe cruce pentru a răscumpăra toată omenirea. El a răscumpărat toți păcătoșii care trăiau sub controlul Satanei și, în cele din urmă, trupul Său înviat S-a întors în locul Său de odihnă. Acum, noua lucrare a lui Dumnezeu a început, adică a început o nouă epocă. Dumnezeu îi aduce în casa Lui pe cei care au fost răscumpărați și Își începe noua lucrare de mântuire. De data aceasta, lucrarea de mântuire este mai temeinică decât în trecut. Nu Duhul Sfânt este Cel care lucrează în om pentru a-l face să se schimbe de la sine și nici trupul lui Isus nu este cel care apare printre oameni pentru a face această lucrare și cu atât mai puțin este această lucrare făcută prin alte mijloace. Mai degrabă, Dumnezeu Însuși întrupat este Cel care face lucrarea și o călăuzește. El face acest lucru astfel pentru a călăuzi omul în lucrarea nouă. Nu-i așa că este un lucru măreț? Dumnezeu nu săvârșește această lucrare prin intermediul unei părți a omenirii sau prin intermediul profețiilor; mai degrabă, Dumnezeu o face El Însuși. Unii ar putea spune că acesta nu este un lucru măreț și că nu îi poate aduce exaltare omului. Însă îți spun ție că lucrarea lui Dumnezeu nu este numai aceasta, ci ceva mult mai măreț și mai mult.

De data aceasta, Dumnezeu vine să Își săvârșească lucrarea nu într-un trup spiritual, ci într-un trup foarte obișnuit. În plus, este trupul celei de-a doua întrupări a lui Dumnezeu și este și trupul prin care Dumnezeu Se întoarce în trup. Este un trup foarte obișnuit. Privindu-L, nu poți vedea nimic care să-L facă să Se evidențieze dintre alții, dar poți câștiga de la El adevăruri de care nu s-a mai auzit înainte. Chiar acest trup nesemnificativ este întruchiparea tuturor cuvintelor adevărului lui Dumnezeu, purtătorul lucrării din zilele de pe urmă a lui Dumnezeu și expresia prin care omul înțelege întreaga fire a lui Dumnezeu. Nu îți dorești foarte mult să Îl vezi pe Dumnezeu din ceruri? Nu îți dorești foarte mult să Îl înțelegi pe Dumnezeu din ceruri? Nu îți dorești foarte mult să vezi destinația omenirii? El îți va spune toate aceste secrete – secrete pe care niciun om nu a putut vreodată să ți le spună – și El îți va spune și adevărurile pe care nu le înțelegi. El este poarta ta către Împărăție și ghidul tău către epoca nouă. Acest trup obișnuit deține multe taine de nepătruns pentru om. Faptele Sale sunt enigmatice pentru tine, dar întregul obiectiv al lucrării pe care o săvârșește este suficient pentru a-ți permite să vezi că El nu este, așa cum cred oamenii, un simplu trup, deoarece El reprezintă intențiile lui Dumnezeu în zilele de pe urmă și grija arătată de El omenirii în zilele de pe urmă. Deși nu-I poți auzi cuvintele, care par să zguduie cerul și pământul, deși nu poți să Îi vezi ochii ca o flacără de foc și deși nu poți primi disciplina toiagului Lui de fier, totuși poți să auzi din cuvintele Lui că Dumnezeu este furios, poți să știi că Dumnezeu arată milă omenirii, poți să vezi firea Lui dreaptă și înțelepciunea Lui și, chiar mai mult decât atât, poți să apreciezi solicitudinea lui Dumnezeu față de întreaga omenire. Lucrarea lui Dumnezeu în zilele de pe urmă este pentru a-i permite omului să Îl vadă pe pământ pe Dumnezeu din ceruri trăind printre oameni și pentru a-i permite omului să Îl cunoască, să I se supună, să se teamă de El și să Îl iubească. De aceea, El S-a întors în trup pentru a doua oară. Deși ceea ce vede omul în această zi este un Dumnezeu asemenea omului, un Dumnezeu cu un nas și doi ochi și un Dumnezeu foarte obișnuit, în cele din urmă, El vă va arăta că dacă această persoană n-ar exista, cerul și pământul ar trece printr-o schimbare uriașă; dacă această persoană n-ar exista, cerurile s-ar întuneca, pământul s-ar cufunda în haos, iar toată omenirea ar trăi în mijlocul foametei și al molimelor. El vă va arăta că dacă Dumnezeul întrupat al zilelor de pe urmă nu ar fi venit să vă mântuiască, atunci Dumnezeu l-ar fi distrus de mult timp pe om în iad; dacă acest trup nu ar fi existat, atunci ați fi veșnic cei mai mari păcătoși și ați fi cadavre pentru totdeauna. Trebuie să știți că dacă acest trup n-ar fi existat, întregii omeniri i-ar fi imposibil să scape de o mare calamitate și i-ar fi imposibil să scape de pedeapsa mult mai aspră pe care Dumnezeu o aplică omenirii în zilele de pe urmă. Dacă acest trup obișnuit nu s-ar fi născut, ați fi cu toții într-o stare în care implorați viața fără să fiți capabili să trăiți și implorați moartea fără să puteți muri; dacă acest trup nu ar fi existat, atunci nu ați putea să câștigați adevărul și să veniți înaintea tronului lui Dumnezeu astăzi, ci, mai degrabă, ați fi pedepsiți de Dumnezeu din cauza păcatelor voastre cumplite. Știați că, dacă Dumnezeu nu S-ar fi întors în trup, nimeni n-ar fi avut șanse de mântuire; și dacă nu ar fi existat venirea acestui trup, Dumnezeu ar fi încheiat de mult epoca veche? Dat fiind acest fapt, veți mai respinge a doua întrupare a lui Dumnezeu? Din moment ce puteți trage foloase atât de mari de pe urma acestei persoane obișnuite, de ce nu L-ați accepta cu dragă inimă?

Lucrarea lui Dumnezeu este un lucru pe care nu-l poți înțelege. Dacă nici nu poți să pricepi pe deplin dacă alegerea ta este corectă și nici să știi dacă lucrarea lui Dumnezeu va reuși, atunci de ce să nu îți încerci norocul și să vezi dacă această persoană obișnuită ți-ar putea fi de mare ajutor și dacă El a săvârșit într-adevăr o lucrare măreață? Cu toate acestea, trebuie să îți spun că pe vremea lui Noe, omul mânca și bea, se căsătorea și dădea în căsătorie într-o asemenea măsură, că a devenit de nesuportat pentru Dumnezeu să vadă toate acestea, astfel încât a trimis un mare potop pentru a distruge omenirea, cruțându-i doar pe cei opt membri ai familiei lui Noe și tot soiul de păsări și animale. În zilele de pe urmă, însă, cei cruțați de Dumnezeu sunt toți cei care I-au fost loiali până la sfârșit. Deși ambele epoci sunt perioade de mare corupție pe care Dumnezeu nu suportă să le vadă, iar omenirea în ambele epoci este atât de coruptă și neagă faptul că Dumnezeu este Domnul oamenilor, Dumnezeu a distrus doar oamenii din vremea lui Noe. Omenirea din ambele epoci Îi provoacă lui Dumnezeu multă mâhnire, dar, cu toate acestea, El a rămas răbdător cu oamenii din zilele de pe urmă până acum. De ce este astfel? Nu v-ați întrebat niciodată de ce? Dacă într-adevăr nu știți, atunci permiteți-Mi să vă spun. Motivul pentru care Dumnezeu le poate oferi har oamenilor în zilele de pe urmă nu este că aceștia sunt mai puțin corupți decât oamenii din vremea lui Noe sau că au intenția de a se pocăi în fața lui Dumnezeu și cu atât mai puțin că tehnologia din zilele de pe urmă este atât de avansată încât Dumnezeu nu Se poate îndupleca să-i distrugă pe oameni. Mai degrabă, motivul este că Dumnezeu are de săvârșit o lucrare într-un grup de oameni în zilele de pe urmă și că Dumnezeu intenționează să facă El Însuși această lucrare în întruparea Sa. Mai mult decât atât, Dumnezeu intenționează să aleagă o parte din acest grup ca să devină obiecte ale mântuirii Lui și fructul planului Său de gestionare și îi va aduce pe acești oameni în epoca următoare. Drept urmare, orice s-ar întâmpla, acest preț plătit de Dumnezeu este în întregime pentru a pregăti lucrarea pe care trupul Lui întrupat o face în zilele de pe urmă. Faptul că ați ajuns în această zi se datorează acestui trup. Datorită faptului că Dumnezeu trăiește în trup aveți șansa de a supraviețui. Toate aceste binecuvântări au fost dobândite datorită acestei persoane obișnuite. Și nu numai asta, dar, în final, miriadele de națiuni I se vor închina acestei persoane obișnuite și Îi vor mulțumi și I se vor supune acestei persoane nesemnificative, deoarece adevărul, viața și calea pe care El le-a adus au mântuit omenirea întreagă, au potolit conflictul dintre om și Dumnezeu, au micșorat distanța dintre ei și au creat o legătură între gândurile lui Dumnezeu și ale omului. Tot El este Cel care a obținut o și mai mare slavă pentru Dumnezeu. Oare o astfel de persoană obișnuită este nedemnă de încrederea și adorația ta? Este un asemenea trup obișnuit nevrednic de a fi numit Hristos? Poate o asemenea persoană obișnuită să nu devină exprimarea lui Dumnezeu în rândul oamenilor? Oare o asemenea persoană, care l-a cruțat pe om de dezastru, nu merită iubirea și dorința voastră de a-L păstra? Dacă respingeți adevărurile exprimate de gura Lui și detestați existența Lui printre voi, atunci ce se va alege de voi în final?

Toată lucrarea din zilele de pe urmă a lui Dumnezeu este făcută prin intermediul acestei persoane obișnuite. El îți va oferi totul și, mai mult, El poate decide totul în legătură cu tine. Poate o astfel de persoană să fie așa cum credeți voi că e: o persoană atât de simplă încât să nu fie vrednică de a fi menționată? Nu este adevărul Lui suficient pentru a vă convinge în totalitate? A-I vedea faptele cu ochii voștri nu ar reuși să vă convingă? Sau oare calea pe care îi conduce El pe oameni nu este vrednică să fie urmată de voi? La urma urmelor, ce vă determină să simțiți antipatie față de El, să-L respingeți și să-L evitați? Această persoană este Cea care exprimă adevărul, această persoană este Cea care oferă adevărul și această persoană este Cea care vă oferă o cale de urmat. Este oare posibil ca voi încă să nu fiți capabili să găsiți urmele lucrării lui Dumnezeu în aceste adevăruri? Fără lucrarea lui Isus, omenirea nu ar fi putut să coboare de pe cruce, iar fără Dumnezeul întrupat al zilelor noastre, cei care au coborât de pe cruce nu ar putea să câștige niciodată aprobarea lui Dumnezeu sau să intre în epoca nouă. Fără venirea acestei persoane obișnuite, voi nu ați fi avut niciodată ocazia de a vedea adevăratul chip al lui Dumnezeu și nici nu ați fi fost calificați să o faceți, pentru că voi sunteți toți obiecte care ar fi trebuit să piară cu mult timp în urmă. Datorită venirii celei de-a doua întrupări a lui Dumnezeu, El v-a iertat și v-a arătat milă. Cu toate acestea, cuvintele pe care trebuie să vi le transmit în final sunt tot acestea: această persoană obișnuită, care este Dumnezeu întrupat, este de o importanță vitală pentru voi. Acesta este lucrul măreț pe care Dumnezeu l-a săvârșit deja în rândul oamenilor.


Doar Hristos din zilele de pe urmă îi poate oferi omului calea vieții veșnice

Calea vieții nu este ceva ce poate fi deținut de orice persoană și nici nu este ceva ce fiecare persoană poate obține cu ușurință. Acest lucru se întâmplă deoarece viața poate veni doar de la Dumnezeu, cu alte cuvinte, doar Dumnezeu Însuși are esența vieții și doar Dumnezeu Însuși are calea vieții. Și astfel, doar Dumnezeu este sursa vieții și izvorul pururea curgător al apei vii a vieții. Încă de la crearea lumii, Dumnezeu a săvârșit o multitudine de lucrări care poartă în ele vitalitatea vieții, a făcut multe lucrări care îi aduc viață omului și a plătit un preț mare care îi permite omului să dobândească viața. Asta deoarece Dumnezeu Însuși este viața veșnică și Dumnezeu Însuși este calea prin care omul poate fi înviat. Dumnezeu nu este niciodată absent din inima omului și trăiește printre oameni tot timpul. El este forța motrice a vieții omului, rădăcina supraviețuirii omului și o resursă bogată pentru supraviețuirea omului după naștere. El le permite oamenilor să renască și să trăiască în rolul lor individual cu tenacitate. Bazându-se pe puterea Lui și pe forța Lui vitală de nestins, omul a trăit generații la rând, în timp ce puterea vieții lui Dumnezeu a oferit neîncetat sprijin printre oameni, iar Dumnezeu a plătit un preț pe care niciun om obișnuit nu l-a plătit niciodată. Forța vitală a lui Dumnezeu poate triumfa asupra oricărei puteri; ba chiar mai mult, ea întrece orice putere. Viața Lui este veșnică, puterea Lui este extraordinară, iar forța Lui vitală nu poate fi copleșită de nicio ființă creată sau forță inamică. Forța vitală a lui Dumnezeu există și radiază cu o strălucire orbitoare, indiferent de timp sau loc. Cerul și pământul pot suferi schimbări uriașe, dar viața lui Dumnezeu este veșnic aceeași. Toate lucrurile vor trece, dar viața lui Dumnezeu tot va exista. Asta pentru că Dumnezeu este sursa supraviețuirii tuturor lucrurilor și rădăcina de care depind toate lucrurile pentru supraviețuire. Viața omului provine de la Dumnezeu, cerul există datorită lui Dumnezeu, iar supraviețuirea pământului provine, de asemenea, din puterea vieții lui Dumnezeu. Niciun lucru viu nu poate transcende suveranitatea lui Dumnezeu și niciun lucru ce are vitalitate nu poate scăpa de sfera autorității lui Dumnezeu. În acest fel, indiferent cine sunt, toți oamenii trebuie să se predea în fața stăpânirii lui Dumnezeu, toți oamenii trebuie să trăiască sub guvernarea lui Dumnezeu și niciunul dintre ei nu poate să scape din mâinile Lui.

Poate că acum îți dorești să dobândești viața sau poate că îți dorești să dobândești adevărul. Indiferent de caz, îți dorești să Îl găsești pe Dumnezeu, să găsești Dumnezeul pe care să te poți baza și care să-ți poată oferi viața veșnică. Dacă dorești să dobândești viața veșnică, trebuie, în primul rând, să înțelegi sursa vieții veșnice și să știi mai întâi exact unde Se află Dumnezeu. Am spus deja că doar Dumnezeu este viață neschimbătoare și că doar Dumnezeu are calea vieții. Din moment ce Dumnezeu este viață neschimbătoare, El este, astfel, viață veșnică; din moment ce doar Dumnezeu este calea vieții, Dumnezeu Însuși este, prin urmare, calea vieții veșnice. Ca atare, ar trebui întâi să înțelegi unde este Dumnezeu și cum să dobândești această cale a vieții veșnice. Iar acum, să ne dedicăm separat părtășiei asupra acestor două chestiuni.

Dacă îți dorești cu adevărat să dobândești calea vieții veșnice și ești avid în căutarea ei, atunci răspunde mai întâi la această întrebare: Unde este Dumnezeu astăzi? Poate că ai răspunde: „Dumnezeu locuiește în ceruri, bineînțeles – El nu ar locui în casa ta, nu-i așa?” Poate că ai putea spune că Dumnezeu cu siguranță locuiește printre toate lucrurile. Sau ai putea spune că Dumnezeu locuiește în inima fiecărei persoane sau că Dumnezeu este în tărâmul spiritual. Nu neg nimic din toate acestea, dar trebuie să clarific chestiunea. Nu este pe deplin corect să spui că Dumnezeu locuiește în inima omului, dar nici nu este greșit în întregime. Acest lucru se întâmplă deoarece, printre credincioșii în Dumnezeu, există cei a căror credință este adevărată și cei a căror credință este falsă, există cei pe care Dumnezeu îi aprobă și cei pe care El îi dezaprobă, există cei care Îl mulțumesc și cei pe care îi disprețuiește și există cei pe care El îi face desăvârșiți și cei pe care îi elimină. Și astfel, spun că Dumnezeu locuiește doar în inimile puținor oameni și că acei oameni sunt, fără îndoială, cei care cred cu adevărat în Dumnezeu, cei pe care Dumnezeu îi aprobă, cei care Îl mulțumesc și cei pe care El îi face desăvârșiți. Ei sunt aceia care sunt conduși de Dumnezeu. Din moment ce ei sunt conduși de Dumnezeu, ei sunt oamenii care au auzit și au văzut deja calea vieții veșnice a lui Dumnezeu. Aceia a căror credință în Dumnezeu este falsă, cei care nu sunt aprobați de Dumnezeu, care sunt disprețuiți de Dumnezeu, cei care sunt eliminați de Dumnezeu – ei sunt destinați să fie respinși de Dumnezeu, sunt destinați să rămână fără calea vieții și sunt destinați să rămână neștiutori de locul în care Se află Dumnezeu. În schimb, cei care Îl au pe Dumnezeu în inimile lor știu unde Se află El. Ei sunt oamenii asupra cărora Dumnezeu revarsă calea vieții veșnice și ei sunt cei care Îl urmează pe Dumnezeu. Acum știi unde este Dumnezeu? Dumnezeu este și în inima omului, precum și alături de el. El nu este numai în tărâmul spiritual și deasupra tuturor lucrurilor, ci și mai mult pe pământul pe care există omul. Și astfel, venirea zilelor de pe urmă a purtat pașii lucrării lui Dumnezeu pe un teritoriu nou. Dumnezeu deține suveranitatea asupra a tot ce există și El este sprijinul din inima omului și, mai mult decât atât, El există printre oameni. Doar în felul acesta poate El să-i aducă omenirii calea vieții și să aducă omul pe calea vieții. Dumnezeu a venit pe pământ și trăiește printre oameni, astfel ca omul să poată dobândi calea vieții și de dragul existenței omului. În același timp, Dumnezeu poruncește și asupra a tot ce există, pentru a facilita cooperarea cu gestionarea pe care El o face în rândul oamenilor. Astfel, dacă doar recunoști doctrina potrivit căreia Dumnezeu este în cer și în inima omului, dar nu recunoști adevărul existenței lui Dumnezeu printre oameni, nu vei dobândi niciodată viața și nu vei dobândi niciodată calea adevărului.

Dumnezeu Însuși este viața și adevărul, iar viața Lui și adevărul coexistă. Cei care sunt incapabili să dobândească adevărul cu siguranță nu vor dobândi viața. Fără îndrumarea, sprijinul și furnizarea adevărului, tot ce vei dobândi sunt doar cuvinte, doctrine și, cu atât mai mult, moartea. Viața lui Dumnezeu este mereu prezentă, iar adevărul și viața Lui există simultan. Dacă nu poți găsi sursa adevărului, atunci nu vei dobândi hrana vieții; dacă nu poți dobândi provizia vieții, atunci cu siguranță nu vei avea adevărul și, în afară de închipuiri și noțiuni, întreaga ta ființă nu va conține nimic altceva decât trupul tău, trupul tău împuțit. Să știi că doar cuvintele din cărți nu pot fi considerate viață, istoria consemnată nu poate fi consfințită ca adevăr, iar reglementările din trecut nu pot servi drept relatare a cuvintelor lui Dumnezeu din prezent, și că doar cuvintele exprimate de Dumnezeu atunci când El vine pe pământ și trăiește printre oameni sunt adevărul, viața, intențiile lui Dumnezeu și modul Său actual de a lucra. Dacă iei consemnările cuvintelor rostite de Dumnezeu în veacurile trecute și le respecți astăzi, asta face din tine un arheolog, caz în care cel mai potrivit mod de a te descrie este ca pe un expert în cercetarea relicvelor istorice. Tu crezi mereu în urmele lucrării pe care Dumnezeu a săvârșit-o în vremuri trecute, crezi doar în umbra lui Dumnezeu lăsată de atunci când a lucrat mai înainte printre oameni și crezi doar în calea pe care le-a spus-o Dumnezeu adepților Lui în vremurile trecute, dar nu crezi în orientarea lucrării lui Dumnezeu de astăzi, nu crezi în chipul slăvit al lui Dumnezeu de astăzi și nu crezi în calea adevărului exprimat în prezent de către Dumnezeu. Prin urmare, ești, fără îndoială, un visător complet deconectat de realitate. Dacă acum încă te mai agăți de cuvinte care nu pot să-i dea omului posibilitatea de a trăi, atunci ești o bucată de ramură uscată, fără speranță, deoarece ești prea conservator, prea refractar, prea insensibil în fața rațiunii!

Dumnezeul care S-a întrupat se numește Hristos, iar a-L numi Dumnezeu pe Hristosul care le poate dărui oamenilor adevărul nu este deloc exagerat. Asta pentru că El are esența lui Dumnezeu, și are firea lui Dumnezeu și înțelepciunea lucrării lui Dumnezeu, care nu pot fi atinse de către om. Aceia care se numesc hristoși pe ei înșiși, dar totuși nu pot săvârși lucrarea lui Dumnezeu, sunt impostori. Hristos nu este numai manifestarea lui Dumnezeu pe pământ, ci și trupul special asumat de Dumnezeu în timp ce Își săvârșește lucrarea pe pământ și Își încheie lucrarea printre oameni. Acest trup nu poate fi înlocuit de orice om, ci este un trup care poate purta în mod adecvat lucrarea lui Dumnezeu pe pământ, care poate exprima firea lui Dumnezeu, care Îl poate reprezenta adecvat pe Dumnezeu și care Îi poate furniza omului viață. Mai devreme sau mai târziu, cei care se dau drept Hristos vor cădea cu toții, pentru că, deși susțin că sunt hristos, ei nu dețin nimic din esența lui Hristos. Și astfel, spun că autenticitatea lui Hristos nu poate fi determinată de om, ci este răspunsul și decizia lui Dumnezeu Însuși. Astfel, dacă îți dorești cu adevărat să cauți calea vieții, trebuie mai întâi să recunoști că Dumnezeu vine printre oameni să înfăptuiască lucrarea de a dărui omului calea vieții și trebuie să accepți că în timpul zilelor de pe urmă, vine El printre oameni pentru a-i dărui omului calea vieții – nu în trecut, ci astăzi.

Ceea ce aduce Hristos al zilelor de pe urmă este viață; ceea ce aduce El este calea trainică și veșnică a adevărului. Acest adevăr este calea prin care omul câștigă viața și este singura cale prin care omul Îl va cunoaște pe Dumnezeu și va fi aprobat de Dumnezeu. Dacă nu cauți calea vieții oferită de Hristos al zilelor de pe urmă, atunci nu vei obține niciodată aprobarea lui Isus și nu vei fi niciodată calificat să intri pe poarta Împărăției Cerurilor, deoarece tu ești marioneta istoriei și prizonierul istoriei. Cei care sunt controlați de reglementări, de cuvinte și de lanțurile istoriei nu vor fi niciodată capabili să câștige viața și nu vor fi niciodată capabili să câștige calea veșnică a vieții. Asta deoarece tot ceea ce dobândesc ei este o apă tulbure de care se agață de mii de ani, în locul apei vieții care se revarsă din tron. Cei cărora nu li se oferă apa vieții vor rămâne pentru eternitate cadavre, vor rămâne pentru eternitate jucării ale Satanei și vor rămâne pentru eternitate fii ai iadului. Atunci, cum pot ei să-L vadă pe Dumnezeu? Doar cauți să te agăți de istorie, doar cauți să stai nemișcat și să menții lucrurile așa cum sunt și nu cauți să schimbi starea de fapt și să renunți la istorie, așadar, nu ești tu cineva care este mereu potrivnic față de Dumnezeu? Pașii lucrării lui Dumnezeu sunt copleșitori și puternici, precum valurile năvalnice și tunetele bubuitoare – totuși, tu stai și aștepți pasiv moartea, agățându-te de ceea ce este vechi și așteptând să-ți cadă lucrurile în poală. În felul acesta, cum poți fi considerat cineva care urmează urmele pașilor Mielului? Cum poate acest lucru demonstra că dumnezeul de care te ții este Dumnezeul care e mereu nou și niciodată vechi? Și cum pot cuvintele din cărțile tale îngălbenite să te poarte către o nouă epocă? Cum te pot ele conduce să cauți pașii lucrării lui Dumnezeu? Și cum te pot duce ele sus la cer? Ceea ce ții în mâinile tale sunt numai niște cuvinte care pot oferi doar o consolare temporară, nu adevăruri care sunt capabile să îți dea viață. Cuvintele Scripturilor pe care le reciți sunt doar Scripturi care pot să îți umple gura; nu sunt filosofii care te pot ajuta să cunoști viața umană, cu atât mai puțin calea care te poate conduce către desăvârșire. Oare aceste discrepanțe nu îți dau un motiv să reflectezi? Nu te fac să înțelegi tainele pe care le cuprind? Oare ești capabil să te trimiți de unul singur în cer pentru a-L întâlni pe Dumnezeu? Fără venirea lui Dumnezeu, te poți duce singur în cer să te bucuri de fericirea familială împreună cu Dumnezeu? Încă visezi acum? Atunci, te îndemn să te oprești din visare și să te uiți la cine lucrează acum – cine săvârșește acum lucrarea de mântuire a omului în zilele de pe urmă. Dacă nu faci asta, nu vei dobândi niciodată adevărul și nu vei câștiga niciodată viața.

Cei care doresc să dobândească viața fără să se bazeze pe adevărul rostit de Hristos sunt cei mai ridicoli oameni de pe pământ, iar cei care nu acceptă calea vieții adusă de Hristos sunt pierduți în fantezie. Așadar, spun că aceia care nu-L acceptă pe Hristos al zilelor de pe urmă vor fi mereu detestați de Dumnezeu. Hristos este poarta omului către Împărăție în zilele de pe urmă și nu există nimeni care să-L poată evita. Nimeni nu poate fi desăvârșit de Dumnezeu decât prin Hristos. Crezi în Dumnezeu, așadar trebuie să-I accepți cuvintele și să te supui Cuvântului Său. Nu te gândi doar la a obține binecuvântări în timp ce nu ești capabil să accepți adevărul și proviziile pentru viață. Hristos vine în zilele de pe urmă, astfel încât să-I poată aproviziona cu viață pe toți cei care cred sincer în El. Această lucrare există de dragul închiderii vechii epoci și intrării în cea nouă, iar această lucrare este calea ce trebuie luată de către toți cei care vor intra în noua epocă. Dacă nu-L recunoști pe Hristos și, mai mult decât atât, Îl condamni, hulești sau Îl persecuți, atunci ești sortit să arzi pentru eternitate și nu vei intra niciodată în Împărăția lui Dumnezeu. Aceasta este din cauză că acest Hristos este El Însuși exprimarea Duhului Sfânt, exprimarea lui Dumnezeu și Cel căruia Dumnezeu I-a încredințat săvârșirea lucrării Lui pe pământ, și astfel spun că, dacă nu poți accepta tot ceea ce este săvârșit de Hristos al zilelor de pe urmă, atunci Îl hulești pe Duhul Sfânt. Osânda menită tuturor celor care Îl hulesc pe Duhul Sfânt este evidentă pentru toată lumea. Îți mai spun, de asemenea, acest lucru: dacă I te împotrivești lui Hristos al zilelor de pe urmă și Îl respingi, atunci nimeni altcineva nu poate să suporte consecințele pentru aceasta în numele tău. Mai mult decât atât, începând din acel moment, nu vei mai avea niciodată șansa să câștigi aprobarea lui Dumnezeu; chiar dacă dorești să te izbăvești, nu vei mai putea privi niciodată chipul lui Dumnezeu. Aceasta este din cauză că Acela căruia I te împotrivești nu este o ființă umană, ceea ce respingi nu este o persoană neînsemnată, ci Hristos. Știi care sunt consecințele acestui lucru? Nu faci o greșeală mică, ci comiți un păcat îngrozitor. Astfel, sfătuiesc fiecare persoană să nu își arate colții și ghearele în fața adevărului sau să nu comenteze arbitrat în fața adevărului, deoarece doar adevărul îți poate aduce viața și nimic altceva în afară de adevăr nu îți poate permite să renaști și să privești chipul lui Dumnezeu din nou.


Pregătește suficiente fapte bune pentru destinația ta

Am făcut multă lucrare printre voi și, bineînțeles, am rostit și un număr de cuvinte. Totuși, nu pot să nu simt că ale Mele cuvinte și lucrarea Mea nu au îndeplinit în întregime obiectivul lucrării Mele din zilele de pe urmă. Căci, în zilele de pe urmă, lucrarea Mea nu este de dragul anumitor oameni sau de dragul unei anumite persoane, ci pentru a face să se manifeste firea Mea inerentă. Cu toate acestea, din diverse motive – poate pentru că timpul era limitat sau pentru că ritmul de lucru era frenetic – firea Mea nu l-a condus pe om să dobândească vreo cunoaștere despre Mine. Astfel, Îmi încep noul plan, Îmi încep lucrarea finală, ca să deschid o nouă pagină în lucrarea Mea, pentru ca toți cei ce Mă văd să se bată cu pumnul în piept și să plângă și să jelească fără încetare din cauza existenței Mele. Acest lucru se datorează faptului că Eu aduc sfârșitul omenirii în lume și, de acum înainte, îi dezvălui omenirii întreaga Mea fire pentru ca toți cei ce Mă cunosc și toți cei ce nu Mă cunosc să își poată „desfăta ochii” și să vadă că într-adevăr am venit în lumea oamenilor, am venit pe pământul unde toate lucrurile se înmulțesc. Acesta este planul Meu și aceasta este singura Mea „confesiune” de la crearea omenirii de către Mine. Fie ca voi să vă îndreptați toată atenția către fiecare mișcare a Mea, căci toiagul Meu se apropie încă o dată de omenire, se apropie de toți cei din rândul omenirii care Mi se împotrivesc.

Împreună cu cerurile, încep lucrarea pe care doresc să o realizez. Și astfel, Îmi croiesc calea prin valurile de oameni și Mă mișc între cer și pământ. Oamenii niciodată nu Mi-au perceput mișcările și nu au luat în seamă cuvintele Mele. Prin urmare, planul Meu continuă să progreseze fără probleme. Numai că toate capacitățile voastre au devenit atât de amorțite încât nu sunteți conștienți de pașii lucrării Mele. Dar cu siguranță va veni o zi când vă veți da seama de scopurile Mele. Astăzi, trăiesc împreună cu voi și sufăr împreună cu voi, și de mult timp am ajuns să înțeleg atitudinea pe care o are omenirea față de Mine. Nu doresc să vorbesc mai mult despre asta, cu atât mai puțin să aduc rușinea asupra voastră dând alte exemple privind acest subiect dureros. Sper doar ca voi să vă amintiți în inimile voastre tot ceea ce ați făcut, pentru a ne putea regla socotelile în ziua în care ne vom întâlni din nou. Nu doresc să acuz pe nedrept pe niciunul dintre voi, căci am acționat întotdeauna corect și rațional și cu onoare. Bineînțeles, Îmi doresc, de asemenea, să puteți fi deschiși și onești și să nu faceți nimic care să fie împotriva cerului și a pământului sau a conștiinței voastre. Acesta este singurul lucru pe care îl cer de la voi. Mulți oameni se simt neliniștiți și stânjeniți deoarece au comis greșeli atroce și mulți se simt rușinați de ei înșiși pentru că nu au făcut niciodată niciun lucru bun. Și totuși, există și mulți care, departe de a se simți rușinați de păcatele lor, merg din rău în mai rău, demascându-și complet trăsăturile respingătoare – care încă nu fuseseră pe deplin expuse – pentru a-Mi testa firea. Nu Îmi pasă de acțiunile niciunei persoane și nici nu le acord vreun pic de atenție. Mai degrabă, Eu fac lucrarea pe care ar trebui să o realizez, fie aceea de a colecta informații, de a călători pe pământ, fie de a face ceva ce Mă interesează. În momentele cheie, Îmi continui lucrarea printre oameni așa cum a fost planificată inițial, nicio secundă mai devreme sau mai târziu, atât cu ușurință, cât și cu concizie. Cu toate acestea, cu fiecare etapă a lucrării Mele, unii oameni sunt aruncați deoparte, căci găsesc respingător felul lor măgulitor și supunerea lor prefăcută. Cei pe care îi consider respingători vor fi cu siguranță abandonați; indiferent ce cred oamenii, în orice caz, îi voi face pe toți cei pe care îi găsesc respingători să stea departe de Mine. E inutil să spun că nu-i voi cruța pe cei răi care rămân în casa Mea. Deoarece se apropie ziua pedepsirii omenirii, nu Mă grăbesc să izgonesc toate acele suflete respingătoare din casa Mea, căci am un plan al Meu.

Acum este momentul în care decid finalul fiecărei persoane, nu etapa în care am început să lucrez omul. Îmi notez în registrul Meu, rând pe rând, cuvintele și acțiunile fiecărei persoane, parcursul lor în a Mă urma, atributele lor inerente și manifestările lor finale. În felul acesta, indiferent ce tip de persoană este, niciun om nu va scăpa de mâna Mea și toți vor fi sortați după felul lor, așa cum îi repartizez Eu. Eu determin destinația fiecărei persoane nu pe baza vârstei, a vechimii sau a amplorii suferinței îndurate și cu atât mai puțin în funcție de cât de jalnică este, ci în funcție de faptul că are sau nu adevărul. Nu există nicio altă alegere în afara acesteia. Voi trebuie să înțelegeți că toți cei care nu respectă voia lui Dumnezeu vor fi pedepsiți fără excepție. Este un lucru pe care nicio persoană nu-l poate schimba. Prin urmare, toți cei care sunt pedepsiți sunt pedepsiți din cauza dreptății lui Dumnezeu și ca pedeapsă pentru numeroasele lor fapte rele. Nu am făcut nicio modificare la planul Meu încă de la începuturile sale. Doar că, în ceea ce privește omul, cei cărora le adresez cuvintele Mele par să scadă în număr, la fel ca și aceia pe care îi aprob cu adevărat. Totuși, încă susțin că planul Meu nu s-a schimbat niciodată; mai degrabă, credința și dragostea omului se schimbă mereu, pălesc mereu, până într-acolo încât fiecare persoană poate trece de la a Mă linguși la a fi rece față de Mine și chiar la a Mă izgoni. Atitudinea Mea față de voi nu va fi nici caldă, nici rece, până când voi simți repulsie și dezgust și, în cele din urmă, voi administra pedeapsa. Totuși, în ziua pedepsei voastre, Eu tot vă voi vedea, dar voi nu veți putea să Mă mai vedeți pe Mine. Cum viața printre voi a devenit deja anostă și monotonă pentru Mine, e de la sine înțeles că am ales medii diferite în care să trăiesc, pentru a evita mai bine durerea cuvintelor voastre răuvoitoare, pentru a Mă feri de comportamentul vostru insuportabil de sordid și pentru ca voi să nu Mă mai puteți păcăli sau trata în mod superficial. Înainte să vă părăsesc, tot trebuie să vă îndemn să vă abțineți de la a face ceea ce nu este în concordanță cu adevărul. Mai degrabă, ar trebui să faceți ceea ce este plăcut pentru toți, ceea ce aduce beneficii tuturor și ceea ce aduce beneficii propriei voastre destinații, altfel, cei care suferă în mijlocul dezastrului nu vor fi nimeni alții decât voi înșivă.

Mila Mea este exprimată față de cei care Mă iubesc și se leapădă de ei înșiși. Între timp, pedeapsa abătută asupra oamenilor răi este tocmai dovada firii Mele drepte și, chiar mai mult, mărturia mâniei Mele. Când vine dezastrul, toți cei care Mi se împotrivesc vor cădea victime foametei și molimei, plângând. Cei care au comis tot felul de fapte rele și M-au urmat odată timp de mulți ani nu vor scăpa nici ei de plata pentru păcatele lor; și ei vor cădea în dezastru, ceva ce rar s-a mai văzut de-a lungul a milioane de ani, trăind într-o stare constantă de panică și de teamă. Iar cei care M-au urmat cu loialitate neîmpărțită se vor bucura și vor aplauda, lăudând marea Mea putere. Sentimentul lor de ușurare și de fericire va fi dincolo de cuvinte și ei vor trăi în mijlocul unei bucurii pe care nu am mai dăruit-o niciodată până acum lumii umane. Căci Eu prețuiesc faptele bune ale omului și detest faptele sale rele. De când am început prima dată să conduc omenirea, am sperat cu nerăbdare să câștig un grup de oameni care sunt de același spirit cu Mine. Între timp, nu îi uit niciodată pe cei care nu sunt de același spirit cu Mine; îi urăsc mereu în inima Mea, așteptând doar o oportunitate de a aduce pedeapsa asupra lor pentru faptele lor rele și, astfel, de a Mă bucura văzând acest lucru. Acum ziua Mea a sosit în sfârșit și nu mai este nevoie să aștept!

Lucrarea Mea finală nu este numai de dragul pedepsirii omului, ci și de dragul stabilirii destinației omului. Chiar mai mult, este pentru a-i face pe toți oamenii să-Mi recunoască faptele și acțiunile. O să fac ca fiecare persoană să vadă că tot ceea ce am făcut este drept și este o exprimare a firii Mele, că nu fapta omului, și cu atât mai puțin natura, sunt cele care au dat naștere omenirii și că, în schimb, Eu sunt Cel care hrănește fiecare ființă vie dintre toate lucrurile. Fără existența Mea, omenirea doar va pieri și va îndura urgia calamității. Nimeni nu va mai vedea vreodată frumosul soare și frumoasa lună sau lumea verde; omenirea se va confrunta numai cu noaptea întunecată și rece și cu valea inexorabilă a umbrei morții. Eu sunt singura răscumpărare a omenirii. Eu sunt singura speranță a omenirii și, mai mult, Eu sunt Cel pe care se bazează existența întregii omeniri. Fără Mine, omenirea va ajunge imediat într-un impas, fără Mine, omenirea doar va îndura catastrofe devastatoare și va fi călcată în picioare de tot felul de fantome, deși nimeni nu ține seama de Mine. Am făcut o lucrare care nu poate fi făcută de nimeni altcineva și sper doar ca omul să Mă poată răsplăti cu câteva fapte bune. Deși foarte puțini au putut să Mă răsplătească, Îmi voi încheia totuși călătoria în lumea oamenilor și voi începe următoarea etapă a lucrării Mele care este pe punctul de a se desfășura, pentru că toată alergătura Mea încoace și încolo în mijlocul omului în acești mulți ani a fost roditoare și Eu sunt foarte mulțumit. Ceea ce Mă interesează nu este numărul oamenilor, ci mai degrabă faptele lor bune. În orice caz, sper că pregătiți suficiente fapte bune pentru propria voastră destinație. Doar atunci voi fi mulțumit; în caz contrar, niciunul dintre voi nu va putea scăpa de lovitura dezastrului. Dezastrul provine de la Mine și, bineînțeles, este orchestrat de Mine. Dacă nu puteți părea a fi buni în ochii Mei, atunci nu veți scăpa de suferința dezastrului. În mijlocul necazului, acțiunile și faptele voastre nu au fost considerate în întregime potrivite, pentru că credința și dragostea voastră au fost goale și voi doar ați părut fie timizi, fie puternici. În acest sens, voi judeca doar dacă ați făcut bine sau rău. Ceea ce Mă preocupă sunt în continuare acțiunile și faptele și toate manifestările fiecăruia dintre voi, pe baza cărora vă voi determina finalul. Cu toate acestea, trebuie să fac acest lucru clar: față de cei care nu Mi-au arătat niciun strop de loialitate în vremuri de necaz nu voi mai fi milos, pentru că mila Mea are limite. În plus, nu îmi place nimeni care M-a trădat cândva, cu atât mai puțin Îmi place să Mă asociez cu cei care vând interesele prietenilor lor. Aceasta este firea Mea, indiferent de cine ar putea fi persoana. Trebuie să vă spun: oricine Îmi va frânge inima întru totul nu va mai beneficia de clemență din partea Mea a doua oară, și oricine Mi-a fost loial va rămâne în inima Mea pentru totdeauna.


Cui anume îi ești loial?

Acum, fiecare zi pe care o trăiți este decisivă și de o mare importanță pentru destinația și soarta voastră, astfel că trebuie să prețuiți tot ceea ce aveți astăzi și să prețuiți fiecare minut care trece. Trebuie să profitați de fiecare clipă, pentru a putea culege cele mai mari beneficii, evitând astfel să fi trăit în zadar această viață. Motivul pentru care vă spun asemenea cuvinte s-ar putea să vă nedumerească. Sincer să fiu, nu sunt mulțumit de comportamentul niciunuia dintre voi, căci nu sunteți cum speram să fiți astăzi. Prin urmare, pot să spun următoarele: fiecare dintre voi este la un pas de pericol, iar strigătele voastre de ajutor de altădată și aspirațiile anterioare de a urmări adevărul și de a căuta lumina se apropie de final. Aceasta este manifestarea finală a răsplății voastre față de Mine și e ceva la care nu M-am așteptat niciodată. Nu doresc să vorbesc împotriva faptelor, pentru că M-ați dezamăgit peste măsură. Poate că nu doriți să acceptați situația fără să vă împotriviți și nici să înfruntați realitatea – totuși, trebuie să vă adresez cu seriozitate această întrebare: în toți acești ani, ce anume v-a umplut inimile? Cui anume îi sunt ele loiale? Să nu spuneți că aceste întrebări au apărut din senin și să nu-Mi cereți să vă spun de ce am întrebat astfel de lucruri. Să știți acest lucru: deoarece vă cunosc prea bine, țin la voi prea mult și am pus prea multă inimă în comportamentul și faptele voastre; de aceea v-am chemat fără oprire să dați socoteală și am îndurat greutăți amare. Totuși, nu Mă răsplătiți decât cu indiferență și resemnare neputincioasă. Ați fost atât de superficiali față de Mine; e posibil să nu știu nimic despre acest fapt? Dacă asta credeți voi, aceasta dovedește și mai mult faptul că nu Mă tratați cu bunătate în mod sincer. Și, așadar, spun că vă amăgiți pe voi înșivă. Cu toții sunteți atât de isteți încât nici măcar nu știți ce faceți – așadar, ce veți folosi pentru a-Mi da socoteală?

Întrebarea care Mă preocupă cel mai mult este cui, mai exact, îi sunt inimile voastre loiale. Sper, de asemenea, că fiecare dintre voi va încerca să-și pună ordine în gânduri și să se întrebe cui anume îi este loial și pentru cine anume trăiește. Poate că nu ați acordat niciodată o atenție deosebită acestor întrebări, așadar, ce-ar fi să vă dezvălui răspunsurile?

Oricine are ținere de minte va recunoaște acest fapt: omul trăiește pentru sine și își este loial sieși. Nu cred că răspunsurile voastre sunt întru totul corecte, pentru că fiecare dintre voi există în propria viață și fiecare se căznește în mijlocul suferinței sale personale. Prin urmare, le sunteți loiali oamenilor pe care îi iubiți și lucrurilor care vă plac; nu sunteți întru totul loiali față de voi înșivă. Pentru că fiecare dintre voi este influențat de oamenii, evenimentele și lucrurile din jurul său, nu sunteți cu adevărat loiali față de voi înșivă. Eu rostesc aceste cuvinte nu pentru a susține loialitatea pe care o aveți față de voi înșivă, ci pentru a expune loialitatea voastră față de orice lucru, căci, de-a lungul atâtor ani, nu am primit niciodată loialitate de la niciunul dintre voi. M-ați urmat în toți acești ani, dar nu Mi-ați dat niciodată o iotă de loialitate. În schimb, ați gravitat în jurul oamenilor și al lucrurilor care vă plac – atât de mult încât tot timpul și oriunde vă duceți, le țineți mereu aproape de inimile voastre și nu le-ați abandonat niciodată. Ori de câte ori sunteți dornici sau pasionați de un anume lucru pe care-l iubiți, faceți acest lucru în același timp în care Mă urmați sau chiar în același timp în care Îmi ascultați cuvintele. Așadar, Eu spun că voi folosiți loialitatea pe care v-o cer pentru a fi, în schimb, loiali „animalelor voastre de companie” și a le prețui. Cu toate că puteți sacrifica un lucru sau două pentru Mine, aceasta nu reprezintă toată ființa voastră și nu dovedește că Eu sunt Acela căruia Îi sunteți cu adevărat loiali. Vă implicați în demersurile de care sunteți pasionați: unii dintre voi sunt loiali fiilor voștri și fiicelor voastre, alții sunt loiali bărbaților voștri, soțiilor voastre, bogăției, muncii, superiorilor voștri, statutului sau femeilor. Niciodată nu vă simțiți obosiți sau supărați în privința lucrurilor cărora le sunteți loiali; în schimb, deveniți și mai dornici să aveți aceste lucruri în cantități mai mari și să le dețineți într-un mod mai bun și niciodată nu renunțați. Eu și cuvintele Mele suntem întotdeauna împinși în spatele lucrurilor de care sunteți pasionați și nu aveți de ales decât să ne plasați la urmă. Sunt chiar unii care păstrează acest ultim loc pentru lucruri cărora le sunt loiali, dar pe care încă nu le-au descoperit. În inimile lor, n-a existat niciodată nicio fărâmă din Mine. S-ar putea să credeți că vă cer prea mult sau că vă acuz pe nedrept, dar v-ați gândit vreodată că, în timp ce vă petreceți fericiți timpul cu familia, nu Mi-ați fost loiali nici măcar o dată? În acest moment, nu vă doare? Atunci când inimile voastre sunt pline de bucurie pentru că sunteți plătiți pentru munca voastră, nu vă simțiți descurajați că nu v-ați dotat cu suficiente adevăruri? Când ați plâns cu lacrimi amare pentru că nu ați primit aprobarea Mea? Vă frământați creierii și vă dați toată silința de dragul fiilor și fiicelor voastre, dar tot nu sunteți mulțumiți; mai credeți că nu ați făcut destul pentru ei, că nu ați făcut tot ce v-a stat în puteri pentru ei. Totuși, față de Mine, ați fost mereu nepăsători și neglijenți; sunt doar în amintirile voastre, dar nu dăinui în inimile voastre. Voi nu încercați niciodată să-Mi înțelegeți intențiile minuțioase, nici să arătați considerație față de ele. Voi doar vă angajați într-o scurtă reflecție și aveți impresia că este suficient. O astfel de „loialitate” nu este aceea după care mult am tânjit, ci mai degrabă ceea ce de multă vreme urăsc. Cu toate acestea, indiferent ce spun, continuați să recunoașteți doar un lucru sau două; nu puteți să acceptați pe deplin acest lucru, deoarece toți sunteți foarte „încrezători” și întotdeauna alegeți doar ce vă convine să acceptați din cuvintele pe care vi le-am spus. Dacă astăzi mai sunteți astfel, am niște metode prin care să Mă ocup de siguranța voastră de sine – și, mai mult, vă voi face să admiteți că toate cuvintele Mele sunt adevărate și că niciunul dintre ele nu denaturează realitatea.

Dacă aș pune chiar acum niște bani în fața voastră și v-aș da libertatea să alegeți – și dacă nu v-aș condamna pentru alegerea voastră – atunci majoritatea dintre voi ați alege banii și v-ați lepăda de adevăr. Aceia dintre voi care sunt mai buni ar renunța la bani și ar alege cu reticență adevărul, pe când cei aflați la mijloc ar înhăța banii cu o mână și adevărul cu cealaltă. Oare adevărata voastră față nu ar ieși, astfel, la iveală? Atunci când alegeți între adevăr și orice altceva căruia îi sunteți loiali, ați alege toți în acest mod și atitudinea voastră ar rămâne aceeași. Nu-i așa? Mulți dintre voi ați șovăit între bine și rău, nu-i așa? În toate luptele dintre pozitiv și negativ, dintre alb și negru – dintre familie și Dumnezeu, copii și Dumnezeu, armonie și ruptură, bogăție și sărăcie, statut și condiție de rând, a fi susținuți și a fi respinși și așa mai departe – cu siguranță nu sunteți ignoranți cu privire la alegerile pe care le-ați făcut! Între o familie armonioasă și una destrămată, ați ales-o pe cea dintâi și ați făcut-o fără nicio ezitare; între bogăție și datorie, din nou ați ales-o pe cea dintâi, chiar lipsiți de voința de a vă întoarce la țărm;[a] între lux și sărăcie, l-ați ales pe cel dintâi; când ați ales între fiii, fiicele, soțiile, soții voștri și Mine, i-ați ales pe cei dintâi; și între noțiuni și adevăr, le-ați ales tot pe cele dintâi. Fiind confruntat cu toate tipurile voastre de fapte rele, pur și simplu Mi-am pierdut încrederea în voi, pur și simplu am fost uimit. Pe neașteptate, inimile voastre sunt atât de incapabile să fie înmuiate. În mod surprinzător, sângele inimii pe care l-am consumat vreme de atâția ani nu Mi-a adus decât renunțarea și resemnarea voastră, dar speranțele Mele pentru voi cresc cu fiecare zi care trece, căci ziua Mea a fost pe deplin dezvăluită în fața tuturor. Cu toate acestea, încă urmăriți lucruri întunecate și rele și refuzați să vă slăbiți strânsoarea asupra lor. Care va fi, atunci, finalul vostru? V-ați gândit vreodată cu atenție la acest lucru? Dacă vi s-ar cere să alegeți din nou, care ar fi poziția voastră? Ar mai fi tot cea dintâi? M-ați mai răsplăti cu dezamăgire și întristare dureroasă? Ar mai avea inimile voastre doar atât de puțină căldură? Tot n-ați ști ce ar trebui să faceți pentru a-Mi mângâia inima? În acest moment, ce alegeți? Vă veți supune cuvintelor Mele sau veți fi scârbiți de ele? Ziua Mea a fost dezvăluită chiar în fața ochilor voștri, iar ceea ce vă așteaptă este o viață nouă și un nou punct de plecare. Cu toate acestea, trebuie să vă spun că acest punct de plecare nu este începutul unei lucrări noi, ca în trecut, ci încheierea lucrării vechi. Adică, acesta este actul final. Cred că toți puteți să înțelegeți ce este neobișnuit cu privire la acest punct de plecare. Totuși, într-o zi apropiată, veți înțelege adevăratul sens al acestui punct de plecare, așa că haideți să trecem de el împreună și să întâmpinăm finalul ce va să vină! Cu toate acestea, ceea ce continuă să Mă neliniștească în privința voastră este faptul că, atunci când vă confruntați cu nedreptatea și dreptatea, o alegeți întotdeauna pe cea dintâi. Dar toate acestea fac parte din trecutul vostru. Sper să uit totul din trecutul vostru, cu toate că acest lucru este foarte greu de înfăptuit. Cu toate acestea, am o metodă foarte bună de a face asta: lăsați viitorul să înlocuiască trecutul și permiteți umbrelor din trecutul vostru să se risipească în schimbul sinelui vostru adevărat de astăzi. Așadar, trebuie să vă deranjez să faceți din nou alegerea: cui, mai exact, îi sunteți loiali?

Note de subsol:

a. A se întoarce la țărm: un proverb chinezesc, care are sensul de „a se întoarce de la căile sale rele”.


Despre destinație

Ori de câte ori este menționată destinația, o tratați cu o seriozitate aparte; mai mult, este un lucru în privința căruia toți sunteți deosebit de sensibili. Unii oameni de-abia așteaptă să-și atingă capetele de pământ, să se ploconească înaintea lui Dumnezeu pentru a primi o destinație bună. Văd nerăbdarea voastră, care nu are nevoie să fie exprimată în cuvinte. Nu este nimic mai mult decât că nu vreți ca trupul vostru să cadă în dezastru și cu atât mai puțin vă doriți să coborâți în veșnica pedeapsă ce va să vină. Voi doar sperați să vă permiteți să trăiți un pic mai liber, un pic mai ușor. Și, astfel, vă simțiți deosebit de agitați ori de câte ori se menționează destinația, profund temători că, dacă nu sunteți suficient de atenți, s-ar putea să-L ofensați pe Dumnezeu și, astfel, să fiți supuși pedepsei pe care o meritați. Nu ați ezitat să faceți compromisuri de dragul destinației voastre și chiar mulți dintre voi care erau cândva prefăcuți și neserioși au devenit deosebit de blânzi și de sinceri; aparenta voastră sinceritate este deosebit de înspăimântătoare. Cu toate acestea, aveți cu toții inimi „oneste” și v-ați dezvăluit cu consecvență secretele din inimi înaintea Mea, fără să tăinuiți nimic, fie că e vorba de plângeri, înșelătorie sau loialitate. Una peste alta, Mi-ați „mărturisit” cu mare sinceritate lucrurile substanțiale care se găsesc în cele mai adânci cotloane ale ființei voastre. Bineînțeles, Eu nu am ocolit niciodată asemenea lucruri, căci pentru Mine au devenit prea cunoscute. Ați pătrunde mai degrabă în marea de foc de dragul destinației voastre finale, decât să pierdeți un singur fir de păr pentru a câștiga aprobarea lui Dumnezeu. Nu e vorba că sunt prea dogmatic cu voi; e vorba că vă lipsește prea mult o inimă loială pentru a înfrunta tot ce fac Eu. S-ar putea să nu înțelegeți ce tocmai am spus, așa că permiteți-Mi să vă ofer o simplă explicație: lucrurile de care aveți nevoie nu sunt adevărul și viața și nici principiile modului de a vă purta, cu atât mai puțin lucrarea Mea migăloasă. Mai degrabă, vă trebuie tot ce posedați în trup – bogății, statut, familie, căsnicie și așa mai departe. Sunteți total disprețuitori față de cuvintele Mele și de lucrarea Mea, așadar vă pot rezuma credința într-un singur cuvânt: superficială. Vă veți da toată osteneala pentru a obține lucrurile cărora le sunteți total loiali, dar am descoperit că nu ați proceda la fel de dragul chestiunilor ce țin de credința voastră în Dumnezeu. Mai degrabă, sunteți relativ loiali și relativ serioși. De aceea spun că aceia care nu au o inimă cât se poate de sinceră au eșuat în ce privește credința lor în Dumnezeu. Gândiți-vă bine – sunt mulți care au eșuat printre voi?

S-ar cuveni să știți că succesul în credința în Dumnezeu se obține în urma acțiunilor unei persoane; când oamenii nu au succes, ci eșuează, acest lucru se datorează tot acțiunilor lor și niciun alt factor nu are vreun rol. Cred că voi ați încerca toate modalitățile posibile pentru a realiza un lucru mai dificil și care presupune mai multă suferință decât a crede în Dumnezeu și că ați trata acel lucru foarte serios, atât de serios încât nu ați fi dispuși să tolerați vreo greșeală; acesta este genul de eforturi constante pe care fiecare dintre voi le-a depus în viața sa. Ba chiar sunteți capabili să-Mi înșelați trupul în situații în care nu ați înșela niciun membru al propriei familii. Acestea sunt comportamentul vostru constant și principiul după care interacționați cu lumea. Oare încă nu proiectați o fațadă falsă ca să Mă înșelați, de dragul destinației voastre, și ca destinația voastră să fie minunată și tot ceea ce vă doriți? Sunt conștient că loialitatea voastră este doar temporară, la fel și sinceritatea voastră. Nu este oare cazul că hotărârea voastră și prețul pe care îl plătiți există doar acum și vor lipsi în viitor? Vreți doar să depuneți un ultim efort pentru a vă strădui să vă asigurați o destinație frumoasă. Unicul vostru scop este să faceți un schimb, nu să evitați să deveniți îndatorați adevărului, cu atât mai puțin să Mă răsplătiți pentru prețul pe care l-am plătit. Pe scurt, sunteți dispuși doar să folosiți trucuri inteligente ca să obțineți ce vreți, dar nu să luptați deschis. Nu sunt acestea gândurile voastre cele mai lăuntrice? Nu trebuie să vă deghizați, cu atât mai puțin să vă frământați creierii în legătură cu destinația voastră, până într-acolo încât să nu mai aveți poftă de mâncare sau băutură ziua și să nu puteți adormi liniștiți noaptea. Nu este adevărat că finalul vostru va fi fost deja determinat în cele din urmă? Fiecare dintre voi ar trebui să își îndeplinească datoria cu inima deschisă și onestă și să fie dispus să plătească orice preț necesar. Așa cum ați spus și voi, când va veni acea zi, Dumnezeu nu se va purta rău cu nimeni care a suferit sau a plătit un preț pentru El. Acesta este tipul de convingere de care merită să vă țineți strâns și e corect să nu uitați asta niciodată. Numai așa pot fi cu mintea împăcată în privința voastră. Altfel, veți fi întotdeauna oameni în privința cărora nu pot fi cu mintea împăcată și veți fi pe veci obiectul antipatiei Mele. Dacă voi toți puteți să vă urmați conștiința și să dați totul pentru Mine, neprecupețind niciun efort pentru lucrarea Mea și dedicând energia întregii vieți pentru lucrarea Mea de evanghelizare, atunci nu va tresări adesea inima Mea de bucurie pentru voi? În acest fel, voi putea să am mintea pe deplin împăcată cu privire la voi, nu-i așa? Este păcat că nu puteți face decât o parte jalnic de mică din lucrurile la care Eu Mă aștept. Aceasta fiind situația, cum puteți avea obrăznicia de a-Mi cere lucrurile la care sperați?

Destinația și soarta voastră sunt foarte importante pentru voi – poartă o semnificație majoră pentru voi. Credeți că dacă nu faceți lucrurile cu mare grijă, va însemna că nu veți mai avea o destinație, și că v-ați distrus soarta. Dar v-a trecut vreodată prin minte că oamenii care depun eforturi doar de dragul destinației lor, nu fac decât să trudească în zadar? Astfel de eforturi nu sunt autentice – sunt falsitate și amăgire. Dacă așa stau lucrurile, atunci aceia care depun eforturi doar de dragul destinației lor se află în pragul ultimei înfrângeri, deoarece eșecul în credința în Dumnezeu e cauzat de amăgire. Am spus mai demult că nu-Mi place să fiu flatat sau lingușit, ori tratat cu entuziasm. Îmi place ca oamenii onești să facă față adevărului Meu și așteptărilor Mele. Mai mult, Îmi place când oamenii pot arăta cea mai mare considerație față de inima Mea și când sunt chiar în stare să se consume cu totul de dragul Meu. Numai astfel poate fi inima Mea mângâiată. În acest moment, câte sunt lucrurile care Îmi displac la voi? Câte sunt lucrurile care Îmi plac la voi? E posibil ca niciunul dintre voi să nu-și fi dat seama de toate diferitele tipuri de urâțenie pe care le-ați manifestat consumându-vă de dragul destinației voastre?

În inima Mea, nu doresc să rănesc nicio inimă care este pozitivă și aspiră la cele înalte, și cu atât mai puțin doresc să îi spulber cuiva elanul de a-și face datoria cu devotament. Cu toate acestea, trebuie să reamintesc fiecăruia dintre voi despre insuficiențele voastre și despre sufletele murdare care se găsesc în cele mai adânci cotloane ale inimilor voastre. Fac asta doar cu speranța că vă veți putea oferi inima sinceră în fața cuvintelor Mele, căci ceea ce urăsc cel mai tare este înșelătoria oamenilor față de Mine. Sper doar că în ultima etapă a lucrării Mele veți putea să aveți cea mai remarcabilă performanță, că vă veți devota cu toată inima, fără să mai fiți șovăielnici. Bineînțeles, mai sper ca toți să aveți parte de o destinație bună. Cu toate acestea, încă am cerința Mea, și anume să luați cea mai bună decizie în a-Mi oferi singura și finala voastră loialitate. Dacă cineva nu are acea singură loialitate, atunci acel om este negreșit un bun de preț de-al Satanei, iar Eu nu îl voi mai păstra pentru a-l folosi, ci îl voi trimite acasă, ca părinții lui să se îngrijească de el. Lucrarea Mea este de mare ajutor pentru voi; ceea ce sper să primesc de la voi este o inimă onestă și care aspiră la cele înalte, dar, deocamdată, mâinile Mele rămân goale. Gândiți-vă: dacă într-o zi voi fi tot într-o asemenea suferință, de nedescris în cuvinte, care va fi atitudinea Mea față de voi? Voi fi la fel de binevoitor ca acum? Va fi inima Mea la fel de senină ca acum? Înțelegeți sentimentele unei persoane care, lucrând din greu pământul, n-a recoltat nici măcar un bob? Înțelegeți cât de grav rănită e inima unui om când a suferit o lovitură grea? Puteți gusta amărăciunea unei persoane, cândva atât de plină de speranță, dar care a fost nevoită să se despartă în condiții neplăcute? Ați văzut furia unei persoane care a fost provocată? Cunoașteți dorința de răzbunare a unei persoane care a fost tratată cu dușmănie și cu înșelătorie? Dacă înțelegeți mentalitatea acestor oameni, cred că nu ar trebui să vă fie greu să vă imaginați atitudinea pe care Dumnezeu o va avea la vremea pedepsei Sale! În cele din urmă, sper ca fiecare dintre voi să depună eforturi serioase de dragul propriei destinații, deși ar fi mai bine să nu recurgeți la mijloace înșelătoare în eforturile voastre, altfel, voi fi în continuare dezamăgit de voi în inima Mea. Și la ce duce o astfel de dezamăgire? Oare nu vă amăgiți singuri? Cei care își fac griji pentru destinația lor, însă și-o năruie, sunt oamenii cei mai puțin capabili de a fi mântuiți. Chiar dacă ar ajunge să fie exasperat și furios, cui i s-ar face milă de un asemenea om? Pe scurt, Eu încă vă doresc să aveți o destinație potrivită și frumoasă și, chiar mai mult, sper ca niciunul dintre voi să nu cadă în dezastru.


Trei avertismente

În calitate de credincioși în Dumnezeu, ar trebui să Îi fiți loiali doar Lui în toate lucrurile și să fiți capabili să vă conformați intențiilor Sale în toate lucrurile. Cu toate acestea, deși toată lumea înțelege acest mesaj, din cauza feluritelor dificultăți ale omului – din cauza ignoranței, absurdității și corupției lui, de exemplu – aceste adevăruri, care sunt cele mai simple și cele mai elementare dintre toate, nu sunt pe deplin evidente în el și, astfel, înainte ca finalul vostru să fie determinat, s-ar cuveni să vă spun, mai întâi, câteva lucruri care sunt de maximă importanță pentru voi. Înainte de a continua, voi ar trebui să înțelegeți mai întâi acest lucru: cuvintele pe care le spun sunt adevăruri adresate întregii omeniri; ele nu sunt exprimate numai pentru o anumită persoană sau un anumit tip de persoană. De aceea, voi ar trebui să vă preocupați doar să înțelegeți cuvintele Mele din punctul de vedere al adevărului și trebuie să aveți o atitudine de concentrare exclusivă și de sinceritate; nu ignorați niciun cuvânt sau adevăr pe care-l spun și nu tratați cu ușurință niciun cuvânt pe care-l rostesc. În viața voastră, văd că ați făcut un mare număr de lucruri care sunt irelevante pentru adevăr, așa că vă cer în mod expres să fiți slujitori ai adevărului, să nu fiți sclavi ai ticăloșiei și urâțeniei și să nu călcați în picioare adevărul și să nu pângăriți niciun colț al casei lui Dumnezeu. Acesta este avertismentul Meu pentru voi. Acum voi vorbi despre subiectul de față.

În primul rând, de dragul sorților voastre, ar trebui să ajungeți să fiți recunoscuți de Dumnezeu. Adică, din moment ce recunoașteți că sunteți membri ai casei lui Dumnezeu, atunci ar trebui să-I liniștiți inima lui Dumnezeu în toate privințele și să-L satisfaceți în toate lucrurile – adică, trebuie să acționați principial și în concordanță cu adevărul. Dacă nu poți realiza acest lucru, atunci vei fi disprețuit și respins de Dumnezeu și lepădat cu silă de toți. Odată ce ai căzut într-o astfel de situație dificilă, nu mai poți fi socotit printre membrii casei lui Dumnezeu, ceea ce înseamnă exact a nu fi recunoscut de Dumnezeu.

În al doilea rând, s-ar cuveni să știți că lui Dumnezeu Îi plac cei ce sunt onești. Dumnezeu are o esență de credincioșie și astfel cuvintele Lui pot fi întotdeauna de încredere; în plus, acțiunile Lui sunt impecabile și incontestabile. Acesta este motivul pentru care lui Dumnezeu Îi plac cei care sunt absolut cinstiți cu El. Onestitatea înseamnă să vă dăruiți inima lui Dumnezeu, să nu fiți falși față de El în niciun lucru, să fiți deschiși cu El în toate lucrurile, să nu ascundeți niciodată faptele, să nu încercați să-i înșelați pe cei de deasupra voastră și să ascundeți lucruri de cei de sub voi și să nu faceți lucruri care sunt doar încercări de a intra în grațiile lui Dumnezeu. Pe scurt, să fiți cinstiți înseamnă să fiți neîntinați în acțiunile și cuvintele voastre și să nu înșelați nici pe Dumnezeu, nici pe om. Ceea ce spun este foarte simplu, dar pentru voi este de două ori mai dificil. Mulți ar prefera să fie aruncați în iad decât să vorbească și să acționeze cu onestitate. Nu e de mirare că am alt tratament pregătit pentru cei care sunt necinstiți. Desigur, înțeleg bine cât de greu vă este să fiți oameni onești. Pentru că toți sunteți atât de „inteligenți”, atât de pricepuți să evaluați inimile oamenilor nobili pe baza propriei voastre mentalități meschine, lucrarea Mea devine mult mai simplă. Și din moment ce fiecare vă strângeți la piept secretele, ei bine, vă voi așeza, unul câte unul, în dezastru ca să învățați „lecția” focului, pentru ca apoi să ajungeți să credeți cu o hotărâre absolută în cuvintele Mele. În cele din urmă, voi smulge din gurile voastre cuvintele „Dumnezeu este un Dumnezeu credincios”, după care vă veți bate în piept și vă veți lamenta: „Inima omului este atât de înșelătoare!” Care va fi starea voastră de spirit cu această ocazie? Cu siguranță că nu veți fi atât de cuprinși de mândrie cum sunteți acum! Și mult mai puțin veți fi pe cât de „profunzi și tainici” sunteți acum. Unii se comportă cuviincios și deosebit de „bine crescuți” în prezența lui Dumnezeu, totuși, își arată colții și își scot ghearele în prezența Duhului. Oare ați include astfel de oameni printre cei onești? Dacă tu ești un ipocrit, un expert în „relațiile interpersonale”, atunci Eu spun că ești cu siguranță unul care încearcă să se joace cu Dumnezeu. Dacă vorbele îți sunt pline de scuze și de justificări fără valoare, atunci spun că tu ești un om care nu e dispus să pună adevărul în practică. Dacă ai multe chestiuni private despre care e greu să vorbești și dacă ești foarte reticent să te destăinui în legătură cu secretele tale – dificultățile tale – înaintea altora, ca să cauți calea luminii, atunci Eu spun că tu ești un om căruia îi va fi foarte dificil să atingă mântuirea și căruia îi va fi greu să iasă din întuneric. Dacă îți face cu adevărat plăcere să cauți calea adevărului, atunci tu ești unul care locuiește întotdeauna în lumină. Dacă ești foarte bucuros să fii un prestator de servicii în casa lui Dumnezeu, lucrând cu sârguință și conștiincios în umbră, dăruind mereu și neluând niciodată, atunci Eu spun că ești un sfânt loial, deoarece nu cauți nicio remunerație și, pur și simplu, ești un om onest. Dacă ești dispus să fii candid, dacă ești dispus să te consumi în totalitate, dacă poți să-ți sacrifici viața pentru Dumnezeu și să rămâi ferm în mărturia ta, dacă ești cinstit până într-acolo încât nu știi decât să-L mulțumești pe Dumnezeu și să nu te gândești la tine sau să nu-ți însușești ceva pentru beneficiul personal, atunci Eu spun că oamenii ca tine sunt cei hrăniți în lumină și cei care vor trăi veșnic în împărăție. Tu ar trebui să știi dacă în tine există credință adevărată și loialitate adevărată, dacă ai o dovadă că ai suferit pentru Dumnezeu și dacă ai supunere absolută față de Dumnezeu. Dacă nu ai aceste lucruri, atunci rămân în tine răzvrătirea, viclenia, lăcomia și plângerile. De vreme ce inima ta nu este cinstită, nu ai fost niciodată apreciat de Dumnezeu și nu ai trăit niciodată în lumină. Care va fi soarta cuiva la sfârșit depinde de faptul dacă acea persoană are o inimă cinstită, de un roșu sângeriu și dacă are un suflet pur. Dacă tu ești un om foarte necinstit, cineva care are o inimă plină de o mare rea-voință, cineva cu un suflet necurat, atunci cu siguranță vei sfârși în locul unde omul este pedepsit, așa cum este scris în consemnarea sorții tale. Dacă tu pretinzi că ești foarte cinstit și, totuși, nu reușești niciodată să acționezi în conformitate cu adevărul sau să rostești o vorbă adevărată, atunci tot mai aștepți ca Dumnezeu să te răsplătească? Tu încă mai speri ca Dumnezeu să te considere lumina ochilor Lui? Nu este acesta un mod absurd de gândire? Dacă tu Îl înșeli pe Dumnezeu în toate lucrurile, cum ar putea casa lui Dumnezeu să primească pe cineva ca tine, cu mâinile necurate?

Al treilea lucru pe care vreau să vi-l spun este acesta: fiecare persoană, în cursul vieții sale de credință în Dumnezeu, a făcut lucruri care se împotrivesc lui Dumnezeu și Îl înșală. Unele dintre acestea nu trebuie să fie consemnate ca abateri, dar unele sunt de neiertat, căci există multe care încalcă decretele administrative – lucruri care ofensează firea lui Dumnezeu. Mulți care sunt preocupați de soarta lor se pot întreba care sunt aceste lucruri. Ar trebui să știți că voi sunteți aroganți și îngâmfați prin natura voastră și nu doriți să vă supuneți faptelor. Din acest motiv, vă voi spune puțin câte puțin, după ce ați reflectat asupra voastră. Vă îndemn să faceți un efort real ca să înțelegeți conținutul decretelor administrative și să vă străduiți să cunoașteți firea lui Dumnezeu. Altfel, va fi greu să vă țineți buzele pecetluite, limbile voastre vor fi prea slobode și veți debita vorbe pompoase, ofensând, fără să vreți, firea lui Dumnezeu și căzând în întuneric, pierzând prezența Duhului Sfânt și lumina. Pentru că tu nu ești principial în acțiunile tale, făcând și spunând ceea ce nu ar trebui, vei primi răsplata pe care o meriți. Ar trebui să știi că, deși tu ești neprincipial în cuvânt și faptă, Dumnezeu este cât se poate de principial în ambele. Motivul pentru care primești răsplata este că L-ai ofensat pe Dumnezeu, nu ai ofensat o persoană. Dacă în viața ta ofensezi de multe ori firea lui Dumnezeu, atunci ești destinat să devii un copil al iadului. Pentru om, poate părea că ai comis numai câteva fapte care nu sunt în concordanță cu adevărul și nimic mai mult. Cu toate acestea, ești conștient că, în ochii lui Dumnezeu, tu ești deja cineva pentru care nu mai există nicio jertfă pentru păcat? Pentru că tu ai încălcat decretele administrative ale lui Dumnezeu nu doar o dată și, în plus, nu ai arătat niciun semn de pocăință sau de întoarcere, nu există nicio altă soluție pentru tine decât să fii azvârlit în iad, unde Dumnezeu îl pedepsește pe om. Un număr mic de oameni, în timp ce-L urmau pe Dumnezeu, au săvârșit unele fapte care încălcau principiile, dar după ce au fost emondați și îndrumați, și-au descoperit treptat propria corupție, apoi au intrat pe calea cea bună a realității și rămân statornici și astăzi. Astfel de oameni sunt cei care vor supraviețui în cele din urmă. Cu toate acestea, Eu îi vreau pe cei onești; dacă tu ești o persoană cinstită și cineva care acționează conform principiului, atunci tu poți să fii un confident al lui Dumnezeu. Dacă în acțiunile tale nu jignești firea lui Dumnezeu și cauți dorințele lui Dumnezeu și ai o inimă cu frică de Dumnezeu, atunci credința ta este conform standardului. Cine nu se teme de Dumnezeu și nu are o inimă care tremură de frică e foarte predispus să încalce decretele administrative ale lui Dumnezeu. Mulți Îl slujesc pe Dumnezeu cu puterea pasiunii lor, dar nu au nicio înțelegere a decretelor administrative ale lui Dumnezeu, cu atât mai puțin vreo înțelegere privind implicațiile cuvintelor Sale. Și astfel, cu intențiile lor bune, deseori sfârșesc prin a face lucruri care tulbură gestionarea lui Dumnezeu. În cazuri grave, ei sunt excluși din casa lui Dumnezeu, lipsiți de orice altă șansă de a-L urma și aruncați în iad, orice asociere cu casa lui Dumnezeu luând sfârșit. Acești oameni fac lucrarea casei lui Dumnezeu prin puterea bunelor lor intenții ignorante și sfârșesc prin a mânia firea lui Dumnezeu. Oamenii își aduc în casa lui Dumnezeu modurile de a-i sluji pe oficiali și pe domni și încearcă să le pună în practică, gândindu-se în zadar că pot fi aplicate cu ușurință și fără efort aici. Niciodată nu își închipuie că Dumnezeu nu are firea unui miel, ci a unui leu. De aceea, cei care se asociază cu Dumnezeu pentru prima dată nu sunt în stare să comunice cu El, căci inima lui Dumnezeu este diferită de cea a omului. Numai după ce înțelegi multe adevăruri poți ajunge să-L cunoști continuu pe Dumnezeu. Această cunoaștere nu este compusă din cuvinte și doctrine, ci poate fi folosită ca o comoară prin care tu intri într-o relație foarte apropiată cu Dumnezeu și ca dovadă că El Se bucură de tine. Dacă ești lipsit de realitatea cunoașterii și nu ești echipat cu adevărul, atunci slujirea ta înflăcărată poate aduce asupra ta doar dezgustul și aversiunea lui Dumnezeu. Până acum, tu ar fi trebuit să-ți dai seama că credința în Dumnezeu nu este studiul teologiei!

Deși cuvintele cu care vă avertizez sunt concise, tot ce am expus este ceea ce vă lipsește cel mai mult. Ar trebui să știți că vorbesc acum pentru binele lucrării Mele finale printre oameni, de dragul determinării finalului omului. Nu doresc să fac mult mai multă lucrare care nu are niciun scop și nici nu doresc să continui să-i îndrum pe acei oameni care sunt ca bucățile de lemn putred, cu atât mai puțin să continui să-i conduc pe cei care nutresc pe ascuns intenții rele. Poate că într-o zi voi veți înțelege intențiile minuțioase din spatele cuvintelor Mele și contribuțiile pe care le-am adus omenirii. Poate că într-o zi veți descoperi un concept care vă va permite să ajungeți la o concluzie privind propriul vostru final.


Fărădelegile îl vor conduce pe om în iad

V-am dat multe avertismente și v-am dăruit multe adevăruri menite să vă cucerească. Până acum, toți vă simțiți deja mult mai îmbogățiți decât în trecut, ați ajuns să înțelegeți multe principii de conduită personală și ați ajuns să înțelegeți atât de multe dintre lucrurile de bun simț pe care ar trebui să le aibă oamenii credincioși. Toate acestea sunt recolta pe care ați cules-o de-a lungul mai multor ani. Nu vreau să neg realizările voastre, dar trebuie să spun foarte deschis că nu contest nici numeroasele voastre răzvrătiri și trădări comise împotriva Mea în acești mulți ani, căci printre voi nu se află nicio persoană sfântă – sunteți, fără excepție, oameni care au fost corupți de Satana, sunteți dușmani ai lui Hristos. Până în prezent, fărădelegile și răzvrătirile voastre rămân prea multe pentru a fi numărate, așa că nu se prea poate considera ciudat că vă tot bat la cap. Nu Îmi doresc să Mă asociez în acest mod cu voi – dar de dragul perspectivelor voastre, de dragul destinațiilor voastre, vă voi mai bate la cap o dată, aici și acum. Sper că puteți da dovadă de înțelegere și că veți crede fiecare cuvânt pe care îl rostesc și veți aprecia intențiile profunde din spatele cuvintelor Mele. Să nu vă îndoiți de ceea ce spun, cu atât mai puțin să-Mi tratați neglijent cuvintele, iar apoi să vă lepădați de ele după bunul plac; lucrul acesta Mi se pare intolerabil. Nu-Mi judecați cuvintele, cu atât mai mult nu le nesocotiți, și nu spuneți că Eu vă testez mereu, cu atât mai mult că ceea ce v-am spus nu este exact – toate aceste lucruri Mi se par intolerabile. Fiindcă sunteți mereu plini de îndoieli în ceea ce Mă privește pe Mine și ceea ce vă spun, ignorându-Mă și nesocotindu-Mi mereu cuvintele, vă spun fiecăruia cu toată seriozitatea: nu asociați ceea ce vă spun cu filosofia; nu-Mi legați cuvintele de minciunile unui escroc. Cu atât mai puțin ar trebui să tratați cuvintele Mele cu superficialitate și dispreț. Poate că, în viitor, nimeni nu va mai fi în stare să vă spună ceea ce vă spun Eu, nici să vă vorbească cu atâta bunătate sau, cu atât mai puțin, să vă călăuzească pas cu pas, cu o asemenea răbdare. Zilele ce vor urma le veți petrece fie amintindu-vă de vremurile bune, fie plângând în hohote sau gemând de durere; sau veți trăi nopți întunecate, lipsiți de orice aprovizionare cu adevăr sau cu viață, sau veți rămâne doar în așteptare, fără nicio fărâmă de speranță, sau vă veți cufunda într-un regret atât de amar, încât vă veți pierde toată rațiunea… Niciunul dintre voi nu poate scăpa de aceste posibilități, asta fiindcă niciunul dintre voi nu ocupă un loc din care să I se închine cu adevărat lui Dumnezeu, ci vă amestecați cu lumea desfrâului și a răului, amestecând în credințele, în duhurile, în sufletele și în trupurile voastre atâtea lucruri care nu au nicio legătură cu viața și cu adevărul, și care, în realitate, chiar li se opun. Prin urmare, nădejdea Mea pentru voi este să puteți dobândi o cale a luminii. Singura Mea nădejde este să puteți să vă prețuiți și să vă iubiți pe voi înșivă, și să nu puneți atâta preț pe destinația voastră, în vreme ce vă tratați cu nepăsare comportamentul și fărădelegile.

Multă vreme, toți oamenii care cred în Dumnezeu au sperat sincer la o destinație frumoasă și toți credincioșii lui Dumnezeu speră că norocul le va surâde deodată. Toți speră că, înainte să-și dea seama, se vor instala liniștiți într-un loc sau altul în rai. Dar Eu spun că acești oameni, cu multele lor gânduri minunate, n-au știut niciodată dacă sunt vrednici să se bucure de un asemenea noroc căzut din cer sau să stea pe un scaun acolo. Acum, voi vă cunoașteți foarte bine, dar cu toate acestea, încă sperați să scăpați de dezastrele din zilele de pe urmă și de mâna Celui Atotputernic atunci când îi va pedepsi pe cei răi. Se pare că a avea vise plăcute și a-și lăsa imaginația să zburde este o trăsătură obișnuită a tuturor oamenilor corupți de Satana, și nu sclipirea de geniu a vreunui om singuratic. Chiar și așa, Eu tot Îmi doresc să pun capăt acestor dorințe extravagante ale voastre, cât și nerăbdării voastre de a dobândi binecuvântări, fiindcă fărădelegile voastre sunt nenumărate și momentele în care vă răzvrătiți din ce în ce mai numeroase, și cum se pot împăca aceste lucruri cu planurile voastre minunate de viitor? Dacă vrei să faci greșeli după bunul tău plac, fără ca nimic să te oprească, dar totodată vrei ca visele tale să devină realitate, atunci te sfătuiesc să te ascunzi în continuare sub cuverturi și să dormi și să nu te trezești niciodată, căci visul tău este gol, iar în prezența lui Dumnezeu Cel drept, El nu va face o excepție pentru tine. Dar dacă pur și simplu vrei ca visele tale să devină realitate, atunci nu visa niciodată; mai degrabă confruntă mereu adevărul și realitatea. Doar astfel vei putea fi mântuit. În termeni concreți, care sunt pașii acestei metode?

În primul rând, examinează-ți toate fărădelegile și examinează orice comportament și gând de-al tău care nu sunt în conformitate cu adevărul.

Acesta este un lucru pe care îl poți face ușor, iar Eu cred că toți oamenii care au minte sunt în stare să facă asta. Totuși, cei care nu știu niciodată ce înseamnă fărădelegea și adevărul sunt o excepție, fiindcă pur și simplu nu au minte. Cuvintele mele se adresează oamenilor care au fost recunoscuți de Dumnezeu, care sunt cinstiți, nu au încălcat în mod grav niciun decret administrativ și care își pot găsi ușor propriile fărădelegi. Deși acest lucru anume pe care vi-l cer este ușor de îndeplinit, nu este singurul pe care vi-l cer. Oricum, sper că nu veți râde în sinea voastră de această cerință și mai ales că nu o veți privi cu dispreț sau cu nepăsare. Ar trebui să o tratați cu seriozitate și să nu fiți indiferenți.

În al doilea rând, pentru fiecare fărădelege și răzvrătire de-a ta, ar trebui să găsești un adevăr corespunzător cu care să le rezolvi și după aceea să înlocuiești actele tale de fărădelege și gândurile și actele tale de răzvrătire cu practicarea adevărului.

În al treilea rând, ar trebui să fii o persoană candidă, să nu încerci să fii șiret și să nu fii o persoană vicleană. (Aici îți cer din nou să fii o persoană cinstită.)

Dacă poți îndeplini toate aceste trei lucruri, atunci te numeri printre cei norocoși – ești o persoană ale cărei visuri s-au îndeplinit și care are noroc. Poate veți trata aceste trei cerințe modeste cu seriozitate sau poate doar le veți arunca o privire într-un mod foarte iresponsabil. Oricare ar fi situația, scopul Meu este să vă îndeplinesc visurile și să vă realizez aspirațiile, nu să râd de voi sau să mă joc cu voi.

Se poate ca cererile Mele să fie simple, dar ceea ce vă spun nu este la fel de simplu ca unu plus unu fac doi. Dacă tot ceea ce faceți este să vorbiți nonșalant despre asta sau să divagați făcând afirmații goale, dar pompoase, atunci planurile voastre de viitor și dorințele voastre vor fi veșnic doar o coală albă. Nu voi avea niciun pic de milă pentru aceia dintre voi care suferă atât de mulți ani și lucrează din greu, dar fără niciun rezultat vizibil. Dimpotrivă, celor care nu Mi-au respectat cerințele nu am decât pedepse să le ofer, nu recompense, cu atât mai puțin compasiune. S-ar putea să vă gândiți că, fiind discipoli atât de mulți ani, ați depus eforturi intense, indiferent de circumstanțe, și că, oricare ar fi situația, puteți să fiți muncitori și să primiți un tichet de masă în casa lui Dumnezeu. Aș spune că majoritatea dintre voi gândesc în acest fel, căci mereu ați urmat principiul profitării voastre de lucruri și al neprofitării altora de voi. Așadar, vă spun acum cu toată seriozitatea: Nu-Mi pasă dacă ai muncit din greu și ai adus contribuții majore, dacă ai multă vechime, dacă Mă urmezi îndeaproape, dacă ești foarte renumit sau dacă atitudinea ta s-a îmbunătățit; atât timp cât nu ai acționat conform cerințelor Mele, nu vei fi niciodată capabil să câștigi aprobarea Mea. Ar fi bine să acționați cât mai curând posibil pentru a renunța la toate acele idei și planuri ale voastre și să tratați cerințele Mele cu seriozitate. Altfel, îi voi preface pe toți în cenușă, punând astfel capăt lucrării Mele; cel mult, anii Mei de lucrare și suferință vor fi fost în zadar – căci nu pot să-i aduc în împărăția Mea sau să-i iau în epoca următoare pe dușmanii Mei și pe acei oameni care duhnesc a rău și au aceeași veche asemănare satanică.

Am multe speranțe. Sper să vă puteți purta într-un mod adecvat și cuviincios, să vă faceți cu devotament îndatoririle, să aveți adevăr și umanitate, să fiți oameni care pot renunța la tot, inclusiv la viețile lor, pentru Dumnezeu, și așa mai departe. Toate aceste speranțe se referă la neajunsurile voastre, la corupția și răzvrătirea voastră. Dacă niciuna dintre conversațiile pe care le-am purtat cu voi nu a fost suficientă pentru a vă atrage atenția, atunci va trebui, pur și simplu, să nu mai spun nimic. Totuși, înțelegeți care ar fi consecințele acelui lucru. Eu rareori stau degeaba, așadar, dacă nu vorbesc, voi face ceva pentru ca oamenii să aibă ce să privească. Aș putea face să putrezească limba cuiva sau ca cineva să moară dezmembrat ori să fac pe cineva să își piardă mințile și să afișeze tot felul de hidoșenii. Sau, iarăși, aș putea să-i fac pe unii oameni să îndure o grămadă de chinuri pe care le-am pregătit pentru ei. În acest fel M-aș simți foarte bucuros, foarte fericit și cu totul încântat. Așa a fost întotdeauna, și anume că „Binele este răsplătit cu bine și răul cu rău” așadar, de ce nu și acum? Dacă chiar îți dorești să Îmi ții piept și să Mă judeci, atunci voi face ca gura ta să putrezească, iar asta Mă va încânta nespus de mult. Aceasta pentru că, în cele din urmă, ceea ce ai făcut nu este adevărul, și cu atât mai puțin are ceva de-a face cu viața, pe când tot ce fac Eu este adevărul și este legat de principiile acțiunilor Mele și de decretele administrative pe care le proclam. Prin urmare, îndemn pe fiecare dintre voi să acumuleze o oarecare virtute, să înceteze să mai facă atâta rău și să asculte de cererile Mele în timpul liber. Atunci voi fi bucuros. Dacă ați contribui la adevăr (sau, mai bine spus, ați „dona” adevărului) chiar și cu o miime din efortul pe care îl acordați trupului, alergând de colo-colo pentru acesta, atunci aș spune că nu săvârșiți frecvent fărădelegi și nu aveți guri putrezite. Nu e evident acest lucru?

Cu cât mai multe fărădelegi săvârșești, cu atât mai puține oportunități vei avea să câștigi o destinație bună. Invers, cu cât mai puține fărădelegi faci, cu atât se îmbunătățesc șansele să fii aprobat de Dumnezeu. Dacă fărădelegile tale se înmulțesc până în punctul în care Îmi este imposibil să te mai iert, atunci ți-ai irosit amarnic șansele de a fi iertat. Ca atare, destinația ta nu va fi sus, ci jos. Dacă nu Mă crezi, atunci fii curajos și greșește, și vei vedea ce ți se întâmplă. Dacă ești o persoană care practică foarte sincer adevărul, atunci cu siguranță vei avea o să fii iertat pentru fărădelegile tale, iar tu te vei răzvrăti din ce în ce mai rar. Dacă ești o persoană care nu este deloc dispusă să practice adevărul, atunci fărădelegile tale înaintea lui Dumnezeu se vor înmulți negreșit, iar tu te vei răzvrăti din ce în ce mai des, până când vei atinge limita, care va fi clipa în care vei pieri pe deplin. Acesta va fi momentul când visul tău plăcut de a primi binecuvântări va fi distrus. Nu-ți considera fărădelegile ca simplele greșeli ale unei persoane imature sau nechibzuite; nu folosi scuza că nu ai practicat adevărul deoarece slabul tău calibru a făcut imposibil acest lucru. Chiar mai mult, nu privi pur și simplu fărădelegile pe care le-ai săvârșit ca pe faptele cuiva care n-a știut mai mult. Dacă te pricepi să te ierți pe tine și să te tratezi cu generozitate, atunci îți spun că ești un laș care nu va câștiga niciodată adevărul, iar fărădelegile tale te vor bântui fără încetare; te vor împiedica să îndeplinești cerințele adevărului și te vor face să rămâi de-a pururi un tovarăș credincios al Satanei. Sfatul pe care ți-l dau e același: nu acorda atenție doar destinației tale, în vreme ce nu reușești să-ți observi fărădelegile ascunse; ia fărădelegile în serios și nu nesocoti niciuna dintre ele din grijă pentru destinația ta.


Este extrem de important să înțelegeți firea lui Dumnezeu

Sunt multe lucruri pe care sper să le realizați, dar nu toate acțiunile voastre și nu tot ceea ce ține de viețile voastre pot să îndeplinească ceea ce Eu cer, deci nu pot face altceva decât să trec direct la subiect și să vă explic intențiile Mele. Dat fiind că abilitatea voastră de a identifica lucrurile este slabă, la fel ca abilitatea voastră de a le aprecia, sunteți aproape cu desăvârșire neștiutori cu privire la firea și esența Mea – și, astfel, este imperios necesar să vă înștiințez despre acestea. Indiferent cât de mult ați înțeles până acum, indiferent dacă vă doriți sau nu să înțelegeți aceste lucruri, Eu tot trebuie să vi le explic în amănunt. Aceste lucruri nu vă sunt foarte străine, dar sensul pe care-l conțin nu vă este foarte cunoscut, nu-l înțelegeți prea bine. Mulți dintre voi au doar o oarecare înțelegere neclară, una parțială și incompletă. Pentru a vă ajuta să practicați mai bine adevărul – să puneți mai bine cuvintele Mele în practică – acestea consider că sunt lucrurile de care trebuie să fiți conștienți în primul rând. În caz contrar, credința voastră va rămâne vagă, ipocrită și plină de înfloriturile religiei. Dacă nu înțelegi firea lui Dumnezeu, îți va fi imposibil să faci lucrarea pe care trebuie să o faci pentru El. Dacă nu cunoști esența lui Dumnezeu, îți va fi imposibil să te temi și să te îngrozești de El; în schimb, vei da dovadă numai de superficialitate și de subterfugii nepăsătoare și, chiar mai mult decât atât, de o blasfemie incorigibilă. Deși înțelegerea firii lui Dumnezeu este cu adevărat importantă, iar cunoașterea esenței lui Dumnezeu nu poate fi trecută cu vederea, nimeni nu a examinat vreodată cu seriozitate și nu a cercetat amănunțit aceste lucruri. Este limpede ca bună ziua că ați respins cu toții decretele administrative pe care le-am proclamat. Dacă nu înțelegeți firea lui Dumnezeu, atunci foarte probabil Îi veți ofensa firea. Ofensarea firii Lui echivalează cu provocarea furiei lui Dumnezeu Însuși, caz în care rodul ultim al acțiunilor tale va fi încălcarea decretelor administrative. Acum, ar trebui să conștientizezi că, atunci când cunoști esența lui Dumnezeu, poți să-I înțelegi și firea – și când înțelegi firea lui Dumnezeu, vei fi înțeles, de asemenea, și decretele administrative. E de prisos să spun că o mare parte din conținutul decretelor administrative are legătură cu firea lui Dumnezeu, însă nu întreaga Lui fire este exprimată în acestea; prin urmare, trebuie să mai faceți un pas înainte pentru a vă dezvolta înțelegerea firii lui Dumnezeu.

Vă vorbesc astăzi nu ca într-o conversație obișnuită, deci se cuvine ca voi să-Mi abordați cuvintele cu grijă și, chiar mai mult decât atât, să reflectați mai mult asupra lor. Ceea ce vreau să spun prin aceasta este că ați dedicat prea puțin efort cuvintelor rostite de Mine. Sunteți și mai puțin dispuși să cugetați mai mult asupra firii lui Dumnezeu; rareori depune cineva efort pentru aceasta. Din acest motiv, spun că credința voastră este doar grandilocvență. Chiar și acum, nici măcar unul singur dintre voi nu a dedicat un efort serios atunci când este vorba despre defectul vostru cel mai fatal. M-ați dezamăgit, după toate intențiile minuțioase pe care le-am avut pentru voi. Nu este de mirare că nu aveți niciun respect pentru Dumnezeu și niciun adevăr în viețile voastre. Cum ar putea un astfel de grup de oameni să fie considerați sfinți? Legea cerurilor nu va tolera așa ceva! Dat fiind că înțelegeți atât de puțin acest lucru, nu am de ales decât să vă vorbesc în continuare.

Firea lui Dumnezeu este un subiect care pare tuturor foarte abstract; mai mult, nu este ușor de acceptat de către oricine, deoarece firea Lui se deosebește de personalitatea unei ființe umane. Și Dumnezeu are propriile Sale emoții: bucurie, furie, mâhnire și fericire, dar aceste emoții diferă de cele ale omului. Însuși Dumnezeu are propriile posesiuni și propria ființă. Tot ceea ce exprimă și dezvăluie El reprezintă propria Lui esență și propria Lui identitate. Aceste posesiuni și această ființă, precum și această esență și identitate sunt lucruri care nu pot fi înlocuite de către niciun om. Firea Lui cuprinde iubirea Sa pentru omenire, alinarea față de omenire, ura față de omenire și, mai mult, o înțelegere deplină a omenirii. Personalitatea omului, în schimb, poate include a fi vesel, energic sau nesimțitor. Firea lui Dumnezeu este cea pe care o deține Suveranul tuturor lucrurilor și ființelor vii; este cea pe care o deține Creatorul. Firea Sa reprezintă onorabilitate, putere, noblețe, măreție și, mai presus de orice, supremație. Firea Lui este simbolul autorității, simbolul a tot ceea ce este just, simbolul a tot ceea ce este frumos și bun. Mai mult decât atât, firea Lui este un simbol al invulnerabilității față de înfrângerea sau invadarea de către întuneric sau de către orice forță inamică, precum și un simbol al invulnerabilității față de ofensă (și netolerarea ofenselor) din partea oricărei ființe create. Firea Lui este simbolul celei mai înalte puteri. Nicio persoană sau niciun grup de persoane nu poate și nu are voie să-I tulbure lucrarea sau firea. Însă personalitatea omului nu este mai mult decât un simbol al ușoarei superiorități a omului asupra animalelor. Omul ca atare nu are nicio autoritate, nicio autonomie și nicio capacitate de a-și transcende sinele, ci este, în esența sa, o ființă lipsită de putere, sub controlul a tot felul de persoane, evenimente și lucruri. Bucuria lui Dumnezeu se datorează existenței și apariției dreptății și luminii, distrugerii întunericului și a răului. Bucuria Lui se datorează faptului că El aduce lumina și o viață bună omenirii; bucuria Lui este una justă, un simbol al existenței tuturor lucrurilor pozitive și, mai mult, un simbol al prielniciei. Furia lui Dumnezeu se datorează existenței și tulburării provocate de lucrurile injuste care fac rău omenirii Sale, existenței răului și întunericului, existenței lucrurilor care alungă adevărul, ba mai mult, existenței lucrurilor care se opun la ceea ce este bine și frumos. Furia Lui este un simbol al faptului că toate lucrurile negative nu mai există și, mai mult decât atât, este un simbol al sfințeniei Lui inerente. Tristețea Lui se datorează omenirii, pentru care El nutrește speranțe, dar care a căzut în întuneric și asta pentru că lucrarea Lui asupra omului nu este la înălțimea intențiilor Sale, fiindcă nu toată omenirea pe care El o iubește poate trăi în lumină. El simte tristețe pentru omenirea inocentă, pentru omul onest, dar ignorant și pentru cel care este bun, dar căruia îi lipsesc opiniile proprii. Tristețea Lui este un simbol al bunătății și milei Lui, un simbol al frumuseții și al bunăvoinței. Fericirea Lui, bineînțeles, se naște prin înfrângerea dușmanilor Săi și prin câștigarea bunei credințe a omului. Mai mult, se naște din izgonirea și distrugerea tuturor forțelor inamice și deoarece omenirii i se dă o viață bună și pașnică. Fericirea lui Dumnezeu nu seamănă cu bucuria omului, ci este sentimentul de a culege roade bune, un sentiment mai înalt chiar decât bucuria. Fericirea Lui este un simbol al eliberării omenirii de suferință începând din acest moment și un simbol al faptului că omenirea intră într-o lume a luminii. Emoțiile omenirii, pe de altă parte, se nasc toate de dragul propriilor sale interese, nu pentru dreptate, lumină sau ceea ce este frumos și cu atât mai puțin pentru harul revărsat din Cer. Emoțiile omenirii sunt egoiste, ele există în lumea întunericului și nu apar de dragul voii lui Dumnezeu, cu atât mai puțin de dragul planului Său. Prin urmare, omul și Dumnezeu nu pot fi niciodată pomeniți în aceeași suflare. Dumnezeu este mereu suprem și mereu onorabil, în timp ce omul este mereu josnic și mereu lipsit de valoare. Aceasta pentru că Dumnezeu Se dedică mereu omenirii și Se străduiește pentru ea, pe când omul solicită și se străduiește mereu pentru sine; Dumnezeu Își dă mereu osteneala pentru supraviețuirea omenirii, însă omul nu contribuie niciodată cu nimic pentru dreptate sau lumină și, chiar dacă omul face un efort temporar, acesta nu poate rezista nici măcar unei singure lovituri, fiindcă efortul omului este întotdeauna pentru el însuși, nu pentru alții. Omul este mereu egoist, în timp ce Dumnezeu este mereu altruist. Dumnezeu este originea a tot ceea ce este just, bun și frumos, pe când omul este cel care duce mai departe și exprimă toată urâțenia și tot răul. Dumnezeu nu-Și va schimba niciodată esența de dreptate și frumusețe, însă omul poate, în orice moment și în orice loc, să trădeze dreptatea și să se îndepărteze de Dumnezeu.

Fiecare propoziție pe care am rostit-o conține în ea firea lui Dumnezeu. Ați face bine să examinați atent cuvintele Mele și veți beneficia, cu siguranță, mult de pe urma lor. Esența lui Dumnezeu este foarte dificil de pătruns, dar am încredere că voi toți aveți măcar o oarecare idee despre firea lui Dumnezeu. Sper, prin urmare, că veți avea să-Mi arătați mai multe dintre lucrurile pe care le-ați făcut, care nu ofensează firea lui Dumnezeu. Atunci Eu voi fi liniștit. De exemplu, păstrează-L pe Dumnezeu în inima ta în orice moment. Când acționezi, fă-o conform cuvintelor Lui. Caută-I dorințele în toate lucrurile și abține-te să faci ceea ce arată lipsă de respect și de cinstire față de Dumnezeu. Chiar mai puțin ar trebui să-L pui pe Dumnezeu în plan secund pentru a umple golul viitor din inima ta. Dacă faci asta, vei fi ofensat firea lui Dumnezeu. Și, ca un alt exemplu, dacă nu faci niciodată, în toată viața ta, remarci blasfematoare sau nu aduci plângeri împotriva lui Dumnezeu ori dacă ești capabil să te achiți bine de tot ceea ce El ți-a încredințat, precum și să te supui tuturor cuvintelor Lui pe parcursul întregii tale vieți, vei fi evitat să încalci decretele administrative. De exemplu, dacă ai spus vreodată: „De ce nu cred eu că el este dumnezeu?”, „Cred că aceste cuvinte nu sunt nimic mai mult decât o anumită luminare venită de la duhul sfânt”, „În opinia mea, nu tot ce face dumnezeu este neapărat drept”, „Umanitatea lui dumnezeu nu este superioară umanității mele”, „Cuvintele lui dumnezeu sunt pur și simplu imposibil de crezut” sau alte asemenea remarci de judecată, atunci te îndemn să-ți mărturisești păcatele și să te căiești mai des. Altfel, nu vei avea niciodată șansa să fii iertat, căci Cel pe care Îl ofensezi nu este o persoană, ci Dumnezeu Însuși. Poate crezi că judeci o persoană, însă Duhul lui Dumnezeu nu este de aceeași părere. Lipsa ta de respect pentru trupul Lui este egală cu lipsa de respect față de El. Așa stând lucrurile, nu ai ofensat oare firea lui Dumnezeu prin ceea ce ai făcut? Trebuie să-ți amintești că tot ceea ce face Duhul lui Dumnezeu este pentru a proteja lucrarea Lui în trup și pentru ca această lucrare să fie bine făcută. Dacă neglijezi aceasta, atunci spun că ești o persoană care nu va fi niciodată capabilă să reușească să creadă în Dumnezeu. Fiindcă ai provocat furia lui Dumnezeu și, așadar, El va utiliza o pedeapsă potrivită pentru a-ți da o lecție.

A ajunge să cunoști esența lui Dumnezeu nu este puțin lucru. Trebuie să înțelegi firea Lui. Astfel vei ajunge să cunoști, treptat și pe nesimțite, esența lui Dumnezeu. Odată ce ai această cunoaștere, te vei pomeni pășind într-o stare mai înaltă și mai frumoasă. În final, vei ajunge să te rușinezi de sufletul tău hidos și, mai mult, vei simți că nu ai unde să te ascunzi de rușinea ta. În acel moment, în comportamentul tău vor exista din ce în ce mai puține acțiuni de ale tale care să ofenseze firea lui Dumnezeu, inima ta se va apropia tot mai mult de cea a lui Dumnezeu și, treptat, în inima ta va crește o iubire pentru El. Acesta este un semn că omenirea intră într-o stare frumoasă. Însă voi încă nu ați atins acea stare. În timp ce alergați cu toții de colo-colo de dragul destinului vostru, cine se gândește să încerce să cunoască esența lui Dumnezeu? Dacă acest lucru va continua, veți încălca fără să vă dați seama decretele administrative, fiindcă înțelegeți mult prea puțin din firea lui Dumnezeu. Deci, oare ceea ce faceți voi acum nu pune temelia ofenselor voastre la adresa firii lui Dumnezeu? Faptul că vă cer să înțelegeți firea lui Dumnezeu nu este separat de lucrarea Mea. Fiindcă, dacă încălcați des decretele administrative, care dintre voi va putea să scape de pedeapsă? Nu va fi fost atunci lucrarea Mea în întregime în van? Prin urmare, încă vă cer, pe lângă păzirea propriei voastre conduite, să fiți atenți la pașii pe care-i faceți. Aceasta este cererea mai înaltă pe care v-o fac și sper ca voi toți să chibzuiți atent asupra ei și să o abordați cu seriozitate. De va veni o zi când acțiunile voastre vor stârni în Mine o furie nestăpânită, voi veți fi singurii care își vor asuma consecințele și nu va exista nimeni altcineva care să îndure pedeapsa în locul vostru.


Cum să Îl cunoașteți concret pe Dumnezeul de pe pământ

Cu toții vă doriți să fiți răsplătiți înaintea lui Dumnezeu și priviți cu simpatie de Dumnezeu; toți speră la asemenea lucruri când încep să creadă în Dumnezeu, căci toți sunt preocupați să urmărească lucruri mai înalte și nimeni nu vrea să rămână în urma celorlalți. Exact așa sunt oamenii. Tocmai din acest motiv, mulți dintre voi încercați constant să intrați în grațiile Dumnezeului din cer când, de fapt, loialitatea și candoarea voastră față de Dumnezeu sunt cu mult mai prejos decât loialitatea și candoarea voastră față de voi înșivă. De ce spun asta? Deoarece Eu nu recunosc deloc loialitatea voastră față de Dumnezeu și, mai mult, pentru că neg existența dumnezeului care este în inimile voastre. Adică, dumnezeul căruia vă închinați, dumnezeul nedeslușit pe care îl admirați, nu există deloc. Motivul pentru care pot spune acest lucru atât de categoric este că sunteți prea departe de Dumnezeul adevărat. Motivul loialității voastre este idolul din inimile voastre; pe când pe Mine, Dumnezeul pe care nu-L considerați nici mare, nici mic, doar Mă recunoașteți din gură. Când spun că sunteți departe de Dumnezeu, vreau să spun că sunteți distanți față de Dumnezeul adevărat, în timp ce dumnezeul nedeslușit pare la îndemână. Când spun „nici mare”, are legătură cu faptul că Dumnezeul în care credeți în ziua de azi pare a fi doar o persoană fără abilități mărețe, o persoană care nu e foarte elevată. Iar când spun „nici mic”, aceasta înseamnă că, deși această persoană nu poate invoca vântul sau porunci ploii, El poate totuși chema Duhul lui Dumnezeu să facă o lucrare ce zguduie cerurile și pământul, lăsând oamenii de-a dreptul buimaci. Din afară, toți păreți să dați foarte multă ascultare acestui Hristos de pe pământ, dar, în esență, nu aveți credință în El, nici nu-L iubiți. Adică, acela în care aveți credință cu adevărat este dumnezeul nedeslușit al sentimentelor voastre, iar cel pe care îl iubiți cu adevărat este dumnezeul după care tânjiți zi și noapte, dar pe care nu l-ați văzut niciodată în persoană. Față de acest Hristos, credința voastră este doar parțială, iar dragostea voastră este zero. Credința înseamnă convingere și încredere; dragostea înseamnă adorare și admirație în inimă, care nu se separă niciodată. Cu toate acestea, credința voastră în Hristosul de azi și dragostea voastră față de El sunt cu mult sub acest nivel. Când este vorba de credință, cum aveți credință în El? Când este vorba de dragoste, în ce mod Îl iubiți? Pur și simplu nu-I cunoașteți firea, cu atât mai puțin esența Lui, așadar cum aveți credință în El? Unde este realitatea credinței voastre în El? Cum Îl iubiți? Unde este realitatea dragostei voastre pentru El?

Mulți M-au urmat fără ezitare până în ziua de azi. De asemenea, ați suferit o epuizare puternică în ultimii câțiva ani. Eu v-am înțeles limpede caracterul înnăscut și obiceiurile fiecăruia dintre voi; a fost extrem de anevoios să interacționez cu voi. Partea tristă e că, deși am priceput multe despre voi, voi nu înțelegeți nimic despre Mine. Nu-i de mirare că oamenii spun că v-ați lăsat duși de nas de șiretlicul unui om într-un moment de confuzie. Într-adevăr, nu înțelegeți nimic despre firea Mea și nu pricepeți nici atât ce este în mintea Mea. Astăzi, înțelegerile voastre greșite vizavi de Mine se întețesc, iar credința voastră în Mine rămâne o credință confuză. În loc să spunem că aveți credință în Mine, ar fi mai potrivit să spunem că încercați cu toții să intrați în grațiile Mele și să vă lingușiți pe lângă Mine. Motivele voastre sunt foarte simple: voi urma pe oricine mă poate răsplăti și voi crede în oricine îmi permite să scap de marile dezastre, fie că acel cineva este Dumnezeu sau orice alt dumnezeu. Niciunul dintre aceste lucruri nu are vreo legătură cu Mine. Sunt mulți astfel de oameni printre voi, iar această stare este una foarte gravă. Dacă, într-o zi, s-ar da un test care să arate câți dintre voi aveți credință în Hristos deoarece I-ați înțeles esența, atunci Mă tem că niciunul dintre voi nu ar putea să-Mi satisfacă dorințele. Prin urmare, n-ar fi rău ca fiecare dintre voi să ia această întrebare în considerare: dat fiind că dumnezeul în care credeți este extrem de diferit de Mine, care este atunci esența credinței voastre în Dumnezeu? Cu cât credeți mai mult în așa-zisul dumnezeu al vostru, cu atât vă îndepărtați de Mine. Ce este, așadar, esența acestei chestiuni? Este sigur că niciunul dintre voi nu a luat în considerare o asemenea întrebare, dar v-a trecut vreodată prin minte gravitatea ei? Ați stat să cugetați la consecințele stăruirii într-o credință ca aceasta?

Astăzi, vă confruntați cu multe probleme și niciunul dintre voi nu e expert în găsirea soluțiilor. Dacă această situație va continua, singurii care vor avea de pierdut sunteți voi înșivă. Eu vă voi ajuta să înțelegeți problemele, dar depinde de voi să găsiți soluțiile.

Îi apreciez cu adevărat pe aceia care nu îi suspectează pe alții și Îmi plac cu adevărat aceia care sunt dispuși să accepte adevărul; față de aceste două tipuri de oameni Eu dau dovadă de mare grijă, căci în ochii Mei ei sunt oameni onești. Dacă ești foarte înșelător, atunci vei fi circumspect și suspicios cu privire la toți oamenii și toate lucrurile și, astfel, credința ta în Mine se va clădi pe o temelie a suspiciunii. Nu aș putea recunoaște niciodată o astfel de credință. Lipsindu-ți credința adevărată, ești și mai lipsit de iubirea adevărată. Iar dacă poți chiar să te îndoiești de Dumnezeu și să faci speculații despre El după bunul tău plac, atunci ești, fără îndoială, cel mai înșelător dintre toți oamenii. Tu speculezi dacă Dumnezeu poate fi asemenea omului: păcătos de neiertat, meschin, lipsit de corectitudine și raționalitate, fără simțul dreptății, folosind tactici feroce, perfide și viclene, bucurându-Se de rău și de întuneric și așa mai departe. Motivul pentru care oamenii au astfel de gânduri nu este acela că nu au nici cea mai mică cunoaștere despre Dumnezeu? O astfel de credință este pur și simplu păcat! Sunt chiar unii care cred că aceia care Îmi plac sunt doar cei care știu să flateze și să lingușească și că aceia care nu știu cum să facă acest lucru nu vor fi bineveniți în casa lui Dumnezeu și își vor pierde locul acolo. Este aceasta singura cunoaștere pe care ați acumulat-o de-a lungul anilor? Aceasta este ceea ce ați câștigat? Iar cunoașterea voastră despre Mine nu se oprește la aceste înțelegeri greșite; chiar mai rea este blasfemia voastră împotriva Duhului lui Dumnezeu și denigrarea Cerului. De aceea spun că o astfel de credință ca a voastră vă va face doar să vă îndepărtați și mai mult de Mine și să fiți într-o vrăjmășie mai mare față de Mine. De-a lungul multor ani de lucrare, ați văzut multe adevăruri, dar știți ce au auzit urechile Mele? Câți dintre voi sunt dispuși să accepte adevărul? Voi toți credeți că sunteți dispuși să plătiți prețul pentru adevăr, dar câți dintre voi au suferit cu adevărat pentru adevăr? În inimile voastre nu există decât nedreptate, ceea ce vă face să credeți că oricine, indiferent cine e, este la fel de înșelător și necinstit – până în punctul în care chiar credeți că Dumnezeu întrupat ar putea, ca orice persoană obișnuită, să nu aibă o inimă bună sau o dragoste binevoitoare. Mai mult decât atât, credeți că o virtute nobilă și o natură miloasă și binevoitoare se găsesc numai la Dumnezeul din cer. Credeți că o asemenea persoană sfântă nu există, că pe pământ domnesc doar întunericul și răul, în timp ce Dumnezeu este ceva căruia omul îi încredințează tânjirea lui după bine și frumos, o figură legendară născocită de el. În mințile voastre, Dumnezeul din cer este integru, drept și măreț, vrednic de închinare și admirație; între timp, acest Dumnezeu de pe pământ este doar un înlocuitor și un instrument al Dumnezeului din cer. Voi credeți că acest Dumnezeu nu ar putea să fie egalul Dumnezeului din cer, cu atât mai puțin să fie menționat în același context cu El. Când vine vorba de măreția și de onoarea lui Dumnezeu, ele sunt slava Dumnezeului din cer, dar când vine vorba de natura și de corupția omului, ele sunt lucrurile din care Se împărtășește Dumnezeul de pe pământ. Dumnezeul din cer este veșnic elevat, în timp ce Dumnezeul de pe pământ este veșnic neînsemnat, slab și incompetent. Dumnezeul din cer nu are sentimente omenești, ci doar dreptate, pe când Dumnezeul de pe pământ are doar motive egoiste și este lipsit de corectitudine sau de rezonabilitate. Dumnezeul din cer nu are nici cea mai mică necinste și este mereu credincios, pe când Dumnezeul de pe pământ are mereu o latură necinstită. Dumnezeul din cer iubește omul nespus de mult, pe când Dumnezeul de pe pământ nu se îngrijește suficient de om, ba chiar îl neglijează complet. Această cunoaștere falsă și-a făcut loc demult în inimile voastre; este eronată și s-ar putea să continuați să persistați în ea și în viitor. Voi priviți toate faptele lui Hristos din punctul de vedere al celor nedrepți și Îi evaluați toată lucrarea, precum și identitatea și esența Sa, din perspectiva celor răi. Ați făcut o greșeală gravă și ați făcut ceea ce nicicând n-a fost făcut de cei care au venit înaintea voastră. Și anume, l-ați slujit întotdeauna doar pe dumnezeul elevat din cer, cu o coroană pe capul său, în timp ce nu L-ați „servit” niciodată pe Dumnezeul pe care Îl considerați atât de neînsemnat încât, pentru voi, El este pur și simplu invizibil. Nu este acesta păcatul vostru? Nu este acesta un exemplu clasic al ofensei voastre la adresa firii lui Dumnezeu? Voi îl venerați cu fervoare pe dumnezeul din cer. Adorați profund imaginile elevate și îi admirați puternic pe oamenii de o elocvență extraordinară. Ești foarte dispus să fii comandat de dumnezeul care îți umple mâinile cu bogății și tânjești atât de mult după dumnezeul care îți poate împlini orice dorință. Singurul pe care nu-L venerezi este acest Dumnezeu care nu e elevat; singurul lucru pe care-l detești este asocierea cu acest Dumnezeu pentru care nimeni nu are o stimă deosebită. Singurul lucru pe care nu ești dispus să-l faci este să lucrezi pentru acest Dumnezeu care nu ți-a dat niciun ban vreodată, iar Singurul care nu te poate face să tânjești după El este acest Dumnezeu neîncântător. Acest Dumnezeu nu te poate ajuta să-ți lărgești orizontul, să te simți de parcă ai găsit o comoară, cu atât mai puțin să îndeplinească ce-ți dorești. De ce Îl urmezi atunci? Ai reflectat la asemenea întrebări? Ceea ce faci nu-L ofensează doar pe acest Hristos; mai important, Îl ofensează pe Dumnezeul din cer. Eu cred că nu acesta este scopul credinței voastre în Dumnezeu!

Voi tânjiți ca Dumnezeu să-Și găsească plăcerea în voi, dar cu toate acestea, sunteți departe de Dumnezeu. Care este problema aici? Voi acceptați doar cuvintele Lui, însă nu și emondarea Lui, și cu atât mai puțin sunteți capabili să-I acceptați toate orânduirile, să aveți credință totală în El. Care este atunci problema? La o analiză finală, credința voastră este o coajă goală de ou din care nu ar ieși niciodată un pui. Căci credința voastră nu v-a adus adevărul, nici nu v-a dat viața, ci v-a oferit, în schimb, un sentiment iluzoriu de susținere și speranță. Acest sentiment de susținere și speranță e scopul credinței voastre în Dumnezeu, nu adevărul și viața. Așadar, Eu vă spun că parcursul credinței voastre în Dumnezeu nu a fost altul decât încercarea de a intra în grațiile lui Dumnezeu într-o manieră servilă și nerușinată, iar aceasta nu poate fi considerată sub nicio formă credință adevărată. Cum ar putea să se nască un pui dintr-o astfel de credință? Cu alte cuvinte, ce poate împlini o credință ca aceasta? Scopul credinței voastre în Dumnezeu este de a vă folosi de El pentru a vă atinge propriile obiective. Nu este aceasta încă o realitate a ofensei voastre la adresa firii lui Dumnezeu? Voi credeți în existența Dumnezeului din cer și o negați pe cea a Dumnezeului de pe pământ, însă Eu nu recunosc părerile voastre; îi aprob doar pe aceia care-L slujesc pe Dumnezeu cu picioarele ferm înfipte în pământ, dar niciodată pe aceia care nu Îl recunosc vreodată pe Hristosul de pe pământ. Indiferent cât de loiali sunt acești oameni Dumnezeului din cer, până la urmă nu vor scăpa de mâna Mea care pedepsește pe cei răi. Acești oameni sunt răul; ei sunt cei răi care I se opun lui Dumnezeu și care nu I s-au supus niciodată lui Hristos de bunăvoie. Bineînțeles, numărul lor îi cuprinde pe toți aceia care nu Îl cunosc și, mai mult, nu Îl recunosc pe Hristos. Crezi tu că te poți comporta cum vrei față de Hristos, atâta timp cât ești loial Dumnezeului din cer? Greșit! Lipsa ta de cunoaștere a lui Hristos este lipsa de cunoaștere a lui Dumnezeu din cer. Indiferent cât de loial Îi ești Dumnezeului din cer, sunt doar vorbe goale și prefăcătorie, căci Dumnezeul de pe pământ nu doar că îi este indispensabil omului pentru ca acesta să câștige adevărul și să aibă o cunoaștere mai profundă, ci, mai mult, este indispensabil în condamnarea omului și în adunarea ulterioară a faptelor în vederea pedepsirii celor răi. Ai înțeles urmările benefice și cele dăunătoare de aici? Le-ai experimentat? Îmi doresc ca voi să înțelegeți în curând acest adevăr: pentru a-L cunoaște pe Dumnezeu trebuie să-L cunoașteți nu doar pe Dumnezeul din cer, ci, chiar mai important, pe Dumnezeul de pe pământ. Nu îți încurca prioritățile și nu permite lucrurilor din plan secundar să le înlocuiască pe cele din prim-plan. Doar în acest mod poți clădi cu adevărat o relație bună cu Dumnezeu, te poți apropia de Dumnezeu și îți poți apropia inima mai mult de El. Dacă ai fost de credință timp de mulți ani și te-ai asociat demult cu Mine, dar cu toate acestea ești distant față de Mine, atunci Eu spun că trebuie să fie faptul că tu ofensezi des firea lui Dumnezeu, iar finalul tău va fi foarte greu de apreciat. Dacă acești mulți ani de asociere cu Mine nu doar că nu au reușit să te schimbe într-o persoană care are umanitate și adevăr, ci, mai mult, au întipărit căile rele în natura ta, iar tu nu doar că ești de două ori mai arogant decât înainte, ci s-au înmulțit și înțelegerile tale greșite în privința Mea, așa încât ai ajuns să Mă vezi drept partenerul tău de joacă, atunci îți zic că boala de care suferi nu mai e una de suprafață, ci ți-a pătruns până în măduva oaselor. Tot ce-ți rămâne de făcut este să-ți aștepți pregătirile de înmormântare. Nu va trebui atunci să Mă implori să fiu Dumnezeul tău, căci ai comis un păcat vrednic de moarte, un păcat de neiertat. Chiar dacă te-aș putea cruța, Dumnezeul din cer va insista să-ți ia viața, căci ofensa ta la adresa firii lui Dumnezeu nu este o problemă obișnuită, ci una de o natură foarte gravă. Când vine vremea, nu Mă învinovăți pe Mine că nu ți-am spus dinainte. Totul se rezumă la aceasta: când te asociezi cu Hristos – Dumnezeul de pe pământ – ca și cu o persoană obișnuită, adică atunci când crezi că acest Dumnezeu nu este altceva decât o persoană, acela este momentul în care vei pieri. Aceasta este singura Mea admonestare pentru voi toți.


O problemă foarte gravă: trădarea (1)

Foarte curând, lucrarea Mea se va termina, iar mulții noștri ani împreună au devenit o amintire de neîndurat. Eu Mi-am repetat neîncetat cuvintele și Mi-am făcut noua lucrare să avanseze constant. Desigur, sfatul Meu servește drept componentă necesară de fiecare dată când fac o lucrare. Fără el, voi toți v-ați rătăci și cu atât mai mult v-ați trezi complet nedumeriți. Lucrarea Mea este acum pe cale să se termine și se află în stadiul ei final. Încă Îmi doresc să fac o lucrare a oferirii de sfaturi, adică să ofer cuvinte sfătuitoare pe care voi să le auziți. Sper doar să fiți capabili să nu lăsați ca truda Mea să se irosească și, mai mult decât atât, să puteți să-Mi înțelegeți intențiile minuțioase și să-Mi tratați cuvintele ca pe temelia conduitei voastre personale. Indiferent dacă sunt sau nu genul de cuvinte pe care sunteți dispuși să le ascultați, indiferent dacă sunt cuvinte pe care sunteți bucuroși să le acceptați sau pe care le acceptați cu reticență, trebuie să le tratați cu seriozitate. Altfel, firile și atitudinile voastre superficiale și nepăsătoare Mă vor răni profund și, cu atât mai mult, Mă vor face să simt un mare dezgust. Sper din suflet ca voi toți să puteți să-Mi citiți cuvintele iar și iar – de mii de ori – chiar până în punctul în care să vă fie gravate în inimi. Doar în acest fel nu Mă veți dezamăgi în ceea ce privește așteptările pe care le am de la voi. Cu toate acestea, niciunul dintre voi nu trăiește așa acum. Dimpotrivă, sunteți cu toții cufundați într-o viață destrăbălată, o viață în care mâncați și beți după placul inimii și niciunul dintre voi nu-Mi folosește cuvintele pentru a-și îmbogăți inima și sufletul. Din acest motiv, am ajuns la o concluzie despre adevărata față a omenirii: omul Mă poate trăda în orice moment și nimeni nu poate fi absolut loial cuvintelor Mele.

„Omul a fost atât de corupt de Satana, încât nu mai are asemănarea omului.” Marea majoritate a oamenilor de astăzi oferă acum un strop de recunoaștere acestei afirmații. O spun pentru că „recunoașterea” la care Mă refer este doar un fel de recunoaștere superficială, spre deosebire de cunoașterea adevărată. Cum niciunul dintre voi nu poate nici să se evalueze cu exactitate și nici să se disece în profunzime, Îmi credeți cuvintele doar pe jumătate. Dar de data aceasta, Mă folosesc de fapte pentru a explica cea mai gravă problemă care există înlăuntrul vostru. Această problemă este trădarea. Tuturor vă este cunoscut cuvântul „trădare”, deoarece majoritatea oamenilor au făcut ceva care să-l trădeze pe altul, cum ar fi un soț care își trădează soția, o soție care își trădează soțul, un fiu care își trădează tatăl, o fiică ce își trădează mama, un slujitor care își trădează stăpânul, prieteni care se trădează reciproc, rude care se trădează reciproc, vânzători ce-și trădează cumpărătorii și așa mai departe. Toate aceste exemple conțin esența trădării. Pe scurt, trădarea este o formă de comportament care încalcă un jurământ, încalcă normele morale sau acționează contrar eticii umane, demonstrând o pierdere a umanității. Ca ființe umane, indiferent dacă vă amintiți că ați făcut ceva pentru a trăda o altă persoană sau dacă i-ați trădat pe alții de multe ori înainte, fiindcă v-ați născut pe această lume, cu toții ați făcut ceva ce constituie o încălcare a adevărului. Întrucât ești capabil să-ți trădezi părinții sau prietenii, atunci ești capabil să-i trădezi și pe alții și chiar mai capabil să Mă trădezi pe Mine și să faci lucruri pe care Eu le detest. Cu alte cuvinte, trădarea nu este un simplu comportament superficial imoral, ci, mai mult decât atât, un lucru ce intră în conflict cu adevărul. Tocmai aceasta este sursa împotrivirii și răzvrătirii omului împotriva Mea. Acesta este motivul pentru care am rezumat-o în următoarea afirmație: trădarea este natura înnăscută a omului, iar această natură este dușmanul inerent al fiecărei persoane care atinge compatibilitatea cu Mine.

Comportamentul care nu Mi se poate supune în mod absolut înseamnă trădare. Comportamentul care nu poate fi loial față de Mine înseamnă trădare. A Mă înșela și a folosi minciuni pentru a Mă înșela înseamnă trădare. A nutri multe noțiuni și a le răspândi peste tot este trădare. A fi incapabili să-Mi susțineți mărturiile și interesele este trădare. A afișa zâmbete false, când în inimi sunteți departe de Mine, este trădare. Acestea sunt toate acte de trădare de care voi ați fost întotdeauna capabili și sunt ceva obișnuit printre voi. Poate că niciunul dintre voi nu se gândește la asta ca la o problemă, dar Eu nu cred asta. Nu pot să tratez trădarea unei persoane față de Mine ca pe o chestiune neînsemnată și, cu atât mai mult, nu pot să o ignor. Chiar și acum, când lucrez printre voi, vă purtați în acest fel – dacă va veni o zi în care nu va fi nimeni care să vă supravegheze, nu veți deveni ca niște bandiți care s-au declarat regi ai propriilor lor mici teritorii? Când se va întâmpla asta și veți provoca o catastrofă, cine va fi acolo să curețe după voi? Dacă voi credeți că unele acte de trădare sunt simple acțiuni ocazionale, mai degrabă decât comportamentul vostru consecvent, care nu ar trebui aduse în discuție cu atâta severitate, făcând astfel încât mândria voastră să fie rănită, și dacă asta este ceea ce credeți cu adevărat, atunci sunteți complet lipsiți de rațiune. Cu cât cineva gândește mai mult în acest fel, cu atât mai mult este un arhetip și un model al răzvrătirii. Natura omului este viața lui; este un principiu pe care se bazează pentru a supraviețui și nu îl poate schimba. Luați ca exemplu natura trădării. Dacă poți să faci lucruri pentru a-ți trăda oricare dintre rude sau prieteni, acest lucru dovedește că asta face parte din viața ta și este o natură cu care te-ai născut. E ceva ce nimeni nu poate nega. De exemplu, dacă unei persoane îi place să fure de la alții, atunci această plăcere de a fura este o parte din viața ei, deși poate că uneori fură, iar alteori nu fură. Indiferent dacă fură sau nu, asta nu poate dovedi că furtul său este doar un tip de comportament. Mai degrabă, dovedește că furtul său este o parte din viața sa – adică natura sa. Unii se vor întreba: dat fiind că este natura sa, atunci de ce atunci când vede lucruri drăguțe, câteodată nu le fură? Răspunsul este foarte simplu. Există multe motive pentru care nu fură. Poate că nu fură un lucru deoarece este prea mare pentru a-l înșfăca de sub ochi atenți sau pentru că nu există un moment potrivit ca să acționeze, sau ceva este prea scump, păzit prea strict, sau poate că nu o interesează în mod special sau nu poate vedea ce folos poate avea pentru ea și așa mai departe. Toate aceste motive sunt posibile. Dar, orice-ar fi, indiferent că fură sau nu ceva, asta nu poate dovedi că acest gând există doar ca o sclipire momentană, trecătoare. Dimpotrivă, este o parte a naturii sale – o natură greu de reînnoit. O astfel de persoană nu se mulțumește să fure o singură dată; astfel de gânduri de revendicare a bunurilor altora drept ale sale apar oricând întâlnește ceva frumos sau o situație potrivită. De aceea spun că acest gând nu este ceva ce această persoană recepționează din când în când, ci este ceva ce provine din natura sa.

Oricine își poate folosi propriile cuvinte și acțiuni pentru a-și reprezenta adevărata față. Această adevărată față este, desigur, natura sa. Dacă ești cineva care vorbește într-un mod întortocheat, atunci ai o natură întortocheată. Dacă natura ta este înșelătoare, atunci tu acționezi în mod viclean și e foarte ușor ca ceilalți să fie păcăliți și amăgiți de tine. Dacă natura ta este sinistră, cuvintele tale ar putea să fie plăcute auzului, dar acțiunile tale nu-ți pot ascunde șiretlicurile sinistre. Dacă natura ta este leneșă, atunci, prin tot ce vei spune, vei încerca să te disculpi pentru că ești superficial și leneș, iar acțiunile tale vor fi lente și superficiale și destul de bune la a ascunde adevărul. Dacă natura ta este empatică, cuvintele tale vor fi rezonabile, iar acțiunile tale se vor alinia și ele la adevăr. Dacă natura ta este să fii loial tuturor, atunci cuvintele tale sunt cu siguranță sincere, iar modul în care acționezi este pragmatic, lipsit de vreun lucru care ar putea să-l neliniștească pe stăpânul tău. Dacă natura ta este lascivă sau lacomă de bani, atunci inima ta va fi adesea umplută de aceste lucruri, iar tu vei săvârși în mod involuntar fapte deviante, imorale, pe care oamenii nu le vor uita ușor și care îi vor dezgusta. Așa cum am mai spus, dacă ai o natură a trădării, atunci cu greu te poți descotorosi de ea. Să nu aveți mentalitatea de a vă încerca norocul, presupunând că, pentru că nu i-ați nedreptățit pe alții, nu aveți o natură a trădării. Dacă asta gândești, atunci într-adevăr ești revoltător. De fiecare dată când vorbesc, cuvintele Mele sunt destinate tuturor oamenilor, nu doar unei persoane sau unui singur tip de persoană. Faptul că nu M-ai trădat într-o chestiune nu dovedește că nu Mă vei trăda în nicio altă chestiune. Unii oameni, în timpul obstacolelor din căsnicia lor, își pierd credința în căutarea adevărului. Unii oameni abandonează obligația de a-Mi fi loiali în timp ce familia se destramă. Unii Mă abandonează pentru a căuta un moment de bucurie și de emoție. Unii ar prefera să cadă într-o râpă întunecată decât să trăiască în lumină și să dobândească bucuria lucrării Duhului Sfânt. Unii ignoră sfaturile prietenilor de dragul de a-și satisface pofta de bogăție și nici măcar acum nu pot să-și recunoască greșeala și să-și schimbe direcția. Unii oameni trăiesc doar temporar sub numele Meu pentru a primi protecția Mea, în timp ce alții Îmi dedică reticenți doar puțin, deoarece se agață de viață și se tem de moarte. Nu sunt oare aceste acțiuni și altele asemenea, care sunt imorale și, cu atât mai mult, lipsite de integritate, doar comportamente prin care oamenii M-au trădat, de mult timp, profund în inimile lor? Desigur, știu că oamenii nu plănuiesc dinainte să Mă trădeze, dar trădarea lor este o dezvăluire naturală a naturii lor. Nimeni nu vrea să Mă trădeze, cu atât mai puțin este cineva fericit pentru că a comis un act de trădare împotriva Mea. Dimpotrivă, tremură de frică, nu-i așa? Deci, vă gândiți cum să răscumpărați aceste trădări și cum să schimbați situația actuală?


O problemă foarte gravă: trădarea (2)

Natura omului este destul de diferită de esența Mea, deoarece natura coruptă a omului provine în întregime de la Satana; natura omului a fost prelucrată și coruptă de către Satana. Adică, omul trăiește sub influența răutății și a urâțeniei acestuia. Omul nu crește într-o lume a adevărului sau într-un mediu sfânt și cu atât mai puțin trăiește el în lumină. De aceea, nu este posibil pentru nimeni să aibă adevărul în natura sa din momentul nașterii și cu atât mai puțin cineva se poate naște cu o esență care se teme de Dumnezeu și I se supune Lui. Din contră, oamenii posedă o natură care I se opune lui Dumnezeu, se răzvrătește împotriva lui Dumnezeu și nu are nicio dragoste de adevăr. Această natură este problema despre care vreau să discut – trădarea. Trădarea este sursa opoziției față de Dumnezeu a fiecărei persoane. Aceasta este o problemă care există numai în om, nu și în Mine. Unii vor întreba: de vreme ce toți oamenii trăiesc în lume întocmai cum trăiește Hristos, de ce toți oamenii au naturi care Îl trădează pe Dumnezeu, dar Hristos nu are? Aceasta este o problemă care trebuie să vă fie explicată clar.

Baza existenței omenirii este reîntruparea repetată a sufletului. Cu alte cuvinte, fiecare persoană dobândește o viață omenească în trup când sufletul său este reîntrupat. După ce se naște trupul unei persoane, viața sa continuă până când trupul, în cele din urmă, își atinge limitele, adică momentul final, când sufletul își părăsește învelișul. Acest proces se repetă iar și iar, sufletul unei persoane venind și plecând de repetate ori, și, astfel, existența întregii omeniri este menținută. Viața trupului este și viața sufletului omului, iar sufletul omului susține existența trupului omului. Adică, viața fiecărei persoane provine din sufletul ei, nu este inerentă trupului. Astfel, natura omului provine din suflet, nu din trup. Numai sufletul fiecărei persoane știe cum a experimentat ispitele, chinul și corupția Satanei. Aceste lucruri nu pot fi cunoscute de către trupul omului. Prin urmare, omenirea devine, fără să-și dea seama, din ce în ce mai întunecată, mai murdară și din ce în ce mai rea, în timp ce distanța dintre omenire și Mine devine din ce în ce mai mare, iar viața devine din ce în ce mai întunecată pentru oameni. Satana ține sufletul omului în prinsoarea lui, așa că se înțelege de la sine că trupul omului a fost, de asemenea, invadat de Satana. Cum ar putea un asemenea trup și o asemenea omenire să nu I se opună lui Dumnezeu? Cum ar putea ei să fie în mod înnăscut compatibili cu El? Motivul pentru care l-am azvârlit pe Satana în văzduh este că M-a trădat. Cum ar putea omenirea, atunci, să fie liberă de implicarea lor? De aceea trădarea este natura omului. Am încredere că, odată ce înțelegeți acest raționament, ar trebui și să aveți un oarecare nivel de credință în esența lui Hristos. Trupul purtat de Duhul lui Dumnezeu este însuși trupul lui Dumnezeu. Duhul lui Dumnezeu este suprem; El este atotputernic, sfânt și drept. În mod similar, și trupul Lui este suprem, atotputernic, sfânt și drept. Un astfel de trup poate doar să facă ceea ce este drept și benefic pentru omenire, ceea ce este sfânt, glorios și puternic; El este incapabil să facă ceva ce încalcă adevărul, ce încalcă justiția morală, și cu atât mai puțin este capabil să facă ceva ce ar trăda Duhul lui Dumnezeu. Duhul lui Dumnezeu este sfânt, și astfel trupul Lui este incoruptibil de către Satana; trupul Lui este de o esență diferită față de trupul omului. Căci este omul, nu Dumnezeu, cel care este corupt de către Satana, iar Satanei i-ar fi imposibil să corupă Însuși trupul lui Dumnezeu. Astfel, în ciuda faptului că omul și Hristos locuiesc în același spațiu, doar omul este cel care poate fi ocupat și folosit de Satana și rănit de trucurile acestuia. Prin contrast, Hristos este veșnic imun la corupția Satanei, pentru că Satana nu va fi niciodată capabil să se ridice la locul cel mai înalt și niciodată nu va putea să se apropie de Dumnezeu. Astăzi, ar trebui să înțelegeți toți că numai omenirea, coruptă cum e ea de către Satana, este cea care Mă trădează. Trădarea nu va fi niciodată o problemă care să-L implice pe Hristos câtuși de puțin.

Toate sufletele corupte de Satana sunt ținute în robie sub controlul Satanei. Numai cei care cred în Hristos au fost separați, mântuiți din tabăra Satanei și aduși în Împărăția de astăzi. Acești oameni nu mai trăiesc sub influența Satanei. Chiar și așa, natura omului este încă înrădăcinată în trupul omului, adică, deși sufletele voastre au fost mântuite, natura voastră este tot cum era înainte, iar șansa că Mă veți trăda rămâne de sută la sută. Iată de ce lucrarea Mea durează atât de mult, fiindcă natura voastră este refractară. Acum, voi îndurați cu toții greutăți la maximumul capacității voastre în timp ce vă faceți îndatoririle, totuși faptul de netăgăduit este că fiecare dintre voi este capabil să Mă trădeze și să se întoarcă sub controlul Satanei, să se întoarcă în tabăra lui și să se întoarcă la vechea sa viață. În acel moment, nu vă va fi cu putință să arătați o urmă de umanitate sau de asemănare umană, așa cum faceți acum. În cazurile grave, veți pieri și, mai mult decât atât, veți fi trimiși către osândă veșnică, pedepsiți cu severitate, fără să vă mai reîntrupați vreodată. Aceasta este problema pusă în fața voastră. Vă aduc aminte astfel, în primul rând, pentru ca lucrarea Mea să nu fi fost în van și, în al doilea rând, pentru ca să puteți trăi cu toții în zile de lumină. Cu adevărat, dacă lucrarea Mea este sau nu zadarnică nu este problema crucială. Ce este crucial este ca voi să fiți în stare să aveți vieți fericite și un viitor minunat. Lucrarea Mea este lucrarea de mântuire a sufletelor oamenilor. Dacă sufletul tău va cădea în mâinile Satanei, atunci trupul tău nu va trăi în pace. Dacă Eu îți protejez trupul, atunci și sufletul tău va fi cu siguranță în grija Mea. Dacă voi simți cu adevărat dezgust față de tine, atunci trupul și sufletul tău vor cădea deodată în mâinile Satanei. Îți poți imagina care va fi condiția ta atunci? Dacă, într-o zi, cuvintele Mele nu vor avea niciun efect asupra voastră, atunci fie vă voi preda pe toți Satanei și-i voi permite să sporească chinurile la care vă supune, până când furia Mea se va fi disipat complet, fie vă voi pedepsi personal pe voi, oameni de nerăscumpărat, căci inimile voastre care Mă trădează nu se vor fi schimbat niciodată.

Ar trebui să vă examinați acum cu toții, cât de repede puteți, ca să vedeți cât de multă trădare față de Mine rămâne în voi. Aștept cu nerăbdare răspunsul vostru. Nu fiți superficiali când tratați cu Mine. Eu nu Mă joc niciodată cu oamenii. Dacă spun că voi face ceva, atunci cu siguranță o voi face. Sper că fiecare dintre voi va fi cineva care Îmi ia cuvintele în serios și nu se gândește că ele ar fi științifico-fantastice. Ceea ce vreau de la voi este acțiune concretă, nu închipuirile voastre. Apoi, trebuie să răspundeți la întrebările Mele, care sunt următoarele:

1. Dacă ești, cu adevărat, un prestator de servicii, atunci poți să prestezi un serviciu pentru Mine cu devotament, fără niciun element de superficialitate sau negativitate?

2. Dacă descoperi că nu te-am apreciat niciodată, vei mai fi în stare să rămâi și să Mă slujești pe viață?

3. Dacă Eu sunt încă foarte rece față de tine, în ciuda faptului că ai cheltuit mult efort, vei fi tu în stare să continui să lucrezi pentru Mine în obscuritate?

4. Dacă, după ce te-ai consumat oarecum pentru Mine, Eu nu-ți satisfac cerințele modeste, oare vei deveni descurajat și dezamăgit de Mine sau chiar vei începe să clocotești de resentimente și să strigi injurii?

5. Dacă ai fost întotdeauna foarte loial, cu multă iubire față de Mine, și totuși pătimești chinul bolii, dificultăți financiare, abandonul de către prieteni și rude, ori alte nenorociri în viață, atunci tot vor continua loialitatea și iubirea ta pentru Mine?

6. Dacă nimic din ce ți-ai imaginat în inima ta nu se potrivește cu ce am făcut Eu, atunci cum ar trebui să parcurgi calea viitoare?

7. Dacă nu primești niciunul dintre lucrurile pe care ai sperat să le primești, atunci poți continua să Mă urmezi?

8. Dacă nu ai înțeles niciodată scopul și semnificația lucrării Mele, atunci poți tu fi o persoană supusă care nu emite judecăți și nu trage concluzii la întâmplare?

9. Poți prețui toate cuvintele pe care le-am rostit și toată lucrarea pe care am făcut-o în timp ce am fost împreună cu omul?

10. Ești în stare să Mă urmezi cu loialitate, dispus să înduri o viață de suferință pentru Mine, chiar dacă nu câștigi nimic?

11. De dragul Meu, ești în stare să te lipsești de gânduri, planuri sau pregătiri pentru calea ta viitoare de supraviețuire?

Aceste întrebări reprezintă cerințele Mele finale de la voi și sper ca toți să-Mi puteți da răspunsuri. Dacă ai îndeplinit unul sau două dintre lucrurile pe care aceste întrebări le cer de la tine, atunci încă trebuie să continui să te străduiești. Dacă nu poți împlini măcar una dintre aceste cerințe, atunci ești, cu siguranță, tipul care va fi aruncat în iad. Unor asemenea oameni nu trebuie să le mai spun nimic, pentru că ei, cu siguranță, sunt oameni care nu pot fi compatibili cu Mine. Cum aș putea ține în casa Mea pe cineva care ar putea să Mă trădeze în orice împrejurare? În ceea ce îi privește pe cei care tot M-ar putea trăda în cele mai multe împrejurări, le voi examina comportamentul înainte de a face alte rânduieli. Cu toate acestea, pe toți cei care sunt capabili de a Mă trăda, indiferent în ce condiții, nu-i voi uita niciodată; Îmi voi aminti de fiecare dintre ei în inima Mea și voi aștepta ocazia de a le plăti pentru faptele lor rele. Cerințele pe care le-am stabilit sunt toate chestiuni pe care trebuie să le examinați în voi înșivă. Sper ca toți să le puteți lua în considerare cu seriozitate și să nu Mă tratați superficial. În viitorul apropiat, voi compara răspunsurile pe care Mi le-ați dat cu cerințele Mele. În acel moment, nu vă voi cere nimic altceva și nu vă voi mai oferi alte dojeni în mod serios. În schimb, Îmi voi exercita autoritatea: cei care ar trebui să fie păstrați vor fi păstrați, cei care ar trebui să fie răsplătiți vor fi răsplătiți, cei care ar trebui să fie predați Satanei vor fi predați Satanei, cei care ar trebui să fie pedepsiți cu severitate vor fi pedepsiți cu severitate și cei care ar trebui să piară vor fi nimiciți. Astfel, nu va mai exista nimeni care să Mă tulbure în zilele Mele. Crezi cuvintele Mele? Crezi în răsplătire? Crezi că îi voi pedepsi pe toți acei răi care Mă înșală și Mă trădează? Speri ca ziua aceea să vină mai curând sau ca ea să vină mai târziu? Ești tu cineva îngrozit de pedeapsă sau cineva care mai degrabă ar fi potrivnic față de Mine, deși asta înseamnă să îndure pedeapsă? Când acea zi va veni, îți poți imagina dacă vei trăi în mijlocul veseliei și râsetelor sau dacă vei plânge și vei scrâșni din dinți? Ce fel de final speri că vei întâmpina? Te-ai gândit vreodată, în mod serios, dacă crezi în Mine sută la sută sau te îndoiești de Mine sută la sută? Te-ai gândit vreodată, cu atenție, ce fel de consecințe și de final vor aduce asupra ta purtarea ta și acțiunile tale? Speri tu cu putere că toate cuvintele Mele se vor împlini rând pe rând, sau ești îngrozit că, rând pe rând, cuvintele Mele se vor împlini? Dacă speri ca Eu să plec curând pentru a-Mi împlini cuvintele, cum ar trebui să-ți gestionezi propriile cuvinte și acțiuni? Dacă nu speri ca Eu să plec și nu speri ca toate cuvintele Mele să se împlinească imediat, atunci de ce mai crezi în Mine? Știi cu adevărat de ce Mă urmezi? Dacă motivul tău e doar să-ți lărgești orizonturile, atunci nu e nevoie să te deranjezi astfel. Dacă e pentru a fi binecuvântat și a scăpa de dezastrul iminent, atunci de ce nu te preocupă propria ta purtare? De ce nu te întrebi dacă poți sau nu să-Mi satisfaci cerințele? De ce nu te întrebi și dacă ești sau nu calificat să moștenești binecuvântările viitoare?


Ar trebui să vă gândiți la faptele voastre

Fiecare faptă și acțiune din viața voastră arată că trebuie să fiți aprovizionați cu un pasaj din cuvintele Mele în fiecare zi pentru a vă reface, pentru că voi aveți prea multe lipsuri, iar cunoștințele și capacitatea voastră de înțelegere sunt prea reduse. În viețile voastre de zi cu zi trăiți într-o atmosferă și într-un mediu care sunt lipsite de adevăr sau bun simț. Vă lipsește capitalul pentru supraviețuire și nu aveți temelia pentru a Mă cunoaște pe Mine sau adevărul. Credința voastră este construită pe nimic altceva decât o credință vagă și abstractă sau pe cunoștințe foarte dogmatice și ritualuri religioase. În fiecare zi vă urmăresc mișcările, examinându-vă intențiile și roadele răutății voastre și n-am găsit niciodată nici măcar un om care să-și pună cu adevărat inima și spiritul pe altarul Meu veșnic neclintit. Astfel, nu sunt dispus să revărs în zadar toate cuvintele pe care vreau să le exprim unei astfel de omeniri; singurele planuri din inima Mea sunt pentru lucrarea Mea neterminată și pentru cei din omenire pe care nu i-am mântuit încă. Cu toate acestea, doresc ca toți cei care Mă urmează să dobândească mântuirea Mea și adevărurile date omului prin cuvântul Meu. Sper că într-o zi, când îți vei închide ochii, vei vedea un tărâm unde parfumul umple aerul și curenții de ape vii curg – nu o lume pustie și rece, în care nori întunecați acoperă cerurile și urletele nu încetează nicicând.

În fiecare zi, faptele și gândurile fiecărui om sunt privite de ochii Unicului și, în același timp, se pregătesc pentru propria lor zi de mâine. Aceasta este calea care trebuie străbătută de către toți cei vii; este calea pe care am predestinat-o pentru toți și nimeni nu poate scăpa de ea sau deveni o excepție. Cuvintele pe care le-am rostit sunt nenumărate și, mai mult decât atât, lucrarea pe care am făcut-o este, cu atât mai mult, nemăsurată. În fiecare zi, privesc cum fiecare persoană își desfășoară în mod firesc tot ce are de făcut în conformitate cu natura sa inerentă și cu dezvoltarea naturii sale. Fără să-și dea seama, mulți au pornit deja pe „calea cea dreaptă” pe care am creat-o pentru a dezvălui diferitele feluri de oameni. Am plasat demult aceste feluri diferite de oameni în diferite medii, și fiecare dintre ei, la locul său, își afișează atributele inerente. Nu este nimeni care să-i constrângă, nimeni care să-i ispitească. Ei sunt în întregime liberi și ceea ce dezvăluie vine în mod natural. Un singur lucru îi ține în frâu: cuvintele Mele. Și așa, unii oameni Îmi citesc în silă cuvintele, fără a le practica vreodată, făcând astfel doar pentru a scăpa cu un final de evitare a morții; altora, între timp, li se pare dificil să îndure zilele fără cuvintele Mele care să-i ghideze și să îi alimenteze, așa că ei păstrează, în mod firesc, cuvintele Mele tot timpul. Pe măsură ce trece timpul, ei descoperă secretul vieții omenești, destinația omenirii și valoarea de a fi uman. Pur și simplu așa este omenirea în prezența cuvintelor Mele, iar Eu doar permit lucrurilor să-și urmeze cursul. Nu fac nicio lucrare care să-i forțeze pe oameni să facă din cuvintele Mele fundamentul existenței lor. Astfel, cei care nu au avut niciodată o conștiință și a căror existență nu a avut niciodată vreo valoare, renunță cu îndrăzneală la cuvintele Mele și fac după cum doresc, după ce observă liniștiți cum merg lucrurile. Ei încep să simtă aversiune față de adevăr și față de tot ce vine de la Mine și simt chiar mai multă aversiune față de faptul de a rămâne în casa Mea. De dragul destinației lor și pentru a scăpa de pedeapsă, acești oameni locuiesc pentru o vreme în casa Mea, chiar dacă muncesc. Totuși intențiile și acțiunile lor nu se schimbă niciodată. Aceasta le sporește dorința pentru binecuvântări și le sporește dorința de a intra în Împărăție o singură dată și de a rămâne pentru totdeauna după aceea – chiar să intre în cerul veșnic. Cu cât ei tânjesc mai mult ca ziua Mea să vină cât mai curând, cu atât ei simt mai mult că adevărul a devenit un obstacol, o piatră de poticnire în calea lor. Ei abia așteaptă să pășească în Împărăție pentru a se bucura întotdeauna de binecuvântările Împărăției cerurilor – toate fără a fi nevoie să urmărească adevărul sau să accepte judecata și mustrarea și, mai presus de toate, fără să fie nevoiți să se umilească în casa Mea și să facă precum poruncesc Eu. Acești oameni intră în casa Mea nu pentru a-și satisface dorința de a căuta adevărul și nici ca să coopereze cu gestionarea Mea; ținta lor este doar să fie printre aceia care nu sunt distruși în epoca viitoare. De aceea, inimile lor nu au știut niciodată ce este adevărul sau cum să accepte adevărul. Acesta este motivul pentru care astfel de oameni nu au practicat niciodată adevărul sau nu au realizat profunzimea corupției lor și, totuși, au locuit în casa Mea ca „slujitori” tot acest timp. Ei așteaptă „răbdători” venirea zilei Mele și sunt neobosiți pe măsură ce sunt aruncați încoace și încolo de felul lucrării Mele. Însă indiferent cât de mari le sunt eforturile și ce preț plătesc, nimeni nu i-a văzut niciodată suferind pentru adevăr sau oferind ceva de dragul Meu. În inimile lor, sunt nerăbdători să vadă ziua în care Eu pun capăt vechii epoci și, în plus, abia așteaptă să afle cât de mare este puterea și autoritatea Mea. Ceea ce ei nu s-au grăbit niciodată să facă este să se schimbe și să urmărească adevărul. Ei iubesc lucrurile față de care Eu simt aversiune și au o aversiune față de ceea ce Eu iubesc. Ei tânjesc după ceea ce urăsc Eu, dar se tem să nu piardă ceea ce Eu detest. Ei trăiesc în această lume rea, fără să o urască vreodată și, totuși, profund înfricoșați că o voi distruge. În mijlocul intențiilor contradictorii pe care le au, ei iubesc această lume pe care Eu o detest dar, totuși, își doresc cu înfocare ca Eu să o distrug cât mai curând, ca ei să fie cruțați de calamitatea distrugerii și transformați în stăpânii veacului următor, înainte ca ei să se îndepărteze de adevărata cale. Acest lucru se datorează faptului că ei nu iubesc adevărul și au o aversiune față de tot ceea ce vine de la Mine. Poate că vor deveni „oameni supuși” pentru o scurtă perioadă, pentru a nu-și pierde binecuvântările, dar nerăbdarea lor de a fi binecuvântați și motivația lor de a se teme să nu fie distruși și să nu intre în iazul de foc care arde nu pot fi ascunse niciodată. Pe măsură ce ziua Mea se apropie, dorința lor devine tot mai puternică. Și cu cât este mai mare dezastrul, cu atât devin mai neajutorați, fără să știe de unde să înceapă, pentru a Mă face să Mă bucur și pentru a evita pierderea binecuvântărilor la care tânjesc de mult. Astfel de oameni sunt dornici să ia măsuri pentru a servi drept avangardă de îndată ce mâna Mea își începe lucrarea. Ei se gândesc doar să se avânte până în prima linie a trupelor, profund temători de faptul că nu îi voi vedea. Ei fac și spun ceea ce cred ei că este drept, fără să știe câtuși de puțin că faptele și acțiunile lor nu au fost nicicând relevante pentru adevăr, și că faptele lor doar subminează și tulbură planul Meu. Poate că au depus un efort considerabil și poate sunt sinceri în hotărârea și intenția lor de a îndura greutăți, dar nimic din ceea ce fac nu are legătură cu Mine, căci n-am văzut niciodată ca faptele lor să fie făcute cu intenții bune, cu atât mai puțin i-am văzut să pună ceva pe altarul Meu. Astfel sunt faptele pe care le-au făcut înaintea Mea de-a lungul acestor mulți ani.

Inițial am vrut să vă ofer mai multe adevăruri, dar a trebuit să Mă abțin de la asta deoarece atitudinea voastră față de adevăr este mult prea rece și prea indiferentă; nu doresc ca sângele inimii Mele să fie irosit, nici nu vreau să văd oameni care au cuvintele Mele, dar care, în toate privințele, fac lucruri care Mi se împotrivesc, Mă calomniază și Mă hulesc. Din cauza atitudinilor și a umanității voastre, vă ofer doar o mică și, pentru voi, foarte importantă parte din cuvintele Mele, care servește drept lucrarea Mea de încercare în rândul omenirii. Abia acum am confirmat cu adevărat că deciziile și planul pe care le-am făcut corespund nevoilor voastre și, mai mult decât atât, am confirmat că atitudinea Mea față de omenire este cea corectă. Numeroșii voștri ani de comportament înaintea Mea Mi-au dat un răspuns fără precedent și întrebarea la acest răspuns este: „Care este atitudinea omului înaintea adevărului și a adevăratului Dumnezeu?” Sângele inimii pe care l-am vărsat pentru oameni dovedește esența Mea de iubire față de om, iar acțiunile și faptele omului înaintea Mea dovedesc esența omului de a urî adevărul și de a-Mi fi ostil. Tot timpul sunt preocupat de toți cei care M-au urmat, însă cei care Mă urmează nu pot să accepte niciodată cuvintele Mele; ei nici măcar nu sunt capabili să-Mi accepte sugestiile. Aceasta este ceea ce Mă întristează cel mai mult. Nu a fost nimeni capabil vreodată să Mă înțeleagă, cu atât mai puțin a fost cineva capabil vreodată să Mă accepte, chiar dacă atitudinea Mea este sinceră și cuvintele Mele sunt blânde. Toți fac lucrarea pe care le-am încredințat-o conform propriilor lor intenții, fără să caute intențiile Mele, darămite să întrebe ce anume cer de la ei. Ei încă pretind că Mă slujesc cu loialitate, chiar în timp ce se răzvrătesc împotriva Mea. Mulți cred că adevărurile care sunt de neacceptat pentru ei sau pe care nu le pot practica nu sunt adevăruri. În astfel de oameni, adevărurile Mele devin ceva ce este negat și respins. În același timp, devin un străin care este recunoscut de oameni drept Dumnezeu doar cu vorba, dar care nu este crezut a fi adevărul, calea sau viața. Nimeni nu știe acest adevăr: cuvintele Mele sunt adevărul veșnic neschimbător; Eu sunt aprovizionarea cu viață pentru om și singurul călăuzitor pentru omenire; valoarea și semnificația cuvintelor Mele nu sunt determinate de faptul dacă sunt sau nu recunoscute sau acceptate de către omenire, ci de esența cuvintelor înseși; și chiar dacă nici măcar o singură persoană de pe acest pământ nu poate accepta cuvintele Mele, valoarea cuvintelor Mele și ajutorul lor pentru omenire sunt dincolo de estimarea oricărei persoane. Prin urmare, atunci când Mă confrunt cu acei mulți oameni care se răzvrătesc împotriva cuvintelor Mele, le combat sau sunt complet disprețuitori față de ele, atitudinea Mea este doar aceasta: lăsați timpul și faptele să fie mărturia Mea și să dovedească faptul că ale Mele cuvinte sunt adevărul, calea și viața. Lăsați-le să dovedească faptul că tot ceea ce am spus este corect, că este ceea ce ar trebui să aibă omul și, mai mult, ceea ce omul ar trebui să accepte. Îi voi anunța pe toți cei care Mă urmează cu privire la acest fapt: cei care nu pot accepta pe deplin cuvintele Mele, cei care nu pot să-Mi practice cuvintele, cei care nu pot găsi un obiectiv în cuvintele Mele și cei care nu pot primi harul mântuirii prin cuvintele Mele sunt cei care sunt condamnați de cuvintele Mele; chiar mai mult, sunt cei care au pierdut harul mântuirii Mele, iar toiagul Meu nu-i va părăsi niciodată.

Dumnezeu este sursa vieții omului

Din momentul în care vii plângând pe această lume, începi să îți îndeplinești responsabilitățile. De dragul planului lui Dumnezeu și al predestinării Lui, îți joci rolul și îți începi călătoria vieții. Oricare ar putea fi trecutul tău și oricare ar putea fi drumul care te așteaptă, în orice caz, nimeni nu poate scăpa de orchestrările și rânduielile Cerului și nimeni nu-și poate controla propria soartă, deoarece doar Cel care e suveran peste toate lucrurile este capabil de o asemenea lucrare. De când omul a luat ființă, la început, Dumnezeu Și-a realizat mereu lucrarea în acest mod, gestionând universul și dirijând legile schimbării pentru toate lucrurile și traiectoria mișcării lor. La fel ca toate lucrurile, în tăcere și fără să știe, omul este hrănit de dulceața, de ploaia și roua de la Dumnezeu; la fel ca toate lucrurile, omul trăiește, fără să știe, sub orchestrarea mâinii lui Dumnezeu. Inima și duhul omului sunt la îndemâna lui Dumnezeu și tot ce ține de viața lui este văzut de ochii lui Dumnezeu. Indiferent dacă crezi sau nu toate acestea, oricare și toate lucrurile, fie vii sau moarte, se vor muta, schimba, reînnoi și dispărea în concordanță cu gândurile lui Dumnezeu. Acesta este modul în care Dumnezeu deține suveranitate asupra tuturor lucrurilor.

Pe măsură ce noaptea se apropie tăcută, omul nu este conștient, deoarece inima omului nu poate percepe cum se apropie noaptea, nici de unde vine. Pe măsură ce noaptea dispare în tăcere, omul întâmpină lumina zilei dar, de unde a venit lumina și cum a alungat ea întunericul nopții, inima omului e cu atât mai lipsită de cunoaștere, cu atât mai puțin conștientă. Aceste alternări repetate între noapte și zi îl poartă pe om dintr-o perioadă în alta, din contextul unei epoci în cel al următoarei, garantând totodată că lucrarea lui Dumnezeu în fiecare perioadă și planul Lui pentru fiecare epocă sunt săvârșite. Omul a parcurs aceste perioade diferite urmându-L pe Dumnezeu, dar nu știe că Dumnezeu deține suveranitate peste destinul tuturor lucrurilor și ființelor vii, nici cum orchestrează și dirijează Dumnezeu toate lucrurile. Acest lucru i-a scăpat omului din prezent și chiar și omului din trecut. În ceea ce privește motivul, nu este acela că faptele lui Dumnezeu sunt prea ascunse, nici că planul lui Dumnezeu încă urmează să fie împlinit, ci faptul că inima și duhul omului sunt prea departe de Dumnezeu, într-atât încât omul rămâne în slujirea Satanei chiar în timp ce Îl urmează pe Dumnezeu – și tot nu știe asta. Nimeni nu caută în mod activ urmele pașilor lui Dumnezeu și arătarea lui Dumnezeu și nimeni nu e dornic să existe în grija și protecția lui Dumnezeu. În schimb, ei sunt dispuși să accepte coroziunea Satanei, diavolul cel rău, ca să se adapteze acestei lumi și regulilor existenței pe care această omenire rea le urmează. În acest punct, inima și duhul omului devin tributul pe care omul îl oferă Satanei și devin mâncarea Satanei. Mai mult decât atât, inima și duhul omului devin un loc în care Satana locuiește și terenul lui de joacă legitim. Astfel, omul, fără să își dea seama, își pierde înțelegerea principiilor de conduită personală și valoarea și semnificația existenței umane. Legile lui Dumnezeu și legământul dintre Dumnezeu și om se estompează treptat în inima omului și acesta încetează să-L caute pe Dumnezeu sau să-I acorde atenție. Cu trecerea timpului, omul și-a pierdut înțelegerea semnificației creației sale de către Dumnezeu, nu înțelege cuvintele din gura lui Dumnezeu și tot ceea ce vine de la Dumnezeu. Omul începe atunci să se împotrivească legilor și poruncilor lui Dumnezeu, iar inima și duhul lui devin amorțite… Dumnezeu îl pierde pe omul pe care l-a creat la început, iar omul pierde rădăcina pe care a avut-o la origine: aceasta este tragedia rasei umane. De fapt și de drept, încă de la început și până acum, Dumnezeu a înscenat pentru omenire o tragedie, una în care omul este și protagonist și victimă. Și nimeni nu poate răspunde cu privire la cine este regizorul acestei tragedii.

În întinderea vastă a lumii, oceanele se înnămolesc devenind câmpuri și câmpurile se revarsă în oceane, de nenumărate ori. În afară de El, care deține suveranitatea asupra tot printre toate lucrurile, nu există nimeni care să fie capabil să conducă și să îndrume rasa umană. Nu există nimeni „puternic”, care să trudească sau să facă pregătiri pentru această rasă umană, cu atât mai puțin cineva care să poată călăuzi această rasă umană să se îndrepte spre destinația luminii și să se elibereze de nedreptățile lumii oamenilor. Dumnezeu deplânge viitorul omenirii, El jelește căderea omenirii și e îndurerat de faptul că omenirea mărșăluiește, pas cu pas, spre decădere și spre calea fără de întoarcere. Nimeni nu s-a gândit vreodată la acest lucru: unde s-ar putea îndrepta o astfel de omenire, care I-a frânt pe deplin inima lui Dumnezeu și s-a lepădat de El pentru a-l căuta pe cel rău? Tocmai din acest motiv, nimeni nu încearcă să simtă furia lui Dumnezeu, nimeni nu caută calea care Îl mulțumește pe Dumnezeu și nu încearcă să se apropie mai mult de Dumnezeu și, chiar mai mult decât atât, nimeni nu încearcă să aprecieze mâhnirea și durerea lui Dumnezeu. Chiar și după ce aude glasul lui Dumnezeu, omul continuă pe propriul drum, continuă să se depărteze de Dumnezeu, ocolind harul și grija lui Dumnezeu, ferindu-se de adevărul Lui, preferând să se vândă Satanei, dușmanul lui Dumnezeu. Și cine s-a gândit vreodată – în caz că omul ar stărui în încăpățânarea sa – la cum va trata Dumnezeu această omenire care Îl desconsideră atât de profund? Nimeni nu știe că motivul atenționărilor și îndemnurilor repetate ale lui Dumnezeu către om este acela că El a pregătit în mâinile Lui catastrofe cum nu au mai fost vreodată, acelea care vor fi de nesuportat pentru trupul și sufletul omului, nu doar pedepse ale trupului, ci acelea care țintesc sufletul omului. Trebuie să știi asta: ce fel de furie va dezlănțui Dumnezeu când planul Lui va eșua și când atenționările și îndemnurile Lui nu vor fi răsplătite? Va fi complet diferit de ceea ce a fost vreodată experimentat sau cunoscut până acum de vreo ființă creată. Și astfel spun că aceste catastrofe sunt fără precedent și nu se vor mai repeta niciodată. Căci planul lui Dumnezeu este să creeze omenirea doar de data aceasta și să mântuiască omenirea doar de data aceasta. Aceasta este prima dată, și este și ultima. Prin urmare, nimeni nu poate aprecia intențiile minuțioase și anticiparea înflăcărată cu care Dumnezeu mântuiește omenirea de data aceasta.

Dumnezeu a creat această lume și a adus în ea omul, o ființă vie căreia El i-a dăruit viață. La rândul său, omul a ajuns să aibă părinți și rude și nu a mai fost singur. Încă de când omul a văzut prima oară această lume materială, a fost menit să existe sub rânduirea lui Dumnezeu. Suflarea vieții de la Dumnezeu este cea care susține fiecare ființă vie în parte pe parcursul creșterii sale până la maturitate. În acest proces, nimeni nu simte că omul există și crește sub grija lui Dumnezeu; mai degrabă, consideră că omul crește sub ocrotirea părinților săi și că propriul instinct al vieții este cel care îi determină creșterea. Acest lucru e cauzat de faptul că omul nu știe cine i-a dăruit viața sau de unde a venit aceasta, cu atât mai puțin felul în care instinctul vieții creează miracole. El știe doar că hrana este baza pe care viața sa continuă, că perseverența este sursa existenței vieții sale și că acele credințe din mintea lui sunt capitalul de care depinde supraviețuirea lui. Omul nu e deloc conștient de harul și de aprovizionarea lui Dumnezeu, iar acesta este modul în care își irosește el viața pe care i-a oferit-o Dumnezeu… Nici măcar o singură persoană, pe care Dumnezeu o veghează zi și noapte, nu ia inițiativa de a I se închina. Dumnezeu, așa cum a plănuit, pur și simplu face lucrarea asupra omului, de la care nu are nicio așteptare. El face acest lucru în speranța că, într-o zi, omul se va trezi din visul lui și își va da seama brusc de valoarea și semnificația vieții, de prețul pe care Dumnezeu l-a plătit pentru tot ce i-a dăruit și de ardoarea cu care Dumnezeu tânjește cu disperare ca omul să se reîntoarcă la El. Nimeni nu a cercetat vreodată secretele privind originea și continuarea vieții omului. Doar Dumnezeu, care înțelege toate acestea, îndură în tăcere durerea și loviturile date de om, care a primit totul de la Dumnezeu, dar este nerecunoscător. Omul se bucură de tot ceea ce îi aduce viața ca de ceva de la sine înțeles și, la fel, e „de la sine înțeles” că Dumnezeu este trădat de om, uitat de om și alungat de către om. Cumva planul lui Dumnezeu chiar are atâta importanță? Cumva omul, această ființă vie care a venit din mâna lui Dumnezeu, chiar are atâta importanță? Planul lui Dumnezeu este, negreșit, de o importanță absolută; totuși, această ființă vie creată de mâna lui Dumnezeu există de dragul planului Său. Drept urmare, Dumnezeu nu poate să-Și risipească planul din ură față de această rasă umană. De dragul planului Lui și pentru suflarea pe care a insuflat-o, Dumnezeu îndură toată suferința, nu pentru trupul omului, ci pentru viața omului. El face asta ca să recupereze nu trupul omului, ci viața pe care i-a insuflat-o. Acesta este planul Lui.

Toți cei care vin pe această lume trebuie să treacă prin viață și moarte, iar majoritatea lor au trecut prin ciclul morții și al renașterii. Cei care trăiesc vor muri în curând, iar cei morți se vor întoarce în curând. Toate acestea sunt cursul vieții rânduit de Dumnezeu pentru fiecare ființă vie. Totuși, acest curs și acest ciclu sunt tocmai faptul pe care Dumnezeu Își dorește ca omul să-l vadă: că viața dăruită omului de către Dumnezeu este nesfârșită, neîngrădită de trup, timp sau spațiu. Aceasta este taina vieții dăruite omului de către Dumnezeu și dovada că viața a venit de la El. Deși mulți nu cred că viața omului a venit de la Dumnezeu, omul se bucură inevitabil de tot ceea ce vine de la Dumnezeu, fie că acesta crede în El sau Îi neagă existența. Dacă Dumnezeu S-ar răzgândi brusc într-o zi și ar dori să revendice tot ceea ce există pe pământ și să ia înapoi viața pe care El a dat-o, atunci nu va mai exista nimic. Dumnezeu Își folosește viața pentru a susține toate lucrurile, atât pe cele vii, cât și pe cele fără viață, aducându-le pe toate la o bună rânduială prin marea Sa putere și autoritate – acesta este un fapt care nu poate fi conceput sau înțeles de nimeni. Aceste fapte de neînțeles reprezintă însăși manifestarea și dovada forței vitale a lui Dumnezeu. Acum lasă-Mă să îți spun un secret: măreția vieții lui Dumnezeu și puterea vieții Lui sunt de nepătruns pentru orice ființă creată. Așa este acum, precum a fost în trecut, și așa va fi în timpul ce va veni. Al doilea secret pe care am să-l împărtășesc este acesta: sursa vieții pentru toate creaturile vine de la Dumnezeu, oricât ar putea fi de diferite ca formă de viață sau structură și indiferent ce tip de ființe vii sunt, nicio creatură nu se poate împotrivi traiectoriei vieții stabilite de Dumnezeu. În orice caz, tot ce Îmi doresc să înțeleagă omul e asta: fără grija, protecția și alimentarea lui Dumnezeu, omul nu poate primi tot ceea ce i-a fost dat să primească, indiferent cât de sârguincios se străduiește sau cât de asiduu se luptă. Fără provizia de viață de la Dumnezeu, omul pierde valoarea existenței umane și sensul vieții. Cum ar putea Dumnezeu să îi permită omului, care irosește cu frivolitate valoarea vieții Lui, să fie atât de lipsit de griji? Așa cum am spus înainte, nu uita că Dumnezeu este sursa vieții tale. Dacă omul nu reușește să prețuiască tot ceea ce i-a dăruit Dumnezeu, nu numai că Dumnezeu va lua înapoi ceea ce i-a dat la început, ci îl va face pe om să răsplătească dublu prețul a tot ceea ce El i-a dat.

26 mai 2003


Suspinul Celui Atotputernic

Există un secret enorm în inima ta de care nu ai fost niciodată conștient, fiindcă trăiești într-o lume fără lumină. Inima și duhul ți-au fost înhățate de cel rău. Ochii ți-au fost acoperiți de întuneric și nu poți vedea nici soarele de pe cer, nici acea stea scânteietoare a nopții. Urechile îți sunt înfundate de cuvinte amăgitoare și nu auzi nici glasul tunător al lui Iahve, nici sunetul multor ape care curg de la tron. Ai pierdut tot ce este pe bună dreptate al tău, tot ceea ce ți-a dăruit Cel Atotputernic. Ai intrat într-o nesfârșită mare a suferinței, fără nicio forță care să te salveze, fără speranță de supraviețuire și tot ce faci este să te zbați și să alergi de colo-colo… Din acel moment, ai fost condamnat să fii chinuit de cel rău, departe de binecuvântările Celui Atotputernic, departe de proviziile Celui Atotputernic, coborând pe un drum fără întoarcere. Un milion de chemări abia pot să-ți trezească inima și duhul. Dormi adânc în mâinile celui rău, care te-a ademenit într-un nemărginit tărâm, unde nu există direcție sau indicatoare. În acel moment, ți-ai pierdut inocența și puritatea de la început și ai început să eviți îngrijirea Celui Atotputernic. În inima ta, cel rău te conduce în toate privințele și a devenit viața ta. Nu te mai temi de el, nu-l mai eviți și nu te mai îndoiești de el; în schimb, îl tratezi ca pe dumnezeu în inima ta. Ai început să-l venerezi și să i te închini și voi doi ați devenit la fel de inseparabili precum trupul și umbra sa, hotărâți să trăiți și să muriți împreună. Nu ai nicio idee de unde ai venit, de ce te-ai născut sau de ce vei muri. Îl consideri pe Cel Atotputernic un străin; nu-I cunoști originea și, cu atât mai puțin, tot ceea ce a făcut El pentru tine. Privești cu ostilitate toate lucrurile care vin de la El; nici nu le prețuiești, nici nu le cunoști valoarea. Umbli alături de cel rău, începând din ziua în care ai primit proviziile Celui Atotputernic. Ai suferit mii de ani de vijelii și furtuni alături de cel rău și te-ai unit cu el împotriva Dumnezeului care a fost sursa vieții tale. Nu știi să te pocăiești, ca să nu mai vorbim că nici nu știi că ai ajuns la un pas de pieire. Ai uitat că cel rău te-a sedus și te-a chinuit; ți-ai uitat începuturile. În felul acesta, cel rău ți-a făcut un rău cumplit la fiecare pas, până în ziua de azi. Inima și duhul îți sunt amorțite și decăzute. Ai încetat să te plângi de supărările lumii omului; nu mai crezi că lumea este nedreaptă și cu atât mai puțin îți pasă dacă Cel Atotputernic există. Acest lucru este din cauză că, în urmă cu mult timp, l-ai considerat pe cel rău adevăratul tău tată și nu te poți despărți de el. Acesta este secretul din inima ta.

La ivirea zorilor, o stea a dimineții începe să strălucească în est. E o stea care nu a mai fost niciodată acolo și luminează cerul senin, scânteietor, reaprinzând în inima omenirii lumina stinsă. Datorită acestei lumini, care strălucește deopotrivă asupra ta și a altora, omenirea nu mai este singură. Cu toate acestea, doar tu continui să dormi adânc în noaptea întunecată. Nu auzi niciun sunet și nu vezi nicio lumină; nu ești conștient de apariția unui nou cer și pământ, a unei noi ere, pentru că tatăl tău îți spune: „Copilul meu, nu te ridica, e încă devreme. Vremea este rece, așa că nu merge afară, ca nu cumva să fii străpuns în ochi de sabie și de suliță”. Tu ai încredere doar în avertismentele tatălui tău, deoarece crezi că doar tatăl tău are dreptate, fiindcă tatăl tău este mai în vârstă decât tine și te iubește foarte mult. Astfel de avertismente și o astfel de dragoste te determină să nu mai crezi în legenda că există lumină în lume; ele nu te lasă să-ți pese dacă mai există adevăr în această lume. Tu nu mai îndrăznești să speri la salvarea oferită de Cel Atotputernic. Ești mulțumit cu situația actuală, nu te mai aștepți la apariția luminii, nu mai ești atent la venirea Celui Atotputernic așa cum este spusă în legendă. În ceea ce te privește, nimic din ceea ce este frumos nu poate fi readus la viață, nu poate exista. În ochii tăi, ziua de mâine a omenirii, viitorul omenirii, dispare pur și simplu, spulberat. Te ții strâns de hainele tatălui tău cu toată puterea, dorindu-ți să-i împărtășești greutățile, profund temător să nu-ți pierzi tovarășul de drum și direcția călătoriei tale îndepărtate. Lumea vastă și tulbure a omului i-a format pe mulți dintre voi, neclintiți și neînfricați în a îndeplini diferitele roluri ale acestei lumi. Ea a creat mulți „războinici” fără vreo teamă de moarte. Mai mult decât atât, ea a produs grămadă peste grămadă de ființe umane amorțite și paralizate care nu cunosc scopul creației lor. Ochii Celui Atotputernic cercetează fiecare membru al rasei umane profund afectate. Ceea ce aude El este plânsetul celor care suferă, ce vede El este nerușinarea celor care sunt chinuiți și ce simte El este neajutorarea și groaza unei rase umane care a pierdut harul mântuirii. Omenirea respinge îngrijirea Lui, alegând să meargă pe propria ei cale și încearcă să evite cercetarea ochilor Lui, preferând să savureze până la ultima picătură amărăciunea mării adânci în compania dușmanului. Suspinul Celui Atotputernic nu mai este auzit de omenire; mâinile Celui Atotputernic nu mai sunt dispuse să mângâie această funestă umanitate. De nenumărate ori El câștigă din nou și de nenumărate ori pierde din nou și astfel se repetă lucrarea pe care o face El. Din acel moment, El începe să obosească, să se simtă epuizat și, astfel, oprește lucrarea pe care o are în mână și încetează să umble în mijlocul omenirii… Omenirea este complet inconștientă de oricare dintre aceste schimbări, de venirea și plecarea, de tristețea și melancolia Celui Atotputernic.

Totul din această lume se schimbă rapid odată cu gândurile Celui Atotputernic și sub ochii Lui. Lucruri despre care omenirea nu a auzit niciodată își fac brusc apariția, în timp ce lucruri pe care omenirea le-a avut de mult timp în stăpânire dispar fără ca ea să-și dea seama. Nimeni nu poate pătrunde locul în care se află Cel Atotputernic și cu atât mai puțin poate cineva să simtă transcendența și măreția forței de viață a Celui Atotputernic. El este transcendent prin faptul că poate să perceapă ceea ce oamenii nu pot. El este măreț prin faptul că El este Cel părăsit de omenire și, totuși, El mântuiește omenirea. El cunoaște semnificația vieții și a morții și, mai mult decât atât, El cunoaște legile existenței pe care oamenii, pe care i-a creat, ar trebui să le respecte. El este temelia existenței umane și El este Răscumpărătorul care învie din nou omenirea. El împovărează inimile fericite cu întristare și ridică inimile întristate cu fericire, toate de dragul lucrării Sale și de dragul planului Său.

Omenirea, după ce s-a abătut de la provizia de viață a Celui Atotputernic, nu cunoaște scopul existenței, dar se teme, totuși, de moarte. Oamenii nu au niciun ajutor și nicio susținere, dar, totuși, nu sunt dispuși să închidă ochii și își adună puterile pentru a-și susține trupul, cu spirite care sunt lipsite de simțire, și îndură o existență lipsită de noblețe în această lume. Tu trăiești astfel, fără speranță, la fel ca ceilalți, fără scop. Doar Cel Sfânt din legendă îi va mântui pe oamenii care, gemând în mijlocul suferinței lor, tânjesc cu disperare după sosirea Lui. O astfel de credință a rămas mult timp nerealizată în aceia cărora le lipsește conștiința. Cu toate acestea, ei încă tânjesc așa după ea. Cel Atotputernic are milă de acești oameni care au suferit profund; în același timp, El se simte scârbit de acești oameni care nu au deloc conștiință, fiindcă trebuie să aștepte prea mult timp până când primește un răspuns din partea oamenilor. El vrea să caute, să caute inima ta și duhul tău și să-ți aducă apă și mâncare, astfel încât să te trezești și să nu mai fii însetat sau înfometat. Când ești epuizat și când simți o parte din pustietatea acestei lumi, nu te simți pierdut, nu plânge. Dumnezeu Atotputernic, Veghetorul, va întâmpina cu brațele deschise sosirea ta în orice moment. El stă de veghe lângă tine. Așteaptă să te întorci, așteaptă ziua în care îți vei recăpăta brusc memoria: când îți vei da seama că ai venit de la Dumnezeu și că, la un moment necunoscut, ți-ai pierdut direcția, la un moment necunoscut, ți-ai pierdut conștiința pe drum și la un moment necunoscut, ai avut un „tată”; când îți vei da seama, în plus, că Cel Atotputernic a stat întotdeauna de veghe, așteptând acolo mult, mult timp întoarcerea ta. El a tot tânjit cu disperare, așteptând un răspuns care nu va veni niciodată. Veghea Lui este dincolo de orice preț și este de dragul inimii omului și al duhului omului. Poate că veghea Sa este nelimitată, sau poate că a luat sfârșit. Dar tu ar trebui să știi exact unde îți sunt inima și duhul în acest moment.

28 mai 2003


Arătarea lui Dumnezeu a adus o nouă epocă

Planul de gestionare de șase mii de ani al lui Dumnezeu se apropie de sfârșit și poarta Împărăției s-a deschis deja tuturor celor care caută arătarea Lui. Dragi frați și surori, ce așteptați? Ce anume căutați? Așteptați să Se arate Dumnezeu? Căutați urmele pașilor Lui? Ce mult trebuie dorită arătarea lui Dumnezeu! Și cât de dificil este să se găsească urmele pașilor Lui! Într-o astfel de epocă, într-o astfel de lume, ce trebuie să facem ca să fim martorii zilei în care Se arată Dumnezeu? Ce trebuie să facem pentru a ține ritmul cu urmele pașilor lui Dumnezeu? Toți cei care așteaptă arătarea lui Dumnezeu se confruntă cu întrebări de acest gen. Cu toții ați reflectat asupra lor de mai multe ori, dar cu ce rezultat? Unde Se arată Dumnezeu? Unde sunt urmele pașilor Lui? Ați primit răspunsurile? Mulți oameni ar răspunde astfel: „Dumnezeu Se arată printre toți cei care Îl urmează, iar urmele pașilor Lui sunt printre noi; este atât de simplu!” Oricine poate da un răspuns convențional, dar înțelegeți ce înseamnă arătarea lui Dumnezeu sau urmele pașilor Lui? Arătarea lui Dumnezeu se referă la venirea personală a lui Dumnezeu pe pământ pentru a lucra, pogorându-Se în mijlocul oamenilor pentru a înfăptui lucrarea de inaugurare a unei epoci și de terminare a unei epoci cu propria identitate și fire și în modul care Îi este inerent. Acest gen de arătare nu este un fel de ceremonie. Nu este un semn, o imagine, un miracol sau un fel de viziune măreață și cu atât mai puțin este un soi de proces religios. Mai degrabă, este un fapt real și concret, care poate fi atins și privit de oricine. Acest tip de arătare nu este de dragul de a face lucrurile de formă sau de dragul unui tip de lucrare pe termen scurt. În schimb, este de dragul unei etape a lucrării din planul de gestionare al lui Dumnezeu. Arătarea lui Dumnezeu este întotdeauna plină de înțeles și are mereu o legătură cu planul Lui de gestionare. Ce se numește „arătare” aici diferă întru totul de tipul de „arătare” în care Dumnezeu îl îndrumă, conduce și luminează pe om. De fiecare dată când Se arată, Dumnezeu realizează o etapă din măreața Lui lucrare. Această lucrare este diferită de cea din orice altă epocă. Ea este de neimaginat pentru om și nu a mai fost niciodată experimentată de om. Este o lucrare care începe o nouă epocă și o încheie pe cea veche, fiind o etapă mai nouă și mai avansată a lucrării pentru mântuirea omenirii; cu atât mai mult, este o lucrare care conduce omenirea în noua epocă. Aceasta este semnificația arătării lui Dumnezeu.

După ce ați înțeles ce înseamnă arătarea lui Dumnezeu, cum ar trebui să căutați urmele pașilor Lui? Această întrebare nu are o explicație dificilă: oriunde Se arată Dumnezeu, acolo veți găsi urmele pașilor Lui. O astfel de explicație sună foarte simplu, dar nu este atât de ușor în practică, întrucât mulți oameni nu știu unde Se arată Dumnezeu, cu atât mai puțin unde este dispus sau unde ar trebui să Se arate. Unii cred în mod impulsiv că Dumnezeu Se arată oriunde lucrează Duhul Sfânt. Sau cred că Dumnezeu Se arată oriunde există figuri spirituale. Sau cred că Dumnezeu Se arată oriunde sunt oameni cu renume înalt. Pentru moment, să lăsăm deoparte întrebarea dacă astfel de convingeri sunt corecte sau greșite. Pentru a explica o astfel de întrebare, trebuie să avem mai întâi un obiectiv clar: căutăm urmele pașilor lui Dumnezeu. Nu căutăm figuri spirituale și cu atât mai puțin urmăm figuri renumite; urmăm urmele pașilor lui Dumnezeu. Din acest motiv, întrucât căutăm urmele pașilor lui Dumnezeu, se cuvine să căutăm intențiile lui Dumnezeu, cuvintele și cuvântările Lui. Asta pentru că, oriunde există noi cuvinte rostite de Dumnezeu, acolo este și glasul Lui și, oriunde se află urmele pașilor lui Dumnezeu, acolo sunt și faptele Lui; oriunde este exprimarea lui Dumnezeu, acolo Se arată El și, oriunde Se arată Dumnezeu, acolo există adevărul, calea și viața. În căutarea urmelor pașilor lui Dumnezeu, ați trecut cu vederea cuvintele „Dumnezeu este adevărul, calea și viața”. Prin urmare, mulți oameni, chiar și atunci când câștigă adevărul, nu cred că au găsit urmele pașilor lui Dumnezeu și cu atât mai puțin recunosc arătarea lui Dumnezeu. Ce greșeală gravă! Arătarea lui Dumnezeu nu poate fi conform noțiunilor omului și cu atât mai puțin poate Dumnezeu să Se arate în maniera în care Îi cere omul. Dumnezeu Își face propriile alegeri și propriile planuri atunci când Își înfăptuiește lucrarea; mai mult, El are propriile Sale obiective și propriile Sale metode. Indiferent ce lucrare face, El nu are nevoie să discute despre aceasta cu oamenii sau să le ceară sfatul, cu atât mai puțin să anunțe fiecare persoană în parte despre lucrarea Lui. Aceasta este firea lui Dumnezeu și cu atât mai mult ar trebui să fie recunoscută de toată lumea. Dacă doriți să fiți martori ai arătării lui Dumnezeu, să urmați urmele pașilor Lui, atunci trebuie mai întâi să vă îndepărtați de propriile noțiuni. Nu trebuie să-I ceri insistent lui Dumnezeu să facă un lucru sau altul, cu atât mai puțin ar trebui să-L îngrădești în propriile tale limite și să-L restrângi la propriile tale noțiuni. În schimb, ar trebui să cereți de la voi înșivă să căutați cum se cuvine urmele pașilor lui Dumnezeu, să acceptați cum se cuvine arătarea Lui și să vă supuneți cum se cuvine noii lucrări a lui Dumnezeu: asta ar trebui să facă omul. Întrucât omul nu este adevărul și nu deține adevărul, el ar trebui să caute, să accepte și să se supună.

Indiferent dacă ești american, britanic sau de orice altă naționalitate, ar trebui să-ți depășești granițele propriei naționalități, trecând dincolo de sinele propriu, și să privești lucrarea lui Dumnezeu din perspectiva identității unei ființe create – astfel, nu vei limita urmele pașilor lui Dumnezeu la nicio sferă anume. Aceasta deoarece, conform noțiunilor lor, în zilele noastre, mulți oameni consideră că Dumnezeu nu ar putea să Se arate într-o țară anume sau în rândul unei anumite națiuni. Cât de profundă este semnificația lucrării lui Dumnezeu și cât de importantă este arătarea Lui! Cum este cu putință ca gândirea și noțiunile oamenilor să le măsoare? Prin urmare, spun că ar trebui să-ți spulberi noțiunile privind naționalitatea și etnia pentru a căuta arătarea lui Dumnezeu. Doar astfel nu vei fi legat de propriile tale noțiuni; doar astfel vei fi calificat să întâmpini arătarea lui Dumnezeu. Altminteri, vei rămâne în întunericul veșnic și nu vei dobândi niciodată aprobarea lui Dumnezeu.

Dumnezeu este Dumnezeul întregii rase umane. El nu Se consideră proprietatea privată a niciunei țări sau a niciunei națiuni, ci Își face lucrarea așa cum a planificat-o, fără a fi constrâns de vreo formă, țară sau națiune. Poate nu ți-ai imaginat niciodată această formă, poate atitudinea ta față de această formă este una de negare sau poate că țara în care Se arată Dumnezeu și națiunea în mijlocul căreia Se arată El pur și simplu se întâmplă să fie discriminate de toată lumea și pur și simplu se întâmplă să fie cele mai înapoiate de pe pământ. Cu toate acestea, Dumnezeu are înțelepciunea Lui. Cu marea Lui putere și cu ajutorul adevărului Său și al firii Sale, El a câștigat cu adevărat un grup de persoane care sunt în asentiment cu El și un grup de persoane pe care Și-a dorit să-l facă complet – un grup cucerit de El, care a îndurat tot felul de încercări, de suferințe și de persecuții și care Îl poate urma până la capăt. Scopul apariției lui Dumnezeu, care nu se limitează la nicio formă sau țară, este de a-I permite să-Și finalizeze lucrarea așa cum Și-a planificat-o. Este întocmai ca atunci când Dumnezeu S-a întrupat în Iudeea: scopul Său era de a finaliza lucrarea de răstignire pentru răscumpărarea întregii rase umane. Cu toate acestea, evreii credeau că lui Dumnezeu Îi este imposibil să facă acest lucru și considerau că este imposibil ca Dumnezeu să Se întrupeze și să ia forma Domnului Isus. Ceea ce considerau „imposibil” a devenit baza pe care L-au condamnat și I s-au opus lui Dumnezeu și care a condus, în cele din urmă, la distrugerea Israelului. În prezent, mulți oameni au comis o eroare asemănătoare. Ei proclamă din răsputeri arătarea iminentă a lui Dumnezeu, dar Îi condamnă în același timp arătarea; ceea ce consideră „imposibil” îngrădește, încă o dată, arătarea lui Dumnezeu în limitele imaginației lor. Astfel, am văzut mulți oameni care izbucnesc într-un râs nebun și strident după ce dau de cuvintele lui Dumnezeu. Dar este acest râs diferit de condamnarea și blasfemia evreilor? Nu sunteți pioși în prezența adevărului și cu atât mai puțin aveți o atitudine de tânjire. Tot ce faceți este să scrutați stăruitor și să așteptați cu o nepăsare senină. Ce puteți câștiga scrutând și așteptând astfel? Credeți că veți primi o îndrumare personală de la Dumnezeu? Dacă nu poți discerne cuvântările lui Dumnezeu, în ce fel ești calificat să contempli arătarea Lui? Unde Se arată Dumnezeu, acolo va fi exprimat adevărul și acolo va fi glasul Lui. Doar cei care pot accepta adevărul știu cum să audă glasul lui Dumnezeu și doar astfel de oameni sunt vrednici să contemple arătarea Lui. Renunță la noțiunile tale! Liniștește-te și citește cu atenție aceste cuvinte. Atât timp cât ai o inimă care tânjește după adevăr, Dumnezeu te va lumina, astfel încât să Îi înțelegi intențiile și să Îi înțelegi cuvintele. Renunțați la argumentele voastre despre „imposibilitate”! Cu cât omul crede mai mult că un lucru este „imposibil”, cu atât este mai probabil să se întâmple, deoarece înțelepciunea lui Dumnezeu este mai sus de ceruri, gândurile Lui sunt mai înalte decât gândurile omului și El Își săvârșește lucrarea dincolo de limitele gândirii și noțiunilor omului. Cu cât un lucru este mai imposibil, cu atât există mai mult adevăr de căutat în el; cu cât ceva nu poate fi imaginat de noțiunile omului, cu atât mai mult conține intențiile lui Dumnezeu. Aceasta deoarece, indiferent unde Se arată, Dumnezeu este tot Dumnezeu și esența Lui nu se va schimba absolut deloc din cauza locului sau a modului în care Se arată. Indiferent unde sunt urmele pașilor lui Dumnezeu, firea Lui nu se va schimba; indiferent unde sunt urmele pașilor lui Dumnezeu, El este Dumnezeul întregii omeniri, întocmai așa cum Domnul Isus nu este doar Dumnezeul israeliților, ci este și Dumnezeul tuturor oamenilor din Asia, Europa și Americi și, chiar mai mult, este unicul și singurul Dumnezeu deasupra și din întregul univers. Așadar, să căutăm intențiile lui Dumnezeu, să-I descoperim arătarea în cuvântările și în cuvintele Lui și să ținem ritmul cu urmele pașilor Lui! Dumnezeu este adevărul, calea și viața. Cuvintele Lui și arătarea Lui coexistă, iar firea Lui și urmele pașilor Lui sunt arătate public omenirii în permanență. Dragi frați i surori, sper că puteți să vedeți cu toții arătarea lui Dumnezeu în aceste cuvinte, să începeți să ajungeți din urmă urmele pașilor Lui și să pășiți spre o nouă epocă și să intrați în noul cer și în noul pământ, pline de frumusețe, pe care le-a pregătit Dumnezeu pentru cei care Îi așteaptă arătarea!


Dumnezeu deține suveranitate asupra destinului întregii omeniri

Ca membri ai omenirii și creștini devotați, este responsabilitatea și obligația noastră, a tuturor, să ne oferim mințile și trupurile pentru a îndeplini însărcinarea dată de Dumnezeu, deoarece întreaga noastră ființă a venit de la Dumnezeu și există grație suveranității Lui. Dacă mințile și trupurile noastre nu sunt dedicate însărcinării date de Dumnezeu și cauzei juste a omenirii, atunci sufletele noastre se vor simți rușinate înaintea celor care au fost martirizați pentru însărcinarea dată de Dumnezeu și mult mai rușinate înaintea lui Dumnezeu, care ne-a oferit totul.

Dumnezeu a creat această lume, El a creat această omenire și, mai mult decât atât, El a fost arhitectul culturii Greciei antice și al civilizației umane. Doar Dumnezeu alină această omenire și doar Dumnezeu veghează asupra ei noapte și zi. Dezvoltarea și progresul umanității sunt inseparabile de suveranitatea lui Dumnezeu, iar istoria și viitorul omenirii nu pot scăpa de rânduielile făcute de mâinile lui Dumnezeu. Dacă ești un creștin adevărat, atunci vei crede cu siguranță că ascensiunea și declinul oricărei țări sau națiuni sunt rânduite de Dumnezeu. Doar Dumnezeu cunoaște soarta oricărei țări sau națiuni și doar Dumnezeu controlează cursul acestei omeniri. Dacă omenirea își dorește să aibă o soartă bună, dacă o țară își dorește să aibă o soartă bună, atunci toată omenirea trebuie să se plece în fața lui Dumnezeu și să I se închine, să vină înaintea lui Dumnezeu pentru a se căi și a I se mărturisi, altfel, soarta și destinația omenirii vor fi o catastrofă inevitabilă.

Privește înapoi spre vremea când Noe a construit arca: omenirea era profund coruptă și se îndepărtase de binecuvântările lui Dumnezeu, nu mai era vegheată de Dumnezeu și pierduse promisiunile lui Dumnezeu. Trăia în întuneric, fără lumina lui Dumnezeu. Atunci a devenit desfrânată prin natură și depravată într-un mod îngrozitor. Astfel de oameni nu au mai putut primi promisiunea lui Dumnezeu; ei nu erau vrednici să vadă chipul lui Dumnezeu, nici să audă glasul lui Dumnezeu, deoarece ei Îl abandonaseră pe Dumnezeu, aruncaseră deoparte tot ceea ce El le dăruise și uitaseră cuvintele Lui de învățătură. Inimile lor s-au îndepărtat tot mai mult de Dumnezeu și, după aceea, au devenit depravați până în punctul în care și-au pierdut rațiunea și umanitatea și au devenit tot mai răi. Apoi au mers spre moarte și au căzut sub mânia și pedeapsa lui Dumnezeu. Doar Noe I s-a închinat lui Dumnezeu și s-a ferit de rău și astfel a putut să audă vocea lui Dumnezeu și să-I audă instrucțiunile. El a construit arca după instrucțiunile cuvântului lui Dumnezeu și a adunat acolo tot felul de creaturi vii. Și în acest fel, de îndată ce totul fusese pregătit, Dumnezeu Și-a început lucrarea de distrugere a lumii. Doar Noe și ceilalți șapte membri ai familiei lui au supraviețuit distrugerii, deoarece Noe I s-a închinat lui Iahve și s-a ferit de rău.

Acum, privește epoca actuală: astfel de oameni drepți precum Noe, care puteau să I se închine lui Dumnezeu și să se ferească de rău, nu mai există. Totuși, Dumnezeu este încă îndurător față de această omenire și încă îi arată îngăduință omenirii în această epocă finală. Dumnezeu îi caută pe cei care tânjesc după arătarea Lui, îi caută pe cei care ascultă cuvintele Lui, pe cei care nu uită însărcinarea dată de El și care Îi oferă Lui inimile și trupurile lor și îi caută pe cei care sunt la fel de supuși și de lipsiți de potrivnicie ca niște prunci în fața Lui. Dacă te devotezi lui Dumnezeu, neîngrădit de vreo forță, atunci Dumnezeu te va privi favorabil și îți va dărui binecuvântările Lui. Dacă ai statut înalt, o reputație excelentă, o sumedenie de cunoștințe, o mulțime de bunuri și sprijinul multor oameni, totuși rămâi netulburat de aceste lucruri și tot vii înaintea lui Dumnezeu, să accepți chemarea Lui și însărcinarea dată de El și să faci ceea ce îți cere Dumnezeu, atunci tot ceea ce vei face va fi cea mai semnificativă cauză de pe pământ și cea mai justă întreprindere a omenirii. Dacă respingi chemarea lui Dumnezeu de dragul statutului sau al propriilor tale obiective, tot ceea ce faci va fi blestemat și, cu atât mai mult, detestat de Dumnezeu. Poate că ești un președinte sau un om de știință, un pastor sau un prezbiter, dar indiferent cât de importantă este funcția ta, dacă îți folosești abilitatea și cunoștințele pentru a-ți duce la îndeplinire propriul demers, atunci vei avea întotdeauna parte de eșec și vei fi mereu lipsit de binecuvântările lui Dumnezeu, deoarece Dumnezeu nu acceptă nimic din ceea ce faci și nu recunoaște demersul tău ca fiind unul just și nici nu recunoaște că tu lucrezi în beneficiul omenirii. El va spune că tot ceea ce faci este să folosești cunoștințele și forța omului pentru a încerca să îndepărtezi ocrotirea omului de către Dumnezeu, că aceasta este o negare a binecuvântărilor lui Dumnezeu. El va spune că tu conduci omenirea către întuneric, către moarte și către începutul unei existențe lipsită de limite, în care omul trăiește fără Dumnezeu și a pierdut binecuvântările Lui.

De la apariția științelor sociale, știința și cunoașterea au ocupat inimile ființelor umane. Știința și cunoașterea au devenit apoi instrumente pentru guvernarea ființelor umane, lăsându-le fără un spațiu suficient pentru a I se închina lui Dumnezeu și fără atât de multe condiții favorabile pentru a I se închina. Locul lui Dumnezeu a coborât tot mai jos în inimile tuturor ființelor umane. Fără un loc pentru Dumnezeu în inimile lor, lumea lăuntrică a ființelor umane este întunecată, fără speranță și goală. Ulterior, mulți specialiști în științe sociale, istorici și politicieni au ieșit în fațăSupraviețuirea omenir pentru a exprima teorii din domeniul științei sociale, teoria evoluției umane și alte teorii care contrazic adevărul că Dumnezeu a creat omenirea, ca să umple inimile și mințile ființelor umane. Și astfel, cei care cred că Dumnezeu a creat totul au devenit tot mai puțini, iar cei care cred în teoria evoluției au devenit din ce în ce mai mulți la număr. Tot mai mulți oameni tratează consemnările lucrării lui Dumnezeu și cuvintele Lui din epoca Vechiului Testament drept mituri și legende. Demnitatea lui Dumnezeu și măreția lui Dumnezeu s-au estompat din inimile oamenilor, iar existența lui Dumnezeu și dogma potrivit căreia Dumnezeu deține suveranitatea asupra tuturor lucrurilor s-au estompat din inimile oamenilor. Supraviețuirea omenirii și soarta țărilor și națiunilor nu mai sunt importante pentru ei, iar omenirea trăiește într-o lume goală, preocupată doar de a mânca, a bea și a-și satisface plăcerile… Puțini sunt oamenii care iau inițiativa de a căuta locul unde Dumnezeu Își săvârșește astăzi lucrarea sau de a căuta modul în care El deține suveranitate asupra omenirii și rânduiește destinația acesteia. Și astfel, fără știrea omului, civilizația umană devine din ce în ce mai puțin capabilă să se alinieze dorințelor omului și există chiar și mulți oameni care simt în schimb că, trăind într-o astfel de lume, sunt mai puțin fericiți decât cei care s-au stins deja. Chiar și oamenii din țările care obișnuiau să fie foarte civilizate prezintă astfel de nemulțumiri. Deoarece, fără îndrumarea lui Dumnezeu, chiar în cazul în care conducători și sociologi își frământă creierii pentru a conserva civilizația umană, totul este în zadar. Nicio persoană nu poate umple golul din inimile ființelor umane, deoarece nicio persoană nu poate fi viața omului și nicio teorie socială nu poate elibera omul de necazurile vidului. Știința, cunoașterea, libertatea, democrația, plăcerea și confortul îi aduc omului doar consolare temporară. Chiar și cu aceste lucruri, inevitabil, omenirea tot păcătuiește și se plânge de inechitatea societății. Deținerea acestor lucruri nu poate împiedica năzuința și dorința omenirii de a explora. Asta deoarece omul a fost creat de Dumnezeu, iar sacrificiile și explorările fără sens ale omenirii îi pot aduce acestuia doar din ce în ce mai multă supărare și îl fac să fie într-o stare permanentă de groază, neștiind cum să facă față viitorului omenirii și nici cum să facă față căii care se află înaintea lui, într-o asemenea măsură încât omenirea chiar se teme de știință, se teme de cunoaștere și se teme chiar mai mult de sentimentul de goliciune. În această lume, indiferent dacă trăiești într-o țară liberă sau într-una fără drepturi ale omului, ești complet incapabil să scapi de soarta omenirii. Fie că ești conducător sau condus, ești complet incapabil să scapi de dorința de a explora soarta, tainele și destinația omenirii și, cu atât mai mult, ești incapabil să scapi de sentimentul inexplicabil de goliciune. Astfel de fenomene, care sunt comune întregii omeniri, sunt numite de către sociologi fenomene sociale și, totuși, nicio persoană măreață nu poate să iasă în față pentru a rezolva astfel de probleme. Omul, până la urmă, este tot om, iar statutul și viața lui Dumnezeu nu pot fi înlocuite de nimeni. Omenirea nu are nevoie doar de o societate corectă în care fiecare este bine hrănit, egal și liber; omenirea are nevoie de mântuirea lui Dumnezeu și de provizia Lui de viață acordată oamenilor. Doar atunci când omenirea primește provizia de viață a lui Dumnezeu și mântuirea Lui, nevoile oamenilor, dorința lor de explorare și goliciunea din inimile lor pot fi rezolvate. Dacă ființele umane dintr-o țară sau dintr-o națiune sunt incapabile să primească mântuirea și grija lui Dumnezeu, atunci o astfel de țară sau de națiune se va îndrepta spre declin, spre întuneric și, drept urmare, va fi anihilată de Dumnezeu.

Poate că, în prezent, țara ta prosperă, dar, dacă îți faci poporul să se abată de la Dumnezeu, atunci țara ta va fi tot mai privată de binecuvântările lui Dumnezeu, civilizația sa va fi tot mai călcată în picioare de om și, în scurt timp, poporul se va ridica împotriva lui Dumnezeu și va blestema Cerul. Astfel, soarta unei țări va fi ruinată pe neștiute. Dumnezeu va ridica țări puternice pentru a le combate pe cele care sunt blestemate de Dumnezeu și poate chiar să le șteargă de pe fața pământului. Cheia pentru prosperitatea sau declinul unei țări sau națiuni este dacă conducătorii ei I se închină lui Dumnezeu și dacă își conduc oamenii să se apropie de Dumnezeu și să I se închine. Însă, în această epocă finală, deoarece aceia care Îl caută și I se închină cu sinceritate sunt tot mai puțini, Dumnezeu acordă favoruri speciale țărilor în care creștinismul este religia de stat. El adună toate acele țări laolaltă pentru a forma tabăra relativ justă a lumii, în timp ce țările atee și acele țări care nu I se închină adevăratului Dumnezeu devin adversarele taberei juste. Astfel, Dumnezeu nu numai că are un loc în rândul omenirii unde Își poate săvârși lucrarea, dar, în același timp câștigă, de asemenea, țări care exercită o autoritate justă, îngăduind să fie impuse sancțiuni și restricții acelor țări care I se împotrivesc. În ciuda acestui fapt, Dumnezeu tot nu poate câștiga mai mulți oameni pentru a I se închina, deoarece omenirea s-a îndepărtat prea mult de El și L-a uitat de prea multă vreme și, pe acest pământ, există doar țări care practică dreptatea și se împotrivesc nedreptății. Însă acest lucru este departe de a atinge dorințele lui Dumnezeu, deoarece niciun conducător de țară nu Îi va permite lui Dumnezeu să domnească asupra poporului său și niciun partid politic dintr-o țară nu își va aduna oamenii pentru a-I aduce omagii lui Dumnezeu; Dumnezeu Și-a pierdut locul de drept din inima fiecărei țări, fiecărei națiuni, fiecărui partid de guvernământ și chiar din inima fiecărei persoane. Deși în lume există cu adevărat unele forțe juste, orice conducere în care Dumnezeu nu are loc în inima omului este foarte fragilă, iar o scenă politică fără binecuvântarea lui Dumnezeu este în neorânduială și incapabilă să reziste unei singure lovituri. Pentru omenire, a fi fără binecuvântarea lui Dumnezeu este echivalent cu a fi fără soare. Indiferent cât de asiduu vor aduce conducătorii contribuții pentru poporul lor, indiferent cât de multe conferințe juste va ține omenirea, niciuna dintre acestea nu va răsturna situația și nu va modifica soarta omenirii. Omul crede că o țară în care ființele umane sunt hrănite și îmbrăcate, în care trăiesc împreună în pace, este o țară bună și una cu o conducere bună. Dar Dumnezeu nu este de aceeași părere. El crede că o țară în care nimeni nu I se închină este una pe care o va anihila. Gândurile omului diferă mereu foarte mult de cele ale lui Dumnezeu. Astfel, în cazul în care conducătorul unei țări nu I se închină lui Dumnezeu, atunci soarta acelei țări va fi una foarte tragică, iar această țară nu va avea nicio destinație.

Dumnezeu nu participă la politica făcută de omenire, însă controlează soarta fiecărei țări și națiuni, controlează această lume și controlează întregul univers. Soarta omenirii și planul lui Dumnezeu sunt strâns legate și nicio persoană, țară sau națiune nu poate scăpa de suveranitatea lui Dumnezeu. Pentru a cunoaște soarta omenirii, o persoană trebuie să vină înaintea lui Dumnezeu. El va face ca aceia din rândul omenirii care Îl urmează și I se închină să prospere și va face ca aceia care I se împotrivesc și Îl resping să cunoască declinul și pieirea.

Amintiți-vă scena din Biblie când Dumnezeu a provocat distrugerea Sodomei și gândiți-vă, de asemenea, la cum soția lui Lot a devenit un stâlp de sare. Gândiți-vă cum s-au pocăit oamenii din Ninive și și-au mărturisit păcatele, în sac și cenușă. Amintiți-vă sfârșitul evreilor după ce L-au răstignit pe Isus pe cruce acum 2000 de ani – au fost goniți din Israel și au fugit în țări din întreaga lume, mulți au fost uciși, iar întreaga națiune evreiască a fost supusă durerii fără precedent a nimicirii țării lor. Ei L-au bătut în cuie pe Dumnezeu pe cruce – au comis un păcat atroce – și au provocat firea lui Dumnezeu. Ei au trebuit să plătească pentru ceea ce au făcut și au trebuit să suporte toate consecințele acțiunilor lor. Ei L-au condamnat pe Dumnezeu, L-au respins pe Dumnezeu și astfel nu au avut decât un destin: acela de a fi pedepsiți de Dumnezeu. Aceasta a fost consecința amară și dezastrul pe care conducătorii lor le-au adus asupra țării și națiunii lor.

Astăzi, Dumnezeu S-a întors printre oameni pentru a-Și săvârși lucrarea și prima Lui oprire în lucrarea Sa este chintesența dictaturilor: China, bastionul ferm al ateismului. Dumnezeu a câștigat un grup de oameni prin înțelepciunea și puterea Lui. În această perioadă, El a fost vânat de partidul de guvernământ al Chinei prin toate mijloacele și supus fiecărui tip de suferință, fără să aibă un loc unde să Își poată odihni capul și niciun loc în care să Se adăpostească. În ciuda acestui lucru, Dumnezeu Își continuă lucrarea pe care intenționează să o săvârșească: să vorbească, să cuvânteze și să răspândească Evanghelia. Nicio persoană nu poate pătrunde atotputernicia lui Dumnezeu. În China, o țară care Îl privește pe Dumnezeu ca pe un dușman, Dumnezeu nu Și-a încetat niciodată lucrarea. În schimb, tot mai mulți oameni au acceptat lucrarea și cuvântul Lui, deoarece Dumnezeu mântuiește fiecare membru al omenirii în parte, în cea mai mare măsură posibilă. Cu toții credem că nicio țară sau forță nu poate zădărnici ceea ce Dumnezeu intenționează să înfăptuiască și că aceia care încearcă să obstrucționeze lucrarea lui Dumnezeu, care se împotrivesc cuvântului lui Dumnezeu și care tulbură și încearcă să submineze planul lui Dumnezeu vor fi, în cele din urmă, pedepsiți de Dumnezeu. Dacă o persoană se împotrivește lucrării lui Dumnezeu, Dumnezeu o va izgoni în iad; dacă o țară se împotrivește lucrării lui Dumnezeu, Dumnezeu o va distruge; dacă o națiune se ridică pentru a se opune lucrării lui Dumnezeu, Dumnezeu o va șterge de pe fața pământului și va pune capăt existenței acesteia. Îndemn oamenii din toate națiunile și din toate țările și chiar din toate industriile să vină să asculte glasul lui Dumnezeu, să vină să privească lucrarea lui Dumnezeu și să acorde atenție sorții umanității, făcându-L astfel pe Dumnezeu cel mai sfânt, cel mai onorat, cel mai înalt și singurul obiect al închinării în rândul omenirii și permițând întregii omeniri să trăiască înconjurată de binecuvântările lui Dumnezeu, așa cum au trăit descendenții lui Avraam sub făgăduința lui Iahve și așa cum Adam și Eva, pe care Dumnezeu i-a creat la început, au trăit în Grădina Edenului.

Lucrarea lui Dumnezeu înaintează ca un val foarte puternic. Nimeni nu Îl poate reține și nimeni nu Îi poate opri marșul. Doar cei care ascultă cu atenție cuvintele Lui și care caută și sunt însetați după El pot urma urmele pașilor Lui și primi făgăduința Lui. Cei care nu vor face aceasta vor fi supuși unui dezastru copleșitor și unei pedepse binemeritate.


Cunoașterea lui Dumnezeu este calea de a se teme de Dumnezeu și a se feri de rău

Fiecare dintre voi ar trebui să-și examineze din nou parcursul de credincios în Dumnezeu, pentru a vedea dacă, urmându-L pe Dumnezeu, ai înțeles cu adevărat, ai priceput cu adevărat și ai ajuns să-L cunoști cu adevărat pe Dumnezeu, dacă știi cu adevărat care sunt atitudinile pe care Dumnezeu le are față de diferitele tipuri de oameni și dacă înțelegi cu adevărat lucrarea pe care o săvârșește Dumnezeu asupra ta și cum îți definește Dumnezeu fiecare acțiune. Pe acest Dumnezeu, care este alături de tine, ținându-ți companie, călăuzind direcția progresului tău, având suveranitate asupra sorții tale și furnizând ceea ce ai nevoie – mai exact, cât de mult înțelegi și știi despre acest Dumnezeu? Știi ce lucrează El asupra ta în fiecare zi? Știi principiile și scopurile fiecărei acțiuni a Lui? Știi cum te călăuzește? Știi în ce fel te aprovizionează El? Știi metodele prin care El te conduce? Știi ce dorește să obțină de la tine și ce dorește să realizeze în tine? Știi ce atitudini adoptă El față de diversele feluri în care te comporți? Știi dacă ești o persoană pe care El o iubește? Știi originea bucuriei, mâniei, tristeții și încântării Lui, a gândurilor și a ideilor din spatele lor și a esenței Lui? Știi, ce fel de Dumnezeu este, mai exact, acest Dumnezeu în care crezi? Sunt acestea și alte întrebări de acest fel lucruri pe care nu le-ai înțeles niciodată ori la care nu te-ai gândit? Pe parcursul credinței tale în Dumnezeu, ai risipit, prin aprecierea și experiența reală a cuvintelor lui Dumnezeu, neînțelegerile tale despre El? Ai produs oare, după ce ai primit disciplinarea și mustrarea lui Dumnezeu, o supunere autentică și considerație față de Dumnezeu? Ai cunoscut, în mijlocul mustrării și judecății lui Dumnezeu, răzvrătirea și natura satanică a omului și ai câștigat oare astfel un grăunte de înțelegere despre sfințenia lui Dumnezeu? Ai început, sub îndrumarea și luminarea cuvintelor lui Dumnezeu, să ai o nouă viziune asupra vieții? Ai simțit, în mijlocul încercărilor la care te-a supus Dumnezeu, intoleranța Lui pentru jignirile omului, precum și ceea ce El cere de la tine și cum te mântuiește? Dacă nu știi ce înseamnă să înțelegi greșit pe Dumnezeu, sau cum să risipești această neînțelegere, atunci se poate spune că nu ai intrat niciodată într-o adevărată comuniune cu Dumnezeu și că nu L-ai înțeles niciodată pe Dumnezeu, sau cel puțin se poate spune că nu ai dorit niciodată să-L înțelegi. Dacă nu știi ce sunt disciplina și certarea lui Dumnezeu, atunci cu siguranță nu știi ce sunt supunerea și considerația, sau cel puțin nu ai fost niciodată cu adevărat supus sau nu ai arătat considerație față de Dumnezeu. Dacă nu ai trăit niciodată mustrarea și judecata lui Dumnezeu, atunci cu siguranță nu vei ști ce este sfințenia Lui și-ți va fi cu atât mai puțin clar ce este răzvrătirea omului. Dacă nu ai avut niciodată o viziune adevărată, corectă asupra vieții sau un scop corect în viață, dar ești încă perplex și indecis cu privire la viitoarea ta cale în viață și chiar eziți să înaintezi, atunci este cert că nu ai primit niciodată iluminarea și îndrumarea lui Dumnezeu; se poate spune că niciodată nu ai fost cu adevărat aprovizionat sau umplut de cuvintele lui Dumnezeu. Dacă nu ai fost încă supus încercărilor lui Dumnezeu, atunci este de la sine înțeles că, în mod cert, nu știi ce înseamnă intoleranța lui Dumnezeu pentru jignirile omului și nici nu ai înțelege ce cere, mai exact, Dumnezeu de la tine și, chiar mai puțin, ceea ce este mai exact, lucrarea Lui de gestionare și salvare a omului. Indiferent cât de mulți ani o persoană a crezut în Dumnezeu, dacă nu a trăit sau nu a perceput nimic în cuvintele lui Dumnezeu, atunci cu siguranță nu a pășit pe calea spre mântuire, credința sa în Dumnezeu este cu siguranță fără conținut real, cunoașterea sa despre Dumnezeu este cu siguranță zero, și este de la sine înțeles că nu are nicio idee despre ceea ce înseamnă să se teamă de Dumnezeu.

Bunurile și ființa lui Dumnezeu, esența lui Dumnezeu, firea lui Dumnezeu – toate au fost făcute cunoscute în cuvintele Lui către omenire. Când trăiește cuvintele lui Dumnezeu, omul va ajunge, în procesul punerii lor în practică, să înțeleagă scopul din spatele cuvintelor pe care le rostește Dumnezeu și să înțeleagă sursa și fundalul cuvintelor lui Dumnezeu și să înțeleagă și să aprecieze efectul predestinat al cuvintelor lui Dumnezeu. Pentru omenire, toate acestea sunt lucruri pe care omul trebuie să le trăiască, să le înțeleagă și să le obțină pentru a avea dobândi adevărul și viața, pentru a înțelege intențiile lui Dumnezeu, pentru a se transforma în firea lui și a putea să se supună suveranității și rânduielilor lui Dumnezeu. În același timp, acel om care trăiește, înțelege și obține aceste lucruri, va dobândi treptat o înțelegere a lui Dumnezeu și, în acel moment, va dobândi și grade diferite de cunoaștere a Lui. Această înțelegere și cunoaștere nu iese din ceva ce omul a imaginat sau alcătuit, ci mai degrabă din ceea ce apreciază, trăiește, simte și confirmă în sine însuși. Numai după aprecierea, trăirea, simțirea și confirmarea acestor lucruri, cunoașterea lui Dumnezeu de către om dobândește conținut; numai cunoașterea pe care o obține omul în acest moment este adevărată, reală și exactă, și acest proces – de a obține înțelegerea și cunoașterea adevărată a lui Dumnezeu apreciind, trăind, simțind și confirmând cuvintele Lui – nu este altceva decât comuniunea adevărată dintre om și Dumnezeu. În mijlocul acestui tip de comuniune, omul ajunge cu adevărat să înțeleagă și să priceapă intențiile lui Dumnezeu, ajunge cu adevărat să înțeleagă și să cunoască posesiunile și ființa lui Dumnezeu, ajunge cu adevărat să înțeleagă și să cunoască esența lui Dumnezeu, ajunge treptat să înțeleagă și să cunoască firea lui Dumnezeu, ajunge la adevărata certitudine și la o definire corectă a faptului că Dumnezeu stăpânește asupra întregii creații și câștigă o influență esențială și o cunoaștere a identității și poziției lui Dumnezeu. În mijlocul acestui fel de comuniune, omul își schimbă, pas cu pas, ideile despre Dumnezeu, pe care nu și-L mai imaginează din senin, ori dând frâu liber suspiciunilor în privința Lui, ori înțelegându-L greșit, ori condamnându-L, ori judecându-L, ori îndoindu-se de El. Astfel, omul va avea mai puține dispute cu Dumnezeu, el va avea mai puține conflicte cu Dumnezeu și vor exista mai puține ocazii în care omul se revoltă împotriva lui Dumnezeu. Dimpotrivă, grija și supunerea omului față de Dumnezeu vor crește mai mult și teama de Dumnezeu va deveni mult mai reală și mai profundă. În mijlocul unei astfel de comuniuni, omul nu numai că va obține măsura adevărului și botezul vieții, ci va obține în același timp și cunoașterea adevărată a lui Dumnezeu. În mijlocul unei astfel de comuniuni, omul nu numai că va fi transformat în firea lui și va primi mântuirea, dar în același timp va acumula și adevărata teamă și adorare a unei ființe create față de Dumnezeu. Având o astfel de comuniune, credința omului în Dumnezeu nu va mai fi o foaie goală de hârtie, sau o promisiune oferită din vârful buzelor, sau o formă de căutare oarbă și idolatrizare; numai cu acest tip de comuniune, viața omului va crește zi de zi spre maturitate și doar acum firea lui se va transforma treptat și credința lui în Dumnezeu va trece, pas cu pas, dintr-o convingere vagă și incertă într-o supunere și îngrijire autentică, în teamă reală și omul va progresa treptat, de asemenea, pe parcursul urmăririi lui Dumnezeu, de la o poziție pasivă la una activă, de la negativ la pozitiv; numai cu acest fel de comuniune va ajunge omul la înțelegerea și priceperea adevărată a lui Dumnezeu, la cunoașterea adevărată a lui Dumnezeu. Deoarece marea majoritate a oamenilor nu au intrat niciodată în comuniune adevărată cu Dumnezeu, cunoștințele lor despre Dumnezeu se opresc la nivelul teoriei, la nivelul cuvintelor și doctrinelor. Adică, marea majoritate a oamenilor, indiferent de câți ani au crezut în Dumnezeu, sunt încă, în ceea ce privește cunoașterea lui Dumnezeu, în același loc în care au început, blocați la temelia formelor tradiționale de omagiu, cu superstițiile lor feudale asociate și nuanțele romantice. Faptul că cunoașterea omului despre Dumnezeu ar trebui oprită la punctul de pornire, înseamnă că este practic inexistentă. În afară de afirmația omului despre poziția și identitatea lui Dumnezeu, credința omului în Dumnezeu este încă într-o stare de incertitudine vagă. Deci, cât de multă teamă adevărată poate să simtă omul față de Dumnezeu?

Indiferent cât de ferm crezi în existența lui Dumnezeu, aceasta nu poate înlocui cunoașterea ta despre Dumnezeu și nici teama ta de Dumnezeu. Indiferent cât de mult te-ai bucurat de binecuvântările Lui și de harul Lui, aceasta nu poate înlocui cunoașterea ta despre Dumnezeu. Indiferent cât de dornic ești să consacri toate bunurile tale și să cheltuiești toate bunurile tale de dragul Lui, aceasta nu poate înlocui cunoașterea ta despre Dumnezeu. Poate ai devenit atât de familiarizat cu cuvintele pe care le-a spus Dumnezeu, sau chiar le cunoști pe dinafară și le poți turui, dar aceasta nu poate înlocui cunoașterea ta despre Dumnezeu. Oricât ar intenționa omul să-L urmeze pe Dumnezeu, dacă nu a avut niciodată o comuniune autentică cu Dumnezeu sau o trăire autentică a cuvintelor lui Dumnezeu, atunci cunoașterea lui Dumnezeu nu va fi decât o pată albă ori o reverie nesfârșită; pentru că oricât ți-ai fi frecat umerii de Dumnezeu în trecere, ori L-ai întâlnit față în față, cunoașterea ta despre Dumnezeu va fi în continuare zero, iar teama ta de Dumnezeu nu mai mult decât o lozincă goală sau un concept idealizat.

Mulți oameni țin să citească cuvintele lui Dumnezeu zi de zi, chiar până la a încredința memoriei cu grijă toate pasajele clasice, ca și cea mai de preț posesiune și, în plus, predică cuvintele lui Dumnezeu peste tot, aprovizionând și ajutând pe alții prin cuvintele Lui. Ei cred că a face aceasta înseamnă să stea mărturie lui Dumnezeu, să stea mărturie cuvintelor Lui, că a face aceasta înseamnă să urmeze calea lui Dumnezeu; ei cred că a face aceasta înseamnă să trăiască prin cuvintele lui Dumnezeu, că a face aceasta înseamnă să aducă cuvintele Lui în viețile lor cotidiene, că făcând aceasta le va permite să primească lauda lui Dumnezeu și să fie mântuiți și desăvârșiți. Dar, chiar în timp ce propovăduiesc cuvintele lui Dumnezeu, ei niciodată nu se conformează cuvintelor lui Dumnezeu în practică, nici nu încearcă să se compare cu ceea ce este revelat în cuvintele lui Dumnezeu. Ei folosesc mai degrabă cuvintele lui Dumnezeu pentru a câștiga adorația și încrederea altora prin viclenie, pentru a intra în gestionare pe cont propriu și a înșela și a fura slava lui Dumnezeu. Ei speră, în zadar, să exploateze ocazia oferită de răspândirea cuvintelor lui Dumnezeu pentru a le fi atribuită lucrarea lui Dumnezeu și lauda Lui. Câți ani au trecut și nu numai că acești oameni au fost incapabili să câștige lauda lui Dumnezeu în procesul propovăduirii cuvintelor lui Dumnezeu, și nu numai că au fost incapabili să descopere calea pe care să o urmeze în procesul aducerii mărturiei cuvintelor lui Dumnezeu, și nu numai că ei nu s-au ajutat sau aprovizionat pe ei înșiși în procesul aprovizionării și ajutării altora prin cuvintele lui Dumnezeu, și nu numai că au fost incapabili să-L cunoască pe Dumnezeu sau să trezească în ei înșiși teama autentică de Dumnezeu în procesul facerii acestor lucruri; ci, dimpotrivă, neînțelegerile lor în privința lui Dumnezeu devin din ce în ce mai adânci, neîncrederea lor față de El tot mai gravă și imaginația lor despre El tot mai hiperbolică. Aprovizionați și ghidați de teoriile lor despre cuvintele lui Dumnezeu, ei par complet în elementul lor, ca și cum îndeplinesc cu mare ușurință abilitățile lor, ca și cum și-au găsit scopul în viață, misiunea lor, și ca și cum au câștigat o viață nouă și au fost mântuiți, ca și cum, cu cuvintele lui Dumnezeu rostogolindu-se tranșant în recitalul lor, ei au câștigat adevărul, au înțeles intențiile lui Dumnezeu și au descoperit calea spre cunoașterea lui Dumnezeu, ca și când, în procesul de predicare a cuvintelor lui Dumnezeu, au ajuns adesea față în față cu Dumnezeu. De asemenea, ei sunt adesea „mișcați” până la crize de plâns și, adesea, conduși de „Dumnezeu” în cuvintele lui Dumnezeu, ei par să beneficieze neîncetat de atenția Lui sinceră și de intenția Lui afectuoasă și, în același timp, că au înțeles mântuirea omului de către Dumnezeu și gestionarea Lui, că au ajuns să cunoască esența Lui și că au ajuns să cunoască firea Lui dreaptă. Bazându-se pe această temelie, ei par să creadă încă și mai ferm în existența lui Dumnezeu, să fie mai conștienți de starea Lui slăvită și să simtă încă și mai profund măreția și transcendența Lui. Impregnați de cunoașterea superficială a cuvintelor lui Dumnezeu, s-ar părea că a lor credință a crescut, hotărârea lor de a suporta suferința s-a întărit și cunoașterea lor despre Dumnezeu s-a aprofundat. Ei nu știu că, până când vor experimenta cu adevărat cuvintele lui Dumnezeu, toată cunoașterea lor despre Dumnezeu și ideile lor despre El provin din propria lor închipuire și presupunere. Credința lor nu ar rezista la niciun fel de test de la Dumnezeu, așa-numita lor spiritualitate și statut pur și simplu nu ar rezista la încercarea sau inspecția lui Dumnezeu, hotărârea lor este doar un castel construit pe nisip și așa-numita lor cunoaștere despre Dumnezeu nu este decât o plăsmuire a imaginației lor. De fapt, acești oameni, care, așa cum au fost, au depus mult efort în cuvintele lui Dumnezeu, nu au realizat niciodată ce este adevărata credință, ce este supunerea adevărată, ce este grija reală sau ceea ce este cunoașterea reală a lui Dumnezeu. Ei iau teoria, imaginația, cunoașterea, darul, tradiția, superstiția și chiar valorile morale ale omenirii și le transformă în „capital” și „armament” drept credință în Dumnezeu și urmarea Lui, chiar transformându-le în temeliile credinței lor în Dumnezeu și ale urmării Lui. În același timp, ei iau, de asemenea, acest capital și armament și le transformă în talismane magice prin care Îl cunosc pe Dumnezeu, înfruntă și au de-a face cu cercetările, încercările, mustrarea și judecata lui Dumnezeu. În cele din urmă, ceea ce ei încă adună nu mai constă în nimic altceva decât concluzii despre Dumnezeu, care sunt îmbibate în conotație religioasă, în superstiție feudală și în tot ceea ce este romantic, grotesc și enigmatic. Modul lor de cunoaștere și definire a lui Dumnezeu este imprimat în aceeași matriță ca aceea a oamenilor care cred numai în Raiul de Deasupra, sau Bătrânul din Cer, în timp ce caracterul practic al lui Dumnezeu, esența Lui, firea Lui, posesiunile și ființa Lui, și așa mai departe – tot ce are legătură cu adevăratul Dumnezeu Însuși – sunt lucruri pe care cunoașterea lor nu a reușit să le priceapă, de care înțelegerea lor e complet separată și chiar la fel de departe ca polul nord și polul sud. În acest fel, deși acești oameni trăiesc în virtutea dispozițiilor și hranei cuvintelor lui Dumnezeu, ei nu pot, cu toate acestea, să pășească pe calea temerii de Dumnezeu și a evitării răului. Adevăratul motiv pentru aceasta se datorează faptului că nu au făcut niciodată cunoștință cu Dumnezeu, nici nu au avut vreodată un contact sau o comuniune reală cu El, astfel încât este imposibil ca ei să ajungă la înțelegere reciprocă cu Dumnezeu sau să se trezească în ei înșiși credința adevărată, urmărirea sau adorarea lui Dumnezeu. Pentru că ei ar trebui astfel să acorde atenție cuvintelor lui Dumnezeu, pentru că ei ar trebui astfel să acorde atenție lui Dumnezeu – această perspectivă și atitudine i-a condamnat să se întoarcă cu mâinile goale de la strădaniile lor, i-a condamnat ca ei, pentru toată veșnicia, să nu poată păși pe calea fricii de Dumnezeu și a evitării răului. Scopul pe care ei îl țintesc și direcția în care merg, înseamnă că ei sunt dușmanii lui Dumnezeu pentru veșnicie și că, pentru veșnicie, ei nu vor putea vreodată să primească mântuirea.

Dacă, în cazul unei persoane care L-a urmat pe Dumnezeu de mulți ani și s-a bucurat de aprovizionarea cuvintelor Lui timp de mulți ani, definiția sa despre Dumnezeu ar fi, în esență, aceeași cu a unui om care se prosternează în omagiu înaintea idolilor, atunci aceasta ar însemna că această persoană nu a ajuns la realitatea cuvintelor lui Dumnezeu. Acest lucru se datorează faptului că pur și simplu nu a intrat în realitatea cuvintelor lui Dumnezeu și, din acest motiv, realitatea, adevărul, intențiile și cererile asupra omenirii, toate acestea inerente cuvintelor lui Dumnezeu, nu au nimic de-a face cu acea persoană. Adică, indiferent cât de greu poate o astfel de persoană să lucreze la suprafața sensului cuvintelor lui Dumnezeu, totul este inutil: pentru că ceea ce urmărește sunt doar cuvinte, ceea ce obține va fi, de asemenea, în mod necesar, doar cuvinte. Indiferent dacă cuvintele rostite de Dumnezeu sunt, în aparență, simple sau profunde, toate sunt adevăruri indispensabile pentru intrarea omului în viață; ele sunt izvorul apelor vii care îi permite omului să supraviețuiască atât în spirit, cât și în trup. Ele îi asigură omului ceea ce are nevoie pentru a rămâne în viață; regulile și crezul pentru conduita sa personală în viața cotidiană; calea pe care trebuie să o urmeze spre mântuire, cât și obiectivele și direcția pentru a obține mântuirea; fiecare adevăr pe care ar trebui să-l posede ca ființă creată înaintea lui Dumnezeu; și fiecare adevăr despre modul în care omul ar trebui să I se supună și să I se închine lui Dumnezeu. Ele sunt garanția care asigură supraviețuirea omului, ele sunt pâinea zilnică a omului și ele sunt, de asemenea, sprijinul robust care îi permite omului să fie puternic și să rămână ferm. Ele sunt bogate în adevărul-realitate prin care omenirea creată trăiește umanitatea normală, bogate în adevărul prin care omenirea se eliberează de corupție și iese din capcana Satanei, bogate în învățătură sinceră și răbdătoare, în îndemnare, încurajare și consolare, pe care Creatorul le dă umanității create. Ele sunt farul care îi îndrumă și îi luminează pe oameni ca să înțeleagă toate lucrurile pozitive, garanția care asigură că oamenii vor trăi și vor intra în posesia a tot ce este just, frumos și bun, criteriul prin care toți oamenii, evenimentele și lucrurile sunt toate măsurate și, de asemenea, indicatorul de navigație care conduce oamenii spre mântuire și calea luminii. Numai în experiența practică a cuvintelor lui Dumnezeu omul poate fi alimentat cu adevărul și cu viața; numai aici poate ajunge omul să înțeleagă ce este umanitatea normală, ce este o viață semnificativă, ce este o ființă creată autentică, ce este o supunere reală de Dumnezeu; numai aici poate ajunge omul să înțeleagă cum ar trebui să aibă grijă de Dumnezeu, cum să-și îndeplinească datoria unei ființe create și cum să aibă asemănarea unui om adevărat; numai aici poate ajunge omul să afle ce se înțelege prin credință autentică și adorare pură; numai aici poate ajunge omul să înțeleagă cine este Suveranul cerurilor și al pământului și al tuturor lucrurilor; numai aici poate ajunge omul să înțeleagă mijloacele prin care Cel care este Suveranul tuturor legilor creației, conduce și aprovizionează creația; și numai aici poate ajunge omul să înțeleagă și să priceapă mijloacele prin care Cel care este Suveranul întregii creații există, devine manifest și lucrează. Separat de experiența reală a cuvintelor lui Dumnezeu, omul nu are nicio cunoaștere sau înțelegere reală a cuvintelor lui Dumnezeu și a adevărului. Un astfel de om este pur și simplu un cadavru viu, o cochilie goală, și toată cunoașterea referitoare la Creator nu are nimic de-a face cu el. În ochii lui Dumnezeu, un astfel de om nu a crezut niciodată în El, nici nu L-a urmat vreodată, așa că Dumnezeu nu îl recunoaște nici ca credincios, nici ca urmaș al Lui, cu atât mai puțin ca o ființă creată autentică.

Se cuvine ca o ființă autentică creată să știe cine este Creatorul, pentru ce a fost creat omul, cum să-și îndeplinească responsabilitățile unei ființe create și cum să se închine Creatorului, se cuvine să înțeleagă, să priceapă, să cunoască și să arate considerație față de intențiile, dorințele și cerințele Creatorului și se cuvine să urmeze calea Creatorului – să se teamă de Dumnezeu și să se ferească de rău.

Ce înseamnă să te temi de Dumnezeu? Și cum te poți feri de rău?

„A te teme de Dumnezeu” nu înseamnă spaimă și groază inexplicabile, nici eschivare, nici menținerea unei distanțe, nici idolatrizare, nici superstiție. Mai degrabă, înseamnă admirație, venerație, încredere, înțelegere, considerație, supunere, dedicare, iubire, precum și închinare, răsplătire și predare necondiționate și fără plângeri. Fără o cunoaștere reală a lui Dumnezeu, oamenii nu vor avea admirație autentică, încredere autentică, înțelegere autentică, considerație sau supunere autentică, ci doar teroare și neliniște, numai îndoială, neînțelegere, eschivare și menținerea unei distanțe; fără o cunoaștere autentică a lui Dumnezeu, oamenii nu vor avea o dedicare și o răsplătire autentice; fără o cunoaștere autentică a lui Dumnezeu, oamenii nu vor avea o închinare și o predare autentice, ci doar idolatrizare și superstiție oarbe; fără o cunoaștere autentică a lui Dumnezeu, oamenii nu pot să urmeze calea lui Dumnezeu sau să se teamă de Dumnezeu ori să se ferească de rău. Dimpotrivă, toate activitățile și comportamentele în care oamenii se angajează vor fi pline de răzvrătire și împotrivire față de Dumnezeu, cu calomnii și judecăți despre El și cu fapte rele care contravin adevărului și adevăratului sens al cuvintelor lui Dumnezeu.

Odată ce au încredere sinceră în Dumnezeu, oamenii Îl vor urma pe Dumnezeu și se vor baza pe El cu adevărat; numai cu bizuire reală în Dumnezeu, oamenii pot ajunge într-adevăr să-L înțeleagă și să-L priceapă; împreună cu priceperea autentică a lui Dumnezeu vine considerația autentică pentru El; numai cu considerație autentică pentru Dumnezeu, oamenii pot avea o supunere autentică; numai cu o supunere autentică față de Dumnezeu, oamenii pot avea o dedicare autentică; numai printr-o dedicare autentică față de Dumnezeu, oamenii pot avea o răsplătire necondiționată și fără plângeri; numai cu bizuire autentică, pricepere și considerație autentice, supunere autentică, dedicare și răsplătire autentice, pot ajunge oamenii să cunoască cu adevărat firea și esența lui Dumnezeu și să cunoască identitatea Creatorului; numai când oamenii au ajuns cu adevărat să-L cunoască pe Creator, în ei pot să apară închinare și predare autentice; numai când I se închină și I se predau în mod real Creatorului, vor fi capabili oamenii să se elibereze cu adevărat de faptele rele – adică să se ferească de rău.

Aceasta constituie întregul proces al „temerii de Dumnezeu și feririi de rău” și este, de asemenea, conținutul integral al temerii de Dumnezeu și feririi de rău. Aceasta este calea care trebuie traversată pentru a ajunge la teama de Dumnezeu și ferirea de rău.

„A se teme de Dumnezeu și a se feri de rău” și cunoașterea lui Dumnezeu sunt legate în mod indivizibil de o mulțime de fire, iar legătura dintre ele este evidentă. Dacă vrei să ajungi să te ferești de rău, trebuie mai întâi să ai teamă reală față de Dumnezeu; dacă vrei să ajungi la o teamă reală față de Dumnezeu, trebuie să ai mai întâi cunoaștere reală despre Dumnezeu; dacă vrei să ajungi la cunoaștere despre Dumnezeu, trebuie să experimentezi mai întâi cuvintele lui Dumnezeu, să intri în realitatea cuvintelor lui Dumnezeu, să experimentezi certarea și disciplinarea lui Dumnezeu, mustrarea și judecata Lui; dacă vrei să experimentezi cuvintele lui Dumnezeu, trebuie să te întâlnești întâi față în față cu cuvintele lui Dumnezeu, să ajungi față în față cu Dumnezeu și să-L rogi pe Dumnezeu să pregătească persoane, evenimente și lucruri, precum și toate tipurile de medii, astfel încât să poți avea oportunități de a experimenta cuvintele Sale; dacă vrei să te întâlnești față în față cu Dumnezeu și ale Sale cuvinte, trebuie mai întâi să ai o inimă simplă și cinstită, o atitudine de acceptare a adevărului, hotărârea de a suporta suferința, determinarea și curajul de a te feri de rău și dorința de a deveni o ființă creată autentică … În acest fel, mergând înainte pas cu pas, te vei apropia tot mai mult de Dumnezeu, inima ta va deveni tot mai curată iar viața ta și valoarea de a fi în viață vor deveni tot mai pline de sens și vor străluci tot mai puternic pe măsură ce ajungi să-L cunoști pe Dumnezeu. Până când, într-o bună zi, vei simți că Creatorul nu mai este o enigmă, că Creatorul nu a fost niciodată ascuns de tine, că Creatorul nu Și-a ascuns niciodată fața de tine, că Creatorul nu este departe de tine, că Creatorul nu mai este Cel după care poți doar să tânjești zi și noapte, dar pe care nu-L poți percepe cu simțurile tale, că El veghează în mod real și cu adevărat asupra ta și că îți susține viața și îți guvernează destinul. Vei simți că El nu se află la orizontul îndepărtat, nici nu S-a ascuns sus în nori, că El este chiar lângă tine, fiind suveran peste toate ale tale și că El este tot ceea ce ai și El este singurul și unicul tău. Un astfel de Dumnezeu îți permite să-L iubești și să-L adori din inimă, să te simți atașat de El, să fii aproape de El, să-L admiri, să te temi că-L pierzi și să nu fii dispus să te mai lepezi de El, să te mai răzvrătești împotriva Lui, ori să te eschivezi față de El ori să menții distanța față de El. Tot ce vrei tu e să ții cont de El, îți dorești doar să I te supui, să răsplătești tot ce-ți dă El și să te predai stăpânirii Lui. Nu mai refuzi să fii îndrumat, să fii aprovizionat, supravegheat și protejat de El, nu te mai împotrivești suveranității și rânduielilor pe care le are în privința ta. Îți dorești doar să-L urmezi, să-L însoțești; îți dorești doar să-L accepți ca pe singura și unica ta viață, să-L accepți ca pe singurul și unicul tău Domn, singurul și unicul tău Dumnezeu.

18 august 2014


Văzând arătarea lui Dumnezeu întru judecata și mustrarea Sa

Precum sutele de milioane de alți oameni care Îl urmează pe Domnul Isus Hristos, noi respectăm legile și poruncile Bibliei, ne bucurăm de harul abundent al Domnului Isus Hristos, ne adunăm împreună, ne rugăm, dăm slavă și slujim în numele Domnului Isus Hristos – și toate acestea le facem sub protecția și grija Domnului. Deseori suntem slabi și deseori suntem și puternici. Credem că toate acțiunile noastre sunt în conformitate cu învățăturile Domnului. Se înțelege de la sine, atunci, că noi credem, de asemenea, despre noi înșine că suntem pe calea de a respecta voia Tatălui din ceruri. Tânjim după întoarcerea Domnului Isus, după venirea slavei Sale, după sfârșitul vieții noastre pe pământ, după apariția Împărăției și după tot ceea ce a fost prezis în Cartea Apocalipsei: Domnul sosește, aduce catastrofele și îi răsplătește pe cei buni și îi pedepsește pe cei răi și îi înalță pe toți aceia care Îl urmează și care întâmpină întoarcerea Sa, pentru a-L întâlni în văzduh. De câte ori ne gândim la aceasta, nu putem decât să fim copleșiți de emoție, bucuroși că ne-am născut în zilele de pe urmă și că avem marele noroc de a vedea coborârea Domnului. Deși am suferit persecuție, am obținut în schimb o „slavă cu mult mai mare și veșnică”. Ce binecuvântare! Toată această dorință și acest har care ne-au fost dăruite de Domnul ne fac să rămânem mereu vigilenți pentru rugăciune și mai sârguincioși când ne adunăm împreună. Poate următorul an, poate mâine și poate într-un interval de timp mai scurt decât își poate imagina omul, Domnul va coborî deodată, apărând într-un grup de oameni care L-au așteptat cu multă nerăbdare. Ne repezim să ajungem unul în fața celuilalt, niciunul dispus să rămână în urmă, de dragul de a fi în primul grup care va privi apariția Domnului, de a fi printre aceia care sunt răpiți. Am consumat totul, nepăsători față de cost, pentru venirea acestei zile; unii renunțând la slujbe, alții lepădându-se de familiile lor, unii renunțând la căsătorie, iar alții oferindu-și chiar toate economiile. Ce acte de dăruire lipsite de egoism! O astfel de sinceritate și devotament sigur îi depășesc chiar și pe sfinții din epocile trecute! Fiindcă Domnul dăruiește har oricui binevoiește și arată milă față de oricine binevoiește, actele noastre de dăruire și de consumare, credem noi, au fost demult văzute de ochii Săi. Astfel, rugăciunile noastre din inimă au ajuns, de asemenea, la urechile Lui și avem încredere că Domnul ne va oferi răsplată pentru dăruirea noastră. În plus, Dumnezeu fusese îndurător cu noi înainte de a crea lumea și nimeni nu ne poate lua binecuvântările și promisiunile pe care ni le-a dat. Noi, cu toții, ne facem planuri de viitor și, cum era de așteptat, am făcut din dăruirea și consumarea noastră monede de schimb sau capital pentru răpirea noastră, ca să-L întâlnim pe Domnul în văzduh. Ba mai mult, fără cea mai mică ezitare, ne-am plasat pe tronul viitorului, pentru a fi în fruntea miriadelor de națiuni și popoare sau pentru a exercita puterea ca regi. Toate acestea le considerăm ca pe un dat, ca pe ceva care este de așteptat.

Îi disprețuim pe toți cei care sunt împotriva Domnului Isus; toți vor avea parte de finalul anihilării. Cine le-a spus să nu creadă că Domnul Isus este Mântuitorul? Desigur, există momente când Îl imităm pe Domnul Isus, arătând milă față de oamenii lumii, căci ei nu înțeleg și este drept să fim toleranți și iertători față de ei. Tot ceea ce facem este conform cuvintelor din Biblie, căci tot ceea ce nu se conformează Bibliei este heterodoxie și erezie. O credință de acest fel este adânc înrădăcinată în mintea fiecăruia dintre noi. Domnul nostru este în Biblie și, dacă noi nu ne îndepărtăm de Biblie, nu ne vom îndepărta de Domnul; dacă respectăm acest principiu, vom dobândi mântuirea. Ne îmboldim unul pe celălalt, fiecare susținându-l pe celălalt și, de fiecare dată când ne adunăm, sperăm că tot ceea ce spunem și facem este în conformitate cu intențiile Domnului și va fi acceptat de Domnul. În ciuda ostilității severe a mediului nostru, inimile noastre sunt pline de încântare. Când ne gândim la binecuvântările care sunt atât de la îndemână, există ceva la care nu putem renunța? Există ceva de care ezităm să ne despărțim? Toate acestea se înțeleg de la sine și toate acestea se află sub scrutarea ochilor lui Dumnezeu. Noi, o mână de sărmani care au fost ridicați din grămada de bălegar, suntem exact la fel ca toți adepții obișnuiți ai Domnului Isus, visând să fim răpiți, binecuvântați și să conducem miriadele de națiuni. Corupția noastră a fost dezvăluită în ochii lui Dumnezeu, iar dorințele și lăcomia noastră au fost condamnate în ochii lui Dumnezeu. Totuși, toate acestea se întâmplă într-un mod atât de firesc și atât de logic, încât niciunul dintre noi nu se întreabă dacă dorințele noastre sunt corecte, cu atât mai puțin vreunul dintre noi se îndoiește de acuratețea a tot ceea ce credem. Cine poate ști intențiile lui Dumnezeu? Nu știm să căutăm sau să explorăm exact pe ce fel de cale merge omul și cu atât mai puțin suntem interesați să cercetăm. Căci nouă nu ne pasă decât dacă putem fi răpiți, dacă putem fi binecuvântați, dacă există un loc pentru noi în Împărăția Cerurilor și dacă vom avea o parte din apa râului vieții și din rodul pomului vieții. Nu credem oare noi în Domnul și nu devenim oare cei care Îl urmează pe Domnul de dragul obținerii acestor lucruri? Păcatele noastre au fost iertate, ne-am căit, am băut din paharul amar de vin și ne-am luat crucea în spate. Cine poate spune că Domnul nu va accepta prețul pe care l-am plătit? Cine poate spune că nu am pregătit destul ulei? Nu dorim să fim acele fecioare nechibzuite sau una dintre acelea care sunt abandonate. În plus, ne rugăm constant, cerându-I Domnului să ne protejeze de-a fi induși în eroare de hristoși falși, căci se spune în Biblie: „Atunci, de vă va zice cineva «Iată, aici e Hristos, sau acolo!», să nu credeți. Că se vor scula hristoși mincinoși și proroci mincinoși și vor da semne mari și minuni ca să inducă în eroare, de se va putea, și pe cei aleși” (Matei 24:23-24). Noi am memorat cu toții aceste versete ale Bibliei; le cunoaștem pe de rost și le considerăm o comoară prețioasă, viața însăși, și o scrisoare de credit care decide dacă putem fi mântuiți sau răpiți…

Timp de mii de ani, cei vii au murit, luându-și dorințele și visele cu ei, dar nimeni nu știe cu adevărat dacă s-au dus în Împărăția Cerurilor. Cei morți se întorc, uitând toate poveștile care s-au întâmplat odată și încă urmează învățăturile și căile înaintașilor. Și în acest fel, pe măsură ce anii trec și zilele se scurg, nimeni nu știe dacă Domnul Isus, Dumnezeul nostru, acceptă cu adevărat tot ceea ce facem noi. Tot ce facem este să așteptăm cu nerăbdare să avem un final și să speculăm despre tot ce se va întâmpla. Totuși, Dumnezeu Și-a păstrat tăcerea pe toată perioada, nearătându-ni-Se niciodată, nevorbindu-ne niciodată. Și astfel, urmând Biblia și în conformitate cu semnele, ne permitem să emitem judecăți despre intențiile și firea lui Dumnezeu. Ne-am obișnuit cu tăcerea lui Dumnezeu; ne-am obișnuit cu măsurarea binelui și a răului din acțiunile noastre, prin intermediul propriului mod de gândire; ne-am obișnuit să ne bazăm pe cunoașterea noastră, pe noțiunile și principiile noastre etice, în locul cerințelor pe care Dumnezeu le are de la noi; ne-am obișnuit să ne bucurăm de harul lui Dumnezeu; ne-am obișnuit ca Dumnezeu să ne ofere ajutor de câte ori avem nevoie; ne-am obișnuit să întindem mâinile către Dumnezeu pentru toate lucrurile și să Îi dăm ordine lui Dumnezeu; ne-am obișnuit, de asemenea, să ne conformăm reglementărilor, să nu dăm atenție modului în care Duhul Sfânt ne conduce, ba mai mult, ne-am obișnuit cu zile în care suntem propriii noștri stăpâni. Credem într-un astfel de Dumnezeu, pe care nu L-am întâlnit niciodată față în față. Întrebări despre cum e firea Sa, ce are El și ce este, cum este chipul Său, dacă Îl vom recunoaște sau nu când sosește și așa mai departe – niciuna dintre acestea nu are importanță. Ceea ce este important este că El este în inimile noastre, că noi toți Îl așteptăm și că e suficient că suntem capabili să ne imaginăm că El este așa sau așa. Ne apreciem credința și ne prețuim spiritualitatea. Privim toate lucrurile ca fiind bălegar și le călcăm în picioare. Pentru că noi suntem credincioșii Domnului glorios, indiferent cât de lungă și grea este călătoria, indiferent ce greutăți și pericole se vor abate asupra noastră, nimic nu ne poate opri pașii în timp ce Îl urmăm pe Domnul. „Râul apei vieții, scânteind ca și cristalul. El ieșea din tronul lui Dumnezeu și al Mielului […]. Pe fiecare mal al râului se afla pomul vieții, care făcea roade de douăsprezece ori, dându-și rodul o dată în fiecare lună. Frunzele pomului erau pentru vindecarea neamurilor. Nu va mai fi nimic blestemat acolo. Tronul lui Dumnezeu și al Mielului vor fi în cetate, iar robii Lui I se vor închina. Îi vor vedea fața, iar Numele Lui va fi pe frunțile lor. Nu va mai fi noapte, nu vor mai avea nevoie de lumina lămpii și nici de lumina soarelui, pentru că Domnul Dumnezeu îi va lumina. Ei vor domni în vecii vecilor” (Apocalipsa 22:1-5). De fiecare dată când cântăm aceste cuvinte, inimile noastre sunt pline de bucurie și satisfacție nemărginită, iar lacrimi ne curg din ochi. Mulțumiri fie Domnului pentru că ne-a ales, mulțumiri fie Domnului pentru harul Său. El ne-a dat rod însutit în această viață și El ne-a dat viață eternă în lumea care va veni. Dacă El ne-ar cere acum să murim, noi am face-o fără cea mai mică plângere. Doamne! Te rugăm, vino curând! Având în vedere cu câtă disperare tânjim după Tine și că ne-am lepădat de toate pentru Tine, nu mai întârzia niciun minut, nicio secundă.

Dumnezeu e tăcut și nu ni S-a arătat niciodată, totuși, lucrarea Sa nu a încetat niciodată. El scrutează întregul pământ și domnește peste toate lucrurile și Se uită la toate cuvintele, faptele și mișcările omului. Își desfășoară gestionarea cu un plan și în etape, în tăcere și fără a cutremura cerurile și pământul, totuși, urmele pașilor Săi se apropie, una câte una, tot mai mult de omenire, iar scaunul Său de judecată este așezat în univers cu viteza fulgerului, după care tronul Său coboară imediat printre noi. Ce scenă măreață este aceea, ce tablou grandios și solemn! Precum un porumbel și precum un leu care rage, Duhul vine în mijlocul mulțimilor noastre. El este înțelepciune, El este dreptate și măreție, El coboară pe ascuns printre noi, exercitând autoritate și plin de bunătate iubitoare și milă. Nimeni nu este conștient de sosirea Sa, nimeni nu întâmpină sosirea Sa, ba mai mult, nimeni nu știe tot ceea ce urmează să facă El. Viața omului continuă ca înainte, inima sa cu nimic nu diferită, iar zilele se scurg ca de obicei. Dumnezeu trăiește printre noi, ca o persoană obișnuită, ca unul dintre cei mai neînsemnați adepți și un credincios obișnuit. El urmărește anumite lucruri, are propriile scopuri; ba mai mult, El are divinitatea pe care nu o au oamenii obișnuiți. Nimeni nu a observat existența divinității Sale și nimeni nu a perceput diferența dintre esența Sa și cea a omului. Trăim împreună cu El, fără constrângeri și fără frică, căci în ochii noștri, El nu este decât un credincios neînsemnat. El ne urmărește fiecare mișcare și toate gândurile și ideile noastre sunt dezvăluite înaintea Lui. Nimeni nu se interesează de existența Sa, nimeni nu își imaginează nimic despre funcția pe care o îndeplinește, ba mai mult, nimeni nu are nici cea mai vagă bănuială despre identitatea Lui. Tot ceea ce facem este să continuăm ce urmărim, ca și cum El nu ar avea nimic de-a face cu noi…

Întâmplător, Duhul Sfânt exprimă un pasaj de cuvinte „prin” El și, chiar dacă pare foarte neașteptat, credem, totuși, cu fermitate că aceasta este o cuvântare care vine de la Dumnezeu și o acceptăm cu dragă inimă din partea lui Dumnezeu. Aceasta este deoarece, indiferent cine exprimă aceste cuvinte, atât timp cât ele vin de la Duhul Sfânt, ar trebui să le acceptăm și nu le putem respinge. Următoarea cuvântare ar putea veni prin mine sau prin tine sau prin altcineva. Oricine ar fi, este numai harul lui Dumnezeu. Totuși, indiferent cine este, nu putem să ne închinăm acestei persoane, căci orice ar fi, această persoană nu are cum să fie Dumnezeu, nici nu vom alege în niciun fel o persoană obișnuită precum aceasta să ne fie Dumnezeu. Dumnezeul nostru este atât de măreț și vrednic de cinste; cum ar putea să stea în locul Său o persoană atât de neimportantă? Mai mult decât atât, noi așteptăm cu nerăbdare ca Dumnezeu să vină și să ne ducă înapoi în Împărăția Cerurilor, așadar, cum ar putea cineva atât de neimportant să fie capabil de o sarcină atât de importantă și de dificilă? Dacă Domnul vine din nou, trebuie să fie pe un nor alb, astfel încât să-L poată vedea miriadele de oameni. Ce glorios va fi acest lucru! Cum e posibil ca El să se poată ascunde pe furiș într-un grup de oameni obișnuiți?

Și totuși, este această persoană obișnuită, ascunsă în mijlocul oamenilor, cea care face noua lucrare de a ne mântui. El nu ne oferă nicio explicație, nici nu ne spune de ce a venit, ci doar face lucrarea pe care intenționează El să o facă conform planului și procedurii Sale. Cuvintele și vorbirea Sa devin tot mai frecvente. De la consolări, îndemnuri, reamintiri și avertizări, până la reproșuri și disciplinare; de la un ton care este blând și domol, până la cuvinte care sunt aprige și mărețe – toate acestea îl fac pe om să simtă o mare milă și groază totală. Tot ceea ce El spune atinge miezul secretelor ascunse profund în interiorul nostru; cuvintele Sale ne înțeapă inimile, ne înțeapă duhurile și ne lasă copleșiți de o rușine insuportabilă, de-abia știind unde să ne ascundem. Începem să avem dubii în legătură cu faptul dacă Dumnezeul din inima acestei persoane ne iubește cu adevărat și ce anume pune la cale. Poate că putem fi răpiți doar după îndurarea acestor suferințe? În mințile noastre calculăm… referitor la destinația ce va veni și referitor la viitoarea noastră soartă. Totuși, ca înainte, niciunul dintre noi nu crede că Dumnezeu S-a întrupat deja, ca să lucreze în mijlocul nostru. Chiar dacă El ne-a însoțit atât de mult timp, chiar dacă El a rostit deja atât de multe cuvinte față în față cu noi, tot nu dorim să acceptăm o persoană atât de obișnuită ca Dumnezeul viitorului nostru și cu atât mai puțin suntem dispuși să încredințăm viitorul și soarta noastră acestei persoane neînsemnate. De la El ne bucurăm de o aprovizionare infinită de apă vie și prin El trăim o viață în care omul și Dumnezeu sunt față în față. Dar suntem recunoscători doar pentru harul Domnului Isus din ceruri și nu am acordat niciodată atenție sentimentelor acestei persoane obișnuite, care posedă divinitate. Totuși, ca înainte, El Își face lucrarea ascuns în trup, cu smerenie, exprimând glasul inimii Sale, parcă insensibil la respingerea Lui de către omenire, parcă veșnic iertând imaturitatea și ignoranța omului și veșnic îngăduitor cu atitudinea lipsită de evlavie a omului față de El.

Fără ca noi să știm, am fost conduși în lucrarea lui Dumnezeu de această persoană neînsemnată, pas după pas. Am experimentat nenumărate încercări, am experimentat nenumărate certări și am experimentat, de asemenea, testul morții. Am învățat despre firea dreaptă și maiestuoasă a lui Dumnezeu, ne-am bucurat, de asemenea, de bunătatea iubitoare și de mila Lui, am ajuns să apreciem marea putere și marea înțelepciune ale lui Dumnezeu, am văzut frumusețea lui Dumnezeu și am văzut intenția fermă a lui Dumnezeu de a-l mântui pe om. Din cuvintele acestei persoane obișnuite, am ajuns să cunoaștem firea lui Dumnezeu și esența lui Dumnezeu, am înțeles intențiile lui Dumnezeu, am ajuns, de asemenea, să cunoaștem natura-esență a omului și am văzut calea spre mântuire și desăvârșire. Cuvintele Sale ne fac să „murim” și ne fac și să „revenim la viață”; cuvintele Sale ne alină, dar ne fac și să ne simțim profund vinovați și îndatorați; cuvintele Sale ne aduc bucurie și pace, dar ne și provoacă o suferință imensă. Uneori, suntem precum mieii în mâinile Sale, urmând să fim măcelăriți după cum dorește El; uneori, suntem precum lumina ochilor Lui și ne bucurăm de iubirea Sa blândă; uneori, suntem precum dușmanul Său și, sub privirea Lui, suntem transformați în cenușă de furia Sa. Noi suntem ființele umane pe care El le mântuiește, noi suntem viermii în ochii Lui și suntem, de asemenea, oile pierdute după care El tânjește zi și noapte să le aducă înapoi. El este milos față de noi, El ne detestă, El ne înalță, El ne consolează și ne îndeamnă, El ne îndrumă, El ne luminează, El ne și ceartă și ne și disciplinează și El chiar ne blestemă. Zi și noapte, nu încetează niciodată să Se îngrijoreze pentru noi; zi și noapte, nu încetează niciodată să vegheze asupra noastră și să ne protejeze, nepărăsindu-ne niciodată. Își varsă tot sângele inimii Sale de dragul nostru și plătește orice preț pentru noi. În cuvintele acestui trup neînsemnat și obișnuit, noi ne-am bucurat de întregimea lui Dumnezeu și, de asemenea, am văzut destinația pe care ne-a dăruit-o Dumnezeu. În ciuda acestui lucru, vanitatea încă stârnește probleme în inimile noastre și tot nu suntem dispuși să acceptăm în mod activ o persoană ca aceasta drept Dumnezeul nostru. Deși El ne-a dat atât de multă mană, atât de multe de care să ne bucurăm, niciuna dintre acestea nu poate lua locul Domnului în inimile noastre. Onorăm identitatea specială și statutul acestei persoane doar cu mare reticență. Atât timp cât El nu deschide gura ca să ne ceară să recunoaștem că El este Dumnezeu, noi nu vom lua asupra noastră să Îl recunoaștem drept Dumnezeul care va sosi curând și care, totuși, a lucrat atât de mult timp în mijlocul nostru.

Dumnezeu Își continuă cuvântările, utilizând diverse metode și multe perspective pentru a ne dojeni cu privire la ce ar trebui să facem și, totodată, exprimând glasul inimii Sale. Cuvintele Sale au puterea vieții, ne oferă calea pe care ar trebui să o urmăm și ne permit să înțelegem ce este exact adevărul. Începem să fim atrași de cuvintele Sale, începem să fim atenți la tonul și maniera Sa de a vorbi și, în subconștient, începem să remarcăm glasul inimii acestei persoane neremarcabile. El lucrează până la epuizare pentru noi, Își pierde somnul și apetitul pentru noi, plânge pentru noi, oftează pentru noi și geme bolnav pentru noi; El îndură umilință de dragul destinației și mântuirii noastre, iar amorțeala și răzvrătirea noastră varsă lacrimi și sânge din inima Sa. Nicio persoană obișnuită nu are această ființă și aceste posesiuni și nicio ființă umană coruptă nu le poate avea sau obține. El are îngăduința și răbdarea pe care nicio persoană obișnuită nu le are, iar iubirea Sa nu este ceva ce are orice ființă creată. Nimeni în afară de El nu ne poate cunoaște toate gândurile, nu ne cunoaște natura și esența ca pe podul propriei palme, nu judecă răzvrătirea și corupția omenirii, nici nu ne vorbește și lucrează asupra noastră astfel, în numele lui Dumnezeu din ceruri. Nimeni în afară de El nu are autoritatea, înțelepciunea și demnitatea lui Dumnezeu; firea lui Dumnezeu, ce are și ce este Dumnezeu sunt dezvăluite în întregime în El. Nimeni în afară de El nu ne poate arăta calea și nu ne poate aduce lumină. Nimeni în afară de El nu poate dezvălui tainele pe care Dumnezeu nu le-a făcut cunoscute de la creație până astăzi. Nimeni în afară de El nu ne poate mântui de robia Satanei și de firile noastre corupte. El Îl reprezintă pe Dumnezeu; El exprimă glasul inimii lui Dumnezeu, îndemnările lui Dumnezeu și cuvintele de judecată ale lui Dumnezeu către toată omenirea. El a deschis o epocă nouă, o eră nouă, și a inaugurat un pământ nou și un cer nou și o lucrare nouă, El ne-a adus speranță și a pus capăt vieții pe care am dus-o într-o stare fantezistă și a permis ființelor noastre întregi să vadă complet calea spre mântuire. El a cucerit întregile noastre ființe și ne-a câștigat inimile. Din acel moment înainte, inimile noastre au obținut conștientizare, iar duhurile noastre par să fie reînviate: această persoană obișnuită, nesemnificativă, această persoană care trăiește printre noi și care a fost respinsă de noi atât de mult timp – nu este acesta Domnul Isus, care este mereu în gândurile noastre, fie că suntem treji, fie că visăm, și după care tânjim zi și noapte? Este El! Este chiar El! El este Dumnezeul nostru! El este adevărul, calea și viața! El ne-a făcut să trăim din nou și să vedem lumina și a oprit inimile noastre de la rătăcire. Ne-am întors în casa lui Dumnezeu, ne-am întors înaintea tronului Său, suntem față în față cu El, am văzut înfățișarea Sa și drumul care ne așteaptă. În acest moment, inimile noastre sunt complet cucerite de El; nu ne mai îndoim de cine este El, nu ne mai simțim potrivnici față de lucrarea Sa și cuvântul Său și cădem, prosternați, înaintea Lui. Nu ne dorim nimic mai mult decât să călcăm pe urmele pașilor lui Dumnezeu pentru tot restul vieții noastre și să fim desăvârșiți de El și să Îi răsplătim harul și să-I răsplătim iubirea pentru noi și să ne supunem aranjamentelor și orchestrărilor Sale, să cooperăm cu lucrarea Lui și să facem tot ce putem pentru a finaliza ceea ce El ne încredințează.

Să fim cuceriți de Dumnezeu este precum un concurs de arte marțiale.

Fiecare dintre cuvintele lui Dumnezeu ne lovește în punctele noastre letale, lăsându-ne răniți și insuflându-ne un sentiment de groază. El expune noțiunile, închipuirile și firile noastre corupte. De la fiecare cuvânt și acțiune a noastră, fiecare mișcare a noastră, și până la fiecare dintre gândurile și ideile noastre, natura-esență pe care o avem e dezvăluită în cuvintele Sale, aducându-ne într-o stare de frică și tremur, fără să avem unde să ne ascundem rușinea. Pe rând, El ne spune despre toate acțiunile noastre, scopurile și intențiile noastre, chiar și despre firile corupte pe care noi înșine nu le-am descoperit niciodată, făcându-ne să simțim că suntem expuși în toată imperfecțiunea noastră infamă și, chiar mai mult, complet cuceriți. El ne judecă pentru că ne opunem Lui, ne mustră pentru că-L hulim și-L condamnăm și ne face să simțim că, în ochii Lui, nu avem nicio trăsătură salvatoare, că suntem Satane în viață. Speranțele noastre sunt năruite; nu mai îndrăznim să emitem nicio pretenție excesivă față de El sau să avem vreo intenție cu El și chiar și visele noastre dispar peste noapte. Acesta este un fapt pe care nimeni dintre noi nu și-l poate imagina și pe care niciunul dintre noi nu îl poate accepta. Preț de un moment, ne pierdem echilibrul intern și nu știm cum să continuăm pe drumul care ne așteaptă, nici cum să continuăm în credințele noastre. Pare că a noastră credință a revenit la zero și că nu L-am întâlnit niciodată pe Domnul Isus sau că nu am ajuns să Îl cunoaștem. Totul din fața ochilor noștri ne umple de nedumerire și ne face să oscilăm indeciși. Suntem consternați, suntem dezamăgiți și, adânc în inimile noastre, există furie și rușine de nestăvilit. Încercăm să ne descărcăm, să găsim o cale de scăpare, ba mai mult, să continuăm să Îl așteptăm pe Mântuitorul nostru Isus și să Îi putem spune ce avem pe suflet. Deși există momente când părem în exterior să nu fim nici încrezuți, nici smeriți, în inimile noastre simțim un sentiment de pierdere pe care nu l-am mai simțit niciodată până acum. Deși uneori putem părea neobișnuit de calmi pe dinafară, mințile noastre sunt învolburate de chin, ca o mare furtunoasă. Judecata și mustrarea Lui ne-au lipsit de toate speranțele și visele noastre, punând capăt dorințelor noastre extravagante și făcându-ne refractari în a crede că El este Mântuitorul și că e capabil să ne mântuiască. Judecata și mustrarea Lui au deschis un abis între noi și El, unul atât de adânc încât nimeni nu este dispus să îl treacă. Judecata și mustrarea Lui reprezintă prima dată când am suferit un astfel de mare regres, o astfel de mare umilință în viețile noastre. Judecata și mustrarea Lui ne-au făcut cu adevărat să simțim onoarea și intoleranța lui Dumnezeu față de ofensa omului, comparativ cu care suntem extrem de josnici, extrem de murdari. Judecata și mustrarea Lui ne-au făcut să devenim conștienți pentru prima dată de aroganța și îngâmfarea noastră și de felul în care omul nu va fi niciodată egalul lui Dumnezeu sau comparabil cu Dumnezeu. Judecata și mustrarea Lui ne-au făcut să tânjim să nu mai trăim cu astfel de firi corupte, să ne eliberăm de această natură-esență pe cât de curând posibil și să încetăm să mai fim disprețuiți de El și dezgustători pentru El. Judecata și mustrarea Lui ne-au făcut dispuși să ne supunem cuvintelor Sale și să le ascultăm, fără să ne mai răzvrătim împotriva orchestrărilor și rânduielilor Lui. Judecata și mustrarea Lui ne-au dat încă o dată dorința de a supraviețui și ne-au făcut fericiți să-L acceptăm drept Mântuitorul nostru… Am ieșit din lucrarea de cucerire, din iad, din valea umbrei morții… Dumnezeu Atotputernic ne-a câștigat, pe acest grup de oameni! El a triumfat asupra Satanei și Și-a învins mulțimile de dușmani!

Suntem doar un grup obișnuit de oameni care au firi corupte satanice, cei predestinați de Dumnezeu dinainte de veacuri și cei în nevoie pe care Dumnezeu i-a ridicat din grămada de bălegar. Cândva, L-am respins și condamnat pe Dumnezeu, dar acum am fost cuceriți de El. De la Dumnezeu, am dobândit viață și calea vieții veșnice. Indiferent unde putem fi pe pământ, orice persecuții și necazuri suportăm, nu putem fi despărțiți de mântuirea lui Dumnezeu Atotputernic. Căci El este Creatorul nostru și singura noastră răscumpărare!

Iubirea lui Dumnezeu se revarsă precum apa unui izvor și îți este dată ție, și mie, și celorlalți și tuturor celor care caută sincer adevărul și așteaptă apariția lui Dumnezeu.

Exact cum soarele și luna răsar pe rând, lucrarea lui Dumnezeu nu încetează niciodată și este îndeplinită asupra ta, asupra mea, asupra celorlalți și asupra tuturor celor care țin pasul cu urmele pașilor lui Dumnezeu și Îi acceptă judecata și mustrarea.

